
Capitolul 1 


În faţa ușii de la galerie se afla un lup. 

Ceea ce însemna că trebuie să fi fost joi. Ceea ce însemna că 
Bryce trebuie să fi fost al naibii de obosită, dacă avea nevoie să 
se orienteze după plecările și venirile Danikăi pentru a-și da 
seama ce zi era. 

Ușa grea din metal de la Griffin Antichităţi bubui în urma 
impactului cu pumnul lupului, un pumn despre care Bryce știa 
că se termină în unghii vopsite mov-metalic, care aveau nevoie 
urgent de o manichiură. După câteva clipe, se auzi vocea răstită 
a unei fete, pe jumătate înăbușită de ușa din oţel: 

— B, deschide naibii! E cald de mori aici! 

De la biroul ei din modesta sală de expoziţii a galeriei, Bryce 
zâmbi afectat și deschise camera video de la ușa din faţă. Işi 
dădu după urechea ascuţită o șuviţă din părul ei de culoarea 
vinului roșu și întrebă prin staţie: 

— De ce ești acoperită de pământ? Arăţi de parcă ai scociorât 
prin gunoi. 

— Ce dracu' înseamnă „a scociori“? 

Danika ţopăia de pe un picior pe altul, cu sudoarea lucindu-i 
pe frunte. Încercă să și-o șteargă cu o mână murdară, 
împrăștiind și mai rău lichidul negru cu care era stropită. 

— Ai fi știut dacă ai fi pus mâna vreodată pe o carte, Danika. 

Bucuroasă de pauza apărută în ceea ce fusese o dimineaţă de 
cercetări anoste, Bryce se ridică de la birou zâmbind. Pentru că 
nu existau ferestre spre exterior, camerele scumpe de 
supraveghere erau singurele care o avertizau în privinţa celor 
care se aflau în afara pereţilor groși ai galeriei. Chiar și cu auzul 
ei ascuţit de semi-Fee, nu putea auzi prea multe din spatele ușii 
de fier, în afara bubuiturilor ocazionale. Pereţii din gresie ai 
clădirii, lipsiţi de ornamente, nu trădau tehnologiile de ultimă 
oră și farmecele care îi asigurau funcţionalitatea și care 
conservau multe dintre cărţile din arhivele de jos. 

De parcă ar fi invocat-o chiar gândul lui Bryce, îndreptat spre 
nivelul aflat sub tălpile pantofilor ei cu toc, o voce mică se auzi 
din stânga ei, adică din spatele ușii groase de cincisprezece 
centimetri de la arhive: 

— E Danika? 


— Da, Lehabah. 

Bryce apucă clanţa ușii de la intrare. Farmecele din jurul 
acesteia îi vibrară în palmă, alunecând ca fumul deasupra pielii 
ei aurii, acoperite de pistrui. Strânse din dinţi și li se împotrivi, 
încă neobișnuită cu acea senzaţie după un an de lucru la 
galerie. 

Din spatele ușii aparent simple din metal de la arhive, răzbi 
avertismentul lui Lehabah: 

— Jesibei nu îi place când vine pe aici. 

— Ţie nu îţi place când vine pe aici! o taxă Bryce. 

Își încruntă privirea spre ușa de la arhive și spre mica silfă de 
foc care, era sigură, plutea de cealaltă parte, trăgând cu 
urechea, așa cum făcea întotdeauna atunci când cineva era 
afară. 

— Întoarce-te la lucru! 

Lehabah nu răspunse. Se întorsese probabil jos, ca să 
păzească tomurile. Bryce își dădu ochii peste cap și trase cu 
putere de ușa de la intrare. Fu izbită de o pală de căldură 
uscată, năucitoare. Și vara abia începuse. 

Danika nu doar arăta ca și cum ar fi scociorât prin gunoi, dar 
mai și mirosea ca atare! 

Smocurile din părului ei blond argintiu - în mod normal, drept 
și mătăsos -, desprinse din coada lungă, strâns împletită, erau 
încreţite, iar șuviţele în nuanţe de ametist, safir și trandafiriu 
erau mânjite cu un soi de substanţă întunecată și uleioasă, care 
duhnea a metal și a amoniac. 

— Ţi-a luat ceva! mormăi Danika. 

Fata intră făloasă în galerie, cu sabia prinsă de spate săltând 
la fiecare pas. Coada i se încurcase în teaca uzată din piele și, 
după ce se opri în faţa biroului, Bryce își luă libertatea de a i-o 
elibera. 

Abia reușise să o descurce, când Danika desprinse cu degetele 
ei subţiri curelele care ţineau sabia prinsă în teacă peste jacheta 
ei uzată, de motociclistă. 

— Trebuie să las asta aici pentru câteva ore. 

Trase sabia de la spate și o aţinti spre dulapul cu provizii, 
ascuns în spatele unui panou din lemn, în celălalt colţ al 
încăperii. 


Bryce se rezemă de marginea biroului și își încrucișă braţele, 
trecându-și degetele peste materialul elastic al rochiei ei negre, 
strânse pe corp. 

— Geanta ta de la sală a umplut deja locul ăsta de duhoare. 
Jesiba se întoarce mai târziu, în după-amiaza asta! Îţi va arunca 
troacele din nou la coșul de gunoi dacă le găsește aici. 

Era cel mai blând lucru pe care Jesiba Roga l-ar fi putut face în 
cazul în care era provocată. 

O farmazoană de patru sute de ani, care se născuse vrăjitoare 
și apoi dezertase, Jesiba se alăturase Casei Focului și a Umbrei, 
iar acum răspundea doar Regelui din Adâncuri însuși. Focul și 
Umbra i se potriveau - poseda un arsenal de vrăji cu care ar fi 
putut concura împotriva oricărui mag ori necromant din cea mai 
întunecată dintre Case. | se dusese vestea că transformă 
persoanele! în animale atunci când e scoasă cu adevărat din 
sărite. Bryce nu îndrăznise niciodată să o întrebe dacă animalele 
mici din zecile de acvarii și terarii din galerie fuseseră 
dintotdeauna animale. 

Așa că Bryce încerca să nu o enerveze, deși nu prea aveai cum 
să te pui la adăpost atunci când venea vorba de Vaniri. Chiar și 
cel mai slab membru din Vanir - un grup care includea toate 
fiinţele din Midgard, cu excepţia oamenilor și a animalelor 
comune - te-ar fi putut oricând omori. 

— Le voi lua înapoi mai târziu! promise Danika. 

Apoi împinse panoul ascuns, pentru a-l deschide. Bryce o 
avertizase deja de trei ori că dulapul pentru provizii al expoziţiei 
nu era vestiarul ei personal. Și, cu toate acestea, Danika 
motivase de fiecare dată că galeria, aflată în inima Pieței Vechi, 
era amplasată mai central decât Bârlogul lupilor din Codrul 
Lunii. Și cu asta basta. 

Dulapul se deschise și Danika își flutură o mână prin faţa 
nasului. 

— Geanta mea de la sală umple locul ăsta de duhoare? 

Atinse cu vârful ghetei ei negre geanta deșelată în care se afla 
echipamentul pentru dans al lui Bryce, proptit între mop și 
găleată. 

— Când naiba ai spălat ultima oară hainele alea? 


' Termenul „oameni“ a fost folosit doar pentru oamenii propriu- 
ziși din universul creat de autoare, iar „persoane“ și „inși“ cu 
caracter general 


Bryce își încreţi nasul, simțind mirosul de pantofi nespălaţi și 
haine transpirate care răzbătea dinăuntru. Era adevărat - uitase 
să ducă acasă colanţii și costumul de balerină după un curs de 
după-amiază pe care îl avusese cu două zile în urmă. 

Și asta, în mare parte mulțumită Danikăi, care îi trimisese o 
înregistrare cu mormanul de mirt de pe blatul din bucătăria lor, 
în care muzica bubuia deja din casetofonul vechi de lângă 
fereastră, poruncindu-i să se grăbească acasă. Bryce o 
ascultase. Fumaseră într-atât, încât era foarte posibil ca Bryce 
să fi fost încă intoxicată dimineaţa trecută, când venise târâș la 
muncă. 

Nu exista nici o altă explicaţie pentru faptul că îi luase zece 
minute să scrie două propoziții dintr-un e-mail în acea zi. Literă 
cu literă. 

— Lasă asta! zise Bryce. Am o răfuială cu tine. 

Danika rearanja troacele din dulap ca să facă loc pentru ale ei. 

— Ti-am spus că îmi pare rău că ţi-am mâncat resturile din 
porţia de tăieţei. Îți cumpăr alta în seara asta. 

— Nu este vorba despre asta, fraiero, deși... la naiba cu tine! 
Aceea trebuia să fie masa mea de prânz pentru astăzi. 

Danika chicoti. 

— Tatuajul acesta din Hel? mă doare al dracului de tare! se 
plânse Bryce. Nici măcar nu pot să mă reazem de scaun. 

Danika îi răspunse veselă: 

— Artistul te-a avertizat că te va durea câteva zile. 

— Eram atât de beată încât mi-am scris propriul nume greșit în 
declaraţie. Mă îndoiesc că puteam înţelege ce însemna „dureros 
pentru câteva zile“. 

Danika își făcuse și ea același tatuaj cu textul întipărit acum pe 
spatele lui Bryce, dar se vindecase deja. Unul dintre avantajele 
de a fi un Vanir pur-sânge: vindecare rapidă în comparaţie cu 
oamenii - sau cu cei pe jumătate om, așa cum era Bryce. 

Danika își îndesă sabia printre lucrurile din dulap. 

— Îţi promit că te ajut să îţi pui gheaţă pe spate în seara asta. 
Dă-mi voie să fac un duș și apoi am dispărut în zece minute. 

Nu era prima oară când prietena ei își făcea apariţia 
neanunţată la galerie, mai ales joia, atunci când rondul ei 


2 Echivalent al iadului în universul creat de autoare. Inspirat, 
probabil, de Helheim din mitologia nordică 


matinal se sfârșea la doar câteva străzi depărtare, însă înainte 
nu folosea niciodată baia din arhivele de jos. 

Bryce își flutură mâna spre noroiul și unsoarea care o 
acopereau pe Danika. 

— Ce ai pe tine? 

Danika se încruntă, liniile ascuţite ale chipului ei adunându-se 
într-un punct. 

— Am fost nevoită să sparg cearta dintre un satir și un vânător 
nocturn. 

Rânji cu dinţii ei albi la substanța neagră care îi acoperea 
mâinile cu o crustă. 

— Ghici care dintre ei și-a vărsat măruntaiele pe mine. 

Bryce pufăi și îi făcu semn spre ușa de la arhive. 

— Dușul este al tău. In sertarul de jos, de la biroul de acolo, 
sunt niște haine curate. 

Danika apucă clanţa ușii de la arhive cu degetele ei murdare și 
începu să tragă de ea. Işi încordă maxilarul, tatuajul mai vechi 
pe care îl avea pe gât - un lup cu coarne, cu colții rânjiţi, care 
servea drept blazon pentru Haita Diavolilor - pulsând tensionat. 

Nu din cauza efortului, își dădu Bryce seama uitându-se la 
spatele încordat al Danikăi. Aruncă o privire spre dulapul cu 
provizii, pe care Danika nu se deranjase să îl închidă. Sabia, 
faimoasă atât în oraș, cât și în afara lui, era rezemată între 
mătură și mop, cu teaca ei străveche din piele aproape ascunsă 
de containerul plin cu benzină, folosită pentru a alimenta 
generatorul electric din spate. 

Bryce se întrebase întotdeauna de ce Jesiba se deranja să 
folosească un generator de modă veche - asta până la prima 
pană de prima-lumină care afectase întregul oraș, din urmă cu o 
săptămână. După ce se tăiase curentul, generatorul fusese 
singurul care ţinuse în funcţiune încuietorile mecanice în timpul 
asaltului care urmase, atunci când huliganii din Piaţa de Carne 
se grăbiseră să bombardeze ușa galeriei cu vrăji pentru a-i rupe 
farmecele. 

Dar... felul în care Danika aruncase sabia în dulap. Faptul că 
avea nevoie de un duș. Spatele ei încordat. 

— Ai o întâlnire cu Conducătorii Orașului? întrebă Bryce. 

În cei cinci ani care trecuseră de când se cunoscuseră ca 
boboace la Universitatea din Orașul Semilunii (UOS), Bryce 
putea să numere pe degetele de la o mână dăţile în care Danika 


fusese chemată pentru o întâlnire cu cele șapte persoane, 
suficient de importante încât să merite un duș și haine curate. 
Chiar și atunci când transmitea rapoarte bunicului ei - Primul 
lupilor din Valbara - sau mamei ei - Sabine - Danika purta de 
obicei jacheta ei de piele, blugi și ce tricou vechi găsea curat. 

Bineînţeles, asta o enerva la culme pe Sabine, însă tot ce ţinea 
de Danika - și de Bryce - o enerva pe Alfa Haitei Luna Scitică, 
şefa metamorfilor din Auxiliarul orașului. 

Nu conta că Sabine era Prim Aparent al lupilor din Valbara și 
că fusese timp de secole moștenitoarea tatălui ei îmbătrânit, 
sau că Danika era în mod oficial a doua în linie la titlu. Nu, când 
de ani de zile umblau zvonuri despre faptul că Danika ar trebui 
să fie numită Prim Aparent, luându-i locul mamei sale. Nu, când 
bătrânul lup îi dăduse nepoatei lui sabia - moștenire de familie - 
după ce timp de secole întregi îi promisese lui Sabine că i-o va 
da ei, doar după moartea lui. Spada o ceruse pe Danika atunci 
când împlinise optsprezece ani, ca un urlet, într-o noapte cu 
lună - așa își argumentase Primul decizia surprinzătoare. 

Sabine nu uitase nici o clipă acea umilire. Mai ales că Danika 
purta sabia cu ea peste tot și mai ales în faţa mamei ei. 

Danika se opri sub arcadă, în capul scărilor acoperite cu un 
covor verde, care duceau jos, spre arhivele din subsolul galeriei: 
acolo unde se afla adevărata comoară a acelui loc, păzită zi și 
noapte de Lehabah. Ele erau adevăratul motiv pentru care 
Danikăi, care avusese specializare în istorie la UOS, îi plăcea să 
treacă pe acolo atât de des, doar pentru a răsfoi lucrările vechi 
de artă și cărţile, în ciuda faptului că Bryce o tachina din cauza 
obiceiurilor ei de lectură. 

Danika se întoarse, cu ochii ei de caramel închis. 

— Philip Briggs va fi eliberat astăzi. 

Bryce sări. 

— Ce? 

— li dau drumul în baza unei neclarități. Cineva a greșit ceva 
în hârţogării. Mâine, la întâlnire, primim toate noutăţile. 

Danika își încleștă maxilarul îngust. Strălucirea primelor- 
lumini, cernută prin candelabrele de sticlă care mărgineau 
scara, i se reflecta în părul murdar. 

— E atât de aiurea! 

Lui Bryce i se făcu stomacul ghem. Rebeliunea oamenilor 
rămânea în zonele nordice ale Pangerei, teritoriul întins de 


cealaltă parte a Mării Haldren, însă Philip Briggs făcuse tot ce îi 
stătea în putere ca să o aducă în Valbara. 

— Dar tu și haita l-aţi prins în fapt, în laboratorul grupului său 
de rebeli. 

Danika bătu cu gheata în podea. 

— Birocraţie de doi bani. 

— Plănuia să arunce în aer un club. l-ai găsit chiar și 
amprentele, ceea ce a demonstrat că el a instrumentat explozia 
de la Corbul Alb. 

Fiind unul dintre cele mai populare cluburi de noapte din oraș, 
numărul de vieţi care s-ar fi putut pierde era unul catastrofal. 

Atacul anterior al lui Briggs fusese la scară mai mică, însă tot 
atât de mortal, totul fiind plănuit în așa fel încât să pornească un 
război între oameni și Vaniri, care să rivalizeze cu cel din 
regiunile mai reci ale Pangerei. Briggs nu își ascunsese niciodată 
scopul: declanșarea unui conflict care avea să coste vieţile a 
milioane de inși, de fiecare parte. Erau vieţi dispensabile în 
cazul în care astfel, pentru oameni, s-ar fi ivit șansa de a-i da jos 
de la putere pe cei care îi asupreau - pe Vanirii cei dăruiţi cu 
puteri magice și vieţi lungi și, în primul rând, pe Asteri, care 
conduceau din Orașul Etern, aflat în Pangera, întreaga planetă 
Midgard. ` 

Însă Danika şi Haita Diavolilor îi dejucaseră planul. Îi 
prinseseră pe Briggs și pe susținătorii lui de frunte, toți parte din 
gruparea Keres, și îi salvase pe cei nevinovaţi de fanatismul lor. 

Fiind una dintre cele mai bune unități de metamorfi din 
Serviciul Auxiliar al Orașului Semilunii, Haita Diavolilor patrula în 
Piaţa Veche pentru a se asigura că turiștii beţi, care nu știau să 
își ţină mâinile acasă, nu ajungeau să fie niște turiști beţi și 
morţi pentru că se amestecaseră cu cine nu trebuie. Aveau grijă 
ca barurile, cafenelele, saloanele și magazinele să fie păzite de 
huliganii care pătrundeau în oraș în fiecare zi. Şi aveau grijă ca 
oamenii de teapa lui Briggs să ajungă la închisoare. 

Legiunea Imperială 13 pretindea că se ocupa cu același lucru, 
însă îngerii care alcătuiau rangurile închipuite ale armatei 
personale a Guvernatorului nu făceau nimic altceva decât să se 
încrunte și să promită că vor dezlănţui Hel pe pământ în cazul în 
care vor fi provocaţi. 


— Crede-mă, zise Danika, tropăind pe scări în jos, am de gând 
să mă fac al dracului de bine înţeleasă la această ședință că 
eliberarea lui Briggs este inacceptabilă. 

Așa și trebuia să facă. Chiar dacă Danika ar fi fost nevoită să 
mârâie în faţa lui Micah Domitus pentru a-și apăra punctul de 
vedere. Nu mulţi îndrăzneau să îl scoată din sărite pe 
Arhanghelul din Orașul Semilunii, însă Danika nu ar fi ezitat să o 
facă. Şi, având în vedere că toţi cei șapte Capi ai Orașului aveau 
să fie prezenţi la această întâlnire, probabilitatea ca asta să se 
întâmple era foarte ridicată. Lucrurile aveau tendința să 
escaladeze repede atunci când toţi se aflau în aceeași încăpere. 
Lucrurile nu stăteau chiar ca pe roze între cei șase Capi inferiori 
din Orașul Semilunii, metropola cunoscută în mod formal drept 
Lunathion. Fiecare Cap era responsabil într-o parte a orașului: 
Primul lupilor în Codrul Lunii, Regele Toamnei, conducătorul 
Feelor, în Cvinta Rozelor (CviRo), Regele din Adâncuri în 
Cantonul Oaselor, Regina Viperă în Piaţa de Carne, Oracolul în 
Piața Veche și Regina Râului - care își făcea foarte rar apariţia, 
ea reprezentând Casa Apelor și Curtea Albastră de sub oglinda 
de turcoaz a râului lIstros, pe care arareori catadicsea să o 
părăsească. 

Oamenii din Luncile Asphodel nu avea nici un Cap. Nu aveau 
nici un loc la masă. Din această cauză Philip Briggs își găsise un 
număr destul de mare de simpatizanți. 

însă Micah, Capul Districtului Central al Afacerilor (DCA), 
guverna peste toţi. Pe lângă titulaturile pe care le avea din 
partea Oraşului, el era și Arhanghel de Valbara. Era 
conducătorul întregului teritoriu și dădea socoteală doar în faţa 
celor șase Asteri din Orașul Etern, capitala și inima palpitândă a 
Pangerei. A întregii planete Midgard. Era singurul care l-ar fi 
putut ţine pe Briggs în închisoare. 

Danika ajunsese în capul scărilor care coborau atât de adânc 
încât fata nu se mai vedea de curbura tavanului. Bryce întârzie 
câteva clipe sub arcadă, auzind-o pe Danika salutând: 

— Hei, Syrinx! 

Micul  chelălăit de bucurie al himerei de cincisprezece 
kilograme se ridică pe scări, până sus. 

Jesiba cumpărase creatura din Adâncuri cu două luni în urmă, 
spre bucuria lui Bryce. Nu este un animal de companie, o 
avertizase Jesiba. Este o creatură rară și scumpă, cumpărată cu 


singurul scop de a o ajuta pe Lehabah să păzească aceste cărți. 
Nu te amesteca în treburile lui. 

Bryce nu o informase încă pe Jesiba că Syrinx era mult mai 
interesat de mâncare și somn și prefera să fie scărpinat pe burtă 
în loc să monitorizeze cărţile preţioase. Nu conta că șefa ei ar fi 
putut să vadă asta oricând, dacă s-ar fi deranjat să verifice 
zecile de camere de filmat din bibliotecă. 

Se auzi vocea tărăgănată a Danikăi, rânjetul de pe chip 
simţindu-i-se în cuvinte: 

— Ce te-a făcut să-ţi tremure izmenele pe tine, Lehabah? 

Silfa de foc îi răspunse mormăit: 

— Nu port izmene. Nici haine. Nu prea mergi atunci când ești 
făcută din flăcări. 

Danika chicoti. Înainte ca Bryce să se decidă dacă să coboare 
sau nu pentru a arbitra meciul dintre silfa de foc și lupoaică, se 
auzi telefonul de pe birou. Bănuia cine era. 

Bryce, cu tocurile afundându-i-se în covorul pufos, reuși să 
ridice receptorul înainte să intre mesageria vocală, scăpând 
astfel de o musștruluială bună. 

— Bună, Jesiba! 

Îi răspunse o vocea vioaie şi frumoasă de femeie: 

— Te rog să îi spui Danikăi Fendyr că, dacă va continua să 
folosească dulapul pentru provizii ca pe propriul vestiar, o vo; 
transforma în şopârlă. 


Capitolul 2 


Când își făcu Danika apariţia în sala de expoziţii a galeriei, 
Bryce primise deja o dojană ușor amenințătoare din partea 
Jesibei, cu privire la stângăcia ei, un e-mail din partea unei 
cliente mofturoase care îi cerea să îi expedieze actele pentru 
urna antică pe care o cumpărase, ca să se poată lăuda în faţa 
prietenilor ei la fel de cu nasul pe sus ca la petrecerea cu 
cocktailuri organizată în acea luni, și două mesaje de la membrii 
din haita Danikăi, care voiau să afle dacă Alfa lor va omori sau 
nu pe cineva pentru că Briggs fusese eliberat. 

Nathalie, Terța Danikăi, trecuse direct la subiect: A /uat-o deja 
razna din cauza lui Briggs? 

Connor Holstrom însă, Secundul Danikăi, își alesese cuvintele 
pe care le trimisese în eter cu puţin mai multă grijă. Exista 
întotdeauna ameninţarea unei interceptări. A; vorbit cu Danika? 
fusese tot. 

Bryce tocmai ce îi răspundea lui Connor - Da. Mă descurc. - 
când un lup gri, de mărimea unui cal mai mic, închise ușa de fier 
de la arhive cu laba, ghearele ţăcănind pe metal. 

— Într-atât ti-au displăcut hainele mele? o întrebă Bryce, 
ridicându-se de la locul ei. 

Singurii care rămăseseră neschimbaţi în această formă erau 
ochii de caramel ai Danikăi - și doar acei ochi erau singurii care 
îmblânzeau graţia și groaza pură pe care lupul le iradia cu 
fiecare pas pe care îl făcea spre birou. 

— Le am pe mine, nu-ţi face griji! La fiecare cuvânt i se arătau 
colții lungi și ascuţiţi. Danika își aţinti urechile acoperite de păr, 
cercetând calculatorul care tocmai ce fusese închis și geanta pe 
care Bryce o așezase pe masă. 

— Vii cu mine? 

— Trebuie să fac pe copoiul pentru Jesiba. 

Bryce apucă buchetul de chei care deschideau ușile din 
diferitele sectoare ale vieţii ei. 

— Mă tot hărțuiește în legătură cu Cornul Lunei. De parcă eu 
nu îl caut non-stop, de o săptămână. 

Danika aruncă o privire spre una dintre camerele de 
supraveghere așezate la vedere în expoziție, înălțată în spatele 


unei statui decapitate a unui faun care dansa, veche de zece mii 
de ani. Șfichiui o dată din coadă. 

— Dar de ce îl vrea, până la urmă? 

Bryce ridică din umeri. 

— Nu am îndrăznit să o întreb. 

Danika o luă legănat spre ușa de la intrare, atentă ca labele ei 
să nu prindă nici măcar un fir din covor. 

— Mă îndoiesc că îl va duce înapoi la templu din pură 
bunătate. 

— Am sentimentul că Jesiba se va folosi de asta în avantajul 
ei! zise Bryce. 

Porniră agale pe strada liniștită, apropiată de lIstros. Soarele 
după-amiezii încingea asfaltul, pe care Danika pășea ca un bloc 
de musculatură și blană, între Bryce și bordură. 

Furtul cornului sacru în timpul penei de curent fusese știrea 
cea mai importantă de după dezastru: huliganii profitaseră de 
întuneric pentru a pătrunde în Templul Lunei, furând relicva 
antică a Feelor de la locul ei din poala zeităţii masive, așezate 
pe tron. 

Arhanghelul Micah însuși oferise o recompensă generoasă în 
schimbul oricărui tip de informaţii cu privire la aceasta și 
promisese că nenorocitul care comisese sacrilegiul va fi chemat 
în faţa justiţiei. 

Cu alte cuvine: crucificat. 

Bryce ţinuse întotdeauna să nu se apropie de piaţa din DCA, 
acolo unde se ţineau de obicei crucificările. În anumite zile, în 
funcţie de cum bătea vântul și cât de cald era, mirosul de sânge 
și carne putrezită răzbătea până departe. 

Bryce era în elementul ei alături de Danika. Lupul uriaș cerceta 
străzile, amușinând după orice urmă de ameninţare. Bryce, fiind 
pe jumătate Fee, putea să simtă mirosul inșilor mult mai bine 
decât un om obișnuit. Când era mică își distra copios părinţii 
descriind mirosurile tuturor celor din micul lor oraș de munte, 
Nidaros - oamenii nu puteau interpreta lumea astfel. Insă 
abilităţile ei nici nu se comparau cu ale prietenei sale. 

În timp ce amușina strada, Danika dădu din coadă o dată - și 
nu de fericire. 

— Relaxează-te! îi zise Bryce. Îți vei expune cazul în faţa 
Capilor și apoi ei vor rezolva lucrurile. 


Danikăi i se pleoștiră urechile. 

— E o mare porcărie, B. Totul. 

Bryce se încruntă. 

— Vrei să zici că vreunul dintre Capi vrea ca un rebel de teapa 
lui Briggs să rămână în libertate? Vor găsi ei o chichiţă și îl vor 
arunca din nou în închisoare. 

Apoi adăugă, pentru că Danika încă nu se uita la ea: 

— Sunt sigură că Legiunea 33 îi monitorizează fiecare pas. 
Doar să clipească Briggs și va vedea el de ce sunt în stare 
îngerii. Hel, Guvernatorul ar fi în stare chiar să îl trimită pe 
Umbra Mortis după el. 

Asasinul personal al lui Micah, care avea darul rar al fulgerului 
ce îi curgea prin vene, putea elimina aproape orice ameninţare. 

Danika mărâi, arătându-și dinţii strălucitori. 

— Pot să mă ocup și singură de Briggs. 

Cercetă strada care li se întindea în faţă, aruncând o privire 
peste un afiș cu cei șase Asteri înscăunaţi, care păstrau un tron 
gol în onoarea surorii lor dispărute. li scăpă un oftat. 

Ea avea să aibă întotdeauna de dus în spate responsabilităţi și 
așteptări pe care Bryce nu trebuie să le îndure, iar Bryce era 
mai mult decât recunoscătoare pentru acest privilegiu. Atunci 
când Bryce o dădea în bară, Jesiba se răstea de obicei preţ de 
câteva minute și cu asta basta. Dar atunci când Danika o dădea 
în bară, vestea apărea la știri și umplea interwebul. 

Sabine era cea care se asigura de asta. 

Bryce și Sabine se urâseră din clipa în care Alfa rânjise 
dispreţuitor la colega de cameră neadecvată, corcită a unicului 
ei copil, în acea primă zi de la UOS. Și Bryce o îndrăgise pe 
Danika din momentul în care noua ei colegă de cameră îi 
întinsese mâna oricum, adăugând că Sabine se oftica doar 
pentru că sperase să dea de un vampyr cu mușchi după care să 
pălească. 

De obicei, Danika nu accepta ca părerile celorlalţi - mai ales 
ale lui Sabine - să îi știrbească farmecul și buna dispoziţie, dar 
în zile dificile cum era aceea... Bryce își trecu mâna de-a lungul 
spinării tonifiate a Danikăi - o mângâiere ușoară, reconfortantă. 

— Crezi că Briggs va veni după tine sau după haită? 

Bryce simţi un gol în stomac. Danika nu îl prinsese singură pe 
Briggs - acesta avea o socoteală de încheiat cu ei toţi. 

Danika își încreţit botul. 


— Nu știu. 

Ecoul cuvintelor plutea între ele. Într-o luptă corp la corp 
Briggs nu ar fi supravieţuit în faţa Danikăi. Insă vreuna dintre 
bombele acelea ale lui ar fi schimbat totul. Dacă Danika ar fi 
făcut Saltul în nemurire, ar fi supravieţuit probabil. Dar, de 
vreme ce nu îl făcuse... de vreme ce era singura din Haita 
Diavolilor care nu îl făcuse încă... Bryce își simţi gura uscată. 

— Ai grijă! îi zis ea ușor Danikăi. 

— Voi avea. 

Ochii calzi ai Danikăi erau încă plini de umbre. Dar apoi își 
scutură capul, de parcă s-ar fi scuturat de apă - o mișcare pur 
canină. Bryce se minuna adesea de faptul că Danika putea să 
scape de astfel de temeri, ori cel puţin să le dea deoparte, cât 
să meargă înainte. Și, într-adevăr, Danika schimbă subiectul: 

— Fratele tău va fi prezent astăzi, la întâlnire. 

Frate vitreg. Bryce nu se obosi să o corecteze. Frate doar de o 
parte, dar Fee și nesimţit cu totul. 

— Şi? 

— M-am gândit doar să te avertizez că îl voi vedea. 

Fața lupului se îmblânzi puţin. 

— Mă va întreba ce mai faci. 

— Spune-i lui Ruhn că sunt ocupată cu chestii importante și că 
poate să se ducă în Hel. 

Danika își înăbuși un chicotit. 

— Unde mai exact trebuie să faci pe copoiul? 

— La templu. 

Bryce oftă. 

— Sincer, mă ocup de treaba asta de o veșnicie și nu reușesc 
să îmi dau seama de nimic. Nu există suspecți, nu se aud 
zvonuri de la Piaţa de Carne cum că ar fi de vânzare, nu există 
nici măcar un motiv, care să justifice de ce și-ar bate cineva 
capul să îl fure. E destul de faimos, așa că cel care l-a luat îl ține 
probabil bine ascuns. 

Bryce se încruntă spre cerul senin. 

— Aproape că îmi vine să mă întreb dacă nu cumva pana de 
curent este legată de această dispariţie - dacă nu cumva cineva 
a umblat la reţea, pentru ca mai apoi să fure Cornul, profitând 
de haosul creat. În acest oraș sunt în jur de douăzeci de 
persoane destul de îndemânatice pentru a face așa ceva și 


jumătate dintre ele au și resursele necesare ca să o scoată la 
capăt. 

Coada Danikăi zvâcni. 

— Dacă sunt capabili de așa ceva, ţi-aș sugera să stai 
deoparte. Du-o pe Jesiba de nas puţin, fă-o să creadă că te ocupi 
de asta și apoi lasă lucrurile baltă. Fie Cornul va apărea de la 
sine până la urmă, fie ea se va plictisi și va trece la o altă 
misiune stupidă. 

Bryce trebui să recunoască. 

— Eu doar... Ar fi bine să găsesc Cornul. Pentru cariera mea. 

Hel știa ce însemna asta. După un an de lucrat la galerie, 
singurul lucru cu care se alesese fusese dezgustul în faţa 
cantităţii obscen de mari de bani pe care bogaţii îi risipeau pe 
vechituri de nimic. 

Danikăi îi străluciră ochii. 

— Da, știu. 

Bryce trase de pandantivul mic de aur - trei cercuri 
intersectate - prins de un lănţișor delicat în jurul gâtului. 

Danika patrula înarmată cu gheare, o sabie și pistoale, însă 
singura armură de zi cu zi a lui Bryce era aceasta: o amuletă 
archesiană, nu mai mare decât degetul ei arătător, pe care i-o 
dăruise Jesiba în prima zi de lucru. 

Un armură hazmat sub formă de colier, se minunase Danika 
atunci când Bryce îi arătase protecţia pe care o exercita 
amuleta împotriva mai multor obiecte magice. Amuletele 
archesiene nu erau ieftine, însă Bryce nu se amăgea 
închipuindu-și că darul șefei ei îi fusese dat fără interes. 
Asigurarea ar fi fost un adevărat coșmar pentru Jesiba dacă 
Bryce nu ar fi avut amuleta. 

Danika dădu din cap spre colier. 

— Nu ţi-l da jos. Mai ales atunci când investighezi chestiuni 
precum Cornul. 

Deși puterile extraordinare ale Cornului pieriseră de mult, în 
cazul în care acesta fusese furat de cineva puternic, avea 
nevoie de cât mai multă protecţie magică împotriva hoţului. 

— Da, da. 

Bryce știa că Danika are dreptate. Nu își scosese niciodată 
colierul, din clipa în care îl primise. În cazul în care Jesiba s-ar fi 
gândit să se descotorosească de ea, știa că trebuia să găsească 
o cale prin care să se asigure că amuleta rămâne la ea. Danika îi 


dăduse acest sfat de mai multe ori, neputând să-și controleze 
instinctul de lup care îi cerea să o protejeze cu orice preţ. Era 
unul dintre motivele pentru care Bryce o iubea și pentru care în 
acea clipă pieptul i se umplu de dragoste și recunoștință. 

Lui Bryce îi sună telefonul în geantă și ea îl pescui afară. 
Danika trase cu ochiul, observă cine o suna și dădu din coadă, 
ciulindu-și urechile. 

— Să nu scoţi o vorbă despre Briggs! o avertiză Bryce. 

Apoi răspunse la telefon: 

— Bună, mamă. 

— Bună, scumpo! 

Vocea clară a lui Ember Quinlan îi răsună în ureche, făcând-o 
pe Bryce să zâmbească chiar și de la cinci sute de kilometri 
depărtare. 

— Am vrut să mă asigur că este în ordine să te vizitez 
weekendul următor. 

— Salut, mami! lătră Danika spre telefon. 

Ember râse. Ea fusese întotdeauna „mami“ pentru Danika, 
chiar de la prima lor întâlnire. lar Ember, care nu mai avusese 
alţi copii în afară de Bryce, fusese mai mult decât bucuroasă să 
primească încă o fiică, la fel de încăpăţânată și de pusă pe 
năzbâtii. 

— E și Danika cu tine? 

Bryce își dădu ochii peste cap și îndreptă telefonul spre 
prietena ei. Din doi pași, Danika se preschimbă. O străfulgerare 
luminoasă și lupul masiv se micșoră în forma sa umană. Danika 
înhăţă telefonul de la Bryce și îl propti între umăr și ureche, în 
timp ce își aranja bluza albă de mătase pe care i-o împrumutase 
Bryce, îndesându-și-o în blugii cu pete. Reușise să șteargă în 
bună parte vărsătura vânătorului nocturn de pe pantaloni și de 
pe geaca de piele, însă tricoul părea să fi fost o cauză pierdută. 

— Facem o plimbare! zise Danika la telefon. 

Datorită urechilor ei ascuţite, Bryce o auzi clar pe mama ei 
întrebând: 

— Unde? 

Pentru Ember Quinlan, nevoia de a-și proteja fiica era un sport 
olimpic. Când se mutase aici, în Lunathion, purtaseră un 
adevărat război al voinţelor. Ember cedase doar atunci când 
aflase cine era colega de cameră a lui Bryce în primul an, iar 
apoi îi ţinuse Danikăi o predică despre ce trebuia să facă pentru 


a se asigura că Bryce va fi în siguranţă. Din fericire, Randall, 
tatăl vitreg al lui Bryce, își întrerupsese soţia după o jumătate 
de oră. 

Bryce știe cum să se apere, îi amintise Randall lui Ember. Am 
avut noi grijă de asta. Și îşi va continua antrenamentul cât timp 
va sta aici, nu-i așa? 

Bryce făcuse întocmai. Fusese la poligon cu doar câteva zile în 
urmă, ca să exerseze mișcările pe care Randall - adevăratul ei 
tată, așa cum îl considera ea - o învățase încă din copilărie: cum 
să încarce un pistol, cum să ţintească, cum să își controleze 
respiraţia. 

De cele mai multe ori se gândea că pistoalele sunt niște 
mașinării brutale de ucis și se simţea recunoscătoare pentru 
reglementările severe ale Republicii. Dar, dat fiind faptul că nu 
prea avea cu ce să se apere, în afara vitezei și a câtorva 
manevre, ajunsese să înțeleagă că, pentru un om, pistolul putea 
să facă diferenţa între viaţă și moarte. 

Danika ocoli adevărul. 

— Mergem doar până la taraba unui negustor din Piaţa Veche 
- voiam niște chiftele de miel. 

Înainte ca Ember să apuce să își continue interogatoriul, 
Danika adăugă: 

— Hei, B trebuie să fi uitat să îți spună că weekendul următor 
mergem în Kalaxos - lthan are un meci de sunball acolo și vom 
merge cu toţii ca să îl susţinem. 

Era pe jumătate adevărat. Meciul avea într-adevăr loc, însă nu 
vorbiseră să meargă să-l vadă jucând pe fratele mai mic al lui 
Connor, steaua de la Universitatea din Orașul Semilunii. In acea 
după-amiază, Haita Diavolilor mergea în fapt la arena UOs ca să 
îl susţină pe lthan, dar Bryce și Danika nu se deranjaseră să mai 
ia parte la vreun meci în deplasare din anul doi de facultate, pe 
când Danika avea o relaţie cu unul dintre jucătorii din apărare. 

— Păcat! răspunse Ember. 

Bryce aproape că vedea cuta de pe fruntea mamei ei. 

— Abia așteptam vizita. 

Solas arzător, femeia asta chiar știa cum să te facă să te simți 
vinovat. Bryce se strâmbă și își înhăţă înapoi telefonul. 

— Şi noi, dar hai mai bine să reprogramăm pentru luna 
viitoare. 

— Dar mai e atât de mult până atunci... 


— La naiba, văd un client pe stradă! minţi Bryce. Trebuie să 
închid. 

— Bryce Adelaide Quinlan... 

— Pa, mamă! 

— Pa, mamă! repetă și Danika, chiar când Bryce închidea. 

Bryce oftă cu ochii spre cer, ignorând îngerii care treceau în 
zbor, umbrele lor legănându-se peste străzile poleite de soare. 

— Urmează un mesaj în trei, doi... 

Telefonul vibră. 

Ember îi scrisese: 


2) Dacă nu te-aș cunoaște, aș crede că ne eviti, Bryce. Tatăl 
tău va fi foarte rănit. 

Danika fluieră. 

— Ah, e bună! 

Bryce suspină. 

— Nu am să-i las să vină în oraș atâta timp cât Briggs este în 
libertate. 

Danikăi îi pieri zâmbetul de pe buze. 

— Știu. Vom continua să îi amânăm până când se aranjează 
lucrurile. 

Slavă Cthonei că o avea pe Danika - ea avea întotdeauna un 
plan. 

Bryce își strecură telefonul în geantă, lăsând mesajul mamei ei 
fără răspuns. 


Ajunseră la Poarta din inima Pieței Vechi, cu arcada ei din 
cuarț la fel de transparentă ca un lac îngheţat, chiar atunci când 
soarele se reflecta în marginea ei de sus, împrăștiind mici 
curcubeie pe una dintre clădirile care o flancau. La Solstițiul de 
Vară, atunci când soarele se alinia perfect cu Poarta, întreaga 
piaţă se umplea de curcubeie, atât de multe încât era ca și cum 
ai fi pășit într-un diamant. 

Turiștii dădeau năvală, coada șerpuită întinzându-se de-a latul 
pieţei. Cu toţii își așteptau ocazia de a face o fotografie cu 
monumentul înalt de mai bine de șase metri. Era una dintre cele 
șapte porţi aflate în oraș, toate sculptate din blocuri enorme de 
cuarț, tăiate din Munţii Laconieni din nord. Poarta din Piaţa 
Veche era adesea numită Poarta Inimii, datorită faptului că se 
afla chiar în centrul orașului Lunathion, în timp ce celelalte șase 
Porţi erau amplasate echidistant faţă de ea, fiecare dintre ele 


deschizându-se spre un drum care conducea afară din 
fortăreață. 

— Ar trebui să facă un drum de acces special pentru ca 
rezidenții să poată traversa piața! mormăi Bryce, în timp ce își 
croiau drum printre turiști și negustori. 

— Şi să le dea amenzi turiștilor dacă merg prea încet! adăugă 
Danika. 

Dar, când un cuplu de tineri, care o recunoscuseră, se 
entuziasmară și începură să facă poze, le rânji lupește. 

— Mă întreb ce ar zice dacă ar ști că ai împrăștiată pe tine 
zeama specială a acelui vânător nocturn! murmură Bryce. 

Danika îi dădu un cot. 

— Jigodie! Le făcu prietenește cu mâna turiștilor și apoi își 
văzu mai departe de drum. 

De cealaltă parte a Porții Inimii, în mijlocul unei mici armate de 
negustori care vindeau mâncare și porcărioare turistice, un al 
doilea rând de persoane aștepta să pătrundă în blocul de aur din 
partea de sud. 

— Va trebui s-o tăiem printre ei ca să trecem de cealaltă 
parte! 

Bryce se încruntă la turiștii care leneveau în căldura 
toropitoare. 

Dar Danika se oprise, cu faţa ei ascuţită întoarsă spre Poartă și 
spre placă. 

— Haide să ne punem o dorinţă!— Nu stau la coada aia. 

De obicei își strigau dorinţele în eter, noaptea târziu, când se 
întorceau acasă după o noapte de beţie la Corbul Alb și găseau 
piaţa goală. 

Bryce verifică ora pe ecranul telefonului. 

— Nu trebuie să ajungi în Comitium? 

Cartierul general al Guvernatorului, cu cele cinci turnuri, era la 
cel puţin un sfert de oră de mers pe jos. 

— Am timp! zise Danika. 

O apucă pe Bryce de mână, trăgând-o după ea prin mulţime 
spre adevăratul punct de atracţie al Porții. Ridicându-se la 
aproape un metru faţă de sol, se afla claviatura: un bloc din aur 
solid, incrustat cu șapte pietre preţioase, fiecare dintre ele 
reprezentând un cartier diferit al orașului și având dedesubt 
însemnul districtului respectiv. Smarald și un trandafir pentru 
Cvinta Rozelor. Opal și o pereche de aripi pentru DCA. Rubin și o 


inimă pentru Piaţa Veche. Safir și un stejar pentru Codrul Lunii. 
Ametist și o mână de om pentru Luncile Asphodel. Ochi de tigru 
și un șarpe pentru Piaţa de Carne. Şi onix - atât de negru încât 
înghiţea lumina - alături de un blazon cu craniu și oase 
încrucișate pentru Cantonul Oaselor. 

Sub arcada pietrelor preţioase și a emblemelor gravate, se 
ridica ușor un disc mic și rotund din metal, uzat de nenumărate 
mâini, labe, solzi și așa mai departe. 

Pe un afiș, lângă el, stătea scris: Atingeţi pe proprie 
răspundere. A nu se folosi între apus și răsărit. Contravenienţii 
vor fi amendaţi. 

Cei care stăteau la coadă, așteptând să aibă acces la disc, nu 
păreau să fie deranjaţi de aceste riscuri. 

Nişte adolescenţi metamorfi de sex masculin - probabil un tip 
de felină, după miros - se împingeau unu pe celălalt în faţă, 
dându-și coate, tachinându-se, fiecare dintre ei provocându-l pe 
celălalt să atingă discul. 

— Patetic! 

Danika trecu legănat pe lângă coadă, sfori și o gardiană 
orășenească cu o faţă plictisită - o tânără Fee - până ajunse în 
faţă. 

Pescui o legitimaţie din buzunarul gecii de piele și o flutură în 
faţa gardienei, care se făcu mai băţoasă când înţelese cine se 
băgase în față. Se dădu imediat înapoi, fără să se uite măcar la 
emblema aurie a semilunii în formă de arc cu o săgeată trecută 
prin ea. 

— Treburi oficiale ale Aux! declară Danika fără să clipească. 
Durează doar câteva clipe. 

Bryce își înăbuși râsul, hiperconștientă de privirile urâte care li 
se aruncau din spate, de cei aflaţi la coadă. 

Danika li se adresă ușor tărăgănat adolescenților: 

— Dacă nu aveţi de gând să o faceţi, atunci daţi-vă la o parte. 

Băieţii se întoarseră spre ea și se îngălbeniră precum ceara. 
Danika zâmbi, arătându-și aproape toţi dinţii. Nu era o priveliște 
agreabilă. 

— Ah, la naiba! șopti unul dintre ei. 

Bryce își ascunse zâmbetul. Nu se sătura niciodată de aceste 
reacţii - de uimirea aceea. În primul rând, pentru că Danika își 
câștigase acest renume. În fiecare zi, Danika câștiga uimirea 
care înflorea pe feţele străinilor atunci când îi zăreau părul ca 


mătasea porumbului și tatuajul de pe gât. Și spaima care îi 
făcea pe derbedeii din orașul acela să se gândească de două ori 
înainte de a încerca să se lege de ea și de Haita Diavolilor. 

Cu excepţia lui Philip Briggs. Bryce zise o rugăciune în gând 
către adâncurile albastre ale lui Ogenas, pentru ca zeul să îi 
lumineze mintea lui Briggs, care ar fi făcut bine să stea departe 
de Danika în cazul în care avea să umble vreodată în libertate. 

Băieții se dădură la o parte și le luă doar câteva milisecunde 
ca să o observe și pe Bryce. Uimirea de pe chipuri li se 
preschimbă în interes ostentativ. 

Bryce sfornăi. Vise plăcute. 

Unul dintre ei se bâlbăi, întorcându-și atenţia de la Bryce spre 
Danika. 

— P-profesorul meu de istorie mi-a zis că Porţile au fost la 
origine instrumente de comunicare. 

— Fac pariu că așa cucerești toate fetele, cu informaţiile astea 
strălucite! zise Danika, fără să se mai uite înapoi la ei, 
neimpresionată și neinteresată. 

Adolescenţii prinseră ideea și se furișară înapoi la coadă. Bryce 
zâmbi cu mândrie și se grăbi să treacă lângă prietena ei, 
aruncând o privire în jos, la claviatură. 

Adolescentul avea însă dreptate. Cele șapte Porţi ale orașului, 
fiecare dintre ele situată pe o rută importantă care străbătea 
Lunathion, fuseseră create pentru a servi drept cale rapidă de 
comunicare între gardienii districtelor, cu secole în urmă. Era 
îndeajuns să își așeze cineva palma pe discul de aur din centrul 
claviaturii și să vorbească pentru ca vocea să îi ajungă la 
celelalte Porţi, iar nestemata districtului de unde venea să se 
lumineze. 

Desigur, pentru asta era nevoie de un strop de magie - care 
era literalmente sorbit, ca de un vampyr, din venele persoanei 
care atingea claviatura. Era o undă vibrantă de putere, pierdută 
pentru totdeauna. 

Bryce își ridică ochii spre placa de bronz de deasupra capului 
ei. Porțile de cuarț erau monumente memoriale, deși nu știa în 
amintirea cărui conflict sau război fuseseră înălțate. Toate 
aveau însă aceeași plăcuţă: Puterea va fi întotdeauna a acelora 
care îşi dau viața pentru oraș. 

Având în vedere că era un crez care putea fi interpretat ca 
fiind în opoziţie cu regula Asterilor, Bryce fusese întotdeauna 


surprinsă că lăsau Porţile să stea în continuare în picioare, așa 
cum se găseau. Ajungând să fie anacronice după inventarea 
telefoanelor, Porţile își găsiseră o a doua viaţă atunci când copiii 
și turiștii începură să le folosească, punându-și prietenii să 
meargă pe la celelalte Porţi din oraș ca să le poată șopti 
porcărioare, sau minunându-se pur și simplu de ineditul unei 
metode de comunicare atât de învechite. Deloc surprinzător, în 
weekenduri, beţivanii nesimţiţi - o categorie în care Bryce și 
Danika se încadrau cu certitudine - au ajuns să deranjeze 
cetățenii atât de tare cu strigătele lor de la Porţi, încât a fost 
necesară instituirea unor ore de funcţionare. 

Apoi a apărut superstiţia stupidă care spunea că Poarta îţi 
putea îndeplini dorinţele, și că atunci când renunţai la un strop 
din puterea ta aduceai o ofrandă celor cinci zei. 

Era o vrăjeală, Bryce știa așa, dar dacă o făcea pe Danika să 
nu mai fie atât de afectată de eliberarea lui Briggs, ei bine, 
atunci merita. 

— Ce dorinţă îţi vei pune? întrebă Bryce. 

Danika privea în jos la discul cu pietrele întunecate deasupra 
lui. 

Smaraldul pentru CviRo se aprinse și vocea unei femei tinere 
răzbătu ca un chiţăit: „Ţâţici!“ 

Oamenii din jurul lor râseră, sunetele răsunând ca picăturile de 
apă pe o stâncă, iar Bryce chicoti. 

Danika însă devenise solemnă. 

— Îmi doresc prea multe lucruri. 

Inainte ca Bryce să apuce să întrebe ceva, Danika ridică din 
umeri. 

— Dar cred că îmi voi pune dorinţa ca lthan să câștige meciul 
de sunball în seara asta. 

Și cu aceste cuvinte își așeză palma pe disc. Bryce se dădu la 
o parte, privind-o pe prietena ei cum se cutremură o dată și apoi 
surâse, dându-se la o parte. li străluciră ochii de culoarea 
caramelului. 

— E rândul tău. 

— Ştii că nu prea am de unde să dau magie, dar fie! 

Bryce nu voia să fie întrecută, nici măcar de un lup Alfa. Din 
clipa în care Bryce intrase în camera ei de la cămin în primul an 
de facultate, ele două fuseseră de nedespărțit. Ele două, nimeni 
altcineva, așa cum trebuia să fie pentru totdeauna. 


Plănuiseră chiar să facă Saltul împreună - să îngheţe în 
nemurire în aceeași clipă, având ca ancore membri din Haita 
Diavolilor. 

Teoretic, nu era vorba cu adevărat despre nemurire - Vanirii 
îmbătrâneau și mureau, fie din cauze naturale sau prin alte 
metode, însă procesul de îmbătrânire era încetinit atât de mult 
după Salt încât, în funcţie de specie, puteau trece și secole până 
când să apară un rid. Feele puteau trăi o mie de ani, metamorfii 
și vrăjitoarele în jur de cinci secole, iar îngerii undeva între. Cei 
care erau întru totul oameni nu puteau face Saltul pentru că nu 
aveau magie. Și, prin comparaţie cu oamenii, cu durata lor de 
viaţă obișnuită și procesul încet de vindecare, Vanirii erau în 
esenţă nemuritori - copiii unora dintre specii nici măcar nu 
ajungeau la maturitate până la optzeci de ani. Și majoritatea 
erau foarte, foarte greu de ucis. 

Insă Bryce nu prea se gândea unde era locul ei în acest 
spectru - dacă moștenirea ei de semi-Fee avea să îi ofere o sută 
de ani sau o mie. Nu conta, atâta timp cât Danika avea să îi fie 
alături pe întreaga durată. Din clipa Saltului. Aveau să facă 
saltul mortal la zenitul puterilor lor pe deplin maturizate, să dea 
piept cu ceea ce se afla în străfundul sufletelor lor, orice va fi 
fost, și apoi să alerge înapoi spre viaţă înainte ca lipsa de oxigen 
să le facă să intre în moarte cerebrală. Sau să le ucidă, pur și 
simplu. 

Dar, în timp ce Bryce avea să moștenească puteri abia cât să 
facă niște trucuri ca de magician pentru copii, de la Danika se 
aștepta un noian, puteri care aveau să o înalțe în rang cu mult 
peste Sabine - cel mai probabil egale cu cele ale Feelor din 
familia regală, poate chiar mai mari decât ale Regelui Toamnei 
însuși. 

Nu se mai auzise niciodată ca un metamorf să aibă o astfel de 
putere, însă toate testele standard din copilărie o confirmaseră: 
după ce făcea Saltul, Danika avea să devină o autoritate printre 
lupi, cu puteri cum nu se mai văzuseră din vremurile străvechi, 
din ţinutul de peste mare. 

Danika nu avea să devină doar Primul lupilor din Orașul 
Semilunii. Nu, ea putea ajunge Alfa tuturor lupilor. De pe 
întreaga planetă! 

Danika nu părea niciodată să acorde prea mare atenţie acestui 
lucru. Nu își făcea planurile de viitor în funcţie de asta. 


Douăzeci și șapte de ani era vârsta ideală pentru Salt, se 
hotărâseră amândouă, după ce ani de zile analizaseră la sânge 
nenumărați nemuritori care își numărau anii în secole și milenii. 
Chiar înaintea oricăror linii permanente, riduri sau fire albe. 
Celor care le puneau întrebări le răspundeau într-o doară: Ce 
rost are să fim ditamai nemuritoarele dacă avem țâțele lăsate? 

Nesimţite vanitoase! șuierase Fury prima oară când auzise 
explicaţia. 

Fury, care făcuse Saltul la douăzeci și unu de ani, nu își 
alesese singură momentul. Se întâmplase pur și simplu sau 
cineva o obligase - nu știau sigur. Prezenţa lui Fury la 
Universitatea din Orașul Semilunii fusese doar o acoperire 
pentru o misiune; cea mai mare parte a timpului și-o petrecea 
făcând lucruri cu adevărat scabroase pentru cantități obscene 
de bani, în Pangera. Politica ei era să nu dea niciodată detalii. 

Asasină, pretindea Danika. Chiar și Juniper, fata faun care 
completa patrulaterul prieteniei lor, recunoștea că era foarte 
posibil ca Fury să fie o mercenară. Dacă Fury era sau nu 
angajată uneori de Asteri și de Senatul Imperial pe care îl 
controlau, era de discutat. Însă nici uneia dintre ele nu le păsa 
prea mult - nu când Fury le proteja întotdeauna atunci când îi 
cereau ajutorul. Şi chiar și atunci când nu o făceau. 

Bryce își trecu mâna pe deasupra discului de aur. Privirea 
șmecheră a Danikăi o grăbea. 

— Haide, B! Nu fi mămăligă! 

Bryce oftă și își așeză palma pe claviatură. 

— Îmi doresc ca Danika să își facă manichiura. Unghiile ei 
arată ca dracu'. 

O străbătu un fulger, simţi un fel de aspirație în jurul buricului 
și apoi se trezi în râsetele Danikăi, împinsă la o parte. 

— Nesimţito! 

Bryce își trecu mâna în jurul umerilor ei. 

— Ai meritat-o. 

Danika îi mulțumi gardienei, care era încântată de atenţia care 
i se acorda, și îi ignoră pe turiștii care încă făceau fotografii. Nu 
scoaseră nici un cuvânt până când nu ajunseră în capătul de 
nord al pieţei - de acolo Danika avea să se îndrepte spre 
cerurile și turnurile DCA, către complexul întins din Comitium, 
aflat chiar în inima districtului, iar Bryce spre Templul Lunei, 
care era la trei străzi depărtare. 


Danika își întoarse capul spre străzile din spatele lui Bryce. 

— Ne vedem acasă, bine? 

— Ai grijă. 

Bryce răsuflă, încercând să scape de neliniștea care o încerca. 

— Știu cum să am grijă de mine, B! 

Dar în ochii Danikăi se citea afecțiunea - o gratitudine care o 
copleșea pe Bryce - pentru simplul fapt că exista cineva căruia îi 
păsa dacă trăiește sau moare. 

Sabine era un om de nimic. Nu scosese nici măcar un cuvânt 
despre cine ar fi putut să fie tatăl Danikăi - așa că Danika 
crescuse fără nimeni alături, cu excepţia bunicului ei, care era 
prea bătrân și mult prea retras ca să o poată cruța pe Danika de 
cruzimile mamei ei. 

Bryce își înclină capul spre DCA. 

— Succes! Nu scoate din sărite prea mulţi oameni. 

— Ştii bine că asta voi face. 

Danika avea pe chip un zâmbet care nu i se reflecta și în 
privire. 


Capitolul 3 


Când ajunse acasă, Bryce găsi deja Haita Diavolilor în 
apartamentul ei. 

Nu avusese cum să rateze râsetele gâlgâite care o 
întâmpinaseră chiar înainte de a ajunge la etajul al doilea, 
precum şi zgomotele canine de amuzament. Ambele 
continuaseră în timp ce urca ultimul etaj, Bryce zicându-și în tot 
acest timp că planurile ei pentru o seară liniștită pe canapea 
fuseseră spulberate. 

Scoţând pe gură o serie de înjurături care ar fi făcut-o mândră 
pe mama ei, Bryce deschise cu cheia ușa de fier vopsită în 
albastru a apartamentului, luându-și sufletu-n dinţi ca să dea 
piept cu avalanșa de șefie și aroganță și cu zgomotul general 
din toate aspectele vieţii ei. Şi aici se gândea doar la Danika. lar 
haita Danikăi transforma toate acestea într-o formă de artă. În 
mare parte pentru că o considerau pe Bryce ca una de-a lor, 
deși ea nu avea pe gât tatuajul cu sigiliul lor. 

Uneori îi părea rău pentru viitorul partener al Danikăi, oricine 
ar fi urmat să fie acela. Bietul de el nu avea să știe ce l-a lovit 
după ce se lega de ea. Asta doar dacă nu cumva și el avea să fie 
lup, deși Danika era la fel de puţin interesată să se cupleze cu 
un lup pe cât era și Bryce. Cu alte cuvinte: nici în ruptul capului! 

Bryce împinse puternic cu umărul în ușă - muchiile ei strâmbe 
se blocau adesea, în mare parte mulţumită neastâmpărului 
dracilor împieliţaţi care erau acum împrăștiați pe mai multe 
fotolii și canapele deșelate - și oftă, trezindu-se fixată de șase 
perechi de ochi. Și de șase rânjete. 

— Cum a fost meciul? 

Adresă întrebarea întregii camere, aruncându-și cheile într-un 
bol de ceramică puţin într-o șuie, pe care Danika îl făcuse fără 
să se străduiască prea mult la un curs de olărit din facultate. Nu 
aflase nimic de la Danika în legătură cu întâlnirea referitoare la 
Briggs în afara unui generic Iti povestesc acasă. 

Nu avea cum să-i fi mers prea rău de vreme ce Danika 
ajunsese la meciul de sunball. Îi trimisese chiar și o fotografie cu 
toată gaşca în faţa terenului, cu lthan mic în fundal, doar o 
siluetă cu cască. 


Apoi îi apăruse pe ecran un mesaj de la jucătorul-vedetă 
însuși: Data viitoare ai face bine să vii cu ei, Quinlan. 

Îi scrisese si ea: Puiului de lup îi e dor de mine? 

Ştii bine, îi răspunsese lthan. 

— Am câștigat! zise Connor leneș, din colţul în care se 
întinsese, în locul e; preferat de pe canapea. 

Purta tricoul lui gri, cu logoul echipei de sunball a UOS, destul 
de boţit cât să îi arate forma mușchilor și pielea aurie. 

— lthan a dat golul câștigător! 

Bronson purta încă o geacă argintie cu albastru, cu Ho/strom 
scris pe spate. 

Fratele mai mic al lui Connor, lthan, era membru neoficial în 
Haita Diavolilor. Întâmplarea făcea ca lthan să fie și cea de-a 
doua persoană în topul preferințelor lui Bryce, după Danika. 
Mesajele dintre ei erau o înlănţuire nesfârșită de tachinări și 
replici sarcastice, schimburi de poze și comentarii amuzante 
despre aerele de șef ale lui Connor. 

— Din nou? 

Bryce își aruncă din picioare pantofii alb-perlat cu tocuri de 
zece centimetri. 

— lthan nu poate și el să împartă gloria cu ceilalţi băieţi? 

De obicei, lthan stătea chiar acolo, pe canapea, lângă fratele 
lui, obligând-o pe Bryce să se înghesuie între ei, în timp ce 
urmăreau cine știe ce program era la televizor, dar în serile în 
care avea meci, alegea să petreacă alături de colegii lui de 
echipă. 

Connor păstră un început de zâmbet în colţul gurii în timp ce 
Bryce îi înfruntă privirea, privindu-l în ochi mai mult decât 
majoritatea ar fi considerat înţelept. Cei cinci tovarăși de haită, 
dintre care doi încă în formă de lup, șfichiuind din cozile 
stufoase, își ţinură înţelepţi gurile și boturile închise. 

Toată lumea știa că, dacă nu ar fi fost Danika, Connor ar fi fost 
Alfa în Haita Diavolilor. Însă Connor nu era ranchiunos. Ambiţiile 
lui nu erau de așa natură. Spre deosebire de ale lui Sabine. 

Bryce împinse geanta pentru dans pe care o avea de rezervă 
ca să își facă loc pentru poșetă și îi întrebă pe lupi: 

— La ce vă uitaţi în seara asta? 

Oricare ar fi fost răspunsul, ea era deja hotărâtă să se retragă 
în camera ei, cu un roman de dragoste în braţe. Și să închidă 
ușa. 


Nathalie, care răsfoia pe canapea o revistă cu bârfe despre 
vedete, nici măcar nu își ridică fruntea când îi răspunse: 

— O chestie nouă de procedură legală despre un grup de lei 
care atacă o corporație diabolică a Feelor. 

— Sună precum ceva ce ar putea lua toate premiile! 

Bronson mormăi dezaprobator. Preferinţele acestui tip masiv 
se îndreptau mai mult spre filme de artă și documentare. Deloc 
surprinzător, lui nu i se permitea niciodată să aleagă programul 
pentru Noaptea în Haită. 

Connor își trecu degetul bătătorit peste braţul rotund al 
canapelei. 

— Ai ajuns târziu acasă. 

— Eu am un job. Poate ar trebui să faci și tu rost de unul. Nu 
mai sta ca o lipitoare pe canapeaua mea. i 

Ceea ce zicea Bryce nu era tocmai cinstit. In calitate de 
secund al Danikăi, Connor era cel care o susținea pe aceasta. 
Pentru a păstra orașul în siguranță, el ucisese, torturase și 
mutilase, apoi ieșise din nou și făcuse aceleași lucruri de la 
capăt, și asta înainte ca luna să apună. 

Nu se plângea niciodată. Nici unul dintre ei nu o făcea. Ce rost 
are să te văicărești? îi spusese Danika atunci când Bryce o 
întrebase cum rezista brutalităţilor, atunci când nu ai altă soluție 
decât să te alături Auxiliarului? Metamorfii care se nășteau în 
specii prădătoare erau predestinaţi unor anumite grupuri Aux 
înainte de a se naște. 

Bryce încercă să nu se uite la lupul cu coarne tatuat pe o parte 
a gâtului lui Connor - dovada unei vieţi predestinate aservirii. 
Dovada loialității lui eterne faţă de Danika și de Haita Diavolilor, 
față de Aux. 

Connor o privi din cap până în picioare, cu acel început de 
zâmbet. Asta o făcu pe Bryce să strângă din dinţi. 

— Danika e în bucătărie. Mănâncă jumătate din pizza, înainte 
să avem și noi ocazia să luăm o gură. 

— Ba nu! se auzi replicând cu gura plină. 

Zâmbetul lui Connor crescu. 

Bryce își pierdu respiraţia pentru câteva clipe în faţa 
zâmbetului, a luminii păcătoase din ochii lui. 

Restul  haitei rămase conştiincios concentrată asupra 
televizorului, cu toţii prefăcându-se că urmăresc știrile de seară. 

Bryce înghiţi în sec și îl întrebă: 


— E ceva ce ar trebui să știu? 

În traducere: Întâlnirea cu Briggs a fost un dezastru? 

Connor știa ce voia ea să spună. Ştia întotdeauna. Făcu un 
semn din cap spre bucătărie: 

— Ai să vezi. 

Traducerea: Nu a fost prea grozav. 

Bryce tresări și reuși în cele din urmă să își ia ochii de la el ca 
să pornească spre bucătărioară. Îi simţea privirea lui Connor, 
aţintită asupra ei, la fiecare pas. 

Şi poate că își legănă șoldurile. Un picuţ doar. 

Într-adevăr, Danika îşi îndesa o bucată de pizza în gură și făcu 
ochii mari când o văzu pe Bryce, ca să o avertizeze să își ţină 
gura. Bryce înţelese ruga nerostită și dădu doar ușor din cap. 

O cutie de bere pe jumătate goală își scurgea condensul pe 
blatul de bucătărie din plastic de care stătea rezemată Danika, 
cu cămașa ei împrumutată din satin asudată în jurul gâtului. 
Coada împletită îi atârna pe umărul suplu, cu cele câteva șuviţe 
colorate neobișnuit de șterse. Chiar și pielea ei albă, de obicei 
îmbujorată de culoare și sănătate, părea cenușie. 

Adevărul era că primele-lumini proaste de la bucătărie - două 
becuri chioare - nu erau tocmai flatante, în orice caz, dar... 
Bere. Mâncare. Haita care păstra distanţa. Și acel gol, acea 
oboseală din privirea prietenei ei - da, se întâmplase ceva la 
acea întâlnire. 

Bryce trase de ușa de la frigider și își scoase și ea o bere. 
Fiecare membru al haitei avea preferinţele lui și cum erau 
predispuși să își facă apariția oricând aveau chef, frigiderul era 
plin cu sticle, cutii și cu o cană în care ar fi putut să jure că era... 
mied? Aceea trebuie să fi fost a lui Bronson. 

Bryce apucă una dintre cutiile preferate ale lui Nathalie - o 
bere spumoasă, cu gust lăptos și mult hamei - și o desfăcu. 

— Briggs? 

— Eliberat în mod oficial. Micah, Regele Toamnei și Oracolul au 
sucit și răsucit pe toate părțile fiecare lege și nu au putut să 
găsească nici o cale de a-l reține. Ba chiar Ruhn i-a și cerut lui 
Declan să apeleze la căutările lui tehnologice sofisticate și tot nu 
a găsit nimic. Sabine i-a ordonat Haitei Lunii Scitice să îl 
supravegheze pe Briggs în noaptea asta, alături de câțiva din 
Legiunea 33. 


Haitele aveau o noapte pe săptămână în care erau obligate să 
își ia liber, iar acum era rândul Haitei Diavolilor - nu se negocia. 
Altfel, Bryce știa că Danika ar fi fost pe afară, urmărindu-i lui 
Briggs fiecare mișcare. 

— Deci sunteţi toți de acord. Cel puţin asta este bine. 

— Da, bine până când Briggs va arunca pe cineva sau ceva în 
aer. 

Danika își scutură capul cu dezgust. 

— E o porcărie. 

Bryce își cercetă prietena cu atenție. Colţurile gurii încordate, 
ceafa asudată. 

— Ce s-a întâmplat? 

— Nu s-a întâmplat nimic. 

Cuvintele fuseseră rostite prea repede pentru a fi crezute. 

— Te preocupă ceva. Chestiunile cum e aceasta care îl implică 
pe Briggs sunt serioase, dar tu îţi revii întotdeauna. 

Bryce făcu ochii mici. 

— Ce îmi ascunzi? 

Danikăi îi străluciră ochii. 

— Nimic. 

Trase o dușcă din bere. Răspunsul putea fi unul singur. 

— Să înţeleg că Sabine a fost în formă de zile mari în după- 
amiaza aceasta. 

Danika nu zise nimic, mușcă doar din bucata ei de pizza. 

Bryce înghiţi două guri pline de bere, urmărind-o pe Danika 
cum cercetează cu o privire goală dulapurile turcoaz de 
deasupra blatului de bucătărie, care aveau vopseaua sărită pe 
la colţuri. 

Prietena ei mestecă încet, apoi zise, cu gura plină de pâine și 
brânză. 

— Sabine m-a încolţit după întâlnire. Chiar în holul din fața 
biroului lui Micah. În așa fel încât toată lumea să o audă cum îmi 
spune că doi studenţi de la Universitatea din Orașul Semilunii au 
fost uciși lângă Templul Lunei săptămâna trecută în timpul 
penei de curent. Tura mea. Secţia mea. Vina mea. 

Bryce se crispă. 

— Le-a luat o săptămână ca să afle despre asta? 

— Așa se pare. 

— Cine i-a ucis? 


Studenţii de la Universitatea din Orașul Semilunii erau tot 
timpul prin Piaţa Veche și cauzau tot timpul numai probleme. 
Chiar și în calitatea de foste studente, Bryce și Danika 
deplângeau adesea faptul că nu exista un gard electric înalt 
până la cer, care să îi îngrădească pe studenţii UOS în bucata lor 
de oraș. Măcar pentru a-i opri de la a mai vomita și a-și face 
nevoile peste tot prin Piaţa Veche, în fiecare noapte de vineri și 
dimineaţă de sâmbătă. 

Danika mai trase o dușcă. 

— Nu am nici o idee cine a făcut-o. 

O trecu un fior, ochii ei de caramel întunecându-se. 

— Chiar dacă mirosul lor ne spunea că sunt oameni, ne-a luat 
douăzeci de minute ca să identificăm cine erau. Au fost sfâșiaţi 
în bucăţi și parțial devoraţi. 

Bryce încercă să își reprime imaginea. 

— Motive? 

Danikăi îi pulsau venele gâtului. 

— Din nou, nici o idee. Însă Sabine mi-a spus în faţa tuturor 
exact ce credea despre un astfel de măcel, care a avut loc pe 
tura mea. 

— Primul ce a avut de spus despre asta? 

— Nimic. Bătrânul a adormit în timpul întâlnirii, iar Sabine nu 
s-a deranjat să îl trezească înainte de a mă încolțţi. 

Nu mai era mult de-acum, toată lumea spunea asta - era doar 
o chestiune de un an sau doi până când actualul Prim al lupilor, 
în vârstă de aproape patru sute de ani, avea să treacă râul 
Istros spre Cantonul Oaselor pentru somnul de veci. Barca 
neagră nu avea cum să se încline în cazul lui, în timpul ritualului 
final - sufletul lui nu avea cum să fie considerat nedemn și 
sacrificat râului. El urma să fie primit în regatul Regelui din 
Adâncuri, avea să fie lăsat să acosteze pe țărmurile lui acoperite 
de ceaţă... și apoi avea să înceapă domnia lui Sabine. 

Zeii să apere și să păzească! 

— Ştii, nu e vina ta. 

Bryce deschise două dintre cele mai la îndemână cutii de 
pizza. Una cu carne, salam și cârnaţi. Cealaltă cu cărnuri uscate 
și brânzeturi împuţite - alegerea lui Bronson, fără îndoială. 

— Știu! mormăi Danika. 

Bău și ultima picătură de bere, apoi dădu drumul sticlei în 
chiuvetă și se îndreptă spre frigider ca să mai ia una. Fiecare 


mușchi din corpul ei zvelt părea încordat - părea gata să 
izbucnească în orice clipă. Trânti ușa de la frigider și se rezemă 
de ea. Nu se uită în ochii lui Bryce atunci când șopti: 

— Eram la trei străzi depărtare în acea noapte. Trei. Și nu am 
auzit, văzut sau mirosit nimic când au fost sfâșiaţi. 

Bryce își dădu brusc seama de tăcerea din camera alăturată. 
Un auz ascuţit, atât în formă de lup, cât și omenească, îţi dădea 
dreptul să tragi cu urechea. 

Puteau încheia conversaţia mai târziu. 

Bryce desfăcu și celelalte cutii de pizza, survolând peisajul 
culinar. 

— N-ar fi bine să le curmi suferinţa și să îi lași să ia câte o felie 
înainte să razi tu tot? 

Odată avusese plăcerea de a o vedea pe Danika consumând 
trei plăcinte mari la o singură masă. În dispoziţia în care se afla, 
Danika ar fi putut ușor să își depășească recordul. 

— Te rugăm, lasă-ne să mâncăm! s-a auzit vocea adâncă a lui 
Bronson, implorând din cealaltă cameră. 

Danika trase o dușcă din sticla ei de bere. 

— Treceţi încoace, potăilor! 

Lupii se grăbiră să o asculte. 

În agitația care urmă, Bryce sfârşi aproape una cu peretele din 
bucătărie, calendarul lunar prins de acesta boţindu-se în spatele 
ei. 

La naiba - iubea acel calendar: Ce; mai sexy burlaci din Orașul 
Semilunii: ediţia cu haine opționale. Luna aceasta avea cel mai 
chipeș daemonaki pe care îl văzuse vreodată: piciorul lui 
rezemat de un scaun era singurul lucru care făcea ca să nu se 
vadă chiar totul. Îndreptă cutele noi de pe pielea bronzată, de 
pe mușchii și coarnele întoarse, iar apoi se întoarse ca să le 
arunce o privire urâtă lupilor. 

La câţiva pași, Danika stătea în mijlocul haitei ei, ca o piatră 
într-un râu. Rânji spre Bryce. 

— Vreo noutate în vânătoarea ta după Corn? 

— Nu. 

— Jesiba trebuie să fie încântată. 

Bryce se strâmbă. 

— Copleșită de bucurie. 

O văzuse pe Jesiba pentru două minute în acea după-amiază, 
înainte ca farmazoana să o amenințe că o va transforma în 


măgar și apoi să dispară, într-un sedan condus de șofer, zeii știu 
unde. Poate că avea de rezolvat ceva pentru Regele din 
Adâncuri și Casa lui întunecată. 

Danika rânji. 

— Parcă aveai o întâlnire cu... cum-îl-cheamă? 

Bryce tresări. 

— Rahat. Rahat! Da! 

Se strâmbă când văzu ce oră arăta ceasul de la bucătărie. 

— Într-o oră. 

Connor, care își luase o cutie întreagă de pizza doar pentru el, 
se încordă. Își exprimase clar părerea despre iubitul bogătaș al 
lui Bryce încă de când aceasta se cuplase cu el, cu două luni în 
urmă. La fel de clar se exprimase și Bryce când îi spusese că nu 
dădea doi bani pe părerile lui Connor în legătură cu viaţa ei 
amoroasă. 

Bryce privi spatele musculos al lui Connor, în timp ce acesta 
ieșea pe ușă, rotindu-și umerii lați. Danika se încruntă. Nu îi 
scăpa nimic, niciodată. 

— Trebuie să mă îmbrac! se bosumflă Bryce. lar numele lui 
este Reid și tu știi asta. 

Un zâmbet lupesc. 

— Reid e un nume al dracului de stupid. 

— Unu la mână: eu cred că este un nume sexy. Și doi, Reid 
este sexy. 

Zeilor, Reid Redner era fierbinte ca Hel. Deși sexul era... 
bunicel. Standard. Avusese orgasm, dar fusese nevoită să 
muncească pentru el. Şi nu la modul în care îi plăcea uneori să o 
facă, ci ceva de genul: Mai încet, Pune-o acolo, Putem schimba 
poziţia? Dar se culcase cu el doar de două ori. Și își zicea că e 
nevoie de timp ca să găsești ritmul potrivit cu un partener. Chiar 
dacă... 

Danika o zise de-a dreptul: 

— Dacă își mai apucă telefonul ca să își verifice mesajele 
înainte să își scoată bine scula din tine, te rog să ai demnitatea 
de a-i da un șut în boașe și de a te întoarce acasă la mine. 

— Ce dracu’, Danika! sâsâi Bryce. Mai tare nu poţi să vorbești? 

Lupii amuţiseră. Se opriseră chiar și din mestecat. Apoi se 
porniră din nou, plescăind demonstrativ de tare. 

— Măcar are un job bun. 


Danika, cu braţele ei subţiri încrucișate - braţe care 
ascundeau o forță extraordinară, feroce - îi aruncă o privire cu 
subînțeles. O privire care spunea: Da, unul pe care i l-a dat 
tăticul lui. Bryce adăugă: 

— Cel puțin el nu e vreun derbedeu psihotic care să-mi ceară 
un maraton sexual de trei zile și apoi să-mi spună că sunt 
perechea lui, să mă închidă în casă și să nu-mi mai dea drumul 
afară niciodată. 

Tocmai de aceea Reid - Reid cel uman și bunicel la sex - era 
perfect. 

— Ti-ar prinde bine un maraton de sex! observă Danika 
veselă. 

— Tu ești de vină, știi asta. 

Danika își flutură mâna. 

— Da, da. Prima și ultima mea greșeală: să vă aranjez vouă 
întâlnirea. 

Danika îl știa pe Reid de la serviciul de securitate cu jumătate 
de normă pe care îl făcea pentru afacerea tatălui lui - o 
companie uriașă de magi-tehnologie din Districtul Central al 
Afacerilor. Danika pretindea că munca pe care o făcea era prea 
plictisitoare pentru a se deranja să o explice, însă se plătea 
suficient de bine încât nu o putea refuza. Şi pe lângă asta, era 
un job pe care ea îl a/esese. Nu ca existenţa de toate zilele în 
care fusese azvârlită. Așa că, printre patrulări și îndatoriri față 
de Aux, Danika se ducea adesea într-un zgârie-nor impunător 
din DCA - prefăcându-se că are șansa de a avea o viaţă 
normală. Nu se mai pomenise ca un membru din Aux să aibă un 
al doilea job - mai ales în calitate de Alfa - însă Danika făcea 
lucrurile să meargă. 

Nu strica faptul că toată lumea își dorea o bucată din 
Industriile Redner zilele astea. Micah Domitus însuși era un 
investitor major în experimentele lor revoluţionare. Nu era ceva 
ieșit din comun, având în vedere că Guvernatorul investea în 
multe locuri, de la tehnologie la viticultură și școli, dar, de 
vreme ce Micah era mereu pe lista neagră a lui Sabine, faptul că 
o putea scoate din sărite pe mama ei lucrând la o companie 
deţinută de un om pe care îl susţinea era poate pentru Danika 
ceva mai reconfortant decât sentimentul dat de exercitarea 
liberului arbitru și de salariul generos. 


Danika și Reid se nimeriseră la aceeași prezentare într-o după- 
amiază, cu luni în urmă - exact în perioada în care Bryce fusese 
singură și disperată. Danika îi dăduse numărul lui Bryce lui Reid 
din disperarea de a-și păstra întreagă sănătatea mentală. 

Bryce își netezi rochia cu mâna. 

— Trebuie să mă schimb. Păstrează-mi și mie o felie. 

— Nu ieși la cină? 

Bryce se strâmbă. 

— Mda. La unul dintre restaurantele acelea de fiţe, unde îţi 
întind un mousse de somon pe un biscuit și zic că asta-i masa. 

Pe Danika o trecură fiorii. 

— Atunci ai face bine să îţi faci plinul înainte să pleci. 

— O felie! 

Bryce punctă, arătând cu degetul spre Danika. 

— Să nu uiți de felia mea. 

Își îndreptă privirea spre singura cutie care mai rămăsese și 
apoi ieși din bucătărie. 

Toţi cei din Haita Diavolilor erau acum în formă umană - cu 
excepţia Zeldei - cu cutiile de pizza balansate pe genunchi sau 
întinse pe covorul albastru, tocit. După cum bănuise, Bronson 
bea mied din cana lui de ceramică, cu ochii lui căprui aţintiţi 
asupra ştirilor de seară. Incepură să curgă reportajele despre 
eliberarea lui Briggs - însoţite de imagini înceţoșate cu bărbatul 
de rasă umană în timp ce era escortat din închisoare într-o 
salopetă albă. Cel sau cea care avea telecomanda schimbă 
repede canalul, trecând la un documentar despre delta Râului 
Negru. 

Nathalie îi aruncă un rânjet plin de subînţeles lui Bryce în timp 
ce se îndrepta spre dormitorul care se afla în celălalt capăt al 
sufrageriei. Of, Bryce n-avea să scape prea curând de bârfulița 
despre prestanţa lui Reid în dormitor. Mai ales când era 
convinsă că Nathalie se va asigura că va spune povestea astfel 
încât să reflecte cumva priceperea lui Bryce. 

— Nici să nu-ncepi! o avertiză Bryce. 

Nathalie își strânse buzele pungă, de parcă abia și-ar fi putut 
ţine înlăuntru hohotul răutăcios. Părul ei negru și mătăsos părea 
să tremure din cauza efortului de a-și reţine râsul, iar ochii de 
onix aproape îi străluceau. 

Bryce ignoră cu  bună-știinţă privirea grea, de aur 
incandescent, a lui Connor, care o urmărea prin cameră. 


Lupii. Ai naibii lupi, care își băgau nasul în treburile ei. 

Nu aveai cum să îi confunzi cu oamenii, deși aveau o formă 
aproape identică. Prea înalţi, prea musculoși, prea preciși. Chiar 
și felul în care mușcau din feliile de pizza, cu fiecare mișcare 
calculată și graţioasă, era un mod tăcut de a-ţi semnala ce ar fi 
putut face oricui le-ar fi stat împotrivă. 

Bryce păși peste picioarele lungi ale lui Zach, întinse, și evită 
cu grijă coada albă ca zăpada a Zeldei, care stătea întinsă pe 
covor, lângă fratele ei. Lupii albi, fraţi gemeni, amândoi subţiri și 
bruneţi în formă umană, erau de-a dreptul înspăimântători 
atunci când se transformau. Fantomele - porecla rostită în 
șoaptă îi urma pretutindeni. 

Așa că, da. Bryce se străduia din răsputeri să nu o calce pe 
Zelda pe coadă. 

Thorne cel puţin îi aruncă lui Bryce un zâmbet înţelegător din 
fotoliul din piele pe jumătate ros în care stătea, lângă televizor, 
cu șapca lui de sunball întoarsă cu cozorocul la spate. El era 
singura persoană din apartament care înţelegea cât de 
băgăcioasă putea fi uneori haita. Și căruia îi păsa la fel de mult 
de toanele Danikăi. Şi de cruzimea lui Sabine. 

Un Omega, așa cum era Thorne, nu prea avea șanse să fie 
băgat în seamă de un Alfa ca Danika. Nu că Thorne ar fi insinuat 
vreodată ceva vreunuia dintre ei. Însă Bryce observase atracţia 
gravitaţională care părea să apară ori de câte ori Danika și 
Thorne erau în aceeași cameră, de parcă ar fi fost două stele 
care se învârt una în jurul celeilalte. 

Din fericire, Bryce ajunse în dormitor fără să primească vreun 
fel de comentarii legate de bărbăţia așa-zisului ei iubit și închise 
ușa în urma ei ferm, transmiţându-le astfel că pot să se ducă 
dracu'. 

Făcu abia trei pași până la dulapul ei verde, deșelat, și râsetele 
zguduiră apartamentul. O secundă mai târziu fură amuţite de un 
mârâit nu tocmai uman. Adânc și zguduitor și de-a dreptul letal. 

Nu era al Danikăi, mâărâitul ei era încarnarea morţii, calm, 
răgușit și rece. Acesta era al lui Connor. Temperamental și plin 
de fierbințeală și pasiune. 

Bryce făcu un duș ca să scape de praful și murdăria care 
păreau să o acopere ori de câte ori făcea pe jos drumul de la 
apartament la clădirea îngustă de gresie pe care o ocupa Griffin 
Antichității. 


Câteva agrafe prinse cu grijă rezolvară lipsa de vitalitate de 
care părea să sufere de obicei părul ei greu, de culoarea vinului 
roșu, la sfârșitul zilei. Apoi aplică repede un strat proaspăt de 
rimel ca să dea din nou viaţă ochilor ei de chihlimbar. De la duș 
la momentul în care își strecură în picioare pantofii stiletto negri, 
se însumară doar douăzeci de minute. 

Era dovada, își dădu seama, a cât de puţin îi păsa de întâlnire. 
Ce naiba, petrecea o oră ca să își facă părul și machiajul în 
fiecare dimineaţă. Nemaipunând la socoteală dușul de treizeci 
de minute ca să aibă timp pentru a se face strălucitoare, 
proaspăt epilată și hidratată. Dar douăzeci de minute? Pentru o 
cină la Perla & Roza? 

Da, Danika avea dreptate. Și Bryce știa că nemernica se uita 
la ceas și că avea probabil să o întrebe dacă pregătirea scurtă 
reflecta durata în care Reid putea performa. 

Bryce aruncă o privire urâtă în direcţia lupilor care se aflau în 
spatele ușii de la dormitorul ei confortabil, înainte de a-și roti 
privirea în jurul colţului ei de rai. Toţi pereţii erau îmbrăcaţi în 
postere de la spectacolele legendare ale Baletului din Orașul 
Semilunii. Mai demult își închipuia că este și ea printre Vanirii 
graţioși, înflorind pe scenă în piruetă după piruetă sau făcând 
publicul să verse o lacrimă cu o scenă sfâșietoare. Mai demult își 
închipuia că ar putea exista un loc pentru o femeie pe jumătate 
om pe acea scenă. 

Chiar dacă i se spusese, iar și iar, că nu are corpul potrivit, 
asta nu o împiedicase să iubească dansul. Nu împiedicase acel 
entuziasm năvalnic, atunci când urmărea o reprezentaţie în 
direct, să o cuprindă, nu o oprise să ia lecţii de dans pentru 
amatori după muncă sau să urmărească dansatorii de la BOL 
așa cum Connor, lthan și Thorne urmăreau echipele sportive. 
Nimic nu avea să o împiedice vreodată să își dorească acea 
senzaţie de zbor pe care o regăsea atunci când dansa, fie la ore 
sau în club, ori chiar pe stradă. 

Cel puţin Juniper nu se dăduse bătută. Se hotărâse să își 
asume o luptă lungă, să demonstreze că un faun putea să 
sfideze normele și să urce pe o scenă care fusese creată pentru 
Fee, nimfe și silfi. Să le arate tuturor de ce este în stare. Și asta 
și făcuse. 

Bryce scăpă un oftat prelung. Trebuia să plece. Până la Perla & 
Roza era un drum de douăzeci de minute și, cu acele tocuri, 


făcea douăzeci și cinci. Nu avea sens să ia un taxi prin mijlocul 
haosului și busculadei de joi seara din Piaţa Veche, pentru că 
mașina avea să stea pur și simplu pe loc. 

Își înfipse în ureche niște cercei cu perle, sperând într-o 
oarecare măsură că ar putea adăuga ceva clasă unei rochii care 
ar fi putut să fie considerată puţin scandaloasă. Dar avea 
douăzeci și trei de ani, așa că ar fi trebuit să profite de trupul ei 
cu forme generoase. Zâmbi în trecere picioarelor ei aurii și se 
întoarse în fața oglinzii înalte rezemate de perete ca să își 
admire curba fundului în rochia gri mulată. Umbra textului de la 
tatuajul ei nou, care încă o ustura, se întrezărea la spate, din 
rochia adânc decoltată. Apoi Bryce păși înapoi spre sufragerie. 

Danika dădu drumul unui râs diabolic, care acoperi emisiunea 
despre natură pe care lupii o urmăreau. 

— Fac pariu pe cincizeci de bani de argint că gorilele n-au să 
te lase să intri pe ușă îmbrăcată așa. 

Bryce îi arătă degetul mijlociu prietenei ei în timp ce haita 
chicotea. 

— Îmi cer scuze dacă te fac să te simţi prost din cauza 
fundului tău osos, Danika. 

Thorne râse. 

— Cel puţin Danika compensează cu o personalitate de 
învingătoare. 

Bryce îi zâmbi ironic chipeșului Omega. 

— Așa se explică probabil de ce eu am o întâlnirea și eanua 
mai ieșit cu nimeni de... cât era? Trei ani? 

Thorne făcu cu ochiul, privirea lui albastră alunecând spre 
chipul încruntat al Danikăi. 

— Asta trebuie să fie. 

Danika se întinse în fotoliu și își rezemă picioarele goale de 
măsuţa de cafea. Fiecare unghie era pictată într-o altă culoare. 

— Au trecut doar doi ani! mormăi. Măgarilor! 

Bryce o mângâie pe părul mătăsos în drum spre ușă. Danika 
se repezi să o muște de degete, arătându-și dinţii strălucitori. 

Bryce intră în bucătăria mică chicotind. Cotrobăi prin 
dulapurile de sus, sticlăria zornăind în timp ce căuta... 

Ah. Ginul. 

Trase o dușcă. Apoi încă una. 

— Te așteaptă o noapte grea? 


Connor se rezemase de ușa de la bucătărie, cu braţele 
încrucișate deasupra pectoralilor musculoși. 

Lui Bryce îi alunecase un strop de gin pe bărbie. Evită în ultima 
clipă să își șteargă rujul roșu-păcătos de pe buze cu palma și, în 
schimb, îl tamponă ușor cu un șerveţel care rămăsese de la 
comanda de pizza. Așa, ca o persoană cu maniere. 

Nuanţa asta de ruj ar trebui să se numească Sex Oral, îi zisese 
Danika prima oară când Bryce o purtase. Pentru că este singurul 
lucru la care se va gândi orice bărbat atunci când te vei da cu 
ea. Într-adevăr, ochii lui Connor coborâră jos, asupra buzelor ei. 
Așa că Bryce spuse pe cât de nonșalant putu: 

— Ştii bine că îmi place să mă bucur de serile mele de joi. De 
ce n-aș începe mai devreme? 

Se ridică pe vârful degetelor ca să pună sticla de gin la loc, în 
dulapul de sus, tivul rochiei ridicându-i-se periculos de sus. 
Connor își aţinti privirea asupra tavanului, studiindu-l de parcă 
ar fi fost ceva extraordinar de interesant. Își întoarse privirea 
asupra ei doar după ce reveni cu picioarele pe pământ. In 
cealaltă cameră, cineva dăduse asurzitor de tare volumul de la 
televizor. 

Mersi, Danika. 

Nici măcar auzul de lup nu putea să răzbată prin acea 
cacofonie de sunete ca să tragă cu urechea. 

Buzele lui senzuale fremătară ușor, dar Connor rămase în ușă. 

Bryce înghiţi, întrebându-se cât de rău ar fi să potolească 
arsura ginului cu berea caldă pe care și-o lăsase pe blatul de 
bucătărie. 

Connor începu: 

— Uite! Ne cunoaștem de ceva timp... 

— Asta e un discurs repetat? 

Connor se îndreptă, culoarea năpădindu-i obrajii. Secundul din 
Haita Diavolilor, cea mai temută și letală unitate din Aux, roșea. 

— Nu. 

— Mie mi-a sunat ca o introducere repetată. 

— Mă lași să te invit la o întâlnire sau trebuie să mă cert cu 
tine în legătură cu felul în care frazez mai întâi? 

Bryce pufăi, însă stomacul i se făcuse ghem. 

— Eu nu ies cu lupi. 

Connor îi aruncă un zâmbet cuceritor. 

— Fă o excepţie. 


— Nu. 

Însă Bryce zâmbea ușor. 

Connor îi răspunse cu aroganţa pe care doar un nemuritor 
prădător o poate avea: 

— Mă vrei. Eu te vreau. Simţim asta de ceva vreme și faptul că 
te joci cu bărbaţii ăștia umani nu te-a făcut deloc să uiţi asta, 
nu-i așa? 

Așa era. Însă, în ciuda inimii care îi bubuia în piept, îi spuse 
calm: 

— Connor, nu ies cu tine. Danika este destul de autoritară. Nu 
am nevoie de încă un lup, mai ales de un mascul, care să 
încerce să îmi controleze viaţa. Nu mai am nevoie de nici un 
Vanir care să se amestece în treburile mele. 

Ochii aurii îi păliră. 

— Nu sunt tatăl tău. 

Connor nu se referea la Randall. 

Bryce se îndreptă spre el. Şi spre ușa de la apartament care se 
afla în spatele lui. Avea să întârzie. 

— Nu are nimic de-a face cu asta... cu tine. Răspunsul meu 
este nu. 

Connor nu se clinti și ea se opri la doar câţiva centimetri de el. 
Chiar și cu pantofi cu tocuri în picioare, chiar dacă era mai înaltă 
decât media, Connor o domina. Domina întregul spaţiu doar 
respirând. 

Exact ca orice nenorocit de Alfa. Așa cum o dominase tatăl ei 
Fee pe Ember Quinlan, o fată de nouăsprezece ani. O urmărise, 
o sedusese și încercase să o subjuge, posesivitatea lui fiind atât 
de mare încât în clipa în care Ember își dăduse seama că îi purta 
copilul - că era însărcinată cu Bryce - fugise înainte ca el să 
simtă adevărul și să o închidă în vila lui din CviRo până când ea 
avea să îmbătrânească, iar el să își piardă interesul. 

Ceea ce nu era ceva ce Bryce își permitea să ia în considerare. 
Nu după ce își făcuse testele de sânge și ieșise din biroul 
vrăjidoctoriţei știind că a moștenit de la tatăl ei Fee mai mult 
decât părul roșu și urechile ascuţite. 

Intr-o zi avea să fie nevoită să își îngroape mama, să îl 
îngroape și pe Randall. 

Ceea ce era de așteptat, în cazul oamenilor. Însă faptul că ea 
avea să mai trăiască pentru câteva secole, având doar fotografii 


și înregistrări care să îi amintească de chipul și vocea lor, o 
făcea să simtă un gol în stomac. 

Ar fi trebuit să mai bea un pahar de gin. 

Connor rămăsese nemișcat în ușă. 

— O singură întâlnire nu mă va face să am o criză teritorială. 
Nici măcar nu trebuie să fie o întâlnire. Doar o ieșire... la pizza. 

Connor încheie aruncând o privire la cutiile învârfuite. 

— Noi doi ieșim tot timpul. 

Era adevărat - în nopţile în care Danika era chemată să se 
întâlnească cu Sabine și cu ceilalți comandanţi Aux, el îi aducea 
adesea mâncare sau se întâlneau la vreunul dintre restaurantele 
care garniseau cartierul ei animat. 

— Dacă nu este vorba despre o întâlnire, atunci cu ce e diferit? 

— Ar fi vorba de o simulare. Pentru o întâlnire! zise Connor 
printre dinţi. 

Bryce își ridică o sprânceană. 

— O întâlnire pentru a mă decide dacă vreau să mă întâlnesc 
cu tine? 

— Eşti imposibilă. 

Împinse tocul ușii. 

— Ne vedem mai târziu. 

Zâmbind în sinea ei, Bryce îl urmări pe Connor cum iese din 
bucătărie, strâmbându-se la monstruozitatea de televizor 
asurzitor pe care lupii îl priveau cu toţii cu foarte, foarte mare 
atenţie. 

Până și Danika știa că în cazul lui Connor existau niște limite 
până la care te puteai întinde fără consecinţe serioase. 

Pentru o clipă, Bryce se gândi dacă nu ar fi mai bine să îl 
apuce pe Secund de umăr și să îi explice că ar fi de preferat să- 
și găsească o parteneră lup, dulce și de treabă, care să vrea să 
aibă o târlă de pui și că în fapt nu își dorea o fată care era 
distrusă într-o mie de feluri, căreia îi plăcea încă să petreacă 
până când ajungea ca o studentă UOS, care vomită pe o alee 
lăturalnică și care nu este cu totul sigură că poate iubi pe 
cineva, nu când Danika era singura de care avea cu adevărat 
nevoie până la urmă. 

Dar nu îl apucă pe Connor și, până ca Bryce să își pescuiască 
cheile din bolul de lângă ușă, el se afundase pe canapea - din 
nou, în locul ei -, cu privirea aţintită asupra ecranului. 

— Pa! zise ea, fără să se adreseze cuiva anume. 


As 


Danika îi întâlni privirea din celălalt capăt al camerei. Avea 
ochii încă îngânduraţi, dar părea ușor amuzată. Îi făcu cu ochiul. 

— Aprinde-o, păpușo! 

— Aprinde-o, măgăriţo! 

Replica de rămas-bun i se rostogoli de pe buze cu ușurința 
cuvintelor folosite timp de ani de zile. 

Însă completarea Danikăi, „Te iubesc!“, o făcu pe Bryce să 
ezite în holul soios, cu mâna pe clanţă. 

Îi luaseră câţiva ani Danikăi să spună acele cuvinte și chiar și 
acum le folosea cu parcimonie. Iniţial, Danikăi nu îi plăcuse 
deloc atunci când Bryce i le spusese ei - chiar dacă Bryce îi 
explicase că ea își petrecuse întreaga viaţă spunându-le, ca să 
se asigure. Ca să se asigure pentru cazul în care nu ar mai fi 
apucat să își ia rămas-bun de la oamenii care contau cel mai 
mult pentru ea. Fusese nevoie să treacă printr-una dintre 
aventurile lor mai riscante - care implicase o motocicletă 
distrusă și pistoale aţintite la tâmplă - pentru ca Danika să 
murmure cele două cuvinte, însă cel puţin acum le spunea. 
Uneori. 

Nu era vorba despre eliberarea lui Briggs. Sabine trebuie să-i fi 
făcut ceva cu adevărat teribil Danikăi. 

Tocurile lui Bryce ţăcăniră pe podeaua de gresie tocită în timp 
ce se îndrepta spre scările de la capătul holului. Poate că ar fi 
trebuit să anuleze întâlnirea cu Reid. Ar fi putut să ia niște 
găletușe cu îngheţată de la magazinul din colț și să se 
cuibărească în pat cu Danika în timp ce urmăreau comediile lor 
romantice cu intrigi absurde. 

Poate că o va suna pe Fury ca să vadă dacă i-ar putea face o 
scurtă vizită lui Sabine. 

Însă... n-ar fi putut niciodată să îi ceară asta lui Fury. Fury nu 
amesteca lucrurile profesionale cu viaţa lor personală, iar ele 
știau că nu trebuie să pună întrebări. Juniper era singura care 
făcea excepţie de la regulă. 

Sincer, faptul că ele patru erau prietene nu avea nici un sens: 
viitoarea conducătoare Alfa a lupilor, o mercenară care lucra 
pentru clienţi importanţi, implicaţi în războaiele de peste mare, 
o dansatoare extrem de talentată, singura din rasa faunilor care 
urcase pe scena Baletului din Orașul Semilunii și... ea. 

Bryce Quinlan. Asistenta unei farmazoane. Dansatoare 
închipuită, cu un corp nepotrivit. Care avea iubiţi oameni, 


frumușei și fragili, care nu aveau nici o idee cum să se comporte 
cu ea. Ca să nu mai vorbim de cum să se comporte cu Danika, 
asta în cazul în care lucrurile ar fi mers mai departe între ei. 

Bryce păși cu greu pe scări în jos, încruntându-se la unul dintre 
becurile care își pâlpâia prima-lumină slabă pe peretele văruit 
gri-albăstrui, pe jumătate curăţat. Proprietarului îi plăcea să fie 
cât mai econom cu prima-lumină, cel mai probabil sustrăgând 
câte ceva din reţea, în loc să plătească orașului pentru ea, așa 
cum făcea toată lumea. 

Sincer vorbind, tot ce se afla în acel bloc era de doi bani. 

Danika și-ar fi permis un loc mai bun. Bryce în mod clar nu. lar 
Danika o cunoștea destul de bine încât știa că nu trebuia nici 
măcar să sugereze să plătească ea pentru unul dintre 
apartamentele lustruite din clădirile înalte de pe malul râului 
sau din DCA. Astfel, după absolvire, se uitaseră doar la locuri 
pentru care Bryce ar fi putut să contribuie din salariul ei - 
această dărăpănătură fiind cea mai puţin mizerabilă dintre ele. 

Uneori, Bryce se gândea că ar fi fost mai bine dacă ar fi 
acceptat banii monstruosului ei tată. Își dorea să nu o fi apucat- 
o scrupulele exact în momentul în care ticălosul îi oferise munţi 
de bani din aur în schimbul discreţiei ei eterne în ceea ce-l 
privea. Cel puţin așa, acum s-ar fi aflat la înălțime, pe o terasă, 
așezată pe un șezlong lângă piscină, aruncând ocheade îngerilor 
daţi cu uleiuri de plajă, în loc să se ferească de apucăturile 
scabroase ale unui om de serviciu care se uita în decolteul ei de 
fiecare dată când trebuia să i se plângă că ghena s-a înfundat 
din nou. 

Ușa de sticlă de la capătul scărilor dădea în strada întunecată, 
plină deja ochi cu turiști, petrecăreţi și rezidenţi cu ochii 
înceţoșaţi, care încercau să se strecoare spre casă prin 
mulţimea gălăgioasă, după o zi lungă și fierbinte de vară. Un 
bărbat draki îmbrăcat într-un costum cu cravată trecu în grabă, 
cu geanta de mesager săltându-i la șold în timp ce-și croia 
drumul încercând să evite o familie de metamorfi dintr-un soi de 
rasă cabalină - poate cai, judecând după parfumul lor de 
câmpuri înverzite și ceruri senine -, ai cărei membri erau într- 
atât de preocupaţi să facă poze la tot ce îi înconjura, încât 
ignorau cu totul pe oricine ar fi avut drum pe acolo. 

La colţ, doi malakimi plictisiţi, îmbrăcaţi în armura neagră a 
Legiunii 33, își ţineau aripile strânse bine pe lângă trupurile lor 


puternice, fără îndoială pentru a evita să fie atinși de vreun 
trecător grăbit sau de vreun idiot beat. În cazul în care atingeai 
aripile unui înger erai norocos dacă îţi pierdeai doar o mână. 

Închizând cu fermitate ușa de sticlă în urma ei, Bryce se lăsă 
asaltată de puhoiul de senzaţii care alcătuiau acest oraș antic, 
vibrant: fierbinţeala uscată a verii, care ameninţa să îi prăjească 
fiecare oscior; claxoanele de la mașini, răzbind prin zumzăitul 
constant al muzicii care se revărsa din sălile de petrecere; briza 
râului lIstros, de la trei străzi depărtare, răvășind frunzele 
palmierilor și chiparoșilor; aroma ușor sărată a mării de turcoaz, 
aflate în vecinătate; mirosul seducător, delicat de noapte al 
iasomiei care acoperea gardul din fier al parcului din apropiere; 
mirosul înţepător al vomei, al urinei și al berii trezite; mirodeniile 
ademenitoare, fumegânde, care acopereau mielul care se 
rumenea ușor în furgoneta vânzătorului din colţ... O asaltară 
toate dintr-odată, ca un sărut care te trezește la viaţă. 

Concentrându-se să nu își sucească gleznele pe piatra cubică, 
Bryce respiră ofranda nocturnă a Orașului Semilunii, o trase 
adânc în piept și apoi dispăru în josul străzii aglomerate. 


Capitolul 4 


Perla & Roza reprezenta tot ceea ce Bryce ura la acest oraș. 

Dar cel puţin acum Danika îi datora cincizeci de bani de argint. 

Gorilele o lăsaseră să treacă pe lângă ei, să urce cele trei 
trepte și să intre pe ușile deschise, placate cu bronz, ale 
restaurantului. 

Dar cei cincizeci de bani de argint nu ar fi acoperit nici măcar 
în mică parte nota de plată pentru acea masă. Nu, totalul avea 
clar să fie din zona aurului. 

Reid putea în mod clar să și-o permită. Având în vedere cât de 
mare era contul lui în bancă, probabil nici nu se uita la sumă 
înainte de a întinde cardul negru. 

Așezată la o masă aflată în centrul sălii poleite, sub 
candelabrele de cristal atârnate din tavanul pictat în detaliu, 
Bryce termină două pahare cu apă și jumătate de sticlă de vin în 
timp ce aștepta. 

După douăzeci de minute, telefonul îi vibră în geanta neagră 
de mătase. Dacă Reid se gândea să îi tragă clapa avea să îl 
omoare. Nu avea cum naiba să își permită să plătească pentru 
vin - nu fără să fie nevoită să renunţe la lecţiile de dans pe luna 
viitoare. Pe lunile viitoare, de fapt. 

Dar mesajele nu erau de la Reid și Bryce le citi de trei ori 
înainte să își îndese telefonul înapoi în geantă și să își mai 
toarne încă un pahar din vinul foarte, foarte bun. 

Reid era bogat și întârzia. Îi era dator. 

Mai ales pentru că cetățenii etalon din Orașul Semilunii se 
distrau rânjind la rochia ei, la pielea pe care și-o arăta, la 
urechile de Fee acompaniate de un corp care era în mod cert 
uman. 

Corcitură - aproape că auzea cuvântul răutăcios în timp ce ei îl 
gândeau. O considerau o muncitoare de jos în cel mai bun caz. 
Pradă și gunoi în cel mai rău. 

Bryce își scoase telefonul și citi mesajul a patra oară. 

Connor îi scrisese: Știi că nu mă pricep la cuvinte. Dar ceea ce 
voiam să spun - înainte ca tu să încerci să te iei la hartă cu mine 
în schimb, apropo - era că eu cred că merităm. Tu și eu. Să ne 
dăm o șansă. 


Adăugase: Sunt nebun după tine. Nu vreau pe nimeni 
altcineva. Nu mai vreau pe nimeni de ceva timp. O întâlnire. 
Dacă nu merge, ne vom împăca atunci cu ideea. Dar te rog doar 
să îmi dai o şansă. Te rog. 

Bryce se uita încă pierdută la mesaje, cu capul învârtindu-i-se 
de la afurisitul de vin, atunci când Reid își făcu în cele din urmă 
apariţia. Cu o întârziere de patruzeci și cinci de minute. 

— Scuze, iubito. 

Se aplecă să îi sărute obrazul apoi se strecură înapoi în 
scaunul lui. Costumul gri-petrol îi rămăsese imaculat, iar pielea 
aurie îi strălucea deasupra gulerului alb al cămășii. Nici măcar 
un fir din părul lui șaten închis nu era deranjat. 

Reid avea manierele și ușurința cuiva crescut cu bani mulţi, cu 
educație, căruia nu i se închisese niciodată o ușă în faţă. Familia 
Redner era una dintre puţinele familii de oameni care reușise să 
se înalțe până la înalta societate Vanir și membrii ei se îmbrăcau 
conform poziţiei. Reid era meticulos în privinţa înfățișării lui, 
până la ultimul detaliu. Fiecare cravată pe care o purta era 
aleasă, aflase, pentru a-i scoate în evidenţă verdele din ochii 
căprui. Costumele erau întotdeauna croite impecabil pe trupul 
lui tonifiat. Poate că l-ar fi catalogat vanitos, dacă ea însăși nu 
și-ar fi studiat la fel de mult ţinutele. Dacă nu ar fi știut că Reid 
lucra cu un antrenor personal din exact același motiv pentru 
care ea continua să danseze - dincolo de pasiunea ei pentru 
dans -, anume: pentru a se asigura că trupul era pregătit în caz 
că ar fi fost nevoie de puterea lui pentru a scăpa de vreun 
prădător, ieșit la vânătoare pe străzi. 

Din ziua în care Vanirii se târâseră prin Falia Nordică și 
puseseră stăpânire pe Midgard cu eoni în urmă, un eveniment 
istoric pe care cercetătorii îl numeau Trecerea, fuga era cea mai 
bună opţiune în cazul în care un Vanir se hotăra să te aibă la 
masă. Asta dacă nu aveai un pistol, sau bombe, sau altfel de 
lucruri îngrozitoare precum cele create de Philip Briggs, care 
puteau ucide chiar și o creatură cu viaţă lungă, care se vindecă 
repede. 

Bryce se trezea adesea gândindu-se la cum va fi fost înainte 
ca această planetă să se trezească ocupată de creaturi din atât 
de multe lumi, toate cu mult mai avansate și mai civilizate decât 
băștinașii, la vremea pe când acolo erau doar oameni și animale 
obișnuite. Până și sistemul lor calendaristic marca Trecerea, și 


perioada de dinainte și de după: E.O. și E.V. - Era Oamenilor și 
Era Vanir. 

Reid ridică din sprâncene în faţa sticlei aproape goale de vin. 

— Bună alegere. 

Patruzeci și cinci de minute. Fără să îi dea un telefon sau să îi 
trimită un mesaj pentru a-i spune că întârzie. 

Bryce strânse din dinţi. 

— A intervenit ceva la muncă? 

Reid ridică din umeri, rotindu-și privirea prin restaurant în 
căutare de oficialități de rang înalt cu care să socializeze. Fiind 
fiul unui bărbat care își avea numele afișat cu litere de șase 
metri pe trei clădiri din DCA, de obicei oamenii stăteau la rând 
ca să vorbească cu el. 

— Unii dintre malakimi sunt neliniștiţi din cauza felului în care 
evoluează conflictul din Pangera. Au avut nevoie de asigurări 
pentru a ști că investiţiile lor sunt încă în siguranţă. Discuţiile s- 
au prelungit. 

Conflictul din Pangera - luptele pe care Briggs își dorea cu 
atâta ardoare să le aducă la ei. Vinul care i se urcase la cap 
sfârși într-o baltă uleioasă, în stomac. 

— Îngerii cred că războiul s-ar putea întinde până aici? 

Pentru că nu observase pe nimeni demn de interes în 
restaurant, Reid deschise meniul legat în piele din faţa sa. 

— Nu. Asterii nu ar permite ca asta să se întâmple. 

— Asterii au permis ca asta să se întâmple acolo. 

Lui Reid i se lăsară în jos colţurile gurii. 

— Este o problemă complicată, Bryce. 

Conversaţia era încheiată. Il lăsă să se întoarcă la meniu. 

Rapoartele primite din teritoriul de peste Marea Haldren erau 
sumbre: rezistenţa umană prefera să piară decât să se supună 
Asterilor și legilor Senatului lor „ales“. Războiul dura de 
patruzeci de ani în teritoriul vast din Pangera, distrugând orașe, 
îndreptându-se acum spre marea învolburată. In cazul în care 
conflictul ar fi trecut marea, Orașul Semilunii, care se afla pe 
coasta de sud-est a continentului Valbara - situat în centrul unei 
peninsule numite Braţul, datorită formei pe care o avea teritoriul 
arid și muntos -, ar fi fost unul dintre primele locuri care i s-ar fi 
ivit în cale. 

Fury refuza să vorbească despre ceea ce vedea acolo. Despre 
ceea ce făcea acolo. În ce tabără era. Cei mai mulţi dintre Vaniri 


nu găseau amuzant felul în care le era atacată domnia de mai 
bine de cincisprezece mii de ani. 

Nici cei mai mulţi dintre oameni nu găseau că cincisprezece 
mii de ani de supunere înrudită cu sclavia, în care fuseseră 
pradă, mâncare și curve, ar fi prea amuzant. Nu conta că în 
ultimele secole Senatul Imperial acordase oamenilor mai multe 
drepturi - cu aprobarea Asterilor, bineînţeles. Era clar știut că 
oricine ar fi îndrăznit să iasă din rând era aruncat la loc, de 
acolo de unde oamenii porniseră: ca sclavi ai Republicii. 

Cel puţin, sclavii se aflau în cea mai mare parte în Pangera. 
Câţiva locuiau și în Orașul Semilunii, mai precis printre îngerii 
războinici din Legiunea 33, legiunea personală a Guvernatorului, 
marcați cu tatuajul SPQM, al sclavilor, pe încheietură. In rest, se 
amestecau printre ceilalţi cetățeni destul de bine. 

Orașul Semilunii, chiar dacă toţi bogătașii lui erau măgari de 
primă mână, era încă un furnal. Unul dintre locurile rare în care, 
dacă erai om, nu erai automat condamnat la o viață de muncă 
josnică. Deși nici nu îţi oferea prea multe oportunităţi în schimb. 

O Fee cu părul negru și ochi albaștri îi întâlni privirea lui Bryce, 
care se uita prin sală. Băieţașul din faţa acesteia arăta că e un 
soi de persoană nobilă. 

Bryce nu putuse niciodată să se decidă pe cine ura mai mult: 
pe înaripaţii malakimi sau pe Fee. Pe Fee, probabil, ale căror 
puteri magice considerabile și graţie le făcea să creadă că au 
voie să facă orice își doresc, cu oricine doresc. O trăsătură pe 
care mulţi dintre membrii Casei Cerului și a Aerului o 
împărtășeau: îngerii plini de farmec, silfii trufași și spiritele 
elementare fierbinţi. 

Casa Nesimţțiţilor si a Nemernicilor, îi poreclea mereu Danika. 
Deși poate că opinia ei nu era tocmai imparţială dat fiind 
devotamentul ei pentru Casa Pământului și a Sângelui - mai ales 
având în vedere că metamorfii și Feele erau mereu în conflict. 

Având părinţi din două Case diferite, Bryce fusese nevoită să 
își cedeze apartenenţa la Casa Pământului și a Sângelui atunci 
când acceptase rangul de civitas, pe care tatăl ei i-l obținuse. 
Era preţul pe care fusese nevoită să îl plătească pentru că 
acceptase statutul mult dorit de cetățean: tatăl ei făcuse petiția 
pentru cetăţenie deplină, dar, în schimb, ea trebuise să 
recunoască Casa Cerului și a Aerului drept Casa de care 
aparţine. Urâse asta, urâse faptul că nenorocitul o obligase să 


aleagă, dar, până la urmă, chiar și mama ei păruse să fie de 
acord că beneficiile cântăreau mai mult decât pierderile. 

Nu că ar fi fost prea multe avantaje și favoruri pentru oameni 
în Casa Pământului și a Sângelui. În mod cert, nu pentru tânărul 
care stătea la masă cu Feea. 

Frumos, blond, nu mai mare de douăzeci de ani, avea probabil 
nu mai mult de o zecime din vârsta companioanei lui Fee. Pe 
pielea bronzată a încheieturilor lui nu se vedea nici o urmă din 
cele patru litere ale tatuajului de sclav. Așa că trebuie să fi fost 
cu ea de bunăvoie - sau atras de ceea ce ea i-ar fi putut oferi: 
sex, bani, influență. Era însă un troc păgubos. Avea să îl 
folosească până când se plictisea, ori el îmbătrânea, și apoi să 
se descotorosească de el, lăsându-l doar cu gândul la toate 
acele bogății ale Feelor. 

Bryce își înclină capul în faţa aristocratei, care își arătă dinţii 
mult prea albi ca răspuns pentru o astfel de îndrăzneală. Feea 
era frumoasă - însă cele mai multe Fee erau frumoase. 

Îl văzu pe Reid privind-o, cu faţa lui chipeșă încruntată. 
Scutură din cap - la ea - și apoi se întoarse la meniu. 

Bryce își sorbi vinul și îi făcu semn chelnerului să mai aducă o 
sticlă. 

Sunt nebun după tine. 

Connor nu ar fi tolerat rânjetele, șoaptele. Nici Danika. Bryce îi 
văzuse cu ochii ei pe amândoi sfâșiindu-i pe măgarii imbecili 
care îi aruncaseră vorbe urâte printre dinţi ori o confundaseră cu 
vreuna dintre femeile pe jumătate Vanir care își câștigau traiul 
vânzându-și trupul în Piaţa de Carne. 

Cele mai multe dintre acele femei nu aveau șansa să facă 
Saltul - fie pentru că nu ajungeau să atingă pragul maturității, 
fie pentru că aveau ghinionul de a se fi ales cu o viaţă de 
muritor. Erau prădători, atât înnăscuţi, cât și antrenați, care 
foloseau Piaţa de Carne drept propriul teren de vânătoare. 

Telefonul lui Bryce vibră, chiar atunci când chelnerul ajunsese 
în sfârșit la masa lor, cu o sticlă nouă de vin în mână. Reid se 
încruntă din nou, dezaprobarea fiindu-i atât de vădită, încât 
Bryce se abţinu să-și citească mesajul abia după ce își comandă 
sendvișul cu carne de vită și cremă de brânză. 

Danika îi scrisese: Părăsește-l pe ticălosul cu instrumentul 
moale și curmă-i suferința lui Connor. O întâlnire cu el n-o să te 


omoare. Așteaptă de ani de zile, Bryce. Ani. Dă-mi un motiv 
pentru care să zâmbesc în seara asta. 

Bryce se strâmbă în timp ce își îndesa telefonul înapoi în 
geantă. Își ridică privirea și descoperi că și Reid avea și el 
telefonul în mână. Degetele îi glisau rapid, în timp ce trăsăturile 
cizelate îi erau luminate de ecran. Invenţia telefoanelor, cu cinci 
decade în urmă, avusese loc chiar la Industriile Redner, în 
renumitul laborator tehnologic și adusese companiei o avere 
nemaipomenită. Se deschidea o nouă eră pentru conexiunile din 
întreaga lume, pretinsese toată lumea. Bryce se gândea că 
ofereau doar o scuză pentru a nu mai fi nevoit să stabilești 
contact vizual. Sau pentru a putea fi un partener groaznic la 
întâlnire. 

— Reid... 

El își ridică doar degetul. 

Bryce ţăcăni cu unghia dată cu ojă roșie în piciorul de sticlă al 
paharului ei cu vin. Își purta unghiile lungi și lua în fiecare zi un 
elixir pentru a le menţine puternice. Nu erau la fel de eficiente 
ca niște copite sau gheare, dar ar fi putut provoca niște 
stricăciuni. Măcar atât cât să îi dea ocazia să fugă de un 
potenţial atacator. 

— Reid! zise ea din nou. 

El continuă să tasteze și își ridică privirea doar atunci când 
apăru primul fel de mâncare. _ 

Era într-adevăr un mousse de somon. Intins pe o coajă de 
pâine și îngrădit de o structură din plante mici, îndoite. Ferigi 
micuţe, probabil. Bryce se abţinu să râdă. 

— Înfruptă-te! îi zise Reid distant, tastând din nou. Nu aștepta 
după mine. 

— Dacă mușc o dată am și terminat! murmură ea, ridicându-și 
furculița, însă întrebându-se cum naiba să mănânce chestia. 

Nimeni din jurul lor nu se folosea de degete, dar... Feea rânji 
din nou. 

Bryce lăsă jos furculita. Împături șerveţelul într-un pătrat 
perfect și se ridică. 

— Plec. 

— În ordine. 

Reid avea încă ochii fixaţi asupra ecranului său. Se gândea în 
mod clar că se duce la baie. Bryce simţea privirea unui înger 
bine îmbrăcat de la masa alăturată plimbându-i-se în lungul 


piciorului, apoi auzi scrâșnetul scaunului când se trase înapoi ca 
să îi admire fundul. 

Tocmai de aceea își păstra unghiile lungi. 

Adăugă însă pentru Reid: 

— Nu. Plec. Îţi mulţumesc pentru cină. 

Asta îl făcu să își ridice privirea. 

— Poftim? Bryce, stai jos! Mănâncă. 

De parcă faptul că întârziase, faptul că era concentrat asupra 
telefonului nu ar fi avut nici o însemnătate. De parcă ea ar fi fost 
ceva care trebuia hrănit înainte de a fi folosit pentru sex. 

— Nu merge, îi spuse clar. 

Reid strânse din buze. 

— Poftim? 

Bryce se îndoia că mai fusese părăsit vreodată. Îi zise cu un 
zâmbet dulce: 

— Pa, Reid. Succes la muncă! 

— Bryce! 

Dar avu destul respect de sine ca să nu îl lase să mai explice, 
ca să nu mai accepte partide de sex care abia dacă erau 
bunicele, practic în schimbul unor mese la restaurante unde nu 
și-ar fi permis niciodată să mănânce. Să nu mai accepte un 
bărbat care, într-adevăr, imediat ce se rostogolise de deasupra 
ei, se întorsese la telefonul lui. Așa că luă sticla de vin și se 
îndepărtă de masă, dar nu o luă spre ieșire. 

Se duse drept la Feea care rânjea dispreţuitor și la băiețașul ei 
și, pe un ton care ar fi făcut-o chiar și pe Danika să se dea lao 
parte, îi zise: 

— Îţi place ce vezi? 

Femeia o privi de jos în sus, de la pantofii cu toc la părul roșu 
și la sticla de vin care i se bălăbănea între degete. Feea ridică 
din umeri, făcând să sclipească pietrele negre ale rochiei sale 
lungi. 

— Dau un ban de aur ca să vă privesc pe voi doi. 

Își înclină capul spre omul de la masa ei. 

Acesta îi zâmbi lui Bryce, privirea lui goală sugerând că era 
clar sub influenţa unui drog. 

Bryce îi aruncă un zâmbet maliţios femeii. 

— Nu știam că femelele Fee au ajuns așa zgârcite. Înainte se 
zvonea că ne-aţi fi dat aur cu pumnii ca să nu ne prefacem că 


sunteţi între cearșafuri la fel de lipsite de viaţă ca Doamnele cu 
Coasa. 

Chipul bronzat al femeii se albi. Își înfipse unghiile lucioase, 
spintecătoare în fața de masă. Bărbatul de vizavi nu schiţă nici 
un gest. 

Bryce își lăsă mâna pe umărul tânărului - nu știa sigur dacă 
pentru a-l consola ori ca să o scoată din sărite pe femeie. Il 
strânse ușor, plecându-și din nou capul înspre Fee și apoi ieși 
afară. 

Trase o dușcă din sticla de vin și îi arătă degetul șefei de sală 
înţepate înainte să iasă pe ușile din bronz. Apoi luă și un pumn 
de chibrituri din bolul de pe stand. 

Scuzele grăbite ale lui Reid către aristocrată îi trecură pe la 
ureche în timp ce pășea afară, în strada uscată și încinsă. 

Ei, rahat. Era ora nouă fix, ea era îmbrăcată decent și dacă s- 
ar fi întors la apartament nu ar fi făcut decât să se fâţâie dintr-o 
parte într-alta, până când ar fi scos-o din sărite pe Danika. lar 
lupii și-ar fi băgat nasul în treburile ei, despre care nu voia să 
discute deloc. 

Ceea ce îi lăsa o singură opţiune. Opţiunea ei preferată, din 
fericire. 

Fury răspunse din prima: 

— Ce... 

— Ești pe partea asta de Hadren sau ești pe cea greșită? 

— Sunt în Cvinta Rozelor. 

Vocea rece, calculată, avea un subton amuzat - ceea ce, 
venind de la Fury, putea fi considerat un râs în toată regula. 

— Dar n-am de gând să mă uit la televizor cu căţeii. 

— Hel, cine ar vrea să facă asta? 

O pauză de cealaltă parte. Bryce se rezemă de faţada din 
piatră albă de la Perla & Roza. 

— Credeam că ai o întâlnire cu cum-îl-cheamă. 

— Tu și Danika sunteţi groaznice, știai asta? 

Bryce aproape că îi auzi zâmbetul diabolic. 

— Ne vedem la Corbul în treizeci de minute. Trebuie să termin 
un job. 

— la-l ușor pe bietul nenorocit. 

— Eu n-am fost plătită ca să-l iau ușor. Închise. Bryce înjură și 
se rugă ca Fury să nu duhnească a sânge când avea să ajungă 
la clubul lor preferat. Apoi formă un alt număr. 


Juniper îi răspunse cu răsuflarea tăiată, după ce telefonul 
sunase de cinci ori, chiar înainte să intre pe audiomail. Trebuie 
să fi fost la studio, exersând peste program. Așa cum făcea 
întotdeauna. Așa cum îi plăcea și lui Bryce să facă atunci când 
avea o clipă liberă, doar pentru ea. Să dansezi, să dansezi și să 
dansezi până când lumea se disipează în muzică, respiraţie și 
transpiraţie. 

— Ah, l-ai părăsit, nu-i așa? 

— Ce dracu', Danika le-a trimis mesaje tuturor? 

— Nu, dar ești la întâlnire de numai o oră. De vreme ce 
telefoanele de recapitulare au loc în dimineaţa de după... 

— Mergem la Corbul! i-o tăie Bryce. Să fii acolo în treizeci de 
minute. 

Închise înainte ca râsul lui Juniper, ca argintul viu, să o facă să 
înjure. 

O, avea să găsească ea o cale ca să-i vină de hac Danikăi 
pentru că le spusese. Deși știa că intenţia ei fusese să le 
avertizeze, să le pregătească să o consoleze, dacă era nevoie. 
Era același lucru pe care îl făcuse ea atunci când îl întrebase pe 
Connor despre starea Danikăi în acea seară. 

Corbul Alb era la doar cinci minute de mers pe jos, chiar în 
inima Pieței Vechi. Ceea ce îi lăsa lui Bryce suficient timp la 
dispoziţie pentru a da rău, rău de tot de belele, sau pentru a 
face faţă la ceea ce evita de aproape o oră. 

Optă pentru belele. 

Destule belele cât să îi sugă cei șapte bani de aur câștigați cu 
greu din geantă, pe care îi întinse unei draki zâmbitoare, în timp 
ce aceasta îi strecura lui Bryce în palmă ceea ce îi ceruse. 
Femeia încercase să îi vândă un tip nou de drog ușor - Synth te 
va face să te simţi ca o zeiţă, îi zisese ea -, dar cei treizeci de 
bani de aur de care avea nevoie pentru o singură doză fuseseră 
cu mult peste cât își permitea Bryce să plătească. 

Mai avea încă cinci minute. Stând vizavi de Corbul Alb, clubul 
încă mișunând de petrecăreţi, în ciuda planului eșuat al lui 
Briggs de a-l arunca în aer, Bryce își scoase telefonul și deschise 
schimbul de mesaje cu Connor. Ar fi pariat toţi banii pe care îi 
aruncase pe mirt că își verifica telefonul din două în două 
secunde. 

Mașinile treceau pe lângă ea, basul sistemelor lor audio 
bubuind pe deasupra străzilor pietruite și a chiparoșilor, prin 


ferestrele deschise întrezărindu-se pasageri nerăbdători să își 
înceapă joia: bând, fumând, cântând odată cu muzica, dând 
mesaje prietenilor, dealerilor, oricui ar fi putut să îi bage într- 
unul dintre zecile de cluburi care căptușeau Strada Arcașului. Se 
formaseră deja cozi șerpuite pe la uși, inclusiv în faţă la Corbul. 
Vanirii aruncau priviri nerăbdătoare fațadei din marmură albă - 
pelerini bine îmbrăcaţi care așteptau la porţile unui templu. 

Exact asta era Corbul: un templu. Sau asta fusese. O clădire 
nouă încapsula acum ruinele, dar ringul de dans rămăsese cel 
original - podeaua antică de piatră a templului unui zeu demult 
uitat -, la fel și stâlpii din piatră sculptată, care rămăseseră în 
picioare din acele veacuri. Atunci când dansai înăuntru îl 
proslăveai pe zeul fără nume, insinuat în sculpturile tocite de 
vreme cu satiri și fauni care beau, dansau și făceau amor printre 
viţele-de-vie. Un templu al plăcerii - asta fusese odată. Și asta 
redevenise acum. 

O gașcă de metamorfi pume trecură ţanţoși pe lângă ea, 
câţiva dintre ei întorcându-și capul ca să-i mârâie în chip de 
invitaţie. Bryce îi ignoră și se trase într-un alcov, la stânga ușilor 
de serviciu de la Corbul. Se rezemă de piatra lucioasă, își trecu 
vinul sub braţ și se sprijini cu un picior de peretele din spatele 
ei, în timp ce dădea din cap pe ritmul muzicii care se auzea 
dintr-o mașină aflată în apropiere, apoi, în cele din urmă, tastă: 


J Pizza. Sâmbătă seara, la șase. Dacă întârzii s-a sfârșit. 
Instantaneu, Connor începu să tasteze. Apoi bula care arăta că 
scrie dispăru. După care apăru din nou. 
In cele din urmă, veni mesajul. 
2) N-am să te las niciodată să aștepți. 
Bryce își dădu ochii peste cap și scrise: 
2 Nu face promisiuni pe care nu poti să le ţii. 
Connor iar tasta, apoi șterse, apoi tastă din nou. Apoi: 
D) Vorbesti serios - în legătură cu pizza? 
2 Arăt eu de parcă aș glumi, Connor? 
2) Arătai delicios atunci când ai părăsit apartamentul. 


Simţi o  fierbinţeală înlăuntru și își mușcă buza. Ticălos 
fermecător și arogant. 


D) Spune-i Danikăi că merg la Corbul cu Juniper și Fury. Cu 
tine mă văd în două zile. 


2 Înțeles. Cum rămâne cu cum-îl-cheamă? 
D REID a fost părăsit în mod oficial. 


2 Bun. Începusem să-mi fac griji că va trebui să îl omor. 
Lui Bryce i se strânse stomacul. 
Dar Connor adăugă repede: Glumesc, Bryce. Nu o să fac pe 
măgarul alfa cu tine, promit. 
Înainte să poată răspunde, îi vibră din nou telefonul. 
De data asta era Danika. 


) CUM ÎNDRĂZNEȘTI SĂ MERGI LA CORBUL FĂRĂ MINE. 
TRĂDĂTOAREO. 
Bryce chicoti. 


2 Bucură-te de Noaptea cu Haita, fraiero. 


) SĂ NU ÎNDRĂZNEȘTI SĂ TE DISTREZI FĂRĂ MINE. ÎŢI 
INTERZIC. 

Bryce știa că, oricât de mult i-ar fi ars tălpile Danikăi să iasă, 
nu și-ar fi lăsat haita. Nu în singura noapte pe care și-o puteau 
petrece împreună, noaptea de care se foloseau pentru a păstra 
legăturile dintre ei strânse. Nu după acea zi de rahat. Şi, mai 
ales, nu atunci când Briggs era în libertate și avea un motiv bun 
ca să se răzbune pe toată Haita Diavolilor. 

Datorită acestei loialităţi o iubeau pe Danika, de aceea luptau 
atât de aprig alături de ea și îi erau alături până în pânzele albe, 
iar și iar, atunci când Sabine se întreba în mod public dacă fiica 
ei era demnă de responsabilităţile și statutul de a doua 
moștenitoare în linia succesiunii. 

Puterea ierarhică printre lupii din Orașul Semilunii era dictată 
doar prin dominație - dar linia de trei generaţii care stabilea 
Primul lupilor, Primul Aparent și orice va fi fost Danika 
(Aparentul Prim Aparent?) era o raritate. Ascendenţa veche și 
puternică era explicaţia obișnuită. 

Danika își petrecuse nenumărate ore cercetând istoria 
taberelor dominante de metamorfi din alte orașe - de ce 
ajunseseră leii să conducă în Hilene, de ce tigrii supravegheau 
orașul Korinth, de ce în Oia domneau vulturii. Încercând să afle 
dacă dominanţa care determina statutul de Alfa Prim trecea din 


generaţie în generaţie, în cadrul aceleiași familii, ori era 
permutabilă. Metamorfii neprădători puteau să ajungă în fruntea 
Auxiliarului unui oraș, dar asta se întâmpla foarte rar. Adevărul 
era că cea mai mare parte a acestor lucruri o plictisea pe Bryce 
de moarte. Și dacă Danika reușise vreodată să afle de ce atunci 
când venea vorba despre dominaţia familiei Fendyr îi revenise o 
bucată atât de mare, lui Bryce nu îi povestise niciodată. 
Bryce îi răspunse lui Connor: 


2 Mult noroc cu Danika! 
El îi scrise doar: 


D Ea mi-a zis același lucru în privinţa ta. 
Bryce se pregătea să își pună telefonul în geantă când ecranul 
se aprinse din nou. Connor adăugase: 


2 Nu vei regreta. Am avut la dispoziție o groază de timp ca să 
mă gândesc la toate felurile în care am să te răsfăț. La cât de 
mult ne vom distra. 


p) Hărţuitorule. 
Dar o scrisese zâmbind. 


2) Du-te si distrează-te. Ne vedem în câteva zile. Să-mi dai un 
mesaj când ajungi acasă, ca să știu că ești în siguranţă. 

Bryce citi schimbul de replici de două ori pentru că era cu 
adevărat o fraieră absolută și începu să se gândească dacă nu 
cumva ar trebui să îi ceară lui Connor să nu mai aștepte și să 
vină să se întâlnească cu ea acum, când ceva rece, metalic îi 
apăsă pe gât. 

— Şi ești moartă! cântă o voce feminină. 

Bryce sări în sus, încercând să își controleze inima care îi 
sărise de la stupid-entuziasmată la stupid-speriată într-o singură 
clipă. 

— La naiba, nu mai face asta! îi zise printre dinţi lui Fury. 

Fata cobori cuțitul de la gâtul lui Bryce și și-l prinse la spate. 

— Nu mai fi o ţintă vie! îi răspunse rece Fury. 

Părul lung de culoarea onixului îi era prins într-o coadă de cal 
înaltă care îi scotea în evidenţă liniile ascuţite ale chipului ei 
maroniu. Scană coada care ducea spre intrarea în Corbul Alb, 
ochii ei adânci, castanii înregistrând totul, făgăduind moarte 
tuturor celor care ar fi îndrăznit să îi stea în cale. Dar în spatele 
tuturor acestor lucruri... din fericire, colanţii negri din piele, 


bluza strâmtă din catifea și cizmele mortale nu miroseau a 
sânge. Fury îi aruncă o privire lui Bryce. 

— Abia dacă te-ai machiat puţin. Omuleţul ar fi trebuit să se 
uite bine la tine o dată și să își dea seama că ești pe cale să îl 
părăsești. 

— Era prea ocupat cu telefonul ca să bage de seamă. 

Fury își îndreptă privirea cu subinţeles spre telefonul lui Bryce, 
care îl ţinea încă strâns cu putere după sperietura de moarte. 

— Danika o să te răstignească pe perete când am să-i zic că 
te-am găsit în halul ăsta de distrată. 

— E numai vina ei! se răsti Bryce. 

Un zâmbet ascuţit fu singurul ei răspuns. Bryce știa că Fury 
era Vanir, dar nu avea idee de care. Nu avea nici o idee nici 
cărei Case îi aparţinea Fury. Nu era politicos să întrebe, iar Fury, 
în afara vitezei, graţiei și a reflexelor ei supranaturale nu își 
arătase niciodată o altă formă, nici vreo înclinaţie spre magie, în 
afara celor de bază. 

Dar era civitas. Cetăţean cu drepturi depline, ceea ce însemna 
că trebuie să fi fost ceva ce era considerat demn de acest titlu. 
Având în vedere abilităţile ei, Casa Focului și a Umbrei era cel 
mai probabil locul potrivit pentru ea - chiar dacă Fury nu era 
daemonaki, vampyr ori furie. Și, în mod cert, nu era o vrăjitoare 
convertită în farmazoană precum Jesiba. Sau necromant, de 
vreme ce aptitudinile ei păreau să o ajute să ia vieţi, nu să le 
reanimeze în mod ilegal. 

— Unde-i cea cu picioare lungi? 

Fury luă sticla cu vin de la Bryce și se legănă în timp ce 
cerceta cluburile arhipline și barurile de-a lungul Străzii 
Arcașului. 

— Hel, nu am idee! răspunse Bryce. 

Îi făcu cu ochiul lui Fury și ridică punga de plastic cu mirt, 
fluturând cele doisprezece ţigări negre dinăuntru. 

— Am făcut rost de bunuri! 

Rânjetul lui Fury era doar o urmă de buze roșii și dinţi albi. 
Băgă mâna în buzunarul din spate de la pantaloni și scoase la 
iveală o punguţă cu un praf alb care strălucea împrăștiind irizaţii 
aprinse în lumina felinarului de pe stradă. 

— Şi eu! 

Bryce strânse din gene spre pudră. 

— Asta e din aia de tocmai ce-a încercat dealerul să-mi vândă? 


Fury rămase nemișcată. 

— Ce ţi-a zis că e? 

— Un drog ușor nou - care te face să te simţi ca un zeu, ce știu 
eu. Foarte scump. 

Fury se încruntă. 

— Synth? Nu te apropia de el. E o chestie nasoală. 

— În ordine. 

Bryce avea destulă încredere în Fury încât să ţină cont de 
avertismentul ei. Aruncă o privire la pudra pe care o ţinea încă 
în mână. 

— Te rog, nu pot să iau ceva care o să mă facă să am 
halucinaţii zile întregi. Trebuie să merg la muncă mâine. 

Când trebuia cel puţin să se prefacă că are măcar o idee 
despre cum să găsească acel Corn nenorocit. 

Fury își îndesă punguţa în sutienul negru. Mai trase o dușcă 
din vin și apoi i-l pasă lui Bryce. 

— Jesiba nu va putea să îl simtă, nu-ţi face griji! Bryce își trecu 
braţul pe după braţul asasinei zvelte. 

— Atunci, hai să mergem și să ne facem strămoșii să se 
răsucească în mormânt. 


Capitolul 5 


Faptul că mergea la o întâlnire cu Connor peste câteva zile nu 
însemna că trebuia să fie cuminte. Așa că înăuntru, în sfânta 
sfintelor de la Corbul Alb, Bryce se delectă cu tot ce avea să îi 
ofere locul. 

Fury îl cunoștea pe patron, Riso, fie de la muncă, fie din dracu' 
știe ce făcea ea în viaţa privată, așa că nu trebuiau să aștepte 
niciodată la coadă. Metamortul fluture, extrem de flamboaiant, 
lăsa întotdeauna un separeu liber pentru ele. 

Nici unul dintre chelnerii zâmbitori, îmbrăcaţi colorat, care le 
aduceau la masă băuturile, nu clipi măcar în faţa liniilor de 
pudră albă licăritoare pe care Fury le aranja sau a norișorilor de 
fum care ieșeau printre buzele întredeschise ale lui Bryce în 
timp ce-și lăsa capul pe spate, spre tavanul boltit, acoperit cu 
oglinzi și râdea. 

Juniper avea un curs la prima oră a dimineţii, așa că se abţinea 
de la pudră, ţigări și băutură. Dar asta n-o opri să se strecoare 
vreo douăzeci de minute bune cu un mascul Fee care, după ce îi 
privi pielea întunecată, faţa superbă, părul creţ și negru, 
picioarele lungi care se terminau în copite delicate, aproape că o 
imploră în genunchi să îl atingă. 

Din Bryce rămăsese doar ritmul muzicii, euforia sclipitoare 
care îi curgea prin sânge mai repede decât zborul unui înger, 
transpiraţia care îi aluneca pe trup în timp ce se dezlănţuia pe 
ringul antic. A doua zi abia avea să mai poată face doi pași, 
creierul îi va fi pe jumătate prăjit, dar zeilor - voia mai mult, mai 
mult, mai mult. 

Râzând, se întinse peste masa joasă din separeul lor aflat între 
doi stâlpi pe jumătate dărăpănaţi; râzând, trase pe nas, după ce 
își tinu apăsată una dintre nări cu unghia vopsită în roșu și se 
lăsă pe bancheta de piele închisă la culoare. Râzând, dădu pe 
gât apă și socată și se împletici din nou prin mulţimea de 
dansatori. 

Viaţa era frumoasă. Viaţa era al dracului de frumoasă și abia 
aștepta să facă Saltul cu Danika și să danseze așa până când 
pământul avea să se transforme în pulbere. 

O găsi pe Juniper dansând în mijlocul unui grup de silfe care 
sărbătoreau Saltul amicei lor. Capetele lor argintii erau 


împodobite cu cercuri fosforescente pline ochi cu primă-lumină 
generată de prietena lor, din lotul alocat acesteia după ce își 
finalizase cu succes Saltul. Juniper reușise să pună mâna și ea 
pe un halo de lumină fosforescentă, iar atunci când își întinse 
mâinile spre Bryce, părul îi străluci cu o lumină albăstruie. 
Degetele li se împreunară în timp ce începură să danseze. 

Lui Bryce îi pulsa sângele în vene în ritmul muzicii, de parcă ar 
fi fost creată special pentru această clipă în care se preschimba 
în note, ritm și bas, în care devenea cântec materializat. Ochii 
strălucitori ai lui Juniper îi spuneau lui Bryce că și ea înţelege, că 
înţelegea dintotdeauna libertatea și bucuria fără asemănare pe 
care ţi le dădea dansul. Era de parcă trupurile lor ar fi fost 
încărcate cu o energie pe care abia o puteau conţine, pe care 
abia și-o puteau controla și care doar prin dans putea fi 
exprimată, liniștită, onorată. 

Bărbaţi și femei se adunaseră ca să le privească dansul. 
Fiecare mișcare a lui Juniper se sincroniza cu a prietenei sale 
fără nici o urmă de ezitare, de parcă ar fi comunicat perfect - 
întrebare și răspuns, soarele și luna. 

Tăcuta, drăguţa Juniper Andromeda - acum exhibiţionistă. 
Chiar și astfel, dansând în inima antică, sacră a Corbului, era tot 
dulce și blândă. Strălucea însă. 

Ori poate că era doar praful-de-lumină pe care îl trăsese pe 
nas Bryce. Părul i se lipea de spatele asudat, picioarele îi erau 
cu totul amorţite din cauza pantofilor cu toc înalt, iar gâtul îi era 
distrus de la cât urlase odată cu cântecele care răsunau în club. 

Reuși să îi trimită câteva mesaje Danikăi - și un video, pentru 
că oricum abia putea citi ce primea. Avea să o încurce în stil 
mare dacă a doua zi la serviciu nu ar fi fost în stare să citească. 

Timpul sângera și încetinea. Aici, dansând printre colanele și 
pietrele roase de timp ale templului care renăscuse, nu exista 
timp. 

Poate că avea să trăiască aici. Să își dea demisia de la galerie 
și să trăiască în club. Ar fi putut să o angajeze ca să danseze 
într-una dintre cuștile de oţel atârnate din tavanul de sticlă, sus, 
deasupra ruinelor templului, care deveniseră ring de dans. Aici 
nu i-ar fi aruncat în mod sigur nimeni vorbe despre corpul ei 
nepotrivit. Nu, aici ar fi plătit-o să facă ceea ce iubea, ceea ceo 
făcea să se simtă vie, așa cum nimic altceva nu putea să o facă. 


Un plan destul de rezonabil, își zise Bryce în timp ce mergea 
pe trei cărări, în josul străzii ei, fără să-și aducă aminte când 
plecase de la Corbul Alb, când își luase la revedere de la 
prietenele ei sau cum naiba ajunsese acolo. Cu taxiul? Işi 
dăduse toţi banii pe droguri. Doar dacă nu cumva plătise 
altcineva... 

In fine. Avea să se gândească la asta mâine. Asta dacă putea 
să doarmă. Voia să stea trează și să danseze, la naiba, pentru 
totdeauna. 

Doar că... of, picioarele o dureau al dracului de tare. Și erau 
aproape negre și /ipicioase - Bryce se opri în fața ușii de la 
clădirea ei și mormăi în timp ce își descălța pantofii, luându-i 
apoi într-o mână. Codul. Clădirea ei avea un cod pentru a intra. 

Bryce contemplă tastatura de parcă aceasta ar fi putut să 
deschidă o pereche de ochi și să i-l spună. Unele clădiri făceau 
asta. ă 

Rahat. Rahaaat. Işi scoase telefonul, iar lumina orbitoare de la 
ecran îi arse ochii. Chiorându-se putu să discearnă câteva zeci 
de alerte de la mesaje. Se înceţoșară, ochii ei încercând, fără să 
reușească, să se concentreze suficient cât să citească coerent 
măcar o literă. Chiar dacă ar fi reușit cumva să o sune pe 
Danika, prietena ei avea să-i rupă capul. 

Sunetul strident al soneriei de la clădire ar fi enervat-o și mai 
rău pe Danika. Bryce se strâmbă, legănându-se de pe un picior 
pe altul. 

Care era codul? Codul, codul, coooooodul.... 

Oh, iată-l! Ascuns într-un colţ al memoriei. 

Apăsă veselă numerele și apoi auzi ușa deschizându-se cu un 
sunet slab, ușor. 

Se încruntă când simţi duhoarea de pe scară. Nenorocitul 
acela de îngrijitor. Avea să-l înveţe minte. Avea să-l înjunghie cu 
acei pantofi ieftini, buni de nimic, care îi distruseseră 
picioarele... 

Bryce își ridică un picior gol pe scară și scânci. Avea să doară. 
Să doară ca și cum ar fi mers pe cioburi. 

Işi lăsă pantofii să cadă pe podeaua de gresie, promițându-și 
în șoaptă că va veni să îi ia a doua zi, apoi apucă balustrada 
vopsită în negru cu amândouă mâinile. Poate că ar fi putut să 
încalece balustrada și să se tragă în sus. 


Zeilor, cum puţea. Ce mâncau locatarii din acea clădire? Sau, 
mai bine zis, pe cine mâncau? Spera că nu semi-Fee bete, teribil 
de ameţite, care nu reușeau să urce pe scări. 

Dacă Fury amestecase și altceva în praful-de-lumină, avea să 
o ucidă. 

Chicotind doar la gândul de a încerca să o ucidă pe faimoasa 
Fury Axtar, Bryce se târî pe scări, treaptă cu treaptă. 

Se gândi că ar putea să doarmă la al doilea etaj, dar duhoarea 
era copleșitoare. 

Poate că avea noroc și Connor era încă la ele. Atunci chiar că 
ar fi dat de noroc. 

Zeilor, voia o partidă bună de sex. Sex fără limite, care să o 
facă să urle de plăcere. Care să rupă patul. Ştia că așa ar fi fost 
cu Connor. Și mai mult chiar. Cu el ar fi fost mult mai mult decât 
ceva fizic. Sincer, i-ar fi topit ce îi mai rămăsese din rațiune 
după seara aceasta. 

De aceea fusese o lașă, de aceea evitase să se gândească 
măcar la asta din clipa în care Connor se rezemase de ușa ei cu 
cinci ani în urmă, atunci când venise să o salute pe Danika și să 
o cunoască pe noua ei colegă de cameră, și ei... se priviseră pur 
și simplu unul pe celălalt, intens. 

Faptul că, în primul an de facultate, îl avusese pe Connor la 
patru camere depărtare fusese cea mai mare tentaţie. Danika îi 
ordonase însă să stea departe de Bryce până când ea s-ar fi 
apropiat de e/ și, deși nu formaseră încă Haita Diavolilor, Connor 
o ascultase. Se părea că în acea seară Danika anulase ordinul. 

Incântătoarea, diabolica Danika. Bryce zâmbi în timp ce se 
târa aproape pe jos la al treilea etaj. Işi găsi echilibrul și 
scormoni după chei în poșetă - pe care reușise ca prin minune 
să nu o piardă. 

Făcu câţiva pași legănaţi în josul holului pe care îl împărțeau 
cu încă un apartament. 

Of, Danika avea să își iasă rău din sărite. Pentru că Bryce nu 
doar că se distrase fără ea, dar și pentru că se îmbătase atât de 
tare încât nu își mai amintea cum să citească. Nici care era 
codul de la intrare. 

Prima-lumină pâlpâind îi ustura ochii într-atât încât și-i strânse 
mici-mici și se împletici pe hol. Ar fi trebuit să facă un duș, asta 
dacă putea să-și aducă aminte cum să folosească robinetele. Să 
își spele picioarele murdare, amorţite. 


Mai ales după ce călcase într-o băltoacă rece de sub o ţeavă 
care picura din tavan. O trecu un frison și se apucă cu mâna de 
perete, dar continuă să se târască înainte. 

La dracu'. Prea multe droguri. Nici măcar sângele ei de Fee nu 
putea să le distileze suficient de repede. 

Dar iată ușa ei. Cheile. Bun - le avea deja în mână. 

Erau șase. Care dintre ele era cea de la apartament? Una 
deschidea galeria; una deschidea acvariile și cuștile din arhivă; 
una deschidea cușca lui Syrinx; una era de la lanţul pentru 
scuterul ei; una era de la scuter... și una era de la ușă. Ușa asta. 

Cheile de alamă răsunară și se legănară, strălucind sub 
primele-lumini, apoi contopindu-se cu metalul văruit din hol. li 
alunecară printre degete, zăngănind pe podeaua de gresie. 

— Raaaaahat! 

Exhală prelung. Se apucă cu o mână de tocul ușii ca să nu 
cadă în fund și se aplecă să ridice cheile. Degetele atinseră ceva 
rece și umed. 

Bryce își închise ochii, încercând să facă lumea să nu se mai 
învârtă cu ea. Când își deschise ochii, se concentră asupra 
gresiei din faţa ușii. 

Roșu. Și mirosul - nu mai era aceeași duhoare de mai 
devreme. 

Era sânge. 

Şi ușa de la apartament era deja deschisă. Broasca fusese 
forţată, clanţa smulsă cu totul. 

Fier - ușa era din fier, și era fermecată cu cele mai bune vrăji 
pe care le puteai cumpăra pentru a ţine la distanţă orice 
musafiri nedoriți, atacatori ori magie. Aceste vrăji fuseseră 
singurul lucru pe care Bryce îi permisese Danikăi să îl cumpere 
singură. Nu voise să știe cât de mult costau, nu când erau 
probabil de două ori mai mult decât salariul anual al părinţilor 
ei. 

Însă acum ușa arăta ca o bucată boţită de hârtie. 

Clipind furioasă, Bryce se îndreptă. La dracu' cu drogurile pe 
care le avea în sânge - la dracu’ cu Fury. Îi promisese că nu va 
avea halucinaţii. 

Bryce nu avea de gând să mai bea vreodată sau să își mai 
otrăvească trupul cu droguri. Niciodată. Va fi primul lucru pe 
care i-l va spune Danikăi mâine, la prima oră. Gata. Gata. 


Își frecă ochii, rimelul întinzându-i-se pe degete. Pe degetele 
acoperite de sânge. Sângele nu se duse. Nici ușa sfărâmată. 

— Danika? șopti. 

Dacă atacatorul era încă înăuntru... 

— Danika? 

Mâna aceea însângerată - propria ei mână - împinse ușa pe 
jumătate sfărâmată. 

O întâmpină întunericul. O izbiră mirosul înțepător, ca de 
cupru, al sângelui și miasma de puroi. | se încordă tot trupul, 
fiecare mușchi, instinctul urlându-i să fugă, să fugă, să fugă... 

Dar ochii ei de Fee se acomodară cu întunericul, dezvăluind 
apartamentul. Ce mai rămăsese din el. Ce mai rămăsese din ei. 

Ajutor - trebuia să găsească ajutor, dar... 

Intră tremurând înăuntru. 

— Danika? 

Cuvântul era un sunet sfărâmat, ca o rană vie. 

Lupii luptaseră. Nu mai rămăsese nici o piesă de mobilier 
intactă, care să nu fi fost ruptă și sfărâmată. 

Nici vreun corp nu mai rămăsese intact. Rămăseseră doar 
munți de bucăţi de carne. 

— DanikaDanikaDanika... 

Trebuia să sune pe cineva, trebuia să strige după ajutor, 
trebuia să o cheme pe Fury, pe fratele ei, pe tatăl ei, trebuia să 
o cheme pe Sabine - ușa de la dormitorul lui Bryce era distrusă, 
pragul era acoperit de sânge. Posterele de la balet atârnau 
sfâșiate. lar pe pat... 

Simţea în străfundul inimii că nu este o halucinație ceea ce 
zăcea pe pat, știa că ceea ce îi sângera în piept era inima ei. 

Danika zăcea acolo. În bucăţi. 

Și la piciorul patului, acoperind covorul în bucăţi și mai mici, 
de parcă ar fi căzut apărând-o pe Danika... știa că era Connor. 

Ştia că movila din dreapta patului, cel mai aproape de 
Danika... Era Thorne. 

Bryce privi cu ochii ieșiţi din orbite. 

Poate că timpul se oprise. Poate murise. Nu își mai simţea 
trupul. 

Se auzi un zăngănit de afară. Nu din apartament, ci de pe hol. 
Făcu un pas. Apartamentul se răsuci, micșorându-se și 
dilatându-se, de parcă ar fi respirat, podelele ridicându-se de 
câte ori inspira, însă reuși să se miște. 


Masa mică de bucătărie zăcea sfărâmată în bucățele. Degetele 
ei pline de sânge, tremurânde, apucară unul dintre picioarele de 
lemn, ridicându-l încet deasupra umărului. Aruncă o privire în 
hol. 

Fu nevoită să clipească de câteva ori ca să poată vedea bine. 
Ale dracului droguri... 

Ușa de la ghenă era deschisă. Ușa din metal era acoperită de 
sânge care mirosea a lup. Urme care nu erau umane pătaseră 
podeaua de gresie, îndreptându-se spre scări. 

Era real. Clipi, iar și iar, lipindu-se de ușă. Real. Ceea ce 
însemna că... Se văzu din afară, ca dintr-o mare depărtare cum 
se aruncă în hol. Se văzu prăvălindu-se în fața peretelui opus și 
apoi rezemându-se de el, luându-și avânt spre scări. 

Orice îi va fi omorât trebuie să o fi auzit venind și să se fi 
ascuns în ghenă, așteptând ocazia de a sări la ea sau de a se 
strecura fără a fi observat... 

Bryce o luă la fugă pe scări. O ceaţă albă strălucitoare îi 
acoperea vederea. li anula orice inhibiţie, ignora toate 
semnalele de alarmă. 

Ușa de sticlă din capul scărilor era deja spartă. Afară oamenii 
urlau. i 

Bryce sări de pe ultima treaptă. li trosniră genunchii, picioarele 
goale îi erau sfâșiate de sticla care acoperea podeaua din 
vestibul. Apoi rănile i se deschiseră și mai adânc în timp ce își 
făcea loc prin ușă ca să iasă în stradă, cercetând... 

In dreapta, oamenii stăteau cu gurile căscate. Alţii ţipau. 
Mașinile se opriseră, șoferi și pasageri, cu toţii holbându-se 
înspre o alee îngustă dintre clădirea lor și cea vecină. 

Feţele se disipau și se dilatau, oroarea de pe chipurile lor 
transformându-se în ceva grotesc, ceva straniu și primordial și... 

Asta nu era o halucinație. 

Bryce traversă în fugă strada, urmând strigătele și duhoarea... 

Aerul îi sfâșia plămânii în timp ce alerga pe alee, evitând 
mormanele de gunoi. Orice va fi fost ceea ce urmărea, nu avea 
un avantaj prea mare în faţa ei. 

Unde era, unde era? 

Fiecare gând logic pe care îl avea era ca o fundă care îi plutea 
deasupra capului. Le citea ca și cum ar fi urmărit informaţiile de 
la bursă afișate pe o clădire din DCA. 


să surprindă o privire, chiar dacă nu ar fi putut să îl omoare. O 
privire, doar cât să îl poată identifica, pentru Danika... 

Bryce ieși de pe alee, dând năvală în aglomerata Stradă 
Principală, plină ochi cu oameni grăbiţi și mașini care claxonau. 
Ea sări peste capotele lor, escaladându-le una după alta, fiecare 
mișcare pe care o făcea fiind la fel de agilă ca pașii ei de dans. 
Sari, învârte-te, arcuiește-te - corpul nu o trădă. Nu acum când 
urmărea duhoarea putredă a creaturii pe o altă alee. Apoi pe o 
alta și o alta. 

Aproape ajunseseră la Istros. Un mărâit urmat de un răget, 
care venea din faţă, spintecă aerul. Se auzise de pe o alee care 
se intersecta cu cea pe care se afla, mai degrabă un alcov dintre 
două clădiri de cărămidă. 

Bryce ridică piciorul de masă, dorindu-și să fi avut în loc sabia 
Danikăi, întrebându-se dacă Danika avusese măcar timp să și-o 
scoată din teacă... 

Nu. Sabia era la galerie, acolo unde Danika, ignorând 
avertismentul Jesibei, o lăsase în dulapul cu provizii și apoi 
plecase. Bryce năvăli de după colţ, pe alee. 

Sânge pretutindeni. Pretutindeni. 

Și acea chestie la jumătate aleii... nu era Vanir. Nu o rasă pe 
care să o mai fi văzut vreodată. 

Un demon? Era o creatură sălbatică cu piele alunecoasă, gri, 
aproape translucidă. Se târa pe patru picioare lungi, fusiforme, 
însă arăta vag umanoidă. Și devora pe altcineva. 

Ah... un malakim. 

Sângele îi acoperea îngerului fața, îi curgea în păr, îi acoperea 
chipul umflat, bătut. Aripile albe îi erau întinse și frânte, trupul 
puternic arcuit în agonie în timp ce bestia îi sfâșia pieptul cu o 
gură plină cu colţi transparenţi, cristalini, care treceau cu 
ușurință prin piele și os. 

Nu gândi nimic, nu simţi nimic. Se apropie, repede, așa cum o 
învățase Randall, brutală, așa cum o făcuse să înveţe că trebuie 
să fie. 

Izbi piciorul de masă de capul creaturii atât de tare încât osul 
și lemnul plesniră. 

Creatura fu azvârlită de pe înger; se rostogoli, picioarele din 
spate îndoindu-se sub ea, în timp ce acelea din față - mâinile - 
scurmau în pietriș. 


Creatura nu avea ochi. Doar niște adâncituri osoase deasupra 
unor fante adânci - nasul. lar sângele care i se scurgea din 
tâmplă... era transparent, nu roșu. 

Bryce încercă să își recapete respiraţia, în timp ce bărbatul 
malakim mormăia o rugă fără cuvinte, iar creatura fornăia spre 
ea. 

Bryce clipi des, forțându-se să scape de praful-de-lumină și de 
mirtul din sânge, forţându-se să facă imaginea din faţa ochilor 
să nu se mai miște... 

Creatura sări. Nu la ea, ci la înger. Înapoi la pieptul lui, la inima 
pe care încerca să o smulgă. La o pradă mai importantă. 

Bryce se aruncă înainte, învârtindu-și din nou piciorul de masă. 
Reverberaţiile pe care le provocă atunci când lovi osul îi răniră 
palma. Creatura răcni, aruncându-se orbește asupra ei. Bryce se 
feri, dar colții ascuţiţi ai fiarei reușiră să-i sfâșie coapsa atunci 
când se roti. Urlă, pierzându-și echilibrul și se avântă în faţă în 
timp ce fiara sări din nou la ea, de data aceasta ţintindu-i gâtul. 

Lemnul îi izbi colții ascuţiţi. Demonul scoase un sunet strident, 
atât de puternic încât urechile ei de Fee aproape sângerară. 
Îndrăzni să clipească o dată... 

Gheare zbătându-se, un șuierat și apoi dispăru. 

Dădea colţul clădirii din cărămidă lângă care era prăvălit 
îngerul. Ar fi putut să o urmărească, să nu o piardă din privire 
până când Aux sau Legiunea 33 aveau să... 

Bryce îndrăzni să facă un pas atunci când îngerul gemu din 
nou. Avea mâna la piept, și-o apăsa slab. Nu suficient cât să 
oprească sângele care se scurgea din mușcătura mortală. Chiar 
dacă se vindeca repede, chiar dacă va fi făcut Saltul, rănile erau 
destul de serioase încât să îi fie fatale. 

Se auzi un țipăt de pe o stradă din apropiere în timp ce 
creatura sărea de pe clădiri. 

Du-te, du-te, du-te. 

Fața îngerului era atât de lovită încât abia dacă era ceva mai 
mult decât o bucată de carne umflată. 

Piciorul de masă se prăvăli într-o baltă din sângele îngerului, în 
timp ce Bryce se târî spre el, abţinându-se să nu urle de durere 
din cauza rănii de la coapsă. Se simţea ca și cum cineva îi 
turnase acid pe piele, în oase. 

Un întuneric impenetrabil, de nesuportat i se cuibări înăuntru, 
înnegrind totul. 


Își trase însă mâna deasupra rănii îngerului, fără să-şi dea voie 
să simtă carnea umedă, sfâșiată, osul zdrelit al sternului său 
frânt. Creatura îi sfâșiase pieptul, până la inimă... 

— Telefon! gâfâi ea. Ai un telefon? 

Aripa albă a îngerului era ruptă în bucăţi, rămăseseră din ea 
mai mult așchii roșii. Dar se mișcă ușor, descoperind buzunarul 
pantalonilor lui de denim negru. Pătratul din el. 

Nu putea să își închipuie cum, însă reuși să scoată telefonul cu 
o mână. Timpul se poticnea încă - accelerând, îngheţând. 
Durerea îi ţâșnea din picior ori de câte ori respira. 

Apucă însă aparatul negru lucios cu mâinile ei distruse, 
unghiile roșii aproape rupându-i-se din cauza impactului, în timp 
ce forma numărul de la urgenţe. 

O voce masculină îi răspunse de la primul țârâit. 

— Centrul din Orașul Semilunii pentru... 

— Ajutor! 

Îi tremură vocea. 

— Ajutor. 

Un moment de tăcere. 

— Doamnă, vă rog să îmi specificaţi unde vă aflaţi și care este 
situaţia. 

— Piaţa Veche. Râul... lângă râu, în apropiere de Strada 
Lebedei... 

Dar acolo locuia. Acum se afla la câteva străzi depărtare. Nu 
știa locul. 

— Vă rog... vă rog să ne ajutaţi. 

Sângele îngerului îi inunda poala. Îi sângerau genunchii, juliţi 
până la carne. 

Şi Danika era... 

Şi Danika era... 

Şi Danika era... 

— Doamnă, vă rog să îmi spuneți unde vă aflați - putem 
trimite lupi la fața locului într-un minut. 

Suspină și atunci, degetele vlăguite ale îngerului îi atinseră 
ușor genunchiul sfâșiat. Ca și cum ar fi vrut să o aline. 

— Telefonul... 

Reuși să murmure, întrerupându-l pe bărbatul de pe linie. 

— Telefonul - identificaţi telefonul, urmăriţi-ne. Găsiţi-ne! 

— Doamnă, sunteţi... 

— Urmăriţi acest număr de telefon! 


— Doamnă am nevoie de un moment pentru a... 

Accesă meniul telefonului, trecând de la pagină la pagină, ca 
prin ceaţă, până când găsi ea numărul. 

— 112 03 0577. 

— Doamnă, datele... 

— 112 03 0577! urlă la telefon. 

lar și iar. 

— 112 03 0577! 

Era singurul lucru pe care și-l putea aduce aminte. Numărul 
acela stupid. 

— Doamnă... Zeilor! 

Un pârâit. 

— Vin! șopti vocea de la capătul celălalt al firului. 

Bărbatul încercă să îi pună întrebări despre răni, dar Bryce 
dădu drumul telefonului în timp ce drogurile o azvârleau în sus 
și o trăgeau în jos, clătinând-o. Aleea tremura și se alungea. 

Privirea îngerului o întâlni pe a ei. Era atât de încărcată de 
agonie încât își închipui că așa trebuia să arate sufletul ei. 

Sângele lui îi curgea printre degete. Nu se oprea. 


Capitolul 6 


Semi-Feea arăta ca venită din Hel. 

Nu, nu ca venită din Hel, își dădu seama Isaiah Tiberian în timp 
ce o cerceta prin oglinda aparentă a centrului de detenţie al 
legiunii. Arăta ca moartea. 

Arăta ca soldaţii pe care îi văzuse târându-se pe câmpurile de 
bătălie înecate în sânge ale Pangerei. 

Stătea la masa metalică din centrul camerei de interogatoriu, 
privind în gol. Poziţie în care se afla deja de ore bune. 

Era departe de a mai fi femeia pe care Isaiah și unitatea lui o 
găsiseră urlând, zbătându-se, cu rochia gri ruptă. Din coapsa 
stângă îi curgea atât de mult sânge încât se întrebase dacă nu 
cumva va leșina. Fusese pe jumătate sălbatică, fie din cauza 
lucrurilor îngrozitoare care se întâmplaseră, de durere, fie a 
drogurilor pe care le avea în sânge. 

Cel mai probabil, o combinaţie a celor trei. Și, având în vedere 
că nu era doar o sursă de informaţii în privinţa atacului, ci și un 
pericol pentru ea însăși, Isaiah dăduse un telefon pentru a o 
aduce în centrul subteran steril, la doar câteva străzi de 
Comitium. Martoră - se asigurase că se notase corect în 
registre. Nu suspectă. 

Răsuflă adânc, înfrânându-și dorința de a-și rezema fruntea de 
fereastra pentru observat. Singurul lucru care se auzea era 
băzâitul continuu al primelor-lumini de deasupra. Primul 
moment de liniște de care avea parte după ore bune. Se îndoia 
că se va sfârși prea curând. 

De parcă gândul ar fi ispitit-o pe Urd însăși, o voce aspră de 
bărbat se auzi din ușa de la spatele lui. 

— Tot nu vorbește? 

Lui Isaiah îi luaseră două secole de antrenament pe câmpul de 
luptă și în afara lui ca să nu mai tresară la auzul acelei voci. Ca 
să se poată întoarce încet spre îngerul care știa că stătea 
rezemat de ușă, îmbrăcat ca de obicei în costumul lui negru de 
luptă - un înger despre care raţiunea și istoria îi aminteau că 
este un aliat, deși instinctul lui îi spunea ceva cu totul diferit. 

Prădător. Ucigaș. Monstru. 

Ochii întunecațţi și reci ai lui Hunt Athalar rămăseseră însă 
fixaţi asupra ferestrei. Asupra lui Bryce Quinlan. Nici măcar una 


dintre penele aripilor lui cenușii nu foșni. Încă din primele zile 
petrecute împreună în Legiunea 17, în Pangera de Sud, Isaiah 
încercase să ignore faptul că Hunt părea să existe într-o buclă 
eternă de nemișcare. Era liniștea de dinaintea unui tunet, părea 
că totul în jur își ţine respiraţia atunci când era el prin preajmă. 

Luând în considerare ceea ce îl văzuse pe Hunt făcându-le 
dușmanilor săi și victimelor ţintite, nu era de mirare. 

Privirea lui Athalar alunecă spre el. 

Corect. | se pusese o întrebare. Isaiah își foșni aripile albe. 

— Nu a scos nici un cuvânt de când a fost adusă. 

Hunt privi din nou femeia prin geam. 

— A venit până acum ordinul pentru a fi mutată într-o altă 
cameră? 

Isaiah știa exact la ce fel de cameră se referea Hunt. Genul 
acela de camere construite special pentru a face oamenii să 
vorbească. Chiar și pe martori. 

Isaiah își îndreptă cravata neagră de mătase și se rugă cu 
inima îndoită la cei cinci zei să nu îi fie pătat cu sânge costumul 
de culoarea cărbunelui până la răsărit. 

— Nu încă. 

Hunt dădu din cap o dată, chipul lui auriu închis netrădând 
nimic. 

Isaiah îl cercetă pe înger, de vreme ce mai mult ca sigur Hunt 
nu avea să se ofere voluntar să facă ceva fără să i se ceară. Nu 
se vedea nicăieri casca cu cap de craniu care îi adusese lui Hunt 
o poreclă care se auzea în șoaptă pe fiecare stradă și coridor din 
Orașul Semilunii: Umbra Mortis. 

Umbra Morţii. 

Neputând să se hotărască dacă ar trebui să fie îngrijorat sau 
ușurat de absenţa faimoasei căști a lui Hunt, Isaiah îi întinse, 
fără vorbe, asasinului personal al lui Micah un dosar subţire. 

Se asigură că pielea maro închis a degetelor lui nu atingea 
degetele înmănușate ale lui Hunt. Nu când sângele încă 
acoperea pielea mănușii, mirosul răspândindu-se în cameră. 
Recunoscu mireasma angelică a acelui sânge, așa că celălalt 
miros trebuia să vină de la Bryce Quinlan. 

Isaiah își întoarse bărbia spre camera de faianţă albă pentru 
interogatoriu. 

— Bryce Quinlan, douăzeci și trei de ani, jumătate Fee, 
jumătate om. Testul sangvin din urmă cu zece ani a confirmat 


că va avea o viaţă de nemuritor. Puteri aproape neglijabile. Nu a 
făcut încă Saltul. Înregistrată drept cetăţean cu drepturi depline. 
A fost găsită pe alee cu unul de-ai noștri, încercând să îi ţină 
inima-n piept cu mâinile goale. 

Cuvintele sunau al naibii de cinic. Dar știa că Hunt cunoștea 
foarte bine detaliile. Amândoi le cunoșteau. Până la urmă, 
fuseseră amândoi acolo. Și știau că și aici, în camera sigură de 
observaţie, ar fi fost nebuni să riște să spună ceva delicat cu 
voce tare. 

Fusese nevoie de amândoi pentru a o ridica pe Bryce în 
picioare, aceasta prăbușindu-se imediat la pieptul lui Isaiah - nu 
din cauza durerii sufletești, ci a celei fizice. 

Hunt își dăduse primul seama: avea coapsa sfâșiată. 

Continuase să se poarte aproape sălbatic, se zbătuse în timp 
ce încercau să o așeze din nou la pământ. Isaiah a sunat o 
vrăjidoctoriţă în timp ce fetei îi curgea sângele în valuri din 
coapsă. Fusese afectată o arteră. Era un miracol că nu o 
găsiseră moartă. 

Hunt înjurase de mama focului pentru că, în timp ce 
îngenunchea lângă ea, încercase să îl lovească între picioare. 
Apoi însă își dăduse jos casca. O privise drept în ochi. Și îi 
spusese să stea dracului liniștită. 

Fata amuţise complet. Se holbase doar la Hunt, cu o privire 
inexpresivă, goală. Nu se mișcase nici măcar o clipă cât timp 
Hunt îi prinsese la loc piciorul cu capsatorul pe care îl avea în 
mica trusă medicală încorporată în costumul lui de luptă. Privise 
doar și privise... la Umbra Mortis. 

Hunt însă nu pierduse timpul după ce îi prinsese la loc piciorul 
- se avântase în noapte, ca să facă ceea ce știa el cel mai bine: 
să găsească dușmanii și să îi neutralizeze. 

Ca și cum ar fi observat sângele de pe mănușile lui, Hunt 
înjură și și le dădu jos, aruncându-le în coșul de metal de lângă 
ușă. 

Apoi bărbatul frunzări dosarul subţire al lui Quinlan, părul 
negru și lung până la umeri alunecându-i peste chipul 
indescifrabil. 

— Pare a fi o tânără petrecăreaţă și o răsfăţată ca oricare alta! 
zise el, întorcând paginile. 

Colţul gurii i se ridică ușor în sus, dar nu pentru că ar fi fost 
amuzat. 


— Şi ce surpriză: este colega de apartament a Danikăi Fendyr. 
Prinţesa petrecăreaţă însăși. 

Nimeni în afara celor din Legiunea 33 nu folosea acel termen - 
pentru că nici o persoană din Lunathion, nici măcar Feele din 
aristocrație, nu ar fi îndrăznit. Dar Isaiah îi făcu semn să 
citească mai departe. Hunt părăsise aleea înainte de a afla 
adevăratele proporţii ale dezastrului. 

Hunt citi mai departe. Apoi i se ridicară în sus sprâncenele. 

— La dracu'! Sfântă Urd! 

Isaiah aşteptă să termine. Ochii întunecaţi ai lui Hunt se 
dilatară. 

— Danika Fendyr este moartă? 

Citi în continuare. 

— Alături de întreaga Haită a Diavolilor. 

Își scutură capul și repetă: 

— Sfântă Urd! 

Isaiah luă înapoi dosarul. 

— Este cu totul și cu totul ca dracu”, prietene. 

Hunt își încleștă falca. 

— Nu i-am dat de urmă demonului care a făcut asta. 

— Știu. 

Întâlnind privirea întrebătoare a lui Hunt, Isaiah clarifică: 

— Dacă l-ai fi găsit, ai fi ţinut în mâini un cap tăiat acum, nu 
un dosar. 

Isaiah fusese de faţă - de mai multe ori - atunci când Hunt 
făcuse exact asta, întorcându-se triumfător dintr-o misiune de 
vânat demoni în care fusese trimis de Arhanghelul care îi 
conducea în acel moment. 

Buzele lui Hunt se mișcară aproape insesizabil, de parcă și-ar fi 
amintit ultima oară când prezentase astfel o ucidere, însă își 
încrucișă braţele puternice. Isaiah ignoră dominaţia inerentă a 
poziţiei pe care o luase. Între ei domnea o ordine strictă, în 
echipa de cinci războinici care alcătuia triarii - cea mai elitistă 
dintre Legiunile Imperiale. Mica clică a lui Micah. 

Deși Micah îl numise pe Isaiah Comandantul Legiunii 33, nu îl 
declarase niciodată lider. Isaiah însă presupusese dintotdeauna 
că se afla în vârf, cel mai bun soldat dintre triari, în ciuda 
costumului său elegant și a cravatei. 


Dar unde era locul lui Hunt... nimeni nu hotărâse încă în cei 
doi ani de când se întorsese din Pangera. Isaiah nici nu era cu 
totul convins că vrea să știe. 

Rolul lui oficial era de a-i identifica și elimina pe toţi demonii 
care se strecurau prin fisurile Faliei Nordice sau pătrundeau în 
această lume prin invocări ilegale, un rol care i se potrivea 
mănușă. Zeii știu câţi vânase de-a lungul secolelor, începând 
odată cu prima unitate din Pangera, Legiunea 17, dedicată 
trimiterii creaturilor în viaţa de apoi. 

Însă munca pe care Hunt o făcea din umbră pentru Arhangheli 
- pentru Micah, în prezent - fusese cea care îi atrăsese porecla. 
Hunt răspundea direct de Micah și ceilalţi nu îi stăteau în cale. 

— Naomi l-a arestat adineauri pe Philip Briggs pentru crime! 
zise Isaiah, referindu-se la căpitanul Legiunii 33. 

— Briggs a ieșit din închisoare astăzi, iar Danika și Haita 
Diavolilor au fost cei care l-au băgat în pușcărie de la bun 
început. 

Faptul că Legiunea 33 nu avusese ea onoarea de a face acest 
lucru îl iritase pe Isaiah la culme. Cel puţin în seara asta Naomi 
fusese cea care îl prinsese. 

— Cum dracu’ a putut un om ca Briggs să invoce un demon 
atât de puternic, nu știu. 

— Presupun că vom afla în curând, răspunse Hunt sumbru. 

Mda, la dracu'! Aveau să afle. 

— Briggs ar trebui să fie de-a dreptul tâmpit să instrumenteze 
un asasinat atât de mare imediat după ce a fost eliberat. 

Dar liderul rebelilor Keres - o diviziune a rebeliunii mai mari, 
Ophion - nu le păruse niciodată prost. Doar fanatic, decis să 
pornească un conflict care să oglindească războiul care făcea 
ravagii peste mare. 

Hunt contracară: 

— Sau poate că Briggs a acţionat atunci când i s-a ivit singura 
șansă de a fi liber, înainte ca noi să găsim un pretext pentru a-l 
aresta din nou. Ştia că nu are mult timp la dispoziţie, așa că a 
vrut să se asigure că îi lovește bine pe Vaniri înainte. 

Isaiah își scutură capul. 

— Ce încurcătură! Era puţin spus. 

Hunt respiră adânc. 

— Presa a aflat ceva? 


— Încă nu. Și am primit ordin acum câteva minute că trebuie 
să rămânem tăcuţi - chiar dacă mâine-dimineaţă știrea va fi 
peste tot. 

Lui Hunt îi luciră ochii. 

— Nu am cui să-i spun. 

Intr-adevăr, noţiunea de prieteni și Hunt nu se potriveau. Chiar 
și printre triari, chiar după ce împlinise doi ani de când era 
acolo, Hunt rămăsese retras. Muncea încă fără oprire cu un 
singur ţel: libertatea. Ori, mai bine zis, pentru puţinele șanse pe 
care le avea de a o obţine. 

Isaiah oftă. 

— Cât mai e până ajunge Sabine? 

Hunt își verifică telefonul. 

— Sabine urcă pe scări chiar... 

Ușa se dădu de perete. Hunt clipi. 

— Acum. 

Sabine arăta cu puţin mai în vârstă decât Bryce Quinlan, cu 
chipul ei cizelat și părul lung, argintiu, însă în ochii albaștri i se 
citea furia pe care doar un nemuritor putea să o arate. 

— Unde e târfa aia corcită... 

Luă foc atunci când o văzu pe Bryce prin fereastră. 

— La dracu’, am s-o ucid... 

Isaiah își întinse aripa albă ca să blocheze calea Prim 
Aparentului spre ușa care dădea în camera de interogatoriu, la 
câţiva pași spre stânga. 

Hunt se așeză ca din întâmplare de cealaltă parte a ei. Pe 
încheieturile degetelor îi jucau fulgere. O mică mostră a puterii 
pe care Isaiah o văzuse cu ochii lui dezlănţuită asupra 
dușmanilor lor: fulgere care ar fi putut dărâma o clădire din 
temelii. 

Fie că erai înger obișnuit sau Arhanghel, puterile variau 
întotdeauna între ploaie, furtuni și, uneori, tornade - Isaiah 
însuși putea invoca uragane atât de puternice încât puteau ţine 
nave în port, însă nimeni nu își aducea aminte să fi existat 
cineva care să posede abilitatea lui Hunt de a se folosi de 
fulgere după bunul său plac. Sau puterea de a le face cu 
adevărat nimicitoare. Această abilitate fusese binecuvântarea și 
blestemul lui Hunt. 

Isaiah trimise una dintre brizele lui reci, care trecu prin părul 
ca din mătasea porumbului al lui Sabine, spre Hunt. 


Mereu lucraseră bine împreună - Micah intuise asta atunci 
când îi făcuse parteneri în urmă cu doi ani, în ciuda spinilor 
răsuciţi, tatuaţi pe frunţile amândurora. Însemnul lui Hunt era în 
mare parte ferit de părul lui negru, însă coroana subţire de pe 
frunte nu putea fi ascunsă. 

Isaiah abia își mai aducea aminte cum arăta prietenul lui 
înainte ca acele vrăjitoare din Pangera să îl însemneze, 
îmbibând cerneala cu vrăjile lor infernale, astfel încât crimele lui 
să nu fie niciodată uitate și magia lor să îi lege cea mai mare 
parte a puterilor. 

Botezaseră tatuajul haloul - o trimitere ironică la aura divină 
cu care oamenii primitivi îi înfățișau în vremurile de demult pe 
îngeri. 

Nici de pe fruntea lui Isaiah nu putea fi ascuns, tatuat identic 
ca pe cea a lui Hunt, ca pe frunţile a aproape două mii de îngeri 
rebeli care fuseseră niște fraieri atât de idealiști și de curajoși în 
urmă cu două secole. 

Asterii creaseră îngerii pentru a le fi soldați perfecţi și servitori 
loiali. Ingerii, dăruiţi cu asemenea putere, se bucuraseră de rolul 
pe care îl aveau în lume. Asta până când apăruse Shahar, 
Arhanghelul care fusese numit odată Steaua Zorilor. Până când 
Hunt și ceilalți se alăturaseră Legiunii de elită 18, condusă de 
Shahar. 

Rebeliunea lor dăduse greș. Apoi, cu doar patruzeci de ani în 
urmă, oamenii porniseră propria rebeliune. O cauză diferită, un 
grup diferit și o specie diferită de luptători, dar sentimentul era 
în esenţă același: Republica era dușmanul, ierarhiile rigide erau 
o porcărie. 

Atunci când rebelii umani își începuseră războiul, unul dintre 
acei idioţi ar fi trebuit să îi întrebe pe îngerii căzuţi de ce dăduse 
greș rebeliunea lor, cu mult timp înainte ca ei să se fi născut 
măcar. Isaiah le-ar fi putut în mod sigur da câteva ponturi 
despre ce nu ar trebui să facă. Și ar fi putut să îi lumineze în 
privinţa consecinţelor. 

Pentru că nici al doilea tatuaj, însemnat pe încheieturile lor, nu 
putea fi ascuns: SPQM. 

Decora fiecare steag și antet al Republicii - cele patru litere 
înconjurate de stele - și împodobea și încheietura tuturor celor 
care îi aparțineau. Chiar dacă Isaiah și-ar fi tăiat braţul, membrul 


care i-ar fi crescut în loc ar fi fost de asemenea însemnat. Într- 
atât era de puternică cerneala vrăjitoarelor. 

O soartă mai rea decât moartea: să devină servitori pe vecie 
celor pe care voiseră să îi detroneze. 

Hotărându-se să o scutească pe Sabine de felul în care Hunt 
se ocupa de lucruri, Isaiah întrebă blând: 

— Inţeleg că ești în doliu, dar, Sabine, ai vreun motiv pentru 
care vrei să o vezi moartă pe Bryce? 

Sabine mârâi, arătând spre fată: 

— Ea a luat sabia. Nebuna asta care vrea să se dea lup a luat 
sabia Danikăi. Ştiu că ea a luat-o, nu e la apartament - șie a 
mea. 

Isaiah băgase de seamă acest detaliu: moștenirea familiei 
Fendyr lipsea. Dar nimic nu indica faptul că Bryce Quinlan ar fi 
avut-o. 

— Ce legătură are sabia cu moartea fiicei tale? 

Furia și durerea se luptau pe acel chip sălbatic. Sabine își 
scutură capul, ignorând întrebarea, și spuse: 

— Danika nu era în stare să stea departe de necazuri. Nu a 
știut niciodată cum să-și ţină gura închisă și când să tacă în 
preajma dușmanilor. Și uite ce s-a ales de ea. Curvuliţa aia de 
acolo respiră încă, iar Danika nu. 

Aproape îi tremură vocea. 

— Danika ar fi trebuit să fie mai precaută. 

Hunt întrebă pe un ton mai blând: 

— Să fie mai precaută în ce privinţă? 

— In toate privințele! se răsti Sabine, apoi își scutură din nou 
capul, lăsând durerea la o parte. Incepând cu ușuratica ei colegă 
de apartament. 

Se întoarse spre Isaiah - un tablou viu al mâniei. 

— Spune-mi totul. 

Hunt zise rece: 

— Nu e obligat să-ţi spună nici un rahat, Fendyr. 

De pe poziţia de Comandant al Legiunii Imperiale 33, Isaiah 
avea un rang egal cu al lui Sabine. Amândoi luau parte la 
aceleași consilii guvernamentale, amândoi răspundeau în faţa 
unor bărbaţi puternici în cadrul rangurilor și al Caselor lor. 

Caninii lui Sabine se alungiră în timp ce îl cerceta pe Hunt. 

— Ce dracu', Athlar, am vorbit eu cu tine? 


Lui Hunt îi sclipiră ochii. Dar Isaiah își scoase telefonul și 
începu să tasteze, intervenind calm: 

— Încă primim rapoarte. Viktoria vine chiar acum să vorbească 
cu domnișoara Quinlan. 

— Vorbesc eu cu ea! zise Sabine pătimaș. 

Își strânse degetele, de parcă ar fi fost gata să îi sfâșie gâtul 
lui Hunt. El îi răspunse cu un zâmbet ascuţit care o îndemna să 
încerce doar, în timp ce fulgerele de la articulaţii i se împleteau 
spre încheietură. 

Din fericire pentru Isaiah, ușa camerei de interogatoriu se 
deschise și intră o femeie cu părul negru, îmbrăcată cu un 
costum de culoare bleumarin, perfect croit. 

Erau o faţadă, aceste costume pe care el și Viktoria le purtau. 
Un soi de armură, da, dar și o ultimă încercare de a se preface 
că erau, cât de cât, normali. 

Nu era de mirare că Hunt nu își bătea niciodată capul cu ele. 

În timp ce Viktoria se apropia grațios de ea, Bryce nu dădu nici 
un semn că ar observa-o măcar pe femeia superbă care, de 
obicei, făcea ca persoanele din toate Casele să își întoarcă 
privirea. 

Însă Bryce se afla în acea stare deja de ore bune. Sângele îi 
păta încă bandajul din jurul coapsei descoperite. Viktoria mirosi 
delicat, ochii de un verde pal, de sub haloul tatuajului ei de pe 
frunte, strângându-se oblic. Furia era unul dintre puţinii de o 
rasă diferită față de malakimi care se răsculase alături de ei cu 
două veacuri în urmă. Îi fusese dată lui Micah la scurt timp după 
aceea, iar pedeapsa ei fusese mai mare decât tatuajul de pe 
frunte și semnele de sclavie. Nici pe departe la fel de brutală 
precum ceea ce Isaiah și Hunt înduraseră în închisorile Asterilor, 
iar apoi, ani de zile, în temniţele mai multor Arhangheli, fusese 
însă un chin aparte, care continuase chiar și atunci când al 
celorlalţi încetase. 

— Domnișoară Quinlan, i se adresă Victoria. 

Fata nu-i răspunse. 

Furia trase un scaun din oţel de lângă perete și îl așeză de 
cealaltă parte a mesei. Scoase un dosar din jachetă și își 
încrucișă picioarele după ce se așeză pe scaun. 

— Îmi poţi spune cine este responsabil pentru vărsarea de 
sânge din seara asta? 

Quinlan nici măcar nu tresări. Sabine mormăi. 


Furia își strânse mâinile de alabastru în poală, eleganța ei 
nenaturală fiind singurul semn al puterii antice care clocotea 
sub calmul aparent. 

Vik nu avea un corp al ei. Deși luptase și ea în Legiunea 18, 
Isaiah îi aflase povestea abia după ce ajunsese aici, cu zece ani 
în urmă. Cum obținuse Viktoria acest trup anume, cui îi 
aparținuse, nu o întrebase. Ea nu îi spusese. Furiile se foloseau 
de corpuri așa cum unii se foloseau de mașini. Cele mai 
vanitoase le schimbau des, de obicei la primele semne de 
îmbătrânire, însă Viktoria se legase de acesta pentru o perioadă 
mai lungă decât se întâmpla în mod obișnuit - pentru că îi 
plăcea cum se mișcă și cum era construit, zisese ea. 

Acum îl păstra pentru că nu avea de ales. Fusese pedeapsa lui 
Micah pentru rebeliunea ei: o închisese în acest corp. Pentru 
totdeauna. Gata cu schimbările, nu mai putea trece la ceva nou 
și mai proaspăt. Timp de două sute de ani Vik fusese închisă, 
constrânsă să înfrunte degradarea înceată a corpului, acum clar 
vizibilă: liniile fine care începeau să i se sculpteze în jurul 
ochilor, cuta gravată pe frunte, deasupra coroanei gemene de 
spini a tatuajului. 

— Quinlan e în șoc! observă Hunt, care îi monitoriza atent 
respiraţia lui Bryce. Nu va vorbi. 

Isaiah tindea să îi dea dreptate, asta până când Viktoria 
deschise dosarul, cercetă o foaie de hârtie și zise: 

— Eu una cred că, în acest moment, nu ai întru totul control 
asupra corpului și a acţiunilor tale. 

Apoi citi lista lungă a unui cocktail de droguri și alcool care ar 
fi oprit în loc inima unui om. Care ar fi putut opri chiar și inima 
unui Vanir mai puţin puternic de altfel. 

Hunt înjură din nou. 

— A rămas ceva ce nu a tras pe nas sau în plămâni în seara 
asta? 

Sabine se zbârli. 

— Un gunoi de corcitură... 

Isaiah îi aruncă o privire lui Hunt. Era suficient pentru a-i 
transmite cererea. 

Nu era niciodată un ordin - nu ar fi îndrăznit să îi dea ordine lui 
Hunt. Nu când bărbatul avea un temperament vulcanic care 
lăsase unităţi de luptă întregi în cenușă. Chiar și cu vrăjile 


haloului care reduceau puterea fulgerului la o zecime, compensa 
prin îndemânarea lui de luptător. 

Dar Hunt își plecă bărbia, singurul semn care arăta că era de 
acord cu cerea lui Isaiah. 

— Va trebui să completezi niște documente sus, Sabine. 

Hunt respiră adânc, de parcă ar fi încercat să își amintească 
faptul că Sabine era o mamă care își pierduse unicul copil în 
acea seară și adăugă: 

— Dacă ai nevoie de puţin timp ca să te reculegi, poţi face 
asta, dar trebuie să semnezi... 

— La dracu’ cu semnatul, la dracu’ cu reculesul. Crucifica-ţi-o 
pe târfa asta dacă e nevoie, dar scoateţi o declaraţie de la ea. 

Sabine scuipă pe podeaua de gresie, la picioarele încălţate în 
ghete ale lui Hunt. 

Isaiah își simţi limba acoperită de eter, văzându-l pe Hunt cum 
îi aruncă acesteia o privire rece, singurul avertisment pe care îl 
dădea oponenților pe câmpul de luptă. Nici unul nu supravieţuia 
după ceea ce urma. 

Sabine păru să-și amintească de asta și fu suficient de 
înţeleaptă încât să iasă valvârtej în hol. Își încordă mâna în timp 
ce ieșea, scoțând la iveală patru gheare ascuţite ca lama cu 
care sfâșie ușa de metal. 

Hunt zâmbi în spatele ei. O ţintă marcată. Nu azi, nici măcar 
mâine, dar la un anumit moment, în viitor... 

Și lumea zicea că metamorfii se înţeleg mai bine cu îngerii 
decât cu Feele. 

În acest timp, Viktoria îi vorbea blând lui Bryce: 

— Avem înregistrări video de la Corbul Alb, care confirmă că ai 
fost acolo. Avem înregistrări care te arată mergând spre casă. 

Lunathion era împânzit de camere, cu o acoperire video și 
audio neegalată altundeva, însă clădirea în care locuia Bryce era 
veche și monitoarele obligatorii din holuri nu mai fuseseră 
reparate de zeci de ani. Proprietarul avea să primească în acea 
seară o vizită pentru că încălcase codul și distrusese astfel 
întreaga investigaţie. Camerele din clădire nu reușiseră să 
înregistreze decât un semnal audio slab - doar audio. Nu le 
oferea nimic în plus față de ceea ce știau deja. Telefoanele 
Haitei Diavolilor fuseseră distruse în timpul atacului. Nu fusese 
receptat nici un mesaj. 

Viktoria continuă: 


— Ce nu avem înregistrat însă, Bryce, este ceea ce s-a 
întâmplat în acel apartament. Îmi poţi spune? 

Încet, de parcă ar fi plutit înapoi în trupul ei dărâmat, Bryce își 
întoarse ochii de chihlimbar spre Viktoria. 

— Unde e familia ei? întrebă aspru Hunt. 

— Mama om locuiește cu tatăl vitreg într-unul dintre orașele 
montane din nord - sunt amândoi peregrini. Tatăl natural nu a 
fost înregistrat ori a refuzat să recunoască paternitatea. Fee, 
desigur. Şi probabil unul cu ceva influenţă, de vreme ce s-a 
deranjat să îi obţină statutul de civitas. 

Majoritatea celor născuţi din mame om le luau rangul de 
peregrin. Şi, deși Bryce avea ceva din frumuseţea elegantă a 
Feelor, chipul o trăda ca fiind om - pielea aurie, bruma de pistrui 
de pe nas și obrajii înalţi, gura plină. Chiar dacă părul roșu 
maătăsos și urechile ascuţite erau clar de Fee. 

— Părinţii oameni au fost anunţaţi? 

Isaiah își trecu o mână prin părul creţ, castaniu închis. Fusese 
trezit de ţârâitul telefonului care sunase la două dimineaţa, scos 
din garnizoană un minut mai târziu, iar acum începea să simtă 
efectele unei nopţi nedormite. Probabil, nu mai era mult până la 
răsărit. 

— Maică-sa a fost isterică. A întrebat iar și iar dacă știm de ce 
au atacat apartamentul sau dacă știm dacă a fost Philip Briggs. 
A văzut la știri că a fost eliberat din cauza unei greșeli 
birocratice și era convinsă că el e vinovatul. O patrulă din 
Legiunea 33 zboară spre ei chiar acum; părinţii vor fi aduși în 
următoarea oră. 

Vocea Viktoriei, care își continua interviul, se auzi prin 
interfon: 

— Poţi să descrii creatura care ţi-a atacat prietenii? 

Dar Quinlan se pierduse din nou, avea privirea goală. 

Aveau niște imagini tremurate graţie camerelor de filmat de 
pe stradă, dar demonul se mișcase mai repede decât vântul și 
știuse să stea în afara ariei pe care acestea o puteau acoperi. 
Nu reușiseră să îl identifice încă. Nici măcar cunoștințele vaste 
ale lui Hunt nu fuseseră de ajutor. Nu aveau decât imaginea 
unei ceţi vagi, gri, pe care nici o derulare cu încetinitorul nu o 
putea face mai clară. Și pe Bryce Quinlan, alergând desculță pe 
străzile orașului. 


— Fata asta nu este pregătită să dea o declaraţie! zise Hunt. 
Ne pierdem timpul. 

Însă Isaiah îl întrebă: 

— De ce o urăște Sabine pe Bryce atât de mult? De ce ar 
insinua că ea este de vină pentru toate astea? 

Cum Hunt nu răspunse, Isaiah își îndreptă fruntea spre cele 
două dosare de pe marginea biroului. 

— Uită-te în al lui Quinlan! O singură amendă înainte de asta - 
pentru conduită indecentă în public în timpul unei parade de la 
Solstiţiul de Vară. A făcut niște figuri mai deocheate în dreptul 
unui perete și a fost prinsă în acţiune. Reţinută în celulă peste 
noapte, și-a plătit cauţiunea a doua zi și a prestat servicii în 
folosul comunităţii timp de o lună ca să i se șteargă orice urmă 
din dosarul penal. 

Isaiah ar fi putut să jure că pe buzele lui Hunt apăruse un 
început de zâmbet. Apoi bătu cu degetul în dosarul 
impresionant de gros de lângă cel al lui Bryce. 

— Aici avem partea întâi din dosarul Danikăi Fendyr. Prima din 
șapte. Incepe cu furturi mărunte pe când avea zece ani și 
continuă până la majorat, cu cinci ani în urmă. Apoi - liniște. 
Dacă mă întrebi pe mine, Bryce a fost cea care a fost condusă 
pe căi greșite - și poate că ea a condus-o pe Danika pe căile ei. 

— Nu într-atât încât să o împiedice să tragă pe nas suficient 
praf-de-lumină cât să ucidă un cal! comentă Hunt. Presupun că 
nu a petrecut singură. Au fost și alţi prieteni cu ea în noaptea 
asta? 

— Incă două prietene. Juniper Andromeda, solistă faun la 
Baletul orașului, și... 

Isaiah deschise dosarul și murmură o rugăciune. 

— Fury Axtar. 

Hunt înjură printre dinţi la auzul numelui mercenarei. Fury 
Axtar avea licenţă pentru ucis în câteva ţări. Inclusiv în aceea. 

— Fury a fost cu Quinlan în seara asta? întrebă Hunt. 

Dăduseră nas în nas cu mercenara de câteva ori, suficient cât 
să știe să se ferească dracului de ea. Micah îi ordonase chiar lui 
Hunt să o ucidă. De două ori. 

Insă ea avea prea mulţi aliaţi puternici. Unii dintre ei, se 
zvonea, chiar în Senatul Imperial. Așa că, de fiecare dată, Micah 
hotărâse că necazurile care i s-ar fi abătut pe cap dacă Umbra 


Mortis ar fi transformat-o pe Fury Axtar în pâine prăjită nu ar fi 
meritat. 

— Da, îi răspunse Isaiah. Fury a fost cu ea în club. 

Hunt se încruntă. Dar atunci Viktoria se aplecă pentru a mai 
vorbi o dată cu Bryce. 

— Încercăm să aflăm cine a făcut asta. Ne poţi oferi 
informaţiile de care avem nevoie? 

În faţa furiei stătea doar o carcasă goală. 

Viktoria adăugă, cu vocea ei delicată și senzuală, care de 
obicei îi făcea pe oameni să îi mănânce din palmă: 

— Vreau să te ajut. Vreau să aflu cine a făcut asta. Şi să Îi 
pedepsesc. 

Victoria băgă mâna în buzunar, îi scoase telefonul și îl așeză 
pe masă. Instant, conţinutul digital al acestuia apăru pe ecranul 
mic din camera în care se aflau Isaiah și Hunt. Aceștia începură 
să privească ba la furie, ba la ecran, pe măsură ce o serie de 
mesaje se deschideau. ` 

— Am descărcat informațiile din telefonul tău. Imi poți da 
câteva lămuriri? 

Un ecran mic se ridică dintr-un compartiment ascuns în 
podeaua acoperită cu linoleum. Pe el erau afişate aceleaşi 
mesaje pe care le citeau acum Isaiah și Hunt. 

Primul era trimis de Bryce: 


2 Noptile petrecute în fața televizorului sunt făcute pentru 
cățelușii care dau din coadă. Vino să te joci cu un adult bazat. 

Urma apoi o scurtă înregistrare video, tremurată: cineva râdea 
în hohote pe fundal în timp ce Bryce, după ce arătase degetul 
din mijloc la cameră, se apleca deasupra unei linii de pudră albă 
- praf-de-lumină - și o trăgea pe toată fix în nasul ei pistruiat. 
Bryce râdea, atât de strălucitoare și de plină de viață încât 
femeia din camera pe care o aveau în față părea un cadavru 
sfârtecat. La final striga la cameră: 

— APRINDE-O, DANIKAAAAA! 

Replica Danikăi era exact cea pe care Isaiah o aștepta de la 
Prim Aparentul lupilor, pe care o văzuse doar de la distanţă la 
evenimente oficiale și care păruse predispusă să creeze 
necazuri oriunde s-ar fi dus: DU-TE DRACU', TE URASC! NU MAI 
LUA PRAF-DE-LUMINĂ FĂRĂ MINE. MĂGĂRIŢO. 

Într-adevăr, Prinţesa Petrecăreaţă. 

Bryce îi răspunsese douăzeci de minute mai târziu: 


2 Tocmai ce m-am combinat cu unul în baie. Nu îi spune lui 
Connor. 
Hunt clătină din cap. 
Însă Bryce stătea acolo împietrită, în timp ce Viktoria îi citea 
cu voce tare mesajele. 
Danika scrisese: 


2 A fost bine?!!? 


2 Doar cât să îmi astâmpere putin dorințele. 

— Asta nu este relevant! murmură Hunt. Cheamă-o înapoi pe 
Viktoria. 

— Avem ordine. 

— Dă-le dracu' de ordine. Femeia aia e pe cale să cedeze - și 
nu în sensul bun. 

După acel mesaj, Bryce încetase să îi mai răspundă Danikăi. 

Danika însă continuase să îi trimită mesaje. Unul după altul, în 
următoarele două ore. 

D S-a terminat programul. Unde sunteţi, măgărițelor? 

De ce nu răspunzi la telefon? O sun pe Fury. 

2 Unde DRACU" e Fury? 


D) Juniper nu îşi ia niciodată telefonul cu ea, așa că nici nu mă 
deranjez să o apelez. Unde sunteţi?!!! 


J) Ar trebui să vin în club? Haita pleacă în zece minute. Nu 
mai fute necunoscuţi în baie pentru că vine și Connor cu mine. 


J BRYYYYCE. Când îţi verifici telefonul, sper să te enerveze 
cele 1 000 de notificări. 


J Thorne îmi zice să nu îți mai dau mesaje. l-am zis să-și 
vadă dracului de treaba lui. 


J) Connor zice să te maturizezi dracului și să nu mai iei 
droguri dubioase pentru că doar fraierii fac asta. Nu a fost prea 
încântat când i-am zis că nu sunt sigură că pot să îi dau voie să 
iasă în oraș cu tine pentru că e prea sfânt. 


Bine, plecăm în cinci minute. Pe curând, bulangioaico! Îi 
dăm bătaie! 

Bryce se holbă la ecran fără să clipească, cu chipul ei distrus 
de o paloare morbidă în lumina monitorului. 


— Camerele de supraveghere din clădire sunt în mare parte 
defecte, însă cea din hol a reușit să înregistreze ceva audio, deși 
video nu a funcţionat. 

— Vrei să asculţi? o întrebă, calm, Viktoria. 


Nici un răspuns. Așa că Viktoria îi dădu drumul. 

Mârâituri și ţipete înăbușite inundară boxele - destul de încet 
încât era clar că aparatul din hol captase doar cele mai ascuţite 
zgomote care veneau din apartament. Apoi se auzi un urlet - 
urletul sălbatic al unui lup. 

— Te rog, te rog... 

Cuvintele fură secerate. Dar înregistrarea merse înainte. 

Danika Fendyr ţipă. Ceva bocăni și se prăvăli pe fundal - de 
parcă ar fi fost izbită de mobilă. Și camera de pe hol a continuat 
să înregistreze. 

Țipetele continuară și continuară... la nesfârșit. intrerupte doar 
de gâjâitul camerei. Urletele și plânsetele înăbușite erau 
îngrozitoare, și Danika se ruga, plângând în timp ce implora 
milă, se jelea și țipa ca totul să înceteze... 

— Oprește-o! ordonă Hunt, ieșind din cameră. Oprește-o 
acum! 

leșise atât de repede încât Isaiah nu-l putuse opri. Traversase 
într-o clipă spaţiul dinspre ușa de lângă ei, trântind-o de perete 
înainte ca Isaiah să îl urmeze. 

Acolo se auzea Danika, înregistrarea audio gâjâind din când în 
când, sunetul vocii ei care cerea încă milă răzbind din boxe. 
Danika, în timp ce era sfâșiată în bucățele și devorată. 

Tăcerea criminalului era la fel de cutremurătoare ca ţipetele și 
lacrimile Danikăi. 

Viktoria se întoarse spre ușă când Hunt năvăli înăuntru, cu 
chipul negru de furie și aripile desfăcute. Umbra Morții. 

Isaiah simţi gustul de eter. Din degetele lui Hunt ieșeau 
fulgere. Ţipetele fără sfârșit ale Danikăi, pe jumătate înăbușite, 
inundau încăperea. 

Isaiah intră în cameră exact când Bryce explodă. 

Invocă un perete de vânt în jurul lui și al lui Vik, Hunt făcând, 
fără îndoială, același lucru, în timp ce Bryce sări de pe scaun și 
răsturnă masa. Aceasta zbură peste capul Viktoriei și se izbi de 
fereastra de la camera de observaţii. 


Un urlet sălbatic umplu camera în timp ce Bryce apucă 
scaunul pe care stătuse și îl izbi de perete, atât de tare încât se 
îndoi și apoi se sfărâmă. 

Vomită peste tot pe podea. Dacă puterile lui Isaiah nu i-ar fi 
înconjurat, pe el și pe Viktoria, voma i-ar fi acoperit femeii 
pantofii absurd de scumpi. 

Înregistrarea audio se opri în cele din urmă când camera de pe 
hol încetase să mai funcţioneze cum trebuie - și nu mai reporni. 

Bryce gâfâi, holbându-se la mizeria pe care o făcuse. Apoi 
căzu în ea, în genunchi. 

Vomită iar. Și iar. Apoi își strânse mâinile în jurul genunchilor, 
părul ei mătăsos amestecându-se cu voma în timp ce se legăna 
încet în tăcerea înmărmurită care se lăsase în cameră. 

Era pe jumătate Fee, cu puteri care abia erau înregistrate de 
barometru. Ceea ce făcuse mesei și scaunului... Era din furie 
pură, materializată. Nici cele mai rezervate dintre Fee nu puteau 
opri o izbucnire de furie primitivă atunci când punea stăpânire 
pe ele. 

Netulburat, Hunt se apropie de Bryce, cu aripile lui cenușii 
ridicate, ca să nu le târască prin vomă. 

— Hei. 

Îngenunche lângă Bryce. Întinse mâna spre umărul ei, dar apoi 
o cobori. Oare câţi oameni văzuseră vreodată mâinile îngerului 
Umbra Mortis întinzându-se spre ei fără urmă de violență? 

Hunt dădu din cap înspre masa și scaunul distruse. 

— Impresionant. 

Bryce se ghemui și mai tare, degetele ei bronzate albindu-se 
aproape în timp ce și le înfigea în spate suficient de puternic cât 
să lase vânătăi. Vocea ei era doar un zăngănit sfărâmat. 

— Vreau să plec acasă. 

Ochii negri ai lui Hunt licăriră. Dar nu mai spuse nimic. 

Viktoria, încruntându-se în faţa mizeriei, se strecură afară ca 
să găsească pe cineva care să o curețe. 

Isaiah îi spuse lui Bryce: 

— Mi-e teamă că nu poţi pleca acasă. Este locul crimei. 

Și era într-atât de devastată încât, chiar dacă ar fi frecat peste 
tot cu clor, nici un Vanir nu ar fi putut pătrunde înăuntru fără să 
simtă miasmele măcelului. 

— Nu te poţi întoarce acolo în siguranță până când nu aflăm 
cine a făcut asta. Și de ce a făcut-o. 


— S-Sabine... șopti atunci Bryce. 

— Da, îi răspunse blând Isaiah. Toţi cunoscuţii Danikăi au fost 
anunțați. 

Întreaga lume avea să afle în câteva ore. 

Îngenuncheat încă lângă ea, Hunt spuse aspru: i 

— Te putem muta într-o cameră cu un pat și baie. Iți putem 
aduce niște haine. 

Rochia îi era atât de ruptă încât cea mai mare parte a trupului 
îi era la vedere, ruptura din dreptul taliei descoperind urma unui 
tatuaj negru, care îi cobora de-a lungul spatelui. Hunt văzuse 
prostituate în Piaţa de Carne care purtau haine mai decente. 

Lui Isaiah îi sună telefonul din buzunar. Naomi. Vocea 
căpitanului Legiunii 33 sună obosit atunci când Isaiah răspunse! 

— Dă-i drumul fetei! În clipa asta. Scoate-o din clădire și, spre 
binele nostru, nu pune pe nimeni să o urmărească. In special, nu 
pe Hunt. 

— De ce? Guvernatorul ne-a dat ordinul opus. 

— Am primit un telefon. La dracu’, de la Ruhn Danaan! E livid 
de supărare pentru că nu am anunţat Casa Cerului și a Aerului 
că am luat fata. Zice că e în jurisdicţia Feelor și dracu' mai știe 
ce. Așa că lasă naibii ce vrea Guvernatorul - ne va mulțumi mai 
târziu pentru că am evitat bătaia asta uriașă de cap. Dă-i 
drumul fetei acum. Poate reveni cu o escortă din partea Feelor, 
dacă asta vor măgarii ăia. 

Hunt, care auzise întreaga conversaţie, o studie pe Bryce 
Quinlan cu judecata neclintită a unui prădător. Fiind unul dintre 
triari, Naomi Boreas răspundea direct de Micah și nu le datora 
nici o explicaţie, însă faptul că nesocotea un ordin direct în 
favoarea Feelor... 

— Fă cum zic, Isaiah! adăugă Naomi, apoi închise. 

În ciuda urechilor ei ascuţite de Fee, ochii înceţoșaţi ai lui 
Bryce nu arătau nici un semn că ar fi auzit ce se discutase. 

Isaiah își puse telefonul în buzunar. 

— Eşti liberă să pleci. 

Se ridică în picioare, surprinzător de stabilă, în ciuda 
bandajului de pe un picior. Labele picioarelor îi erau acoperite 
cu noroi și sânge. Destul sânge cât să îl facă pe Hunt să spună: 

— Avem o vrăjidoctoriţă în clădire. 

Însă Bryce îl ignoră și șchiopătă spre ușa deschisă, ieșind în 
hol. 


Hunt rămase cu ochii aţintiţi asupra ușii în timp ce bătaia 
săltată a pașilor ei se îndepărta. 

Pentru câteva clipe lungi, nici unul dintre ei nu vorbi. Apoi 
Hunt răsuflă adânc și se ridică. 

— În ce cameră îl duce Naomi pe Briggs? 

Isaiah nu apucă să răspundă pentru că pe hol se auziră pași 
care se apropiau rapid. Cu siguranţă, nu erau ai lui Bryce. 

Chiar și într-unul dintre cele mai sigure locuri din oraș, Isaiah și 
Hunt își ţineau întotdeauna la îndemână armele, primul 
încrucișându-și braţele ca să își poată scoate pistolul ascuns sub 
jachetă, cel din urmă lăsându-și mâna în josul coapsei, la câţiva 
centimetri de teaca neagră în care își ţinea pumnalul. Fulgerele 
reapărură în jurul degetelor lui Hunt. 

Un bărbat Fee cu părul negru dădu năvală în camera pentru 
interogatoriu. Chiar și cu cercelul de argint pe care îl avea în 
buza de jos, chiar și cu jumătate din părul lui lung, negru ca 
pana corbului, retezat, chiar și cu braţele acoperite de tatuaje 
pe sub geaca de piele, moștenirea feţei uimitor de frumoase nu 
putea fi ascunsă. 

Ruhn Danaan, Prinţul moștenitor al Feelor din Valbara. Fiul 
Regelui Toamnei și cel care avea în prezent Sabia Stelară, 
faimoasa spadă întunecată a străvechiului prinţ Fee Născut din 
Stele. Dovada statutului de Ales a lui Danaan printre Fee - Hel 
știe ce va fi însemnând asta. 

Sabia în cauză era acum prinsă de spatele lui Ruhn, teaca ei 
neagră devorând primele-lumini orbitoare. Isaiah auzise pe 
cineva spunând odată că sabia era făcută din iridium scos dintr- 
un meteorit și făurită într-o altă lume - înainte ca Feele să fi 
pătruns prin Falia Nordică. 

Ochii albaștri ai lui Danaan ardeau ca miezul unei flăcări - deși 
Ruhn însuși nu poseda acest tip de magie. Magia de foc era des 
întâlnită printre Feele din Valbara și mânuită chiar de Regele 
Toamnei însuși. Se zvonea însă că magia lui Ruhn semăna mai 
mult cu a acelora din neamul lui care conduceau insula sacră a 
Feelor din Avallen, de peste mare: puterea de a invoca umbre 
sau o ceaţă care putea acoperi nu doar lumea fizică, dar și pe 
cea psihică. Putea poate folosi chiar și telepatia. 

Ruhn aruncă o privire vomei, simțind mirosul femeii care 
tocmai plecase. 

— Unde dracu' este? 


Hunt încremeni în faţa comenzii reci din vocea prinţului. 

— Bryce Quinlan a fost eliberată! răspunse Isaiah. Am trimis-o 
sus cu câteva minute în urmă. 

Probabil Ruhn intrase pe o ușă laterală dacă nu se întâlnise cu 
ea, iar ei nu fuseseră înștiinţaţi de la recepţie de faptul că a 
ajuns. Poate că își folosise magia aceea a lui ca să se strecoare 
învăluit de umbre. 

Prinţul se întoarse spre ușă, dar Hunt zise: 

— De ce te interesează? 

— Este verișoara mea, măgarule, se răsti Ruhn. Noi avem grijă 
de ai noștri. 

O verișoară îndepărtată, de vreme ce Regele Toamnei nu avea 
fraţi, însă se părea că prinţul o cunoștea pe Bryce destul de 
bine, dacă intervenise. 

Hunt îi aruncă un rânjet lui Ruhn. 

— Unde ai fost în seara asta? 

— Du-te dracu’, Athalar! 

Ruhn își dezgoli dinţii. 

— Presupun că ai auzit că eu și Danika am avut o dispută în 
legătură cu Briggs la întâlnirea Capilor. Ce mai pistă! Bine 
lucrat. 

Fiecare cuvânt era mai ascuţit decât cel de dinainte. 

— Dacă voiam să o ucid pe Danika, nu aș fi invocat dracului un 
demon ca să o facă! Unde dracu' e Briggs? Vreau să vorbesc cu 
el. 

— E pe drum. 

Hunt zâmbea în continuare. lar fulgerele îi jucau încă în jurul 
articulaţiilor. 

— lar tu nu ai prioritate în ceea ce-l privește. Până aici cu 
protecţia și banii tăticului, Prinţe. 

Nu conta că Ruhn se afla în fruntea diviziei Feelor din Aux și că 
era la fel de bine antrenat ca oricare dintre luptătorii lor de elită. 
Sau că sabia pe care o avea la spate nu era doar decorativă. 

Pentru Hunt nu conta. Nu atunci când erau implicaţi aristocrați 
și ierarhii rigide. 

— Continuă să vorbești, Athalar. Să vedem unde o să ajungi, îi 
răspunse Ruhn. 

Hunt zâmbi maliţios. 

— Tremur de frică. 


Isaiah tuși. Solas arzător, ultimul lucru de care avea nevoie în 
acea noapte era o încăierare între unul dintre triarii lui și prinţul 
Feelor. | se adresă lui Ruhn: 

— Ne poţi spune dacă domnișoara Quinlan a avut un 
comportament neobișnuit înainte de crima din seara aceasta 
sau dacă... 

— Patronul de la Corbul mi-a spus că era beată și că a tras pe 
nas un morman de praf-de-lumină! se răsti Ruhn. Dar pe Bryce o 
găsești cu prostii din astea în sânge cel puţin o noapte pe 
săptămână. 

— De ce ia? întrebă Isaiah. 

Ruhn își încrucișă mâinile. 

— Face ce vrea. Intotdeauna a făcut doar ce a vrut. 

In cuvintele lui era destulă amărăciune cât să sugereze o 
poveste lungă - una tristă. 

Hunt îl întrebă cu voce tărăgănată: 

— Şi cât de apropiaţi sunteţi voi doi? 

— In cazul în care mă întrebi dacă o fut, răspunsul, măgarule, 
este nu, izbucni Ruhn. 

E parte din familie. 

— Familie îndepărtată! observă Hunt. Am auzit că Feelor le 
place să își păstreze sângele nediluat. 

Ruhn îl privi drept în ochi. Și, în timp ce Hunt începu din nou să 
zâmbească, încăperea se încărcă de eter. Isaiah simțea 
apropierea unei furtuni. Intrebându-se dacă ar fi suficient de 
prost să intervină între cei doi atunci când Ruhn avea să încerce 
să îi dea un pumn în gură lui Hunt, iar Hunt avea să îl 
transforme pe prinţ într-un morman de oase fumegânde, Isaiah 
zise repede: 

— Încercăm doar să ne facem meseria, Prinţule. 

— Dacă voi, măgarilor, l-aţi fi supravegheat pe Briggs așa cum 
trebuia să o faceţi, poate că nimic din toate astea nu s-ar mai fi 
întâmplat. 

Aripile cenușii ale lui Hunt fâlfâiră ușor - poziţia unui malakim 
care se pregătea de luptă. Și ochii aceia ai lui întunecați... Erau 
ochii luptătorului temut, ai Ingerului Căzut. Cel care distrusese 
câmpurile de luptă pe care i se ceruse să lupte. Cel care ucidea 
după cum poftea Arhanghelul și o făcea atât de bine încât i se 
spunea Umbra Morţii. 

— Ai grijă! zise Hunt. 


— Stai dracului departe de Bryce! îi aruncă Ruhn înainte să 
iasă pe ușă, probabil după verișoara lui. 

Cel puţin Bryce avea acum o escortă. 

Hunt arătă degetul mijlociu spre cadrul ușii în care nu se mai 
afla nimeni. După o clipă, murmură: 

— Dispozitivul de urmărire care se afla în apa pe care Quinlan 
a băut-o atunci când a ajuns aici. Ce durată are? 

— Trei zile! îi răspunse Isaiah. 

Hunt cercetă cuțitul pe care îl avea prins în teacă. 

— Danika Fendyr era una dintre cele mai puternice dintre 
Vanirii din acest oraș, chiar și fără să fi făcut Saltul. La sfârșit a 
implorat ca un om. 

Sabine nu avea să scape niciodată de rușine. 

— Nu știu nici un demon care să ucidă așa! Sau care să 
dispară atât de repede. Nu am găsit nici o urmă. Parcă ar fi 
dispărut înapoi în Hel. 

— Dacă Briggs este autorul, vom afla în curând ce fel de 
demon este, zise Isaiah. 

Asta dacă Briggs avea să vorbească. Nu scosese nici un 
cuvânt atunci când îl descoperiseră în laboratorul lui pentru 
făcut bombe, în ciuda tuturor eforturilor celor din Legiunea 33 și 
ale Auxiliarului care interogau. 

— Voi trimite toate patrulele disponibile să caute în mod 
discret celelalte haite tinere din Aux, adăugă Isaiah. 

Dacă până la urmă nu are legătură cu Briggs, ar putea fi 
începutul unor atentate în serie. 

— Şi dacă găsim demonul? întrebă Hunt sumbru. 

Isaiah ridică din umeri. 

— Atunci, te vei asigura că nu mai reprezintă o problemă, 
Hunt. 

Privirea lui Hunt deveni letală. 

— Şi Bryce Quinlan - după ce trec cele trei zile? 

Isaiah se încruntă uitându-se spre masă, spre scaunul rupt. 

— Dacă e deșteaptă, va sta deoparte și nu va mai atrage 
atenţia altor nemuritori puternici câte zile o mai avea. 

Treptele negre care duceau spre ţărmul înceţoșat din Cantonul 
Oaselor îi săgetară genunchii lui Bryce atunci când îngenunche 
în faţa porților înalte de fildeș. 

Istros se întindea ca o oglindă cenușie în spatele ei, tăcut în 
lumina dinaintea răsăritului. 

La fel de tăcut și de împietrit pe cât devenise ea, golită, în 
derivă. 

Ceaţa se învălătucea în jurul ei, acoperind totul, în afara 
treptelor de obsidian pe care îngenunchease și de porţile din os 
cioplit care se conturau în faţă. Barca neagră, putrezită din 
spatele ei era singurul tovarăș pe care îl avea. Funia ei veche și 
mucegăită era lăsată pe scări, în locul danei de acostare. Plătise 
preţul - barca avea să rămână acolo până termina. Până când 
termina de spus ceea ce trebuia să spună. 

Tărâmul celor vii rămânea în altă lume. Turnurile și zgârie-norii 
orașului erau ascunși de ceața deasă, claxoanele și cacofonia de 
voci amuţiseră. Îşi lăsase în urmă toate bunurile de muritor. Aici, 
printre Secerători și morţi nu aveau nici o valoare. 

Fusese bucuroasă să le lase - în special telefonul, care era plin 
de atâta mânie și ură. 

Cel mai recent mesaj audio de la lthan sosise cu doar o oră în 
urmă, trezind-o din stupoarea în care își petrecuse ultimele șase 
nopţi, holbându-se la tavanul întunecat al camerei de hotel pe 
care o împărțea cu mama ei. Ignorând fiecare apel, fiecare 
mesaj. 

Cuvintele lui lthan îi rămăseseră însă în minte, după ce se 
strecurase în baie ca să le asculte. 

Să nu vii mâine la Plecarea în larg. Nu ești bine-venită acolo. 

Ascultase mesajul iar și iar. Erau primele cuvinte care aveau 
ecou în mintea ei tăcută. 

Mama ei nu se trezise din patul așezat lângă cel al lui Bryce, 
atunci când aceasta ieșise din camera de hotel purtată de 
picioarele ei delicate de Fee. Luase liftul de serviciu și ieșise pe 
ușa nesupravegheată care dădea în aleea din spate. Nu părăsise 
acea cameră de șase zile, timp în care privise fără nici un gând 
tapetul floral de pe pereţii hotelului. Și acum, la al șaptelea 


răsărit... Doar pentru asta ar fi plecat. Doar pentru asta și-a 
amintit cum să își miște trupul, cum să vorbească. 

Plecarea Danikăi avea să înceapă la răsărit, iar ale celorlalţi 
membri ai haitei să o urmeze apoi. Bryce nu avea să fie acolo ca 
să le vadă. Chiar dacă lupii nu i-ar fi interzis să participe, oricum 
nu ar fi putut suporta. Să vadă barca neagră împinsă de pe doc 
și tot ce mai rămăsese din Danika odată cu ea, pentru ca 
sufletul ei să fie judecat dacă este demn sau nu de a intra în 
insula sacră de peste râu. 

Aici era doar tăcere. Tăcere și ceaţă. 

Asta era oare moartea? Tăcere și ceață? 

Bryce își trecu limba peste buzele arse. Nu își mai aducea 
aminte ultima oară când băuse ceva. Sau când mâncase. Și-o 
amintea doar pe mama ei, încercând să o convingă să ia o 
înghiţitură de apă. 

În interiorul ei se stinsese o lumină. O lumină fusese ucisă. 

Se simțea de parcă s-ar fi privit pe dinlăuntru. Întuneric. 
Tăcere. Ceaţă. 

Bryce își ridică fruntea, privind în sus spre porţile cioplite din 
os, tăiate din coastele unui leviathan care străbătuse mările 
adânci din nord. Ceaţa se îndesi, iar temperatura scăzu, vestind 
sosirea cuiva străvechi și teribil. 

Bryce rămase îngenuncheată și își plecă fruntea. 

Nu era bine-venită la Plecare. Așa că venise aici ca să își ia 
rămas-bun. Ca să îi mai ofere Danikăi un ultim lucru. 

Creatura care bântuia prin ceaţă se ridică și până și râul din 
spatele ei tremură. 

Bryce își deschise ochii și își ridică încet privirea. 


PARTEA A II-A. CANALUL 


Capitolul 8 


DOUĂZECI ȘI DOUĂ DE LUNI MAI TÂRZIU 

Bryce Quinlan ieși pe brânci din baia de la Corbul Alb, cu un 
metamorf leu care o săruta pe gât, cu mâinile lui mari în jurul 
taliei. 

Fusese de departe cea mai bună partidă de sex pe care o 
avusese în ultimele trei luni. Poate și mai bine. Poate că avea să 
îl ţină pe lângă ea o vreme. Poate că ar fi trebuit să afle cum îl 
cheamă mai întâi. Nu că ar fi contat. Întâlnirea la care trebuia să 
ajungă era la barul VIP de alături în... ei, rahat. Era chiar atunci. 

Simţi ritmul muzicii în oase, reverberând de pe coloanele 
sculptate, o invocare neîncetată pe care Bryce o ignoră, o negă. 
Așa cum făcuse în fiecare zi din ultimii doi ani. 

— Hai să dansăm! 

Cuvintele leului cu părul de aur îi răsunară în ureche în timp ce 
el îi apucă mâna ca să o tragă spre mulţimea pestriță, 
dezlănţuită pe lespezile antice ale ringului de dans. 

Își înţepeni picioare în podea pe cât de ferm îi permiteau 
pantofii înalţi cu toc de zece centimetri. 

— Nu, mersi. Am o întâlnire de afaceri. 

Nu era o minciună, deși l-ar fi refuzat oricum. 

Colţurile buzelor leului se ridicară în sus în timp ce îi analiza 
rochiţa mini și picioarele dezgolite care se încolăciseră în jurul 
taliei lui cu doar câteva clipe în urmă. Urd apără și păzește, leul 
avea niște pomeţi ireali. La fel îi erau și ochii aurii, acum 
amuzați. 

— Tu mergi la întâlniri de afaceri arătând așa? 

Da, atunci când clienţii șefei ei insistau să se întâlnească într- 
un loc neutru cum era Corbul, speriaţi de cine știe ce vrăji avea 
Jesiba la galerie. 

Bryce nu ar fi venit niciodată la Corbul singură - rareori mai 
dăduse pe acolo. Bea apă minerală la barul obisnuit din club, nu 
la cel VIP, unde ar fi trebuit să stea, la mezanin, atunci când leul 
se apropiase de ea cu zâmbetul acela al lui ușuratic și umerii 
aceia laţi. Avusese atât de mare nevoie de ceva care să o 
distragă de la tensiunea care creștea în interiorul ei cu fiecare 
clipă, încât abia apucă să își termine paharul înainte de a-l târî 
în baie. Leul fusese mai mult decât fericit să îi facă pe plac. 

— Mersi pentru partidă, îi zise Bryce. 


Oricare va fi fiind numele tău. 

Leului îi luă câteva clipe ca să își dea seama că vorbea serios 
în privinţa întâlnirii de afaceri. O undă purpurie i se strecură în 
obraji. Apoi aruncă: 

— Nu am cum să te plătesc. 

Era rândul ei să clipească uimită. Apoi își lăsă capul pe spate și 
râse. 

Minunat: credea că este una dintre prostituatele lui Riso. 
Prostituţie sacră, îi explicase Riso odată - de vreme ce templul 
se afla pe ruinele unui templu închinat plăcerii, era de datoria lui 
să continue tradiţia. 

— Consider-o din partea casei! fredonă, mângâindu-l pe obraz. 

Apoi se întoarse spre barul strălucitor din aur de la mezaninul 
construit din sticlă, care plutea deasupra sălii cavernoase. 

Nu își îngădui să se uite spre separeul ascuns între două 
coloane roase de vreme. Nu își îngădui să vadă cine îl ocupa 
acum. Nu Juniper, care era prea ocupată zilele astea și abia 
ajungea să ia prânzul cu ea din când în când, și, în mod sigur, nu 
Fury, care nici măcar nu se obosea să îi răspundă la telefon, sau 
la mesaje, nici să viziteze măcar orașul. 

Bryce își scutură umerii, dând gândurile acelea la o parte. 

Metamorfii jaguar, care stăteau de pază în capul scării 
luminate care lega mezaninul VIP de templul convertit, traseră 
funia de catifea neagră ca să îi permită să treacă. Douăzeci de 
scaune din sticlă flancau barul din aur solid și doar o treime din 
ele erau ocupate. Vaniri din toate Casele stăteau pe ele. Nici un 
om însă. 

Cu excepţia ei, dacă ea putea fi măcar pusă la socoteală. 

Clientul ei era deja așezat în capătul barului. Avea un costum 
strâmt pe corpul masiv, păr negru lung, dat pe spate pentru a 
descoperi o față ascuţită și osoasă, și ochii ca de cerneală. 

Bryce își repetă în gând ceea ce știa în timp ce pășea spre el, 
rugându-se să nu fie genul care observă că ai întârziat două 
minute. 

Maximus Tertian: vampyr de două sute de ani; necăsătorit și 
fără moștenitori; fiul lordului Cedrian, cel mai bogat dintre 
vampyrii din Pangera și cel mai monstruos, dacă era să dai 
crezare zvonurilor. Renumit pentru că umplea căzi cu sânge 
omenesc de fecioară în castelul lui din munţii îngheţaţi și se 
scălda în tinereţea lor... 


Asta nu ajuta. Bryce afișă un zâmbet și ocupă scaunul de 
lângă vampyr, apoi îi ceru barmanului o apă minerală. 

— Domnule Tertian! zise, în loc de salut, întinzându-și mâna. 

Zâmbetul vampyrului era atât de fermecător încât își închipui 
că cel puţin zece mii de fete leșinaseră la vederea lui de-a 
lungul secolelor. 

—  Domnișoară Quinlan! zise el dulce, luându-i mâna și 
sărutându-i-o delicat. 

Buzele lui întârziară suficient cât să își poată stăpâni impulsul 
de a-și trage mâna. 

— E o plăcere să te cunosc în carne și oase. 

Ochii îi alunecară pe gât, apoi spre decolteul expus de rochia 
pe care o purta. 

— Poate că angajatoarea ta are o galerie plină cu artă, însă tu 
ești adevărata capodoperă. 

Oh, scutește-mă. 

Bryce își plecă fruntea, făcându-se singură să zâmbească. 

— Spui asta tuturor fetelor. 

— Doar celor delicioase. 

O ofertă pentru cum ar fi putut să se încheie noaptea, dacă și- 
ar fi dorit: o partidă de sex însoţită de suptul sângelui. Nu se 
deranjă să îl informeze că și-a potolit nevoia asta, mai puţin 
partea cu suptul. Nu, mersi! Îi plăcea să își păstreze sângele 
acolo unde era. 

Bryce băgă mâna în geantă și scoase o mapă îngustă din piele 
- replică exactă a ceea ce se folosea la Corbul pentru a înmâna 
note de plată piperate celor mai exclusiviști patroni. 

— Îţi fac cinste cu băutura. 

Bryce împinse mapa spre el cu un zâmbet. 

Maximus cercetă documentele prin care intra în posesia 
bustului din onix, vechi de cinci mii de ani, care aparținuse unui 
lord vampyr, mort cu mult timp în urmă. Încheierea acestei 
afaceri era un triumf pentru Bryce după ce timp de săptămâni 
întregi le scrisese potenţialilor cumpărători, îmbiindu-i cu șansa 
de a cumpăra un artefact rar înaintea rivalilor lor. Pusese ochii 
pe Maximus și, în timpul convorbirilor lor telefonice fără sfârșit și 
al mesajelor schimbate, îl jucase pe degete, profitând de ura pe 
care acesta o simţea faţă de alţi lorzi vampyri, de egoul lui fragil 
și de aroganţa lui nesuferită. 


O costa ceva acum să își ascundă zâmbetul pe când Maximus 
- niciodată Max - dădea din cap în timp ce citea. Creându-i 
aparenţa de intimitate, Bryce se întoarse cu taburetul ca să 
arunce o privire spre clubul plin ochi de sub ei. 

Un grup de tinere împodobite cu halouri din prima-lumină 
dansau împreună în apropierea unei coloane, râzând și cântând, 
pasându-și de la una la alta o sticlă de vin spumant. 

Lui Bryce i se strânse inima. Mai demult plănuise să își ţină 
petrecerea de după Salt la Corbul. Plănuise să fie la fel de 
nesuferită ca fetele de jos, să petreacă alături de prietenii ei din 
momentul în care ieșea la suprafaţă în Ascensiune până când fie 
leșina, fie era dată afară din club. 

Sincer, voise să se concentreze asupra petrecerii. Petrecerea 
era partea asupra căreia majoritatea încercau să se 
concentreze. De preferat terorii pure care era ritualul însuși. 

Era însă un rit necesar. Pentru că rețeaua de prima-lumină era 
generată de lumina pură, nediluată pe care fiecare Vanir o radia 
în timpul Saltului. Și doar în timpul Saltului apărea fulgerul de 
prima-lumină - magie pură, nealterată. Putea să vindece și să 
distrugă, precum și să împlinească tot ce se afla între aceste 
polarități. 

Prinsă și îmbuteliată, prima rază era întotdeauna folosită 
pentru a vindeca, apoi cea mai mare parte era predată 
centralelor energetice pentru a alimenta corpurile de iluminat, 
mașinile, mașinăriile și tehnologiile. O parte din prima-lumină 
era folosită pentru farmece, iar restul era rezervat pentru a fi 
folosit în cine știe ce activităţi dubioase, după cum dorea 
Republica. 

„Donarea“ primei-lumini de către fiecare cetăţean în parte era 
un element-cheie al ritualului pe care îl implica Saltul și era 
parte din motivul pentru care era întotdeauna făcut într-un 
centru guvernamental: o cameră sterilă în care lumina de la 
persoana care făcea Saltul era înșfăcată în timpul tranziţiei spre 
nemurire și adevărată putere. Cu toţii erau monitorizaţi de 
sistemul eleusian, capabil să monitorizeze fiecare clipă prin 
intermediul vibraţiilor din magia aflată în lume. Uneori, membrii 
familiei urmăreau evoluţia ritualului dintr-o cameră alăturată. 

Saltul era partea ușoară: cădeai în propria-ţi putere. Dar, 
odată ce atingeai fundul, trupul muritor pierea. Și apoi începea 
numărătoarea inversă. 


Pentru cursa de reîntoarcere la viață aveai la dispoziție doar 
câteva minute - înainte ca creierul să moară definitiv din lipsă 
de oxigen. Şase minute în care să începi să te rostogolești pe un 
coridor psihic, aflat de-a lungul străfundului propriei puteri. 
Aveai o singură șansă, una disperată, de a te arunca spre cer, 
spre viaţă. Alternativa unui salt reușit era prăvălirea într-un hău 
negru, fără fund, unde îţi așteptai moartea. 

Tocmai de aceea o altă persoană trebuia să îţi fie Ancoră: 
farul, linia vieţii, coarda de bungee care își trage tovarășul 
înapoi la viaţă, după ce acesta a sărit. Să faci saltul însemna să 
mori - să cobori în adâncul puterii, să ajungi chiar la fund și să ţi 
se oprească inima odată ce ai atins nadirul. Nimeni nu știa dacă 
sufletul continua să trăiască acolo, pierdut pentru totdeauna, 
sau dacă murea odată cu trupul lăsat în existenţă. 

De aceea, Ancorele erau de obicei membri ai familiei - părinţi 
sau fraţi - ori prieteni de încredere. Persoane care nu te-ar fi 
lăsat de izbeliște. Sau un angajat guvernamental care era 
obligat în mod legal să nu o facă. Unii pretindeau că cele șase 
minute se numeau Căutarea - că în acel timp dădeai piept cu 
străfundurile sufletului tău. Dar, fără Căutare, nu exista nici o 
speranţă de a supravieţui. 

Doar după Ascensiune, după ce treceai pragul înapoi spre 
viaţă, încărcat cu puteri noi, era obţinută nemurirea, procesul de 
îmbătrânire era încetinit, iar trupul devenea aproape 
indestructibil pentru că era îmbăiat în prima-lumină, care 
strălucea atât de puternic încât te putea orbi. Și, la final, după 
ce panourile energetice ale Centrului strângeau prima-lumină, 
singurul lucru care îți mai rămânea pentru a marca evenimentul 
era o fărâmă din acea lumină pe fundul unei sticle. Un suvenir 
meschin. 

În ziua de azi, când petreceri cum era cea de jos erau la modă, 
nemuritorul abia născut își folosea adesea propria primă-lumină 
care îi fusese alocată pentru a face accesorii de petrecere 
pentru prieteni. Bryce plănuise să facă beţișoare fosforescente 
și brelocuri pe care să scrie Să mă pupi în fundul sclipitor! 
Danika voia doar pahare pentru shoturi. 

Bryce închise cu grijă rana veche pe care o purta în piept, 
pentru că Maximus închisese portofoliul cu pocnet, semn că 
terminase de citit. În mână îi apăru o mapă asemănătoare, pe 
care o împinse pe suprafaţa strălucitoare, din aur a barului. 


Bryce aruncă o privire cecului dinăuntru - pe care era trecută 
o sumă ameţitoare și pe care el o dăduse ca și cum i-ar fi pasat 
un ambalaj gol de gumă de mestecat - și zâmbi din nou. Chiar 
dacă o mică parte din ea se strâmba din cauza unui mic 
amănunt: nu avea să primească nici un comision pentru 
tranzacţie. Nu primea nimic pentru nici o piesă de artă din 
galeria Jesibei. Banii aceia mergeau în altă parte. 

— A fost o plăcere să fac afaceri cu dumneavoastră, domnule 
Tertian. 

Bun. Gata. Putea să se ducă acasă, să se caţăre în pat și să se 
ghemuiască alături de Syrinx. Cel mai bun mod de a sărbători la 
care se putea gândi zilele astea. 

Dar deasupra mapei cobori o mână puternică. 

— Pleci atât de repede? 

Lui Maximus îi reapăru zâmbetul pe chip. 

— Ar fi păcat ca o fată drăguță ca tine să plece chiar când mă 
pregăteam să comand o sticlă de Serat. 

Preţul unei sticle din vinul spumant din sudul regiunii Valbara 
începea de pe la o sută de bani de aur. Și, din câte se vedea, îi 
făcea pe golanii de felul lui să creadă că au dreptul la compania 
femeii cu care îl beau. 

Bryce îi făcu cu ochiul, trăgând de mapa în care se afla cecul 
spre geanta ei. 

— Eu cred că de tine ar fi păcat dacă o fată drăguță ca mine ar 
pleca, domnule Tertian. 

Mâna vampyrului rămăsese pe mapă. 

— La cât am plătit-o pe șefa ta, aș fi crezut că afacerea vine cu 
ceva beneficii la pachet. 

Ei bine, trebuia să fie un record: fusese luată drept prostituată 
de două ori în zece minute. Nu avea nici un fel de dispreţ pentru 
cea mai veche dintre profesii, doar respect și uneori milă, însă 
faptul că fusese crezută prostituată îi adusese numai belele în 
trecut. Cu toate acestea, Bryce reuși să rămână calmă. 

— Imi este teamă că am o altă întâlnire la care trebuie să 
ajung. 

Mâna lui Maximus alunecă spre încheietura ei, apucând-o tare, 
cât să demonstreze că ar putea să îi rupă fiecare oscior doar cu 
gândul. 


Bryce refuză să își lase mirosul să se schimbe, în timp ce golul 
din stomac îi creștea. Avusese de-a face cu alţii de felul lui și 
chiar mai răi. 

— la-ţi mâna de pe mine, te rog! Adăugase ultimele cuvinte 
pentru că i-o datora Jesibei, trebuia să încerce măcar să sune 
politicoasă - o dată doar. 

Maximus însă îi cercetă trupul cu toată nesimţirea lui de 
bărbat nemuritor. _ 

— Unora le place atunci când prada nu se lasă prinsă ușor. li 
zâmbi din nou. Se întâmplă ca eu să fiu unul dintre aceștia. Ştii, 
am să te fac să îţi placă și ţie. 

ÎI privi în ochi, urând faptul că o mică parte din ea voia să se 
ferească. Îl recunoștea pe el ca fiind prădătorul, iar ea era prada 
lui și înţelegea că ar fi norocoasă dacă ar avea șansa să fugă 
înainte să fie devorată. 

— Nu, mulţumesc. 

Mezaninul VIP se cufundă în tăcere, tăcerea încremenită fiind 
un semn sigur că vreun prădător mai mare și mai rău își făcuse 
apariţia. Bun. 

Poate că asta avea să îl distragă pe vampyr suficient cât să se 
elibereze din strânsoarea lui. Și să elibereze și cecul. Jesiba avea 
să o jupoaie de vie dacă pleca fără el. 

Într-adevăr, privirea lui Maximus alunecă peste umărul ei spre 
cel care intrase. Mâna i se strânse și mai puternic pe a lui Bryce. 
Suficient de tare cât să o facă pe Bryce să privească. 

Un bărbat Fee pășise în celălalt capăt al barului. Și se uita 
drept la ea. 

Încercă să nu suspine. Și nu era vorba de un suspin în genul 
acelora pe care le scosese cu acel metamorf leu. 

Bărbatul Fee continuă să o privească în timp ce buza de susa 
lui Maximus se ridică, dezvăluindu-i dinţii, caninii lungi pe care 
își dorea atât de mult să îi înfigă în ea. Maximus mârâi în semn 
de avertisment: 

— Eşti a mea. 

Tonul pe care spusese cuvintele fusese atât de răgușit încât 
abia îl putuse înţelege. 

Bryce oftă adânc în timp ce Feea luă un loc la bar, 
murmurându-și comanda silfului cu păr argintiu din spatele 
tejghelei. 

— E vărul meu! zise Bryce. Relaxează-te! 


Vampyrul clipi. 

— Poftim? 

Surpriza îl costă: își slăbi strânsoarea și astfel Bryce reuși să 
îndese mapa cu cecul în geantă și să se tragă înapoi. Cel puţin 
moștenirea ei de Fee o ajuta să se miște rapid atunci când era 
nevoie. Indepărtându-se, Bryce îi aruncă dulce, peste umăr: 

— Doar ca să știi: nu mă interesează posesivii și agresivii. 

Maximus mârâi din nou, însă văzuse el cine era „vărul“ ei. Nu 
îndrăznea să o urmărească. 

Nici măcar atunci când lumea credea că sunt rude îndepărtate, 
nimeni nu se lua de rudele lui Ruhn Danaan. 

Dacă ar fi știut că Ruhn era fratele ei - bine, practic fratele ei 
vitreg -, nici un bărbat nu s-ar mai fi apropiat vreodată de ea. 
Dar, din fericire, lumea credea că el îi este văr, iar ea era fericită 
să lase lucrurile așa. Şi asta nu doar din cauză că tatăl lor era 
cine era și pentru că jurase să păstreze secretul cu mult timp în 
urmă. Nu doar pentru că Ruhn era copilul legitim, al dracului 
Ales, iar ea...nu. 

Ruhn își sorbea deja whisky-ul, cu ochii lui năucitor de albaștri 
fixaţi asupra lui Maximus. Făgăduindu-i moartea. 

Aproape că îi venea să îl lase pe Ruhn să îl trimită pe Maximus 
cu coada între picioare în castelul plin de orori al tăticului lui, 
dar muncise atât de mult ca să încheie contractul, îl păcălise pe 
măgar să plătească cu aproape o treime mai mult decât valora 
bustul. Era suficient ca Maximus să dea un telefon bancherului 
său și cecul pe care îl avea în geantă ar fi fost nul. 

Așa că Bryce se îndreptă spre Ruhn, distrăgându-i în sfârșit 
atenţia de la vampyr. 

Tricoul negru și blugii închiși la culoare ai fratelui ei erau 
suficient de strâmţi cât să arate mușchii care erau atât de 
importanţi pentru Fee și la care mulţi dintre cei de la VIP 
trăgeau cu ochiul. Tatuajele care îi acopereau însă pielea aurie a 
braţelor erau suficient de colorate și de frumoase cât să îl 
scoată din sărite pe tatăl lor. Dimpreună cu șirul de cercei dintr- 
una din urechile lui ascuţite și părul lung și negru care îi ajungea 
până la talie, cu excepţia unei părţi complet rase. Toate astea 
păreau un afiș pe care se citea: Du-te dracu’, tată! 

Insă Ruhn rămânea un mascul Fee. Tot era cu cincizeci de ani 
mai bătrân decât ea. Tot era un măgar dominator ori de câte ori 


dădea peste el prietenii lui. Adică atunci când nu putea să Îl 
evite. 

— Ei, ei, ei! 

Bryce dădu din cap în semn de mulţumire spre barman în timp 
ce o nouă apă minerală își făcu apariţia în faţa ei. Luă o gură, 
strivind bulele pe limbă, ca să curețe senzaţia pe care o mai 
avea de leu și alfa-măgar. 

— la te uite cine a decis să se lase de barurile pentru rockeri 
amatori și să petreacă cu puștii mișto. Se pare că Alesul începe 
în sfârșit să se dea pe brazdă. 

— Mereu uit cât de enervantă ești! îi zise Ruhn, în loc de salut. 
Și nu că ar fi în vreun fel treaba ta, însă n-am venit aici ca să mă 
distrez. 

Bryce îl cercetă pe fratele ei. Sabia Stelară nu se vedea 
nicăieri în seara aceea. În plus, dacă se uita bine la el, în afara 
trăsăturilor fizice care îi trădau înrudirea cu Cei Născuţi din 
Stele, puţine lucruri vorbeau despre faptul că fusese uns de 
Luna sau de genetică să le conducă poporul spre înaltele culmi 
ale măririi. Trecuseră însă ani de zile de când vorbiseră cu 
adevărat. Poate că Ruhn se târâse înapoi în sistem. Ar fi fost 
mare păcat, având în vedere cât de greu fusese să îl smulgă de 
acolo de la bun început. 

Bryce îl întrebă: 

— Există vreun motiv pentru care te afli aici, în afară de faptul 
că vrei să-mi strici noaptea? 

Ruhn pufăi. 

— Bucuroasă să joci încă rolul de secretară indecentă văd. 

Al dracului băieţel răsfăţat. Pentru câţiva ani frumoși fuseseră 
cei mai buni prieteni, echipa minune versus Nenorocitul Nr. 1 - 
adică bărbatul Fee care îi înrobise -, însă acele vremuri erau 
acum demult apuse. Ruhn se asigurase de asta. 

Bryce se încruntă la clubul arhiplin de jos, cercetând mulţimea 
pentru a vedea dacă poate să îi identifice pe cei doi prieteni ai 
lui Ruhn care se ţineau după el peste tot, ambii niște măgari. 

— Dar cum de ai reușit să intri? 

Chiar și un Prinţ Fee trebuia să aștepte la coadă ca să intre la 
Corbul. Bryce urmărise odată cu încântare cum niște Fee - 
măgari îngâmfaţi - au fost întorși de la intrare. 

— Riso este amicul meu, îi răspunse Ruhn. Joc poker cu el în 
fiecare noapte de marți. 


Bineînţeles că Ruhn reușise cumva să se împrietenească cu 
proprietarul. Riso era o specie rară de metamorf fluture, iar ceea 
ce pierdea în mărime compensa prin personalitate: era tot 
timpul cu zâmbetul pe buze, zbura neîncetat prin club și dansa 
deasupra mulţimii. Imprăștia buna dispoziţie ca și cum ar fi fost 
nectar. Işi alegea însă cu greu prietenii din cercul apropiat - îi 
plăcea să cultive grupuri de persoane interesante, care să îl 
distreze. Bryce și Danika nu ajunseseră în clubul lui de poker, 
însă era probabil ca Fury să fi trecut testul. 

Ruhn își arătă dinţii spre Maximus, care se îndrepta încruntat 
către scările aurite. 

— Riso m-a sunat acum câteva minute și mi-a spus că ești aici. 
Cu nenorocitul ăla dubios. 

— Pardon? 

| se ascuţise tonul. Nu avea nimic de-a face cu faptul că se 
îndoia că patronul clubului, un diplomat, ar fi folosit acei 
termeni. Riso era mai degrabă genul care să spună: £ cu cineva 
din cauza căruia s-ar putea să se oprească dansul. Ceea ce 
pentru Riso însemna Hel. 

Ruhn explică: 

— Riso nu poate să riște să se descotorosească de Tertian - 
mi-a sugerat că nenorocitul nu știe unde să-și ţină mâinile și că 
ai nevoie de întăriri. 

O strălucire pură de prădător apăru în ochii fratelui ei. 

— Nu știi ce face tatăl lui Tertian? 

Zâmbi, deși știa că zâmbetul nu i se reflecta în privire. Așa 
cum se întâmpla întotdeauna zilele astea. 

— Știu! răspunse dulce. 

Ruhn își scutură capul dezgustat. Bryce se aplecă după 
băutură, fiecare mișcare pe care o făcea fiind controlată - deși îi 
venea să ia apa și să i-o arunce în faţă. 

— N-ar trebui să fii acasă? Nu e weekend. Trebuie să ajungi /a 
muncă în șase ore. 

— Mersi, mamă! 

Deși să ajungă acasă și să își scoată sutienul suna fantastic. Se 
sculase înainte de răsăritul soarelui din nou, acoperită de 
sudoare și cu respiraţia tăiată, și de atunci ziua nu i se 
îmbunătăţise. 


Poate că în acea seară avea să fie suficient de extenuată cât 
să poată dormi. Dar, pentru că Ruhn nu făcu nici un gest ca să 
se ridice și să plece, Bryce oftă. 

— Ei, hai să te-auzim atunci! 

Trebuie să fi fost un alt motiv pentru care Ruhn se deranjase 
să vină - întotdeauna era unul, având în vedere cine îi înrobise. 

Ruhn sorbi din paharul lui. 

— Regele Toamnei vrea să stai mai dosită. Summitul are loc 
peste puţin mai mult de o lună și vrea ca totul să fie sub control. 

— Ce treabă are Summitul cu mine? 

Întâlnirile aveau loc din zece în zece ani și erau adunări ale 
conducătorilor din Valbara în care se dezbăteau problemele și 
politicile pe care Asterii le ordonau acestora să le rezolve. 
Fiecare teritoriu din Republică își ţinea propriul Summit conform 
unui program, astfel încât în fiecare an avea loc câte unul - iar 
până acum Bryce nu acordase vreun pic de atenţie nici unuia. 

— Regele Toamnei vrea ca toată lumea asociată cu Feele să 
se comporte exemplar. Se zvonește că Asterii vor să trimită 
câţiva dintre comandanții lor preferaţi și el își dorește ca noi să 
fim supuși buni și ascultători. Sincer, eu nu dau doi bani, Bryce. 
Pur și simplu mi s-a ordonat să îţi spun să nu... intri în belele 
până la finalizarea întâlnirii. 

— Vrei să spui să nu fac ceva rușinos. 

— Practic, da. 

Ruhn mai luă o înghiţitură din băutură. 

— Şi, uite, în afară de asta, lucrurile se complică întotdeauna 
în preajma Summiturilor, așa că ai grijă, bine? Lumea iese acum 
la iveală ca să-și facă punctul de vedere cunoscut. Fii în gardă. 

— Nu știam că lui tati îi pasă de siguranţa mea. 

Nu îi păsase niciodată până atunci. 

— Nici nu îi pasă! răspunse Ruhn. 

Își strânse gura, ceea ce făcu să i se miște cercelul de argint 
prins în buza de jos. 

— Dar îl voi face eu să îi pese. 

Bryce analiză furia din ochii lui albaștri - nu era direcţionată 
spre ea. Atunci, însemna că Ruhn nu se conformase încă. Nu se 
lăsase orbit de povestea cu măreţia lui de Ales. Bryce mai luă o 
gură de apă. 

— De când te ascultă el pe tine? 


— Bryce. Fereşte-te doar de belele - pe toate fronturile. Din 
cine știe ce motive, Summitul este important pentru el. E agitat 
de ceva vreme în privința asta - dincolo de prostia cu toată- 
lumea-trebuie-să-se-poarte-frumos, adăugă oftând. Nu l-am mai 
văzut atât de pornit de când acum doi ani... _ 

Nu mai încheie, pentru că își dăduse seama la timp. Insă Bryce 
înţelesese ce voia să spună. 

Doi ani. De când cu Danika. Și Connor. 

Paharul pe care îl ţinea în mână crăpă. 

— Ușor! murmură Ruhn. Ușor... 

Nu se putea controla. Nu își putea stăpâni furia primară care îi 
pusese stăpânire pe tot corpul, clocotind mai tare și mai tare... 
Paharul greu din cristal îi explodă în mâini, apa ţâșnind peste 
barul aurit. Barmanul se întoarse, dar nu interveni. Nimeni nu 
îndrăzni să privească pentru mai mult de o clipă - nu când era 
vorba despre Prinţul Moștenitor al Feelor din Valbara. 

Ruhn își lăsă mâna pe obrazul ei. 

— Respiră dracului adânc. 

Acea parte oribilă, netrebnică de Fee din ea ascultă comanda 
lui dominatoare, trupul cedând instinctelor cu care se născuse și 
pe care încercase zadarnic să le ignore. 

Bryce trase adânc aer în piept o dată, apoi încă o dată. 
Suspine, niște sunete tremurate. Dar cu fiecare gură de aer, 
furia oarbă dădea înapoi. Ceda. 

Ruhn o privi în ochi până când se opri din mărâit, până când 
putu să vadă din nou clar. Apoi îi dădu încet drumul și respiră el 
însuși adânc. 

— La dracu', Bryce. 

Se ridică pe picioarele încă tremurânde și își aranjă cureaua de 
la geantă pe umăr, asigurându-se că cecul scandalos de la 
Maximus era încă înăuntru. 

— Am primit mesajul. Voi sta deoparte și mă voi purta cât pot 
de elegant până la finalul Summitului. 

Ruhn se încruntă și alunecă de pe taburet cu bine cunoscuta 
graţie de Fee. 

— Dă-mi voie să te conduc acasă. 

— Nu-i nevoie. 

Și, în plus, nimeni nu venea la ea acasă. Practic, nici nu era 
apartamentul ei, însă nu despre asta era vorba. Doar mama ei și 
Randall și, uneori, Juniper, asta când mai părăsea sala de dans, 


însă, în rest, nimeni nu avea voie să intre. Era sanctuarul ei și nu 
voia miros de Fee în preajma lui. 

Dar Ruhn îi ignoră refuzul și își îndreptă privirea spre bar. 

— Unde îţi e haina? 

Bryce își încleștă falca. 

— Nu mi-am adus haină. 

— Abia a venit primăvara. 

Bryce tropăi înainte, dorindu-și să fi fost încălțată cu ghete în 
loc de pantofi cu toc. 

— Atunci e bine că am puloverul de beţii pe mine, nu-i așa? 

Era o minciună. Nu se mai atinsese de băutură de aproape doi 
ani. 

Ruhn însă nu știa asta. Nimeni nu știa. Prinţul o urmă. 

— Eşti atât de amuzantă. Mă bucur că toţi banii daţi pe 
meditații au folosit la ceva. 

Bryce păși pe scări. 

— Cel puţin eu am făcut o facultate și nu am stat acasă pe un 
morman de bani de la tăticu', jucându-mă jocuri video cu 
prietenii mei nesimțiți. 

Ruhn mărâi, însă Bryce era deja la jumătatea scărilor care 
coborau spre ringul de dans. In câteva clipe își croia drum cu 
coatele prin mulţimea dintre coloane, coborând apoi ușor cele 
câteva trepte care dădeau în curtea interioară, acoperită cu 
sticlă - care era flancată încă de pereţii de piatră ai templului - 
și se îndrepta spre porţile uriașe din fier. Nu așteptă să vadă 
dacă Ruhn se ţine încă după ea și ieși, făcându-le cu mâna 
gărzilor jumătate lupi, jumătate daemonaki, care îi răspunseră 
în aceeași manieră. 

Erau băieţi buni - cu ani în urmă, în nopţile mai nebune, se 
asiguraseră întotdeauna că Bryce reușește să ia un taxi. Și că 
șoferul știe cu exactitate ce îl așteaptă dacă nu ajunge acasă 
întreagă. 

Străbătuse deja o stradă, când îl simţi pe Ruhn pe urmele ei, 
tot un pachet de nervi. Nu era suficient de aproape cât să se 
știe că sunt împreună, dar destul cât să îi simtă din plin mirosul 
și iritarea. 

Cel puţin ţinea la distanţă posibilii prădători. 

Atunci când ajunse în holul din marmură și sticlă al clădirii ei, 
Marrin, metamorful urs de la recepţie, îi dădu lui Bryce drumul 
să treacă, cu un fluturat prietenesc din degete. Ea rămase cu 


mâna pe ușa de sticlă și aruncă o privire peste umăr. Ruhn 
stătea rezemat de un felinar vopsit în negru. Își ridică ironic 
mâna în semn de la revedere. 

Ea îi arătă degetul mijlociu și intră în clădire. Un salut grăbit lui 
Marrin, un drum cu liftul până la apartamentul de la etajul cinci 
și holul mic de culoare crem îi apăru în fața ochilor. Oftă, 
tocurile cufundându-i-se în mocheta plușată care se întindea 
între apartamentul ei și cel de vizavi și își deschise geanta. Işi 
găsi cheile la lumina becului cu prima-lumină din abajurul de pe 
masa din lemn negru, lipită de perete. Razele lui poleiau 
orhideea albă care se revărsa peste el. 

Bryce descuie ușa, mai întâi cu cheia, apoi folosind tableta 
pentru amprentă de lângă clanţă. Încuietorile și farmecele grele 
șuierară în timp ce se dezactivau, iar ea păși apoi în 
apartamentul întunecat. O mângâie mireasma de liliac de la 
pulverizatorul ei pentru uleiuri parfumate. Syrinx chelălăi în 
semn de salut și ceru să fie eliberat imediat din cușca lui. Bryce 
însă se rezemă de ușă. 

Ura să știe că Ruhn încă bântuia pe strada de jos, al dracului 
Prinţ al Măgarilor Alfa, Posesivi și Agresivi, holbându-se la 
ferestrele masive, înalte din tavan până în podea, pe care ea le 
avea acum în faţă, și aștepta ca luminile să se aprindă. 

Dacă refuza să aprindă lumina, în trei minute Ruhn ar fi bătut 
la ușa ei. Marrin nu era într-atât de prost încât să îl oprească. Nu 
pe Ruhn Danaan. Lui nu i se închisese niciodată vreo ușă. 

Dar nu avea chef de hartă. Nu în seara aceea. 

Bryce apăsă întrerupătorul de lângă ușă, luminând podelele 
din lemn pal, mobila albă somptuoasă, pereţii albi asortați. 
Toate la fel de impecabile ca în ziua în care se mutase acolo, cu 
aproape doi ani în urmă - toate cu mult față de cât își permitea. 

Toate plătite de Danika. Prin testamentul acela stupid. 

Syrinx se văicări, zgâlțâindu-și cușca. Alt măgar alfa, posesiv și 
agresiv. Dar măcar era unul mic și pufos. 

Cu un oftat, Bryce își aruncă pantofii cu toc din picioare, își 
desfăcu în sfârșit sutienul și merse să îi dea drumul afară din 
cușcă micii bestii. 


Capitolul 9 
— Te rog! 


Șoapta bărbatului abia putea fi înţeleasă, din cauza sângelui 
care îi umplea gura și nările. Dar el încercă totuși din nou. 

— Te rog! 

Sângele se scurgea pe sabia lui Hunt Athlar și se îmbiba în 
covorul apartamentului sărăcăcios din Lunci. Stropi din el 
acopereau vizorul căștii lui, pătându-i vederea în timp ce îl 
cerceta pe singurul bărbat rămas în picioare. 

În genunchi, mai precis. 

Prietenii bărbatului erau întinși pe podeaua camerei de zi, unul 
dintre ei aruncând încă sânge din ciotul care îi mai rămăsese din 
gât. Capul tăiat zăcea întins pe canapeaua deșelată, cu faţa 
îngrozită întoarsă spre pernele tocite de vreme. 

— Îţi voi spune totul! se rugă bărbatul. 

Plângea cu sughiţuri în timp ce își apăsa cu mâna rana din 
umăr. 

— Ei nu ţi-au spus tot, dar eu pot să o fac. 

Teroarea bărbatului umplea încăperea, mirosul ei mai puternic 
decât cel al sângelui, o duhoare la fel de rea ca o baltă veche de 
urină de pe o alee părăsită. 

Mâna înmănușată a lui Hunt strânse mai tare sabia. Bărbatul 
observă și începu să tremure. Pe pantaloni îi apăru o pată mai 
palidă decât cele de la sânge. 

— Îţi voi spune mai multe! încercă el din nou. 

Hunt se opinti, înfigându-și picioarele în podea, și lovi cu 
spada. 

Măruntaiele bărbatului se vărsară pe covor cu un pleoscăit 
umed. Dar, chiar și așa, omul continua să ţipe. 

Așa că Hunt își continuă munca. 


Hunt ajunse la apartamentele din Comitium fără să îl vadă 
cineva. 

Cel puţin, la acea oră, orașul părea adormit. La fel și cele cinci 
clădiri care alcătuiau complexul Comitium. Insă camerele de 
filmat care împânzeau cazarma Legiunii 33 - aflată în cel de-al 
doilea turn în formă de spirală - vedeau tot. Auzeau tot. 


Sălile pavate cu marmură erau slab luminate, nu trădau nici 
un semn al agitaţiei care urma să le umple la răsăritul zorilor. 

Vizorul căștii scotea totul în relief, iar receptorii ei audio 
înregistrau sunetele din spatele ușilor de la dormitoarele de pe o 
parte și cealaltă a coridorului: niște santinele jucau jocuri video, 
străduindu-se să își ţină vocile coborâte în timp ce se înjurau 
unul pe celălalt; o femeie care era de gardă vorbea la telefon; 
doi îngeri erau în mijlocul unei partide de sex sălbatic; mai mulţi 
dormeau. 

Hunt trecu de ușa lui, îndreptându-se, în schimb, spre baia 
comună din centrul holului lung, accesibilă doar din camera 
comună. Orice speranţă de a trece neobservat se nărui la 
vederea luminii aurite care se scurgea pe sub ușa închisă și la 
auzul vocilor din spatele ei. 

Prea obosit, prea murdar, Hunt nu se deranjă să salute atunci 
când intră în camera comună, trecând pe lângă canapelele și 
scaunele împrăștiate, în drum spre baie. 

Naomi era întinsă pe canapeaua verde uzată în faţa 
televizorului, cu aripile ei negre desfăcute. Viktoria lenevea în 
fotoliul de lângă ea, urmărind cele mai importante știri sportive 
ale zilei, iar la celălalt capăt al canapelei stătea Justinian, 
îmbrăcat încă în uniforma neagră de soldat din Legiune. 

Conversaţia dintre ei se dezlână atunci când apăru Hunt. 

— Hei! salută Naomi. 

Naomi avea părul de culoarea cernelii împletit într-o coadă 
care îi atârna pe umăr. Era îmbrăcată ca de obicei în negru - 
negrul obișnuit al triarilor -, deși nici armele ei diabolice, nici 
tecile lor nu se vedeau nicăieri. 

Viktoria părea mulţumită să îl lase pe Hunt să treacă fără să 
salute. De aceea o plăcea pe furie aproape cel mai mult dintre 
membrii cercului personal de războinici al lui Micah Domitus, o 
plăcuse de la început, din primele zile ale Legiunii 18, atunci 
când fusese una dintre puţinii Vaniri, în afară de îngeri, care se 
alăturase cauzei. Vik nu insista niciodată atunci când Hunt nu 
voia să fie deranjat. Dar Justinian... 

Îngerul îl mirosi, simţindu-i sângele de pe haine și arme. 
Simţind de la câţi oameni venea. Justinian fluieră. 

— Ești al dracului de bolnav, știi asta? 

Hunt își continuă drumul spre baie. Fulgerul nici măcar nu 
pâlpâi în interiorul lui. 


Justinian continuă: 

— Hel, cu un pistol ar fi fost mult mai curat. 

— Micah nu a vrut pistoale pentru treaba asta! îi răspunse 
Hunt, cu o voce care sună dogit, chiar și pentru urechile lui. 

Făcea asta deja de secole; însă în acea seară, cei pe care Îi 
ucisese, ceea ce făcuseră pentru a atrage furia Arhanghelului... 

— Nu au meritat glonţul! preciză Hunt. 

Nici lovitura rapidă și precisă a fulgerului lui. 

— Nici nu vreau să știu! mormăi Naomi, dând mai tare sonorul 
la televizor. 

Apoi își îndreptă telecomanda spre Justinian, cel mai tânăr 
dintre triari. 

— Şi nici tu nu vrei, așa că ţine-ţi gura. 

Nu, chiar nu voiau să știe. A 

Naomi, singura dintre triari care nu era un Inger Căzut, îi zise 
lui Hunt: 

— Isaiah mi-a spus că Micah vrea ca voi doi să faceţi pe 
detectivii mâine în Piaţa Veche pentru nu știu ce porcărie. Isaiah 
te va suna după micul dejun ca să îţi spună detaliile. 

Abia dacă prinse cuvintele. Isaiah. Mâine. Piaţa Veche. 

Justinian chicoti. 

— Succes, bătrâne! 

Luă o gură de bere. 

— Urăsc Piaţa Veche - e plină doar de puștani de la 
universitate și de turiști dubioși. 

Naomi și Viktoria mormăiră în semn de acord. Hunt nu îi 
întrebă de ce erau treji, nici unde era Isaiah, de vreme ce nu îi 
putea transmite în persoană mesajul. Ingerul era probabil 
ocupat cu vreun bărbat chipeș cu care avea momentan o 
relaţie. 

În calitate de Comandant al Legiunii 33, numit de Micah pentru 
a coordona apărarea Orașului Semilunii, Isaiah se bucurase de 
fiecare secundă petrecută acolo, din clipa în care ajunsese, mai 
bine cu o decadă în urmă. În patru ani de zile, Hunt nu văzuse 
nimic care să îl atragă la oraș, în afara faptului că era o versiune 
mai organizată a celorlalte metropole din Pangera, cu străzi 
liniare, în locul obișnuitelor drumuri șerpuite care se încurcau 
adesea, de parcă nu s-ar fi grăbit să ajungă nicăieri. 

Dar, cel puţin nu era Ravillis. Și cel puţin era condus de Micah, 
nu de Sandriel. 


Sandriel - Arhanghelul Guvernator al sectorului nord-vestic din 
Pangera și fosta stăpână a lui Hunt, înainte ca Micah să îl obţină 
de la ea în urma unui schimb, pentru că își dorea ca Hunt să 
curețe Orașul Semilunii de dușmani. Sandriel - sora geamănă a 
iubitei lui moarte. 

În actele oficiale scria că îndatoririle lui Hunt erau de a-i vâna 
și anihila pe demonii scăpaţi de sub control. Dar, având în 
vedere că astfel de dezastre se întâmplau doar o dată sau de 
două ori pe an, era clar ca lumina zilei de ce fusese adus acolo. 
Comisese majoritatea asasinatelor ordonate de Sandriel, 
Arhanghelul care avea același chip ca femeia pe care o iubea, 
timp de cincizeci și trei de ani, perioadă în care fusese în 
stăpânirea ei. 

Era un caz rar ca ambii fraţi să aibă titlul și puterea de 
Arhanghel. Un semn bun, crezuseră oamenii. Asta până când 
Shahar - până când Hunt, care îi conducea forțele armate - se 
răsculase împotriva tuturor lucrurilor pe care îngerii le 
reprezentau. Și își trădase și sora făcând asta. 

Sandriel fusese cel de-al treilea stăpân pe care îl avusese după 
înfrângerea de pe muntele Hermon, și fusese suficient de 
arogantă încât să creadă că, în ciuda celor doi Arhangheli de 
dinaintea ei, care dăduseră greș, ea va fi cea care îl va 
îngenunchea. Mai întâi prin temniţa ei plină de orori. Apoi în 
arena scăldată de sânge din inima Ravillisului, aruncându-l în 
luptă cu războinici care nu aveau nici o șansă în faţa lui. Și, în 
cele din urmă, comandându-i să facă ceea ce știa să facă cel 
mai bine: să se strecoare într-o cameră și să ucidă. Luase viață 
după viaţă, an după an, decadă după decadă. 

Sandriel avea desigur toată motivaţia necesară pentru a-l face 
să cedeze. În timpul acelei mult prea scurte bătălii de la 
Hermon, forţele ei fuseseră cele pe care Hunt le decimase, 
fulgerul lui fusese cel care îi transformase soldaţii în cenușă 
înainte ca aceștia să apuce măcar să își scoată spada. Sandriel 
fusese ţinta principală a lui Shahar. Lui Hunt i se ordonase să o 
anihileze. Prin orice mijloace. 

Și Shahar avea motive întemeiate pentru a-și ataca sora. 
Părinţii lor fuseseră ambii Arhangheli și titlurile lor trecuseră 
fetelor după ce un asasin reușise cumva să îi sfâșie în bucăţi. 

Nu avea să uite niciodată teoria lui Shahar: că Sandriel fusese 
cea care le ucisese părinţii și apoi înscenase asasinatul. Că 


făcuse asta pentru ea și pentru sora ei, astfel încât să poată 
conduce fără obstacole. Nu apăruseră niciodată dovezi concrete 
care să arate că Sandriel era vinovată, dar Shahar o considerase 
astfel până în ziua morţii. 

Shahar, Steaua Zorilor, se răsculase împotriva semenilor ei și a 
Asterilor din această cauză. Işi dorise o lume liberă, fără ierarhii 
rigide. Da - ar fi condus rebeliunea chiar în inima palatului de 
cristal al Asterilor, dacă ar fi avut succes. Dar își dorea să o 
pedepsească și pe sora ei. Așa că îl trimisese pe Hunt la atac. 

Proști. Fuseseră cu toţii niște proști. 

Nu mai conta acum că își recunoștea greșeala. Sandriel fusese 
convinsă că el o atrăsese pe sora ei de partea rebeliunii, că e/o 
înveninase pe Shahar împotriva ei. Că, cumva, atunci când o 
soră își scosese sabia împotriva surorii ei, amândouă atât de 
asemănătoare la chip și la trup, precum și în tehnica de luptă, 
încât era de parcă ai fi privit pe cineva luptându-se cu propria 
reflexie, fusese dracului cumva vina lui că totul se sfârșise cu 
una dintre ele moartă. 

Cel puţin Micah îi oferise șansa de a-și răscumpăra greșelile. 
De a-și demonstra loialitatea și supunerea faţă de Arhangheli, 
faţă de imperiu și apoi, într-o zi, de a scăpa de halou. Asta s-ar fi 
putut întâmpla în câteva decenii, poate chiar secole, însă, având 
în vedere că cei mai bătrâni dintre îngeri trăiau aproape opt 
sute de ani, poate că și-ar fi putut recâștiga libertatea la 
bătrâneţe. Ar fi putut să moară liber. 

Micah îi propusese târgul din prima lui zi în Orașul Semilunii, 
cu patru ani în urmă: câte o crimă pentru fiecare viaţă pe care o 
secerase în acea zi sângeroasă de pe muntele Hermon. Fiecare 
înger pe care îl măcelărise în acea bătălie blestemată avea să 
fie răscumpărat. Prin și mai multă moarte. Moarte pentru 
moarte, îi spusese Micah. După ce îţi vei fi plătit datoria, Athalar, 
vom vorbi despre îndepărtarea acelui tatuaj de pe fruntea ta. 

Hunt nu știuse niciodată numărul - nu știa câţi ucisese în acea 
zi. Dar Micah, care fusese pe câmpul de luptă, care o văzuse pe 
Shahar pierind ucisă de sora ei, avea lista. Avuseseră obligaţia 
de a plăti comisioane pentru toate legiunile. Hunt fusese gata să 
întrebe cum reușiseră să stabilească ce lovituri fuseseră făcute 
de spada lui și nu de a altcuiva, dar apoi văzuse numărul. 

Două mii două sute șaptesprezece. 


Era imposibil ca el să fi ucis atât de mulţi într-o singură bătălie. 
Da, fulgerul lui făcuse prăpăd; da, spulberase unităţi întregi, 
însă chiar atât de mulţi fuseseră? 

Rămăsese cu gura căscată. Tu ai fost generalul lui Shahar, îi 
Zisese Micah. Tu ai comandat Legiunea 18. Așa că tu, Athalar, 
vei plăti nu doar pentru vieţile pe care le-ai luat, ci și pentru 
acelea ale celor luate de legiunea ta trădătoare. In faţa tăcerii 
lui Hunt, Micah adăugase: Nu este o sarcină imposibilă. Unele 
dintre misiuni vor valora mai mult de o viață. Comportă-te bine, 
fii ascultător, și vei putea atinge acest număr. 

Se împlineau patru ani de când se comporta bine. De când era 
ascultător. Şi în acea seară ajunsese la un total al dracului de 
măreț de optzeci și două de vieţi. 

Era tot ce putea spera. Singurul lucru pentru care muncea. Nici 
un alt Arhanghel nu îi oferise măcar o șansă. De aceea făcuse 
tot ceea ce îi ordonase Micah să facă în acea seară. De aceea 
fiecare gând i se părea îndepărtat, despărțit de trup, iar capul îi 
era plin de un vuiet surd. 

Micah era Arhanghel. Guvernator numit de Asteri. Era un rege 
printre îngeri și cel care făcea legea, mai ales în Valbara - care 
era atât de departe de cele șapte dealuri ale Orașului Etern. 
Dacă el considera că cineva este ameninţător sau că trebuie să 
fie judecat, nu mai era nevoie de investigaţii, de proces. 

Comanda lui era îndeajuns. Şi era dată de obicei lui Hunt. 

Îi sosea sub formă de dosar, în cutia poștală, cu sigiliul 
imperial. Numele lui nu era menţionat nicăieri. Doar SPQM și 
cele șapte stele care înconjurau literele. 

Dosarul conţinea tot ceea ce îi era necesar: nume, date, crime 
și un plan pentru ca Hunt să poată face ceea ce știa mai bine. In 
plus, erau adăugate și cererile lui Micah privind metoda care 
trebuia abordată. 

În acea seară fusese destul de simplu - fără pistoale. Hunt 
înțelesese cuvintele nespuse: trebuia să îi facă să sufere. Așa că 
îi făcuse să sufere. 

— Avem o bere cu numele tău pe ea când ieși! 

Viktoria îi întâlni privirea lui Hunt, chiar și cu casca trasă. Nimic 
mai mult decât o invitaţie degajată. 

Hunt își văzu de drum spre baie, primele-lumini pâlpâind la 
viață după ce împinse cu umărul ușa și se apropie de una dintre 


cabinele de duș. Dădu drumul apei la temperatura maximă și 
apoi se întoarse spre rândul de chiuvete. 

În oglinda de deasupra, fiinţa care îi întoarse privirea arăta la 
fel de rău ca un Secerător. Ba mai rău chiar. 

Stropii de sânge acopereau casca, chiar peste faţa craniului 
pictat pe ea. Licărea slab pe modelul complicat al zalelor de 
piele de la costumul lui de luptă, pe mănușile lui negre, pe cele 
două săbii gemene care se vedeau săltând deasupra umerilor. 
Câteva picături îi pătau chiar și aripile cenușii. 

Hunt își dădu jos casca și se propti cu mâinile de chiuvetă. 


În lumina aspră a primelor-lumini de la baie, pielea lui maronie 
arăta palidă, în contrast cu banda de spini care îi încingea 
fruntea. Tatuajul cu care învățase să trăiască. Se feri însă de 
privirea pe care o avea în ochii negri. Era înceţoșată. Goală. Era 
ca și cum ai fi privit drept în Hel. 

Orion, mama lui, îi alesese numele. Hunter. Se îndoia că i-ar 
mai fi spus astfel, că l-ar mai fi chemat cu afecţiune Hunt, dacă 
ar fi știut ce devenise. 

Hunt aruncă o privire spre locul în care mănușile lui lăsaseră 
pete roșii pe chiuveta de porțelan. Își smulse mănușile și se 
îndreptă spre cabina de duș. Înăuntru apa era aproape clocotită. 
Își scoase armele, apoi costumul de luptă, lăsând și mai multe 
urme de sânge pe gresie. 

Hunt păși sub jetul necruţător de apă și se lăsă opărit de 
bunăvoie. 


Capitolul 10 


Era abia zece dimineaţa și ziua de marţi era deja distrusă. 

Cu un zâmbet înţepenit pe chip, Bryce întârzia pe lângă biroul 
ei din lemn de esenţă tare din sala de expoziţie a galeriei, în 
timp ce un cuplu de Fee aruncau o privire în jur. 

Notele elegante de vioară picurau din boxele ascunse în 
pereţii placați cu lemn ai spaţiului cu două etaje. Era începutul 
unei simfonii căreia îi dăduse drumul de îndată ce auzise 
soneria. Având în vedere ţinuta cuplului - femeia purta o fustă 
plisată de culoare maronie și o bluză din mătase albă, iar 
bărbatul un costum gri -, se îndoia că ar fi apreciat bubuitul 
basului din combinaţia pe care o asculta în timpul exerciţiilor ei 
obișnuite de dimineaţă. 

Se uitau deja de zece minute la piesele de artă, așa încât avea 
dreptul să îi întrebe acum politicos: 

— Căutaţi ceva anume sau doar vă uitaţi? 

Bărbatul Fee, un blond care arăta destul de în vârstă pentru 
cineva de rasa lui, își flutură mâna expeditiv și își conduse 
companioana spre cel mai apropiat exponat: un fragment de 
basorelief din marmură, salvat din ruinele de la Morrah, dintr-un 
templu distrus. Piesa era aproape de mărimea unei măsuţe de 
cafea, cea mai mare parte fiind acoperită de un hippokampos 
cabrat. Creaturile jumătate cai, jumătate pești trăiseră în 
vremurile de demult în apele ceruleane ale Mării Rhagan din 
Pangera, până când războaiele străvechi le distruseseră. 

— Ne uităm, îi răspunse bărbatul cu răceală. 

Își lăsă mâna pe spatele îngust al companioanei lui în timp ce 
studiau valurile sculptate cu uluitoare precizie. 

Bryce invocă un alt zâmbet. 

— Nu vă grăbiţi! Eu sunt la dispoziția dumneavoastră. 

Femeia dădu din cap în semn de mulţumire, dar bărbatul rânji 
condescendent. Companioana lui se încruntă la el. 

Tăcerea din mica galerie deveni palpabilă. 

Bryce bănuise din clipa în care intraseră pe ușă că bărbatul 
venise acolo ca să o impresioneze pe femeie, fie cumpărând 
ceva scandalos de scump, fie prefăcându-se că o poate face. 
Poate că era un cuplu aranjat care testa apele înainte ca 
lucrurile să devină mai serioase. 


Dacă Bryce ar fi fost Fee pur sânge, dacă tatăl ei ar fi 
recunoscut-o, ar fi putut fi supusă unor astfel de lucruri. Ruhn, 
mai ales cu statutul lui de Născut din Stele, avea să fie obligat 
să se supună unei căsătorii aranjate într-o zi, când avea să 
apară o tânără considerată a fi potrivită să continue preţioasa 
linie regală. 

Ruhn ar fi putut să aibă câţiva copii înainte de asta, dar 
aceștia nu aveau să fie recunoscuţi ca viţă regală decât dacă 
tatăl lor alegea asta. Doar dacă se dovedeau vreanici de titlu. 

Cuplul de Fee trecu pe lângă un mozaic găsit în curtea 
palatului odată măreț din Altium, apoi studiară cutia complicată 
a unui puzzle din jad, care aparținuse unei prințese dintr-un 
tărâm nordic, demult uitat. 

Jesiba achiziţiona cea mai mare parte a pieselor de artă și de 
aceea era mai mult plecată, însă Bryce însăși identificase și 
achiziționase un număr semnificativ. Pe care apoi le revânduse, 
scoțând un profit bunicel. 

Cuplul ajunsese în faţa unui set de statui ale fertilității din 
Setmek atunci când se auzi soneria de la ușa din faţă. 

Bryce aruncă o privire spre ceasul de pe biroul ei. Intâlnirea cu 
clientul din acea după-amiază era programată abia peste trei 
ore. Era neobișnuit să aibă mai mulţi vizitatori în galerie, având 
în vedere că piesele lor de artă erau renumite pentru preţurile 
extrem de piperate, dar... poate că avea noroc să vândă ceva în 
acea zi. 

— Vă rog să mă scuzaţi. 

Bryce dădu roată biroului masiv și deschise imaginile captate 
de camera de la intrare pe monitorul computerului. Abia avu 
timp să apese pe buton că soneria se auzi din nou. 

Bryce îi privi pe cei care se aflau afară și îngheţă. 

Marţea ei era într-adevăr distrusă. 


Nu se vedea nicio fereastră pe faţada de gresie a clădirii 
înguste, cu două etaje, din apropiere de râul Istros. Doar plăcuţa 
din bronz, aflată în dreapta porții grele din fier îi arătase lui Hunt 
Athalar că era vorba despre o afacere. 

Griffin Antichităţi fusese incrustat acolo cu litere groase din 
bronz, arhaice, cuvintele fiind împodobite dedesubtul lor cu o 
pereche cercetătoare de ochi de bufniţă, care îl provoca parcă 


pe cumpărători să intre. Sub plăcuţă se afla un interfon cu un 
buton asortat, din bronz. 

Isaiah, îmbrăcat în costumul lui obișnuit cu cravată, se uita la 
sonerie deja de ceva timp, când Hunt îi zise în cele din urmă: 

— Ştii, nu are nici un fel de farmece asupra ei. 

Asta în ciuda identităţii patroanei. 

Isaiah îl săgetă cu privirea și își îndreptă cravata. 

— Ar fi trebuit să mai beau o cană de cafea! murmură, înainte 
de a-și înfige degetul în butonul de metal. 

Prin ușă se auzi un țârâit slab. 

Nici un răspuns. 

Hunt cercetă faţada clădirii, voind să vadă dacă se afla vreo 
cameră ascunsă. Nu se vedea nici un semn cum că ar fi. In fapt, 
cea mai apropiată era montată pe ușa de crom a adăpostului 
antiaerian de la jumătate străzii. 

Hunt cercetă din nou faţada de gresie. Era de necrezut că 
Jesiba Roga nu avea camere montate peste tot, atât afară, cât și 
în interior. 

Hunt dezlănţui un fir din puterea lui, limbile mici de fulger 
testând câmpul energetic. 

Aproape invizibil în dimineaţa însorită, fulgerul fu respins de o 
vrajă lipită de clădire. O vrajă rece, inteligentă, care părea să 
zâmbească malițios în faţa oricăror încercări de a pătrunde 
înăuntru. 

— Roga nu se joacă, nu-i așa? murmură Hunt. 

Isaiah apăsă din nou pe sonerie, mai puternic decât era 
nevoie. Aveau ordine - unele care erau destul de urgente încât 
chiar și Isaiah, chiar dacă nu își băuse cafeaua, era nerăbdător. 

Deși poate că starea i se datora faptului că fusese plecat până 
la patru dimineaţa. Hunt nu îi pusese întrebări însă. li auzise 
doar pe Naomi și pe Justinian bârfind în camera de zi, 
întrebându-se dacă acest nou iubit însemna că Isaiah trecuse în 
sfârșit peste. 

Hunt nu se deranjase să le spună că asta era imposibil. Isaiah 
îl asculta pe Micah doar pentru salariul săptămânal extrem de 
generos pe care Micah li-l dădea, asta pe când legea spunea că 
sclavii nu trebuiau neapărat plătiţi. Banii pe care Isaiah îi 
strângea aveau să cumpere libertatea cuiva. Așa cum Hunt 
făcea orice voia Micah pentru a și-o răscumpăra pe a lui. 

Isaiah apăsă soneria a treia oară. 


— Poate nu e acasă. 

— Este. 

Hunt îi simţea mirosul, plutind încă pe trotuar: liliac, nucșoară 
și ceva ce nu deslușea prea bine - ceva care semăna cu 
scânteierea primelor stele la lăsatul serii. 

Într-adevăr, după o clipă, o voce mătăsoasă de femeie, care în 
mod clar nu era a proprietarei, se auzi prin interfon. 

— Nu am comandat pizza. 

Deși nu îi stătea în fire, deși auzea în minte cum se scurge 
timpul preţios, pe Hunt îl bufni râsul. 

Isaiah își înfoie aripile albe, luându-și un zâmbet fermecător și 
spuse: 

— Suntem din Legiunea 33. Am venit să o vedem pe Bryce 
Quinlan. 

Vocea de la interfon se ascuţi: 

— Am clienţi. Reveniţi mai târziu. 

Hunt era destul de convins că „reveniţi mai târziu 
fapt „duce-ţi-vă dracu'!“ 

Lui Isaiah îi dispăru zâmbetul fermecător. 

— Este o chestiune urgentă, domnișoară Quinlan. 

Un murmur abia auzit. 

— Îmi pare rău, dar va trebui să vă faceţi o programare. Ce 
ziceţi de... peste trei săptămâni? Am ziua de 28 aprilie liberă. Vă 
trec după-amiază. 

Ei bine, avea ceva tupeu. Hunt trebuia să recunoască asta. 

Isaiah luă poziţia tipică de luptă pe care membrii Legiunii o 
aveau în sânge, întipărită cu forţa încă de la început. 

— Îmi este teamă că trebuie să vorbim chiar acum. 

Nu primi nici un răspuns. De parcă fata ar fi plecat din faţa 
interfonului. 

Mârâitul lui Hunt îl făcu pe sărmanul faun care venea în 
spatele lor să sară în stradă, copitele lui delicate bocănind pe 
piatra cubică. 

— E o răsfăţată căreia îi place să petreacă. La ce te așteptai? 

— Nu e proastă, Hunt! îi răspunse Isaiah. 

— Tot ce am auzit și văzut până acum sugerează altceva. 

Ceea ce văzuse atunci când îi răsfoise dosarul cu doi ani în 
urmă, combinat cu ceea ce citise în acea dimineaţă și cu pozele 
pe care le primise, toate acestea pictaseră un portret care îi 

spunea exact cum avea să decurgă întâlnirea. Din păcate pentru 
ea, lucrurile aveau să devină al dracului de serioase. 

Hunt își înclină capul spre ușă. 

— Hai să vedem dacă chiar are un client înăuntru. 

Traversă strada și se rezemă de o mașină albastră care era 
parcată acolo. 

Vreun petrecăreţ beat îi folosise capota drept pânză pentru a 
picta în prea mare detaliu un graffiti: un penis uriaș - cu aripi. 
Hunt băgă de seamă că era o parodie la adresa simbolului 
Legiunii 33, sabia înaripată. Sau pur și simplu: simbolul lor redus 
la esenţă. 

Isaiah observă și el asta și, urmându-l pe Hunt, se rezemă de 
mașină. 

Trecu un minut. Hunt nu se mișcase nici măcar un centimetru. 
Nu își lua privirea de la poarta de fier. Avea lucruri mai bune de 
făcut în acea zi decât să-i facă jocul unei puștoaice răsfăţate, 
dar ordinele erau ordine. După cinci minute apăru un sedan 
negru, lucios și ușa de fier se deschise. 

leși șoferul Fee care conducea mașina mai scumpă decât 
ajungeau să câștige majoritatea familiilor de oameni într-o viaţă. 
Într-o clipă era de cealaltă parte a vehiculului și deschidea ușa 
din dreptul pasagerului. Din galerie pășiră afară două Fee, un 
bărbat și o femeie. Fiecare gest al femeii frumoase radia 
ușurința și încrederea câștigate în urma unei vieţi de bogăţie și 
privilegii. 

În jurul gâtului ei subţire aveau un colier cu diamante, fiecare 
dintre ele mare cât unghia de la degetul lui Hunt. Valorau cât 
mașina sau poate chiar mai mult. Bărbatul urcă în sedan, cu 
chipul împietrit, și trânti ușa înainte ca șoferul să apuce să o 
închidă pentru el. 

Femeia încălțată cu niște pantofi frumoși, cu tocuri înalte, se 
grăbi să traverseze strada, cu telefonul deja în mână, 
plângându-se persoanei cu care vorbea: Pentru numele lui Urd, 
gata cu întâlnirile aranjate! 

Atenţia lui Hunt se reîntoarse spre ușă, în fața căreia stătea o 
femeie roșcată, cu forme pline. 

Abia după ce mașina dădu colţul, lui Bryce îi alunecă privirea 
spre ei. 


Își înclină capul, părul ei mătăsos revărsându-se peste umărul 
acoperit de rochia albă, mulată, și le zâmbi radios. Le făcu cu 
mâna. Amuleta delicată din aur de la gâtul ei sclipi. 

Hunt împinse mașina parcată și păși spre ea, deschizându-și 
larg aripile cenușii. 

Bryce îl analiză pe Hunt dintr-o singură privire a ochilor ei de 
culoarea chihlimbarului, de la tatuaj până la botul ghetelor 
mortale. Zâmbetul i se făcu și mai mare. 

— Ne vedem în trei săptămâni! îi zise veselă și trânti ușa în 
urma ei. 

Hunt traversă strada din câţiva pași. O mașină frână brusc, 
însă șoferul nu era suficient de prost încât să claxoneze. Nu 
când fulgerele se încolăceau în jurul pumnilor lui Hunt atunci 
când apăsă agresiv butonul de la interfon. 

— La dracu’, Quinlan, nu-mi irosi timpul! 

Isaiah îi dădu voie șoferului aproape disperat să treacă înainte 
de a-l urma pe Hunt, severitatea citindu-se în ochii lui căprui. 
Însă Bryce răspunse cu dulceaţă: 

— Șefei mele nu îi place să primească membri ai Legiunii. 
Scuze. 

Hunt lovi cu pumnul în ușa de fier. Același pumn care altă dată 
sfărâmase mașini, dărâmase ziduri și zdrobise oase. Și asta, fără 
ajutorul furtunii care îi curgea prin vene. Ușa nu se clinti, iar 
fulgerele reverberară de pe fier. 

La dracu’ cu amenințările atunci. Avea să sară la jugulară, o 
metodă la fel de sigură ca oricare dintre calităţile lui fizice. Așa 
că Hunt spuse: 

— Am venit pentru că investigăm o crimă. 

Isaiah tresări, cercetând strada și cerul, să vadă dacă nu 
cumva mai auzise și altcineva asta. 

Hunt își încrucișă braţele pe piept. Se lăsase liniștea. 

Apoi poarta de fier șuieră, ţăcăni și se deschise câţiva 
centimetri. 

Lovise fix la ţintă. 

Lui Hunt îi luă o clipă să își obișnuiască privirea cu interiorul 
întunecos, după soarele de afară. De la primul pas făcut în 
galerie înregistră fiecare unghi, fiecare ieșire, fiecare detaliu. 

Covoarele plușate de culoarea pinului se întindeau de la un 
capăt la celălalt al sălii de expoziţie cu două etaje. Extremităţile 
camerei erau marcate cu alcovuri luminate blând, în care se 


aflau expuse piese de artă: fragmente de fresce antice, picturi și 
statui ale unor Vaniri, atât de rare și de ciudate încât nici măcar 
Hunt nu le știa numele. 

Bryce Quinlan stătea rezemată de biroul masiv din lemn de 
esenţă tare din centrul sălii, în rochia ei albă ca zăpada, care i 
se mula pe fiecare curbă generoasă a corpului ei. 

Lui Hunt îi apăru încet pe chip un zâmbet larg, cu toţi dinţii. 

Aștepta ceea ce știa că avea să se întâmple atunci când ea își 
va da seama cine este el. Așteptă ca Bryce să se tragă înapoi, 
să bâjbâie după butonul de panică, după pistol sau după dracu' 
știe ce credea ea că ar putea-o salva de cineva ca el. 

Dar poate că, până la urmă, chiar era proastă, pentru că 
zâmbetul cu care îi răspunse era extrem de zaharisit. Tăcănea 
alene în lemnul impecabil al biroului cu unghiile ei vopsite roșu. 

— Aveţi cincisprezece minute. 

Hunt nu îi mai zise că întâlnirea avea mai mult ca sigur să se 
prelungească cu mult peste. 

Isaiah se întoarse ca să închidă ușa, însă Hunt știa că era deja 
închisă. La fel cum știa, graţie informaţiilor adunate de Legiune 
de-a lungul timpului, că ușa mică de lemn din spatele biroului 
dădea spre biroul personal al Jesibei Roga, aflat la etaj - acolo 
unde o fereastră înaltă din tavan până în podea oferea o 
priveliște spre sala de expoziţii în care se aflau - și că ușa 
simplă din fier din dreapta dădea spre un alt etaj, plin cu lucruri 
pe care membrii Legiunii nu trebuiau să le găsească. Farmecele 
din jurul acelor două uși erau probabil chiar mai puternice decât 
cele de afară. 

Isaiah dădu drumul unuia dintre oftaturile lui lungi și suferinde. 

— Aseară a fost comisă o crimă la marginea Pieței de Carne. 
Credeam că victima îţi era cunoscută. 

Hunt înregistră fiecare reacţie de pe chipul lui Bryce, care își 
menținea poziția pe marginea biroului: ochii ușor măriţi, faptul 
că unghiile i se opriseră din ţăcănit, clipirea în care citise că 
avea o listă scurtă a posibilelor victime și că nici una dintre 
opţiuni nu era bună. 

— Cine? fu singurul lucru pe care îl zise, controlându-și tonul 
vocii. 

Norișori de abur de la pulverizatorul de lângă calculator plutiră 
în jurul ei, răspândind un parfum intens și curat de mentă. 
Bineînţeles că era una dintre adeptele aromoterapiei, fraierită 


să își dea banii pe ceva care i se promitea că o va face mai 
fericită, sau mai bună la pat, ori că o va ajuta să îi mai crească 
jumătate de creier, ca să o completeze pe cea pe care deja o 
avea. 

— Maximus Tertian! îi spuse Isaiah. Avem informaţii conform 
cărora tu ai avut o întâlnire cu el la mezaninul VIP de la Corbul 
Alb, cu două ore înainte de a fi ucis. 

Hunt ar fi putut să jure că Bryce își coborâse ușor umerii. 

— Maximus Tertian e mort, zise. 

Ei dădură din cap. Işi plecă fruntea. 

— Cine l-a omorât? 

— Asta încercăm să aflăm! îi răspunse Isaiah cu o voce neutră. 

Hunt auzise de Tertian: un vampir dubios care nu știa cum să 
accepte un refuz, crescut de tatăl bogat și sadic. Care îl proteja 
de orice fel de repercusiuni ar fi putut avea comportamentul lui 
monstruos. Dacă era să fie sincer, Hunt credea că Midgard era 
un loc mai bun fără el. Asta cu excepţia durerilor de cap pe care 
trebuiau să le îndure după ce tatăl lui Tertian avea să afle că fiul 
lui favorit fusese ucis... 

Intâlnirea de azi era doar începutul. 

Isaiah continuă: 

— S-ar putea ca tu să fi fost una dintre ultimele persoane care 
l-a văzut în viaţă. Ne poţi povesti cum a decurs întâlnirea 
voastră, pas cu pas? Nici un detaliu nu este de prisos. 

Bryce își îndreptă privirea înspre spaţiul dintre ei. 

— Așa încercaţi voi să aflaţi dacă nu cumva l-am ucis eu? 

Hunt zâmbi ușor. 

— Nu pari prea afectată de moartea lui Tertian. 

Ochii aceia de chihlimbar alunecară spre el, aprinși de iritare. 

Trebuia să recunoască: bărbaţii erau în stare să facă o 
mulțime de lucruri teribile pentru femei care arătau așa. 

Odată, el făcuse astfel de lucruri pentru Shahar. Și acum purta 
haloul tatuat pe frunte și tatuajul de sclav pe încheietura mâinii 
din această cauză. | se strânse inima în piept. 

— Sunt sigură că cineva v-a spus deja că eu și Maximus nu ne- 
am despărțit prieteni. Ne-am întâlnit ca să încheiem o înţelegere 
legată de galerie și, la final, el și-a închipuit că are dreptul la 
ceva... timp intim cu mine. Hunt o înţelese perfect. Se potrivea 
cu tot ceea ce auzise despre Tertian și despre tatăl lui. In același 
timp, asta îi dădea lui Bryce motive pentru a comite crima. 


Bryce continuă: 

— Nu știu unde a mers după ce a plecat de la Corbul. Dacă a 
fost ucis la marginea Pieței de Carne, presupun că mersese 
acolo pentru a-și cumpăra ce voise să obţină de la mine. 

Cuvinte reci, ascuţite. 

Expresia de pe chipul lui Isaiah se înăspri. 

— Comportamentul lui din seara trecută a fost în vreun fel 
diferit de felul în care se purta la întâlnirile precedente? 

— Am interacţionat doar prin intermediul e-mailurilor și al 
telefonului, dar aș zice că nu. Aseară ne-am întâlnit pentru 
prima oară faţă în faţă și s-a purtat întocmai cum îmi indicase 
comportamentul lui din trecut. 

— De ce nu v-aţi întâlnit aici? întrebă Hunt. De ce la Corbul? 

— Era excitat de ideea că înţelegerea noastră este una 
secretă. A pretins că nu crede că șefa mea nu înregistrează 
întâlnirea, dar în fapt nu voia decât ca lumea să îl bage în 
seamă - să îl vadă încheind afaceri. A trebuit să îi strecor actele 
într-o mapă asemănătoare celor pentru notele de plată din 
restaurante, iar el a schimbat-o cu mapa lui. Genul acesta de 
chestii. 

Bryce îi întâlni privirea lui Hunt. 

— Cum a murit? 

Întrebarea era directă, iar ea nu zâmbise, nici nu clipise. Era o 
fată obișnuită să i se răspundă, să fie ascultată, să fie luată în 
seamă. Părinţii ei nu erau bogaţi - sau cel puţin asta scria în 
dosarul ei - și, cu toate acestea, apartamentul ei sugera o 
bogăţie scandaloasă. Obţinută fie din acest job, fie din cine știe 
ce rahat dubios care scăpase chiar și ochilor atenţi ai Legiunii. 

Isaiah oftă. 

— Aceste detalii nu pot fi făcute publice. 

Bryce scutură din cap. 

— Nu pot să vă ajut. Eu și Tertian am încheiat afacerea, apoi el 
a încercat să-și pună mâna acolo unde nu trebuie și într-un final 
a plecat. 

Fiecare secundă din înregistrarea video și declaraţiile 
martorilor oculari confirmau asta. Dar nu pentru asta veniseră ei 
acolo. Nu asta fuseseră trimiși să facă. 

— Şi Prinţul Ruhn Danaan când și-a făcut apariţia? întrebă 
Isaiah. 

— Dacă știți deja tot, de ce vă mai deranjaţi să mă întrebaţi? 


Nu așteptă să primească un răspuns și adăugă: 

— De fapt, voi doi nu mi-aţi spus numele voastre. 

Hunt nu îi putea descifra expresia, ţinuta relaxată. Nu 
intraseră în contact de la acea noapte din centrul de detenţie al 
legiunii - și nici unul dintre ei nu se prezentase atunci. Le 
reținuse măcar chipurile prin ceața indusă de droguri? 

Isaiah își așeză aripile de un alb pur. 

— Eu sunt Isaiah Tiberian, Comandant al Legiunii Imperiale 33. 
El este Hunt Athalar... 

Isaiah se poticni, de parcă și-ar fi dat atunci seama că trecuse 
al naibii de mult timp de când fuseseră puși în situaţia de a se 
prezenta, cu rangurile aferente. Așa că Hunt îi făcu o favoare și 
încheie cu: 

— Secundul lui. 

Dacă Isaiah fusese surprins să o audă, chipul lui calm, de băiat 
frumușel, nu îl trădă. Teoretic, Isaiah era superiorul lui Hunt 
între triari și în Legiunea 33 ca tot, chiar dacă nenorocirile pe 
care le executa pentru Micah îl făceau să fie subordonat direct 
Guvernatorului. 

Isaiah nu apelase însă niciodată la rang. Ca și cum și-ar fi 
amintit de acele zile de dinainte de Cădere și de cine fusese 
atunci la conducere. 

La dracu’, de parcă mai conta acum. Nu, tot ceea ce conta 
acum era că Isaiah ucisese cel puţin treizeci de membri din 
Legiunile Imperiale în acea zi, pe muntele Hermon. Și că Hunt le 
purta acum povara, fiind obligat să plătească pentru fiecare 
dintre acele vieţi Republicii. Pentru a se achita de partea lui din 
înţelegerea cu Micah. 

Privirea lui Bryce alunecă la frunţile lor - la tatuaje. Hunt se 
pregăti pentru comentariul mușcător, pentru oricare dintre 
variantele de rahat pe care lumea le folosea încă pentru a-și 
râde de Legiunea Căzută și de rebeliunea lor învinsă. Dar ea nu 
spuse decât: 

— Deci, ce? Voi doi investigaţi crime pe teren? Credeam că de 
asta se ocupă Auxiliarul. Voi, acolo, în Legiunea 33 nu aveţi 
nimic mai bun de făcut decât să vă jucaţi de-a detectivii? 

Isaiah, după câte se părea, deloc vesel că exista cineva în acel 
oraș care nu îi cădea la picioare, zise puţin înțepat: 

— Există persoane care pot confirma locul în care ai fost după 
ce ai plecat de la Corbul Alb? 


Bryce îl privi pe Isaiah în ochi, fără să clipească. Apoi își mută 
privirea spre Hunt. Şi Hunt încă nu putea să vadă ce se află în 
spatele măștii plictisite pe care o afișa în timp ce împinse biroul 
și făcu câţiva pași hotărâți spre ei, înainte de a-și încrucișa 
braţele. 

— Doar portarul meu... și Ruhn Danaan, dar știaţi deja asta. 

Cum putea cineva să meargă cu tocuri atât de înalte îl 
depășea. Cum putea cineva să respire într-o rochie atât de 
strâmtă era de asemenea un mister. Era suficient de lungă cât 
să acopere zona de pe coapsa ei unde trebuie să se fi aflat 
cicatricea din noaptea din urmă cu doi ani - asta dacă nu plătise 
vreo vrăjidoctoriţă să i-o scoată. Având în vedere că era în mod 
clar o persoană care se străduia să se îmbrace frumos, nu se 
îndoia deloc că și-o ștersese imediat. Petrecăreţelor nu le 
plăceau cicatricile care le stricau ţinuta în costum de baie. 

Isaiah își foi aripile albe. 

— L-ai cataloga drept prieten pe Ruhn Danaan? 

Bryce ridică din umeri. 

— E un văr îndepărtat. 

Dar din câte se vede destul de apropiat cât să fi dat năvală în 
camera de interogatoriu cu doi ani în urmă. Şi să își facă apariţia 
la barul VIP noaptea trecută. Faptul că era atât de protector cu 
Quinlan putea fi de asemenea un motiv al dracului de bun 
pentru crimă. Chiar dacă Ruhn și tatăl lui ar fi transformat 
interogatoriile într-un coșmar. 

Bryce zâmbi ascuţit, de parcă și ea s-ar fi gândit la același 
lucru. 

— Distracţie plăcută când veţi discuta cu el! 

Hunt își încleștă fălcile, însă ea păși ușor spre ușa de la intrare, 
legănându-și  șoldurile, conştientă parcă de fundul ei 
extraordinar. 

— Un moment, domnişoară Quinlan! zise Isaiah. 

Vocea comandantului era calmă, dar hotărâtă. Nu avea chef să 
se dea pe după gard. 

Hunt își ascunse zâmbetul. Isaiah făcea un adevărat spectacol 
când era nervos, grozav de urmărit, atâta timp cât tu nu făceai 
obiectul furiei lui. 

Quinlan nu își dăduse încă seama de asta când îi aruncă o 
privire peste umăr: 

— Da? 


Hunt o măsură atent în timp ce Isaiah dezvălui adevăratul 
motiv pentru mica lor vizită. 

— Nu am fost trimiși aici doar pentru a vă întreba pe unde aţi 
umblat. 

Bryce arătă cu mâna spre galerie: 

— Vreţi să cumpăraţi ceva drăguţ pentru Guvernator? 

Lui Hunt i se ridicară colțurile buzelor. 

— Apropo de Guvernator. E pe drum chiar acum, se îndreaptă 
spre noi. 

Un clipit ușor din gene. Din nou, nici un semn, nici un miros 
care să trădeze teama. 

— De ce? 

— Micah ne-a spus doar să aflăm unde ai fost noaptea trecută 
și apoi să ne asigurăm că ești liberă și că îţi contactezi șefa. 

Având în vedere cât de rar i se cerea să ajute la investigaţii, 
Hunt fusese al dracului de uimit atunci când primise ordinul. 
Însă, dat fiind că el și Isaiah fuseseră în acea noapte pe alee, 
presupusese că asta îi făcea să fie cei mai potriviţi pentru a 
conduce genul acesta de investigaţie. 

— Micah vine încoace. 

Bryce înghiţi nodul care i se pusese în gât. 

— Va fi aici în zece minute. 

Isaiah își plecă fruntea spre telefonul lui Bryce. 

— V-aș sugera să vă sunaţi şefa, domnişoară Quinlan. 

Respirația i se încetini aproape imperceptibil. 

— De ce? 

În sfârșit, Hunt aruncă bomba. 

— Pentru că rănile lui Maximus Tertian au fost identice cu cele 
ale Danikăi Fendyr și ale celorlalți membri ai Haitei Diavolilor. 

Sfâșiat și dezmembrat. 

Lui Bryce i se închiseră ochii. 

— Dar... Philip Briggs i-a ucis. Şi el este închis. 

| se ascuţi vocea. 

— Este în închisoare de doi ani. 

Era într-un loc mai rău decât închisoarea, dar nu despre asta 
era vorba. 

— Știm. 

Chipul lui Hunt nu trăda nici o emoție. 

— Nu se poate să îl fi ucis el pe Tertian. Cum ar fi putut să 
invoce demonul din pușcărie? El... 


Bryce înghiţi un nod, încercând să-și revină. Își dădea probabil 
seama de ce venea Micah. Mai multe persoane pe care le 
cunoștea fuseseră ucise, toate la doar câteva ore după ce 
interacţionaseră cu ea. 

— Credeţi că nu Briggs a făcut-o. Că nu ela ucis-o pe Danika și 
pe haita ei. 

— Nu știm asta cu certitudine! interveni Isaiah. Însă detaliile 
morţilor lor nu au ajuns niciodată la public, astfel încât avem 
motive întemeiate să bănuim că nu este vorba de un imitator. 

Bryce îi întrebă direct: 

— V-aţi întâlnit cu Sabine? 

— Dar tu? răspunse Hunt. 

— Ne străduim să nu ne intersectăm. 

Era poate singurul lucru înțelept pe care Bryce Quinlan 
decisese să îl facă. Hunt își aminti înveninarea lui Sabine atunci 
când se uitase la Bryce prin geamul de la camera de observaţie 
cu doi ani în urmă. Nu se îndoia că Sabine nu așteaptă decât să 
treacă suficient timp pentru ca moartea prematură și 
neașteptată a lui Quinlan să poată fi considerată doar un 
accident. 

Bryce se îndreptă înapoi spre biroul ei, ocolindu-i de departe. 
Trebuia admirat că își păstrase ţinuta intactă și că nu se grăbea. 
Ridică telefonul, fără să se uite măcar la ei. 

— Vom aștepta afară! se oferi Isaiah. 

Hunt își deschise gura ca să obiecteze, însă Isaiah îi aruncă o 
privire în chip de avertizare. 

În fine. El și Quinlan puteau să își continue duelul mai târziu. 


Cu receptorul ţinut strâns, cu încheieturile albite, Bryce 
ascultă ţârâitul de la celălalt capăt. Sună de două ori. Apoi... 

— Neaţa, Bryce! Bubuitul inimii îi reverbera în braţe, în 
picioare și în stomac. 

— Sunt aici doi membri din Legiune. Respiră adânc. 
Comandantul Legiunii 33 și... Umbra Mortis, adăugă ea, dând 
drumul aerului din piept. Îl recunoscuse pe Isaiah Tiberian - 
apărea suficient de des la știrile de noapte și în ziarele de 
scandal încât să nu îl poată confunda pe frumosul Comandant al 
Legiunii 33. 

Și îl recunoscuse și pe Hunt Athalar, deși el nu apărea 
niciodată la televizor. Toată lumea știa cine este Hunt Athalar. 


Auzise de el încă de când era mică, de pe vremea când locuia în 
Nidaros, pe când Randall povestea despre bătăliile lui din 
Pangera, iar numele lui Hunt îl spunea în șoaptă. Umbra Mortis. 
Umbra Morții. 

Pe atunci îngerul nu lucra pentru Micah Domitus și legiunea 
lui, ci pentru Arhanghelul Sandriel - zburase în Legiunea 45. 
Vânător de demoni - asta se zvonea că era meseria lui. Alte 
zvonuri erau mai teribile. 

— De ce? șuieră Jesiba. 

Bryce strânse telefonul în mână. 

— Maximus Tertian a fost ucis noaptea trecută. 

— Solas arzătoare... 

— În același fel precum Danika și haita. 

Bryce dădu la o parte toate imaginile înceţoșate care se 
formau din vaporii luminoși, liniștitori ai parfumului de mentă 
răspândit din aparatul de pe birou. 

Cumpărase conul caraghios din plastic la două luni de la 
moartea Danikăi, gândindu-se că nu strica să încerce niște 
aromoterapie în orele lungi și tăcute, când gândurile o asaltau, 
consumând-o din interior. Până la sfârșitul săptămânii mai 
cumpărase trei și și le amplasase prin casă. 

Bryce șopti: 

— Se pare că este posibil ca Philip Briggs să nu fi fost cel care 
a ucis-o pe Danika. 

Timp de doi ani, o parte din ea se legase de asta - adunaseră 
suficiente probe în zilele de după asasinat ca să îl condamne pe 
Briggs, care își dorise să o vadă pe Danika moartă pentru că îi 
deconspirase planurile. Briggs negase, însă fără folos. Fusese 
prins cumpărând săruri negre pentru invocări în săptămânile 
dinaintea primei lui arestări, menite se pare să îl ajute la 
crearea unei noi arme teribile. 

Faptul că Danika fusese ucisă de un demon din adâncuri, 
pentru invocarea căruia în lumea noastră era nevoie de sarea 
neagră mortală - nu putea fi o simplă coincidenţă. Părea destul 
de clar că, după ce Briggs fusese eliberat, pusese mâna pe 
sărurile negre, invocase demonul și îl abătuse asupra Danikăi și 
a Haitei Diavolilor. Acesta atacase soldatul din Legiunea 33 care 
patrula pe alee și, după ce își încheiase treaba, fusese trimis 
înapoi în Hel de Briggs. Deși Briggs nu avea să recunoască 
niciodată că așa a procedat, sau să spună ce rasă era demonul, 


rămânea în picioare faptul că acesta nu mai fusese văzut din 
nou în ultimii doi ani. De când Briggs fusese închis. Cazul era 
rezolvat. ă 

Timp de doi ani, Bryce se agăţase de aceste fapte. Işi zisese 
că, și dacă viaţa ei se destrămase, persoana vinovată se afla în 
spatele gratiilor, pentru totdeauna, suferind pe drept fiecare 
oroare pe care cei care îl întemniţaseră îl făceau să o simtă. 

Jesiba răsuflă lung, lung de tot. 

— Îngerii te-au acuzat de ceva? 

— Nu. 

Nu chiar. 

— Guvernatorul e pe drum. 

O nouă pauză. 

— Ca să te interogheze? 

— Spercănu. 

Prefera să își păstreze toate părțile corpului la locul lor. 

— Vrea să vorbească și cu tine. 

— Tatăl lui Tertian știe de asasinat? 

— Nu știu. 

— Trebuie să dau niște telefoane. Înainte să ajungă 
Guvernatorul. 

Jesiba își zisese asta mai mult sieși. 

Bryce înțelegea destul de bine ce voia să spună: pentru ca 
tatăl lui Maximus să nu își facă apariţia la galerie, ca să le tragă 
la răspundere. Ca să dea vina pe Bryce pentru moartea fiului 
său. Ar fi fost un dezastru. 

Bryce își șterse palmele asudate pe șolduri. 

— Guvernatorul va fi aici în curând. 

Se auziră niște bătăi ușoare în ușa de fier de la arhive, apoi 
șoapta lui Lehabah: 

— BB? Ești bine? 

Bryce acoperi telefonul cu mâna. 

— Întoarce-te la postul tău, Lele. 

— Ăia doi erau îngeri? 

Bryce îi șopti printre dinţi: 

— Da. Coboară. Asigură-te că Syrinx nu face gălăgie. 

Lehabah dădu drumul unui oftat, care se putea auzi prin 
cincisprezece centimetri de fier. Însă silfa de foc nu mai adăugă 
nimic, semn că fie se întorsese în arhivele de dedesubt, fie 


rămăsese acolo, tăcută, ca să tragă cu urechea. Lui Bryce nu îi 
păsa, atâta timp cât ea și himera păstrau liniștea. 

— Când ajunge Micah? întrebă Jesiba. 

— În opt minute. 

Jesiba rămase pe gânduri, socotind. 

— În ordine. 

Bryce se strădui să nu se arate uimită că șefa ei nu încercase 
să obţină mai mult timp - mai ales pentru că era la mijloc 
moartea unui client. 

Dar chiar și Jesiba știa că nu trebuie să se-ncurce cu un 
Arhanghel. Sau poate că arăta, în sfârșit, o fărâmă de empatie 
pentru că era vorba despre moartea Danikăi. Cu siguranţă nu 
dăduse semn de vreun strop atunci când îi ordonase lui Bryce să 
se întoarcă la muncă pentru că altfel ar fi fost transformată în 
porc, la două săptămâni după moartea Danikăi. 

— Sper că nu e nevoie să îţi spun să te asiguri că totul este 
închis, adăugă Jesiba. 

— Voi verifica încă o dată. 

Ea se asigurase însă de tot, înainte ca îngerii să pună măcar 
piciorul în galerie. 

— Atunci știi ce ai de făcut, Quinlan! 

Se auzi fâșâit de cearșafuri și de haine. Două voci masculine 
protestară bombănind. Apoi apelul se întrerupse. 

Bryce respiră adânc și se puse în mișcare. 

Arhanghelul apăsă butonul de la sonerie exact șapte minute 
mai târziu. 

Calmându-și respiraţia, Bryce cercetă galeria pentru a zecea 
oară, asigurându-se că totul era la locul lui, că piesele de artă 
nu erau acoperite de praf, că piesele de contrabandă din 
subsol... 

Își simţi picioarele ca de aţă, vechea durere de la coapsă o 
săgeta până la os, însă mâinile îi rămaseră ferme în timp ce se 
întindea spre ușa de la intrare ca să deschidă. 

Arhanghelul era superb. Teribil, indecent de frumos. 

Hunt Athalar și Isaiah Tiberian stăteau în spatele lui - aproape 
la fel de chipeși. Cel din urmă îi oferi încă un zâmbet afabil, pe 
care el în mod evident îl credea fermecător. Cel dintâi... Ochii 
întunecaţi ai lui Hunt nu scăpau nimic. 

Bryce își plecă fruntea spre Guvernator și făcu un pas înapoi, 
tocurile ei stupide tremurând din cauza covorului. 

— Bine aţi venit, Excelenţă! Vă rog, poftiți! 

Ochii căprui ai lui Micah Domitus o devorau. li simţea puterea 
arzându-i pielea, înghițind aerul din încăpere, din plămânii ei. 
Prezenţa lui umplea spaţiul cu electricitatea furtunilor din miez 
de noapte, cu fiorii morții și ai extazului, totul împreunat într-o 
singură senzaţie. 

— Presupun că angajatoarea ta ni se va alătura prin video- 
ecran, spuse Arhanghelul, pășind înăuntru din strada orbitor de 
luminoasă. 

Hel, vocea lui - mătase și oţel și rocă antică. Probabil că ar fi 
putut să facă pe cineva să ajungă la orgasm șoptindu-i doar 
lucruri indecente la ureche. 

Chiar și fără să vorbească, era imposibil să uiţi cine era Micah, 
ce radia Guvernatorul prin fiecare por. In prezent erau zece 
Arhangheli, care conduceau diferite teritorii ale Republicii, cu 
toţii purtând titulatura de Guvernator - cu toţii răspunzând în 
faţa Asterilor. Magia unui înger obișnuit ar fi putut lumina o 
clădire, asta dacă era considerat puternic. Puterea unui 
Arhanghel aprindea o întreagă metropolă. Nu se putea prezice 
unde va apărea puterea care îi separa pe Arhangheli de îngeri - 
uneori era moștenită, de obicei din împerecheri sub atenta 


supraveghere a Asterilor. Alte dăți apărea pe neașteptate dintr- 
o descendență prin nimic remarcabilă. 

Nu știa prea multe despre trecutul lui Micah - nu fusese 
niciodată atentă la asta în timpul lecţiilor de istorie, mult prea 
ocupată să saliveze la chipul necinstit de perfect, pe care îl avea 
acum dinainte, ca să o mai asculte pe profesoară. 

— Domnișoara Roga așteaptă telefonul nostru! reuși să spună, 
încercând să nu respire prea zgomotos atunci când 
Guvernatorul din Valbara trecu pe lângă ea. 

Una dintre penele lui albe, imaculate, îi atinse ușor clavicula. 
Probabil ar fi trecut-o fiorii, dacă nu ar fi fost de față cei doi 
îngeri care îl urmau pe Guvernator. 

Isaiah dădu doar din cap spre ea, în timp ce îl urma pe Micah 
spre scaunele din faţa biroului. 

Hunt Athalar, însă, întârzie. O privi în ochi, apoi repede cobori 
privirea asupra claviculei. Ca și cum pana i-ar fi lăsat un semn. 
Spinii tatuaţi pe fruntea lui deveniră parcă și mai întunecați. 

Și dintr-odată, parfumul acela senzual pe care îl emana 
Arhanghelul se transformă în putreziciune. 

Asterii și Arhanghelii ar fi putut găsi cu ușurință o altă cale de 
a micșora puterea Îngerilor Căzuţi şi, cu toate acestea, ei și-i 
făcuseră sclavi cu ajutorul farmecelor vrăjitoarelor, ţesute în 
tatuaje magice imprimate pe frunţile lor ca niște coroane 
derizorii. Și apoi tatuajele pe care le aveau la încheieturi: SPQM. 

Senatus Populusque Midgard. 

Senatul Poporului din Midgard. 

O porcărie absolută. De parcă Senatul era ceva mai mult decât 
un corp marionetă. De parcă Asterii nu le erau împărați și 
împărătese, care conduceau peste tot și toți pentru eternitate, 
sufletele lor putregăite  regenerându-se dintr-o formă în 
următoarea. 

Bryce își izgoni din minte gândul în timp ce închidea ușa de 
fier după Hunt, ratându-i la mustață vârful penelor cenușii. Ochii 
lui negri o fulgerară în semn de avertisment. 

Îi răspunse printr-un zâmbet în care încercă să transpună tot 
ceea ce nu avea curajul să zică cu voce tare legat de 
ambuscada lor: M-am confruntat cu lucruri mai teribile decât 
tine, Umbra Mortis. Poţi să te încrunţi și să mârâi cât vrei. 

Hunt clipi, singurul semn prin care își arăta surpriza, însă 
Bryce se întorcea deja spre biroul ei, încercând să nu 


șchiopăteze în timp ce durerea i se împrăștia în picior. Trăsese 
un al treilea scaun din bibliotecă, ceea ce făcuse să îi crească și 
mai mult durerea. 

Nu îndrăznea să își atingă cicatricea impresionantă care i se 
întindea pe coapsa de sus, ascunsă sub rochia albă. 

— Vă pot servi cu ceva, Excelenţă? Cafea? Ceai? Ceva mai 
tare? 

Pusese deja sticle cu apă minerală pe măsuţele dintre scaune. 

Arhanghelul își alesese scaunul din mijloc. În timp ce ea îi 
zâmbea politicos, greutatea privirii lui o învălui ca un cearșaf de 
mătase. 

— Nu, mulţumesc. Totul e în ordine. 

Bryce își îndreptă privirea spre Hunt și Isaiah, care se 
așezaseră pe scaunele lor. 

— Şi pentru ei totul e bine, adăugă Micah. 

Foarte bine atunci. Dădu roată biroului și își strecură mâna 
dedesubt, apăsând butonul de alamă, în timp ce înălța în gând 
rugi bunei Cthona pentru ca vocea să îi rămână calmă, chiar 
dacă mintea i se învârtea în jurul aceluiași gând: 

Nu Briggs a ucis-o pe Danika, nu Briggs a ucis-o pe Danika, nu 
Briggs a ucis-o pe Danika. 

Panoul din lemn de pe peretele din spatele ei se deschise, 
descoperind un ecran masiv. În timp ce acesta se aprindea, 
Bryce luă telefonul de pe birou și formă un număr. 

Briggs fusese un monstru care plănuise să rănească mai mulţi 
indivizi, și merita să fie în pușcărie, dar... fusese acuzat pe 
nedrept de crimă. 

Ucigașul Danikăi era încă în libertate. 

Jesiba răspunse de la primul apel. 

— Ecranul este pregătit? 

— Oricând dorești. 

Bryce tastă codurile în calculatorul ei, încercând să ignore 
ochii guvernatorului, aţintiţi asupra ei, privind-o de parcă ar fi 
fost o friptură, iar el... ceva care mănâncă fripturi. Fragede. Care 
imploră. 

— Îţi fac legătura. 

O clipă mai târziu Jesiba apăru pe ecran și amândouă își 
închiseră telefoanele. 

În spatele farmazoanei, camera de hotel era decorată cu toată 
splendoarea din Pangera: pereţi albi cu stucatură poleită, 


covoare crem pufoase și draperii din mătase roz pal, un pat 
uriaș din stejar, suficient de mare pentru ea și cei doi bărbaţi, pe 
care Bryce îi auzise atunci când sunase prima oară. 

Jesiba se distra la fel de mult pe cât muncea în timpul petrecut 
pe teren, în căutare de piese de artă pentru galerie, când fie 
vizita diverse situri arheologice, fie curta clienţi sus-puși, care le 
aveau deja în posesie. 

Deși avusese la dispoziţie mai puţin de zece minute și deși 
folosise cea mai mare parte a timpului pentru a da niște 
telefoane foarte importante, rochia bleumarin a Jesibei era 
imaculată și îi dezvăluia subtil trupul copios de femeie, 
împodobit cu perle în jurul gâtului și la urechi. Părul ei scurt, 
blond-cenușiu, lucea în razele aurii ale veiozelor cu primă- 
lumină. Era tuns mai scurt în părți și lăsat mai lung în vârful 
capului. Şic fără prea mare efort și degajată. Chipul ei... Chipul 
ei era în același timp tânăr și înţelept, blând, dar și prevestitor. 
Ochii deschiși la culoare, gri, scânteiau de magie, fermecători și 
mortali. 

Bryce nu îndrăznise niciodată să o întrebe pe Jesiba de ce 
dezertase din rândul vrăjitoarelor cu secole în urmă. De ce se 
alăturase Casei Focului și a Umbrei, supunându-se liderului 
acesteia, Regele din Adâncuri, nici ce făcea pentru acesta. Își 
spunea farmazoană acum. Niciodată vrăjitoare. 

— Neaţa, Micah! zise Jesiba blând. 

O voce plăcută, dezarmantă prin comparaţie cu aceea a altor 
membri din Casa Focului și a Umbrei - glasul răgușit și aspru al 
Secerătorilor, ori tonurile mătăsoase ale vampyrilor. 

— Jesiba! toarse Micah. 

Jesiba îi oferi un zâmbet aproximativ, ca și cum ar fi vrut să 
spună că a mai auzit ea acel mieunat de o mie de ori, de lao 
mie de bărbaţi. 

— Oricât de încântată aș fi să-ţi văd chipul frumos, trebuie să 
te întreb de ce ai convocat această întâlnire. Doar dacă nu 
cumva chestia cu Danika nu a fost decât un pretext pentru a sta 
de vorbă cu Bryce. 

Chestia cu Danika. Bryce își păstră o mină neutră, chiar dacă 
simţea că Hunt o urmărește cu atenţie. De parcă ar fi putut să îi 
audă inima bubuind în piept, să îi simtă palmele asudate. 

Bryce îi răspunse cu o privire plictisită. 


Micah se lăsă pe spate în scaunul lui, încrucișându-și 
picioarele, și spuse, fără să îi arunce măcar o privire lui Bryce: 

— Oricât de tentantă ar fi asistenta ta, avem probleme 
importante de discutat. 

Bryce ignoră aroganţa și timbrul acelei voci senzuale. 
Tentantă... de parcă ar fi fost o bucată de desert așezată pe o 
farfurie. Era obișnuită deja, dar... ai dracului masculi Vanir. 

Jesiba își flutură mâna cu o graţie eterală, unghiile argintii 
strălucindu-i în lumina veiozelor de la hotel - semn că poate să 
continue. 

Micah începu lin: 

— Cred că triarii mei au informat-o pe domnișoara Quinlan 
despre crima care a avut loc noaptea trecută. Una care a 
corespuns întocmai morţii Danikăi Fendyr și a membrilor Haitei 
Diavolilor, din urmă cu doi ani. 

Bryce se forță să rămână nemișcată, nesimţitoare. Inhală doar 
subtil norișorii calmanţi de mentă emanaţi de infuzorul aflat la 
doar câţiva centimetri. 

Micah continuă: 

— Ceea ce ei nu au menţionat este cealaltă legătură dintre 
crime. 

Cei doi îngeri care îl flancau pe Guvernator deveniră ușor mai 
băţoși. Era clar prima oară când auzeau și ei despre asta. 

— Oh? Și va trebui să plătesc pentru această informaţie? 
întrebă Jesiba. 

Galeria trosni din cauza puterii lui vaste, reci, însă faţa 
Arhanghelului rămase indescifrabilă. 

— Impărtășesc cu tine această informaţie pentru a ne putea 
uni resursele. 

Jesiba își arcui sprânceana blondă cu o fineţe nenaturală. 

— Cu ce scop? 

— Cu scopul ca Bryce Quinlan să îl găsească pe adevăratul 
ucigaș din spatele acestor crime, desigur, răspunse Micah. 

Bryce rămăsese ca o stană de piatră - atât de nemișcată, încât 
Hunt se întrebă dacă știa că asta era o mărturie clară. Nu în 
privinţa rezistenţei ei psihologice, ci a moștenirii ei ereditare. 
Doar Feele putea rămâne într-atât de împietrite. 

Şefa ei, farmazoana cu chip tânăr, oftă. 

— Legiunea ta a ajuns atât de incompetentă zilele astea încât 
ești nevoit să apelezi la ajutorul asistentei mele? 

Vocea ei încântătoare abia dacă reușise să taie din asprimea 
întrebării. 

— Deși, presupun că știu deja răspunsul de vreme ce l-aţi 
condamnat pe Philip Briggs pe nedrept. 

Hunt nu îndrăzni să rânjească în faţa provocării ei directe. 
Puţine persoane putea să-i vorbească astfel lui Micah Domitus și 
în nici un caz vreun alt Arhanghel. 

O cercetă pe farmazoana de patru sute de ani de pe ecran. 
Auzise zvonurile: că Jesiba i se supunea Regelui din Adâncuri, că 
putea transforma persoanele în animale dacă era provocată, că 
fusese odată vrăjitoare și că își părăsise clanul din motive 
necunoscute încă. Cel mai probabil unele nefaste, de vreme ce 
sfârșise în Casa Focului și a Umbrei. 

Bryce spuse dintr-o suflare: 

— Nu știu nimic despre asta. Nu știu nici cine ar fi vrut să îl 
ucidă pe Tertian. 

Jesiba se încruntă. 

— Oricum, tu ești asistenta mea. Nu lucrezi pentru Legiunea 
33. 

Micah strânse din buze. Hunt se pregăti pentru ce avea să 
urmeze. 

— Te-am invitat la această întâlnire, Jesiba, din curtoazie. 

În ochii căprui i se citea dezgustul. 

— Se pare, într-adevăr, că Philip Briggs a fost condamnat pe 
nedrept. Rămâne însă valid faptul că Danika Fendyr și Haita 
Diavolilor l-au prins în laboratorul lui, înconjurat de probe de 
netăgăduit care arătau intenția lui de a arunca în aer viețile 
nevinovate ale celor de la clubul de noapte Corbul Alb. Deşi a 
fost eliberat inițial din cauza unei neclarități procedurale, în 
ultimii doi ani s-au adunat suficiente probe ale crimelor lui din 


trecut, astfel încât a fost condamnat și pentru acestea. Prin 
urmare, va rămâne în spatele gratiilor și își va ispăși pedeapsa 
pentru crimele timpurii săvârșite ca lider al sectei Keres, acum 
dizolvate, și pentru participarea sa la rebeliunea umană, în sens 
larg. 

Quinlan păru să răsufle ușurată. 

Însă Micah continuă: 

— Cu toate acestea, asta înseamnă că un criminal periculos 
este încă în libertate în oraș, criminal care poate să invoce un 
demon letal - ca ajutor sau în chip de răzbunare, nu știm. 
Recunosc că Legiunea 33 și Auxiliarul și-au epuizat resursele. 
Summitul va avea loc însă peste aproape o lună. Vor fi prezenţi 
indivizi care vor vedea aceste crime ca pe o dovadă a faptului 
că nu pot să îmi ţin sub control orașul, ca să nu mai vorbim de 
teritoriu, și vor căuta să folosească asta împotriva mea. 

Bineînţeles că nu era vorba despre prinderea unui criminal 
deosebit de periculos. Nu, era pur și simplu PR. 

Chiar dacă mai era destul de mult până la Summit, Hunt și 
ceilalţi triari se pregăteau deja de săptămâni bune, instruind 
unităţile Legiunii 33, pentru a fi gata pentru fastul care înconjura 
adunarea puterilor din Valbara din zece în zece ani. Aveau să 
participe lideri de pe întreg teritoriul, gata să își facă cunoscute 
doleanţele, și s-ar fi putut să își facă apariţia și câţiva dintre 
nesimțiţii de conducători de peste Haldren. 

Hunt nu participase încă la un Summit în Valbara, însă asistase 
la o mulţime în Pangera, la toate adunându-se conducători care 
se prefăceau că au o fărâmă de libertate rămasă. Intâlnirile din 
cadrul Summitului durau de obicei o săptămână și constau în 
certuri între Vanirii puternici, asta până când Arhanghelul care îi 
supraveghea aplica legea. Se îndoia că Micah era diferit. Isaiah, 
care avea deja experienţa unui Summit, îl avertizase că 
Arhanghelului îi plăcea să își arate măreţia militară - că îi plăcea 
ca Legiunea 33 să mărșăluiască și să survoleze în formaţie, cu 
toţi membrii în ţinută imperială de mare gală. 

Platoșa de aur a lui Hunt era deja dată la curăţat. Gândul că va 
trebui să poarte armura formală, cu cele șapte stele ale Asterilor 
pe piept, îl făcea să verse. 

Jesiba își examină unghiile argintii. 

— Se întâmplă ceva interesant la Summit de data asta? 


Micah păru să cântărească expresia relaxată a Jesibei atunci 
când răspunse: 

— Noua regină a vrăjitoarelor va fi recunoscută în mod oficial. 

Jesiba nu trădă nici o undă de emoție. 

— Am auzit de moartea Hecubei. 

Fără nici o urmă de durere sau de satisfacție. 

Dar Quinlan se încordă, de parcă ar fi strigat la ei să se 
întoarcă la crimă. 

Micah adăugă: 

— Şi Asterii o trimit pe Sandriel ca să prezinte un raport din 
partea Senatului despre rebeliune. 

Toate gândurile i se învolburară lui Hunt în minte. Până și 
Isaiah, de obicei imperturbabil, deveni mai rigid. Sandriel venea 
acolo. 

— Sandriel va ajunge la Comitium săptămâna viitoare și, la 
cererea Asterilor, va fi oaspetele meu până la Summit. 

O lună. Acel monstru nenorocit avea să fie în oraș pentru o 
lună. 

Jesiba își plecă fruntea cu o graţie imperturbabilă. Poate că nu 
era un Secerător, însă, la naiba, se mișca întocmai ca unul! 

— Cum vă poate ajuta asistenta mea la prinderea criminalului? 

Hunt reprimă totul - urletele, tremurul, nemișcarea. Impinse 
totul în adânc, cât mai adânc, până când nu mai rămase decât 
un val întunecat, revărsat în gheena fără fund dinlăuntrul lui. Se 
forţă să fie atent la conversaţie. Și nu la psihopata care se afla 
în drum spre oraș. 

Privirea lui Micah se opri asupra lui Bryce, care pălise atât de 
tare încât pistruii îi deveniseră ca niște picături de sânge 
împrăștiate pe nas. 

— Domnișoara Quinlan este, până acum, singura persoană în 
viaţă care a văzut demonul invocat de criminal. 

Bryce avu curajul să întrebe: 

— Cum rămâne cu îngerul de pe acea alee? 

Chipul lui Micah rămase neschimbat. 

— Nu a rămas cu nicio amintire despre atac. A fost o 
ambuscadă. 

Înainte ca Bryce să apuce să insiste, continuă: 

— Având în vedere natura delicată a investigaţiei, sunt 
pregătit să gândesc în afara cutiei, cum se zice, și să caut ajutor 


pentru soluţionarea acestor crime înainte de a se transforma 
într-o problemă cu adevărat gravă. 

Ceea ce însemna că Arhanghelul trebuia să facă figură bună în 
faţa puterilor. În faţa lui Sandriel, care avea să raporteze tot 
Asterilor și Senatului lor marionetă. 

Un criminal aflat în libertate, care poate invoca un demon 
capabil să ucidă Vaniri la fel de ușor ca pe niște oameni? Ah, 
genul acesta de rahat era exact ce ar încânta-o pe Sanariel să le 
povestească Asterilor. Mai ales dacă îl costa pe Micah poziţia lui. 
Și o câștiga pentru ea. Cum să compari bucata nord-vestică a 
Pangerei cu toată regiunea Valbara? 

Și dacă Micah pierdea totul însemna că sclavii lui - Hunt, 
Isaiah, Justinian și mulţi alţii - treceau la cel sau cea care 
moștenea titlul de Guvernator. 

Sandriel nu avea să onoreze niciodată înţelegerea lui Micah cu 
Hunt. 

Micah se întoarse spre Hunt, cu un început crud de zâmbet: 

— Poţi ghici, Athalar, pe cine aduce Sandriel cu ea. 

Hunt înlemni. 

— Și Pollux este mai mult decât fericit să raporteze ceea ce 
găsește aici. 

Hunt se strădui să își controleze respiraţia, să își păstreze o 
mină neutră. 

Pollux Antonius, comandantul triarilor lui Sandriel - Malleus, 
așa îi zicea. Barosul. La fel de crud și de nemilos precum 
Sandriel. Şi un mare nenorocit. 

Jesiba tuși. 

— Şi nu știi încă ce fel de demon era? 

Se rezemă de spătarul scaunului, încruntată. 

— Nu, îi răspunse Micah printre dinţi. 

Era adevărat. Nici măcar Hunt nu putuse să îl identifice, și el 
avusese deosebita plăcere de a ucide mai mulţi demoni decât 
putea număra. Erau de nenumărate rase și niveluri de 
inteligenţă, de la bestii care semănau cu niște hibrizi între feline 
și câini la cei umanoizi, prinții metamorfi care conduceau cele 
șapte ţinuturi din Hel, fiecare dintre ele mai întunecat decât cel 
din urmă: Valea, Canalul, Canionul, Râpa, Prăpastia, Abisul și, 
cel mai rău dintre toate, Gheena. 

Dar chiar și fără să fie identificat în mod specific, date fiind 
viteza lui și ceea ce făcuse, demonul părea să fie ceva care 


venea din Gheena. Era poate chiar unul dintre animalele de 
companie ale Devoratorului de Stele însuși. Doar în străfundurile 
Gheenei putea crește așa ceva - o creatură care nu văzuse 
niciodată lumina, nu avusese niciodată nevoie de ea. 

Nu conta, gândea Hunt. Fie că demonul era obișnuit sau nu cu 
lumina, abilităţile lui îl puteau oricum transforma într-o bucată 
de carne friptă. Un fulger rapid și demonii fie fugeau cu coada 
între picioare, fie se zvârcoleau de durere. 

Vocea lui Quinlan seceră prin furtuna de gânduri din mintea lui 
Hunt. 

— Aţi spus că există încă o legătură între crimele de atunci și 
cea de acum. În afara... execuţiei. 

Micah o privi. Spre lauda ei, Quinlan nu își lăsă ochii în jos. 

— Maximus Tertian și Danika Fendyr au fost prieteni. 

Bryce se încruntă. 

— Danika nu îl cunoștea pe Tertian. 

Micah oftă, rotindu-și privirea spre tavanul placat cu lemn de 
deasupra. 

— Bănuiesc că au fost mai multe lucruri asupra cărora nu te-a 
informat. 

— Aș fi știut dacă era prietenă cu Maximus Tertian! insistă 
Quinlan. 

Puterea lui Micah trecu ca un fior prin cameră. 

— Ai grijă, domnișoară Quinlan! 

Nimeni nu folosea un astfel de ton în fața unui Arhanghel, cel 
puţin nu cineva care nu avea aproape nici o putere. Era suficient 
cât să îl facă pe Hunt să uite pentru o clipă de Sanariel și să se 
concentreze asupra conversațţiei. 

Micah continuă: 

— Apoi mai e și faptul că tu i-ai cunoscut atât pe Danika, cât și 
pe Maximus Tertian. Că te-ai aflat la Corbul Alb în ambele nopţi 
în care au avut loc crimele. Asemănările sunt suficiente pentru... 
a fi luate în considerare. 

Jesiba se îndreptă. 

— Vrei să zici că Bryce este suspectă? 

— Încă nu, răspunse Micah rece. Însă totul este posibil. 

Quinlan își strânse degetele în pumni, încheieturile albindu-i- 
se, pentru că, fără îndoială, încerca să se abţină de la a-l scuipa 
pe Arhanghel. 

În schimb, alese să schimbe subiectul. 


— Cum rămâne cu investigarea celorlalţi membri din Haita 
Diavolilor? Nici unul dintre ei nu ar fi putut să fie ținta? 

— Această pistă a fost deja cercetată și abandonată. Danika 
rămâne în centrul atenţiei noastre. 

Bryce întrebă printre dinţi: 

— Chiar crezi că pot găsi ceva, acolo unde Aux și Legiunea 33 
nu au reușit să găsească? De ce nu îi rugaţi pe Asteri să trimită 
pe cineva cum ar fi Căprioara să vă ajute? 

Întrebarea răsună în întreaga cameră. Nu se poate ca Quinlan 
să fi fost atât de proastă încât să își dorească asta. Jesiba îi 
aruncă o privire în semn de avertizare asistentei sale. 

Micah, fără să se arate afectat de menţionarea Lidiei Cervos, 
cea mai cunoscută vânătoare de spioni a Republicii, răspunse: 

— După cum am spus, nu îmi doresc ca detaliile legate de 
aceste... evenimente să treacă de pereţii orașului meu. 

Hunt știa ceea ce Micah lăsase nespus: deși făcea parte dintre 
triarii lui Sandriel, căprioara metamorfă, cunoscută simplu drept 
Căprioara, raporta direct Asterilor și se știa că era iubita lui 
Pollux. 

Barosul și Căprioara - cel care distrugea câmpurile de bătălie 
și cea care distrugea dușmanii Republicii. Hunt o văzuse pe 
Căprioară de câteva ori în fortăreaţa lui Sandriel și de fiecare 
dată plecase neliniștit din cauza ochilor ei aurii, indescifrabili. Pe 
cât de frumoasă era Lidia, pe atât de nemiloasă era în vânarea 
spionilor rebeli. Perechea perfectă pentru Pollux. Singura care i 
s-ar fi potrivit poate mai bine lui Pollux era Harpia, însă Hunt 
încerca să nu se gândească la secundul lui Sandriel atunci când 
putea să evite asta. 

Hunt își temperă groaza care începea să pună stăpânire pe el. 
Micah grăia. 

— Statisticile criminalistice sugerează că este probabil ca 
Danika să își fi cunoscut ucigașul. 

O altă liniște cu subiînțeles care o făcu pe Quinlan să se 
zbârlească. 

— Şi, în ciuda lucrurilor pe care poate că nu ţi le-a spus, tu 
rămâi persoana care a cunoscut-o cel mai bine pe Danika 
Fendyr. Cred că ne poţi oferi informaţii nepreţuite din interior. 

Jesiba se aplecă spre ecranul din camera ei luxoasă de hotel, 
toată numai graţie și putere bine controlată. 


— În ordine, Guvernatorule. Să zicem că o vei implica pe Bryce 
în acest caz. Aș vrea să primesc compensaţii. 

Micah zâmbi, un zâmbet ascuţit și entuziasmat, pe care Hunt 
nu îl mai văzuse decât atunci când Arhanghelul se pregătea să 
spulbere pe cineva. 

— Chiar dacă te supui Regelui din Adâncuri și presupui că te 
bucuri de protecţie din partea lui, rămâi un cetăţean al 
Republicii. 

Și îmi vei da socoteală mie, nu mai fu nevoie să adauge. 

Jesiba spuse simplu: 

— Aș fi zis că știi bine legile, Guvernatorule. Secţiunea 
cincizeci și șapte: „Dacă un reprezentant guvernamental solicită 
serviciile unui contractant exterior, se obligă să plătească...“ 

— Bine. Îmi trimiţi chitanta. 

Aripile lui Micah foșniră - semn că era nerăbdător. Insă vocea îi 
era blândă, cel puţin atunci când se întoarse spre Quinlan. 

— Am epuizat toate opţiunile și în curând nu voi mai avea nici 
timp. Dacă există cineva care poate să refacă pașii Danikăi din 
acele ultime zile și să descopere cine a ucis-o, aceea ești tu. Tu 
ești singura legătură dintre victime. 

Bryce rămase cu gura căscată. 

— Cred că poziţia ta aici, la galerie, îţi asigură și legături cu 
indivizi care nu ar fi dispuși să vorbească cu Legiunea 33 sau cu 
Auxiliarul. Isaiah Tiberian îmi va raporta cum evoluează lucrurile 
și te va supraveghea pe durata investigaţiei. 

Ochii lui căprui se opriră asupra lui Hunt, evaluându-l, de parcă 
ar fi putut să citească fiecare spasm tensionat din trupul lui, 
teroarea ce i se infiltra în sânge după ce aflase de sosirea lui 
Sandriel. 

— Hunt Athalar este specializat în vânarea demonilor. El va 
avea misiunea de a te proteja, te va păzi pe durata misiunii tale 
de a găsi persoana din spatele acestor fapte. 

Bryce se încruntă, dar Hunt nu îndrăzni să scoată un cuvânt. 
Nici măcar să clipească pentru a-și arăta neplăcerea și... 
ușurarea. 

Cel puţin avea o scuză ca să nu fie la Comitium cât timp 
Sandriel și Pollux erau prin preajmă. Dar să fie dădacă cu acte-n 
regulă, să nu poată munci pentru a-și plăti datoria... 

— Foarte bine! spuse Jesiba. 

Îi alunecă apoi privirea spre asistenta ei. 


— Bryce? 

Bryce răspunse încet, cu ochii ei de chihlimbar arzând ca o 
flacără rece. 

— ÎI voi găsi. 

Întâlni privirea Arhanghelului. 

— Şi apoi vreau să îl spulberaţi de pe faţa planetei. 

Mda, Quinlan avea tupeu. Era prostuţă și obraznică, dar cel 
puţin avea sânge în vene. Combinația asta însă era foarte 
posibil să îi aducă moartea înainte de Salt. 

Micah zâmbi, de parcă și el ar fi gândit același lucru. 

— Ceea ce se va întâmpla cu ucigașul rămâne la latitudinea 
sistemului nostru de justiţie. 

Era un nonsens birocratic, molâu, însă, în tot acest timp, 
puterea Arhanghelului vibra în încăpere, promiţându-i parcă lui 
Quinlan că va face în schimb exact ce își dorea ea. 

— Bine, îngână Bryce. 

Jesiba Roga se încruntă la asistenta ei, observând că faţa îi 
ardea încă cu acel foc rece. 

— Te rog, încearcă să nu mori, Bryce. N-aș vrea să trec prin 
neplăcerea de a fi obligată să pregătesc pe cineva nou. 

Transmisia se întrerupse. Ș 

Bryce se ridică, cu acei pantofi absurzi în picioare. In timp ce 
dădea roată biroului își dădu părul roșu de mătase peste umăr, 
vârfurile ușor ondulate atingându-i rotunjimea posteriorului. 

Micah se ridică, ochii alunecându-i asupra lui Bryce, de parcă, 
și el, ar fi observat acest detaliu, dar nu comentă nimic în 
această privinţă. 

— Am terminat aici. 

Rochia lui Bryce era atât de strâmtă încât Hunt putu să îi vadă 
musculatura coapselor atunci când se întinse să deschidă ușa 
de fier pentru Arhanghel. Pe chip îi trecu o undă aproape 
imperceptibilă de durere - apoi se stinse. 

Hunt ajunse la ea după ce Arhanghelul și Comandantul lui 
ieșiseră deja afară. Bryce nu îi oferi lui Hunt decât un zâmbet de 
învingătoare, afabil și începu să împingă ușa în spatele lui 
înainte ca îngerul să apuce să pășească bine în strada plină de 
praf. 

Hunt își strecură piciorul între ușă și glaf, farmecele zvăcnind 
și pocnind în timp ce încercau să se închege la loc. Lui Bryce i se 
aprinseră ochii. 


— Ce? 

Hunt îi zâmbi ascuţit. 

— Fă o listă cu suspecți chiar astăzi. Oricine bănuiești că ar fi 
vrut să o vadă pe Danika și pe cei din haita ei morți. 

Dacă Danika îl cunoștea pe criminal, era destul de probabil ca 
și Bryce să ÎI știe. 

— Și fă o listă cu locurile în care Danika a fost și cu activităţile 
pe care le-a făcut în ultimele zile din viaţă. 

Bryce nu făcu decât să zâmbească din nou, de parcă nu ar fi 
auzit nici un cuvânt din ceea ce îi spusese. Insă apoi apăsă 
vreun buton de lângă ușă, ceva care făcu ca farmecele să îi ardă 
pielea ca acidul... 

Hunt se dădu înapoi, cu fulgerele pâlpâind, încercând să se 
apere împotriva dușmanului invizibil. 

Ușa se închise, iar vocea ei se auzi, ca un tors de pisică, prin 
interfon: 

— Te sun eu. Nu mă deranja până atunci. 

La dracu'! Urd apără și păzește! 


Capitolul 13 


Un moment mai târziu, cu Isaiah tăcut lângă el, Hunt urmărea 
cum lumina dimineţii târzii poleiește aripile imaculate ale lui 
Micah, cum soarele aproape face să strălucească firele de aur 
din părul lui, în timp ce Arhanghelul inspecta orașul înconjurat 
de ziduri care se întindea în jurul lor. 

În schimb, Hunt cerceta acoperișul plat, întrerupt doar de 
echipament, și ușa de la galerie. 

Micah își foi aripile, singura atenţionare că era pe cale să 
vorbească. 

— Timpul nu este în favoarea noastră. 

Hunt zise doar: 

— Chiar crezi că Quinlan poate să afle cine se află în spatele 
acestor crime? 

Puse în tonul întrebării umbra lui de îndoială. 

Micah îşi înclină capul. Un prădător antic, letal, care își 
măsoară prada. 

— Cred că este o chestiune care cere să ne folosim fiecare 
armă din arsenal, indiferent de cât de neortodoxă ar fi. 

Oftă, întorcându-și din nou privirea spre oraș. Lunathion fusese 
construit după modelul orașelor antice de pe coasta Mării 
Rhagan, o replică aproape identică. Avea aceiași pereţi de 
gresie, clima aridă, grădinile de măslini și micile ferme care 
mărgineau dealurile îndepărtate de dincolo de graniţele de nord 
ale orașului. Avea chiar și un templu măreț dedicat zeiţei care îl 
patrona, în centrul său. Dar, spre deosebire de acele orașe, 
acestuia i se permisese să se adapteze: străzile erau ordonate, 
nu alambicate; clădirile moderne ţâșneau ca niște sulițe din 
inima DCA, întrecând cu mult codurile stricte de înălțime din 
Pangera. 

Micah era responsabil pentru el - pentru că făcuse din acest 
oraș un tribut vechiului model, dar și un loc în care viitorul să 
prospere. Fusese chiar de acord să folosească numele de Orașul 
Semilunii, în loc de Lunathion. 

Un bărbat progresist. Un bărbat tolerant, se zicea. 

Hunt se întreba adesea cum s-ar simţi smulgându-i beregata. 

Se gândise de atât de multe ori la asta, încât pierduse șirul. Își 
închipuise cum ar fi să arunce un fulger spre fața aceea 


frumoasă, masca perfectă pentru ticălosul exigent și brutal din 
spatele ei. 

Poate că era nedrept. Micah se născuse cu această putere, nu 
cunoscuse niciodată altă viaţă în afară de a lui, una dintre cele 
mai mari forţe ale acestei planete. Era aproape un zeu, care nu 
era obișnuit să i se pună la îndoială autoritatea și care era gata 
să anihileze orice i-ar putea-o ameninţa. 

Rebeliunea condusă de un seamăn, de un alt Arhanghel, urmat 
de trei sute de luptători, fusese exact asta. Chiar dacă aproape 
toţi triarii lui erau acum Ingeri Căzuţi. Cărora le oferea o a doua 
șansă, în aparenţă. Hunt nu putea să își închipuie de ce se 
deranja să arate atâta milă. 

Micah spuse: 

— Sabine și-a pus cu siguranţă deja oamenii în mișcare și îmi 
va face curând o vizită la birou ca să-mi spună exact ce crede 
despre încurcătura cu Briggs. 

Schimbară o privire rece. 

— Vreau ca noi să găsim criminalul, nu lupii. 

Hunt întrebă cu sânge-rece: 

— Mort sau viu? 

— Viu, de preferință. Dar mort e mai bine decât să îl lăsăm să 
scape. 

Hunt îndrăzni să întrebe: 

— Şi această investigaţie se va număra în contul datoriei 
mele? Ar putea dura luni întregi. 

Isaiah se încordă. Însă colţurile buzelor lui Micah se ridicară 
într-un zâmbet. Pentru o bună bucată de vreme nu spuse nimic. 
Hunt nici măcar nu clipi. 

Apoi Micah spuse: 

— Ce zici de stimulentul acesta, Athalar: tu rezolvi cazul 
acesta repede - îl rezolvi până la Summit, iar eu îţi scad datoria 
la zece. 

Parcă și vântul stătuse în loc. 

— Zece... 

Hunt reuși să bălmăjească. 

— Încă zece misiuni? 

Era scandalos. Micah nu avea nici un motiv ca să îi ofere lui 
ceva. Nu atunci când era nevoie doar de un cuvânt pentru ca 
Hunt să se supună. 


— Încă zece misiuni! zise Micah, de parcă nu ar fi aruncat 
dracului o bombă în miezul existenţei lui Hunt. 

Ar fi putut să fie doar în aparenţă un târg extraordinar. Micah 
putea să tragă de cele zece misiuni decade întregi, dar... Solas 
arzător! 

Arhanghelul adăugă: 

— Să nu spui nimănui despre asta, Athalar. 

Faptul că nu se deranjă să îl avertizeze și pe Isaiah arăta cât 
de multă încredere avea în comandantul lui. 

Hunt răspunse, pe cât de calm putu: 

— În ordine. 

Privirea lui Micah deveni nemiloasă însă. Îl scană pe Hunt, din 
cap până-n picioare. Apoi cercetă galeria de sub tălpile ghetelor 
lor. Și pe asistenta dinăuntru. 

— 'Ține-ţi scula în pantaloni și mâinile acolo unde trebuie. Sau 
ai să te trezești că rămâi fără ele pentru mult timp. 

Lui Hunt i s-ar fi regenerat ambele părţi ale corpului. Orice 
nemuritor care făcuse Saltul putea să își regenereze aproape 
orice organ, asta în cazul în care nu erau decapitaţi sau grav 
mutilaţi, cu arterele lăsate să sângereze, dar... vindecarea ar fi 
fost dureroasă. Anevoioasă. Şi să rămână fără penis, chiar dacă 
doar pentru câteva luni, nu era pe lista de dorinţe a lui Hunt. 

Să își facă de cap cu o asistentă pe jumătate om nu era o 
prioritate pentru el, oricum, mai ales acum când libertatea ar fi 
putut fi la doar zece morţi depărtare. 

Isaiah dădu din cap pentru amândoi. 

— Vom păstra lucrurile la nivel profesional. 

Micah se răsuci spre DCA, respirând briza dinspre râu, cu 
aripile lui albe fluturând. Îi zise lui Isaiah: 

— Să fii la mine în birou într-o oră. 

Isaiah se înclină în faţa Arhanghelului, un gest specific 
Pangerei care îi făcea lui Hunt pielea de găină. Fusese obligat să 
facă asta, altfel riscând să i se smulgă aripile, să-i fie arse și 
sfâșiate. Acele prime decade de după Cădere nu fuseseră prea 
blânde. 

Seturile de aripi pe care le cunoștea bine, așezate în camera 
tronurilor Asterilor, erau o dovadă clară. 

Isaiah știuse însă întotdeauna cum să le joace jocul, cum să le 
înghită protocoalele și ierarhiile. Cum să se îmbrace ca ei, să 
mănânce ca ei, să fută ca ei. Asta îl făcuse să Cadă și apoi să se 


ridice din nou la rangul de comandant. Nimeni nu ar fi fost 
surprins dacă Micah ar fi recomandat ca lui Isaiah să i se scoată 
haloul la următorul Consiliu cu Asterii, după Solstiţiul de larnă. 

Nu era nevoie de nici o asasinare, bătaie sau tortură. 

Micah nici măcar nu se uită la ei înainte să își ia avânt spre 
ceruri. În câteva secunde deveni un firicel alb într-o mare de 
albastru. 

Isaiah respiră adânc, încruntându-se spre turlele celor cinci 
turnuri ale Comitiumului - o coroană din sticlă și oţel care 
creștea din inima DCA. 

— Crezi că e vreo șmecherie la mijloc? își întrebă Hunt 
prietenul. 

— El nu face astfel de scheme. 

Așa cum făceau Sandriel și cea mai mare parte a celorlalţi 
Arhangheli. 

— El vorbește serios atunci când spune ceva. Trebuie să fie 
disperat dacă este dispus să îţi dea o asemenea recompensă. 

— Imi este stăpân. Cuvântul lui este comandă pentru mine. 

— Odată cu venirea lui Sandriel poate că și-a dat seama că ar 
fi în avantajul lui dacă i-ai rămâne... loial. 

— Repet: sclav. 

— La dracu'! Atunci, nu știu, Hunt! Poate că doar era într-o 
pasă bună. 

Isaiah își scutură capul din nou. 

— Nu mai pune la îndoială mâna bună pe care ţi-a dat-o Urd. 

Hunt răsuflă. 

— Știu. 

Era foarte posibil ca adevărul să fie undeva la mijloc. 

Isaiah ridică din sprânceană. 

— Crezi că poţi să îi găsești pe cei care se află în spatele 
acestor crime? 

— Nu am de ales. 

Nu acum când i se oferea noul târg. Hunt trase în piept vântul 
uscat, ascultând cu o ureche cântecul răgușit al chiparoșilor 
sacri care căptușeau strada de dedesubt. Fuseseră plantați cu 
sutele în oraș, în onoarea zeiţei care îl patrona. 

— li vei găsi. Ştiu asta. 

— Dacă reușesc să îmi iau gândul de la vizita lui Sandriel. 

Hunt răsuflă și își trecu mâinile prin păr. 

— Nu pot să cred că vine aici. Cu rahatul ăla de Pollux. 


Isaiah îi zise, cu băgare de seamă: 

— Sper că îţi dai seama că Micah ţi-a făcut încă o favoare al 
dracului de mare chiar acum, când te-a pus să o protejezi pe 
Quinlan, în loc să te păstreze la Comitium cu Sandriel acolo. 

Hunt era conștient de asta, știa că Micah îi cunoaște foarte 
bine sentimentele față de Sanariel și Pollux, însă își dădu ochii 
peste cap. 

— În fine. Poţi să trâmbiţezi cât vrei despre cât de fantastic 
este Micah, însă nu uita că nenorocitul o așteaptă cu braţele 
deschise. 

Isaiah contră: 

— Asterii i-au ordonat să vină pentru Summit. E în procedura 
lor standard să trimită pe unul din Arhangheli în calitate de 
emisar la aceste întâlniri. Guvernatorul Ephraim a venit la cea 
anterioară. Micah l-a așteptat cu braţele deschise și pe el. 

— Fapt e că va sta aici o lună întreagă. La dracu’, în acel 
complex! 

Hunt arătă spre cele cinci clădiri din Comitium. 

— Lunathion nu e scena ei. Nu-i nimic aici care să o amuze. 

Acum, că majoritatea Îngerilor Căzuţi erau fie morţi, fie 
împrăștiați care-ncotro, Sandriel se distra plimbându-se prin 
temniţele castelului ei, pline până la refuz cu rebeli, dintre care 
alegea unul, doi sau trei oameni odată. Arena din inima orașului 
exista doar pentru plăcerea ei de a vedea distruși acești 
prizonieri în cele mai variate moduri. Lupte până la moarte, 
tortură cu public, Inferiori sau animale comune asmuţite asupra 
lor... Creativitatea ei nu cunoștea limite. Hunt văzuse și îndurase 
totul. 

Având în vedere că în prezent conflictul era în creștere, acele 
temnițe trebuie să fi fost pline ochi. Sandriel și Pollux se bucurau 
probabil de toată durerea care se scurgea din acea arenă. 

Gândul acesta îl făcu pe Hunt să înlemnească. 

— Pollux va fi o adevărată ameninţare pentru acest oraș. 

Barosul era renumit pentru activităţile lui preferate: crimele și 
tortura. 

— Vom avea grijă de Pollux. Micah știe ce poate - de ce este în 
stare. Poate că Asterii i-au ordonat să o primească bine pe 
Sandriel, însă el nu are de gând să o lase să îi dea mână liberă 
lui Pollux. 


Isaiah făcu o pauză, ochii pierzându-i-se în zare în timp ce 
părea să cântărească ceva în sinea lui. 

— Dar eu pot să mă asigur că nu vei fi disponibil atunci când 
va ajunge Sandriel. Permanent. 

Hunt ridică din sprânceană. 

— Dacă te referi la promisiunea lui Micah de a mă lăsa fără 
sculă, prefer să nu. 

Isaiah râse încetișor. 

— Micah ţi-a ordonat să faci investigaţii cu Quinlan. Ordinul lui 
te va ţine foarte, foarte ocupat. Mai ales dacă vrea ca Bryce să 
fie protejată. 

Hunt îi aruncă un zâmbet aproximativ. 

— Atât de ocupat încât nu voi avea timp să trec pe la 
Comitium. 

— Atât de ocupat încât vei sta pe acoperișul de vizavi de 
clădirea lui Quinlan, ca să o poţi monitoriza. 

— Am dormit în condiţii mai rele. 

La fel și Isaiah. 

— Şi va fi un pretext bun ca să o ţin sub supraveghere pe 
Quinlan. 

Isaiah se încruntă. 

— O consideri, sincer, posibil suspect? 

— Nu exclud posibilitatea. 

Hunt ridică din umeri. 

— Nici Micah nu a tăiat-o cu totul de pe listă. Așa că, până nu 
îmi dovedește contrarul, nu o tai nici eu de pe lista mea. 

Se întrebă cine dracu’ va ajunge pe lista de suspecți a lui 
Quinlan. 

Pentru că Isaiah dădu doar din cap, Hunt întrebă: 

— Nu-i vei spune lui Micah că o monitorizez non-stop? 

— Dacă observă că nu dormi la barăci, îi voi spune. Dar, până 
atunci, ceea ce nu știe nu îl poate răni. 

— Mersi. 

Nu era un cuvânt care să facă parte din vocabularul de bază al 
lui Hunt, nu atunci când venea vorba de cineva cu aripi, însă 
acum era sincer. Isaiah fusese dintotdeauna cel mai bun dintre 
ei - cel mai bun dintre Îngerii Căzuţi și cel mai bun dintre 
membrii Legiunii cu care Hunt lucrase. Isaiah ar fi trebuit să fie 
în Garda Asterilor, cu abilităţile pe care le avea, și acele aripi de 
un alb imaculat, însă și el, ca și Hunt, se ridicase din noroi. Și 


doar cei născuţi din aristocrație erau suficient de buni pentru 
legiunea personală de elită a Asterilor. Chiar dacă asta însemna 
refuzarea unor soldaţi buni, cum era Isaiah. 

Hunt, cu aripile lui cenușii și sângele de rând, în ciuda 
fulgerului care îi curgea prin vene, nu fusese niciodată eligibil. 
Faptul că Sandriel îl primise în Legiunea ei de elită fusese deja 
un privilegiu. O îndrăgise aproape imediat pentru că îi văzuse 
valoarea - pe a lui și pe a lui Isaiah. Toată Legiunea 18 fusese 
așa: soldaţi pe care ea îi selectase nu datorită statutului, ci 
priceperii lor. Pentru că erau valoroși. 

Isaiah arătă spre DCA și spre Comitium, aflat în interiorul lui. 

— la-ţi echipamentul de la cazarmă. Trebuie să fac o oprire 
înainte de a mă întâlni cu Micah. 

Pentru că Hunt clipi nedumerit, Isaiah se strâmbă și zise: 

— Trebuie să îi fac o vizită Prințului Ruhn pentru a confirma 
alibiul lui Quinlan. 

Era ultimul lucru pe care Hunt avea chef să îl facă și ultimul pe 
care știa că Isaiah voia să îl facă, dar protocolul era protocol. 

— Vrei să vin cu tine? se oferi Hunt. 

Măcar atât putea face. 

Isaiah zâmbi. 

— Având în vedere că ultima oară când ai fost în aceeași 
cameră cu Danaan i-ai spart nasul, am să zic pas. 

Ințeleaptă mișcare. 

— A meritat-o, mormăi Hunt. 

Din fericire, Micah găsise întreaga întâmplare - Incidentul, așa 
cum îi spunea Naomi - amuzantă. Nu se întâmpla în fiecare zi ca 
Feele să și-o ia, așa că până și Guvernatorul se amuzase în mod 
discret de altercaţia de la celebrările prilejuite de Echinocţiul de 
Primăvară, din urmă cu un an. Micah îi dăduse o săptămână 
liberă lui Hunt pentru asta. O suspendare, o numise el - însă 
acea suspendare venise dimpreună cu un cec baban. Și trei 
morţi scăzute din datorie. 

— Te sun mai târziu, zise Isaiah. 

— Noroc! 

Isaiah îi aruncă un zâmbet obosit - singurul semn al uzurii din 
toţi acei ani petrecuţi cu cele două tatuaje pe corp - și plecă să 
îl caute pe Ruhn Danaan, Prinţul moștenitor al Feelor. 

Bryce dădu un tur sălii de expoziţie, strângând din dinţi din 
cauza durerii de la picior, apoi își azvârli pantofii suficient de 


tare încât unul dintre ei se izbi de perete, cutremurând o vază 
antică. 

O voce rece se auzi în spatele ei: 

— Când îi vei bate în cuie coaiele lui Hunt Athalar, îmi faci 
plăcerea de a fotografia momentul? 

Bryce își încreţi fruntea spre ecranul care se aprinsese din nou 
- și spre farmazoana care se afla încă acolo. 

— Chiar vrei să te amesteci în asta, șefa? 

Jesiba se lăsă pe spate în fotoliul ei, ca o regină leneșă. 

— Răzbunarea în stil vechi nu te tentează deloc? 

— Nu am nici o idee cine îi voia pe Danika și pe membrii haitei 
morţi. Nici una. 

Atunci i se păruse logic ca Briggs să fi fost cel care invocase 
demonul: fusese eliberat în acea zi, Danika era stresată și 
supărată din cauza asta, apoi murise. Dar dacă nu fusese 
Brigg... lar acum, că Maximus Tertian era mort... Nu știa de 
unde să înceapă. _ 

Însă avea să o facă. Avea să îl găsească pe vinovat. În mică 
parte pentru a-l face pe Micah Domitus să își înghită cuvintele 
prin care sugerase că ar putea prezenta interes, dar... Strânse 
din dinţi. Avea să îl găsească pe vinovat și să îl facă apoi să 
regrete ziua în care se născuse. 

Bryce se îndreptă spre birou, străduindu-se să nu șchiopăteze. 
Se rezemă de margine. 

— Guvernatorul trebuie să fie disperat. 

Și nebun, dacă îi cerea ei ajutorul. 

— Nu îmi pasă de planurile Guvernatorului. Joacă-te de-a 
detectivul răzbunător cât vrei, Bryce, dar nu uita că ai un job. 
Întâlnirile cu clienţii nu vor fi lăsate pe planul al doilea. 

— Știu. 

Bryce își mușcă limba. 

— Dacă cel care se află în spatele crimelor este suficient de 
puternic încât să invoce un demon ca acela ca să îi facă 
treburile murdare, e posibil ca și eu să sfârșesc moartă. 

Foarte posibil, având în vedere că nu se hotărâse încă dacă și 
când să facă Saltul. 

Ochii gri, strălucitori îi cercetară chipul. 

— Atunci ţine-l pe Athalar aproape. 


Bryce se zbârli. De parcă ea era o domniţă fragilă care avea 
nevoie de un războinic mare și puternic care să o apere. Deși 
așa era în parte. In cea mai mare parte. 

Era cu desăvârșire așa, dacă acel demon avea să fie invocat 
din nou. 

Dar... să facă o listă cu suspecți, într-adevăr. Și cealaltă temă 
pe care i-o dăduse: să facă o listă cu ultimele locuri în care 
fusese Danika... Numai gândul îi dădea frisoane. 

Putea să accepte protecţia lui Athalar, dar nu avea de ce să Îi 
facă viața ușoară măgarului încrezut. 

Jesibei îi sună telefonul. Femeia privi ecranul. 

— Este tatăl lui Tertian. 

Îi aruncă lui Bryce o privire în semn de avertizare. 

— Dacă încep să pierd bani pentru că tu te plimbi prin oraș cu 
Umbra Mortis, făcând pe detectivii, te transform în broască- 
țestoasă. 

Își ridică telefonul la ureche și transmisiunea video se încheie. 

Bryce răsuflă adânc înainte să apese butonul care închidea 
ecranul înapoi în perete. Muţenia galeriei răsuna în jurul ei, 
pătrunzând-o până la oase. 

În mod neobișnuit, Lehabah nu părea să tragă ca de obicei cu 
urechea. Nici o bătaie în ușa de fier, care să umple tăcerea 
asurzitoare. Nici o șoaptă din partea micuţei, băgăcioasei silfe 
de foc. 

Bryce apucă suprafaţa rece a biroului și își duse o mână la 
frunte. Danika nu menţionase niciodată că l-ar cunoaște pe 
Tertian. Nici măcar nu vorbiseră despre el - nici măcar o dată. Și 
doar de aici putea porni? 

Dacă Briggs nu era cel care invocase demonul, atunci crima nu 
mai avea nici un sens. De ce alesese demonul apartamentul lor 
când se afla la etajul trei, într-o clădire care, teoretic, era 
monitorizată? Trebuie să fi fost intenţionat. Danika și ceilalţi, 
inclusiv Tertian, trebuie să fi fost ţintiţi, iar legătura lui Bryce cu 
cel din urmă era doar o coincidenţă sinistră. 

Bryce se juca absent cu amuleta de pe lanţul ei de aur, 
trăgând-o dintr-o parte în alta. 

Mai târziu. Avea să se gândească diseară la asta, pentru că... 
aruncă o privire la ceas. La naiba! Avea un alt client care venea 
în patruzeci și cinci de minute, ceea ce însemna că trebuia să 


treacă prin muntele de hârtii legate de sculptura din lemn 
Svadgard, achiziționată ieri. 

Sau poate că ar fi trebuit să lucreze la aplicaţia pentru un nou 
job, pe care o ţinuse secretă într-un document numit special 
pentru a nu trezi bănuieli: Calcul vânzări. 

Jesiba care o lăsa să se ocupe de tot, de la hârtia pentru 
toaletă la colile xerox, nu avea să deschidă niciodată acel 
document. Nu avea să vadă că printre documentele lui Bryce se 
afla un dosar - Chitanţe pentru rechizite martie - în care nu se 
aflau foi de calcul. În el se afla o scrisoare de intenţie, un CV și 
aplicaţii pe jumătate completate pentru locuri de muncă din 
vreo zece locuri diferite. 

La unele dintre ele nu prea avea șanse. Curator asociat pentru 
Muzeul de Artă din Orașul Semilunii. De parcă ar fi putut obţine 
vreodată acel job, când ea nu avea nici o diplomă în artă, nici 
una în istorie. Și când cele mai multe muzee credeau că locurile 
precum Griffin Antichităţi ar fi trebuit să fie ilegale. 

Alte posturi - As/stentă personală pentru Domnișoara Avocat 
Cutare - nu ar fi fost decât același lucru. Un decor și un șef 
diferit, dar aceleași porcării știute. 

Erau însă un mod de a evada. Sigur, ar fi trebuit să ajungă cu 
Jesiba la un soi de aranjament în privinţa datoriilor ei și să evite 
să afle dacă, menţionând doar că ar vrea să plece, ar fi fost 
transformată într-un animal târâtor. Dar, cel puţin, jucându-se 
așa cu aplicaţiile, șlefuindu-și la nesfârșit un CV - se simţea mai 
bine. Câteodată. 

Însă, dacă ucigașul Danikăi ieșise din nou la suprafaţă, dacă 
faptul că se afla în acel loc fără viitor o putea ajuta... atunci 
acele CV-uri erau o pierdere de timp. 

Ecranul negru al telefonului ei abia reflecta luminile de 
deasupra, de foarte sus. 

Oftând din nou, Bryce își introduse codul de securitate și 
deschise mesajele. 


2 Nu vei regreta. Am avut la dispoziție o groază de timp ca să 
mă gândesc la toate felurile în care am să te răsftăț. La cât de 
mult ne vom distra. 

Ar fi putut să recite mesajele de la Connor din memorie, însă o 
durea mai mult să le vadă. O durea suficient de tare cât să 
simtă în fiecare părticică a corpului rămășițele sufletului ei 
întunecat. Așa că le privea mereu. 


D Du-te și distrează-te. Ne vedem în câteva zile. 

Ecranul alb îi ardea ochii. 

J Să-mi dai un mesaj când ajungi acasă, ca să știu că ești în 
siguranţă. 

Închise fereastra. Și nu îndrăzni să își deschidă căsuţa vocală. 
Pentru asta trebuia să se afle într-una dintre recidivele ei lunare, 
aproape de moarte. Ca să audă din nou vocea veselă și râsetele 
Danikăi. 

Bryce respiră adânc o dată, apoi încă o dată și încă o dată. 

Avea să găsească persoana responsabilă. Pentru Danika, 
pentru Haita Diavolilor, avea să o facă. Să facă orice. 

Își deschise din nou telefonul și începu să scrie în grupul pe 
care îl avea cu Juniper și Fury. Nu că Fury ar fi răspuns vreodată 
- nu, era o conversaţie între două persoane. Bryce scrisese deja 
jumătate din mesaj: Philip Briggs nu a ucis-o pe Danika. 
Criminalii au început să ucidă din nou și eu... Apoi îl ștersese. 
Micah dăduse ordin ca lucrurile să rămână secrete, iar dacă 
telefonul ei era urmărit... Nu voia să riște să fie dată la o parte. 

Fury trebuie să fi aflat deja. Faptul că așa-zisa ei prietenă nu o 
contactase... Bryce dădu la o parte gândul. li va spune lui 
Juniper faţă în faţă. 

Dacă Micah avea dreptate și exista cumva o legătură între 
Bryce și felul în care erau alese victimele, nu putea să riște și să 
nu o pună pe Juniper în temă. Nu avea de gând să mai piardă pe 
altcineva. i 

Bryce aruncă o privire spre ușa de fier, închisă ermetic. Inainte 
să se ridice își frecă piciorul ca să disperseze durerea adâncă pe 
care o simţea în dreptul coapsei. 

Tăcerea o însoţi pe tot drumul până jos. 


Capitolul 14 


Ruhn Danaan se opri în faţa ușilor impunătoare de stejar de la 
biroul tatălui său și trase aer în piept. 

Şi nu pentru că alergase treizeci de metri de la biroul lui 
neoficial, aflat deasupra unui bar dintr-un subsol din Piaţa 
Veche, până la vila de marmură a tatălui său, care se întindea în 
inima CviRo. Ruhn dădu drumul aerului din piept și bătu la ușă. 

Ştia bine că nu trebuia să dea buzna. 

— Intră! Vocea rece a bărbatului pătrunse prin uși, prin Ruhn. 
Dar el dădu la o parte tot ce ar fi putut să trădeze inima care îi 
bubuia în piept și se strecură în cameră, închizând ușa în urma 
lui. 

Biroul personal al Regelui Toamnei era mai mare decât 
majoritatea caselor în care locuiau familii mici. Rafturile cu cărți 
se înălțau câte doi metri pe fiecare perete, ticsite cu volume și 
artefacte, atât vechi, cât și noi, magice și obișnuite. Un balcon 
de aur împărțea în două spaţiul rectangular, în care puteai 
pătrunde pe oricare dintre scările în spirală din faţă și din spate. 
Draperiile grele de catifea neagră împiedicau să intre lumina 
dimineţii prin ferestrele înalte care dădeau în curtea interioară a 
vilei. 

Lui Ruhn îi atrase atenţia mecanismul din spate: o machetă în 
mișcare a celor șapte planete, a lunilor și a soarelui. Făcută din 
aur solid. Ruhn fusese fermecat de ea pe când era copil. Pe 
atunci era suficient de prost încât să creadă că tatălui său chiar 
îi păsa de el și își petrecea ore întregi urmărindu-l pe bărbat 
cum face cine știe ce observaţii și calcule, pe care și le nota în 
carnetele lui legate în piele neagră. O singură dată îl întrebase 
pe tatăl lui ce caută mai precis. 

„Modele“, îi răspunsese acesta, și nimic mai mult. 

Regele Toamnei stătea la una dintre cele patru mese de lucru 
masive, toate pline cu cărţi și cu o varietate de dispozitive din 
sticlă și metal. Experimente pentru cine dracu' știe ce făcea 
tatăl său cu acele modele. Ruhn trecu pe lângă una dintre mese, 
pe care se afla o eprubetă pusă deasupra unei spirtiere - flacăra 
era probabil una creată de tatăl lui. În eprubetă bulbucea un 
lichid iridescent, din care se ridicau norișori violet, învălătuciţi. 


— Ar trebui să port un costum de protecţie? întrebă Ruhn 
arătând spre masa de lucru la care stătea tatăl lui. 

Regele Toamnei se uita printr-o prismă lungă de treizeci de 
centimetri, prinsă într-un fel de teacă delicată din argint. 

— Spune cu ce treabă vii, Prinţule! îi răspunse tatăl laconic, în 
timp ce unul dintre ochii lui de chihlimbar era fixat asupra 
aparatului pentru observaţii, de deasupra prismei. 

Ruhn se abținu să comenteze despre ceea ce credea că ar 
gândi cetățenii plătitori de taxe ai orașului dacă ar ști cum își 
petrecea timpul unul dintre cei șapte Capi ai lor. Cei șase Capi 
inferiori erau cu toţii numiţi direct de Micah, nu aleși printr-un 
proces democratic. Existau consilii și subconsilii, menite să le 
dea oamenilor iluzia controlului, însă ordinea esenţială a 
lucrurilor era simplă: Guvernatorul era conducătorul absolut, iar 
Capii Orașului își conduceau propriile districte, sub el. Apoi, 
Legiunea 33 dădea socoteală doar Guvernatorului, în timp ce 
Auxiliarul asculta de Capii Orașului și era împărţit pe unităţi în 
funcţie de districte și de specii. De acolo lucrurile deveneau mai 
neclare. Lupii pretindeau că haitele de metamorfi erau 
comandanții Aux - însă Feele insistau că distincţia le aparține 
lor. Asta făcea ca împărţirea - asumarea - responsabilităţilor să 
fie dificilă. 

Ruhn conducea diviziunea Feelor deja de cincisprezece ani. 
Tatăl lui îi ordonase și el ascultase. Nu prea avusese de ales. 
Spre norocul lui, se antrenase întreaga viaţă pentru a fi un 
ucigaș eficient, letal. 

Nu că asta i-ar fi adus vreo bucurie. 

— Se petrece ceva al dracului de serios. 

Ruhn se opri de cealaltă parte a mesei. 

— Tocmai ce am primit o vizită de la Isaiah Tiberian. Maximus 
Tertian a fost ucis noaptea trecută - în exact același fel în care 
au fost ucise Danika și haita ei. 

Tatăl lui ajustă un cadran al dispozitivului cu prismă. 

— Am primit raportul la prima oră, în dimineaţa asta. Se pare 
că ucigașul nu a fost Philip Buggs. 

Ruhn îngheţă. 

— Şi când aveai de gând să îmi spui? 

Tatăl îi aruncă o privire pe deasupra prismei. 

— Îți sunt dator cumva cu ceva, Prinţule? 


În mod cert, nenorocitul nu îi era dator cu nimic, dincolo de 
titlul lui. Deși aveau puteri apropiate, rămânea cert faptul că 
Ruhn, în ciuda statutului său de Născut din Stele și a faptului că 
avea Sabia Stelară, urma să aibă mereu mai puţin decât tatăl 
lui. Nu se decisese încă, după ce trecuse prin Calvarul lui și 
făcuse Saltul, cu cincizeci de ani în urmă, dacă fusese salvat sau 
blestemat pentru că rămăsese mai jos pe scara puterii. Pe de o 
parte, dacă și-ar fi întrecut tatăl, balanţa puterii s-ar fi înclinat în 
favoarea lui. Pe de alta, ar fi făcut din el rivalul tatălui său. 

Pentru că văzuse ce le făcea tatăl lui rivalilor săi, era mai bine 
pentru el să nu se afle pe acea listă. 

— Această informaţie este vitală. Le-am transmis deja lui Flynn 
și Declan să suplimenteze patrulele în CviRo. Ne vom asigura că 
fiecare stradă este supravegheată. 

— Atunci nu pare că ar fi trebuit să îţi spun nimic, nu-i așa? 

Tatăl lui se apropia de vârsta de cinci sute de ani - purtase 
coroana de aur a Regelui Toamnei pentru cea mai mare parte a 
acestei perioade și fusese un măgar tot timpul, de la început. Și 
nu dădea încă nici un semn de bătrâneţe, în sensul în care se 
arăta bătrâneţea la Fee, care se stingeau treptat, ca niște haine 
care se decolorează după ce sunt spălate de prea multe ori. 

Așa că mai urmau câteva secole în același stil. In care trebuia 
să joace rolul Prințului. Să ciocăne în faţa unei uși și să aștepte 
să i se ofere permisiunea de a intra. Să îngenuncheze și să 
asculte. 

Ruhn era unul din cei doisprezece Prinţi Fee răspândiţi pe 
planeta Midgard și, de-a lungul timpului, îi cunoscuse pe cei mai 
mulţi dintre ei. Ruhn era însă deosebit, pentru că era singurul 
Născut din Stele dintre ei. Dintre toate Feele. 

La fel ca Ruhn, ceilalţi prinți slujeau regi vanitoși și lăudăroși, 
numiţi în diferite părţi drept Capi ai districtelor din orașe și din 
regiunile sălbatice. Unii dintre ei își așteptau tronul de secole și 
numărau decadele de parcă ar fi fost luni de zile. 

Îl dezgusta. Îl dezgustase dintotdeauna. La fel cum îl dezgusta 
și faptul că totul era plătit de nenorocitul din faţa lui: biroul de 
deasupra barului, vila din CviRo, împodobită cu antichităţi 
nepreţuite pe care tatăl lui i le dăruise atunci când câștigase 
Sabia Stelară în timpul Calvarului său. Ruhn nu stătea niciodată 
la vilă, alegând, în schimb, să locuiască într-o casă lângă Piaţa 


Veche, pe care o împărțea cu doi dintre cei mai buni prieteni ai 
săi. 

Şi aceea cumpărată cu banii tatălui lui. 

În mod oficial, banii proveneau din „salariul“ pe care Ruhn îl 
primea pentru că se afla la conducerea patrulelor Feelor din 
Aux. Însă semnătura tatălui său era cea care autoriza acel cec 
săptămânal. 

Regele Toamnei ridică dispozitivul cu prismă. 

— Comandantul Legiunii 33 a spus ceva demn de reţinut? 

Întâlnirea fusese la un pas de a se transforma într-un dezastru. 

Mai întâi, Tiberian îl frecase în privinţa locurilor prin care 
umblase Bryce cu o seară în urmă, până în punctul în care Ruhn 
fusese gata-gata să îl bată măr pe înger, Comandant al Legiunii 
33 sau nu. Apoi Tiberian avusese tupeul să îl întrebe despre 
locurile prin care umblase Ruhn. 

Ruhn se abţinuse și nu îi declarase comandantului că îl tentase 
ideea de a-l înjunghia pe Maximus Tertian pentru că o apucase 
pe Bryce de mână. 

Bryce ar fi fost furioasă. Și până la urmă se descurcase 
singură, cruţându-l pe Ruhn de coșmarul politic pe care o 
dispută de sânge l-ar fi pus în mișcare între cele două Case. Și 
nu doar între Casa Cerului și a Aerului și Casa Focului și a 
Umbrei, dar și între familiile Danaan și Tertian. Şi, prin 
consecinţă, între fiecare Fee și vampyr din Valbara și Pangera. 
Feele nu se jucau când venea vorba despre disputele lor de 
sânge. Și nici vampirii. 

— Nu! răspunse Ruhn. Deși Maximus Tertian a murit la câteva 
ore după ce avusese o întâlnire de afaceri cu Bryce. 

Tatăl lui Ruhn lăsă jos prisma, strângând din buze. 

— Ti-am spus să o avertizezi pe fata aia că nu trebuie să facă 
scandal. 

Fata aia. Bryce era mereu fata aia, ori fata pentru tatăl lor. 

Ruhn nu îl mai auzise spunându-i numele de doisprezece ani. 
De la prima și ultima ei vizită la acea vilă. 

Totul se schimbase după acea vizită. Bryce venise acolo 
pentru prima oară, o fată timidă de treisprezece ani, pregătită 
să își cunoască tatăl și partea lui de familie. Să îl cunoască pe 
Ruhn, care fusese intrigat de ideea că avea o soră, după ce mai 
bine de șaizeci de ani fusese singurul copil. 


Regele Toamnei insistase ca vizita să fie discretă - evitând să 
spună lucrurilor pe nume: până când Oracolul va șopti care îi era 
viitorul. Ceea ce se întâmplase fusese un dezastru absolut, nu 
doar pentru Bryce, dar și pentru Ruhn. 

Îl durea încă inima atunci când își amintea cum Bryce părăsise 
vila cu lacrimi de furie în ochi, refuzând să se uite înapoi măcar 
o dată. Felul în care tatăl lui o tratase pe Bryce îi deschisese 
ochii lui Ruhn, îi arătase cum era de fapt Regele Toamnei... iar 
bărbatul rece din faţa lui nu uitase asta niciodată. 

Ruhn o vizitase pe Bryce adesea acasă la părinţii ei în decursul 
următorilor trei ani. Ea fusese ca un reper luminos în viaţa lui - 
cel mai luminos, dacă era sincer. Asta până la acea ceartă 
stupidă, rușinoasă dintre ei, care stricase atât de rău lucrurile 
încât Bryce îl ura și acum. Nu o învinuia - nu având în vedere 
cuvintele pe care el le rostise și pe care le regretase imediat, de 
îndată ce îi ţâșniseră pe gură. 

Acum Ruhn răspunse: 

— Întâlnirea lui Bryce cu Maximus a avut loc înainte ca eu să o 
avertizez. Am ajuns acolo exact când încheia discuţia. 

Atunci când primise telefonul de la Riso Sergatto, metamorful 
fluture, a cărui voce de obicei veselă era neobișnuit de gravă, 
alergase la Corbul Alb fără să se mai gândească dacă era o 
mișcare înțeleaptă. 

— Eu sunt alibiul ei, potrivit lui Tiberian - i-am spus că am 
condus-o acasă și că am stat cu ea până mult după ora morţii lui 
Tertian. 

Chipul tatălui său nu trăda nimic. 

— Şi, cu toate astea, nu arată prea bine că fata a fost în club 
în ambele nopţi și că a interacţionat cu victimele cu doar câteva 
ore înainte. 

Ruhn răspunse printre dinţi: 

— Bryce nu a avut nimic de-a face cu crimele. Alibi sau nu, 
Guvernatorul trebuie să fie convins de asta pentru că Tiberian a 
jurat că Bryce este păzită de Legiunea 33. 

Ar fi putut considera că este un lucru admirabil din partea lor, 
asta dacă toţii îngerii n-ar fi fost niște măgari. Din fericire, nu cel 
mai arogant dintre măgari fusese cel care îl vizitase pe Ruhn de 
această dată. 

— Fata asta a avut întotdeauna un talent extraordinar de a se 
afla la locul nepotrivit. 


Ruhn își controlă furia care îi făcea sângele să fiarbă în vene, 
în timp ce magia umbrelor încerca să îl învăluie, să îl ascundă 
din faţa acelei priveliști. Încă un motiv pentru care tatăl lui îl 
dispreţuia: pe lângă abilităţile lui ca Născut din Stele, cea mai 
mare parte a magiei îi venea din partea neamului mamei - Feele 
care conduceau Avallen, insula învăluită în ceaţă din nord. Inima 
sacră a neamului Feelor. Tatăl lui ar fi ars din temelii Avallen, 
dacă ar fi putut. Fusese o adevărată insultă pentru el faptul că 
Ruhn nu poseda flăcările lui, flăcările pe care le aveau 
majoritatea Feelor din Valbara și că moștenise, în schimb, 
abilităţile celor din ramura Avallen - într-o măsură mai mare 
decât Ruhn lăsa să se vadă - de a invoca și păși printre umbre. 

Între tată și fiu se lăsă tăcerea, întreruptă doar de ticăitul 
mecanismului din celălalt capăt al camerei, în timp ce planetele 
alunecau pe orbita lor. Tatăl luă din nou prisma, ridicând-o spre 
primele-lumini care pâlpâiau într-unul dintre cele trei candelabre 
de cristal. 

Ruhn spuse sobru: 

— Tiberian a declarat că Guvernatorul vrea ca aceste crime să 
nu fie făcute publice, dar eu aș vrea să îmi acorzi permisiunea 
de a o avertiza pe mama. 

Fiecare cuvânt ardea. Aș vrea să îmi acorzi permisiunea. 

Tatăl lui își flutură mâna. 

— Ai permisiunea mea. Va ţine cont de avertisment. 

În același fel în care mama lui ascultase de ceilalţi toată viaţa 
ei. Va asculta și va sta ascunsă și se va bucura, cu siguranţă, de 
gărzile adiționale trimise la vila ei, aflată pe aceeași stradă cu a 
lui, până când toată încurcătura avea să se rezolve. Poate va sta 
și el cu ea în acea seară. 

Nu era regină - nici măcar consoartă sau parteneră. Nu, 
dulcea și buna lui mamă fusese aleasă cu un singur scop: 
procrearea. Regele Toamnei se hotărâse, după câteva secole de 
stăpânire, că vrea un moștenitor. Fată a unei case nobile 
importante, care se trăgea direct din curtea Avallen, ea își 
făcuse datoria cu bucurie, recunoscătoare pentru privilegiul 
etern care îi fusese oferit. În toţi cei șaptezeci și cinci de ani de 
viaţă, Ruhn nu o auzise niciodată rostind un singur cuvânt 
împotriva Regelui Toamnei sau a vieţii pe care fusese obligată 
să o ducă. 


Nici măcar atunci când Ember și tatăl lui avuseseră relaţia lor 
secretă, dezastruoasă, mama sa nu se arătase geloasă. 
Fuseseră atâtea femei înaintea ei și îi urmaseră atâtea. Insă nici 
una nu fusese aleasă în mod oficial, așa cum fusese aleasă ea, 
pentru a duce mai departe neamul regal. lar atunci când 
apăruse Bryce, în cele câteva dăţi în care o întâlnise, mama lui 
fusese bună cu ea. Chiar afectuoasă. 

Ruhn n-ar fi putut spune dacă o admiră pe mama lui pentru că 
nu se revoltase niciodată împotriva vieţii ei, duse într-o cușcă de 
aur. Sau dacă era ceva în neregulă cu e/ pentru că avea 
resentimente faţă de ea. 

Poate că nu avea să își înţeleagă mama niciodată, dar asta nu 
îl împiedica să fie foarte mândru de faptul că își moștenise 
puterile din partea familiei ei și că stăpânea umbrele, ceea ce îl 
făcea să fie diferit faţă de măgarul din faţa lui. Era ceva ce, din 
fericire, îi aducea mereu aminte că el nu trebuia să se 
transforme într-un nemernic despotic. Chiar dacă mulţi din 
neamul mamei sale erau doar cu puţin mai buni. In special verii 
lui. 

— Poate că ar trebui să o suni tu! îi zise Ruhn tatălui său. Să o 
avertizezi tu însuţi. Ar aprecia grija ta. 

— Sunt ocupat cu alte lucruri, îi răspunse el calm. 

Pe Ruhn îl uluise dintotdeauna cât de rece era tatăl lui, când 
prin vene îi ardea focul. 

— O poţi informa tu. Și, pe viitor, te vei abţine de la a-mi 
spune cum să-mi gestionez relaţia cu mama ta. 

— Tu nu ai o relaţie cu ea. Ai avut grijă de ea ca de o iapă cu 
mânz și apoi ai trimis-o la pășune. 

În aer se aprinseră boabe de jăratic. 

— Tu ai beneficiat destul de mult datorită acestei griji ale 
mele, Născutule din Stele. 

Ruhn nu îndrăzni să dea glas cuvintelor care îi stăteau pe 
buze. Chiar dacă titlul meu stupid ţi-a adus și mai multă putere 
și influență în imperiu și printre ceilalți regi, tot te-a ros, nu-i 
așa? Faptul că nu tu, ci fiul tău a scos Sabia Stelară din Peștera 
Prinților din inima întunecată a Avallenului. Faptul că fiul tău, nu 
tu, a stat printre Prinții Născuţi din Stele de mult morţi în 
sarcofagele lor și a fost considerat demn de a scoate sabia din 
lăcașul ei. De câte ori ai încercat să scoţi sabia atunci când erai 


tânăr? Câte cercetări ai făcut chiar în acest birou pentru a găsi 
căi de a o mânui fără să fii tu cel ales? 

Tatăl lui își îndreptă degetul spre el. 

— Am nevoie de darul tău. 

— De ce? 

Puterile lui ca Născut din Stele erau doar ceva mai mult decât 
o scânteie de lumină stelară în podul palmei. Legăturile lui cu 
umbrele erau darul mai interesant. Nici măcar monitoarele cu 
senzori termici ale camerelor de filmat moderne din oraș nu îl 
puteau detecta atunci când pășea printre umbre. 

Tatăl lui ridică prisma. 

— Direcţionează una dintre razele luminii tale stelare prin 
asta. 

Şi, fără să mai aștepte un răspuns, își lipi din nou ochiul de 
dispozitivul de deasupra prismei. 

De obicei, Ruhn trebuia să se concentreze intens pentru a-și 
invoca lumina stelară și apoi rămânea cu o durere de cap care 
dura ore întregi, dar... Era destul de curios cât să încerce. 

Își lipi degetul arătător de prisma din cristal şi își închise ochii, 
concentrându-se asupra respirației. Se lăsă ghidat de clinchetul 
metalic al mecanismului, jos, în adânc, în puţul adânc 
dinlăuntrul său; trecu de fântâna învolburată a umbrelor lui, 
până la vizuina mică de dedesubt. Acolo, încolăcită ca o 
creatură care hibernează, se afla unica sămânță de lumină 
irizată. 

În gând, Ruhn o cuprinse delicat în palmă, trezind-o la viaţă în 
timp ce o ridica, ca și cum ar fi dus apă în căușul palmelor. 
Puterea, sclipind de nerăbdare, urca în el, caldă și plăcută - 
poate singura parte din el pe care o plăcea. 

Ruhn își deschise ochii și văzu lumina stelară pâlpâindu-i în 
vârful degetului, refractată prin prismă. 

Tatăl lui ajustă câteva dintre cadranele instrumentului, în timp 
ce cu cealaltă mână își trecea pe hârtie niște notițe. Lumina 
stelară începu să devină alunecoasă, dezintegrându-se în aerul 
din jurul lor. 

— Încă o clipă doar! ordonă regele. 

Ruhn strânse din dinţi, de parcă asta ar fi putut cumva să 
împiedice dizolvarea luminii stelare. 

Încă o ajustare a dispozitivului și încă o notă aruncată într-un 
scris vechi, rigid. Vechea Limbă a Feelor - tatăl lui înregistra 


totul în acea limbă pe jumătate uitată pe care cei din rasa lor o 
folosiseră atunci când ajunseseră pentru prima oară în Midgard, 
prin Falia Nordică. 

Lumina stelară tremură, pâlpâi și se stinse. Regele Toamnei 
bombăni enervat, însă Ruhn abia dacă auzea ceva din cauza 
bubuitului pe care îl simţea în tâmple. 

Reuși să își vină cât de cât în fire chiar când tatăl lui își încheia 
observaţiile. 

— Ce faci, până la urmă, cu chestia aia? 

— Studiez cum se mișcă lumina prin lume. Cum poate fi 
modelată. 

— Nu avem oameni de știință la Universitatea din Orașul 
Semilunii care să se ocupe de chestiile astea? 

— Interesele lor nu coincid cu ale mele. 

Tatăl îl măsură atent. Apoi zise, fără nici o pregătire: 

— A sosit timpul să căutăm pretendente în vederea unei 
căsătorii potrivite. 

Ruhn clipi. 

— Pentru tine? 

— Nu face pe prostul. 

Tatăl își închise carnetul și se lăsă pe spate în scaunul lui. 

— Este datoria ta faţă de neamul nostru să oferi un moștenitor 
- și să întărești alianțele. Oracolul a decretat că vei fi un rege 
bun și cinstit. Acesta este primul pas pe care trebuie să îl faci în 
această direcție. 

Toate Feele, bărbaţi și femei, făceau o vizită Oracolului 
orașului la vârsta de treisprezece ani, aceasta fiind unul dintre 
cele două Mari Rituri necesare pentru a deveni adulţi: mai întâi 
Oracolul și apoi Calvarul - câţiva ani ori câteva decade mai 
târziu. 

Lui Ruhn i se strânse stomacul la amintirea primului dintre 
Rituri, care fusese mult mai teribil în atât de multe privinţe 
decât groaza Calvarului. 

— Nu mă căsătoresc. 

— Căsătoria este un contract politic. Dă un moștenitor, apoi 
poţi să te fuţi din nou cu cine poftești. 

— Eu numă căsătoresc, se răsti Ruhn. Și în mod clar nu printr- 
o căsătorie aranjată. 

— Tu vei face așa cum ţi se spune. 

— La dracu’, tu nu ești căsătorit! 


— Eu nu am avut nevoie de o alianţă. 

— Dar acum avem? 

— Peste mări se poartă un război sălbatic, în caz că nu știai. 
Este din ce în ce mai rău în fiecare zi și este foarte probabil să 
se întindă până aici. Nu am de gând să intru în el fără să fiu 
asigurat. 

Cu sângele pulsându-i în vene, Ruhn se uită uluit la tatăl său. 
Vorbea cât se poate de serios. 

Ruhn reuși să zică: 

— Plănuiești să mă însori ca să ne facem aliaţi solizi în război? 
Nu suntem aliaţii Asterilor? 

— Suntem. Dar războiul este un timp liminal. Balanța puterii 
poate fi cu ușurință înclinată. Trebuie să demonstrăm că suntem 
vitali și că avem o mare influenţă. 

Ruhn se gândi la aceste cuvinte. 

— Tu vorbești despre o căsătorie cu cineva care nu este Fee. 

Tatăl lui trebuie să fi fost îngrijorat dacă lua în considerare 
ceva atât de rar. 

— Regina Hecuba a murit luna trecută. Fiica ei, Hypaxia, a fost 
încoronată noua vrăjitoare-regină din Valbara. 

Ruhn văzuse știrile. Hypaxia Enador era tânără, nu avea mai 
mult de douăzeci și șase de ani. Nu existau fotografii cu ea, 
pentru că maică-sa o ţinuse izolată în fortăreaţa ei din munţi. 

Tatăl lui continuă: 

— Domnia ei va fi recunoscută în mod oficial de Asteri la 
Summitul de luna viitoare. O voi lega de Fee curând după aceea. 

— Uiţi că Hypaxia va avea și ea un cuvânt de spus. S-ar putea 
să îţi râdă în nas. 

— Spionii mei îmi spun că va ţine cont de vechea prietenie pe 
care mama ei o avea cu noi și că, în calitate de nou conducător, 
va fi suficient de temătoare încât să accepte mâna prietenoasă 
pe care i-o întindem. 

Ruhn simţea clar că este atras într-o plasă, în care Regele 
Toamnei îl afunda din ce în ce mai mult. 

— Nu mă căsătoresc cu ea. 

— Tu ești Prinţul Moștenitor al Feelor din Valbara. Nu ai de 
ales. 

Chipul rece al tatălui său devenise atât de asemănător cu al lui 
Bryce încât Ruhn își feri privirea, neputând să îi facă faţă. Era o 
minune că nimeni nu le descoperise încă secretul. 


— Cornul Lunei nu a fost găsit încă. 

Ruhn se întoarse din nou spre tatăl lui. 

— Şi? Ce legătură are una cu cealaltă? 

— Vreau ca tu să îl găsești. 

Ruhn aruncă o privire spre carneţele, spre prismă. 

— A dispărut cu doi ani în urmă. 

— Şi acum sunt interesat să îl găsesc. Cornul a aparţinut iniţial 
Feelor. Interesul public pentru recuperarea lui a scăzut; acum 
este momentul potrivit pentru a-l obţine. 

Tatăl lui bătu cu degetul în masă. Ceva îl scosese din sărite. 
Ruhn se gândi la ce văzuse în programul tatălui său în acea 
dimineaţă, atunci când îl cercetase în calitatea lui de comandant 
al  Auxiliarului  Feelor. Întâlniri cu nobili îngâmfaţi, un 
antrenament cu garda lui personală și... 

— Să înţeleg că întâlnirea cu Micah din dimineaţa asta a mers 
bine. 

Tăcerea tatălui lui îi confirmă bănuiala. Regele Toamnei îl 
ţintui cu ochii lui de chihlimbar, cântărindu-i ţinuta, expresia, 
totul. Ruhn știa că întotdeauna ieșea în dezavantaj, însă tatăl lui 
spuse: 

— Micah voia să discute despre întărirea orașului nostru 
pentru eventualitatea în care conflictul de peste mări se va 
răspândi până aici. Mi-a transmis destul de clar că Feele... nu 
mai sunt ce-au fost odată. 

Ruhn se încordă. 

— Unităţile de Fee din Aux sunt într-o formă la fel de bună 
precum lupii. 

— Nu este vorba despre puterea noastră fizică, ci mai de 
grabă despre puterea noastră ca rasă. 

Vocea tatălui lui era încărcată de dezgust. 

— Feele sunt pe cale de dispariţie de ceva timp - magia 
noastră se diluează cu fiecare generaţie, ca vinul îndoit cu apă. 

Regele Toamnei se încruntă la Ruhn. 

— Primul Prinţ Născut din Stele putea să orbească dușmanul 
cu o străfulgerare din lumina lui stelară. Tu abia dacă poţi să 
invoci o scânteie pentru o secundă. 

Ruhn își încleștă fălcile. 

— Guvernatorul te-a călcat pe bătături. Și ce? 

— Ne-a insultat puterea. 


Flăcări aprinse sfârâiră în părul tatălui său, ca și cum șuviţele 
s-ar fi topit. 

— Mi-a zis că noi am cedat Cornul de la bun început și că apoi 
am permis să rămână pierdut timp de doi ani de zile. 

— A fost furat din Templul Lunei. La dracu’, nu l-am pierdut! 

Ruhn abia dacă avea o vagă idee despre obiect, nici măcar nu 
îi păsase atunci când dispăruse, cu doi ani în urmă. 

— Am permis ca un artefact sacru al neamului nostru să fie 
folosit pe post de atracţie turistică de doi bani! se răsti tatăl. Şi 
vreau ca acum tu să îl găsești. 

Pentru ca astfel el să îi poată scoate ochii lui Micah. Un bărbat 
meschin și fragil. Asta era tatăl lui. 

— Cornul nu are nici o putere! îi reaminti Ruhn. 

— Este un simbol - și simbolurile vor fi întotdeauna încărcate 
de propria putere. 

Părul tatălui său ardea mai strălucitor. Ruhn își învinse 
pornirea de a se crispa, trupul încordându-i-se la amintirea 
mâinii arzânde a tatălui său, strânsă în jurul gâtului lui, sfârâind 
prin carne. Nici o umbră nu reușise să îl ascundă vreodată de 
asta. 

— Găseşte Cornul, Ruhn. Dacă războiul ajunge pe acest mal, 
oamenii noștri vor avea nevoie de el din mai multe puncte de 
vedere. 

Ochii de chihlimbar ai tatălui său ardeau. Era vorba despre 
ceva mult mai serios, despre care bărbatul nu îi vorbise. 

Ruhn nu se putea gândi decât la un singur lucru care l-ar fi 
putut supăra într-atât: propunerea reînnoită a lui Micah de a fi 
înlocuit de către fiul său la conducerea CviRo. Zvonurile circulau 
de ani de zile și Ruhn nu se îndoia că Arhanghelul era suficient 
de deștept încât să intuiască bine cât îl mânia asta pe Regele 
Toamnei. Acum, că se apropia Summitul, Micah știa că, dacă îl 
scotea din sărite pe Regele Toamnei, bătând apropouri la 
puterea lui diminuată, se asigura că Auxiliarul Feelor era pe 
poziţii, indiferent de situaţia războiului. 

Ruhn lăsă asta deocamdată deoparte. 

— De ce nu cauţi tu Cornul? 

Tatăl lui respiră adânc cu nasul lui lung și subţire și focul din el 
se preschimbă în cenușă. Rege își plecă fruntea spre palma lui 
Ruhn, acolo unde se aflase înainte lumina stelară. 

— Îl caut. De doi ani de zile. 


Ruhn clipi uimit, dar tatăl lui continuă: 

— Cornul s-a aflat la început în posesia lui Pelias, primul Prinţ 
Născut din Stele. Ce se aseamănă se adună. S-ar putea să 
descoperi că, doar căutându-l, ţie ţi se vor arăta lucruri care 
altora le-au fost ascunse. 

Ruhn abia dacă se mai deranja să citească ceva zilele astea, în 
afară de știri și de rapoartele Aux. Gândul de a sta aplecat peste 
tomuri antice, așteptând să îi sară în ochi ceva, în timp ce un 
criminal se afla în libertate... 

— Vom avea de furcă cu Guvernatorul dacă păstrăm noi 
Cornul. 

— Atunci nu vorbi despre asta. 

Tatăl își deschise din nou carnetul. Conversaţia se încheiase. 

Mda, nu era vorba despre nimic mai mult decât gâdilarea 
egoului și politică. Micah îl șicanase pe tatăl lui, îi insultase 
puterile - și acum tatăl lui avea de gând să îi arate care era 
poziţia Feelor. 

Ruhn strânse din dinţi. Avea nevoie de o băutură. Ceva al 
dracului de tare. 

Se îndreptă spre ușă, simțind că îi plesnește capul de durere. 
Durerea provocată de invocarea luminii stelare se învolbura cu 
fiecare cuvânt aruncat spre el. 

Ti-am spus să o avertizezi pe fata aia că nu trebuie să facă 
scandal. 

Găsește Cornul. 

Ce se aseamănă se adună. 

O căsătorie potrivită. 

Dă un moștenitor. 

Este datoria ta față de neamul nostru. 

Ruhn trânti ușa în urma lui. Abia când ajunse la jumătatea 
holului râse; un râs aspru, răgușit. Cel puţin ticălosul nu știa nici 
acum că minţise în privinţa a ceea ce îi spusese Oracolul cu 
atâtea decade în urmă. 

Cu fiecare pas cu care se îndepărta de vila tatălui său, Ruhn 
auzea din ce în ce mai tare șoapta nepământească a Oracolului 
care citea fumul, în timp ce el tremura în camera ei slab 
luminată din marmură. 

Linia regală se va stinge odată cu tine, Prinţule. 


Capitolul 15 


Syrinx dădu cu lăbuţa la fereastră, cu moaca lui încreţită lipită 
de geam. Chelălăia fără oprire de zece minute, așa că Bryce, 
care era mai mult decât pregătită să se cuibărească pe 
canapeaua plușată în formă de L și să urmărească emisiunea ei 
preferată de marţi seara, se întoarse, în cele din urmă, ca să 
vadă de ce se agita așa. 

Himera, care era un pic mai mare decât un terier, pufăia și 
gherăia la peretele de sticlă, în timp ce razele apusului îi poleiau 
blana aurie, sârmoasă. Coada lui lungă, căptușită în vârf cu 
blăniță închisă la culoare, ca a unui leu, flutura dintr-o parte în 
alta. Urechile mici erau lipite de capul rotund și pufos, colăceii 
de grăsime și părul mai lung de pe gât - nu tocmai o coamă - 
vibrau din cauza hămăitului, iar cele două labe mari, care se 
terminau în gheare ca de pasăre... 

— Potolește-te! Zgării geamul! 

Syrinx își întoarse moaca încreţită, partea din el care semăna 
cel mai mult a căţel, strângând din ochii lui negri. Bryce îi 
aruncă la rândul ei o privire urâtă. 

Ziua ei fusese lungă și ciudată, extenuantă, mai ales după ce 
primise un mesaj de la Juniper, care îi spunea că Fury o alertase 
în legătură cu nevinovăția lui Briggs și cu noua crimă și o 
avertiza pe Bryce că trebuie să aibă grijă. Se îndoia că vreuna 
dintre prietenele ei știa că este implicată în găsirea ucigașului, 
sau că lucra alături de un înger. O duruse însă, puţin doar, faptul 
că Fury nu se deranjase să o contacteze personal. Că până și 
June o făcuse prin intermediul unui mesaj, și nu faţă în faţă. 

Bryce avea o bănuială că și a doua zi va fi la fel de solicitantă - 
dacă nu chiar mai rău. Așa că o bătălie a orgoliilor cu o himeră 
de zece kilograme nu era tocmai definiţia ei pentru o seară 
relaxantă. 

— Doar ce te-am plimbat! îi reaminti lui Syrinx. Şi ai primit și o 
porție în plus la cină! 

Syrinx îi răspunse cu un ham și zgârie din nou la fereastră. 

— Răule! se răsti ea. 

Așa, cu inima îndoită, deși se străduise să sune autoritar. 

Când venea vorba despre mica bestie, amândoi se prefăceau 
că ea este cea care domină. 


Bombănind, Bryce se ridică din cuibul ei de perne și își târșăi 
picioarele pe covor până la fereastră. Pe strada de jos treceau 
mașini, câțiva cetăţeni întârziaţi se îndreptau spre casă, niște 
clienți mergeau braț la braț spre unul dintre restaurantele 
elegante de pe marginea râului, din capătul străzii. Deasupra 
lor, soarele la apus împrăștia pe cer nuanţe de roșu, aur și roz, 
palmierii și chiparoșii se legănau în briza îmbălsămată a 
primăverii și... Și acela era un bărbat înaripat, așezat pe 
acoperișul de vizavi. Care privea direct spre ea. 

Ştia ea acele aripi cenușii, părul negru până la umeri și umerii 
aceia laţi. 

Însărcinat cu protecţia, zisese Micah. 

Rahat. Era convinsă că Guvernatorul încă nu avea încredere în 
ea, cu alibi sau fără. 

Bryce îi oferi lui Hunt Athalar un zâmbet strălucitor și trase 
draperiile grele. 

Syrinx, care rămăsese prins între ele, se văită, încercând să își 
elibereze corpul grăsuţ. Dădea din coadă dintr-o parte într-alta, 
iar Bryce își puse mâlinile-n șolduri. 

— Te bucurai de priveliște? 

Syrinx își arătă dinţii ascuțiți și mai dădu drumul unui văitat, 
apoi se târî spre canapea și se aruncă pe pernele deja încălzite, 
în locul lui Bryce. Un portret al disperării. 

O clipă mai târziu îi țârâi telefonul de pe măsuţa de cafea. 
Chiar atunci când îi începea emisiunea. 

Nu cunoștea numărul, însă nu fu deloc surprinsă atunci când, 
rezemându-se de perne, răspunse și se auzi mârâitul lui Hunt. 

— Desfă draperiile, vreau să urmăresc emisiunea. 

Bryce își rezemă picioarele goale de măsuţa de cafea. 

— Nu știam că îngerii consideră demne de ei emisiunile de 
cancan. 

— Aș prefera să urmăresc meciul de sunball care e la ora asta, 
dar mă mulţumesc cu ce prind. 

Ideea că Umbra Mortis ar putea urmări o competiţie 
matrimonială era într-atât de amuzantă încât Bryce apăsă 
butonul de pauză. Cel puţin acum va putea să sară peste 
reclame. 

— Ce faci pe acoperiș, Athalar? 

— Ce mi s-a ordonat. 

Zeii să o apere! 


— Protejarea mea nu îţi dă dreptul să îmi invadezi intimitatea. 

Recunoștea că era mai înţelept să îl lase să o păzească, însă 
trebuiau să existe niște limite. 

— Alţii ar susţine contrariul. 

Bryce își deschise gura, dar el i-o tăie scurt: 

— Am primit ordine. Nu pot să le nesocotesc. 

Simţi un gol în stomac. Nu, Hunt Athalar nu își putea nesocoti 
ordinele, desigur. 

Nici un sclav nu putea face asta, fie om sau Vanir. Așa că, în 
schimb, îl întrebă: 

— Și cum mai precis ai făcut rost de numărul ăsta? 

— Era în dosarul tău. 

Bryce bătu cu piciorul în masă. 

— l-ai făcut o vizită Prințului Ruhn? 

Ar fi plătit un ban de aur ca să îl vadă pe fratele ei dând piept 
cu asasinul personal al lui Micah. 

— Isaiah i-a făcut, bombăni Hunt. Bryce zâmbi. 

— Acesta este protocolul standard. 

— Deci chiar și după ce șeful tău m-a însărcinat cu găsirea 
criminalului, tu ai simţit nevoia de a vedea dacă alibiul meu era 
valid sau nu? 

— Nu eu am făcut regulile astea, Quinlan. 

— Hmm... 

— Trage draperiile. 

— Nu, mersi. 

— Sau ai putea să mă inviţi înăuntru și să îmi faci misiunea 
mai ușoară. 

— Cu siguranţă, nu. 

— De ce? 

— Pentru că îţi poţi îndeplini foarte bine misiunea și de pe acel 
acoperiș. 

Râsul lui o pătrunse până la oase. 

— Ni s-a ordonat să dăm de cap acestor asasinate. Așa că, 
iartă-mă că-ţi zic, dulceaţă, dar suntem pe cale să devenim 
extrem de apropiaţi. 

Felul în care spusese du/ceață - cu atâta vanitate și 
condescendenţă - o făcu să scrâșnească din dinţi. 

Bryce se ridică și își târî picioarele spre fereastra înaltă sub 
ochii atenţi ai lui Syrinx. Trase de un colţ din draperie, cât să îl 
vadă pe îngerul care stătea pe acoperișul de vizavi, cu telefonul 


la ureche, cu aripile cenușii ușor desfăcute, de parcă și-ar fi 
căutat echilibrul împotriva vântului. 

— Sunt sigură că te excită la culme rolul ăsta de protector al 
domniţelor la ananghie, dar mie mi s-a cerut să conduc acest 
caz. Tu reprezinţi întăririle. 

Chiar și de peste stradă, Bryce putea să îl vadă dându-și ochii 
peste cap. 

— Putem să trecem peste înțepăturile cu întâietatea rolurilor? 

Syrinx o împinse cu botul, apoi și-l strecură printre picioarele 
ei ca să se uite la înger. 

— Ce e animalul acela al tău? 

— E o himeră. 

— Pare scump. 

— A fost. 

— Și apartamentul tău arată al naibii de scump. Farmazoana 
aia te plătește probabil foarte bine. 

— Așa e. 

Pe jumătate adevărat. 

Îngerul îşi foi aripile. 

— Acum ai numărul meu. Sună-mă dacă se întâmplă ceva rău, 
sau dacă ai sentimentul că se întâmplă ceva rău, ori dacă ai 
nevoie de ceva. 

— Cum ar fi pizza? 

Bryce văzu destul de clar degetul mijlociu pe care Hunt ÎI 
ridicase deasupra capului. Umbra Morţii, într-adevăr. 

— Ai putea fi un curier foarte bun cu aripile alea, spuse Bryce. 

Îngerii din Lunathion nu se înjoseau însă cu o astfel de 
meserie. Niciodată. 

— Ţine dracului draperiile trase, Quinlan! 

Hunt închise. 

Bryce își flutură doar mâna sarcastic, în semn de la revedere și 
trase cu totul draperia. 

Telefonul țârâi cu un mesaj chiar după ce se așezase la loc. 

Ai apartamentul protejat de farmece? 

Bryce își dădu ochii peste cap și îi scrise: 

Arăt a proastă? 

Hunt se grăbi să răspundă: 

În orașul ăsta se întâmplă ceva serios și ţie ţi s-a acordat 
protecție de tip A împotriva acestui pericol. Și cu toate astea tu 


mă freci cu limitele discreţiei. Cred că ţi-am oferit deja 
răspunsul cu privire la inteligenţa ta. 

Încruntată, lui Bryce îi alunecară imediat degetele pe ecran: 

Te rog să ai bunăvoința de a te duce dracului. 

Apăsă pe butonul de trimitere înainte să se mai gândească 
dacă era inteligent să îi spună asta lui Umbra Mortis. 

El nu îi răspunse. Cu un zâmbet mândru, Bryce își ridică 
telecomanda. 

Syrinx însă se repezi valvârtej spre draperii, chelălăind. Se 
năpusti în jurul canapelei și trase de draperii, făcând-o pe Bryce 
să se întrebe cu ce dracu' aruncase în fereastra ei, când... 

Îngerul Căzut plutea chiar în faţa geamului. Și se uita urât la 
ea. 

Nu își permise să se tragă înapoi, chiar dacă inima îi bubuia în 
piept. Nu putea face nimic altceva decât să deschidă fereastra. 
Vântul creat de aripile lui mari îi răvăși părul. 

— Ce? 

Nici măcar nu clipi din ochii lui negri. Frapant - era singurul 
cuvânt la care Bryce se putea gândi pentru a-i descrie chipul 
frumos, cu linii drepte și pomeţi pronunţaţi. 

— Poţi să faci investigația asta ușoară sau dificilă. 

— Eu nu... 

— Scuteşte-mă! 

Părul negru al lui Hunt flutura în vânt. Foșnetul și bătaia 
aripilor lui acoperea traficul de jos și pe oamenii și Vanirii care 
priveau acum în sus, cu gurile căscate la el. 

— Nu apreciezi faptul că ești supravegheată sau protejată sau 
în fine. Își încrucișă braţele. Nici unul dintre noi nu are vreun 
cuvânt de spus în chestiunea asta. Așa că, în loc să-ţi pierzi 
timpul certându-te cu mine în privinţa limitelor, de ce nu faci 
mai bine lista aia cu suspecți și pe cea cu locurile în care a fost 
Danika? 

— De ce nu încetezi tu să îmi mai spui ce ar trebui să fac cu 
timpul meu? 

Ar fi putut să jure că a simţit gust de eter atunci când îngerul 
s-a răstit: 

— Voi fi direct cu tine. 

— Super. 

Îi palpitară nările. 


— Hel, voi face totul pentru a rezolva acest caz. Chiar dacă 
asta presupune să te leg de un scaun până când scrii listele 
alea. 

Bryce rânji. 

— Sălbatic. Bun. 

Ochii lui Hunt se întunecară. 

— Nu. Te. Pune. Cu. Mine. 

— Mda, da, tu ești Umbra Mortis. 

Își arătă dinţii strălucitori. 

— Nu îmi pasă cum îmi spui, Quinlan, atâta timp cât faci ceea 
ce ţi se spune. 

Al dracului alfa-măgar. 

— Nemurirea e o perioadă lungă atunci când ai un băț în fund. 

Bryce își puse mâinile-n șolduri. Ce mai conta că Syrinx care i 
se juca printre picioare îi lua din atitudinea amenințătoare. 

Luându-și privirea de la ea, îngerul îl cercetă pe animăluţul ei 
de casă cu sprâncenele ridicate. Syrinx dădea din coadă, și-o 
flutura. Hunt chicoti, împotriva voinţei lui parcă. 

— Tu ești o bestiuţă deşteaptă, nu-i așa? li aruncă o privire 
disprețuitoare lui Bryce. Mai deşteaptă decât stăpâna ta se 
pare. 

Ce mai. Era Regele Alfa-Măgarilor. 

Syrinx însă se gudura. Și Bryce simţi pornirea stupidă, 
copleșitoare de a-l ascunde pe Syrinx de Hunt, de toată lumea, 
de tot. El era a/ ei și al nimănui altcuiva, și nu îi plăcea mai ales 
gândul că cineva ar fi putut pătrunde în bula lor... 

Privirea lui Hunt se ridică din nou spre ea. 

— Ai arme? 

Licărirea de mascul pur din ochii lui îi spunea că el presupune 
că nu are. 

— Deranjează-mă tu din nou, îi răspunse ea dulce, chiar 
înainte de a-i închide fereastra în nas, și ai să afli. 


Hunt se întreba cât de mare ar fi necazul în care s-ar băga 
dacă ar îneca-o pe Bryce Quinlan în Istros. 

După dimineaţa pe care o avusese, orice fel de pedeapsă din 
partea lui Micah sau faptul că putea fi transformat în porc de 
Jesiba Roga începea să i se pară că ar putea să merite. 


Rezemat de un felinar, cu faţa acoperită de ploaia măruntă 
care se cernea deasupra orașului, Hunt își încleștă falca până la 
durere. 

La ora asta, navetiștii umpleau străzile înguste ale Pieței Vechi 
- unii dintre ei îndreptându-se spre locurile de muncă din 
nenumăratele magazine și galerii, alţii luând-o spre turnurile 
înalte din DCA, aflat la un kilometru spre vest. Cu toții însă îi 
băgau de seamă aripile, chipul și îl ocoleau. 

Hunt îi ignoră și se uită urât la ceasul de la telefon. Opt și un 
sfert. 

Așteptase suficient înainte să sune la telefon. Formă numărul 
și își ridică telefonul la ureche, ascultând cum sună o dată, de 
două ori... 

— Te rog, spune-mi că Bryce este în viaţă! 

Isaiah avea răsuflarea tăiată, ceea ce îi spunea lui Hunt că fie 
se antrena în sala de la garnizoană, fie se bucura de compania 
iubitului său. 

— Deocamdată. 

Se auzi bipăitul unui aparat, semn că Isaiah încetinea probabil 
viteza unei benzi de alergat. 

— Vreau să știu de ce mă suni atât de devreme? 

O pauză. 

— Ce cauţi pe strada Samson? 

Deși Isaiah îi identificase probabil adresa prin intermediul 
cipului pe care îl avea în telefon, Hunt se încruntă totuși spre 
cea mai apropiată cameră de filmat. Unele erau probabil 
ascunse în chiparoșii și palmierii care flancau trotuarele, altele 
deghizate în stropitorile care își scoteau capetele din iarba 
umedă a rondurilor de flori, sau construite în felinarele cum era 
și cel de care stătea rezemat. 

Cineva îi privea tot timpul. În tot acest oraș, în tot teritoriul, în 
toată lumea, era mereu cineva care îi privea. Camerele erau 
păzite de atât de multe farmece încât erau rezistente și la 
bombe. Chiar dacă orașul ar fi fost dărâmat din temelii de magia 
letală a bombelor cu sulf ale Gărzilor Asteriene, camerele ar fi 
continuat să înregistreze. 

— Ştiai că... 

Hunt își cobori vocea într-o șoaptă răgușită pentru că un cârd 
de prepelite tocmai ce trecea strada - o mică familie de 
metamorfi, fără îndoială. 


— Himerele pot să deschidă încuietori și uși și să se 
teleporteze dintr-un spaţiu în altul de parcă ar trece dintr-o 
cameră în alta? 

— Nu...? zise Isaiah, respirând din greu. 

Se pare că nici Quinlan nu știa, de vreme ce se deranjase să îi 
facă o cușcă bestiei. Deși poate că drăcia era mai mult menită 
să îi ofere himerei un spaţiu propriu, confortabil, așa cum 
oamenii construiau pentru câinii lor, de vreme ce era clar că nu 
putea fi ţinută într-un loc fără o mulţime de farmece. 

Inferiorii, clasa de Vaniri căreia îi aparţinea himera, aveau o 
pletoră de astfel de mici puteri interesante. Era unul dintre 
motivele pentru care erau atât de scumpi. Și pentru care, după 
atâtea milenii, Senatul și Asterii continuau să refuze încercările 
de a schimba legile care îi marcau drept proprietate, cu dreptul 
de a fi comercializaţi. Inferiorii erau prea periculoși, pretindeau 
ei - nu puteau înţelege legile și aveau puteri care s-ar fi putut 
dovedi dăunătoare dacă nu erau controlati de mulţimea de vrăji 
și de tatuaje infuzate cu magie care îi subjuga. 

Şi era mult prea avantajos, mai ales pentru cei aflaţi la 
conducere, ale căror familii profitau de pe urma comercializării 
lor. 

Așa că rămâneau Inferiori. 

Hunt își strânse aripile pe rând. De pe penele cenușii alunecau 
boabe de apă, ca niște bijuterii străvezii. 

— Este deja un coșmar. 

Isaiah tuși. 

— Ai supravegheat-o pe Quinlan doar o noapte. 

— Zece ore ca să fim mai exacţi. Chiar până când himera ei de 
casă a apărut pur și simplu lângă mine la răsărit și m-a mușcat 
de fund pentru că i s-a părut că arăt ca și cum aș picoti. Apoi a 
dispărut din nou - la loc în apartament. Fix când Quinlan a ieșit 
din dormitor și și-a tras draperiile ca să mă vadă apucându-mă 
singur de fund, ca un idiot. Ai idee cât de ascuţiţi sunt dinţii unei 
himere? 

— Nu. 

Hunt ar fi putut să jure că a simţit un zâmbet în vocea lui 
Isaiah. 

— Când am zburat la ea ca să îi explic, a dat muzica la 
maximum și m-a ignorat ca un copil răsfăţat. 


Pentru că avea suficiente farmece în jurul apartamentului ei 
cât să ţină la distanţă o armată de îngeri, Hunt nici măcar nu 
mai încercase să intre pe vreo fereastră, de vreme ce le testase 
pe toate pe timpul nopţii. Așa că fusese obligat să bombăne din 
spatele sticlei. Se întorsese pe acoperiș abia după ce ea ieșise 
din dormitor îmbrăcată doar cu o bustieră și un chilot minuscul. 
Rânjetul pe care i-l aruncase când îl văzuse zburând cu spatele 
fusese de-a dreptul felin. 

— N-am mai văzut-o apoi până când a ieșit la alergat. Mi-a 
arătat degetul înainte să plece. 

— Așa că te-ai dus în Samson Street ca să îţi plângi de milă? 
Care e urgenţa? 

— Urgenţa, măgarule, este că s-ar putea s-o ucid înainte să 
aflăm cine este adevăratul criminal. 

Prea multe lucruri depindeau de acest caz. 

— Eşti doar ofticat că nu tremură de frică în faţa ta sau că nu 
te lingușește. 

— La dracu’, de parcă eu aș vrea să mă /ingușească cineva... 

— Unde e Quinlan acum? 

— Își face unghiile. 

Pauza pe care Isaiah o făcu suna al dracului de tare ca și cum 
ar fi fost gata-gata să izbucnească în râs. 

— De unde și prezenţa ta pe strada Samson înainte de ora 
nouă. 

— Stau și mă uit prin fereastra unui salon de manichiură de 
parcă aș fi un obsedat care o urmărește. 

Faptul că Quinlan nu se grăbea să prindă criminalul îl irita la 
fel de mult precum comportamentul ei. Hunt n-avea cum să nu 
fie suspicios. Nu știa cum sau de ce ar fi omorât-o ea pe Danika, 
haita și pe Tertian, însă era cert că avusese o legătură cu toate 
aceste morți. Şi fusese în același loc în nopţile în care avuseseră 
loc crimele. Ştia ceva - sau făcuse ceva. 

— Închid acum. 

Măgarul zâmbea. Hunt era sigur de asta. 

— Ai dat piept cu armate dușmane, ai supravieţuit în arena lui 
Sandriel, te-ai confruntat cu Arhangheli. Isaiah chicoti. Sunt 
sigur că o petrecăreaţă nu este la fel de dificilă cum au fost 
toate astea. 

Convorbirea se întrerupse. 


Hunt strânse din dinţi. O putea vedea perfect pe Bryce prin 
geamul de la salon, așezată la unul dintre pupitrele de 
marmură, cu mâinile întinse în faţa unei femei draki cu solzi 
roșii-aurii, care îi aplica încă un strat de ojă pe unghii. De câte 
avea nevoie? 

La acea oră, înăuntru nu mai erau decât câţiva alţi clienţi, ale 
căror unghii, copite și gheare erau în procesul de umplere, 
vopsire și naiba mai ştie ce le făceau acolo. Însă toţi aruncau 
priviri pe fereastră. La el. 

Își câștigase deja o privire urâtă de la metamorful șoim cu păr 
turcoaz de la recepţie, care nu îndrăznea însă să iasă și să îi 
ceară să plece pentru că îi speria clientela. 

Bryce stătea acolo și îl ignora cu totul. Sporovăia și râdea cu 
femeia care îi făcea unghiile. 

Îi luase câteva clipe ca să se înalțe atunci când o văzuse pe 
Bryce părăsindu-și apartamentul. Plutise deasupra ei, conștient 
fiind de toţi cetățenii care aveau să-l filmeze dacă ar fi aterizat 
lângă ea în mijlocul străzii și și-ar fi înfășurat mâinile în jurul 
gâtului ei. 

Alergase mai bine de un kilometru, se pare. Abia dacă asudase 
puţin când a ajuns la salon, cu costumul ei sport strâmt umezit 
de ploaia măruntă. l-a aruncat o privire care l-a avertizat că ar 
face bine să rămână afară. 

Asta se întâmplase cu mai bine de o oră în urmă. O oră 
întreagă în care i se lucraseră unghiile cu tot felul de foarfece și 
de alte ustensile care ar fi făcut-o chiar și pe Căprioară să 
tresară. Adevărată tortură. 

Cinci minute. Quinlan mai avea la dispoziţie încă cinci minute, 
apoi avea să o scoată cu forţa afară. Micah își pierduse probabil 
minţile - asta era singura explicație pentru faptul că îi ceruse ei 
ajutorul, mai ales dacă ea dădea prioritate aranjatului unghiilor 
în locul rezolvării asasinatului prietenei ei. 

Nici nu știa de ce mai era surprins. După câte văzuse, după 
câte persoane întâlnise și suportase, genul acesta de rahaturi n- 
ar fi trebuit să îl mai deranjeze. 

Cineva care arăta așa ca Quinlan trebuie că se obișnuise cu 
ușile pe care o așa faţă și un astfel de corp le deschideau fără 
nici o împotrivire. Să fii pe jumătate om avea unele dezavantaje, 
da - o mulţime chiar, dacă era să se gândească la starea în care 


se afla lumea. Însă Quinlan se descurcase. Se descurcase al 
dracului de bine dacă lua ca etalon apartamentul ei. 

Femeia draki puse deoparte sticla și își trecu degetele cu 
gheare pe deasupra unghiilor lui Bryce. Străluci un val de 
magie, părul prins în coadă al lui Bryce legănându-se ca și cum 
în încăpere ar fi suflat o pală uscată de vânt. 

Precum cea a Feelor din Valbara, magia drakilor înclina mai 
mult spre foc și vânt. În părţile nordice ale Pangerei însă 
întâlnise draki și Fee ale căror puteri puteau controla apa, 
ploaia, ceața - magie elementală. Dar nici măcar printre drakii și 
Feele cele mai izolate nu se afla nimeni care să invoce fulgerul. 
Ştia asta pentru că cercetase. In tinereţe fusese disperat să 
găsească pe cineva care l-ar fi putut învăţa cum să își 
controleze puterile. Până la urmă fusese nevoit să înveţe singur. 

Bryce își examină unghiile și zâmbi. Apoi o îmbrăţișă pe 
femeie. La naiba, o îmbrățișă! De parcă ar fi fost vreun fel de 
erou de război pentru că îi făcuse unghiile. 

Hunt era mirat că nu își tocise dinţii până la gingii până când 
Bryce se îndreptă spre ușă și își flutură mâna în semn de rămas- 
bun metamorfei șoim de la recepţie. Aceasta îi înmână o 
umbrelă transparentă, probabil cu împrumut, ca să se apere de 
ploaie. 

Ușa de sticlă se deschise și ochii lui Bryce îi întâlniră în sfârșit 
pe ai lui Hunt. 

— Ce dracu”, îţi baţi joc de mine?! 

Cuvintele explodară din pieptul lui. 

Ea își deschise umbrela. Cât pe ce să îi scoată ochii cu ea. 

— Aveai altceva mai bun de făcut? 

— M-ai lăsat să te aştept în ploaie. 

— Eşti un bărbat mare și puternic. Cred că poţi să faci faţă 
câtorva stropi. 

Hunt păși alături de ea. 

— Ti-am zis să faci cele două liste. Ce naiba! Nu să te duci la 
un salon de înfrumusețare! 

Bryce se opri la o intersecţie, așteptând să treacă mașinile 
care mergeau bară la bară, și porni. Nu era nici pe departe la fel 
de înaltă ca el, însă cumva reuși să îl privească de sus, chiar 
dacă își ridicase privirea spre el. 

— Dacă ești atât de bun la investigat, de ce nu te ocupi tu de 
tot și mă scutești pe mine de efort? 


— Ai primit un ordin de la Guvernator. 

Cuvintele sunară ridicol, chiar și pentru el. Bryce traversă 
strada și Hunt o urmă. 

— Și aș fi crezut că ai o motivaţie personală pentru a afla cine 
este în spatele acestor lucruri. 

— Nu mai presupune nimic în privinţa motivaţiilor mele. 

Bryce evită o băltoacă de ploaie, ori de urină. Fiind vorba de 
Piaţa Veche era imposibil de spus care dintre alternative era. 

Hunt se abţinu să o împingă în băltoacă. 

— Ai o problemă cu mine? 

— Nu prea îmi pasă de tine suficient încât să am o problemă. 

— Asemenea. 

Ochii lui Bryce străluciră cu adevărat, de parcă înăuntrul ei ar 
fi pâlpâit un foc ascuns. Îl măsură, cercetându-l centimetru cu 
centimetru, și cumva - cum naiba?! - îl făcu să se simtă înalt de 
câţiva centimetri. Nu mai spuse nimic până când ajunseră pe 
strada ei, când bombăni: 

— Trebuie să faci lista cu suspecți și lista cu ultimele activităţi 
ale Danikăi. 

Bryce își examină unghiile, pictate acum într-un soi de 
degrade care trecea de la roz la trandafiriu. Asemenea cerului la 
apus. 

— Nimănuli nu îi plac oamenii sâcâitorii, Athalar. 

Ajunseră în faţa intrării arcuite din sticlă de la clădirea ei - 
structurată ca solzii unui pește, băgase de seamă noaptea 
trecută - și ușile se deschiseră. Cu codiţa fluturând, Bryce îi zise 
veselă: 

— Pal! 

Hunt îi răspunse afectat: 

— S-ar putea ca lumea să te vadă arzând-o așa la mișto, 
Quinlan, și să înceapă să bănuiască faptul că încerci să sabotezi 
o investigație oficială. 

Dacă nu putea să o forţeze să lucreze la acest caz, poate că ar 
fi putut să obţină rezultate speriind-o. 

Folosindu-se mai ales de adevăr: era încă suspectă. Nu 
scăpase nici pe departe. Lui Bryce îi scânteiară din nou ochii și, 
la naiba, era foarte satisfăcător să o vadă așa. 

Așa că Hunt adăugă doar, cu un început de zâmbet: 

— Ai face bine să te grăbești. N-ai vrea să întârzii la muncă. 


Mersul la salon făcuse toţi banii din atât de multe puncte de 
vedere, însă poate că cel mai mare beneficiu fusese acela de a-l 
fi scos din sărite pe Athalar. 

— Nu înţeleg de ce nu poţi să îl lași pe înger înăuntru! se văită 
Lehabah, care stătea cocoţată în vârful unui sfeșnic vechi. E atât 
de chipeș. 

Bryce se afla în mijlocul bibliotecii de la galerie, cu 
documentele clienţilor împrăștiate pe masa din faţa ei. li aruncă 
o privire piezișă flăcării în formă de femeie. 

— Să nu care cumva să picuri ceară peste documentele astea, 
Lele. 

Silfa de foc bombăni și își rezemă fundul de fitilul lumânării. 
Ceara picură pe margini, iar părul ei galben, încâlcit îi pluti 
deasupra capului - de parcă ar fi fost cu adevărat o flacără care 
căpătase forme femeiești. 

— Stă acolo pe acoperiș pe vremea asta groaznică. Lasă-l să 
se odihnească pe canapea, aici. Syrinx zice că îngerul poate să-i 
perie lui blana dacă are nevoie de o ocupație. 

Bryce oftă spre tavanul pictat, care reda cu deosebită grijă 
cerul nopţii. Candelabrul uriaș de aur care atârna în centru 
fusese inspirat de o explozie solară, cu toate celelalte braţe 
aliniate perfect, imitând cele șapte planete. 

Bryce se încruntă la Syrinx, care moţăia pe canapeaua de 
catifea verde. 

— Îngerul nu are voie să intre aici. 

Lehabah dădu drumul unui oftat: 

— Într-o zi, șefa mă va da la schimb unui bătrân libidinos și tu 
ai să regreţi că nu mi-ai împlinit nici o dorinţă. 

— Într-o zi, bătrânul acela libidinos te va pune să muncești cu 
adevărat și să îi păzești cărţile, iar tu vei regreta că ţi-ai 
petrecut atâtea ore de relativă libertate bocind. 

Un strop de ceară sfârâi pe masă. Bryce își ridică imediat 
capul. 

Lehabah era revărsată cu burta în jos pe lumânare, cu o mână 
leneșă atârnându-i pe o parte. Periculos de aproape de 
documentele asupra cărora Bryce stătuse aplecată în ultimele 
trei ore. 

— Să nu te prind! 

Lehabah își răsuci braţul în așa fel încât tatuajul întipărit pe 
pielea ei de flacără să devină vizibil. li fusese aplicat pe mână 


după doar câteva clipe de la naștere, îi spusese Lehabah. SPQM. 
Era întipărit pe pielea tuturor silfilor - de foc, de apă, de 
pământ; nu conta. Era pedeapsa pentru că se alăturaseră 
rebeliunii îngerilor cu două sute de ani în urmă, atunci când silfii 
îndrăzniseră să protesteze față de statutul lor de peregrini. In 
calitate de Inferiori. În cazul lor, Asterii merseseră chiar mai 
departe decât actele de tortură și trecerea în sclavie a îngerilor. 
Decretaseră după rebeliune că toţi silfii - nu doar aceia care se 
alăturaseră lui Shahar și legiunii ei - aveau să devină sclavi și să 
fie alungaţi din Casa Cerului și a Aerului. Toţi descendenţii lor 
aveau să fie și ei sclavi fără loc. Pentru eternitate. 

Era unul dintre cele mai crâncene episoade din istoria 
Republicii. 

Lehabah oftă. 

— Cumpără-mi libertatea de la Jesiba. Așa voi putea să mă 
mut în apartamentul tău și să îţi încălzesc toate băile și 
mâncarea. 

Putea ea să facă mult mai multe, Bryce știa. Practic, magia lui 
Lehabah era mai puternică decât cea a lui Bryce. Dar asta era 
valabil pentru majoritatea celor care nu erau oameni. Și, chiar 
dacă puterea lui Lehabah era mai mare decât a ei, aceasta 
rămânea doar o scânteie prin comparaţie cu flăcările Feelor. Cu 
flăcările tatălui ei. 

Bryce lăsă din mână actele de cumpărare ale clientului. 

— Nu este atât de simplu, Lele. 

— Syrinx mi-a spus că te simţi singură. Eu aș putea să te 
înveselesc. 

În chip de răspuns, himera se rostogoli pe spate, cu limba 
scoasă din gură și fornăi. 

— Unu la mână, în clădirea în care stau eu nu sunt primiţi silfi 
de foc. Sau de apă. Ar fi un adevărat coșmar din punctul de 
vedere al asigurărilor. Doi, n-o pot întreba pur și simplu pe 
Jesiba. S-ar putea să se descotorosească apoi de tine tocmai 
pentru că am întrebat. 

Lehabah își lăsă bărbia rotunjoară în palme și picură încă un 
strop de ceară periculos de aproape de hârțoage. 

— Ți l-a dat pe Syrie. 

Chtona să-i dea răbdare! 


— Mi-a permis să îl cumpăr pe Syrinx pentru că viaţa mea se 
dusese de râpă și mi-am pierdut cumpătul când, plictisită de el, 
a încercat să-l vândă. 

— Pentru că a murit Danika, murmură silfa de foc. 

Bryce își închise ochii pentru o clipă, apoi zise: 

— Da. 

— N-ar trebui să mai înjuri așa mult, BB. 

— Atunci, sigur n-o să-ţi placă de înger. 

— El mi-a condus neamul în bătălie și este membru al Casei 
mele. Merit să îl cunosc. 

— Din câte știu eu, bătălia a decurs destul de rău, iar silfii de 
foc au fost izgoniți din Casa Cerului și a Aerului din această 
cauză. 

Lehabah se ridică, cu picioarele încrucișate. 

— Apartenența la o anumită Casă nu este ceva ce poate fi 
decretat de un guvern. Expulzarea noastră a avut loc doar pe 
hârtie. 

Era adevărat. Însă Bryce spuse totuși: 

— Ce dictează Asterii și Senatul este lege. 

Lehabah era gardianul bibliotecii din galerie de zeci de ani. 

Logic ai fi zis că să ordoni unei silfe de foc să păzească o 
bibliotecă era o idee proastă, însă atunci când o treime dintre 
cărţile din acel loc nu-și doreau nimic mai mult decât să 
evadeze și să ucidă pe cineva sau să-l devoreze - nu neapărat în 
această ordine -, o flacără vie care să le ţină la respect merita 
orice risc. Chiar și pe cel al pălăvrăgelilor nesfârșite, se pare. 

Se auzi o bufnitură la mezanin. De parcă o carte s-ar fi aruncat 
de pe raft, din propria dorinţă. Lehabah sâsâi spre ea, luând o 
nuanţă de albastru intens. Se auziră șoapte de hârtie și de piele 
în timp ce cartea rebelă își căuta din nou locul. 

Bryce zâmbi, iar atunci se auzi sunând și telefonul. O singură 
privire aruncată spre ecran o făcu să se întindă după receptor și 
să îi zică repede silfei: 

— Înapoi la locul tău, acum. 

Lehabah abia ajunse la domul din sticlă de unde urmărea cu 
vigilenţă cărţile plimbăreţe din bibliotecă, și Bryce și răspunse: 

— Ziua bună, şefa! 

— Ai făcut ceva progrese? 

— Investighez încă. Cum e Pangera? 

Jesiba nici măcar nu se obosi să răspundă, zicându-i în schimb: 


— Am un client care ajunge la ora două. Să fii pregătită. Şi n-o 
mai lăsa pe Lehabah să trăncănească. Trebuie să își facă 
meseria. 

Și, zicând asta, Jesiba închise. 

Bryce se ridică de la biroul la care lucrase toată dimineaţa. 
Lambriurile de stejar ale bibliotecii din subsol păreau vechi, însă 
erau înțesate cu cea mai nouă tehnologie și cu cele mai bune 
farmece pe care banii le puteau cumpăra. Ca să nu mai vorbim 
că avea un sistem audio mortal de care ea știa să se folosească 
atunci când Jesiba se afla în cealaltă parte a Haldrenului. 

Nu că acum ar mai fi dansat acolo jos. Nu mai dansa. Acum 
muzica îi folosea doar pentru a acoperi zumzetul primelor- 
lumini, ca să nu înnebunească cu totul. Sau pentru a îneca 
monologurile lui Lehabah. 

Rafturile cu cărți căptușeau fiecare perete, întrerupte doar de 
vreo zece acvarii și terarii, pline cu o varietate de animale 
comune mici: șopârle și șerpi, broaște-ţestoase și o mulţime de 
rozătoare. Bryce se întreba adesea dacă nu cumva fuseseră cu 
toatele persoane care o enervaseră pe Jesiba. Nici una dintre ele 
nu părea conștientă în vreun fel, ceea ce era și mai terifiant, 
dacă bănuiala ei era întemeiată. Nu doar că fuseseră 
transformate în animale, dar și uitaseră că avuseseră o cu totul 
altă existenţă înainte. 

Bineînţeles, Lehabah le botezase pe toate, una având un nume 
mai ridicol decât cealaltă. Nucșoară și Ghimbir erau șopârlele 
din acvariul cel mai apropiat de Bryce. Surori, pretindea 
Lehabah. Domnișoara Mac era numele șarpelui vărgat cu negru 
și alb de la mezanin. 

Lehabah nu găsise nume pentru nici unul dintre animalele din 
acvariul cel mai mare. Cel care ocupa un întreg perete al 
bibliotecii și prin a cărui sticlă se întrezărea un mediu apos și 
întunecat. Din fericire, acesta era în prezent gol. 

Cu un an în urmă, Bryce făcuse lobby în numele lui Lehabah ca 
să se cumpere câţiva ţipari violeţi care să lumineze obscuritatea 
din acvariul acela cu lumina lor sclipitoare, asemenea unui 
curcubeu. 

Jesiba refuzase și cumpărase, în schimb, o kelpie care călărise 
geamul cu îndemânarea și entuziasmul unui puști de liceu. 

Bryce se asigurase că nenorocitul ajunge să fie oferit cadou 
unui client cât ai zice pește. 


Bryce încercă să se pregătească mental pentru treaba pe care 
o avea de făcut. Și nu se gândea la hârţoage sau la clientul care 
trebuia să sosească, ci la ceea ce avea de făcut în acea seară. 
Zeii să o apere dacă Athalar mirosea ceva! 

Însă gândul la moaca pe care avea să o facă atunci când urma 
să își dea seama ce plănuise... Da, ar fi fost satisfăcător. 

Asta dacă supravieţuia. 


Capitolul 16 


Era posibil ca mirtul pe care Ruhn îl fumase cu zece minute în 
urmă împreună cu Flynn să fi fost mai puternic decât lăsase să 
se înțeleagă prietenul lui. 

Intins în pat, cu căștile lui speciale pentru Fee peste urechile 
ascuţite, Ruhn își închise ochii și se lăsă purtat de bătaia basului 
și de sfârâitul avântat al sintetizatorului. Bătea ritmul cu botul 
cizmei și cu degete împreunate peste plex. Fiecare notă rezona 
în interiorul lui. Cu fiecare gură de aer pe care o lua era tras din 
ce în ce mai departe din conștiință. Se simţea de parcă mintea îi 
fusese smulsă și azvârlită din locul în care se odihnea de obicei, 
ca un căpitan de la cârma unui vapor. 

Se simţea complet relaxat, topit parcă, sângele și oasele 
dizolvându-i-se în aur lichid. Fiecare notă îl făcea să curgă prin 
el. Fiecare motiv de stres, cuvânt brutal și supărare se scurgea 
din el, aluneca de pe pat ca un șarpe. 

Le arătă degetul din mijloc acelor sentimente în timp ce se 
îndepărtau de el. Ştia că luase mirtul lui Flynn din cauza orelor 
petrecute, necăjindu-se din cauza ordinelor de rahat ale tatălui 
său. 

Taică-său putea să se ducă în Hel. 

Mirtul îi învălui mintea cu braţele lui moi și dulci și îl trase în 
adâncul lui sclipitor. 

Ruhn se lăsă înecat, prea moale ca să mai poată face ceva, se 
lăsă cuprins de valurile muzicii, trupul scufundându-i-se în 
saltea, până când simţi că se afundă în umbre și lumină stelară. 
Notele cântecului pluteau deasupra capului său, fire aurite care 
străluceau ţesute din sunete. Își mișca încă trupul? Avea 
pleoapele prea grele ca să le ridice și să verifice. 

Un parfum de liliac și nucșoară umplu camera. Femeie, Fee... 

Dacă vreuna dintre femeile care petreceau la parter intrase în 
camera lui, gândindu-se că ar putea să aibă parte de o partidă 
bună cu un Prinţ al Feelor, urma să fie grav dezamăgită. Nu era 
deloc în formă pentru a face sex. În orice caz, nu pentru o 
partidă bună. Pleoapele îi erau atât de grele. Ar fi trebuit să le 
deschidă. 


Unde naiba era telecomanda care îi controla corpul? Chiar și 
umbrele lui se îndepărtaseră, erau prea departe pentru a fi 
invocate. 7 

Parfumul crescu în intensitate. Îi era cunoscut. Îl cunoștea la 
fel de bine ca pe... Ruhn sări în sus, deschizându-și larg ochii și 
o descoperi pe sora lui lângă piciorul patului. 

Buzele lui Bryce se mișcau, iar ochii ei de culoarea whisky-ului 
erau plini de amuzament, dar nu putea să audă nici un cuvânt 
din ceea ce zicea, nici unul... 

Ah. Da. Căștile. Muzica asurzitoare. 

Clipind furios, strângând din dinţi, luptându-se împotriva 
drogului care încerca să îl tragă în jos, jos, jos, Ruhn își scoase 
căștile și apăsă butonul de pauză de la telefon. 

— Ce? 

Bryce se rezemă de dulapul lui din lemn scorojit. Măcar era 
îmbrăcată și ea odată în haine normale. Chiar dacă blugii erau 
mulaţi, iar puloverul crem lăsa cam totul la vedere. 

— Am zis că îţi vei crăpa timpanul dacă asculți muzică atât de 
tare. 

Ruhn își simţea capul învârtindu-i-se. Făcu ochii mici, clipind în 
fața haloului de lumină stelară din jurul capului lui Bryce, de la 
picioarele ei. Clipi încă o dată, încercând să vadă prin aura care 
îi înceţoșa vederea și haloul dispăru. Clipi iar și reapăru. 

Bryce pufăi. 

— Nu ai halucinaţii. Sunt aici. 

Își simţea gura la sute de kilometri depărtare, însă reuși să o 
întrebe: 

— Cine te-a lăsat să intri? 

Declan și Flynn erau jos, alături de câţiva dintre cei mai buni 
războinici Fee. Pe unii dintre ei nu îi voia deloc în preajma surorii 
lui. 

Bryce îi ignoră întrebarea, încruntându-se spre colţul camerei. 
Spre grămada de rufe nespălate și spre Sabia Stelară pe care o 
aruncase în vârf. Şi sabia sclipea de lumină stelară. Ar fi putut 
să jure că nenorocita cânta. Ruhn își scutură capul, de parcă 
asta i-ar fi îmbunătăţit auzul, în timp ce Bryce zise: 

— Trebuie să vorbesc cu tine. 

Ultima oară când Bryce intrase în acea cameră fusese la 
șaisprezece ani, iar el petrecuse atunci ore întregi înainte să 
curețe odaia și să o aranjeze, dimpreună cu întreaga casă. 


Fiecare bong și sticlă de lichior, fiecare pereche de lenjerie 
feminină pe care nu o mai returnase purtătoarei, fiecare urmă și 
miros de la sex și droguri, de la toate lucrurile stupide pe care le 
făceau acolo, fuseseră ascunse. 

lar ea stătuse chiar în acel loc în timpul acelei ultime vizite. 
Stătuse acolo în timp ce ţipau unul la altul. 

Atunci și acum se învălmășiră, forma lui Bryce micșorându-se 
și crescând, faţa ei de adult topindu-se în delicateţe 
adolescentină, lumina din ochii ei de chihlimbar încălzindu-se și 
răcindu-se, privirea lui acoperindu-se de lumină stelară, lumină 
stelară, lumină stelară. 

— La dracu’! bombăni Bryce și se îndreptă spre ușă. Eşti jalnic. 

Ruhn reuși să îngaime: 

— Unde te duci? 

— Să îţi aduc apă. 

Bryce dădu ușa de perete. 

— Nu pot să vorbesc cu tine în starea asta. 

Îi trecu prin minte că trebuie să fi fost vorba despre ceva 
important dacă Bryce nu doar că venise, dar era și dornică să îl 
facă să se concentreze. Și că era posibil să aibă totuși 
halucinaţii. Dar nu avea de gând să o lase să se aventureze în 
acea casă păcătoasă singură. 

Sprijinit pe picioarele care îi păreau lungi de zece kilometri, cu 
labele grele, de cincizeci de kilograme, se bălăbăni după ea. 
Holul slab luminat ascundea cea mai mare parte a diferitelor 
pete de pe pereţii albi - toate datorate mulţimii de petreceri pe 
care el și prietenii lui le organizaseră în cei cincizeci de ani de 
când erau colegi. Bine, aveau casa asta de douăzeci de ani și se 
mutaseră în ea doar pentru că cea de dinainte începuse 
literalmente să cadă pe ei. Dacă se gândea bine, nici aceasta nu 
avea să mai dureze mai mult de doi ani. 

Bryce era la jumătatea scării curbate, cu primele-lumini de la 
candelabrul de cristal reflectându-i-se în părul roșu, formând 
acel halo sclipitor. Cum de nu observase până atunci 
candelabrul care atârna într-o parte? Trebuie să fi rămas așa de 
când Declan sărise de pe scară și se agăţase de el, legănându- 
se în timp ce trăgea câte o dușcă din sticla lui de whisky. Căzuse 
aproape imediat, pentru că era prea beat ca să se ţină bine. 

Dacă Regele Toamnei ar fi știut ce prostii fac ei în acea casă, 
nu i-ar mai fi lăsat în nici un caz, nici el, nici vreun alt Cap al 


Orașului, să conducă diviziunea Feelor din Aux. Micah nu i-ar 
mai fi propus niciodată să îi ia locul tatălui său în consiliu. 

Însă beţiile aveau loc doar în nopţile în care erau liberi. 
Niciodată atunci când erau de serviciu. 

Bryce atinse podeaua uzată din stejar de la parter și trecu pe 
lângă masa cu butoiul de bere, care ocupa cea mai mare parte a 
foaierului. Câteva pahare erau împrăștiate pe suprafaţa pătată, 
pictată de Flynn cu ceea ce hotărâseră cu toţii că era artă la cel 
mai înalt nivel: capul enorm al unui bărbat Fee care devora cu 
totul un înger, din care mai rămăseseră doar aripile fragile, care 
atârnau printre dinţii încleștaţi ai Feei. Desenul păru să se miște 
atunci când Ruhn ajunse în capul scărilor. Ar fi putut să jure că îi 
făcuse cu ochiul. 

Corect, apă. Avea nevoie de apă. 

Bryce se strecură prin sufragerie, unde muzica bubuia atât de 
tare încât lui Ruhn îi clănţăniră dinţii în cap. Intră la timp să o 
vadă pe Bryce pășind legănat pe lângă masa de biliard din dosul 
camerei lungi, cavernoase. Câţiva luptători din Aux erau adunaţi 
în jurul ei, cu femei alături, prinși de joc. 

Prezida Tristan Flynn, fiul lordului Hawthorne, așezat pe un 
fotoliu, cu o driadă frumușică în poală. Ochii lui aveau același 
luciu precum cei ai lui Ruhn. Flynn îi oferi lui Bryce un zâmbet 
strâmb când se apropie. De obicei era suficient pentru ca 
femeile să i se caţăre în poală, așa cum făcuse și nimfa 
copacilor - sau, în cazul inamicilor, să se încrunte, pentru ca 
aceștia să fugă ca din pușcă. 

Absolut mortali. Ar fi putut să fie mottoul familiei Flynn. 

Bryce nu se opri, neimpresionată de frumuseţea lui clasică de 
Fee și de mușchii considerabili, însă îi aruncă peste umăr: 

— Ce dracu” i-ai dat? 

Flynn se aplecă, eliberându-și părul castaniu dintre degetele 
lungi ale driadei. 

— De unde știi că eu i-am dat? 

Bryce se îndreptă spre bucătăria din spatele camerei, 
accesibilă după ce treceai pe sub o arcadă. 

— Pentru că și tu arăţi drogat ca dracu'. 

Declan strigă la ea de pe canapeaua din celălalt capăt al 
sufrageriei. Avea un laptop pe genunchi și un bărbat draki foarte 
interesat, pe jumătate întins peste el, care își trecea degetele cu 
gheare prin părul lui roșcat închis. 


— Hei, Bryce! Cărui fapt îi datorăm onoarea? 

Bryce îl arătă cu degetul pe Ruhn. 

— ÎI verific pe Ales. Cum merge rahatul ăla al tău șmecher de 
tehnologie, Dec? 

De obicei, Declan Emmet nu aprecia atunci când cineva îi lua 
în derâdere cariera prosperă pe care și-o construise pe baza 
spargerii site-urilor web ale Republicii, cărora le cerea apoi 
sume uriașe de bani pentru a le dezvălui punctele slabe, însă 
acum rânji: 

— Întorc banii cu lopata în continuare. 

— Mișto. 

Bryce își continuă drumul spre bucătărie, dispărând din 
vedere. Câţiva dintre luptătorii din Aux se holbau acum spre 
bucătărie, cu vădit interes în ochi. Flynn mormăi ușor: 

— Nu aveţi voie să vă atingeţi de ea, măgarilor. 

Fusese suficient. Nu fusese nevoie de nici un fir din magia de 
pământ a lui Flynn, rară printre Feele din Valbara, predispuse 
magiei de foc. Ceilalţi își întoarseră imediat atenţia spre jocul de 
biliard. Ruhn îi aruncă prietenului său o privire recunoscătoare și 
o urmă pe Bryce... 

Dar ea era deja în ușă, cu o sticlă de apă în mână. 

— Frigiderul tău e mai rău decât al meu. 

Îi întinse sticla și apoi o luă înapoi spre sufragerie. Ruhn bău în 
timp ce sistemul stereo din spate bubui primele note ale unui 
cântec, cu chitare plângăreţe. Bryce își lăsă capul într-o parte 
ascultând, cântărind. 

Impuls de Fee - să fii atras de muzică și să o îndrăgești. Poate 
că era singurul aspect al moștenirii ei genetice care nu o 
deranja. Ruhn își aminti cum îi arătase mișcările ei de dans pe 
când era adolescentă. Întotdeauna arăta atât de fericită când 
dansa. Nu avusese niciodată ocazia să o întrebe de ce 
renunţase. 

Ruhn oftă, forțându-se să se concentreze, și îi zise lui Bryce: 

— Ce e cu tine aici? 

Bryce se opri. 

— Ti-am spus: trebuie să vorbesc cu tine. 

Ruhn păstră o mină impenetrabilă. Nu își amintea ultima oară 
când se deranjase să îl caute. 

— De ce ar avea nevoie vara ta de scuze ca să vină să discute 
cu noi? întrebă Flynn. 


Apoi șopti ceva în urechea delicată a driadei, ceva care o făcu 
să se îndrepte spre cei trei prieteni ai ei de la masa de biliard, 
legănându-și șoldurile, ca să îi amintească parcă ce avea să 
piardă dacă aștepta prea mult. 

— Ştie că suntem cei mai fermecători bărbaţi din oraș! 

Nici unul dintre prietenii lui nu bănuise vreodată adevărul - 
sau cel puţin nu dăduse glas vreunei suspiciuni. Bryce își dădu 
părul peste umăr în timp ce Flynn se ridica din fotoliu. 

— Am lucruri mai bune de făcut decât să... 

— Să îţi petreci timpul cu niște fraieri Fee! 

Flynn încheie în locul ei, îndreptându-se spre barul încastrat 
într-unul dintre pereţi. 

— Da, da. Ai spus asta de o sută de ori. Dar ce să vezi: iată-te 
aici, petrecându-ţi timpul cu noi, în umila noastră locuinţă. 

În ciuda faptului că arăta complet lipsit de griji, într-o zi Flynn 
avea să moștenească titlul tatălui său: lord Hawthorne. Ceea ce 
însemna că, în ultimele decade, Flynn făcuse tot ceea ce Îi 
stătuse în putinţă pentru a uita acest mic amănunt - și secolele 
de responsabilităţi pe care le presupunea. Işi turnă un pahar, 
apoi turnă încă unul, pe care i-l întinse lui Bryce. 

— Dă-l pe gât, scumpo! Ruhn își dădu ochii peste cap. Dar... 
era aproape miezul nopţii și ea era în casa lor, pe una dintre 
cele mai rău famate străzi din Piaţa Veche, când pe afară 
bântuia un criminal. 

— Ai primit ordin să te ferești de necazuri... șuieră Ruhn. 

Bryce își flutură o mână, fără să se atingă de whisky-ul din 
cealaltă. 

— Escorta mea imperială este afară. Sperie pe toată lumea, 
nu-ţi face griji! 

Amândoi prietenii încremeniră. Bărbatul draki consideră că era 
un semn că trebuie să se retragă și se îndreptă spre jocul de 
biliard din spatele lor, în timp ce Declan se răsuci ca să o 
privească pe Bryce. Ruhn întrebă doar: 

— Cine? 

Bryce zâmbi ușor, jucându-se cu whisky-ul din pahar. 

— Este oare casa asta cu adevărat potrivită pentru Ales? 

Flynn avea un început de zâmbet pe buze, dar Ruhn îi aruncă 
o privire care îl provoca să se apuce tocmai acum să aducă 
vorba de rahatul cu Născutul din Stele ca să vadă ce avea să 
păţească. În afara vilei și a curţii tatălui său, titulatura nu îi 


adusese lui Ruhn decât o viaţă întreagă de tachinări din partea 
prietenilor. 

— Să auzim, Bryce, spuse Ruhn. Erau șanse ca ea să fi venit 
până acolo doar ca să îl scoată din sărite. 

Nu îi răspunse însă imediat. Nu, Bryce desenă întâi un cerc pe 
un pui de pernă, complet neimpresionată de cei trei luptători 
Fee care îi urmăreau fiecare mișcare. Tristan și Declan fuseseră 
prietenii lui de când se știa și îi păziseră spatele întotdeauna, 
fără ezitare. Nu mai trebuia menţionat că erau niște luptători 
bine antrenați și foarte eficienţi, deși își salvaseră unul altuia 
pielea de atâtea ori că Ruhn nici nu mai ţinea șirul. Faptul că 
trecuseră prin Calvaruri împreună nu făcuse decât să le 
cimenteze legătura. 

Calvarul era diferit în funcţie de fiecare persoană: pentru unii 
putea fi ceva simplu, cum ar fi învingerea unei boli sau 
depășirea unui conflict personal. Pentru alţii însemna uciderea 
unui dragon sau a unui demon. Cu cât era mai măreaţă Feea, cu 
atât era mai dificil Calvarul. 

Ruhn învățase să își stăpânească umbrele de la verii lui 
urăâcioși din Avallen, avându-și cei doi prieteni alături. Atunci 
trecuseră împreună prin Calvarurile lor, fiind cât pe ce să moară. 
Punctul culminant fusese atunci când Ruhn intrase în Peștera 
Prinţilor, o peșteră învăluită în ceaţă, și ieșise cu Sabia Stelară, 
salvându-i și pe ceilalţi. 

lar atunci când făcuse Saltul, câteva săptămâni mai târziu, 
Flynn, care abia făcuse și el Saltul, fusese Ancora lui. 

Declan întrebă, cu vocea lui profundă, care tună pe deasupra 
muzicii și a vorbăriei: 

— Ce se întâmplă? 

Pentru o clipă, tupeul lui Bryce se mai domoli. Le aruncă o 
privire: hainele de civili, locul în care știa că își ascund 
pistoalele, chiar și atunci când se aflau în propria casă, ghetele 
negre și cuţitele ascunse acolo. Ochii lui Bryce îi întâlniră pe ai 
lui Ruhn. 

— Știu ce înseamnă privirea aia! mormăi Flynn. Înseamnă că 
nu vrei să auzim și noi. 

Bryce nu își luă privirea de la Ruhn și zise: 

— Mda. 

Declan își închise laptopul. 

— Chiar ai de gând să faci pe misterioasa? 


Bryce se uită când la Declan, când la Flynn. Cei doi fuseseră 
de nedespărțit de la naștere. 

— Voi aveţi cele mai mari guri din tot orașul. 

Flynn îi făcu cu ochiul. 

— Credeam că îţi place gura mea. 

— Visează tu în continuare, micule lord! rânji Bryce. 

Declan chicoti, alegându-se cu un cot din partea lui Flynn și cu 
paharul de whisky din partea lui Bryce. 

Ruhn mai luă o gură de apă, încercând să își limpezească 
minţile. 

— Destul! se răsti. 

Mirtul ăla ameninţa să se întoarcă împotriva lui în timp ce o 
trăgea pe Bryce înapoi spre dormitorul lui. Intrară și se așeză pe 
pat. 

— Ei bine? 

Bryce se rezemă de ușa plină de găuri de la toate cuţitele care 
se aruncaseră în ea. 

— Vreau să-mi spui dacă ai auzit ceva despre Regina Viperă. 

Asta nu mirosea a bine. 

— De ce? 

— Pentru că trebuie să vorbesc cu ea. 

— La naiba, ai înnebunit?! 

Din nou, zâmbetul acela enervant al ei. 

— Maximus Tertian a fost ucis pe teritoriul ei. Aux are ceva 
informaţii despre ceea ce făcea în acea seară? 

— Şefa ta te-a trimis? 

Părea clar ideea Jesibei Roga. 

— Poate. Ştii ceva? 

Își lăsă capul într-o parte din nou, părul acela mătăsos - 
același ca al tatălui ei - revărsându-i-se pe umăr. 

— Da. Asasinarea lui Tertian a fost... în același stil ca uciderea 
Danikăi și a haitei. 

Lui Bryce îi dispăru orice urmă de zâmbet de pe chip. 

— Nu Philip Briggs este autorul. Vreau să știu ce făcea Regina 
Viperă în acea noapte. Dacă Aux are vreo informaţie despre 
activităţile ei. 

Ruhn își scutură capul. 

— De ce ești implicată în chestia asta? 

— Pentru că mi s-a cerut să investighez. 


— Nu te juca cu cazul ăsta. Spune-i șefei tale să stea deoparte. 
Asta este problema Guvernatorului. 

— Şi Guvernatorul mi-a comandat mie să caut criminalul. 
Crede că eu sunt veriga de legătură dintre asasinate. 

Grozav. Absolut fantastic. Isaiah Tiberian uitase să îi 
menţioneze acest mic amănunt. 

— Ai vorbit cu Guvernatorul. 

— Răspunde-mi la întrebare. Ştie Aux ceva despre locul în care 
se afla Regina Viperă în noaptea asasinatului lui Tertian? 

Ruhn răsuflă. 

— Nu. Am auzit că și-a retras oamenii de pe străzi. A speriat-o 
ceva. Însă asta e tot ce știu. Stai dracului departe de toate 
astea. Am să-l sun pe Guvernator ca să-i spun că nu mai ești 
detectivul lui personal. 

Chipul lui Bryce luă acea alură de gheaţă precum a tatălui lor. 
Avea genul acela de privire care îi spunea că în spatele acelui 
exterior rece se dezlănţuia o furtună sălbatică. lar adevărata 
putere a tatălui și a fiicei deopotrivă nu stătea în forța pură, ci în 
controlul pe care îl aveau asupra lor înșiși, asupra acelor 
impulsuri. 

Lumea o vedea pe sora lui din exterior ca fiind necugetată, 
sălbatică - însă el știa că Bryce fusese stăpână peste soarta ei 
încă dinainte să o cunoască. Ea era dintre acei oameni care, 
odată ce își fixau un ţel, nu lăsau nimic să le stea în cale. Dacă 
voia să stea și să piardă timpul, asta făcea. Dacă voia să 
petreacă trei zile la rând, făcea asta. Dacă voia să îl prindă pe 
ucigașul Danikăi... 

— Voi găsi persoana din spatele acestor asasinate! zise ea, cu 
o furie stăpânită. Dacă încerci cumva să te bagi, mă voi asigura 
că viața ta va fi un adevărat coșmar. 

— Demonul pe care criminalul îl folosește este /etal. 

Văzuse fotografiile de la locul crimei. Gândul că Bryce scăpase 
la mustață, datorită faptului că era beată, îl dădea încă peste 
cap. Ruhn continuă, înainte ca ea să apuce să răspundă ceva. 

— Regele Toamnei ţi-a spus să stai departe de necazuri până 
la Summit. La dracu', ceea ce faci tu este exact opusul, Bryce! 

— Ei bine, de acum este parte din jobul meu. Jesiba și-a dat 
acordul. Nu pot să refuz, nu-i așa? 

Nu. Nimeni nu o putea refuza pe acea farmazoană. 


Ruhn își îndesă mâinile în buzunarele de la spate ale 
pantalonilor. 

— Jesiba ţi-a zis vreodată ceva despre Cornul Lunei? 

Bryce își ridică sprâncenele când îl auzi schimbând subiectul, 
însă având în vedere domeniul de expertiză al Jesibei Roga, ea 
era într-adevăr persoana care trebuia întrebată. 

— Mi-a cerut să îl caut cu doi ani în urmă, îi răspunse Bryce 
obosită. Dar am ajuns într-un punct mort. De ce? 

— Nu contează. 

Ruhn își cobori privirea asupra amuletei mici din aur de la 
gâtul surorii sale. Măcar Jesiba îi oferise fărâma aceea de 
protecţie. Era scumpă însă. Și puternică. Amuletele archesiene 
nu erau ieftine, mai ales pentru că existau doar câteva în 
întreaga lume. Ruhn dădu din cap spre ea. 

— Să nu ţi-o scoţi. 

Bryce își dădu ochii peste cap. 

— Toată lumea din orașul ăsta mă crede proastă? 

— Vorbesc serios. Pe lângă tot ce faci pentru job, dacă te mai 
apuci și să cauţi pe cineva destul de puternic încât să poată 
invoca un demon ca acela, să nu îţi scoţi amuleta! 

Cel puţin putea să îi amintească să fie deșteaptă. 

Bryce deschise ușa. 

— Dacă auzi ceva despre Regina Viperă, sună-mă. 

Ruhn se încordă. Îi bubuia inima în piept. 

— Nu o provoca. 

— Pa, Ruhn! 

Era suficient de disperat încât să spună: 

— Voi merge cu tine la... 

— Pa. 

Și apoi Bryce cobori pe scări, făcându-le cu mâna lui Declan și 
lui Flynn, în felul acela al ei iritant. După care dispăru afară pe 
ușă, ca o divă. 

Prietenii lui își întoarseră privirile întrebătoare spre etaj, acolo 
unde rămăsese Ruhn. Declan își avea încă paharul de whisky 
ridicat spre buze. Ruhn numără până la zece, ca să nu rupă în 
bucăţi cel mai apropiat obiect pe care putea pune mâna, apoi 
sări peste balustradă, aterizând cu atâta forță încât pardoseala 
veche de stejar se cutremură. 

Îi simţi, mai degrabă decât să îi vadă, pe prietenii lui venind 
din spate, cu mâinile gata să scoată armele, eliberate de 


băuturi, pentru că citiseră furia de pe chipul lui. Ruhn se repezi 
afară pe ușă, în noapte. La timp ca să o vadă pe Bryce 
traversând legănat strada. Spre... nenorocitul de Hunt Athalar. 

— Ce dracu'! murmură Declan, oprindu-se lângă Ruhn, pe 
verandă. 

Umbra Mortis părea enervat, cu mâinile încrucișate pe piept, 
cu aripile fluturând ușor, însă Bryce trecu pe lângă el fără să îi 
arunce măcar o privire. Ceea ce îl făcu pe Athalar să se întoarcă 
încet, cu braţele atârnându-i pe lângă corp, de parcă așa ceva 
nu i se mai întâmplase niciodată, în întreaga lui existenţă 
mizerabilă. 

Și asta era suficient cât să îi trezească lui Ruhn pofta de 
sânge. 

O luă spre stradă, cu mâna întinsă la mașina care frână brutal. 
Mâna îi lovi capota, cu degetele încârligate. Metalul se îndoise 
sub ele. 

Înţelept, șoferul nu ţipă. 

Ruhn o luă printre două sedane parcate, cu Declan și Flynn pe 
urmele lui, chiar când Hunt se întorcea ca să vadă ce era cu 
toată agitația. 

Într-o secundă își dădu seama despre ce era vorba și îi apăru 
un început de zâmbet pe buze. 

— Prinţe! 

— Ce dracu' cauţi aici? 

Hunt arătă cu capul spre Bryce, care dispărea deja în capătul 
străzii. 

— Însărcinat cu protecţia. 

— Hel, nu ai s-o supraveghezi tu! 

Încă un detaliu pe care Isaiah Tiberian uitase să îl menţioneze. 

Îngerul ridică din umeri. 

— Nu eu decid. 

Haloul de pe fruntea lui păru să se întunece în timp ce îi 
măsura pe Declan și Flynn. Zâmbi, în ochii lui de onix scânteind 
provocarea nerostită. 

Flynn, care își aduna puterile, cutremura pământul de sub 
pavaj. Asta nu făcu decât să crească zâmbetul de pe faţa lui 
Hunt. 

— Spune-i Guvernatorului să pună pe altcineva să se ocupe de 
caz, zise Ruhn. 

Zâmbetul lui Hunt se ascuți. 


— Nu e o opţiune. Este de expertiza mea. 

Ruhn se zbârli în faţa acestei aroganţe. Sigur, Athalar era unul 
dintre cei mai buni vânători de demoni, dar, la naiba, l-ar fi 
acceptat mai degrabă pe Tiberian în cazul ăsta. In locul lui 
Umbra Mortis. 

Cu un an în urmă, Comandantul Legiunii 33 nu fusese prost ca 
să se bage între ei, atunci când Ruhn se aruncase asupra lui 
Athalar, pentru că se săturase de comentariile lui batjocoritoare, 
la petrecerea extravagantă pe care Micah o organiza în fiecare 
lună martie, cu ocazia Echinocţiului de Primăvară. li rupsese 
câteva coaste lui Athalar, însă nenorocitul reușise să îi dea un 
pumn care îi spărsese nasul, făcându-l să acopere cu sânge 
podelele sălii de bal din Comitium. Nici unul dintre ei nu fusese 
suficient de nebun încât să își folosească puterile în mijlocul 
unei camere aglomerate, însă pumnii fuseseră îndeajuns. 

Ruhn calculă în cât de mare necaz s-ar băga dacă i-ar da din 
nou un pumn asistentului personal al Guvernatorului. Poate că 
suficient de mare încât să o facă pe Hypaxia Enador să refuze să 
se căsătorească cu el. 

Ruhn întrebă autoritar: 

— Ai aflat ce fel de demon a fost? 

— Ceva care mănâncă prinţișori la micul dejun! 

Ruhn își arătă colții. 

— Să mi-o sugi, Athalar. 

Din degetele îngerului scăpărară fulgere. 

— Trebuie să fie ușor să dai din gură când ești finanţat de 
tăticul tău. 

Hunt arătă cu mâna spre casa albă. 

— El ţi-a cumpărat-o și pe aia? 

Umbrele lui Ruhn se ridicară ca să se opună fulgerelor care 
scânteiau din pumnii lui Athalar, făcând mașinile din spatele lui 
să tremure. Ruhn învățase de la verii lui din Avallen cum să 
solidifice umbrele - cum să le poată mânui ca pe niște bice și 
scuturi, ori pentru a-și chinui adversarul. Fizic și mental. 

Însă să amesteci magia și drogurile nu era niciodată o idee 
bună. Atunci, pumni să fie. Nu era nevoie decât de unul singur, 
fix în faţa lui Athalar... 

— Acum nu e nici momentul potrivit, nici locul potrivit, mormăi 
Declan. 


Nu, nu era. Până și Athalar păru să își aducă aminte de 
oamenii cu gurile căscate la ei, de telefoanele lor ridicate, care 
înregistrau totul. Și de roșcata care se apropia de capătul străzii. 
Hunt rânji. 

— Pa, măgarilor! O luă pe urmele lui Bryce, fulgere târându-se 
pe pavaj în urma lui. 

Ruhn strigă după înger: 

— La dracu’! Să nu o lași să meargă la Regina Viperă. 

Athalar îi aruncă o privire peste umăr, strângându-și aripile 
cenușii pe lângă trup. Privirea lui îi spunea că nu știuse de 
planurile lui Bryce. Îl trecu un fior de satisfacţie. Însă Athalar își 
văzu mai departe de drum, în timp ce oamenii se lipeau de 
clădiri ca să îi facă loc. Luptătorul rămăsese concentrat asupra 
gâtului dezvelit al lui Bryce. 

Flynn își scutură capul ca un căţel ud. 

— Sincer, nu pot să-mi dau seama dacă am halucinaţii sau nu. 

— Eu unul aș vrea să am! mormăi Ruhn. 

Ar fi trebuit să fumeze un munte de mirt ca să își potolească 
din nou iadul dinlăuntru. Dar dacă Hunt Athalar o supraveghea 
pe Bryce... Auzise destule zvonuri despre ce era în stare să îi 
facă Hunt unui oponent. Că, pe lângă un mare nenorocit, era și 
necruţător, determinat și cu adevărat brutal când venea vorba 
de eliminarea amenințărilor. 

Hunt era obligat să asculte de ordinul de a o proteja pe Bryce. 
Indiferent de orice altceva. 

Ruhn îi studie în timp ce se îndepărtau. Bryce grăbea pasul, 
Hunt o ajungea din urmă. Dacă încetinea, făcea și el același 
lucru. Ea îl împingea la dreapta, și mai la dreapta... jos de pe 
trotuar și fix în mijlocul traficului; el evita la mustață vreo 
mașină care venea în viteză și apoi revenea pe trotuar. 

Ruhn era pe jumătate tentat să se ţină după ei, doar ca să 
urmărească bătălia egourilor. 

— Am nevoie de o băutură! bombăni Declan. 

Flynn aprobă și o luară amândoi înapoi spre casă, lăsându-l pe 
Ruhn singur în mijlocul străzii. 

Era oare posibil să fie doar o coincidenţă că asasinatele 
reîncepuseră exact atunci când tatăl lui dăduse ordin să se 
găsească un obiect care dispăruse cu o săptămână înainte de 
moartea Danikăi? 


| se părea... straniu. De parcă Urd ar fi șoptit ceva, 
înghiontindu-i. 

Ruhn plănuia să afle de ce. Şi avea de gând să înceapă prin a 
găsi Cornul. 

Bryce tocmai ce reușise să îl împingă pe Hunt în trafic, când 
acesta o întrebă: 

— Îmi explici de ce a trebuit să mă ţin după tine ca un căţeluș 
toată noaptea? 

Bryce își îndesă mâna în buzunarul de la pantaloni și scoase o 
bucată de hârtie. Apoi i-o înmână lui Hunt, fără nici un cuvânt. 

Hunt se încruntă. 

— Ce e asta? 

— Lista mea de suspecți. 

Îl lăsă să arunce o privire peste nume, apoi i-o luă de sub nas. 

— Când ai făcut-o? 

— Noaptea trecută, îi răspunse Bryce, dulce. Pe canapea. 

Îi tremură falca. 

— Şi când aveai de gând să îmi spui? 

— După o zi pe care ţi-ai petrecut-o presupunând că sunt o 
femeie proastă și fadă, care e mai preocupată de unghii decât 
de rezolvarea acestui caz. 

— Chiar ţi-ai făcut unghiile. 

Bryce își flutură unghiile frumoase prin faţa lui. Hunt părea pe 
jumătate gata să o muște. 

— Și mai știi și ce a/tceva am făcut eu noaptea trecută? 

Tăcerea lui o încânta. 

— L-am cercetat puţin pe Maximus Tertian. Pentru că, în ciuda 
a ceea ce a zis Guvernatorul, este imposibil ca Danika să-l fi 
cunoscut. Și știi ce? Am dreptate. Și bănuiești cum știu că am 
dreptate? 

— La dracu'! Apără-mă, Cthona! bombăni Hunt. 

— Pentru că i-am căutat profilul pe Scânteia. 

— Site-ul pentru întâlniri? 

— Site-ul pentru întâlniri. Se pare că până și vampyrii dubioși 
caută iubirea, până la urmă. Profilul lui arăta că este într-o 
relaţie. Ceea ce se pare că nu l-a oprit să se dea la mine, dar nu 
despre asta este vorba. Am mai făcut niște săpături. Și i-am 
găsit iubita. 

— Ei, la naiba! 

— Nu aveţi oameni în Legiunea 33 care ar trebui să se ocupe 
de asta? 


Pentru că îngerul refuză să răspundă, Bryce zâmbi. 

— Ghici unde lucrează iubita lui Tertian. 

Lui Hunt i se aprinseră ochii. Îi răspunse printre dinţi: 

— La salonul de frumuseţe de pe strada Samson. 

— Şi ghici cine mi-a făcut unghiile și mi-a povestit despre 
teribila pierdere a iubitului ei putred de bogat? 

Hunt își trecu mâinile prin păr, cu o moacă atât de uluită încât 
Bryce chicoti. 

— Potolește-te cu întrebările și spune-mi dracului o dată, 
Quinlan! se răsti el. 

Bryce își examină noile ei unghii superbe. 

— lubita lui Tertian nu avea idee cine ar fi vrut să îl omoare. A 
zis că cei din Legiunea 33 i-au pus câteva întrebări, dar că asta 
fusese tot. Așa că i-am spus că și eu am pierdut pe cineva. 

Bryce depunea un efort pentru a nu-și lăsa vocea să tremure 
atunci când își amintea de apartamentul însângerat. 

— M-a întrebat pe cine, i-am spus și ea a părut șocată când am 
întrebat-o dacă Tertian a fost prieten cu Danika. Mi-a spus că nu 
se cunoșteau. Zicea că ar fi știut dacă ar fi fost cunoscuţi, 
pentru că Danika era destul de faimoasă încât Maximus să se 
laude cu asta. Cel mai aproape de Danika s-a aflat în mod 
indirect - prin intermediul Reginei Viperă. Ale cărei unghii iubita 
lui Tertian le face în fiecare duminică. 

— Danika o cunoștea pe Regina Viperă? 

Bryce ridică lista. 

— Munca Danikăi în Aux o făcea să fie prietenă ori dușman cu 
o mulţime de oameni. Regina Viperă era unul dintre ei. 

Hunt păli. 

— Chiar crezi că Regina Viperă a ucis-o pe Danika? 

— Tertian a fost găsit mort chiar la graniţa ei. Ruhn a zis că şi- 
a retras oamenii noaptea trecută. Și nimeni nu știe ce puteri 
are. Ar fi putut să invoce un demon. 

— Asta este o acuzaţie al dracului de gravă. 

— Tocmai de aceea trebuie să cercetăm. Este singurul indiciu 
pe care îl avem. 

Hunt își scutură fruntea. 

— Bine. Pot să accept posibilitatea. Dar trebuie să ajungem la 
ea pe căile potrivite. Ar putea dura zile întregi sau chiar 
săptămâni până când ar accepta să se întâlnească cu noi. Poate 
mai mult, dacă își dă seama că o suspectăm. 


Cu o persoană așa cum era Regina Viperă, până și legile erau 
flexibile. 

Bryce pufăi. 

— Nu mai fi atât de înglodat în reguli! 

— Regulile sunt făcute pentru a ne ţine în viaţă. Fie le urmăm, 
fie nu mergem după ea. 

Bryce își flutură mâna. 

— Fie. 

— Şi cum rămâne cu Ruhn? Tocmai ce ţi-ai târât vărul în 
treburile noastre. 

Bryce răspunse înţepat: 

— Vărul meu nu va rezista tentaţiei de a-i spune tatălui său că 
cineva din rasa Feelor a fost numit pentru o investigaţie 
imperială. Cum reacţionează, pe cine contactează, s-ar putea să 
fie demn de observat. 

— Ce... Crezi că Regele Toamnei ar putea fi vinovat? 

— Nu. Dar Ruhn a primit ordinul de a-mi spune să stau departe 
de necazuri în noaptea în care Maximus a fost asasinat. Poate că 
nenorocitul acela bătrân știa și el ceva. Ţi-aș sugera să le spui 
oamenilor tăi să îl urmărească. Să vadă ce face și unde merge. 

— Zeilor! oftă Hunt, trecând pe lângă niște cetăţeni cu gurile 
căscate. Vrei să pun un spion pe urmele Regelui Toamnei, de 
parcă asta nu ar însemna violarea a aproximativ zece legi 
diferite? 

— Micah a zis să facem orice e nevoie. 

— Regele Toamnei are dreptul să ucidă pe oricine este 
descoperit urmărindu-l. 

— Atunci ai face bine să le spui spionilor tăi să rămână 
ascunși. 

Hunt își întinse aripile. 

— Nu te mai juca altă dată. Dacă știi ceva, spune-mi. 

— Aveam de gând să îţi spun totul după ce am terminat treaba 
la salon, de dimineaţă. Bryce își puse mâinile-n șolduri. Dar apoi 
mi-ai făcut o scenă. 

— În fine, Quinlan. Să nu se mai repete. Îmi spui înainte să faci 
vreo mișcare. 

— Am început să mă cam plictisesc de ordinele și restricţiile 
tale. 

— În fine! repetă el. 


Bryce își dădu ochii peste cap. Ajunseseră la clădirea ei. Nici 
unul dintre ei nu se deranjă să spună la revedere, înainte ca 
Hunt să se avânte spre cer, ţintind acoperișul de vizavi, cu 
telefonul deja la ureche. 

Bryce luă liftul până la etajul ei, meditând în tăcere la ceea ce 
se întâmplase. Fusese sinceră când îi spusese lui Hunt că nu 
credea că tatăl ei se afla în spatele morţii Danikăi și a celor din 
haită. Nu se îndoia însă că ucisese alte persoane. Și că ar fi fost 
în stare de orice ca să-și păstreze coroana. 

Regele Toamnei era un titlu de curtoazie pe care tatăl ei îl 
avea pe lângă acela de Cap al Orașului - așa cum era cazul 
pentru toţi cei șapte Regi Fee. Nu avea în fapt nici un regat. 
Chiar și Avallen, insula verde condusă de Regele Cerb, era 
supusă Republicii. 

Feele coexistaseră cu Republica încă de la întemeierea 
acesteia, dăduseră socoteală de la început legilor ei, însă li se 
permisese să se guverneze singuri și să își păstreze titlurile 
antice pentru regi, prinți și restul nobilimii. Titluri care erau încă 
respectate de toţi - și temute. Nu erau la fel de temuţi ca 
îngerii, cu puterile lor cerești distructive, însă dacă voiau puteau 
provoca necazuri. |ți puteau lua aerul din plămâni, te puteau 
îngheţa sau te puteau face să arzi din interior. Solas știa că 
Ruhn și cei doi prieteni ai lui puteau dezlănţui un adevărat Hel 
dacă erau provocați. ` 

Dar ea nu avea de gând să dezlănțuie nimic în acea noapte. |și 
dorea să se strecoare ușor prin echivalentul Gheenei din 
Midgard. 

Tocmai de aceea așteptă treizeci de minute înainte de a-și 
prinde un cuţit de ghetele negre din piele. Apoi puse ceva și mai 
periculos în buzunarul de la spate al blugilor ei negri, ascuns sub 
geaca de piele. Lăsă luminile și televizorul aprinse, draperiile 
parțial trase - suficient cât să îi blocheze lui Hunt vederea, astfel 
încât să nu o observe atunci când iese pe ușă. 

Se strecură pe scara din spate și ieși în aleea mică unde se 
afla prins cu lanţul scuterul ei. Bryce trase aer în piept, 
pregătindu-se pentru ce avea să urmeze, și apoi își potrivi casca 
pe cap. 

Traficul nu se mișca. Desfăcu scuterul ivoriu Firebright 3500, 
legat cu lanţul de un felinar și îl împinse pe aleea pietruită. 


Așteptă să treacă celelalte scutere, biciclete și motociclete, apoi 
se avântă în trafic. Lumea părea întunecată prin vizorul căștii ei. 

Mama ei se plângea încă în privinţa scuterului, implorând-o să 
folosească o mașină până când făcea Saltul, dar Randall insista 
mereu că Bryce se descurcă. Bineînţeles, nu le povestise 
niciodată despre diferitele accidente pe care le avusese cu 
scuterul, dar... mama ei avea o viață de muritoare. Bryce nu 
voia să-i mai mănânce și ea din zile. 

Bryce goni pe una dintre arterele principale, pierzându-se în 
ritmul orașului, strecurându-se printre mașini și ocolind pietoni. 
Lumea era doar o ceaţă aurie de lumină amestecată cu umbre 
adânci, cu neoanele orbitoare deasupra și accente strălucitoare 
de la scânteile de magie stradală. Chiar și podurile micuţe pe 
care le trecea, întinse peste nenumăraţii afluenţi ai râului Istros, 
aveau ghirlande de lumini sclipitoare, care pâlpâiau pe valurile 
apei întunecate de dedesubt. 

Sus, deasupra Străzii Principale, cerul nopţii era acoperit de un 
luciu argintiu, care tivea norii în care malakimii cinau și 
petreceau. Strălucirea pală era secţionată doar de flacăra roșie 
de la semnul Industriilor Redner, din vârful unui zgârie-nor din 
inima districtului. 

Puţini oameni treceau pe străzile din DCA la acea oră și Bryce 
se asigură că îl străbate pe cât de repede posibil. Își dădu 
seama că a intrat în Piaţa de Carne, nu după vreo stradă sau 
semn, ci după intensitatea întunericului. 

Pe cerul de deasupra clădirilor joase de cărămidă înghesuite 
una într-alta nu se vedea nici o lumină. intunericul era aici 
permanent, pe alei și pe sub mașini, cele mai multe felinare 
fiind sparte. 

Bryce opri pe o stradă îngustă, unde din câteva mașini boţite 
pentru livrări se descărcau cutii cu fructe verzi, ţepoase și lăzi 
pline cu niște creaturi asemănătoare crustaceelor, care păreau 
conștiente de faptul că se aflau în captivitate și că urmează să 
piară în cazanele cu apă clocotită dintr-un cort cu mâncare. 

Bryce încercă să le evite ochii negri și bulbucaţi, care o 
priveau rugători prin barele de lemn, în timp ce își parca 
scuterul lângă un depozit oarecare. Işi scoase casca și aşteptă. 

Vânzătorii și cumpărătorii deopotrivă o ocheau, încercând să 
își dea seama dacă vindea ceva sau era de vânzare. In 
crescătoriile de dedesubt, săpate adânc în pântecele 


Midgardului, se aflau trei niveluri doar pentru carne. În cea mai 
mare parte erau oameni, cât de cât în viaţă, deși ea auzise de 
unele locuri specializate și pentru alte gusturi. Orice fetiș putea 
fi cumpărat; nu exista nimic tabu. Corciturile erau preţuite: se 
puteau vindeca mai repede și mai bine decât oamenii. O 
investiție înţeleaptă pe termen lung. Erau și câţiva Vaniri, sclavi 
legați cu atât de multe farmece încât nu aveau nici o speranţă 
de scăpare. Doar cei bogaţi își permiteau să cumpere câteva ore 
cu ei. P 

Bryce verifică ceasul de la scuter. Işi puse mâinile-n sân și se 
rezemă de scaunul din piele. 

Și atunci, Umbra Mortis ateriză la pământ, fisurând piatra 
cubică în jurul lui. 

Lui Hunt îi străluciră practic ochii atunci când spuse, în mijlocul 
celor de pe stradă, care nu știau pe unde să se mai ascundă: 

— Am să te omor. 

Hunt năvăli spre Bryce, călcând peste fragmentele de piatră 
rămase după aterizarea lui. Îi simţise parfumul de liliac și 
nucșoară în aer, din clipa în care ieșise pe ușa din spate a 
clădirii ei. lar când își dăduse seama unde, mai precis, se 
îndrepta cu acel scuter... 

Bryce avu tupeul să își ridice mâneca de la geaca de piele, să 
se încrunte la încheietura goală a mâinii și să zică: 

— Ai întârziat două minute. 

Avea să o strângă de gât. Era ceva ce ar fi trebuit făcut cu 
mult timp în urmă. 

Bryce zâmbi provocator, ca și cum i-ar fi zis c-ar vrea să-l vadă 
încercând numai, și veni alene spre el, lăsând în urmă scuterul și 
casca. 

Incredibil. La dracu'! In-cre-di-bil! 

Hunt mărâi: 

— N-ai să mai găsești scuterul ăla acolo când ne întoarcem. 

Bryce își flutură genele, umflându-și părul tuflit de la cască. 

— Bine că ţi-ai făcut o așa intrare. Nu va mai îndrăzni nimeni 
să îl atingă acum. Nu când îl am pe Umbra Mortis drept 
companion războinic. 

Într-adevăr, toţi se făceau mici în faţa lui, unele persoane 
ascunzându-se pe după lăzi. Bryce se îndreptă spre una dintre 
ușile care dădeau în labirintul cu legături subterane dintre 
depozitele care alcătuiau cartierele districtului. 

Nici măcar Micah nu avea oameni acolo. Piaţa de Carne avea 
propriile ei legi și metode prin care să le aplice. 

Hunt bombăni: 

— Ti-am spus că trebuie urmate anumite protocoale dacă 
vrem să avem vreo șansă de a intra în legătură cu Regina 
Viperă... 

— N-am venit aici ca să iau legătura cu Regina Viperă. 

— Poftim? 

Nimeni nu își mai aducea aminte de cât timp Regina Viperă 
conducea Piaţa de Carne. Hunt se decisese - toţi îngerii 
deciseseră asta, fie că erau civili sau din Legiune - să stea 
departe de metamorful reptilian, a cărui formă de șarpe se 


zvonea că este de-a dreptul înfiorătoare. Înainte ca Bryce să 
apuce să răspundă, Hunt zise: 

— Am început să mă cam satur de rahatul ăsta, Quinlan. 

Bryce își arătă colții. 

— lartă-mă dacă egoul tău fragil nu poate să facă faţă faptului 
că știu ce dracului fac. 

Hunt își deschise gura, apoi o închise la loc. Bine, da, o 
judecase greșit mai devreme, dar ea nici măcar nu îi dăduse un 
semn cât de mic că ar fi interesată de investigaţie. Sau că nu 
încerca să îi pună bete în roate. 

Bryce își continuă drumul, trecând prin ușile deschise ale 
depozitului fără să mai scoată un cuvânt. 

Atunci când erai membru în Legiunea 33 - sau în oricare altă 
legiune - era ca și cum ai fi avut o ţintă pe spate, așa că Hunt își 
verifică armele plasate în buzunarele costumului său inteligent 
construit, în timp ce o urma pe Bryce. 

Putoarea trupurilor și a fumului i se prindea uleioasă de faţă. 
Hunt își strânse bine aripile pe lângă corp. Frica pe care le-o 
inspira persoanelor de pe străzi nu avea aceeași intensitate în 
interiorul pieţei înţesate cu tarabe șubrede, cu vânzători și cu 
mâncăruri. Fumul plutea pretutindeni, iar mirosul înţepător al 
sângelui și al magiei îi invada nările. Și, deasupra tuturor, pe 
peretele din fundul acelui spaţiu enorm, se afla un mozaic 
impunător, ale cărui pietre fuseseră luate dintr-un templu antic 
din Pangera, restaurate și apoi așezate cu grijă și atenţie la 
detalii pentru a recrea originalul, în ciuda faptului că reprezenta 
ceva sinistru: moartea cu mantie neagră și glugă pe cap, faţa ei 
scheletică zâmbind în timp ce ţinea într-o mână o coasă și în 
cealaltă o clepsidră. Deasupra capului ei fuseseră săpate 
următoarele cuvinte, în cea mai veche dintre limbile antice ale 
Republicii: 

Memento mori. 

Aminteste-ti că vei muri. 

Era menită să fie o invitație la distracţie, care să te facă să 
trăieşti fiecare moment ca și cum ar fi fost ultimul, pentru că 
ziua de mâine nu era garantată, nici măcar pentru Vanirii care 
îmbătrâneau încet. Aminteste-ti că vei muri și bucură-te de 
fiecare plăcere pe care lumea are să ti-o ofere. Adu-ți aminte că 
vei muri, și nimic din toate aceste treburi ilegale nu va mai 


conta oricum. Adu-ţi aminte că vei muri, deci cui îi pasă câți 
oameni vor suferi din cauza acţiunilor tale? 

Bryce trecu legănat pe lângă el, părul ei strălucind ca miezul 
unui rubin. Razele luminilor se opreau pe geaca ei uzată din 
piele, scoțând în relief cuvintele pictate pe negru, de o mână 
feminină, cu litere colorate. Și le traduse din instinct, și acestea 
fiind în limba antică, de parcă Urd însăși își alesese acel moment 
ca să îi scoată în cale cele două fraze străvechi. 

Prin iubire, totul este posibil. 

O frază atât de drăguță părea o glumă într-un loc ca acela. 
Ochi lucitori o urmăreau pe Quinlan din spatele tarabelor, dar 
umbrele își fereau imediat privirea când îl vedeau pe el la 
dreapta ei. 

Se abţinea cu greu să nu o smulgă din acel loc. Chiar dacă 
voia ca investigația să fie rezolvată, astfel încât să rămână doar 
zece minunate crime până la libertate, faptul că veniseră acolo 
era un risc colosal. La ce îi folosea libertatea dacă avea să 
sfârșească într-un tomberon din spatele depozitelor? 

Poate că asta își dorea. Să îl atragă acolo - să se folosească de 
însăși Piaţa de Carne ca să îl ucidă. | se părea puţin probabil, dar 
își păstră un ochi la ea. 

Bryce cunoștea drumul. Îi știa pe câţiva dintre vânzători, după 
câte se înţelegea din schimburile de priviri și capetele plecate. 
Hunt îl reţinu pe fiecare în parte: un lucrător în metal, 
specializat în mecanisme miniaturale, foarte complexe; o 
vânzătoare de fructe exotice; o femeie cu față ca de bufniță 
care avea o varietate de pergamente și cărţi legate în materiale 
care numai piele de vacă nu erau. 

— Lucrătorul în metal mă ajută să identific dacă un artefact 
este fals. 

Bryce îi explică în timp ce ocoleau fumul și aburii de la un 
cuptor pentru mâncare. Cum băgase de seamă că o studia, Hunt 
nu avea idee. 

— lar doamna de la fructe are durian primăvara și toamna - 
mâncarea preferată a lui Syrinx. Îmi împute toată casa, dare 
nebun după el. 

Bryce ocoli cu îndemânare un tomberon aproape plin ochi cu 
farfurii folosite, oase și șerveţele murdare. Apoi o luă pe niște 
scări abrupte spre mezanin. La fiecare câteva zeci de centimetri 
în sus se afla câte o ușă. 


— Şi cărţile? 

Hunt nu se putu abţine să nu întrebe. Bryce părea să numere 
ușile, mai degrabă decât să se uite la numere. Apoi își dădu 
seama că nu existau numere. 

— Cărţile rămân o poveste pentru altă dată. 

Bryce se opri în faţa unei uși de un verde mazăre, cu vopseaua 
sărită și scobituri adânci. Hunt amușină, încercând să își dea 
seama ce se afla de cealaltă parte. Nimic, din câte își putea da 
el seama. Se pregăti sufletește, cu mâinile aproape de arme. 

Bryce deschise ușa, fără să se deranjeze să ciocăne, 
dezvăluind lumânări pâlpâinde și... saramură. Sare. Fum și ceva 
care îți usca ochii. 

Bryce se strecură pe holul îngust spre camera de zi spre care 
ducea. Încruntat, Hunt închise ușa și o urmă, cu aripile lipite de 
corp ca să nu le atingă de pereţii scorojiţi și uleioși. Dacă 
Quinlan murea, oferta lui Micah pica. 

Lumânări albe și ivorii pâlpâiau în timp ce Bryce pășea pe 
covorul verde. Hunt încerca să nu își arate dezgustul. O canapea 
ruptă și deșelată era lipită de un perete, de un altul - un fotoliu 
din piele cu jumătate din puf ieșind la vedere, iar peste tot în 
jurul camerei, pe mese și pe teancuri de cărţi și scaune 
deteriorate se aflau borcane, castroane și pahare pline cu sare. 

Sare albă, sare neagră, sare gri - de diferite mărimi: de la 
pudră la fulgi și până la bucăţi mari și zgrunţuroase. Săruri care 
protejau împotriva puterilor întunecate. Împotriva demonilor. 
Mulţi dintre Vaniri își construiau casele cu lespezi de sare la 
temelie. Se zicea că întreaga bază a palatului de cristal în care 
locuiau Asterii era o lespede de sare. Că acesta fusese construit 
deasupra unui zăcământ natural. 

Hel, nu mai văzuse în viaţa lui atâtea varietăţi de sare la un 
loc. În timp ce Bryce o lua pe holul întunecat din stânga, care 
dădea spre trei uși, Hunt șuieră: 

— Te rog, spune-mi... 

— Ţine-ţi părerile pentru tine și nu mai da ochii peste cap! se 
răsti Bryce. 

Apoi grăi în întuneric: 

— Am venit să cumpăr, nu să ridic. 

Una dintre uși se deschise și un satir cu pielea palidă și părul 
negru veni spre ei, cu picioarele lui păroase ascunse de 


pantaloni. Probabil că pălărioara de paj îi ascundea coarnele 
mici, răsucite. Tropăitul copitelor îi dădea însă de gol rasa. 

Bărbatul abia îi ajungea lui Bryce până la piept, trupul lui mic 
fiind jumătate din mărimea taurilor pe care Hunt îi văzuse 
sfâșiind inamicii în bucăţi pe câmpul de luptă. Și pe care îi 
înfruntase el însuși în arena lui Sandriel. Pupilele bărbatului, 
asemănătoare cu cele ale unei capre, se dilatară. 

Teamă - și nu provocată de prezenţa lui Hunt, își dădu acesta 
seama tresărind. Bryce își înmuie degetele într-un bol din 
plumb, plin cu sare roz. Luă puţină în degete și o presără 
deasupra unei farfurii. 

— Am nevoie de obsidian. 

Satirul se foi, bătând ușor din copite, frecându-și gâtul palid și 
păros. 

— Nu procurăm așa ceva. 

Bryce zâmbi ușor. 

Se îndreptă spre un alt bol și amestecă sarea neagră, fină ca o 
pudră, care se afla în el. 

— O bucată întreagă de sare obsidiană, gradul A. Şapte bani, 
două sute de grame. Acum. 

Bărbatul scutură din cap. 

— Este ilegal. 

— Îmi citezi mottoul Pieței de Carne sau încerci să-mi spui că 
fix de ce am eu nevoie tu nu ai? 

Hunt cercetă camera. Sare albă pentru purificare; roz pentru 
protecţie; gri pentru vrăji; roșie pentru... uitase pentru ce dracu' 
era cea roșie. Dar obsidiană... La naiba! 

Hunt se bază pe secolele de antrenament pentru a-și ascunde 
mirarea de pe chip. Sărurile negre erau folosite pentru a invoca 
direct demonii - care treceau direct prin Falia Nordică - sau 
pentru diferite vrăji întunecate. O sare care era mai întunecată 
decât cea neagră, o sare ca obsidianul... Putea să aducă ceva 
mare. 

Hel era despărţit de lumea lor prin timp și spaţiu, însă putea 
totuși să fie accesat prin intermediul portalurilor gemene 
pecetluite, de la polul nord și sud - respectiv prin Falia Nordică 
și prin Falia Sudică. Sau de idioţi care încercau să invoce demoni 
cu ajutorul sărurilor care aveau diferite puteri. 

O mulțime de porcării dubioase, își zisese dintotdeauna Hunt. 
Singurul lucru bun atunci când se foloseau sărurile era că putea 


fi invocat doar un demon odată. Deși, dacă lucrurile nu mergeau 
conform planului, cel care invoca putea sfârși mort. lar demonul 
invocat putea rămâne blocat în Midgard. 

Era și motivul pentru care creaturile existau încă în lumea lor: 
cea mai mare parte a lor fuseseră vânate după vechile războaie 
dintre tărâmuri, însă din când în când se întâmpla ca vreuna să 
scape. Și se înmulţea, de cele mai multe ori cu forța. 

În urma acelor uniri groaznice rezultau daemonaki. Cei mai 
mulţi dintre cei aflați pe străzi aveau sângele diluat, erau 
încarnări mai slabe și hibrizi ale raselor pure de demoni din Hel. 
Cei mai mulţi dintre ei erau proscriși, fără altă vină decât 
moștenirea genetică, și de obicei munceau din greu ca să se 
reintegreze în Republică. Însă un demon pur, scăpat din Hel, de 
cel mai jos rang, putea să afecteze un întreg oraș. Erau secole 
deja de când Hunt fusese însărcinat cu vânarea lor. 

Așadar, satirul trebuie să fi fost un mare dealer dacă avea sare 
obsidiană. A 

Bryce făcu un pas spre el. Bărbatul bătu în retragere. In ochii 
ei de chihlimbar străluci un amuzament sălbatic, fără îndoială 
moștenire din partea ei de Fee. Ce departe era de petrecăreaţa 
care își făcea unghiile la salon! 

Hunt se încordă. Nu putea să fie într-atât de nesăbuită, nu-i 
așa? Să îi demonstreze lui că ea știa cum și putea cu ușurință să 
procure același tip de sare care fusese probabil folosit pentru a 
invoca demonul care îi uciseseră pe Tertian și pe Danika? Primi 
încă o bilă în dreptul numelui ei din lista suspecţilor pe care o 
păstra în minte. 

Bryce ridică un umăr. 

— Aș putea să o chem pe regina ta. Să vedem ea ce spune. 

— Tu... tu nu ai rangul pentru a o putea invoca pe ea. 

— Nu. Nu îl am. Dar fac pariu că, dacă cobor și încep să ţip 
după Regina Viperă, ea o să se târască din gaura ei ca să vadă 
ce-i cu toată agitația. 

Solas arzător, vorbea serios?! 

Satirului îi apărură broboane de sudoare pe frunte. 

— Sarea obsidiană este prea periculoasă. Nu pot, conștient 
fiind, să o vând. 

— Asta i-ai spus și lui Philip Briggs când i-ai vândut-o pentru 
bombele lui? întrebă Bryce. 


Hunt îngheţă, iar satirul căpătă o paloare bolnăvicioasă. Îi 
aruncă o privire lui Hunt, observând haloul pe care îl avea pe 
frunte, uniforma pe care o purta. 

— Nu știu despre ce vorbești. Eu... eu am fost găsit nevinovat 
de investigatori. Nu i-am vândut niciodată lui Briggs, nimic. 

— Sunt sigură că te-a plătit cu bani gheaţă, ca să nu poată fi 
depistaţi. 

Bryce căscă. 

— Uite ce e, sunt obosită și mi-e foame și nu am chef de jocul 
ăsta. Spune-mi care îţi este preţul ca să-mi văd de drum. 

Ochii aceia ca de capră se aţintiră asupra lui Bryce. 

— Cincizeci de mii de bani de aur. 

Bryce zâmbi, în timp ce Hunt încerca să nu dea drumul 
blestemelor. 

— Ştiai că şefa mea a plătit cincizeci de mii ca să vadă cum 
niște câini din Hel sfâșie în bucăţi un satir? Mi-a zis că au fost 
cele mai frumoase minute din viața ei mizerabilă. 

— Patruzeci și cinci. 

— Nu-mi irosi timpul cu oferte fără sens. 

— N-am să scad sub treizeci. Nu pentru atât de mult obsidian. 

— Zece. À 

Zece mii de bani de aur era tot revoltător de mult. Insă 
sărurile pentru invocare erau extraordinar de valoroase. Câţi 
demoni vânase din cauza lor? Câte trupuri dezmembrate nu 
văzuse pentru că invocările merseseră prost? Sau, tocmai 
pentru că merseseră bine, în cazul atacurilor direcționate. 

Bryce își scoase telefonul. 

— În cinci minute, Jesiba aşteaptă să o sun și să îi spun că 
sarea obsidiană este în posesia mea. În șase minute, dacă nu 
dau acel telefon, cineva va bate la ușă. Și nu mă va căuta pe 
mine. 

Sincer, Hunt nu putea să își dea seama dacă Quinlan blufează. 
Era posibil să nu îi fi spus nimic - ar fi putut să primească 
ordinul de la șefa ei când el se afla pe acoperiș. Dacă Jesiba 
avea de-a face cu ceea ce sarea obsidiană implica, fie din 
proprie iniţiativă sau pentru Regele din Adâncuri... Poate că 
Bryce nu comisese crimele, ci mai degrabă le facilitase. 

— Patru minute, zise Bryce. 

Satirului îi alunecă sudoarea de-a lungul tâmplei, până în 
barba deasă. Tăcere. 


În ciuda suspiciunilor lui, Hunt avea sentimentul că această 
misiune ori avea să fie al dracului de distractivă, ori un adevărat 
coșmar. Dacă îl conducea spre țelul lui, nu conta pentru el care 
dintre cele două era. 

Bryce se lăsă pe braţul fotoliului putrezit și începu să tasteze 
în telefon, arătând ca o tânără obișnuită care vrea să evite 
interacțiunea socială. 

Satirul se întoarse spre Hunt. 

— Tu ești Umbra Mortis. 

Înghiţi un nod. 

— Tu ești unul dintre triari. Tu ne protejezi - tu îl servești pe 
Guvernator. 

Înainte ca Hunt să apuce să răspundă, Bryce își ridică telefonul 
ca să îi arate o fotografie cu doi căţeluși dolofani și pufoși. 

— la uite pe cine a adoptat vărul meu! Acela este Osirys, iar 
cel din dreapta e Set. 

Îi luă telefonul din faţă înainte să apuce să se gândească la o 
replică, degetele glisându-i rapid pe ecran. 

Îi aruncă însă o privire lui Hunt pe sub genele ei dese. Bagă-te 
în horă, părea să-i spună. Așa că Hunt zise: 

— Drăguţi căţei! Satirul scânci. Bryce își ridică fruntea. Părul ei 
roșu era poleit cu argintiu de la lumina ecranului. 

— Credeam că alergi să aduci sarea. Poate că asta artrebui să 
faci, având în vedere că mai ai... 

Bryce se uită la telefon, butonând încă. 

— Aha. Nouăzeci de secunde. 

Deschise ceea ce părea a fi o serie de mesaje și începu să 
tasteze. 

Satirul șopti: 

— D-douăzeci de mii. 

Bryce ridică un deget spre el. 

— Îi răspund vărului meu. Lasă-mă două secunde! Satirul 
tremura atât de tare, încât lui Hunt aproape că îi părea rău. 
Aproape, până când... 

— Zece, zece la naiba! Zece! 

Bryce zâmbi. 

— Nu-i nevoie să ţipi, toarse ea. 

Apăsă apoi un buton și telefonul sună. 

— Da? răspunse farmazoana de la primul apel. 

— Cheamă-ţi înapoi câinii. 


Un râs plin, feminin. 

— S-a făcut. 

Bryce își lăsă jos telefonul. 

— Ei bine? 

Satirul se grăbi în spate, copitele bocănindu-i pe podelele 
vechi și îi aduse într-o clipă o bucată de sare împachetată. 
Mirosea groaznic a pământ și mucegai. Bryce ridică o 
sprânceană. 

— Pune-o într-o sacoșă. 

— Nu am o... 

Bryce Îi aruncă o privire. Satirul găsi una. 

Era o pungă pentru cumpărături, cam murdară, însă tot era 
mai bine decât să ţină în mână, în public, bucata de sare. 

Bryce o cântări din ochi. 

— Are un gram peste. 

— Este șapte cu șapte! Exact cât ai cerut! Toate sunt tăiate 
așa. 

Șapte - numărul sfânt. Sau diabolic, depinde de cel căruia te 
închinai. Șapte Asteri, șapte dealuri în Orașul lor Etern, șapte 
cartiere și șapte Porţi în Orașul Semilunii; șapte planete și șapte 
cercuri în Hel, cu șapte prinți care le conduceau, unul mai 
întunecat decât celălalt. 

Bryce își plecă fruntea. 

— Dacă o măsor și nu e... 

— Este! chiţăi satirul. Hel, este! 

Bryce tastă ceva pe telefon. 

— Zece mii transferate către tine chiar acum. 

Bryce o luă spre ieșire și Hunt o urmă, cu satirul pe jumătate 
speriat, pe jumătate furios în spatele lor. 

Bryce deschise ușa, rânjind mulţumită, iar Hunt era cât pe ce 
să înceapă să ceară niște răspunsuri, când fata se opri. Se opri 
și el când văzu cine se afla afară. 

Femeia înaltă, cu pielea de culoarea lunii, era îmbrăcată într-o 
salopetă aurie, cu cercei aurii în urechi, care atârnau mai lungi 
decât părul ei tuns bob. Avea buzele pline date cu un ruj mov, 
atât de închis încât părea aproape negru, iar ochii ei 
extraordinar de verzi... Hunt o recunoscu doar după ochi. 

Avea o înfățișare întru totul umanoidă, cu excepţia ochilor. 
Complet verzi, cu striaţii de jad și aur. Erau întrerupţi de o pupilă 


despicată, care în acel moment, în luminile de la depozit, era 
subţire ca o lamă. Ochii unui șarpe. 
Sau ai Reginei Viperă. 


Capitolul 19 


Bryce își trecu pe umăr sacoșa de cârpă, cercetând-o pe 
Regina Viperă. 

— Drăguţă ţinută! 

Metamorful șarpe zâmbi, arătându-și dinţii strălucitor de albi - 
și caninii care erau ușor mai ascuțiți. Și mai subțiri. 

— Drăguţ bodyguard! 

Bryce ridică din umeri în timp ce ochii șarpelui alunecau pe 
fiecare centimetru din trupul lui Hunt. 

— Nimic la mansardă, dar restul funcţionează perfect. 

Hunt înlemni. Buzele movulii ale femeii se ridicară într-un 
zâmbet. 

— Nu l-am mai auzit niciodată pe Hunt Athalar descris astfel, 
dar sunt sigură că generalul apreciază. 

Hunt tresări la auzul titlului aproape uitat. Da, era foarte 
probabil ca Regina Viperă să fi fost în viaţă pe timpul Căderii. Ca 
ea să îl fi știut pe Hunt nu drept unul dintre triarii Legiunii 33 sau 
Umbra Morţii, ci ca General Hunt Athalar, Comandant Înalt al 
legiunilor Arhanghelului Shahar. 

Și Bryce îl trăsese cu lesa timp de două zile. Fata aruncă o 
privire peste umăr și îl văzu pe Hunt cercetând-o pe Regina 
Viperă și pe cei patru bărbaţi Fee care o flancau. Dezertori de la 
curtea tatălui ei - asasini antrenați să folosească nu doar 
armele, ci și specialitatea reginei: venin și otrăvuri. 

Nici unul dintre ei nu se obosi să o bage în vreun fel în seamă. 

Regina Viperă își plecă într-o parte capul, părul ei tăiat cu 
precizie alunecând ca o mătase neagră. La etajul de dedesubt, 
patronii își vedeau de treabă, fără să știe că cea care îi 
conducea îi onora cu prezenţa. 

— Se pare că ai făcut ceva cumpărături. 

Bryce ridică ușor din umeri. 

— Îmi place să mă tocmesc. Și tărâmul tău e cel mai bun loc 
pentru asta. 

— Credeam că șefa ta te plătește destul de bine încât să nu te 
înjosești cu târguieli. Ori cu folosirea sărurilor. 

Bryce se forţă să zâmbească, să își controleze bătăile inimii, 
știind foarte bine că femeia ar fi putut să i le simtă. Putea să 


simtă frica. Putea probabil să simtă și ce fel de sare atârna în 
sacoșa ei de pe umăr. 

— Doar pentru că am un salariu bun nu înseamnă că trebuie 
să mă las jupuită de bani. 

Regina Viperă își mută privirea de la ea la Hunt. 

— Am auzit că voi doi aţi fost văzuţi împreună prin oraș. 

Hunt mormăi: 

— Este strict secret. 

Regina Viperă își ridică una dintre sprâncenele negre, atent 
pensate, alunita mică de sub coada ochiului schimbându-și 
poziția odată cu mișcarea. Unghiile vopsite cu ojă aurie luciră 
atunci când își băgă mâna în buzunarul de la salopetă, ca să 
scoată o brichetă incrustată cu rubine care formau o viperă în 
poziţie de atac. În câteva clipe îi apăru o ţigară între buzele 
movulii. Bryce și Hunt urmăriră tăcuţi cum și-o aprinde și trage 
fumul adânc în piept, în timp ce gărzile le monitorizau fiecare 
mișcare. Fumul năvăli afară printre acele buze întunecate: 

— Lucrurile au început să fie interesante zilele astea. 

Bryce se răsuci spre ieșire. 

— Mada. Să mergem, Hunt. 

Unul dintre gardieni păși în faţa ei - un metru nouăzeci de 
graţie și mușchi de Fee. 

Bryce se opri brusc, iar Hunt aproape se izbi de ea - mormăitul 
lui fiind probabil primul și singurul avertisment pentru bărbat. 
Însă gardianul abia îi aruncă o privire reginei lui, cu totul înrobit. 
Era cel mai probabil dependent de veninul pe care ea îl secreta 
și apoi îl împărțea celor din cercul ei intim. 

Bryce se uită peste umăr la Regina Viperă, care stătea încă 
rezemată de tocul ușii, fumând o ţigară. 

— Va fi o perioadă bună pentru făcut afaceri - observă regina - 
atunci când jucătorii-cheie vor fi aici pentru Summit. Atâţia 
membrii ai elitelor, toţi cu propriile lor... interese. 

Hunt era destul de apropiat de spatele lui Bryce, astfel încât 
aceasta îi simţea vibrația trupului puternic. Ar fi putut să jure că 
o trecu un curent electric pe șira spinării. Dar Hunt nu zise 
nimic. 

Regina Viperă nu făcu decât să își întindă o mână spre holul 
din spatele ei, unghiile aurii lucindu-i în lumină. 

— Biroul meu, dacă poftiţi. 

— Nu! zise Hunt. Plecăm. 


Bryce făcu un pas spre Regina Viperă. 

— Luaţi-o înainte, Majestate! 

Şi Regina Viperă asta făcu. Hunt merse ca un arici la dreapta 
lui Bryce, însă aceasta își păstră privirea aţintită spre părul tuns 
bob al femeii din faţa ei. Gardienii acesteia păstrau o oarecare 
distanţă, astfel încât lui Hunt i se păru destul de sigur încât să 
murmure: 

— Asta este o idee teribil de rea. 

— Azi-dimineaţă te plângeai că nu fac nimic! îi răspunse Bryce 
în șoaptă. 

Trecură în urma Reginei Vipere pe sub o arcadă și apoi în jos, 
pe niște scări. De dedesubt, se auzeau strigăte și urale de 
întâmpinare. 

— Și acum că fac ceva, tot te plângi? Bryce pufăi. Vino-ţi în 
fire, Athalar! 

Hunt își încleștă din nou falca. Își mută însă privirea spre blocul 
de sare care îi atârna în sacoșa de pe umăr. 

— Ai cumpărat sarea pentru că știai că asta îi va atrage 
atenţia. 

— Tu mi-ai zis că ar putea dura săptămâni întregi până când 
să o putem întâlni. M-am hotărât să trec peste toate porcăriile. 

Bryce bătu în sacoșă, sarea bocănind înăuntru. 

— 'Ţâţele Cthonei! mormăi Hunt, scuturându-și capul. 

Ajunseseră la un nivel inferior, unde pereţii erau din beton 
armat. În spatele lor, zgomotele care veneau din groapa pentru 
lupte erau purtate de ecou în josul coridorului. 

Însă Regina Viperă alunecă mai departe, trecând de un șir de 
uși ruginite din metal. Într-un final deschise una, care nu era 
marcată în nici un fel și se strecură înăuntru fără să se uite 
măcar o dată înapoi. Bryce nu își putu ascunde zâmbetul plin de 
sine. 

— Nu mai fi atât de satisfăcută! șuieră Hunt. S-ar putea să nici 
nu apucăm să mai ieșim cu viaţă din locul ăsta. 

Era adevărat. 

— Eu pun întrebările. 

— Nu. 

Se uitară urât unul la altul și Bryce ar fi putut să jure că Îi 
văzuse fulgere în ochi. Dar ajunseseră în dreptul ușii, care se 
deschise spre... 


Bryce se așteptase să vadă în spatele ușii aceeași opulenţă 
somptuoasă de la Griffin Antichităţi: oglinzi poleite, divane de 
catifea și draperii de mătase, un birou sculptat din lemn de 
stejar, la fel de vechi ca orașul. 

Nu se aștepta la... un dezastru. Camera era ceva mai aranjată 
decât depozitul unui bar. Cea mai mare parte a spaţiului 
înghesuit era ocupată de un birou din metal și de scaunul mov 
zgâriat, aflat în spatele lui. Din colțul de sus al scaunului ieșeau 
bucăţi de burete, iar vopseaua de un verde pal se curăța de pe 
pereţi în nenumărate locuri. Ca să nu mai vorbim de pata de apă 
care decora tavanul, care arăta și mai rău din cauza primelor- 
lumini fluorescente. Lipit de un perete se afla un dulap ale cărui 
rafturi erau pline cu de toate: de la dosare la lăzi cu băutură, la 
pistoale aruncate. Pe peretele opus, o mulţime de cutii de 
carton, puse una peste alta, se ridicau până în tavan. 

Bryce îi aruncă doar o privire lui Hunt și își dădu seama că și el 
gândește același lucru: Regina Viperă, domniţă a lumii din 
adâncuri, expertă în otrăvuri temută de toţi și conducătoare a 
Pieței de Carne, îi zicea acelei magherniţe birou? 

Femeia se așeză pe scaun, împreunându-și mâinile deasupra 
hârtiilor împrăştiate pe birou. În faţa ei se afla un calculator de 
vreo douăzeci de ani, mare cât o piatră, cu o statuie micuță a 
Lunii așezată deasupra, arcul zeiței fiind îndreptat spre 
metamorf. 

Unul dintre gardieni închise ușa, făcându-l pe Hunt să își ducă 
mâna la șold, însă Bryce se așezase deja într-unul dintre 
scaunele ieftine de aluminiu. 

— Nu e la fel de stilat ca biroul șefei tale! zise Regina Viperă, 
citind uimirea de pe chipul lui Bryce. 

— Dar merge! 

Bryce nu se deranjă să îi spună că locul nu se potrivea deloc 
unui metamorf șarpe a cărei formă era o cobră albă cu solzi care 
sclipeau precum opalele - și ale cărei puteri se zvonea că sunt... 
diferite. Că sunt ceva deosebit, pentru că se combinau cu 
veninul ei, ceva ciudat și antic. 

Hunt își luă un scaun, pe care îl răsuci invers, ca să își poată 
aranja aripile, și se așeză lângă Bryce. Strigătele din groapa 
pentru lupte bubuiau la picioarele lor, prin pardoseala din beton. 

Regina Viperă își aprinse încă o ţigară. 

— Sunteţi aici ca să întrebaţi de Danika Fendyr. 


Bryce păstră o mină neutră. Spre lauda lui, Athalar făcu același 
lucru. 

Hunt zise cu băgare de seamă: 

— Încercăm să ne formăm o imagine mai clară asupra 
lucrurilor. 

Ochii stranii ai Reginei Viperă se alungiră de plăcere. 

— Dacă așa vrei să formulezi, atunci bine, sigur. 

Fumul îi năvăli pe nări. 

— Am să vă cruţ însă de vrăjeli. Danika reprezenta o 
ameninţare pentru mine, din mai multe puncte de vedere decât 
poate cunoașteţi. Dar era o fată deşteaptă. Relaţia dintre noi era 
una funcţională. Regina Viperă trase din nou din ţigară. Sunt 
sigură că Athalar poate confirma. 

Hunt îi aruncă o privire în chip de avertizare. 

— Pentru a scoate lucrurile la capăt, uneori Aux și Legiunea 33 
trebuie să lucreze cu cei ca mine, cu cei aflaţi în umbră. 

Hunt interveni: 

— Şi Maximus Tertian? A fost ucis la marginea teritoriului tău. 

— Maximus Tertian era un fătălău răsfăţat, însă nu sunt 
proastă ca să mă pun rău cu tatăl lui. Nu m-aș fi ales decât cu 
dureri de cap. 

— Cine l-a ucis? întrebă Bryce. Am auzit că ţi-ai retras oamenii. 
Ceva s-a întâmplat. 

— A fost doar o măsură preventivă. 

Își trecu limba peste dinţii de jos. 

— Noi, șerpii, putem simţi atunci când e pe cale să se întâmple 
ceva. O simţim în aer. Și pot să simt asta acum - în tot orașul. 

Fulgerul lui Hunt se simţi în cameră. 

— Şi nu te-ai gândit să avertizezi pe nimeni? 

— Mi-am avertizat oamenii. Atâta timp cât districtul meu este 
în siguranţă, nu îmi pasă ce se întâmplă în restul orașului. 

— Foarte nobil din partea ta! zise Hunt. 

Bryce întrebă din nou: 

— Cine crezi că l-a ucis pe Tertian? 

Regina Viperă ridică din umeri. 

— Sincer? E Piaţa de Carne. Se mai întâmplă. Venea probabil 
după droguri și a plătit preţul. 

— Ce fel de droguri? 

Insă Hunt spuse: 

— Raportul toxicologic arată că nu avea droguri în corp. 


— Atunci nu vă pot ajuta. Nu știu mai multe decât voi. 

Bryce nu se obosi să o întrebe despre înregistrările de la 
camerele video, pentru că știa că Legiunea 33 le-a cercetat 
deja. 

Regina Viperă scoase ceva dintr-un sertar și îl aruncă pe birou. 
Un dispozitiv de stocare USB. 

— Alibiurile mele pentru noaptea în care a fost ucis Tertian și 
pentru zilele de dinainte și din timpul crimelor haitei și Danikăi. 

Bryce nu se atinse de dispozitivul mic din metal, de mărimea 
unui ruj. 

Regina Viperă zâmbi. 

— În noaptea morţii lui Tertian am fost la spa. Cât despre 
Danika și Haita Diavolilor, unul dintre asociaţii mei a dat o 
petrecere în cinstea Saltului fiicei lui în acea noapte. Petrecere 
care până la urmă s-a transformat în trei zile de... ei bine, vei 
vedea. 

— Dispozitivul acesta conţine înregistrări video cu tine la o 
orgie de trei zile? întrebă Hunt cu severitate. 

— Să-mi dai de știre dacă te excită, Athalar. 

Regina Viperă mai trase un fum din ţigară. Ochii ei verzi 
alunecând spre poala lui Hunt. 

— Am auzit că ești o partidă al dracului de bună dacă lași 
deoparte atitudinea de erou suferind. 

Hunt își arătă dinţii de parcă ar fi vrut să mârâie la ea, așa că 
Bryce zise: 

— Lăsând la o parte orgia și talentul lui Hunt la pat, tu ai un 
vânzător de sare în piaţă. 

Bătu cu palma în sacoșa pe care o ţinea balansată pe 
genunchi. 

Regina Viperă își luă cu greu ochii de la Hunt, care mârâia 
încă, și îi răspunse ascuţit lui Bryce: 

— Eu nu folosesc ceea ce vând. Deși nu cred că voi respectaţi 
această regulă la galeria aceea de lux a voastră. 

Făcu cu ochiul. 

— Dacă te plictisești vreodată să te mai târăști pentru 
farmazoană, vino la mine. Eu am o serie de clienţi care s-ar târî 
pentru tine. Şi ar da și bani ca să o facă. 

Bryce simţi mâna caldă a lui Hunt pe umărul ei. 

— Ea nu e de vânzare. 

Bryce se scutură și îi aruncă o privire în chip de avertizare. 


Regina Viperă zise: 

— Toată lumea, Generale, este de vânzare. Trebuie doar să îţi 
dai seama cât să oferi. 

Fumul îi ieși pe nări, făcând-o să semene cu un dragon care 
scuipă foc. 

— Dă-mi o zi sau două, Athalar, și am să aflu care este preţul 
tău. 

Zâmbetul lui Hunt era de o frumuseţe mortală. 

— Poate că eu l-am aflat deja pe al tău. 

Regina Viperă surâse. 

— Sper. 

Își stinse ţigara și își întoarse privirea spre Bryce. 

— Să-ţi dau un pont pentru mica ta investigaţie. 

Bryce se încordă în faţa atitudinii ei reci și batjocoritoare. 

— Caută acolo unde doare cel mai tare. Acolo se află 
întotdeauna răspunsurile. 

— Mersi pentru sfat! îi zise Bryce printre dinţi. 

Metamorful nu făcu decât să pocnească din degetele cu unghii 
aurii. Ușa de la birou se deschise și bărbaţii Fee dependenţi de 
venin intrară. 

— Au terminat! le spuse Regina Viperă, întorcându-se spre 
calculatorul ei antic. 

— Asiguraţi-vă că ajung afară. 

Și că nu își mai bagă nasul unde nu le fierbe oala. 

Bryce își puse pe umăr sacoșa cu bucata de sare, iar Hunt 
apucă dispozitivul de memorie și îl băgă în buzunar. 

Gardianul fu suficient de deștept încât să se dea la o parte în 
timp ce Hunt o împingea pe Bryce spre ușă. Nu apucase să facă 
mai mult de trei pași, când Regina Viperă zise: 

— Nu subestima sarea obsidiană, Quinlan. Poate să aducă 
încoace tot ce-i mai rău în Hel. 

Pe Bryce o trecu un fior pe șira spinării. Însă făcu doar cu 
mâna peste umăr în timp ce pășea spre hol. 

— Ei, cel puţin mă voi distra, nu-i așa? 


Părăsiră Piaţa de Carne teferi, mulțumită celor cinci zei, în 
frunte cu însăși Urd. Hunt nu era sigur cum de reușiseră să 
plece de la Regina Viperă fără să aibă intestinele ciuruite cu 
gloanţe otrăvite, dar... 


Se încruntă la roșcata care își inspecta acum scuterul alb. 
Chiar și casca îi fusese lăsată neatinsă. 

— O cred, zise Hunt. 

Nici prin gând nu-i trecea să se uite la înregistrarea de pe acel 
dispozitiv de memorie. Avea să-l trimită direct Viktoriei. 

— Nu cred că a avut ceva de-a face cu asta. 

Quinlan și Roga în schimb... Nu le tăiase încă de pe lista lui. 

Bryce își trecu casca sub braţ. 

— De acord. 

— Deci asta ne aduce din nou în punctul zero. 

Încercă să își domolească nevoia de a se plimba dintr-o parte 
într-alta, închipuindu-și cum datoria lui rămâne una de ordinul 
miilor. 

— Ba nu! contracară Bryce. 

Prinse sacoșa cu sare în micul compartiment din spatele 
scuterului. 

— A zis să caut acolo unde doare cel mai tare pentru a afla 
răspunsuri. 

— Arunca doar cu venin, ca să te enerveze. 

— Poate. 

Bryce își potrivi casca și apoi trase vizorul, arătându-și ochii 
aceia de chihlimbar. 

— Dar poate că avea dreptate, fără să își dea seama. Mâine... 

Își închise ochii. 

— Trebuie să meditez serios mâine. La galerie, altfel Jesiba va 
face o criză. 

Era destul de curios, așa că o întrebă: 

— Crezi că ai o nouă pistă? 

— Nu încă. O direcţie în care să caut am însă. E mai bine decât 
nimic. 

Hunt arătă cu capul spre scuter. 

— Pentru ce e obsidianul? 

Trebuie să fi avut un scop. Deși se ruga să nu fie suficient de 
fraieră încât să îl folosească. 

Bryce îi trânti: 

— Pentru a da aromă burgerilor mei. 

Bine. Şi-o făcuse cu mâna lui. 

— Și cum de ţi-ai permis sarea? 

Se îndoia că avea pur și simplu zece mii la îndemână, în cont. 

Bryce își trase fermoarul de la geacă. 


— Am trecut-o în contul Jesibei. Într-o lună, ea cheltuiește mai 
mulţi bani pe produse cosmetice, așa că mă îndoiesc că va băga 
de seamă. 

Hunt nici nu știa ce replică să-i dea, așa că strânse din dinţi și, 
după ce o cercetă cum stătea pe motocicletă, îi zise: 

— Ştii, e o prostie să conduci un scuter înainte de Salt. 

— Mersi, mamă. 

— Ar trebui să iei autobuzul. 

Bryce râse doar și dispăru în noapte. 


Capitolul 20 


Caută acolo unde doare cel mai tare. 

Bryce nu îi spusese lui Athalar cât de bun fusese pontul 
Reginei Viperă. Îi dăduse deja lista ei cu suspecți - dar despre 
cealaltă cerinţă pe care o avusese nu mai zisese nimic. Așa că 
se hotări să facă asta: să încropească o listă cu fiecare mișcare 
a Danikăi din săptămâna de dinaintea morţii. Dar, după ce 
terminase de deschis galeria, din clipa în care coborâse în 
bibliotecă pentru a scrie lista... O cuprinsese ameteala. 

Se întoarse în schimb la laptop și începu să treacă prin e- 
mailurile pe care le schimbase cu Tertian în ultimele șase 
săptămâni. Poate că așa avea să găsească un soi de legătură, 
ori cel puţin un indiciu despre planurile lui din acea noapte. 

Însă, în timp ce recitea e-mail după e-mail, toate sterile și 
profesionale, amintirile din ultimele zile de viață ale Danikăi 
începură să își facă loc cu ghearele pe sub ușa bine închisă din 
mintea ei. Ca niște spectre, șuierau și șopteau, iar ea încercă să 
le ignore, să se concentreze asupra e-mailurilor lui Tertian, dar... 

Lehabah îi aruncă o privire de pe canapeaua micuță pe care 
stătea întinsă - cadoul primit de la Bryce cu ani în urmă fusese 
luat dintr-o căsuţă pentru păpuși, pe care aceasta o avea din 
copilărie -, urmărind serialul ei preferat cu Vaniri, pe tabletă. 
Domul ei de sticlă era așezat în spate, pe un munte de cărţi, cu 
petalele unei orhidee plecate deasupra lui. 

— L-ai putea lăsa pe înger să intre ca să lucraţi amândoi la 
chestia asta care te chinuie atât. 

Bryce își dădu ochii peste cap. 

— Fascinaţia ta pentru Athalar începe să se transforme în 
obsesie. 

Lehabah oftă. 

— Tu știi cum arată Hunt Athalar? 

— Având în vedere că locuiește de un timp pe acoperișul de 
vizavi de apartamentul meu, aș zice că da. 

Lehabah puse pauză programului pe care îl urmărea, 
rezemându-și capul de canapeluţa ei. 

— E de vis! 

— Oh da, zi-i-o și lui. 


Bryce închise e-mailul pe care îl citea - unul dintre cele o sută 
de e-mailuri schimbate între ea și Tertian și primul în care se 
arătase ușor interesat de ea. 

— Hunt e atât de arătos încât ar putea juca în serialul ăsta. 

Lehabah arătă cu un degeţel grațios de la picior spre tableta 
din faţa ei. 

— Din păcate, diferenţa de mărime dintre tine și Athalar nu 
cred că ar funcţiona în dormitor. Abia dacă ești suficient de 
mare încât să-ţi treci braţele în jurul sculei lui. 

În jurul lui Lehabah se formară norișori de fum și silfa, 
rușinată, îi împrăștie cu mâinile ei micuţe. 

— BB! 

Bryce chicoti, apoi arătă spre tabletă. 

— Nu eu sunt aia care se uită la un serial care-i practic un film 
porno cu ceva intrigă. Cum ziceai că se cheamă? Amor cu...? 

Lehabah se făcu purpurie. 

— Nu se cheamă așa și tu știi asta! Și e un film artistic. Şi fac 
dragoste. Nu... 

Silfa se înecă. 

— Nu se fut? îi sugeră Bryce. 

— Exact! zise Lehabah, cu un nod în gât. 

Bryce râse, lăsând hohotele să gonească fantomele care roiau 
în jurul ei, iar silfa, în ciuda sfielii ei, i se alătură. 

— Mă îndoiesc că Hunt Athalar este genul care face dragoste. 

Lehabah își ascunse faţa în palme, rușinată. 

Doar de dragul de a o chinui un pic, Bryce adăugă: 

— El e mai degrabă tipul care te apleacă peste un birou și... 

Sună telefonul. Bryce se uită urât spre tavan, întrebându-se 
dacă Athalar reușise cumva să o audă, dar... nu. Era mai rău. 

— Bună, Jesiba! 

Îi făcu semn lui Lehabah să treacă înapoi la locul ei de gardă, 
în caz că farmazoana le urmărea prin intermediul camerelor din 
bibliotecă. 

— Bryce. Mă bucur să văd că Lehabah muncește din greu. 

Lehabah stinse repede tableta și încercă să pară cât mai 
alertă. Bryce o scuză: 

— Era în timpul pauzei de dimineaţă. Are dreptul la una. 

Lehabah îi aruncă o privire recunoscătoare care o tăie până la 
os. 

Jesiba se porni însă pur și simplu să le dicteze sarcinile. 


Treizeci de minute mai târziu, Bryce stătea la biroul din galerie 
și se uita intens la ușa închisă din faţă. Ticăitul ceasului umplea 
tăcerea, amintind constant de fiecare secundă pierdută. Fiecare 
secundă în care criminalul Danikăi și al haitei se plimba liber pe 
străzi, în timp ce ea stătea acolo, verificând hârțoage. 

Inacceptabil. Și cu toate astea, gândul de a lăsa ușa deschisă 
pentru ca acele amintiri... 

Ştia că avea să regrete. Ştia că era probabil extrem de stupid. 

Dar formă numărul înainte să se răzgândească. 

— Ce s-a întâmplat? vocea lui Hunt era deja aspră, furtunoasă. 

— De ce presupui că s-a întâmplat ceva? 

— Pentru că nu m-ai mai sunat până acum, Quinlan. 

Era stupid. Era de-a dreptul stupid. Tuși, pregătindu-se să 
inventeze o scuză despre masa de prânz, dar el zise: 

— Ai găsit ceva? 

Pentru Danika, pentru Haita Diavolilor, trebuia să facă asta. 
Avea să facă asta. Mândria nu-și avea locul aici. 

— Am nevoie... să mă ajuţi cu ceva. 

— Cu ce? 

Dar, până să ajungă cuvintele până la ea, se auzi o bătaie în 
ușă. Bryce știa că e el, fără să se uite pe cameră. Deschise ușa 
și se trezi cu aripile și parfumul lui de cedru înrourat în faţă. 
Hunt o întrebă sec: 

— Ai de gând să te iei de mine pentru că am venit sau putem 
să sărim peste partea asta? 

— Intră odată și gata. 

Bryce îl lăsă pe Hunt în ușă și se îndreptă spre biroul ei, unde 
trase de sertarul de jos și scoase afară o sticlă. Bău direct din 
ea. Hunt închise ușa după el. 

— Un pic cam devreme ca să bei, nu-i așa? 

Nu se deranjă să-l corecteze și mai luă o gură, apoi se așeză 
pe scaun. Hunt o cercetă. 

— Ai de gând să-mi spui despre ce e vorba? 

Un boc-boc-boc politicos, dar insistent, se auzi venind din 
spatele ușii de fier de la bibliotecă. Hunt își strânse aripile și se 
întoarse spre ușa grea de metal. Incă un pac-pac-pac răsună în 
atriumul expoziției. 

— BB! se văită Lehabah de după ușă. BB, ești bine? 

Bryce își dădu ochii peste cap. Cthona s-o cruţe. 


Hunt întrebă puţin prea degajat: 

— Cine e? 

Un al treilea cioc-cioc-cioc. 

— BB? BB, spune, te rog, că ești bine. 

— Sunt bine! îi strigă Bryce. Du-te înapoi jos și fă-ţi treaba! 

— Vreau să te văd cu ochii mei. 

Lehabah părea cu adevărat o mătușă îngrijorată. 

— Nu pot să mă concentrez la treabă dacă nu te văd mai întâi. 

Hunt își ridică sprâncenele a mirare și chiar când își mișca 
buzele ca să zică ceva, Bryce spuse: 

— Unu: hiperbola este o formă de artă pentru ea. 

— Of, BB, poţi fi teribil de crudă uneori... 

— Doi, foarte puţine persoane au voie să coboare la subsol, 
așa că, dacă îi spui ceva lui Micah despre asta, ai terminat-o cu 
mine. 

— Promit! răspunse Hunt sec. Deși Micah poate să mă facă să 
vorbesc dacă insistă. 

— Atunci, să nu-i dai motive de curiozitate. 

Bryce își lăsă sticla pe birou și băgă de seamă că picioarele îi 
erau surprinzător de ţepene. Hunt tot era mai înalt decât ea. 
Spinii îngrozitori tatuaţi pe fruntea lui păreau să absoarbă toată 
lumina din încăpere. 

Dar Hunt își frecă barba. 

— Multe dintre chestiile de jos sunt de contrabandă, nu-i așa? 

— Sunt sigură că ai observat că majoritatea chestiilor de aici 
sunt de contrabandă. Unele dintre cărți și pergamente sunt 
ultimele copii existente. 

Bryce strânse din buze, apoi adăugă repede: 

— Foarte mulţi oameni au suferit și unii chiar au murit pentru a 
conserva ceea ce se află în biblioteca de jos. 

Nu voia să spună mai mult de atât. Nu citise cea mai mare 
parte a cărţilor, de vreme ce erau scrise în limbi moarte demult 
sau încifrate în coduri atât de inteligente încât doar cei mai buni 
lingviști sau istorici ar fi putut să le descifreze, însă cu un an în 
urmă aflase în cele din urmă ce reprezentau majoritatea. Știa că 
Asterii și Senatul ar ordona să fie distruse. Că distruseseră deja 
toate celelalte copii. În bibliotecă se găseau și cărţi normale, pe 
care Jesiba le procurase în cea mai mare parte pentru uzul ei 
personal - poate pe unele chiar pentru Regele din Adâncuri. Insă 


volumele pe care le păzea Lehabah... acelea erau cele pentru 
care unii oameni ar fi ucis. Pentru care uciseseră. 

Hunt dădu din cap. 

— N-am să suflu un cuvânt. 

Bryce îl măsură o clipă, apoi se întoarse spre ușa de fier. 

— Consideră că ăsta este cadoul pentru ziua ta, Lele! 
murmură ea în faţa ușii de metal. 

Ușa de fier se deschise cu un scârţâit, descoperind scara 
acoperită cu un covor verde-pin, care ducea spre bibliotecă. 
Lehabah pluti între ei, Hunt fiind cât pe ce să se izbească de ea. 
Focul silfei strălucea puternic. 

— Bună! toarse ea. 

Îngerul cercetă silfa de foc care plutea la doar câţiva 
centimetri de faţa lui. Nu era mai mare decât mâna lui Bryce, iar 
părul înflăcărat i se învolbura deasupra capului. 

— Ei, nu ești tu o frumuseţe! zise Hunt, cu o voce joasă și 
moale, care făcu ca fiecare instinct al lui Bryce să intre în stare 
de alertă. 

Lehabah se împurpură, își strânse mâinile în jurul corpului și își 
plecă fruntea. 

Bryce însă avu grijă să scuture efectul vocii lui Hunt. 

— Nu te mai preface că ești timidă. 

Lehabah îi aruncă o privire tăioasă lui Bryce, însă Hunt își 
ridică un deget pe care silfa să se poată așeza. 

— Mergem? 

Lehabah străluci ca un rubin, toată roșie, dar zbură spre 
degetul lui întins și luă loc, zâmbindu-i pe sub gene. 

— E foarte drăguţ, BB! observă Lehabah, în timp ce Bryce 
cobora pe scări și candelabrul în formă de soare se aprinse din 
nou. Nu înţeleg de ce te plângi așa mult în privinţa lui. 

Bryce se încruntă peste umăr. Dar Lehabah se uita ca o 
căprioară la înger. Acesta îi aruncă lui Bryce un zâmbet 
sarcastic, urmând-o spre inima bibliotecii. Bryce privi repede 
înainte. Poate că Lehabah nu vorbea prostii când zicea că 
Athalar e chipeș. 


Bryce era atentă la fiecare treaptă pe care o cobora, auzea 
fiecare foșnet al aripilor lui Hunt, care era cu doar câţiva pași în 
urma ei. Simţea fiecare centimetru de aer pe care îl umplea cu 
respiraţia lui, cu puterea și voinţa lui. 


În afară de Jesiba, Syrinx și Lehabah, Danika fusese singura 
care coborâse cu ea acolo. 

Syrinx se trezi din somn ca să bage de seamă că aveau un 
invitat și dădu din coada lui mică de leu. 

— Syrie zice că poţi să-l mângâi acum! îi spuse Lehabah lui 
Hunt. 

— Hunt e ocupat. 

Bryce se îndreptă spre masa pe care lăsase deschisă cartea pe 
care o cerceta. 

— Deci Syrie vorbește? 

— Din câte spune ea, da! mormăi Bryce. 

Cercetă masa după... corect, pusese lista pe masa lui 
Lehabah. Se întinse după ea, tocurile afundându-i-se adânc în 
Covor. 

— Trebuie să fie mii de cărţi aici! zise Hunt, cercetând rafturile 
înalte. 

— Oh, da! spuse Lehabah. Dar jumătate dintre ele sunt din 
colecţia privată a Jesibei. Unele dintre cărţi datează tocmai de 
pe vremea... 

— Hâm! o atenţionă Bryce. 

Lehabah își scoase limba și îi șopti conspirativ lui Hunt. 

— BB este morocănoasă pentru că nu a putut să-și facă lista. 

— Sunt morocănoasă pentru că mi-e foame, iar tu mi-ai stat ca 
un ghimpe în coaste toată dimineaţa. 

Lehabah zbură de pe degetul lui Hunt și se grăbi să ajungă la 
masa ei, unde se aruncă pe canapeluţă și îi zise îngerului care 
nu știa dacă să ofteze sau să râdă. 

— BB se preface că e rea, dar e o scumpă. L-a cumpărat pe 
Syrie pentru că Jesiba avea de gând să îl dea în dar unui client 
din munţii Farkaan... 

— Lehabah... 

— Asta este adevărul. 

Hunt examină acvariile răspândite prin cameră și varietatea de 
reptile din ele, apoi apele întunecate din cel central. 

— Credeam că e un soi de animal de companie de fiţe. 

— Chiar este! Syrinx a fost furat de la mama lui pe când era 
pui, apoi vândut de la unul la altul în jurul lumii, timp de zece 
ani, după care Jesiba l-a cumpărat ca să fie animalul ei de 
companie, apoi Bryce l-a cumpărat... i-a cumpărat libertatea, 


vreau să spun. Are chiar și dovada certificatului lui de libertate. 
Nimeni nu mai are dreptul să îl cumpere acum. 

Lehabah arătă spre himeră: 

— Nu ai cum să vezi, dacă stă așa întins, dar are sigiliul de 
eliberare pe laba dreaptă. Cu C-ul oficial și tot ce trebuie. 

Hunt se întoarse dinspre apele întunecate ca să o privească pe 
Bryce. 

Aceasta își puse mâinile-n sân. 

— Ce? Tu ai fost ăla care a presupus ce avrut. 

Hunt clipi din gene. Dracu’ știe ce va fi însemnând asta. 

Bryce încercă să nu se uite la încheietura lui, unde avea și el 
tatuajul cu SPQM. Se întrebă dacă și el se abţinea să facă 
același lucru; dacă se întreba dacă într-o zi va primi acel C. 

Apoi Lehabah zise: 

— Tu ce preţ ai, Athie? 

Bryce interveni: 

— Lele, asta e nepoliticos. Și nu-i mai spune Athie. 

Lehabah dădu drumul unui norișor de fum. 

— Noi doi suntem din aceeași Casă și suntem amândoi sclavi. 
Străbunica mea a luptat în Legiunea 18, legiunea lui, în timpul 
rebeliunii. Am voie să întreb. 

Chipul lui Hunt se frânse când auzi menţionată rebeliunea. Se 
apropie însă de canapea și îl lăsă pe Syrinx să îi miroasă mâna, 
apoi îl scărpină pe după urechile catifelate. Syrinx chelălăi ușor 
de plăcere, înmuindu-și coada de leu. 

Bryce încercă să alunge căldura pe care o simţea inundându-i 
pieptul. Aripile lui Hunt foșniră. 

— l-am fost vândut lui Micah pentru optzeci și cinci de 
milioane de bani de aur. 

Tocul lui Bryce trase covorul când se întinse să apuce tableta. 
Lahabah zbură din nou spre înger. 

— Preţul meu este nouă mii de bani de aur, îi mărturisi ea. 
Syrie a costat două sute treizeci și trei de bani de aur. 

Ochii lui Hunt se întoarseră spre Bryce: 

— Ai plătit tu atât? 

Bryce se așeză la masa de lucru și arătă spre scaunul liber de 
lângă al ei. Hunt, ca niciodată, o urmă ascultător. 

— Am primit o reducere de angajat de cincisprezece la sută. Şi 
am ajuns la o înţelegere. 

Era mai bine să lase lucrurile așa. 


Asta până când Lehabah completă: 

— Jesiba îi ia din bani la fiecare salariu. 

Bryce bufni, controlându-și instinctul de a o sufoca pe silfă cu 
o pernă. 

— BB va plăti la el până la trei sute de ani. Dacă nu va face 
Saltul, va muri mai întâi. 

Hunt se așeză pe scaun. O aripă îi atinse lui Bryce braţul. Mai 
moale decât catifeaua, mai fină ca mătasea. Și-o strânse 
repede, de parcă nu ar fi suportat atingerea. 

— De ce? 

Bryce îi răspunse: 

— Clientul Jesibei voia să îl chinuie până când l-ar fi 
transformat într-o bestie pentru lupte, iar Syrinx este prietenul 
meu, iar eu mă săturasem să mai pierd prieteni. 

— Am crezut că ești plină de bani. 

— Nu! 

Hunt se încruntă. 

— Dar apartamentul tău... 

— Apartamentul este al Danikăi, spuse Bryce fără a-l privi în 
ochi. ÎI cumpărase ca investiţie. ÎI trecuse pe numele 
amândurora. Nu am aflat de existenţa lui decât după moartea 
ei. Și aș fi putut să îl vând, dar avea securitate de cel mai înalt 
nivel și farmece de gradul A... 

— Inţeleg. 

Bryce se simți mică în faţa bunătăţii din ochii lui. A milei. 

Danika murise și ea era singură și... Bryce nu putea să respire. 

Refuza să meargă la terapie. Mama ei îi stabilise întâlnire după 
întâlnire în primul an, dar Bryce nu se dusese la nici una. Își 
cumpărase un aparat pentru aromoterapie, citise despre tehnici 
de respiraţie și cu asta basta. 

Ştia că ar fi trebuit să meargă. Terapia ajuta atât de mulţi 
oameni - salva atâtea vieţi. Juniper mergea la psiholog încă din 
adolescenţă și ori de câte ori avea ocazia povestea cât de 
minunată și de vitală era acea experienţă pentru ea. 

Insă Bryce nu se prezentase la ședințe nu pentru că ar fi 
crezut că nu ar funcţiona. Nu, știa că funcționau și că ar ajuta-o, 
că probabil ar face-o să se simtă mai bine. Sau că cel puţin i-ar 
pune la îndemână instrumentele care să o ajute să se simtă mai 
bine. Și tocmai de aceea nu se ducea. 


Felul în care Hunt o privea o făcu să se întrebe dacă el știa, 
dacă își dădea seama de ce respira adânc. 

Caută acolo unde doare cel mai tare. 

Nenorocita. Regina Viperă putea să se ducă la dracu' cu 
sfaturile ei. 

Bryce se întoarse spre tableta lui Lehabah. Pe ecran se aflau 
un vampyr și un lup, îmbârligaţi, goi și asudaţi. Bryce râse: 

— Te-ai oprit în mijlocul acestei scene ca să vii să mă 
deranjezi, Lele? 

Aerul din încăpere se destinse, ca și cum tristeţea lui Bryce 
fusese alungată la vederea metamorfului care o călărea pe 
vampyroaică. 

Lehabah se făcu roșie ca rubinul. 

— Am vrut să-l cunosc pe Athie! șopti și se afundă în 
canapeaua ei pentru păpuși. 

Hunt, parcă fără să vrea, chicoti. 

— Urmărești Amor cu colti? 

Lehabah sări în sus. 

— Nu așa se cheamă. Tu i-ai spus să zică asta, Bryce? 

Bryce își mușcă buza ca să se abţină din râs și își apucă 
laptopul, deschizând e-mailurile ei cu Tertian. 

— Nu, nu i-am zis eu. 

Hunt ridică o sprânceană, cu acea privire amuzată a lui. 

— Am să trag un pui de somn cu Syrie! declară Lehabah, fără 
să se adreseze cuiva anume. 

Aproape imediat ce termină de rostit cuvintele, ceva greu 
bocăni la mezanin. 

Hunt își duse mâna într-o parte, probabil la pistol, însă 
Lehabah șuieră spre balustradă. 

— Nu îmi întrerupeţi somnul. 

Un fâșâit greoi răsună în bibliotecă, urmat de o bocănitură și 
foșnete. Și nu veneau din acvariul domnișoarei Poppy. 

Lehabah îi zise lui Hunt: 

— Să nu te lași vrăjit de cărţile care vor să te convingă să le iei 
acasă. 

Hunt îi răspunse cu un început de zâmbet: 

— Te asiguri tu că nu o să se întâmple așa ceva. 

Lehabah, strălucind de mândrie, se strânse lângă Syrinx, iar 
acesta toarse de plăcere când îi simţi căldura. 


— Sunt în stare de orice ca să scape de aici: ţi se strecoară în 
geantă, în buzunarul de la haină, se și rostogolesc pe scări. Sunt 
disperate să se întoarcă din nou în lume. 

Lehabah flutură o mână spre rafturile din spatele lor, de pe 
care una dintre cărţi sărise pe trepte. 

— Carte rea! i se adresă silfa cu asprime. 

— Ce e cu toate animăluţele astea? întrebă Hunt. 

— Sunt foștii iubiţi și rivalii Jesibei! îi șopti Lehabah de sub 
pătura ei de blană. 

Aripile lui Hunt foșniră. 

— Am auzit zvonurile. 

— Eu nu am văzut-o niciodată transformând pe cineva în 
animal, zise Bryce, dar încerc să nu mă pun rău cu ea. Aș 
prefera să nu fiu transformată în porc, în caz că Jesiba se 
enervează pentru că am făcut să pice vreo înţelegere. 

Colţurile gurii lui Hunt se ridicară ușor în sus, parcă la 
jumătatea dintre amuzament și oroare. 

Lehabah își deschise gura, probabil pentru a-i spune lui Hunt 
toate numele cu care botezase creaturile din bibliotecă, dar 
Bryce i-o tăie repede: 

— Te-am chemat pentru că am început să scriu lista cu ceea 
ce a făcut Danika în ultimele zile de viață. 

Bătu cu palma foaia pe care începuse să scrie. 

— Da? 

Ochii lui întunecațţi rămaseră aţintiţi asupra ei. 

Bryce tuși, apoi recunoscu: 

— Este... ăăă... greu. Să mă conving să îmi aduc aminte. M-am 
gândit că... poate ai putea să îmi pui tu câteva întrebări. Să mă 
ajuţi să... îmi amintesc. 

— Aha, bine. 

Între ei se lăsă liniștea, Bryce așteptând ca el să-i aducă 
aminte că timpul nu era de partea lor, că el are o misiune de 
îndeplinit și că ea artrebui să nu mai fie o așa plângăcioasă, bla, 
bla, bla. 

În schimb însă, Hunt cercetă cărţile, acvariile, ușa care da spre 
baia din spate, luminile de deasupra, deghizate în stelele pictate 
pe tavan. Și apoi, în loc să o întrebe de Danika, zise: 

— Ai studiat antichităţi în școală? 


— Am făcut câteva cursuri, da. Mi-a plăcut să învăţ despre 
chestii vechi. Am avut profilul literatură clasică. Apoi adăugă: 
Am învăţat Limba Veche a Feelor pe când eram copil. 

O învățase de una singură când o apucase brusc dorinţa să 
afle mai multe despre moștenirea ei paternă. Un an mai târziu, 
când mersese acasă la tatăl ei, pentru prima oară în viaţă, 
sperase să îl impresioneze cu asta. După ce totul se dusese de 
râpă însă, refuzase să mai înveţe o altă limbă. Era copilăresc, 
știa, dar nu îi păsa. 

Deși, faptul că știa cel mai vechi limbaj al Feelor cel puţin o 
ajutase la muncă. În cazul celor câteva antichităţi ale Feelor 
care nu erau ascunse în cuferele lor strălucitoare. 

Hunt cercetă din nou încăperea. 

— Cum ai obţinut acest job? 

— După absolvire nu reușeam să îmi găsesc un loc de muncă 
nicăieri. Muzeele nu mă voiau pentru că nu aveam suficientă 
experienţă, iar celelalte galerii din oraș erau conduse de dubioși 
care mă considerau... apetisantă. 

Lui Hunt i se întunecară ochii și ea încercă să ignore furia pe 
care o citea în privirea lui. 

— Dar prietena mea, Fury... 

Hunt se încordă puţin când îi auzi numele - îi era clar 
cunoscută reputaţia acesteia. 

— Ei bine, ea și Jesiba lucraseră împreună în Pangera la un 
moment dat. Și atunci când Jesiba a menţionat că are nevoie de 
o nouă asistentă, Fury i-a băgat practic pe gât CV-ul meu. 

Bryce chicoti aducându-și aminte. 

— Jesiba mi-a dat postul pentru că nu voia vreo înfumurată. 
Munca este prea murdară, clienţii prea dubioși. Avea nevoie de 
cineva priceput la oameni, care să aibă și ceva cunoștințe de 
artă antică. Şi asta a fost. 

Hunt se gândi o clipă, apoi întrebă: 

— Ce treabă ai tu cu Fury Axtar? 

— E în Pangera. Face ce știe ea să facă. 

Asta nu prea răspundea întrebării lui. 

— Axtar ţi-a povestit vreodată ce face ea acolo? 

— Nu. Şi prefer ca lucrurile să rămână așa. Tata mi-a spus 
destule povești despre cum e acolo. Nu îmi place să îmi închipui 
ce vede Fury și cu ce are de-a face. 


Sânge, noroi și moarte, știință versus magie, mașinării versus 
Vaniri, bombe cu chimicale și prime-lumini, gloanţe și colți. 

Serviciul militar al lui Randall fusese obligatoriu, o condiţie 
vitală care trebuia respectată de orice non-lnferior din clasa 
peregrinilor: toţi oamenii trebuiau să servească armata trei ani 
de zile. Randall nu spusese asta niciodată, însă ea știa că anii 
petrecuţi pe front îi lăsaseră cicatrice adânci, și nu doar pe cele 
vizibile. Însă ameninţarea Asterilor exista și astăzi: dacă vreun 
om ar fi refuzat serviciul militar, și-ar fi pierdut viaţa. Și apoi și 
pe cele ale celor din familiile lor. Cei lăsaţi în viaţă ar fi fost 
transformați în sclavi, li s-ar fi imprimat pe încheieturi literele 
permanente care se aflau și pe pielea lui Hunt. 

— Nu este posibil ca ucigașul Danikăi să fie în vreun fel legat 
de... 

— Nu! zise Bryce aspru. 

Poate că ea și Fury nu mai erau în relaţii bune, dar de asta era 
sigură. 

— Dușmanii lui Fury nu erau dușmanii Danikăi. Odată ce 
Briggs a fost închis, Fury a dispărut. 

Bryce nu o mai văzuse de atunci. 

Căutând să schimbe subiectul cu orice preţ, Bryce întrebă: 

— Câţi ani ai? 

— Două sute treizeci și trei. 

Începu să calculeze și se încruntă. 

— Aşa tânăr erai când te-ai răsculat? Şi comandai deja o 
legiune? 

Rebeliunea înfrântă a îngerilor avusese loc cu două sute de ani 
în urmă. Fusese extrem de tânăr - după standardele Vanirilor - 
când o condusese. 

— Puterile mele m-au făcut să fiu foarte important pentru 
anumite persoane. 

Își ridică o mână și fulgerele începură să i se împletească în 
jurul degetelor. 

— Eram o armă mult prea bună. 

Bryce mormăi aprobator. Hunt o privi în ochi. 

— Tu ai ucis vreodată pe cineva? 


— Da. 
Ochii i se aprinseră de uimire. Dar Bryce nu voia să vorbească 
despre asta - despre ce se întâmplase cu Danika în ultimul an 


de facultate și cum sfârșiseră amândouă în spital, ea cu mâna 
zdrobită și cu o motocicletă furată făcută praf. 

Lehabah interveni din celălalt colț al bibliotecii: 

— BB, nu mai fi criptică! De ani de zile vreau să știu ce s-a 
întâmplat, Athie, dar nu vrea niciodată să îmi povestească... 

— Las-o baltă, Lehabah! 

Amintirile din acea călătorie o copleșiră. Faţa zâmbitoare a 
Danikăi pe patul de spital de lângă al ei. Cum o dusese Thorne 
pe Danika în braţe pe scările de la cămin când ajunseseră 
acasă, în ciuda protestelor Danikăi. Cum haita le purtase de 
grijă o săptămână întreagă, totul culminând cu seara în care 
Nathalie și Zelda îi dăduseră afară pe băieţi ca să se poată 
bucura împreună de un festival de film doar pentru fete. Insă 
nimic nu se compara cu ceea ce se schimbase între ea și Danika 
în acea călătorie. Ultima barieră căzuse și adevărul ieșise la 
iveală. 

Te iubesc, Bryce. Îmi pare atât de rău. 

Închide ochii, Danika. 

Bryce simţi o rană veche deschizându-i-se în piept. 

Lehabah se văicărea încă. Hunt o privea însă atent. 

— Povestește-mi o amintire frumoasă pe care o ai cu Danika 
din ultima ei săptămână de viaţă, îi ceru Hunt. Tot sângele îi 
năvăli în inimă. 

— Eu... am multe amintiri frumoase din acea săptămână. 

— Alege una și vom începe de acolo. 

— Așa îţi convingi tu martorii să vorbească? 

Hunt se rezemă de spătarul scaunului, așezându-și aripile. 

— Așa vom face noi doi lista asta. g 

Bryce îi cântări privirea, prezența impunătoare. Işi înghiţi 
nodul din gât și zise: 

— Tatuajul pe care îl am pe spate... ne-am făcut amândouă 
tatuaje în acea săptămână. Într-o noapte în care ne-am îmbătat 
teribil. Eu eram atât de beată încât nici n-am știut ce dracu' mi-a 
scris pe spate decât după ce m-am trezit din mahmureală. 

Un început de zâmbet. 

— Sper că cel puţin a fost ceva care să merite. 

Bryce simţi o săgeată în inimă, dar zâmbi. 

— A fost. 

Hunt se aplecă și bătu cu degetul pe hârtie. 

— Notează asta. 


Bryce îl ascultă. 

— Ce a făcut Danika în acea zi, înainte să vă tatuaţi? 

Tonul era calm, dar Hunt îi cântărea fiecare mișcare. De parcă 
ar fi citit ceva ce ea nu putea să vadă. 

Dornică să scape de acea privire mult prea adâncă, Bryce 
apucă pixul și începu să scrie, amintire după amintire. Nota una 
după alta amintirile pe care le avea cu Danika din acea 
săptămână: dorința caraghioasă pe care și-o puseseră la Poarta 
din Piaţa Veche; pizza pe care o devoraseră așezate la 
tejgheaua din magazin, la un pahar de bere și de vorbă; salonul 
în care Bryce răsfoise reviste de scandal, în timp ce Danika își 
împrospăta șuviţele ei mov, albastre și roz; magazinul din 
cartier în care ea și Thorne o găsiseră pe Danika dând gata o 
pungă de chipsuri pe care încă nu le plătise și toate tachinările 
de după; arena UOS de sunball în care stătuse alături de Danika, 
aruncând ocheade jucătorilor sexy din echipa lui Ithan în timpul 
antrenamentelor, alegându-și fiecare dintre ele preferaţii... 

Scrise și iar scrise, până când pereţii începură din nou să o 
apese. Işi bâțâia genunchiul fără oprire sub masă. 

— Cred că putem să ne oprim aici pe ziua de azi. 

Hunt își deschise gura, cu ochii la lista ei, dar atunci lui Bryce îi 
sună telefonul. 

Mulţumindu-i lui Urd în gând pentru intervenţia venită la fix, 
aruncă ochii spre ecran și se încruntă. Aparent, expresia ei era 
destul de intrigantă, pentru că Hunt privi peste umărul ei. 

Ruhn îi scrisese: Vino să ne vedem la Templul Lunei, în treizeci 
de minute. 

— Crezi că are vreo legătură cu ce s-a întâmplat azi-noapte? 
întrebă Hunt. 

Bryce nu îi răspunse și scrise: De ce? 

Ruhn răspunse: Pentru că este unul dintre puținele locuri din 
orașul ăsta unde nu sunt camere. 

— Interesant, murmură Bryce. Crezi c-ar trebui să-l avertizez 
că vii și tu? 

Hunt avea pe chip un rânjet absolut păcătos. 

— Hel, nu! 

Bryce nu se putu abţine să nu îi zâmbească la rândul ei. 


Capitolul 21 


Ruhn Danaan se rezemă de unul dintre stâlpii de marmură din 
altarul Templului Lunei, gata să o aștepte pe sora lui să ajungă. 
Turiștii treceau pe acolo și făceau poze, fără să îl observe, 
mulțumită vălului de umbre cu care se acoperise. 

Sala era lungă, tavanul înalt. Trebuia să fie astfel pentru ca 
statuia din spate să încapă. 

Înaltă de nouă metri, Luna stătea pe un tron sculptat din aur. 
Zeița sclipitoare era cioplită cu mare graţie din piatra lunii. Părul 
ondulat îi era încins cu o tiară de argint decorată cu o lună plină 
susținută de două semiluni. La picioarele ei, în care purta 
sandale, stăteau întinși doi lupi gemeni, ai căror ochi ageri 
păreau să provoace pelerinii să încerce numai să se apropie. De 
spatele tronului era agăţat un arc din aur solid, cu tolba plină cu 
săgeți din argint. Faldurile robei pe care zeița o purta alunecau 
în drapaje, acoperindu-i cu un văl degetele subţiri pe care și le 
odihnea în poală. 

Atât lupii, cât și Feele o revendicau pe Luna ca zeiţă 
protectoare și, în mileniile trecute, se purtaseră chiar războaie 
ca să se decidă pe cine favoriza aceasta. Acum, în timp ce 
legătura lupilor cu ea rămăsese sculptată în piatră, cea cu Feele 
lipsea de doi ani. Poate că Regele Toamnei avea dreptate în 
privinţa restaurării gloriei Feelor. Nu în felul acela trufaș și 
batjocoritor pe care îl avea în minte tatăl lui, dar... absenţa 
însemnului Feelor de pe statuie îl călca pe nervi. 

În curtea din spatele ușilor altarului se auziră pași înăbușiţi, 
urmaţi de șoapte entuziasmate și de clicuri de la aparatele de 
fotografiat. 

— Curtea însăși este modelată după cea din Orașul Etern! se 
auzi o voce feminină. 

Un nou cârd de turiști pătrunse în templu, ţinându-se după 
ghidul lor ca niște pui de rață. 

Și, în spatele grupului, se vedea un cap cu păr roșu, de 
culoarea vinului. Și o pereche de aripi gri, mult prea bine 
cunoscute. 

Ruhn strânse din dinţi, rămânând ascuns în umbre. Măcar 
venise. 


Grupul se opri în mijlocul altarului, ghidul vorbind tare, în timp 
ce turiștii începură să se risipească, bliţurile lor fulgerând parcă 
precum fulgerele lui Athalar. 

— Şi aici avem însăși statuia Lunii. Zeița patroană a orașului 
Lunathion a fost cioplită dintr-un singur bloc de marmură din 
faimoasele cariere Caliprian de lângă râul Melanthos, din nord. 
Templul a fost prima clădire ridicată la fondarea orașului, în 
urmă cu cinci sute de ani. Locul de întemeiere a fost ales tocmai 
datorită felului în care râul Istros șerpuiește prin această zonă. 
Poate să îmi spună cineva care este forma pe care râul o ia? 

— O semilună! strigă cineva. 

Cuvintele sunară cu ecou în sala de marmură, împletindu-se 
cu fumul care se ridica din tămâia așezată la picioarele zeiţei, 
între cei doi lupi. 

Ruhn îi văzu pe Bryce și pe Hunt cercetând sanctuarul, 
încercând să îl găsească, așa că dădu la o parte umbrele 
suficient cât să îl zărească. Chipul lui Bryce nu trădă nici o 
emoție. Athalar rânji doar. 

Al dracului de grozav. 

Turiștii, atenţi la ghidul lor, nu băgară de seamă că perechea 
ciudată părăsește grupul. Ruhn ţinu departe umbrele până când 
Bryce și Hunt ajunseră la el și apoi le învălui în jurul a toţi trei. 

— Smecher truc, zise Hunt. 

Bryce nu adăugă nimic. Ruhn încercă să nu își aducă aminte 
cât de încântată era pe vremuri când îi arăta cum funcţionează 
umbrele și lumina lui stelară - două aspecte ale puterii lui unite. 

— Te-am rugat pe tine să vii. Nu pe el. 

Bryce își trecu braţul în jurul lui Athalar. Impreună alcătuiau o 
compoziţie amuzantă: Bryce în rochie elegantă de muncă, pe 
tocuri, iar îngerul în costumul lui negru de luptă. 

— De acum suntem siamezi, din nefericire pentru tine. Suntem 
foarte buni prieteni, cei mai buni prieteni! 

— Cei mai buni! repetă Hunt, cu același rânjet pe chip. 

Trăsnească-l Luna! Lucrurile n-aveau să se sfârșească bine. 

Bryce arătă spre grupul care se ţinea încă după ghid prin 
templu. 

— Poate că locul ăsta nu are camere, dar ei au. 

— Sunt concentrați la ceea ce le arată ghidul. lar zgomotul pe 
care îl fac va acoperi conversaţia noastră. 

Umbrele lui Ruhn îi puteau ascunde doar vizual. 


Prin buclele mai subţiri dintre umbre, cei trei distinseră un 
cuplu care dădea roată statuii, prea ocupați să facă poze ca să 
observe peticul mai dens de întuneric dintr-un colţ. Ruhn tăcu 
totuși, iar Bryce și Athalar îi urmară imediat exemplul. 

În timp ce aşteptau să plece cuplul, ghidul continuă: 

— Vom discuta mai pe larg despre minunile arhitecturale ale 
altarului într-o clipă, dar acum haideţi să ne îndreptăm atenţia 
spre statuie. Tolba este, desigur, din aur solid, iar săgețile din 
argint pur, cu vârfurile de diamant. 

Cineva dădu drumul unui fluierat admirativ. 

— Într-adevăr! aprobă ghidul. Acestea au fost donate de 
Arhanghelul Micah, care este fondator și investitor în cadrul a 
nenumărate organizații caritabile, fundații şi companii 
inovatoare. 

După un scurt timp, ghidul continuă: 

— Din nefericire, în urmă cu doi ani, cea de-a treia dintre 
comorile Lunii a fost furată din acest templu. Poate să îmi spună 
cineva despre ce este vorba? 

— Cornul! se auzi o voce. A apărut peste tot la știri. 

— A fost un furt teribil. Este un artefact care nu poate fi 
înlocuit cu ușurință. 

Cuplul trecu mai departe și Ruhn își desfăcu braţele din sân. 

— Bun, Danaan, începu Hunt. Treci la subiect. De ce i-ai cerut 
lui Bryce să vină? 

Ruhn arătă spre locul în care turiștii făceau poze mâinii zeiţei. 
Mai precis, degetelor care acum strângeau aerul, în locul 
cornului de vânătoare fisurat, ce se aflase înainte acolo. 

— Pentru că Regele Toamnei mi-a cerut să găsesc Cornul 
Lunei. 

Athalar își lăsă capul pe o parte, dar Bryce pufăi. 

— De aceea ai întrebat de el noaptea trecută? 

Fură din nou întrerupţi de ghidul care, îndreptându-se spre 
capătul camerei, spuse: 

— Şi acum, vă rog să mă urmaţi! Am primit un permis special 
pentru a putea vizita camera în care cerbii sunt pregătiți pentru 
a fi sacrificați și apoi arși în cinstea Lunei. 

Bryce reuși să deslușească prin umbrele întunecoase o ușă 
mică deschizându-se. 

După ce turiștii trecură prin ea, Hunt întrebă: 

— Şi ce este Cornul, mai exact? 


— O grămadă de basme fără sens! mormăi Bryce. Tu chiar m- 
ai târât până aici pentru asta? Pentru ce? Pentru a te ajuta să Îl 
impresionezi pe tăticul tău? 

Bombănind, Ruhn își scoase telefonul, asigurându-se mai întâi 
că umbrele îi fereau, apoi deschise pozele pe care le făcuse cu o 
seară în urmă în Arhivele Feelor. 

Dar nu le arătă înainte de a-i spune lui Athalar: 

— Cornul Lunei a fost o armă mânuită de Pelias, primul Prinţ 
Născut din Stele, în timpul Primelor Războaie. Feele îl făuriseră 
pe tărâmul lor. l-au dat numele zeiţei ocrotitoare a noii lor case 
și l-au folosit în lupta împotriva demonilor atunci când au făcut 
Trecerea. Pelias a mânuit Cornul până la moarte. Ruhn își duse 
mâna la inimă. Este strămoșul meu. Sângele lui îmi curge prin 
vene. Nu știu ce puteri avea, cum îl folosea Pelias, dar Cornul a 
ajuns să le dea atâta bătaie de cap prinților demoni, încât 
aceștia au făcut tot ce le-a stat în putere pentru a-l obţine. 

Ruhn își ridică telefonul, imaginea manuscrisului iluminat 
strălucind puternic în mijlocul umbrelor dese. Cornul din 
ilustrație, ridicat în dreptul buzelor de un bărbat Fee în armură, 
era la fel ca atunci când fusese desenat, cu milenii în urmă. 
Deasupra prinţului strălucea o stea cu opt colţuri, emblema 
Celui Născut din Stele. 

Bryce rămase nemișcată. Era nemișcarea aceea a Feelor, ca a 
unui cerb în mijlocul codrului. 

Ruhn continuă: 

—  Devoratorul de Stele însuși a creat o specie nouă, 
îngrozitoare, doar pentru a vâna Cornul, folosind sângele pe 
care reușise să îl verse Prințului Pelias pe câmpul de luptă și 
propria lui esenţă îngrozitoare. Din împreunarea dintre lumină și 
întuneric s-a născut o bestie. 

Ruhn glisă pe ecranul telefonului și apăru următoarea 
ilustrație. Motivul pentru care o chemase pe Bryce acolo, ceea 
ce îl făcuse să riște totul. 

Bryce tresări în faţa trupului palid, grotesc, a dinţilor 
transparenţi rânjiţi. 

— ÎI recunoști, zise Ruhn ușor. 

Bryce se scutură, de parcă ar fi vrut să se reîntoarcă la 
realitate și își frecă absentă coapsa. 

— Este demonul pe care l-am găsit atacându-l pe înger, în 
acea noapte, pe alee. 


Hunt îi aruncă o privire ascuţită. 

— Cel care te-a atacat și pe tine? 

Bryce dădu încet din cap. 

— Ce este? 

— Vine din cele mai adânci colţuri ale Gheenei, răspunse 
Ruhn. Este într-atât de golit de lumină, încât Devoratorul de 
Stele i-a pus numele kristallos, după sângele și dinţii lui 
transparenţi. 

— N-am auzit niciodată de el, zise Athalar. 

Bryce analiză desenul. 

— Este... Nu am găsit nici o menţiune despre vreun demon 
atunci când am făcut cercetări în legătură cu Cornul. 

Bryce îi întâlni privirea fratelui ei. 

— Nimeni nu a pus cap la cap toate astea acum doi ani? 

Ruhn spuse cu grijă: 

— Cred că ne-a luat doi ani ca să punem cap la cap totul. 
Volumul acesta era în adâncul Arhivelor, la un loc cu lucrurile pe 
care nu ai voie să le scanezi. Săpăturile tale nu ar fi putut răzbi 
până la el. Întreaga carte era scrisă în Limba Veche a Feelor! 

Şi îi luase aproape toată noaptea ca să o traducă. lar ameţeala 
de după mirt nu îl ajutase. 

Bryce se încruntă. 

— Dar Cornul a fost spart - a devenit practic inutil, nu-i așa? 

— Așa este. În timpul bătăliei finale a Primelor Războaie, 
Prinţul Pelias și Prinţul Gheenei s-au înfruntat. Cei doi s-au luptat 
vreo trei zile, până în clipa în care Devoratorul de Stele a dat 
lovitura fatală. Dar nu înainte ca Pelias să invoce toată puterea 
Cornului și să îl alunge astfel pe Prinţul Gheenei, pe fraţii lui și 
armatele lor înapoi în Hel. Prinţul Pelias a pecetluit Falia Nordică 
pentru totdeauna - așa că acum demonii mai pot pătrunde aici 
doar prin fisuri sau atunci când sunt invocaţi cu săruri. 

Athalar se încruntă. 

— Deci tu vrei să-mi zici că acest artefact mortal, pentru care 
Prinţul Gheenei a creat /itera/mente o nouă specie de demon, 
stătea pur și simplu aici? În acest templu? Și nimeni din această 
lume sau din Hel nu a încercat să pună mâna pe el până la acea 
pană de curent? De ce? 

Bryce întâlni privirea neîncrezătoare a lui Hunt. 

— Cornul a crăpat în două atunci când Pelias a închis Falia 
Nordică. Și-a pierdut puterea. Feele și Asterii au încercat timp 


de ani de zile să îl refacă cu ajutorul magiei, al farmecelor și al 
tuturor vrăjelilor lor, dar fără succes. A primit un loc de onoare 
în Arhivele Asterilor, însă, câteva milenii mai târziu, când au 
înfiinţat Lunathion, l-au închinat templului de aici. 

Ruhn își scutură capul. 

— Faptul că Feele au permis ca artefactul să fie dat sugerează 
că nu îl mai considerau valoros - că până și tatăl meu se poate 
să-i fi uitat importanţa. 

Asta până când fusese furat, iar lui îi intrase în cap că ar putea 
fi un simbol al puterii în eventualitatea unui război. 

Bryce adăugă: 

— Am crezut că este doar o replică până când Jesiba m-a pus 
să îl caut. 

Se întoarse apoi spre Ruhn. 

— Deci tu crezi că cineva a invocat demonul ăsta ca să vâneze 
Cornul? Dar de ce, dacă nu mai are nici o putere? Și cum explică 
asta morţile? Crezi că victimele, cumva... au intrat în contact cu 
Cornul și asta l-a condus pe kristallos la ei? 

Bryce continuă, înainte ca vreunul dintre ei să apuce să 
răspundă: 

— Şi ce e cu golul de doi ani? 

Hunt cântări. 

— Poate că ucigașul a așteptat până când lucrurile s-au calmat 
suficient pentru a-și putea relua căutarea. 

— Nici eu nu mă bazez pe mai mult decât presupuneri! 
recunoscu Ruhn. Nu pare a fi o simplă coincidenţă dispariția 
Cornului chiar înainte ca acest demon să apară, iar acum că au 
reînceput crimele... 

— Ar putea însemna că cineva vânează din nou Cornul! 
încheie Bryce, încruntându-se. 

— Faptul că demonul kristallos e în Lunathion sugerează 
prezenţa Cornului între zidurile orașului, observă Hunt. 

Bryce îl ţintui pe Ruhn cu privirea. 

— De ce îl vrea dintr-odată Regele Toamnei? 

Ruhn își alese cuvintele cu grijă: 

— Poţi spune că din mândrie. Vrea să fie returnat Feelor. Și 
vrea ca eu să îl găsesc pe ascuns. 

— Dar de ce ţi-a cerut ţie să cauţi Cornul? îl întrebă Athalar. 

Umbrele din jurul lor tremurară. 


— Pentru că puterea stelară a Prințului Pelias a fost ţesută în 
Corn. Și pentru că acea putere este în sângele meu. Tatăl meu 
crede că am un dar supranatural care mă va ajuta să-l găsesc. 

Ruhn trebui să recunoască. 

— Azi-noapte, când cercetam Arhivele, cartea asta... mi-a sărit 
în ochi. 

— Literalmente? întrebă Bryce, cu sprâncenele ridicate. 

— Mi s-a părut că... sclipește. La dracu’, nu știu! Ştiu doar că 
eram acolo de câteva ore bune când am simţit cartea. lar când 
am văzut ilustraţia aceea a Cornului... Am înţeles. Drăciile pe 
care le-am tradus mi-au confirmat asta. 

— Așadar, kristallos poate identifica locul în care se află 
Cornul! zise Bryce, cu o strălucire în ochi. Dar asta poţi să faci și 
tu. 

Athalar, înțelegând unde bate Bryce, zâmbi diavolește. 

— Dacă găsim demonul, îl găsim pe cel care se află în spatele 
crimelor. Și dacă avem Cornul... 

Ruhn se strâmbă. 

— Kristallos va veni la noi. 

Bryce aruncă o privire statuii cu mâinile goale din spatele lor. 

— Ai face bine să te pui pe treabă, Ruhn. 


Hunt se rezemă de unul dintre stâlpii aflaţi în capătul scărilor 
de la intrarea în Templul Lunei, cu telefonul la ureche. O lăsase 
pe Quinlan înăuntru, cu vărul ei, pentru că trebuia să dea un 
telefon înainte de a rezolva problemele de logistică. Ar fi sunat 
acolo, dar, în clipa în care își deschisese lista de contacte, Bryce 
sărise cu morala despre cum nu se folosesc telefoane în locuri 
sacre. 

Cthona să îl cruțe. Se dăduse bătut și nu îi mai spusese să se 
ducă dracu'. Pentru că se decisese să nu facă o scenă în public, 
ieșise prin curtea înconjurată de chiparoși spre treptele din faţă. 

Cinci novice ale templului ieșiră din vila care se întindea în 
spatele clădirii, cu mături și furtunuri în mână, gata să curețe de 
după-amiază treptele și lespezile. 

Nu era nevoie, îi venea să le zică tinerelor fete. Acum, că 
ploaia măruntă cădea din nou peste oraș, furtunurile lor erau 
inutile. 

Cu maxilarul încleștat, ascultă telefonul sunând, iar și iar. 

— Răspunde dracului! murmură. 


O novice cu tenul închis la culoare - cu părul negru și robă 
albă, nu mai mare de doisprezece ani - se uita la el cu gura 
căscată, strângându-și la piept mătura. Hunt aproape tresări, 
dându-și seama că arăta ca un portret al furiei, și încercă să își 
controleze expresia. 

Fetița Fee păstră totuși distanţa. Semiluna aurie care îi atârna 
de un lănţișor delicat pe frunte sclipea în lumina cenușie. O lună 
nouă pe care o purta până când avea să devină preoteasă, la 
maturitate, atunci când semiluna se schimba cu cercul plin al 
Lunii. lar după ce trupul ei nemuritor avea să înceapă să se 
stingă odată cu vârsta, se schimba din nou talismanul, de data 
aceasta cu o semilună în descreștere. 

Fiecare preoteasă avea propriile ei motive pentru care își 
închina viaţa Lunii. Pentru care renunţa la existenţa din afara 
zidurilor templului și îmbrăţișa fecioria eternă a zeiţei. Așa cum 
Luna nu avusese nici un partener sau iubit, nici preotesele nu 
urmau să aibă. 

Hunt crezuse dintotdeauna că celibatul este ceva plictisitor. 
Asta până când Shahar îi răpise sufletul. 

Hunt îi oferi novicei sperioase cea mai bună încercare a lui de 
zâmbet. Spre surpriza lui, micuța îi zâmbi ușor la rândul ei. 
Fetița era curajoasă. 

Justinian răspunse după al șaselea țârâit. 

— Cum merge treaba de dădacă? 

Hunt își îndreptă spatele. 

— Nu te mai amuza atât. 

Justinian își înăbuși râsul. 

— Eşti sigur că Micah nu te pedepsește? 

Hunt se gândise mult la această întrebare în ultimele două 
zile. De cealaltă parte a străzii goale, palmierii care punctau 
pajiștile fragede de ploaie ale Parcului Oracolului străluceau în 
lumina cenușie. Clădirea cu domul ei din onix în care se afla 
Templul Oracolului era acoperită de voalurile ceţii care se 
rostogolise de peste râu. 

Chiar și în miezul zilei, Parcul Oracolului era aproape gol, cu 
excepţia siluetelor aplecate ale Vanirilor și oamenilor disperaţi 
care rătăceau pe poteci și prin grădini, așteptându-și rândul, ca 
să pătrundă pe holurile încărcate de mirosul tămâii. 


Şi dacă răspunsurile pe care le primeau nu erau acelea la care 
speraseră... Ei bine, templul din piatră albă, pe ale cărui trepte 
stătea Hunt, le putea aduce ceva consolare. 

Hunt aruncă o privire peste umăr spre interiorul slab luminat, 
abia întrezărit prin ușile înalte din bronz. În prima lumină care 
venea de la un șir de tipsii sclipitoare putea să distingă luciul 
părului roșu în întunericul tăcut al altarului, strălucind ca metalul 
topit, în timp ce Bryce discuta animat cu Ruhn. 

— Nu! zise Hunt în cele din urmă. Nu cred că această misiune 
a fost o pedeapsă. Micah nu mai avea alte opţiuni la îndemână 
și știa că aș fi creat doar necazuri dacă m-ar fi pus de gardă în 
preajma lui Sandriel. 

Şi a lui Pollux. 

Nu mai aduse aminte de târgul pe care îl făcuse cu Micah. Nu 
o făcu pentru că și Justinian purta pe frunte haloul și Micah nu 
se arătase niciodată prea interesat de el, în afara popularității 
pe care o avea printre soldaţii Legiunii 33. Dacă și el făcuse 
vreun târg pentru a-și recâștiga libertatea, Justinian nu vorbise 
niciodată despre el. 

Justinian răsuflă. 

— Da... lucrurile sunt destul de tensionate pe aici. Toată lumea 
e agitată și ea nici măcar n-a ajuns încă. Ești mai bine acolo 
unde te afli. 

Un bărbat Fee cu ochii sticloși se împletici pe treptele 
templului, se uită bine la cel care stătea chiar în ușă și apoi o luă 
spre stradă, târându-se spre Parcul Oracolului și spre domul din 
inima lui. Incă un suflet pierdut care căuta răspunsuri în fum și 
șoapte. 

— Nu sunt prea sigur de asta! zise Hunt. Vreau să cauţi ceva 
pentru mine - un demon de străvechi. Kristallos. Caută în baza 
de date și vezi dacă apare ceva. 

Ar fi rugat-o pe Vik, dar ea era deja ocupată cu înregistrările 
de la Regina Viperă. 

— Mă ocup. li trimit un mesaj cu ceea ce găsesc. Apoi 
Justinian adăugă: Noroc! 

— Voi avea nevoie de el! recunoscu Hunt. 

Dintr-o mie de puncte de vedere. 

— Deși nu strică faptul că partenera ta este plăcută vederii, 
zise Justinian, șiret. 

— Trebuie să închid. 


— Ştii, nimeni nu primește o medalie pentru cel care a suferit 
cel mai mult. 

Justinian insistă, vocea devenindu-i nefiresc de serioasă. 

— Au trecut două secole de când a murit Shahar, Hunt. 

— În fine. 

Nu voia să discute despre asta. Nici cu Justinian, nici cu 
nimeni. 

— E admirabil că încă te păstrezi pentru ea, dar să fim 
realiști... 

Hunt închise. Se gândi dacă să arunce cu telefonul într-un 
stâlp. 

Trebuia să îi sune pe Isaiah și pe Micah ca să le spună despre 
Corn. La dracu'. Atunci când dispăruse în urmă cu doi ani, 
inspectori de top din Legiunea 33 și din Aux cercetaseră fiecare 
colțișor al templului. Nu găsiseră nimic. Şi de vreme ce 
camerele de filmat nu erau permise în interiorul clădirii, nu 
exista nici un indiciu despre cine l-ar fi putut lua. Nu fusese 
decât o farsă stupidă, pretinseseră toți. 

Toţi, cu excepţia Regelui Toamnei, se părea. 

Hunt nu acordase prea multă atenţie furtului Cornului și, la 
naiba, cu siguranţă nu fusese atent la lecţiile de istorie despre 
Primele Războaie pe când era băiat. lar după asasinarea Danikăi 
și a membrilor Haitei Diavolilor avuseseră lucruri mai importante 
pentru care să își facă griji. 

Nici nu-și dădea seama ce era mai rău: faptul că acel Corn 
putea fi o piesă vitală de puzzle pentru rezolvarea cazului sau 
faptul că de-acum trebuia să lucreze cot la cot cu Ruhn Danaan 
ca să îl găsească. 

Bryce așteptă până când spatele lat și aripile frumoase ale lui 
Hunt dispărură pe poarta de la altar și apoi sări la Ruhn: 

— Regele Toamnei e vinovatul? 

Ochii albaștri ai lui Ruhn licăriră în cuibul lui de umbre sau cum 
dracu' îi zicea. 

— Nu. E monstruos din multe puncte de vedere, dar nu a ucis- 
o pe Danika. 

Și ea ajunsese la aceeași concluzie cu o noapte în urmă, dar îl 
întrebă totuși: 

— Cum poţi fi așa sigur? Nu știi care dracului sunt planurile lui 
pe termen lung. 

Ruhn își încrucișă braţele. 

— De ce m-ar fi pus pe mine să caut Cornul dacă el este cel 
care invocă demonul kristallos? 

— Două dispozitive de căutare sunt mai bune decât unul 
singur? 

Îi bubuia inima. 

— Nu e persoana din spatele crimelor. El încearcă doar să 
profite de situaţie pentru a readuce Feelor gloria pierdută. Ştii 
că îi place să se amăgească cu prostii de felul acesta. 

Bryce își trecu degetele prin peretele de umbre, întunericul 
alunecându-i pe piele ca o ceaţă. 

— Ştie că ai venit să te întâlnești cu mine? 

— Nu. 

Bryce îl privi în ochi pe fratele ei. 

— De ce... 

Nu găsea cuvintele potrivite. 

— De ce te-ai deranjat? 

— Pentru că vreau să te ajut. Pentru că rahatul ăsta pune în 
pericol întregul oraș. 

— Ce atitudine de Ales! 

Între ei se lăsă tăcerea, atât de grea încât era aproape 
senzorială. În cele din urmă, Bryce îi aruncă: 

— Doar pentru că lucrăm împreună nu înseamnă că s-a 
schimbat ceva între noi. Tu vei găsi Cornul, iar eu voi afla cine 
se află în spatele acestei povești. Și, cu asta, basta. 


— Bine! zise Ruhn, cu ochi reci. Oricum, nu mă așteptam să 
mă asculți. 

— De ce te-aș asculta? clocoti ea. Sunt doar o târfă corcită, nu- 
i așa? 

Ruhn se încordă, roșu tot. 

— Ştii bine că a fost o ceartă stupidă și că nu am vrut să spun 
asta... 

— La dracu', ba ai vrut! scuipă și se întoarse pe călcâie. Poate 
că te îmbraci ca un rebel care se răscoală împotriva regulilor 
tăticului, dar, în adâncul sufletului, nu ești cu nimic mai bun 
decât restul rahaţilor care te pupă-n fundul de Ales. 

Ruhn mârâi, dar Bryce nu îl mai așteptă și străpunse umbrele, 
clipind des în fața luminii care o inundă. Apoi se îndreptă spre 
ușile în dreptul cărora se oprise Hunt. 

— Să mergem! 

Nu îi păsa ce auzise din conversaţia lor. 

Hunt întârzie pe loc, clipind din ochii lui negri în timp ce studia 
umbrele din spatele sălii, acolo unde se afla așa-zisul ei văr, 
acoperit de întuneric. Din fericire însă, îngerul nu zise nimic 
când o prinse din urmă, iar ea, la rândul ei, nu-i mai spuse 
nimic. 


Bryce alergă practic înapoi la galerie. În parte pentru că voia 
să își reia cercetările despre Corn, dar și pentru că Jesiba o 
inundase cu mesaje care cereau să afle unde a plecat, dacă își 
mai dorea acel loc de muncă și dacă prefera să fie transformată 
în șobolan sau în porumbel. Totul culminase cu ordinul de a se 
întoarce imediat pentru a întâmpina un client. 

La cinci minute după ce Bryce ajunsese acolo, clientul Jesibei - 
un nenorocit de metamorf leopard care credea că are dreptul să 
își pună labele pe fundul ei - cumpăra o statuetă mică care îi 
înfățișa pe Solas și Chtona: un soare cu trăsături masculine care 
își îngropa faţa într-o pereche de sâni în formă de munți. 
Imaginea sfântă era cunoscută simplu drept Imbrăţișarea. Chiar 
și mama ei îi purta simbolul simplificat - un cerc cuibărit pe 
două triunghiuri - ca pandantiv. Insă lui Bryce i se păruse 
dintotdeauna că Îmbrăţișarea este siropoasă și clișeizată în 
toate reprezentările ei. După treizeci de minute și două 
respingeri directe ale avansurilor slinoase, Bryce rămase, în 
sfârșit, din nou singură. 


Însă în decursul orelor pe care le petrecu cercetând baza de 
date a galeriei nu află mai multe despre Cornul Lunei decât știa 
deja și decât îi spusese fratele ei în acea dimineaţă. Nici măcar 
Lehabah, regina absolută a bârfelor, nu știa nimic despre Corn. 

Cum Ruhn avea de gând să se ducă din nou în Arhiva Feelor ca 
să vadă dacă simţurile lui de Născut din Stele mai atrag ceva 
informaţii, își zise că va trebui să aștepte noutăţi de la el. 

Hunt se întorsese la postul lui de observaţie de pe acoperiș, 
pentru că se pare că trebuia să își sune șeful - sau ce naiba se 
prefăcea Micah că este - și pe Isaiah ca să le spună despre 
Corn. Nu încercase să se mai întoarcă în bibliotecă, simțind 
parcă faptul că Bryce avea nevoie de spaţiu. 

Caută acolo unde doare cel mai tare. Acolo se află întotdeauna 
răspunsurile. 

Bryce se trezi uitându-se la lista pe jumătate terminată pe 
care o începuse în acea dimineaţă. 

Poate că nu avea de unde să afle prea multe despre Corn, dar 
ar fi putut să afle care naiba era rolul Danikăi în toată povestea. 

Cu mâna tremurând, se forță să termine lista cu locurile în 
care fusese Danika - din câte știa ea. 

Când soarele ajunsese aproape la apus, iar Syrinx era pregătit 
să meargă în plimbare până acasă, Bryce și-ar fi dat ce îi mai 
rămăsese din suflet unui Secerător pentru confortul tihnit al 
patului ei. Fusese o zi al dracului de lungă, plină de informaţii 
noi pe care trebuia să le asimileze, în care scrisese o listă pe 
care o lăsă în sertarul de la biroul ei. 

Trebuie să fi fost o zi lungă și pentru Athalar, pentru că îi 
urmări din zbor, pe ea și pe Syrinx, fără să-i spună un cuvânt. 

La opt era deja în pat și nici măcar nu își dădu seama când 
adormi. 

A doua zi de dimineaţă, Bryce stătea la biroul de la recepţie 
din expoziţia galeriei, cu ochii aţintiţi asupra listei cu ultimele 
locuri în care fusese Danika, când sună telefonul. 

— Afacerea cu leopardul a fost încheiată! îi zise Jesibei în loc 
de salut. 

Terminase de făcut actele cu o oră în urmă. 

— Vreau să mergi la mine în birou și să îmi trimiţi un 
document pe care îl am în calculator. 

Bryce își dădu ochii peste cap, abţinându-se să nu toarne un 
Cu plăcere, și întrebă: 

— Tu nu ai acces la el? 

— M-am asigurat că acesta nu e în reţea. 

Cu nările fremătând, Bryce se ridică, bâțâind ușor din picioare 
și se îndreptă spre ușa mică din peretele opus biroului ei. Işi 
puse mâna pe panoul din metal de lângă ea și farmecele se 
desfăcură. Ușa se deschise și apăru scara îngustă, acoperită cu 
covor, care urca la etaj. 

— Când îţi cer să faci ceva, Bryce, mă aștept să faci acel lucru. 
Fără întrebări. 

— Da, Jesiba! murmură Bryce, urcând scările. 

Cu o zi în urmă, în timp ce se ferea de mâinile hrăpăreţe ale 
metamorfului leopard, simţise un junghi în piciorul ei rănit. 

— Ti-ar plăcea să fii un vierme, Bryce? toarse Jesiba. 

Vocea îi deveni ușor spectrală, neliniștitor de apropiată de 
răgușeala Secerătorilor. Cel puţin Jesiba nu era unul - deși Bryce 
știa că vrăjitoarea avea de-a face des cu ei în Casa Focului și a 
Umbrei. Mulțumită zeilor, nici unul nu își făcuse apariţia la 
galerie. 

— Ai vrea să fii un gândac de bălegar sau un miriapod? 

— Aș prefera să fiu o libelulă. 

Bryce intră în biroul mic și cochet de la etaj. Unul dintre pereţi 
era făcut cu totul din sticlă și da spre galeria de jos. Era complet 
izolat fonic. 

— Ai grijă ce-ţi dorești. Ai să descoperi că gura aia mare a ta 
se va închide destul de repede când am să te transform. Nu vei 
mai avea glas deloc. 


Bryce calculă diferenţa de fus orar dintre Lunathion și 
țărmurile vestice ale Pangerei și deduse că probabil Jesiba abia 
se întorsese de la cină. 

— Vinul acela roșu de Pangera e treabă serioasă, nu-i așa? 

Aproape ajunsese la biroul de lemn când se aprinseră primele- 
lumini. O întreagă ghirlandă lumina arma dezmembrată care 
atârna pe peretele din spatele biroului, Piaza Zeilor, la fel de 
îngrijită ca în ziua în care fusese făurită. Ar fi putut să jure că 
aurul și oţelul iradiau un geamăt slab - de parcă arma 
legendară, letală ar fi zbârnâit încă după ce fusese folosită. 

Era neliniștită că se afla acolo, în ciuda faptului că Jesiba o 
dezmembrase în patru bucăţi și o urcase pe peretele din spatele 
biroului ei ca pe o piesă de artă. Erau patru piese care puteau fi 
ușor reasamblate, însă care îi liniștea în acea formă pe clienţii 
ei, chiar dacă le și aducea aminte că ea e șefa. 

Bryce știa că farmazoana nu le spunea acestora despre glonţul 
din aur gravat, de cincisprezece centimetri, din seiful de lângă 
pictura de pe peretele din dreapta. Jesiba i-l arătase odată și o 
lăsase să citească cuvintele gravate pe el: Memento mori. 

Aceleași cuvinte care se formau pe mozaicul din Piaţa de 
Carne. 

| se păruse melodramatic, însă o parte din ea se minunase de 
ele - de glonţ și de armă, care erau atât de rare, încât nu 
existau decât câteva exemplare în tot Midgardul. 

Bryce deschise calculatorul Jesibei, ascultând instrucţiunile 
femeii înainte de a trimite dosarul. Apoi, când cobora pe scări, 
își întrebă șefa: 

— Ai auzit ceva nou despre Cornul Lunei? 

O pauză lungă, contemplativă. 

— Are de-a face cu investigația asta a ta? 

— Poate. 

Vocea joasă și rece a Jesibei era o întruchipare a Casei pe care 
o servea. 

— N-am auzit nimic. 

Apoi închise. Bryce strânse din dinţi în timp ce se îndrepta 
înapoi spre biroul ei din expoziţie. 

Lehabah o întrerupse, șoptindu-i prin ușa de fier: 

— Pot să-l văd pe Athie acum? 

— Nu, Lele. 

Caută acolo unde doare cel mai tare. 


Avea lista cu locurile. Din nefericire, știa ce are de făcut mai 
departe. Ceea ce se temea să facă de când se trezise în acea 
dimineaţă. Îi sună telefonul în mâna în care îl ţinea încordată. 
Bryce se pregăti sufletește să o audă pe Jesiba văitându-se că 
trimisese greșit dosarul. La telefon însă era Hunt. 

— Da? întrebă în loc de salut. 

— A avut loco nouă crimă. 

Avea vocea reţinută, rece. 

Bryce aproape scăpă telefonul din mână. 

— Cine... 

— Primesc încă detaliile. Însă s-a petrecut la mai puţin de un 
kilometru de aici: lângă Poarta din Piaţa Veche. 

Inima îi bătea atât de tare încât abia putu să-și potolească 
respiraţia ca să întrebe: 

— Au fost martori? 

— Nu. Dar să mergem acolo. 

Îi tremurau mâinile. 

— Sunt ocupată! minţi. 

Un moment de tăcere. 

— La dracu', eu nu mă joc, Quinlan. 

Nu. Nu, nu putea să o facă, nu putea să îndure, nu putea să 
vadă din nou... 

Bryce se strădui să respire, inhalând practic vaporii de mentă 
din aparatul de aromoterapie. 

— Vine un client... 

Hunt bocăni la ușa galeriei, pecetluindu-i soarta. 

— Plecăm acum. 


Întregul trup îi era atât de încordat încât era pe punctul de a 
tremura, atunci când ea și Hunt se apropiară de magi-panourile 
care blocau aleea aflată la câţiva metri de Poarta din Piaţa 
Veche. 

Bryce încercă să respire, încercă toate tehnicile despre care 
citise și de care auzise, care te învățau cum să îţi stăpânești 
frica, cum să stăpânești acel sentiment dinlăuntru, care o 
îmbolnăvea. 

Aleea era plină de îngeri, Fee și metamorfi, unii vorbind la 
staţii, alţii la telefon. 

— Un alergător a găsit rămășițele, zise Hunt. 

Lumea se dădea la o parte ca să îl lase să treacă. 


— Cred că s-a petrecut cândva noaptea trecută. 

Hunt adăugă cu grijă: 

— Legiunea 33 încearcă încă să îi stabilească identitatea, însă 
după haine pare să fi fost o novice de la Templul Lunei. Isaiah le 
chestionează deja pe preotesele templului, ca să afle dacă 
lipsește cineva. 

Toate sunetele se preschimbaseră într-un zumzet asurzitor. 
Bryce nu își mai amintea cu totul drumul până acolo. 

Hunt se trase după unul dintre magi-panourile care acopereau 
locul crimei, aruncă o privire la ceea ce zăcea acolo și înjură. Se 
răsuci apoi spre ea, de parcă și-ar fi dat seama unde o adusese, 
însă era prea târziu. 

Sângele sărise peste cărămizile clădirii, se strânsese în 
băltoace printre pietrele crăpate ale aleii, se împrăștiase pe 
marginile tomberonului. Şi, lângă tomberon, de parcă cineva le- 
ar fi aruncat dintr-o găleată, erau întinse bucăţi roșii de carne. 
Lângă carnagiu zăcea o robă albă, sfâșiată. 

Zumzetul se transformă în răget. Trupul îi era tras undeva, 
departe. 

Danika râzând cu hohote, Connor făcându-i cu ochiul, Bronson 
și Zach și Zelda și Natalie, toți râzând... 

Şi apoi nimic - doar carne roșie. Toţi, tot ceea ce fuseseră, tot 
ceea ce fusese ea alături de ei, se preschimbase în munţi de 
carne roșie. 

Pierduţi, pierduţi, pierduţi... 

O mână o apucă de umăr. Dar nu era a lui Athalar. Nu, Hunt 
rămăsese pe loc, cu faţa împietrită. 

Tresări atunci când Ruhn îi șopti la ureche: 

— Nu trebuie să vezi asta. 

Aceasta era o altă crimă. Un alt trup. Alt an. 

O vrăjidoctoriţă îngenunche în faţa corpului, cu o baghetă care 
zbârnâia cu  primă-lumină în mână, încercând să pună 
rămășițele cadavrului - ale fetitei- laolaltă. 

Ruhn o trase de acolo, înspre panou, spre aerul curat de după 
el. 

Mișcarea o eliberă. Îi potoli vuietul din urechi. 

Bryce se smuci din strânsoarea lui Ruhn, fără să-i pese dacă îi 
vedea cineva, fără să-i pese că el, în calitate de șef al unităţii 
Feelor din Auxiliar, avea dreptul să se afle acolo. 

— Nu pune dracului mâna pe mine! 


Ruhn strânse din buze. Dar se uită peste umărul ei, la Hunt. 

— Eşti un măgar. 

Lui Hunt îi luciră ochii. 

— Am avertizat-o pe drum ce avea să vadă. Apoi adăugă puţin 
mai blând: Nu mi-am dat seama ce dezastru va fi aici. 

O avertizase, nu-i așa? Gândurile îi alunecaseră atât de 
departe încât abia dacă îl auzise pe Hunt vorbind pe drum. Se 
simţea atât de ameţită, de parcă ar fi tras pe nas o grămadă de 
praf-de-lumină. 

— E o femeie în toată firea, continuă Hunt. Nu are nevoie de 
tine ca să știe cât poate să ducă. 

Arătă spre ieșirea de pe alee. 

— N-ar trebui să cauţi? Te chemăm noi dacă avem nevoie de 
tine, prinţișorule. 

— Du-te dracu”! îi răspunse Ruhn. 

Umbrele începeau să se ridice. Lumea adunată acolo se uita la 
ei. 

— Nu crezi că e mai mult decât o simplă coincidenţă că o 
novice a fost ucisă chiar după ce am fost la templu? 

Nu înţelegea ce ziceau. Nu înţelegea nimic. 

Bryce se întoarse cu spatele la alee, la investigatorii care 
colcăiau acolo. Ruhn încercă să o cheme. 

— Bryce... 

— Lasă-mă în pace! zise încet și continuă să meargă. 

Nu ar fi trebuit să îl lase pe Athalar să o intimideze, să o oblige 
să vină. Nu ar fi trebuit să vadă asta, nu ar fi trebuit să își 
amintească. 

Pe vremuri s-ar fi putut duce direct la studioul de dans. Ar fi 
dansat, s-ar fi mișcat până când lumea ar fi căpătat din nou 
sens. Acela fusese dintotdeauna locul ei sigur, modul prin care 
se rupea de toate. Mergea la studio ori de câte ori avea o zi 
proastă. 

Trecuseră doi ani de când pusese ultima oară piciorul acolo. Își 
aruncase toate hainele și toţi pantofii pentru dans. Genţile. Cea 
de la apartament fusese oricum împroșcată cu sânge - sângele 
Danikăi, al lui Connor și al lui Thorne pe hainele din dormitor, iar 
al Zeldei și al lui Bronson pe cea de-a doua geantă, pe care o 
lăsase atârnată lângă ușă. Model din sânge ca un... 


O mireasmă înrourată, ca parfumul de după ploaie îi inundă 
nările. Hunt o ajunsese din urmă. O altă amintire din acea 
noapte. 

— Hei! zise Hunt. 

„Hei“ îi zisese atunci, cu atât de mult timp în urmă. Fusese o 
epavă, o fantomă și apoi apăruse el, îngenunchease lângă ea, 
cu ochii aceia negri în care nu putuse citi nimic atunci când îi 
zisese „Hei“. 

Nu îi spusese că își amintea acea noapte în camera de 
interogatoriu. Și cu siguranţă nu simţea nevoia să i-o spună 
acum. 

Dacă ar fi fost obligată să vorbească cu cineva, ar fi explodat. 
Dacă ar fi trebuit să facă ceva, orice, în clipa asta ar fi apucat-o 
una dintre acele furii primare ale Feelor și... 

Începu să i se înceţoșeze privirea, mușchii încordându-i-se 
dureros, cu vârfurile degetelor aplecate ca niște gheare, de 
parcă și-ar fi închipuit că sfâșie pe cineva în bucăţi... 

— Mergi până îţi trece, murmură Hunt. 

— Lasă-mă în pace, Athalar! 

Nu voia să se uite la el. Nu suporta să îl vadă. Nici pe el, nici 
pe fratele ei, nici pe nimeni. 

Dacă asasinarea novicei fusese într-adevăr provocată de 
prezenţa lor la templu, fie că fusese un semn de avertizare sau 
din cauză că fetiţa ar fi auzit ceva legat de Corn, dacă fără să 
vrea îi provocaseră moartea... 

Își mișca picioarele din ce în ce mai repede. Hunt nu rămase în 
urmă nici o clipă. Nu avea să plângă. Nu avea să se transforme 
într-o epavă, să nu mai poată să respire, așa, la colţ de stradă. 
Nu avea să ţipe sau să vomite sau... 

După ce străbătură încă o stradă, Hunt zise aspru: 

— Am fost acolo în acea noapte. 

Bryce continuă să meargă repede, cu tocurile pantofilor 
ţăcănindu-i pe pavaj. 

— Cum ai supravieţuit în faţa demonului kristallos? o întrebă 
Hunt. 

Fără îndoială că acum câteva clipe, în timp ce privea cadavrul, 
se întrebase exact același lucru. Cum de ea, corcitură jalnică, 
supravieţuise, pe când Vanirii pur sânge, nu? 

— Nu am supraviețuit, bombăni. 

Traversă strada și ocoli o mașină care lenevea în intersecţie. 


— Demonul a fugit. 

— Dar kristallos îl imobilizase pe Micah, îi sfâșiase pieptul... 

Bryce aproape se împiedică și căzu, chiar când să dea colţul. 
Se răsuci cu gura căscată la Hunt. 

— Acela a fost Micah? 

Îl salvase pe Micah Domitus în acea noapte. Nu pe vreun 
membru oarecare al Legiunii, ci pe Arhanghel însuși! Nu era de 
mirare atunci că cel care îi răspunsese la telefon luase imediat 
măsuri după ce identificase numărul de telefon. 

Vestea aceasta trecu prin ea ca un fulger, luminând câteva 
dintre amintirile pe care le avea. 

— L-am salvat pe Guvernator pe acea alee. 

Hunt dădu doar din cap, vizibil inconfortabil. 

Lui Bryce i se ascuţi vocea: 

— De ce e secret? 

Hunt așteptă să treacă un cârd de turiști înainte de a-i spune: 

— Pentru binele lui. Dacă s-ar fi dus vestea că Guvernatorul a 
fost înfrânt de un demon, lucrurile nu ar fi arătat bine. 

— Mai ales pentru că a fost salvat de o corcitură? 

— Nici o persoană din grupul nostru nu a folosit vreodată 
termenul acesta - știi asta, nu-i așa? Dar, da. Ne-am gândit cum 
ar da să se știe că o femeie jumătate om, jumătate Fee, de 
douăzeci și trei de ani, care nu a făcut Saltul, l-a salvat pe 
Arhanghel atunci când el însuși nu a putut să se salveze. 

Sângele îi bubuia în timpane. 

— Dar de ce să nu îmi spuneţi mie? Am căutat în toate 
spitalele, doar ca să văd dacă a supravieţuit. 

Mai mult chiar. Ceruse să afle care era starea soldatului, însă 
de fiecare dată fusese fie lăsată să aștepte, fie ignorată, fie i se 
ceruse să plece. 

— Știu. 

Hunt îi cercetă chipul. 

— S-a stabilit că este mai înţelept să se păstreze totul secret. 
Mai ales pentru că telefonul tău a fost spart chiar după... 

— Deci ar fi trebuit să trăiesc în ignoranță pentru totdeauna... 

— Voiai o medalie sau ceva? O paradă? 

Se opri atât de brusc încât Hunt trebui să își deschidă aripile 
ca să se oprească la rândul lui. 

— Du-te dracului. Ce voiam... 

Încercă să își controleze respiraţia ascuţită, tremuratul care o 
orbea, tensiunea care creștea și creștea înlăuntrul ei. 


— Ce voiam - șuieră, luând-o iar la pas, pentru că el doar se 
holba la ea - era să știu că ceva din ceea ce am făcut în acea 
seară a contat. Am presupus că i-aţi aruncat trupul în Istros, 
pentru că era un simplu soldat care nu merita onoarea unei 
Plecări în larg. 

Hunt își scutură capul. A 

— Uite, știu că a fost de tot rahatul. Şi îmi pare rău, bine? Imi 
pare rău pentru tot, Quinlan. Îmi pare rău că nu ţi-am spus și îmi 
pare rău că ești pe lista mea de suspecti, și îmi pare... 

— Sunt pe ce? scuipă Bryce. 

Vedea roșu în faţa ochilor. Îi zise, cu caninii dezgoliţi: 

— După toate astea... La dracu', tu mă consideri suspect? 

Zbieră ultimele cuvinte, voința ei de fier fiind singurul lucru 
care o împiedica să se arunce asupra lui și să îi sfâșie faţa. 

Hunt își ridică mâinile în sus. 

— Asta... Ce dracu', Bryce! Nu m-am exprimat cum trebuie. 
Uite, a trebuit să iau în considerare fiecare posibilitate, să 
privesc din toate unghiurile, dar acum știu că... Solas, când ți- 
am văzut faţa pe acea alee mi-am dat seama că nu e cu putinţă 
să fi fost tu vinovată și... 

— Piei dracului din ochii mei! 

O privi, cântărind situaţia, apoi își întinse aripile. Bryce refuza 
să facă un singur pas înapoi, cu dinţii încă dezgoliți. Adierea 
creată de aripile lui îi răvăși părul, împrăștiindu-i în față 
parfumul lui de cedru și ploaie atunci când se înălță spre cer. 

Caută acolo unde doare cel mai tare. 

La dracu' cu Regina Viperă! La dracu' cu tot! 

Bryce o luă la fugă - o fugă măsurată, agilă, în ciuda pantofilor 
subţiri, fără toc, pe care și-i luase de la galerie. Alerga nu spre 
ceva sau ca să scape de ceva, ci... pur și simplu avea nevoie de 
mișcare. De bătaia tălpilor ei pe pavaj, de sunetul sacadat al 
respirației. 

Bryce alergă și alergă... până când începu din nou să audă 
sunete, iar ceața începu să se ridice și ea putu să scape din 
labirintul de ţipete din mintea ei. Nu era ca dansul, dar o ajuta. 


Bryce alergă până când propriu-i trup o imploră să se 
oprească. Alergă până când îi sună telefonul și ea se întrebă 
dacă Urd însăși îi întinsese o mână salvatoare. Convorbirea fu 
scurtă, cu respiraţia tăiată. 


Câteva minute mai târziu, în timp ce se apropia de Corbul Alb, 
Bryce încetini pasul. Se opri în dreptul alcovului ascuns în 
perete, chiar lângă ușile de serviciu. li curgea transpiraţia pe 
gât, până la rochie, umezind materialul verde. Işi scoase din nou 
telefonul. 

Dar nu îl sună pe Hunt. Nu o întrerupsese, dar știa că zboară 
deasupra ei. _ 

Pe pavaj căzură câţiva stropi de ploaie. Işi zise că speră să-l 
plouă pe Athalar toată noaptea. 

Ezită, cu degetele pe ecran, și oftă, știind că nu ar trebui să o 
facă. O făcu însă. Stând acolo, în alcovul în care schimbase 
printre ultimele ei mesaje cu Danika, deschise conversaţia. li 
ardeau ochii. 

Glisă în urmă, trecând peste acele ultime cuvinte fericite, 
peste tachinări. Ajunse la fotografia pe care Danika i-o trimisese 
în acea după-amiază cu ea și cu haita la meciul de sunball, gătiţi 
din cap până-n picioare cu echipamentul UOS. În fundal, Bryce 
putea să identifice jucătorii de pe teren și silueta puternică a lui 
lthan printre ei. 

Însă privirea îi alunecă spre chipul Danikăi. Spre acel zâmbet 
larg pe care îl cunoștea la fel de bine ca pe alei. 

Te iubesc, Bryce. Amintirea aceea veche a zilei din mijlocului 
lunii mai, din ultimul lor an de facultate, o învălui. _ 

Asfaltul îi zdreli lui Bryce genunchii prin blugii rupti. li 
tremurau mâinile pe care și le tinea împreunate la ceafă, așa 
cum i se ordonase. Durerea pe care o simţea în braț o tăia ca un 
cuţit. Era rupt. Bărbații o obligaseră să îşi ridice mâinile oricum. 

Din motocicleta furată nu mai rămăsese decât fier vechi, 
înșirat pe autostrada prăfuită, iar semiremorca trasă la mai bine 
de șase metri depărtare, fusese lăsată de izbeliște pe partea 
stângă. Arma fusese aruncată în plantația de măsline de pe 
cealaltă parte a drumului de munte, smulsă din mâinile lui Bryce 
în timpul accidentului care le adusese în acea situație. 
Accidentul în timpul căruia Danika o protejase, cu propriul corp. 
Danika se izbise de asfalt, sfâșiată în locul lui Bryce. 

La trei metri depărtare, și ea cu mâinile la ceafă, Danika 
sângera din atât de multe răni încât hainele îi erau înmuiate în 
sânge. Cum ajunseseră aici? Cum de luase totul o astfel de 
turnură? 

— Unde sunt nenorocitele alea de gloanțe? 


Bărbatul din camion se răsti la tovarășii lui, cu pistolul gol - 
acel pistol din fericire gol - încleștat în mână. 

Ochii de caramel ai Danikăi erau larg deschişi, cercetători, 
lipiti de chipul lui Bryce. Tristete și durere și spaimă și regret - 
toate erau întipărite pe fața ei. 

— Te iubesc, Bryce. 

Lacrimile alunecau pe obrajii Danikăi. 

— Și îmi pare rău. 

Nu mai rostise acele cuvinte niciodată înainte, niciodată. Bryce 
o tachinase cu asta în ultimii trei ani, însă Danika refuzase să le 
zică. 

Atenția lui Bryce fu distrasă de mișcările din stânga lor. 
Fuseseră găsite gloanțe în remorcă. lsi păstră însă privirea 
atintită asupra Danikăi. Asupra acelui chip frumos si neînfricat. 

Renunțtă la toată frica pe care o simtea, asa cum ai răsuci o 
cheie într-o broască. Primele raze ale soarelui la orizont. 

Și Bryce sopti, în timp ce acele gloanțe se apropiau de pistolul 
care le aștepta și de bărbatul acela monstruos: 

— Închide-ti ochii, Danika! 

Bryce clipi și licărirea amintirii fu înlocuită de fotografia pe 
care o avea încă în față, pe ecran. Fotografia cu Danika și Haita 
Diavolilor ani mai târziu - atât de veseli, de tineri, de plini de 
viaţă. Cu doar câteva ore înainte de adevăratul lor sfârșit. 

Cerul se deschise și foșnetul de aripi de deasupra îi reaminti 
de prezenţa lui Athalar. Nu se obosi însă să își ridice privirea 
spre el și o luă ușor spre club. 

Hunt știa că o dăduse în bară. Şi că o încurcase cu Micah - 
asta dacă Micah avea să afle că vorbise despre ce se întâmplase 
în acea noapte. 

Se îndoia că Quinlan îi dăduse telefon farmazoanei sau că 
sunase la biroul lui Micah. Și avea de gând să se asigure că nu o 
va face. Poate că ar fi putut să o mituiască cu o pereche nouă 
de pantofi sau cu vreo geantă ori cu cine dracu' știe ce i s-ar fi 
părut destul de interesant încât să își ţină gura. Dacă făcea un 
singur pas greșit... O singură greșeală și Micah nu avea să 
reacționeze prea bine. 

O lăsase pe Quinlan să alerge prin oraș, urmărind-o din Piaţa 
Veche până pe drumurile pustii din Luncile Asphodel, apoi prin 
DCA și, în cele din urmă, înapoi în Piaţa Veche. 

Hunt zburase deasupra ei, ascultând simfonia de claxoane a 
mașinilor și șoaptele vântului iute de aprilie care adia printre 
palmieri și chiparoși. Vrăjitoarele, călare pe măturile lor, 
împânzeau străzile, unele dintre ele zburând atât de jos încât 
aproape atingeau capotele mașinilor pe care le depășeau. Erau 
atât de diferite de îngeri, concluzionase Hunt, care zburau 
întotdeauna deasupra clădirilor. Vrăjitoarele voiau parcă să se 
integreze în agitația orașului, pe când îngerii erau definiţi de 
dorinţa lor de a o evita. 

În timp ce o urmărea pe Quinlan, îl sunase Justinian cu 
informaţiile despre kristallos, informaţii care nu valorau nimic 
per total. Găsise câteva mituri care se potriveau cu ceea ce 
știau deja. Îl sunase și Vik după cinci minute: alibiurile Reginei 
Viperă erau valide. 

Apoi îl sunase Isaiah, care îi confirmase că, într-adevăr, 
victima de pe alee era o novice dispărută. Ştia că bănuielile lui 
Danaan erau corecte: nu putea fi o simplă coincidenţă faptul că 
ei fuseseră cu o zi în urmă la templu și discutaseră despre Corn, 
apoi demonul care o ucisese pe Danika o măcelărise pe una 
dintre novicele templului. 

O fetiţă Fee. Un copil aproape. Simţi o arsură în piept. 

Nu ar fi trebuit să o ducă pe Quinlan la locul crimei. Nu ar fi 
trebuit să o forţeze să vină. Fusese atât de orbit de obsesia lui 
de a rezolva cazul repede încât nu se gândise de ce Bryce ezita. 


Își dăduse seama abia când îi văzuse expresia în faţa trupului 
sfâșiat, atunci când chipul îi devenise palid ca al unui cadavru, 
că tăcerea ei nu fusese deloc una calmă. Fuse vorba despre șoc. 
Traumă. Oroare. Şi el o împinsese fix în mijlocul lor. 

O dăduse în bară și Ruhn avusese dreptate când i-o spusese, 
dar... la naiba. 

După ce privise o singură dată la chipul cenușiu al lui Quinlan 
știuse că nu ea se aflase în spatele crimelor, că nu fusese nici 
măcar pe departe implicată. Şi că el era un mare măgar pentru 
că se gândise la asta. Şi pentru că îi spusese că a fost pe lista lui 
de suspecți. 

Işi frecă faţa. Si-ar fi dorit ca Shahar să fie acolo, să zboare 
alături de el. In cei cinci ani în care îi fusese alături în Legiunea 
18, ea îl lăsase întotdeauna să vorbească despre diferite 
strategii și probleme; îl asculta întotdeauna și punea întrebări. Îi 
făcea să fie mai bun, așa cum nimeni nu o mai făcuse înaintea 
ei. 

După o oră, când începuse să plouă, Hunt avea plănuit deja un 
întreg discurs. Se îndoia că Quinlan voia să îl asculte, sau că era 
gata să recunoască ce simţise în acea zi, însă el îi datora scuze. 
Pierduse atât de multe părţi importante din el însuși în atâtea 
decenii de război și sclavie, însă îi plăcea să creadă că nu își 
pierduse decenţa. Cel puţin nu încă. 

Dar, după ce avea să termine cu cele mai bine de două mii de 
crime pe care le mai datora, în cazul în care nu reușea să 
rezolve cazul, se îndoia că îi va mai rămâne ceva din ea. Dacă 
persoana care avea să devină până atunci va mai merita 
libertatea... Asta nu știa. La asta nu voia să se gândească. 

Insă apoi Bryce primise un apel - primise, nu sunase, din 
fericire - și nu se oprise din mers ca să răspundă. Pentru că era 
prea sus ca să audă, Hunt putuse doar să vadă cum schimbă din 
nou direcţia și o ia - își dăduse seama zece minute mai târziu - 
spre Strada Arcașului. 

Chiar când începuse să se pornească mai tare ploaia, se oprise 
în faţă la Corbul Alb și își petrecuse câteva minute cu telefonul 
în mână. Dar, în ciuda privirii lui de vultur, nu putuse să vadă ce 
făcea cu el. Așa că o privise de pe acoperișul de vizavi, 
verificându-și telefonul de cel puţin douăzeci de ori în cele cinci 
minute, ca un fraier demn de milă, sperând că îi va da un mesaj. 


Apoi, chiar când ploaia deveni torențială, Bryce își puse 
telefonul în buzunar, trecu pe lângă paznici cu un fluturat din 
mână și dispăru în Corbul Alb, fără să se uite măcar o dată în 
sus. 

Hunt ateriză și Vanirii și oamenii deopotrivă se împrăștiară din 
calea lui. Dar paznicul jumătate lup, jumătate daemonaki avu 
curajul să îl oprească la intrare. 

— Coada e în dreapta! tună bărbatul din stânga lui. 

— Sunt cu Bryce. 

Celălalt paznic comentă: 

— Asta-i viaţa! Coada e pe dreapta. 

Rândul, în ciuda faptului că era devreme, se întindea deja pe 
toată strada. 

— Sunt aici din partea Legiunii. 

Hunt încercă să își scoată insigna, însă dracu' știe unde și-o 
pusese... 

Ușa de la club se întredeschise și o chelneriţă Fee, absolut 
superbă, privi afară. 

— Ryso a zis că poate să intre, Crucius. 

Paznicul care îi vorbise primul îl privi pe Hunt în ochi. Hunt 
rânji. 

— Poate altă dată. 

Apoi o urmă pe femeie înăuntru. 

Mirosul de sex, alcool și transpiraţie care îl lovi îi trezi toate 
instinctele cu o viteză ameţitoare. După ce traversară curtea 
înconjurată de sticlă, urcară scările spre fostul templu. 
Coloanele pe jumătate dărăpănate erau luminate de beculeţe 
Mov. 

Nu pusese niciodată piciorul în club - întotdeauna îl lăsa pe 
Isaiah sau pe vreunul dintre ceilalți să intre. In mare parte 
pentru că știa că locul nu era cu nimic mai bun decât palatele și 
vilele de la ţară ale Arhanghelilor din Pangera, în care ospeţele 
se transformau în orgii care durau zile întregi. Şi asta, în timp ce 
alţii mureau de foame la câţiva pași de acele vile. Oameni și 
Vaniri deopotrivă scurmau prin grămezile de gunoaie în 
căutarea a ceva care să le umple burţile copiilor lor. Işi cunoștea 
destul de bine temperamentul și știa ceea ce îl făcea să își iasă 
din fire, așa că stătea dracului departe de astfel de locuri. 

Unele persoane șușotiră atunci când îl văzură intrând. El își 
păstră privirea aţintită asupra lui Bryce, care era deja așezată 


într-un separeu, între două coloane sculptate, sorbind dintr-un 
pahar cu o băutură transparentă - votcă sau gin. Cu toate 
mirosurile care erau acolo, nu își putea da bine seama ce era. 

Bryce își ridică ochii spre el pe deasupra paharului, în timp ce 
sorbea. 

— Cum ai intrat tu aici? 

— E un loc public, nu-i așa? 

Bryce nu îi răspunse. Hunt oftă și era cât pe ce să se așeze ca 
să își înceapă discursul, când simţi miros de iasomie și vanilie 
și... 

— Scuză-mă, domnule... O! Ăăă... Hmm... 

Se trezi cu o tânără faun adorabilă în faţă, îmbrăcată cu un top 
alb și o fustă suficient de scurtă încât să îi arate picioarele lungi, 
vărgate și copitele delicate. Corniţele ei ușor arcuite erau 
ascunse aproape cu totul în părul creţ, strâns la spate într-un 
coc răsucit. Pielea maronie îi era stropită cu praf de aur, 
sclipitoare în luminile pâlpâitoare ale clubului. Zeilor, era 
frumoasă. 

Juniper Andromeda: prietena lui Bryce de la balet. Îi citise și ei 
dosarul. Dansatoarea își muta privirea de la Hunt la Quinlan. 

— Eu... sper că nu v-am întrerupt... 

— Tocmai pleca! zise Bryce, golindu-și paharul. 

Hunt se așeză în cele din urmă în separeu. 

— Abia am ajuns. 

Îi întinse fetei faun mâna. 

— Mă bucur să te cunosc. Eu sunt Hunt. 

— Ştiu cine ești, îi răspunse faunul, cu voce joasă. 

Strânsoarea lui Juniper era ușoară, dar fermă. Bryce își umplu 
din nou paharul dintr-o carafă și bău pe nerăsuflate. 

— Ai comandat de mâncare? o întrebă Juniper. Abia am ieșit 
de la repetiţii și mor de foame. 

Deși era slabă, fata avea o musculatură zveltă și părea al 
naibii de puternică în ciuda exteriorului grațios. 

Bryce își ridică paharul. 

— Eu iau o cină bazată pe lichide. 

Juniper se încruntă, dar îl întrebă pe Hunt: 

— Tu vrei să mănânci? 

— Hel, da! 

— Poţi să comanzi ce vrei și ei îţi vor aduce. 

Juniper ridică o mână ca să atragă atenţia chelneriţei. 


— Aș vrea un burger vegetarian, fără brânză, cu garnitură de 
cartofi prăjiți în ulei vegetal și două felii de pizza cu caşcaval 
vegan, vă rog. 

Juniper își mușcă buza, apoi îi explică lui Hunt: 

— Nu mănânc produse animaliere. 

Pentru un faun, carnea și lactatele erau îngrozitoare. Laptele 
era folosit doar pentru creșterea bebelușilor. 

— Am înţeles. Te deranjează dacă eu comand? 

Luptase alături de fauni de-a lungul timpului. Unora dintre ei 
nu le păsa. Era însă bine să întrebi întotdeauna. Juniper clipi, dar 
își scutură capul. 

Hunt îi zâmbi chelneriţei și zise: 

— Aș vrea... o coastă cu garnitură de fasole verde. 

Ce naiba! Îi aruncă o privire lui Bryce care dădea pe gât pahar 
după pahar de parcă ar fi băut un shake cu proteine. 

Nu servise încă cina, și chiar dacă fusese distrat în acea 
dimineaţă când își făcuse apariţia din dormitor doar într-un set 
de lenjerie dantelată, roz aprins, băgase de seamă că nu luase 
micul dejun, iar de vreme ce nu își adusese nimic pentru prânz 
și nici nu comandase, era gata să parieze că nu mâncase nimic 
toată ziua. 

Așa că Hunt zise: 

— Ea va servi o tochitură de miel cu orez, năut și murături ca 
garnitură. Mersi. 

O văzuse ieșind la prânz de câteva ori și simţise exact ce lua la 
pachet. Bryce își deschise gura, dar chelnerița dispăruse deja. 
Juniper îi observă neliniștită. De parcă ar fi știut exact ce avea 
de gând să... 

— Ai de gând să îmi și dai cu lingurița? 

— Poftim? 

— Doar pentru că ești un măgar mare și puternic, asta nu 
înseamnă că ai dreptul să decizi când ar trebui să mănânc sau 
când nu am grijă de corpul meu. Eu sunt aia care trăiește în el, 
așa că eu știu când dracu’ vreau să mănânc. Așa că ţine-ţi 
agresivitatea și posesivitatea acasă! 

Nodul pe care Juniper îl înghiţi se auzi chiar și cu muzica din 
fundal. 

— Ai avut o zi lungă la muncă, Bryce? 


Bryce se întinse după paharul ei. Dar Hunt fu mai rapid. O 
apucă de încheietură și îi lipi mâna de masă înainte să mai aibă 
ocazia de a da pe gât și mai mult alcool. 

— la-ţi dracului mâna de pe mine! se răsti Bryce. 

Hunt îi zise, cu un zâmbet aproximativ: 

— Nu mai fi așa predictibilă. 

Lui Bryce i se aprinseră ochii. 

— Ai o zi grea și vii aici ca să îţi îneci amarul în votcă? 

Pufăi și îi dădu drumul la mână, apoi îi luă paharul. Il ridică la 
gură, privind-o în ochi în timp ce îi spuse: 

— Cel puţin zi-mi că ai gusturi bune în materie de... 

Mirosi băutura. O gustă. 

— Asta este apă. 

Bryce își strânse mâinile în pumni. 

— Nu beau alcool. 

Juniper interveni: 

— Eu am invitat-o pe Bryce aici, în seara asta. A trecut ceva 
vreme de când nu ne-am mai văzut și trebuie să mă întâlnesc 
aici mai târziu cu câţiva dintre membrii de la operă, așa că... 

— De ce nu bei? 

— Eşti Umbra Mortis. Sunt sigură că poţi să-ţi dai singur 
seama. 

Bryce se trase ca să iasă din separeu, forțând-o pe Juniper să 
se ridice. 

— Deși, având în vedere că tu credeai că mi-am ucis cea mai 
bună prietenă, poate că nu ești în stare. 

Hunt se zbârli, dar Bryce zise simplu: 

— Mă duc la baie. 

Apoi o luă direct spre mulţimea de pe ringul antic de dans, 
dispărând printre petrecăreţi în timp ce își croia drum spre ușa 
îndepărtată dintre doi stâlpi aflaţi în spatele sălii. 

Juniper avea chipul încordat. 

— Mă duc cu ea. 

Și plecă imediat, mișcându-se iute și ușor. Doi bărbaţi 
căscaseră gura după ea, dar Juniper îi ignoră. O prinse din urmă 
pe Bryce în mijlocul ringului de dans. Își lăsă mâna pe umărul ei 
și o opri. Juniper zâmbi - strălucitoare ca luminile care îi 
înconjurau - și începu să vorbească, arătând spre separeu, spre 
club. Chipul lui Bryce rămase rece ca piatra. Mai rece ca piatra. 


Niște bărbaţi se apropiară de ele, îi văzură expresia și nu se 
aventurară mai aproape. 

— Ei, dacă e supărată pe tine, asta mă va pune pe mine într-o 
lumină mai bună! se auzi o voce tărăgănată de bărbat. 

Hunt nu se deranjă să se prefacă agreabil. 

— Zi-mi că ai găsit ceva! 

Prinţul moștenitor al Feelor din Valbara se rezemă de coloana 
separeului, ochii lui izbitor de albaștri întârziind asupra 
verișoarei sale. Fără îndoială, se folosise de umbrele alea ale lui 
ca să se furișeze fără ca Hunt să prindă de veste. 

— Negativ. Am primit un telefon de la patronul clubului, care 
mi-a spus că ea e aici. Arăta destul de rău când a părăsit locul 
crimei și am vrut să mă asigur că este bine. 

Hunt nu avea ce să comenteze în această privinţă. Așa că nu 
zise nimic. Ruhn își plecă fruntea spre cele două fete care 
stăteau nemișcate într-o mare de dansatori. 

— Ştii, înainte dansa. Dacă ar fi putut, ar fi vrut să intre la 
balet, ca Juniper. 

Nu știuse - nu chiar. Peste aceste detalii se trecuse în dosarul 
ei. 

— De ce a renunţat? 

— Asta va trebui să o întrebi singur. Dar a renunţat cu totul la 
dans după ce a murit Danika. 

— A renunţat și la băutură, se pare. 

Hunt privi spre paharul ei de apă, lăsat pe masă. 

Ruhn îi urmări privirea. Dacă era surprins, prinţul nu o lăsă să 
se vadă. Hunt luă o gură din apa lui Bryce și își clătină capul. Nu 
era deloc o petrecăreaţă - dar se mulțumea să lase lumea să 
creadă tot ce era mai rău despre ea. 

Inclusiv pe el. Hunt își roti umerii, aripile mișcându-i-se la 
rândul lor, în timp ce o urmărea pe Bryce pe ringul de dans. Da, 
o dăduse în bară. Rău de tot. 

Bryce privi spre separeu și când îl văzu acolo pe vărul ei... 
Erau locuri în Hel mai blânde decât privirea pe care i-o aruncă 
lui Ruhn. 

Juniper îi urmări privirea. Bryce apucă să facă un singur pas 
spre separeu înainte să explodeze clubul. 


Capitolul 26 


Îi văzu pe Athalar și pe Ruhn vorbind. Se pregătea să sară la 
gâtul amândurora pentru că erau niște alfa-măgari excesiv de 
protectori, care o sufocau chiar și de la distanţă. Incerca să nu 
se înece în abisul întunecat, mult prea bine cunoscut, în care o 
trăgea greutatea pe care o purta cu ea. Oricât ar fi alergat, nu 
putea niciodată să se elibereze de ea, nu putea să rămână la 
suprafaţă. 

În clipa următoare simţi un gol în urechi, pământul îi alunecă 
de sub picioare, tavanul i se prăbuși în cap și oamenii ţipau, 
sângele curgea în valuri, panica umplea aerul, iar ea se răsucea, 
încerca să se întindă după Juniper... 

Un zgomot ascuţit, continuu, îi zbârnâia în creieri. Lumea se 
aplecase într-o parte. 

Sau poate doar i se părea, pentru că zăcea întinsă pe podeaua 
distrusă, înconjurată de resturi și de fragmente umane. 

Bryce rămase însă jos, aplecată peste Juniper, care poate 
țipa... _ 

Zgomotul acela ascuțit nu se mai oprea. Ineca toate celelalte 
sunete. Avea ceva umed, cu gust de cupru în gură - sânge. 
Pielea îi era acoperită de praful de la tencuială. 

— Ridică-te! 

Vocea lui Hunt răzbi până la ea prin acel zgomot, printre ţipete 
și braţele lui puternice o apucară de umeri. 

Se zbătu în strânsoarea lui, întinzându-se după Juniper... Dar 
Ruhn ajunsese deja la ea. Cu sângele curgându-i de la tâmplă, o 
ajuta pe prietena ei să se ridice... 

Bryce cercetă fiecare centimetru de piele: Juniper era 
acoperită de praf și tencuială și de sângele verde al altei 
persoane, dar ea nu avea nici o zgârietură, nici o zgârietură, nici 
O... 
Bryce se rezemă înapoi de Hunt, care o ţinea de umeri. 

— Trebuie să ieșim - acum. 
Îngerul vorbea cu Ruhn. Îi dădea ordine fratelui ei ca unui 
soldat. 

— Ar putea fi mai multe. 

Juniper îl împinse la o parte pe Ruhn și urlă la Bryce: 

— Ţi-ai ieșit din minţi? 


Urechile ei... urechile nu i se opreau din ţiuit și poate că avea o 
hemoragie craniană pentru că nu putea să vorbească, nu părea 
să-și mai poată aminti cum să își folosească membrele. 

Juniper îi arse o palmă. Bryce nu simţi impactul. Juniper 
plângea cu sughiţuri, de parcă era pe cale să se dezintegreze. 

— Eu am făcut Saltul, Bryce! Acum doi ani! Tu nu l-ai făcut! Ti- 
ai pierdut complet minţile?! 

Un braţ cald îi alunecă în jurul abdomenului, sprijinind-o în 
picioare. Hunt zise, cu gura aproape lipită de urechea ei. 

— Juniper, e în șoc. Las-o în pace! 

Juniper se răsti la el: 

— Tu să nu te amesteci! 

Însă oamenii din jurul lor se văitau, ţipau și tencuiala cădea 
încă de pretutindeni. Coloanele zăceau în jurul lor ca niște 
copaci doborâţi. June păru să vadă, să înțeleagă... 

Corpul ei, zeilor, corpul nu voia să o asculte... 


Hunt nu obiectă atunci când Ruhn le dădu adresa unei case 
care se afla în apropiere și le spuse să meargă acolo și să îl 
aștepte. Era mai aproape decât apartamentul ei, însă adevărul 
era că Hunt nu era sigur că Bryce l-ar fi lăsat să intre la ea acasă 
- și dacă fata intra în șoc și el nu putea să treacă de farmecele 
alea... Ei bine, Micah i-ar fi tăiat capul dacă ar fi lăsat-o să 
moară când era de datoria lui să o păzească. 

Se prea putea să îl ucidă oricum pentru că nu simţise că era 
pe cale să aibă loc un atentat. 

Quinlan nu părea să bage de seamă că o ducea în braţe. Era 
mai grea decât părea, pielea ei bronzată acoperea mai multă 
musculatură decât ar fi crezut. 

Hunt găsi ușor casa familiară cu coloane albe. Cheia pe care i- 
o dăduse Ruhn deschidea o ușă vopsită verde. In foaier se 
simţea mirosul a încă doi bărbaţi, în afară de prinţ. Apăsă 
întrerupătorul și în faţa ochilor îi apăru o scară mare, care părea 
să fi trecut printr-un război, podele uzate din stejar și un 
candelabru de cristal atârnat în echilibru precar. 

Sub candelabru, o masă pictată cu remarcabil talent portretiza 
un bărbat Fee gigantic care înghiţea cu totul un înger. 

Ignorând acest deosebit guceți-vă dracu’ adresat rasei lui, 
Hunt o luă spre sufrageria aflată în partea stângă. O canapea 
plină de pete era lipită de unul dintre pereţii încăperii alungite. 


Hunt o așeză acolo pe Bryce și se grăbi spre barul la fel de uzat. 
Apă - avea nevoie de niște apă. 

În oraș nu mai avusese loc vreun atentat de ani de zile. De pe 
vremea lui Briggs. Simţise bomba atunci când sfâșiase clubul, 
sfărâmând fostul templu și pe cei aflaţi înăuntru. Avea să îi lase 
pe investigatori să afle ce fusese mai precis, dar... 

Nici măcar fulgerul lui nu fusese suficient de rapid ca să o 
oprească, nu că asta i-ar fi protejat pe ceilalţi împotriva ei. 
Distrusese destule bombe pe câmpul de luptă ca să știe cum să 
le intercepteze cu puterea lui, cum să lupte împotriva morţii cu 
moarte, însă în acest caz nu fusese vorba de vreun proiectil 
oarecare, aruncat dintr-un tanc. 

Fusese ascunsă undeva în club și detonată la momentul 
stabilit. O mână de oameni ar fi fost în stare de așa ceva și în 
fruntea listei lui Hunt... apărea din nou Philip Briggs. Sau cel 
puţin unul dintre discipolii lui - Briggs însuși era încă prizonier în 
Închisoarea Adrestia. Avea să se gândească la asta mai târziu, 
când i se va limpezi capul și fulgerul din sânge, dornic să 
oblitereze dușmanul, i se va mai potoli. 

Hunt își îndreptă atenţia spre femeia care stătea pe canapea, 
privind în gol. Rochia verde a lui Bryce era distrusă, pielea îi era 
acoperită de var și de picături din sângele altor persoane, faţa îi 
era palidă - cu excepţia urmei roșii pe care o avea pe obraz. 

Hunt apucă o pungă de gheaţă din congelatorul de sub bar și 
un prosop de bucătărie în care să o înfășoare. Lăsă paharul cu 
apă pe masa pătată din lemn și îi întinse lui Bryce gheaţa. 

Ochii aceia de chihlimbar se ridicară încet spre el. Avea sânge 
uscat în interiorul urechilor. 

După ce căută puţin în bucătăria care arăta sub orice critică și 
în dulapul din baie, dădu de o trusă de prim ajutor. Hunt 
îngenunche apoi pe covorul gri uzat din faţa ei, strângându-și 
aripile, ca să nu lovească cu ele cutiile goale de bere care 
acopereau măsuţa de cafea. 

Bryce continuă să privească în gol, în timp ce el îi curăța 
urechile însângerate. 

Nu poseda magie medicală ca o vrăjitoare, însă știa destule 
tehnici de vindecare de pe câmpul de luptă ca să îi trateze 
urechile arcuite. Pentru auzul de Fee, zgomotul exploziei trebuie 
să fi fost îngrozitor, iar sângele de om încetinea acum procesul 


de vindecare. Din fericire, nu descoperi semnele unei hemoragii 
interne sau pe ale unor daune permanente. 

Trecu la urechea stângă. Când fu gata, observă că Bryce avea 
genunchii făcuţi ferfeniţă și bucăţi de piatră încrustate încă în 
carne. 

— Juniper are toate șansele să fie promovată, zise Bryce în 
cele din urmă, cu voce răgușită. Primul faun din istorie care 
reușește asta. Sezonul estival începe curând - este dublură 
pentru rolurile principale din două balete. Dansează în toate 
cinci. Sezonul ăsta e decisiv. O rană i-ar fi putut afecta cariera. 

— Ea a făcut Saltul. Şi-ar fi revenit rapid. 

Hunt scoase o foarfecă din trusă. 

— Totuși. 

Bryce șuieră în timp ce Hunt îi desprinse câteva dintre bucăţile 
de piatră și metal din genunchi. Se lovise puternic de podea. 
Chiar și atunci când clubul era în mijlocul exploziei, o văzuse 
mișcându-se. 

Se aruncase deasupra lui Juniper, protejând-o de impact. 

— O să te usture! îi zise. 

Hunt se încruntă spre soluţia vindecătoare. Era una bună, 
scumpă. Era surprinzător că se afla acolo, având în vedere că 
prinţul și colegii lui de cameră făcuseră cu toţii Saltul. 

— Dar te va ajuta să nu rămâi cu o cicatrice. 

Bryce ridică din umeri, studiind televizorul negru, masiv, peste 
umărul lui. 

Hunt îi îmbibă piciorul cu soluţie și ea tresări. O apucă de 
gambă suficient de puternic cât să o ţină nemișcată, chiar dacă 
ea blestema. 

— Te-am avertizat. 

Bryce pufăi, cu dinţii încleștaţi. Poala rochiei ei deja scurte se 
ridicase cât se zbătuse și Hunt își zise că se uită doar ca să 
verifice dacă nu are și alte răni, dar... 

Cicatricea mare, urâtă care îi tăia coapsa altfel netedă, 
intimidant de perfectă. 

Hunt rămase nemișcat. Nu și-o vindecase. 

Şi toate acele șchiopătări pe care i le surprinsese uneori cu 
coada ochiului... Nu erau din cauza pantofilor ei stupizi. Ci de la 
asta. Din cauza lui. Din cauza instinctului său stupid de războinic 
de a o capsa ca pe un soldat. 


— Atunci când bărbaţii îngenunchează între picioare mele, 
Athalar, zise ea, de obicei nu se încruntă. 

— Poftim? 

Însă pricepu imediat ce vrea să zică și își dădu seama că o 
ţinea încă de gambă, pielea ei fină ca mătasea mângâindu-i 
palma bătătorită. Își dădu seama și că, într-adevăr, era 
îngenuncheat între picioarele ei și că se aplecase mai aproape 
ca să îi vadă cicatricea. 

Hunt se trase înapoi, fără să își poată controla fierbințeala care 
i se urca în obraji. Își luă mâna de pe piciorul ei. 

— Scuze! mormăi. 

Urma de amuzament din privirea lui Quinlan dispăru cu totul 
atunci când întrebă: 

— Cine crezi că e vinovat... pentru ce s-a întâmplat la club? 

Fierbinţeala pielii ei moi îi ardea încă palma. 

— N-am idee. 

— Ar putea avea ceva de-a face cu faptul că noi investigăm 
acest caz? 

Bryce avea deja ochii umezi și Hunt știa că trupul novicei îi 
fulgerase prin fața ochilor. 

Işi scutură capul. 

— Probabil că nu. Dacă cineva voia să ne oprească, un glonţ în 
cap ar fi fost mult mai eficient decât o explozie. Se prea poate 
să fi fost un rival al proprietarului. Ori membrii Keres rămași încă 
în libertate, dornici să înceapă cine știe ce în oraș. 

— Crezi că vom avea război aici? îl întrebă Bryce. 

— Unii oameni vor asta. Și unii Vaniri o vor. Ca să scape de 
oameni, zic ei. 

— Au distrus zone întregi din Pangera cu războiul de acolo, 
murmură Bryce. Am văzut imagini. 

Îl privi pe Hunt, cu întrebarea nerostită citindu-i-se în ochi. Cât 
de rău a fost? 

Hunt spuse simplu: 

— Magie și mașinării. Nu sunt niciodată o combinaţie bună. 

Cuvintele plutiră între ei. 

— Vreau să merg acasă. 

Hunt își dădu jos jacheta și i-o puse pe umeri. O acoperea 
aproape cu totul. 

— Vreau să spăl toate astea de pe mine. 

Arătă spre sângele de pe pielea ei dezgolită. 


— Bine. 

Însă atunci se deschise ușa din faţă. Se auziră pași grei de 
ghete. 

Hunt își scosese pistolul și îl ascunsese la spate, dar în 
încăpere intră Ruhn cu umbrele în urma lui. 

— N-o să vă placă ce am să vă spun! zise prinţul. 


Bryce voia să se ducă acasă. Voia să o sune pe Juniper. Voia să 
o sune pe mama ei și pe Randall, doar ca să le audă vocile. Voia 
să o sune pe Fury și să afle ce știa ea, chiar dacă Fury nu îi 
răspundea la apeluri și nici la mesaje. Voia să o sune pe Jesiba și 
să o facă să afle ce s-a întâmplat. Și, cel mai mult, voia să 
meargă acasă și să facă un duș. 

Cu fața împietrită și stropită de sânge, Ruhn se opri sub 
arcadă. Hunt își strecură pistolul înapoi în buzunarul de la șold și 
apoi se așeză pe canapea, lângă ea. 

Ruhn se îndreptă spre chiuvetă și își umplu un pahar cu apă. 
Fiecare mișcare pe care o făcea era încordată, iar umbrele 
șopteau în jurul lui. Apoi prinţul respiră adânc și umbrele și 
încordarea se evaporară. 

Hunt întrebă primul, scutind-o pe ea să îi mai ceară lui Ruhn să 
explice. 

— Presupun că are de-a face cu persoana care a bombardat 
clubul? 

Ruhn dădu din cap și luă o înghiţitură de apă. 

— Toate indiciile arată că este vorba de rebeliunea oamenilor. 

Pe Bryce o trecu un fior. Ea și Hunt făcură schimb de priviri. 
Discuţia lor de mai devreme mersese în aceeași direcție. 

— Bomba a fost introdusă în club sub forma unui nou tip de 
lichid explozibil, ascuns într-o comandă de vin. Și-au lăsat 
cartea de vizită pe ladă - propriul lor logo. 

— Există vreo posibilă legătură cu Philip Briggs? interveni 
Hunt. 

— Briggs este în spatele gratiilor, îi răspunse Ruhn. 

Era un mod politicos prin care era descrisă pedeapsa pe care 
liderul rebelilor o îndura în mâinile Vanirilor de la Inchisoarea 
Adrestia. 

— Dar restul membrilor grupului Keres? Ei nu sunt! observă 
Bryce. Danika a fost cea care a condus raidul împotriva lui 
Briggs. Chiar dacă nu el a omorât-o, își ispășește încă celelalte 


crime. Însă el i-ar fi putut instrui pe cei care-l urmau cum să 
organizeze acest atentat. 

Ruhn se încruntă. 

— Credeam că s-au împrăștiat. Unii s-au alăturat altor facţiuni, 
alţii s-au întors în Pangera. Dar abia acum urmează partea care 
nu o să vă placă. Lângă logoul de pe ladă se mai afla o imagine. 
Echipa mea și echipa ta au crezut că este vorba despre o lună 
stilizată, simbol pentru Orașul Semilunii, dar m-am uitat la 
înregistrarea din depozit, dinainte să explodeze bomba. E greu 
de spus cu certitudine, însă ar putea fi și simbolul unui corn. 

— Ce are a face Cornul cu rebeliunea oamenilor? întrebă 
Bryce. 

Apoi simţi că i se usucă gâtul. 

— Staţi puţin! Credeţi că acel simbol este un mesaj pentru 
noi? Ca să ne avertizeze că nu ar trebui să căutăm Cornul? De 
parcă uciderea novicei n-a fost destul!? 

Hunt medită: 

— Nu poate fi o simplă coincidenţă că locul a fost aruncat în 
aer exact când ne aflam noi acolo. Sau că unul dintre 
simbolurile de pe ladă pare a fi cel al unui Corn când noi suntem 
afundaţi până la gât în căutarea lui. Înainte să îl prindă Danika, 
Briggs plănuia să arunce în aer Corbul. Secta Keres a fost 
inactivă de când l-am închis, dar... A 

— S-ar putea să se fi întors! insistă Bryce. Încearcă să reia 
lucrurile de unde le-a lăsat Briggs, ori poate că primesc 
instrucţiuni de la el chiar și acum. 

Hunt arăta sumbru. 

— Sau a fost unul dintre partizanii lui Briggs de la început - 
bombardamentele, uciderea Danikăi, această bombă... Poate că 
nu Briggs este vinovatul, dar este posibil ca el să știe cine este. 

Hunt își scoase telefonul. 

— Trebuie să vorbim cu el. 

— Pe naiba, ai înnebunit? zise Ruhn. 

Hunt îl ignoră și formă un număr, ridicându-se în picioare. 

— E în Închisoarea Adrestia, așa că cererea ar putea dura 
câteva zile, îi zise lui Bryce. 

— Bine. 

Bryce blocă gândul legat de cum ar fi putut să arate acea 
întâlnire mai exact. Danika era cu totul scoasă din minţi de 


fanatismul lui Briggs în privinţa cauzei oamenilor și nu vorbise 
decât rareori despre el. 

Prinderea lui și a grupului Keres - o facțiune a rebeliunii 
Ophion - fusese un triumf, o legitimare a Haitei Diavolilor. Nu 
fusese însă îndeajuns încât să câștige recunoașterea lui Sabine. 

Hunt își duse telefonul la ureche. 

— Hei, Isaiah. Da, sunt bine. 

Păși în foaier și Bryce îl urmări cu privirea cum se 
îndepărtează. 

Ruhn zise încetișor: 

— Regele Toamnei știe că te-am implicat în căutarea Cornului. 

Bryce își ridică ochii grei spre fratele ei: 

— Cât de enervat e? 

Zâmbetul întunecat al lui Ruhn nu o liniștea. 

— M-a avertizat că îmi vei turna otravă în ureche. 

— Ar trebui să iau asta ca pe un compliment, presupun. 

De data asta Ruhn nu mai zâmbi. 

— Vrea să știe ce vei face cu Cornul, dacă va fi găsit. 

— Am să-l folosesc ca să beau din el când jucăm ceva. 

Hunt, care tocmai se întorcea după ce încheiase apelul, 
chicoti. 

— Vorbea serios, îi zise Ruhn. 

— Am să-l înapoiez templului. Nu lui. 

Ruhn îi privi pe amândoi, Hunt așezându-se înapoi pe canapea. 

— Tatăl meu a decis că, de vreme ce te-am implicat în ceva 
atât de periculos, Bryce, vei avea nevoie de un gardian... care 
să îţi fie alături tot timpul. Care să locuiască cu tine. M-am oferit 
voluntar. 

Simţi un junghi străbătându-i corpul deja făcut ferfeniţă. 

— La dracu'! Peste cadavrul meu. 

Hunt își încrucișă braţele. 

— De ce îi pasă regelui tău dacă Quinlan trăiește sau moare? 

Privirea lui Ruhn se răci. 

— L-am întrebat și eu același lucru. Mi-a zis că se află în 
jurisdicţia lui, fiind pe jumătate Fee, și că nu vrea să fie obligat 
să acopere vreo situaţie murdară. Fata reprezintă o slăbiciune, a 
zis. 

Bryce putea să audă tonul crud al tatălui ei în fiecare cuvânt 
imitat de Ruhn. Îi putea vedea fața când rostise acele cuvinte. 
Se întrebase adesea cum s-ar simți dacă ar putea să îl izbească 


cu pumnii în faţa aia perfectă a lui. Ar fi vrut să Îi lase o cicatrice 
ca aceea pe care mama ei o avea pe obraz - mică și subţire, cât 
o unghie, un semn permanent însă, care îi amintea de lovitura 
pe care i-o dăduse atunci când pusese stăpânire pe el furia lui 
hidoasă. 

Lovitura care o făcuse pe Ember Quinlan să fugă pe când era 
însărcinată cu Bryce. 

Ticălosul. Ticălos bătrân, plin de ură. 

— Deci e îngrijorat în privinţa coșmarului de PR pe care 
moartea lui Quinlan l-ar declanșa înainte de Summit! 
concluzionă Hunt dur, cu faţa îngheţată de dezgust. 

— Nu te arăta așa uimit! îi zise Ruhn. 

Apoi se întoarse spre Bryce: 

— Gândește-te dacă este înţelept să te lupţi cu el tocmai 
acum. 

Hel, nu avea de gând să îl lase pe Ruhn în apartamentul ei ca 
să îi dea ordine. Mai ales cu prietenii ăia ai lui. Era deja destul 
de rău că trebuia să lucreze cu el la acest caz. 

Zeilor, îi bubuia capul. 

— Bine! îi zise clocotind. A zis că am nevoie de un gardian - nu 
neapărat de tine, corect? 

În faţa tăcerii încordate a lui Ruhn, Bryce continuă: 

— Așa credeam și eu. Stă Athalar cu mine în locul tău. Ordin 
împlinit. Ești fericit? 

— N-o să-i placă asta. 

Bryce zâmbi, chiar dacă sângele îi clocotea încă în vene. 

— N-a zis cine ar trebui să fie gardianul. Nenorocitul ar fi 
trebuit să își formuleze ordinul cu mai multă precizie. 

Nici măcar Ruhn nu putea protesta în acest caz. 


Dacă Athalar fusese șocat că Bryce îl alesese pe el să-i fie 
coleg de apartament, nu o arătase. 

Ruhn îl urmări pe înger. Îi privea, pe el și pe Bryce, cu mare 
atenţie. 

La dracu'. Oare începuse în sfârșit să pună lucrurile cap la cap 
și să își dea seama că erau mult mai apropiaţi decât ar putea fi 
niște veri, că tatăl lui Ruhn nu ar trebui să fie atât de interesat 
de ea? 

Bryce se răsti la Ruhn: 

— Tu i-ai dat ideea asta? 


— Nu. 

Tatăl lui îl încolţise în privinţa vizitei la templu chiar când pleca 
de la clubul în ruină. La drept vorbind, având în vedere cât de 
scos din sărite fusese bărbatul, era o minune că Ruhn era încă în 
viaţă. 

— Are o reţea de spioni despre care nici măcar eu nu știu. 

Bryce se încruntă, însă în curând pe chip îi apăru în loco 
grimasă de durere pentru că încerca să se ridice de pe canapea. 
Athalar își ţinea mâna aproape de cotul ei, în caz că ar fi avut 
nevoie să se sprijine. 

Telefonul lui Ruhn vibră, și el îl scoase din buzunar și citi 
mesajul care apăruse pe ecran. Apoi și pe toate celelalte care 
începuseră să curgă. 

Declan scrise în grupul pe care îl aveau toţi trei: Ce dracu’ s-a 
întâmplat? 

Flynn îi răspunsese: Sunt la club. Sabine a pus-o pe Amelie 
Ravenscroft în fruntea haitelor din Aux ca să caute sub 
dărăpănături și să îi ajute pe răniţi. Amelie a zis că te-a văzut 
plecând, Ruhn. Esti bine? 

Ruhn le răspunse, doar ca să nu se trezească că îl sună. Sunt 
bine. Ne vedem la club în curând. Strânse telefonul în pumn în 
timp ce Bryce o lua spre ușa din faţă, spre haosul de afară. 
Sirenele roșii și albastre urlau, aruncându-și luminile pe podelele 
de stejar din foaier. 

Sora lui se opri înainte să apese pe clanţă, răsucindu-se ca să 
îl întrebe: 

— Ce căutai la Corbul mai devreme? 

lată întrebarea. Dacă îi pomenea de telefonul lui Riso și de 
faptul că o supraveghea, avea să îl linșeze. Așa că Ruhn ocoli 
adevărul. 

— Vreau să cercetez biblioteca șefei tale. 

Hunt se opri, cu un pas în urma lui Bryce. Era de admirat, 
serios vorbind, cum reușiseră amândoi să își ia niște feţe 
confuze. 

— Ce bibliotecă? întrebă ea, întruchipare a inocenţei. 

Ruhn ar fi putut să jure că Athalar încerca să nu zâmbească. 
Le răspunse însă înţepat: 

— Cea despre care vorbește toată lumea că s-ar afla sub 
galerie. 


— E prima oară când aud de așa ceva! zise Hunt, ridicând din 
umeri. 

— Du-te dracu’, Athalar! 

Pe Ruhn îl durea falca de cât de încordată era. 

Bryce interveni: 

— Uite ce e, știu că vrei să faci parte din clubul nostru de 
șmecheri, dar avem un proces foarte strict de vaccinare pentru 
membri. 

Mda, Athalar se străduia din răsputeri să nu zâmbească. 

— Vreau să mă uit prin cărţile de acolo, mormăi Ruhn. Să văd 
dacă îmi sare în ochi ceva despre Corn. 

Bryce se opri când îi simţi tonul din voce, acea ușoară 
superioritate. Nu se dădea în lături de la a-și flutura rangul. Nu 
când era vorba despre astfel de lucruri. 

Deși Athalar îi arunca priviri ucigașe, Ruhn îi zise surorii lui: 

— Am cercetat de două ori Arhivele Feelor și... Işi scutură 
capul. Mă tot gândesc la galerie. Poate că se află ceva acolo. 

— Am căutat eu. Nu se găsește nimic despre Corn, cu excepţia 
unor mențiuni vagi. 

Ruhn îi zise, cu un început de zâmbet: 

— Deci recunoști că există o bibliotecă. 

Bryce se încruntă la el. Ruhn îi cunoștea bine acea privire 
contemplativă. 

— Ce? 

Bryce își dădu părul peste umăr - umărul sfâșiat și murdar. 

— Voi face un târg cu tine: poţi veni să cauţi informaţii despre 
Corn la galerie, iar eu am să te ajut așa cum pot. Dacă... 

Athalar își întoarse capul spre ea cu o revoltă aproape 
încântătoare pe chip. Bryce continuă, plecându-și capul spre 
telefonul din mâna lui Ruhn: 

— Dacă îl pui pe Declan la dispoziţia mea. 

— Atunci va trebui să îi spun despre caz. lar ce știe el, Flynn va 
afla două secunde mai târziu. 

— Fie. Poţi să îi pui la curent. Dar să îi spui lui Dec că am 
nevoie de informaţii din interior despre ultimele mișcări ale 
Danikăi. 

— Nu știu de unde ar putea să îţi facă rost de asta! recunoscu 
Ruhn. 

— Cei de la Bârlog ar trebui să aibă informaţiile, zise Hunt, 
privind-o pe Bryce cu ceva ce arăta a admiraţie. 


— Spune-i lui Emmet să spargă arhivele Bârlogului. 

Așa că Ruhn dădu din cap. 

— Bine. Am să-i cer asta azi. 

Bryce îi zâmbi, acel zâmbet care nu i se reflecta în privire. 

— Atunci, vino mâine pe la galerie. 

Ruhn avu nevoie de un moment ca să ascundă cât de șocat 
era că obținuse atât de ușor accesul. Apoi îi zise: 

— Ai grijă acolo, afară. 

Dacă ea și Athalar aveau dreptate și era într-adevăr vorba 
despre niște rebeli Keres care acționau la ordinele lui Briggs sau 
în onoarea lui... implicaţiile politice aveau să fie un coșmar. Și 
dacă el nu se înșela și acel simbol era în fapt un Corn stilizat, 
dacă bomba și moartea novicei fuseseră avertismente 
îndreptate clar spre ei... atunci ameninţarea care plana 
deasupra capetelor lor devenise brusc una mortală. 

Bryce zise dulce, înainte să iasă pe ușă: 

— Zi-i tăticului tău că îl salutăm... și că poate să se ducă 
dracu’. 

Ruhn strânse din dinți, alegându-se cu încă un rânjet din 
partea lui Athalar. Măgar înaripat. 

Cei doi ieșiră pe ușă și, la o secundă după, lui Ruhn îi sună 
telefonul. 

— Mada. 

Ar fi putut să jure că îl auzise pe tatăl lui încordându-se înainte 
să îi zică: 

— Așa îi vorbești tu regelui tău? 

Ruhn nu se deranjă să răspundă. 

— De vreme ce n-ai putut să te abţii și ne-ai făcut publică 
afacerea, aș vrea ca un lucru să fie clar în ceea ce privește 
Cornul. 

Ruhn se pregăti pentru ceea ce avea să audă. 

— Nu vreau ca îngerii să pună mâna pe el. 

— Bine. 

Dacă Ruhn ar fi putut să decidă, nimeni nu ar fi pus mâna pe 
Corn. Ar fi ajuns înapoi, direct la templu, cu un paznic Fee. 

— Păstrează un ochi aţintit asupra fetei ăleia. 

— Amândoi ochii. 

— Vorbesc serios, băiete. 

— Şi eu. 

Îl lăsă pe tatăl lui să audă sinceritatea disperată din vocea lui. 


— Tu, în calitate de Prinţ Moștenitor, ai trădat secretele regelui 
tău în faţa acelei fete și a lui Athalar. Am tot dreptul să te 
pedepsesc, știi asta. 

Haide, fă-o! îi venea să-i zică. Dă-i drumul și fă-o. Și dacă tot 
te-ai apucat, fă-mi și mie o favoare și ia-mi titlul. Oricum linia 
regală se sfârșește cu mine. 

Ruhn vomitase după ce auzise profeția pentru prima oară, pe 
când avea treisprezece ani și fusese trimis în fața Oracolului ca 
să afle o frântură din ceea ce îi va fi viitorul, așa cum făceau 
toate Feele. Pe vremuri, ritualul era folosit pentru a prezice 
căsătorii și alianţe. Acum servea mai mult pentru a-l ajuta pe 
copil să își aleagă cariera sau pentru a afla dacă va reuși ceva în 
viaţă. Pentru Ruhn - și pentru Bryce, ani mai târziu - fusese un 
adevărat dezastru. 

Ruhn implorase Oracolul să îi spună dacă vorbele ei însemnau 
că avea să moară înainte de a avea un copil sau că era infertil. 
Dar ea nu făcuse decât să repete: Linia regală se va stinge 
odată cu tine, Prințule. 

Fusese mult prea laș ca să îi mărturisească regelui ce aflase. 
Așa că îi turnase tatălui său o minciună, neputând să suporte 
dezamăgirea și furia bărbatului. Oracolul a spus că voi fi un rege 
bun și drept. 

Tatăl lui fusese dezamăgit că profeția falsă nu fusese mai 
măreaţă. 

Așa că, da. Dacă tatăl lui voia să îi ia titlul, îi făcea o favoare. 
Sau poate chiar împlinea fără să știe profeția aceea, în sfârșit. 

Ruhn își făcuse cu adevărat griji în privinţa profeţiei atunci 
când aflase că are o soră mai mică. Se gândise că i-ar putea 
prezice ei o moarte prematură. Însă temerile lui fuseseră 
spulberate de faptul că sora lui nu era și nu avea să fie niciodată 
recunoscută ca parte a liniei regale. 

Spre ușurarea lui, ea nu îl întrebase niciodată de ce, în acei 
primi ani, pe când erau încă apropiaţi, nu încercase să îl 
convingă pe tatăl ei să o accepte în mod oficial. 

Regele Toamnei continuă: 

— Din păcate, pedeapsa pe care o meriţi nu ţi-ar mai permite 
să cauţi Cornul. 

Umbrele lui Ruhn alunecară în jurul lui. 

— O lăsăm pe altă dată atunci. 

Tatăl lui mârâi, dar Ruhn închise telefonul. 


Capitolul 27 


Străzile erau pline cu Vaniri care se îndreptau spre haosul care 
încă domnea la Corbul Alb, încercând să afle ce naiba se 
petrecuse. Legiunile, Feele și haitele din Aux ridicaseră o 
baricadă în jurul locului, un zid magic înalt și opac, însă 
mulțimea continua să se strângă într-acolo. 

Hunt îi aruncă o privire lui Bryce, care pășea lângă el tăcută, 
cu ochii sticloși. În picioarele goale, după cât se pare. 

De cât timp era în picioarele goale? Trebuie să-și fi pierdut 
încălţările în haosul exploziei. 

Se gândi dacă ar fi bine să se ofere să o ducă din nou în braţe, 
sau să îi sugereze să o ducă în zbor până la apartament, însă ea 
își ţinea braţele atât de strâns în jurul ei, încât avea sentimentul 
că, dacă ar fi scos un singur cuvânt, ar fi cuprins-o o criză de 
furie oarbă. 

Privirea pe care i-o aruncase lui Ruhn înainte să iasă... Hunt se 
bucura că nu era o cobră care scuipă acid. Altfel, faţa bărbatului 
ar fi fost topită. 

Zeii să-i apere când prinţul avea să sosească a doua zi la 
galerie. 

Portarul lui Bryce sări din scaun când îi văzu pășind în holul 
imaculat. O întrebă pe Quinlan dacă era bine, dacă fusese în 
club. 

Bryce murmură că era bine, iar metamorful urs îl evaluă pe 
Hunt cu o privire de prădător. Băgând de seamă, fata flutură o 
mână spre el, chemă liftul și apoi îi prezentă. Hunt, el este 
Marrin; Marrin el este Hunt; stă cu mine pentru un timp, din 
nefericire. Apoi se tări în lift, unde fu nevoită să se sprijine de 
bara din crom, de parcă ar fi fost gata să se prăbușească. 

Hunt se strecură și el înăuntru, chiar înainte să se închidă 
ușile. Liftul era prea mic, prea îngust pentru aripile lui, pe care 
le ţinu strâns lipite de el în timp ce urcau spre apartamentul ei. 

Lui Bryce îi atârna capul, avea umerii căzuţi. 

— De ce nu faci Saltul? izbucni Hunt. 

Ușile de la lift se deschiseră și ea se propti în ele înainte să 
pășească în holul elegant, decorat în nuanţe de crem și cobalt. 
În faţa ușii de la apartamentul ei se opri. Apoi se întoarse spre 
el. 


— Aveam cheile în geantă. 

Geanta ei era acum printre ruinele de la club. 

— Portarul nu are una de rezervă? 

Bryce mormăi afirmativ, uitându-se spre lift de parcă ar fi fost 
un munte pe care ar fi trebuit să îl urce. 

Marrin îl frecă ceva timp pe Hunt, pentru că vru întâi să 
verifice dacă Bryce era încă vie pe hol. Apoi o întrebă prin 
difuzorul de pe hol dacă aprobă ca Hunt să ia cheile, ea dându-și 
acordul printr-un semn de OK. 

Când se întoarse, Hunt o găsi jos, rezemată de ușă, cu 
picioarele suficient de crăcănate încât să expună o lenjerie 
intimă roz aprins. Din fericire, camerele de pe hol nu puteau să 
surprindă imagini din acel unghi, însă nu se îndoia că 
metamorful îi monitoriza în timp ce el o ajută să se ridice și îi 
înmână cheia de rezervă. 

Bryce introduse încet cheia în broască, apoi își apăsă palma pe 
dispozitivul pentru dezactivarea farmecelor de lângă ușă. 

— Așteptam... 

Încuietorile se deschiseră și luminile blânde din apartament se 
aprinseră. 

— Trebuia să facem Saltul împreună. Stabiliserăm că o vom 
face în doi ani de acum. 

Hunt știa ce vrea să spună. Era motivul pentru care nu mai 
bea, nu mai dansa, nu își mai trăia parcă viaţa. Motivul pentru 
care păstrase acea cicatrice pe coapsa ei frumoasă și netedă. 
Ogenas și toate Misterele ei sacre erau martore că Hunt se 
pedepsise și el mult timp după dezastrul colosal care fusese 
Bătălia de pe muntele Hermon. Chiar și atunci pe când era 
torturat în temniţele Asterilor, se autopedepsea, biciuindu-și 
sufletul, așa cum investigatorii imperiali nu ar fi putut niciodată 
să o facă. 

Așa că, poate era o întrebare stupidă, însă o rosti, în timp ce 
intrau în apartament: 

— Și acum, de ce să te mai obosești să aștepți? 

Hunt păși înăuntru și privi cu atenţie interiorul pe care Quinlan 
îl numea acasă. Apartamentul deschis i se păruse drăguţ din 
spatele ferestrelor, dar dinăuntru... 

Ea ori Danika îl decorase fără să precupeţească nicio 
cheltuială: în partea dreaptă a încăperii se afla o canapea uriașă 
cu perne moi, așezată în faţa unei măsuţe de cafea din lemn 


recondiționat și a unui televizor masiv, aflat pe o consolă din 
stejar cioplit. O altă parte a încăperii era dedicată mesei pentru 
cină, din sticlă mată, cu scaune îmbrăcate în piele albă. Zona 
centrală era bucătăria - dulapuri albe, aparate din crom și 
blaturi din marmură albă. Totul arăta impecabil, delicat, 
primitor. 

Hunt încercă să cuprindă întreaga încăpere, stând în picioare 
lângă blatul de bucătărie, ca un bagaj uitat, în timp ce Bryce 
pășea agale pe holul cu dușumea deschisă la culoare din stejar, 
îndreptându-se spre Syrinx, care chelălăia ca să fie eliberat din 
cușcă. Ajunsese aproape de jumătatea holului când îi zise, fără 
să se uite înapoi: 

— Fără Danika... Trebuia să facem Saltul împreună, repetă. 
Connor și Thorne urmau să fie Ancorele noastre. 

Alegerea Ancorei era de o importanţă capitală - și era și o 
alegere profund personală. Dar Hunt îndepărtă amintirea 
angajatului guvernamental cu faţă acră care îi fusese alocat lui, 
pentru că el nu mai avea nici familie, nici prieteni care să Îl 
Ancoreze. Nu când mama lui murise cu doar câteva zile înainte. 

Syrinx o luă la alergat prin apartament, cu ghearele tipăind pe 
podelele din lemn. Chelălăind, îi sări în poală lui Hunt și îi linse 
mâinile. Bryce își târî picioarele cu greu înapoi spre blatul de 
bucătărie. 

Tăcerea era mult prea apăsătoare, așa că întrebă: 

— Tu și Danika aţi fost iubite? 

| se spusese cu doi ani în urmă că nu, dar prietenii nu purtau 
un astfel de doliu unul pentru celălalt. Bryce părea să se fi închis 
cu totul. Așa cum făcuse el pentru Shahar. 

Ţăcănitul granulelor care se revărsau în bolul de metal umplu 
apartamentul. Apoi Bryce îl lăsă jos, și Syrinx, abandonându-l pe 
Hunt, se aruncă aproape cu totul în bol, gata să înfulece. 

Hunt se întoarse după Bryce care tipăia spre celălalt capăt al 
bucătăriei insulare. Ajunse la frigider și cercetă interiorul 
aproape gol. 

— Nu, răspunse simplu și rece. Relaţia mea cu Danika nu era 
așa. 

Mâna cu care ţinea ușa de la frigider se albi din cauza 
strânsorii. 

— Eu și Connor - Connor Holstrom... Noi... 

Ezită. 


— Era complicat. Când a murit Danika, când au murit ei... s-a 
stins o lumină înlăuntrul meu. 

Hunt își aminti detaliile despre ea și cel mai mare dintre fraţii 
Holstrom. lthan nu fusese cu ei în acea noapte, iar acum era 
Secund în haita lui Amelie Ravenscroft. Un substitut jalnic 
pentru ceea ce fusese odată Haita Diavolilor. Orașul pierduse și 
el ceva important în acea noapte. 

Hunt deschise gura ca să îi spună lui Quinlan că înţelege. Nu 
doar partea despre o relaţie complicată, ci și ce înseamnă să 
pierzi pe cineva. Să te trezești alături de prieteni și de persoana 
iubită... şi apoi, la sfârșitul zilei, să fie cu toţii morţi. Înţelegea 
cum durerea îţi roade oasele și sângele și sufletul însuși. Și că 
nimic nu poate să îndrepte lucrurile. 

Ştia că faptul că renunţase la alcool și la droguri, faptul că 
refuza să se mai bucure de ceea ce iubea cel mai mult - dansul 
-, tot nu avea să îndrepte lucrurile. Însă cuvintele îi rămaseră în 
gât. Acum două sute de ani nu voise să vorbească despre asta 
și, la naiba, nu voia să o fac nici acum. 

Telefonul fix sună de undeva, din casă, și o voce plăcută de 
femeie anunţă: Apel... de acasă. 

Bryce își închise ochii, de parcă s-ar fi pregătit adunându-și 
toate forţele, apoi lipăi în jos pe holul întunecat care ducea spre 
dormitorul ei. O clipă mai târziu, răspunse cu o veselie care ar fi 
putut să îi aducă premiul pentru Cea Mai Bună Actriţă din 
Midgard: 

— Hei, mamă! 

Se auzi scârțâind o saltea. 

— Nu, n-am fost acolo. Mi-a căzut telefonul în toaletă la muncă 
- mda, e complet mort. Îmi iau altul mâine. Da, sunt bine. Nici 
June nu a fost în club. Suntem toţi bine. 

O pauză. 

— Știu... Doar că am avut o zi lungă la muncă. 

Încă o pauză. 

— Uite, sunt cu cineva. 

Un râs greoi. 

— Nu e ceea ce crezi tu. Nu-ţi face speranţe. Vorbesc serios. 
Da, l-am lăsat să intre de bunăvoie. Te rog să nu suni la portar. 
Cum îl cheamă? Nu-ţi zic. 

O clipă de ezitare. 


— Mamă. Te sun eu mâine. Nu-l salut din partea ta. Pa... Pa! 
Mamă. Te iubesc! 

Syrinx își terminase mâncarea și acum se uita fix la Hunt, 
așteptând, milogindu-se să mai fie alintat, dând din coada lui de 
leu. 

— Nu! săsâi la bestiuţă, în timp ce Bryce se întorcea. 

Oh! zise, de parcă uitase că îngerul se afla acolo. 

— Mă duc să fac un duș. Camera de oaspeţi e a ta. Folosește 
tot ce îţi trebuie. 

— Am să trec mâine pe la Comitium ca să îmi mai iau haine. 

Bryce dădu doar din cap, ușor, de parcă ar fi apăsat-o o 
greutate uriașă. 

— De ce ai minţit? 

O lăsă pe ea să aleagă pe care dintre minciuni să o explice. 

Bryce se opri. Syrinx i-o luă înainte pe hol, spre dormitor. 

— Mama s-ar fi îngrijorat și ar fi vrut să vină în vizită. Nu vreau 
să fie prin preajmă, în caz că lucrurile iau o turnură urâtă. Și nu 
i-am spus cine ești pentru că asta ar fi dat naștere la și mai 
multe întrebări. E mai simplu așa. 

Mai simplu să nu își dea voie să se bucure de viaţă, mai simplu 
să ţină pe toată lumea la distanţă. 

Semnul care îi rămăsese pe obraz de la palma lui Juniper era 
încă foarte vizibil. Era mai ușor să se arunce în fața unei 
prietene atunci când exploda o bombă, decât să riște să o 
piardă. 

Bryce îi zise încet: 

— Trebuie să aflu cine a făcut asta, Hunt. 

Hunt îi întâlni privirea sălbatică și îndurerată. 

— Știu. 

— Nu! zise răgușit. Nu știi. Nu îmi pasă care sunt motivele lui 
Micah - dacă eu nu îl găsesc pe acest nenorocit, nu voi putea 
trăi cu mine însămi. 

Nu era vorba despre criminal sau despre demon aici, ci despre 
durerea și doliul care abia acum începea să își dea seama că 
sălășluiesc înlăuntrul ei. 

— Trebuie să îl găsesc pe cel care a făcut asta. 

— Îl vom găsi! îi promise el. 

— De unde poţi să știi? își scutură capul. 

— Știu, pentru că nu avem alternativă. Eu nu am de ales. 

În faţa privirii ei confuze, Hunt răsuflă şi îi spuse: 


— Micah mi-a propus un târg. 

Bryce întrebă cu grijă: 

— Ce fel de târg? 

Hunt își încleștă maxilarul. Ea îi dezvăluise o părticică din 
sufletul ei, așa că putea să facă și el același lucru. La naiba, mai 
ales dacă de acum aveau să fie colegi de apartament! 

— Când am venit prima oară aici, Micah mi-a propus un târg: 
dacă puteam să plătesc pentru fiecare viaţă pe care Legiunea 
18 a luat-o în acea zi pe muntele Hermon, mi-aș fi recăpătat 
libertatea. Datoram două mii două sute șaptesprezece vieţi. 

Hunt se concentră, încercând să o facă să înţeleagă ceea ce 
nu putea să spună. 

Bryce își mușcă buza. 

— Presupun că să plătești înseamnă... 

— Da. Înseamnă să fac ce știu mai bine. Moarte pentru 
moarte. 

— Micah are peste două mii de inși pe care vrea să Îi 
asasinezi? 

Hunt râse amar. 

— Micah este Guvernatorul unui întreg teritoriu și mai are de 
trăit cel puţin încă două mii de ani. Probabil va avea de două ori 
mai mulţi pe lista lui neagră până la final. 

Oroarea se strecură în privirea lui Bryce și, fără să știe de ce, 
el se grăbi să o alunge. 

— Așa e meseria. A lui și a mea. 

Își trecu degetele prin păr. 

— Uite, știu că e îngrozitor, dar cel puţin mi-a oferit o cale de 
salvare. Și după ce au reînceput asasinatele, mi-a propus un 
nou târg: dacă îl găsesc pe ucigaș înainte de Summit, îmi va 
reduce datoria la zece. 

Hunt aşteptă să îl judece, să își arate dezgustul faţă de el și de 
Micah. Însă ea își plecă fruntea. 

— De aceea mi-ai făcut zile fripte. 

— Da. Micah mi-a ordonat să nu spun nimic însă. Așa că, dacă 
sufli un singur cuvânt... 

— Îşi va retrage oferta. 

Hunt dădu din cap, cercetându-i chipul răvășit. Nu mai adăugă 
nimic. După ce mai așteptă o clipă, o întrebă: 

— Ei bine? 

— Ei bine, ce? 


Bryce o luă înapoi spre dormitorul ei. 

— Ei bine, n-ai să-mi zici că sunt un rahat egoist? 

Bryce se opri din nou, cu o urmă de lumină în ochi. 

— De ce să mă mai obosesc, Athalar, când ai zis-o tu deja în 
locul meu? 

Hunt nu se putu abţine. Chiar dacă era plină de sânge și de 
tencuială, o învălui cu privirea. Fiecare formă, fiecare centimetru 
de piele. Încercă să nu se gândească la lenjeria roz aprins de 
sub rochia aceea verde, strâmtă. 

li spuse însă: 

— Îmi pare rău că am crezut că ești suspectă. Și mai mult, îmi 
pare rău că te-am judecat. Am crezut că ești doar o 
petrecăreaţă și m-am comportat ca un măgar. 

— Nu e nimic rău în a fi o petrecăreaţă. Nu înţeleg de ce 
lumea are impresia că ar fi. 

Își cântări cuvintele. 

— Pentru mine este mai ușor să îi las pe oameni să presupună 
tot ce-i mai rău despre mine. Așa am ocazia să văd cine sunt cu 
adevărat. 

— Vrei să zici că tu chiar mă consideri un măgar? 

Hunt avea pe buze un început de zâmbet. Insă ochii lui Bryce 
arătau că vorbește foarte serios. 

— Am avut de-a face la viaţa mea cu o mulţime de măgari, 
Hunt. Tu nu ești unul dintre ei. 

— Mai devreme n-aveai aceeași părere. 

Bryce își continuă însă drumul spre camera ei. Așa că Hunt 
întrebă: 

— Vrei să iau ceva de mâncare? 

Bryce se mai opri o dată. Arăta de parcă se pregătea să 
refuze, apoi zise însă răgușit: 

— Cheeseburger și cartofi cu brânză. Și un milkshake de 
ciocolată. 

Hunt zâmbi. 

— S-a făcut. 


Camera de oaspeţi elegantă aflată de cealaltă parte a 
bucătăriei era spațioasă, decorată în nuanţe de gri și crem, cu 
accente de roz pal și albastru floral. Patul era suficient de mare 
pentru aripile lui Hunt - fusese în mod clar cumpărat pentru 
Vaniri. În partea dreaptă a ușii se afla o comodă pe care erau 


așezate câteva fotografii în rame scumpe și un bol albastru din 
ceramică, strâmb și ușor ciobit. 

Luase burgeri și cartofi prăjiți pentru amândoi, Bryce 
înfigându-se în porţia ei cu o ferocitate pe care Hunt o văzuse 
doar printre leii adunaţi în faţa unei prăzi. El îi aruncase și lui 
Syrinx câţiva cartofi pe sub masa albă de sticlă, de vreme ce 
Bryce era clar că n-are nici un gând să și-i împartă pe ai ei. 

Erau atât de extenuaţi încât nici unul dintre ei nu vorbise, iar 
ea, odată ce își terminase de sorbit milkshake-ul, abia avusese 
putere să adune gunoiul și să îl arunce în coș. Apoi se 
îndreptase spre camera ei, lăsându-l pe Hunt să se retragă în a 
lui. 

În cameră plutea un miros de muritori, care presupuse că era 
al părinţilor ei. Când deschise sertarele, le găsi pe unele dintre 
ele pline cu haine - pulovere subțiri, șosete, pantaloni, 
îmbrăcăminte sport... Işi băga nasul în lucrurile ei. La drept 
vorbind, era parte din meseria pe care o avea de făcut, dar chiar 
și așa... 

Apoi închise sertarele și studie fotografiile înrămate. Ember 
Quinlan fusese o adevărată frumuseţe. Nu era de mirare că 
nenorocitul ăla de mascul Fee o urmărise până când fusese 
nevoită să fugă. Părul lung și negru îi încadra chipul care și-ar fi 
avut locul pe coperta unei reviste: piele cu pistrui, buze pline și 
pomeţi înalţi care scoteau în evidenţă frumuseţea ochilor adânci 
și întunecați. 

Era chipul lui Bryce - doar culoarea pielii era diferită. Un 
bărbat la fel de atrăgător, cu piele maronie și păr negru, stătea 
lângă ea, cu braţul petrecut în jurul umerilor ei, rânjind 
șmecherește la cel sau cea care făcea poza. Hunt abia putea să 
întrezărească scrisul de pe însemnele militare care atârnau pe 
deasupra jachetei lui gri, închise până sus. 

Ei, la naiba. 

Randall Silago era tatăl adoptiv al lui Bryce? Legendarul erou 
de război și trăgător de elită? Nu avea idee cum de sărise peste 
acest aspect din dosarul ei, deși îl răsfoise doar, cu ani în urmă. 
Nu era de mirare că fiica lui era neînfricată. Și iată, în acea 
poză, la dreapta lui Ember, stătea Bryce. 

Avea puţin peste trei ani. Părul acela al ei roșu era prins sus, în 
două codițe zbârlite. Ember o privea pe fiica ei cu o expresie 
ușor exasperată, care trăda faptul că Bryce ar fi trebuit să 


poarte nişte haine frumoase, precum cele ale adulţilor. Însă 
fetița își privea la rândul ei mama, cu o privire șmecheră, cu 
mâinile ei grăsune puse-n șold și picioarele ușor depărtate într-o 
clară poziţie de revoltă. Era acoperită din cap până-n picioare de 
noroi. 

Hunt chicoti și se întoarse spre cealaltă fotografie de pe 
comodă. Era o poză frumoasă cu două femei - fete mai exact - 
care stăteau așezate pe niște stânci roșii, în vârful unui munte 
din deșert, cu spatele la cameră, umăr la umăr, privind 
întinderea de nisip din zare. Una dintre ele era Bryce - își putea 
da seama de asta după pletele ei roșcate. Cealaltă purta o 
geacă din piele care îi era familiară, pictată pe spate cu acele 
cuvinte care proveneau din limba cea mai veche a Republicii. 
Prin iubire, totul este posibil. 

Trebuie să fi fost Bryce și Danika. Şi aceea era jacheta 
Danikăi, pe care acum o purta Bryce. 

Nu avea alte fotografii cu Danika în apartament. 

Prin iubire, totul este posibil. Era o expresie antică, legată de 
vreun zeu de care nu își putea aduce aminte. Chtona, probabil - 
având în vedere că era zeița-mamă. Hunt renunţase cu mult 
timp în urmă să mai meargă în temple și să mai acorde atenţie 
preoteselor mult prea zeloase care își făceau apariţia pe la 
emisiuni matinale din când în când. Nici unul dintre cei cinci zei 
nu îl ajutase vreodată. Nici pe el, nici pe vreuna dintre 
persoanele la care ţinea. Urd, mai ales, îi trăsese ţeapă de 
atâtea ori. 

Codiţa blondă a Danikăi atârna pe spatele lui Bryce, cum 
aceasta stătea aplecată cu capul de umărul prietenei sale. Bryce 
purta un tricou alb larg, care lăsa la vedere un braţ bandajat, pe 
care și-l rezema de genunchi. Avea corpul acoperit de vânătăi. 
Și, zeilor - aceea era o sabie, azvărlită la stânga Danikăi. Era 
curată, ascunsă în teacă, însă o recunoștea. 

Sabine înnebunise căutând-o când se descoperise că lipsea din 
apartamentul în care fiica ei fusese ucisă. Se pare că era un soi 
de simbol al lupilor. Dar iat-o în fotografie, azvârlită între Bryce 
și Danika, în deșert. 

Stând acolo, pe acele stânci, aplecate deasupra lumii, păreau 
doi soldaţi care tocmai ce străbătuseră cele mai întunecate 
locuri din Hel și acum se bucurau de un binemeritat moment de 
repaus. 


Hunt își luă ochii de la fotografie și își masă tatuajul de pe 
frunte. Draperiile grele de culoare gri alunecară sub atingerea 
ușoară a puterii lui. Își dădu jos hainele, una câte una. Găsi baia 
la fel de spațioasă precum dormitorul. 

Făcu un duș rapid și se aruncă în pat puţin jilav încă. Ultimul 
lucru pe care îl văzu înainte să fie furat de somn fu imaginea cu 
Bryce și Danika, prinse pentru totdeauna într-un moment de 
serenitate. 


Capitolul 28 


Hunt se trezi în secunda în care simţi mirosul unui bărbat în 
camera lui, apucând imediat pumnalul pe care îl avea sub 
pernă. işi deschise un ochi, strângând mai tare mânerul, 
recapitulând în minte poziţia fiecărei ferestre și uși, fiecare 
obiect pe care ar fi putut să îl folosească pe post de armă... 

II găsi pe Syrinx pe pernă, lângă el, cu moaca lui încreţită 
aproape lipită de a lui. 

Hunt bombăni și lăsă să îi scape un oftat prelung. Syrinx îi 
răspunse atingându-i fața. 

Hunt se trase mai departe. 

— Bună dimineaţa și ţie! mormăi el, cercetând camera. 

Era sigur că închisese ușa. Și acum stătea larg deschisă. 
Aruncă o privire ceasului. 

Şapte. Nu o simţise pe Bryce trezindu-se ca să meargă la 
muncă. Nu o auzise umblând prin apartament, nu auzise nici 
muzica pe care știa că îi place să o asculte. 

Bine, el nu auzise nici propria-i ușă deschizându-se mai 
devreme. Dormise ca un buștean. Syrinx își lăsă capul pe 
umărul lui și oftă tragic. 

Solas să îl cruţe! 

— De ce am sentimentul că, dacă îţi voi da de mâncare pentru 
micul dejun, va fi de fapt a doua sau a treia masă a zilei pentru 
tine? 

Ochii aceia rotunzi clipiră inocent. 

Hunt nu putu să se abţină și îl scărpină după urechile lui 
caraghioase. 

In afara camerei lui, apartamentul însorit era tăcut, lumina 
încălzind podelele pale din lemn. Se dădu jos din pat și își trase 
pe el pantalonii. Cămașa îi era distrusă din cauza evenimentelor 
petrecute seara trecută, așa că o lăsă pe podea și... Rahat! 
Telefonul lui. IIl apucă de pe noptieră și trecu repede prin 
mesaje. Nimic nou, nici o misiune de la Micah, slavă zeilor! Își 
lăsă telefonul pe comoda de lângă ușă și o luă ușor spre camera 
principală. Nici un sunet, nici o mișcare. Dacă Quinlan p/ecase 
pur și simplu... 


O luă valvârtej spre holul din cealaltă parte a încăperii. Ușa de 
la dormitorul ei era întredeschisă, semn că Syrinx ieșise probabil 
pe acolo și... 

Dormea liniștită. Un morman de pături fuseseră răsucite și 
aruncate, iar Quinlan stătea acum pe burtă, strânsă în jurul unei 
perne. Avea aproape aceeași poziţie pe care o avusese în club, 
când se aruncase peste Juniper. 

Hunt era sigur că cele mai multe persoane ar fi considerat 
cămașa de noapte cu spatele gol, gri, garnisită cu dantelă roz, 
mai degrabă un tricou. Syrinx trecu pe lângă el și se aruncă în 
pat, amușinând umărul gol al lui Bryce. 

Tatuajul pe care îl avea pe spate - ceva scris, linii frumoase 
dintr-un alfabet pe care nu îl recunoștea - se ridica și cobora cu 
fiecare respiraţie adâncă. Vânătăi pe care nu le observase cu o 
zi înainte îi acopereau pielea aurie, deja verzui mulțumită 
sângelui ei de Fee. 

lar el se holba la ea. Ca un pervers dubios. 

Hunt se răsuci spre hol, simţindu-și deodată pielea prea 
strâmtă, aripile prea mari și chiar atunci ușa de la intrare se 
dădu de perete. O singură mișcare și avea pumnalul pregătit la 
spate... 

Juniper intră grațios, cu o sacoşă din hârtie maro în care se 
afla ceva ce mirosea a produse de patiserie într-o mână și un 
set de chei de rezervă în cealaltă. Înmărmuri când îl văzu în 
holul dinspre dormitor. 

Buzele i se rotunjiră într-un oh tăcut. 

Îl privi din cap până-n picioare - dar nu în felul în care îl 
priveau unele femei până în clipa în care îi observau tatuajul, ci 
într-un fel care îi spunea că Juniper își dă seama că un bărbat pe 
jumătate dezbrăcat se afla în apartamentul lui Bryce la șapte 
dimineaţa. 

Își deschise gura ca să-i explice că nu era ceea ce părea a fi, 
însă Juniper trecu pur și simplu pe lângă el, copitele ei delicate 
bocănind pe pardoseala din lemn. Intră în dormitor, cu tot cu 
sacoșă, iar Syrinx înnebuni de plăcere când o văzu, dând din 
coada lui creaţă în timp ce Juniper zise pe un ton vesel: 

— Am adus cornuri cu ciocolată, așa că dă-ţi jos din pat fundul 
ăla gol și pune niște pantaloni pe tine. 

Bryce își ridică fruntea și o văzu pe Juniper, apoi pe Hunt în 
hol. Nu se deranjă să tragă de cămașa de noapte ca să își 


acopere lenjeria intimă dantelată, de culoare turcoaz, în timp ce 
zise cu ochii mici de somn: 

— Ce? 

Juniper se îndreptă spre pat și părea gata să se așeze și ea, 
însă îi aruncă întâi o privire lui Hunt. 

Hunt se încordă. 

— Nu e ceea ce pare. 

Juniper îi zâmbi dulce. 

— Atunci ar fi drăguţ să ne lași puţină intimitate. 

Hunt se retrase în josul holului, spre bucătărie. Cafea. Asta 
suna a plan bun. 

Deschise un dulap și pescui niște căni. Vocile se auzeau până 
în bucătărie oricum. 

— Am încercat să te sun, dar aveai telefonul închis... Mi-am 
dat seama că probabil l-ai pierdut. 

Se auzi foșnet de pături. 

— Eşti bine? 

— Foarte bine. La știri se speculează încă, dar sunt de părere 
că rebelii din Pangera au făcut-o, pentru a crea probleme și aici. 
Au fost găsite înregistrări video care arată că pe una dintre 
lăzile de vin se afla însemnul lor. Ei cred că așa a fost introdusă 
bomba în club. 

Așadar, teoria lor rămânea în picioare. Dacă avea într-adevăr 
legătură cu Cornul, rămânea de văzut. Hunt își zise că va trebui 
să îl întrebe pe Isaiah dacă a rezolvat cererea de a-l vedea pe 
Briggs, de îndată ce Juniper va pleca. 

— Corbul e complet distrus? 

Un oftat. 

— Mada... e destul de rău. Nu am idee când s-ar putea 
redeschide. Am dat în sfârșit de Fury azi-noapte și mi-a zis că 
Riso e atât de furios încât a pus o recompensă pe capul celui 
care a făcut asta. 

Nu era surprins. Hunt auzise că, deși era vesel din fire, când se 
enerva, metamorful fluture mergea până în pânzele albe. 
Juniper continuă: 

— Fury se întoarce probabil acasă pentru asta. Ştii că nu poate 
să reziste unei provocări. 

Solas arzător! Era o idee foarte proastă să își bage și Fury 
Axtar coada. Hunt puse cu lingurița boabele de cafea în mașina 


din crom lustruit, integrată în peretele din bucătărie. Quinlan 
zise printre dinți: 

— Deci vine acasă pentru o recompensă, dar nu ca să ne vadă 
pe noi? 

Un moment de tăcere, apoi: 

— Tu nu ai fost singura care a pierdut-o pe Danika în acea 
noapte, B. Fiecare am făcut faţă situaţiei în moduri diferite. Fury 
a fugit. 

— Psihologul tău ţi-a spus chestia asta? 

— N-am de gând să mă cert iar cu tine din cauza asta. 

Din nou tăcere. Juniper tuși. 

— B, îmi pare rău pentru ce am făcut. Ai o vânătaie... 

— Totul e bine. 

— Nu, nu este... 

— Ba da, este. Înţeleg, eu... 

Hunt dădu drumul râșniței de măcinat cafeaua ca să le ofere 
câteva clipe de intimitate. Ar fi putut să râșnească boabele în 
pudră fină, în loc de bucăţi zgrunţuroase, dar opri mașina și o 
auzi pe Juniper zicând: 

— Deci îngerul superb care îţi face chiar acum cafea... 

Hunt rânji spre râșniță. Trecuse mult, mult timp de când 
cineva se obosise să îl descrie cu alte cuvinte decât Umbra 
Mortis, Pumnalul Arhanghelilor. 

— Nu, nu și nu! i-o tăie Bryce. Jesiba mi-a cerut să mă ocup de 
o chestiune secretă și Hunt a fost numit ca să mă protejeze. 

— Şi faptul că e la bustul gol în apartamentul tău face parte 
din misiune? 

— Ştii și tu cum sunt masculii ăștia Vanir. Trăiesc ca să-și 
arate mușchii. 

Hunt își dădu ochii peste cap, iar Juniper râse. 

— Sunt șocată că i-ai dat voie să stea aici, B. 

— Nu prea am avut de ales. 

— Hmm... 

Sunet de picioare goale pe podea. 

— Ştii că ascultă ce zicem, nu? E probabil atât de umflat în 
pene acum, că nici n-o să mai încapă pe ușă. 

Hunt se rezemă de blatul de bucătărie, lăsând aparatul de 
făcut cafea să mârâie în locul lui, în timp ce Bryce își făcu 
apariţia pe hol. 

— Umflat în pene? 


Era evident că Bryce nu se deranjase să ţină cont de cererea 
prietenei ei de a-și pune pantaloni. Cu fiecare pas dantela roz 
pal a cămășii de noapte se ridica puţin, descoperind acea 
cicatrice grosolană, brutală pe care o avea pe piciorul stâng. 
Simţi o durere în stomac văzând ce îi făcuse. 

— Ochii sus, Athalar! 

Hunt se încruntă. 

Dar Juniper o urmă îndeaproape, bocănind ușor cu copitele ei 
pe podeaua din lemn și întinse sacoșa cu produse de patiserie. 

— Nu voiam decât să las astea. Am repetiţii... 

Își scoase telefonul din pantalonii negri, strâmţi. 

— Oh, la naiba! Chiar acum. Pa, B! 

Se grăbi spre ușă, aruncând sacoșa pe masă, cu o ţintă 
impresionant de precisă. 

— Succes! Să mă suni mai târziu. 

Bryce se îndrepta deja spre oferta de pace a prietenei sale. 

Juniper mai întârzie în ușă cât să-i zică lui Hunt: 

— Fă-ţi meseria, Umbra! Şi apoi dispăru. 

Bryce se așeză pe unul dintre scaunele din piele albă de la 
masa de sticlă și oftă scoțând un corn cu ciocolată. Mușcă din el 
și gemu: 

— Membrii Legiunii mănâncă produse de patiserie? 

Hunt rămase sprijinit de blatul de bucătărie. 

— Vorbești serios? 

Mușcă-mestecă-inghiți. 

— De ce te-ai trezit așa devreme? 

— E aproape șapte jumătate. Nimeni n-ar zice că e devreme. 
Însă adevărul e că himera ta mi s-a așezat pe față, așa că nu 
puteam să nu mă trezesc. Și câți oameni, mai precis, au cheile 
de la locul ăsta? 

Bryce își termină cornul. 

— Părinţii mei, Juniper și portarul. Apropo de portar... Trebuie 
să îi dau cheile înapoi și să-mi fac un set nou. 

— Și mie unul. 

Cel de-al doilea corn era în drum spre gura ei, dar îl puse jos. 

— Nici gând. 

Hunt o privi fix în ochi. 

— Ba da. Și vei schimba farmecele ca să am acces... 

Mușcă din corn. 


— Nu e extenuant să fii non-stop alfa-măgar? Aveţi vreun 
manual? Poate niște grupuri secrete de într-ajutorare? 

— Alfa-ce? 

— Alfa-măgar. Posesiv și agresiv. 

Bryce își flutură mâna spre abdomenul lui gol. 

— Ştii tu... voi, masculii care vă rupeţi imediat cămașa de pe 
voi, care știți cum să ucideţi în douăzeci de moduri diferite, care 
aveți femei gata să se arunce la picioarele voastre; iar când în 
cele din urmă o faceţi cu una, sunteţi cuprinși de nebunia 
împerecherii și nu mai lăsaţi nici un alt bărbat să se uite sau să 
vorbească cu ea, decideţi ce și când trebuie să mănânce, cu ce 
să se îmbrace, când să își vadă prietenii... 

— Despre ce dracu' vorbești? 

— Activitățile voastre preferate sunt: făcutul pe eroul 
neînțeles, lupta și mârâitul; ţi-ai perfecționat treizeci de tipuri 
diferite de mormăieli și pufăituri; ai un grup de prieteni atractivi 
și în clipa în care vreunul dintre voi se împerechează, ceilalţi cad 
și ei ca piesele de domino, apoi zeii cu mila când vă apucaţi de 
făcut copii... 

Hunt îi fură cornul din mână. Asta îi opri tirada. 

Bryce se uită cu gura căscată la el, apoi la corn și Hunt se 
întrebă dacă avea să-l muște în timp ce ducea desertul la gură. 
La naiba, dar bun era! 

— Unu la mână... 

Apucă un scaun și îl întoarse invers ca să îl încalece. 

— Ultimul lucru pe care vreau să îl fac este să te fut, așa că 
putem să dăm la o parte toată chestia cu Sex, Imperechere și 
Bebe la o parte. Doi, nu am prieteni, așa că nici vorbă de un stil 
de viaţă pentru cupluri prea curând. Trei, dacă tot ne plângem 
de oameni care consideră hainele opţionale... 

Termină de înfulecat cornul și îi aruncă o privire cu subînţeles. 

— Nu eu sunt ăla care face parada modei prin apartament în 
lenjerie în fiecare dimineaţă, înainte să se îmbrace. 

Se străduise din răsputeri să uite de acel detaliu. Cum, după 
ce își încheia alergarea de dimineaţă, își făcea părul și machiajul 
conform unui program care dura mai bine de o oră. Și asta în 
timp ce purta ceva din colecţia ei aparent masivă și 
spectaculoasă de seturi de lenjerie. 

Hunt își zise că, probabil, dacă și el ar fi arătat atât de bine ar 
fi purtat tot astfel de lucruri. 


Bryce se uită urât la el - la gura lui, la mână - și mormăi: 

— Acela era cornul meu. 

Aparatul de făcut cafea ţârâi, dar el nu-și ridică fundul de pe 
scaun. 

— Ai să-mi faci rost de un set de chei. Și mă vei adăuga în 
farmece. Pentru că face parte din jobul meu și faptul că am 
anumite cerinţe nu înseamnă că sunt un a/fa-măgar, ci că vreau 
să mă asigur că nu sfârșești moartă. 

— Nu mai înjura așa mult. Îl superi pe Syrinx. 

Hunt se aplecă suficient încât să-i vadă irizaţiile aurii din ochii 
de chihlimbar. 

— Tu ai cea mai spurcată gură din lume, dulceaţă. Și, după 
felul în care te porţi, aș zice că tu ești alfa-măgarul. 

Bryce mârâi. 

— Vezi? comentă Hunt cu voce tărăgănată. Cum ai zis? O 
varietate de mormăieli și mârâituri? 

Își flutură mâna spre ea, demonstrativ. 

— Ei, iată! 

Bryce ţăcăni cu unghiile ei de culoarea apusului în masa de 
sticlă. 

— Să nu te mai prind vreodată că îmi mănânci cornul. Și nu 
îmi mai zice „dulceaţă“. 

Hunt îi aruncă un zâmbet fermecător și se ridică. 

— Trebuie să merg la Comitium ca să îmi iau haine. Tu unde 
vei fi? 

Bryce se încruntă și nu răspunse. 

— Răspunsul este: cu mine. Oriunde merg, oriunde mergi, 
mergem împreună de acum încolo. Ai înțeles? 

Bryce îi arătă degetul din mijloc. Dar renunţă să se mai certe. 


Capitolul 29 


Poate că Micah Domitus era un măgar, dar măcar el le dădea 
triarilor lui weekendul liber - sau alte zile în schimb, dacă 
intervenea vreo urgenţă. 

Jesiba Roga însă, deloc surprinzător, nu părea să creadă în 
weekenduri. Și, de vreme ce Quinlan era așteptată la muncă, 
Hunt decisese că vor merge la Comitium în pauza de prânz, pe 
când majoritatea oamenilor erau distrași. 

Vălul des al ceţii de dimineaţă nu se ridicase încă în timp ce 
Hunt o urma pe Bryce spre muncă. Nu primise nici o noutate în 
privinţa exploziei și nu fusese menţionat nici un alt atac care să 
se plieze pe metodele folosite de kristallos. 

Hunt rămânea însă cu ochii în patru, cercetând fiecare 
persoană care trecea pe lângă roșcată. Cei mai mulţi îl observau 
pe Syrinx, alergând în lesă, și o ocoleau. Himerele erau volatile 
ca animale de companie - predispuse la mici trucuri magice și 
mușcături. Nu conta că Syrinx era mai degrabă interesat de 
hrana pe care o putea obţine de la oameni. 

În acea zi Bryce purta o rochiță neagră și un machiaj mai 
delicat: intens la ochi și mai deschis pe buze... O armură, își 
dădu seama în timp ce ea și Syrinx își croiau drum printre 
cetăţenii orașului și turiști, ferindu-se de mașinile care claxonau 
deja nerăbdătoare în mijlocul traficului obișnuit din Piaţa Veche. 
Hainele, părul, machiajul - erau la fel ca pielea, ca oţelul și 
armele pe care și le lua el în fiecare dimineaţă. 

Doar că el nu purta lenjerie pe dedesubt. 

Din cine știe ce motiv, se trezi coborând pe pavaj, alături de 
ea. Bryce nici măcar nu tresări, pantofii ei cu tocuri ameţitor de 
înalte urmându-și ţăcănitul. Era al dracului de impresionant că 
putea să umble pe străzile acelea vechi fără să-și sucească o 
gleznă. Syrinx își sfornăi salutul și continuă să meargă mai 
departe, mândru ca un cal imperial la paradă. 

— Şefa ta îţi dă vreodată o zi liberă? 

Bryce sorbi din cafeaua pe care o ţinea cu mâna liberă. Cu 
siguranţă bea o cantitate ilegală din chestia aia de-a lungul zilei. 
Începuse cu nu mai puţin de trei căni înainte să părăsească 
apartamentul. 

— Duminicile sunt liberă. 


Frunzele de palmier foșniră deasupra lor, sub adierea 
răcoroasă. Pielea bronzată de pe picioare i se zbârli ușor din 
cauza răcorii. 

— Mulţi dintre clienţii noștri sunt atât de ocupați încât nu pot 
veni în timpul săptămânii. Sâmbăta e ziua lor de relaxare. 

— Eşti liberă măcar de sărbători? 

— Galeria este închisă pe durata celor mai importante dintre 
ele. 

Bryce se juca cu amuleta pe care o purta în jurul gâtului. O 
amuletă archesiană trebuia să coste... Solas arzător, trebuia să 
coste o căruţă de bani. Hunt se gândi la ușa grea din fier care 
dădea spre arhive. Poate că nu fusese pusă acolo ca să ţină hoţii 
afară... ci ca să păstreze lucrurile înăuntru. 

Avea sentimentul că nu-i va spune de ce se cerea să poarte o 
astfel de amuletă într-o galerie de artă, așa că în schimb o 
întrebă: 

— Care-i faza cu tine și vărul tău? 

Care avea să ajungă în acea dimineaţă la galerie. 

Bryce îl trase ușurel pe Syrinx de lesă, pentru că himera se 
aruncase după o veveriţă care se căţăra într-un copac. 

— Eu și Ruhn am fost apropiaţi o perioadă, pe când eram 
adolescentă, apoi ne-am certat serios. Nu am mai vorbit cu el 
după aceea. Apoi lucrurile au devenit... ei bine, vezi și tu care 
este situaţia acum. 

— De ce v-aţi certat? 

Ceaţa dimineţii se ridică, iar Bryce rămase tăcută, ca și cum 
încerca să se gândească cât și ce să îi dezvăluie. 

— A început ca o discuţie despre tatăl lui. Despre ce de rahat 
este Regele Toamnei și cum îl are pe Ruhn la degetul mic. A 
ajuns să fie un concurs de strigăte, în care fiecare scotea în 
evidenţă defectele celuilalt. Am plecat atunci când Ruhn a zis că 
flirtez cu prietenii lui ca o fată ușoară și că ar trebui să stau 
departe de ei. 

Ruhn se exprimase mult mai urât, își aducea Hunt aminte. La 
Templul Lunei o auzise pe Bryce spunându-i că o numise o târfă 
corcită. 

— Stiam că Danaan este un nesimţit, dar chiar și pentru 
cineva ca el, a fost o mișcare josnică. 


— A fost! recunoscu Bryce încet. Dar... sincer, cred că încerca 
să mă protejeze. De aceea ne-am certat în fapt. Se purta ca 
oricare alt măgar Fee dominator. Exact ca tatăl meu. 

— lei vreodată legătura cu el? o întrebă Hunt. 

Existau câteva zeci de nobili Fee care erau destul de 
monstruoși încât să o fi împins pe Ember Quinlan să fugă cu ani 
în urmă. 

— Doar atunci când n-am încotro. Cred că este persoana pe 
care o urăsc cel mai mult din tot Midgard. Cu excepţia lui 
Sabine. 

Bryce oftă cu ochii spre cer, urmărind îngerii și vrăjitoarele 
care treceau pe deasupra clădirilor din jurul lor. 

— Cine e numărul unu pe lista ta neagră? 

Hunt așteptă să treacă un Vanir cu trăsături reptiliene care 
tasta la telefon, înainte de a-i răspunde, atent la toate camerele 
de pe clădiri ori ascunse în copaci și coșuri de gunoi. 

— Sandriel. 

— Aha. Numele lui Sandriel era îndeajuns pentru orice 
persoană din Midgard. Din câte am văzut la televizor, pare... 

Bryce făcu o grimasă. 

— Orice vei fi văzut, aceea era varianta ei agreabilă. 
Realitatea este de zece ori mai rea. Este un monstru sadic. Şi 
asta, eufemistic vorbind. Am fost obligat să... lucrez pentru ea 
mai bine de jumătate de secol, adăugă Hunt. Până a apărut 
Micah. 

Nu putea să spună că îi aparținuse. Nu îi permisese niciodată 
lui Sandriel să aibă o astfel de putere asupra lui. 

— Ea și comandantul triarilor ei, Pollux, duc cruzimea și 
pedepsele la un alt nivel. 

Își încleștă maxilarul, îndepărtând amintirile pătate de sânge. 

— Nu sunt povești care pot fi spuse pe o stradă aglomerată. 

Nu puteau fi spuse de fapt niciodată. 

Bryce îl privi în ochi. 

— Dacă vrei să vorbești vreodată despre asta, Athalar, sunt 
aici. 

O spusese degajat, însă îi simţea sinceritatea din ton. Dădu din 
cap. 

— Și eu, de asemenea. 

Trecură pe lângă Poarta din Piaţa Veche, unde turiștii se 
adunaseră deja ca să facă fotografii sau ca să atingă discul de 


pe claviatură, renunțând cu veselie la un strop din puterea lor 
pentru asta. 

Nimeni nu părea să știe despre cadavrul care fusese găsit la 
câteva străzi depărtare. Învăluită de ceaţă, Poarta de cuarţ 
părea aproape eterică, de parcă ar fi fost sculptată dintr-un bloc 
străvechi de gheaţă. Nici un curcubeu nu împodobea clădirile 
din jur, din cauza voalului de ceaţă. 

Syrinx amușină un coș de gunoi plin cu resturile de mâncare 
rămase de la standurile din jurul pieţei. 

— Tu ai atins vreodată discul ca să-ţi pui o dorinţă? îl întrebă 
Bryce. 

Hunt își scutură capul. 

— Credeam că e ceva ce fac doar puștii și turiștii. 

— Așa este. Dar e distractiv. 

Bryce își aruncă părul peste umăr, zâmbind. 

— Mi-am pus o dorinţă aici când aveam treisprezece ani, 
atunci când am vizitat orașul pentru prima oară. Ruhn m-a adus. 

Hunt ridică din sprânceană. 

— Şi ce ţi-ai dorit? 

— Să-mi crească sânii mai mari. 

Hunt izbucni în râs, evaporându-se orice urmă de umbră, pe 
care o adusese cu ea discuţia despre Sandriel. Insă Hunt evită 
să se uite la pieptul lui Bryce când observă: 

— Se pare că ţi s-a împlinit dorinţa, Quinlan. 

Era puţin spus. Al dracului de puţin spus. 

Bryce chicoti. 

— Orașul Semilunii: locul în care visele devin realitate! 

Hunt îi dădu un cot, neputând să-și astâmpere nevoia de 
contact fizic. 

Bryce îl ușui: 

— Tu ce dorinţă ţi-ai pune, dacă ai ști că s-ar împlini? 

Și-ar fi dorit ca mama lui să trăiască, fericită și în siguranţă. Ca 
Sandriel și Micah și toți Arhanghelii și Asterii să moară. Ca târgul 
lui cu Micah să se încheie și să i se scoată haloul și tatuajele de 
sclav. Ca ierarhiile rigide ale malakimilor să se prăbușească. Dar 
nu putea să spună nimic din toate astea. Nu era pregătit să îi 
spună lucrurile astea cu voce tare. 

Așa că Hunt zise: 

— De vreme ce eu sunt foarte mulţumit cu mărimea atuurilor 
mele, mi-aş dori să nu-mi mai fi tu ca un ghimpe în coaste. 


— Huligan! 
Dar Bryce rânji și... la naiba dacă nu zâmbetul ei făcu să apară 
în sfârșit soarele în acea dimineaţă. 


Biblioteca din subsolul de la Griffin Antichităţi l-ar fi făcut 
invidios chiar și pe Regele Toamnei. 

Ruhn Danaan stătea la masa de lucru uriașă din centrul ei, 
încă acomodându-se cu locul și cu silfa de foc care își fluturase 
genele la el și îl întrebase dacă toate piercingurile îl duruseră. 

Bryce și Athalar stăteau de cealaltă parte a mesei, sora lui 
tastând la calculator, în timp ce îngerul răsfoia niște tomuri 
vechi. Lehabah stătea întinsă pe ceva ce semăna a canapeluţă 
pentru păpuși, cu o tabletă în faţă, și urmărea unul dintre cele 
mai populare seriale cu Vaniri. 

— Deci... 

Bryce i se adresă fără să-și ridice privirea de la ecran. 

— Ai de gând să arunci o privire în jur sau o să rămâi acolo cu 
gura căscată. 

Athalar zâmbi pe sub mustăţi, dar nu zise nimic, urmărind mai 
departe cu degetul un rând din carte. 

Ruhn îi aruncă o privire urâtă. 

— Tu ce faci? 

— Cercetări despre kristallos! zise Hunt, ridicându-și ochii 
negri din carte. Am ucis vreo doisprezece demoni de tip șase de- 
a lungul timpului și vreau să văd dacă există similitudini. 

— Kristallos e un demon tip șase? 

— Presupun că da! zise Hunt, cercetând din nou cartea. Tipul 
șase se acordă doar prinților și, având în vedere ce poate să 
facă această creatură, fac pariu că este tip șase. 

Bătu cu degetele în cartea veche. 

— N-am observat nici o similitudine însă. 

Bryce fredonă ceva. 

— Poate că nu cauţi unde trebuie. Poate că... 

Își îndreptă laptopul spre Athalar. 

— Căutăm ceva ce nu a mai intrat în această lume de 
cincisprezece mii de ani. Faptul că nimeni nu îl poate identifica 
arată că nu a intrat în cele mai multe cărți de istorie, iar dintre 
cele în care va fi fost menţionat nu au supravieţuit decât câteva. 
Dar... 


Bryce continuă să tasteze și Ruhn își suci gâtul ca să vadă ce 
bază de date deschisese. 

— Unde suntem noi acum? îl întrebă ea pe Athalar. 

— Într-o bibliotecă. 

— Într-o galerie de antichităţi, fraiere. 

Se încărcă o pagină plină cu imagini ale unor vaze și amfore 
antice, mozaicuri și statuete. Alesese demon + Fee drept 
cuvinte-cheie. Bryce îi trecu laptopul lui Hunt. 

— Poate îl vom putea găsi pe kristallos în arta antică. 

Hunt mormăi, dar Ruhn îi surprinse sclipirea admirativă din 
privire, înainte să se apuce de verificat paginile. 

— N-am mai întâlnit un prinţ până acum, oftă Lehabah de pe 
canapeluţa ei. 

— Sunt supraevaluaţi! îi zise Ruhn peste umăr. 

Athalar mormăi aprobator. 

Silfa își rezemă capul înflăcărat de palma arzătoare. 

— Cum este să fii Alesul? 

— Plictisitor! recunoscu Ruhn. În afară de sabie și de câteva 
trucuri magice nu-i mare chestie. 

— Pot să văd și eu Sabia Stelară? 

— Am lăsat-o acasă. Nu aveam chef de turiștii care mă opresc 
la fiecare pas ca să facă poze cu mine. 

— Sărăcuţul prinţișor! gânguri Bryce. 

Hunt mormăi din nou aprobator și Ruhn sări: 

— Ai ceva de zis, Athalar? 

Îngerul îşi ridică privirea de la ecran. 

— A zis ea tot ce era de zis. 

Ruhn mâărâi, însă atunci interveni Bryce, privindu-i atentă: 

— Care-i faza cu voi doi? 

— Ah, vă rugăm, spuneţi-ne! le ceru Lehabah, punând pauză 
serialului ei ca să se ridice în vârful canapelei. 

Hunt se întoarse la cercetat rezultatele. 

— Ne-am bătut măr la o petrecere. Lui Danaan nu i-a trecut 
încă, de atunci. 

Bryce avea un rânjet până la urechi. 

— De ce v-aţi bătut? 

Ruhn izbucni: 

— Pentru că este un măgar arogant. 

— Asemenea! îi răspunse Hunt, cu jumătate de zâmbet. 

Bryce îi aruncă o privire cu subiînţeles lui Lehabah. 


— Băieţii și competiţiile lor pentru cel mai lung jet. 

Lehabah scoase un sunet mic, ofensat. 

— Nu sunt nici pe departe la fel de evoluaţi ca noi, doamnele. 

Ruhn își dădu ochii peste cap și observă cu surprindere că și 
Athalar făcea același lucru. Bryce făcu un gest amplu spre 
nenumăratele rafturi care umpleau biblioteca. 

— Ei bine, vere, sări pe ele! Lasă-ţi puterile de Născut din Stele 
să te ghideze spre iluminare. 

— Foarte amuzant! zise el, dar o luă spre rafturi, cercetând 
titlurile. 

Se opri în dreptul diferitelor acvarii și terarii, încastrate în 
bibliotecă. Animalele din interior se arătau însă cu totul 
dezinteresate de prezenţa lui. Nu îndrăzni să întrebe dacă 
zvonurile erau adevărate, mai ales după ce o auzi pe Lehabah 
strigând de pe canapea: 

— Pe broasca-ţestoasă o cheamă Marlene. 

Ruhn îi aruncă o privire alarmată surorii lui, dar Bryce era 
ocupată cu telefonul. 

Câteva clipe mai târziu începu să se audă muzică, picurând din 
boxele ascunse în panourile de lemn. Ruhn ascultă primele 
acorduri ale cântecului - doar o chitară și două voci feminine, 
îndurerate, obsedante. 

— Asculţi încă trupa asta? 

Pe când era mică fusese obsedată de duetul folk al acelor 
surori. 

— Josie și Laurel continuă să facă muzică bună, așa că eu le 
ascult în continuare. 

Bryce începu să gliseze pe telefon, iar Ruhn își continuă 
căutarea leneșă. 

— Ai avut dintotdeauna gusturi foarte bune. 

Aruncase remarca așa, ca pe o frânghie în marea învolburată 
care era relaţia dintre ei. 

Bryce nu privi spre el, dar spuse puţin mai încet: 

— Mersi. 

Athalar, înţelept, nu scoase un cuvânt. 

Ruhn cercetă rafturile, așteptând să se simtă tras spre ceva, în 
afară de sora care îi vorbise în ultimele zile mai mult decât o 
făcuse în ultimii nouă ani. Titlurile erau în limbaj comun, în 
Limba Veche a Feelor, a celor din neamul Apelor și în câteva alte 
alfabete pe care nu le recunoștea. 


— Colecţia asta este uimitoare. 

Ruhn se întinse după un volum albastru, cu cotor aurit. 
Cuvintele Zeilor. 

— Nu îl atinge! îl preveni Lahabah. S-ar putea să muște. 

Ruhn își trase mâna pentru că volumul începuse să se agite pe 
raft. Umbrele murmurară în interiorul lui, gata să lovească. Le 
porunci să se liniștească. 

— De ce se mișcă volumul? 

— Pentru că aceste cărţi sunt speciale... 

Lehabah începuse. 

— Destul, Lele! o avertiză Bryce. Ruhn, nu atinge nimic fără 
permisiune. 

— Din partea ta sau a cărţii? 

— A amândurora. 

De parcă ar fi răspuns, o carte de pe un raft înalt foșni. Ruhn 
își dădu capul pe spate ca să vadă despre ce este vorba și 
observă un volum verde care... strălucea. Chemându-l. Umbrele 
murmurară, de parcă l-ar fi grăbit. Bun atunci. 

Îi luă câteva clipe să tragă scara din alamă şi să se urce. Bryce 
zise, parcă însăși bibliotecii: 

— Nu îl deranja! 

Ruhn trase cartea de la locul ei și își dădu ochii peste cap când 
văzu titlul. Mari Povești de Dragoste ale Feelor. 

Într-adevăr, putere de Născut din Stele. Luă cartea la subraţ și 
cobori scara ca să se întoarcă la masă. 

Bryce se înecă de râs când văzu titlul. 

— Ești sigur că puterea de Născut din Stele nu constă în a găsi 
cărţi de dragoste? 

Apoi îi strigă lui Lehabah: 

— Cartea asta e fix genul tău! 

Flăcările lui Lehabah deveniră roz-zmeurii. 

— BB, ești îngrozitoare. 

Athalar îi făcu cu ochiul. 

— Lectură plăcută! 

— Mulţumesc! îi dădu Ruhn repede replica și deschise cartea. 

Îi sună însă telefonul înainte să se apuce de citit. Și-l scoase 
din buzunarul de la spate și privi la ecran: 

— Dec a obţinut informaţiile de care aveai nevoie. 

Bryce și Athalar rămaseră nemișcaţi. Ruhn deschise e-mailul, 
apoi degetul îi plană deasupra butonului pentru distribuire. 


— Eu, uf... ai aceeași adresă de e-mail? Şi pe a ta nu o am, 
Athalar. 

Hunt își zise adresa, însă Bryce rămase încruntată spre Ruhn 
pentru câteva clipe, de parcă s-ar fi gândit dacă voia să 
deschidă încă o ușă în viaţa ei. Apoi oftă și zise: 

— Da, e aceeași. 

— Am trimis! 

Ruhn deschise documentul atașat de Declan. 

Conţinea multe coordonate și locurile aferente. Programul 
zilnic al Danikăi, în calitate de Alfa al Haitei Diavolilor, o punea 
în mișcare peste tot prin Piaţa Veche și mai departe de ea. Ca să 
nu mai vorbim de viaţa ei socială sănătoasă de după apusul 
soarelui. 

Pe listă se afla tot, de la Bârlog la oficiul Capului Orașului și 
până la Comitium, apoi un atelier de tatuaje, un restaurant cu 
hamburgeri, o mulţime de pizzerii, baruri, o sală de concert, 
arena de sunball de la Universitatea din Orașul Semilunii, coafor, 
sala de gimnastică... La naiba, dormea vreodată? Lista începea 
cu două săptămâni înainte de moartea ei. După tăcerea de la 
masă își putea da seama că și Bryce și Hunt scanează 
informaţiile. Apoi... 

Hunt își întoarse privirea surprinsă spre Bryce și ea murmură: 

— Nu doar că Danika era de serviciu în apropiere de Templul 
Lunei în acea perioadă... aici scrie că Danika a fost staționată /a 
templu în cele două zile de dinainte de dispariţia Cornului. Și în 
noaptea în care a avut loc pana de curent. 

— Crezi că Danika a văzut cine a furat Cornul și apoi au ucis-o 
ca să nu se afle cine a făcut-o? 

Putea fi atât de simplu? Ruhn se rugă să fie așa. 

Bryce își clătină capul. 

— Dacă Danika ar fi văzut cine a furat Cornul, ar fi raportat 
asta. 

Oftă. 

— Danika nu era de gardă la templu de obicei, însă Sabine îi 
schimba adesea programul numai de-a dracu'. Poate că Danika 
avea ceva din mirosul Cornului pentru că fusese acolo și 
demonul a localizat-o astfel. 

— Mai uită-te o dată! o rugă Ruhn. Poate că îţi scapă ceva. 

Buzele lui Bryce se strânseră a scepticism, însă Hunt zise și el: 

— E mai bine decât nimic. 


Bryce îl privi în ochi pe înger mai mult decât majoritatea 
persoanelor ar fi considerat înțelept. Nu putea să iasă nimic bun 
din asta - Bryce și Athalar lucrând împreună. Locuind împreună. 

Însă Ruhn își tinu gura și începu din nou să citească. 


— Ai dat de vreo scenă bună de sex până acum? îl întrebă 
leneș Bryce, în timp ce verifica locurile în care fusese Danika 
pentru a treia oară. 

Primele dintre drumurile ei erau la laboratorul lui Philip Briggs, 
aflat în apropiere de zidurile orașului. Era acolo trecută inclusiv 
incursiunea din noaptea în care îl arestase. 

Şi-i amintea încă pe Danika și pe Connor șchiopătând în 
apartament în acea noapte, cu doi ani în urmă, după ce Ĵi 
prinseseră în flagrant pe Briggs și grupul Keres. 

Danika arăta bine, însă Connor avea buza ruptă și un ochi 
vânăt care demonstrau că lucrurile fuseseră serioase. Nu îi 
spuseseră niciodată ce se întâmplase, iar ea nu întrebase. Il 
obligase doar pe Connor să se așeze la masa aceea jalnică de 
bucătărie și să o lase să îl îngrijească. 

Cât timp îi ștersese ușor buzele, Connor nu își dezlipise ochii 
de pe chipul ei, de gura ei. Ştiuse atunci că se apropia clipa - că 
bărbatul se săturase să aștepte. Acei cinci ani de prietenie, de 
învârtit unul în jurul celuilalt, aveau să se schimbe în altceva, 
Connor avea să acţioneze curând. Nu conta că se întâlnea cu 
Reid. Connor o lăsase să îl îngrijească, cu ochii lipiţi de ea, 
aproape strălucind, și ea știuse că sosise timpul. 

Pentru că Ruhn nu îi răspunsese imediat șicanării, Bryce își 
ridică privirea. Fratele ei continua să citească și nu părea să o fi 
auzit. 

— Ruhn. 

Hunt se opri și el din cercetarea bazei de date a galeriei. 

— Danaan! 

Ruhn își ridică repede capul, clipind des. 

— Ai găsit ceva? întrebă Bryce. 

— Da și nu. 

Ruhn se rezemă de spătarul scaunului. 

— Am doar o istorisire de trei pagini despre Prinţul Pelias și 
mireasa lui, Domnița Helena. Nu știusem însă că Pelias era de 
fapt generalul unei Regine a Feelor pe nume Theia, atunci când 
au pătruns în această lume, la Trecere, și că Helena era fata ei. 


Din câte înţeleg, Regina Theia era și ea Născută din Stele, iar 
fiica ei avea aceeași putere. Theia a mai avut o fiică mai tânără, 
cu același dar, însă doar Domnița Helena este menţionată aici. 

Ruhn tuși și începu să citească: 

— Helena cu părul ca noaptea, a cărei piele aurie emana 
lumină stelară și umbre. Se pare că pe acea vreme Pelias era 
doar unul dintre Feele cu putere de Născut din Stele. 

Bryce clipi. 

— Așa? Și ce are asta a face cu Cornul? 

— Se menţionează aici că obiectele sacre au fost făcute doar 
pentru astfel de Fee. Cornul funcţiona doar atunci când era 
inundat de lumină stelară, când era încărcat de puterea ei. In 
cartea asta scrie că magia Născuţilor din Stele, pe lângă o 
mulțime de alte chestii, poate fi canalizată prin obiectele sacre, 
care sunt aduse astfel la viaţă. La dracu’, eu cu siguranţă n-am 
putut să fac vreodată așa ceva, nici măcar cu Sabia Stelară! Dar 
aici scrie că de aceea Prinţul Gheenei a fost nevoit să îi fure 
sângele lui Pelias pentru a crea demonul kristallos, care să 
vâneze Cornul. Deoarece cornul îi conținea esenţa. Cred însă că 
ar fi putut să fie mânuit de oricare dintre Născuţii din Stele. 

— Dar dacă Prinţul Gheenei ar fi pus mâna pe Corn, zise Hunt, 
nu ar fi putut să-l folosească decât dacă ar fi avut o Fee Născută 
din Stele care să îl mânuiască. 

Dădu din cap spre Ruhn. 

— Acum, chiar dacă cel care își dorește Cornul îl va găsi 
primul, va avea nevoie de tine. 

Ruhn rămase pe gânduri câteva clipe. 

— Dar să nu uităm că cel care invocă demonul pentru a găsi 
Cornul - și pentru a ucide - nu are Cornul. Altcineva l-a furat. 
Așa că, în esenţă, căutăm două persoane diferite: pe ucigaș și 
pe cel care are Cornul. 

— Ei bine, Cornul oricum este stricat! zise Bryce. 

Ruhn bătu cu vârful degetelor în carte. 

— Permanent, se pare. Scrie aici că, odată ce a fost fisurat, 
Feele pretind că poate fi reparat doar prin lumină care nu este 
lumină; prin magie care nu este magie. Practic, este un mod 
alambicat de a zice că nu există nici o șansă să mai funcţioneze 
vreodată. 


— Atunci trebuie să aflăm de ce și l-ar dori cineva, spuse Hunt. 
Se încruntă spre Ruhn. Tatăl tău de ce îl vrea - o campanie de 
PR pentru Fee, care să ilustreze zilele de aur ale regatului lor? 

Ruhn chicoti, iar Bryce zâmbi ușor. Cu replici de genul, Athalar 
era în pericol de a se transforma într-unul dintre preferații ei. 

— In principiu, da. Feele sunt în declin, potrivit lui, de câteva 
mii de ani. Pretinde că strămoșii noștri puteau arde păduri 
întregi cu doar un gând - în timp ce el abia poate să dea foc 
unei poieniţe și nimic mai mult. 

Ruhn își încordă maxilarul. 

— ÎI scoate din sărite că puterile mele de Ales nu sunt mai 
mult de o scânteie. 

Bryce știa că lipsa ei de puteri contribuise la dezgustul tatălui 
lor față de ea. 

Simţi ochii lui Hunt aţintiţi asupra ei, de parcă i-ar fi simţit 
amărăciunea. Il minţi, doar pe jumătate: 

— Propriul meu tată nu s-a arătat niciodată interesat de mine 
din același motiv. 

— Mai ales după vizita la Oracol! completă Ruhn. 

Hunt ridică din sprâncene, dar Bryce își scutură capul spre el, 
încruntată. 

— E o poveste lungă. 

Hunt se uită din nou la ea, cu acea privire care cântărea și știa 
tot. Așa că Bryce își mută atenţia spre volumul lui Ruhn, 
parcurse câteva rânduri și apoi își ridică ochii spre fratele ei. 

— Toată secțiunea asta este despre verii tăi șmecheri din 
Avallen, despre pășit printre umbre, cititul minţilor... Sunt 
surprinsă că ei nu pretind că sunt Născuţi din Stele. 

— Ar vrea ei! mormăi Ruhn. Sunt o gloată de înfumurați. 

Bryce își amintea vag că Ruhn îi povestise în detaliu de ce 
avea astfel de sentimente faţă de ei, însă îl întrebă în schimb: 

— Tu nu poţi să citeşti minţile? 

— E vorba de influenţat minţile! bombăni. Și nu are nici o 
legătură cu Născutul din Stele. Ori cu cazul nostru. 

Hunt, se pare, era de acord, pentru că interveni: 

— Ce-ar fi dacă am întreba Oracolul despre Corn? Poate că ea 
ar putea să vadă de ce și-ar dori cineva o relicvă fisurată. 

Atât Bryce, cât și Ruhn se încordară, însă ea zise: 

— Ne-ar merge mai bine dacă ne-am duce la mistici. 

Hunt se strâmbă. 


— Misticii sunt dubioși și daţi dracului. Vom încerca Oracolul 
mai întâi. 

— Ei bine, eu nu merg! zise Bryce repede. 

Lui Hunt i se întunecară ochii. 

— Din cauza a ce s-a întâmplat când ai fost ultima oară? 

— Exact. 

Ruhn interveni și îi zise lui Hunt: 

— Du-te tu! 

Hunt rânji. 

— Și tu ai avut o experienţă nefastă, Danaan? 

Bryce se trezi cercetându-și cu atenţie fratele. Ruhn nu vorbise 
niciodată despre Oracol cu ea. Dar Ruhn ridică doar din umeri și 
zise: 

— Mda. 

Hunt își ridică mâinile în semn de predare. 

— Bine, măgarilor. Mă duc eu. Eu n-am fost niciodată. Mi s-a 
părut întotdeauna că ar putea fi doar o mare farsă. 

Nu era. Bryce izgoni din minte imaginea sfinxului auriu care 
stătea în fața găurii din podea, în încăperea ei neagră, slab 
luminată - izgoni chipul acela uman de femeie care îi urmărise 
fiecare mișcare. 

— Vei avea nevoie de o programare! îngăimă ea. 

Se așternu liniștea. Întreruptă de un ţârâit. Hunt oftă și își 
scoase telefonul. 

— Trebuie să răspund. 

Nu așteptă ca vreunul dintre ei să mai zică ceva și o luă în sus 
pe scări. Câteva clipe mai târziu se auzi închizându-se ușa de la 
galerie. 

Pentru că Lehabah își urmărea în continuare serialul, Ruhn se 
aplecă încet și îi zise lui Bryce: 

— Nivelul puterilor tale nu a contat niciodată pentru mine, 
Bryce. Ştii asta, nu-i așa? 

Bryce se întorsese la datele despre Danika. 

— Mda. Știu. 

Își ridică o sprânceană. 

— Care-i faza cu tine și Oracolul? 

Ceva pe chipul lui se schimbă. 

— Nimic. Mi-a zis tot ce voia să audă Regele Toamnei. 

— Și ce? Eşti supărat că nu a fost ceva dezastruos ca în cazul 
meu? 


Ruhn se ridică de pe scaun, piercingurile lucindu-i sub primele- 
lumini. 

— Uite, am o întâlnire cu Auxiliarul în după-amiaza asta, 
pentru care trebuie să mă pregătesc, dar ne vedem mai târziu. 

— Sigur. 

Ruhn se opri, de parcă se gândea dacă să mai adauge ceva 
sau nu, însă până la urmă o luă pe scări și ieși. 

— Vărul tău e fermecător! oftă Lehabah de pe canapeluţa ei. 

— Am crezut că Athalar este sufletul tău pereche! 

— Nu pot fi amândoi? 

— Având în vedere cât nu sunt dispuși deloc să împartă, nu 
cred că povestea asta se va sfârși prea bine pentru nici unul 
dintre voi. 

Se auzi alerta de e-mail de la laptop. De vreme ce telefonul ei 
era în bucăţi, printre ruinele de la Corbul, Hunt îi trimisese un e- 
mail: L-am văzut plecând pe vărul tău. O luăm spre Comitium în 
cinci minute. 

Îi răspunse: Nu-mi da ordine, Athalar. 

Patru minute, dulceaţă. 

Ti-am zis: nu-mi mai spune dulceaţă. 

Trei minute. _ 

Mormăind, se ridică de la masă. Işi frecă piciorul. O dureau 
deja îngrozitor picioarele din cauza pantofilor cu toc și, la cum îl 
știa pe Athalar, avea să o pună să străbată tot complexul. 
Rochia ei ar fi arătat ridicol cu altfel de încălțări, dar, din fericire, 
păstra un set de haine de rezervă în sertarul de la biroul din 
bibliotecă, în mare parte pentru cazul în care ar fi plouat, ceea 
ce i-ar fi distrus ţinuta. 

— E plăcut să avem companie aici jos, îi zise Lehabah. 

Bryce simţi o durere în piept, dar răspunse: 

— Mă întorc mai încolo. 


Capitolul 30 


Hunt păstră o oarecare distanţă față de Bryce după ce păși 
alături de ea pe holul din Comitium. Se îndreptau spre liftul care 
avea să îi ducă sus, la apartamentele Legiunii 33. Celelalte lifturi 
dispersate în atriumul centralizat, construit din sticlă, duceau 
spre celelalte patru turnuri din complex: unul era dedicat sălilor 
de întâlnire pentru Capii și personalul de conducere din 
Lunathion; unul era al lui Micah - atât ca rezidenţă, cât și ca 
birou oficial; altul era locul în care se desfășurau chestiuni 
administrative; iar ultimul servea întâlnirilor și evenimentelor 
publice. Sute de persoane trăiau și lucrau între acei pereţi, dar 
chiar și în acel hol plin, Quinlan reușea cumva să iasă în 
evidenţă. 

Se schimbase într-o pereche de pantofi joși din piele de 
căprioară, cu o bluză albă cu nasturi băgată în blugii strâmţi și 
își legase părul des și mătăsos într-o codiţă înaltă, care se 
legăna la fiecare pas pe care îl făcea, mergând în același ritm cu 
Hunt. Ingerul își lipi palma de discul rotund de lângă ușa de la 
lift, care îi confirmă accesul la etajul treizeci. De obicei zbura 
spre balcoanele pentru aterizare, pe de o parte, pentru că era 
mai comod, pe de alta, pentru că voia să evite mulțimea de inși 
care se holbau acum la ei, întrebându-se, fără îndoială, dacă 
Hunt o adusese pe Quinlan acolo pentru o partidă de sex sau 
pentru interogări. 

Bărbatul care stătea întins pe o canapea joasă nu se pricepea 
prea bine să privească în mod discret la fundul ei. Bryce aruncă 
o privire peste umăr, de parcă un al șaselea simţ i-ar fi spus că 
cineva o urmărește, și îi zâmbi soldatului. 

Bărbatul se încordă. Bryce își mușcă buza de jos și își plecă 
ușor genele. 

Hunt dădu un pumn butonului de la lift, tare, chiar pe când 
bărbatul îi oferea un început de zâmbet lui Bryce. Hunt era sigur 
că nenorocitul se dădea la orice femeie îi ieșea în cale. Având în 
vedere că erau doar simple șuruburi într-o mașinărie uriașă, 
bărbaţii din Legiune - nici chiar cei din faimoasa Legiune 33 - nu 
își permiteau să facă prea multe nazuri. 


Ușile de la lift se deschiseră. Soldaţi și oameni de afaceri ieșiră 
afară, cei fără aripi atenţi să nu calce penele cuiva. Și toţi foarte 
concentrați să nu îl privească pe Hunt în ochi. 

Nu din cauză că ar fi fost neprietenos. Dacă îi zâmbea cineva, 
de obicei încerca să îi zâmbească și el la rândul lui. Ci pentru că 
toţi auziseră poveștile. Cu toții știau pentru cine lucrează - îi 
cunoșteau toţi stăpânii - și ce făcea pentru aceștia. 

S-ar fi simţit mai confortabil urcându-se într-un lift cu un tigru 
înfometat. 

Așa că Hunt rămase retras, reducând orice posibilitate de 
contact. Bryce se răsuci spre lift, aproape plesnindu-l peste faţă 
cu codiţa aceea a ei. 

— Ai grijă cu aia! se răsti Hunt după ce liftul se goli în cele din 
urmă și ei pășiră înăuntru. Ai să-mi scoţi ochii. 

Bryce se rezemă nonșalant de peretele din sticlă. Din fericire, 
nu se mai urcă nimeni cu ei. Hunt nu era prost ca să presupună 
că fusese din întâmplare. 

Pe drumul spre Comitium făcuseră o singură oprire, pentru ca 
Bryce să-și cumpere un telefon în locul celui pierdut la club. 
Quinlan dăduse chiar și câţiva bani în plus pentru un pachet 
standard de vrăji pentru protejarea aparatului. 

Magazinul din sticlă și crom fusese aproape gol, însă Hunt 
băgase de seamă câţi potenţiali clienţi îl întrezăriseră prin 
fereastră și nu mai intraseră. Bryce nu păruse să bage de seamă 
și, în timp ce așteptau să îi fie adus noul telefon, i-l ceruse pe al 
lui, pentru că voia să verifice dacă au apărut noutăţi în știrile 
despre atacul de la club. Cumva ajunsese să îi umble prin 
fotografii ori, mai bine zis, să observe lipsa lor. 

— Ai treizeci și șase de fotografii în acest telefon! observase. 

Hunt se încruntase. 

— Şi? 

Bryce cercetase galeria. 

— De acum patru ani. 

De când ajunsese în Lunathion și primise primul lui telefon, de 
când simţise cum poate arăta viaţa fără un monstru care să i-o 
controleze. 

Lui Bryce îi venise să vomite când deschisese o fotografie cu 
un picior tăiat, întins pe un covor îmbibat de sânge. 

— Ce mama dracu'?! 


— Uneori sunt chemat la locul unei crime și trebuie să fac 
câteva poze pentru probe. 

— Vreunul dintre oamenii ăștia face parte din târgul tău cu... 

— Nu. Nu le fac fotografii. 

— Ai treizeci și șase de fotografii în telefonul ăsta vechi de 
patru ani și în toate sunt corpuri dezmembrate. 

Un sunet șocat răsunase din cealaltă parte a magazinului. 

Hunt strânsese din dinţi. 

— Poţi să vorbești puţin mai tare, Quinlan? 

Bryce se încruntase. 

— Nu faci niciodată altfel de poze? 

— Ce fel de poze? 

— O, știu și eu - din viață? O floare frumoasă sau o masă 
gustoasă sau ceva de genul? 

— Care ar fi rostul? 

Clipise la el, apoi își scuturase capul. 

— Ciudatule! Şi, înainte să fi apucat să o oprească, își pusese 
telefonul în faţă, zâmbise larg și își făcuse o poză. Apoi i-l 
întinsese înapoi. 

— Poftim. O fotografie non-cadavru. 

Hunt își dăduse ochii peste cap, dar băgase telefonul bine, în 
buzunar. 

Liftul zbârnâi în jurul lor și își luă avânt în sus. Bryce privi cum 
cresc numerele. 

— Ştii cine era soldatul acela? întrebă ea degajat. 

— Care dintre ei? Cel care saliva pe covorul Traskian, cel cu 
limba scoasă pe podea sau cel care se holba la fundul tău de 
parcă avea de gând să-i vorbească? 

Bryce râse. 

— Trebuie că vă ţin privaţi de sex în apartamentele astea dacă 
prezenţa unei femei le provoacă asemenea stări. Deci... știi cum 
îl cheamă? Pe cel care voia să poarte o discuţie cu fundul meu. 

— Nu. Suntem câteva sute doar în Legiunea 33. 

Hunt o privi dintr-o parte cum urmărește cu atenţie 
ascensiunea etajelor. 

— Poate că un tip oarecare care se uită mai întâi la fundul tău, 
înainte să te salute, nu merită să îi știi numele. 

Bryce ridică din sprâncene. Liftul se opri și se deschiseră ușile. 

— Ba este exact genul de tip pe care-l caut. 


Bryce păși în hol și el o urmă - dându-și seama abia când ea 
rămase pe loc că e/era cel care știa încotro trebuie să meargă, 
iar Bryce se purta doar ca și cum ar ști. 

Hunt se întoarse spre stânga. Pașii lor răsunară cu ecou pe 
pardoseala de granit cafeniu a coridorului lung. Piatra era 
crăpată și ciobită din loc în loc - din cauza armelor scăpate, a 
concursurilor de urinat magic, a încăierărilor -, dar rămăsese 
destul de lucioasă încât Hunt putea vedea reflexiile amândurora. 

Quinlan privea atent holul, numele scrise pe fiecare ușă. 

— Doar bărbaţi sau sunt și femei? 

— Femei și bărbaţi. Deși în Legiunea 33 sunt mai mulţi bărbaţi 
decât femei. 

— Ai vreo iubită? lubit? Pe cineva la al cărui fund tu te holbezi? 

Hunt își scutură capul, încercând să scape de răceala care îi 
îngheţa venele. Se opri în faţa ușii lui, o deschise și o pofti pe 
Bryce înăuntru. Încercă să își alunge din minte imaginea lui 
Shahar căzând spre pământ, cu sabia lui Sandriel înfiptă în 
piept, sângele curgând din aripile amândurora. Ambele surori 
ţipând, chipurile lor - oglindiri aproape identice. 

— M-am născut bastard. 

Închise ușa în urma lor, urmărind-o pe Bryce cum îi trece în 
revistă camera mică. Patul era suficient de mare încât să îi 
cuprindă aripile, însă nu mai era loc pentru prea mare lucru în 
afara unui dulap, a unei noptiere și a unui birou plin cu cărți, 
documente și arme aruncate. 

— Şi? 

— Și mama mea nu avea bani, nici nu provenea dintr-o linie 
distinsă, care ar fi putut compensa pentru asta. Nu pot spune că 
femeile stau la coadă pentru mine, în ciuda feţei ăsteia chipeșe. 

Râse amar în timp ce deschidea dulapul ieftin din pin ca să își 
scoată geanta mare de voiaj. 

— Am avut pe cineva mai demult, cineva căreia nu îi păsa de 
statut, dar lucrurile nu s-au sfârșit bine. 

Fiecare cuvânt era ca o lamă ascuţită. 

Bryce își strânse braţele în jurul corpului. Unghiile săpau în 
carne prin mătasea subţire a cămășii. Părea să știe la cine se 
referă. Își roti privirea prin jur, de parcă ar fi căutat ceva de care 
să se lege, și cumva se hotări să întrebe: 

— Tu când ai făcut Saltul? 

— Aveam douăzeci și opt de ani. 


— De ce atunci? 

— Mama doar ce murise. 

Îi văzu ochii îndureraţi. Nu putea suporta acea privire. Nu 
putea suporta să redeschidă rana, așa că adăugă: 

— Mi-am pierdut echilibrul. Așa că am făcut rost de o Ancoră 
din serviciul public și am făcut Saltul. Nu conta însă dacă m-aș fi 
ales cu puterea unui Arhanghel sau a unui șoarece, odată ce mi- 
au fost făcute tatuajele, cinci ani mai târziu, am pierdut orice 
șansă. 

O auzea mângâindu-i pătura. 

— Regreţi vreodată rebeliunea îngerilor? 

Hunt aruncă o privire peste umăr și o văzu rezemată de pat. 

— Nu m-a mai întrebat nimeni asta. 

Nimeni nu îndrăznise. Însă Bryce îl privi în ochi. Și Hunt 
recunoscu: 

— Nu știu ce să cred. 

Lăsă restul să se înțeleagă din priviri. Și n-aş mărturisi nimic în 
locul ăsta. 

Bryce dădu din cap. Apoi se uită pe pereţi - nici o lucrare de 
artă, nici un poster. 

— Nu ești genul căruia îi place să decoreze? 

Hunt îndesă niște haine în geantă, amintindu-și că Bryce avea 
o mașină de spălat în apartament. 

— Micah mă poate da la schimb oricând dorește. Dacă te 
înrădăcinezi, atragi ghinionul. 

Bryce își frecă braţele, deși în cameră era cald, aproape 
înăbușitor. 

— Dacă el ar fi murit în acea noapte, ce s-ar fi întâmplat cu 
tine? Cu toţi Îngerii Căzuţi și sclavii pe care îi are? 

— Trecem în proprietatea celui care îl înlocuiește. 

Ura fiecare cuvânt pe care trebuia să îl rostească. 

— Dacă nu este urmat de nimeni, bunurile lui sunt împărţite 
între ceilalţi Arhangheli. 

— Şi un alt arhanghel nu ar onora târgul pe care îl ai cu Micah. 

— Cu siguranţă nu. 

Hunt se uită la armele pe care le avea depozitate în sertare. 

O simţea pe Bryce urmărindu-i fiecare mișcare, de parcă ar fi 
numărat fiecare pistol și pumnal pe care îl scotea. 

— Dacă îţi vei obţine libertatea, ce vei face? îl întrebă. 


Hunt începu să verifice muniţia pentru pistoalele pe care le 
avea pe birou, iar Bryce veni spre el ca să privească. Își puse 
câteva în geantă, iar ea ridică unul dintre pumnale de parcă ar fi 
fost o șosetă murdară. 

— Am auzit că fulgerul tău este unic printre îngeri, că nici 
măcar Arhanghelii nu îl pot produce. 

Hunt își strânse aripile. 

— Da? 

Ridică din umeri. 

— Și atunci de ce Isaiah este Comandantul Legiunii 33? 

Hunt îi luă pumnalul din mână și îl așeză în geantă. 

— Pentru că scot din sărite prea mulţi oameni și nu îmi pasă 
deloc că fac asta. _ 

Fusese așa chiar dinainte de muntele Hermon. Insă Shahar 


văzuse în asta un punct forte. Îl făcuse generalul ei. Și el 
încercase să se ridice la înălțimea acelei onoruri, însă dăduse 
greș. 


Bryce îi aruncă un zâmbet complice. 
— Se pare că avem ceva în comun până la urmă, Athalar. 


Bine. Îngerul nu era chiar atât de rău. O îngrijise după 
bombardament fără trufie masculină. Şi avea un al dracului de 
bun motiv pentru care își dorea ca acel caz să fie rezolvat. Şi îl 
scotea constant din sărite pe Ruhn. 

Pe când era aproape gata cu împachetatul, Hunt primise un 
telefon de la Isaiah, care le dăduse de veste că cererea de a-l 
vedea pe Briggs fusese aprobată, dar că va dura câteva zile 
până când îl vor curăța pentru a-l putea aduce din Inchisoarea 
Adrestia. Bryce alesese să ignore ce sugera asta în privinţa stării 
în care se afla Briggs în prezent. 

Singura veste bună era că Isaiah îl informase pe Hunt că 
Oracolul îi făcuse loc în programul ei, a doua zi, la prima oră. 

Bryce îl urmări pe Hunt în timp ce urcau din nou în lift, simțind 
un gol în stomac odată ce alunecară spre holul principal din 
Comitium. Oricare vor fi fost beneficiile de care se bucura Hunt 
acolo, printre ele se număra se pare și dreptul de a merge cu 
liftul fără a mai opri și la alte etaje. Mișto. 

Nu cunoscuse înainte vreun malakim, în afara soldaţilor din 
Legiune pe care îi vedea patrulând, sau a celor din elită, care se 
plimbau ca niște păuni prin oraș. Cei mai mulţi preferau terasele 


de pe acoperișurile din DCA. Și, de vreme ce târfele corcite nu 
aveau dreptul să intre acolo, nu avusese niciodată ocazia să ia 
unul acasă. 

Ei bine, acum ducea unul acasă, deși nu în felul în care își 
închipuise pe când se holba la mușchii lor. Într-o vară, ea și 
Danika își petrecuseră două săptămâni întregi luând masa în 
fiecare zi pe acoperișul aflat vizavi de locul în care se antrenau 
soldaţii unei legiuni. Din cauza căldurii, bărbaţii își dădeau jos 
cămășile în timpul antrenamentelor. Şi apoi transpirau. Erau 
foarte transpirațţi și înfierbântaţi. 

Ea și Danika ar fi continuat să meargă acolo dacă nu le-ar fi 
prins administratorul clădirii, care le-a făcut perverse și a închis 
definitiv accesul la acoperiș. 

Liftul se opri, lăsându-i din nou un gol în stomac. Ușile se 
deschiseră și fură întâmpinați de un val de soldaţi nerăbdători - 
care își schimbară imediat expresia, încercând să pară degajaţi, 
când dădură cu ochii de Hunt. 

Umbra Morţii. Îi văzuse celebra cască în cameră, așezată lângă 
birou. O lăsase acolo, slavă zeilor! Holul era plin ochi. Plin de 
aripi și de halouri, de trupurile acelea tentante. Cu toţii erau 
întorși spre ușile de la intrare și își ridicau capetele, încercând să 
vadă peste cei din faţă, însă nimeni nu se încumeta să pășească 
spre atrium. 

Hunt se încordă în faţa mulțimii care aproape blocase ușile de 
la lift. Bryce apucă să facă doar un pas spre el înainte ca ușa de 
la liftul din dreapta lor să se deschidă, pe ea ieșind grăbit Isaiah. 
Când îl văzu pe Hunt, se opri: 

— Tocmai ce am auzit... 

Unda de putere care se propagă din celălalt capăt al holului 
făcu să le tremure picioarele. 

De parcă acea putere i-ar fi pus pe toţi la pământ, toată lumea 
îngenunche și își plecă frunţile. 

Lăsându-i astfel pe ei trei să vadă Arhanghelul care stătea în 
faţa ușilor uriașe din sticlă ale atriumului, cu Micah la dreapta ei. 


Capitolul 31 


Sandriel se întoarse spre Hunt, Bryce și Isaiah în aceeași clipă 
în care o făcu și Micah. În ochii brunetei se citea că îl recunoaște 
pe Hunt, pe Bryce nici nu o băgă în seamă, iar pe Isaiah îl privi 
din cap până în picioare. 

Bryce o recunoscu pe ea, desigur. Apărea suficient de des la 
televizor, astfel încât nu era cineva pe planetă care să nu o 
recunoască. 

Cu un pas înaintea ei, Hunt era încordat ca un stâlp de înaltă 
tensiune. Bryce nu îl mai văzuse niciodată așa. 

— Îngenunchează! murmură Isaiah, în timp ce el însuși se lăsa 
la pământ. 

Hunt nu se clinti. Nu voia să îngenuncheze, își dădu seama 
Bryce. Lumea se întoarse spre ei, încă îngenuncheată. Isaiah îi 
șopti: 

— Pollux nu e cu ea. La naiba, îngenunchează și gata! 

Pollux - Barosul. Ceva din tensiunea lui Hunt se mai disipă, dar 
rămase în picioare. 

Arăta pierdut, prins între furie și teroare. Nici măcar o scânteie 
de fulger în vârful degetelor. Bryce păși mai aproape de el, 
dându-și codiţa peste umăr. Își scoase telefonul nou-nouț din 
buzunar și se asigură că volumul era la maximum. In așa fel 
încât toată lumea să audă acel clic clic clic în timp ce le făcea 
poze celor doi Arhangheli, apoi se întoarse, poziționându-se în 
așa fel încât să intre în fotografie a/ături de Guvernatorii din 
fundal... 

Oamenii începură să murmure șocați. Bryce își lăsă capul într- 
o parte, zâmbi larg și făcu încă o poză. 

Apoi se întoarse spre Hunt, care tremura încă, și zise pe un ton 
cât mai flușturatic: 

— Mersi că m-ai adus să-i văd! Mergem? 

Nu-i dădu ocazia lui Hunt să facă ceva pentru că îl luă la braţ, 
îl întoarse ca să facă o poză cu el și cu Arhanghelii înmărmuriţi, 
cu mulţimea rămasă cu gura căscată din fundal, apoi îl trase 
înapoi spre lift. 

De aceea unii dintre soldaţi se grăbiseră să urce. Pentru că 
voiau să fugă. Poate că mai exista o ieșire pe lângă ușile uriașe 
din sticlă. Mulțimea se ridică în picioare. 


Bryce apăsă butonul de la lift, rugându-se să îi ofere acces la 
oricare dintre etajele din turn. Hunt nu se oprea din tremurat. 

Bryce îi strânse braţul cu putere, bătând ușor din picior în timp 
ce... 

— Explică. 

Micah se afla în spatele lor, blocând mulțimea. Hunt își închise 
ochii. 

Bryce înghiţi nodul care i se pusese în gât și se întoarse, 
aproape plesnindu-l din nou pe Hunt cu codiţa ei. 

— Păi, am auzit că ai un invitat special, așa că i-am cerut lui 
Hunt să mă aducă aici ca să pot face o poză... 

— Nu minţi. 

Hunt își deschise ochii, apoi se întoarse încet spre Guvernator. 

— A trebuit să ridic niște provizii și haine. Isaiah și-a dat 
acordul să o aduc cu mine. 

De parcă la auzul numelui său ar fi fost invocat, Comandantul 
Legiunii 33 își făcu loc printre rândurile de gardieni. 

— Este adevărat, Excelenţă. Hunt trebuia să ridice câteva 
lucruri de bază și nu a vrut să riște și să o lase singură pe 
domnișoara Quinlan. 

Arhanghelul se uită la Isaiah. Apoi la Hunt. Apoi la ea. Privirea 
lui Micah îi alunecă pe tot corpul. Pe chip. Cunoștea acea privire, 
acea analiză înceată. 

Păcat că Micah era la fel de cald ca un pește de pe fundul unui 
lac de munte. 

Păcat că îl folosea pe Hunt ca pe o armă, fluturându-i 
libertatea prin faţa ochilor ca pe o recompensă pentru un 
căţeluș. 

Păcat că lucra adesea alături de tatăl ei în probleme orășenești 
și în afacerile legate de Case - păcat că îi amintea de tatăl ei. 

O, vai! Ce păcat! | se adresă lui Micah: 

— Mi-a făcut plăcere să vă văd din nou, Excelenţă. 

Apoi ușile liftului se deschiseră, parcă la semnul unui zeu, ca 
să își poată face ieșirea în stil mare. 

Îl împinse pe Hunt înăuntru și, înainte să îl urmeze, un braţ 
rece și puternic o apucă de cot. Bryce își flutură genele spre 
Micah, care o oprise în pragul liftului. Lui Hunt părea să-i fi pierit 
respiraţia. De parcă ar fi așteptat ca Guvernatorul să își retragă 
oferta. Însă Micah toarse: 

— Mi-ar plăcea să te invit la cină, Bryce Quinlan. 


Bryce se smulse din strânsoare lui și i se alătură lui Hunt în lift. 
Și, în timp ce ușile se închideau, îl privi direct în ochi pe 
Arhanghelul din Valbara: 

— Nu sunt interesată. 


Hunt știa că Sandriel urma să vină, dar faptul că se întâlnise 
cu ea astfel... Își dorise probabil să îi surprindă pe toţi, de vreme 
ce nici Isaiah nu știuse nimic. 

Își dorise să îl prindă pe Guvernator şi Legiunea lui cu garda 
jos, să vadă locul înainte de toată pompa și aranjamentele 
menite să le facă apărarea să pară mai puternică, bogăţia mai 
mare. Înainte ca Micah să își cheme și celelalte legiuni pentru a 
o impresiona. 

Ce norocul dracului că dăduseră nas în nas cu ea. 

Dar cel puțin Pollux nu fusese de faţă. Nu venise încă. Liftul se 
înălţă din nou, iar Bryce rămase tăcută. Cu braţele petrecute în 
jurul ei. 

Nu sunt interesată. 

Se îndoia că Micah Domitus mai auzise vreodată acele cuvinte. 

Se îndoia că lui Sandriel i se mai făcuseră vreodată poze în 
acel fel. 

Singurul lucru la care putuse să se gândească în timp ce își 
ținea privirea ațintită asupra lui Sandriel fusese greutatea 
pumnalului pe care îl avea prins pe o parte. Singurul lucru pe 
care îl simţise în nări fusese duhoarea arenei ei, sângele și urina 
și rahatul, nisipul... 

Apoi Bryce făcuse o mișcare. Jucase rolul de petrecăreaţă 
ușuratică și ireverenţioasă, genul de fată care voia să îi lase să 
creadă că este, genul de fată care și el crezuse că este. Făcând 
acele poze îi oferise lui o portiţă de salvare... 

Hunt își puse mâna pe discul de lângă butoanele liftului și 
introduse un nivel diferit, anulând destinaţia spre care îi ducea 
iniţial. 

— Putem pleca de pe pista de aterizare. 

Avea vocea greoaie. Uita mereu cât de asemănătoare erau 
Sandriel și Shahar. Nu erau gemene identice, însă coloratura și 
construcţia lor fuseseră aproape la fel. 

— Va trebui să te duc eu însă. 


Bryce își răsuci coama mătăsoasă de păr în jurul încheieturii, 
fără să își dea seama că își dezgolise astfel în faţa lui coloana 
aurie a gâtului. 

Nu sunt interesată. 

Păruse sigură. Nu veselă, nu vanitoasă, ci... fermă. 

Hunt nu îndrăzni să se gândească cum avea să îi afecteze 
această respingere târgul lui cu Micah. Nu îndrăzni să se întrebe 
dacă nu cumva Micah avea să îl învinovăţească pe el pentru 
asta. 

— Nu există ușă din spate? 

— Ba da, dar ar trebui să coborâm din nou. 

Simţea că Bryce are o mulţime de întrebări, dar înainte să 
apuce să pună vreuna dintre ele, îi zise: 

— Secundul lui Sandriel, Pollux, este chiar mai rău decât ea. 
Când va ajunge, evită-l cu orice preţ. 

Nici nu putea să îi înșire lista de atrocități pe care Pollux le 
comisese împotriva unor persoane inocente. 

Bryce scoase limba. 

— De parcă am să îmi încrucișez vreodată calea cu a lor în 
mod voit! 

După spectacolul din hol s-ar fi putut întâmpla. Însă Hunt nu îi 
spuse că Sandriel nu se dădea în lături de la răzbunări meschine 
pentru lezări și ofense minore. Nu îi spuse că cel mai probabil 
Sandriel n-avea să-i uite vreodată chipul. Că probabil îl întreba 
deja pe Micah cine este. 

Ușile se deschiseră la un nivel mai înalt, mai tăcut. Holurile 
erau slab luminate și înguste, și Hunt o conduse printr-un 
labirint de echipamente de sală. O potecă largă ducea apoi 
direct spre un perete de sticlă și spre balconul pentru decolări 
de afară. Nu exista nici o balustradă, doar o platformă deschisă 
din piatră. Bryce se trase înapoi. 

— N-am scăpat niciodată pe cineva! 

Il urmă încet afară. li lovi o pală de vânt uscat. Jos de tot, 
strada era plină de persoane adunate să caște gura și de dubiţe 
de la programele de știri. Deasupra lor zburau îngerii, unii dintre 
ei fugind de-a dreptul, alţii rotindu-se în jurul turnurilor din 
Comitium, ca să o întrezărească pe Sandriel de la depărtare. 

Hunt se aplecă și își trecu un braţ pe după genunchii lui Bryce, 
sprijinindu-i spatele cu celălalt, și o ridică. Parfumul ei îi învălui 


toate simţurile, îndepărtând și ultima amintire a temniţei 
împuţite. 

— Mulţumesc! îi zise, întâlnindu-i privirea. Pentru că m-ai 
ajutat să evadez. 

Bryce ridică din umeri pe cât putu în strânsoarea lui și se 
strâmbă când Hunt păși spre margine. 

— Ai gândit repede! A fost ridicol din multe puncte de vedere, 
dar îţi rămân dator. 

Bryce își trecu braţele în jurul gâtului său, strâns, sufocându-l 
aproape. 

— Tu m-ai ajutat seara trecută. Suntem chit. 

Hunt nu îi dădu ocazia să se răzgândească și bătu puternic din 
aripi, sărind de pe marginea clădirii. Bryce stătea strâns agăţată 
de el, strâns până la durere, iar el o ţinea cu fermitate, în timp 
ce geanta de voiaj prinsă peste piept i se bălâăngănea jenant de 
coapsă. 

— Te uiţi măcar? o întrebă împotriva vântului. 

Zburau repede și brutal, sus, sus, sus până la un zgârie-nori 
învecinat din Districtul Central al Afacerilor. 

— În nici un caz! îi zise ea la ureche. 

Hunt chicoti și stabili un curs lin, pe deasupra acoperișurilor 
înalte din DCA, cu Istros ca un șirag de nestemate în dreapta lor 
și insula acoperită de ceaţă a Cantonului Oaselor întrezărindu-se 
în depărtare. În stânga putea să întrevadă zidurile orașului și în 
spatele lor, câmpul deschis de după Poarta Ingerilor. Acolo nu se 
aflau case sau blocuri, drumuri. Nimic în afara portului aerian. 
Dar în spatele Porții din dreapta lor - Poarta Negustorilor din 
Piaţa de Carne - linia lată și pală a Drumului de Vest străbătea 
dealurile acoperite de chiparoși. 

Un oraș încântător, frumos, aflat în mijlocul unei zone rurale, 
încântătoare și frumoase. 

În Pangera, orașele erau doar niște ţarcuri în care Vanirii să îi 
prindă și să îi devoreze pe oameni... și pe copiii lor. Nu era de 
mirare că oamenii se răsculaseră. Nu era de mirare că pârjoleau 
acel teritoriu cu mașinăriile și bombele lor chimice. 

ÎI trecu un fior de furie pe șira spinării la gândul acelor copii şi 
se forţă să privească din nou spre oraș. Districtul Central al 
Afacerilor era separat de Piaţa Veche de linia clară a 
Bulevardului Straja. Razele soarelui se reflectau strălucitor pe 
zidurile albe ale Templului Lunei și, ca într-o oglindă parcă, erau 


absorbite de domul negru al Templului Oracolului. Destinația lui 
din dimineaţa următoare. 

Dar Hunt privi peste Piaţa Veche, spre locul în care verdeata 
din Cvinta Rozelor se vedea strălucind prin ceața umedă și 
caldă. Acolo se ridicau chiparoși înalţi și palmieri, alături de 
coloane strălucitoare de magie. În Codrul Lunii erau mai mulţi 
stejari și mai puţină magie exhibiţionistă. Hunt nu se mai uită și 
în altă parte. Luncile Asphodel nu erau mare lucru. Deși, prin 
comparaţie cu districtele oamenilor din Pangera, Luncile erau un 
lux. 

— De ce vrei să locuiești în Piaţa Veche? 

Zburau de câteva minute în tăcere, acompaniaţi doar de 
cântecul vântului. 

Bryce tot nu privea în jur, iar Hunt își începu coborârea ușoară 
spre micul ei cartier din Piaţa Veche, la un colţ doar de râu și la 
câţiva kilometri de Poartă. O vedea chiar și de la depărtare, 
cuarțul sclipind ca o suliță de gheaţă spre cerul cenușiu. 

— E inima orașului. De ce nu aici? 

— CviRo e mai curată. 

— Şi plină de Fee ţâfnoase care mârâie la corcituri. 

Bryce scuipă cu obidă porecla. 

— Codrul Lunii? 

— Teritoriul lui Sabine? 

Râse scurt și apoi se trase ca să îl privească. | se încreţiră 
pistruii atunci când strâmbă din nas. 

— Sincer, Piaţa Veche este probabil singurul loc sigur pentru 
cineva ca mine. Şi, în plus, este aproape de muncă și am de 
unde alege restaurante, săli de concerte și muzee. Nu trebuie să 
plec prea departe niciodată. 

— Dar tu o faci - ajungi peste tot prin oraș în timpul alergărilor 
tale de dimineaţă. De ce îţi schimbi ruta atât de des? 

— E mai distractiv așa, și are un aer de noutate! 

Clădirea ei devenea din ce în ce mai clară. Nu era nimeni pe 
acoperiș. O vatră pentru foc, șezlonguri și un grătar ocupau cea 
mai mare parte a acestuia. Hunt se înclină, se roti și apoi 
ateriză, lăsând-o pe Bryce jos cu grijă. Ea se ţinu strâns, 
suficient cât să își proptească picioarele bine de sol, apoi îi dădu 
drumul. 


Hunt își ajustă geanta de voiaj și o luă spre ușa de la acoperiș. 
O tinu deschisă pentru Bryce. Scara era luminată cald de prime- 
lumini. 

— Ai vorbit serios... în ceea ce îl privește pe Micah? 

Bryce o luă în jos pe scări, cu codiţa balansându-se în urma ei. 

— Bineînţeles. De ce naiba aș vrea să ies în oraș cu el? 

— E Guvernator de Valbara. 

— Și? Doar pentru că i-am salvat viaţa nu înseamnă că sunt 
predestinată să îi fiu iubită. Oricum, ar fi ca și cum aș face sex 
cu o statuie. 

Hunt rânji. 

— Ca să fim sinceri, femeile care au fost cu el sunt de altă 
părere. 

Bryce deschise ușa și se strâmbă. 

— După cum ziceam, nu sunt interesată. 

— Eşti sigură că nu e pentru că încerci să eviţi... 

— Vezi, aici este problema. Se pare că tu și restul lumii credeţi 
că eu exist doar pentru a găsi pe cineva ca el. Că, bineînțeles, 
nu pot fi cu adevărat ne;interesată, pentru că de ce nu aș vrea 
un mascul mare și puternic care să mă protejeze? Bineînţeles 
că, doar pentru că sunt singură și drăguță, în clipa în care 
oricare Vanir puternic s-ar arăta interesat de mine, mie îmi vor 
cădea imediat chiloţii în vine. De fapt, nici măcar nu am avut o 
viață până să apară el - nu am avut niciodată parte de o partidă 
bună de sex, nu am simţit că trăiesc... 

Hel, femeia asta! 

— Ştii, chiar te pricepi să câștigi o dispută. 

Bryce chicoti. 

— Ştii, tu o faci să fie al naibii de ușor. 

Hunt își încrucișă braţele. Bryce și le încrucișă și ea pe ale ei. 
La naiba! Codiţa aia a ei caraghioasă păru să-și încrucișeze și ea 
braţele. 

— Deci... 

începu Hunt, cu dinţii încleștaţi, aruncându-și geanta la 
pământ. Hainele și armele pocniră zgomotos. 

— Vii mâine cu mine la Oracol sau ce? 

— Oh, nu, Athalar. 

Cuvintele ei, dulci ca mierea, îi alunecară pe piele. Avea un 
zâmbet pur și simplu păcătos. Hunt se pregăti pentru ce avea să 


îi alunece de pe buze. Și se trezi că aștepta cu nerăbdare să o 
audă. 
— Ai șansa de a fi singur cu ea. 

După ce își lăsă echipamentul în apartament, Hunt o urmă pe 
Bryce înapoi la muncă. Quinlan îi spusese că avea de gând să se 
uite la datele trimise de Declan și să le compare cu propria 
listă... și cu locurile în care se întâmplaseră crime până în acel 
moment. 

Însă gândul că avea să stea sub pământ câteva ore, din nou, îl 
făcu să prefere acoperișul în schimb. Avea nevoie de aer 
proaspăt, de spaţiu deschis. Chiar dacă îngerii încă treceau pe 
deasupra lui, părăsind orașul. Își propuse să nu privească spre 
Comitium, care se înălța ca o umbră în spatele lui. 

Chiar înainte de apus, cu Syrinx în zgardă, Bryce ieși din 
galerie cu o expresie sumbră, asortată cu a lui. 

— Nimic? o întrebă. 

— Nimic! confirmă ea. 

— Vom căuta din nou mâine, cu mintea limpede. 

Poate le scăpa ceva. Ziua aceea fusese lungă, teribilă și 
ciudată, iar Hunt era pregătit să se prăbușească pe canapeaua 
ei. 

O întrebă pe cât de degajat putu: 
— În seara asta e un meci important de sunball. Te deranjează 
dacă mă uit? 

Bryce îi aruncă o privire piezișă, cu sprâncenele ridicate. 

— Ce? o întrebă, fără să îţi poată ascunde un zâmbet. 

— Nimic... doar că... ești așa băiat. Își flutură mâna spre el. Cu 
sportul și chestiile astea. 

— Femeilor le place sportul la fel de mult ca bărbaţilor. 

Bryce își dădu ochii peste cap. 

— Persoana asta care se uită la meciuri de sunball nu se 
potrivește cu imaginea mea mentală despre Umbra Morţii. 

— Îmi pare rău că te dezamăgesc. 

Era rândul lui să ridice din sprânceană. 

— Ce crezi tu că fac în timpul liber? 

— Știu și eu, am presupus că înalţi blesteme către stele și pui 
la cale cum să te răzbuni împotriva tuturor dușmanilor tăi. 

Bryce nici n-avea idee! Însă Hunt chicoti încet. 

— Din nou, scuze că te-am dezamăgit. 


Ochii lui Bryce străluciră veseli, ultimele raze ale soarelui 
transformându-i în aur lichid. Hunt se strădui să își păstreze 
atenţia asupra străzilor din jurul lor. 

Mai aveau un colţ până la apartamentul lui Bryce când lui Hunt 
îi sună telefonul. Bryce se încordă, aruncându-și privirea spre 
ecran odată cu el. 

Telefonul sună a doua oară. Amândoi se holbau la numele care 
apăruse pe ecran, în timp ce trecătorii îi depășeau. 

— Răspunzi? întrebă Bryce încet. 

Sună a treia oară. Hunt știa. Ştia dinainte să apese pe buton. 

De aceea se îndepărtă de Quinlan, ducându-și telefonul la 
ureche. Răspunse pe un ton neutru: 

— Bună, șefule. 

— Am treabă pentru tine în seara asta, îi zise Micah. 

Hunt simţi un gol în stomac. 

— Desigur. 

— Sper că nu îţi întrerup distracţia cu domnișoara Quinlan. 

— Suntem bine, răspunse Hunt, printre dinţi. 

Pauza pe care o făcu Micah era încărcată de tensiune. 

— Ceea ce s-a petrecut în hol în dimineaţa asta nu trebuie să 
se mai repete niciodată. Ai înţeles? 

— Da. 

Cuvântul îl strivea. Însă îl spusese - și la modul serios - pentru 
că persoana care îl înlocuia pe Micah locuia acum cu 
Guvernatorul, în Comitium. Pentru că Sandriel i-ar fi prelungit 
pedeapsa - pentru că refuzase să îngenuncheze, pentru că o 
umilise - zile întregi, săptămâni, luni. 

Insă Micah avea să îi dea doar acest avertisment și misiunea 
din această seară, ca să îi reamintească unde dracului îi era 
locul, și cu asta basta. 

— Bun. Dosarul te așteaptă în camera ta de la cazarmă. 

Micah făcu o pauză, de parcă ar fi simţit întrebarea care îi 
ardea în vene lui Hunt. 

— Oferta este încă valabilă, Athalar. Nu mă face să mă 
răzgândesc. 

Conversaţia se încheiase. Hunt își încordă maxilarul până la 
durere. Fruntea lui Quinlan se încreţise de îngrijorare. 

— E totul în ordine? 

Hunt își strecură telefonul în buzunar. 

— Da. 


O luă din nou la pas. 

— Doar chestiuni legate de Legiune. 

Nu era o minciună. Nu în totalitate. 

Când se deschiseră ușile de sticlă de la clădirea ei, Hunt își 
plecă fruntea spre hol. 

— la-o înainte! Eu am ceva de rezolvat. Te sun dacă aflu data 
și ora pentru întâlnirea cu Briggs. 

Bryce îl privi cu un aer bănuitor. Mda, îl citise imediat. Sau, 
mai bine zis, auzise toate cuvintele pe care nu i le putea spune. 
Ştia ce îi ordonase Micah să facă. 

Îi zise însă: 

— În ordine. 

Apoi se întoarse spre hol și mai adăugă, peste umăr: 

— Noroc! 

Hunt nu îi mai răspunse și se avântă spre cer, cu telefonul deja 
la ureche ca să-l sune pe Justinian și să îl roage să rămână de 
pază câteva ore în locul lui. Justinian se văită că avea să piardă 
meciul de sunball, însă Hunt apelă la rang și se alese cu 
promisiunea că îngerul va fi pe acoperiș în zece minute. 

Justinian ajunse în opt, așa că Hunt îl lăsă pe fratele lui de 
arme pe post de santinelă și el trase adânc în piept aerul uscat 
și prăfos. Cu lIstros șerpuind ca o fundă turcoaz la stânga lui, 
plecă să facă lucrul la care era cel mai bun. 


— Te rog! Erau întotdeauna aceleași cuvinte. Singurele pe care 
cineva tindea să le spună atunci când Umbra Mortis se afla în 
faţa lui. Hunt îl privi pe metamorful pumă prin casca lui stropită 
de sânge, îngenunchind în faţa lui. Mâinile cu gheare tremurară, 
ţinute în sus. 

— Te rog! sughiţă bărbatul. 

Fiecare cuvânt îl împingea pe Hunt din ce în ce mai departe, 
până când braţul întins deveni ceva distant, până când pistolul 
îndreptat spre capul bărbatului ajunse să fie doar o bucată de 
metal. 

Moarte pentru moarte. 

— Te rog... 

Bărbatul făcuse lucruri îngrozitoare. Oribile. Merita asta. Merita 
mai rău. 

— Terogterogterog... 


Hunt nu era decât o umbră, o frântură de viaţă, un instrument 
al morții. 

Era nimeni și nimic. 

== e 

Apăsă pe trăgaci. 


Hunt se întoarse devreme. Ei bine, mai devreme decât de 
obicei. 

Din fericire, nu era nimeni în baia cazărmii când se duse să se 
spele de sânge. Apoi stătu acolo, sub jetul opărit, până când 
pierdu noţiunea timpului. 

Ar fi stat și mai mult dacă n-ar fi știut că îl aștepta Justinian. 

Așa că se adună, își strânse puterile. Aproape că se târî de sub 
jetul fierbinte, încercând să redevină persoana care era atunci 
când nu era obligat să tragă un glonţ în capul cuiva. 

Se opri de câteva ori înainte să ajungă înapoi la apartamentul 
lui Bryce. Ajunse însă și îl lăsă pe Justinian să plece. Apoi intră în 
clădirea lui Bryce și urcă la etajul unsprezece. 

Ea era în dormitor, cu ușa închisă, însă dinăuntru se auzi 
chelălăitul de întâmpinare al lui Syrinx. O auzi certându-l, ceea 
ce însemna că știa că se întorsese. Hunt se rugă să nu iasă în 
hol. Încă nu putea vorbi. 

Clanţa se mișcă. Însă Hunt era deja în fața camerei lui și nu 
îndrăzni să se uite în cealaltă parte a apartamentului, de unde 
Bryce îi spuse: 

— Te-ai întors. 

— Da, îngăimă. A 

Chiar și de la acea depărtare îi putea simți întrebările. Insă ea 
spuse uşor: 

— Am înregistrat meciul pentru tine. În caz că mai vrei să-l 
vezi. 

Simţi o durere sfâșietoare, de nesuportat în piept. Însă nu își 
întoarse privirea. 

Se strecură în cameră cu un Noapte bună abia murmurat și 
închise ușa în urma lui. 

Camera neagră a Oracolului mirosea puternic a sulf și a carne 
prăjită - a sulf de la gazele naturale care se ridicau din gaura 
aflată în centrul încăperii, iar a carne de la grămezile de oase de 
taur, care ardeau în vârful altarului aflat lângă peretele din fund. 
Erau o jertfă pentru Ogenas, Păstrătoarea Misterelor. 

După noaptea trecută, după ceea ce făcuse, un templu sacru 
era ultimul loc în care își dorea să se afle. Ultimul în care merita 
să se afle. 

Ușile înalte de șase metri se închiseră în spatele lui Hunt, în 
timp ce el păși în camera tăcută, îndreptându-se spre gaura din 
centru şi spre peretele de fum din spatele ei. Îi ardeau ochii din 
cauza multitudinii de mirosuri acrite, așa că invocă o adiere de 
vânt, ca să le îndepărteze de el. 

În spatele fumului se mișcă o siluetă. 

— Mă întrebam când îmi va întuneca încăperea Umbra Morţii! 
se auzi o voce încântătoare. 

Era un glas tânăr, plin de lumină și voioșie - și, cu toate 
acestea, atins de o cruzime antică. 

Hunt se opri la marginea gropii, înfrângându-și curiozitatea de 
a privi în întunericul ei fără fund. 

— Nu-ţi voi răpi mult timp. 

Vocea îi fu înghițită de cameră, de groapă, de fum. 

— Îţi voi acorda timpul pe care Ogenas ţi-l oferă. 

Fumul se desfăcu în două, ca o draperie, și Hunt își pierdu 
respiraţia în faţa creaturii care apăru din spatele acestuia. 

Sfincșii erau rari - doar câteva zeci se aflau pe pământ și cu 
toții fuseseră chemaţi în serviciul zeilor. Nimeni nu știa cât de 
bătrâni sunt, iar cea din faţa lui... Era atât de frumoasă încât 
Hunt uită ce trebuia să facă, cum să stea. Leoaica de aur începu 
să se miște cu o graţie fluidă de cealaltă parte a găurii, 
alunecând și ieșind din ceaţă. Avea o pereche de aripi aurii, 
lipite de trupul zvelt, care străluceau de parcă ar fi fost turnate 
din metal topit. Și, deasupra trupului acela de leu înaripat... fața 
femeii cu părul de aur era la fel de armonioasă pe cât fusese a 
lui Shahar. 


Nimeni nu îi știa numele. Era cunoscută doar după titlul ei: 
Oracolul. Hunt se întrebă dacă era într-atât de bătrână încât își 
uitase adevăratul nume. 

Sfinxul clipi din ochii mari căprui, genele mângâindu-i obrajii 
de un castaniu deschis. 

— Intreabă-mă, iar eu îţi voi spune ceea ce îmi șoptește fumul. 

Cuvintele ei îl pătrunseră până la os, vrăjindu-l. Nu în felul în 
care se lăsa uneori vrăjit de femei frumoase, ci în acela în care 
păianjenul își atrage prada în plasă. 

Poate că Quinlan și vărul ei aveau dreptate să nu își dorească 
să vină acolo. Hel, Quinlan refuzase să pună piciorul în parcul 
care înconjura templul din piatră neagră, alegând să aștepte în 
capătul lui pe o bancă, alături de Ruhn. 

— Ceea ce spun aici rămâne confidenţial, corect? 

— Odată ce vorbesc zeii, eu devin mesagerul prin care curg 
vorbele lor. 

Sfinxul se așeză pe podea, în faţa gropii, încrucișându-și labele 
din față, cu ghearele lucind în lumina slabă a tipsiilor 
fumegânde de pe o parte și de pe cealaltă. 

— Dar da, rămâne confidenţial. 

Suna ca o mare abureală, însă Hunt răsuflă adânc când întâlni 
ochii aceia mari, și zise: 

— De ce ar vrea cineva să pună mâna pe Cornul Lunei? 

Nu întrebă cine îl luase - știa din rapoarte că fusese întrebată 
asta cu doi ani în urmă și refuzase să răspundă. 

Sfinxul clipi, fâlfâind din aripi, surprinsă parcă. Respiră aburii 
care se ridicau din groapă. După câteva minute, lui Hunt 
începură să-i pulseze tâmplele din cauza diferitelor mirosuri. Mai 
ales din cauza sulfului. 

Fumul se învârteji, acoperind sfinxul, chiar dacă stătea la doar 
câţiva pași de el. Hunt se strădui să rămână calm. 

O voce răgușită străbătu fumul. 

— Pentru a deschide poarta dintre lumi. 

Pe Hunt îl trecură fiorii. 

— Vor să îl folosească pentru a redeschide Falia Nordică. 
Menirea Cornului nu a fost doar aceea de a închide porţi, ci și de 
a le deschide. Totul depinde de ceea ce își dorește cel care îl 
mânuiește. 

— Dar Cornul este fisurat. 

— Poate fi vindecat. 


Lui Hunt i se opri inima-n piept. 

— Cum? 

Urmă o pauză lungă, foarte lungă. Apoi: 

— Vălul este coborât. Nu pot vedea. Nimeni nu poate vedea. 

— Legendele Feelor spun că nu poate fi reparat. 

— Acelea sunt legende. Acesta este adevărul. Cornul poate fi 
vindecat. 

— Cine vrea să facă asta? 

Trebuia să întrebe, chiar dacă era prostesc. 

— Şi aici este coborât vălul. 

— Foarte util. 

— Fii mulțumit, Lord al Fulgerului, că ai aflat ceva. 

Acea voce, acel titlu... Își simţi gura uscată. 

— Vrei să știi ce văd în viitorul tău, Orion Athalar? 

Se trase înapoi la auzul numelui său primit la naștere, de 
parcă ar fi primit o lovitură în măruntaie. 

— Nimeni nu a mai rostit acest nume de două sute de ani, 
șopti. 

— Numele pe care mama ta ţi l-a dat. 

— Da. 

Simţi un gol în stomac amintindu-și de chipul mamei lui, de 
iubirea pe care i-o purta și care îi strălucise întotdeauna în 
priviri. Cu desăvârșire nemeritată, acea iubire - mai ales pentru 
că nu o protejase atunci când fusese nevoie. 

Oracolul îi șopti: 

— Să îţi spun ceea ce văd, Orion? 

— Nu sunt sigur că vreau să știu. 

Fumul se risipi suficient încât să-i vadă buzele senzuale arcuite 
într-un zâmbet crud, care nu își avea întru totul locul în această 
lume. 

— Toată lumea vine aici ca să-mi cerșească viziunile, dar tu nu 
vrei să știi? 

| se ridică părul de pe ceafă. 

— iți mulțumesc, dar nu. 

Mulţumirile păreau o mișcare bună, în genul a ceva ce ar 
îmbuna o zeitate. 

Oracolului îi străluciră dinţii, caninii lungi cât să sfâșie în carne. 

— Ti-a spus Bryce Quinlan ce s-a petrecut atunci când a stat în 
această cameră, cu doisprezece ani în urmă? 

Sângele îi îngheţă în vine. 


— Asta este treaba lui Quinlan. 

Zâmbetul acela crud nu se clinti. 

— Nu vrei să știi nici ce am văzut pentru ea? 

— Nu. 

O spusese din inimă. 

— Este treaba ei, repetă. 

Fulgerul îi clocotea în vine, revoltându-se în fața unui inamic 
nevăzut. 

Oracolul clipi, plecându-și ușor genele lungi. 

— Îmi amintești de ceea ce a fost pierdut cu mult timp în 
urmă, zise ea încetișor. Nu m-am gândit că ar putea apărea din 
nou. 

Înainte ca Hunt să îndrăznească să o întrebe ce voia să spună, 
sfinxul își flutură coada de leu - o versiune mai mare a cozii lui 
Syrinx. Ușa din spatele lui se deschise singură, invitându-l să 
iasă. Dar, înainte de a se întoarce în vălurile de fum, Oracolul 
zise: 

— Dacă știi ce e bine pentru tine, Orion Athalar, stai departe 
de Bryce Quinlan. 


Capitolul 34 


Bryce și Ruhn îl așteptaseră pe Hunt în capătul parcului, 
fiecare secundă părându-li-se o eternitate. lar atunci când 
apăruse, cu ochii aţintiţi asupra lui Bryce, ea știuse că era de 
rău. Orice va fi aflat. 

Hunt așteptă până când ajunseră într-un cartier rezidenţial mai 
liniștit, de la marginea parcului, și le spuse ceea ce aflase de la 
Oracol despre Corn. 

Cuvintele plutiră o vreme în aerul luminos al dimineţii. Bryce 
respiră adânc. Hunt, în spate ei, făcu același lucru și zise: 

— Dacă există cineva care a învăţat cum să repare Cornul 
după atâta timp, atunci înseamnă că pot face exact opusul a 
ceea ce a făcut Prinţul Pelias. Pot deschide Falia Nordică. Pare 
un motiv al dracului de serios pentru a ucide pe oricine l-ar da 
de gol. 

Ruhn își frecă partea rasă a scalpului. 

— Cum s-a întâmplat în cazul novicei de la templu. Fie a fost 
un avertisment pentru noi, fie a vrut să o împiedice să spună 
ceva. 

Hunt dădu din cap. 

— Isaiah i-a chestionat pe ceilalţi de la templu. l-au spus că 
fata era singura novice care fusese de serviciu în noaptea în 
care a fost furat Cornul. Au interogat-o atunci, însă ea a pretins 
că nu știe nimic despre asta. 

Bryce se simţi sfâșiată de vină. 

— Poate că i-a fost prea teamă ca să spună ceva, zise Ruhn. 
lar atunci când ne-am făcut apariţia... 

— Cel care caută Cornul nu ne vrea acolo, continuă Hunt. A 
aflat poate că novicea fusese acolo în noaptea furtului și nu a 
vrut să extragem informaţii de la ea. A vrut să se asigure că nu 
va dezvălui nimănui ceea ce știe, că va rămâne tăcută. Pentru 
totdeauna. 

Bryce adăugă moartea fetiţei pe lista celor pe care avea să le 
răzbune. Apoi întrebă: 

— Dacă însemnul de pe ladă reprezintă cu adevărat Cornul, 
poate că Ophion - sau secta Keres - îl caută pentru a servi 
rebeliunii. Poate vor să deschidă un portal spre Hel și să aducă 


prinții demoni înapoi pentru un soi de alianţă care să îi ajute să 
îi detroneze pe Asteri. 

Bryce ridică din umeri. 

— Ar muri milioane de fiinţe. 

În faţa tăcerii lor înfrigurate, continuă: 

— Poate că Danika s-a prins care le erau planurile în privinţa 
Cornului... și de aceea a fost ucisă. La fel ca novicea. 

Hunt, cu chipul cenușiu, își frecă ceafa. 

— Ar avea nevoie de ajutor din partea unui Vanir ca să invoce 
un astfel de demon, dar este posibil să ai dreptate. Există Vaniri 
care s-au alăturat cauzei lor. Sau poate demonul a fost invocat 
de una dintre vrăjitoare. Poate că noua regină își testează 
puterile sau ceva de genul ăsta. 

— E puţin probabil ca o vrăjitoare să fi fost implicată. 

Ruhn avea un ton puţin tăios. Cerceii pe care îi avea prinși în 
lungul urechii luciră sub razele soarelui. 

— Vrăjitoarele le sunt supuse Asterilor. Le sunt loiale de milenii 
întregi. 

Bryce interveni: 

— Dar Cornul poate fi folosit doar de un Născut din Stele! De 
tine, Ruhn! 

Penele lui Hunt foșniră. 

— Deci poate că sunt în căutarea unui mod de a evita toată 
chestia asta cu Născutul din Stele. 

— Sincer, eu nu sunt sigur că eu aș putea folosi Cornul, spuse 
Ruhn. Prinţul Pelias avea acces la un ocean de lumină stelară. 

Fratele lui Bryce se încruntă și în vârful degetului îi apăru o 
scânteie. 

— La mine cam asta e tot. 

— Ei bine, tu n-ai să folosești Cornul, chiar dacă îl găsim, așa 
că nu contează! îi zise Bryce. 

Ruhn își puse mâinile-n sân. 

— Asta dacă cineva știe cum să repare Cornul... Nici măcar nu 
știu cum ar putea fi cu putinţă. Am citit în unele locuri că ar 
avea un soi de sensibilitate... aproape ca și cum ar fi viu. Poate 
că ar funcţiona un soi de putere vindecătoare? O vrăjidoctoriţă 
ar putea să aibă ceva cunoștințe în acest sens. 

Bryce îl contrazise: 


— Vrăjidoctoriţele vindecă oameni, nu obiecte. lar în cartea pe 
care ai găsit-o în biblioteca galeriei scria că poate fi reparat doar 
de lumina care nu este lumină, de magia care nu este magie. 

— Acelea sunt legende, nu adevărul! zise Hunt. 

— Ar merita cercetat mai îndeaproape, zise Ruhn. 

Ruhn îi privi pe Bryce și pe Hunt. Când pe unul, când pe 
celălalt. Hunt o urmărea grijuliu cu coada ochiului pe Bryce. 
Dracu' știe despre ce era vorba! 

— Am să caut câteva vrăjidoctoriţe și am să le fac câte o vizită 
discretă. 

— Fie. 

Când îl văzu încordându-se, Bryce adăugă: 

— Sună bine. 

Chiar dacă nimic legat de acel caz nu suna deloc bine. 


Bryce dădu mai încet sonorul tabletei la care Lehabah urmărea 
unul dintre serialele ei preferate și încercă să se concentreze 
asupra hărţii cu locurile în care fusese Danika. Incercă, dar nu 
izbuti. De vreme ce îi simţea privirea lui Hunt de peste masă. 
Aţintită asupra ei pentru a o suta oară. Şi asta doar în ultima 
oră! 

Îi întâlni privirea și el se uită repede într-altă parte. 

— Ce e? 

Hunt își scutură capul și se reîntoarse la cercetarea lui. 

— Te-ai holbat la mine toată după-amiaza cu privirea aia al 
naibii de dubioasă pe chip. 

Hunt bătu cu degetele în masă, apoi îi dădu drumul: 

— Vrei să-mi spui și mie de ce naiba m-a avertizat Oracolul că 
ar trebui să stau departe de tine? 

Bryce râse scurt. 

— De aceea aveai fața aia înspăimântată când ai ieșit din 
templu? 

— Mi-a zis că îmi va dezvălui viziunea pe care o avusese 
pentru tine! De parcă voi două aţi fi avut niște socoteli de 
încheiat. 

Bryce simţi un fior pe șira spinării când auzi asta. 

— Nu pot să o condamn dacă e încă supărată. 

Hunt păli, însă Bryce continuă: 

— În cultura Feelor există un obicei: când fetele au primul ciclu 
sau atunci când împlinesc treisprezece ani, merg să vadă un 


Oracol. Vizita le oferă o idee despre nivelul de putere la care ar 
putea ajunge la maturitate, astfel încât părinţii lor să poată 
plănui căsătoriile cu ani buni înainte de Salt. Și băieţii merg la 
vârsta de treisprezece ani. In zilele noastre, dacă părinţii sunt 
progresiști, totul este văzut doar ca o tradiţie veche care să îi 
ajute să aleagă o carieră pentru copiii lor. Soldaţi sau vraci ori 
ce naiba mai fac Feele care nu-și permit să se relaxeze toată 
ziua și să mănânce struguri. 

— Poate că Feele și malakimii se urăsc, dar au multe prostii în 
comun. 

Bryce aprobă. 

— Ciclul meu a venit cu câteva săptămâni înainte de a împlini 
treisprezece ani. Și atunci mama a avut... nu știu. O criză 
existențială? A cuprins-o brusc teama că m-a împiedicat să am 
acces la o parte din moștenirea mea. A luat legătura cu tatăl 
meu biologic. Două săptămâni mai târziu au venit documentele 
care mă declarau cetățean cu drepturi depline. Exista însă o 
condiţie: trebuia să aleg Casa Cerului și a Aerului. Eu am 
refuzat, însă mama a fost cea care a insistat să o fac. Vedea în 
asta un soi de... protecţie. Nu știu. Se pare că fusese convinsă 
de intenţiile lui de a mă proteja, pentru că l-a întrebat dacă își 
dorește să mă întâlnească. Pentru prima oară. Între timp îmi mai 
trecuse și mie supărarea legată de alegerea Caselor și mi-am 
dat seama că și eu voiam să îl cunosc. 

Hunt deduse din tăcerea ei: 

— Nu a mers bine. 

— Nu. Atunci l-am cunoscut și pe Ruhn. Am venit încoace și 
am stat în CviRo pe timpul verii. L-am întâlnit pe Regele 
Toamnei. Şi pe tatăl meu, minţi ea. În primele zile, vizita nu a 
fost pe cât de rea se temuse mama. Mi-a plăcut ce am văzut. 
Chiar dacă unii dintre copiii Feelor șopteau pe la colţuri că sunt 
corcitură, eu știam bine cine sunt. Nu a existat nici o clipă în 
care să nu mă simt mândră - că sunt om, vreau să zic. Şi știam 
că fusesem invitată de tatăl meu, deci cel puţin el mă dorea 
acolo. Nu îmi păsa ce cred ceilalți. Asta până când am mers la 
Oracol. 

Hunt se strâmbă. 

— Am o presimţire rea. 

— A fost o catastrofă. 

Bryce înghiţi nodul care i se pusese în gât amintindu-și. 


— Când a privit în fumul ei, Oracolul a ţipat. Și-a zgâriat ochii. 

Nu avea de ce să se ascundă. Evenimentul era cunoscut în 
unele cercuri. 

— Am aflat mai târziu că a rămas oarbă o săptămână. 

— Zeilor! 

Bryce râse în sine. 

— Se pare că viitorul meu este într-atât de sumbru. 

Hunt nu râdea. 

— Ce s-a întâmplat? 

— M-am întors în anticameră. Nu se auzeau decât ţipetele 
Oracolului care mă blestema. Novicele au alergat înăuntru. 

— Voiam să zic: ce s-a întâmplat cu tatăl tău? 

— Mi-a zis că sunt o rușine și că nu fac doi bani, apoi a fugit pe 
la ieșirea VIP, ca să nu afle nimeni că eram înrudiţi. Până să îl 
ajung eu din urmă luase deja mașina și plecase. Când am ajuns 
acasă, mi-am găsit bagajele în faţa ușii. 

— Ce măgar! Şi Danaan n-a avut nimic de zis pentru că i-a dat 
afară din casă verișoara? 

— Regele i-a interzis lui Ruhn să intervină. 

Bryce își examină unghiile. 

— Crede-mă, Ruhn a încercat să se împotrivească. Însă regele 
s-a folosit de autoritatea lui. Așa că am luat un taxi până la gară. 
Ruhn a reușit să-mi îndese în pumn niște bani pentru drum. 

— Probabil că mama ta și-a ieșit din minţi. 

— Așa a fost. 

Bryce se opri o clipă, apoi spuse: 

— Se pare că Oracolul este încă ofuscată. 

Hunt îi oferi un mic zâmbet. 

— Eu m-aș mândri cu asta. 

Bryce, fără să se poată abţine, îi zâmbi la rândul ei. 

— Eşti probabil singurul care crede asta. 

Ochii îi întârziară din nou pe chipul ei și Bryce știu că nu are 
nici o legătură cu ceea ce spusese Oracolul. Tuși. 

— Ai găsit ceva? 

Înţelegând că ar trebui să schimbe subiectul, Hunt își întoarse 
laptopul spre ea. 

— Mă uit la drăciile astea antice de zile întregi și asta e tot ce 
am găsit. 

Vaza din teracotă data din urmă cu aproape cincisprezece mii 
de ani. Cu un secol după Prinţul Pelias. Kristallos nu dispăruse 


însă încă din memoria colectivă. Bryce citi descrierea scurtă din 
catalog și zise: 

— Se află la o galerie din Mirsia. 

Ceea ce punea o mare și trei mii cinci sute de kilometri între 
ei. Bryce trase calculatorul spre ea și apăsă pe iconiţă. 

— Fotografiile acestea ar trebui să fie însă îndeajuns. 

— Poate că m-am născut eu înainte să se inventeze 
computerele, Quinlan, dar știu să le folosesc. 

— Incerc doar să te împiedic de la a-ţi strica și mai tare 
imaginea de dur în calitate de Umbra Mortis. Nu putem lăsa să 
scape vorba cum că ai fi un tocilar pasionat de calculatoare. 

— Mersi pentru grija pe care mi-o porți. 

Li se întâlniră privirile. Lui Hunt îi înflori un zâmbet pe chip. 
Poate că o trecuseră fiorii. Un pic. 

Bryce se îndreptă. 

— Bun. Spune-mi ce am în faţa ochilor. 

— Un semn bun. 

Hunt arătă spre imaginea redată cu negru pe oranjul închis al 
teracotei: kristallos răcnea în timp ce un războinic cu cască pe 
cap își trecea sabia prin capul lui. 

Bryce se aplecă spre ecran. 

— Cum așa? 

— Kristallos poate fi ucis ca orice demon. Din câte pot să-mi 
dau seama, aici nu pare a fi folosită magia ori vreun artefact 
special. Doar forţă brută. 

Simţi un gol în stomac. 

— Vaza asta ar putea fi o interpretare artistică. Chestia aia i-a 
ucis pe Danika și Haita Diavolilor și l-a scuturat bine și pe Micah. 
Și tu vrei să-mi spui că un războinic din vechime l-a ucis doar 
trecându-i o sabie prin cap? 

Deși serialul ei era încă pornit, Bryce știa că silfa ascultă 
fiecare cuvinţel. 

— Poate că demonul a avut elementul-surpriză de partea lui în 
acea noapte. 

Bryce încercă, fără să reușească, să blocheze imaginea acelor 
maldăre de carne, urmele de sânge de pe pereţi, senzaţia aceea 
că se scufundă, chiar dacă rămânea în picioare, privind la ceea 
ce mai rămăsese din prietenii ei. 

— Sau poate că este o redare din perspectiva unui artist care 
a auzit un cântec cu înflorituri în jurul unui foc de tabără. 


Bryce începu să bată cu piciorul sub masă, de parcă așa ar fi 
putut să își calmeze bătăile inimii. Hunt o privi în ochi, cu o 
privire sinceră și onestă. 

— Bine. 

Bryce aștepta să insiste, să forţeze, însă Hunt își împinse 
calculatorul înapoi pe partea lui de masă și privi cu ochi mici 
spre ecran. 

— Ce ciudat! Scrie aici că vaza provine din Parthos. 

Își plecă fruntea într-o parte. 

— Credeam că Parthos e un mit. O poveste inventată de 
oameni. 

— Pentru că oamenii erau doar niște animale care săreau din 
copac în copac înainte să vină Asterii? 

— Zi-mi că nu crezi în teoria conspirației! Cum că ar exista o 
bibliotecă străveche în inima unei civilizaţii umane pre- 
existente. 

Pentru că Bryce nu îi răspunse, Hunt insistă: 

— Dacă așa ceva chiar ar exista, atunci unde sunt dovezile? 

Bryce trase de amuleta pe care o avea pe lănţișorul din jurul 
gâtului și dădu din cap spre imaginea de pe ecran. 

— Vaza aceasta a fost făcută de o nimfă. Nu de vreun om 
mitic, iluminat. 

— Poate că Parthos nu fusese cu totul șters de pe hartă la 
acea dată. 

Hunt îi aruncă o privire pe sub sprâncene. 

— Serios, Quinlan? 

Pentru că nici de această dată nu răspunse, Hunt își ridică 
fruntea ca să privească spre tableta ei. 

— Unde ești cu cercetarea locurilor în care a fost Danika? 

Lui Hunt îi vibră telefonul, însă Bryce se adună pe măsură ce 
imaginea aceea cu demonul răpus se acoperea de sângele 
vărsat al Danikăi, și îi zise: 

— Incerc încă să dau la o parte lucrurile care nu se leagă, 
dar... Sincer, singurul lucru neobișnuit este că Danika a fost de 
pază la Templul Lunei. Uneori era de gardă în zonă, însă nu mai 
fusese niciodată staționată chiar în templu. Și apoi, chiar cu 
câteva zile înainte să moară, a fost trimisă acolo? Datele arată 
că a fost chiar în acel loc atunci când a fost furat Cornul. 
Novicea, de asemenea, a fost acolo în acea noapte. Totul 
trebuie să se lege cumva. 


Hunt își lăsă jos telefonul. 

— Poate că Philip Briggs ne va lumina în seara asta. 

Bryce își ridică repede privirea. 

— In seara asta? 

Lehabah renunţă cu totul la serialul ei. 

— Tocmai ce a sosit mesajul din partea Viktoriei. L-au 
transferat din Adrestia. Mergem să îl vedem într-o oră, într-una 
dintre celulele din subsolul de la Comitium. 

Hunt cercetă informaţiile din faţa lui. 

— Va fi dificil. 

— Știu. 

Se lăsă pe spate în scaunul lui. 

— Nu va avea lucruri frumoase de spus despre Danika. Ești 
sigură că ești pregătită să faci faţă cuvintelor lui veninoase? 

— E în ordine. 

— Serios? Pentru că vaza te-a dat peste cap și mă îndoiesc că 
o întâlnire față în faţă cu individul ăsta va fi mai ușoară. 

Simţi cum o apasă pereţii. 

— leşi, rosti răspicat și cuvintele rostite biciuiră spaţiul dintre 
ei. Doar pentru că lucrăm împreună nu înseamnă că ai dreptul 
să te bagi în problemele mele personale. 

Hunt îi aruncă doar o privire scurtă. Văzu despre ce era vorba 
și îi spuse aspru: 

— Vreau să plec spre Comitium în douăzeci de minute. Te 
aștept afară. 

Bryce îl împinse pe Hunt spre ieșire, asigurându-se că nu 
atinge nici o carte și că nici o carte nu se întinde după el, apoi 
închise ușa înainte să iasă bine. 

Se rezemă de ușa din fier, alunecând în jos până când ajunse 
pe covor și își trecu braţele în jurul genunchilor. 

Pieriseră - cu toţii. Din cauza acelui demon pictat pe vaza 
antică. Pieriseră și nu aveau să mai fie lupi în viaţa ei. Nu vor 
mai fi seri petrecute împreună în apartament. Nu vor mai dansa 
ameţiţi la colţ de stradă, nu vor mai da muzica la maximum la 
trei dimineaţa, până când vecinii lor ar ameninţa să cheme 
Legiunea 33. 

Nu vor mai fi prieteni care să îi spună Te iubesc din inimă. 
Syrinx și Lele se strecurară de jos. Himera i se încovrigă la 
picioare, iar silfa se lăsă cu burtica în jos pe braţul ei. 

— Nu da vina pe Athie. Eu cred că vrea să ne fie prieten. 


— Nu dau doi bani pe ce vrea Hunt Athalar. 

— June e ocupată cu baletul, iar Fury e demult dusă. Poate că 
e timpul să îţi faci prieteni noi, BB. Pari din nou tristă. Așa cum 
erai cu doi ani în urmă. Acum ești bine, acum rău. Nu dansezi, 
nu ieși în oraș cu nimeni, nu... 

— Las-o baltă, Lehabah! 

— Hunt este de treabă. Și Prinţul Ruhn este de treabă. Dar 
Danika nu a fost niciodată de treabă cu mine. Tot timpul 
bombănea și mârâia. Sau mă ignora. 

— Ai grijă. 

Silfa i se târî jos de pe braţ și zbură în faţa ei, încrucișându-și 
mâinile în jurul burticii rotunjoare. 

— Poţi fi la fel de rece ca un Secerător, Bryce! 

Apoi dispăru, zburând să oprească un volum dolofan, îmbrăcat 
în piele, care voia să se caţăre pe scări. 

Bryce respiră adânc, încercând să astupe golul care i se căsca 
în piept. Douăzeci de minute, zisese Hunt. Avea douăzeci de 
minute până la întâlnirea cu Briggs. Douăzeci de minute în care 
să se adune. Sau cel puţin să reușească să se prefacă destul de 
convingător. 


Capitolul 35 


Vergelele fosforescente de primă-lumină bâzâiau pe coridorul 
alb, impecabil de sub Comitium. Hunt era un vârtej de negru și 
cenușiu, în contrast cu faianța albă. Pașii lui nu aveau nici o 
urmă de ezitare în drumul lor spre ușile din metal, închise 
ermetic, din capătul holului lung. 

Cu un pas în urma lui, Bryce îl urmărea pur și simplu cum se 
mișcă - cum își croiește drum prin lume. Gardienii de la intrare 
nici măcar nu îi ceruseră vreun act de identitate înainte de a le 
face semn să treacă. 

Nu se gândise niciodată că un astfel de loc există sub cele 
cinci turnuri strălucitoare din Comitium. Că au celule. Camere de 
interogatoriu. 

Cea în care fusese dusă ea în noaptea în care murise Danika 
era la câţiva kilometri depărtare. O dependinţă. Acest loc însă... 

Incercă să nu se gândească pentru ce era folosit acel loc. Ce 
legi erau abolite odată ce îi treceai pragul. Faptul că nu se 
simţea un alt miros în afară de cel de clor sugera că locul era 
curățat des. Scurgerile de canalizare pe care le observase 
apărând după fiecare câțiva pași sugerau... 

Nu voia să știe ce sugerau gurile de canalizare. 

Ajunseră într-o cameră fără ferestre și Hunt își puse palma pe 
încuietoarea circulară din metal de la stânga lui. Un băzâit și un 
șuierat, apoi împinse ușa cu umărul, aruncând o privire înăuntru 
înainte de a-i face semn din cap să intre. 

Primele-lumini de deasupra bâzâiau ca niște viespi. Spre ce se 
va îndrepta propria primă-lumină, așa slabă și puţină cum va fi? 
In cazul lui Hunt, explozia de lumină încărcată de energie care 
erupsese atunci când făcuse Saltul aprovizionase probabil un 
întreg oraș. 

Se întreba uneori: a cui primă-lumină îi încărca telefonul, 
combina stereo sau aparatul de făcut cafea. 

Acum nu era momentul să se gândească la astfel de lucruri 
fără nici o legătură, se certă, și îl urmă pe Hunt în celulă, dând 
cu ochii de bărbatul palid care se afla acolo. 

Fuseseră amplasate două scaune în faţa mesei de metal din 
mijlocul camerei, de care erau prinse cătușele lui Briggs. 
Salopeta lui albă era curată, dar... 


Bryce văzu starea în care se afla, faţa lui găunoasă, scobită și 
se strădui să nu tresară. Părul negru îi era tuns la piele și, deși 
nu avea nici o vânătaie sau zgârietură pe piele, ochii lui albaștri, 
adânci... erau goi și lipsiţi de orice speranţă. 

Briggs nu spuse nimic atunci când ea și Hunt se așezară pe 
scaunele de la masă. Camerele de filmat își clipeau luminiţele 
roșii din fiecare colţ, iar Bryce era convinsă că cineva îi ascultă 
din camera de control de la câteva uși depărtare. 

— Nu-ţi vom răpi prea mult timp, zise Hunt, ca și cum și el ar fi 
observat acei ochi hăituiţi. 

— Acum timpul e tot ce mi-a rămas, îngerule. Şi locul ăsta e de 
preferat... celuilalt. 

Celălalt loc, adică Închisoarea Adrestia, unde era încarcerat. 
Acolo unde îi făceau lucrurile groaznice care i se citeau în ochii 
aceia teribili. 

Bryce îl simţea pe Hunt grăbind-o fără cuvinte să pună prima 
întrebare pe care o aveau, așa că respiră adânc, pregătindu-se 
să umple acea cameră mult prea mică, înecată de zumzetul 
luminilor, cu vocea ei. 

Însă Briggs întrebă primul: 

— Ce lună e? În ce dată suntem astăzi? 

Bryce se simţi cuprinsă de groază. Acel bărbat plănuise să 
ucidă, își reaminti. Chiar dacă părea că nu el a ucis-o pe Danika, 
plănuise să ucidă o mulţime de alte persoane, să aprindă un 
război la scară mare între oameni și Vaniri. Să îi detroneze pe 
Asteri. Existau motivele pentru care rămânea în spatele gratiilor. 

— Este 12 aprilie! îi răspunse Hunt, cu voce joasă. Anul 15035. 

— Au trecut doar doi ani? 

Bryce înghiţi în sec. 

— Am venit ca să te întrebăm câteva lucruri în legătura cu 
ceea ce s-a întâmplat cu doi ani în urmă. Precum și în legătură 
cu unele evenimente recente. 

Briggs îi privi. Îi privi cu atenţie. 

— De ce? 

Hunt se lăsă pe spate, indicându-i astfel lui Bryce că ea 
conducea spectacolul. 

— Clubul de noapte Corbul Alb a fost aruncat în aer cu câteva 
zile în urmă. Având în vedere că era una dintre ţintele tale 
principale în urmă cu doi ani, probele arată că gruparea Keres 
este din nou activă. 


— Şi voi credeţi că eu sunt responsabil? 

Un zâmbet amar îi schimonosi fața uscată. Hunt se încordă. 

— Eu nu știu în ce an suntem, copilă. Și tu crezi că pot să iau 
legătura cu lumea de afară? 

— Cum rămâne cu partizanii tăi? întrebă Hunt cu grijă. Ar fi 
putut să o facă ei în numele tău? 

— De ce s-ar obosi? întrebă Briggs și se rezemă de spătarul 
scaunului său. l-am dezamăgit. Dădu din cap spre Bryce. Și i-am 
dezamăgit pe cei ca tine - pe cei nedoriți. 

— Pe mine nu m-ai reprezentat niciodată, zise Bryce încet. 
Urăsc din suflet tot ceea ce ai încercat să faci. 

Briggs râse spart, răgușit. 

— Atunci când Vanirii îţi spun că nu ești suficient de bună 
pentru un loc de muncă din cauza sângelui tău de om, când 
bărbaţii de felul nenorocitului care stă acum lângă tine te 
privesc doar ca pe un trup bun de folosit și apoi de aruncat la 
gunoi, când îţi vezi mama - este vorba despre o mamă om, nu-i 
așa? întotdeauna mama este om - tratată ca un gunoi... Vei 
vedea cum acele sentimente de așa-zisă dreptate se sting cât ai 
clipi din ochi. 

Bryce refuză să îi răspundă. Dacă se gândea de câte ori 
văzuse cum mama ei este ignorată sau batjocorită... 

— Deci vrei să spui că nu te afli în spatele atentatului, zise 
Hunt. 

— Repet... îngăimă Briggs și trase de cătușe. Singurii inși pe 
care îi văd zi de zi sunt cei care mă dezmembrează ca pe un 
cadavru și apoi mă cos la loc înainte de lăsarea nopţii. 
Vrăjidoctoriţele lor netezesc totul la loc. 

Bryce simţi un gol în stomac. Până și Hunt înghiţi un nod. 

— Şi partizanii tăi nu ar fi putut să bombardeze clubul pentru a 
te răzbuna? 

— Împotriva cui? întrebă Briggs autoritar. 

— A noastră. Pentru că investigăm moartea Danikăi Fendyr și 
căutăm Cornul Lunei. 

Briggs își închise ochii albaștri. 

— Deci nemernicii din Legiunea 33 și-au dat în sfârșit seama 
că nu eu am omorât-o. 

— Nu ai fost achitat în mod oficial de nici o acuzaţie! îi zise 
Hunt cu asprime. 


Briggs își clătină capul, cu ochii aţintiţi asupra peretelui din 
stânga lui. 

— Nu știu nimic despre Cornul Lunei și sunt al naibii de sigur 
că nici un soldat Keres nu a știut, însă mi-a plăcut de Danika 
Fendyr. Chiar și atunci când m-a arestat, mi-a plăcut de ea. 

Hunt se uită atent la bărbatul sfrijit, hăituit - o umbră a 
bărbatului bine făcut și puternic care fusese cu doi ani în urmă. 
Ce îi făceau în acea închisoare... Hel! 

Hunt avea în minte câteva metode de tortură. Se trezea încă 
în miezul nopţii când își amintea de cum fuseseră exersate 
asupra lui. 

Bryce clipi uimită în faţa lui Briggs. 

— Ce vrei să spui: ţi-a plăcut? 

Briggs zâmbi, savurând surpriza care se citea pe chipul lui 
Quinlan. 

— M-a filat pe mine și pe agenţii mei timp de săptămâni 
întregi. Ne-am și întâlnit de două ori. Mi-a spus să pun capăt 
planurilor mele pentru că altfel va trebui să mă aresteze. Bine, 
asta prima oară. A doua oară m-a avertizat că are destule 
dovezi împotriva mea și că este nevoită să mă aresteze, dar că 
puteam să scap ușor dacă-mi recunoșteam uneltirile și încheiam 
totul atunci și acolo. Nici atunci n-am ascultat-o. A treia oară... A 
venit cu haita și asta a fost. 

Hunt își controlă emoţiile și luă o mină neutră. 

— Danika te-a protejat? 

Lui Bryce i se scursese culoarea din obraji. Lui Hunt îi trebui 
multă stăpânire de sine ca să nu îi atingă mâna. 

— A încercat. 

Briggs își trecu degetele osoase peste salopeta impecabilă. 

— Pentru un Vanir, a fost corectă. Nu cred că ne contrazicea în 
mod absolut. Nu era de acord cu metodele mele, da, dar cred că 
s-ar putea să fi fost un simpatizant. 

Briggs îi cercetă din nou chipul lui Bryce, cu un fanatism în 
privire care îi făcu lui Hunt să i se ridice părul de pe spinare. 
Încercă să își stăpânească revolta în faţa termenului ales. 

— Partizanii tăi știau despre asta? 

— Da. Cred că i-a și lăsat pe unii să scape în acea noapte. 

Hunt pufăi. 

— Asta este o acuzaţie al naibii de gravă împotriva unui lider 
din Aux. 


— E moartă, nu-i așa? Cui îi pasă? 

Bryce tresări. Era suficient pentru ca Hunt să nu își mai reţină 
mârâitul de această dată. 

— Danika nu era o simpatizantă a rebelilor! șuieră Bryce. 

Briggs o privi de sus. 

— Nu încă, poate! aprobă. Dar Danika ar fi putut să o apuce pe 
acea cale. Poate că ea văzuse cum este tratată de ceilalţi 
frumoasa ei prietenă metisă și nu îi plăcuse. 

Briggs zâmbi complice când observă că Bryce este uimită că a 
ghicit natura relaţiei ei cu Danika. Citise probabil emoția pe care 
o avea întipărită pe chip. 

Briggs continuă: 

— Partizanii mei știau că Danika este un potenţial ajutor. 
Vorbisem despre asta, chiar până să aibă loc raidul. Şi în acea 
noapte, Danika și haita ei au fost corecți cu noi. Ne-am luptat și 
am reușit chiar să îi aplic câteva lovituri bune Secundului ăla al 
ei. 

Briggs fluieră. 

— Connor Holstrom. 

Bryce se încordă. 

— Tipul se învineţea repede. 

După felul crud în care i se curbară buzele era clar că băgase 
de seamă efectul pe care numele lui Connor îl avusese asupra 
ei. 

— Holstrom a fost iubitul tău? Păcat! 

— Nu-i treaba ta. 

Cuvintele lui Bryce erau la fel de goale ca ochii lui Briggs. 

Vorbele ei îl împunseră pe Hunt în piept. Vidul pe care îl 
simţise în vocea ei. 

— Nu ai menţionat nimic din toate astea atunci când ai fost 
arestat prima oară? întrebă Hunt. 

Briggs îi aruncă: 

— De ce dracu' aș turna un potenţial simpatizant, incredibil de 
puternic, precum Danika Fendyr? Poate că soarta mea era 
pecetluită... 

Briggs făcu un gest amplu spre ceea ce îi înconjura. 

— Dar cauza avea să dăinuie. Trebuia să supravieţuiască, iar 
eu știam că cineva ca Danika ar putea fi un aliat foarte valoros. 

Hunt interveni: 


— Dar de ce nu ai spus nimic despre asta în timpul procesului 
tău pentru crimă? 

— Procesul meu? Vrei să spui escrocheria aia televizată care a 
durat două zile? Cu avocatul pe care mi-l alocase Guvernatorul? 

Briggs izbucni în râs. Şi râse. 

Hunt trebui să își reamintească faptul că acela era un om 
încarcerat, care suporta o tortură indescriptibilă. Că nu era 
cineva căruia ar fi putut pur și simplu să îi dea un pumn în faţă. 
Nici măcar pentru faptul că râsul lui o făcea pe Quinlan să se 
foiască în scaun. 

— Ştiam că vor da vina pe mine, indiferent de ce aș fi făcut. 
Ştiam că, și dacă spuneam adevărul, aș fi sfârșit aici. Așa că, 
sperând că Danika ar putea avea prieteni încă în viaţă, care să îi 
împărtășească sentimentele, i-am păstrat secretul. 

— Dar o torni acum, zise Bryce. 

Însă Briggs nu îi dădu nici o replică, studiind în schimb masa 
de metal îndoită. 

— Am spus-o acum doi ani și o voi repeta acum: Keres nu i-a 
ucis pe Danika și Haita Diavolilor. Bombardamentul de la Corbul 
Alb însă... poate că au reușit să facă asta. Bravo lor dacă au 
făcut-o. 

Hunt scrâșni din dinţi. Atât de rupt de realitate fusese și el 
atunci când o urmase pe Shahar? Gradul acesta de fanatism îl 
împinsese să îi conducă pe îngerii din Legiunea 18 pe muntele 
Hermon? Pe atunci, ar fi ascultat măcar vorbele cuiva care l-ar fi 
sfătuit să nu o facă? 

Îi veni în minte o amintire înceţoșată cu Isaiah care făcea 
exact asta, țipând la el în cortul de război. La dracu'! 

— Au murit mulţi Vaniri în explozie? întrebă Briggs. 

Pe faţa lui Bryce se așternu dezgustul. 

— Nu, spuse și se ridică de pe scaun. Nici măcar unul. 

Îi vorbise cu măreţia unei regine. Hunt nu avu ce face și se 
ridică odată cu ea. 

Briggs își clătină capul. 

— Păcat! Hunt își strânse degetele în pumni. Fusese atât de 
nebunește îndrăgostit de Shahar, de cauza lor... Oare nu fusese 
cu nimic mai bun decât acest om? 

Bryce îi spuse lui Briggs printre dinţi: 

— Îţi mulţumim că ne-ai răspuns la întrebări. 


Fără să mai aștepte să îi răspundă, se grăbi spre ușă. Hunt o 
urmă îndeaproape, chiar dacă Briggs era încătușat. 

Faptul că Bryce pusese punct întâlnirii atât de repede îi 
demonstra că aceasta îi împărtășea opinia: Briggs chiar nu o 
ucisese pe Danika. 

Aproape ajunsese la ușă, când Briggs îi zise: 

— Tu eşti unul dintre Îngerii Căzuţi? 

Hunt se opri în loc. Briggs zâmbi. 

— Tot respectul pentru tine. 

Îl examină pe Hunt, din cap până în picioare. 

— În ce parte a Legiunii 18 ai servit? 

Hunt nu îi răspunse. Însă ochii albaștri ai lui Briggs se 
luminaseră. 

— Îi vom da jos într-o zi pe ticăloșii aceia, frate. 

Hunt își îndreptă privirea spre Bryce, dar ea era deja la 
jumătatea holului, pășind hotărât. De parcă nu ar mai fi rezistat 
să respire același aer cu bărbatul înlănţuit de masă, de parcă ar 
fi trebuit să părăsească acel loc îngrozitor cât mai repede. Hunt 
stătuse acolo, interogase diverse persoane, de mai multe ori 
decât își dorea să își aducă aminte. 

lar crima pe care o comisese cu o seară în urmă... nu o uitase. 
Îi ștersese încă una dintre datorii, dar nu o uitase. 

Briggs se uita încă la el, așteptându-l să vorbească. Acordul 
căruia Hunt i-ar fi dat glas cu câteva săptămâni în urmă îi muri 
acum pe buze. 

Nu, nu fusese cu nimic mai bun decât acest bărbat. 

Nu știa în ce categorie îl așeza asta. 


— Deci Briggs și partizanii lui pot fi tăiaţi de pe listă! zise 
Bryce. 

Își strânse picioarele sub ea, pe canapeaua din sufragerie. 
Syrinx sforăia deja alături. 

— Doar dacă nu cumva tu crezi că a minţit? 

Hunt, așezat la celălalt capăt al canapelei, se încruntă spre 
meciul de sunball care tocmai începea la televizor. 

— A spus adevărul. Am avut de-a face cu destui... prizonieri, 
ca să știu acum când cineva minte. 

Abia  rostise cuvintele. Stătuse ca pe ghimpi de când 
părăsiseră Comitium pe aceeași ușă nemarcată ce dădea în 


stradă, pe care o folosiseră pentru a intra. Pentru că așa nu 
aveau cum să dea nas în nas cu Sandriel. 

Hunt arătă spre hârtiile aduse de Bryce de la galerie, pe care 
se aflau notate mișcările Danikăi și lista cu nume pe care o 
întocmise. 

— Adu-mi aminte cine este următorul suspect la tine pe listă? 

Bryce nu răspunse, cercetându-i profilul. Lumina ecranului se 
reflecta pe pomeţii lui, adâncind umbra de sub maxilarul 
puternic. 

Chiar era frumușel. Și chiar părea într-o pasă proastă. 

— Ce-i cu tine? 

— Nimic. 

— Zise asta tipul care scrâșnește atât de tare din dinţi încât se 
aude până la mine. 

Hunt îi aruncă o privire tăioasă și își întinse braţul musculos 
de-a lungul dosului canapelei. 

Se schimbase atunci când ajunseseră acasă, cu treizeci de 
minute în urmă, după ce mâncaseră rapid tăieţei și gogoși de la 
o rulotă cu mâncare din cartier, și acum purta un tricou gri 
moale, pantaloni negri de trening și o șapcă albă de sunball, 
întoarsă cu cozorocul la spate. 

Şapca aceea fusese lucrul care o derutase cel mai tare - era 
atât de normală de... băiețească să zicem, în lipsa unui cuvânt 
mai potrivit, încât în ultimul sfert de oră îi tot aruncase ocheade. 
Câteva șuviţe din părul lui negru se ondulau pe la margini, 
banda ajustată îi acoperea aproape cu totul tatuajul de pe frunte 
și nu avea idee de ce, însă toate astea erau pur și simplu... 
dezgustător de atrăgătoare. 

— Ce? o întrebă, simţindu-i privirea. 

Bryce se întinse, părul lung, împletit în coadă alunecându-i 
peste umăr, și îi apucă telefonul de pe măsuţa de cafea. Îi făcu o 
poză, pe care o trimise și pe telefonul ei, în primul rând pentru 
că se îndoia că avea să o creadă cineva că însuși Hunt Athalar 
stătea pe canapeaua ei în haine de casă, cu o șapcă de sunball 
întoarsă cu cozorocul la spate pe cap, și se uita la televizor cu o 
bere în mână. 

Umbra Morţii, doamnelor și domnilor! 

— Chestia asta e enervantă! îi zise printre dinţi. 

— Așa-i și faţa ta! îi răspunse ea dulce, aruncându-i telefonul. 


Hunt îl ridică, îi făcu ej o poză, apoi îl lăsă din mână, cu ochii 
din nou la meci. 

Îl lăsă să mai urmărească un minut, apoi zise: 

— Eşti morocănos de când am vorbit cu Briggs. 

— Scuze. 

— De ce îţi ceri scuze? 

Hunt trasă un cerc pe perniţa de pe canapea. 

— Mi-am adus aminte de niște lucruri urâte. De... despre cum 
am ajutat-o pe Shahar să conducă rebeliunea. 

Bryce se gândi o clipă, trecând în revistă fiecare cuvânt 
monstruos pe care Briggs îl rostise în acea celulă de sub 
Comitium. 

Aha! Aha! Zise cu grijă: 

— Nu ai nimic în comun cu Briggs, Hunt. 

Ochii lui negri alunecară spre ea. 

— Nu mă cunoști suficient de bine încât să poţi spune asta. 

— Ai riscat de bunăvoie și cu voie bună vieţi nevinovate ca să 
îti duci la capăt rebeliunea? 

Lui Hunt i se încleștă gura. 

— Nu. 

— Ei, iată. 

| se încleștă din nou maxilarul. Apoi spuse: 

— Dar am fost orb. În privinţa multor lucruri. 

— Cum ar fi? 

— Multe! evită. Privindu-l pe Briggs, ceea ce îi fac... Nu știu de 
ce m-a deranjat de data asta. Am fost acolo jos de multe ori cu 
alţi prizonieri care... Vreau să zic... 

Îi zvâcni genunchiul. Și zise fără să se uite la ea: 

— Ştii ce gen de rahat trebuie să fac. 

Ea îi răspunse moale: 

— Mda. 

— Dar din cine știe ce cauză, văzându-l azi pe Briggs, mi-am 
amintit de propria mea... 

Își pierdu din nou cuvintele și luă o gură de bere. 

Bryce își simţi stomacul plin de o groază rece și uleioasă, care 
o făcea să regrete mâncarea pe care o înghiţise cu jumătate de 
oră în urmă. 

— Cât timp te-au făcut să treci prin asta... după ce s-a 
întâmplat pe muntele Hermon? 

— Șapte ani. 


Bryce își închise ochii, strivită de greutatea acelor cuvinte. 

Hunt continuă: 

— Și eu pierdusem noţiunea timpului. Temniţele asterilor se 
află atât de adânc în pământ, sunt atât de întunecate încât 
zilele devin ani și anii devin zile și... Atunci când m-au scos de 
acolo m-am dus direct la Arhanghelul Ramuel. Primul meu... 
mânuitor. El a continuat după același tipar încă doi ani, dar apoi 
s-a plictisit și și-a dat seama că i-aș fi mult mai util dacă aș vâna 
demoni și i-aș împlini misiunile, decât dacă m-ar lăsa să 
putrezesc în camerele lui de tortură. 

— Solas arzător, Hunt! șopti Bryce. 

Incă nu putea să o privească. 

— Când Ramuel s-a decis să mă lase să-i servesc drept asasin 
trecuseră nouă ani de când văzusem ultima oară lumina 
soarelui. De când simţisem adierea vântului sau mirosul ploii. 
De când nu mai văzusem iarbă, un râu ori un munte. De când nu 
mai zburasem. 

Îi tremurau mâinile atât de tare, încât Bryce și le încrucișă pe 
piept, strângându-și cu putere trupul. 

— Eu... îmi pare atât de rău. 

Hunt avea o privire distantă, înceţoșată. 

— Ura a fost singurul lucru care m-a alimentat în tot acel timp. 
O ură precum cea a lui Briggs. Nu speranţa, nu dragostea. Doar 
o ură turbată, neabătută. Faţă de Arhangheli. Faţă de Asteri. 
Faţă de tot. 

În cele din urmă își întoarse privirea spre ea. Avea ochii la fel 
de goi precum cei ai lui Briggs. 

— Așa că, da. Poate că nu am fost dispus să sacrific vieți 
nevinovate pentru rebeliunea lui Shahar, însă aceasta a fost 
singura diferenţă dintre mine și Briggs. Singura care rămâne. 

Bryce nu își lăsă timp ca să se răzgândească și îi apucă mâna. 

Nu își dăduse seama cât de mare era mâna lui Hunt faţă de a 
ei până în clipa în care i-o strânse. Nu își dăduse seama câte 
bătături avea în palmă și pe degete decât atunci când îi zgâriară 
pielea. 

Hunt privi în jos la mâinile lor, unghiile ei pictate în culorile 
apusului contrastând cu auriul închis al pielii lui. Bryce se trezi 
ţinându-și respiraţia, așteptându-l să-și retragă mâna, și îl 
întrebă: 


— Încă mai simţi că ura este singurul lucru care te ajută să 
treci de zile? 

— Nu. 

Își ridică ochii de la mâinile lor pentru a-i cerceta chipul. 

— Uneori, sunt unele lucruri, da, dar... Nu, Quinlan. 

Bryce dădu din cap, însă el o privea încă, așa că se întinse 
după cearșafuri. 

— Nu mai ai nimic altceva de spus? întrebă Hunt, cu gura 
strâmbă. Tu, care ai o părere despre tot și toţi, nu mai ai nimic 
de adăugat în legătură cu ceea ce ţi-am spus? 

Bryce își dădu împletitura de pe umăr. 

— Nu ești ca Briggs! zise simplu. 

Hunt se încruntă și încercă să-și retragă mâna. Dar Bryce își 
strânse degetele mai tare în jurul ei. _ 

— Poate că tu te vezi cumva, însă și eu te văd, Athalar. Iți văd 
bunătatea și... în fine. 

Îi strânse mâna ca să accentueze ceea ce spunea. 

— Văd toate lucrurile pe care tu le uiţi. Briggs este o persoană 
rea. Poate că a intrat în rebeliunea umană din motive corecte, 
dar este o persoană rea. Tu nu ești. Nu vei fi niciodată. Și cu 
asta, basta! 

— Târgul pe care îl am cu Micah sugerează altceva... 

— Nu ești ca el. 

Greutatea privirii lui îi apăsa pielea, îi încălzea faţa. 

Işi retrase mâna pe cât de natural putu, încercând să nu bage 
de seamă că degetele lui păreau să ezite să-i dea drumul. Se 
aplecă însă spre el, întinzându-și braţul și îi dădu un bobârnac 
șepcii pe care o purta. 

— Apropo, care-i faza cu asta? 

Hunt îi ușui mâna. 

— Este o șapcă. 

— Nu se potrivește cu imaginea ta de prădător în miez de 
noapte. 

O clipă rămase amuţit. Apoi izbucni în râs, dându-și capul pe 
spate. Coloana de bronz a gâtului său puternic se mișca odată 
cu hohotele. Bryce își puse din nou mâinile-n sân. 

— Ştii, Quinlan! zise, scuturându-și capul. Își trase șapca de pe 
cap și i-o potrivi ei. Ești nemiloasă. 

Bryce rânji, întorcând șapca cu cozorocul la spate, așa cum o 
purtase el și răvăși hârtiile cu afectare. 


— Hai să mai cercetăm o dată. De vreme ce Briggs și Regina 
Viperă sunt tăiaţi de pe listă... poate că este ceva legat de 
prezenţa Danikăi la Templul Lunei în noaptea în care a fost furat 
Cornul, ceva care ne scapă. 

Hunt se trase mai aproape. Coapsa lui îi atinse genunchiul în 
timp ce trăgea cu ochiul la hârtiile din poala ei. li urmări privirea 
alunecând deasupra lor, atent la lista cu locuri. Și încercă să nu 
se gândească la căldura acelei coapse lipită de piciorul ei. La 
musculatura ei solidă. 

Apoi, Hunt își ridică fruntea. 

Era suficient de aproape încât să își dea seama că ochii lui nu 
erau negri până la urmă, ci mai degrabă o nuanţă închisă de 
căprui. 

— Suntem niște idioţi. 

— Măcar ai folosit pluralul! 

Hunt chicoti, dar nu se trase înapoi. Nu își mișcă piciorul acela 
puternic. 

— Templul are camere exterioare. Trebuie să fi înregistrat în 
noaptea în care a fost furat Cornul. 

— Vorbești de parcă Legiunea 33 nu a verificat înregistrările 
acum doi ani. Au zis că din cauza penei de curent nu a putut fi 
salvat nimic. 

— Poate că nu am testat așa cum trebuie înregistrările. Nu am 
privit câmpurile potrivite. Nu am cerut oamenilor potriviţi să le 
examineze. Dacă Danika a fost acolo în acea noapte, de cenua 
știut nimeni? De ce nu a spus ea că a fost la templu atunci când 
a fost furat Cornul? De ce nu a menţionat nimic novicea despre 
prezenţa ei? 

Bryce își mușcă buza. Hunt își cobori privirea spre gura ei. Ar fi 
putut să jure că ochii i se făcuseră mai negri. Că își apăsase mai 
puternic coapsa de a ei. De parcă ar fi vrut să o provoace - să 
vadă dacă se va retrage. 

Nu se retrase, însă vocea îi sună răgușit când zise: 

— Crezi că Danika a știut cine a luat Cornul și a încercat să 
ascundă asta? 

Işi scutură capul. 

— Danika nu ar fi făcut așa ceva. Ei nici nu părea să-i pese că 
a fost furat. 

— Nu știu! zise el. Dar hai să începem cu analizarea 
înregistrărilor, chiar dacă se va dovedi că sunt o pierdere de 


timp. Şi să le trimitem cuiva care ne-ar putea oferi o analiză mai 
substanţială. 

Hunt își fură înapoi șapca de pe capul lui Bryce și și-o puse pe 
al lui - tot cu cozorocul la spate, tot cu acele șuvițe ondulate 
ițindu-se de pe margini. Ca să completeze tabloul, o trase de 
codiță, apoi își duse mâinile la ceafă și se reîntoarse la meci. 

Simţi lipsa piciorului lipit de piciorul ei ca pe o insultă. 

— La cine te gândești? 

Hunt îi răspunse cu un zâmbet. 


Capitolul 36 


Poligonul cu trei niveluri din Codrul Lunii se adresa unei 
clientele creative și letale. Ocupa un fost depozit care se 
întindea de-a lungul râului lIstros pe aproape jumătate de 
kilometru și se mândrea cu singura galerie pentru lunetiști din 
oraș. 

Hunt trecea pe acolo din când în când ca să se păstreze în 
formă, de obicei în creierii nopţii, când nu se afla nimeni pe 
acolo care să se holbeze la Umbra Mortis cu o pereche de căști 
pufoase pe urechi și ochelari militari, îndreptându-se spre una 
dintre galeriile private. 

Era deja târziu când îi venise ideea pentru această întâlnire, 
apoi a doua zi Jesiba o încărcase pe Quinlan cu o mulţime de 
sarcini, așa că se hotărâseră să aștepte lăsarea nopţii pentru a 
vedea unde ajung cu investigația. Hunt pariase un ban de aur că 
va fi vorba despre un salon de tatuaje, iar ea ridicase miza la doi 
bani de aur și zisese că va fi un bar cu pretenţii rock. Dar 
răspunsul pe care îl primise la mesajul trimis îi adusese acolo. 

Galeria pentru lunetiști se afla în capătul de nord al clădirii și 
era accesibilă printr-o ușă grea din metal prin care nu trecea 
nici un sunet. La intrare își luară căștile electronice, care aveau 
să amortizeze pocnetul pistoalelor, permițându-le în același timp 
să se audă între ei. Înainte să intre în galerie, Hunt îi aruncă lui 
Bryce o privire peste umăr, ca să se asigure că are puse bine 
căștile. 

Bryce îi observă privirea grijulie și chicoti: 

— Cloșcă. 

— N-aș vrea să-ţi explodeze urechiușele alea frumoase, 
Quinlan. 

Nu-i dădu timp să răspundă și deschise ușa. Fură întâmpinați 
de muzica dată la maximum și de cei trei bărbaţi aliniaţi în 
lungul unei bariere de sticlă, înalte până la brâu. 

Lordul Tristan Flynn avea o pușcă cu lunetă aţintită spre ţinta 
de hârtie decupată în formă umană din capătul îndepărtat al 
sălii. Era atât de îndepărtată încât un muritor abia ar fi putut să 
o distingă. Alesese să renunţe la lunetă și să se bazeze, în 
schimb, pe vederea lui ascuțită de Fee. Danaan și Declan 
Emmet erau lângă el, cu propriile lor puști agăţate de umăr. 


Ruhn dădu din cap spre ei și le făcu semn să aștepte un 
moment. 

— O să rateze! zise Emmet pe deasupra basului bubuitor, abia 
aruncându-le o privire lui Hunt și lui Bryce. 

— Cu puţin peste un centimetru. 

— Du-te dracu’, Dec! mormăi Flynn și trase. 

Împușcătura erupse, sunetul fiind absorbit de tavanul și pereţii 
căptușiţi și, la capătul galeriei, bucata de hârtie se legănă, cu 
trunchiul sfâșiat. 

Flynn își cobori pușca. 

— Direct la bilute, fraierilor! 

Își întinse palma spre Ruhn. 

— Plătește. 

Ruhn își dădu ochii peste cap și îi aruncă o monedă din aur, 
apoi se întoarse spre Hunt și Bryce. 

Hunt își mută privirea spre cei doi prieteni ai prinţului, care îl 
măsurau din cap până-n picioare, în timp ce-și scoteau căștile și 
ochelarii. El și Bryce făcură imediat același lucru. 

Hunt nu se așteptase la unda de invidie pe care o simţea la 
vederea acelor prieteni împreună. O privire spre umerii încordaţi 
ai lui Quinlan și se întrebă dacă și ea simţea același lucru - dacă 
își amintea de serile petrecute cu Danika și Haita Diavolilor, pe 
vremea când n-aveau nimic mai bun de făcut decât să se 
șicaneze. 

Bryce își reveni mai repede decât Hunt și zise leneș: 

— Băieți, scuze că vă întrerup jocul de comando, dar avem 
chestii de adulţi de discutat. 

Ruhn își așeză pușca pe masa din metal din stânga lui și se 
rezemă de bariera din sticlă. 

— Ai fi putut să suni. 

Bryce se îndreptă spre masă ca să examineze arma pe care 
vărul ei o lăsase jos. Unghiile îi luciră pe fundalul negru mat. 
Arme secrete, create pentru a se pierde în umbre și a nu-și 
trăda purtătorul cu vreun licărit. 

— Nu am vrut ca această informaţie să ajungă în reţea. 

Flynn rânji. 

— Atac cu pelerină și pumnal. Frumos. 

Se aplecă spre ea peste masă, destul de aproape încât Hunt să 
se încordeze. 

— Mă declar curios. 


Darul pe care Quinlan îl avea de a se uita de sus la bărbaţii 
mult mai înalţi decât ea îl enerva de obicei la culme pe Hunt. 
Dar acum, văzându-l folosit în cazul altcuiva, era o adevărată 
încântare. 

Cu toate acestea, acea privire imperioasă nu păru să îl facă pe 
Flynn decât să rânjească mai tare, mai ales când Bryce i se 
adresă: 

— Nu am venit aici ca să discut cu tine. 

— Mă rănești, Bryce! 

Emmet Declan chicoti. 

— Eşti gata să mai faci rahatul ăla de hacking? îl întrebă 
Bryce. 

— Mai zi-i tu încă o dată rahat, Bryce, și să vedem dacă te mai 
ajut. 

— Scuze, scuze. Chestia aia... tehnologică. 

Bryce își flutură mâna. 

— Avem o înregistrare de la Templul Lunei din noaptea în care 
a fost furat Cornul, care trebuie analizată. 

Ruhn înmărmuri, cu ochii aţintiţi asupra lui Hunt: 

— Aveţi o pistă? 

— Abia așternem piesele de puzzle. 

Declan își frecă gâtul. 

— Bine. Ce căutaţi mai exact? 

— Orice. Orice ar putea apărea pe audio sau termal, sau dacă 
există vreo cale de a face imaginea mai clară, în ciuda penei de 
curent. 

Declan își lăsă pușca lângă cea a lui Ruhn. 

— S-ar putea să am un software care să ne ajute, dar nu 
promit nimic. Dacă investigatorii nu au reușit să găsească nimic 
cu doi ani în urmă, sunt slabe șanse să găsesc vreo anomalie eu 
acum. 

— Știm! zise Bryce. Cât îţi va lua? 

Declan păru să facă niște calcule mentale. 

— Am nevoie de câteva zile. Văd ce pot să găsesc. 

— Mulţumesc. 

Flynn dădu drumul unui suspin teatral. 

— Cred că este prima oară când rostești acest cuvânt, B. 

— Nu te învăţa să îl auzi. 


Bryce îi scană din nou cu indiferența aceea a ei degajată și 
zeflemitoare care îi făcea lui Hunt pulsul să bată în același ritm 
cu al muzicii care se auzea din difuzoarele sălii. 

— De ce sunteţi aici voi trei până la urmă? 

— Noi chiar muncim pentru Aux. Asta implică ocazional și 
puţin antrenament. 

— Şi unde e restul unităţii voastre? 

Bryce își roti privirea teatral în jur. Hunt nu se obosi să-și 
ascundă veselia. 

— Sau a fost o chestie așa, doar între colegi de cameră? 

Declan chicoti. 

— A fost o sesiune bazată pe invitaţie. 

Bryce își dădu ochii peste cap și îi zise lui Ruhn: 

— Sunt sigură că Regele Toamnei te pune să îi raportezi toate 
mișcările pe care le faci. 

Își încrucișă braţele. 

— Păstrează asta... 

Bryce făcu un gest larg, care îi includea pe toţi cei de faţă. 

— „.„.sub tăcere pentru câteva zile. 

— Îmi ceri să-mi mint regele? întrebă Ruhn încruntat. 

— Îţi cer să nu îi spui despre asta deocamdată. 

Flynn ridică din sprânceană. 

— Vrei să zici că Regele Toamnei este unul dintre suspecţii tăi? 

— Zic că vreau discreţie. 

Bryce rânji la Ruhn, arătându-și toţi dinţii ei albi, cu o expresie 
mai degrabă sălbatică, decât amuzată. 

— Zic că, dacă vreunul dintre voi trei nătăfleţi scăpaţi vreo 
vorbă amicilor voștri din Aux sau vreunei lipeli la beţie, voi fi 
foarte supărată. 

Adevărul era că lui Hunt i-ar fi plăcut să își ia o bere și niște 
floricele, să se așeze într-un fotoliu și să o urmărească pe Bryce 
cum îi face din cuvinte pe cei trei măgari. 

— Mie îmi sună a vorbărie goală! zise Ruhn. 

Apoi arătă spre ţinta din celălalt capăt al sălii. 

— De ce nu faci o mică demonstraţie pentru Athalar, Bryce? 

Bryce zâmbi mândră. 

— Nu trebuie să demonstrez că știu cum să mă descurc cu o 
pușcă mare ca să fac parte din clubul băieţilor. 


Hunt simţi fiori pe șira spinării în faţa încântării sălbatice din 
ochii ei atunci când zisese pușcă mare. Și alte părţi din el se 
înfiorară de asemenea. 

— Pariu pe douăzeci de bani de aur că te batem, zise Tristan 
Flynn. 

— Doar rahaţii bogaţi au douăzeci de bani de aur de spart pe 
competiţii aiurea. p 

Ochii de chihlimbar ai lui Bryce străluciră de amuzament. li 
făcu cu ochiul lui Hunt. 

Lui Hunt i se acceleră pulsul, trupul încordându-i-se de parcă l- 
ar fi atins în zone intime. Însă privirea lui Bryce alunecase deja 
spre ţinta îndepărtată. 

Își puse casca deasupra urechilor arcuite. 

Flynn își frecă mâinile. 

— Acu i-acul! 

Bryce puse ochelarii la ochi, își strânse codița și apucă pușca 
lui Ruhn. O cântări în mâini, iar Hunt urmări fără să poată să-și 
dezlipească ochii de la ea cum mângâie ţeava, pe întreaga 
lungime, din vârf până-n capăt. 

Înghiţi în sec, însă ea își văzu de treabă și potrivi arma la 
umăr, fiecare mișcare fiind organică, așa cum se aștepta să fie 
în cazul cuiva crescut de un lunetist legendar. Bryce înlătură 
piedica, fără să se deranjeze să folosească telescopul, și le zise, 
la pachet: 

— Daţi-mi voie să vă demonstrez de ce puteţi cu toţii să mă 
pupaţi în fund. 

Trei împușcături răsunară mai puternic decât muzica, una 
după alta, trupul lui Bryce absorbind reculul perfect. Lui Hunt i 
se uscase complet gura. 

Se uitară cu toţii la ecranul care arăta ţinta. 

— Ai nimerit doar unul! chicoti Flynn, cu ochii la gaura din 
inima țintei. 

— Ba nu, murmură Emmet. 

Același lucru îl văzuse și Hunt: cercul era perfect. Nu, două 
dintre margini erau puţin umflate în față, aproape imperceptibil. 

Trei împușcături, atât de precise încât trecuseră prin același 
orificiu minuscul. 

Pe Hunt îl cutremură un fior care n-avea nimic de-a face cu 
frica. Bryce puse simplu piedica la loc și așeză pușca pe masă. 
Apoi își dădu jos căștile și ochelarii. 


Când se întoarse, ochii ei și ai lui Hunt se întâlniră din nou - și 
el văzu că în spatele privirii victorioase se ascunde un nou soi de 
vulnerabilitate. | se oferise o provocare. Voise să vadă cum 
reacţionează el. 

Câţi bărbaţi fugiseră oare de această parte a ei, cu egourile lor 
de alfa-măgari amenințate? Hunt îi ura pe toți doar pentru că o 
făcuseră să aibă acea privire întrebătoare în ochi. 

Nici nu auzi cine naiba știe ce zicea Flynn. Își puse căștile și 
ochelarii și luă pușca pe care Bryce o lăsase jos. Metalul era cald 
încă de la atingerea ei. Nu îl auzi nici pe Ruhn când îl întrebă 
ceva. Se pregăti să tragă. 

Singurul lucru pe care îl băgă de seamă fu privirea lui Bryce 
atunci când îndepărtă siguranţa. 

Acel clic reverberă între ei, la fel de puternic ca un tunet. 
Bryce înghiţi în sec. 

Hunt își dezlipi ochii de la ea și trase o singură dată. Cu 
vederea lui de vultur, nu avu nevoie de lunetă pentru a observa 
cum glonţul trece prin aceeași gaură pe care o făcuse ea. 

Când își cobori arma, o găsi pe Bryce cu obrajii îmbujoraţi, cu 
ochii calzi ca o cremă de whisky. Luminaţi de o lumină tăcută. 

Hunt nu auzi nici de această dată ce ziceau ceilalți bărbați, îl 
văzu parcă vag pe Ruhn înjurând apreciativ. Doar o privea în 
ochi pe Bryce. 

Te văd, Quinlan, o asigură fără cuvinte. Și îmi place tot ceea 
ce văd. 

Asemenea! părea să spună începutul ei de zâmbet. 

Lui Hunt îi sună telefonul, ceea ce îl făcu să își ia ochii de la 
zâmbetul care făcea puţin să se clatine pământul de sub 
picioarele lui. Pe ecran apăru numele /saiah Tiberian. Răspunse 
imediat. 

— Ce s-a întâmplat? 

Hunt știa că Bryce și Feele aud fiecare cuvânt pe care Isaiah îl 
zicea: 

— Mișcaţi-vă fundurile în Luncile Asphodel. A avut loc o nouă 
crimă. 

— Unde? ceru să afle Hunt, cu un ochi la Quinlan, care își ţinea 
braţele strâns încrucișate în timp ce asculta. Toată acea lumină 
îi pierise din privire. 

Isaiah îi dădu adresa. Era la vreo trei kilometri depărtare. 

— Avem deja o echipă acolo! îl informă comandantul. 

— Ajungem în câteva minute. 

Cei trei bărbaţi, care auziseră și ei, începură să își strângă 
rapid echipamentul. Erau bine antrenați. Absolut nesuferiţi, dar 
bine antrenați. 

Bryce se foi. Hunt mai văzuse acea privire întunecată odată. Şi 
masca în aparenţă calmă pe care și-o luase atunci când Ruhn și 
prietenii lui își îndreptară privirea asupra ei. 

Atunci Hunt se lăsase păcălit de faţadă și o obligase practic să 
meargă la locul crimei. 

Hunt vorbi, fără să se uite la bărbaţi: 

— Înţeleg că ați auzit adresa. 

Nu așteptă vreo confirmare, înainte de a ordona: 

— Ne vedem acolo. 

Quinlan își închise ochii, însă Hunt nu-și luă privirea de la ea și 
se apropie. Îi simţi pe Danaan, Flynn şi Emmet părăsind galeria, 
însă nu se întoarse ca să verifice și se opri în faţa ei. 

În jurul lor se întindea tăcerea îngheţată a poligonului. 

Quinlan își strânse mâinile în jurul ei, frecându-și palmele de-a 
lungul braţelor, de parcă ar fi putut să scuture groaza, să o 
îndepărteze. 

— Vrei să mă ocup eu? îi spuse calm Hunt. 

| se ridică roșeaţa în obrajii cu pistrui. Arătă cu un deget 
tremurând spre ușă. 

— Cineva a murit în timp ce noi ne prosteam pe aici în seara 
asta. 

Hunt îi cuprinse degetul în palmă și îl cobori în spaţiul dintre 
ei. 

— Vina nu îţi aparține ţie, ci celor care fac astfel de lucruri. 

Celor de felul lui, care îi măcelăresc pe alţii în miezul nopții. 

Bryce încercă să își tragă înapoi degetul, așa că îi dădu 
drumul, amintindu-și că era sătulă de masculii Vanir. De alfa- 
măgari. Bryce înghiţi un nod, cu privirea întoarsă spre aripa lui. 


— Vreau să merg la locul crimei. 

Hunt așteptă să continue și ea răsuflă sacadat. 

— Trebuie să merg. 

Vorbise mai mult cu sine însăși. Bătu din picior, în ritmul 
muzicii care se auzea încă din boxe. Se crispă. 

— Dar nu vreau ca Ruhn și prietenii lui să mă vadă așa. 

— Așa cum? 

Era normal, era de așteptat să fie afectată de lucrurile prin 
care trecuse. 

— Ca o epavă. 

Îi străluciră ochii. 

— De ce? 

— Pentru că nu-i problema lor, dar o vor transforma în 
problema lor dacă mă vor vedea. Sunt masculi Fee - băgatul 
nasului acolo unde nu le fierbe oala este o formă de artă pentru 
ei. 

Hunt fornăi. 

— Adevărat. 

Bryce răsuflă din nou. 

— Bine... Murmură. Bine. 

Îi tremurau încă mâinile, de parcă acele amintiri însângerate 
ar fi roit în jurul ei. 

Instinctul îl făcu să îi ia mâinile în mâinile lui. Tremurau ca 
niște pahare pe un raft. Păreau la fel de delicate, chiar și așa, 
lipicioase, transpirate. 

— Respiră, îi zise Hunt, strângându-i ușor degetele. 

Bryce își închise ochii și își plecă fruntea, ascultându-l. 

— Din nou! îi ceru el. 

Respiră. 

— Incă o dată. 

Așa că Quinlan respiră, iar Hunt nu îi dădu drumul la mâini 
până când nu se zvântă transpiraţia de pe ele. Până când Bryce 
își ridică fruntea. 

— În ordine. De data aceasta tonul era unul hotărât. Ești bine? 

— Pe cât de bine voi putea vreodată fi. 

Avea însă privirea limpezită. 

Fără să se poată abţine, Hunt dădu la o parte o șuviţă de păr 
care i se desprinsese din coadă. Îi alunecă printre degete ca o 
mătase rece în timp ce i-o trecu pe după urechea arcuită. 

— Şi eu la fel, Quinlan. 


Bryce îl lăsă pe Hunt să o ducă în zbor până la locul crimei. 
Aleea din Luncile Asphodel arăta pe cât de rău se simțeau ei: un 
tomberon care dădea pe dinafară, băltoace suspecte, animale 
fusiforme care scormoneau prin gunoi, cioburi de la felinarul 
spart care luceau în prima-lumină. 

Intrarea era deja blocată de magi-panouri strălucitor albastre. 
Câţiva tehnicieni și membri din Legiune erau adunaţi acolo, 
printre care Isaiah Tiberian, Ruhn și prietenii lui. 

Aleea era chiar la capătul Străzii Centrale, în umbra Porții de 
Nord - Poarta Muritorilor, așa cum o numeau cei mai mulţi. Se 
vedeau umbrele blocurilor, cele mai multe publice, care în mod 
clar aveau nevoie de reparaţii. Zgomotele bulevardului 
aglomerat din apropierea aleii răzbeau cu ecou în spatele 
pereţilor năruiţi din cărămidă. Duhoarea dezgustătoare îi inunda 
nările. Bryce încercă să nu inhaleze prea mult. 

Hunt cercetă aleea și murmură, cu mâna lui puternică pe 
umărul ei: 

— Nu-i nevoie să privești, Bryce. 

Ceea ce făcuse pentru ea cu doar câteva clipe în urmă... Nu 
lăsase pe nimeni să o vadă așa înainte, nici măcar pe părinţii ei. 
Momentele acelea în care nu putea să respire. De obicei se 
ascundea într-o baie sau alerga. 

Instinctul de fugă fusese aproape la fel de copleșitor ca acelea 
de panică și de groază care îi sfâșiau pieptul, dar... îl văzuse pe 
Hunt cum se întorsese din misiune în acea noapte. Ştia că 
numai el, dintre toţi, ar putea înţelege. 

Și înţelesese. Și nu se dăduse înapoi o secundă. 

La fel cum nu se dăduse înapoi atunci când o văzuse trăgând 
la ţintă. Trăsese în schimb și el, la rândul lui. Ca și cum ar fi vrut 
să-i spună că sunt amândoi la fel, că orice îi va arunca, el va 
prinde. Că va ţine piept oricărei provocări cu zâmbetul acela al 
lui diabolic. 

Ar fi putut să jure că îi simţea încă în palmă căldura palmei. 

După ce își încheiară conversaţia cu Isaiah, Flynn și Declan o 
luară spre magi-panou. Ruhn era la câţiva pași de ei, discuta cu 
o vrăjidoctoriţă brunetă, frumoasă. Fără îndoială, o întreba ce 
observaţii avea. Flynn și Declan înjurară după ce aruncară o 
privire în spatele panoului albastru care ascundea cadavrul. 


Simţi un vid în stomac. Poate că fusese o idee proastă să vină 
acolo. Se aplecă ușor spre Hunt. El își înfipse degetele în spatele 
ei, liniștind-o fără cuvinte. 

— Pot să mă uit eu pentru noi. 

Noi, de parcă erau o monadă, împreună împotriva lumii. 

— Sunt bine. 

Vocea îi era calmă, însă nu se mișcă spre panou. 

Flynn se îndepărtă de cadavrul ascuns după panouri și îi 
întrebă pe Isaiah: 

— Cât de recentă este crima? 

— Am fixat OM cu treizeci de minute în urmă, îi răspunse 
Isaiah cu gravitate. Din câte ne putem da seama din hainele 
rămase, pare a fi unul dintre gardienii de la Templul Lunei. Se 
îndrepta spre casă. 

Se lăsă tăcerea. Golul din stomacul lui Bryce crescu. Hunt 
înjură. 

— Lăsaţi-mă să ghicesc: era de gardă în noaptea în care a fost 
furat Cornul? 

Isaiah dădu din cap. 

— A fost primul lucru pe care l-am verificat. 

Bryce înghiţi în sec și zise: 

— inseamnă că ne apropiem de ceva. Sau criminalul este deja 
cu un pas în faţa noastră și îi interoghează, după care îi ucide pe 
toţi cei care ar putea ști ce s-a ales de Corn. 

— Nici una dintre camere nu a surprins nimic? întrebă Flynn, 
cu chipul lui frumos neobișnuit de serios. 

— Nimic! răspunse Isaiah. Parcă a știut unde se află. Sau cel 
care l-a invocat a știut. S-a ferit. 

Mâna lui Hunt alunecă pe spatele lui Bryce într-o mângâiere 
fermă, liniștitoare, apoi îngerul păși spre Comandantul Legiunii 
33 și îi spuse cu voce joasă: 

— Ca să știi unde se află fiecare cameră de filmat din orașul 
acesta, mai ales cele ascunse, trebuie să ai acces din interior. 

Cuvintele rămaseră în aer, nici unul dintre ei neîndrăznind să 
mai spună ceva, nu în public. 

— A raportat cineva dacă a văzut demonul? întrebă Hunt. 

Unul dintre criminaliști ieși din spatele panoului, cu pete de 
sânge pe costumul său alb, în jurul genunchilor. Ca și cum ar fi 
îngenuncheat în sânge ca să prevaleze mostrele pe care le avea 


acum în mâna înmănușată, în containere speciale. Bryce își feri 
din nou privirea, își întoarse ochii înapoi spre Strada Principală. 

Isaiah își scutură capul. 

— Nu am primit încă declaraţii din partea civililor sau a 
patrulelor. 

Bryce abia îl auzi, concentrată asupra lucrurilor care începeau 
să prindă contur în mintea ei. Strada Principală. 

Își scoase telefonul și deschise harta orașului. Locul unde se 
afla se aprinse, un punct roșu în rețeaua de străzi. 

Bărbaţii vorbeau încă despre lipsa de dovezi, așa că ea începu 
să însemneze câteva locuri pe hartă. Apoi se uită atent la 
pământul de sub ei. Ruhn se apropiase și el și discuta acum cu 
prietenii lui, însă ea nu îi auzea. 

Dar Hunt băgă de seamă cât de concentrată era și se întoarse, 
cu sprâncenele ridicate. 

— Ce e? 

Bryce se trase în umbra aripii lui, și ar fi putut să jure că Hunt 
și-o strânse mai aproape, în jurul ei. 

— Uite o hartă cu toate locurile în care au avut loc crime. 

Îl lăsă pe Ruhn și pe prietenii lui să se apropie. Îi lăsă chiar să 
se uite la ecran. Îi tremurau ușor mâinile. 

— Aici... 

Arătă punctul care pâlpâia pe ecran. 

— Aici suntem noi. 

Apoi arătă spre un alt punct, din apropiere. 

— Aici a fost ucis Maximus Tertian. 

Arătă spre un nou punct, acesta în apropiere de Bulevardul 
Central. 

— Aici a avut loc asasinarea novicei. 

Simţi cum i se punea un nod în gât, însă se forță să meargă 
mai departe și arătă un alt punct, la câteva străzi spre nord. 

— Aici... 

Cuvintele erau otravă. La dracu. La dracu', trebuia să o spună, 
să dea glas... 

— ...au fost omorâţi Danika și Haita Diavolilor! completă Hunt. 

Bryce îi aruncă o privire recunoscătoare. 

— Da. Vedeţi și voi ceea ce văd eu? 

— Nu? zise Flynn. 

— N-ai fost la o școală șmecheră pentru Fee? 


Pentru că Flynn se încruntase, tot fără să priceapă, Bryce mări 
harta. 

— Uitaţi: toate crimele au avut loc la câţiva pași de unul dintre 
bulevardele principale. Deasupra conductelor - a canalelor 
naturale prin care prima-lumină circulă prin oraș. 

— Liniile energetice. 

Lui Hunt îi străluciră ochii. 

— Trec chiar prin Porţi. 

Da, Athalar înțelesese. Arătă spre locul în care se afla Isaiah, la 
câţiva pași depărtare de ei, discutând cu o nimfă înaltă și 
blondă, îmbrăcată în uniforma de la criminalistică. 

Bryce li se adresă Feelor, în frunte cu fratele ei, care făcuse 
ochii mari: 

— Poate că cel care invocă demonul își trage puterea din 
aceste axe istorice de sub oraș, pentru a fi suficient de puternic 
ca să îl invoce. Având în vedere că toate crimele au avut loc în 
preajma lor, poate că așa a apărut kristallos. 

Unul dintre ceilalți membri din Aux îi strigă numele, așa că 
Ruhn apucă doar să dea din cap impresionat înainte să se 
îndepărteze. Bryce ignoră emoția pe care i-o trezea această 
admiraţie și își întoarse privirea spre Hunt, care pornise în josul 
aleii. Îl auzi strigându-l pe Isaiah. 

— Roag-o pe Viktoria să cerceteze camerele de pe Principală, 
Centrală și Straja. Să vedem dacă reușesc să capteze vreo undă 
de putere - orice ridicare sau coborâre a temperaturii, care s-ar 
putea petrece în cazul în care ar fi invocat un demon. 

Poate că demonul kristallos nu se arăta, dar cu siguranţă 
camerele ar înregistra orice mică perturbare în fluxul de putere 
sau în temperatură. 

— Să se uite și la reţeaua de primă-lumină pentru acel interval 
de timp. Să vadă dacă a fost înregistrat ceva. 

Declan îl privi pe înger îndepărtându-se, apoi îi zise lui Bryce: 

— Ştii ce face, nu? 

— Arată foarte bine în negru? întrebă Bryce dulce. 

Declan mormăi. 

— Toată chestia cu vânatul de demoni este o fațadă. El rezolvă 
treaba murdară a Guvernatorului. 

Maxilarul frumos cizelat i se încordă pentru o clipă. 

— Nu-i a bună cu Hunt Athalar. 

Bryce își flutură genele. 


— Ce noroc că mie îmi plac băieţii răi! 

Flynn fluieră încet. Dar Declan își scutură capul. 

— Îngerii nu dau doi bani pe nimeni, B. Obiectivele lui nu sunt 
aceleași cu ale tale. Obiectivele lui Athalar s-ar putea să nu fie 
nici măcar aceleași cu ale lui Micah. Ai grijă. 

Bryce își plecă fruntea spre fratele ei, care discuta din nou cu 
vrăjidoctoriţa aceea superbă. _ 

— Mi-a ţinut deja morală Ruhn, nu-ţi face griji! In capătul aleii, 
Hunt îi spunea lui Isaiah: 

— Sună-mă dacă Viktoria află ceva. 

Apoi adăugă stângaci, de parcă n-ar fi fost obișnuit cu asta. 

— Mersi. 

În depărtare se adunau nori. Se anunţase ploaie pentru miezul 
nopții, dar, din câte se părea, avea să vină mai devreme. 

Hunt o luă înapoi spre ei. 

— Se ocupă. 

— Vom vedea dacă de data asta Legiunea 33 se va descurca, 
mormăi Declan. Mă cam îndoiesc. 

Hunt se îndreptă de spate. Bryce îi așteptă apărarea, dar 
îngerul ridică din umeri. 

— Şi eu. 

Flynn arătă cu fruntea spre îngerii care lucrau primprejur. 

— N-ai loialitate? 

Hunt citi mesajul care apăruse pe ecranul telefonului său, apoi 
puse telefonul în buzunar. 

— Nu am de ales. Trebuie să fiu loial. 

Nu avea de ales nici în privința morţilor pe care trebuia să le 
plătească, una câte una. Bryce simţi un junghi în stomac. 

Ochii de ambră ai lui Declan se coborâră asupra tatuajului de 
pe încheietura lui Hunt. 

— E ca dracu'. 

Flynn își mormăi aprobarea. Cel puţin, prietenii fratelui ei 
aveau aceeași părere în privinţa politicii Asterilor. 

Hunt îi privi lung pe cei doi bărbaţi. Cercetător. 

— Da. Este. 

— Puțin spus! 

Bryce aruncă din nou o privire spre locul crimei și se crispă din 
nou. Nu voia să mai vadă. Hunt o privi în ochi, simțind parcă 
prin ce trecea. Dădu din cap ușor. 

Bryce își ridică bărbia și anunţă: 


— Noi plecăm. 

Declan își flutură mâna. 

— Te voi suna curând, B. 

Flynn îi suflă un pupic. 

Bryce își dădu ochii peste cap. 

— Pa. 

Îi surprinse privirea lui Ruhn și îi făcu cu mâna. Fratele ei îi 
făcu la rândul lui cu mâna și își continuă conversaţia cu 
vrăjitoarea. 

Merseseră cam un colţ, când Hunt o întrebă, puţin cam prea 
degajat: 

— Tu și Tristan Flynn v-aţi cuplat vreodată? 

Bryce clipi din gene uimită. 

— De ce m-ai întreba așa ceva? 

Hunt își strânse aripile pe lângă corp. 

— Pentru că flirtează cu tine non-stop. 

Bryce pufăi. 

— Tu vrei să-mi spui toate persoanele cu care te-ai cuplat la 
viața ta, Athalar? 

Tăcerea lui era grăitoare. Bryce zâmbi. Apoi îngerul vorbi, de 
parcă ar fi avut nevoie de ceva care să îl distragă de la 
amintirea rămășițelor însângerate pe care le lăsaseră în urmă. 

— Nici una dintre persoanele cu care m-am cuplat nu merită 
menționate. 

Făcu o pauză, respiră adânc, apoi continuă: 

— Dar asta pentru că Shahar mi-a răpit sufletul. 

Mi-a răpit sufletul. Cuvintele răsunară înlăuntrul ei. 

Hunt continuă, cu ochii împăienjeniţi de amintiri: 

— Am crescut pe teritoriul lui Shahar, în sud-estul Pangerei și, 
în timp ce îmi croiam drumul spre o poziţie fruntașă în legiunea 
ei, m-am îndrăgostit. M-am îndrăgostit de viziunea ei asupra 
lumii. De ideile ei privind ierarhia îngerilor și cum aceasta poate 
fi schimbată. 

Hunt înghiţi nodul care i se pusese în gât. 

— Shahar a fost prima care m-a făcut să mă simt că nu am 
pierdut nimic născându-mă bastard. Am avansat în rangurile ei 
până când am ajuns să îi servesc drept mână dreaptă. Până 
când i-am devenit iubit. 

Răsuflă profund. 


— Ea a condus rebeliunea împotriva Asterilor, iar eu i-am 
condus forțele - Legiunea 18. Sfârșitul îl știi. 

Toţi locuitorii din Midgard îl știau. Steaua Zorilor ar fi putut să 
îi conducă pe îngeri - poate pe ei toţi - spre o lume mai liberă, 
însă fusese anihilată. Încă un visător zdrobit sub talpa Asterilor. 

— Deci tu și Flynn...? zise Hunt. 

— Tu îmi spui povestea asta tragică de iubire și te aștepți ca în 
răspuns eu să îţi povestesc prostiile mele? 

Tăcerea lui era mai mult decât grăitoare. Bryce oftă. Dar... fie. 
Și ea simţea nevoia de a vorbi despre ceva care să îi ia gândul 
de la locul crimei. Și care să îi alunge lui Hunt umbrele care i se 
adunaseră în privire atunci când vorbise despre Shahar. 

Pentru acest din urmă motiv spuse: 

— Nu, eu și Flynn nu ne-am cuplat niciodată. 

Bryce zâmbi ușor. 

— Când am fost în vizită la Ruhn, adolescentă fiind, abia dacă 
puteam sta locului în prezenţa lui Flynn și a lui Declan. 

Pe chipul lui Hunt apăru un început de zâmbet. 

— Ei mi-au cântat în strună și, pentru o vreme, am fost fanatic 
convinsă că Flynn va fi soțul meu într-o zi. 

Pe Hunt îl bufni râsul, așa că Bryce îi dădu un cot. 

— E adevărat. Am scris Doamna Bryce Flynn pe caietele de la 
școală doi ani la rând. 

Hunt căscă ochii. 

— Nu te cred! 

— Oh, ba da! Și pot să o dovedesc: mai am și acum toate 
caietele acasă la părinţii mei, pentru că mama refuză să arunce 
ceva la gunoi. 

Amuzamentul i se mai domoli puţin. Nu îi mai povesti lui Hunt 
cum, în ultimul an de facultate, ea și Danika se întâlniseră cu 
Flynn întâmplător, într-un bar. Cum Danika se dusese acasă cu 
el, pentru că Bryce nu voise să îi strice prietenia cu Ruhn. 

— Vrei să îți povestesc despre cea mai dezastruoasă 
combinaţie pe care am avut-o? îl întrebă Bryce, zâmbind mai 
mult forțat. 

Hunt chicoti. 

— Mi-e și frică să o aud, dar da, sigur. 

— Am fost cu un vampyr vreo trei săptămâni. Prima și ultima 
oară când m-am combinat cu cineva din Casa Focului și a 
Umbrei. 


Vampyrii se străduiau din răsputeri să îi facă pe oameni să uite 
detaliul minuscul că și ei veniseră din Hel, că erau ei înșiși un fel 
de demoni. Că strămoșii lor dezertaseră de la cei șapte prinți în 
timpul Primelor Războaie și că le oferiseră Legiunilor Imperiale 
ale Asterilor informaţii vitale care îi ajutaseră să obţină victoria. 
Erau niște trădători lipsiţi de loialitate - care aveau încă pofta de 
sânge a demonilor. 

Hunt ridică din sprânceană. 

— Şi? 

Bryce se strâmbă. 

— Și nu puteam să nu mă întreb mereu ce parte din mine 
dorește mai mult: sângele sau... știi tu. Apoi mi-a sugerat că ar 
vrea să se servească în timp ce mă servea, dacă știi ce vreau să 
ZIC. 

Lui Hunt îi luară câteva secunde ca să se prindă. Apoi ochii lui 
negri se măriră. 

— Oh, la naiba! Serios? 

Bryce nu rată privirea pe care Hunt i-o aruncă spre picioare - 
între picioare. Cum ochii îi deveniră parcă mai întunecaţi, ceva 
în adâncul lor ascuţindu-se. 

— Nu ar durea? 

— Nu am vrut să aflu. 

Hunt își scutură capul și Bryce se întrebă dacă ezita între a 
râde și a se strâmba. Ochii i se luminaseră însă din nou. 

— Şi ai renunţat la vampiri după aceea? 

— Absolut. El pretindea că cea mai mare plăcere este 
întotdeauna în pragul durerii, dar eu i-am arătat ușa. 

Hunt mormăi aprobator. Bryce știa că probabil nu ar trebui să 
o facă, dar întrebă totuși, cu grijă: 

— Încă mai ţii la Shahar? 

Lui Hunt îi tremură ușor maxilarul și își înălţă ochii spre ceruri. 

— Până în ziua în care voi muri. 

În cuvintele lui nu se simțeau nici dor, nici jale, însă Bryce nu 
prea știa ce să facă cu senzaţia aceea de gol pe care i-o 
provocaseră. 

Ochii lui Hunt coborâră în sfârșit spre ea. Lumină și întuneric. 

— Nu văd cum aș putea să nu o mai iubesc, când ea a 
renunţat la tot pentru mine. Pentru cauză, adăugă, scuturându- 
și capul. De fiecare dată când sunt cu cineva, îmi aduc aminte 
de asta. 


— Aha! 

Nu puteai lupta contra acestui lucru. Orice ar fi spus ar fi făcut- 
o să pară egoistă și plângăcioasă. Și poate că era fraieră pentru 
că se apucase să interpreteze felul în care-i atinsese piciorul, 
sau modul în care o privise în poligon, ori felul în care o ajutase 
să își învingă panica și tot restul. n 

Hunt o privea atent. De parcă ar fi simțit tot ce gândea. Inghiți 
în sec. 

— Quinlan, asta nu înseamnă că eu nu... 

Fu întrerupt de un puhoi de oameni care se apropiau din 
celălalt capăt al străzii. Bryce întrezări părul argintiu și își pierdu 
respiraţia. Hunt înjură. 

— Hai să zburăm... 

Dar Sabine îi văzuse deja. Faţa ei palidă și îngustă fu 
desfigurată de un mârâit. 

Bryce ura tremurul care îi pusese stăpânire pe mâini. 
Tremuratul genunchilor. 

Hunt o avertiză pe Sabine: 

— Vezi-ţi de drum, Fendyr! 

Sabine îl ignoră. Avea o privire ca de gheaţă. 

— Am auzit că ai început să-ţi arăţi fața din nou. Unde dracu' 
este sabia mea, Quinlan? 

Lui Bryce nu îi veni în minte nici un răspuns, nici un fel de 
explicație sau vreo întrebare retorică. Il lăsă doar pe Hunt să o 
treacă pe lângă Sabine, îngerul fiind un adevărat perete de 
mușchi între ele. Își lăsase mâna pe spatele ei și o împingea 
înainte. 

— Să mergem. 

— Târfă proastă! șuieră Sabine și îi scuipă lui Bryce la picioare. 

Hunt se încordă și mărâi, însă Bryce îi apucă strâns braţul, 
rugându-l fără cuvinte să lase de la el. 

Dinţii îi străluciră ameninţător când își întoarse capul după 
Sabine, dar Bryce șopti: 

— Te rog. 

Hunt îi analiză chipul, cu gura întredeschisă, gata să obiecteze. 
Însă Bryce îl trase după ea, chiar dacă simţea din spate arzând- 
o râsul dispreţuitor al lui Sabine. 

— Te rog! șopti Bryce din nou. 


Hunt respira cu greu, de parcă îl costa incredibil de mult efort 
ca să își conţină furia, însă își păstră privirea aţintită înainte. 
Râsul zeflemitor al lui Sabine biciui aerul până la ei. 

Trupul lui Hunt era în poziţie de atac. Bryce trebui să îi strângă 
braţul și mai tare. Simţea un junghi dureros în stomac. Poate că 
Hunt îi simţise nefericirea, poate că i-o citise pe chip, pentru că 
începu să se liniștească. Îşi lăsă din nou mâna pe spatele ei - o 
prezenţă liniștitoare, și traversară în sfârșit strada. 

Ajunseseră la jumătatea Străzii Principale când Hunt o ridică în 
braţe, fără să spună un cuvânt, și împreună se avântară spre 
cer. Bryce își lăsă capul la pieptul lui. Lăsă vântul să amuţească 
furtuna din lăuntrul ei. 

Cinci minute mai târziu aterizau pe acoperișul clădirii ei. Bryce 
s-ar fi dus direct spre apartament dacă Hunt nu ar fi prins-o de 
braţ, oprind-o. Hunt îi cercetă din nou chipul. Ochii. 

Noi, spusese mai devreme. O monadă. O echipă. O haită 
formată din doar două persoane. 

Aripile lui Hunt foșniră ușor în adierea vântului care venea de 
pe Istros. 

— Îl vom găsi pe vinovat, Bryce. Promit. 

Și, fără să știe nici ea de ce, Bryce îl crezu. 


Se spăla pe dinţi când îi sună telefonul. 

Declan Emmet. 

Scuipă pasta de dinţi și răspunse: 

— Bună. 

— Încă ai numărul meu salvat? Sunt impresionat, B. 

— Mda, dada. Care-i treaba? 

— Am găsit ceva interesant pe înregistrare. Cetăţenii plătitori 
de taxe ai acestui oraș ar trebui să se revolte în fața modului în 
care le sunt aruncaţi pe fereastră banii pe analiști de mâna a 
doua, în loc să fie contactaţi oameni ca mine. 

Bryce tipăi pe hol, în sufragerie și apoi spre camera lui Hunt. 
Bătu o dată și îi zise lui Declan: 

— Ai de gând să-mi spui despre ce este vorba sau doar să te 
dai mare? 

Hunt deschise ușa. 

La naiba! Solas. Arzător. 


Nu avea cămașă pe el și, din câte se vedea, tocmai ce se spăla 
și el pe dinţi. Însă lui Bryce nu prea îi păsa de igiena lui dentară 
când bărbatul arăta așa. 

Numai fibră și mușchi, totul acoperit de pielea de un auriu 
închis, care strălucea în prima-lumină. Era scandalos. Îl mai 
văzuse fără cămașă, însă nu băgase de seamă cât de bine făcut 
era... nu așa cum o făcea acum. 

Văzuse la viaţa ei destule trupuri frumoase de bărbaţi, dar al 
lui Hunt Athalar le întrecea pe toate. 

Însă el tânjea după o iubire pierdută, își reaminti. Fusese 
foarte clar în această privinţă. Cu ceva efort și voinţă își ridică 
privirea și îi întâlni zâmbetul complice. 

Însă tot zâmbetul acela mândru păli când vocea lui Declan se 
auzi la difuzor. 

— Nu știu dacă să îţi zic să stai mai bine jos. 

Hunt ieși din cameră încruntat. 

— Spune-mi odată, zise Bryce. 

— Bine, voi recunoaște că ar putea fi vorba despre o greșeală 
ușor de comis. Din cauza penei de curent înregistrarea nu este 
decât întuneric și ceva sunet. Sunt sunete obișnuite venite de la 
oamenii care reacţionau în faţa penei de curent. Așa că am 
extras fiecare fir audio de pe strada din fața templului. Le-am 
amplificat pe cele din fundal, pe care computerele guvernului s- 
ar fi putut să nu le fi receptat. Ştii ce am auzit? Oameni care 
chicoteau și se îndemnau unii pe alţii să îl atingă. 

— Te rog, spune-mi că povestea asta n-o să aibă un final 
scârbos! comentă Bryce. 

Hunt chicoti. 

— Erau niște inși care se aflau la Poarta Rozelor. l-am auzit pe 
cei care se aflau atunci la Poarta Rozelor din CviRo cum se 
provocau unii pe alţii să atingă discul de pe claviatură, ca să 
vadă dacă mai funcţiona încă. Și a funcţionat, apropo. l-am auzit 
și cum se entuziasmau în faţa florilor care înfloresc noaptea pe 
Poartă. 

Hunt se aplecă spre telefon, parfumul lui învăluind-o, ameţind- 
O, și zise: 

— Poarta Rozelor este în celălalt capăt al orașului faţă de 
Templul Lunei. 

Declan chicoti. 

— Hei, Athalar! Te bucuri de ospitalitatea lui Bryce? 


— Zi-ne odată! scrâșni Bryce din dinţi și se îndepărtă ușor, 
prevăzătoare, de Hunt. 

— Cineva a schimbat înregistrarea de la templu din perioada 
în care a fost furat Cornul. A fost o lucrătură al dracului de bună 
- au lipit montajul la fix, nu apare nici urmă de săritură. Au ales 
o înregistrare audio care s-a potrivit aproape la fix cu ceea ce s- 
ar fi auzit la templu. Au ţinut cont și de unghiul clădirilor, de tot. 
Al dracului de bună lucrătură! Dar nu perfectă. Legiunea 33 ar fi 
trebuit să mă contacteze pe mine. Eu aș fi descoperit eroarea. 

Lui Bryce îi bubuia inima. 

— Poţi să afli cine a făcut asta? 

— Am aflat deja. 

Toată mândria se evaporă din vocea lui Declan. 

— Am verificat ca să văd cine a fost responsabil cu 
investigarea înregistrărilor video în acea noapte. Ar fi singura 
persoană care ar fi avut acces la materiale, pentru a putea face 
schimbul. 

Bryce bătu cu piciorul în podea și Athalar o mângâie cu aripa 
pe umăr, ca să o liniștească. 

— Cine este, Dec? 

Declan oftă. 

— Uite, nu sunt sigur că persoana asta este sută la sută cea 
care a făcut treaba, dar... acea parte a investigaţiei a fost 
condusă de Sabine Fendyr. 

— Are sens, spuse Hunt încetișor. 

O urmărea atent pe Bryce, care stătea pe braţul canapelei și 
își mușca încet buzele. Abia dacă apucase să îi mulțumească lui 
Declan înainte de a închide. 

— Demonul s-a ferit de camerele de filmat din oraș. Sabine ar 
fi știut unde se află camerele, mai ales dacă a avut autorizaţia 
de a supraveghea înregistrările video ale delictelor. 

Felul în care Sabine se comportase în acea seară... Avusese de 
gând să o omoare. 

Hunt o văzuse pe Bryce râzându-i în faţă Reginei Viperă, 
ţinându-i piept lui Philip Briggs, apoi șicanându-i pe trei dintre 
cei mai temuţi războinici ai Feelor din oraș - și cu toate acestea, 
în faţa lui Sabine tremurase. Nu putea să suporte acea frică, 
acea suferinţă și vina pe care Bryce le simţea. 

Pentru că Bryce nu zise nimic, continuă: 

— Are sens ca Sabine să fie cea din spatele crimelor. 

Hunt se așeză lângă ea, pe canapea. Işi pusese un tricou pe el 
cu o clipă în urmă, deși se bucurase de privirea plină de 
admiraţie pe care i-o aruncase Bryce atunci când îl văzuse la 
bustul gol. 

— Sabine nu și-ar fi ucis propria fiică. 

— Chiar crezi asta? 

Bryce își încrucișă mâinile în jurul genunchilor. 

F Nu. 

Imbrăcată aşa, într-o pereche de pantaloni scurți, cu un tricou 
larg, părea foarte tânără. Mică. Obosită. 

— Toată lumea știe că Primul se gândea să o sară pe Sabine și 
să o numească pe Danika moștenitoarea lui. Mie mi se pare că 
ar fi fost o mișcare al dracului de bună din partea ei. _ 

Căzu din nou pe gânduri, furat de o amintire mai veche. Işi 
scoase telefonul și zise: 

— la stai așa! Isaiah îi răspunse la al treilea țârâit. 

— Da? 

— Cât de ușor îţi poţi accesa notițele pe care le-ai luat în 
camera de observaţie, în noaptea în care a murit Danika? 

Nu îl lăsă pe Isaiah să răspundă și adăugă: 

— Mai precis, ai notat ce ne-a spus Sabine? 


Tăcerea lui Isaiah era mai mult decât grăitoare. 

— Te rog, spune-mi că nu crezi că Sabine a ucis-o. 

— Poţi să-mi faci rost de notițe? insistă Hunt. 

Isaiah înjură, dar după câteva clipe zise: 

— Bine, mă ocup. 

Hunt se trase mai aproape de Quinlan, ca să îl audă și ea pe 
Isaiah: 

— Vrei să-ţi recit tot? 

— Doar ce a spus despre Danika. Ai prins? 

Ştia că Isaiah își notase. Bărbatul nota în amănunt o mulţime 
de lucruri. 

— Sabine a spus: „Danika nu era în stare să stea departe de 
necazuri. Nu a știut niciodată cum să-și ţină gura închisă și când 
să tacă în preajma dușmanilor. Şi uite ce s-a ales de ea. 
Curvuliţa aia de acolo respiră încă, iar Danika nu. Danika ar fi 
trebuit să fie mai precaută“. Apoi tu ai întrebat-o în ce privinţă 
ar fi trebuit să fie mai precaută, iar ea a răspuns: „În toate 
privințele! Începând cu ușuratica ei colegă de apartament. 

Bryce tresări, iar Hunt își frecă degetul arătător de piciorul ei. 

— Mulţumesc, Isaiah. 

Isaiah tuși. 

— Ai grijă! 

Apelul se încheiase. 

Lui Bryce îi străluciră ochii. 

— Ceea ce a spus Sabine poate fi interpretat într-o mulţime de 
feluri. Dar... 

— Sună ca și cum Sabine voia ca Danika să nu vorbească 
despre ceva anume. Poate că Danika o ameninţase că va vorbi 
despre furtul Cornului, iar Sabine a ucis-o din această cauză. 

Bryce înghiţi un nod și dădu din cap. 

— Dar de ce a așteptat doi ani? 

— Presupun că asta urmează să aflăm de la ea. 

— De ce ar vrea Sabine un artefact stricat? Și chiar dacă ar ști 
cum să îl repare, ce ar face cu el? 

— Nu știu. Și nu știu dacă altcineva îl are și ea și-l dorește, 
dar... 

— Dacă Danika a văzut-o pe Sabine furându-l, ar avea sens de 
ce Danika nu a scos nici un cuvânt despre asta. La fel și în cazul 
gărzii și al novicei. Au fost probabil prea speriaţi ca să spună 
ceva. 


— Așa s-ar explica de ce a schimbat Sabine înregistrările. Și de 
ce a intrat în panică atunci când ne-a văzut la templu, pentru ca 
mai apoi să îi omoare pe toţi cei care ar fi putut să vadă ceva în 
acea noapte. Bomba de la club a fost o cale prin care a vrut fie 
să ne intimideze, fie să ne ucidă și să poată da vina pe oameni 
apoi. 

— Dar... nu cred că a fost ea. 

Bryce își mișca degetele de la picioare. Erau date cu o ojă 
intensă, rubinie. Ridicol, își zise. Nu alternativa ei. Ci faptul că se 
gândea cum ar fi să îi guste fiecare dintre acele degeţele înainte 
de a-și croi drum încet în susul picioarelor ei suple, goale. 
Picioare dezvelite care erau la doar câţiva centimetri de el, piele 
aurie strălucind în prima-lumină. Se strădui să își retragă mâna 
de pe genunchiul ei, chiar dacă degetele lui implorau să se 
miște, să o mângâie în lungul coapsei. În sus. 

Bryce continuă, fără să bănuiască gândurile lui murdare. 

— Nu văd de ce Sabine, dacă ar avea Cornul, ar mai invoca 
demonul kristallos. 

Hunt tuși. Fusese o zi al dracului de lungă. Una ciudată, dacă îl 
adusese în stare să își imagineze ceea ce își imagina. Ca să fie 
sincer, imaginaţia începuse să îi alunece în această direcţie de 
la poligon. De când o văzuse ţinând în mână arma aceea, ca o 
profesionistă. 

Se forță să se concentreze. Să se gândească la conversaţie și 
nu la faptul că picioarele lui Quinlan ar fi putut să fie la fel de 
moi sub buzele lui pe cât arătau. 

— Nu uita că Sabine îl urăște de moarte pe Micah. Pe lângă 
faptul că vrea să reducă la tăcere martorii, ar putea urmări și să- 
i submineze autoritatea. Ai văzut cât de disperat este să rezolve 
acest caz până la Summit. Și astfel de crime, provocate de un 
demon necunoscut, pe când Sandriel se află aici? L-ar face de 
râs. Maximus Tertian a fost o persoană destul de importantă 
încât să îi dea ceva bătăi de cap lui Micah... Poate că moartea 
lui Tertian a fost comisă doar pentru a-i afecta statutul lui Micah. 
La dracu’, ea și Sandriel ar putea chiar lucra împreună, sperând 
să îi slăbească autoritatea în ochii Asterilor, astfel încât aceștia 
să o numească pe Sandriel în Valbara, în locul lui. Sandriel ar 
putea să o facă cu ușurință pe Sabine Primul tuturor 
metamorfilor din Valbara, nu doar al lupilor. 


Bryce se albi. Un astfel de titlu nu exista, însă Guvernatorul 
avea dreptul să îl creeze. 

— Sabine nu este genul ăsta. Ea e însetată de putere, însă nu 
la așa scară. Ea gândește meschin - este meschină. Ai văzut ce 
scandal a făcut în privinţa sabiei pierdute a Danikăi. 

Bryce începu să-și împletească alene părul lung. 

— Nu ar trebui să ne pierdem timpul ghicindu-i motivele. În 
cazul ei ar putea fi vorba despre orice. 

— Ai dreptate. Avem un motiv al naibii de întemeiat ca să 
bănuim că ea a ucis-o pe Danika, însă nimic suficient de solid 
care să explice noile crime. 

Hunt îi privea degetele lungi și delicate împletindu-i-se prin 
păr. Se forţă să privească spre ecranul negru al televizorului în 
schimb. 

— Dacă am prinde-o cu demonul, i-am putea demonstra vina. 

— Crezi că Viktoria va putea face rost de înregistrarea pe care 
i-am cerut-o? 

— Sper. 

Hunt căzu pe gânduri. Sabine - la naiba, dacă era ea... 

Bryce se ridică de pe canapea. 

— Mă duc să alerg. 

— E unu noaptea. 

— Trebuie să alerg puţin, altfel nu pot să dorm. 

Hunt se ridică și el în picioare. 

— Tocmai ce-am ajuns de la locul unei crime, iar mai devreme 
Sabine te-a ameninţat, Bryce... 

Bryce o luă spre dormitorul ei și nu se opri ca să privească 
înapoi. leși două minute mai târziu îmbrăcată sport și îl găsi pe 
Hunt postat lângă ușă, și el în echipament sportiv. Bryce se 
încruntă. 

— Vreau să alerg singură. 

Hunt deschise ușa și păși în hol. 

— La naiba! Ghinion. 


Era înconjurată doar de sunetul propriei respiraţii, tropăitul 
picioarelor pe asfalt și muzica asurzitoare din urechi. O dăduse 
atât de tare încât ajunsese să fie mai mult zgomot. Zgomot 
asurzitor cu ritm. În timpul alergărilor ei matinale nu dădea 
niciodată sonorul atât de tare, însă cu Hunt alături putea să 


asculte la maximum, fără să se teamă că vreun prădător va 
profita de asta. 

Așa că alergă. Pe bulevarde, pe alei, pe străduţe mărginașe. 
Hunt alerga alături de ea, fiecare mișcare de-a lui era graţioasă 
și plină de putere. Ar fi putut să jure că în urma lor rămâneau 
scântei de fulger. 

Sabine. O ucisese ea pe Danika? 

Bryce nu putea să se acomodeze cu gândul. Fiecare gură de 
aer pe care o lua o tăia precum cioburile de sticlă. 

Ar fi trebuit să o prindă în fapt. Să găsească dovezi împotriva 
ei. 

Pe Bryce începu să o doară piciorul, de parcă i-ar fi turnat 
cineva acid pe coapsă. Ignoră durerea. 

O apucă spre Luncile Asphodel. Ruta îi era atât de familiară 
încât era surprinsă că urmele ei nu fuseseră imprimate în asfalt. 
Dădu brusc colțul, mușcându-și buzele ca să nu strige din cauza 
durerii de la picior. Ochii lui Hunt erau aţintiţi asupra ei, însă 
Bryce nu se întoarse spre el. 

Sabine. Sabine. Sabine. 

O ardea piciorul, însă continuă să alerge. Prin Lunci. Prin 
CviRo. Continuă să alerge. Continuă să respire. Nu îndrăzni să se 
oprească. 


Bryce știa că Hunt se străduiește din răsputeri să nu spună 
nimic, când se reîntoarseră în cele din urmă, după o oră, la 
apartament. Fusese nevoită să se apuce de tocul ușii ca să se 
țină dreaptă. 

Hunt făcuse ochii mici, dar nu zisese nimic. Nu menţionase că 
șchiopătase atât de rău încât abia dacă mai putuse alerga 
ultimii kilometri. Bryce știa că durerea și șchiopătatul se vor 
înrăutăţi până dimineaţa. Fiecare pas pe care îl făcea era un 
strigăt mut, îngropat înlăuntru, adânc, adânc. 

— Eşti bine? o întrebă îngrijorat, ridicându-și tricoul ca să își 
șteargă sudoarea de pe frunte. 

Bryce surprinse pentru câteva secunde abdomenul acela 
lucrat, strălucind de sudoare. Îi stătuse alături tot timpul, nu se 
plânsese, nu vorbise. Tinuse doar pasul cu ea. 

Bryce își propuse să nu se rezeme de perete în drum spre 
camera ei. 


— Sunt bine! zise, cu respiraţia tăiată. Am avut doar nevoie de 
o plimbare. 

Hunt se întinse spre piciorul ei, cu bărbia tremurându-i ușor. 

— Ţi se întâmplă des? 

— Nu, minţi ea. 

Hunt o privi doar, cu înţeles. Nu-și putu controla următorul 
pas, care ieși șchiopătat. 

— Câteodată, scânci ea. Îi voi pune gheaţă. Până mâine- 
dimineaţă îmi va trece. 

Dacă ar fi fost Fee pe de-a-ntregul, s-ar fi vindecat într-o oră 
sau două. Deși, dacă ar fi fost sută la sută Fee, rana nici nu i-ar 
fi rămas după atâta timp. 

Hunt o întrebă cu glas răgușit: 

— Mergi vreodată la control? 

— Mda. _ 

Minţise din nou. Işi frecă gâtul asudat și, înainte ca Hunt să o 
dea de gol, zise: 

— Mulţumesc pentru că ai venit cu mine. 

— Da... 

Nu era tocmai un răspuns, însă, din fericire, Hunt nu mai 
adăugă nimic, și Bryce șchiopătă în josul holului, apoi închise 
ușa de la camera ei. 

În ciuda faptului că intrarea în clădire se făcea prin agitația din 
Piața Veche, Ruhn descoperi o liniște încântătoare în clinica 
vrăjimedicală. Pereţii văruiţi în alb ai camerei de așteptare 
străluceau sub razele soarelui care se cerneau prin ferestrele 
dinspre șoseaua aproape în permanenţă aglomerată, iar susurul 
unei fântâni mici din cuarţ, deasupra blatului de marmură albă, 
se îmbina plăcut cu simfonia care se auzea din boxele aflate în 
tavan. 

Aștepta deja de cinci munte, în timp ce vrăjitoarea pe care 
venise să o vadă se ocupa de un pacient, fericit să se scalde în 
norișorii parfumaţi de lavandă care se ridicau din aparatul 
așezat pe măsuţa de lângă scaunul lui. Chiar și umbrele 
picoteau înlăuntrul lui. 

Pe masa de cafea din stejar alb erau împrăștiate o mulţime de 
reviste și broșuri, acestea din urmă făcând reclamă la tot felul 
de tratamente, de la fertilizare până la îndepărtarea cicatricelor 
și vindecarea artritei. 

Se deschise o ușă din capătul holului îngust, pe ea ieșind un 
cap cu păr negru, ușor cârlionţat, și se auzi o voce muzicală: 

— Vă rog să mă sunaţi dacă mai apar simptome. 

Ușa se închise, probabil pentru a-i oferi pacientului intimitate. 

Ruhn rămăsese pe loc, simțindu-se parcă dintr-un alt film, cu 
hainele lui negre din cap până în picioare, în mijlocul nuanţelor 
delicate de alb și crem din clinică, și nu se mișcă deloc până 
când vrăjidoctoriţa nu ajunse în dreptul biroului de la intrare. 

Cu o seară în urmă, la locul crimei, intrase în vorbă cu ea ca să 
o întrebe dacă nu cumva observase ceva interesant în privinţa 
cadavrului. Sfârșise într-atât de impresionat de inteligenţa ei, 
încât îi ceruse permisiunea de a trece pe la clinica ei a doua zi. 

Vrăjidoctoriţa zâmbi ușor când ajunse la recepţie, ochii negri 
luminându-i-se binevoitori. 

Apoi, iată! Chipul ei impresionant. Nu frumuseţea căutată a 
unei stele de cinema ori a unui model - nu, era frumuseţe în 
starea cea mai pură, de la ochii mari căprui până la buzele pline 
și pomeţii înalţi, totul într-o simetrie aproape perfectă. Toate 
trăsăturile ei radiau serenitate și conștiință de sine. Nu își 


putuse lua ochii de la ea, nici atunci, cu un cadavru sfârtecat în 
spatele lor. 

— Bună dimineaţa, Prinţule! 

Şi, iată! Vocea ei curată, frumoasă. Feele erau sensibile la 
sunete, graţie auzului lor intens. Puteau auzi note în miezul 
notelor, acorduri înlăuntrul acordurilor. Ruhn aproape fugise 
odată de la o întâlnire cu o tânără nimfă, atunci când râsul ei 
ascuțit îl izbise ca un chiţăit de marsuin. lar în pat... la naiba, pe 
câte partenere nu le mai sunase niciodată, nu pentru că sexul ar 
fi fost rău, ci pentru că sunetele pe care le scoteau fuseseră de 
nesuportat? Prea multe ca să le numere. 

Ruhn îi zâmbi vrăjidoctoriţei. 

— Bună. 

Dădu ușor din cap spre hol. 

— Știu că ești ocupată, dar mă întrebam dacă ai putea să îmi 
acorzi câteva minute pentru a discuta despre cazul de care mă 
ocup în prezent. 

Vrăjidoctoriţa, îmbrăcată în pantaloni largi bleumarin și o bluză 
albă din bumbac cu mâneci trei sferturi, care îi scotea în 
evidenţă pielea maronie, strălucitoare, stătea impresionant de 
nemișcată. 

Vrăjitoarele erau un grup aparte, deosebit. Deși arătau ca 
oamenii, magia lor puternică și viaţa lungă le făceau Vaniri, 
puterile lor fiind moștenite în cea mai mare parte pe linie 
feminină. Cu toţii civitas cu drepturi depline. Puterea lor venea 
dintr-o sursă străveche, despre care vrăjitoarele pretindeau că 
ar fi o zeiţă cu trei chipuri, însă se întâmpla din când în când să 
apară câte o vrăjitoare și în familiile fără magie. Darurile lor 
erau variate, de la clarvăzători la războinici și specialiști în 
poţiuni, însă în Orașul Semilunii cel mai des întâlniți erau vracii. 
Pregătirea lor era temeinică și destul de lungă, astfel încât 
tânăra vrăjitoare din faţa lui era un caz deosebit. Trebuie să fi 
fost foarte pricepută din moment ce lucra deja într-o clinică, deși 
nu părea să fi avut mai mult de treizeci de ani. 

— Mai am un pacient, care trebuie să ajungă în curând. 

Vrăjidoctoriţa aruncă o privire peste umărul lui, spre strada 
aglomerată. 

— Dar după aceea am pauza de prânz. Te deranjează să 
aștepți o jumătate de oră? 


Arătă spre holul din spatele ei, la capătul căruia se afla o ușă 
de sticlă prin care se cernea lumina. 

— Avem o grădină interioară. Ziua este destul de frumoasă, ai 
putea aștepta acolo. 

Ruhn aprobă, aruncând o privire spre plăcuţa de la recepţie. 

— Mulţumesc, domnișoară Solomon. 

Vrăjidoctoriţa clipi din genele ei dese, catifelate. 

— Ah... eu nu sunt... Aceasta este clinica surorii mele. Ea este 
în concediu și m-a rugat să îi ţin locul cât timp este plecată. 

Își flutură din nou mâna spre hol, graţioasă ca o regină. Ruhn o 
urmă, încercând să nu îi inhaleze prea profund parfumul ei de 
lavandă și eucalipt. 

Nu fi dubios. 

Vrăjidoctorița ajunse în dreptul ușii. Razele soarelui se 
împleteau în părul ei des, de culoarea nopţii. Impinse ușa cu 
umărul, descoperind o curte interioară pietruită, înconjurată de 
plante terasate. Ziua era într-adevăr încântătoare! Briza dinspre 
râu răvășea ușor ierburile, risipindu-le parfumurile liniștitoare. 

Vrăjidoctoriţa arătă spre o masă din fier forjat, înconjurată de 
scaune asortate, așezată în dreptul unui rond de mentă. 

— les cât pot de repede. 

— În ordine! 

Vrăjidoctoriţa nu mai aşteptă să îl vadă așezându-se și dispăru 
înăuntru. 

Treizeci de minute trecură rapid, în primul rând datorită 
avalanșei de apeluri pe care Ruhn le primi de la Dec, Flynn și 
câţiva dintre căpitanii lui din Aux. Când se deschise din nou ușa 
de sticlă, abia își lăsase din mână telefonul și se pregătea să se 
bucure de câteva clipe de tăcere parfumată. 

Sări imediat în picioare când o văzu pe vrăjitoare aducând o 
tavă grea, încărcată cu un ceainic aburind, căni și o farfurie cu 
brânzeturi, miere și pâine. 

— M-am gândit că, dacă tot iau pauza de prânz, am putea 
servi masa împreună! îi spuse lui Ruhn, în timp ce acesta lua 
tava. 

— Nu trebuia să te deranjezi pentru mine! zise el, atent să nu 
răstoarne ceainicul, atunci când lăsă tava pe masă. 

— Nu a fost nici un deranj. Oricum, nu îmi place să mănânc 
singură. 


Vrăjitoarea se așeză pe scaunul din faţa lui și începu să 
împartă tacâmurile. 

— De unde ai accentul? 

Nu vorbea cu dicţia alertă a cuiva din oraș, ci mai degrabă 
precum cineva care își alege fiecare cuvânt cu grijă. 

Vrăjitoarea întinse niște brânză pe o bucată de pâine. 

— Profesorii mei au fost dintr-o regiune veche din Pelium, de 
lângă Marea Rhagan. L-am împrumutat de la ei, presupun. 

Ruhn își turnă niște ceai, apoi îi umplu și ei ceașca. 

— Tot ce se află în acea zonă este străvechi. 

Ochii ei căprui licăriră. 

— Într-adevăr. 

Ruhn o aşteptă să soarbă o înghiţitură din ceai, înainte de a 
zice: 

— Am vorbit despre asta cu câteva vrăjidoctoriţe din oraș, dar 
nimeni nu mi-a putut oferi un răspuns. Ştiu că s-ar putea să caut 
acul în carul cu fân. Înainte de a spune ceva însă, aș vrea să te 
rog să... fii discretă. 

Vrăjitoarea își culese în farfurie câţiva struguri și câteva 
curmale. 

— Poţi să întrebi orice dorești. Nu voi vorbi nimănui despre 
asta. 

Ruhn inhală mirosul ceaiului - mentă, lemn dulce și ceva... 
pădurean. Se lăsă pe spătarul scaunului. 

— În ordine. Știu că nu ai foarte mult timp la dispoziţie, așa că 
voi fi direct: îţi vine în minte vreo metodă prin care un obiect 
magic care a fost stricat ar putea fi reparat atunci când nimeni - 
nici vrăjitoarele, nici Feele, nici chiar Asterii - nu l-au putut 
repara? Vreun mod în care ar putea fi... vindecat? 

Vrăjitoarea își picură miere deasupra bucății de caşcaval. 

— Obiectul a fost creat prin magie sau este vorba despre un 
obiect obișnuit infuzat cu puteri ulterior? 

— Legenda spune că a fost creat prin magie... și că poate fi 
folosit de cineva Născut din Stele. 

— Aha! Îl cercetă cu privirea ei clară, băgând de seamă că s-a 
înroșit. 

— Așadar, este vorba despre un artefact al Feelor. 

— Da. Din Primele Războaie. 

— Vorbești despre Cornul Lunei? 


Nici una dintre celelalte vrăjitoare nu se prinsese atât de 
repede. 

— Poate. 

Ruhn răspunse evaziv, lăsând-o să ghicească adevărul din 
privirea lui. 

— Magia și puterea celor șapte stele sfinte nu l-au putut 
repara. Şi alte vrăjitoare, mult mai înțelepte decât mine, l-au 
cercetat și au decis că este imposibil. 

Ruhn se simţi dezamăgit. 

— M-am gândit doar că vrăjidoctorițele ar putea avea vreo 
idee despre cum ar putea fi vindecat, având în vedere domeniul 
vostru de expertiză. 

— Înţeleg ce te-a făcut să te gândești la asta. Această clinică 
este plină de minuni despre care eu nici nu știam că există, 
despre care nici profesorii mei nu știau că există. Lasere și 
camere și mașinării care pot privi în interiorul tău, la fel cum 
magia poate să o facă. 

Cu fiecare cuvânt ochii îi deveneau din ce în ce mai strălucitori 
și, oricât ar fi încercat, Ruhn nu-și putea lua privirea de la ea. 

— Şi poate că... 

Vrăjitoarea își lăsă capul într-o parte, privind spre o tufă 
legănată de lavandă. i 

Ruhn își ţinu gura închisă, lăsând-o să se gândească. li vibră 
telefonul la un moment dat, de la un mesaj, însă îl închise 
repede. 

Vrăjitoarea rămăsese nemișcată. Cu degetele ei subţiri lipite 
de masă. O singură mișcare, o reacţie microscopică îl făcu pe 
Ruhn să înţeleagă că ceva se aprinsese în capul acela frumos. 
Însă ea nu spuse nimic. 

Când îi întâlni din nou privirea, îi descoperi ochii întunecaţi. 
Prevenitori. 

— Este posibil ca, având în vedere cât a evoluat medicina 
până în ziua de azi, cineva să fi găsit o cale de a repara un 
obiect magic. O cale prin care artefactul să fie tratat nu ca un 
obiect inert, ci ca o fiinţă vie. 

— Deci ce... Ar folosi un soi de laser ca să îl repare? 

— Un laser, un medicament, o grefă de piele, un transplant... 
Cercetările recente au deschis o mulţime de porți. 

La naiba! 


— Te-ar ajuta cu ceva dacă ţi-aș spune că Feele din vechime 
pretindeau că poate fi reparat doar cu lumina care nu este 
lumină, de magia care nu este magie? Sună a ceva ce ar 
corespunde tehnologiei moderne? 

— La asta, trebuie să recunosc, nu sunt la fel de pricepută 
precum surorile mele. Cunoștinţe mele despre vindecare își au 
rădăcina în cele mai vechi dintre obiceiurile noastre. 

— Este în ordine! zise el şi se ridică de pe scaun. Îţi mulţumesc 
pentru timpul pe care mi l-ai acordat. 

ÎI privi în ochi cu surprinzătoare francheţe. Fără să îi fie teamă 
sau să fie impresionată de el. 

— Sunt sigură că faci asta deja, dar te-aș sfătui să mergi mai 
departe cu prudenţă, Prinţule. 

— Știu. Mulţumesc. 

Își frecă ceafa și se pregăti sufletește pentru ce avea să spună. 

— Crezi că regina ta ar putea ști ceva? 

Vrăjidoctoriţa își lăsă capul într-o parte din nou, tot acel păr 
superb revărsându-i-se peste umăr. 

— Re... Aha...Ar fi putut să jure că privirea i se îndurerase. Vrei 
să spui noua regină. 

— Hypaxia. 

Numele ei îi luci pe buze. 

— Îmi pare rău pentru pierderea vechii regine. 

— Și mie. 

Pentru o clipă i se păru că umerii vrăjitoarei se strânseseră 
înăuntru, capul plecându-i-se sub o greutate invizibilă. Hecuba 
fusese iubită de poporul ei - pierderea ei avea să se resimtă un 
timp. Vrăjidoctorița respiră adânc și se îndreptă din nou, de 
parcă și-ar fi scuturat de pe umeri o mantilă de tristeţe. 

— Hypaxia se află în doliu după mama ei. Nu va primi vizitatori 
înainte de a-și face apariţia la Summit. 

Vrăjitoarea zâmbi ușor. 

— Poate că o vei întreba în persoană. 

Ruhn se strâmbă. Cel puţin nu trebuia să meargă să o vadă pe 
femeia cu care tatăl lui voia să îl căsătorească. 

— Din păcate, acest caz este mult prea urgent pentru a 
aștepta până la Summit. 

— Mă voi ruga Cthonei ca tu să găsești răspunsurile pe care le 
cauţi într-altă parte atunci. 

— Să sperăm că te va asculta. 


Ruhn făcu câţiva pași spre ușă. 

— Sper să te revăd curând, Prinţule! spuse vrăjidoctoriţa și 
apoi se reîntoarse la prânzul ei. 

Cuvintele ei erau poate o invitaţie subtilă. Dar chiar și mai 
târziu, în timp ce căuta informaţii despre descoperiri medicale 
spectaculoase în Arhivele Feelor, Ruhn se gândea încă la tonul și 
la promisiunea din cuvintele de rămas-bun ale vrăjitoarei. 

Și își dădu seama atunci că nu îi aflase numele. 

Îi luă Viktoriei două zile ca să descopere ceva neobișnuit pe 
camerele din oraș și în rețea. Dar atunci când, în cele din urmă, 
identifică ceva, nu îl sună pe Hunt. Nu, îi trimise un mesager. 

— Vik mi-a spus să îţi mişti fundul la ea la birou! îi zise Isaiah, 
în loc de salut, după ce ateriză pe acoperișul galeriei. 

Rezemat de ușa care dădea spre etajul de jos, Hunt își măsură 
comandantul. Strălucirea obișnuită a lui Isaiah se estompase, 
sub ochi avea cearcăne. 

— Atât de rău e cu Sandriel acolo? 

Isaiah își încrucișă aripile. Strâns. 

— Micah o ţine la locul ei, dar mi-am pierdut toată noaptea cu 
niște inși pietrificați. 

— Soldați? 

— Soldaţi, membri, angajaţi, locuitori din vecinătate... l-a 
întors pe dos. 

Isaiah își clătină capul. 

— Nu vrea să spună nici când ajunge Pollux, ca să ne ţină pe 
toți pe muchie de cuţit. E conștientă de spaima pe care o 
răspândește în jur. 

— Poate că avem noroc și rahatul ăla rămâne în Pangera. 

— Când am avut noi vreodată așa noroc? 

— Ai dreptate. 

Hunt râse amar. 

— Mai e încă o lună până la Summit. 

O lună în care erau nevoiţi să îndure prezenţa lui Sandriel. 

— Eu... dacă ai nevoie de ceva din partea mea, să îmi spui. 

Isaiah clipi, cercetându-l pe Hunt din cap până-n picioare. Nu 
ar fi trebuit să se simtă rușinat de surpriza de pe chipul 
comandantului în faţa ofertei lui. Isaiah își mută privirea spre 
acoperișul de ţiglă de sub talpa ghetelor lor identice, de parcă ar 
fi meditat la ce sau cine era responsabil pentru convertirea lui 
Hunt la altruism. Însă Isaiah îl întrebă: 

— Crezi că Roga chiar își transformă toţi foștii și dușmanii în 
animale? 

După ce observase creaturile din acvariile mici răspândite prin 
toată biblioteca, Hunt nu putea să răspundă decât cu: 

— Sper că nu. 


Mai ales spre binele asistentei ei, care se prefăcuse că nu 
picotește în faţa biroului, atunci când o sunase, în urmă cu 
douăzeci de minute. 

De când Declan aruncase bomba despre Sabine, Bryce fusese 
morocănoasă. Hunt o sfătuise să aibă grijă cu vendeta ei 
împotriva viitoarei Prim, iar ea păruse dispusă să aștepte ca 
Viktoria să identifice întâi vreun indiciu în privinţa obiceiurilor 
demonului... Să găsească întâi o dovadă că Sabine se folosea 
într-adevăr de puterea vechilor reţele pentru a-l invoca, de 
vreme ce nivelul propriilor puteri nu era suficient de înalt. Cei 
mai mulți metamorfi nu aveau puteri extraordinare. Danika 
fusese o excepţie. Încă un motiv care alimentase gelozia mamei 
ei... și un motiv pentru crimă. 

Nu auziseră nimic de la Ruhn. Primiseră doar un mesaj cu o zi 
în urmă, în care le spunea că își continuă cercetările legate de 
Corn. Dar dacă Vik găsise ceva... 

— Vik n-a putut să vină-ncoa cu veștile? întrebă Hunt. 

— A vrut să îţi arate în persoană. Şi mă îndoiesc că Jesiba ar fi 
prea încântată dacă Vik ar veni aici. 

— Ce grijuliu ești! Isaiah ridică din umeri. 

— Jesiba ne ajută - avem nevoie de resursele ei. Ar fi stupid să 
îi testăm limitele. Nu vreau să vă văd pe nici unul transformat în 
porc, în caz că am călca-o prea tare pe coadă. 

Și iată. Acea privire lungă, cu subiînţeles. Hunt își ridică 
mâinile-n sus, zâmbind. 

— Din partea mea, n-ai de ce să-ţi faci griji. 

— Micah o să te facă praf dacă pui în pericol misiunea. 

— Bryce i-a spus deja lui Micah că nu e interesată. 

— N-are să uite asta prea curând. 

La dracu', Hunt era convins de asta! Crima pe care Micah o 
ordonase cu o săptămână în urmă ca pedeapsă pentru că Hunt 
și Bryce îl făcuseră de râs în holul din Comitium... Nu o uitase. 

— Dar nu la asta mă refer. Vreau să zic că, dacă nu aflăm cine 
este vinovatul, dacă se dovedește că ne înșelăm în privinţa lui 
Sabine... nu doar că înţelegerea voastră va pica, dar mai mult - 
Micah te va găsi pe tine responsabil. 

— Bineînţeles. 

Lui Hunt îi vibră telefonul și când îl scoase din buzunar se 
înecă. Nu era vorba doar despre conţinutul mesajului primit de 
la Bryce: Ştii, acoperișul galeriei nu este coteţ pentru porumbei, 


dar și de faptul că își schimbase numele de contact, probabil 
când era el la baie, când făcea duș sau când și-l uitase pur și 
simplu pe măsuţa de cafea, în: Bryce Jos Pălăria. 

Şi acolo, sub numele caraghios, adăugase o fotografie cu ea la 
contact: cea pe care și-o făcuse în magazinul de telefoane, cu 
un zâmbet uriaș pe faţă. 

Hunt își domoli mormăitul și îi răspunse: N-ar trebui să lucrezi? 

Bryce Jos Pălăria îi răspunse într-o secundă: Cum să lucrez 
când voi doi bocăniţi deasupra? 

Hunt îi scrise: De unde ai parola mea? 

Nu avusese nevoie de parolă ca să activeze camera, dar, ca să 
poată intra la contacte, avea nevoie de combinaţia de șapte 
semne. 

Sunt atentă. Şi, imediat, adăugă: Și poate că am observat cum 
introduci parola de câteva ori, în timp ce te uitai la un meci 
stupid de sunball. 

Hunt își dădu ochii peste cap și își puse telefonul în buzunar, 
fără să mai răspundă. Ei bine, cel puţin începuse să iasă din 
norul întunecat de tăcere în care fusese învăluită zile întregi. 

Își dădu seama că Isaiah îl privea cu atenţie. 

— Ştii, există lucruri mai rele decât moartea. 

Hunt se uită spre Comitium, locul aflat sub umbra femeii 
Arhanghel. 

— Știu. 


Bryce se încruntă în pragul ușii de la galerie. 

— La meteo nu au anunţat ploaie. 

Se strâmbă spre cer. 

— Cineva face probabil pe nebunul. 

— Este ilegal să modifici starea atmosferică, declară Hunt, 
care trimitea un mesaj de pe telefon, chiar lângă ea. Nu 
schimbase noul nume de contact pe care ea și-l dăduse, 
observase Bryce. Nici nu ștersese acea poză absurdă pe care și- 
o adăugase în lista de contacte. Bryce îi imită postura și 
cuvintele pe mutește, apoi zise: 

— Nu am umbrelă. 

— Nu-i un zbor lung până la laborator. 

— Ar fi mai ușor să chemăm un taxi. 

— La ora asta? Pe ploaie? 

Hunt își expedie mesajul și apoi își puse telefonul în buzunar. 


— Ne-ar lua o oră doar ca să traversăm Bulevardul Central. 

Ploaia se cernea în rafale peste oraș. 

— M-aș putea electrocuta acolo sus. 

Lui Hunt îi străluciră ochii atunci când îi întinse mâna. 

— E bine atunci că pot eu să te apăr. 

Având în vedere fulgerul care îi curgea prin vine, Bryce bănuia 
că avea dreptate. Oftă și se încruntă spre rochia pe care o purta, 
spre pantofii negri din piele întoarsă care aveau cu siguranţă să 
fie distruși. 

— Nu sunt echipată corespunzător pentru zbor... 

Ultimul cuvânt se pierdu într-un chiţăit, pentru că Hunt o și 
ridicase spre cer. Se agăţă strâns de el, șuierând ca o pisică. 

— Trebuie să ne întoarcem înainte de închidere ca să îl luăm 
pe Syrinx. 

Hunt plutea pe deasupra străzilor aglomerate, biciuite de 
ploaie, în timp ce oamenii și Vanirii se ascundeau pe sub tocuri 
de uși și streșini, ca să scape din calea vremii potrivnice. 
Singurii care înfruntau ploaia erau cei cu umbrele și scuturi 
magice. Bryce își ascunse faţa la pieptul lui, de parcă astfel și-ar 
fi ferit-o de ploaie - și de o posibilă cădere. Se trezi însă 
inundată de parfumul și de căldura trupului îngerului, lipit de 
obrazul ei. 

— Încetinește! comandă, încleștându-și degetele în umărul și 
în ceafa lui. 

— Nu mai fi așa copilă! îi șopti ușor la ureche, căldura vocii lui 
joase învăluindu-i fiecare oscior din trup. _ 

— Priveşte în jur, Quinlan! Bucură-te de priveliște! Imi place 
cum arată orașul în ploaie, adăugă el. 

Pentru că Bryce își ţinea în continuare capul ferit la pieptul lui, 
o strânse ușor. 

— Ei, hai! o tachină el. 

Sub ei vuiau claxoanele mașinilor și scrâșnetul cauciucurilor 
prin băltoace. Hunt adăugă, pe un ton aproape ca un tors de 
pisică: 

— Am să-ţi cumpăr un milkshake dacă te uiţi. 

Pe Bryce o trecură fiorii la auzul vocii joase, cadenţate. 

— Doar pentru îngheţată! mormăi, alegându-se cu un chicotit 
din partea lui. 

Își deschise un ochi. Apoi se forţă să îl deschidă și pe celălalt. 
Agăţată de umerii lui atât de strâns încât unghiile îi ajungeau 


probabil până la piele, luptându-se împotriva instinctelor de 
supravieţuire, Bryce se uită prin perdeaua de apă care îi 
acoperea faţa spre orașul pe deasupra căruia zburau. 

Clădirile din marmură luceau în ploaie de parcă ar fi fost 
făcute din piatra lunii, iar străzile gri, pietruite păreau poleite cu 
argint și stropite din loc în loc cu aurul primelor-lumini de la 
felinare. La dreapta ei se ridicau Porţile din Piaţa Veche, Codrul 
Lunii și CviRo, ca spinarea unei creaturi mistice care străpungea 
suprafaţa unui lac, cristalul lucind precum gheaţa topită. De la 
această înălţime, străzile care le legau - toate liniile de sub ei - 
ţâșneau ca niște sulițe pe întinderea orașului. 

Vântul înfoia palmierii, răvășindu-le frunzele, foșnetul lor 
reușind aproape să înece claxoanele morocănoase ale șoferilor 
prinşi în trafic. În fapt, întregul oraș părea să se fi oprit în loc 
pentru o clipă - mai puţin ei, care treceau în zbor deasupra 
tuturor. 

— Nu-i rău, nu-i așa? 

Bryce îl ciupi de gât și râsul lui îi mângâie urechea. Poate că își 
lipise corpul mai tare de corpul lui solid. Poate că și el o 
strânsese mai tare. Puțin. 

Priviră în tăcere cum clădirile se schimbă din piatră antică și 
cărămizi în metal lucios și sticlă. Mașinile deveniră și ele mai 
elegante - taxiurile uzate se preschimbară în mașini Sedan 
negre cu ferestre acoperite, cu șoferi care așteptau lenevind pe 
scaunul din faţă la cozile din afara clădirilor înalte. Pe străzile 
mult mai curate se aflau mai puţine persoane - nu se auzea 
muzică și nu se vedeau restaurante pline cu mâncăruri, băuturi 
și râsete. Era o zonă igienizată a orașului, construită nu pentru a 
te uita în jur, ci în sus. Sus, deasupra întunericului umed care 
învăluia parte din clădiri, ceața era pictată cu lumini și vârtejuri 
de culoare. În stânga ei licărea o pată de roșu, iar Bryce nu 
trebuia să-și întoarcă privirea ca să știe că venea de la sediul 
Industriilor Redner. Nu îl mai văzuse și nici nu mai auzise nimic 
despre Reid în ultimii doi ani, de la moartea Danikăi - atunci nici 
măcar nu îi trimisese condoleanţe. Chiar dacă Danika însăși 
lucrase cu jumătate de normă pentru compania lui. Un 
nenorocit. 

Hunt cârmi spre o clădire solidă din beton, pe care Bryce 
încercase să și-o șteargă din memorie, și ateriză ușor pe un 
balcon de la etajul al doilea. 


Îngerul deschise ușile de sticlă și, în timp ce îşi trecea un fel de 
cartelă printr-un scaner, îi zise: 

— Viktoria este o furie. 

Aproape îi răspunse: Știu. În schimb dădu doar din cap și îl 
urmă înăuntru. Ea și Hunt abia vorbiseră despre acea noapte. 
Despre ceea ce își aminteau. 

Aerul condiţionat funcţiona la capacitate maximă și Bryce își 
strânse instantaneu braţele în jurul corpului, dinţii clănțănindu-i 
din cauza trecerii bruște de la furtună la aerul îngheţat. 

— Mergi repede! fu singurul sfat pe care Hunt i-l oferi, în timp 
ce își ștergea picăturile de ploaie de pe faţă. 

După o călătorie înghesuită cu liftul și două holuri străbătute 
mai târziu, Bryce se trezi tremurând în faţa intrării într-un birou 
spaţios, care da spre un mic parc. 

Îi privi pe Hunt și pe Viktoria dând mâna pe deasupra biroului 
curbat din sticlă al furiei. 

Hunt arătă spre ea: 

— Bryce Quinlan, ea este Viktoria Vargos. 

Viktoria avu gentileţea de a se preface că se vedeau pentru 
prima oară. Multe dintre lucrurile care se petrecuseră în acea 
noapte erau învăluite în ceaţă. Însă Bryce își amintea de camera 
igienizată. Și-o amintea pe Viktoria punându-i înregistrarea. 

Cel puţin acum Bryce putea să aprecieze frumuseţea care 
stătea în faţa ei: părul negru și pielea pală, ochii verzi minunati, 
care erau moștenite din Pangera și vorbeau despre podgorii și 
palate din marmură sculptată. Însă graţia cu care Viktoria se 
mișca... Viktoria trebuie să fi fost al naibii de bătrână pentru că 
avea un soi de frumuseţe fluidă. Doar astfel putea fi explicat 
modul în care își purta trupul atât de lin. 

Şi ea avea tatuat un halou pe frunte. Bryce își ascunse 
surpriza - era un detaliu pe care nu îl reținuse. Ştia că silfii 
luptaseră alături de îngerii rebeli, însă nu își dăduse niciodată 
seama că și alţi non-malakimi mărșăluiseră sub steagul Stelei 
Zorilor. 

Ochii Viktoriei străluciră cald. 

— O plăcere! toarse ea. 

Cumva, Athalar arăta chiar mai bine ud de ploaie, cu cămașa 
lipită de fiecare mușchi sculptat. Bryce își întinse mâna, dureros 
de conștientă de părul care îi atârna acum în laţe graţie ploii, de 
machiajul care probabil i se întinsese pe faţă. 


Viktoria îi strânse mâna, ferm, dar prietenește, și zâmbi. Îi făcu 
cu ochiul. 

Hunt mormăi: 

— Zâmbește seducător tuturor, așa că n-ai de ce să te simţi 
flatată. 

Bryce se așeză pe unul dintre scaunele de piele așezate de 
cealaltă parte a biroului, fluturând din gene spre Hunt. 

— Îţi zâmbește la fel și ţie? 

Viktoria izbucni în râs, un râs plin, încântător. 

— Ai meritat-o pe asta, Athalar! 

Hunt se încruntă și se așeză pe un scaun cu spătarul jos, 
potrivit, își dădu Bryce seama, pentru persoanele cu aripi. 

— Isaiah mi-a spus că ai găsit ceva. 

Hunt se așeză picior peste picior, bărbătește, trecându-și 
glezna peste genunchi. 

— Da, deși nu este chiar ceea ce mi-ai cerut. 

Viktoria dădu roată biroului și îi înmână un dosar lui Bryce. 
Hunt se aplecă, pentru a putea privi peste umărul ei. Aripa îi 
atingea spatele lui Bryce, însă Hunt nu și-o mișcă. 

Bryce făcu ochii mici la fotografia pixelată, la piciorul cu 
gheare care se întrezărea în colţul din dreapta jos. 

— Acela este... 

— A fost zărit în Codrul Lunii, noaptea trecută. Urmăream 
fluctuațiile în temperatură din jurul principalelor artere, așa cum 
îmi ceruseși, și am observat o coborâre - pentru doar câteva 
secunde. 

— O invocare! zise Hunt. 

— Da. Camera a captat doar imaginea aceasta minusculă cu 
piciorul, pentru că în cea mai mare parte a reușit să evite 
camerele de filmat. Era chiar lângă artera principală, așa cum 
bănuiai. Mai avem câteva fotografii pixelate din alte locuri, de 
azi-noapte, dar în acelea apare și mai puţin - o gheară mai 
degrabă decât un picior întreg. 

Fotografia era înceţoșată, însă erau acolo: acele gheare 
ascuţite pe care nu avea să le uite niciodată. Lui Bryce îi luă 
ceva stăpânire de sine ca să nu își atingă piciorul. Să nu își 
amintească de acei dinţi transparenţi care o sfâșiaseră. 

Cei doi o priviră pe Bryce. Așteptau. Și ea reuși să îngaime: 

— Este un demon kristallos. 


Aripile lui Hunt se întinseră mai mult spre ea, dar îngerul nu 
zise nimic. 

— Nu am identificat fluctuații termice în fiecare dintre nopţile 
în care au avut loc crime. 

Chipul Viktoriei deveni sumbru. 

— Am identificat una însă în noaptea în care a murit Maximus 
Tertian. Zece minute, la două străzi de el. Nu avem înregistrări 
video, însă a fost vorba de aceeași coborâre de șaptezeci și 
șapte de grade, care a durat două secunde. 

— A atacat pe cineva noaptea trecută? 

Vocea lui Bryce devenise puţin distantă, chiar și pentru 
urechile ei. 

— Nu. Nu din câte știm noi. 

Hunt cerceta în continuare imaginea. 

— Kristallos a mers într-un anume loc? 

Viktoria le înmână un alt document. Era o hartă a Codrului 
Lunii, plină de parcuri întinse și faleze, vile și complexe pentru 
Vaniri și pentru câţiva oameni bogaţi, dotată cu cele mai bune 
școli și cu unele dintre cele mai elegante restaurante din oraș. In 
centrul hărţii se afla Bârlogul. Era înconjurată de vreo șase 
puncte roșii. Creatura se târâse în jurul pereţilor ei înalţi. Fix în 
inima teritoriului lui Sabine. 

— Solas arzător! șopti Bryce, simțind un fior alunecându-i pe 
șira spinării. 

— Ar fi căutat un mod de a pătrunde în Bârlog, dacă ceea ce 
vâna se afla înăuntru! observă Hunt. Poate că doar urmărea un 
miros mai vechi. 

Bryce trasă linii cu degetul între puncte. 

— Neavând un tipar mai larg? 

— Am căutat în sistem, dar n-am găsit nimic în afară de ceea 
ce ați descoperit deja voi doi în legătură cu liniile energetice 
aflate dedesubtul șoselelor și coborârea temperaturii. 

Viktoria oftă. 

— Se pare că demonul căuta ceva. Sau pe cineva. 

Sânge și oase și măruntaie, împrăștiate și sfâșiate și făcute 
bucățele... Sticlă înfigându-i-se în picior; colţi rupând din carne... 

O mână caldă și puternică o apucă delicat, dar ferm. O strânse 
o dată. Însă atunci când Bryce își ridică ochii spre Hunt, văzu că 
era atent la Viktoria - chiar dacă mâna îi rămăsese pe piciorul ei 
dezgolit, iar aripa îi era încă ușor arcuită în jurul ei. 


— Cum l-ai pierdut? 

— Pur și simplu: acum era acolo și în clipa următoare a 
dispărut. 

Hunt îi mângâie lui Bryce ușor piciorul, chiar deasupra 
genunchiului. O mișcare gentilă, reconfortantă. 

O mișcare mult prea tulburătoare pentru Bryce. Viktoria se 
aplecă spre ei, ca să le mai arate un loc de pe hartă. Când își 
ridică ochii verzi, văzu și ea mâna lui Hunt. Privirea i se umplu 
de scepticism, dar spuse doar: 

— Acesta este ultimul loc identificat, cel puţin din ce au putut 
surprinde camerele noastre. 

Poarta Rozelor din CviRo. Care nu se afla nicidecum în 
apropierea teritoriului lui Sabine. 

— Cum ziceam, a dispărut într-o clipă. Am trimis două unităţi 
și o haită din Aux după el, l-au căutat toată ziua, dar fără 
succes. 

Mâna lui Hunt îi alunecă de pe picior, lăsând locul în care 
stătuse rece. Îi aruncă o privire și înţelese de ce o făcuse: 
Viktoria îl privea în ochi, avertizându-l. 

Bryce își ţăcăni unghiile în culorile apusului pe braţul din crom 
al scaunului. 

Ei bine, cel puţin știa ce aveau să facă după cină în acea 
seară. 


Capitolul 41 
Ploaia nu se oprise. 


Hunt nu putea să se hotărască dacă era o binecuvântare, de 
vreme ce străzile erau în mare parte goale, cu excepţia Vanirilor 
cu puteri acvatice, sau dacă aveau ghinion cu carul, pentru că 
ploaia le anula orice șansă de a simţi mirosul demonului care 
bântuia prin oraș. 

— Hai-deee!... mormăi Bryce. 

Mai erau doar câteva minute până la apus. Hunt se rezemă de 
peretele de lângă ușa de la intrarea în galerie, întrebându-se 
dacă ar trebui să își scoată telefonul ca să filmeze scena din faţa 
lui: Syrinx cu ghearele înfipte în covor, chelălăind din toţi 
rărunchii, în timp ce Bryce încerca să-l împingă de la spate spre 
ușă. 

— E. Doar. Apă! zise printre dinţi, trăgând de el din nou. 

— Aauuu! se văicări Syrinx. 

Bryce hotărâse că îl vor lăsa pe Syrinx acasă înainte de a 
merge în CviRo pentru a investiga. Bryce se opinti din nou, cu 
picioarele încordate, în timp ce trăgea de himeră. 

— Mergem. Acasă! 

Covorul verde începu să se ridice, cu ghearele lui Syrinx 
agăţate de el într-o luptă pe viaţă și pe moarte. 

Cthona să-l cruţe! Chicotind, Hunt îi făcu Jesibei Roga o 
favoare, înainte ca Syrinx să treacă la zgâriat parchetul din 
lemn, și învălui himera într-o briză rece. Cu sprâncenele 
încordate de concentrare, Hunt îl ridică pe Syrinx de pe covor și 
îl făcu să plutească pe o pală de vânt drept în braţele lui 
deschise. 

Syrinx clipi la el, apoi se zbârli, dezvelindu-și dinţișorii albi. 
Hunt îi spuse calm: 

— Să nu te aud, bestiuţă. _ 

Syrinx mâărâi, apoi se lichefie în braţele lui Hunt. Ingerul 
descoperi că şi Bryce clipea la el cu aceeași uimire. Îi aruncă un 
zâmbet. 

— Te apuci și tu să zgârii covorul acum? 

Bryce bombăni, cuvintele ei pierzându-se în noaptea biciuită 
de ploaie. Când ieșiră în umezeala de afară, Syrinx se încordă în 


braţele lui Hunt, iar Bryce încuie ușa în urma lor. Șchiopăta ușor. 
Părea că războiul ei cu himera îi afectase din nou coapsa. 

Hunt își tinu gura închisă și i-l pasă pe Syrinx, care îi găuri 
practic rochia cu ghearele. Ştia că o jenează piciorul. Ştia că e 
din cauza lui, din cauza metodelor lui militărești. Dar dacă ea 
avea de gând să se poarte prostește și să nu meargă la 
consultaţii, atunci bine. Bine. 

Nu spuse nimic despre asta în timp ce Bryce își trecea braţele 
în jurul lui Syrinx, cu părul deja ud leoarcă. Se apropie de el. 
Hunt era dureros de conștient de fiecare părticică a trupului său 
care se lipea de al ei. O ridică în braţe, își desfăcu aripile și se 
ridicară spre cer, cu Syrinx pufăind și șuierând. 

Până când ajunseră în bucătărie, cu apa curgând de pe ei, 
Syrinx îi iertase deja, iar Bryce câștigă puncte în plus în ochii 
bestiuţei pentru mâncarea pe care i-o vărsă în bol. 

O schimbare de ţinută pentru Bryce, în echipament sportiv, și 
treizeci de minute mai târziu se aflau în faţa Porții Rozelor. 
Trandafirii de care era acoperită, glicina și celelalte flori, fără 
număr, sclipeau acoperite de ploaie în prima-lumină de la 
felinarele care flancau circulaţia giratorie de dincolo de ea. 
Trecură câteva mașini care urmau fie să se piardă pe străduţele 
orașului sau în lungul Bulevardului Central, care trecea prin 
poartă și se preschimba în prelungirea lungă și întunecată a 
Drumului de Est. 

Hunt și Bryce se străduiră să privească prin ploaie piaţa, 
Poarta, sensul giratoriu. Nici urmă de demonul care se 
strecurase în înregistrările lui Vik. 

Hunt o privi pe Bryce cum își masează coapsa, cu coada 
ochiului, surprinzând-o crispându-se. Scrâșni din dinţi, dar își 
înghiţi mustrarea. Nu avea chef să i se ţină o altă lecţie despre 
comportamentul dominant al alfa-măgarilor. 

— Bun! zise Bryce și vârfurile codiţei i se încreţiseră de la 
umezeală. De vreme ce tu ești psihopatul care are zeci de 
fotografii de la locul mai multor crime, am să te las pe tine să 
investighezi. 

— Amuzant. 

Hunt își scoase telefonul și îi făcu ei o poză, așa cum stătea 
indispusă în ploaie, apoi deschise o fotografie pe care o făcuse 
imaginilor de la Vik. Bryce se apropie de el ca să cerceteze 
fotografia. Trupul ei era un cântec care îl chema mai aproape. 


Rămase complet nemișcat, refuzând să îi asculte chemarea. 
Bryce își ridică privirea. 

— Camera de acolo! 

Arătă spre una dintre camerele de filmat montate chiar pe 
Poartă. 

— Aceea a captat imaginea înceţoșată. 

Hunt dădu din cap, cercetând Poarta Rozelor și împrejurimile. 
Nici urmă de Sabine. Nu că s-ar fi așteptat ca viitoarea Prim să 
stea la vedere și să invoce demoni ca un șarlatan oarecare din 
piață. Mai ales că era un loc public, de obicei plin cu turiști. 

In ultimele secole, de când Feele se deciseseră ca Poarta lor să 
fie acoperită cu flori și plante căţărătoare, Poarta Rozelor 
devenise una dintre cele mai mari atracţii turistice. Mii de 
oameni se îngrămădeau acolo zilnic ca să își ofere un strop din 
putere, pentru a-și pune o dorinţă în faţa claviaturii aproape 
ascunse sub iederă, și ca să facă poze micuţelor creaturi, 
absolut superbe, care își făcuseră cuiburi și căsuțe în 
încrengătura verde. Dar la acea oră, pe acea vreme, chiar și 
Poarta Rozelor era tăcută. Intunecată. 

Bryce își frecă din nou coapsa. Hunt își înghiţi iritarea și 
întrebă: 

— Crezi că demonul se îndrepta spre ieșirea din oraș? 

— Mă rog să nu fie așa. 

Drumul de Est, larg, se întindea în întuneric, rostogolindu-se 
pe dealuri, printre chiparoși. Ici-colo sclipeau prime-lumini, 
singurele semne ale fermelor și satelor aflate printre podgorii, 
pășuni și plantaţii de măslini. Toate locuri bune de ascuns. 

Bryce se ţinu aproape de el în timp ce traversau strada spre 
părculeţul din centrul sensului giratoriu. Se opri apoi și cercetă 
copacii umeziţi de ploaie din jurul lor. 

— Vezi ceva? 

Hunt începuse să dea din cap, însă apoi se opri. Observase 
ceva de cealaltă parte a cercului de marmură pe care stătea 
Poarta. Işi scoase telefonul, lumina de la ecran cizelându-i 
trăsăturile puternice. 

— Poate că ne-am înșelat. În privinţa liniilor energetice. 

— Ce vrei să spui? 

Hunt îi arătă harta orașului, pe care tocmai o deschisese, 
trecându-și degetul pe deasupra Bulevardului Straja. Apoi spre 
Bulevardul Central. Şi Strada Principală. 


— Kristallos a apărut în apropierea acestor trei străzi. Noi am 
bănuit că din cauza faptului că se aflau în apropierea liniilor 
energetice. Însă am uitat ce zace chiar sub străzi, ceea ce i-ar 
permite demonului să apară și să dispară fără ca nimeni să nu 
bage de seamă. Locul perfect din care Sabine l-ar putea invoca 
și de unde i-ar putea ordona să se miște prin oraș. 

Hunt arătă spre cealaltă parte a Porții, spre un capac de lao 
gură de canalizare. 

— Sper că glumești! mormăi Bryce. 


— Zeilor, pute! șuieră Bryce spre apa care curgea dedesubt. 

Își ascunse faţa în încheietura braţului. Era în genunchi, lângă 
Hunt, cu privirea în canalul deschis. 

— Ce dracu'! 

Ud leoarcă de ploaie și cu genunchiul murdar de Ogenas știe 
ce se afla pe trotuare, Hunt își ascunse zâmbetul în timp ce își 
trecea cu grijă lumina lanternei pe deasupra cărămizilor netede 
ale tunelului de dedesubt, apoi peste râul întunecat, care se 
umfla mulţumită cascadelor de ploaie ce se revărsau prin 
grătare. 

— E o canalizare. La ce te așteptai? 

Bryce îi arătă degetul mijlociu. 

— Tu ești războinicul-investigator... și așa mai departe. Nu poţi 
să cobori și să găsești indiciile? 

— Tu chiar crezi că Sabine a lăsat urme atât de evidente? 

— Poate că sunt urme de gheare sau ceva de genul. 

Bryce cercetă pietrele antice. Hunt nu știa de ce se mai 
obosea. Erau urme de gheare și zgârieturi pretutindeni. Cel mai 
probabil de la inferiorii care trăiau și vânau pe acolo de secole. 

— Nu suntem într-un roman detectiv, Quinlan. Nu-i atât de 
simplu. 

— Nimeni nu se dă în vânt după măgari condescendenți, 
Athalari 

Hunt zâmbi. Însă Bryce continuă să cerceteze întunericul de 
dedesubt, cu buzele strânse, de parcă ar fi putut să îl invoce pe 
kristallos sau pe Sabine să apară. Hunt le trimisese deja mesaje 
lui Isaiah și lui Vik ca să instaleze mai multe camere pe Poartă și 
pe gura de canalizare, precum și prin împrejurimi. Dacă cineva 
făcea o mișcare cât de mică, ei ar fi aflat. Nu îndrăznise să le 
ceară să o urmărească pe Sabine. Nu încă. 


— Ar trebui să coborâm acolo! declară Bryce. Poate așa îi vom 
simţi mirosul. 

Hunt îi răspunse grijuliu: 

— Nu ai făcut încă Saltul. 

— Scutește-mă de grija asta aiurea. 

Hel întunecat, femeia asta! 

— Nu cobor acolo decât dacă facem rost de o tonă de arme în 
plus. 

Avea la el doar două pistoale și un cuțit. 

— Lăsând la o parte demonul, dacă Sabine e acolo jos... 

Poate că puterile lui aveau un rang mai înalt decât ale lui 
Sabine, însă, având în vedere că farmecele vrăjitoarelor le 
blocau în mare parte prin cerneala din halou, avea la modul cel 
mai serios mâinile legate. 

lar dacă venea vorba de forţă brută, chiar și dacă aici se afla 
teoretic în avantaj, Sabine era mortală. Era motivată. Și rea ca o 
viperă. 

Bryce se încruntă. 

— Eu îmi pot purta singură de grijă. 

După ce văzuse la poligon, știa că are dreptate. 

— Nu e vorba despre tine, dulceaţă. Este vorba despre mine și 
despre faptul că nu vreau să sfârșesc mort. 

— Nu-ţi poţi folosi chestia cu fulgerul ca să ne protejezi? 

Hunt își stăpâni încă un zâmbet când auzi de chestia cu 
fulgerul, dar zise: 

— Acolo jos e apă. Nu pare înțelept că adaug fulgerul în 
combinație. 

Bryce îl privi bosumflată. Hunt îi răspunse pe măsură. Și simți 
că a trecut un test, atunci când ea îi zâmbi ușor. 

Evitând acel mic zâmbet, Hunt cercetă râul de murdărie care 
curgea dedesubt. 

— Toate canalele duc spre Istros. Poate că cei din Casa Apelor 
au văzut ceva. 

Bryce ridică din sprâncene. 

— Cum așa? 

— Râul e un loc bun în care să arunci cadavre. 

— Dar demonul a lăsat rămășițe. El - sau Sabine - nu pare 
preocupat să le ascundă. Nu dacă Sabine vrea ca asta să facă 
parte dintr-un plan prin care să-i distrugă imaginea lui Micah. 

Hunt contracară: 


— Asta este doar o teorie deocamdată. Am o legătură în Casa 
Apelor care s-ar putea să știe ceva. 

— Hai pe chei atunci. Oricum, e mai puţin probabil să fim 
observați pe timp de noapte. 

— Dar de două ori mai probabil să ne întâlnim cu un prădător 
în căutarea cinei. Așteptăm până la revărsatul zorilor. 

Zeilor, riscaseră deja enorm venind acolo. Hunt puse la loc 
grătarul din metal cu un boc. Apoi își aruncă privirea spre faţa 
iritată și murdară a lui Bryce și chicoti. Inainte să apuce să se 
gândească mai bine, zise: 

— Mă distrez cu tine, Quinlan. Indiferent de cât de teribil este 
acest caz, în ciuda a tot, nu m-am mai simţit atât de bine de 
ceva timp. 

De fapt, nu se mai simţise așa bine niciodată. 

Hunt ar fi putut să jure că Bryce roșise. Fata se ridică, 
încercând să-și șteargă murdăria de pe mâini și picioare, cu care 
se alesese pentru că îngenunchease în fața unui canal. 

— Dacă mai stai mult pe lângă mine, Athalar, s-ar putea să 
scapi de băţul ăla înfipt în fund, până la urmă. 

Hunt nu răspunse. Se auzi doar un clic. ` 

Bryce se răsuci spre el și îl găsi cu telefonul în mână. li făcea 
ei poză. Zâmbetul uriaș al lui Hunt tăia în alb noaptea mohorâtă 
și ploioasă. 

— Prefer să am un băț în fund decât să arăt ca un şobolan 
înecat. 


Bryce se folosi de pompa de pe acoperiș ca să-și spele pantofii 
și mâinile. Nu voia să ducă cu ea în apartament mizeria de pe 
stradă. Insistă chiar ca Hunt să își scoată ghetele în hol. Apoi nu 
mai așteptă să vadă dacă și el avea de gând să facă duș și 
alergă spre camera ei. În câteva secunde dăduse drumul la apă. 

Își lăsă hainele grămadă într-un colţ, dădu drumul la apa 
fierbinte și începu procesul de frecare, spumare și apoi iar 
frecare. Aducându-și aminte cum îngenunchease pe strada 
murdară din oraș și cum trăsese în piept aerul de canalizare, se 
mai frecă o dată. 

Douăzeci de minute mai târziu, Hunt bătea la ușa ei. 

— Să nu uiți să te speli între degetele de la picioare. 

Chiar dacă ușa era închisă, Bryce se acoperi. 

— Du-te dracu'! 


Râsul lui răsună până la ea, pe deasupra șipotului apei. 

— Săpunul din camera de oaspeţi s-a terminat. Mai ai vreunul? 

— Sunt câteva bucăţi în dulapul pentru așternuturi de pe hol. 
la de acolo ce vrei! 

Hunt mormăi un mulţumesc și dispăru într-o clipă. Bryce se 
săpuni din nou. Scârbos. Orașul era atât de scârbos. Ploaia nu 
făcea decât să înrăutățească lucrurile. 

Apoi Hunt ciocăni din nou. 

— Quinlan! 

Tonul lui grav o făcu să oprească apa. 

— Ce s-a întâmplat? 

Işi petrecu un prosop în jurul ei și cobori din cadă. Păși pe 
dalele de marmură până la ușă. Hunt era la bustul gol, rezemat 
de tocul ușii de la camera ei. Poate că și-ar fi clătit ochii cu 
mușchii pe care tipul îi afișa, asta dacă faţa lui n-ar fi fost atât 
de serioasă. 

— Vrei să-mi mărturisești ceva? 

Bryce înghiţi în sec, măsurându-l din cap până în picioare. 

— In legătură cu ce? 

— In legătură cu ce naiba e asta? 

Hunt întinse mâna. Își deschise pumnul uriaș. În palma lui se 
afla un unicorn sclipitor. 

Bryce îi înhăţă jucăria din mână. Ochii lui negri se luminară de 
amuzament când Bryce întrebă autoritar: 

— De ce îmi umbli prin lucruri? 

— De ce ai o cutie cu unicorni în dulapul cu așternuturi? 

— Acesta este un unicorn-pegas. 

Bryce îi mângâie coama liliachie. 

— Jeleu Jubileu. 

Hunt se holbă la ea. Bryce își croi drum pe lângă el pe hol, 
spre dulapul cu așternuturi care rămăsese larg deschis. Işi găsi 
cutia cu jucării pe unul dintre rafturile de jos. Hunt venise și el 
după ea. Tot la bustul gol. 

— Săpunul e chiar acolo! îi zise, arătând spre cutiile aflate 
chiar în ochii lui. Și, cu toate astea, tu ai dat jos o cutie de pe un 
raft aflat mai sus? 

Ar fi putut să jure că lui Hunt i se împurpuraseră obrajii. 

— Am văzut sclipici mov. 

Bryce clipi din gene spre el. 

— Și ai crezut că este o jucărie sexuală, nu-i așa? 


Hunt nu zise nimic. 

— Tu crezi că-mi ţin vibratorul în dulapul cu așternuturi? 

Hunt își încrucișă braţele. 

— Ce vreau eu să știu e de ce ai o cutie plină cu chestii dintr- 
astea. 

— Pentru că le iubesc. 

Bryce îl așeză ușurel pe Jeleu Jubileu în cutie, dar apoi scoase 
un maimuţoi portocaliu cu galben. 

— Aceasta este Piersicuţa, pegasul meu. 

— Ai douăzeci și cinci de ani. 

— Şi? Sunt sclipicioși și pufoși. 

Bryce o pufoși puţin pe Piersicuţă, apoi o puse la loc în cutie și 
scoase a treia jucărie, un unicorn cu picioare subţiri, cu o 
vestuță verde-mentă și coama de culoarea petalelor de 
trandafir. 

— lar ea este Prinţesa Gogoșică. 

Lui Bryce aproape că-i veni să râdă în faţa contrastului dintre 
jucăria cu sclipici pe care o ţinea ridicată și Umbra Morţii. 

— Numele nici măcar nu se potrivește cu felul în care e 
colorată. Şi care-i treaba cu numele alimentare? 

Bryce își trecu degetul peste sclipiciul risipit pe spatele 
jucăriei. 

— Păi, sunt atât de drăguţe încât îţi vine să le mănânci. Ceea 
ce eu am și făcut, pe când aveam șase ani. 

Lui Hunt îi venea să râdă. 

— Nu te cred! 

— O chema Sclipici Tropicana și piciorușele ei erau atât de moi 
și de strălucitoare încât n-am mai rezistat și... am mușcat. Se 
pare că în interior chiar sunt făcuţi din gelatină. Însă nu din cea 
comestibilă. Mama a trebuit să cheme controlul pentru 
combaterea otrăvirilor. 

Hunt analiză cutia. 

— Și le mai păstrezi pentru că...? 

— Pentru că mă fac fericită. 

În faţa privirii lui contrariate încă, adăugă: 

— Bine. Dacă vrei să discutăm chestii profunde, Athalar, atunci 
când mă jucam cu ele era singura dată când ceilalţi copii nu mă 
tratau ca pe o ciudată. Pe când aveam cinci ani, căluţii Stelari 
erau jucăriile de pe prima poziţie în lista de dorinţe a fiecărei 


fetițe pentru Solstiţiul de larnă. Și nu toţi erau egali. Sărmana 
Prinţesă Gogoșică era foarte comună. Dar Jeleu Jubileu... 

Bryce zâmbi spre unicornul-pegas mov, cu ochii plini de 
amintiri. 

— Mama a părăsit Nidaros pentru prima oară după mulţi ani ca 
să mi-o cumpere dintr-unul dintre orașele mari, aflate la două 
ore distanță. Era cea mai importantă dintre căluţii Stelari: nu 
doar unicorn, nu doar pegas - ci ambele. 

— Am arâtat-o pe frumușica asta la școală și am fost 
acceptată instantaneu. 

Ochii lui Hunt sclipiră, în timp ce ea își așeza cu grijă cutia, 
înapoi pe raftul de sus. 

— N-am să mai râd niciodată de ele. 

— Bine. 

Bryce își întoarse spatele, amintindu-și că ea purta încă doar 
un prosop, iar el era la bustul gol. Apoi apucă o cutie de săpun și 
i-o întinse. 

— Uite! Data viitoare, când mai vrei să-mi inspectezi 
vibratoarele, întreabă-mă doar, Athalar! Işi înclină capul spre 
ușa de la dormitorul ei și făcu cu ochiul. Sunt în noptiera din 
stânga. 

Din nou, Hunt roși. 

— Eu nu... Ești o adevărată pacoste, știi asta? 

Bryce închise ușa de la dulap cu șoldul și apoi o luă agale spre 
dormitorul ei. 

— Prefer să fiu o pacoste decât un pervers cotrobăitor, îi zise 
viclean, privindu-l peste umărul gol. 

Mărâitul lui o ajunse până-n dormitor. 


Capitolul 42 


În lumina dimineţii târzii, râul Istros lucea albastru intens, 
apele lui fiind destul de clare încât să arate reziduurile presărate 
printre pietrele albe și ierburile unduitoare. Artefacte din Orașul 
Semilunii, adunate de secole, rugineau acolo jos, răscolite și 
alese iar și iar de creaturile care își câștigau existența căutând 
prin gunoiul aruncat în râu. 

Se zvonea că reprezentanţii orașului încercaseră să instituie 
amenzi usturătoare pentru oricine ar fi fost prins aruncând 
lucruri în râu, însă gunoierii prinseseră de veste și făcuseră 
atâta tărăboi încât Regina Râului nu avusese încotro și 
respinsese legea atunci când fusese propusă în mod oficial. 

Deasupra capetelor, îngerii, vrăjitoarele și metamorfii înaripaţi 
zburau, ferindu-se de ceața întunecată din Cantonul Oaselor. 
Ploaia din noaptea precedentă trecuse, lăsând loc unei dimineţi 
plăcute de primăvară - nici o urmă de luminile pâlpâitoare care 
uneori alunecau pe sub oglinda râului, vizibile doar după lăsarea 
întunericului. 

Bryce se încruntă la o crustacee - un soi de crab uriaș - care 
scormonea pe chei, printre cutiile de bere. Ce mai rămăsese de 
la petrecăreţii de cu seară. 

— Ai fost vreodată în orașul acvatic? 

— Nu. 

Hunt își înfoie aripile, una dintre ele atingându-i umărul. 

— Sunt bucuros să rămân la suprafaţă. 

Briza adie deasupra lor, rece în ciuda zilei calde. 

— Tu? 

Bryce își frecă mâinile de-a lungul braţelor, de-a lungul gecii 
vechi din piele moale a Danikăi, încercând să se încălzească. 

— N-am fost niciodată invitată. 

Majoritatea inșilor nu erau invitaţi. Se știa că locuitorii râului 
sunt foarte secretoși, iar orașul lor de sub oglinda apei - Curtea 
Albastră - era un loc pe care puţini dintre cei care trăiau pe 
pământ ajungeau să îl vadă. Un singur metrou din sticlă intra și 
ieșea pe zi, iar cei care călătoreau cu el o făceau doar pe bază 
de invitaţie. Și, chiar dacă ar fi avut plămâni puternici ori 
instrumente de respirat artificial, nimeni nu era suficient de 


prost încât să înoate până acolo jos. Nu, având în vedere ce 
bântuia prin acele ape. 

Brice zâmbi. 

— O fată din neamul Apelor stătea în capătul holului, în 
căminul în care am locuit și eu în primul an de facultate. 
Petrecea mai sălbatic ca noi toţi la un loc. 

Cei din neamul Apelor puteau să se metamorfozeze în corpuri 
complet umane pentru perioade scurte, dar, dacă rămâneau 
astfel o perioadă îndelungată, metamorfoza devenea 
permanentă: solzii li se uscau și se fărâmau ca un praf, branhiile 
li se micșorau până când dispăreau cu totul. Fetei care stătuse 
în capătul holului i se oferise o cadă supradimensionată, astfel 
încât să nu fie nevoită să își întrerupă studiile pentru a se 
întoarce în Istros o dată pe zi. 

Până la sfârșitul primei luni de facultate, ea își transformase 
camera într-un apartament al petrecerilor. Petreceri la care 
Bryce și Danika participau cu bucurie, acompaniate de Connor și 
de Thorne. La sfârșitul anului, întregul lor etaj rămăsese într-atât 
de distrus, încât fiecare dintre ei se alesese cu câte o amendă 
usturătoare pentru stricăciuni. 

Bryce se asigurase că pune mâna pe scrisoarea de la facultate 
înainte de a ajunge la părinţii ei și plătise totul singură, cu banii 
pe care îi câștigase vânzând îngheţată în foișorul din oraș. 

Sabine primise scrisoarea, plătise amenda și o obligase pe 
Danika să își petreacă toată vara adunând gunoiul din Lunci. 
Dacă te porți ca un gunoi, iți poti petrece și timpul printre 
gunoaie! îi spusese ea fiicei sale. 

Bineînţeles, în toamna următoare, Bryce și Danika se 
îmbrăcaseră în coșuri de gunoi pentru Echinocţiul de Toamnă. 

Apa râului era suficient de clară încât Bryce și Hunt să poată 
vedea trupul masculin puternic care înota spre ei, cu solzii de un 
maroniu roșcat ai cozii lungi strălucind în lumină precum cuprul 
ars. Solzii erau vărgaţi cu dungi negre, modelul continuând pe 
spate și pe braţe. Ca și cum ar fi fost un soi de tigru acvatic. 
Pielea goală de pe umeri și piept era foarte bronzată, trimițând 
cu gândul la ore întregi petrecute aproape de suprafaţă, sau la 
soare, pe stâncile vreunui golfuleţ din lungul coastei. 

Capul bărbatului străpunse apa, mâinile lui cu gheare dându-și 
de pe față părul castaniu, care îi atingea linia maxilarului. li 
zâmbi lui Hunt și zise: 


— A trecut ceva timp! 

Hunt zâmbi spre bărbatul din neamul Apelor. 

— Mă bucur că nu ai fost prea ocupat cu îndatoririle noului tău 
titlu șmecher și ai venit să mă saluţi. 

Bărbatul își flutură mâna expeditiv, iar Hunt o împinse pe 
Bryce în faţă. 

— Bryce, el este Tharion Ketos. 

Bryce păși mai aproape de marginea de beton. 

— Un vechi prieten. 

Tharion rânji din nou la Hunt. 

— Nuss la fel de bătrân ca tine însă! 

Bryce îi zâmbi ușor lui Tharion. 

— Mă bucur să te cunosc. 

Ochii căprui-deschis ai bărbatului din neamul Apelor sclipiră. 

— Plăcerea, Bryce, este doar a mea. 

Zeii să-l cruțe! Hunt tuși. 

— Am venit cu treburi oficiale. 

Tharion înotă cei câţiva metri care mai rămăseseră până la 
capătul debarcaderului, dărâmând crustaceul în apa albastră cu 
o mișcare neatentă din coadă. Își rezemă mâinile cu gheare de 
beton și apoi își ridică cu ușurință trupul masiv din apă, branhiile 
din spatele urechilor închizându-i-se, după ce începu să respire 
pe nas și pe gură. Tharion bătu cu palma betonul acum ud de 
lângă el și îi făcu cu ochiul lui Bryce. 

— la un loc, Piciorușe, și spune-mi ce s-a întâmplat. 

Bryce pufăi amuzată. 

— Eşti o pacoste. 

— De fapt, Pacoste e prenumele meu. 

Hunt își dădu ochii peste cap. Dar Bryce se așeză lângă 
bărbat, aparent fără să-i pese că apa avea să îi ude rochia verde 
pe care o purta pe sub geaca din piele. Işi scoase pantofii bej cu 
toc și își înmuie picioarele în apă, clipocind ușor. In mod 
obișnuit, Hunt ar fi tras-o de lângă malul râului și i-ar fi spus că 
are noroc dacă pierde doar un picior atunci când își bagă tălpile 
în apă. Dar cu Tharion aproape, nici unul dintre locuitorii râului 
nu ar fi îndrăznit să se apropie. 

Tharion o întrebă pe Bryce: 

— Ești în Legiunea 33 sau în Auxiliar? 

— În nici una. Lucrez cu Hunt la un caz, în calitate de 
consultant. 


Tharion fluieră. 

— Ce crede iubitul tău despre faptul că lucrezi cu faimosul 
Umbra Mortis? 

Hunt se așeză de cealaltă parte a bărbatului. 

— Foarte subtil, Tharion. 

Cu toate acestea, pe buzele lui Bryce înflorise un zâmbet. Era 
aproape geamăn aceluia pe care i-l oferise lui în acea dimineaţă, 
atunci când își băgase capul pe ușă în camera ei, ca să vadă 
dacă era gata de plecare. Bineînţeles, lui îi alunecaseră ochii 
imediat spre noptiera din stânga. Și zâmbetul lui Bryce devenise 
necruţător, ca și cum ar fi știut la ce se gândește. 

Chiar nu se uita după jucăriile ei sexuale atunci când 
deschisese dulapul cu lenjerie, cu o noapte în urmă. Intrezărise 
însă ceva mov și sclipitor și... bine, fie, poate că îi trecuse prin 
minte... dar trăsese cutia jos înainte să apuce să se gândească 
bine la ceva. Și acum că știa unde sunt, nu putea să nu se uite 
la noptieră fără să și-o închipuie acolo, în acel pat, rezemată de 
perne și... 

Poate că asta îi afectase puţin somnul noaptea trecută. 

Tharion se lăsă pe spate, sprijinit pe braţe, arătându-și 
abdomenul bine lucrat, și întrebă inocent: 

— Ce-am zis? 

Bryce râse, fără să încerce măcar a se preface că nu se 
delecta cu trupul sculptat al tritonului. 

— Nu am iubit. Vrei tu postul? 

Tharion rânji. 

— Îţi place să înoţi? 

Și cam atât putea Hunt să ducă, cu o singură cană de cafea 
băută. 

— Ştiu că ești ocupat, Tharion, îi zise printre dinţi, suficient de 
tăios încât să îl facă să-și mute atenţia de la Bryce. Așa că vom 
fi rapizi. 

— Ah, dar nu vă grăbiţi! 

Ochii lui Tharion străluceau provocator. 

— Regina Râului mi-a dat dimineaţa liberă, așa că sunt doar al 
vostru. 

— Lucrezi pentru Regina Râului? îl întrebă Bryce. 

— Sunt doar un pion neînsemnat la curtea ei, dar da. 

Hunt se aplecă în faţă ca să-i surprindă privirea lui Bryce. 


— Tharion a fost promovat recent Căpitan al Serviciului de 
Informaţii. Să nu te lași păcălită de șarmul și ireverenţa lui. 

— Şarmul și ireverenţa se întâmplă să fie două dintre 
trăsăturile mele preferate! zise Bryce, făcând cu ochiul, pentru 
Tharion de această dată. 

Zâmbetul bărbatului din neamul Apelor i se lărgi pe faţă. 

— Ai grijă, Bryce! S-ar putea să mă decid că te plac și să te iau 
cu mine în Adânc. 

Hunt îi aruncă lui Tharion o privire serioasă, în chip de 
avertizare. Unii bărbaţi din neamul Apelor făcuseră exact asta, 
cu mult timp în urmă. Duseseră mirese umane la curţile lor de 
sub apă și le păstraseră acolo, prinse în bulele uriașe de aer în 
care era închise părți din palatele și orașele lor, acestea 
nemaiputând să se întoarcă la suprafaţă. 

Bryce alungă povestea sinistră cu un fluturat de mână. 

— Avem câteva întrebări pentru tine, dacă nu te deranjează. 

Tharion făcu un semn îmbietor cu palma lui reticulară, cu 
unghii ascuţite. Aspectul celor din neamul Apelor era foarte 
variat și vibrant: aveau diferite colorizaţii, aveau dungi, pete sau 
erau monocromi; cozile lor aveau solzi lungi, scurți sau ţepoși. 
Magia pe care o aveau era în primul rând legată de elementul în 
care trăiau, deși unii dintre ei puteau invoca furtuni. Regina 
Râului, care era pe jumătate din neamul Apelor, pe jumătate 
spirit al râului, putea invoca mult mai mult decât o simplă 
furtună, se zicea. Ar fi putut să șteargă cu totul de pe hartă 
Lunathion, dacă ar fi fost provocată. 

Potrivit legendei, ea era fiica lui Ogenas, născută din măreţul 
fluviu-care-înconjoară-lumea, și soră cu Regina Oceanului, 
conducătoarea retrasă a celor cinci mări din Midgard. Existau 
cam cincizeci la sută șanse ca Regina Râului să fie cu adevărat 
zeiță, se gândea Hunt. Oricum însă, locuitorii orașului se 
străduiau din răsputeri să nu o supere. Până și Micah se străduia 
să păstreze o relaţie bună și respectuoasă cu ea. 

— Ai observat ceva neobișnuit în ultimul timp? întrebă Hunt. 

Coada lui Tharion învolbură leneș apa strălucitoare. 

— La ce fel de caz lucraţi? Crimă? 

— Da, răspunse Hunt. 

Bryce se încordă. Tharion ţăcăni cu ghearele pe asfalt. 

— Ucigaș în serie? 

— Răspunde odată la întrebare, măgarule! 


Tharion trase cu ochiul la Bryce. 

— Dacă vorbește și cu tine așa, sper că-i dai una unde-l doare 
mai tare. 

— l-ar plăcea ei! murmură Hunt. 

— Hunt și-a învăţat lecţia și știe că nu trebuie să mă enerveze, 
zise Bryce dulce. 

Tharion zâmbi viclean. 

— Asta-i o poveste pe care aș vrea să o aud! 

— Da, bineînţeles! bombăni Hunt. 

— Are legătură cu faptul că Regina Viperă și-a strâns oamenii 
acum ceva timp? 

— Da, răspunse Hunt cu grijă. 

Ochii lui Tharion se întunecară, amintind de faptul că bărbatul 
putea fi letal atunci când era în toane rele și că existau motive 
întemeiate pentru care creaturile din râu se fereau de conflicte 
cu cei din neamul Apelor. 

— Se întâmplă ceva nasol rău, nu? 

— Încercăm să remediem lucrurile. 

Tritonul dădu din cap cu seriozitate. 

— Lasă-mă un timp, să mai întreb lumea. 

— Discret, Tharion. Cu cât sunt mai puţine persoane care știu 
că se petrece ceva, cu atât mai bine. 

Tharion alunecă înapoi în apă, deranjându-l din nou pe bietul 
crab care se cățărase înapoi pe chei. Coada puternică a 
tritonului îl ancora cu ușurință la suprafaţă, în timp ce acesta îi 
cerceta pe Hunt și pe Bryce. 

— Să îi spun reginei mele să îi adune și ea pe oamenii noștri? 

— Nu coincide tiparului de până acum, dar un avertisment nu 
ar strica. 

— În legătură cu ce să o avertizez? 

— În privinţa unui demon antic, kristallos. Un monstru venit 
direct din Gheena, creat chiar de Devoratorul de Stele însuși. 

Pentru câteva clipe, Tharion nu zise nimic, faţa lui bronzată 
albindu-se. Apoi: 

— La dracu'! exclamă și își trecu degetele prin părul umed. Voi 
întreba prin împrejurimi! promise el. 

Departe, în josul râului, ceva mișcare îi atrase lui Hunt privirea. 
O barcă neagră plutea spre vălurile de ceaţă din Cantonul 
Oaselor. Pe Docul Negru, înfipt în ţărmul luminos ca o sabie 
întunecată, un grup de îndoliaţi, care stăteau în genunchi sub 


arcadele de cerneală, se ruga ca barca să ducă în siguranţă 
sicriul din pin, acoperit cu voaluri, peste apă. In jurul 
ambarcaţiunii din lemn, spinări late, acoperite cu solzi, se 
vedeau la suprafaţa râului, dându-i târcoale. Așteptau judecata 
din urmă - și prânzul. 

Tharion îi urmări privirea. 

— Pe cinci bani că se răstoarnă. 

— Dezgustător! șuieră Bryce. 

Tharion lipăi din coadă, stropindu-i în joacă picioarele lui 
Bryce. 

— N-am să fac pariuri la Plecarea ta, Piciorușe. Promit. 

Apoi aruncă câţiva stropi de apă spre Hunt. 

— Și cu toţii știm că barca ta o să se răstoarne imediat ce se 
va desprinde de țărm. 

— Amuzant. 

Din spatele lor apăru tipăind o vidră, cu o vestuţă galbenă 
reflectorizantă. Ducea în bot o sticlă cu un mesaj înăuntru, 
pecetluită cu ceară. Abia dacă privi spre ei înainte de a sări în 
râu, dispărând cu totul. Bryce își mușcă buza, scăpând totuși un 
chiţăit ascuţit. 

Era greu să le reziști mesagerilor neînfricaţi și pufoși. Chiar și 
lui Hunt. Deși erau animale adevărate și nu metamorfi, acestea 
posedau un nivel neașteptat de ridicat de inteligenţă, datorită 
magiei vechi care le curgea prin vene. Işi găsiseră locul în oraș 
furnizând o metodă de încredere, independentă de tehnologie, 
prin care puteau comunica locuitorii din cele trei tărâmuri care 
alcătuiau Orașul Semilunii: neamul Apelor din râu, Secerătorii 
din Cantonul Oaselor și rezidenții propriu-ziși din Lunathion. 

Tharion râse în faţa încântării pure care se citea pe chipul lui 
Bryce. 

— Crezi că și Secerătorii mor după ele? 

— Fac pariu că însuși Regele din Adâncuri chiţăie atunci când 
le vede! zise Bryce. În parte datorită lor am vrut să mă mut aici 
de la bun început. 

Hunt ridică din sprânceană. 

— Serios? 

— Le-am văzut când eram mică și mi-am zis că sunt cele mai 
magice lucruri din lume. Bryce radia. Și încă mai cred asta. 

— Având în vedere cu ce te ocupi, asta zice ceva. 

Tharion își plecă fruntea spre ei. 


— Și cu ce te ocupi mai precis? 

—  Antichităţi! zise Bryce. Dacă dai vreodată de ceva 
interesant în străfunduri, să-mi dai de știre. 

— Îţi voi trimite imediat o vidră! 

Hunt se ridică în picioare și îi oferi mâna lui Bryce. 

— Tine-ne la curent. 

Tharion îi răspunse cu un salut necuviincios. 

— Ne vedem când ne-ntâlnim! 

| se umflară branhiile și se scufundă sub oglinda apei. Bryce și 
Hunt îl urmăriră înotând spre inima adâncă a râului, urmând 
aceeași cale ca vidra, apoi se scufundă mai adânc, și mai 
adânc... spre acele lumini pâlpâitoare din străfunduri. 

— E fermecător! murmură Bryce. 

Hunt o ajută să se ridice în picioare. Mâna lui îi întârzie pe 
braţ, căldura acesteia arzând-o, chiar și prin pielea jachetei. 

— Stai să-l vezi în formă umană! Provoacă scandaluri. 

Bryce râse. 

— Cum v-aţi cunoscut? 

— Anul trecut a avut loc un șir de crime printre cei din neamul 
Apelor. 

Ochii lui Bryce se întunecară. Își aducea aminte. Apăruseră 
peste tot la știri. 

— Sora mai mică a lui Tharion a fost una dintre victime. Era un 
caz destul de important, așa că Micah m-a delegat să îi ajut. Eu 
și Tharion am lucrat împreună la caz în cele câteva săptămâni 
cât a durat investigația. 

Micah îi ștersese la schimb trei datorii. 

Bryce se strâmbă. 

— Voi doi aţi prins criminalul? Nu au anunţat asta la știri. Au 
spus doar că a fost reţinut. Nimic mai mult - nici măcar despre 
cine era vorba. 

Hunt îi dădu drumul. 

— Da, noi l-am prins. A fost un metamorf panteră. | l-am dat 
pe mână lui Tharion. 

— Bănuiesc că pantera nu a ajuns până jos, la Curtea Albastră. 

Hunt privi spre întinderea strălucitoare de apă. 

— Nu, nu a ajuns. 


— Bryce se poartă frumos cu tine, Athie? 
De la locul ei, din faţa biroului de la galerie, Bryce mormăi: 


— Ah, te rog... 

Şi continuă să inspecteze documentele pe care Jesiba i le 
trimisese. 

Hunt, răsturnat în scaunul din faţa biroului ei, portretul viu al 
aroganţei angelice, îndrăzni să o întrebe pe silfa de foc care 
dădea târcoale pe lângă ușa deschisă din fier: 

— Ce-ai face dacă ţi-aș zice că nu, Lehabah? 

Lehabah pluti până în dreptul arcadei, neîndrăznind să intre în 
expoziţie. Nu îndrăzni, pentru că era foarte posibil ca Jesiba să o 
vadă. 

— l-aș arde prânzul timp de o lună. 

Hunt râse, sunetul pătrunzând-o pe Bryce până la oase. Fără 
să se poată abţine, zâmbi. 

Atunci se auzi o bufnitură greoaie, care reverberă chiar și la 
nivelul de deasupra bibliotecii, și Lehabah zbură în josul scărilor, 
șuierând: 

— Carte rea! 

Bryce privi spre Hunt, care cerceta pozele cu demonul, primite 
în urmă cu câteva nopţi. Părul îi cădea pe frunte, șuviţele 
îndoliate lucind ca mătasea neagră. Degetele lui Bryce se 
strânseră în jurul tastaturii. 

Hunt își ridică privirea. 

— Avem nevoie de mai multe dovezi care să o incrimineze pe 
Sabine. Faptul că a schimbat înregistrarea din noaptea furtului 
este suspicios, și ceea ce a spus în camera de observaţie în 
acea noapte este la fel de suspicios, dar asta nu o transformă 
automat într-o criminală. Nu pot să îi vorbesc lui Micah fără a 
avea dovezi palpabile. 

Bryce își frecă gâtul. 

— Nici Ruhn nu are vreo pistă ca să putem atrage demonul. 

Se lăsă liniștea. Hunt își trecu picior peste picior și își întinse 
mâna spre jacheta Danikăi, pe care Bryce o aruncase pe scaunul 
de lângă el, prea leneșă ca să o agate în cuier. 

— Am văzut-o pe Danika purtând jacheta asta în poza din 
camera ta de oaspeţi. De ce ai păstrat-o? 

Bryce respiră adânc, recunoscătoare că Hunt schimbase 
subiectul. 

— Danika obișnuia să își depoziteze lucrurile în dulapul de 
acolo, în loc să se obosească să le ducă înapoi la apartament 
sau la Bârlog. Își dosise geaca aici în ziua în care... 


Răsuflă și aruncă o privire spre baia din spate, acolo unde 
Danika se schimbase, cu doar câteva ore înainte să moară. 

— Nu am vrut să o ia Sabine. Ar fi citit ce scrie pe spate și ar fi 
aruncat-o la gunoi. 

Hunt ridică jacheta și citi: 

— „Prin dragoste, totul este posibil“. 

Bryce dădu din cap. 

— Și tatuajul pe care-l am pe spate spune același lucru. Bine, 
cu niște litere fandosite pe care Danika le-a căutat on-line, dar... 
Danika avea ceva cu fraza asta. E tot ce i-a spus Oracolul, se 
pare. Ceea ce nu are nici un sens, pentru că Danika a fost una 
dintre cel mai puţin siropoase persoane din câte am cunoscut, 
dar... 

Bryce se juca întruna cu amuleta pe care o purta în jurul 
gâtului, trăgând-o ușor în lungul lănţișorului. 

— Ceva a rezonat cu ea. Așa că, după ce a murit, am păstrat 
eu jacheta. Și am început să o port. 

Hunt așeză jacheta cu grijă, înapoi pe scaun. 

— Înţeleg... implicaţiile personale. 

Părea că nu are de gând să spună mai mult, însă apoi 
continuă: 

— Mai știi șapca aia de sunball de care ai râs? 

— Nu am râs de ea. Pur și simplu, tu nu pari genul de bărbat 
care să poarte așa ceva. 

— Sapca aia a fost primul lucru pe care mi l-am cumpărat 
când am ajuns aici. Cu primii bani pe care i-am primit de la 
Micah. 

Hunt zâmbi. 

— Am văzut-o într-un magazin sportiv și mi s-a părut atât de 
comună. Nici nu ai idee cât de diferit este Lunathion faţă de 
Orașul Etern. Faţă de orice loc din Pangera. Și șapca aia pur și 
simplu... 

— Te-a făcut să uiţi de asta? 

— Mda. Îmi părea un nou început. Un pas spre o existenţă mai 
normală. Bine, pe cât de normală poate fi existenţa unei 
persoane ca mine. 

Bryce se strădui să nu privească spre încheietura lui. 

— Deci tu ai șapca și eu o am pe jeleu Jubileu. 

Zâmbetul lui Hunt lumină galeria întunecată. 

— Sunt surprins că nu ai un tatuaj cu Jeleu Jubileu pe undeva. 


Ochii îi alunecară peste trupul ei, întârziind asupra rochiei 
verzi, scurte și strâmte. Lui Bryce i se lichefiară oasele. 

— Cine zice că n-am un tatuaj cu ea, undeva unde tu nu poți 
să vezi, Athalar? 

ÎI privi cum inventariază în gând tot ceea ce deja văzuse. De 
când se mutase Hunt cu ea, renunţase să mai facă parada 
modei prin apartament în lenjerie intimă în timp ce se îmbrăca, 
însă știa că el o văzuse deja prin fereastră în zilele de dinainte. 
Ştia că Hunt își dăduse seama că rămăsese un număr limitat de 
locuri foarte intime în care s-ar fi putut ascunde tatuajul. 

Ar fi putut să jure că vocea îi coborâse o octavă sau două 
atunci când o întrebă: 

— Şi ai? 

Dacă ar fi fost oricare alt bărbat i-ar fi zis: De ce nu vii încoace 
să afli? 

Dacă ar fi fost oricare alt bărbat, ar fi fost deja de cealaltă 
parte a biroului, cățărată în poala lui. Desfăcându-i cureaua. 
Călărindu-l apoi, până când n-ar mai fi rămas din ei decât 
suspine sacadate și... 

Se forţă să se întoarcă la hârțoage. 

— Există câţiva bărbaţi care ţi-ar putea răspunde la întrebare, 
în caz că ești curios. 

N-avea idee cum reușea să-și păstreze vocea calmă. 

Tăcerea lui Hunt era palpabilă. Bryce nu îndrăzni să se uite pe 
deasupra ecranului de la computer. Ochii lui rămăseseră însă 
aţintiţi asupra ei. O ardeau ca o flacără. Îi bubuia inima în piept. 
Periculos, stupid, necugetat... 

El respiră adânc, încordat. Scaunul pe care stătea scârţăi, 
aripile îi foșniră. Tot nu îndrăznea să se uite. Adevărul era că nu 
știa ce avea să facă dacă s-ar fi uitat. 

Dar apoi Hunt zise, cu voce gravă: 

— Trebuie să ne concentrăm asupra lui Sabine. 

Parcă îi aruncase cineva o găleată cu apă rece în cap la auzul 
numelui ei. Bun. Da. Desigur. Pentru că nu era cu putinţă să se 
cupleze cu Umbra Mortis. Lista de motive se deschidea cu faptul 
că el plângea încă după o dragoste pierdută și se încheia cu 
acela că era proprietatea unui ditamai Guvernatorul. Și, între, 
existau un milion de alte obstacole. 

Încă nu putea să se uite la el, când Hunt întrebă: 


— Ai vreo idee cum am putea afla mai multe informaţii despre 
ea? Să ne facem măcar o idee care este starea ei de spirit în 
prezent? 

Pentru că trebuia să facă ceva cu mâinile, cu trupul ei prea 
încins, Bryce scoase la imprimantă documentele pe care i le 
trimisese Jesiba, după care le dată și le semnă. 

— Nu putem să o aducem la un interogatoriu pe Sabine fără a- 
i arăta astfel că avem bănuieli în privinţa ei! zise Bryce, 
privindu-l în sfârșit pe Hunt. 

Avea obrajii îmbujoraţi și ochii... Solas, ochii lui negri luceau, 
fixaţi asupra feţei ei. De parcă s-ar fi gândit să o atingă. Să îi 
simtă gustul. 

— Bine. 

Avea vocea aspră. Își trecu mâna prin păr. Ochii i se 
îmblânziră, focul întunecat din ei domolindu-se. Slavă zeilor! 

Lui Bryce îi veni brusc o idee. Simţea un gol în stomac din 
cauza fricii, însă zise cu voce strangulată: 

— Așa că eu cred că ar trebui să mergem cu întrebările la 
Sabine. 


Capitolul 43 


Bârlogul lupilor din Codrul Lunii se întindea pe aproape un 
kilometru: o vilă uriașă construită în jurul unei păduri sălbatice, 
despre care legendele spuneau că ar fi crescut acolo dinaintea 
stabilirii cuiva pe acele pământuri. Prin porţile de fier prinse în 
stâlpii impozanţi de marmură, Bryce putea întrezări parcul 
privat. Razele matinale ale soarelui împingeau florile 
somnoroase să se deschidă pentru acea zi. Puii de lup se jucau 
împreună, se hârjoneau, alergau după propriile cozi, 
supravegheați de lupi cenușii bătrâni, tăcuți, care lăsaseră 
demult în urmă zilele brutale din Aux. 

Bryce simţi o durere în stomac, suficient de ascuțită încât să o 
facă să fie recunoscătoare că renunțase la micul dejun. Abia 
închisese un ochi noaptea trecută, gândindu-se și răzgândindu- 
se în privința planului lor. Hunt se oferise să o facă el, dar ea 
refuzase. Ea trebuia să vină acolo - să facă pasul. Pentru 
Danika. 

Îmbrăcat în costumul lui obişnuit de bătălie, Hunt aștepta la 
câţiva pași depărtare, tăcut, așa cum fusese tot drumul până 
acolo. De parcă ar fi știut că Bryce abia își putea controla 
picioarele ca să nu tremure. Își dorea să fi purtat teniși. Unghiul 
înclinat al pantofilor cu toc îi iritase rana de la șold. Bryce 
strânse din dinţi de durere acolo, în fața Bârlogului. 

Hunt își ţinea ochii întunecaţi aţintiți asupra celor patru 
santinele de la porți. 

Trei femei și un bărbat. Toţi în formă umană, toţi îmbrăcaţi în 
negru, cu toţii înarmaţi cu pistoale și cu săbiile în teacă. Gâturile 
le erau împodobite cu tatuaje care înfățișau un trandafir de onix 
cu trei semne de gheare zgâriindu-i petalele. Asta îi însemna ca 
fiind membri în Haita Trandafirului Negru. 

Bryce simţi un junghi în stomac la vederea tecilor care se 
ridicau pe deasupra umerilor lor acoperiţi de armură. Dădu la o 
parte însă amintirea unei cozi împletite, blond-argintie cu șuviţe 
mov și roz, care se încurca mereu în teaca unei spade antice, 
nepreţuite. 

Deși tineri, cei din Haita Diavolilor fuseseră priviți cu 
reverență, fuseseră cei mai talentaţi lupi ai generaţiei lor. 


Conduși de cea mai puternică Alfa care pășise vreodată în 
Midgard. 

Haita Trandafirului Negru nu era nici pe departe ce fuseseră ei. 
Nici pe departe. 

Ochii li se aprinseră cu o încântare de prădători atunci când o 
văzură pe Bryce. Ei i se uscară buzele. Și gura cu totul, atunci 
când un al cincilea lup își făcu apariţia din vestibulul de sticlă 
dedicat supravegherii, aflat în partea stângă a porţii. 

Părul negru al lupului Alfa era împletit într-o coadă strânsă, 
care-i accentua trăsăturile ascuţite ale feței. Aceasta le surâse 
dispreţuitor lui Bryce și lui Hunt. Mâna lui Athalar alunecă ușor 
spre pumnalul pe care și-l ţinea prins la coapsă. 

Bryce spuse, pe cât de degajat fu în stare: 

— Bună, Amelie. 

Amelie Ravenscroft își arătă dinţii. 

— Ce dracu’ vreţi? 

Hunt își arătă și el colții imediat. 

— Am venit să vorbim cu Primul. 

Își scoase insigna de la Legiune, aurul ei strălucind în soare. 

— În numele Guvernatorului. 

Amelie își întoarse ochii aurii spre Hunt și haloul lui, spre mâna 
lui care ţinea pumnalul și spre tatuajul SPQM, despre care știa 
cu siguranţă că se află pe cealaltă parte a încheieturii lui. Rânji. 

— Ei, cel puţin ţi-ai ales o companie interesantă, Quinlan. 
Danika ar fi aprobat. Hel, poate că l-aţi fi împărţit chiar. 

Amelie se rezemă de colţul vestibulului. 

— Obișnuiaţi să faceţi asta, nu? Am auzit povestea cu voi și cei 
doi daemonaki. Clasică. 

Bryce îi zâmbi afabil. 

— Au fost trei daemonaki, de fapt. 

— Târfă proastă! mârâi Amelie. 

— Ai grijă! i-o tăie Hunt. 

Membrii Haitei lui Amelie se strânseră în spatele ei, cu ochii la 
Hunt, fără să se apropie însă. Avantajul de a umbla cu Umbra 
Mortis! 

Amelie râse. Un râs plin de ură. Nu doar pentru ea, își dădu 
seama Bryce. Dar și pentru înger. Casa Pământului și a Sângelui 
și Casa Cerului și a Aerului erau rivale într-o zi bună și dușmane 
într-o zi rea. 


— Sau ce? O să-ţi foloseşti fulgerul împotriva mea? îi aruncă 
Amelie lui Hunt. Dacă vei face asta, ai să te vâri în rahat atât de 
adânc încât stăpânul tău te va îngropa de viu în el. 

Aruncă un mic zâmbet spre tatuajul de pe fruntea lui. 

Hunt înlemni. Dar, oricât de interesant ar fi fost să-l vadă în 
sfârșit pe Hunt Athalar cum ucide, veniseră acolo cu un scop. 
Așa că Bryce îi zise conducătoarei haitei: 

— Eşti o încântare, Amelie Ravenscroft. Anunţă-ţi şefa că am 
venit să îl vedem pe Prim. 

Își ridică sprâncenele ca să puncteze desconsiderarea care știa 
că o va face pe Alfa să vadă roșu în faţa ochilor. 

—  Închide-ţi gura aia! se răsti Amelie. Înainte să îţi smulg 
limba! 

Un bărbat cu părul șaten, care stătea în spatele lui Amelie, o 
zeflemisi: 

— De ce nu te duci mai bine să fuţi pe cineva în vreo baie, 
Quinlan? 

Bryce ignoră fiecare cuvânt. Însă Hunt dădu drumul unui râs 
crud, care promitea oase rupte. 

— Ţi-am zis să ai grijă. 

— Dă-i drumul, îngerule! mârâi Amelie. Să vedem de ce ești în 
stare. 

Bryce abia își putea controla panica și groaza care o încolțeau. 
Însă Hunt răspunse calm; 

— Sunt șase pui care se joacă în faţa acestei porți. Chiar vrei 
să îi expui genului de confruntare pe care am avea-o noi, 
Amelie? 

Bryce clipi. Hunt nu se întoarse spre ea, ci continuă să i se 
adreseze lui Amelie: 

— N-am de gând să te bat măr în faţa unor copii. Așa că, fie ne 
lași să intrăm, fie ne întoarcem cu un mandat. 

Nu clipi nici o secundă. 

— Nu cred că Sabine Fendyr ar fi prea încântată de cea de-a 
doua opţiune. 

Amelie îl privi la rândul ei în ochi, chiar dacă ceilalți se 
încordaseră. Aroganţa ei semeaţă o făcuse pe Sabine să o 
propună ca Alfa pentru Haita Trandafirului Negru, în defavoarea 
lui lthan Holstrom, care îi devenise Secund. Sabine își dorise pe 
cineva care să îi semene, chiar dacă lthan avea un rang mai 


mare de putere. Și poate voise și un lup mai puţin Alfa, în așa fel 
încât să îi controleze de fapt tot ea. 

Bryce așteptă ca Amelie să se prindă că Hunt blufează în 
privinţa mandatului. Așteptă o remarcă usturătoare sau niște 
colţi. Însă Amelie își scoase staţia prinsă de curea și transmise: 

— Primul are vizitatori. Vino să îi iei! Mai demult obișnuia să 
intre cu ușurință pe porţile din spatele brunetei și să își petreacă 
ore întregi jucându-se cu puii prin iarba și copacii dimprejur, ori 
de câte ori Danika trebuia să facă pe dădaca. 

Alungă amintirea a ceea ce fusese înainte. Sentimentul pe 
care îl avea privind-o pe Danika jucându-se cu căţelandrii pufoși 
sau cu copiii care chițăiau, cu toţii venerând pământul de sub 
tălpile ei. Viitoarea lor conducătoare, viitoarea lor protectoare, 
cea care avea să îi ducă pe lupi pe noi culmi ale gloriei. 

Lui Bryce i se strânse dureros inima-n piept. Atunci Hunt se 
uită spre ea, cu sprâncenele ridicate. Nu putea să facă asta. Nu 
putea sta acolo. Nu putea intra în acel loc. 

Amelie zâmbi, de parcă și-ar fi dat seama de asta. De parcă i- 
ar fi mirosit groaza și durerea. Şi faptul că trebuia să o vadă pe 
nenorocita aceea acolo unde odată stătuse Danika... 

Bryce vedea roșu în faţa ochilor. 

— Mă bucur că rata criminalităţii a scăzut într-atât, Amelie, 
încât tot ce ai de făcut este să faci pe paznicul la poartă. 

Amelie zâmbi ușor. De cealaltă parte a porţii se auziră pași, 
însă Bryce nu îndrăzni să se uite. Nu în timp ce Amelie îi spunea: 

— Ştii, uneori cred că ar trebui să îți mulţumesc - am auzit că, 
dacă Danika nu ar fi fost distrasă de mesajele pe care ţi le 
trimitea, în legătură cu rahaturile tale de beţivancă, ar fi putut 
să anticipeze atacul. Și atunci, nu m-aș mai fi aflat unde mă aflu 
acum, nu-i așa? 

Bryce își înfipse unghiile în carne. Însă vocea ei, mulţumită 
zeilor, sună calm: 

— Danika a fost un lup de o sută de ori mai bun decât tine. 
Oriunde te-ai afla tu acum, n-ai să ajungi niciodată acolo unde a 
fost ea. 

Amelie păli de furie. Nasul i se încreţise și buzele i se 
ridicaseră, expunându-i caninii care se alungeau... 

— Amelie! mărâi o voce de bărbat din umbrele arcadei de la 
poartă. 


Ah, zeilor. Bryce își strânse degetele în pumni ca să le 
împiedice tremuratul în timp ce se întorcea spre tânărul lup. 
Privirea lui lthan Holstrom trecu de la ea la Amelie. Secundul se 
apropie de Alfa lui. 

— Nu merită. 

Cuvintele nerostite îi ardeau în privire. Bryce nu merită. 

Amelie chicoti și se întoarse spre vestibul. O fată mai scundă, 
cu părul castaniu, o urmă. Era Omega haitei, dacă își amintea 
bine. 

Amelie îi aruncă lui Bryce peste umăr: 

— Întoarce-te în tomberonul din care te-ai târât afară! Apoi 
închise ușa, lăsând-o pe Bryce în faţa fratelui mai mic al lui 
Connor. 

Pe chipul lui Ithan nu se citea nici urmă de bunătate. Părul lui 
șaten-auriu era mai lung decât atunci când îl văzuse ultima 
oară, însă pe atunci era doar un student care juca sunball în 
echipa UOS. 

Bărbatul înalt, plin de mușchi din faţa lor făcuse Saltul. Călcase 
pe urmele fratelui său și se alăturase haitei care o înlocuise pe 
cea a lui Connor. Atingerea catifelată a aripii lui Hunt o îndemnă 
pe Bryce să pășească. Fiecare pas pe care îl făcea spre lup îi 
tăia respiraţia. 

— lthan! reuși să îngaime. 

Fratele mai tânăr al lui Connor nu spuse nici un cuvânt și se 
întoarse spre stâlpii care flancau poteca. Bryce simţea că avea 
să vomite. Peste tot: peste plăcile de calcar, peste coloanele 
albe, peste ușile de sticlă care se deschiseră spre parcul din 
mijlocul vilei. 

Nu ar fi trebuit să îl lase pe Athalar să vină. Ar fi trebuit să îl 
oblige să stea pe acoperiș, de unde nu putea să fie martor la 
criza spectaculoasă în pragul căreia se afla. 

lthan Holstrom nu se grăbea. Tricoul gri era întins bine pe 
spatele-i lat, musculos. Era un puști de douăzeci de ani mândru 
și cu tupeu atunci când murise Connor. Avea specializarea în 
istorie, la fel ca Danika, și era steaua echipei de sunball a UOS. 
Se zvonea că avea să treacă la profesioniști de îndată ce fratele 
lui i-ar fi dat aprobarea. Ar fi putut să treacă în liga profesionistă 
imediat după liceu, însă Connor, care îl crescuse pe lthan de 
când părinţii lor muriseră cu cinci ani în urmă, insistase că 
diploma era pe primul loc, iar sportul pe al doilea. Ithan, care îl 


idolatriza pe Connor, ascultase, deși Bronson se rugase de 
fratele mai mare să îl lase pe copil să joace profesionist. 

Umbra lui Connor, îl tachinau ei pe lthan. 

Crescuse de atunci. Incepuse să îi semene cu adevărat fratelui 
său mai mare. Până și nuanţa părului șaten auriu o săgeta pe 
Bryce în inimă. 

Sunt nebun după tine. Nu vreau pe nimeni altcineva. Nu mai 
vreau pe nimeni de ceva timp. 

Nu putea să respire. Nu putea să șteargă acele cuvinte, să nu 
le mai audă. Simţea golul uriaș sfâșiat în țesătura timpului și a 
spaţiului, acolo unde Connor ar fi trebuit să fie, într-o lume în 
care nimic rău nu s-ar fi întâmplat... 

lthan se opri în faţa altor uși de sticlă. Deschise una, mușchii 
braţului său lung umflându-se în timp ce le-o ţinea deschisă. 

Hunt intră primul, fără îndoială scanând locul într-o secundă. 
Bryce reuși să își ridice privirea spre lthan atunci când trecu pe 
lângă el. Dinţii lui albi străluciră, dezgoliţi, spre ea. 

Dus era băiatul încrezut pe care ea îl tachina; dus băiatul care 
încercase tehnici de flirtat cu ea ca să le poată folosi apoi ca să 
o cucerească pe Nathalie (fata râsese atunci când lthan o 
invitase în oraș, spunându-i să mai aștepte câţiva ani); dus 
pentru totdeauna băiatul care o întreba fără încetare când avea 
să fie în sfârșit iubita fratelui său și care nu accepta niciodată 
drept răspuns. 

Un prădător aspru îi luase locul. Unul care nu uitase cu 
siguranţă mesajele, devenite publice, pe care ea le trimisese și 
pe care le primise în acea noapte îngrozitoare. Nu uitase că ea 
făcea sex cu un oarecare în baia clubului în timp ce Connor - 
Connor care doar ce își dezgolise sufletul în fața ei - era 
măcelărit. 

lthan zâmbi, de parcă i-ar fi savurat rușinea. 

Renunţase la universitate imediat după moartea lui Connor. 
Renunţase la sunball. Ştia asta doar pentru că prinsese un meci 
la televizor, într-o noapte, la două luni după tragedie, iar 
comentatorii încă discutau despre asta. Nimeni - nici antrenorii 
lui, nici prietenii, nici tovarășii de haită - nu îl putuse convinge 
să se reapuce. Renunţase la sport fără nici un regret, se părea. 

Bryce nu îl mai văzuse dinainte de crime. Ultima ei fotografie 
cu lthan era cea pe care Danika o făcuse la meci, cu el pe teren. 


Cea în faţa căreia se chinuise ore în șir, în timp ce se pregătea 
sufletește pentru ce avea să aducă revărsatul zorilor. 

Înainte de aceea, însă, fuseseră făcute sute de fotografii cu ei 
doi împreună. Le păstra încă în telefon, ca pe un coș plin cu 
șerpi, care așteptau să o muște doar dacă îndrăznea să ridice 
capacul. 

Zâmbetul crud al lui lthan nu pieri nici o clipă cât închise ușa 
în urma lor. 

— Primul trage un pui de somn. Sabine vă va primi. 

Bryce îi aruncă o privire lui Hunt, care dădu ușor din cap spre 
ea. Lucrurile mergeau exact așa cum le plănuiseră. 

Bryce simţea fiecare suflare a lui Ithan în spatele lor, în timp 
ce mergeau spre scările care, Bryce știa, aveau să îi ducă un 
etaj mai sus, spre biroul lui Sabine. Și Hunt părea să îl simtă pe 
lthan, așa că lăsă fulgerele să i se încolăcească până la 
încheieturi, ceea ce îl făcu pe tânărul lup să se îndepărteze 
puţin. 

Cel puţin alfa-măgarii erau și ei buni la ceva. 


lthan nu plecă. Nu, părea că avea să le fie gardian și călău 
tăcut pe durata întregii lor vizite mizerabile. 

Bryce cunoștea fiecare pas spre biroul lui Sabine de la etajul al 
doilea, însă lthan îi conducea oricum: pe scările de marmură, 
pline de atât de multe zgărieturi și ciobituri încât nimeni nu se 
mai deranja să le repare; în lungul holului cu tavan înalt, ale 
cărui ferestre dădeau spre strada aglomerată de jos; și, în cele 
din urmă, în faţa ușii vechi din lemn. Danika crescuse acolo - și 
se mutase de îndată ce intrase la Universitatea din Orașul 
Semilunii. După absolvire, obișnuia să stea acolo doar pe durata 
evenimentelor oficiale ale lupilor și de sărbători. 

lthan pășea domol. De parcă i-ar fi simţit nefericirea lui Bryce 
și ar fi încercat să o facă să sufere cât mai mult. 

Bryce se gândi că probabil o merita. Ştia că o merita. 

încercă să înlăture amintirea care îi fulgeră în minte. Cele 
douăzeci și unu de apeluri de la Ithan pe care le ignorase, toate 
din primele zile de după asasinat. Și vreo șase mesaje audio. 

Primele fuseseră pline de lacrimi și panică, lăsate în primele 
ore. Este adevărat, Bryce? Sunt morţi cu toţii? 

Apoi mesajele deveniseră îngrijorate: 


Unde ești? Esti bine? Am sunat la principalele spitale și nu 
apari pe nicăieri. Nimeni nu îmi spune nimic. Te rog, sună-mă. 

Și apoi, la sfârșit, acel ultim mesaj de audio de la lthan, rece 
ca gheaţa. 

Inspectorii de la Legiune mi-au arătat toate mesajele. Connor 
ti-a spus practic că te iubește și tu ai fost în cele din urmă de 
acord să te întâlneşti cu el, după care ai făcut sex cu un străin în 
baia de la Corbul? În timp ce el murea? Îţi baţi joc de mine?! Să 
nu vii mâine la Plecarea în Larg. Nu ești bine-venită acolo. 

Nu îi răspunsese niciodată la mesaje, nu îl căutase niciodată. 
Nu putuse să îndure gândul de a sta față în faţă cu el. Dea 
vedea durerea de pe chipul lui. Loialitatea era cea mai de preţ 
calitate a lupilor. În ochii lor, relaţia ei cu Connor fusese un dat 
inevitabil. Erau ca și parteneri. Era doar o problemă de timp. 
Cuplările ei de dinainte nu contaseră, și nici ale lui, pentru că nu 
fusese făcută încă o declaraţie. 

Asta până când el o invitase în oraș. Și ea acceptase. Făcuse 
primul pas pe acel drum. 

În ochii lupilor, ea era a lui Connor și Connor era alei. 

Să-mi dai un mesaj când ajungi acasă, ca să știu că ești în 
siguranţă. 

Pieptul o apăsa din ce în ce mai tare, pereţii se strângeau în 
jurul ei, o astupau... 

Se forță să respire adânc. Să inspire până când simţi că o dor 
coastele. Și apoi să expire, dând totul afară, afară, afară... până 
când scoase din ea panica teribilă care îi paraliza tot trupul ca 
un acid. 

Bryce nu era lup. Ea nu urma regulile lor pentru curtat. Și se 
purtase prostește și fusese speriată de ce avea să însemne că 
fusese de acord cu acea întâlnire, iar Danikăi în mod cert nu îi 
păsa dacă Bryce se cupla cu cineva doar pentru o noapte, dar... 
Bryce nu avusese niciodată curajul să îi explice toate astea lui 
lthan după ce îi văzuse și auzise mesajele. 

Le păstrase pe toate. Le asculta de fiecare dată când avea una 
dintre recidivele ei, aproape de moarte, erau o parte esenţială a 
rutinei ei. Care culmina, desigur, cu ultimul mesaj al Danikăi, 
plin de veselie inocentă. 

lthan ciocăni la ușa lui Sabine și apoi o dădu de perete, 
descoperind un birou alb, însorit, ale cărui ferestre dădeau spre 


verdeața din parcul Bârlogului. Sabine stătea la biroul ei. Părul 
ca mătasea porumbului îi strălucea aproape în lumină. 

— Ai ceva tupeu să vii aici. 

În timp ce privea faţa palidă, mâinile subţiri cu degetele 
împreunate deasupra biroului din stejar, umerii înguști care îi 
ascundeau puterea, lui Bryce i se uscă gura și cuvintele îi muriră 
pe buze. Danika fusese o flacără neîmblânzită; mama ei era un 
bloc de gheaţă. Și dacă Sabine o ucisese, dacă Sabine făcuse 
asta... 

În interiorul lui Bryce se iscă o furtună. 

Hunt o simţise probabil, o mirosise, pentru că păși lângă ea, în 
timp ce lthan întârzia în hol, și zise: 

— Am vrut să îl vedem pe Prim. 

În ochii lui Sabine scânteia iritarea. 

— În legătură cu...? 

— În legătură cu moartea fiicei tale. 

— Stai dracului departe de afacerile noastre! se răsti Sabine, 
făcând să tremure paharul de pe masa ei. 

Pe Bryce o ardea gâtul. Încercă să se concentreze și să nu tipe 
sau să se arunce asupra femeii. Aripa lui Hunt îi atinse ușor 
spatele. Un gest întâmplător pentru oricine i-ar fi privit, însă pe 
ea acea căldură și delicateţe o centrară. Danika. Pentru Danika 
avea să facă asta. 

Ochii lui Sabine ardeau. 

— Unde dracu' e sabia mea? 

Bryce refuză să răspundă, refuză să îi arunce în faţă că sabia 
fusese și avea să fie întotdeauna a Danikăi, și zise: 

— Avem informaţii din interior, care ne arată că Danika a fost 
staționată la Templul Lunei în noaptea în care Cornul a fost 
furat. Vrem ca Primul să ne confirme. 

Bryce își păstră ochii în pământ, în aparenţă dominată, 
terifiată și rușinată, și o lăsă pe Sabine să își sape singură 
groapa. 

Sabine întrebă autoritar: 

— Ce dracu' are asta a face cu moartea ei? 

Hunt răspunse calm: 

— Încercăm să punem cap la cap ultimele mișcări ale Danikăi, 
înainte ca demonul kristallos să o ucidă. Vrem să aflăm cu cine 
s-ar fi putut întâlni, ce-ar fi putut să vadă sau să facă. 


Aruncaseră încă o momeală: ca să îi vadă reacția atunci când 
aude rasa demonului, având în vedere că nu fusese încă făcută 
publică. Sabine nici măcar nu clipi. De parcă ar fi știut deja - 
poate pentru că ea era cea care îl invocase de la bun început. 
Deși, se gândi Bryce, era posibil să nu îi pese, pur și simplu. 
Sabine șuieră. 

— Danika nu a fost la templu în acea noapte. Ea nu a avut 
nimic de-a face cu furtul Cornului. 

Bryce încercă să nu își închidă ochii în fața minciunii care 
confirma totul. Din degetele lui Sabine ieșiră gheare, care i se 
înfipseră în birou. 

— Cine ţi-a spus că Danika a fost la templu? 

— Nimeni! minţi Bryce. Mi s-a părut că am auzit-o menţionând 
că... 

— i s-a părut? mărâi Sabine, ridicându-și vocea ca să o 
intimideze pe Bryce. E greu să-ţi aduci aminte, nu-i așa? Având 
în vedere că erai beată, drogată și făceai sex cu străini. 

— Ai dreptate! zise Bryce, întâmpinând mârâitul lui Hunt. A 
fost o greșeală. 

Nu-i dădu lui Hunt ocazia de a obiecta și se întoarse pe 
călcâie, gata să plece. Avea nevoie de aer. Cum reușise să își 
țină spatele drept și stomacul la locul lui, n-avea nici o idee. 

Abia dacă-l auzi pe Hunt, care o ajunsese din urmă. Nu putu să 
îl privească pe lthan, pe care îl găsi în hol, așteptând rezemat de 
un perete. 

Înapoi pe scări. Nu îndrăzni să-i privească pe lupii pe lângă 
care trecea. Ştia că lthan se ţine după ea, dar nu îi păsa, nu Îi 
păsa... 

— Quinlan. 

Vocea lui Hunt răsună în holul de marmură. Apucă să mai 
coboare o treaptă, apoi îngerul repetă: 

— Quinlan. 

Tonul îi era destul de ascuţit încât o făcu să se oprească. Să se 
uite peste umăr. Ochii lui Hunt îi cercetară chipul - în ei se citea 
grija, nu triumful, pentru că descoperiseră minciuna lui Sabine. 
Însă între ei, pe trepte, stătea lthan, cu privirea dură, ca de 
piatră. 

— Spune-mi despre ce este vorba. 

— E strict secret, măgarule, mormăi Hunt. 

Râsul lui lthan cutremură scara. 


— A reînceput. 

Bryce vorbise încet, conștientă că sunt camere de filmat în jur 
și că Micah ordonase ca totul să rămână secret. Vocea îi era 
răgușită. 

— Încercăm să aflăm de ce și cine este responsabil. Au avut 
loc trei crime până acum. În aceeași manieră. Ai grijă - 
avertizează-ţi haita să aibă grijă. 

Faţa lui lthan rămase impenetrabilă. Acesta fusese unul dintre 
punctele lui forte ca jucător de sunbali: abilitatea de a nu-și 
trăda următoarea mișcare în faţa oponenților. Fusese strălucit și 
al dracului de mândru, da, însă aroganţa aceea fusese câștigată 
în urma a ore întregi de antrenament și disciplină brutală. 

Faţa lui lthan rămase rece. 

— Vă anunţ dacă aud ceva. 

— Ai nevoie de numerele noastre de telefon? 

lthan strânse din buze. 

— ÎI am pe al ei. 

Se luptă să-și ridice privirea spre el, mai ales când întrebă: 

— De data asta te vei deranja să-mi răspunzi? 

Bryce se întoarse pe călcâie și cobori în grabă scările, până în 
antreu, unde se afla Primul lupilor. Vorbea cu recepțţionista, 
sprijinit în bastonul lui din lemn de brad roșu. Bryce se opri 
brusc în faţa lui și bunicul Danikăi își ridică faţa veștejită spre 
ea. 

Ochii lui căprui, calzi - erau ochii Danikăi - o priveau atent. 

Bătrânul zâmbi trist, blând. Era mai rău decât orice rânjet sau 
mârâit. Bryce apucă să-și plece capul înainte de a ţâșni afară pe 
ușile de sticlă. Reuși să ajungă la porţi fără să se mai 
întâlnească cu nimeni altcineva. Aproape ajunsese în stradă 
când lthan o prinse din urmă. Hunt era cu un pas în spatele lui. 
lthan îi spuse: 

— Nu l-ai meritat. 

Ar fi preferat să își scoată pumnalul pe care știa că îl are 
ascuns în gheată și să i-l înfigă în piept. 

— Știu! răspunse răgușit. 

Puii se jucau încă prin iarba înaltă, legau prietenii. 

lthan arătă cu capul spre al doilea etaj, unde se afla biroul lui 
Sabine, care dădea spre parc. 

— Ai făcut niște alegeri al dracului de proaste, Bryce, dar n-am 
crezut niciodată că ești proastă. Ea te vrea moartă. 


O nouă confirmare, poate. Cuvintele aprinseră ceva în 
interiorul ei. 

— Asemenea. 

Bryce întinse mâna spre porţi, fără să-și poată conteni furia 
care o cuprindea pe măsură ce își dădea seama că toate 
indiciile o arătau ca vinovată pe Sabine. 

— Lui Connor i-ar fi rușine cu tine pentru că o lași pe Amelie să 
își facă de cap. Pentru că lași un rahat ca ea să îţi fie Alfa. 

Ghearele lui lthan luciră. 

— Să nu îi mai rostești numele niciodată. 

— Pleacă! îi zise Hunt încet. 

Fulgerele îi înconjurau aripile. lthan părea dornic să îi sfâșie 
beregata, însă Hunt se mișcă repede. Deja lângă Bryce, o urmă 
pe aceasta în strada scăldată de soare. Bryce nu îndrăzni să se 
uite la Amelie și la haita ei de la porţi. Mârâiau și chicoteau la ei. 

— Eşti un gunoi, Quinlan! le strigă Amelie când trecură pe 
lângă ea. 

Prietenii ei râseră cu hohote. Bryce nu putu să se uite ca să 
vadă dacă și lthan râdea alături de ei. 

— Sabine a minţit în privinţa prezenţei Danikăi la templu. Însă, 
în cazul în care ea este cea care invocă acest demon, avem 
nevoie de un plan serios ca să o prindem! îi zise Hunt lui Bryce, 
douăzeci de minute mai târziu, la prânz. 

Îngerul devorase deja trei boluri cu cereale, unul după altul. 
Bryce nu rostise un cuvânt până la apartament. Avusese nevoie 
de tot drumul ca să își vină în fire. 

Bryce împinse la o parte pufuleţii umflaţi care pluteau în 
castronul ei. Nu era deloc interesată de mâncare. 

— M-am săturat să aștept. Aresteaz-o odată! 

— Este Capul neoficial al Codrului Lunii și, practic, Primul 
lupilor! zise Hunt, precaut. Chiar dacă nu are și titlul. Trebuie să 
avem grijă cum acţionăm. Consecințele ar putea fi catastrofale. 

— Sigur. 

Bryce își împinse din nou cerealele. Ştia că ar fi trebuit să urle, 
să mărșăluiască înapoi la Bârlog și să o omoare pe nenorocită. 
Scrâșni din dinţi. Nu primiseră nici o veste, nici de la Tharion, 
nici de la Ruhn. 

Hunt bătu cu degetul în masă, cântărindu-i expresia. Apoi 
schimbă, din fericire, subiectul. 

— Înţeleg povestea cu lthan, dar ce problemă nerezolvată are 
Amelie cu tine? 

Poate că Bryce era doar obosită, însă sfârși prin a-l întreba: 

— Le-ai văzut vreodată - mesajele din noaptea aceea? Toate 
ziarele le-au afișat pe prima pagină, după ce au devenit publice. 

Hunt îngheţă. 

— Da, zise el blând. Le-am văzut. 

Bryce ridică din umeri, învârtindu-și cerealele din bol. Roată, 
roată. 

— Amelie simţea... ceva... pentru Connor. De când erau mici. 
Cred că încă mai simte. 

— Aha. 

— Şi... știi... despre mine și Connor. 

— Da. Îmi pare rău. 

Ura acele cuvinte. Le auzise de atâtea ori încât ajunsese să le 
urască. 


— Cred că, atunci când a văzut mesajele din acea seară, 
Amelie a înţeles în cele din urmă de ce Connor nu avea aceleași 
sentimente pentru ea. 

Hunt se încruntă. 

— Au trecut doi ani. 

— Şi? 

Pe ea cu siguranţă timpul nu o ajutase să se simtă mai bine. 

Hunt își scutură capul. 

— Oamenii încă vorbesc despre asta? Despre acele mesaje? 

— Bineînţeles. Bryce pufăi, clătinând din cap. Caută-mă pe 
internet, Athalar. Am fost nevoită să îmi închid toate conturile. 

Gândul îi făcu stomacul ghem, panica și greața încordându-i 
fiecare mușchi și fiecare venă din trup. Invăţase să își 
gestioneze mai bine emoţiile, însă nu cu mult. 

— Oamenii mă urăsc. Literalmente mă urăsc. Unele dintre 
haitele de lupi au scris chiar și un cântec, pe care l-au pus pe 
internet. L-au numit: Tocmai ce m-am combinat cu unul în baie. 
Nu îi spune lui Connor. Îl cântă de fiecare dată când mă văd. 

Expresia de pe chipul lui Hunt devenise de gheaţă. 

— Care haite? 

Bryce își clătină fruntea. Nu avea de gând să le numească, 
având în vedere faţa criminală pe care Hunt o făcuse. 

— Nu contează. Lumea e rea. 

Asta era tot, înţelesese. În mare parte, lumea era rea, iar acel 
oraș era plin de lume rea. 

Se întreba ce-ar zice lumea dacă ar ști despre întâmplarea din 
urmă cu două ierni, când cineva îi trimisese o mie de foi 
imprimate cu versurile acelui cântec la noul ei apartament, 
alături de un album făcut la mișto, cu fotografiile pe care ea le 
făcuse în acea noapte. Dacă ar fi știut că se urcase pe acoperiș 
ca să le ardă pe toate - însă sfârșise privind în gol, peste 
marginea clădirii. Se întreba ce s-ar fi întâmplat dacă Juniper n- 
ar fi sunat pur întâmplător, ca să vadă ce mai face, în acea 
noapte. Sunase chiar atunci când Bryce apucase balustrada. 

Acea voce prietenoasă de la celălalt capăt al firului fusese 
singurul lucru care o împiedicase pe Bryce să sară de pe acel 
acoperiș. 

Juniper o ţinuse pe Bryce la telefon, povestind nimicuri. Până 
în clipa în care taxiul ei oprise în faţa clădirii. Juniper refuzase să 
închidă până când nu ajunsese pe acoperiș, lângă Bryce, râzând 


împreună de întâmplare. O găsise doar pentru că Bryce 
mormăise ceva despre faptul că stătea acolo. Și poate că se 
grăbise să ajungă la ea din cauza tonului pe care îl avusese, 
atunci când o spusese. 

Juniper stătuse alături de ea până când arseseră împreună 
foile cu versurile, apoi coborâse cu ea în apartament și se 
uitaseră la televizor în pat, până adormiseră. Bryce se trezise la 
un moment dat ca să închidă televizorul și să meargă la baie; 
când se întorsese o găsise pe Juniper trează, așteptând-o. 

Prietena ei nu o părăsise trei zile la rând. 

Nu vorbeau niciodată despre întâmplare. Însă Bryce se 
întrebase mai târziu dacă Juniper îi spusese lui Fury cât de 
aproape fusese, cât de mult se străduise să o ţină la telefon, 
fără să o alerteze, în timp ce se grăbea să ajungă la ea, pentru 
că simţise că ceva nu era bine deloc, deloc-deloc. 

Lui Bryce nu îi plăcea să se gândească la acea iarnă. La acea 
noapte. Însă avea să-i fie recunoscătoare toată viaţa lui Juniper 
pentru acel simţ al ei - pentru iubirea ei, care o împiedicase să 
facă o greșeală teribilă, stupidă. 

— Mda, zise Hunt. Lumea e rea. 

Bryce își zise că el trecuse prin lucruri și mai grave decât ea. 
Mult mai grave. Două secole de sclavie abia mascate ca fiind un 
soi de cale diabolică de a-ți răscumpăra păcatele. Târgul lui 
Micah, redus ori ba, era o rușine. 

Bryce se forță să ia o lingură din cerealele ei îmbibate cu 
lapte. Se forţă să întrebe ceva, orice, ca să își limpezească puțin 
mintea. 

— Ţi-ai inventat singur porecla? Umbra Morţii? 

Hunt își lăsă jos lingura. 

— Arăt eu a genul de persoană care simte nevoia să își 
inventeze porecle? 

— Nu! recunoscu Bryce. 

— Îmi zic astfel doar pentru că mi s-a ordonat să fac genul 
acesta de rahat. Și o fac foarte bine. Hunt ridică din umeri. Ar fi 
mai bine dacă mi-ar spune Sclavul Morţii. 

Bryce își mușcă buza și mai luă o lingură de cereale cu lapte. 
Hunt tuși. 

— Știu că vizita de astăzi a fost una grea. Și știu că nu am 
arătat-o de la început, Quinlan, însă mă bucur că ai fost numită 
pentru acest caz. Ești... extraordinară. 


Bryce încercă să ignore ce făcea lauda lui din inima ei, cum 
risipea ceața care o învăluia. 

— Tatăl meu a fost căpitan Dracon în Legiunea 2. A stat pe 
front pe întreaga durată a celor trei ani de serviciu militar. El m- 
a învăţat câte ceva. 

— Ştiu. Adică... nu că te-a învăţat. Ci cunosc partea despre 
război. Randall Silago, corect? El e cel care te-a învăţat să tragi 
cu arma. 

Bryce dădu din cap, un val neobișnuit de mândrie 
cuprinzându-i inima. 

— Nu am luptat niciodată alături, îi spuse Hunt, însă am auzit 
vorbindu-se despre el ultima oară când am fost pe front - acum 
vreo douăzeci și șase de ani. Adică am auzit vorbindu-se despre 
faptul că este un foarte bun pușcaș. El ce crede despre... 

Hunt își flutură mâna în jurul lor, spre orașul care îi înconjura. 

— Vrea să mă mut înapoi acasă. A trebuit să îl înving - 
literalmente. Am câștigat o luptă pentru a putea merge la UOS. 

— Te-ai luptat cu el, fizic vorbind? 

— Mda. Mi-a zis că, dacă pot să-l pun la pământ, atunci 
înseamnă că mă pot apăra singură în oraș. Până la urmă s-a 
văzut că eram mai atentă la lecţiile lui decât îl lăsam să creadă. 

Râsul răgușit al lui Hunt îi intră pe sub piele. 

— Şi te-a învăţat cum să tragi cu pușca cu lunetă? 

— Puști, pistoale, cuțite, săbii. 

Pistoalele erau însă specialitatea lui Randall. O instruise fără 
să precupeţească nici un efort, zi după zi. 

— Folosești vreuna dintre astea în afara antrenamentelor? 

Te iubesc, Bryce. 

Închide-ţi ochii, Danika. 

— Atunci când n-am încotro! răspunse ea răgușit. 

Nu că ar fi făcut vreo diferenţă atunci când contase cu 
adevărat. 

Lui Bryce îi sună telefonul. Aruncă o privire mesajelor de la 
Jesiba și mormăi. 

D Vine un client în treizeci de minute. Să fii acolo sau, dacă 
nu, te alegi cu un bilet doar dus spre viitoarea ta viață de 
rozătoare. 

Bryce își lăsă jos lingura, conștientă că Hunt o urmărește și 
începu să tasteze. 


2 voi fi la... 

Jesiba trimise încă un mesaj până când să aibă Bryce timp să îl 
trimită pe al ei. 

Şi unde-s documentele de ieri? 

Bryce șterse ce începuse să scrie și o luă de la capăt: Voi... 

Alt mesaj de la Jesiba: Vreau să fie gata până la prânz. 

— Cineva nu e în toane bune! observă Hunt. 

Bryce se strâmbă, apucându-și castronul și grăbindu-se spre 
chiuvetă. 

Mesajele continuau să curgă, însoţite de ameninţări că va fi 
transformată într-o varietate de creaturi meschine, ceea ce 
sugera că, într-adevăr, cineva o enervase la culme pe Jesiba. 

Când ajunseră la ușa galeriei, Bryce descuie încuietorile fizice 
și magice și oftă. 

— Poate că ar trebui să rămâi pe acoperiș în după-amiaza 
asta. Cel mai probabil mă va monitoriza pe camere. Nu știu dacă 
te-a mai văzut înăuntru până acum, dar... 

Hunt o bătu cu palma pe umăr. 

— Am înţeles, Quinlan. 

Buzunarul hainei lui negre ţârâi și îngerul își scoase telefonul. 

— E Isaiah, murmură. 

Hunt dădu din cap spre ușa acum deschisă a galeriei, prin care 
îl puteau vedea pe Syrinx zgăriind ușa de la bibliotecă, 
chelălăindu-și salutul către Lehabah. 

— Vorbim mai târziu! 

Aștepta înainte să zboare pe acoperiș, Bryce știa, până când 
încuia ușa de la galerie după ea. Cincisprezece minute mai 
târziu primi un mesaj de la el. 


2 Isaiah are nevoie de părerea mea în legătură cu un alt caz. 
Mă indrept într-acolo acum. Te păzește Justinian. Mă întorc în 
câteva ore. 

Bryce îi răspunse: Justinian e sexy? 

Hunt dădu replica: Cine-i perversul acum? 

Lui Bryce îi înflori pe buze un zâmbet. Avea degetul pe ecran, 
gata să răspundă, când îi sună telefonul. Oftă și îl ridică la 
ureche. 

— De ce nu ești gata să întâmpini clientul? se răsti Jesiba. 


Dimineaţa fusese o catastrofă. În timp ce stătea de gardă pe 
acoperișul de la galerie câteva ore mai târziu, Hunt nu-și putea 
alunga gândurile negre. Da, o prinseseră pe Sabine minţind și 
Alfa își arătase gândurile criminale, dar... la dracu'! Nu își 
închipuise cât de greu îi va fi lui Quinlan, chiar dacă știa că 
Sabine o urăște. Nici că și ceilalţi lupi o urăsc pe Bryce nu își 
dăduse seama. Nu ar fi trebuit să o ia cu el. Ar fi trebuit să se 
ducă singur. 

Orele trecură, una după cealaltă, în timp ce el medita asupra 
lucrurilor întâmplate. 

Hunt se asigură întâi că nu zbura nimeni pe deasupra 
acoperișului, apoi scoase o înregistrare video din arhivele 
Legiunii 33. Cineva combinase înregistrările mai scurte pe care 
le aveau cu demonul, încercând, fără îndoială, să obţină o 
imagine mai clară a acestuia, ceva mai mult decât un deget de 
la picior sau o gheară. 

Kristallos era doar o ceaţă gri care explodase la ușa din faţă a 
clădirii. Nu reușiseră să obţină înregistrări cu el intrând efectiv în 
clădire, ceea ce sugera că fie fusese invocat la fața locului, fie 
se strecurase de pe acoperiș și nu fusese înregistrat de nici o 
cameră din vecinătate. Dar iată-l, distrugând în bucăţi ușa de la 
intrare, atât de rapid încât părea doar fum cenușiu. 

Şi apoi, iat-o pe ea! Bryce. Târându-se afară pe ușă, desculţă, 
alergând pe strada acoperită cu bucăţi de sticlă, cu piciorul de la 
masă într-o mână, cu fața răvășită de furie pură. 

Văzuse înregistrarea cu doi ani în urmă, dar acum avea ceva 
mai mult sens, știind că Randall Silago o antrenase. Cum sărea 
peste mașini, cum alerga pe străzi, la fel de rapid ca un bărbat 
Fee. Chipul îi era acoperit de sânge, buzele dezveleau dinţii într- 
un mârâit pe care nu-l putea auzi. 

Dar chiar și pe înregistrarea pixelată, ochii lui Bryce apăreau 
încețoșaţi. Încă se lupta cu acele droguri. 

În mod clar nu își amintea că fusese cu ea în acea cameră 
pentru interogaţii, pentru că îl întrebase dacă văzuse mesajele, 
la prânz. Și, la dracu’ - știuse că tot ce avea în telefon devenise 
cumva public, dar nu se gândise niciodată cum trebuie să se fi 
simţit ea. 

Avea dreptate: lumea era rea. 

Bryce ieșea de pe Strada Principală, alunecând peste capota 
unei mașini și apoi... înregistrarea se sfârși. 


Hunt răsuflă puternic. Dacă Sabine era cu adevărat cea care 
se afla în spatele întregii povești... Micah îi dăduse permisiunea 
de a-l anihila pe vinovat. Însă era foarte probabil ca Bryce să 
facă ea însăși asta. 

Hunt se încruntă spre peretele de ceaţă, vizibil chiar și peste 
râu. Ceaţa era impenetrabilă, chiar și așa, sub soarele după- 
amiezii. Cantonul Oaselor. 

Nimeni nu știa ce se petrece în Orașul Adormit. Dacă morţii 
bântuiau printre mausolee, dacă Secerătorii patrulau și 
conduceau ca niște regi, dacă nu cumva acolo nu domneau 
decât ceața, pietrele cioplite și tăcerea. Nimeni nu zbura 
deasupra locului - nimeni nu îndrăznea. 

Lui Hunt i se părea însă uneori că poate Cantonul Oaselor îi 
veghează pe ei. Unii oameni pretindeau că cei dragi pot să 
comunice cu ei din morţi prin intermediul Oracolului, ori cu 
ajutorul prezicătorilor de doi bani din piaţă. 

Cu doi ani în urmă, Bryce nu participase la Plecarea în Larga 
Danikăi. Verificase. Cei mai importanţi oameni din Orașul 
Semilunii merseseră, însă ea nu fusese prezentă. Fie pentru a 
evita să fie ucisă de Sabine pe loc, fie din motive personale. 
După ce văzuse în dimineaţa aceea, și-ar fi pariat banii pe cea 
de-a doua variantă. 

Așa că Bryce n-o văzuse pe Sabine împingând barca neagră, 
străveche în lIstros, cu acea cutie acoperită în mătase cenușie - 
tot ce mai rămăsese din trupul Danikăi - în centrul ei. Nu 
numărase secundele în timp ce barca aluneca pe apele 
noroioase, nu își ţinuse respiraţia alături de toţi cei de pe mal, 
ca să vadă dacă va fi purtată de curent spre Cantonul Oaselor 
sau dacă se va răsturna și rămășițele nedemne ale Danikăi vor 
rămâne râului și bestiilor care colcăiau în el. 

Barca Danikăi se îndreptase spre insula învăluită în ceaţă de 
peste râu, Regele din Adâncuri considerând-o a fi demnă. Mai 
multe persoane de pe mal scăpaseră suspine. Inregistrarea din 
apartament, de la camera de doi bani a clădirii, în care Danika 
implora milă, devenise publică cu o zi înainte. 

Hunt suspecta că jumătate dintre cei care veniseră la Plecarea 
în Larg a Danikăi speraseră că faptul că Alfa ceruse îndurare 
însemna că va fi dată râului și că astfel o vor putea cataloga pe 
vechea şefă de haită, mândră și rebelă, ca fiind o lașă. 


Sabine, care în mod clar era conștientă de toţi cei care 
așteptau un astfel de sfârșit, așteptase doar până în clipa în 
care porțile râului se  deschiseseră, descoperind ceața 
învălătucită din Cantonul Oaselor, iar barca fusese trasă 
înăuntru de mâini invizibile. Apoi plecase. Nu așteptase să vadă 
și Plecările celorlalți membri din Haita Diavolilor. 

Însă Hunt și toți ceilalţi așteptaseră. Fusese ultima oară când îl 
văzuse pe lthan Holstrom. Plângând, în timp ce împingea 
rămășițele fratelui său pe oglinda albastră. Fusese atât de 
tulburat, încât colegii lui din echipa de sunball se văzuseră 
nevoiţi să îl ajute să stea pe picioare. Bărbatul cu ochi reci care 
îi condusese în acea dimineaţă fusese o persoană cu totul 
diferită de acel băiat. 

Talentat, o auzise pe Naomi spunând despre lthan într-unul 
dintre discursurile ei nesfârșite despre haitele din Aux și modul 
în care puteau fi comparate cu Legiunea 33. 

Pe lângă îndemânarea lui de pe terenul de sunball, lthan 
Holstrom avea și o pricepere înnăscută de luptător. Făcuse 
saltul și ieșise cu puţin în urma lui Connor în ceea ce privea 
puterea. Naomi zicea mereu că, în ciuda faptului că era mândru, 
lthan era un bărbat adevărat: corect, isteţ și loial. 

Și un mare nesimtit, din câte putea să vadă. 

Hunt își scutură capul, privind din nou spre Cantonul Oaselor. 

Oare Danika Fendyr bântuia pe insula acoperită de ceaţă? Sau, 
cel puţin, o parte din ea? Își amintea de prietena care, chiar și 
după atâta timp de la moartea ei, nu accepta ca nimeni să îi 
insulte amintirea? Ştia că Bryce ar fi în stare de orice, poate 
chiar să se coboare pentru totdeauna la gradul de furie de pe 
înregistrarea video, pentru a-i distruge ucigașul. Chiar dacă acel 
ucigaș ar fi fost însăși mama Danikăi. 

Prietenă loială până la moarte și după. 

Lui Hunt îi sună telefonul, pe ecran apărând numele lui Isaiah. 
Dar nu răspunse imediat. Nu înainte de a se uita la acoperișul 
galeriei de sub tălpile lui, întrebându-se cum ar fi să ai un astfel 
de prieten. 

— Şi crezi că vei fi promovată prim-balerină după sezonul 
acesta? 

Bryce își lipi telefonul de ureche cu umărul și își azvârli pantofii 
în ușa apartamentului, îndreptându-se spre ferestrele înalte 
până în podea. Syrinx, eliberat din lesă, alergă spre bolul lui 
pentru mâncare, așteptându-și cina. 

— Puțin probabil! răspunse Juniper, cu vocea ei moale și 
tăcută. Eugenie este foarte bună anul acesta. Cred că ea va fi 
următoarea candidată. Eu am fost puţin pe lângă în câteva 
dintre scenele solo, pot s-o simt. 

Bryce se uită pe fereastră și îl văzu pe Hunt exact acolo unde 
spusese că va aștepta până când ea îi va face semn că este 
teafără și în siguranţă, la ea în apartament. li făcu cu mâna. 

— Ştii că ai fost extraordinară. Nu te preface că nu ești absolut 
mortală! 

Hunt își ridică mâna și își luă zborul, făcându-i cu ochiul când 
trecu prin dreptul ferestrei ei, în drum spre Munin și Hugin. 

Nu reușise să o convingă să îl însoțească la bar, alături de 
colegii lui triari, așa că o pusese să jure pe toţi cei cinci zei că n- 
avea să-și părăsească apartamentul sau să deschidă ușa cuiva, 
cât timp era el plecat. 

Bine, ușa rămânea deschisă câtorva persoane. 

Din scurta lor conversaţie înțelesese că Hunt era invitat 
adesea la bar, dar că nu se ducea niciodată. De ce mergea în 
acea seară pentru prima oară... Poate că îl scotea ea din minți. 
Nu simţise asta, însă poate că Hunt avea nevoie de o noapte 
liberă. 

— M-am descurcat binișor, presupun! recunoscu Juniper. 

Bryce scoase limba. 

— Așa joci un teaaatruu! 

— B, mă gândeam..., începu Juniper cu grijă. Instructoarea 
mea a menţionat că începe un nou curs de dans, care va fi 
deschis publicului larg. Te-ai putea înscrie. 

— Instructoarea ta este cea mai solicitată profesoară din oraș. 
N-aș avea nici o șansă să fiu admisă! 

Bryce parase bine, privind la rândurile de mașini și de trecători 
de sub fereastra ei. 


— Ştiu! spuse Juniper. Tocmai de aceea am rugat-o să îţi 
păstreze un loc. 

Bryce îngheţă. 

— Am multe pe cap acum. 

— Este un curs de două ore, de două ori pe săptămână. După 
muncă. 

— Mulţumesc, dar nu. 

— Ai fost, Bryce. Ai fost bună. 

Bryce își încleștă dinții. 

— La dracu’! Nu destu/ de bună. 

— Înainte să moară Danika, asta nu conta pentru tine. Du-te la 
curs doar. Nu este o audiție - e pur și simplu un curs pentru cei 
cărora le place să danseze. Ceea ce și ţie îţi place. 

— Mi-a plăcut. 

Juniper respiră profund în telefon. 

— Danika ar fi devastată să audă că nu mai dansezi. Nici 
măcar ca să te distrezi. 

Bryce pufăi demonstrativ. 

— Mă voi gândi la asta. 

— Bun! zise Juniper. Îţi trimit informaţiile. 

Bryce schimbă subiectul. A 

— Vrei să vii pe la mine ca să ne uităm la ceva cancanuri? In 
seara asta de la ora 9, e Combinații la vila de pe plajă. 

— Îngerul e acolo? întrebă timid Juniper. 

— A ieșit la bere cu mica lui cabală de ucigași. 

— Se numesc triari, Bryce. 

— Mda, întreabă-i doar și-ai să vezi. 

Bryce se întoarse de la fereastră și o luă spre bucătărie. Syrinx 
aștepta încă în faţa castronului său, dând din codiţa lui de leu. 

— Ar fi vreo diferenţă dacă Hunt ar fi aici? 

— Aș ajunge mult mai repede! 

Bryce râse. 

— Fără rușine! A 

Îi turnă lui Syrinx niște mâncare în castron. Îi ţăcăneau 
gheruţele în timp ce se învârtea pe loc, numărând fiecare 
bucăţică. 

— Din păcate pentru tine, cred că are pata pusă pe cineva. 

— Din păcate pentru tine. 

— Te rog. 


Își deschise frigiderul și scoase o mulţime de bunătăţi. Avea să 
ia o cină compusă din aperitive. 

— Am cunoscut ieri un bărbat din neamul Apelor, atât de 
fierbinte că puteai să faci ouă ochiuri pe abdomenul lui de 
milioane. 

— Nimic din ceea ce ai zis nu are sens, dar cred că am prins 
ideea. 

Bryce râse din nou. 

— Îţi încălzesc un burger vegan sau ce? 

— Aș fi vrut să vin, dar... 

— Dar trebuie să exersezi. 

Juniper oftă. 

— N-am să ajung prim-balerină relaxându-mă pe canapea 
toată noaptea. 

— Ai să te rănești dacă îţi împingi prea mult limitele. Ai deja 
opt spectacole pe săptămână. 

Vocea delicată se ascuţi. 

— Sunt bine. Poate duminică, în ordine? 

Singura zi în care nu erau spectacole. 

— Sigur! îi răspunse Bryce. 

Simţi o durere în piept, care o făcu să adauge: 

— Să mă suni când ești liberă. 

— Așa rămâne. 

Își luară întotdeauna rămas-bun repede, iar Bryce închise și 
formă un alt număr. 

Apelul către Fury intră direct în mesageria vocală. Fără să se 
mai obosească să îi lase un mesaj, Bryce își lăsă jos telefonul și 
deschise o cutie cu humus, apoi niște tăieţei pe care îi mai avea 
în frigider și o tochitură de porc, care părea mucegăită. Magia 
păstra majoritatea alimentelor din frigiderul ei proaspete, dar 
existau niște limite. 

Bombănind, aruncă tochitura la gunoi. Syrinx se încruntă la ea. 

— Nici măcar tu n-ai fi mâncat-o, prietene! îi zise ea. 

Syrinx dădu din coadă și alergă spre canapea. Liniștea din 
apartamentul ei devenea din ce în ce mai apăsătoare. 

O prietenă - la asta ajunsese să se reducă cercul ei social. 
Fury se făcuse destul de bine înțeleasă că nu își dorea să-și mai 
bată capul cu ea. 

Și acum, când singura ei prietenă era prea ocupată cu cariera 
pentru a-și petrece timpul cu ea, mai ales în lunile de vară care 


veneau, când baletul urma să aibă reprezentații pe durata 
întregii săptămâni... Bryce își zise că era pe zero. 

Mâncă humusul cu inima îndoită, cufundând în el felioare de 
morcovi ușor Slinoase. Ronţăitul ei umplea tăcerea din 
apartament. 

Sentimentul acela mult prea bine cunoscut de milă faţă de ea 
însăși i se strecura în suflet. Aruncă la gunoi morcovii și 
humusul, apoi tipăi spre canapea. 

Schimbă canalele până când dădu de știrile locale. Syrinx 
trase cu ochiul spre ea, așteptând. 

— Suntem doar noi doi în seara asta, amice! îi zise ea, dându- 
și drumul pe canapea, lângă el. 

La știri era Rigelus, Mâna Strălucită a Asterilor. Tinea un 
discurs despre niște noi legi comerciale de pe un podium poleit. 
În spatele lui, ceilalți Asteri stăteau pe tronurile lor în sala de 
cristal, cu chipurile reci, radiind putere și bogăţie. Ca de obicei, 
cel de-al șaptelea tron era lăsat gol, în onoarea surorii lor, care 
murise cu mult timp în urmă. Bryce schimbă din nou canalul, pe 
un alt post de știri care transmitea imagini de pe un câmp de 
luptă noroios, pe care oamenii se înfruntau faţă în față cu 
Legiunile Imperiale. Un alt canal arăta oameni înfometați, stând 
la coadă pentru pâine în Orașul Etern, cu copii lor după ei, 
urlând de foame. 

Bryce schimbă pe un post unde se vorbea despre 
achiziționarea caselor de vacanţă. Privea fără să urmărească. 

Când citise ultima oară o carte? Nu pentru muncă sau pentru 
cercetare, ci pur și simplu de plăcere? Inainte de ceea ce i se 
întâmplase Danikăi obișnuia să citească munţi de cărţi, însă 
după aceea, în acea parte a creierului ei se stinsese lumina. 

Voise să înece tot ceea ce era calm și tăcut. Cacofonia 
televizorului îi devenise în timp companionul care alunga 
tăcerea. Cu cât era mai stupid serialul, cu atât mai bine. 

Bryce își făcu culcuș între perne. Syrinx se lipi strâns de 
piciorul ei și ea-i scărpină urechile moi, ca de catifea. Bestiuţa 
dădu din coadă, semn că îi place și mai vrea. 

Tăcerea se cobora, din ce în ce mai densă. | se uscă gura, 
membrele îi deveniră ușoare, găunoase. Intâmplările de la 
Bârlog începeau să își arate colții, cu chipul rece al lui lthan în 
frunte. Aruncă o privire spre ceas. Abia cinci jumătate. 


Bryce respiră adânc. Lehabah greșea - nu era ca în acea iarnă. 
Nimic nu avea să mai fie la fel de rău ca acea primă iarnă fără 
Danika. Nu avea să permită asta! 

Bryce se ridică, Syrinx pufăind pentru că fusese deranjat. 

— Mă întorc repede! promise, arătând spre hol și spre cușca 
lui. 

Himera îi aruncă o privire urâtă și se duse singur în cușcă, 
închizând ușa din metal cu gheruţa lui răsucită. 

Bryce îl încuie, asigurându-l din nou că nu va fi plecată pentru 
mult timp, apoi își puse înapoi în picioare pantofii cu toc. li 
promisese lui Hunt că va sta cuminte acasă - jurase pe toţi zeii. 

Din păcate pentru înger, el nu știa că Bryce nu se mai ruga de 
mult la nici un zeu. 


Hunt reușise să bea jumătate de bere când îi sună telefonul. 
Ştia exact ce se întâmplase dinainte să răspundă. 

— A plecat, nu-i așa? 

Naomi râse ușor. 

— Mada. Și gătită toată! 

— Așa-i ea, de obicei! bombăni Hunt, frecându-și tâmplele. 

Din capătul barului din stejar sculptat, Vik își arcui o 
sprânceană graţioasă, haloul de pe frunte schimbându-și poziția 
odată cu mișcarea. Hunt își scutură capul și scoase portofelul. 
Nu ar fi trebuit să iasă în oraș în acea seară. Fusese invitat de 
atâtea ori în ultimii patru ani, iar el nu acceptase niciodată, 
pentru că îi amintea prea mult de cum era în Legiunea 18. Însă 
în acea seară, când Isaiah îl sunase cu textul lui standard (Știu 
că ai să zici nu, dar...), spusese da. 

Nu știa de ce, dar venise. 

— Încotro se îndreaptă? o întrebă Hunt pe Naomi. 

— Acum îi dau de urmă! 

Se auziră foșnete de la celălalt capăt al liniei. Naomi nu pusese 
nici o întrebare atunci când Hunt o sunase cu o oră în urmă, ca 
să o roage să stea de pază - și să renunţe la locul ei de la 
întâlnirea din acea seară. 

— Se pare că se îndreaptă spre CviRo. 

Poate că îl căuta pe vărul ei ca să afle noutăţi. 

— Rămâi prin preajmă și cu garda ridicată! zise Hunt. 

Ştia că nu era nevoie să îi spună asta. Naomi era unul dintre 
cei mai buni luptători din câţi întâlnise vreodată și nu se lăsa 


călcată în picioare de nimeni. Majoritatea inșilor aruncau o 
singură privire la părul ei negru, împletit strâns în coadă, la 
tatuajele colorate care îi acopereau mâinile și la varietatea de 
arme pe care le avea prinse de trupul atletic și nici nu mai 
îndrăzneau să se lege de ea. Poate că, chiar și Bryce ar fi 
ascultat ordinul de a rămâne înăuntru, dacă ar fi venit de la 
Naomi. 

— Trimite-mi coordonatele tale. 

— Se rezolvă. 

Naomi închise. 

— Ar fi trebuit să te aștepți la asta, prietene. 

Hunt își trecu degetele prin păr. 

— Da... 

Isaiah, care stătea lângă el, dădu pe gât o gură de bere. 

— Ai putea să o lași pe Naomi să se ocupe de ea. 

— Am presentimentul că ar dezlănţui un adevărat Hel 
împreună și, până la urmă, tot eu aș fi cel nevoit să meargă și să 
le strice distracţia. 

Vik și Isaiah chicotiră. Hunt dădu drumul unui ban de argint pe 
tejghea. Viktoria își ridică mâna în semn de protest, însă Hunt o 
ignoră. Poate că erau cu toţii sclavi, dar... la naiba! Putea să își 
plătească singur băutura. 

— Ne vedem mai târziu. 

Isaiah își ridică berea în chip de salut, iar Viktoria îi aruncă un 
zâmbet atotștiutor înainte ca Hunt să își croiască drum dând din 
coate, prin barul plin ochi. Justinian, care juca biliard la o masă 
din spate, își ridică mâna în semn de rămas-bun. Hunt nu îi 
întrebase niciodată de ce preferau camerele înguste ale barului 
de la parter în locul vreunuia dintre cluburile de pe acoperișuri, 
pe care majoritatea îngerilor le frecventau. lar în acea seară nici 
n-avea vreo șansă să afle. 

Nu era surprins că Bryce plecase. Ca să fie sincer, singurul 
lucru care îl surprindea era că așteptase atât de mult până săo 
facă. 

Împinse cu umărul ușa de sticlă și ieși în strada umedă și 
caldă. Clienţii de pe terasă serveau băuturi de pe butoaie din 
stejar, recondiționate în chip de mese. Un grup gălăgios de 
metamorfi - poate lupi sau un alt soi dintre pisicile mari - 
pufăiau din ţigări. 


Hunt se încruntă din cauza duhorii care-l urmări până în înaltul 
cerului, apoi se încruntă din nou în faţa norilor care veneau 
dinspre vest. Mirosul puternic al ploii era deja purtat de vânt. 
Minunat. 

Naomi îi trimisese coordonatele ei din CviRo și după cinci 
minute de zbor, Hunt ajunse la una dintre grădinile de noapte 
care abia începeau să se trezească la viață odată cu lăsarea 
întunericului. 

Aripile negre ale lui Naomi erau ca o pată pe cerul dinspre 
apus. Îngerul pluti deasupra unei fântâni pline cu nuferii lunii și 
flori bioluminiscente, care se deschiseseră deja și străluceau 
albastru pal. 

— Pe acolo! îi zise ea. 

Trăsăturile ei aspre erau înmuiate de lumina blândă a 
plantelor. Hunt își plecă fruntea spre ea. 

— Mersi! 

— Succes! 

Cuvintele îngerului fură suficient cât să-l alerteze pe Hunt și, 
fără să-și mai ia rămas-bun, să o ia pe drumul indicat. 

Stejarii stelari se înlănţuiau, frunzele lor sclipind deasupra 
capetelor ca un baldachin. Luminile delicate îi dansau lui Bryce 
în păr, în timp ce pășea pe aleea pietruită, iar florile nopţii își 
deschideau petalele în jurul ei. lasomia parfuma aerul 
amurgului, dulce și îmbietoare. 

— N-ai putut să îmi acorzi o oră de pace? 

Bryce nu tresări când o prinse din urmă. 

— Am vrut să iau aer. 

Se opri să admire o ferigă care își desfăcea frunzele. | se 
vedeau toate nervurile, luminate din interior. 

— Mergeai undeva anume? 

— Doar... pe afară. 

— Aha! 

— Aştept să începi să tipi. 

Bryce își continuă drumul printre straturile de brândusșe, 
petalele lor violet sclipind brodate pe mușchiul de un verde 
vibrant. Grădina părea să se trezească pentru ea, să o 
întâmpine. 

— Am să ţip atunci când îmi voi da seama ce a fost atât de 
important încât te-a făcut să-ţi încalci promisiunea. 

— Nimic. 


— Nimic? 

— Nimic nu este important. 

Bryce spusese cuvintele pe un ton calm, care îl făcu pe Hunt 
să o privească cu atenție. 

— Eşti bine? 

— Mda. 

Deci cu siguranță nu. 

— Tăcerea mă deranjează uneori, recunoscu Bryce. 

— Te-am invitat la bar. 

— N-am vrut să merg într-un bar cu o gașcă de triari. 

— De ce nu? 

Bryce îl privi lung. 

— Sunt civil. N-ar fi putut să se relaxeze cu mine acolo. 

Hunt întredeschise buzele, gata să nege, însă Bryce îi aruncă o 
privire cu subînţeles. 

— Bine! recunoscu el. Poate. 

Făcură câţiva pași în tăcere. 

— Ai putea să te întorci, ştii. Îngerul acela fioros pe care mi l-ai 
trimis ca să facă pe dădaca cu mine se descurcă. 

— Naomi a plecat. 

— Pare cruntă. 


— Este. 

Bryce îi aruncă un început de zâmbet. 
— Voi doi...? 

— Nu. 


Deși Naomi făcuse unele apropouri. 

— Ar complica lucrurile. 

— Mmm. 

— Te duceai să te întâlneşti cu prietenii tăi? 

Bryce își scutură capul. 

— Mi-a mai rămas o singură prietenă, Athalar. Și ea e prea 
ocupată. 

— Așa că ai ieșit singură? Ca să faci ce? 

— Ca să mă plimb prin grădina asta. 

— Singură. 

— Ştiam că vei trimite o bonă. 

Hunt o apucă de braţ, înainte să se gândească la ceea ce face. 
Bryce își ridică privirea spre el. 

— Asta este partea în care începi să tipi? 


Un fulger despică cerul, reverberându-i în vene, în timp ce se 
apleca spre ea și șopti: 

— Ai vrea să ţip, Bryce Quinlan? 

Lui Bryce i se puse un nod în gât. Ochii îi ardeau cu flăcări de 
aur. 

— Poate? 

Hunt râse ușor. Nu încercă să oprească fierbinţeala care îl 
inunda. 

— Asta se poate aranja. 

Toată atenţia lui se concentră asupra porțiunii înclinate dintre 
ochii și gura ei. Asupra roșeţii care îi înflorise în obrajii pistruiaţi, 
invitându-l să guste fiecare milimetru trandafiriu. 

Pe lume nu mai exista nimic în afară de asta - în afară de ea. 

Nu auzi tufele întunecate din spatele lui foșnind. Nu auzi 
crengile trosnind. Nu simţi nimic până în clipa în care kristallos 
se năpusti asupra lui, înfigându-și colții în umărul său. 

Kristallos îl izbise pe Hunt cu forţa unui tanc. 

Bryce știa că avusese suficient timp ca fie să își scoată arma, 
fie să o împingă pe ea din calea demonului. Hunt o alesese pe 
ea. Bryce se izbi de asfalt, la câțiva metri de ei. Işi auzi trosnind 
oasele și îngheţă. Îngerul și demonul se luptau. Kristallos îl ţintui 
pe Hunt la pământ cu un răget care cutremură grădina de 
noapte. 

Era mai rău. Mult mai rău decât în urmă cu doi ani. 

Sângele ţâșnea. Văzu sclipirea unui pumnal pe care Hunt îl 
trase din teacă și îl înfipse în bestia gri, aproape translucidă. 
Venele lui Hunt străluciră ca fulgerul și apoi se stinseră în 
întuneric. 

Oamenii ţipau și se aruncau în lături. Strigătele care îndemnau 
fugiți! răsunau printre florile sclipitoare. Bryce abia dacă le 
auzea. Se ridică în genunchi. 

Hunt se rostogoli și azvârli creatura jos de pe el, spre potecă, 
eliberându-și astfel și pumnalul. De pe lamă picura sânge 
transparent. Hunt trecu în faţa ei și își întinse braţul sfâșiat ca să 
o protejeze pe Bryce. Din degete îi ţâșniră câteva scântei, care 
se stinseră repede. 

— Sună după întăriri! gâfâi Hunt. 

Îngerul nu își luă ochii o clipă de la demonul care făcu un pas, 
cu mâna lui cu gheare strălucitoare, ca de cristal, îndreptată 
spre rana pe care i-o făcuse. 

Nu văzuse niciodată ceva asemănător. Ceva atât de 
nepământesc, de primar și de violent. Amintirile ei din acea 
noapte erau înceţoșate de furie, durere și droguri, așa că, având 
în faţă acum versiunea reală, nediluată... 

Bryce se întinse după telefon, însă creatura sări asupra lui 
Hunt. Lama îngerului îl străpunse. Fără nici un rezultat. Se 
răsturnară din nou la pământ și Hunt urlă în timp ce fălcile 
demonului se încleștară de antebraţul lui și crănțăniră. 

Fulgerul i se stinse cu totul. 

Să se miște, să se miște, Bryce trebuia să se miște... 

Pumnul lui Hunt izbi creatura în faţă suficient de puternic încât 
să îi frângă oasele, însă dinţii de cristal rămaseră strânși. 


Demonul îl pusese atât de ușor la pământ pe înger. Oare 
același lucru îi făcuse și Danikăi? Sfâșiase, iar și iar? i 

Hunt se opinti, cu fruntea încrețită de durere și concentrare. li 
dispăruse fulgerul. Nu se mai ridica nici măcar o scânteie. 

Bryce tremura din toate încheieturile. 

Hunt îl izbi din nou în față pe demon. 

— Bryce... 

Bryce se puse în mișcare. Nu luă telefonul, ci pistolul prins la 
șoldul lui Hunt. 

Demonul orb o simţi. Nările îi fremătau în faţa degetelor ei 
strânse în jurul pistolului. Bryce scoase siguranţa și ridică arma 
în timp ce încerca să se pună pe picioare. 

Creatura dădu drumul braţului îngerului și sări spre ea. Bryce 
trase, dar prea târziu. Demonul se azvârli într-o parte, evitând 
glonţul. 

Bryce căzu pe spate. Demonul scoase un răget și se aruncă 
din nou asupra ei... Însă capul creaturii zvâcni într-o parte, 
sângele incolor ţâșnind ca stropii de ploaie, în timp ce un 
pumnal trecu prin el, chiar deasupra gurii. 

Hunt se urcă deasupra lui și își scoase încă un pumnal, lung, 
pe care îl avea ascuns într-unul dintre buzunarele costumului 
său negru de luptă. Trecu lama chiar prin craniul demonului, 
îndreptând-o spre coloana vertebrală. 

Creatura se zbătu, încercând să o apuce pe Bryce cu dinţii ei 
pătaţi în roșu de sângele lui Hunt. Bryce ajunsese cumva pe 
trotuar și acum se târa cu spatele, în timp ce demonul încerca 
să sară spre ea. Nu reuși să o facă, pentru că Hunt apucă 
pumnalul cu amândouă mâinile și răsuci. 

Trosnetul gâtului retezat fu înăbușit de copacii acoperiţi de 
mușchi. 

Bryce ţinti totuși și pistolul. 

— Dă-te la o parte! 

Hunt îi dădu drumul creaturii care se prăbuși pe aleea 
acoperită de mușchi, cu limba ei neagră scoasă din gura cu colţi 
transparenţi. 

— Pentru orice eventualitate! zise Bryce și trase. 

De data aceasta nu mai rată. 

Începu să se audă sunetul ascuţit al sirenelor și foşșnetul 
aripilor umplu cerul. Lui Bryce i se umplu capul de zumzet. 


Hunt își scoase pumnalul din capul creaturii și lovi curat și 
precis, cu o singură mână. Capul retezat se rostogoli la vale. 
Hunt lovi din nou și căpăţâna fu despicată în două. Apoi în 
sferturi. Se aplecă o dată și inima demonului ajunse și ea în 
bucățele. Sângele transparent curgea de peste tot, ca dintr-un 
flacon vărsat de ser. 

Bryce își pironi privirea asupra capului distrus, asupra corpului 
oribil, monstruos. Í 

In jurul lor coborau din cer siluete puternice. Ingerul cu aripi 
negre apăru la dreapta lui Hunt într-o secundă. 

— La naiba, Hunt! Ce... 

Bryce nu auzi bine cuvintele. Cineva o ajută să se pună pe 
picioare. Pâlpâi o lumină albastră și magi-panoul îngrădi locul, 
ascunzându-l de privirile celor care nu fugiseră încă. Ar fi trebuit 
să urle, să sară la demon, să îi sfâșie cadavrul cu mâinile goale. 
Insă capul ei era plin de o tăcere asurzitoare. 

Se uită în jurul parcului încet, prostește, de parcă s-ar fi 
așteptat să o vadă pe Sabine acolo. 

Hunt gemu și ea se întoarse repede, văzându-l cum se 
prăbușește spre pământ. Ingerul cu aripi întunecate îl prinse, 
trupul ei puternic sprijinindu-i cu ușurință greutatea. 

— Aduceţi o vrăjidoctoriţă aici, acum! 

Sângele curgea în valuri din umărul lui Hunt. La fel și din 
antebraţ. Era sânge și ceva ce semăna cu un fel de mâzgă 
argintie. 

Bryce știa cum arde acea mâzgă. Era ca un foc viu. 

Un cap acoperit de bucle negre, lucioase trecu pe lângă ea și 
Bryce clipi spre tânăra femeie voluptoasă în costumul albastru 
de vrăjidoctoriţă care își scoase geanta prinsă de-a curmezișul 
pieptului și se lăsă în genunchi lângă Hunt. 

Ingerul era aplecat, cu mâna la antebraţ și respira greoi. 
Aripile lui cenușii erau lăsate în jos, pătate cu sânge roșu și 
transparent. 

Vrăjidoctoriţa îi puse o întrebare. Insigna cu o mătură și un 
clopot pe care o avea pe braţul drept reflecta lumina albastră a 
panourilor. Mâinile ei maronii nu tremurară o clipă. Luă o 
pereche de clești și extrase cu ei ceva ce părea a fi un vierme 
mic, dintr-un borcan de sticlă plin cu mușchi umed, și îl puse pe 
antebraţul lui Hunt. 

Hunt gemu și apoi strânse din dinţi. 


— Suge afară din sânge veninul! îi explică lui Bryce o voce 
feminină de alături. 

Era îngerul cu aripi negre. Naomi. Arătă cu degetul ei tatuat 
spre Hunt. 

— Sunt lipitori mithridate. 

Trupul negru al lipitorii se umflă imediat. Vrăjitoarea plasă una 
și pe rana de la umăr. Apoi încă una pe cea de pe antebraţ. 

Bryce rămase tăcută. Chipul lui Hunt era palid, avea ochii 
închiși. Părea a se concentra asupra propriei respiraţii. 

— Cred că veninul mi-a anulat puterea. De îndată ce m-a 
mușcat... Șuieră, chinuit de agonia prin care îi trecea trupul. Nu 
mi-am mai putut invoca fulgerul. 

Bryce puse lucrurile cap la cap. Așa se explicau multe. De ce 
putuse demonul să îl pună pe Micah la pământ, de exemplu. 
Dacă kristallos îl surprinsese și apucase să îl muște, Arhanghelul 
rămăsese doar cu puterea fizică. Micah nici nu își dăduse 
probabil seama ce se întâmplase. Işi zisese poate că fusese din 
cauza șocului sau a atacului mult prea rapid. Şi poate că 
mușcătura demonului le anulaseră puterile supranaturale 
Danikăi și Haitei Diavolilor. 

— Hei! 

Naomi își lăsă mâna pe umărul lui Bryce. 

— Eşti rănită? 

Vrăjidoctoriţa tocmai ce dezlipea una dintre lipitorile 
devoratoare de otravă de pe umărul lui Hunt. O aruncă înapoi în 
borcanul de sticlă și o înlocui cu o alta. Apoi, în jurul mâinilor i se 
încolăci o lumină pală și vrăjitoarea începu să trateze celelalte 
răni ale lui Hunt, începând procesul de vindecare a acestora. Nu 
se deranjă să folosească fiolele cu prima-lumină care străluceau 
în geanta ei - un medicament pe care majoritatea doctorilor îl 
utilizau, considerându-l bun la toate. De parcă vrăjitoarea ar fi 
preferat să folosească magia care-i curgea prin vene. 

Poate că trupul lui Hunt putea să se vindece singur, dar i-ar fi 
luat mai mult. Și cu veninul care îi infecta rănile, Bryce știa prea 
bine că era posibil să nu se vindece niciodată cu adevărat. 

Naomi își trecu mâna prin părul de culoarea cernelii. 

— Ar trebui să o lași pe vrăjidoctoriță să te examineze. 

— Nu. 

Privirea de onix a îngerului se ascuţi. 


— Dacă Hunt o lasă pe vrăjidoctoriţa aceea să se ocupe de el, 
atunci tu... 

Un val de putere rece cutremură locul, grădina, întregul 
cartier. Naomi se răsuci la timp ca să îl vadă pe Micah coborând. 
Se așternu tăcerea, Vanirii de toate neamurile retrăgându-se din 
calea Arhanghelului care pășea spre demonul căzut și spre 
Hunt. 

Naomi fu cea care avu suficient curaj ca să se apropie de el. 

— Am fost de gardă chiar înainte să ajungă Hunt și nu am 
văzut nici un semn... 

Micah trecu pe lângă ea, cu ochii fixaţi asupra demonului. 
Vrăjidoctoriţa, spre lauda ei, nu își opri activitatea, însă Hunt 
reuși să-și ridice capul ca să dea piept interogatoriului. 

— Ce s-a întâmplat? 

— O ambuscadă! răspunse Hunt, cu voce gravă. 

Puterea lui Micah îi făcea parcă să strălucească aripile albe. Şi, 
în ciuda zumzetului care îi umplea cutia craniană, a golului care 
simţea că se cască între trupul ei și ce îi mai rămăsese din 
suflet, Bryce păși în faţă. 

Hel, n-avea să lase ceea ce se întâmplase să îi pună în pericol 
lui Hunt înţelegerea cu Micah. Așa că spuse: 

— A ieșit din umbre. 

Arhanghelul își mută privirea asupra ei. 

— Pe care dintre voi l-a atacat? 

Bryce arătă spre Hunt. 

— Peel. 

— Și care dintre voi l-a ucis? 

Bryce era gata să zică din nou E/, dar Hunt interveni: 

— A fost un efort comun. 

Bryce îi aruncă o privire ca să-i facă semn să-și țină gura, însă 
Micah se îndrepta deja spre cadavrul demonului. Il împinse cu 
piciorul, încruntându-se. 

— Nu putem lăsa presa să afle despre asta, ordonă Micah. Nici 
pe invitaţii care vin la Summit. 

Înţeleseseră cu toţii cuvintele nerostite. Sandriel nu trebuie să 
audă un cuvinţel. 

— Nu va ajunge pe hârtie! promise Naomi. 

Însă Micah îşi scutură capul și întinse o mână. 


Înainte ca Bryce să apuce să clipească măcar, în „jurul 
demonului și al capului acestuia irumpse o flacără albă. Intr-o 
clipă nu mai rămase din el decât cenușă. 

— Avem nevoie de el pentru a-l examina..., începu Hunt. 

— Fără presă! zise Micah și se întoarse spre un grup de 
comandanţi malakimi. 

Vrăjidoctoriţa începu să-și scoată lipitorile și să îl bandajeze pe 
Hunt. Fiecare bucată de pânză era îmbibată cu puterea ei și 
ajuta pielea și mușchii să se lipească la loc, împiedicând rana să 
se infecteze. Aveau să se dizolve imediat ce rănile se vindecau, 
ca și cum nici n-ar fi existat. 

Grămada de cenușă zăcea încă acolo, în mod ironic moale și 
afânată, având în vedere adevărata teroare pe care o provocase 
kristallos. Oare acela fusese demonul care o ucisese pe Danika 
sau doar unul dintre miile care așteptau de cealaltă parte a 
Faliei Nordice? 

Cornul era oare acolo, în acel parc? Se apropiase cumva, fără 
să vrea, de el? Sau persoana care îl căuta - Sabine? - trimisese 
demonul pur și simplu ca mesager. Nu erau aproape de Codrul 
Lunii, însă patrulările ei o purtau prin tot orașul. 

Pe Bryce o usturau încă palmele din cauza pistolului care-i 
mușcase din piele, reculul zdruncinând-o până la os. 

Vrăjidoctoriţa își scoase mănușile însângerate. Câteva fulgere 
îi apărură lui Hunt în jurul încheieturilor, semn că îi reveneau 
puterile. 

— Mersi! îi zise vrăjitoarei. 

Aceasta își flutură mâna spre el, ca și cum ceea ce făcuse n-ar 
fi fost mare lucru. În câteva secunde își strânse lipitorile umflate 
de otravă în borcanele lor și se strecură în spatele magi- 
panourilor. 

Ochii lui Hunt îi întâlniră pe cei ai lui Bryce. Cenușa, 
persoanele importante din jur și soldaţii se dizolvară în zgomot 
alb. 

Naomi se apropie de ei, cu coada legănându-i-se pe spate. 

— De ce te-a ţintit pe tine? 

— Toată lumea are o răfuială cu mine! zise Hunt. 

Naomi îi privi cu o mutră care lăsa să se înţeleagă că nu crede 
o iotă, însă trecu mai departe, ca să discute cu o membră Fee 
din Aux. 


Hunt încercă să se ridice în picioare și Bryce se apropie ca să Îi 
ofere o mână de ajutor. Hunt își scutură capul, strâmbându-se în 
timp ce își sprijinea mâna de genunchi și se ridică. 

— Presupun că am călcat-o pe coadă rău pe Sabine! zise el. 
Trebuie să-și fi dat seama că i-am descoperit planul. Acesta a 
fost fie un avertisment ca acela de la club, fie o încercare ratată 
de a rezolva o problemă de tipul celei cu novicea și gardianul. 

Bryce nu răspunse. Adie o pală de vânt și cenușa se împrăștie. 

— Bryce. 

Hunt se apropie. Avea ochii clari, în ciuda rănii. 

— Nu are nici un sens! șopti Bryce în cele din urmă. Tu... noi l- 
am omorât atât de repede. 

Hunt nu zise nimic, lăsându-i timp să mediteze, să spună la ce 
se gândea. 

— Danika era puternică. Și Connor era puternic. Oricare dintre 
ei ar fi putut să dovedească demonul și să scape teafăr. Insă, în 
acea noapte, acolo se afla întreaga Haită a Diavolilor. Chiar dacă 
veninul le-a anulat ceva din puteri, întreaga haită ar fi putut să-l 
înfrângă. 

| se uscă gâtul. 

— Nici Mi... 

Hunt se opri înainte să termine, aruncând o privire spre 
Arhanghelul care discuta cu comandanții, într-o parte. 

— Nici el nu a reușit să scape pe propriile picioare. 

— Dar eu da. De două ori! 

— Poate că are vreo slăbiciune când vine vorba de Fee. 

Bryce își scutură capul. 

— Nu cred. Pur și simplu... nu se leagă. 

— Vom pune mâine lucrurile cap la cap. 

Hunt își plecă fruntea spre Micah. 

— Cred că ceea ce s-a întâmplat în seara asta dovedește că 
trebuie să îi dezvăluim ce bănuieli avem. 

Bryce simţea că este pe cale să i se facă rău. Dădu însă din 
cap. Așteptară să se risipească pe la treburile lor cei mai mulţi 
dintre camarazii lui Micah și apoi se apropiară. Hunt tresărea din 
cauza durerii, la fiecare pas. 

— Trebuie să vorbim cu tine. 

Micah își încrucișă braţele și Hunt îi spuse imediat, clar și 
repede, despre ce era vorba. Despre Corn, despre Sabine, 
despre bănuielile pe care le aveau. Și despre faptul că era 


posibilă repararea Cornului, deși ei nu știau încă de ce Sabine |- 
ar vrea ori de ce ar vrea să deschidă un portal spre o altă lume 
cu el. 

Privirea din ochii lui Micah se preschimbă din iritată în furioasă 
și apoi deveni de-a dreptul glacială. După ce Hunt termină ce 
avea de spus, Guvernatorul privi prin ei. 

— Aveţi nevoie de mai multe probe. 

— Le vom obţine! promise Hunt. 

Micah îi cercetă cu o privire mai întunecată decât Gheena. 

— Veniţi la mine când veţi avea dovezi concrete. Sau dacă 
găsiţi Cornul. Dacă cineva e în stare de atâtea pentru el, este 
foarte probabil că au găsit o cale de a-l repara. Nu voi permite 
ca acest oraș să fie pus în pericol de o căţea avidă de putere. 

Bryce ar fi putut să jure că spinii tatuaţi pe fruntea lui Hunt se 
întunecară atunci când îl privi în ochi pe Arhanghel. 

— N-o da în bară, Athalar. 

Fără să mai adauge ceva, Micah își desfăcu aripile și își luă 
zborul în noapte. 

Hunt răsuflă, cu ochii la mormanul de cenușă. 

— Nemernicul. 

Bryce își frecă palmele în lungul braţelor. Ochii lui Hunt se 
întoarseră spre ea, observând mișcarea. Observă răceala care i 
se cobora în vene și care nu avea nimic de-a face cu noaptea de 
primăvară. Ori cu furtuna care era pe cale să se dezlănţuie. 

— Vino! zise blând, rotindu-și braţul rănit ca să îi testeze 
rezistența. Cred că pot să ne duc pe amândoi în zbor până la 
apartamentul tău. 

Bryce dădu roată echipajelor ocupate, metamorfilor care se 
căţărau deja în copaci ca să caute amprente înainte ca ploaia să 
le șteargă pe toate. 

— Nu trebuie să răspundem la niște întrebări? 

Hunt își întinse mâna. 

— Ştiu unde să ne găsească. 


Potrivit lui Naomi Boreas, căpitanul Legiunii 33, Ruhn ajunsese 
în grădină la doar câteva clipe după ce sora lui și Athalar 
plecaseră. Îngerul, care nu avea chef de el, îi spusese doar că 
erau amândoi bine și apoi se îndreptase spre unul dintre 
căpitanii ei, care îi aducea noutăți. 


Din kristallos nu mai rămăsese decât o pată arsă și câțiva 
stropi de sânge transparent, ca niște picături de rouă risipite pe 
pietre și în iarbă. 

Ruhn se apropie de un bolovan aflat lângă potecă. Se lăsă pe 
vine și își scoase pumnalul de la gheată, îndreptându-i lama 
spre picătura neobișnuită de sânge, prinsă de mușchiul bătrân. 

— Eu n-aș face asta. 

Ruhn cunoștea vocea aceea frumoasă - cadenţa ei constantă 
și calmă. Aruncă o privire peste umăr și o descoperi pe 
vrăjidoctoriţa de la clinică stând în spatele lui, cu părul ei negru 
și creţ încadrându-i chipul memorabil. Însă ochii ei erau aţintiţi 
asupra sângelui. 

— Veninul demonului se află în saliva lui, însă nu știm ce alte 
orori ascunde sângele însuși. 

— Nu a afectat mușchiul! 

— Într-adevăr, însă acesta a fost un demon creat special 
pentru anumite scopuri. Sângele lui ar putea fi nedăunător 
formelor de viaţă fără sensibilitate, dar periculos în toate 
celelalte cazuri. 

— Ai recunoscut demonul? 

Vrăjitoarea clipi, ca și cum ar fi fost prinsă cu ceva. 

— Am avut mentori foarte vârstnici, după cum ţi-am spus. Ei 
mi-au cerut să studiez texte antice. 

Ruhn se ridică în picioare. 

— Ne-ai fi fost de ajutor cu ani în urmă. 

— Pe atunci nu îmi încheiasem încă pregătirea. 

Nu era tocmai un răspuns. Ruhn se încruntă și vrăjitoarea făcu 
un pas înapoi. 

— Mă gândeam, Prinţule... Vorbea continuând să se retragă 
din calea lui. Mă gândeam la ceea ce m-ai întrebat. M-am 
interesat și... există potenţial pentru cercetări. Trebuie să 
părăsesc orașul câteva zile pentru a mă ocupa de o problemă 
personală, dar, atunci când mă voi întoarce, voi studia cazul 
temeinic și îţi voi împărtăși ce aflu. 

— Ruhn! 

Strigătul lui Flynn despică haosul pe care îl crea echipa de 
investigaţie. 

Ruhn aruncă o privire peste umăr, ca să îi zică prietenului său 
să aștepte naibii două secunde, dar atunci o mișcare din partea 
vrăjitoarei îi atrase atenţia. 


Nu văzuse mătura pe care o avea rezemată de un copac, dar 
acum o vedea al naibii de bine în timp ce vrăjitoarea își luă 
zborul în noapte, cu părul negru fluturându-i în spate. 

— Cine era? întrebă Flynn, arătând spre vrăjidoctoriţa care 
dispărea în zare. 

— Nu știu! zise Ruhn, cu ochii pierduţi după ea în noapte. 


Capitolul 47 


Furtuna se dezlănțui pe când se aflau la două străzi de 
clădirea lui Bryce și îi udă până la piele în câteva secunde. 
Durerea ţâșni în braţul și în umărul lui Hunt atunci când ateriză 
pe acoperiș, însă strânse din dinţi și n-o arătă. Bryce tremura 
încă și privirea îi era pierdută, ceea ce-l făcu pe înger să nu îi 
dea drumul imediat după ce o lăsă jos pe gresia spălată de 
ploaie. Cum o ţinea încă de talie, Bryce își ridică privirea spre el. 

Hunt nu își putu controla degetul care îi alunecă în lungul 
coastelor. Nu se putu abţine să nu repete gestul. 

Bryce înghiţi nodul care i se pusese în gât și el îi urmări fiecare 
mișcare. Picătura de ploaie care îi alunecă în josul gâtului, pulsul 
ei care bătea delicat sub piele. 

Înainte ca Hunt să poată face vreun gest, Bryce se plecă și își 
trecu braţele în jurul lui. ÎI strânse tare. 

— A fost o seară oribilă! spuse, cu capul lipit de pieptul lui ud. 

Hunt o îmbrăţișă, încercând să-i transfere căldura lui. 

— A fost. 

— Mă bucur că nu ai murit. 

Hunt chicoti, lăsându-și capul pe gâtul ei. 


— Şi eu. 
Degetele lui Bryce i se prinseră de spate, delicat, explorând. 
Toate simţurile i se concentrară asupra acelei senzaţii. | se 


treziră tumultuos. 

— Ar trebui să plecăm din ploaie, murmură ea. 

— Ar trebui, îi răspunse el. 

Îngerul nu făcu nici o mişcare. 

— Hunt. 

Nu își putea da seama dacă numele lui era un avertisment sau 
o cerere, ori ceva mai mult. Nu îi păsa. Își lipi nările de gâtul ei 
lung, umed de ploaie. La naiba, mirosea atât de bine! 

Se plecă din nou, fără să se sature de acel parfum. Bryce își 
ridică ușor bărbia. Suficient cât să dezvăluie mai multă piele. 

Hel, da. Hunt aproape gemu cuvintele, lăsându-se în voia 
acelui gât moale, delicios, la fel de tentat ca un vampyr să o 
atingă, să îi simtă parfumul, aroma. 

Rescria fiecare instinct, fiecare amintire dureroasă, fiecare 
jurământ pe care îl făcuse. 


Degetele lui Bryce îi strânseră spatele mai tare - și apoi 
începură să-l mângâie. Hunt aproape toarse de plăcere. 

Nu își dădu voie să se mai gândească la nimic și își lipi buzele 
de locul acela în care îi simţise parfumul. Bryce se aplecă ușor 
spre el, se lipi de trupul puternic care ardea de dorinţă în dosul 
straturilor de piele ale costumului complicat de bătălie. 

Hunt înăbuși un suspin de dorinţă, cu buzele lipite de pielea ei. 
Își strânse braţele și mai puternic în jurul trupului ei cald și 
moale și mâinile îi alunecară în jos, spre acel fund perfect care-l 
chinuise încă din prima zi și... 

Ușa de metal de la acoperiș se deschise. Hunt își scosese deja 
pistolul și îl îndreptase spre ea, când Sabine păși afară și se 
răsti: 

— Daţi-vă dracului înapoi! 

Hunt cântări cu grijă situaţia. 

El avea un pistol îndreptat spre capul lui Sabine. Ea avea 
pistolul îndreptat spre inima lui Bryce. 

Care dintre ei era mai rapid? Întrebarea îi zbârnâia în creieri. 

Bryce ascultă comanda lui Sabine și își ridică mâinile. Hunt nu 
avu încotro și o urmă, pășind în spatele ei. Astfel Bryce era lipită 
de pieptul lui și el ar fi putut să își strecoare mâna liberă în jurul 
taliei ei și să o tragă spre el. Ar fi putut să zboare suficient de 
repede încât să evite un glonţ? 

Bryce nu ar fi supravieţuit unei împușcături în inimă, de la 
mică distanţă. Ar fi fost moartă în câteva secunde. 

— Unde-i micul tău prieten, demonul? reuși Bryce să întrebe, 
acoperind răpăitul ploii. 

Sabine dădu un picior ușii de la acoperiș, închizând-o. Toate 
camerele fuseseră dezactivate, își dădu seama. Altfel, Legiunea 
ar fi fost deja acolo, chemată de Marrin. Probabil că transmisia 
se făcea în buclă, cu imagini mai vechi - exact așa cum 
procedase Sabine și la Templul Lunei. Ceea ce însemna că 
nimeni, absolut nimeni, nu știa ce se întâmplă. 

Hunt începu să își ridice ușor mâna bună în lungul trupului 
tremurând, ud până la piele al lui Bryce. 

— Nici să nu te gândești, Athalar, lătră Sabine. 

Se opri înainte ca mâna să îi ajungă în dreptul sânilor lui Bryce 
- la inima care bătea în spatele lor. Armura costumului său era 
destul de solidă încât să respingă un glonţ. li permitea să 
resoarbă impactul. Mai bine își pierdea el un braţ, care i-ar fi 
crescut la loc, decât ea să... 

Nu putu gândi ultimul cuvânt. 

— V-am zis să nu vă băgaţi, continuă Sabine. Și, cu toate 
astea, pur și simplu n-aţi ascultat. A trebuit să vă faceţi apariţia 
la Bârlog ca să puneţi întrebări pe care nu aveţi nici un drept să 
le puneţi. 

— Am pus acele întrebări pentru că tu ai ucis-o pe Danika, 
psihopato! 

Sabine înmărmuri. Rămăsese la fel de nemișcată cum numai o 
Fee ar fi putut să stea. 

— Credeţi că am făcut ce? 


Hunt știa că faţa lui Sabine îi trăda toate emoţiile și că ea nu 
se deranjase niciodată să le ascundă. Uluirea ei era sinceră. 
Ploaia se scurgea de pe chipul ei cu unghiuri ascuţite. 

— Credeţi că mi-am ucis propria fiică? spuse Sabine. 

Bryce tremura atât de tare încât Hunt trebui să o strângă mai 
aproape când izbucni: 

— Ai ucis-o pentru că avea să îţi ia locul ca viitor Prim, ai furat 
Cornul ca să îi pătezi reputaţia și te-ai folosit de acel demon ca 
să elimini toţi potenţialii martori și pentru a-l umili pe Micah 
înainte de Summit... 

Sabine dădu drumul unui râs găunos: 

— Ce prostii! 

— Ai șters înregistrarea cu furtul Cornului de la templu, mârâi 
Hunt. Avem dovezi. Ne-ai minţit că Danika nu s-a aflat acolo în 
acea noapte. Și ai făcut caz de faptul că fiica ta nu știa să își 
ţină gura închisă, în noaptea în care a murit. Singurul lucru de 
care avem nevoie ca să demonstrăm că tu ai ucis-o pe Danika 
este să arătăm legătura pe care o ai cu demonul kristallos. 

Sabine își cobori pistolul și puse la loc siguranţa. Tremura, abia 
contenindu-și furia. 

— Nu am furat nimic, cretinilor! Și nu mi-am ucis fata. 

Hunt nu îndrăzni să își coboare pistolul. Nu îndrăzni să îi dea 
drumul lui Bryce. 

Nu, când Sabine spuse, trist și rece: 

— Am protejat-o. Danika a furat Cornul. 

— Danika nu a furat nimic, șopti Bryce. 

Ceva rece se strecură în sufletul ei. Braţul lui Hunt, strâns în 
jurul mijlocului ei, era singurul lucru care o ţinea în picioare - 
era ca un zid cald în spatele ei. 

Ochii căprui-deschis ai lui Sabine - aceeași nuanţă ca ai 
Danikăi, însă lipsiţi de căldură - erau necruţători. 

— De ce crezi că am schimbat înregistrarea? S-a gândit că 
pana de curent îi va ascunde mișcările, însă n-a fost suficient de 
deșteaptă să se gândească la înregistrările audio care i-au 
surprins pașii în timp ce se făcea nevăzută de la postul ei ca să 
fure Cornul, reapărând apoi un minut mai târziu, cu patrula, de 
parcă nu ar fi scuipat în faţa zeiţei noastre cu doar câteva 
secunde înainte. Dacă ea a provocat pana de curent sau doar a 
profitat de șansă, asta nu știu. 

Bryce abia reuși să articuleze: 

— De ce l-ar fi luat? 

— Pentru că Danika a fost o răsfăţată care voia să testeze cu 
câte lucruri poate să scape basma curată. De îndată ce am fost 
anunţată că relicva a fost furată, am cercetat înregistrările și am 
schimbat montajul în toate bazele de date. 

Sabine avea pe chip un zâmbet crud și tăios. 

— Am strâns după ea - așa cum am făcut toată viaţa. Şi acum, 
voi doi, cu întrebările voastre, ameninţaţi să îi distrugeţi 
reputaţia, postum. 

Hunt foșni ușor din aripi. 

— În seara asta ai trimis demonul acela după noi... 

Sabine își încruntă sprâncenele blonde. 

— Ce demon? Eu v-am așteptat pe voi aici toată noaptea. M- 
am gândit mai bine la vizita voastră stupidă la Bârlogul meu și 
am decis că aveaţi nevoie să vi se reamintească să nu vă băgaţi 
dracului nasul în cazul acesta! 

Sabine rânji. 

— Amelie Ravenscroft se află pe acoperișul de vizavi, 
așteptând doar un telefon din partea mea, în cazul în care faci 
un pas greșit, Athalar. Mi-a zis că i-aţi oferit un adevărat 
spectacol erotic cu doar câteva clipe în urmă. 

Rânjet vicios, atoateștiutor. 


Bryce roși și îl lăsă pe Hunt să se uite ca să confirme. După 
felul în care se încordă, Bryce înţelese că este adevărat. 

— Cât despre ceea ce am zis în noaptea în care a murit, 
continuă, Danika chiar nu știa să își ţină gura - niciodată. Ştiam 
că furase Cornul și știam că probabil fusese ucisă din cauza lui, 
pentru că nu putea să își pună lacăt la gură. 

Râse din nou cu răceală. 

— Tot ceea ce am făcut, am făcut pentru a-mi proteja fiica. 
Fiica mea necugetată și arogantă. Tot ce ai făcut tu a fost să 
cultivi cele mai rele părți din ea. 

Mărâitul lui Hunt săgetă întunericul. 

— Ai grijă, Sabine. 

Insă Alfa pufăi doar. 

— Veţi regreta că mi-aţi ieșit în cale. 

Se îndreptă încet spre marginea acoperișului, puterile 
zvâcnindu-i cu o sclipire palidă în timp ce se opri să ia în 
considerare saltul pe care și Bryce voise să îl facă în mod stupid 
cu un an și jumătate în urmă. Doar că Sabine avea să aterizeze 
grațios pe pavaj. Sabine își întoarse capul peste umărul ei 
ascuţit. Dinţii alungiţi îi scăpărară și zise: 

— Nu mi-am ucis fiica. Dar, dacă îi puneţi în pericol 
moștenirea, vă voi ucide pe voi. 

Și apoi sări, transformându-se în timpul căderii într-o fulgerare 
blândă de lumină. Hunt alergă spre marginea acoperișului, însă 
Bryce știa deja ce avea să vadă: un lup care ateriza ușor pe 
trotuar, strecurându-se apoi în întuneric. 

Hunt nu își dăduse seama cât de rău o afectase pe Bryce 
bomba aruncată de Sabine până în dimineaţa următoare. Bryce 
nu mersese la alergat. Aproape că nu se trezise la timp pentru 
muncă. 

Băuse o cană de cafea, însă refuzase ouăle pe care Hunt i le 
făcuse. Abia dacă îi spusese trei cuvinte. 

Ingerul simţea că Bryce nu era supărată pe el. Ştia că doar... 
asimilează revelațiile. 

Dacă acest proces includea și ceea ce se întâmplase între ei 
doi pe acoperiș, nu îndrăznea să întrebe. Nu era momentul 
potrivit. Chiar dacă după ce coborâseră fusese nevoit să facă un 
duș rece, rece. Şi să ia problema în propriile mâini. Chipul lui 
Bryce, amintirea parfumului și a respirației ei sacadate, atunci 
când se lipise de el, fuseseră cele care îi aduseseră orgasmul. 

Insă ceea ce se petrecea între ei era ultima dintre preocupările 
de pe lista lui Hunt. Orice va fi fost acel ceva. 

Din fericire, nimic legat de atacul din parc nu ajunsese în 
presă. 

Bryce abia dacă-i vorbise după muncă. Hunt îi pregătise cina și 
ea se jucase puţin cu mâncarea din farfurie, apoi se dusese să 
se culce înainte de ora nouă. Nici vorbă de îmbrăţișări care să se 
metamorfozeze în ceva mai mult. 

A doua zi fu la fel. Și următoarea. 

Hunt era dispus să îi lase spaţiu. Zeii știau că și el simţea 
uneori nevoia de a fi singur. De fiecare dată când ucidea pentru 
Micah simţea asta. Ştia că nu ar trebui să sugereze că Sabine ar 
putea minţi, de vreme ce era foarte simplu să acuzi un mort. 
Sabine era un monstru, însă Hunt știa că mincinoasă nu este. 

Investigația lor ajunsese într-un punct mort, iar Danika murise 
- pentru ce? Pentru un artefact antic care nu funcţiona. Care nu 
mai funcţionase de cincisprezece mii de ani și nu avea să mai 
funcţioneze din nou niciodată. 

Voise Danika să repare și să folosească ea însăși Cornul? De ce 
ar fi făcut-o, n-avea nici o idee. 

Ştia că aceleași gânduri o apăsau și pe Bryce. La naiba, timp 
de cinci zile abia dacă se atinsese de mâncare! Mergea doar la 
muncă, se culca și apoi se scula și mergea din nou la muncă. 


În fiecare dimineaţă îi pregătea micul dejun. În fiecare 
dimineaţă ignora farfuriile întinse. 

Micah sunase o singură dată, ca să întrebe dacă obţinuseră 
dovezi împotriva lui Sabine. Hunt îi spusese doar că „Era o pistă 
falsă“ și Guvernatorul închisese. Furia lui în faţa cazului 
nerezolvat fusese palpabilă. 

Asta se întâmplase cu două zile în urmă. Hunt se aștepta la ce 
e mai rău de acum. 

— Credeam că vânătoarea după arme mortale din Antichitate 
va fi distractivă! 

Lehabah bombăni de pe micuțul ei divan, unde stătea întinsă 
și se uita doar cu un ochi la emisiunile fără sens de la televizor. 

— Și eu, murmură Bryce. 

Hunt își ridică privirea de la raportul de evidenţă pe care-l 
frunzărea și se pregătea să răspundă, dar fu întrerupt de soneria 
de la intrare. Chipul lui Ruhn apăru pe cameră. Bryce dădu 
drumul unui oftat lung, lung de tot și apoi îi deschise. 

Hunt își roti umărul ţeapăn. Braţul îi mai pulsa încă, puţin, ca 
urmare a veninului care îi răpise magia din trup. 

Câteva secunde mai târziu, pe scările acoperite cu covor verde 
apărură ghetele negre ale prinţului, care se prinsese unde se 
aflau după ușa deschisă de la bibliotecă. Lehabah își luă imediat 
zborul spre el, lăsând scântei în urmă, ca să îl întâmpine veselă: 

— Majestate! 

Ruhn îi oferi silfei un zâmbet aproximativ și ochii îi fugiră 
imediat spre Bryce. Nu rată nici unul dintre semnele care o 
arătau tristă și extenuată. Nici tonul din vocea ei atunci când 
întrebă: 

— Cărui fapt îi datorăm plăcerea? 

Ruhn se așeză pe unul dintre scaunele din faţa lor, la masa 
încărcată cu cărţi. 

Sabia Stelară, pe care o avea prinsă la spate în teaca ei, nu 
reflecta luminile din bibliotecă. 

— Voiam să văd ce mai faceţi. Ceva vești? 

Nici unul dintre ei nu îi povestise lui Ruhn despre Sabine. Și, 
din câte se vedea, nici Declan. 

— Nu! răspunse Bryce. Ai aflat ceva despre Corn? 

Ruhn îi ignoră întrebarea. 

— Ce s-a întâmplat? 

— Nimic. 


Bryce se încordă. Ruhn nu părea dispus să se dea bătut, așa 
că Hunt le făcu o favoare - lor și lui însuși, ca să fie sincer - și 
zise: 

— Aşteptăm ca o persoană de legătură din Casa Apelor să ne 
contacteze în legătură cu un posibil model repetitiv al atacurilor 
demonului. Ai găsit vreo informaţie în privinţa puterii lui 
neutralizatoare? 

Chiar dacă trecuseră mai multe zile, Hunt nu putea să uite 
ceea ce simţise atunci când magia lui se diluase și apoi i se 
stinsese cu totul în vene. 

— Nu. Incă nu am aflat nimic despre creaţia lui kristallos, cu 
excepţia faptului că a fost plămădit din sângele primului Prinţ 
Născut din Stele și din esența Devoratorului de Stele însuși. 
Nimic despre magia lui neutralizatoare. 

Ruhn dădu din cap spre Hunt. 

— N-ai mai întâlnit niciodată un demon care să poată face 
asta? 

— Nici măcar unul. Farmecele vrăjitoarelor și pietrele gorsiane 
pot neutraliza magia, dar în acest caz a fost ceva diferit. 

Hunt avusese de-a face cu ambele. Inainte să îl lege cu 
cerneala vrăjitoarelor, îl înlănţuiseră cu cătușe făcute din piatră 
gorsiană din Munţii Dolos, un metal rar, ale cărui proprietăţi 
amorţeau accesul la magie. Acestea erau folosite împotriva 
dușmanilor de temut ai imperiului - Căprioara însăși le folosea 
cu mare plăcere atunci când ea și investigatorii ei voiau să îi 
îngenuncheze pe Vanirii care se numărau printre spionii și 
conducătorii rebeliunii. De ceva ani, printre soldaţii din Legiunea 
33 se răspândise zvonul că rebelii caută moduri prin care 
metalul să poată fi transformat într-un spray pe care să îl poată 
pulveriza pe câmpul de luptă împotriva luptătorilor Vanir. 

Ruhn arătă cu mâna spre cartea pe care o lăsase pe masă cu 
zile în urmă, încă deschisă la un pasaj despre Feele Născute din 
Stele. 

— Dacă Devoratorul de Stele și-a pus propria esenţă în 
kristallos, este probabil ca asta să-i fi conferit acestuia abilitatea 
de a devora magie. Intocmai cum sângele Prințului Pelias i-a 
oferit abilitatea de a căuta Cornul. 

Bryce se încruntă. 

— Şi simţul tău de Ales n-a detectat încă nici o urmă de Corn? 


Ruhn începuse să se joace cu cercelul de argint pe care îl avea 
în buza de jos. 

— Nu. Dar am primit un mesaj în dimineaţa asta de la o 
vrăjidoctoriţă pe care am cunoscut-o de curând - cea care l-a 
cusut pe Hunt la loc în grădina de noapte. Nu e nimic sigur, dar 
mi-a povestit că relativ recent a apărut pe piaţă un medicament 
nou care abia acum începe să fie folosit. Este vorba despre un 
tip de magie vindecătoare sintetică. 

Hunt și Bryce tresăriră. 

— Poate avea niște efecte secundare foarte nocive dacă nu 
este controlat cu grijă. Ea nu a avut acces la formula lui exactă, 
nici la teste, însă mi-a spus că cercetările arată că poate 
vindeca de două ori mai repede decât prima-lumină. 

— Crezi că așa ceva ar putea repara Cornul? întrebă Bryce. 

— Este posibil. S-ar potrivi cu ghicitoarea aceea stupidă despre 
lumina care nu este lumină și magia care nu este magie. Cam 
asta ar fi compusul sintetic. 

Bryce clipi. 

— Şi este... deja disponibil pe piaţă? 

— Se pare că a intrat acum câţiva ani pe piaţă. Nu l-a testat 
nimeni pe obiecte inanimate, însă cine știe? Dacă magia 
adevărată nu l-a putut vindeca, poate un compus sintetic va 
putea să o facă. 

— Eu nu am auzit niciodată de magie sintetică! zise Hunt. 

— Nici eu nu auzisem! recunoscu Ruhn. 

— Așadar, am găsit o posibilă cale de a repara Cornul, dar nu 
am găsit Cornul încă. 

Bryce oftă. 

— Şi încă nu știm dacă Danika a furat Cornul în spirit de glumă 
sau pentru că avea nevoie de el cu un scop anume. 

Ruhn tresări. 

— Danika a... Ce? 

Bryce se strâmbă și se apucă să îl pună la curent pe prinţ cu 
tot ceea ce aflaseră. După ce Bryce termină de povestit, Ruhn 
se lăsă pe spătarul scaunului, cu uluirea întipărită pe chip. 

Fără a se adresa cuiva anume, Hunt zise: 

— Oricum, chiar dacă Danika a furat Cornul în glumă sau ca să 
facă ceva cu el, cert este că ea e cea care l-a furat. 

— Credeţi că îl voia pentru ea? întrebă Ruhn. Că voia să îl 
repare și să îl folosească? 


— Nu! zise Bryce încet. Nu, poate că Danika mi-a ascuns unele 
lucruri, însă îi cunoșteam inima. Nu ar fi căutat niciodată o armă 
atât de periculoasă - ceva care ar fi putut pune în pericol 
întreaga lume. 

Bryce își frecă mâinile de faţă. 

— Ucigaşul ei este încă în libertate. Danika trebuie să fi luat 
Cornul pentru a-l împiedica pe acesta să pună mâna pe el. Au 
ucis-o din această cauză, însă probabil nu l-au găsit, dacă se 
folosesc încă de kritallos ca să îl caute. 

Bryce arătă spre sabia lui Ruhn. 

— Chestia aia nu te poate ajuta? Încă sunt convinsă că cel mai 
sigur mod de a atrage criminalul este acela de a găsi Cornul mai 
întâi. 

Ruhn își scutură capul. 

— Sabia nu funcţionează așa. Pe lângă faptul că este 
pretențioasă în privința celui care o poate mânui, nici nu are 
putere fără pumnal. 

— Pumnal? întrebă Hunt. 

Ruhn scoase sabia din teacă și o așeză pe masă, între ei. 
Metalul suspină. Bryce se trase înapoi, departe de ea. O mărgea 
de lumină stelară sclipi pe lama sabiei și alunecă spre vârf. 

— Smecher! zise Hunt. 

Se alese cu o privire urâtă din partea lui Ruhn. Prinţul ridică 
din sprâncene spre Bryce, așteptând fără îndoială un soi de 
reverență din partea ei în faţa spadei care era mai veche decât 
orașul, mai veche decât primii pași ai Vanirilor în Midgard. 

— Sabia a făcut parte dintr-o pereche! explică Ruhn. Din 
ridiumul extras din același meteorit care a căzut în lumea 
noastră a fost făurit și un pumnal cu lamă lungă. 

Lumea pe care Feele o părăsiseră ca să treacă prin Falia 
Nordică în Midgard. 

— Însă pumnalul a fost pierdut cu eoni în urmă. Nici măcar în 
Arhivele Feelor nu sunt păstrate informaţii despre felul în care a 
fost pierdut, dar se pare că s-a întâmplat cândva în timpul 
Primelor Războaie. 

— Nu e decât una dintre profeţiile de îndobitocire ale Feelor! 
bombăni Bryce. Când sabia și pumnalul se vor reuni, se va reuni 
și poporul nostru. 

— Cuvintele sunt literalmente cioplite în piatră deasupra 
intrării în Arhivele Feelor. Dracu’ știe ce vor fi însemnând! 


Bryce îi zâmbi ușor lui Ruhn la aceste cuvinte. Hunt rânji. Acel 
mic zâmbet era ca și cum ar fi văzut soarele după zile întregi de 
ploaie. 

Bryce se prefăcu că nu-i vede reacţia, însă Ruhn îi aruncă o 
privire ascuţită. De parcă ar fi știut fiecare gând fierbinte pe 
care îngerul îl avusese despre Bryce, de parcă ar fi știut tot ce 
făcuse ca să își ofere singur plăcere în timp ce își imagina gura 
ei, mâinile ei, trupul ei catifelat. 

Rahat! Era în rahat până la gât. 

Ruhn pufăi doar, de parcă ar fi știut și asta și băgă sabia înapoi 
în teacă. 

— Mi-ar plăcea să văd Arhivele Feelor! oftă Lehabah. 
Închipuiţi-vă câte obiecte maiestuoase! Istorie antică! 

— Păstrată sub cheie, în așa fel încât doar moștenitorii lor pur- 
sânge să o poată vedea! încheie Bryce cu o privire ascuţită 
îndreptată spre Ruhn. 

Ruhn își ridică mâinile. 

— Am încercat să-i conving să schimbe regulile! Fără succes. 

— Primesc vizitatori în zilele de mare sărbătoare, observă 
Lehabah. 

— Doar pe cei aflaţi pe o listă aprobată în prealabil! comentă 
Bryce. Şi silfii nu se află pe ea. 

Lehabah se rostogoli pe o parte și își rezemă capul de mâna ei 
aprinsă. 

— Pe mine m-ar lăsa să intru. Sunt descendenta Reginei 
Ranthia Drahl. 

— Mda, și eu sunt al șaptelea Aster! 

Hunt avu grijă să nu reacționeze la auzul tonului lui Bryce. Era 
prima scânteie pe care i-o simţea în voce după zile întregi. 

— Sunt! 

Lehabah se întoarse spre Ruhn. 

— Ea a fost străbunica mea de acum șase generații. A fost 
detronată în timpul Războaielor Elementale. Familia noastră și-a 
pierdut titlul... 

— Povestea se schimbă de fiecare dată când o spune! îi zise 
Bryce lui Hunt, care era cât pe ce să zâmbească din nou. 

— Ba nu! se văicări Lehabah. 

Ruhn zâmbea și el acum. 

— Am avut șansa de a ne recâștiga titlul, însă stră-străbunica 
mea a fost izgonită din Orașul Etern pentru că... 


— Izgonită. 

— Da, izgonită. Din cauza unei acuzaţii complet false, cum că 
ar fi vrut să îl fure pe regele consort reginei impostoare. | s-ar 
răsuci cenușa dacă ar ști ce s-a ales de ultimul ei vlăstar. Nimic 
mai mult decât o pasăre în colivie! 

Bryce sorbi dintr-un pahar cu apă. 

— Și acum, băieţi, urmează momentul în care vă va cere bani 
ca să își cumpere libertatea. 

Lehabah se făcu purpurie. 

— Asta nu este adevărat, spuse silfa, arătând cu degetul spre 
Bryce. Stră-bunica mea a luptat alături de Hunt împotriva 
îngerilor - și asta a însemnat pierderea libertăţii pentru întregul 
meu neam. 

Cuvintele răsunară în interiorul lui Hunt. Toţi trei își întoarseră 
privirile spre el. 

— Îmi pare rău. 

Erau singurele cuvinte care îi treceau prin cap. 

— Of, Athie! 

Lehabah zbură spre el, îmbujorată. 

— Nu am vrut să... 

Își duse mâinile la obraji. 

— Nu te învinovăţesc pe tine. 

— Eu v-am condus pe toţi în bătălie. Nu văd cine altcineva ar 
putea fi de vină pentru ceea ce i s-a întâmplat neamului tău. 

Vorbele lui erau la fel de găunoase precum îi era sufletul. 

— Însă Shahar te-a condus pe tine! zise Danaan, ochii lui 
albaștri înregistrând totul cu atenţie. _ 

Hunt se zbârli când îi auzi numele pe buzele prinţului. Insă se 
trezi privind la Quinlan, ca să se tortureze singur cu acordul pe 
care știa că i-l va citi pe chip. 

Însă nu întâlni decât tristeţe. Și ceva ce semăna a înţelegere. 
De parcă l-ar fi văzut, așa cum o văzuse el la poligon. 
Înregistrase fiecare rană și nu părea să o sperie părţile din el 
care erau sfâșiate. Sub masă, vârful pantofului ei cu toc înalt îi 
atinse ușor gheata. O confirmare a faptului că da, îi văzuse 
durerea și vina și nu se ascundea din calea lor. Hunt simţi o 
arsură în piept. 

Lehabah tuși și îl întrebă pe Ruhn: 

— Ai vizitat vreodată Arhivele Feelor din Avallen? Am auzit că 
sunt mai măreţe decât ce a fost adus aici. 


Silfa își răsuci o buclă de foc în jurul degetului. 

— Nu, răspunse Ruhn. Însă Feele de pe acea insulă acoperită 
de ceaţă sunt și mai puţin primitoare decât cele de aici. 

— Le place să-și ţină toată bogăţia doar pentru ei, nu-i așa? 
zise Lehabah, cu ochii la Bryce. Așa ca tine, BB! Cheltuiești doar 
pe tine și mie nu-mi iei niciodată ceva drăguţ. 

Bryce își trase piciorul. 

— Nu îţi iau eu shisha cu căpşune o dată la două săptămâni? 

Lehabah își încrucișă braţele. 

— Aia numești tu cadou? 

— Zise silfa care se închide în micul ei dom de sticlă și o arde 
toată noaptea, zicându-mi să nu o deranjez până când nu 
termină. 

Bryce se lăsă înapoi pe scaun, mândră ca o pisică, iar Hunt 
aproape zâmbi din nou scânteii pe care o avea în privire. Bryce 
îi luă telefonul de pe masă și îi făcu repede o poză, înainte să 
aibă timp să protesteze. Apoi îi făcu și lui Lehabah una. Și una 
lui Syrinx. 

Dacă băgase de seamă că Bryce nu s-a deranjat să îi facă și lui 
o poză, Ruhn nu o arătă. Deși Hunt ar fi putut să jure că umbrele 
din cameră se accentuaseră. 

— Tot ce vreau, BB, este puţină apreciere. 

— Zeii să mă cruţe! mormăi Bryce. 

Până și Ruhn zâmbi de această dată. Însă prinţului îi sună 
telefonul și acesta răspunse înainte ca Hunt să apuce să vadă ce 
nume apare pe ecran. 

— Flynn. 

Hunt îi auzi slab vocea lui Flynn. 

— Trebuie să vii la garnizoană. A izbucnit o ceartă de rahat 
pentru că iubita unuia s-a culcat cu altul și, sincer, pe mine mă 
doare-n cot, dar ăștia doi s-au umplut de sânge. 

Ruhn oftă. 

— Voi fi acolo în cincisprezece minute! zise și închise telefonul. 

— Chiar ești nevoit să mediezi certuri meschine de felul ăsta? 
întrebă Hunt. 

Ruhn își trecu mâna în lungul Sabiei Stelare. 

— De ce nu? 

— Eşti prinţ. 

— Nu înţeleg de ce o zici ca pe o insultă! mormăi Ruhn. 

— De ce n-ai face... chestii mai măreţe. 


Bryce răspunse în locul lui Ruhn: 

— Pentru că tăticului îi este frică de el. 

Ruhn îi aruncă o privire în chip de avertisment. 

— Are un rang superior mie: și ca putere, și ca titlu. 

— Și cu toate acestea s-a asigurat că te ţine sub papuc de 
timpuriu - de parcă ai fi fost un soi de animal care trebuie 
îmblânzit. 

Bryce spusese cuvintele pe un ton molatic, însă Ruhn se 
încordă. 

— Lucrurile mergeau bine, până când ai apărut tu! îi zise el 
printre dinţi. 

Hunt se pregăti sufletește pentru furtuna care era pe cale să 
izbucnească. 

— Ştii, el era în viaţă ultima oară când a apărut un Prinţ 
Născut din Stele. Te-ai întrebat vreodată ce s-a întâmplat cu el? 
De ce a murit înainte să facă Saltul? 

Ruhn păli. 

— Nu vorbi prostii. A fost un accident petrecut în timpul 
Calvarului. 

Hunt păstră o expresie neutră. Bryce se rezemă de spătarul 
scaunului și zise: 

— Dacă așa spui tu. 

— Încă mai crezi prostia aia pe care ai încercat să mi-o bagi pe 
gât pe când erai mică? 

Bryce își puse mâinile-n sân. 

— Am vrut să îţi deschid ochii înainte să fie și pentru tine prea 
târziu. 

Ruhn clipi, dar apoi se îndreptă și își scutură capul în timp ce 
se ridica de la masă. 

— Crede-mă, Bryce, știu de ceva vreme cine este. La dracu'! A 
trebuit să trăiesc cu el. 

Ruhn își plecă fruntea spre masa dezordonată. 

— Dacă aflu ceva nou despre Corn sau despre magia sintetică 
vă anunţ. 

Apoi îi întâlni privirea lui Hunt și adăugă: 

— Aveţi grijă! 

Hunt îi oferi prinţului un început de zâmbet, care îi spunea că 
știe exact ce înseamnă acel aveti grijă. Şi că nu-i pasă câtuși de 
puţin. 


La două minute după ce Ruhn ieșise, se auzi din nou soneria. 

— Acum ce dracului mai vrea? bombăni Bryce. 

Apucă tableta pe care Lehabah o folosea ca să urmărească 
serialele ei de doi bani și deschise înregistrarea de la camera 
din faţa ușii. 

Bryce chiţăi. La ușă se afla o vidră cu vestuţță galbenă 
reflectorizantă. Stătea pe picioarele din spate și apăsa cu lăbuţa 
ei mică pe butonul de la soneria joasă, pe care Bryce o rugase 
pe Jesiba să o instaleze pentru clienţii mai scunzi. Sperase 
cumva că, într-o zi, va apărea pe trepte un mesager pufos, cu 
mustăcioare. 

Bryce sări ca din pușcă de pe scaun, cu tocurile afundându-i-se 
în covor în timp ce alerga în sus, pe scări. 

Mesajul pe care îl aducea de la Tharion era scurt și dulce: Cred 
că veti găsi ceva care prezintă interes aici. Pupici, Tharion. 

— Pupici? întrebă Hunt. 

— Sunt în mod clar pentru tine! zise Bryce, zâmbind încă 
datorită vidrei. 

Îi oferise un ban de argint, pentru care primise în schimb o 
mustăceală și un zâmbet mic, cu colţișori. 

Era clar cel mai frumos lucru care i se întâmplase în acea zi. 
Săptămână. An. Ca să fie sinceră, în întreaga viaţă! 

Bryce așeză pachetul pe biroul din expoziţie și desprinse 
scrisoarea lui Tharion de deasupra. Hunt începu să frunzărească 
paginile. 

Lui Bryce îi pieri tot sângele din obraji când Hunt ridică una 
dintre fotografii. 

— Acela este un cadavru? 

— Ce a mai rămas din el după ce Tharion l-a scos din bârlogul 
unui sobek. f 

Bryce nu își putu opri fiorii de pe șira spinării. Inalt de aproape 
opt metri și cântărind în jur de o sută treizeci de kilograme în 
mușchi și solzi, sobekul era printre cei mai temuţi prădători din 
râu. Rău, puternic și cu dinţi care te puteau frânge în două, un 
mascul sobek la deplină maturitate îi făcea pe majoritatea 
Vanirilor să se retragă din calea lui. 

— E nebun! 

Hunt chicoti. 

— O, da! Chiar este. 


Bryce se încruntă la fotografia macabră și apoi răsfoi notițele 
lui Tharion. 

— Zice că semnele de mușcături de pe spate nu corespund 
dinţilor de sobek. Persoana era deja moartă atunci când a fost 
aruncată în Istros. Probabil că sobekul a văzut în cadavru o 
masă ușoară și l-a tras în bârlogul lui, ca să-l mănânce mai 
târziu. 

Bryce înghiţi un nod și privi din nou fotografia. Era o driadă. 
Pieptul îi fusese sfâșiat, iar inima și celelalte organe vitale 
smulse afară. Urmele de mușcături îi acopereau... 

— Rănile acestea arată precum cele pe care ţi le-a făcut 
kristallos. lar în laboratorul neamului Apelor s-a descoperit că 
persoana este decedată de cinci zile, judecând după gradul de 
descompunere. 

— Din noaptea în care am fost atacați noi. 

Bryce cercetă analiza. 

— În răni a fost clar venin. Tharion zice că l-a simţit în cadavru 
chiar dinainte ca laboratorul să îl analizeze. 

Majoritatea membrilor din Casa Apelor puteau să simtă ceea 
ce curgea prin trupul unei persoane - bolile și slăbiciunile și, se 
pare, veninul. 

— Dar atunci când l-au testat... 

Bryce răsuflă. 

— A anulat magia. 

În mod sigur fusese Kristallos. Bryce se crispă și citi mai 
departe: 

— A cercetat toate înregistrările referitoare la corpuri 
neidentificate găsite de neamul Apelor în ultimii ani. Au 
descoperit încă două cu răni identice și același venin 
transparent, datând din aceeași perioadă în care... 

Bryce înghiţi un nod. 

În care Danika şi haita au fost uciși. O driadă și un metamorf 
vulpe. Ambii daţi dispăruţi. Luna aceasta au găsit cinci persoane 
cu aceleași semne și cu veninul în răni. Toate date dispărute, 
dar la câteva săptămâni după moarte. 

— Asta înseamnă că sunt persoane care nu au avut prea mulți 
prieteni apropiaţi ori familie. 

— Poate. 


Bryce studie din nou fotografia. Se forță să privească rănile. Se 
așternu liniștea, întreruptă doar de sunetele îndepărtate ale 
serialului pe care Lehabah îl urmărea în bibliotecă. 

— Aceea nu este creatura care a ucis-o pe Danika, zise Bryce. 

Hunt își trecu degetele prin păr. 

— Este posibil să fi fost mai mulţi demoni kristallos... 

— Nu! insistă Bryce, lăsând jos hârtiile. Nu kristallos a ucis-o 
pe Danika. 

Hunt se încruntă. 

— Dar ai fost acolo. L-ai văzut. 

— L-am văzut pe hol, nu în apartament. Danika, haita și 
celelalte trei victime recente au fost făcute grămezi. 

Bryce abia putea scoate cuvintele pe gură. Ultimele cinci zile 
nu fuseseră... ușoare. Nu putuse decât să ia lucrurile pas cu pas 
ca să poată trece peste dezastrul cu Sabine. Peste bomba pe 
care o aruncase despre Danika. lar dacă pierduseră atâta timp 
căutând unde nu trebuia... 

Bryce ridică fotografia. 

— Rănile acestea nu sunt la fel. Kristallos voia să îţi ajungă la 
inimă, la organe. Nu să te transforme într-o grămadă... de 
carne. Danika, Haita Diavolilor, Tertian, novicea, gardianul de la 
templu - nici unul dintre ei nu a avut astfel de răni. Și nici unul 
nu a avut veninul în corp. 

Hunt clipi năucit. Lui Bryce îi tremură vocea: 

— Dacă a pătruns în lumea noastră și altceva? Dacă kristallos 
a fost invocat ca să găsească artefactul, însă în acea noapte, 
acolo a fost prezent ceva cu mult mai teribil? Dacă ai avea 
puterea să îl invoci pe kristallos, de ce să nu invoci mai multe 
tipuri de demon? 

Hunt se gândi câteva clipe. 

— Nu-mi vine în minte nici un demon care să își distrugă 
victimele așa. Doar dacă nu cumva o fi vorba despre încă o 
oroare antică venită direct din Gheena. 

Iși frecă ceafa. 

— Dacă kristallos a ucis driada - dacă le-a ucis pe toate acele 
persoane ale căror trupuri au ajuns în râu prin canale -, atunci 
de ce să invoci două tipuri de demon? Kristallos este deja un 
demon letal din Hel. Literalmente. 

Bryce își ridică mâinile în aer. 


— N-am nici o idee. Dar, dacă tot ceea ce credeam că știm 
despre moartea Danikăi este greșit, atunci trebuie să aflăm cum 
a murit. Avem nevoie de păreri avizate. 

Hunt își frecă barba. 

— Vreo idee de la cine? 

Bryce dădu încet din cap, simțind cum o cuprindea încet 
spaima. 

— Promite-mi că nu-ţi vei ieși din minţi. 

— Să invoci un demon este o idee al dracului de proastă! pufăi 
Hunt. 

În spatele draperiilor trase se lăsase noaptea. 

— Mai ales având în vedere de la ce a pornit tot dezastrul 
acesta de la bun început. 

Stăteau în camera de zi a lui Bryce, în semiîntuneric, cu 
lumânări pâlpâind în jurul lor. Syrinx era făcut cocoloș între 
pături și închis în cușca lui, în dormitorul lui Bryce, înconjurat de 
un cerc protector din sare albă. 

Ceea ce se afla în faţa lor, întinsă pe podelele pale, mirosind a 
mucegai și pământ putrezit, era complet opusul. Bryce râșnise 
la un moment dat bucata de sare obsidiană - probabil folosindu- 
se de robotul ei de bucătărie. Având în vedere că plătise scump 
pentru ea, Bryce nu părea să o trateze cu prea mare 
considerație. O îndesase într-un dulap din bucătărie, de parcă ar 
fi fost o pungă de cartofi prăjiţi. 

Hunt nu își dăduse seama că aștepta momentul potrivit ca să 
o folosească. 

Acum făcuse din ea două cercuri. Cel de lângă fereastră avea 
un diametru de aproape doi metri. Celălalt era suficient de mare 
încât să îl conţină pe Hunt și pe ea. 

— N-am de gând să îmi pierd timpul răscolind orașul ca să aflu 
ce tip de demon a ucis-o pe Danika, zise Bryce. Dacă merg 
direct la sursă, scap de toate bătăile de cap. 

— Dacă mergi direct la sursă, ai să sfârșești împrăștiată pe 
perete. Și, dacă nu, arestată pentru că ai invocat un demon într- 
o zonă rezidenţială. 

La naiba! £/ar fi trebuit să o aresteze, nu-i așa? 

— Nimănuli nu-i plac sifonarii, Athalar. 

— Eu sunt un sifonar. 

Bryce ridică din sprânceana de un roșu-închis. 

— Eu una n-aş fi zis, Umbra Morții. 

| se alătură lui Hunt în cerc. Codiţa ei lungă i se scurgea în 
gulerul de la haina de piele. Şuviţele erau poleite de lumina 
lumânărilor. 

Îi tresăriră degetele, de parcă ar fi vrut să se întindă după 
părul acela mătăsos. Să îl mângâie. Să îl strângă în pumn și să îi 


tragă capul pe spate ca să îi expună din nou gâtul în faţa gurii 
lui. 

— Ştii că meseria mea este aceea de a-i opri pe acești demoni 
să intre în lumea noastră, spuse Hunt. 

— Nu-i dăm drumul demonului! E la fel de sigur ca un apel 
telefonic. 

— Atunci ai de gând să îl invoci cu numărul lui profan? 

Mulţi dintre demoni aveau numere asociate cu ei, ceva de felul 
unei adrese de e-mail antice. 

— Nu am nevoie de numere. Știu cum să îl găsesc pe acest 
demon. 

Hunt se pregătea să răspundă, dar Bryce îl întrerupse. 

— Sarea obsidiană îl va ţine prizonier. 

Hunt aruncă o privire cercului pe care îl făcuse, apoi oftă. 
Chiar dacă cearta cu ea era ca un fel de preludiu, nici el nu voia 
să irosească timpul. 

Temperatura din cameră începuse să scadă. Rapid. Respirația 
lui Hunt ieșea în norișori. Apoi un bărbat umanoid își făcu 
apariţia, vibrând de o putere întunecată, care îi întoarse 
îngerului stomacul pe dos. 

Bryce rânji la Hunt, a cărui inimă îngheţase în piept. 

— Surpriză! 


Bryce își pierduse minţile. Avea să o ucidă - asta dacă nu erau 
amândoi uciși în următoarele câteva secunde. 

— Cine este? 

Camera îngheţă. Nici o haină nu te putea proteja împotriva 
răcelii pe care acest demon o aducea cu el. Trecea prin pânză, 
strat după strat, și Hunt simţea cum își înfige ghearele în pieptul 
lui și îi fură aerul din plămâni. 

Bryce respiră o dată tremurat - singurul semn de disconfort pe 
care îl arătă. Rămase cu faţa la cercul din cealaltă parte a 
camerei. La bărbatul care se afla acum în interiorul graniţei lui 
întunecate. 

— Aidas! zise Bryce încetișor. 

Hunt își închipuise întotdeauna că Prinţul Prăpastiei semăna cu 
demonii inferiori pe care îi vânase de-a lungul secolelor: cu solzi 
sau colţi ori gheare - o brută cu mușchi și furia oarbă a unui 
animal. 


Nu și-l închipuise pe frumușelul acesta subţirel, cu pielea 
palidă. 

Părul blond îi aluneca până la umeri în bucle moi, care îi 
încadrau chipul cu osatură frumoasă. Fără îndoială, pentru a-i 
pune în evidenţă ochii ca niște opale albastre, umbriţi de gene 
dese, aurii. Clipi din acele gene o dată, ușor. Apoi, buzele lui 
senzuale înfloriră într-un zâmbet, lăsând la iveală un rând de 
dinţi prea albi. 

— Bryce Quinlan. 

Lui Hunt îi alunecă mâna spre pistol. Prinţul Prăpastiei îi știa 
numele... chipul. lar felul în care îi spusese numele, cu vocea lui 
catifelată, fusese atât un salut, cât și o întrebare. 

Aidas ocupa cel de-al cincilea nivel din Hel - Prăpastia. El era 
supus doar altor doi prinți: Prințului Abisului și Prințului Gheenei, 
acesta din urmă fiind cel de-al șaptelea și cel mai puternic dintre 
prinții demoni. El era Devoratorul de Stele, iar numele lui real nu 
era niciodată rostit de acea parte a Faliei Nordice. 

Nimeni nu mai îndrăznea să îl rostească după ce Prinţul 
Gheenei devenise prima și singura fiinţă care îl ucisese pe unul 
dintre Asteri. Felul în care o măcelărise pe cea de-a șaptea stea 
sfântă - Sirius, Steaua Lup - în timpul Primelor Războaie era una 
dintre temele preferate ale baladelor din jurul focurilor de la 
taberele de război. Ceea ce îi făcuse lui Sirius după ce o ucisese 
îi câștigase acel renume teribil: Devoratorul de Stele. 

— Data trecută ai apărut în chip de pisică. 

Atât spuse Bryce. Atât! 

Hunt îndrăzni să își ia ochii de la Prinţ și o văzu plecându-și 
capul. Aidas își puse mâinile subţiri în buzunarele de la costumul 
lui bine croit, făcut dintr-un material mai negru decât Prăpastia 
în care își avea sălașul. 

— Pe atunci erai mică. 

Hunt se înfipse bine în pământ, ca să nu se clatine. Îl mai 
întâlnise pe prinţ în trecut... Cum? 

Probabil că șocul îi era întipărit pe chip, pentru că Bryce îi 
aruncă o privire care s-ar fi tradus prin La naiba, calmează-te! 

— Aveam treisprezece ani - nu eram chiar atât de mică. 

Hunt își continuă pufăitul care sugera că el crede opusul. Aidas 
își lăsă capul într-o parte. 

— Și atunci erai foarte tristă. 


Lui Hunt îi luă câteva clipe ca să înţeleagă cuvintele. Urma de 
istorie și trimiterea la clipa de faţă. 

Bryce își frecă palmele. 

— Hai să vorbim despre tine, Majestate. 

— Întotdeauna o fac cu plăcere. 

Gerul îi îngheţa lui Hunt plămânii. Nu puteau rezista decât 
câteva minute la acea temperatură, înainte ca proprietăţile de 
vindecare să le cedeze. Și, în ciuda sângelui de Fee pe care 
Bryce îl avea, exista posibilitatea ca ea să nu-și mai revină 
niciodată. Pentru că nu făcuse Saltul, degerăturile ar fi fost 
permanente în cazul ei. La fel cum permanent pierdute ar fi fost 
membrele și articulațiile eventual pierdute. 

Bryce îi zise prinţului demon: 

— Tu și companionii tăi păreţi a vă agita în întuneric. 

— Așa? 

Aidas se încruntă la pantofii lui din piele lustruită, de parcă ar 
fi putut să vadă prin ei până în fundul Gheenei. 

— Poate că ai invocat prinţul greșit, pentru că este prima oară 
când aud de așa ceva. 

— Cine invocă demonul kristallos ca să vâneze prin acest 
oraș? Cuvinte reci, ascuţite. Şi ce a ucis-o pe Danika Fendyr? 

— Aha, da, am auzit despre asta! Danika a jelit în timp ce era 
sfâșiată în bucăţi. 

Tăcerea lui Bryce îi spuse lui Hunt tot ceea ce trebuia să știe 
despre rana interioară pe care Aidas o zgârmase. După 
zâmbetul pe care îl avea pe chip, Prinţul Prăpastiei o știa și el. 

— Ştii ce demon a făcut asta? continuă Bryce. 

— În ciuda a ceea ce pretind mitologiile voastre, nu cunosc tot 
ce mișcă în Hel. 

— Dar știi totuși? insistă Bryce. Sau știi cine l-a invocat? 

Genele lui aurii sclipiră atunci când clipi. 

— Crezi că eu l-am trimis? 

— N-ai mai sta acum în faţa noastră dacă aș fi crezut asta. 

Aidas râse încet. 

— De data asta nu mai verși lacrimi. 

Bryce zâmbi ușor. 

— Tu mi-ai spus să nu îi las să mă vadă plângând. Ti-am urmat 
sfatul întocmai. 

Ce naiba se petrecuse în timpul acelei întâlniri din urmă cu 
doisprezece ani? 


— Informaţiile se plătesc. 

— Care îţi este preţul? 

Buzele lui Bryce căpătaseră o tentă albăstruie. Trebuiau să 
întrerupă legătura cât mai curând. 

Hunt rămase nemișcat, în timp ce Aidas o cerceta pe Bryce. 
Apoi privirea Prințului păru să-l descopere pe Hunt. Clipi din 
gene spre el, o singură dată. De parcă nu l-ar fi observat până 
atunci. De parcă, având-o pe Bryce în faţă, nu se deranjase să îl 
observe. Hunt încercă să nu se gândească la asta. 

— Tu cine ești? murmură Prinţul. 

Un ordin. 

— El e de decor! 

Bryce își înlănţui braţul cu al lui Hunt și se trase mai aproape 
de el. Pentru căldură sau stabilitate, nu își dădea bine seama. 
Bryce tremura. 

— Şi nu e de vânzare. 

Bryce arătă spre haloul de pe fruntea îngerului. 

— Animăluţelor mele de companie le place să jumulească 
pene - ar fi fost un târg bun. 

Hunt îl privi pe Prinţ în ochi, iar Bryce îi aruncă lui o privire 
lungă, al cărei efect era anulat, pentru că venea însoţită de 
clănţănit din dinţi. Aidas zâmbi, cercetându-l din nou pe înger, 
din cap până în picioare. 

— Un războinic Căzut, cu puterea... 

Sprâncenele spilcuite ale lui Aidas se ridicară a surpriză. Ochii 
lui de opal albastru se îngustară - și apoi străluciră precum cea 
mai fierbinte flacără. 

— De ce ai tu o coroană întunecată pe frunte? 

Hunt nu îl lăsă să vadă cât de surprins era de această 
întrebare. Nu mai auzise niciodată de tatuajul numit astfel: o 
coroană întunecată. Halou, cerneala-vrăjitoarelor, însemn 
rușinos, dar niciodată coroană întunecată. 

Aidas îi privi pe Hunt și pe Bryce cu atenţie. Nu se obosi să mai 
aștepte răspunsul lui Hunt și pe chip îi înflori din nou acel 
zâmbet teribil: 

— Cei șapte prinți sălășluiesc în întuneric și nu provoacă nimic. 
Nu avem nici un interes pentru tărâmul vostru. 

— Te-aș crede dacă neamul tău n-ar fi zgârmat în jurul Faliei 
Nordice în ultimele două decade! zise Hunt. Și dacă n-aş fi fost 
eu cel nevoit să strângă după ei. 


Aidas respiră adânc, de parcă ar fi vrut să simtă aroma aerului 
în care plutiseră cuvintele lui Hunt. 

— Îţi dai seama că s-ar putea să nu fie vorba despre oamenii 
noștri? Falia Nordică se deschide și spre alte locuri - alte 
tărâmuri, da, dar și alte planete. Ce este Hel dacă nu o planetă 
îndepărtată, legată de a voastră de o cută în timp și spaţiu? 

— Hel este o planetă? întrebă Hunt. 

Majoritatea demonilor cu care avusese de-a face și pe care îi 
ucisese nu fuseseră dornici să povestească prea multe. 

Aidas ridică din umeri. 

— Este un loc la fel de real ca Midgard, deși cei mai mulţi 
dintre noi preferă să vă facă să credeţi că nu este. 

Prinţul arătă spre Hunt. 

— Semenii tăi, Îngerule Căzut, au fost creaţi de Asteri în 
Midgard. Însă Feele, metamorfii și mulţi alţii au venit din 
propriile lor lumi. Universul este vast. Unii cred că nu are capăt. 
Sau că universul nostru este doar unul dintr-o mulţime de 
universuri, o mulţime la fel de bogată ca stelele de pe cer, sau 
ca firele de nisip de pe o plajă. 

Bryce îi aruncă lui Hunt o privire prin care îl lăsa să înţeleagă 
că și ea se întreba ce naiba fumează prinţul demon în Prăpastie. 

— Încerci să ne distragi atenţia! zise Bryce și își puse mâinile-n 
sân. 

Podelele se acoperiră cu brumă. 

— Nu voi faceţi zgomot în zona Faliei Nordice? 

— Prinții de rang mai jos fac asta, cei de la nivelul unu și până 
la patru. 

Aidas își lăsă din nou capul într-o parte. 

— Aceia dintre noi care ne aflăm în adevăratul întuneric nu 
avem nici o nevoie și nici un interes în ceea ce privește lumina. 
Dar nici măcar prinții de rang inferior nu l-au trimis pe kristallos. 
Planurile noastre nu au nici o legătură cu astfel de lucruri. 

Hunt mărâi. 

— Odată ca niciodată semenii tăi au vrut să trăiască aici. De 
ce s-ar fi schimbat asta? 

Aidas chicoti. 

— E teribil de amuzant pentru mine să aud poveștile pe care 
Asterii vi le-au ţesut. 

Prinţul îi zâmbi lui Bryce. 

— Ce orbește un Oracol? 


Lui Bryce îi pieri toată culoarea din obraji la auzul acelor 
cuvinte. Cum de știa Aidas despre vizita lui Bryce la oracol, Hunt 
nu putea ști precis, însă Bryce contracară. 

— Ce fel de pisică vizitează un Oracol? 

— Cuvintele câștigătoare! 

Aidas își puse din nou mâinile în buzunare. 

— Nu știam ce preferinţe ai putea avea acum, că ai mai 
crescut. 

Prinţul rânji spre Hunt. 

— Dar aș putea să îţi apar mai degrabă așa, dacă asta te 
mulțumește, Bryce Quinlan. 

— Și mai bine: să nu mai apari din nou, niciodată! îi aruncă 
Hunt prinţului demon. 

Bryce îi strânse braţul. lar el o călcă pe picior, suficient de tare 
încât să o facă să se potolească. 

Însă Aidas chicoti: 

— Îţi scade temperatura. Am să plec. 

— Te rog! spuse Bryce. Spune-mi doar dacă știi ce a ucis-o pe 
Danika. Te rog! 

Un râs moale din partea Prințului. 

— Faceţi din nou testele. Aflaţi ce este între. 

Aidas începu să pălească, de parcă ar fi fost într-adevăr o 
conversaţie telefonică pe cale să se întrerupă. 

— Aidas! strigă Bryce, pășind chiar la marginea cercului. 

Hunt se luptă cu instinctul de a o trage înapoi spre el. Mai ales 
că întunericul începuse să tivească marginile trupului lui Aidas. 

— Îţi mulţumesc. Pentru acea zi. 

Prinţul Prăpastiei rămase nemișcat, de parcă ar fi încercat să 
se agaţe cumva de lumea lor. 

— Fă Saltul, Bryce Quinlan. 

Rămăsese doar o umbră tremurândă. 

— Şi caută-mă la sfârșit. 

Aidas dispăruse aproape cu totul când adăugă, vorbele lui 
plutind, strecurându-se în cameră ca niște fantome: 

— Oracolul nu a văzut. Dar eu da. 

În urma lui se așternu o liniște palpabilă, în timp ce camera 
începea să se dezgheţe și promoroaca să se topească. 

Hunt se răsuci spre Bryce. 

— În primul rând: du-te naibii cu surpriza ta. 

Bryce își frecă palmele, încercând să se încălzească. 


— Nu m-ai fi lăsat să îl invoc pe Aidas dacă ţi-aș fi spus de la 
început. 

— La naiba! Asta pentru că ar trebui să fim morţi acum! 

Hunt o privi uluit. 

— Eşti nebună? 

— Ştiam că mie nu Îmi va face rău. Nici persoanei care mi-ar 
sta alături. 

— Vrei să-mi spui cum de l-ai cunoscut pe Aidas când aveai 
treisprezece ani? 

— Eu... i-am povestit cât de rău s-au sfârșit lucrurile între mine 
și tatăl meu biologic după vizita mea la Oracol. 

Furia lui Hunt se topi în faţa durerii de pe chipul ei. 

— Așa că, după aceea, în timp ce plângeam de să-mi iasă ochii 
din cap pe una dintre băncile din parcul oracolului, lângă mine a 
apărut o pisică albă. Avea niște ochi albaștri cum nu mai 
văzusem niciodată. Am știut, chiar dinainte să vorbească, că nu 
era o pisică și nici un metamorf. 

— Cine îl invocase atunci? 

— Nu știu. Jesiba mi-a spus că prinții se pot strecura prin 
fisurile din Falii și că pot lua forma animalelor comune. Insă 
atunci când fac asta sunt închiși în acele forme - lipsiţi de toate 
puterile lor, cu excepţia abilității de a vorbi. Şi mi-a mai spus că 
ei nu pot rămâne în lumea noastră decât pentru câteva ore. 

Un fior îi scutură aripile lui Hunt. 

— Ce ţi-a spus Aidas? 

— M-a întrebat: Ce orbește un Oracol? lar eu i-am răspuns: Ce 
fel de pisică vizitează un Oracol? A auzit ţipetele atunci când a 
intrat la Oracol. Presupun că asta l-a intrigat. Mi-a spus să nu 
mai plâng. Mi-a zis că asta nu le aduce decât satisfacţie celor 
care mi-au greșit. Că n-ar trebui să-mi irosesc lacrimile pentru 
ei. 

— Ce căuta Prinţul Prăpastiei la Oracol? 

— Nu mi-a spus. Dar a stat cu mine până când mi-am făcut 
curaj să mă întorc acasă la tatăl meu. Până să apuc să îi 
mulțumesc, dispăruse. 

— Ciudat. 

Bine, fie! Hunt putea să înțeleagă de ce Bryce alesese să îl 
invoce pe el, având în vedere că se purtase frumos cu ea în 
trecut. 


— Poate că ceva din firea pisicească se lipise de el și era doar 
curios în privința mea. 

— Se pare că ţi-a dus dorul. 

Hunt lăsă întrebarea să se subiînțeleagă. 

— Se pare. Deși nu ne-a oferit prea multe informaţii relevante 
de la care să pornim. 

Privirea lui Bryce căpătă un aer distant în timp ce fixa cercul 
gol din faţa lor. Își scoase telefonul din buzunar. Hunt întrezări 
pe cine suna - Dec/an Emmet. 

— Bună, B! 

Pe fundal se auzeau bubuind muzica și râsetele unor bărbați. 
Bryce nu pierdu timpul cu amabilităţi. 

— Am primit un pont cum că ar trebui să refacem mai multe 
dintre teste... Presupun că asta se referă la cele făcute 
victimelor și probelor de acum câţiva ani. Îţi vine în minte ceva 
care ar trebui să fie reexaminat? 

— E Bryce? se auzi pe fundal vocea lui Ruhn întrebând. 

— Eu aș mai face cu siguranţă un test olfactiv, zise Declan. Vei 
avea nevoie de haine. 

— Au făcut cu siguranţă un test olfactiv cu doi ani în urmă, 
afirmă Bryce. 

— Pe cel comun sau pe Mimir? întrebă Declan. 

Hunt simţi o săgeată în pântece. Mai ales când Bryce întrebă: 

— Care este diferența? 

— Mimir este mai bun. E relativ nou. 

Bryce își întoarse privirea spre Hunt și el își scutură ușor capul. 

— N-a făcut nimeni testul Mimir, zise ea încet, la telefon. 

Declan ezită. 

— Păi... este tehnologia Feelor în mare parte. O împrumutăm 
legiunii pentru cazurile majore. 

O pauză. 

— Cineva a avut probabil un cuvânt de spus în legătură cu 
asta. 

Hunt se pregăti pentru ce avea să urmeze. 

— Aveaţi acces la chestia asta acum doi ani de zile? 

Declan tăcu din nou. Apoi: 

— Ah... rahat! Apoi la telefon trecu Ruhn. 

— Bryce, a fost un ordin direct: să nu se investigheze prin 
acele mijloace. S-a stabilit ca Feele să nu se implice. 


Devastare, furie, durere... Toate năvăliră în pieptul lui Bryce. 
Își strânse degetele în pumni. 

Hunt zise, știind că Ruhn îl aude: 

— Regele Toamnei este un mare nenorocit, știi asta? 

— Am de gând să i-o spun în faţă, mârâi Bryce, apoi închise 
telefonul. 

— Ce? întrebă Hunt. 

Însă Bryce alerga deja afară pe ușă. 

Lui Bryce îi fierbea sângele în vine în timp ce alerga prin Piaţa 
Veche, pe străzile ude de ploaie, spre Cvinta Rozelor. 

Vilele străluceau în ploaie - case ca niște mici palate, cu 
peluze și grădini imaculate, cu toatele îngrădite de fier forjat. La 
fiecare colț stăteau de pază Fee cu chipul împietrit ori 
metamorfi din Aux. 

De parcă rezidenții de acolo trăiau în aceeași teroare abjectă 
la care erau supuși peregrinii și cei câţiva sclavi din Orașul 
Semilunii. 

Bryce ocoli mamutul din marmură care era Arhivele Feelor. 
Clădirea era acoperită de voaluri curgătoare de flori, care îi 
îmbrăcau nenumăratele coloane. Trandafiri, iasomie, glicină - cu 
toate înflorite perpetuu, indiferent de anotimp. 

Bryce alergă spre vila întinsă de marmură albă, acoperită de 
trandafiri roz, spre poarta ei de fier forjat, păzită de patru soldaţi 
Fee. 

Aceștia i se puseră înainte atunci când Bryce se opri în strada 
pietruită, lucind de ploaie. 

— Lăsaţi-mă să intru! zise ea, printre dinţi, răsuflând din greu. 

Soldaţii nici măcar nu clipiră. 

— Ai programată o întâlnire cu Majestatea Sa? întrebă unul 
dintre ei. 

— Lasă-mă să intru! zise ea din nou. 

Știuse. Tatăl ei știuse că existau teste care ar fi putut arăta ce 
o ucisese pe Danika și nu făcuse nimic. Se dăduse în mod 
deliberat la o parte. Trebuia să îl vadă. Trebuia să i-o spună în 
faţă. Nu îi păsa cât era ceasul. 

Ușa lustruită era închisă, însă înăuntru se vedeau aprinse 
luminile. Era acasă. Era în mod sigur acasă. 

— Nu fără programare! îi zise paznicul. 

Bryce făcu un pas spre ei și fu aruncă înapoi. Clădirea era 
înconjurată de un perete fierbinte, invizibil, generat fără îndoială 
de bărbaţii Fee care se aflau în faţa ei. Unul dintre paznici rânji. 
Bryce se aprinse la faţă atât de tare încât o usturau ochii. 

— Mergeţi și spuneţi-i regelui vostru că Bryce Quinlan vrea să 
vorbească cu el. Acum. 


— Vino atunci când vei avea o programare, corcitură! îi aruncă 
unul dintre soldaţi. 

Bryce lovi cu pumnul în scutul lor. Peretele invizibil rămase 
neclintit. 

— Spuneţi-i că... 

Gardienii se încordară în faţa puterii, întunecate și adânci, care 
pulsa în spatele ei. Pe deasupra drumului pietruit alunecară 
fulgere. Paznicii își duseră mâinile la săbii. 

Hunt zise, cu vocea ca de tunet: 

— Domnișoara dorește să vorbească cu Majestatea Sa. 

— Majestatea Sa nu este disponibil. 

Paznicul care vorbise observase în mod clar haloul de pe 
fruntea lui Hunt. Rânjetul care i se întindea pe faţă era unul 
dintre cele mai hidoase lucruri pe care Bryce le văzuse în viaţa 
ei. 

— Mai ales nu pentru sclavi și târfe pe jumătate om. 

Hunt făcu un pas spre ei. 

— la mai zi o dată. 

Rânjetul de pe chipul soldatului rămăsese intact. 

— O dată nu a fost îndeajuns? 

Hunt își strânse pumnii. Avea să o facă, își dădu seama Bryce. 
Avea să îi facă praf și pulbere pe acei măgari și să îi croiască ei 
drum cu forţa, pentru ca ea să poată discuta cu regele. 

În capătul străzii apăru Ruhn, înconjurat de umbre, cu părul lui 
negru lipit de scalp, din cauza ploii. În urma lui veneau Flynn şi 
Declan. 

— Retrăgeţi-vă! ordonă Ruhn paznicilor. La dracu’, retrăgeţi- 
vă! 

Paznicii nici nu se gândeau să facă asta. 

— Nici măcar tu, Prinţule, nu ești autorizat să ordoni asta. 

Umbrele lui Ruhn se ridicară în spatele lui, ca o pereche 
fantomatică de aripi, însă i se adresă lui Bryce: 

— Sunt alte bătălii, pentru care merită să te lupţi cu el. 
Aceasta nu este una dintre ele. 

Bryce se îndepărtă câţiva pași de poartă, deși paznicii îi 
auzeau probabil fiecare cuvinţel: 

— A ales de bunăvoie să nu ajute în cazul Danikăi. 

— Unii ar putea considera că asta înseamnă periclitarea unei 
investigaţii imperiale! interveni Hunt. 

— Du-te dracu’, Athalar! se răsti Ruhn. 


Prinţul își întinse mâna spre braţul lui Bryce, însă aceasta se 
trase înapoi. Ruhn își încleștă falca. 

— Ştii, tu ești considerată membru al acestei curți. Și ai fost 
implicată într-o încurcătură colosală. Regele a decis că cel mai 
bun lucru pe care îl poate face pentru a-ţi asigura protecţia este 
să nu se implice în caz, să nu cerceteze mai în amănunt. 

— De parcă el a dat vreodată doi bani pe siguranţa mea. 

— l-a păsat suficient încât să mă pună pe mine să-ţi fiu paznic. 
Dar tu l-ai vrut pe Athalar, ca să vă jucaţi de-a colegii sexy. 

— El vrea să pună mâna pe Corn! Pentru e/ izbucni Bryce. N- 
are nimic de-a face cu mine. 

Bryce arătă spre casa din spatele gardului de fier. 

— Mergi acolo și spune-i rahatului că n-am să uit asta 
niciodată. Niciodată! Mă îndoiesc că îi va păsa, dar tu spune-i. 

Umbrele lui Ruhn rămaseră nemișcate, atârnându-i de pe 
umeri. 

— Îmi pare rău, Bryce. În privinţa Danikăi... 

Bryce șuieră: 

— Să nu îi mai pronunţi niciodată numele în faţa mea. Să nu-i 
spui niciodată numele în fața mea! 

Ar fi putut jura că pe chipul fratelui ei trecu o undă de durere, 
pe care nici umbrele nu i-o putură ascunde. Insă ea își întoarse 
spatele și dădu cu ochii de Hunt, care-i privea cu mâinile-n sân. 

— Ne vedem la apartament. 

Nu se obosi să mai adauge și altceva și o luă din nou la goană. 


Fusese aiurea că nu îl avertizase pe Hunt în privinţa celui pe 
care voia să îl invoce. Era dispusă să recunoască asta. Dar asta 
nu se compara cu faptul că tatăl ei refuzase să ofere acces la 
testele Feelor. 

Bryce nu se ducea acasă. Pe la jumătatea drumului se 
hotărâse să schimbe destinaţia. Cum Corbul Alb era închis, barul 
ei preferat de pe vremuri avea să fie tocmai bun. 

Lethe era deschis. Ceea ce era de bine, având în vedere că Îi 
pulsa rana de la picior, iar tălpile îi erau pline de bășici, pentru 
că alergase cu papucii ei stupizi. Şi-i scoase în clipa în care se 
așeză pe scaunul de la bar, și oftă când tălpile îi atinseră cadrul 
rece de alamă. 

Lethe nu se schimbase în cei doi ani de când nu îi mai călcase 
pragul. Aceeași podea care crea iluzii optice, pictată în cuburi 


negre, gri și albe. Aceiași stâlpi din lemn de cireș, care se 
înălţau ca niște copaci spre tavanul înalt și arcuit de deasupra. 
Același bar făcut din sticlă mată și metal negru, tot numai linii 
drepte și colţuri pătrate. 

Îi trimisese un mesaj lui Juniper cu cinci minute în urmă, 
invitând-o la un pahar. Juniper încă nu îi răspunsese. Așa că 
Bryce se mulţumi să urmărească știrile pe ecranul de deasupra 
barului, care arătau imagini de pe fronturile noroioase din 
Pangera, pline de rămășițele costumelor mecanice, ca de niște 
jucării stricate. Trupurile de oameni și de Vaniri se întindeau pe 
kilometri întregi. Ciorile își începuseră deja ospăţul. 

Până și chelnerul om se oprise ca să se uite, cu chipul încordat 
în faţa carnagiului expus. Un ordin răstit din partea barmanului 
și se puse din nou în mișcare, însă Bryce văzuse scânteia de 
determinare din ochii căprii ai tânărului. Văzuse furia și 
hotărârea. 

— La naiba! mormăi Bryce și luă o gură din paharul de whisky 
pe care îl avea în faţă. 

Avea același gust oribil pe care și-l amintea și o ardea până în 
coșul pieptului. Era exact de ce avea nevoie. Mai luă o 
înghiţitură. O sticlă cu un soi de tonic movuliu ateriză lângă ea, 
pe tejghea. 

— E pentru picior! zise Hunt. 

Se așeză pe scaunul de lângă. 

— Dă-l pe gât. 

Bryce aruncă o privire flaconului de sticlă. 

— Ai fost să vezi o vrăjidoctoriță? 

— E o clinică chiar pe colț. M-am gândit că n-ai de gând să 
părăsești locul ăsta prea curând. 

Bryce sorbi din băutura ei. 

— Ai ghicit. 

Hunt împinse tonicul mai aproape de ea. 

— Bea-l înainte să termini. 

— Nici un comentariu pentru că mi-am încălcat regula de 
abstinență? 

Hunt se rezemă de bar și își strânse aripile pe lângă corp. 

— E regula ta - tu o poţi anula oricând dorești. 

În fine. Bryce se întinse după tonic, desfăcu dopul și îl dădu pe 
gât. 

— Are gust de struguri! se strâmbă. 


— l-am zis să îl facă dulce. 

Bryce clipi din gene. 

— Pentru că eu sunt o dulce, Athalar? 

— Pentru că știam că n-ai să-l bei dacă ar avea gust de spirt. 

Bryce își ridică paharul de whisky. 

— Ba din contră! 

Hunt îi făcu semn barmanului și își comandă o apă, apoi îi zise 
lui Bryce: 

— Deci, seara asta a mers bine. 

Bryce chicoti și sorbi din nou din whisky. Zeilor, avea un gust 
oribil. De ce bea așa ceva? 

— Magnific. 

Hunt bău din apa lui. O privi câteva clipe, apoi zise: 

— Uite, am să stau cu tine aici până te faci mangă, dacă asta e 
ceea ce vrei, dar mai întâi lasă-mă să-ţi zic: există căi mai bune 
prin care te poţi descărca. 

— Mersi, mamă. 

— Vorbesc serios. 

Barmanul îi aduse lui Bryce încă un pahar cu whisky. Hunt îi 
zise cu grijă: 

— Nu ești singura persoană care a pierdut pe cineva drag. 

Bryce își sprijini capul într-o mână. 

— Povestește-mi totul despre ea, Hunt. Hai să auzim, în sfârșit, 
toată povestea lacrimogenă! 

Hunt o privi în ochi. 

— De ce ești așa? Încerc să vorbesc cu tine. 

— Şi eu încerc să beau! răspunse Bryce și își ridică paharul. 

Îi vibră telefonul și amândoi se uitară spre ecran. Juniper îi 
răspunsese într-un final. 

Nu pot, scuze. Antrenamente. Apoi încă un mesaj. Stai puțin... 
De ce bei la Lethe? Te-ai apucat din nou de băut? Ce s-a 
întâmplat? 

Hunt îi zise încetișor: 

— Poate că și prietena ta încearcă să îți spună ceva. 

Bryce își strânse degetele în pumni și întoarse telefonul cu faţa 
în jos, pe tejgheaua de sticlă mată. 

— Nu erai pe cale să-mi spui povestea de inimă albastră 
despre iubita ta minunată? Ea ce părere ar avea despre felul 
brutal în care m-ai pipăit și practic mi-ai devorat gâtul acum 
câteva nopţi? 


Bryce regretă cuvintele de îndată ce le rosti. Le regretă din 
atâtea motive, printre care, nu cel din urmă era că nu își putuse 
lua gândul de la clipa aceea de nebunie de pe acoperiș, când 
gura lui i se coborâse pe gât și ea începuse să își piardă cu totul 
minţile. Nu își putea lua gândul de la cât de bine se simţise - de 
la cum îl simţise pe el. 

Hunt o privi de sus pentru câteva clipe. Lui Bryce i se ridică 
fierbinţeala în obraji. 

Însă el nu zise decât: 

— Ne vedem acasă. 

Ultimul cuvânt pluti între ei. Hunt scoase încă un flacon mov și 
îl așeză pe tejghea. 

— Pe acesta să îl bei în treizeci de minute. 

Şi plecă. Traversă ușor barul și apoi strada de afară. 


Hunt abia se așezase confortabil pe canapea, ca să 
urmărească meciul de sunball, când Bryce intră în apartament, 
cu două sacoșe cu cumpărături în braţe. Era și timpul. 

Syrinx se aruncă de pe canapea și o asaltă, săltat pe picioarele 
din spate, gata să primească pupici. Bryce îi făcu hatârul și îi 
smotoci blana aurie, apoi își ridică ochii spre Hunt. Ingerul își 
bea mai departe berea pe canapea. Dădu doar scurt din cap 
spre ea. 

Bryce dădu și ea din cap, fără să-l privească în ochi și se 
îndreptă spre bucătărie. Nu mai șchiopăta la fel de rău, însă nu 
era vindecată cu totul. 

Hunt o trimisese pe Naomi să monitorizeze strada din faţa 
barului select, în timp ce el se dusese la sală ca să scape de 
tensiune. 

Pipăit brutal. Nu putea uita cuvintele. Cum nu putea uita nici 
adevărul: nu se gândise la Shahar nici o secundă cât stătuseră 
pe acel acoperiș. Nici în zilele următoare. lar în acea noapte, în 
duș, și apoi în toate celelalte nopţi care urmaseră, nu la Shahar 
se gândise. Nici pe departe. 

Quinlan trebuie să fi știut asta. Trebuie să fi știut peste ce rană 
presară sare. Așa că avusese de ales între a ţipa la ea șia 
merge la sală. Alesese cea de-a doua variantă. 

Asta se întâmplase cu două ore în urmă. Între timp curăţase 
toată sarea obsidiană, îl plimbase și îl hrănise pe Syrinx, după 
care se așezase pe canapea ca să aștepte. 


Bryce își așeză sacoșele pe blatul din bucătărie, cu Syrinx la 
picioarele ei, dornic să inspecteze fiecare cumpărătură. Printre 
picături, Hunt arunca ocheade spre ceea ce despacheta. 
Legume, fructe, carne, lapte de ovăz, lapte de vacă, orez, o 
bucată de pâine cu cereale... 

— Așteptăm pe cineva? întrebă el. 

Bryce scoase o tigaie și o puse pe aragaz. 

— M-am gândit să pregătesc o cină târzie. 

Avea spatele ţeapăn, umerii drepţi. Și-ar fi putut închipui că 
era supărată, însă faptul că pregătea cina pentru ei sugera 
altceva. 

— E înţelept să gătești când ai dat pe gât whisky? 

Bryce îi aruncă o privire urâtă peste umăr. 

— Încerc să fac ceva drăguţ, iar tu nu mă ajuţi deloc. 

Hunt își ridică mâinile. 

— În ordine. Scuze. 

Bryce se întoarse la aragaz, potrivi temperatura și apoi 
desfăcu un pachet cu un soi de carne tocată. 

— N-am dat pe gât whisky. Am plecat de la Lethe curând după 
tine. 

— Unde-ai fost? 

— La un depozit din apropiere de Codrul Lunii. 

Bryce începu să adune condimente. 

— Am ascuns o mulţime din lucrurile Danikăi acolo. Sabine 
avea să le înhaţe, dar am pus mâna pe ele înaintea ei. 

Bryce aruncă niște carne tocată în cratiţă și arătă spre cea de- 
a treia sacoșă, pe care o lăsase lângă ușă. 

— Am vrut doar să mă asigur că nu era nici un indiciu care să 
ne trimită la Corn acolo, ceva ce poate nu am observat atunci. 
Și am vrut să iau câteva dintre hainele Danikăi - cele care erau 
în camera mea în acea noapte, pe care cei din Legiune nu le-au 
confiscat. Știu că ei au deja haine d-ale ei, de dinainte, dar m- 
am gândit că... Poate e ceva și pe astea. 

Hunt își deschise gura ca să zică ceva - ce anume, mai precis, 
nici el nu știa - însă Bryce continuă: 

— După aceea am fost la piaţă. De vreme ce, condimentele nu 
sunt mâncare, se pare. 

Hunt își luă berea cu el și tipăi spre bucătărie. 

— Ai nevoie de ajutor? 


— Nu. Este o masă prin care îmi cer scuze. Tu du-te și uită-te 
la meciul tău. 

— Nu-i nevoie să-ţi ceri scuze. 

— M-am purtat ca o nemernică. Dă-mi voie să-ţi gătesc ceva, 
ca să mă revanșez. 

— Dacă e să mă iau după câtă pudră de chili ai pus în tigaia 
aia... nu cred că vreau să accept acest tip special de scuze. 

— La naiba! Am uitat să adaug chimenul! 

Bryce se grăbi să dea focul mai mic și să adauge condimentul, 
amestecând în compoziţia care începea să miroasă a curcan 
prăjit. Oftă: 

— Sunt un dezastru! 

Hunt așteptă, o lăsă să-și caute cuvintele. Bryce începu să taie 
o ceapă, cu mișcări ușoare și delicate. 

— Sincer, eram un mic dezastru dinainte de ceea ce s-a 
întâmplat cu Danika și... Făcu o pauză în timp ce tăia ceapa în 
inele perfecte. Lucrurile nu s-au îmbunătăţit. 

— De ce erai un dezastru înainte să moară? 

Bryce dădu drumul cepei în tigaie. 

— Sunt pe jumătate om și am o diplomă aproape inutilă. Toţi 
prietenii mei aveau un viitor strălucit în față, aveau să facă ceva 
în viaţă. Strâmbă ușor din buze. Eu sunt o secretară cu o 
denumire mai pompoasă. Și nu am nici un plan pe termen lung, 
adăugă ea în timp ce amestecă ceapa. Petrecerile și restul... 
Doar atunci noi patru eram pe picior de egalitate. In acele 
momente nu conta că Fury e un soi de mercenar, că Juniper este 
atât de talentată sau că Danika avea să fie într-o zi un lup 
atotputernic. 

— Ti-au reproșat vreodată ceva? 

— Nu, spuse și ochii de chihlimbar cercetară faţa îngerului. Nu, 
nu ar fi făcut așa ceva. Dareu nu puteam uita niciodată. 

— Vărul tău mi-a zis că obișnuiai să dansezi. Și că te-ai oprit 
după moartea Danikăi. Nu ai vrut niciodată să faci din dans o 
carieră? 

Bryce arătă spre curbura șoldurilor ei. 

— Mi s-a spus că trupul meu pe jumătate omenesc este prea 
plinuț. Mi s-a mai spus și că am sânii prea mari și că am fundul 
cât casa. 

— Fundul tău este perfect. 


Vorbele îi scăpaseră fără să vrea. Hunt se abţinu să mai spună 
cât de mult îi plăceau și celelalte părţi ale corpului ei. Cât de 
mult își dorea să le venereze. Incepând cu fundul. 

Bryce se îmbujoră. 

— Ei, mersi! 

Amestecă în tigaie. 

— Dar nu mai dansezi nici de plăcere? 

— Nu, spuse și privirea îi deveni rece. Nu mai dansez. 

— Și nu te-ai gândit niciodată să lucrezi în alt domeniu? 

— Bineînţeles că m-am gândit. Am zece aplicaţii pentru locuri 
de muncă, ascunse în calculatorul de la galerie, însă nu mă pot 
concentra suficient încât să le finalizez. A trecut atâta timp de 
când am văzut anunţurile, încât probabil s-au ocupat deja până 
acum. Nici măcar nu mai contează că ar trebui să găsesc o cale 
prin care s-o conving pe Jesiba că aș continua să-i plătesc 
datoria. 

Bryce amestecă mai departe în tigaie. 

— O viaţă de om pare un timp destul de lung de umplut. Dar 
una de nemuritor? 

Își dădu părul după ureche. 

— N-am nici o idee despre ce ar trebui să fac. 

— Eu am două sute treizeci și trei de ani și încă încerc să-mi 
dau seama. 

— Da, dar tu... tu ai; făcut ceva. Ai luptat pentru ceva. Tu esti 
cineva. 

Hunt își arătă tatuajul de sclav de pe încheietură. 

— Și uite unde am ajuns. 

Bryce se întoarse cu spatele la aragaz. 

— Hunt, chiar îmi pare rău în legătură cu ce am spus despre 
Shahar. 

— Nu-ţi face griji! Bryce arătă spre ușa deschisă de la 
dormitorul lui Hunt, prin care se întrezărea fotografia cu ea și 
Danika, de pe noptieră. 

— Mama ne-a făcut poza în ziua în care am ieșit de la spitalul 
din Rosque. 

Hunt știa că Bryce vrea să ajungă undeva și el era dispus să 
asculte. 

— De ce fuseserăţi într-un spital? 

— Teza Danikăi avea ca temă istoria traficului ilegal de 
animale. A descoperit un cartel, însă nimeni din Aux sau din 


Legiunea 33 nu era dispus să o ajute, așa că noi două am 
hotărât să ne ocupăm de asta singure. Operaţiunea era condusă 
de cinci metamorfi cobre, care ne-au prins în timp ce încercam 
să le eliberăm marfa de contrabandă. Noi le-am zis în față că 
sunt niște cobre-măgari și de acolo lucrurile au escaladat. 

Bineînţeles că ea și Danika făcuseră așa ceva. 

— Cât de mult au escaladat? 

— O urmărire pe motociclete și un accident. Eu mi-am rupt 
braţul în trei locuri și Danika și-a fracturat pelvisul. Pe Danika au 
împușcat-o de două ori în picior. 

— Zeilor! Ar fi trebuit să-i vezi pe cobrele-măgari! 

— l-ai ucis? 

Lui Bryce i se întunecară ochii. În ei se citea doar sclipirea pură 
de prădător a Feelor. 

— Pe unii dintre ei. Pe cei care au tras în Danika... Am avut 
grijă de ei. De restul s-a ocupat poliţia. 

Solas arzător! Hunt avea sentimentul că Bryce nu îi spune 
toată povestea. 

— Stiu că lumea crede că Danika a fost o petrecăreaţă 
nesăbuită, certată cu mămica, știu că asta crede Sabine, dar... 
Danika a vrut să elibereze acele animale pentru că pur și simplu 
nu putea să doarmă noaptea știind că sunt închise în cusști, 
singure și înspăimântate. 

Prințesa Petrecăreaţă, o porecliseră Hunt și triarii pe la spate. 

Bryce continuă: 

— Danika făcea mereu genul acesta de lucruri - ajuta 
persoane pe care Sabine le considera inferioare. Poate că în 
parte făcea asta ca să o scoată din sărite pe mama ei, da, însă 
în cea mai mare parte își dorea să ajute. De aceea i-a tratat 
blând pe Philip Briggs și pe cei din grupul lui, de aceea le-a dat 
atâtea șanse. 

Bryce răsuflă lung. 

— Era dificilă, dar a fost o persoană bună. 

— Dar tu? întrebă Hunt cu grijă. 

Bryce își trecu mâna prin păr. 

— În cele mai multe zile mă simt la fel de rece ca această 
cameră, atunci când a fost Aidas aici. De cele mai multe ori 
vreau să mă întorc în timp. Vreau ca lucrurile să fie iar cum 
erau. Nu mai suport să merg înainte. 

Hunt o privi lung câteva clipe. 


— Ştii, există Îngeri Căzuţi care s-au împăcat cu haloul și cu 
tatuajul de sclav. După câteva decenii au ajuns să se 
obișnuiască cu ele. Au încetat să se mai împotrivească. 

— Tu de ce nu ai încetat niciodată să te împotrivești? 

— Pentru că am avut dreptate atunci și încă avem dreptate și 
acum. Shahar a fost doar vârful suliței. Am urmat-o orbește într- 
o luptă pe care n-am fi avut cum să o câștigăm, însă am crezut 
în idealurile ei. 

— Dacă ai putea să o faci din nou, să mărșăluiești sub steagul 
lui Shahar din nou - ai face-o? 

Hunt se gândi câteva clipe. Nu se lăsa de obicei furat pentru 
prea mult timp de amintirea a ceea ce se petrecuse. 

— Dacă nu aș fi luat parte la rebeliune alături de ea, aș fi fost 
probabil remarcat datorită fulgerului de către un alt Arhanghel. 
Cel mai probabil acum aș fi fost comandant într-unul dintre 
orașele din Pangera, sperând ca într-o zi să strâng suficient cât 
să-mi cumpăr libertatea. Însă ei n-ar fi dat drumul cuiva cu darul 
meu. Nu prea aș fi avut de ales și ar fi trebuit să mă alătur 
Legiunii. Este destinul care mi-a fost trasat. lar fulgerul, 
priceperea de a ucide - eu nu am cerut niciodată aceste daruri. 
Aș renunţa la ele într-o secundă dacă aș putea. 

În ochii lui Bryce se citea că îl înţelege. 

— Știu. 

Hunt ridică o sprânceană. 

Bryce clarifică: 

— Ce înseamnă să fii bun la ceva la care nu îţi dorești să fii 
bun. Ce înseamnă să ai un talent la care ai renunţa imediat. 

Bryce își lăsă capul pe o parte. 

— Adică... uită-te la mine: mă pricep grozav să atrag măgari. 

Hunt pufăi și apoi râse. 

— Nu mi-ai răspuns la întrebare. Ai mai lua parte la rebeliune 
dacă ai ști cum se sfârșește totul? 

Hunt oftă. 

— Aici voiam să ajung: chiar dacă nu m-aș fi alăturat 
rebeliunii, aș fi sfârșit într-o versiune oarecum mai roz a viţii pe 
care o am acum. Pentru că sunt tot un soldat folosit pentru așa- 
zisele mele daruri - doar că acum sunt în mod oficial și sclav, în 
loc să fiu unul forțat să aleagă serviciul militar în lipsa altor 
opţiuni. O altă diferenţă ar fi că servesc în Valbara și că am un 


târg nebunesc cu un Arhanghel, sperând ca într-o zi să fiu iertat 
pentru așa-zisele mele păcate. 

— Nu crezi că au fost păcate. 

— Nu. Cred că ierarhiile îngerilor sunt niște prostii. Am avut 
dreptate să ne răzvrătim. 

— Chiar dacă te-a costat totul? 

— Da. Deci presupun că acesta este răspunsul meu. Aș face-o 
din nou, chiar dacă aș ști ce s-ar întâmpla. Și dacă voi fi 
vreodată liber... 

Bryce se opri din amestecat. Îl privi în ochi atunci când spuse: 

— Îmi aduc aminte de fiecare în parte, de cei care au fost 
atunci pe câmpul de luptă. Cei care au doborât-o pe Shahar. Și 
îmi aduc aminte de toţi îngerii, de Asteri, de Senat, de 
Guvernator - de toți cei care au fost de faţă atunci când ne-a 
fost pronunţată sentința. 

Hunt se rezemă de blatul de bucătărie și luă o gură din sticla 
de bere, lăsând-o pe Bryce să completeze ce rămăsese nespus. 

— Și după ce i-ai ucis pe toţi? Apoi ce? 

Hunt clipi în faţa atitudinii ei lipsite de teamă. Nu îl judeca 
deloc. 

— Adică, presupunând că supraviețuiesc. 

— Presupunând că supravieţuiești luptei cu Arhanghelii și cu 
Asterii, apoi? 

— Nu știu. 

Hunt îi oferi un început de zâmbet. 

— Poate că tu și eu, Quinlan, putem afla împreună. Vom avea 
secole la dispoziţie. 

— Dacă fac Saltul. 

Hunt tresări. 

— Ai alege să nu îl faci? 

Se întâmpla rar - foarte, foarte rar - ca un Vanir să refuze să 
facă Saltul și să trăiască doar o viaţă de muritor. 

Bryce adăugă mai multe legume și condimente în tigaie, apoi 
băgă un pachet cu orez instant în cuptorul cu microunde. 

— Nu știu. Aș avea nevoie de o Ancoră. 

— Ce zici de Ruhn? 

Chiar dacă nici unul nu voia să recunoască, el ar fi înfruntat 
toate bestiile din Gheena ca să o protejeze. Bryce îi aruncă o 
privire sarcastică. 

— În nici un caz! 


— Juniper atunci? 

Cineva în care avea cu adevărat încredere, la care ținea. 

— Ea ar fi de acord, dar nu mi se pare cinstit. lar să folosesc 
una dintre Ancorele publice nu e de mine. 

— Eu am folosit una. A fost totul în ordine. 

Hunt întrezări întrebarea pe care Bryce o avea în privire și zise 
repede, înainte ca ea să îi dea glas. 

— Poate că te vei răzgândi. 

— Poate. 

Bryce își mușcă buzele. 

— Îmi pare rău că ţi-ai pierdut prietenii. 

— Şi mie îmi pare rău că ţi i-ai pierdut pe ai tăi. 

Bryce își plecă fruntea și apoi se întoarse la tigaie. 

— Ştiu că lumea nu înţelege. Dar... s-a stins ceva în mine 
atunci. Danika nu a fost sora mea, nici iubita mea. Insă era 
persoana în preajma căreia puteam fi eu însămi, fără să mă simt 
vreodată judecată. Persoana care știam că va răspunde la 
telefon sau că mă va suna înapoi. Ea era cea care îmi dădea 
curaj pentru că orice s-ar fi întâmplat, indiferent de cât de rău 
sau de jenant ar fi fost, știam că o am pe ea de partea mea. 
Ştiam că, dacă lucrurile se duc de râpă, pot vorbi cu ea și totul 
va fi bine. 

Lui Bryce îi luciră ochii și Hunt se strădui din răsputeri să nu 
facă cei câţiva pași spre ea și să îi apuce mâna. 

— Dar... Lucrurile nu merg bine. Şi eu nu voi mai vorbi 
niciodată cu ea. Cred că lumea se așteaptă să îmi fi trecut până 
acum. Dar nu pot. De fiecare dată când mă apropii de adevărul 
noii mele realităţi, vreau să mă întorc în starea de negare. Nu 
vreau să mai fiu eu. Nu mai pot să dansez pentru că asta îmi 
aduce aminte de ea - de cum dansam împreună în cluburi sau 
pe străzi, în apartamentul nostru sau la cămin. Nu îmi mai 
permit să dansez pentru că asta mă făcea fericită și... Eu nu am 
vrut, nu vreau, să mai simt asta. 

Bryce înghiţi nodul care i se pusese în gât. 

— Știu că sună jalnic. 

— Nu este, răspunse Hunt încet. 

— Imi pare rău că am sărit așa pe tine. 

Lui Hunt i se ridicară ușor colţurile buzelor. 

— Poţi să sari oricând pe mine, Quinlan. 

Bryce pufăi și își scutură capul. 


— Ai făcut-o să sune indecent. 

— Tu ai zis-o prima. 

Bryce zâmbi ușor. La naiba! Dacă nu îl săgeta zâmbetul acela 
în piept! 

Însă Hunt zise doar: 

— Ştiu că ai să mergi înainte, Quinlan! Chiar dacă va fi greu. 

— Ce te face să fii așa sigur? 

Hunt merse spre ea, cu pași tăcuţi. Bryce își lăsă capul pe 
spate ca să îl privească în ochi. 

— Pentru că te prefaci că ești nepăsătoare și leneșă, dar în 
adâncul sufletului, nu te dai niciodată bătută. Pentru că știi că, 
dacă te-ai da bătută, ar câștiga ei. Toţi alfa-măgarii, așa cum le 
zici tu, ar câștiga. Așa că, să trăiești, și să trăiești bine - e cel 
mai mare duceți-vă dracu’ pe care i-l poţi transmite. 

— De aceea tu nu cedezi. 

Hunt își trecu mâna pe deasupra tatuajului de pe frunte. 

— Da. 

Bryce oftă și amestecă din nou în tigaie. 

— Ei bine atunci, Athalar! Se pare că noi doi vom mai rămâne 
în tranșee o vreme. 

Hunt îi zâmbi, cu toată inima, așa cum nu o mai făcuse în faţa 
cuiva de foarte mult timp. 

— Ştii ce, cred că îmi place cum sună asta. 

Ochii lui Bryce deveniră și mai calzi, o undă de roșeaţă 
răspândindu-i-se în obrajii pistruiaţi. 

— Mai devreme ai zis acasă. La bar. 

Așa spusese. Încercă să nu se gândească la asta. Bryce 
continuă: 

— Ştiu că ar trebui să locuiești în garnizoană sau unde o fi 
zicând Micah, însă dacă reușim cumva să rezolvăm acest caz... 
camera aceea este a ta, dacă ovrei. 

Oferta îl atinse la inimă. Nu îi veni în minte nici un alt cuvânt în 
afară de: 

— Mersi. 

Nici nu era nevoie de mai mult, își dădu seama. 

Orezul era gata. Bryce îl împărţi în două boluri și apoi turnă 
carnea cu legume deasupra. Îi întinse una dintre porţii lui Hunt. 

— Nu-i nimic deosebit, dar... uite. Îmi pare rău pentru mai 
devreme. 


Hunt cercetă maldărul aburind de carne și orez. Văzuse câini 
cărora li se serviseră mese mai apetisante. Zâmbi însă ușor. 
Simţea din nou în piept acea săgetare inexplicabilă. 

— Scuzele au fost acceptate, Quinlan. 


Pe comoda ei se afla o pisică. Bryce era atât de extenuată, 
avea pleoapele atât de grele încât abia și le putea ridica. O 
pereche de ochi de culoarea cerului o ţintuiau pe loc. 

Ce orbește un Oracol, Bryce Quinlan? 

Buzele lui Bryce încercară să formeze un cuvânt, dar somnul o 
trase înapoi în îmbrăţișarea lui. Ochii albaștri ai pisicii străluciră. 

Ce orbește un Oracol? 

Bryce se luptă să își ţină ochii deschiși în faţa întrebării, a 
stringenţei cu care îi era adresată. 

Știi, încercă ea să zică. Unica fiică a Regelui Toamnei - dată la 
o parte ca un gunoi. 

Pisica fie ghicise atunci, la templu, cu mulţi ani în urmă, fie o 
urmărise acasă ca să vadă în ce vilă încearcă să intre. 

M-ar ucide dacă ar ști. 

Pisica își linse o lăbuţă. Atunci; fă Saltul. 

Bryce încercă din nou să vorbească. Somnul o ţinea strâns sub 
aripa lui, însă în cele din urmă reuși să spună: Şi apoi? 

Pisica mustăci. 

— Ti-am zis. Caută-mă. 

Pleoapele i se plecară - ultima capitulare în faţa somnului. De 
ce? 

Pisica își lăsă capul într-o parte. Ca să-i putem pune capăt. 

A doua zi dimineaţă ploua încă, ceea ce, decise Bryce, era un 
semn rău. Ziua aceea avea să fie oribilă. Noaptea fusese oribilă. 

Syrinx refuzase să iasă de sub cearșafuri, chiar dacă Bryce 
încercase să îl ademenească promiţându-i că îi va oferi micul 
dejun înainte de plimbare, iar după ce Bryce reușise în cele din 
urmă să îl coboare în stradă, în timp ce Hunt îi urmărea de la 
fereastră, ploaia se transformase dintr-o burniţă plăcută într-un 
adevărat potop. 

Un amfibian gras se ascunsese în colţul ușii de la clădire, sub 
un mic intrând, așteptând ca vreun nefericit Vanir de talie mică 
să zboare pe acolo. Îi ochi pe Bryce și pe Syrinx în timp ce 
trecură pe lângă el pleoscăind, alegându-se cu un pufăit pe sub 
mustăţi din partea celui din urmă, și se trase mai aproape de 
colţul clădirii. 

— Dubiosul! murmură Bryce. 

Ploaia răpăia peste gluga de la haină, iar Bryce simţea că 
amfibianul îi urmărește în continuare. Deși erau creaturi nu mai 
mari decât pumnul ei, aceștia puteau fi de-a dreptul 
ameninţători. Mai ales pentru toate soiurile de silfi. Chiar și așa, 
închisă în bibliotecă, Lehabah îi ura și le știa de frică. 

În ciuda impermeabilului ei greoi, tricoul alb şi colanţii negri pe 
care îi avea pe dedesubt erau uzi leoarcă. De parcă, cumva, 
ploaia urca din pământ. Îi inundă și cizmele verzi, care scârţâiau 
la fiecare pas pe care îl făcea printre rafale, cu palmele acoperiș 
deasupra capului. 

Cea mai ploioasă primăvară, se anunţase la știri cu o noapte în 
urmă. 

Nu se îndoia că așa era. 

Amfibianul era tot acolo când se întoarseră, după ce Syrinx își 
încheiase rutina de dimineaţă în timp record. Bryce călcă din 
greșeală - sau nu - într-o băltoacă, împroșcând creatura care 
scoase limba la ea și ţopăi de acolo. 

Îl găsiră pe Hunt la aragaz, gătind ceva ce mirosea a şuncă. 
Îngerul îi aruncă o privire în timp ce ea își scotea impermeabilul, 
din care se scurgea apa. 

— Ti-e foame? 

— Nu, mulţumesc. 


Hunt făcu ochii mici. 

— Ar trebui să mănânci ceva înainte să plecăm. 

Bryce făcu un semn expeditiv din mână și se aplecă să îi pună 
lui Syrinx mâncare în bol. 

Când se ridică, se trezi cu o farfurie întinsă în faţa ei. Șuncă, 
ouă și o felie groasă de pâine prăjită. 

— Te privesc jucându-te cu mâncarea în farfurie de cinci zile! îi 
zise Hunt dur. N-o luăm pe calea asta din nou! 

Bryce își dădu ochii peste cap. 

— Nu am nevoie de un bărbat care să-mi spună când să 
mănânc. 

— Ce zici atunci de un prieten care îţi spune că ai avut o 
noapte grea, ceea ce este de înţeles, și că ești a naibii de rea 
atunci când îţi este foame? 

Bryce se strâmbă. Hunt rămase cu mâna întinsă. 

— Ştii, e în ordine să ai emoţii! 

Hunt arătă spre sacoșa pe care o lăsase lângă ușă, plină cu 
hainele Danikăi, împăturite și gata să fie trimise la analizat. 
Bryce îl auzise sunând-o pe Viktoria cu o jumătate de oră în 
urmă, cerându-i să facă rost de tehnologia Mimir de la Fee. 
Viktoria îi spusese că Declan i-a trimis-o deja. 

— Nu am emoţii. Sunt doar haine. 

Hunt continuă să o privească cu subînţeles. Bryce mormăi. 

— Nu am. Pot să le rătăcească dacă vor, asta e. 

— Atunci mănâncă. 

— Nu-mi plac ouăle. 

— Te-am văzut mâncând câteva zeci, zise Hunt amuzat. 

Se priviră în ochi, fără ca nici unul dintre ei să cedeze. 

— Oricum, cine te-a învăţat să gătești? 

El era cu siguranţă un bucătar mai bun decât ea. Cina jalnică 
pe care o pregătise era dovada clară. 

— Am învăţat singur. Este o îndemânare foarte utilă pentru un 
soldat. Te ajută să câștigi popularitate în orice tabără a Legiunii 
te-ai afla. Şi, în plus, am avut două secole la dispoziţie. Ar fi de-a 
dreptul jalnic să nu știu să gătesc, adăugă Hunt și împinse 
farfuria spre Bryce. Mănâncă, Quinlan. N-am să permit nimănui 
să rătăcească acele haine. 

Bryce se gândi dacă să-i arunce farfuria în faţă, însă în cele din 
urmă o luă și o așeză în dreptul scaunului din capul mesei. 


Syrinx o urmă, cu privirea deja la șuncă. Într-o clipă, pe masă 
apăru o cană de cafea, cu mult caimac. 

Hunt îi oferi zâmbetul lui fermecător. 

— N-aș vrea să ieși în lume fără să ai proviziile necesare. 

Bryce îi arătă degetul, apoi îi luă telefonul de pe masă și făcu 
câteva poze: micul dejun, cafeaua, faţa lui stupidă, Syrinx 
așezat lângă ea și, la sfârșit, moaca ei încruntată. Cafeaua o bău 
însă. 

Când așeză cana în chiuvetă, în timp ce Hunt termina și el de 
mâncat la masa din spatele ei, își zise că se simte cu inima mai 
ușoară, așa cum nu se mai simţise de ceva timp. 


— Să nu le pierzi! o avertiză Hunt pe Viktoria în timp ce 
aceasta cerceta sacoșa de pe biroul ei. 

Furia își ridică privirea de la tricoul gri uzat, imprimat cu 
fotografia unei trupe. Banșeele - dramatice, îmbrăcate în robe. 

— Avem haine la Probe pentru Danika Fendyr și pentru 
celelalte victime. 

— Bine, dar folosește-le și pe acestea. 

Hunt voia să se asigure în cazul în care cineva măsluise 
probele pe care le aveau acolo. Și voia să o facă pe Quinlan să 
simtă că a fost de ajutor. Bryce se ocupa de un client înfumurat, 
la galerie, iar Naomi era de gardă. 

— Ai primit tehnologia Mimir de la Declan? 

— Așa cum am zis și la telefon: da. 

Vik aruncă din nou o privire în sacoșă. 

— Am să te sun în caz că apare ceva. 

Hunt întinse o bucată de hârtie pe masă. 

— Vezi dacă apar și urme din așa ceva. 

Viktoria își cobori privirea asupra hârtiei și păli, haloul negru 
ieșindu-i în evidenţă. 

— Crezi că este vreunul dintre acești demoni? 

— Spercănu. 

Hunt trecuse pe listă numele demonilor care ar fi putut lucra 
alături de kristallos, toţi străvechi și teribili, teroarea pe care o 
simţea adâncindu-se odată cu fiecare nume adăugat pe hărtie. 
Mulţi dintre ei erau prezenţi în poveștile de groază care 
bântuiau visele celor care le ascultau. Cu toţii ar fi produs 
adevărate catastrofe dacă ar fi pătruns în Midgard. Pe doi dintre 
ei îi înfruntase în trecut, abia scăpând cu viaţă. 


Hunt își plecă din nou capul spre sacoșă. 

— Vorbesc serios: să nu pierzi hainele alea. 

— Te-ai înmuiat, Athalar? 

Hunt își dădu ochii peste cap și o luă spre ușă. 

— Din contră, aș vrea să-mi păstrez bărbăţia intactă. 


În acea seară, Viktoria îl anunţă pe Hunt că încă nu a primit 
rezultatele finale. Tehnologia Mimir era într-atât de minuțioasă 
încât cerea ceva timp. 

Hunt se rugă ca rezultatele să nu fie pe cât de devastatoare se 
aștepta. 

Îi trimise apoi un mesaj despre asta și lui Bryce, care era 
aproape de sfârșitul programului. Îl bufni râsul atunci când văzu 
că își schimbase din nou numele de contact din telefonul lui: 
Bryce este o Regină. 

Apoi, în acea noapte, se uitară împreună până târziu la o 
emisiune despre un grup de Vaniri tineri care lucrau pentru un 
club de pe o plajă din insulele Coronal. La început, Hunt se 
împotrivise, însă, după o oră, el era cel care apăsa butonul 
pentru un nou episod. 

Nu stricase faptul că, după ce se așezase fiecare într-un capăt 
al canapelei, ajunseseră să stea unul lângă altul, coapsa lui Hunt 
strâns lipită de a lui Bryce. Poate că se și jucase puţin cu părul 
ei împletit. Poate pentru că ea îl lăsase. 

A doua zi de dimineaţă, în timp ce o urma pe Bryce spre lift, lui 
Hunt îi sună telefonul. Îngerul aruncă o privire ecranului și se 
strâmbă înainte să răspundă. 

— Bună, Micah. 

— La mine în birou. În cincisprezece minute. 

Bryce apăsă butonul de la lift, dar Hunt arătă spre drumul 
către ușa de la acoperiș. Voia să o ducă până la galerie și apoi 
să zboare spre Districtul Central al Afacerilor. 

— În ordine. Vrei să ni se alăture şi domnișoara Quinlan? 

— Doar tu. 

Și, zicând asta, Micah închise. 


Capitolul 54 


Hunt alese o intrare lăturalnică în turn, atent să evite orice 
zonă pe care Sanadriel ar fi putut să o frecventeze. Isaiah nu îi 
răspunsese la telefon și el știa că nu trebuie să insiste în astfel 
de cazuri. 

Când intră în birou, îl găsi pe Micah privind pe fereastră. 
Puterea lui se simţea în cameră, ca o furtună abia stăpânită. 

— De ce folosești tehnologia Feelor ca să faci teste unor probe 
vechi de la laborator? întrebă Arhanghelul. 

— Avem motive întemeiate să credem că demonul pe care l- 
am identificat nu este cel care a ucis-o pe Danika Fendyr. Dacă 
am putea descoperi cu precizie ce a omorât-o, am ajunge mai 
ușor la cel care a invocat demonul. 

— Summitul are loc în două săptămâni. 

— Știu. Muncim cât de mult putem. 

— Serios? Faptul că bei whisky la un bar cu Bryce Quinlan se 
pune ca muncă? 

Măgarul. 

— Ne ocupăm de asta. Nu-ţi face griji! 

— Ştii, Sabine Fendyr m-a sunat la birou. Ca să îmi facă 
scandal pentru că am pus-o pe lista de suspecți. 

În spatele ochilor lui Micah nu se citea nimic uman. Doar un 
prădător cu sânge-rece. 

— A fost o greșeală și ne asumăm asta, dar aveam suficiente 
motive să credem că... 

— Rezolvă. Cazul. 

— ÎI voi rezolva, mârâi Hunt printre dinţi. Micah îl cercetă cu 
răceală. Apoi zise: 

— Sandriel a întrebat de tine. Și despre domnișoara Quinlan. 
Mi-a făcut din nou câteva oferte generoase pentru un schimb. 

Hunt simţi o greutate ca de plumb pe umeri. 

— Până acum am refuzat-o. l-am spus că ești mult prea 
valoros pentru mine. Micah aruncă un dosar pe masă. Nu mă 
face să-mi schimb părerea. 


Hunt citi informaţiile din dosar - ordinul implicit pe care îl 
conţineau. Pedeapsa lui. Pentru ce se întâmplase cu Sabine, 


pentru că întârzia, pentru că pur și simplu exista. Moarte pentru 
moarte. 

Ingerul trecu pe la garnizoană ca să își ia casca. 

Micah trecuse o notă pe marginea listei cu ţintele și 
fărădelegile lor. Fără arme. Așa că Hunt mai luă și câteva dintre 
pumnalele lui cu plăsele negre, precum și pe cel cu mâner lung. 
Fiecare mișcare era atentă. Calculată. Cu fiecare strat pe care ÎI 
adăuga costumului său negru de luptă, mintea i se golea din ce 
în ce mai mult, iar el se simţea din ce în ce mai departe de el 
însuși. 

Îi vibră telefonul de pe birou. Se uită la el suficient cât să vadă 
că Bryce este o Regină îi scrisese: E totul în regulă? 

Hunt își trase mănușile negre pe mâini. 

Și telefonul vibră din nou. 

Voi comanda supă cu găluște la prânz. Vrei și tu? 

Hunt întoarse telefonul cu ecranul în jos. De parcă așa ar fi 
putut cumva să o împiedice să afle ce face. Își strânse armele cu 
rapiditatea și eficiența secolelor de antrenament. Și apoi își 
puse pe cap casca. Lumea își pierdu din culori și el se afundă în 
calcule reci. 

Abia atunci ridică telefonul și îi răspunse lui Bryce: Sunt bine. 
Ne vedem mai târziu. 

Până să ajungă la pista de zbor, Bryce îi scria deja. Privi bula, 
care arăta că scrie, cum apare și apoi dispare de câteva ori. Ca 
și cum ar fi scris vreo zece variante de răspuns înainte de a se 
opri la: Bine. 

Hunt își închise telefonul, împinse ușa și ieși. Era doar o pată în 
contrast cu cerul luminos. O umbră în faţa soarelui. O bătaie din 
aripi îl ridică la cer. Şi nu mai privi înapoi. 


Ceva nu era în regulă. Bryce înţelesese asta din clipa în care 
își dăduse seama că nu mai avea nici o veste de la el după o oră 
de când plecase la Comitium. 

Sentimentul devenise cu atât mai pregnant în faţa răspunsului 
vag pe care i-l dăduse la mesaj. Nu îi spusese nimic despre 
motivul pentru care fusese chemat, nici ce avea de gând să 
facă. De parcă mesajul ar fi fost scris de o persoană străină. 

Scrisese o grămadă de răspunsuri pentru acel mesaj, care nu 
suna deloc a Hunt. 

Te rog, spune-mi că totul este în ordine. 


Tastează 1 dacă ai nevoie de ajutor. 

Am făcut ceva care te-a supărat? 

Ce s-a întâmplat? 

Vrei să vin la Comitium? 

Refuzi o portie de supă cu găluște - ţi-a furat cumva cineva 
telefonul? 

Şi așa mai departe. Scria și apoi ștergea. Apoi: Sunt 
îngrijorată. Te rog, sună-mă. Însă ea n-avea nici un drept să fie 
îngrijorată, să îi ceară lucruri. 

Așa că trimisese un jalnic: Bine. Şi de atunci Hunt nu mai 
dăduse nici un semn. Își verificase obsesiv telefonul toată ziua. 

Nimic. 

Avea un junghi în stomac din cauza grijilor. Nici măcar nu mai 
comandase supa. Înregistrările de la camerele de pe acoperiș o 
arătau pe Naomi, stând de veghe cu chipul împietrit. 

În jurul orei trei, Bryce merse la ea. 

— Ai vreo idee unde ar fi putut să plece? o întrebă pe Naomi, 
cu braţele strânse în jurul corpului. 

Naomi o privi din cap până în picioare. 

— Hunt e bine. El... _ 

Naomi se opri, pentru că văzuse ceva pe chipul lui Bryce. In 
ochii îngerului se citea surpriza. 

— E bine! zise ea din nou, mai blând. 

Însă mai târziu, după ce ajunsese deja acasă și Naomi se 
așezase de veghe pe clădirea opusă, Bryce deja nu o mai 
credea. 

Așa că se hotărî să arunce totul pe fereastră. La naiba cu 
precauţia și falsa degajare! La naiba cu tot. Stând în bucătărie, 
pe când ceasul înainta spre ora opt, îi scrise lui Hunt: 7e rog, 
sună-mă. Îmi fac griji pentru tine. 

Așa. Mesajul putea să se ducă în eter sau oriunde s-o fi ducând 
mesajele. 

Îl mai plimbă pe Syrinx pentru ultima oară în acea seară, cu 
telefonul strâns în mână, de parcă, cu cât îl strângea mai tare, 
cu atât era mai probabil ca Hunt să îi răspundă. 

Se făcuse ora opt când cedă și formă un număr bine cunoscut. 

Ruhn îi răspunse după primul ţârâit. 

— Ce s-a întâmplat? 

Cum de știa, nu îi mai păsa. 

— Eu... 


Bryce înghiţi nodul care i se pusese în gât. 

— Bryce. 

Vocea lui Ruhn deveni mai ascuţită. Pe fundal se auzea 
muzică. Apoi fâșâituri, ca și cum Ruhn s-ar fi îndreptat spre un 
loc mai liniștit. 

— L-ai văzut pe Hunt pe undeva azi? 

Vocea lui Bryce era tremurată și avea un ton strident. Din 
fundal se auzi vocea lui Flynn: 

— E totul în ordine? 

Ruhn o întrebă simplu: 

— Ce s-a întâmplat? 

— Voiam să știu dacă l-ai văzut pe la poligon sau... pe 
undeva... 

Sunetul muzicii era din ce în ce mai îndepărtat. Se trânti o ușă. 

— Unde ești? 

— Acasă. 

Și atunci o lovi: cât de stupid era telefonul ei. Cum de îl sunase 
tocmai pe Ruhn ca să îl întrebe dacă știe unde este asasinul 
personal al Guvernatorului? 

— În cinci minute... 

— Nu, nu vreau să vii aici. Sunt bine. Eu doar... O ardea gâtul. 
Nu pot să dau de el. 

Dacă Hunt zăcea pe undeva, într-un maldăr de carne, oase și 
sânge? 

Pentru că Bryce nu mai continuă, Ruhn zise serios: 

— Îi pun pe Dec şi pe Flynn să se ocupe chiar acum... 

Farmecele zumzăiră și ușa de la intrare se deschise. Bryce 
rămase nemișcată în timp ce ușa se deschise încet. Și Hunt, 
îmbrăcat în costumul negru de luptă, cu faimoasa cască pe cap, 
intră. Fiecare pas pe care îl făcea părea să-i solicite întreaga 
putere de concentrare. Și mirosul... Sânge. 

Nu al lui. 

— Bryce? 

— S-a întors! răsuflă Bryce în receptor. Te sun eu mâine! 
adăugă și închise fratelui ei. 

Hunt se opri în mijlocul camerei. Avea aripile pătate de sânge. 
Sânge și pe costumul din piele. Stropi pe viziera de la cască. 

— Ce... ce s-a întâmplat? reuși să îngăime Bryce. 


Hunt păși din nou. Trecu pe lângă ea. Mirosul de sânge - mai 
multe tipuri de sânge - încărca aerul. Nu zise nici măcar un 
cuvânt. 

— Hunt! 

Toată ușurarea pe care o simţise se transformase în ceva 
teribil. 

Hunt se îndreptă spre camera lui, fără să se oprească. Bryce 
nu îndrăzni să se miște. Era o furie, un demon, o... umbră a 
morţii. Bărbatul în costum de luptă, cu casca pe cap... Bryce nu 
știa cine este. Hunt ajunse în dreptul camerei lui și, fără să se 
uite la ea, închise ușa după el. 


Hunt nu putuse suporta. Nu putuse suporta privirea aceea de 
pură ușurare, care îţi înmoaie picioarele, de pe chipul lui Bryce 
în clipa în care intrase în apartament. Venise acolo direct după 
ce terminase misiunea, pentru că se gândise că o va găsi 
adormită și că va putea să se curețe de sânge fără să mai 
treacă întâi pe la camerele din Comitium. Insă o găsise pe Bryce 
în mijlocul camerei de zi. Așteptându-l. 

lar atunci când pășise înăuntru și ea văzuse și mirosise 
sângele... 

Nici durerea și oroarea care apăruseră atunci pe faţa ei nu 
putuse să le suporte. _ 

Vezi ce a făcut din mine viaţa asta? voise să o întrebe. Insă 
cuvintele erau departe de el. Până în acea clipă nu auzise decât 
ţipete. Tipetele celor trei bărbaţi pe care îi chinuise ore întregi 
până la moarte. Totul conform indicaţiilor lui Micah. 

Hunt se îndreptă spre baie și dădu drumul robinetului de apă 
caldă, la temperatură maximă. Îşi dădu jos casca și luminile 
puternice îi arseră ochii, obișnuiți cu tonurile reci ale vizierei. 
Apoi Își scosese mănușile. 

Bryce păruse de-a dreptul îngrozită. Nu era de mirare. Nu 
înţelesese probabil până în acea clipă, nu avusese cum să 
înțeleagă, cine era el cu adevărat. De ce lumea se trăgea lao 
parte din faţa lui. De ce își fereau cu toţii privirea. 

Hunt își dezbrăcă încet costumul. Pielea învineţită i se vindeca 
deja. Traficanţii de droguri pe care îi anihilase în acea seară 
reușiseră să se lupte puţin, înainte ca el să îi îngenuncheze. 
Înainte să își treacă pumnalele prin trupurile lor. 

Îi lăsase așa ore întregi, să se zvârcolească chinuiţi de durere. 


Dezbrăcat, păși în duș. Gresia albă era deja acoperită de abur. 
Apa clocotită îi biciui pielea ca acidul. 

Îngerul îşi înghiţi ţipătul, suspinul și nu se feri din calea 
torentului opărit. Rămase așa, lăsând apa fierbinte să ardă totul 
de pe trupul lui. 


Micah îl trimisese într-o misiune. Îi ordonase lui Hunt să 
omoare pe cineva. Mai multe persoane, dacă era să se ia după 
diferitele mirosuri pe care le adusese cu el. Oare fiecare dintre 
acele vieţi se scădea din datoria lui odioasă? 

Ceea ce făcea pentru Guvernator era munca lui, calea lui spre 
libertate... și totuși... Bryce nu se gândise niciodată cu adevărat 
la felul în care îl afecta, la consecinţe. Nu era o cale spre 
libertate, ci una spre Hel. 

Bryce întârzie în camera de zi, așteptând ca Hunt să își 
termine dușul. Apa curgea întruna. Douăzeci de minute. 
Treizeci. Patruzeci. 

După o oră, Bryce se trezi ciocănind la ușa lui. 

— Hunt? 

Nici un răspuns. Apa continua să curgă. Bryce crăpă ușa și 
aruncă o privire în dormitorul slab luminat. Ușa de la baie era 
deschisă și aburul ieșea în valuri. Atât de mult abur încât 
dormitorul devenise cald și jilav. 

— Hunt? 

Bryce înaintă, întinzându-și gâtul ca să vadă în baia luminată. 
Nu era în duș... 

În spatele uşii de sticlă se întrezărea vârful unor aripi cenușii, 
ude leoarcă. Bryce se puse în mișcare fără să se gândească. 
Fără să îi pese. Într-o clipă era în baie, cu numele lui pe buze, 
pregătindu-se pentru ce era mai rău, dorindu-și să-și fi luat cu 
ea telefonul de pe blatul din bucătărie... 

Însă Hunt era acolo. Gol, pe podeaua de la duș, cu capul plecat 
pe genunchi. Apa îi biciuia spatele, aripile, i se scurgea din păr. 
Pielea lui aurie era de un roșu furios. 

Bryce făcu un pas în duș și tresări. Apa era clocotită. Ardea. 

— Hunt! îl chemă ea. 

Îngerul nici măcar nu clipi. 

Bryce se uită la el, apoi la duș. Trupul îi vindeca arsurile - se 
vindecau și apoi pielea era imediat arsă la loc. Vindecată, apoi 
opărită; vindecată, apoi opărită. Tortură. Bryce încercă să nu 


tresară când se întinse spre robinete. Apa fierbinte îi udă tricoul, 
pantalonii, dar reuși să scadă temperatura. 

Hunt nu se mișcă. Nici măcar nu o privi. Făcuse asta de mai 
multe ori, își dădu Bryce seama. De fiecare dată când Micah și 
Arhanghelii de dinaintea lui îi dăduseră vreo misiune. 

Syrinx veni și el să investigheze. Mirosi hainele pline de sânge, 
apoi se întinse pe covorașul din baie, cu capul pe lăbuţele din 
faţă. 

Hunt nu dădu nici un semn care să arate că știa că Bryce e 
acolo. Însă începu să respire mai ușor. 

Bryce n-ar fi putut să explice de ce, însă apucă sticla de 
șampon și o bucată de săpun cu lavandă și îngenunche în faţa 
lui, pe podeaua de gresie. 

— Am să te spăl acum, dacă îmi dai voie! îi zise ea încet. 

O aplecare ușoară, dar teribil de clară a frunţii fu singurul 
răspuns din partea îngerului. De parcă cuvintele erau încă prea 
grele. Așa că Bryce își turnă șampon în palme și apoi își trecu 
degetele prin părul lui. Masă delicat șuviţele grele de păr des, 
plecându-i apoi capul într-o parte ca să îl clătească. Intr-un final, 
îngerul își ridică ochii. Îi întâlni privirea lui Bryce, dar își plecă 
din nou fruntea sub jetul de apă. p 

— Arăţi așa cum mă simt eu, șopti Bryce, cu un nod în gât. In 
fiecare zi. 

Hunt clipi. Singurul semn că o auzise. 

Bryce își scoase mâinile din părul lui și apucă săpunul. Hunt 
era gol, îşi dădu ea brusc seama, pentru că uitase cumva. 
Complet gol. Nu își permise să se gândească prea mult la asta și 
începu să îi săpunească gâtul, umerii puternici, braţele 
musculoase. 

— Te las să te bucuri de partea de jos singur! îi zise ea, roșie 
în obraji. 

Hunt o privea doar, cu acea vulnerabilitate pură. Mai intimă 
decât orice atingere a buzelor. De parcă ar fi văzut tot ceea ce 
ea era, ceea ce fusese și ceea ce ar fi putut să devină. 

Bryce îi spălă partea de sus a trupului pe cât de bine putu. 

— Nu pot să-ţi curăț aripile dacă stai lipit de perete. 

Hunt se ridică în picioare - grațios și impozant. Bryce își feri 
privirea. Evită să privească acea parte importantă, de care el 
părea să nu își dea seama. Avea să o ignore și ea. Bryce se 
ridică în picioare, udă de apă, și îl întoarse ușor cu spatele. Nu 


își dădu voie să admire nici priveliștea din spate. Cât de robust, 
de perfect era. 

Fundul tău este perfect! îi zisese el. 

Şi al tău de asemenea! ar fi putut să confirme acum. 

Bryce îi clăbuci aripile, care deveniseră de un gri-închis sub 
apă. 

Hunt era mai înalt decât ea, astfel încât fu nevoită să se ridice 
pe vârfuri ca să îi atingă vârful aripilor. ÎI spălă în tăcere, în timp 
ce îngerul își sprijinea mâinile de faianţă, cu capul atârnându-i în 
jos. Avea nevoie de odihnă. De uitare. Așa că Bryce clăti 
săpunul, asigurându-se că fiecare pană era curată, apoi opri 
dușul. 

In baia aburită se auzea doar sunetul apei care se scurgea prin 
canalizare. 

Bryce apucă un prosop și își ţinu ochii în sus atunci când Hunt 
se întoarse cu fața spre ea. l-l înfășură în jurul șoldurilor, apoi 
trase un al doilea prosop și îi frecă cu el pielea bronzată. li 
tamponă delicat aripile. Apoi îi uscă părul. 

— Haide! murmură ea. Patul. 

Chipul îi deveni mai alert, dar nu obiectă atunci când Bryce, cu 
apa curgându-i din păr și haine, îl trase din duș. Nu se împotrivi 
atunci când ea îl conduse în dormitor, spre dulapul în care își 
pusese lucrurile. 

Bryce scoase o pereche de boxeri negri și se lăsă jos, cu 
privirea ferm aţintită în pământ, trăgând de banda de la lenjeria 
intimă. 

— Pășește. 

Hunt o ascultă și își trecu un picior, apoi și pe celălalt. Bryce îi 
ridică boxerii în sus, până pe coapsele puternice, apoi dădu 
drumul ușor bandei elastice. Apucă un tricou alb dintr-un alt 
sertar, se încruntă în faţa deschizăturilor complicate din spate, 
prin care trebuiau să treacă aripile și în cele din urmă se dădu 
bătută. 

— Boxeri să fie! declară ea. 

Trase cuvertura de pe patul pe care Hunt și-l făcea cu 
conștiinciozitate în fiecare dimineaţă și bătu cu palma în saltea. 

— Odihnește-te puţin, Hunt! 

O ascultă și de această dată, strecurându-se între cearșafuri 
cu un mic oftat. 


Bryce stinse lumina de la baie, scăzu intensitatea celei din 
dormitor și apoi se întoarse spre el, găsindu-l încă cu privirea 
aţintită asupra ei. Indrăzni să îi dea ușor de pe frunte părul 
umed, degetele atingându-i delicat tatuajul odios. Îngerul îşi 
închise ochii. 

— Mi-am făcut griji pentru tine..., șopti Bryce, în timp ce îi 
mângâia părul. Eu... 

Nu putu să continue. Așa că făcu un pas înapoi, cu gândul să 
se îndrepte spre camera ei și să se schimbe în haine uscate și 
poate să doarmă și ea puţin. Insă o mână caldă și puternică îi 
apucă încheietura, oprind-o în loc. 

Bryce își întoarse capul și văzu că Hunt se uita din nou intens 
la ea. 

— Ce e? 

Ingerul o trase ușor de încheietură și ea înțelese imediat totul. 

Rămâi. 

Inima i se strânse dureros în piept. 

— Bine. Respiră adânc. Bine, sigur. 

Nu știa de ce, însă gândul de a pleca tocmai până în camera ei 
și de a-l lăsa singur chiar și pentru o clipă i se părea riscant. De 
parcă ar fi dispărut din nou cât ea ar fi mers să se schimbe. 

Așa că Bryce apucă tricoul alb pe care avusese de gând să i-l 
dea lui şi se întoarse cu spatele. Își dădu jos tricoul ei ud și 
sutienul și le aruncă în baie. Hainele aterizară cu un pleoscăit pe 
gresie, acoperind foșnetul moale al tricoului atunci când și-l 
trase pe ea. Îi venea până la genunchi, așa că își dădu jos și 
pantalonii de trening și lenjeria intimă și le aruncă și pe ele în 
baie. 

_ Syrinx sărise în pat, și se încolăcise la picioarele lui Hunt. 
Ingerul se trăsese la o parte, lăsându-i lui Bryce suficient spaţiu. 

— Bine! zise ea din nou, mai degrabă ei înșiși. 

Cearșafurile erau calde și aveau parfumul lui - mirosul cedrului 
după ploaie. Bryce încercă să nu tragă aerul în piept prea vizibil, 
când se așeză și ea în pat, cu spatele lipit de tăblie. Și încercă 
să nu se arate prea șocată atunci când el își lăsă capul pe 
coapsa ei, trecându-și brațul pe deasupra, ca să și-l rezeme de 
pernă. 

Era ca un copil care își pleacă fruntea în poala mamei lui. Un 
prieten care căuta orice fel de contact liniștitor, care să îi 


amintească de faptul că este o ființă vie. O persoană bună, 
indiferent de ceea ce alţii îl obligă să facă. 

Bryce îi mângâie din nou cu grijă părul de pe frunte. 

Hunt își închise ochii, dar își plecă ușor capul spre ea. O rugă 
tăcută. 

Așa că Bryce continuă să-i mângâie părul, iar și iar, până când 
respiraţia îi deveni mai adâncă și regulată, până când trupul lui 
puternic rămase nemișcat lângă alei. 


Așa mirosea raiul. Acasă și eternitatea. Era exact acolo unde 
era destinat să fie. 

Hunt își deschise ochii și descoperi pielea moale și caldă, auzi 
respiraţia delicată. În lumina slabă, se trezi întins pe jumătate în 
poala lui Bryce. Femeia adormise și ea, cu capul într-o parte, 
rezemată de tăblia patului. Avea o mână încă în părul lui, 
cealaltă fiind întinsă pe cearșaf, lângă mâna lui. 

Ceasul arăta ora trei și jumătate. Nu asta îl surprinse însă, ci 
faptul că avea mintea suficient de limpede încât să bage de 
seamă. Bryce avusese grijă de el. Il spălase, îl îmbrăcase și îl 
alinase. Nu își putea aduce aminte ultima oară când cineva 
făcuse asta pentru el. 

Hunt își desprinse cu grijă faţa din poala ei, dându-și seama că 
avea picioarele goale. Că nu purta nimic pe sub tricou. Şi că el 
își odihnise capul acolo. Mușchii i se împotriviră doar vag când 
se ridică. Bryce nici măcar nu se mișcă. 

Zeilor, îi pusese boxerii pe el! 

| se aprinseră obrajii, dar se sculă din pat. Syrinx își deschise 
doar un ochi, ca să vadă ce era cu toată agitația. Hunt îi făcu 
semn să tacă și tipăi în jurul patului, spre partea lui Bryce. 

Bryce nu se mișcă decât puţintel atunci când o luă în braţe și o 
duse în camera ei. Hunt o așeză în pat și ea mormăi, protestând 
din cauza cearșafurilor reci, însă el se grăbi să o acopere cu 
pătura și să iasă din dormitor înainte să se trezească. 

Când trecu prin camera de zi observă că telefonul ei, uitat pe 
masa din bucătărie, era luminat. Hunt îl privi, fără să se poată 
abţine. Pe ecran era înșirat un lanţ de mesaje de la Ruhn, toate 
din ultimele câteva ore. 

Athalar e bine? Apoi: Esti bine? 


Cu o oră în urmă scrisese: Am sunat la recepție și portarul m-a 
asigurat că sunteţi amândoi sus, așa că presupun că sunteţi 
bine. Dar să mă suni de dimineaţă. 

Apoi, cu treizeci de secunde în urmă, adăugase: Mă bucur că 
m-ai sunat în seara asta. Știu că lucrurile sunt complicate între 
noi și știu că în mare parte din vina mea, dar să știi că, dacă ai 
vreodată nevoie de mine, sunt aici. Oricând ai nevoie, Bryce. 

Hunt își îndreptă privirea spre holul dinspre camera ei. Îl 
sunase pe Ruhn - cu el vorbea la telefon atunci când ajunsese el 
acasă. Își duse mâna în partea stângă a pieptului. 

In scurt timp adormea în patul lui, în care se simţea încă 
parfumul lui Bryce, ca o atingere fantomatică, alinătoare. 

Razele aurii ale răsăritului o făcură pe Bryce să deschidă ochii. 
Pătura era caldă, patul moale, iar Syrinx sforăia încă... 

În camera ei. În patul ei. 

Bryce se ridică, făcându-l și pe Syrinx să se trezească brusc. 
Acesta căscă deranjat și se afundă sub cearșafuri, dându-i și 
câteva copite în spate lui Bryce, ca să se înveţe minte. Bryce îl 
lăsă în plata lui și în câteva clipe era afară din cameră. Hunt o 
mutase cu siguranţă la un moment dat, iar dacă fusese cumva 
forţat să iasă din nou... 

Bryce răsuflă ușurată după ce întrezări o aripă cenușie întinsă 
peste patul din camera de oaspeţi. Apoi pielea maroniu-aurie a 
spatelui atletic ridicându-se și coborând ritmic. Dormea încă. 

Slavă zeilor! Își frecă ochii, somnul fiind de acum o cauză 
pierdută, și se îndreptă spre bucătărie, ca să pună de cafea. 
Avea nevoie de o cană tare și apoi de o alergare. In timp ce 
aparatul de cafea își vedea de treabă, ea își apucă telefonul de 
pe blatul de bucătărie. 

Mesajele lui Ruhn îi ocupau cea mai mare parte a ecranului. Le 
citi de două ori. 

Ar fi lăsat totul baltă ca să vină la ea. Şi-ar fi pus prietenii să îl 
caute pe Hunt. Ar fi făcut-o fără să ezite. 

Ştia asta - deși încercase să uite. 

Ştia și de ce o făcuse. Ştia foarte bine că reacţia ei atunci când 
se certaseră, cu ani în urmă, fusese una justificată, însă 
exagerată. Ruhn încercase să își ceară scuze, iar ea nu făcuse 
decât să-i răstălmăcească cuvintele. Fratele ei se simţise 
probabil într-atât de vinovat încât nu se întrebase niciodată de 
ce îl scosese din viaţa ei. Nu își dăduse niciodată seama că nu 
fusese doar puţin lezată de cuvintele lui și de aceea se văzuse 
nevoită să rupă toate legăturile cu el, ci că fusese speriată. 
Absolut îngrozită. 

Hunt o rănise și faptul că avea o asemenea putere asupra ei o 
îngrozise de moarte. Își dorise atât de multe lucruri de la fratele 
ei, își imaginase atâtea scenarii - aventuri, sărbători, momente 
de zi cu zi -, iar el avusese puterea să distrugă totul. 


Bryce ezită în faţa tastaturii, căutând parcă cuvintele potrivite. 
Mulţumesc era bine. Deși poate că Te sun eu mai târziu era 
îndeajuns, de vreme ce mulțumirile ar fi trebuit rostite. 

Însă degetele îi rămaseră în aer și cuvintele începură să se 
piardă. Așa că Bryce le lăsă pierdute și trecu la celălalt mesaj, 
pe care îl primise de la Juniper. 

Madame Kyrah mi-a zis că nu ţi-ai făcut apariția la cursul ei. 
Ce naiba, Bryce? A trebuit să o rog ca să-ți păstreze locul. A fost 
foarte supărată. 

Bryce strânse din dinţi și răspunse: Scuze. Spune-i că lucrez la 
un caz important pentru Guvernator și am fost solicitată în altă 
parte. 

Bryce lăsă jos telefonul și se întoarse la mașina de făcut cafea. 
O secundă mai târziu acesta vibră din nou. Asta însemna că 
Juniper era pe drum spre antrenamentul ei de dimineaţă. 

Femeii ăsteia nu îi pasă de scuze. Am muncit din greu ca să o 
fac să mă placă, Bryce. 

June chiar era nervoasă din moment ce îi zicea Bryce, în loc de 
B. 

Îi răspunse: Îmi pare rău, bine? Ti-am spus că nu sunt decisă. 
Nu ar fi trebuit să îi dai de înţeles că voi fi acolo. 

Juniper i-o tăie scurt: In fine. Sunt pe fugă. 

Bryce răsuflă adânc, străduindu-se să își descleșteze degetele 
de pe telefon. Își luă cana cu cafea fierbinte în mână. 

— Hei! 

Bryce se răsuci și îl găsi pe Hunt rezemat de blatul de 
marmură. Trebuia să recunoască, deși așa mare și cu aripi, 
îngerul pășea delicat. Își trăsese pe el o cămașă și pantaloni, 
însă părul îi era încă răvășit, după somn. 

Bryce întrebă pe un ton gutural, cu genunchii ușor înmuiaţi: 

— Cum te simţi? 

— Bine. 

Nu era amărăciune, ci resemnare tăcută. Rugămintea de a nu 
insista. Așa că Bryce mai luă o cană, o așeză în aparatul de 
făcut cafea și apăsă câteva butoane care îl puseră în funcţiune. 

Privirea lui îi mângâie fiecare părticică a corpului, ca o 
atingere fizică. Bryce se uită la ea, în jos, și își dădu seama de 
ce. 

— Scuze... ţi-am împrumutat un tricou! zise ea, apucând 
materialul alb cu o mână. 


Zeilor, nu avea nimic pe dedesubt! Oare el știa? 

Privirea îngerului cobori spre picioarele ei goale și ochii i se 
întunecară. Cu siguranţă știa. 

Hunt se desprinse de blat și o luă spre ea, iar Bryce se pregăti. 
Pentru ce, nici ea nu știa, dar... Hunt trecu doar pe lângă ea. 
Drept spre frigider, de unde scoase ouă și o bucată de șuncă. 

— Cu riscul de a suna ca un alfa-măgar clișeistic... Vorbea fără 
să se uite la ea, în timp ce punea tigaia pe foc. Îmi place să te 
văd în tricoul meu. 

— Clișeu absolut de alfa-măgar! declară Bryce, chiar dacă i se 
tăiaseră picioarele. 

Hunt sparse ouăle în tigaie. 

— Nu știu cum, dar mereu ajungem în bucătărie. 

— Nu mă deranjează! comentă Bryce, sorbind din cafea. Atâta 
timp cât tu ești cel care gătește. 

Hunt chicoti. Apoi se liniști și zise încet: 

— Mersi. Pentru ceea ce ai făcut. 

— Pentru puţin! 

Bryce mai luă o gură de cafea, apoi, amintindu-și de cea pe 
care o făcuse pentru el, se întinse după cana acum plină. 

Hunt se întoarse de la aragaz în timp ce Bryce îi întindea 
cafeaua. Privi cana din mâna ei, apoi îi privi chipul. Și, în timp ce 
mâna lui mare strângea cana, se aplecă, diminuând spaţiul 
dintre ei. Buzele lui îi mângâiară obrazul. Scurt, și ușor, și dulce. 

— Mulţumesc! zise din nou. 

Și se retrase, întorcându-se la aragaz. Ca și cum nu ar fi 
observat că lui Bryce i se atrofiaseră toţi mușchii, că nu se putea 
gândi la nici măcar un cuvânt pe care să-l rostească. Nevoia de 
a-l strânge în braţe, de a-i lipi faţa de a ei pentru a-l putea 
devora cu totul, o orbea. li tresăriră spasmodic degetele, de 
parcă ar fi putut să simtă mușchii aceia bine definiţi sub ele. 

Îngerul avea o iubire demult pierdută pentru care încă suferea. 
lar ea nu mai avusese de mult parte de o partidă bună. 
Trecuseră săptămâni întregi de când se cuplase cu metamorful 
acela leu în baia de la Corbul. Și pentru că Hunt locuia cu ea, nu 
îndrăznise să deschidă sertarul de la noptieră și să rezolve 
singură situaţia. 

Minte-te, tu, minte-te! auzi o voce mică șoptindu-i în interior. 

Hunt se încordă. Își luă mâinile de pe tigaie. La naiba, Hunt 
putea să simtă genul acesta de lucruri, nu-i așa? Majoritatea 


masculilor Vanir puteau să o simtă. Puteau să miroasă - în 
primul rând teama și excitarea. 

El era Umbra Mortis. Nu putea să se încurce cu el dintr-un 
milion de motive. lar Umbra Mortis nu ieșea la întâlniri - nu, cu 
el ar fi fost totul sau nimic. 

Hunt întrebă pe un ton răgușit, fără să se întoarcă din faţa 
aragazului: 

— La ce te gândești? 

La tine. Ca o fraieră! Mă gândesc la tine. 

— În după-amiaza asta se vând mostre la preţ redus, într-un 
magazin de designer. 

Hunt îi aruncă o privire peste umăr. La naiba, ochii îi erau atât 
de negri! 

— Serios? 

Simţise cumva o undă de flirt în vocea lui? 

Bryce nu își putu controla pasul făcut înapoi. Se lipise de blatul 
de bucătărie. 

— Da! zise, fără să-și poată lua ochii de la el. 

Privirea lui Hunt deveni și mai întunecată. Nu zise nimic. Bryce 
nu putea să respire cu ochii aceia fixaţi asupra ei. Privirea aceea 
care îi spunea că el simţise tot ceea ce se petrecea în corpul ei. 

Hunt rămăsese nefiresc de imobil. Ingerul își plecă ochii. li 
observă sânii tari. Coapsele strânse - de parcă astfel ar fi putut 
să își ascundă dorinţa care o tortura. Chipul îngerului deveni de- 
a dreptul sălbatic. O felină gata să atace. 

— Nu știam că promoţiile la haine îţi stârnesc atâtea emoţii, 
Quinlan. 

Bryce aproape oftă de dorinţă. Dar se forţă să stea locului. 

— Lucrurile mici contează în viaţă, Athalar. 

— La asta te gândești atunci când deschizi sertarul acela de la 
noptieră? La promoţii? 

Hunt era în fața ei acum. Bryce nu îndrăzni să își coboare 
privirea. 

— Da! răspunse sacadat. La toate hainele alea, acoperindu-mi 
trupul. 

Bryce n-avea nici cea mai vagă idee ce zicea. Cum era cu 
putinţă să fi dispărut tot aerul din apartament... din întregul 
oraș? 


— Poate că ar trebui să-ţi cumperi niște lenjerie nouă! 
murmură Hunt, plecându-și capul spre picioarele ei goale. 
Pentru că se pare că ai rămas fără. 

Bryce nu putu să împiedice imaginea care îi arse toate 
simţurile: Hunt apucând-o cu mâinile alea ale lui mari de talie și 
săltând-o pe blatul de bucătărie, ridicându-i tricoul până la brâu 
- tricoul lui. Posedând-o apoi, complet, până când ar fi făcut-o să 
ofteze de plăcere, să ţipe de plăcere - nu îi păsa, atâta timp cât 
ar fi atins-o, cât l-ar fi simţit. 

— Quinlan! Hunt părea să tremure acum. De parcă voinţa lui 
puternică era singura care-l ţinea pe loc. Ca și cum și el văzuse 
aceeași imagine arzătoare și aștepta doar aprobarea ei. 

Ar fi complicat totul. Investigația, sentimentele pe care le avea 
pentru Shahar, propria ei existenţă... 

La dracu' cu toate astea! Aveau să descâlcească totul mai 
târziu. Ei... 

Un fum negru umplu aerul dintre ei. Fum înţepător, de la ceva 
ars. 

— La dracu'! 

Hunt mârâi și se întoarse spre aragaz, la ouăle pe care le 
lăsase la prăjit. 

De parcă s-ar fi rupt o vrajă, Bryce clipi. Fierbinţeala 
ameţitoare se evaporase. Zeilor! Hunt era probabil foarte 
instabil emoţional după seara trecută, iar ea era un dezastru și 
în zilele bune și... 

— Trebuie să mă pregătesc pentru muncă! reuși să îngaime. 

Bryce se grăbi să o ia spre dormitorul ei, înainte ca Hunt să se 
întoarcă de la aragaz cu micul lui dejun flambat. 


Își pierduse minţile, își zise la duș, în baie, apoi în timpul 
plimbării mult prea tăcute cu Syrinx spre muncă. Hunt îi urma 
deasupra. Păstra distanţa. De parcă și el ar fi ajuns la aceeași 
concluzie. 

Dacă lași pe cineva să se apropie, dacă îi dai puterea să te 
rănească, exact asta va face, în cele din urmă. 

Bryce nu ar fi putut. Nu ar fi suportat. 

Bryce era deja resemnată când ajunseră la galerie. Privi spre 
cer și îl văzu pe Hunt coborând, în timp ce Syrinx ţopăia fericit. 
Gândul la o zi întreagă petrecută cu el într-un spaţiu închis, 
Lehabah fiindu-le singurul tampon... 


Din fericire, îngerului îi sună telefonul în timp ce ea deschidea 
ușa de la galerie. Dar nu era Ruhn cel care o suna, ca să vadă 
dacă este bine, și nici Juniper, ca să îi spargă timpanele pentru 
că ratase cursul. 

— Jesiba. 

Farmazoana nu pierdu timpul cu amabilităţi. 

— Deschide ușa din spate. Acum. 


— Ah, este oribil, BB! șopti Lehabah în semiîntunericul din 
bibliotecă. Pur și simplu oribil! 

Bryce se uită la acvariul masiv, slab luminat și simţi cum i se 
ridică părul de pe mâini în faţa noii achiziţii, care-și explora 
teritoriul. Hunt își încrucișă braţele și încercă să străbată 
obscuritatea cu privirea. Toate gândurile indecente pe care 
Bryce le avusese în legătură cu el se evaporaseră cu o oră în 
urmă. 

O palmă întunecată, acoperită de solzi se lipi de geamul gros. 
Ghearele de fildeș zgâriau sticla. Bryce înghiţi un nod. 

— Aș vrea să știu unde au găsit un ngkk la noi! 

Din câte auzise ea, aceștia trăiau doar în apele îngheţate din 
nord, mai ales în Pangera. 

— Preferam kelpia! șopti Lehabah. 

Silfa se ascunse după micul ei divan, flacăra pâlpâindu-i 
galben. 

Ca și cum i-ar fi auzit, nakkul se opri în faţa sticlei și zâmbi. 

Mai lung de doi metri, acesta ar fi putut să fie considerat 
geamănul diabolic al unui bărbat din neamul Apelor. In locul 
trăsăturilor umanoide, ngkkul prezenta o falcă ieșită în faţă, cu o 
gură mult prea largă, lipsită de buze, și dinţi subţiri ca niște ace. 
Ochii exagerat de mari erau lăptoși, precum cei ai peștilor din 
adâncuri. Avea o coadă translucidă - osoasă și ascuţită - și, 
deasupra ei, un trunchi încovoiat și musculos. 

Nu avea păr pe piept sau pe cap, iar mâinile cu câte patru 
degete se terminau în gheare ca niște pumnale. 

Având în vedere că bazinul ocupa toată lungimea unuia dintre 
pereţii bibliotecii, nu aveai cum să scapi de prezenţa lui, decât 
dacă nakkul s-ar fi ascuns între pietrele întunecate de pe fundul 
bazinului. Creatura își trase ghearele din nou în lungul sticlei. 
Literele SPQM străluciră, contrastant albe, pe încheietura lui 
cenușiu-verzuie. 


Bryce își duse telefonul la ureche. Jesiba răspunse de la primul 
apel. 

— Da? 

— Avem o problemă. 

— Cu contractul Korsaki? 

Jesiba avea o voce joasă, ca și cum nu ar fi vrut să fie auzită. 

— Nu. 

Bryce se încruntă la nakk. 

— Dubiosul din acvariu trebuie să dispară. 

— Sunt într-o ședință. 

— Lehabah este al naibii de speriată! 

Aerul era letal pentru aceste creaturi - dacă un nøkk era expus 
mai mult de câteva secunde, organele lui vitale începeau să se 
închidă, iar pielea i se cojea, ca și cum ar fi fost ars. Cu toate 
acestea, Bryce se urcase pe scăriţa din dreapta acvariului, ca să 
se asigure că trapa prin care era hrănit, încastrată în grătarul de 
deasupra apei, era bine închisă. Trapa era în sine o platformă 
care putea fi ridicată și coborâtă în apă, cu ajutorul unui panou 
de control aflat în capătul de sus al acvariului. Bryce verificase 
de trei ori ca să se asigure că mașinăria este cu totul închisă. 

Când se întorsese în bibliotecă, o găsise pe Lehabah strânsă 
ghem în spatele unei cărţi, cu flacăra pâlpâind galben. 

Lehabah șopti de pe canapeluţa ei: 

— Este o creatură oribilă și urâcioasă. 

Bryce îi făcu semn să tacă. 

— N-ai putea să îl faci cadou vreunui fraier macho din 
Pangera? 

— Închid. 

— Dar... 

Linie moartă. Bryce se afundă în locul ei de la masă. 

— Acum îl va păstra pentru eternitate! îi zise silfei. 

— Cu ce-ai să-l hrănești? întrebă Hunt. 

Nakkul începuse să testeze din nou sticla cu mâinile acelea 
teribile. 

— Îi plac oamenii! şopti Lehabah. Aceste creaturi trag 
înotătorii în adâncul lacurilor și al iazurilor și îi îneacă. Apoi se 
ospătează încet din cadavrele lor zile întregi... 

— Carne de vită! 


Bryce simţi cum i se întoarce stomacul pe dos în timp ce 
privirea îi alunecă spre ușa prin care se ajungea la scăriţa pe 
care te urcai în vârful bazinului. 

— Va primi câteva fripturi pe zi. 

Lehabah se ghemui. 

— N-am putea pune o draperie? 

— Jesiba ar smulge-o imediat. 

— Aș putea face un munte de cărţi pe masă - ca să nu îl mai 
vezi! se oferi Hunt. 

— Dar el tot ar ști unde sunt. 

Lehabah se uită botoasă spre Bryce: 

— Nu pot să dorm cu el aici. 

Bryce oftă. 

— Ce-ar fi dacă te-ai preface că este un prinţ fermecat sau așa 
ceva? 

Silfa arătă spre acvariu. Spre nakkul care străbătea apa, dând 
din coadă. Și le zâmbea. 

— Un prinţ din Hel. 

— Cine și-ar dori un nøkk ca animal de companie? se miră 
Hunt, așezându-se la masă, în faţa lui Bryce. 

— O farmazoană care a ales să se alăture Casei Focului și a 
Umbrei și care își transformă dușmanii în animale. 

Bryce arătă spre acvariile mai mici și terariile încastrate în 
rafturile care îi înconjurau, apoi își frecă piciorul, acolo unde, sub 
rochia ei roz, vechea rană o durea încă. Atunci când își făcuse în 
cele din urmă curaj să iasă din cameră în acea dimineaţă, după 
dezastrul din bucătărie, Hunt o privise lung pentru câteva clipe. 
Nu zisese nimic însă. 

— Ar trebui să mergi la o vrăjidoctoriţă cu piciorul ăla! mormăi 
Hunt. 

Îngerul nu își ridică privirea din raportul pe care îl frunzărea. 
primise în acea dimineaţă de la Justinian, care avea nevoie de o 
a doua părere. Bryce îl întrebase despre ce era vorba, dar el îi 
spusese că era strict secret și asta fusese tot. 

— N-am nimic la picior. 

Nu se obosi să se întoarcă de la documentul în care începuse, 
încă o dată, să introducă detaliile contractului Korsaki pe care 
jesiba era atât de nerăbdătoare să îl finalizeze. Muncă 
mecanică, dar una care trebuia făcută la un moment dat. 


Mai ales din moment ce ajunseseră din nou la o pistă moartă. 
Nu primiseră nici o veste de la Viktoria în privinţa rezultatelor la 
testul Mimir. De ce alesese Danika să fure Cornul, cine și-l dorea 
atât de mult încât o ucisese pentru el... Bryce încă n-avea nici o 
idee. Însă dacă Ruhn avea dreptate în legătură cu metoda de 
vindecare a Cornului... Toate trebuiau cumva să se lege. 

Și Bryce știa că, chiar dacă îl uciseseră pe acel demon 
kristallos, în Hel așteptau zeci de alţi demoni kristallos, care 
puteau să fie invocaţi la rândul lor pentru a căuta Cornul. Și, 
până la urmă, dacă această rasă care fusese creată de Prinții 
din Hel ca să găsească artefactul dăduseră greș... Cum ar fi 
putut ea să spere că îl va găsi? 

Apoi rămânea misterul acelor crime odioase prin 
dezmembrare... care nu fuseseră înfăptuite de kristallos. Hunt 
ceruse deja să fie reexaminate înregistrările, însă nu 
identificaseră nimic. 

Lui Hunt îi vibră telefonul. Și-l pescui din buzunar, aruncă o 
privire ecranului și apoi îl puse deoparte. De peste masă, Bryce 
abia întrezărise simbolul unui mesaj pe ecran. 

— N-ai de gând să răspunzi? 

Buzele lui Hunt zvâcniră nervos. 

— E doar unul dintre colegii mei, care are chef să se ia de 
mine. 

Clipi însă când se uită la ea. lar atunci când Bryce îi zâmbi, 
ridicând din umeri, îi tremură barba - ușor doar. 

— Trebuie să ies, adăugă puţin aspru. Naomi va veni să stea 
de gardă. Vin să te iau când ești gata. 

Până ca Bryce să apuce să întrebe ceva, Hunt ieșise deja pe 
ușă. 


— Știu că a trecut ceva vreme! zise Bryce, cu telefonul prins 
între umăr și ureche. 

Hunt o aștepta în faţa galeriei în timp ce ea încuia, zâmbindu-i 
lui Syrinx, care zgâria la ușă. Himera chelălăi în semn de protest 
atunci când își dădu seama că Bryce nu îl ia încă și pe el. Hunt 
se aplecă și îl scărmănă în vârful capului auriu, pufos, înainte ca 
Bryce să-l închidă înăuntru. 

— Va trebui să-mi verific programul! 

Bryce dădu din cap spre Hunt, în semn de salut. 


Era frumoasă în acea zi, îmbrăcată într-o rochie roz, de 
culoarea petalelor de trandafir, cu perle la urechi și părul prins 
în părți cu clame asortate. 

La naiba! Frumoasă nu era nici pe departe un cuvânt suficient 
de puternic ca să o descrie. 

În acea dimineaţă, când ieșise din dormitorul ei, rămăsese 
trăsnit. Bryce nu păruse să observe că e/băgase de seamă, deși 
el presupunea că ea știa că arată superb în fiecare zi. Chiar 
dacă în acea zi avea o lumină aparte, căpătase o strălucire pe 
care nu o mai văzuse înainte. Avea o licărire în ochii ei de 
chihlimbar și purpură în obraji. 

Rochia aceea roz însă... îi distrăsese atenţia întreaga zi. 

La fel ca întâlnirea lor din bucătărie, în acea dimineaţă. 
Încercase din răsputeri să treacă peste - să ignore faptul că 
aproape o implorase să îl atingă, să îl lase să o atingă. 
Rămăsese însă într-o stare de semi-excitare întreaga zi. 

Trebuia să se adune. Având în vedere că investigația lor 
încetinise în ultima săptămână, nu își permitea să se lase 
distras. Nu putea să se tot holbeze la ea de fiecare dată când nu 
era atentă. În acea după-amiază, când Bryce se ridicase pe 
vârfuri ca să apuce o carte de pe un raft din bibliotecă, el se 
simţise de parcă rochia ei roz era Cornul, iar el un blestemat de 
demon kristallos! 

Se ridicase de pe scaun imediat și apoi, într-o clipă, fusese 
lângă ea și îi scosese cartea. 

Bryce rămăsese nemișcată însă, atunci când i-o întinsese. Nu 
se dăduse nici măcar un pas în spate, privirea mutându-i-se de 
la cartea întinsă la chipul lui. Lui Hunt i se urcase sângele la cap, 
parcă nu-l mai încăpea pielea. Exact cum se întâmplase în acea 
dimineaţă, când îi întrezărise forma sânilor și înţelesese din 
parfumul trupului ei cât de fierbinţi îi erau propriile gânduri. 

Însă apoi luase cartea și plecase. Fără să aibă idee de prostia 
lui. 

Lucrurile nu deveniseră mai ușoare odată cu trecerea orelor. 
lar atunci când îi zâmbise mai devreme... Se simţise pe 
jumătate ușurat când fusese chemat de la galerie un minut mai 
târziu. Dar pe când se întorcea, respirând aerul rece dinspre 
Istros, Viktoria îi trimisese un mesaj: Am găsit ceva. Ne vedem 
la Munin și Hugin în cincisprezece minute. 


Hunt se gândise dacă să îi ceară furiei să aștepte. Dacă nu 
cumva era mai bine să întârzie veștile inevitabil rele care 
veneau în direcţia lor, doar pentru a mai petrece câteva zile cu 
zâmbetul acela frumos de pe chipul lui Bryce și cu ochii ei în 
care dorința începea să se aprindă, dar... Avertismentul lui 
Micah îi răsuna în urechi. Mai erau două săptămâni până la 
Summit, însă Hunt știa că prezenţa lui Sanariel îi întinsese la 
maximum nervii lui Micah. Ştia că, dacă mai întârzia mult, târgul 
lui ar fi fost anulat. 

Așa că, orice informaţii ar fi avut Vik, oricât de rele... avea să 
găsească modul de a le face faţă. O sunase pe Bryce Războinica 
și îi spusese să-și miște fundul afară, unde o aștepta. 

— Nu știu, mamă! 

Bryce își continuă conversaţia telefonică în timp ce ieșeau 
împreună pe stradă. Soarele la apus scălda orașul în aur și 
oranj, poleind chiar și băltoacele de murdărie. 

— Bineînţeles că îmi e dor de tine, dar poate luna viitoare... 
Traversară o alee cu frontispicii luminate de neoane, care 
indicau locurile în care se aflau ceainării și chioșcuri cu 
mâncare. Printre ele alternau ateliere de tatuat, în faţa cărora 
unii dintre artiști sau patronii fumau, înainte să se formeze 
aglomeraţia de idioţi, odată cu lăsatul serii. 

— Ce... Weekendul ăsta? Păi, am un musafir... 

Bryce scoase limba. 

— Nu, e o poveste lungă. E cum ar veni... un coleg de 
apartament. Numele lui? AĂă, Athie. Wu, mamă! oftă ea. 
Weekendul ăsta chiar nu pot. Nu, nu vă trag clapa iar. 

Bryce strânse din dinţi. 

— Ce ziceţi de un apel video? Mmm, da, sigur! Îmi voi face 
timp. 

Bryce se strâmbă din nou. 

— Bine, mamă. Pa! 

Se întoarse spre Hunt încruntată. 

— Mama ta pare... insistentă! zise Hunt. 

— La șapte am programat un apel video de la părinţii mei. 

Bryce oftă, cu ochii îndreptaţi spre cer. 

— Vor să te cunoască! 


Viktoria era deja la bar când ajunseră, cu un pahar de whisky 
în faţă. Le zâmbi amândurora grav, apoi, în timp ce luau loc, le 
împinse în faţă un dosar. 

— Ce ai găsit? întrebă Bryce, deschizând dosarul de culoare 
crem. 

— Citește! zise Viktoria, apoi aruncă o privire spre camerele 
din bar, care înregistrau totul. 

Bryce dădu din cap, semn că a înţeles avertismentul, iar Hunt 
se plecă mai aproape de ea. Bryce își plecase fruntea ca să 
citească, iar Hunt nu se putu abţine să nu își întindă aripa, ușor 
doar, în jurul spatelui ei. Uită cu totul de asta însă, atunci când 
dădu cu ochii de rezultatele testului. 

— Nu poate fi corect, spuse el tăcut. 

— Așa am zis și eu. 

Chipul ascuţit al Viktoriei părea impasibil. 

În faţa lor se aflau rezultatele Mimir: urme de ceva sintetic. Nu 
organic, nu tehnologic, nu magic - ci o combinaţia a toate trei. 

Aflaţi ce este între, spusese Aidas. 

— Danika lucra ca liber profesionist pentru Industriile Redner! 
zise Bryce. Ei fac tot soiul de experimente. Așa s-ar putea 
explica rezultatul? 

— Poate! zise Viktoria. Însă am aplicat testul Mimir și pentru 
celelalte probe pe care le avem, de la ceilalţi. Testele iniţiale au 
ieșit pozitive și în cazul hainelor lui Maximus Tertian. 

Tatuajul de pe fruntea Viktoriei se încreţi. 

— Nu este magie pură, nici tehnologie, nici ceva organic. Este 
un hibrid, ale cărui trăsături îl fac să nu poată fi încadrat în nici o 
categorie. E aproape ca un soi de dispozitiv de ascundere. 

Bryce se încruntă. 

— Ce este acela, mai exact? 

Hunt o cunoștea destul de bine pe Viktoria încât să citească 
precauţia din ochii ei când îi răspunse lui Bryce: 

— E un fel de... drog. Din câte am putut afla, pare să fie folosit 
în principal cu scopuri medicinale, în doze foarte mici. Dar se 
poate să fi ajuns pe străzi - ceea ce ar însemna dozaje nocive. 

— Danika nu ar fi luat niciodată un astfel de drog. 

— Bineînţeles că nu! replică imediat Viktoria. Dar a fost 
expusă la el. Toate hainele ei prezintă urme. Dacă asta s-a 
petrecut în noaptea morții ei însă, ori înainte, nu este clar. Ne 


pregătim să testăm și mostrele luate de la Haita Diavolilor, 
precum și pe cele de la ultimele două victime. 

— Având în vedere că Tertian era în Piaţa de Carne, murmură 
Hunt, este posibil ca el să fi luat drogul. 

— Cum îi zice chestii ăsteia? întrebă Bryce autoritar. 

Viktoria arătă cu degetul pe foaie. 

— Exact așa cum se citește. Synth. 

Bryce se întoarse spre Hunt. 

— Ruhn a zis că vrăjidoctorița aceea a menţionat existenţa 
unui compus sintetic cu proprietăţi vindecătoare, care ar putea 
repara... 

Bryce nu-și încheie gândul. Ochii lui Hunt erau negri ca 
Gheena, grei de umbre. 

— Ar putea fi vorba despre același lucru. 

Viktoria își ridică mâinile. 

— Repet, încă testăm celelalte victime, dar... M-am gândit că 
ar fi bine să știți. 

Bryce se ridică de pe scaun. 

— Mersi. 

Când ajunseră în faţa ușii de la intrare, Hunt murmură spre 
furie: 

— Nu vorbi cu nimeni despre asta, Vik. 

— Am șters deja intrările din baza de date a Legiunii. 


Schimbară doar câteva cuvinte pe drumul spre galerie, de 
unde îl luară pe Syrinx, și apoi pe drumul spre casă. Abia când 
se văzură în bucătăria ei, Hunt, care stătea rezemat de blat, 
zise: 

— Investigaţiile pot dura mult timp. Ne apropiem de ceva. Asta 
este bine. 

Bryce îi puse mâncare lui Syrinx în bol, cu o mină 
indescifrabilă. 

— Ce părere ai despre acest synth? 

Hunt își alese cuvintele cu grijă. 

— Așa cum ai spus și tu, ar putea fi vorba doar despre faptul 
că Danika a fost expusă la el, când lucra la Redner. Este posibil 
ca Tertian să-l fi luat ca drog recreativ chiar înainte să moară. 
Trebuie să așteptăm și să vedem dacă apare și pe hainele 
celorlalte victime. 

— Vreau să știu mai multe despre el! zise Bryce. 


Își scoase telefonul și începu să tasteze. 

— S-ar putea să nu merite să ne pierdem timpul... 

Ruhn răspunse imediat. 

— Da? 

— Medicamentul acela sintetic despre care ai auzit de la 
vrăjidoctoriţă. Ce părere ai despre el? 

— Vrăjidoctorița mi-a trimis niște cercetări cu câteva zile în 
urmă. Cea mai mare parte sunt redactate de Industriile Redner, 
dar le parcurg oricum. De ce? 

Bryce privi spre ușa deschisă de la dormitorul lui Hunt. Spre 
fotografia cu ea și Danika, de pe dulap, își dădu Hunt seama. 

— Pe hainele Danikăi au fost identificate urme dintr-un 
compus numit synth - un medicament sintetic relativ nou. Se 
pare că a ajuns cumva pe străzi și este folosit în concentraţii 
mari ca substanţă ilegală. Mă întreb dacă este vorba despre 
același medicament. 

— Da, cercetările sunt despre synth, spuse el și se auziră 
fâșâind niște pagini. Poate să facă niște chestii destul de 
uimitoare. Am și o listă de ingrediente - repet, multe lucruri au 
fost scoase la redactare, dar... 

Tăcerea lui Ruhn era precum ceasul unei bombe gata să 
explodeze. 

— Dar ce? întrebă Hunt în telefon, aplecându-se suficient de 
mult încât îi auzi lui Bryce inima bubuindu-i în piept. 

— Sarea obsidiană apare ca fiind unul dintre ingrediente. 

— Sarea... 

Bryce clipi spre Hunt, uluită. 

— Oare acest synth poate fi folosit pentru a invoca un demon? 
În cazul în care persoana nu ar avea puterea necesară, sarea 
obsidiană din drog ar putea-o ajuta să invoce ceva asemănător 
demonului kristallos? 

— Nu sunt sigur! zise Ruhn. Citesc cercetările și te anunţ ce 
aflu. 

— Bine. 

Bryce răsuflă. Hunt se trase înapoi și ea începu din nou să se 
plimbe dintr-un capăt într-altul. 

— Mersi, Ruhn. 

Tăcerea lui Ruhn avea alte conotaţii de această dată. 

— Pentru puţin, Bryce, spuse el, apoi închise. 

Hunt îi întâlni privirea. 


— Trebuie să aflăm cine vinde chestia asta, zise Bryce. Tertian 
trebuie să fi știut. Mergem în Piaţa de Carne. 

Dacă exista vreun loc în acel oraș în care un drog de acel tip 
să fie disponibil, acela era Piaţa de Carne. 

Hunt înghiţi un nod. 

— Trebuie să fim atenți... 

— Am nevoie de răspunsuri. 

Bryce o luă spre dulapul de la intrare, însă Hunt îi tăie drumul. 

— Mergem mâine. 

Bryce era pe cale să-și deschidă gura, însă Hunt își scutură 
capul. 

— la-ţi liber restul zilei de azi. 

— Nu poate... 

— Ba poate să aștepte, Bryce. Vorbește cu părinţii tăi în seara 
asta. Mă îmbrac și eu cu niște haine normale. 

Hunt arătă spre costumul lui de luptă. 

— Şi apoi mâine mergem în Piaţa de Carne și investigăm. 
Poate să aștepte. 

Hunt, deși știa că nu ar trebui să o facă, îi apucă mâna. Și o 
mângâie ușor. 

— Bucură-te de conversaţia cu părinţii tăi, Bryce. Sunt v;;. Nu 
pierde nici o clipă. Nu pentru așa ceva. 

Bryce părea gata să protesteze din nou, să insiste să meargă 
la vânătoare de synth, așa că adăugă: 

— Mi-aș fi dorit să am și eu parte de o așa bucurie. 

Bryce își cobori privirea spre mâna lui, care o strângea pe a ei, 
pentru o clipă - pentru o eternitate. 

— Ce s-a întâmplat cu părinţii tăi? 

Hunt îi răspunse, cu un nod în gât: 

— Mama nu mi-a spus niciodată cine e tatăl meu. lar ea... Ea 
era un înger de rang inferior. Făcea curăţenie în vilele unora 
dintre cei mai puternici îngeri, pentru că aceștia nu aveau 
încredere în oameni sau în alţi Vanir. 

Îl durea pieptul de fiecare dată când își amintea de chipul 
frumos și blând al mamei lui. De zâmbetul ei delicat și de ochii 
negri, oblici. De cântecele de leagăn pe care le auzea încă, după 
mai bine de două sute de ani. 

— A muncit zi și noapte ca să am ce să mănânc și nu s-a plâns 
nici măcar o dată, pentru că știa că, dacă s-ar fi plâns, și-ar fi 
pierdut locul de muncă și trebuia să aibă grijă de mine. Când am 


intrat în armată și am început să trimit acasă fiecare bănuţ pe 
care îl făceam, ea a refuzat să îi cheltuiască. Se pare că cineva a 
auzit că îi trimit bani, s-a gândit că mama are o adevărată 
comoară ascunsă în apartament și i-a spart casa într-o noapte. A 
ucis-o și a luat banii. Toţi cei cinci sute de bani de argint pe care 
îi strânsese în întreaga ei viaţă și cei cincizeci de bani de aur pe 
care reușisem să i-i trimit în cei cinci ani de serviciu militar. 

— Îmi pare atât de rău, Hunt. 

— Nici unuia dintre îngerii - îngerii aceia puternici și adoraţi - 
pentru care mama mea lucrase nu i-a păsat că fusese ucisă. 
Nimeni nu a cercetat ca să afle cine era vinovatul, nimeni nu mi- 
a dat permisie ca să o pot plânge. Pentru ei nu reprezenta 
nimic. Dar pentru mine era... pentru mine, ea era totul. 

Îl durea pieptul. 

— Am făcut Saltul și m-am alăturat cauzei lui Shahar curând 
după aceea. În acea zi, pe muntele Hermon, m-am luptat pentru 
ea - pentru mama mea. În onoarea amintirii ei. 

Shahar se folosise de acele amintiri și le transformase în arme. 

Degetele lui Bryce le apăsară pe cele ale lui Hunt. 

— Se pare că a fost o persoană remarcabilă, spuse Bryce. 

— Da, a fost, confirmă Hunt, retrăgându-și mâna în cele din 
urmă. 

Bryce îi zâmbi, iar el își simţea pieptul încordându-se de 
durere. 

— Bine. Îi voi apela video pe părinţii mei și voi sta de vorbă cu 
ei. Ai dreptate, treburile mai pot aștepta. 


Bryce își petrecu cea mai mare parte a serii făcând curăţenie. 
Hunt se oferise să o ajute cu un zbor la cea mai apropiată 
consignaţie, ca să facă rost de o vrajă pentru curăţenie-instant, 
însă Bryce îl ușui. Mama ei era atât de obsedată de curăţenie 
încât, pretindea ea, putea să își dea seama de diferenţa dintre o 
baie curățată prin magie și una curățată cu mâna. Chiar și prin 
apel video. 

Mirosul de înălbitor îmi arată că a fost spălată așa cum trebuie, 
Bryce! o imitase fiica pe mamă, pe un ton direct, al unei 
persoane care nu stă la discuţii, dându-i ceva emoţii lui Hunt. 

Bryce se folosise de telefonul îngerului intens: îi făcuse poze 
lui, în timp ce deretica, apoi lui Syrinx, care scosese rolele de 
hârtie igienică de la locul lor și le sfâșiase pe covorul pe care 


abia îl aspiraseră, și ei, cu Hunt aplecat în spatele ei, deasupra 
vasului de toaletă, frecând interiorul. 

Când reuși într-un final să își recupereze telefonul din mâinile 
lui Bryce, cu mănuși din plastic în mână, văzu că ea își 
schimbase din nou numele de contact, de data asta în: Bryce 
este mai tare decât mine. 

Dar, în ciuda zâmbetului care îi înflorise pe chip, Hunt continua 
să audă în minte amenințările lui Micah, atât pe cele spuse cu 
glas tare, cât și pe cele implicite. 

Găsește-l pe cel care se află în spatele crimelor. Rezolvă. 
Cazul. Nu mă face să-mi schimb părerea. Inainte să anulez 
târgul. Înainte să te vând înapoi lui Sandriel. Înainte să vă fac pe 
tine și pe Bryce să regretați. 

După ce rezolva cazul, totul avea să se sfârșească, nu-i așa? |- 
ar mai fi rămas dator încă zece vieţi lui Micah, ceea ce ar fi 
putut să-i ia ani buni. Ar fi trebuit să se întoarcă la Comitium. La 
Legiunea 33. 

Hunt se trezi urmărind-o pe Bryce în timp ce făcea curat. Îşi 
scoase telefonul și îi făcu și el câteva poze. Ştia prea multe. 
Aflase prea multe. Despre tot. Despre cum ar fi putut să fie, 
dacă nu ar fi avut haloul pe frunte și tatuajele de sclav. 

— Pot să desfac o sticlă de vin, dacă ai nevoie de ceva curaj 
lichid, îi zise Bryce, când se așezară în fața calculatorului ei, 
rezemat pe blatul de bucătărie, în timp ce îi apela pe părinţii ei. 

Pe drumul de întoarcere de la magazinul din colţ, Bryce 
cumpărase o pungă cu produse de patiserie. Era un mecanism 
de combatere a stresului, își zisese Hunt. 

Ingerul îi cercetă chipul. Asta, faptul că îi sunau pe părinţii ei, 
așezați unul lângă altul, cu coapsele lipite... Hel! 

O apucase pe un drum fără întoarcere și nu avea cum să se 
mai oprească. 

Inainte ca Hunt să-și deschidă gura ca să sugereze faptul că 
apelul ar putea fi o greșeală, o voce de femeie zise: 

— Şi de ce mai exact ar avea nevoie de curaj lichid, Bryce 
Adelaide Quinlan? 

O femeie superbă, de patruzeci și ceva de ani, apăru pe ecran. 
Părul negru nu îi fusese încă atins de fire argintii, iar chipul 
pistruiat abia începea să arate semnele unei vieţi de muritor. 

Din câte își putea da Hunt seama, Ember Quinlan era așezată 
pe o canapea verde, uzată, rezemată de un perete cu lambriuri, 
îmbrăcată în blugi, cu picioarele ei lungi strânse sub ea. 

Bryce își dădu ochii peste cap. 

— Eu aș zice că majoritatea persoanelor au nevoie de curaj 
lichid atunci când trebuie să discute cu tine, mamă. 

Însă Bryce zâmbea. Unul dintre zâmbetele ei largi, care îi 
afectau simţul echilibrului lui Hunt. 

Ochii negri ai lui Ember alunecară spre Hunt. 

— Cred că Bryce se gândește de fapt la ea când spune asta. 

Bryce ignoră comentariul fluturându-și evaziv mâna. 

— Unde-i tata? 

— A avut o zi grea la muncă și acum face o cafea, ca să nu 
adoarmă. 

Chiar și prin intermediul ecranului, Ember avea o ţinută care îţi 
capta atenția. 

— Tu trebuie să fii Athie! zise ea. 

Înainte ca Hunt să apuce să răspundă, un bărbat se așeză pe 
canapea, lângă Ember. Bryce se lumină la faţă, într-un fel în 
care Hunt nu o mai văzuse niciodată strălucind. 

— Hei, tată! 

Randall Silago avea în mână două căni de cafea, dintre care pe 
una i-o întinse lui Ember, în timp ce îi întorcea zâmbetul fiicei 
lui. Spre deosebire de soţia lui, bărbatul purta pe chip amprenta 
trecerii timpului: părul negru, împletit, era vărgat cu argint, iar 
pe față avea câteva cicatrice brutale. Ochii negri îi erau însă 
prietenoși, pe deasupra cănii lui ciobite, pe care scria Loc pentru 
glume generice de Tată. 

— Încă mă sperie mașina de făcut cafea sofisticată pe care ne- 
ai cumpărat-o cu ocazia Solstiţiului de larnă! zise el, în loc de 
salut. 

— V-am arătat de trei ori cum să o folosiţi! 

Mama lui Bryce chicoti, în timp ce se juca cu pandantivul de 
argint din jurul gâtului. 


— E de modă veche! 

Hunt căutase să vadă cât costă cafetiera încastrată în perete 
din acel apartament, iar dacă Bryce le cumpărase ceva similar, 
însemna că dăduse pe ea o parte considerabilă din salariul ei. 
Bani pe care nu îi avea, luând în considerare datoria către 
Jesiba. Hunt se îndoia că părinţii ei știau asta. Se îndoia că ar fi 
acceptat mașinăria dacă ar fi știut că banii ar fi putut merge, în 
schimb, către datoria ei față de farmazoană. 

Ochii lui Randall se opriră asupra lui Hunt, căldura lor 
preschimbându-se în ceva mai dur. Erau acum ochii faimosului 
trăgător, ai bărbatului care își învățase fiica cum să se apere. 

— Tu trebuie să fii așa-zisul coleg de cameră al lui Bryce. 

Hunt observă că bărbatul îi privește tatuajele: fruntea, 
încheietura. Pe chipul lui Randall se citea că le recunoaște. Nu 
rânji însă. Nu se strâmbă. 

Bryce îi dădu un cot lui Hunt în coaste, aducându-i aminte că 
poate totuși să vorbească. 

— Eu sunt Hunt Athalar. 

Îi aruncă o privire lui Bryce. 

— Sau Athie, așa cum îi place ei și lui Lehabah să îmi zică. 

Randall își lăsă ușor cana cu cafea jos. Da, bărbatul știa cine 
este. Insă Randall făcu ochii mici la fiica lui: 

— Şi aveai de gând să menţionezi asta când, mai exact? 

Bryce scormoni prin punga cu bunătăţi de pe blatul din 
bucătărie și scoase un corn cu ciocolată. Mușcă și zise: 

— Nu-i chiar atât de grozav pe cât crezi, tată. 

Hunt pufăi. 

— Mersi. 

Ember nu zise nimic. Nici măcar nu se mișca. O privea însă cu 
atenţie pe Bryce și fiecare îmbucătură pe care o lua. Privirea lui 
Randall o întâlni pe a lui Hunt. 

— Erai repartizat în Meridan când am fost și eu acolo. Îmi 
aminteam ziua în care ai spulberat un batalion. 

— O bătălie dură! zise Hunt scurt. 

Umbrele îi întunecară lui Randall ochii. 

— Da, a fost. 

Hunt alungă amintirea acelui masacru. Mulțimea de oameni și 
cei câţiva Vaniri care le erau aliați nu scăpaseră de sabia și de 
fulgerul lui. Pe atunci o servea pe Sandriel. Ordinul ei fusese 
brutal: fără prizonieri. Îl trimisese pe Pollux alături de el, în 


avangarda legiunii, pentru a intercepta firavele forțe rebele, 
campate într-o trecătoare montană. 

Hunt încercase să îi răstălmăcească ordinul. Singurul lucru pe 
care îl putuse însă face fusese să îi ucidă rapid. 

Pollux, în schimb, nu se grăbise. Se bucurase de fiecare 
secundă. lar atunci când Hunt nu mai putuse să suporte urletele 
oamenilor care îl implorau pe Pollux să le arate milă, îi ucisese și 
pe ei. Pollux turbase, iar cearta dintre ei se sfârșise în țărână, cu 
ambii îngeri scuipând sânge. Sandriel fusese încântată de 
bătaie, chiar dacă îl închisese pe Hunt în temniţa ei câteva zile, 
drept pedeapsă pentru că îi stricase distracţia lui Pollux. 

Pe sub masă, Bryce îi mângâie mâna lui Hunt cu mâna ei 
acoperită de firimituri. După acea bătălie nu avusese pe nimeni 
care să îl spele de sânge și să îl culce în pat. Ar fi fost mai bine 
sau mai rău dacă ar fi cunoscut-o atunci pe Bryce? Dacă ar fi 
luptat știind că s-ar putea întoarce la ea. 

Bryce îi strânse degetele, acoperindu-le cu o dâră de firimituri 
uleioase, și desfăcu din nou punga, ca să scoată încă un corn. 

Ember o urmări pe fiica ei scormonind din nou printre 
produsele de patiserie și începu iar să se joace cu pandantivul 
de argint - un cerc așezat deasupra a două triunghiuri. Era 
Îmbrăţișarea, îşi dădu Hunt seama. Uniunea dintre Solas și 
Cthona. 

Ember se încruntă. 

— De ce este Hunt Athalar colegul tău de apartament? 

— L-au dat afară din Legiunea 33 pentru că are un simţ estetic 
îndoielnic! zise Bryce, ronțăind la corn. Eu i-am zis că hainele lui 
negre plictisitoare nu mă deranjează și l-am lăsat să stea aici. 

Ember își dădu ochii peste cap. Exact aceeași expresie pe care 
Hunt o văzuse pe chipul lui Bryce cu câteva clipe în urmă. 

— Tu reușești vreodată să obţii vreun răspuns clar din partea 
ei, Hunt? Pentru că eu o cunosc de douăzeci și cinci de ani și nu 
mi-a oferit nici măcar o dată unul. 

Bryce se bosumflă, apoi se întoarse spre Hunt și zise: 

— Să nu te simţi obligat să răspunzi la asta. 

Ember lăsă să-i scape un oftat ultragiat. 

— Aș vrea să pot spune că marele oraș mi-a corupt fiica 
minunată, însă era tot atât de nepoliticoasă dinainte să plece la 
universitate. 


Hunt nu-și putu opri chicotitul. Randall se rezemă de spătarul 
canapelei și completă: 

— Este adevărat! Ar fi trebuit să le vezi cum se certau. Nu cred 
că a rămas vreo persoană în Nidaros care să nu le fi auzit 
strigătele. Răsunau cu ecou, în munţi! 

Amândouă domniţe Quinlan se încruntară la el. Și această 
expresie le era identică. 

Ember aruncă o privire peste umerii lor. 

— Când ai făcut curat ultima oară, Bryce Adelaide Quinlan? 

Bryce se încordă. 

— Acum douăzeci de minute. 

— Se văd fire de praf pe măsuţa aia de cafea. 

— Banul 

În ochii lui Ember se citea o încântare diabolică. 

— Athie știe despre JJ? 

Hunt nu își putu ascunde încordarea. JJ - un fost iubit? Nu 
menţionase niciodată vreun... Ah. Asta era! Hunt rânji. 

— Eu și Jeleu Jubileu suntem prieteni buni. 

Bryce bombăni ceva ce el alese să nu audă. Ember se aplecă 
spre ecran. 

— Bine, Hunt! Dacă ţi l-a arătat pe JJ înseamnă că trebuie să te 
placă. 

Bryce, din fericire, se abţinu și nu le povesti părinţilor ei cum îi 
descoperise el de fapt colecţia de jucării. Ember continuă: 

— Deci... povestește-mi despre tine. 

Randall îi replică soţiei sale: 

— E Hunt Athalar. 

— Ştiu. Dar nu am auzit până acum decât povești îngrozitoare 
de război. Vreau să aflu mai multe despre adevăratul Hunt. Și să 
obţin un răspuns direct la întrebarea de ce stai în camera de 
oaspeţi a fiicei mele. 

Bryce îl avertizase pe Hunt în timp ce făceau curăţenie: Să nu 
scoţi un cuvânt despre crime. 

Insă Hunt avea sentimentul că Ember Quinlan putea să 
miroasă minciunile ca un copoi la vânătoare, așa că încercă să 
răspundă cât mai franc: 

— Jesiba lucrează cu șeful meu la cazul unei relicve furate. 
Acum, că Summitul se apropie, garnizoana este plină cu invitaţi, 
așa că Bryce mi-a oferit cu generozitate o cameră, ca să ne 
ușurăm munca împreună. 


— Sigur! comentă Ember. Fiica mea, care nici măcar o dată nu 
și-a împărțit jucăriile preţioase cu vreunul dintre copiii din 
Nidaros, lăsându-i doar să le privească, ţi-a oferit ţie o întreagă 
cameră de oaspeţi din bunătatea inimii ei. 

Randall îi făcu semn cu genunchiul soţiei lui - un avertisment 
tăcut, poate, al unui bărbat obișnuit să medieze relaţia dintre 
două femei cu caractere puternice. 

— De aceea i-am zis să bea ceva înainte să te sunăm! 
comentă Bryce. 

Ember sorbi din cafea, iar Randall ridică un ziar de pe masă și 
începu să îl frunzărească. 

— Așa că nu ne vei primi în vizită weekendul acesta din cauza 
cazului de care zici? întrebă Ember. 

Bryce se crispă. 

— Da. Nu este genul de activitate la care să puteţi participa și 
voi. 

În privirea dintr-odată ascuţită a lui Randall se întrevăzu latura 
de războinic. 

— E periculos? 

— Nu! minţi Bryce. Însă trebuie să fim subtili. 

— Şi dacă luaţi cu voi doi oameni înseamnă că nu puteţi fi 
subtili? întrebă Ember. 

Bryce oftă cu ochii în tavan. 

— Dacă îi iau cu mine pe părinții mei am să-mi subminez 
imaginea de vânzătoare șmecheră de antichităţi. 

— Asistentă de vânzătoare de antichităţi! punctă mama ei. 

— Ember! o avertiză Randall. 

Bryce strânse din dinţi. Părea să fie un subiect vechi de 
discuţie pentru ele. Hunt se întrebă dacă Ember observase 
privirea rănită a fiicei ei. El o observase, așa că se trezi 
spunând: 

— Bryce cunoaște mai mulţi oameni în acest oraș decât mine. 
Este o adevărată profesionistă, care știe cum să coordoneze 
acest caz. Este un adevărat atu pentru Legiunea 33. 

Ember îl cercetă pe Hunt, cu o privire sinceră, fără ascunzișuri. 

— Micah este șeful tău, nu-i așa? 

Era un mod politicos de a spune ce era Micah pentru el. 

— Da. 

Randall îl urmărea și el acum. 

— Cel mai bun din câţi am avut. 


Ochii lui Ember coborâră asupra tatuajului de pe fruntea 
îngerului. 

— Asta vorbește de la sine. 

— Mamă, ai putea să nu începi? oftă Bryce. Cum merge 
afacerea cu olăritul? 

Ember își întredeschise buzele, dar Randall o împinse cu 
genunchiul din nou, rugând-o fără cuvinte să lase discuţia 
deoparte. 

— Afacerea merge excelent! răspunse Ember. 


Bryce știa că mama ei era ca o furtună pe cale să izbucnească. 

Hunt se purta frumos cu părinţii ei, prietenește chiar, conștient 
fiind că Ember era decisă să afle de ce se afla el acolo și care 
era relaţia dintre ei. Hunt îl întrebase pe Randall despre munca 
lui ca director adjunct al unei organizaţii care ajuta oamenii 
traumatizaţi de serviciul militar, iar pe Ember despre chioșcul ei, 
la care vindea copilași bucălaţi făcuţi din lut, care se alintau în 
pătuţuri aranjate din diverse legume. 

Acum mama ei și Hunt dezbăteau care jucători de sunball sunt 
cei mai buni în acel sezon, în timp ce Randall își răsfoia încă 
ziarul, aruncând din când în când câte o părere. 

Pe Bryce o duruse îngrozitor să audă ce se întâmplase cu 
mama lui Hunt. De aceea lăsa apelul să continue mai mult decât 
de obicei. Pentru că Hunt avea dreptate. 

Frecându-și piciorul, care începuse să o doară, pe sub masă - 
și-l sucise din nou la un moment dat, în timp ce făceau 
curăţenie - Bryce mușcă din cel de-al treilea corn și îi spuse lui 
Randall: 

— Astea tot nu sunt la fel de bune ca ale tale. 

— Mută-te înapoi acasă! îi zise tatăl ei. Şi ai să te poți bucura 
de cornuri în fiecare zi. 

— Mda, da! comentă ea, mestecând cu gura plină, în timp ce 
își masă coapsa. Parcă tu erai părintele mişto. Ai ajuns să fii 
chiar mai rău decât mama cu cicăleala. 

— Dintotdeauna am fost mai rău decât mama ta! zise el cu 
blândeţe. Am știut doar cum să o ascund. 

Bryce îi zise lui Hunt: 

— Acesta este motivul pentru care, atunci când vor să vină în 
vizită, trebuie să plănuiască o ambuscadă. Nu le-aș da niciodată 
drumul pe ușa de la intrare. 


Hunt își plecă privirea spre poala ei - spre coapsă - înainte de 
a i se adresa lui Ember: 

— Ai încercat să o convingi să vadă o vrăjidoctoriţă în legătură 
cu piciorul acela? 

Bryce îngheţă în aceeași secundă ca și mama ei. 

— Ce-i cu piciorul? 

Ember își cobori privirea în partea de jos a ecranului, de parcă 
ar fi putut să-i vadă cumva piciorul lui Bryce. Randall o urmă 
imediat. 

— Nimic. 

Bryce îi aruncă o privire urâtă lui Hunt. 

— Doar un înger băgăcios, atâta tot. 

— E de la rana cu care s-a ales în urmă cu doi ani. O doare 
încă. 

Hunt foșni din aripi, parcă neputându-și stăpâni agitația. 

— Şi ea tot aleargă. 

Ochii lui Ember se dilatară de panică. 

— De ce ai face așa ceva, Bryce? 

Bryce își lăsă cornul pe farfurie. 

— Asta nu este treaba nimănui. 

— Bryce, dacă te jenează, ar trebui să vezi o vrăjidoctoriţă! 
zise Randall. 

— Nu mă jenează! mormăi Bryce printre dinţi. 

— Atunci de ce îţi freci piciorul pe sub masă? întrebă Hunt 
retoric. 

— Pentru că încercam să-l conving să nu te lovească în faţă, 
măgarule! șuieră Bryce. 

— Bryce! oftă Ember. 

Randall îi privi cu ochi mari. Hunt râse. Se ridică și luă punga 
goală în care fuseseră produsele de patiserie, o strânse cocoloș 
și apoi o aruncă la gunoi, cu îndemânarea unuia dintre îndrăgiţii 
lui jucători de sunball. 

— Cred că în rană a rămas încă venin de la demonul care a 
atacat-o. Dacă nu merge la un consult înainte de Salt, va avea 
dureri secole întregi. 

Bryce sări în picioare, ascunzându-și durerea care o săgeta în 
coapsă. Nu vorbiseră niciodată despre asta - despre faptul că 
veninul demonului kristallos s-ar fi putut afla încă în piciorul ei. 

— Nu am nevoie de tine ca să hotărâăști ce-i mai bine pentru 
mine, alfa... 


— Alfa-măgarule? 

Completă Hunt, în timp ce se îndrepta spre chiuvetă. 

— Suntem parteneri. Partenerii au grijă unul de celălalt. Dacă 
nu mă asculţi pe mine în privința nenorocitului de picior, atunci 
poate că ai să-i asculţi pe părinţii tăi. 

— Cât de rău este? întrebă Randall încet. 

Bryce se răsuci înapoi spre calculator. 

— Sunt bine. 

Randall îi făcu semn. 

— Stai într-un picior și arată-mi! Bryce refuză să se miște. 
Hunt, care își umplea un pahar cu apă, zâmbi - satisfacţie pur 
masculină. Ember se întinse să își ia telefonul, pe care îl 
abandonase pe puiul de pernă de lângă ea. 

— Voi căuta cea mai apropiată vrăjidoctoriţă și voi vedea dacă 
te poate primi mâine... 

— Nu merg la nici o vrăjidoctoriţă! se răsti Bryce și apucă 
laptopul. 

— Mi-a făcut plăcere să conversez cu voi. Sunt obosită. Noapte 
bună! Randall încercă să obiecteze, săgetând-o din priviri pe 
Ember, însă Bryce închise clapeta laptopului. 

În fața chiuvetei din bucătărie, Hunt era întruchiparea 
aroganţei angelice. 

Bryce se îndreptă spre dormitor. 

Cel puțin Ember aşteptă două minute înainte de a o apela 
video pe telefon. 

— Taică-tău e în spatele acestui caz? 

Fiecare cuvânt era înmuiat în venin. Chiar și așa, mediată de 
ecran, furia lui Ember era palpabilă. 

— Randall nu este în spatele acestui caz! zise Bryce fără umor, 
în timp ce se lăsa pe pat. 

— Celălalt tată! pufni Ember. Genul acesta de aranjamente îi 
poartă semnătura. 

Bryce își păstră o mină neutră. 

— Nu. Jesiba și Micah lucrează împreună. Eu și Hunt suntem 
doar pionii lor. 

— Micah Domitus este un monstru! șopti Ember. 

— Toţi Arhanghelii sunt monstruoși. El este un măgar arogant, 
dar nu-i cel mai rău. 

Ember scotea flăcări pe nări. 

— Te protejezi? 


— lau anticoncepţionale, da. 

— Bryce Adelaide Quinlan, știi ce vreau să zic! 

— Hunt mă protejează! 

Chiar dacă o băgase în gura lupului aducând vorba despre 
piciorul ei. 

Însă mama ei n-avea de gând să se lase cu una, cu două. 

— Nu mă îndoiesc că vrăjitoarea aceea este în stare să te 
pună în pericol doar ca să facă mai mulţi bani. Nici Micah nu 
este mai breaz. Poate că Hunt te protejează, dar nu uita că 
acestor Vaniri nu le pasă decât de ei. Este asasinul personal al 
lui Micah, pentru toţi zeii! Și este unul dintre Îngerii Căzuţi. 
Asterii îl urăsc. Și drept urmare este sclav. 

— Este sclav pentru că trăim într-o lume nenorocită, în care 
totul este cu susul în jos. 

Bryce simţea că i se întunecă privirea de furie. Clipi din ochi ca 
să își revină. 

Din bucătărie se auzi vocea tatălui ei, care întreba unde erau 
floricelele pentru cuptorul cu microunde. Ember îi strigă că se 
aflau în același loc în care erau întotdeauna, fără să își ia ochii 
de la ecran. 

— Ştiu că-mi vei sări în cap, dar dă-mi voie să-ţi zic ceva. 

— Zeilor, mamă... 

— Poate că Hunt este un bun coleg de apartament și oferă o 
priveliște plăcută ochiului, dar adu-ţi aminte că este un mascul 
Vanir. Un mascul Vanir foarte, foarte puternic, chiar și cu 
tatuajele acelea care îl mai domolesc. El și toți bărbaţii de felul 
lui sunt letali. 

— Mda, știu, și tu nu mă lași să uit asta nici o clipă. 

Bryce se strădui să nu privească spre cicatricea micuță de pe 
obrazul mamei ei. 

Lumina din ochii lui Ember se întunecă de umbrele trecutului. 
Bryce oftă. 

— Când te văd cu un bărbat Vanir mai în vârstă... 

— Nu sunt cu el, mamă... 

— Îmi aduc aminte din nou de trecut, Bryce. 

Ember își trecu degetele prin părul ei negru. 

— Îmi pare rău. 

Bryce s-ar fi simţit mai bine dacă i-ar fi tras o palmă. Și-ar fi 
dorit să își treacă mâinile prin ecran și să o îmbrăţișeze, să îi 
simtă parfumul de caprifoi și nucșoară. 


— Voi da niște telefoane și voi stabili consultaţia pentru 
piciorul tău, zise Ember. 

Bryce se încruntă. 

— Nu, mulţumesc. 

— Vei merge la acea consultaţie, Bryce. 

Bryce întoarse telefonul și își întinse piciorul peste cuverturi, 
astfel încât mama ei să poată vedea. Își roti laba piciorului. 

— Vezi? N-am nici o problemă. 

Chipul mamei ei deveni dur ca oţelul din care îi era făcută 
verigheta. 

— Doar pentru că Danika a murit, nu înseamnă că și tu trebuie 
să suferi. 

Bryce se uită în ochii mamei ei, cea care știa întotdeauna cum 
să ajungă în miezul tuturor lucrurilor și să o răvășească prin 
doar câteva cuvinte. 

— Nu are nimic de-a face cu asta. 

— Prostii, Bryce! Ochii lui Ember luceau, înlăcrimaţi. Crezi că 
Danika ar vrea ca tu să rămâi șchioapă pentru eternitate? Crezi 
că ea ar fi vrut să te lași de dans? 

— Nu vreau să vorbesc despre Danika. 

Lui Bryce îi tremura vocea. Ember își clătină dezamăgită capul. 

— Îți voi trimite un mesaj cu adresa și numărul de telefon al 
vrăjidoctoriţei, după ce îţi stabilesc întâlnirea. Noapte bună! 
Închise, fără să mai adauge nici un cuvânt. 

O jumătate de oră mai târziu, pe când Bryce, schimbată în 
pantalonașii ei scurţi de noapte, stătea morocănoasă în pat, se 
auzi o bătaie în ușă. 

— Eşti un trădător nenorocit, Athalar! îi strigă ea. 

Hunt deschise ușa și se rezemă de toc. 

— Nu-i de mirare că te-ai mutat aici după cum te cerţi cu 
mama ta. 

instinctul care o îndemna să îl stranguleze era aproape 
copleșitor. Zise însă: 

— N-am mai văzut-o pe mama cedând niciodată. Presupun că 
s-a mai înmuiat. 

Apoi se încruntă la Hunt. 

— Ce vrei? 

Hunt împinse ușa și se apropie. Camera se făcea din ce în ce 
mai mică cu fiecare pas al îngerului. Incepea s-o apese. Hunt se 
opri la piciorul patului ei. 

— Vin cu tine la consultaţie. 

— Nu merg. 

— De ce? 

Bryce respiră adânc. Și apoi izbucni: 

— Pentru că, odată ce rana va dispărea, odată ce nu mă va 
mai durea, atunci și Danika va dispărea. Haita Diavolilor va 
dispărea. 

Bryce împinse păturile, descoperindu-și picioarele goale, și își 
ridică pantalonașii din satin ca să descopere cicatricea uriașă în 
întregime. 

— Totul va deveni doar o amintire, un vis urât care s-a risipit. 
Dar cicatricea aceasta și durerea... Nu pot permite să fie șterse, 
adăugă Bryce cu lacrimi în ochi. Nu pot permite ca ei; să fie 
șterși. 

Hunt se așeză cu grijă pe pat, încet, de parcă ar fi vrut să îi 
lase timp la dispoziţie ca să obiecteze. Părul îi acoperi fruntea, 
tatuajul, aplecat cum stătea ca să-i cerceteze cicatricea. Işi 
trecu degetele aspre pe deasupra ei. 

Atingerea îngerului o arse parcă. 

— Nu-i vei da uitării pe Danika și pe cei din Haită dacă îţi faci 
un bine. 


Bryce își scutură capul și își îndreptă privirea spre fereastră, 
însă degetele lui Hunt îi prinseră delicat bărbia. Îi întoarse ușor 
faţa spre el. Ochii lui negri și adânci erau plini de blândeţe. De 
înţelegere. 

Câte persoane văzuseră vreodată o astfel de privire în ochii 
lui? Câţi îl văzuseră vreodată astfel? 

— Mama ta te iubește. Nu suportă - literalmente, biologic 
vorbind, Bryce - gândul că suferi. 

Hunt își retrase mâna, însă ochii îi rămaseră fixaţi asupra ei. 

— Şi nici eu nu îl pot suporta. 

— Nici nu mă cunoști bine. 

— Eşti prietena mea. 

Cuvintele plutiră în aerul dintre ei. Hunt își lăsă din nou capul 
în jos, ca și cum ar fi vrut să-și ascundă expresia de pe chip 
când se corectă: 

— Dacă și tu vrei asta. 

Bryce îl privi intens câteva clipe. Propunerea rămăsese în 
suspensie. Tăcerea era încărcată de vulnerabilitate. Ștergea 
orice urmă de supărare pe care o mai avea. 

— Nu te-ai prins, Athalar? 

Fărâma de speranţă de pe chipul lui aproape că o distruse. 

— Suntem prieteni din clipa în care tu ai crezut că Jeleu Jubileu 
e un vibrator. 

Hunt își lăsă capul pe spate și râse, iar Bryce se trase în sus. 
Se rezemă de perne și dădu drumul la televizor. Apoi netezi 
bucata de cearșaf de lângă ea. 

Rânjind, cu ochii plini de o lumină pe care Bryce nu i-o 
cunoștea, îngerul se așeză lângă ea. Apoi își scoase telefonul și 
îi făcu o poză. 

Bryce răsuflă, zâmbetul începând să-i pălească. 

— Mama a trecut prin multe. Știu că nu-i ușor să te înţelegi cu 
ea și vreau să-ţi mulţumesc pentru felul în care te-ai purtat. 

— Îmi place de mama ta, spuse el și Bryce crezu fiecare 
cuvânt. Cum s-au cunoscut părinţii tăi? 

Bryce știa că Hunt se referă la Randall. 

— Mama a fugit de tatăl meu biologic înainte ca acesta să afle 
că este însărcinată. A ajuns la un templu al Cthonei din Korinth 
și atunci a știut că preotesele o vor primi acolo - că o vor proteja 
- pentru că era dăruită cu prunc sau ceva de genul. 

Bryce pufăi. 


— M-a născut acolo. Primii trei ani din viață mi i-am petrecut 
ocrotită, între pereţii templului. Mama muncea ca spălătoreasă, 
ca să putem rămâne acolo. Pe scurt: într-un final, tatăl meu 
biologic a aflat că mama născuse un copil, așa că și-a trimis 
gorilele ca să o vâneze. 

Bryce scrâșni din dinţi. 

— Le-a cerut ca, în cazul în care era vorba despre un copil care 
era fără urmă de îndoială al lui, acesta să îi fie adus. Prin orice 
mijloace. 

Hunt strânse din buze. 

— Rahat!— Avea oameni peste tot, însă preotesele au reușit 
să ne scoată din oraș - sperând că ne pot ajuta să ajungem 
până la Casa Pământului și a Sângelui din Hilene, unde mama ar 
fi putut să cerșească azil. Nici măcar tata nu ar fi îndrăznit să le 
calce teritoriul. Insă era un drum de trei zile, iar preotesele din 
Korinth nu ne-ar fi putut apăra de războinicii Fee. Așa că am 
condus cinci ore până la Templul lui Solas din Oia, în parte 
pentru că aveam nevoie de odihnă, dar și pentru a ne întâlni cu 
gardianul nostru sfânt. 

— Randall. 

Hunt zâmbi. Dar apoi ridică din sprânceană. 

— la stai puţin - Randall a fost preot al soarelui? 

— Nu tocmai. Se întorsese de pe front cu un an înainte, însă 
lucrurile pe care le văzuse și le făcuse pe durata serviciului 
militar îl afectaseră. Foarte rău. Nu voia să se ducă acasă, nu 
putea să dea ochii cu familia lui. Așa că se oferise să îi fie 
închinător lui Solas, sperând că astfel își va putea răscumpăra 
întru câtva păcatele trecutului. Mai avea două săptămâni până 
la depunerea jurămintelor când Înaltul Preot l-a rugat să ne 
escorteze în Hilene. Mulţi dintre preoţi sunt războinici bine 
antrenați, dar Randall era singurul om. Înaltul Preot a ghicit că 
mama nu ar fi avut încredere într-un bărbat Vanir. Chiar înainte 
să ajungem în Hilene, soldaţii tatei ne-au prins din urmă. Se 
așteptaseră să întâlnească o femeie isterică, neajutorată. 

Bryce zâmbi din nou. 

— In schimb au dat de un trăgător de elită și de o mamă în 
stare de orice ca să-și păstreze fiica. 

Hunt se îndreptă. 

— Ce s-a întâmplat? 


— Ce-i închipui probabil. Părinţii mei au scos-o la capăt după 
aceea, spuse Bryce și îi aruncă o privire. Te rog să nu spui asta 
nimănui. Ar... N-au fost puse niciodată întrebări în legătură cu 
Feele care nu s-au întors în Orașul Semilunii. N-aș vrea să apară 
acum. 

— N-am să scot o vorbă. 

Bryce zâmbi întunecat. 

— După aceea, Casa Pământului și a Sângelui i-a declarat pe 
mama și pe Randall protejaţi ai Cthonei și ai lui Solas și mai știu 
eu ce alte chestii religioase, care cântăreau efectiv cât un ordin 
oficial de protecţie, de care tatăl meu n-a îndrăznit să se lege. Şi 
așa Randall s-a întors în sfârșit acasă, luându-ne și pe noi cu el, 
fără să-și mai depună jurămintele în faţa lui Solas, bineînţeles. 

Zâmbetul lui Bryce devenise unul cald. 

— Randall a cerut-o în căsătorie pe mama până la sfârșitul 
acelui an. Și de atunci sunt nesuferit de îndrăgostiţi. 

Hunt îi întoarse zâmbetul. 

— E plăcut să auzi că uneori lucrurile merg bine pentru 
oamenii buni. 

— Mda. Uneori merg. 

Între ei se lăsă o liniște încordată. Erau la ea în pat - la ea în 
pat! Chiar în acea dimineaţă Bryce și-l închipuise pe Hunt 
posedând-o pe blatul din bucătărie... 

Bryce înghiţi cu greu nodul care i se pusese în gât. 

— Amor cu colti începe în cinci minute. Vrei să ne uităm? 

Hunt zâmbi ușor, de parcă ar fi știut exact ceea ce o făcuse să 
i se pună nodul în gât, și se întinse în pat, rezemat de perne, cu 
aripile răsfirate sub el. Un prădător care se mulțumea să își lase 
prada să vină la el. 

Hel! Îngerul îi făcu cu ochiul lui Bryce și își trecu brațul sub 
ceafă. Mișcarea îi accentuă mușchii. li sclipiră ochii, de parcă și 
el ar fi știut asta foarte bine. 

— Hel, da! 


Hunt nu își dăduse seama până atunci cât de mult își dorea să 
pună întrebarea. Cât de mult își dorise ca ea să îi răspundă. 

Prieteni. Cuvântul nu reușea nici pe departe să acopere tot ce 
era între ei, însă era unul autentic. 

Îngerul stătea rezemat de tăblia patului în timp ce urmăreau 
împreună serialul scandalos. Până să ajungă la jumătatea 


episodului însă, Bryce începu să facă observaţii în privinţa 
subiectului stupid și fără sens. lar Hunt i se alătură bucuros. 

Apoi începu un alt serial: o competiţie în care diverși Vaniri își 
arătau puterea și agilitatea. Lui Hunt i se păru de la sine înţeles 
că trebuie să îl urmărească și pe acela. Totul i se părea natural, 
venea de la sine. Ingerul își permise să se obișnuiască cu acel 
sentiment. 

Și acesta era, probabil, cel mai periculos lucru pe care îl 
făcuse în viaţa lui. 

A doua zi, de dimineaţă, Bryce primi un mesaj de la mama ei 
în timp ce se îmbrăca pentru serviciu. 

Astăzi, la ora unsprezece. E la jumătate de kilometru de 
galerie. Te rog să mergi. 

Bryce nu îi răspunse. Nu avea nici un gând să se ducă la 
întâlnire. Nu când avea deja programată o alta în Piaţa de 
Carne. 

Hunt propusese să aștepte până la lăsarea întunericului, însă 
Bryce știa că era mult mai probabil ca vânzătorii să aibă chef de 
discuţii în orele mai liniștite din timpul zilei, când nu erau 
ocupați să îi ademenească pe clienţii obișnuiți de la ceas de 
seară. _ 

— Azi ești din nou tăcut, murmură Bryce. Işi croiau drum pe 
potecuţele aglomerate ale unui depozit. Era al treilea pe care îl 
cercetau. Primele două se dovediseră destul de repede 
incursiuni zadarnice. 

Nu, vânzătorii nu știau nimic despre droguri. Nu, erau doar 
prejudecăţi legate de Piaţa de Carne, pe care ei nu le apreciau. 
Nu, nu știau pe nimeni care i-ar fi putut ajuta. Nu, nu erau 
interesaţi de bani, pentru că nu aveau ce informaţii utile să le 
ofere. 

Hunt stătuse la o oarecare depărtare, pentru că nimeni nu ar fi 
vorbit cu un soldat din Legiune, care mai era pe deasupra și 
unul dintre Îngerii Căzuţi, acum sclav. 

Hunt își ţinea aripile bine strânse. 

— Să nu crezi că am uitat că, pentru că ne aflăm aici, am ratat 
consultaţia la vrăjidoctoriţă. 

N-ar fi trebuit să-i spună despre asta. 

— Nu-mi amintesc să-ţi fi oferit permisiunea de a-ţi băga nasul 
în treaba mea. 

— O luăm de la capăt? 

Hunt pufăi. 

— Cred că faptul că ne-am uitat îmbrăţișaţi la televizor îmi dă 
dreptul să îmi spun măcar părerea, fără să îmi sari în cap. 

Bryce își dădu ochii peste cap. 

— N-am stat îmbrăţișaţi. 


— Şi ce vrei tu mai exact? o întrebă Hunt, în timp ce cerceta o 
tarabă plină cu pumnale antice. Un iubit, sau un partener, sau 
soț care să stea pur și simplu ca o momâie, fără să-și exprime 
vreo părere, care să fie de acord cu tot ceea ce spui tu și care 
să nu îndrăznească vreodată să îţi ceară ceva? 

— Bineînţeles că nu. 

— Doar pentru că sunt bărbat și am o părere, asta nu 
înseamnă automat că sunt un nenorocit psihotic și abuziv. 

Bryce își îndesă mâinile în buzunarele gecii de la Danika. 

— Uite ce e, mama a trecut prin multe din cauza unor 
nenorociţi psihotici și abuzivi. 

— Știu. 

Privirea lui Hunt se îmblânzi. 

— Dar chiar și așa, uită-te acum la mama și la tatăl tău. El își 
face cunoscute părerile. Și mie mi s-a părut că devine și puţin 
psihotic când vine vorba de siguranţa voastră. 

— Nici nu-ţi închipui! bombăni Bryce. N-am fost nici măcar la o 
singură întâlnire până să intru la Universitatea din Orașul 
Semilunii. 

Hunt ridică din sprâncene. 

— Serios? Aș fi zis că... 

Işi scutură capul. 

— Ai fi zis ce? 

Hunt ridică din umeri. 

— Că băieţii oamenilor roiau în jurul tău. 

Bryce se strădui să nu își ridice privirea spre el la auzul tonului 
pe care rostise băieții oamenilor, de parcă ar fi vorbit de o rasă 
diferită de a lui - era un malakim în toată puterea cuvântului. 

Și până la urmă erau, teoretic, din rase diferite. Însă nota 
aceea de aroganță masculină... 

— Ei bine, în cazul în care și-ar fi dorit să roiască, n-au făcut-o. 
Randall era ca un zeu pentru ei și, deși el n-a zis niciodată nimic, 
le intrase tuturor în cap că nu au dreptul să iasă cu mine. 

— Pentru mine nu ar fi fost un motiv destul de puternic încât 
să nu mă apropii de tine. 

Felul în care Hunt rostise cuvintele o făcu pe Bryce să 
roșească. 

— Păi, pe lângă faptul că îl idolatrizau pe Randall, eu eram 
diferită. 

Bryce arătă spre urechile ei ascuţite. Spre trupul înalt. 


— Prea Fee pentru oameni. Ce soartă tristă, nu-i așa? 

— Te călește! 

Hunt examina o tarabă pe care erau înșirate opale de diferite 
culori: alb, negru, roșu, albastru, verde. Striaţii irizate le 
străbăteau ca și cum în ele ar fi fost închise arterele pământului. 

— La ce folosesc? 

Hunt se adresă femeii umanoide cu pene negre, care stătea în 
faţa tarabei - o coţofană. 

— Sunt talismane. 

Coțofana își flutură mâna împănată deasupra tăvii cu pietre 
preţioase. 

— Alb aduce bucurii; verde sănătate; roșu este pentru 
dragoste și fertilitate; albastru pentru înţelepciune... Alege. 

— Cel negru pentru ce este? 

Coțofana rânji cu buzele ei de culoarea onixului. 

— Pentru opusul norocului. 

Atinse unul dintre opalele negre, care era păstrat sub un dom 
de sticlă. 

— Strecoară-l sub perna unuia dintre dușmanii tăi și ai să vezi 
ce li se întâmplă. 

Bryce tuși. 

— Oricât de tentant ar suna... 

Hunt întinse un ban de argint. 

— Pentru cel alb. 

Bryce ridică din sprâncene, însă coțofana înhăţă rapid banul și 
dădu drumul opalului în palma întinsă a îngerului. Apoi plecară, 
ignorând toate mulţumirile acesteia pentru afacerea încheiată. 

— Nu m-aș fi gândit că ești genul superstițios! zise Bryce. 

Hunt se opri în capătul rândului de tarabe și o prinse de mână. 
Apoi îi strecură ei opalul, încălzit de mâna lui. Era de mărimea 
unui ou de cioară și sclipea sub razele primelor-lumini de 
deasupra. 

— Ţi-ar prinde bine niște bucurii! îi zise Hunt încetișor. 

Bryce simţi o scânteie strălucitoare aprinzându-i-se în piept. 

— Şi ţie. _ 

Încercă să îi întoarcă opalul. Însă Hunt făcu un pas înapoi. 

— Este un dar. 

Bryce se îmbujoră din nou și își feri privirea de ochii lui, 
zâmbind. Chiar dacă putea să îl simtă cercetând-o în timp ce-și 
strecura piatra prețioasă în buzunar. 


Opalul fusese un gest stupid. Impulsiv. Proprietăţile lui erau 
probabil vrăjeli, însă cel puţin Bryce îl acceptase. Nu comentase 
nimic despre cât de nepriceput era, de vreme ce trecuseră două 
sute de ani de când se gândise ultima oară să cumpere ceva 
pentru o femeie. 

Shahar ar fi zâmbit în fața opalului și ar fi uitat de el curând 
după aceea. Ea avea munţi de bijuterii în palatul ei de alabastru: 
diamante mari cât mingiile de sunball; blocuri solide de 
smaralde, stivuite ca niște cărămizi; adevărate căzi umplute cu 
rubine. Un opal alb, mic, chiar dacă menit să aducă bucurii, ar fi 
fost ca un firicel de nisip pe o plajă nesfârșită. Ar fi apreciat 
darul, dar în cele din urmă l-ar fi lăsat să dispară în vreun sertar, 
pe undeva. lar Hunt, dedicat cum era cauzei lor, ar fi uitat 
probabil și el de piatră. _ 

Îngerul se încordă. Bryce o luase spre o tarabă mai dosită. În 
fața acesteia, pe un scaun, stătea o adolescentă - metamorf 
felin, după miros - în forma umanoidă, care îi privea apropiindu- 
se. Avea părul șaten, împletit într-o coadă care îi atârna peste 
umăr, atingând aproape ecranul telefonului pe care îl ţinea 
leneș în mână. 

— Hei! 

Bryce arătă spre un maldăr de covoare jerpelite. 

— Cât ceri pe unul din astea? 

— Douăzeci de bani de argint! îi răspunse adolescenta, cu un 
glas care suna pe cât de plictisită arăta fata. 

Bryce zâmbi, trecându-și mâna pe deasupra unui petic de lână 
albă. Lui Hunt i se făcu pielea de găină. Simţise și el acea 
atingere, cu o noapte în urmă, mângâindu-l înainte să adoarmă. 
O simţea din nou acum, în timp ce Bryce netezea lâna. 

— Douăzeci de arginţi pentru lână de la oile zăpezii? Nu-i cam 
puţin? 

— Mama mă obligă să lucrez în weekend. Aș enerva-o dacă aș 
vinde-o pentru cât valorează. 

— Cât de loială ești! 

Bryce chicoti. Apoi se aplecă spre fată și-i șopti: 

— Ştiu că sună dubios, dar aș vrea să-ţi pun o întrebare. 

Hunt rămase deoparte, urmărind-o pe Bryce în acţiune. Juca 
rolul fetei petrecăreţe și ireverenţioase, care nu voia decât să 
facă rost de niște droguri. 

Metamorful abia dacă-și ridică privirea. 


— Așa? 

— Ştii pe unde aș putea găsi ceva... casă mă distrez, pe aici? 

Fata își dădu ochii peste cap. 

— Bine. Hai s-auzim! 

— Ce să auzim? întrebă Bryce inocent. 

Adolescenta își ridică telefonul, în timp ce tasta cu unghiile ei 
pictate în culorile curcubeului. 

— Discursul acela fals pe care l-ai ţinut în faţa tuturor celor de 
aici. Şi a celor din celelalte două depozite. 

Le arătă telefonul. 

— Avem un grup în care discutăm cu toţii. 

Arătă spre întreaga piaţă. 

— Am primit vreo zece avertizări că vă îndreptaţi încoace, cu 
întrebările voastre caraghioase despre droguri și mai știu eu ce. 

Hunt o vedea poate pentru prima oară pe Bryce rămasă fără 
cuvinte. Așa că păși alături de ea. 

— Bun! i-o reteză adolescentei. Dar ști; ceva? 

Fata îl privi din cap până în picioare. 

— Crezi că Vip ar permite un drog cum e synth aici? 

— Permite toate celelalte chestii depravate și ilegale în 
schimb! îi zise Hunt printre dinţi. 

— Da, dar nu e proastă. 

Fata își dădu codiţa peste umăr. 

— Deci ai auzit de el! observă Bryce. 

— Vip mi-a zis să vă spun că e periculos și că ea nu are de-a 
face cu el și nici nu va avea vreodată. 

— Însă alţii au de-a face cu el? scrâșni din dinţi Bryce. 

Nu era de bine. Lucrurile aveau să se sfârșească rău... 

— Vip mi-a zis să vă spun să cercetaţi râul. 

Adolescenta își lăsă ochii din nou în telefon, probabil ca să îi 
scrie lui Vip că a transmis mesajul. 

— Acela e locul în care ai de-a face cu rahaturi de genul. 

— Ce vrei să spui? întrebă Bryce. 

Fata ridică din umeri. 

— Întreabă-i pe cei din neamul Apelor. 


— Ar trebui să analizăm lucrurile! 

Bryce o luase însă deja spre docurile din Piaţa de Carne. 

— Înainte să alergăm la cei din neamul Apelor şi să îi acuzăm 
că sunt traficanţi de droguri. 


— Prea târziu! declară Bryce. 

Hunt nu reușise să o împiedice să-i trimită un mesaj lui Tharion 
cu ajutorul unei vidre cu douăzeci de minute în urmă, și cu 
siguranţă n-o putea împiedica acum să aștepte lângă râu. 

O apucă de braţ. Mai erau doar câţiva pași până la docuri. 

— Bryce, cei din neamul Apelor nu sunt încântați atunci când 
sunt acuzaţi pe nedrept... 

— Cine a zis că pe nedrept? 

— Tharion nu este un traficant de droguri și cu siguranţă nu 
vinde ceva atât de periculos pe cât pare a fi acest synth. 

— S-ar putea să cunoască pe cineva care o face. 

Bryce se desprinse din strânsoarea lui. 

— Am pierdut destul timp. Am nevoie de răspunsuri. Acum. 

Bryce făcu ochii mici la el. 

— Tu nu vrei să terminăm odată? Ca să ţi se reducă 
pedeapsa? 

Voia asta, însă zise: 

— Synth-ul n-are probabil nimic de a face cu problemele 
noastre. Ar trebui... 

Însă Bryce ajunsese deja în capătul debarcaderului din lemn. 
Nu îndrăznea să privească în jos, la apele învolburate. Cheiul 
Pieței de Carne era cunoscut ca fiind un loc în care se aruncau 
cele mai diverse lucruri. Era și locul de unde căutătorii prin 
gunoaie își făceau rost d-ale gurii. 

Apa se învârteji și deasupra ei se ivi trupul puternic al unui 
bărbat. Tharion se ridicase în capătul debarcaderului. 

— Partea asta a râului este de-a dreptul scârboasă! zise el, în 
loc de salut. 

Bryce nu zâmbi și trecu direct la subiect: 

— Cine vinde synth în râu? 

Lui Tharion îi pieri zâmbetul de pe chip. Hunt deschise gura, ca 
să obiecteze, însă bărbatul răspunse: 

— Nu în, Piciorușe! 

Tharion își scutură capul. 

— Pe râu. 

— Este adevărat atunci. Este... ce este? Un medicament care a 
fost sustras din laborator? Cine este responsabil? 

Hunt făcu un pas spre Bryce. 

— Tharion... 

— Danika Fendyr. 


Ochii lui Tharion erau plini de blândeţe. Ca și cum ar fi știut 
cine era Danika pentru Bryce. 

— Am primit informaţia cu o zi înainte de moartea ei. A fost 
văzută încheind o tranzacţie pe o barcă, în apropiere de locul în 
care ne aflăm. 

— Ce vrei să spui despre Danika? 

Tharion își scutură capul. 

— Nu știu dacă ea îl vindea sau îl cumpăra, însă chiar înainte 
ca synth-ul să apară pe străzi, Danika a fost văzută într-o barcă 
Aux, în miez de noapte. La bord avea o încărcătură de synth. 

— Totul se leagă de Danika, murmură Hunt. Lui Bryce îi vâjâia 
capul, însă reuși să spună: 

— Poate că îl confisca. 

— Poate. 

Tharion își trecu degetele prin pletele castanii. 

— Însă synth-ul e o chestie foarte nasoală, Bryce. Dacă Danika 
era implicată... 

— Nu era. Nu ar fi făcut niciodată așa ceva. 

Lui Bryce îi bătea atât de tare inima încât se simţea gata să-și 
verse măruntaiele. Se întoarse spre Hunt și spuse: 

— Dar așa se explică de ce se aflau urme de synth pe hainele 
ei. Pentru că îl confiscase pentru Aux. 

Hunt avea o alură sumbră. 

— Poate. 

Bryce își puse mâinile-n sân. 

— Ce este acest synth, mai precis? 

— Este magie sintetică! le răspunse Tharion. A fost creat ca să 
ajute la vindecare, însă se pare că cineva și-a dat seama că în 
doze foarte concentrate îi poate conferi unui om puteri mai mari 
decât ale celor mai mulţi Vaniri. Nu durează mult, însă este 
eficient. Au lucrat la el timp de secole întregi, însă părea ceva 
imposibil. Mulţi credeau că este la fel ca alchimia - la fel de 
puţin probabil de împlinit ca dorinţa de a transforma lucrurile în 
aur. Din câte se pare însă, știința modernă a ieșit victorioasă în 
acest caz. 

Tharion își plecă fruntea într-o parte. 

— Are de-a face cu demonul pe care îl vânaţi? 

— Este posibil! zise Hunt. 

— Am să vă dau de știre dacă primesc și alte rapoarte. 

Tharion nu mai așteptă să își ia rămas-bun și se scufundă din 
nou în apă. 


Bryce rămase cu ochii aţintiţi la râul scăldat de lumina soarelui 
la amiază, strângând în buzunarul de la jachetă opalul alb. 

— Știu că nu este ceea ce îţi doreai să auzi! zise Hunt cu 
prudenţă. 

— A fost ucisă de cei care au creat synth-ul? Dacă în acea 
noapte le-a confiscat marfa? 

Bryce își dădu părul după urechi. 

— Oare persoana care vinde synth este una și aceeași cu cea 
care caută Cornul? Synth-ul ar putea repara Cornul. 

Hunt își frecă bărbia. 

— Presupun că da. Dar ar putea fi și o pistă greșită. 

Bryce oftă. 

— Nu înţeleg de ce Danika nu mi-a vorbit niciodată despre 
asta. 

— Poate că a considerat că nu este ceva care merită 
menţionat. 

— Poate, murmură Bryce. Poate. 


Bryce așteptă întâi ca Hunt să plece la sala de sport din 
clădirea lor, apoi o sună pe Fury. 

Nu știa de ce se mai deranjează. Fury nu îi mai răspundea la 
telefon de luni bune. 

Însă de această dată, chiar înainte ca apelul să intre în 
mesageria vocală, aceasta răspunse: 

— Hei! Bryce tresări și îngână: 

— Sunt șocată că ai răspuns. 

— M-ai prins între două joburi. 

Sau poate că Juniper îi sărise în cap pentru că le abandonase. 

— Credeam că te întorci ca să-l prinzi pe cel care a aruncat în 
aer Corbul. 

— Așa credeam și eu, dar până la urmă s-a dovedit că nu-i 
nevoie să traversez Haldrenul. 

Bryce se rezemă de tăblia de la pat și își întinse picioarele. 

— Așadar, chiar a fost mâna rebeliunii? 

Poate că acel C de pe lăzi, despre care Ruhn crezuse că ar fi 
un simbol pentru Corn, nu era mai mult decât o literă. 

— Mda. Detaliile și numele sunt strict secrete însă. 

Fury îi spusese de atâtea ori fraza aceea în trecut, încât Bryce 
pierduse șirul. 

— Măcar spune-mi dacă i-ai găsit. 


Era foarte probabil ca Fury să se fi aflat în mijlocul procesului 
de ascuţire a arsenalului ei de arme, la biroul din camera 
scumpă de hotel în care va fi fost cazată pentru moment. 

— i-am zis că sunt între joburi, nu-i așa? 

— Felicitări! 

Fury râse. Un râs care îi dădea încă fiori lui Bryce. 

— Sigur. 

Fury făcu o pauză. 

— Care-i treaba, B? 

De parcă astfel ar fi șters aproape doi ani de tăcere. 

— Danika a vorbit vreodată cu tine despre synth? 

Bryce ar fi putut să jure că ceva greu, metalic, se auzise 
căzând. 

Fury întrebă pe un ton blând: 

— Cine ţi-a spus despre synth? 

Bryce se îndreptă. 

— Cred că a început să se împrăștie pe aici. M-am întâlnit cu 
un bărbat din neamul Apelor astăzi, care mi-a spus că Danika a 
fost văzut pe o barcă Aux cu o ladă de synth, chiar înainte să 
moară. 

Fury răsuflă adânc. 

— E periculos, Bryce. Foarte periculos. Nu te juca cu el. 

— Nu mă joc. 

Zeilor. 

— Nu m-am mai atins de droguri de doi ani de zile. 

Apoi, fără să se poată abţine, adăugă: 

— Dacă te-ai fi deranjat să-mi răspunzi la telefon sau să mă 
vizitezi ai fi știut asta. 

— Am fost ocupată. 

Mincinoasa. Mincinoasă nemernică și lasă. 

— Uite ce e, zise Bryce printre dinţi, voiam să știu dacă Danika 
a adus vreodată vorba de synth înainte să moară, pentru că mie 
nu mi-a spus nimic. 

Încă un moment de tăcere. 

— Ti-a vorbit despre asta, nu-i așa? 

Bryce nu era foarte sigură de ce, însă simţi arsura geloziei. 

— Se poate să-mi fi spus în treacăt că se vinde ceva nasol. 

— Şi nu te-ai gândit să spui nimănui despre asta? 


— Ba da. Ţi-am spus ţie. La Corbul Alb, în noaptea în care a 
murit Danika. La dracu’, cineva încercase să ţi-l vândă! Și ţi-am 
zis să nu te apropii de el. 

— Și cu toate astea nu ţi-a trecut prin minte să menţionezi, 
atunci sau după moartea Danikăi, că ea a fost cea care te-a 
avertizat în privinţa lui de la bun început? 

— Danika a fost sfâșiată în bucăţi de un demon. Nu mi s-a 
părut că are vreo legătură cu drogurile. 

— Şi dacă are? 

— Cum așa? 

— Nu știu, eu doar... 

Bryce bătu cu piciorul în saltea. 

— De ce să nu-mi fi spus Danika despre asta? 

— Pentru că... 

Fury se opri. 

— Pentru că ce? se răsti Bryce. 

— Bine! zise Fury, cu o voce ascuţită. Danika nu ţi-a spus 
nimic pentru că nu voia să te apropii de acel drog. Nu voia nici 
măcar să te gândești că ai putea să încerci synth. 

Bryce sări în picioare. 

— De ce dracu’ aș fi... 

— Pentru că te-am văzut cu ochii noștri încercând literalmente 
orice. 

— Şi tu ai încercat totul, cot la cot cu mine, tu... 

— Synth este magie sintetică, Bryce. Menită să înlocuiască 
magia reală. Magie reală de care tu nu ai deloc. Drogul le oferă 
oamenilor puteri de Vanir și forță fizică pentru în jur de o oră. 
După care efectele secundare pot fi dezastruoase. Poate da 
dependenţă și alte lucruri, mai rele. Pentru Vaniri e și mai 
riscant - o stare de euforie supremă și puteri supranaturale care 
pot imediat lua o turnură periculoasă. Danika nu voia ca tu să 
știi nici măcar că așa ceva există. 

— De parcă eu sunt într-atât de disperată să fiu ca voi, Vanirii 
mari și tari, încât să iau... 

— Scopul ei era să te protejeze. Întotdeauna. Chiar și de tine 
însăţi. 

Cuvintele o loviră mai rău ca o palmă peste faţă. Bryce simți 
că nu mai poate să respire. 

Fury răsuflă lung. 


— Uite, știu că a sunat dur. Dar, crede-mă pe cuvânt: nu 
trebuie să te joci cu synth-ul. E de rău dacă e adevărat că au 
reușit să-l producă în masă, în afara laboratoarelor oficiale și în 
concentraţii și mai puternice. Nu te apropia nici de el, nici de cei 
care-l produc. 

Lui Bryce îi tremura mână, însă reuși să răspundă fără să pară 
că este gata să izbucnească în lacrimi: 

— Bine. 

— Hei, trebuie să închid. Am ceva de făcut în seara asta. Dar 
în câteva zile mă întorc în Lunathion. Mi s-a cerut să fiu prezentă 
la Summit, peste două săptămâni - are loc într-un complex 
situat la câteva ore de oraș. 

Bryce nu o întrebă pe Fury Axtar de ce trebuia să fie prezentă 
la o adunare a unora dintre cei mai puternici conducători Vanir. 
Nu îi păsa deloc că Fury avea să se întoarcă. 

— Poate luăm masa împreună! zise Fury. 

— Sigur. 

— Bryce! 

Îi rostise numele ca pe un reproș și ca pe o scuză, în același 
timp. 

Fury oftă. 

— Pe curând. 

Pe Bryce o ardea gâtul, însă închise telefonul. Respiră adânc 
de câteva ori. Fury putea să se ducă în Hel. 

Înainte să-și sune fratele, Bryce se trânti pe canapea, își 
deschise laptopul și apoi motorul de căutare. Ruhn răspunse 
aproape imediat. 

— Da? 

— Aș vrea să mă scutești de morală și de avertismente și de 
toate rahaturile astea, bine? 

Ruhn ezită câteva clipe. 

— Bine. 

Bryce dădu telefonul pe difuzor și se sprijini cu coatele de 
genunchi, pregătită să caute pe internet. 

— Ce-i cu tine și Athalar? 

Bryce își frecă ochii. 

— Nimic. Nu-i genul meu. 

— Întrebam de ce nu e și el la telefon, nu de ce nu sunteţi un 
cuplu, dar e și asta bine de știut. 


Bryce strânse din dinţi și tastă magie sintetică în bara de 
căutare. În timp ce rezultatele începeau să se încarce pe pagină, 
comentă: 

— Athalar e plecat să-și întreţină mușchii aceia superbi. 

Ruhn își înăbuși un chicotit. Bryce survolă rezultatele: articole 
mici și scurte despre felul în care magia sintetică ajută la 
vindecarea oamenilor. 

— Vrăjidoctoriţa aceea care ţi-a trimis informaţiile cu privire la 
magia sintetică... ţi-a zis și de ce sau cum crede că a ajuns pe 
străzi? 

— Nu. Cred că este preocupată mai degrabă de originile 
acestuia și de găsirea unui antidot. Mi-a spus că a încercat să 
testeze efectele veninului pe care l-a extras din Athalar în acea 
noapte asupra synth-ului, ca să creeze un posibil antidot. Crede 
că magia ei vindecătoare poate funcţiona ca un soi de 
stabilizator pentru venin, însă are nevoie de o cantitate mai 
mare pentru a-și putea continua testele. Nu știu. Suna 
complicat. 

Apoi Ruhn adăugă pe un ton obosit: 

— Dacă dai de vreun kristallos să îi ceri niște venin, bine? 

— Ești amorezat, Ruhn? 

Ruhn pufăi. 

— Ne-a făcut o favoare imensă. Mi-ar plăcea să o pot răsplăti 
cumva. 

— Bine. 

Bryce mai deschise câteva articole, printre care și unul de la 
Industriile Redner, care patenta medicamentul, datând din urmă 
cu zece ani. Cu mult înainte ca Danika să lucreze acolo. 

— Cercetările spun că synth nu este eliberat decât în cantităţi 
foarte mici, chiar și pentru vrăjidoctorițe. Este incredibil de 
scump și greu de făcut. 

— Dar dacă... dacă formula și o încărcătură de synth au fost 
sustrase în urmă cu doi ani de la Redner, iar Danika a fost cea 
trimisă ca să le recupereze? Și poate că Danika și-a dat seama 
că cel care voia să fure synth-ul plănuia să-l folosească pentru a 
repara Cornul, așa că ea l-a furat înainte ca altcineva să pună 
mâna pe el. Apoi, a fost ucisă din această cauză. 

— Dar de ce ar fi păstrat lucrurile în secret? întrebă Ruhn. De 
ce nu l-ar fi arestat direct pe vinovat? 

— Nu știu. Era doar o idee. 


Mai bine decât nimic. 

Ruhn rămase din nou pe gânduri. Bryce presimţea că urmează 
o discuţie serioasă, așa că se pregăti sufletește. 

— Cred că este demn de admirat, Bryce. Că încă ţii atât de 
mult la Danika și la Haita Diavolilor, încât să continui cazul 
acesta. 

— A fost un ordin din partea șefei mele și a Guvernatorului, îţi 
mai aduci aminte? 

— Ai fi făcut investigaţii oricum, după ce ai aflat că nu Briggs 
este cel vinovat. 

Ruhn oftă. 

— Ştii, odată Danika aproape că m-a bătut măr. 

— Nu-i adevărat. 

— O, ba da. Ne-am întâlnit întâmplător pe unul dintre holurile 
din Turnul Redner. Eu mersesem să mă întâlnesc cu Declan, 
care participase la o întâlnire simandicoasă cu cei din 
conducere. la stai... tu ai ieșit în oraș cu nesuferitul ăla de băiat 
al lui Redner, nu-i așa? 

— Mda. 

— Scârbos. Pur și simplu scârbos, Bryce. 

— Povestește-mi despre cum a măturat Danika cu tine pe jos. 

Bryce aproape că îi vedea zâmbetul prin telefon. 

— Nu știu cum am ajuns să discutăm despre tine, dar am 
ajuns. 

— Ce-ai zis? 

— De ce presupui că eu am fost instigatorul? Ai cunoscut-o pe 
Danika? Avea o gură mare cât o șură. 

Admiraţia din tonul vocii lui Ruhn o săgetă pe Bryce la inimă. 

— În fine. l-am zis să-ţi transmită că îmi pare rău. Ea mi-a zis 
să mă duc dracu' și să-mi iau și scuzele cu mine. 

Bryce clipi din gene. 

— Nu mi-a spus că a dat detine. 

— Că a date puţin spus. 

Ruhn fluieră admirativ. 

— Nici măcar nu făcuse încă Saltul și aproape că m-a pus la 
pământ. A trebuit să intervină Declan... ca să o oprească. 

O recunoștea perfect pe Danika din descriere. Chiar dacă toate 
lucrurile pe care le aflase în ultimul timp o făceau să nu o mai 
recunoască. 


Capitolul 60 


— E cam tras de păr! concluzionă Hunt, o oră mai târziu, de la 
locul lui de pe canapea. 

Bryce îi expusese cea mai nouă teorie pe care o avea. 
Îngerului i se ridicaseră sprâncenele a mirare. Bryce trecu prin 
paginile site-ului web al Industriilor Redner. 

— Danika a lucrat cu jumătate de normă la Redner. Vorbea 
arareori despre chestiile pe care le făcea pentru ei. A menţionat 
ceva despre un departament de securitate. 

Bryce deschise pagina de autentificare. 

— Poate că vechiul ei cont de la muncă are încă salvate 
informaţii cu privire la sarcinile pe care le avea de îndeplinit. 

Lui Bryce îi tremurară ușor degetele când introduse numele de 
utilizator al Danikăi. Îl văzuse de atâtea ori în telefonul ei: 
dprtctr. 

DPrtctr - Danika Protectoarea. 

Nu își dăduse seama de asta până atunci. Cuvintele dure ale 
lui Fury îi răsunau în urechi. Bryce le ignoră și tastă una dintre 
parolele pe care Danika obișnuia să le pună la mișto: 1234567. 
Nimic. 

— Repet, zise Hunt obosit, e cam tras de păr, spuse îngerul și 
se rezemă de perne. Ar fi mai bine să facem echipă cu Danaan 
în căutarea Cornului și să nu mai alergăm după drogul ăsta. 

Bryce contracară: 

— Danika a fost implicată în afacerea cu synth și n-a spus 
niciodată nici un cuvânt. Nu ţi se pare ciudat? Nu crezi că se 
ascunde ceva mai mult aici? 

— Nu ţi-a spus nici adevărul despre Philip Briggs! observă 
Hunt cu grijă. Sau că a furat Cornul. Poate că era un lucru 
obișnuit pentru ea să îţi ascundă chestii. 

Bryce nu făcu decât să tasteze încă o parolă. Apoi o alta. Şi o 
alta. 

— Avem nevoie de o imagine de ansamblu, Hunt! zise ea în 
timp ce încerca o altă parolă. 

Ea avea nevoie de imaginea de ansamblu. 

— Totul se leagă cumva. 


Dar toate parolele erau greșite. Toate combinaţiile obișnuite 
pe care Danika le folosea. Bryce își închise ochii și începu să 
recite, bătând ușor ritmul cu piciorul în covor: 

— Cornul ar putea fi vindecat de o doză mare de synth. Magia 
sintetică are sare obsidiană ca unul dintre ingrediente... 

Hunt rămase tăcut, lăsând-o să gândească. 

— Kristallos a fost creat pentru a găsi Cornul. Veninul 
demonului poate să neutralizeze magia. Vrăjidoctorița vrea 
venin ca să facă teste, pentru a putea crea un antidot la synth, 
ajutată de magia ei sau ceva de genul. 

— Poftim? 

Bryce își deschise ochii. 

— Mi-a spus Ruhn. 

După ce Bryce îi spuse despre solicitarea de venin pe jumătate 
glumeaţă a lui Ruhn, ochii lui Hunt se întunecară. 

— Interesant. Având în vedere că synth-ul este pe cale să 
devină un drog mortal vândut la colț de stradă... ar trebui să o 
ajutăm să facă rost de venin. 

— Cum rămâne cu Cornul? 

Hunt își încleștă falca. 

— Vom căuta în continuare. Dar dacă drogul acesta devine 
accesibil... nu doar la noi în oraș, dar și în întreg teritoriul, în 
lume... Antidotul va deveni vital. 

Hunt o privi în ochi. 

— Cum putem face rost de niște venin pentru ea? 

— Dacă invocăm demonul kristallos..., șopti Bryce. 

— Nu ne putem asuma acest risc! mârâi Hunt. Vom găsi o altă 
cale. 

— Eu pot să mă descurc... 

— Eu nu pot să mă descurc, Quinlan. Nu atunci când tu ai 
putea fi în pericol. 

Ecoul cuvintelor îngerului răsună între ei. În ochii lui strălucea 
un soi de emoție, pe care Bryce nu avea curajul să o descifreze. 

Atunci însă lui Hunt îi sună telefonul. Acesta își ridică șoldurile 
de pe canapea ca să-l scoată din buzunarul de la spate al 
pantalonilor. Aruncă o privire ecranului și foșni din aripi, 
strângându-le ușor pe lângă corp. 

— Micah? îndrăzni să întrebe Bryce. 


— Doar niște chestii legate de legiune! murmură Hunt și se 
ridică în picioare. Trebuie să ies câteva ore. Naomi va rămâne 
de pază. 

Hunt arătă spre computer. 

— Încearcă în continuare, dacă asta vrei, dar hai să gândim, 
Bryce! Înainte să facem ceva drastic pentru a face rost de venin. 

— Da, da. 

Răspunsul îl mulțumi în aparenţă pe Hunt, acesta ridicându-se 
să plece, nu înainte de a-i zburli părul și de a se apleca pentru a- 
i șopti, cu buzele lipite de urechea ei: 

— Jj ar fi foarte mândră de tine. 

Pe Bryce o trecură fiorii și rămase înfiorată mult după ce 
îngerul plecase deja. 

După ce mai încercă mai multe variante de parole, oftă și 
închise calculatorul. Se apropiau de adevăr. Simţea asta. 

Dar avea oare să fie pregătită să îl accepte? 


Lui Bryce îi veni ciclul a doua zi de dimineaţă. Se simţea ca 
lovită de tren, ceea ce era, hotărâse Bryce, o metaforă foarte 
potrivită având în vedere ce zi era. 

Îl găsi pe Hunt pregătind micul dejun, cu părul încă vâlvoi, 
după cum dormise. Când o simţi că se apropie se încordă. Apoi 
se întoarse și o privi în ochi. Mirosul lui supranatural nu rata 
nimic. 

— Sângerezi. 

— La fiecare trei luni, regulamentar. 

Nu se întâmpla ca Feele pur-sânge să aibă ciclu decât arareori, 
iar oamenii îl aveau lunar - ea se afla cumva la mijloc. 

Se așeză pe un scaun la masa din bucătărie. Aruncă o privire 
ecranului de la telefon și văzu că nu are mesaje nici de la 
Juniper, nici de la Fury. Nici măcar mama ei nu îi scrisese ca să o 
certe pentru că nu se dusese la întâlnirea cu vrăjidoctorița. 

— Ai nevoie de ceva? 

Hunt îi întinse o farfurie cu ouă și șuncă prăjită. Apoi o cană de 
cafea. 

— Am luat deja ceva pentru crampe. 

Bryce sorbi din cafea. 

— Mulţumesc, oricum! 

Hunt mormăi ceva și se întoarse la farfuria lui. Se așeză de 
cealaltă parte a mesei și înghiţi câțiva dumicaţi, apoi zise: 


— Pe lângă chestiile legate de synth și de antidot, cred că cel 
care face ca totul să se lege este Cornul. Ar trebui să ne axăm 
pe găsirea lui. Nu a mai avut loc nici o crimă de la uciderea 
paznicului de la templu, dar mă îndoiesc că cel care îl caută s-a 
dat bătut, având în vedere tot ce a făcut până acum ca să-l 
găsească. Cred în continuare că, dacă punem mâna pe Corn, 
criminalul ne va scuti de efortul de a-l căuta și va veni el direct 
la noi. 

— Ori poate că a descoperit deja locul în care l-a ascuns 
Danika. 

Bryce luă o furculiţă. 

— Poate că așteaptă doar Summitul sau ceva de genul. 

— Poate. Dacă acesta este cazul, atunci trebuie să aflăm la 
cine este Cornul. Imediat. 

— Dar nici măcar Ruhn nu poate să-l găsească. Danika n-a 
lăsat nici un indiciu cu privire la locul în care l-a ascuns. Nici 
unul dintre locurile în care a fost înainte să moară nu pare a fi 
potrivit pentru o ascunzătoare. 

— Atunci poate că azi trebuie să ne întoarcem de unde am 
plecat. Să cercetăm tot ce am aflat până în momentul de faţă 
și... 

— Azi nu pot. 

Bryce mâncă și ultimul dumicat și își duse farfuria la chiuvetă. 

— Am niște întâlniri. 

— Reprogramează-le. 

— Jesiba trebuie să le ţină azi. 

Hunt o privi lung, de parcă ar fi putut să vadă ce se afla de 
fapt în spatele cuvintelor ei, însă în cele din urmă dădu din cap. 

Bryce ignoră dezamăgirea și grija de pe chipul și din tonul lui, 
atunci când spuse: 

— În ordine. 


Lehabah oftă. 

— Azi ești răutăcioasă, BB. Şi să nu dai vina pe faptul că ești la 
ciclu. 

Așezată la masa din mijlocul bibliotecii galeriei, Bryce își masă 
fruntea cu degetele. 

— Scuze. 

Telefonul lui Bryce era așezat pe masă, lângă ea, tăcut și cu 
ecranul întunecat. 


— Nu l-ai invitat pe Athie la masa de prânz. 

— Nu voiam să fiu distrasă. 

Bryce știa să mintă. Hunt nu se prinsese nici de cealaltă 
minciună pe care i-o spusese - cum că Jesiba urmărea ce se 
întâmplă în galerie pe camere. Ceea ce însemna că el trebuia să 
rămână pe acoperiș. 

Dar, în ciuda faptului că nu îl voia pe înger în preajmă în acea 
zi, că nu voia pe nimeni în preajmă, și a faptului că pretinsese că 
nu are timp să caute Cornul, de ore bune citea diverse texte 
despre acesta. Nu găsise în ele decât aceleași informaţii, 
repetate iar și iar. 

În bibliotecă răsună zgomotul slab al unor zgârieturi. Bryce 
trase tableta lui Lehabah și dădu sonorul boxelor la maximum. 
Muzica inundă toate ungherele. 

Se auzea totuși un tropăit. Cu coada ochiului, Bryce urmări 
ngkkul îndepărtându-se înot, despicând apele întunecate cu 
coada lui translucidă. 

Muzica pop! Cine s-ar fi gândit că era un mijloc atât de bun de 
intimidare a creaturii? 

— Vrea să mă ucidă! șopti Lehabah. Văd eu! 

— Mă îndoiesc că ai fi bună de mâncat. Oricum, nu i-ai ajunge 
nici pe-o măsea. 

— Ştie că, dacă sunt scufundată în apă, mor într-o secundă. 

Nakkul era o nouă formă de tortură pentru silfă. Bryce își 
dăduse seama de asta aproape de la început. Era un mod prin 
care Jesiba să o ţină supusă pe Lehabah, închisă într-o cușcă, la 
fel de ermetic ca toate celelalte animale răspândite prin 
bibliotecă. Ce alt mod mai bun de a intimida o silfă de foc decât 
acela de a te folosi de prezenţa sfidătoare a unui bazin uriaș cu 
ochi. : 

— Vrea să te omoare și pe tine! șopti Lehabah. Il ignori și el 
urăște asta. Văd furia și foamea din ochii lui atunci când te 
privește, BB. Să ai grijă atunci când îi dai să mănânce. 

— Am. 

Trapa era oricum prea mică și nu încăpea prin ea. Și, de vreme 
ce nøkkul nu îndrăznea să-și scoată capul deasupra apei pentru 
că îi era frică de aer, braţele acestuia rămâneau singura 
ameninţare în cazul în care trapa era deschisă și platforma 
coborâtă în apă. Creatura însă rămânea pe fundul bazinului, 


ascunsă printre pietre, de fiecare dată când îi arunca fripturile, 
pe care le lăsa să alunece uşor până la el. 

Nakkul își dorea să vâneze. Voia ceva mare și apetisant, ceva 
înspăimântat. Bryce aruncă o privire spre acvariul iluminat de 
trei spoturi. 

— Jesiba se va plictisi de el în curând și îl va dărui unui client! 
o minţi ea. 

— De ce ne colecţionează, până la urmă? șopti silfa. Nu sunt și 
eu o persoană? 

Lehabah arătă spre tatuajul de pe încheietura ei. 

— De ce insistă cu asta? 

— Pentru că trăim într-o republică în care s-a decis că 
amenințările la adresa ordinii ei trebuie să fie pedepsite - și 
pedepsite într-atât de aspru încât să îi facă și pe alţii care s-ar 
putea răscula să se gândească de două ori înainte să acţioneze. 

Cuvintele lui Bryce erau factuale. Reci. 

— Te-ai gândit vreodată cum ar fi dacă... n-ar exista Asterii? 

Bryce îi aruncă o privire în chip de avertizare. 

— Taci din gură, Lehabah! 

— Dar BB... 

— Taci din gură, Lehabah! 

Încăperea era înţesată de camere, toate cu audio. Aparţineau 
exclusiv Jesibei, într-adevăr, dar să vorbești despre un astfel de 
subiect acolo era... 

Lehabah alunecă pe canapeluţa ei. 

— Athie ar discuta cu mine despre asta. 

— Athie este un sclav care nu are prea multe de pierdut. 

— Nu spune astfel de lucruri, BB! șuieră Lehabah. Cu toții 
avem ceva de pierdut. 


Bryce era într-o pasă proastă. Poate că avea de-a face cu Ruhn 
sau cu Juniper. Hunt o văzuse verificându-și des telefonul în 
acea dimineaţă, de parcă ar fi așteptat un telefon sau un mesaj. 
Nu primise nimic. Cel puţin nu până când ajunseseră la galerie. 
Și, judecând după privirea ei ascuţită și distantă de la plecare, 
chiar înainte de apus, nu primise nici o veste nici pe parcursul 
zilei. 

Bryce nu se duse direct acasă. Merse întâi la o patiserie. 


Hunt rămase pe acoperișul din apropiere, urmărind-o cum 
pătrunde în interiorul pictat azuriu. Trei minute mai târziu ieșea 
cu o cutie albă în mâini. 

Bryce o luă apoi spre râu, evitând muncitorii și turiștii care se 
bucurau de sfârșitul zilei. Dacă știa că o urmărește, atunci părea 
să nu-i pese. Nu privi în sus nici măcar o dată în timp ce se 
îndrepta spre o bancă din lemn de pe faleză. 

Soarele de la apus aurea ceața care învăluia Cantonul Oaselor. 
La câţiva metri de faleză, se întrezăreau arcadele întunecate ale 
Docului Negru. În acea zi nu se afla nici o familie îndurerată 
acolo, care să aștepte ca barca de onix să le ia sicriul. 

Bryce se așezase pe banca cu vedere la râu și la Orașul 
Adormit, cu acea cutie albă de la patiserie alături. Işi verifica din 
nou telefonul. 

Sătul să mai aștepte până când Bryce avea de gând să îi 
spună ce o frământa, Hunt cobori încet și apoi luă un loc lângă 
ea, cu cutia albă între ei. 

— Ce s-a întâmplat? 

Bryce privi spre râu. Părea stoarsă de energie. La fel ca în 
acea noapte, când o văzuse în centrul de detenţie al Legiunii. 

Îi răspunse, fără să-l privească în ochi: 

— Azi... Azi e ziua Danikăi. 

Bryce aruncă o privire la telefonul pe care-l lăsase pe bancă. 

— Nu și-a adus aminte nimeni. Nici Juniper, nici Fury - nici 
măcar mama. Anul trecut și-au adus aminte, dar... Presupun că 
a fost o întâmplare. 

— Ai fi putut să le întrebi. 

— Știu că sunt ocupate. Şi... 

Bryce își trecu mâna prin păr. 

— Sincer, am crezut că-și vor aminti. Mi-am dorit să își 
amintească. Ar fi fost suficient chiar și un mesaj cu o frază 
stereotipică de genul: Mi-e dor de ea sau așa ceva. 

— Ce-i în cutie? 

— Cornuri cu ciocolată! spuse ea, cu glas răgușit. Danika le 
voia mereu de ziua ei. Erau preferatele ei. 

Hunt se uită la cutie, apoi la Bryce, apoi la Cantonul Oaselor, 
care se întrezărea sumbru peste râu. Câte cornuri o văzuse 
mâncând în ultimele săptămâni? Poate că în parte pentru că așa 
se simţea mai aproape de Danika, în același fel în care 
cicatricea aceea o lega de ea. Când își întoarse ochii spre Bryce, 


îngerul văzu că buzele i se transformaseră într-o linie strânsă, 
tremurândă. 

— E ca dracu’! zise ea, cu o voce groasă. E ca dracu’ că toată 
lumea pur și simplu... trece peste și uită. Se așteaptă ca și eu să 
uit. Dar eu nu pot să uit. 

Bryce își duse mâna la inimă. 

— Nu pot să uit. Şi poate că e ciudat că i-am cumpărat 
prietenei mele moarte cornuri pentru ziua ei. Dar lumea merge 
înainte. Ca și cum ea n-ar fi existat niciodată. 

Hunt o privi pentru câteva clipe. Apoi zise: 

— Așa a fost Shahar pentru mine. Nu mai întâlnisem pe nimeni 
ca ea. Cred că m-am îndrăgostit de ea din clipa în care am 
văzut-o în palatul ei, deși îmi era cu atât de mult superioară 
încât ar fi putut să fie însăși luna. Dar și ea m-a văzut pe mine. 
Și, nu știu cum, m-a ales. Dintre toţi, ea m-a ales pe mine. 

Hunt își scutură capul, în timp ce cuvintele începeau să iasă în 
sfârșit la lumină din sipetul în care le ţinuse ascunse atâta timp. 

— Aș fi făcut orice pentru ea. Am făcut totul pentru ea. Tot ce 
mi-a cerut. Apoi, când totul s-a năruit, când mi-au spus că s-a 
sfârșit, eu am refuzat să cred. Cum ar fi fost cu putinţă ca ea să 
nu mai existe? Era ca și cum mi s-ar fi spus că soarele nu mai 
există. Pur și simplu... nu mai rămânea nimic în urmă fără ea. 

Îngerul îşi trecu degetele prin păr. 

— Ştiu că asta nu te va consola, însă mie mi-a luat vreo 
cincizeci de ani până să ajung să cred cu adevărat. Că s-a 
sfârșit. Şi cu toate acestea, chiar și acum... 

— O iubeşti încă atât de mult? 

Hunt o privi în ochi, fără să clipească. 

— După ce a murit mama, m-am afundat în durerea mea. Dar 
Shahar... Ea a fost cea care m-a salvat. Ea m-a făcut să simt că 
trăiesc pentru prima oară. M-a ajutat să înţeleg cine sunt și ce 
pot. O voi iubi mereu, chiar dacă ar fi numai pentru asta. 

Bryce privi spre râu. 

— Nu mi-am dat seama până acum, murmură ea. Noi doi 
suntem ca două oglinzi. îi 

Nici el nu își dăduse seama de asta. Işi aminti însă cuvintele ei 
de mai demult. Arăţi așa cum mă simt eu în fiecare zi, îi șoptise 
în acea noapte, în care îl spălase după misiunea dată de Micah. 

— Şi ăsta e un lucru rău? 

Lui Bryce îi înflori în colţul gurii un început de zâmbet. 


— Nu. Nu este. 

— Nu te deranjează că Umbra Mortis este geamănul tău 
emoţional? 

Bryce deveni serioasă din nou. 

— Așa îţi spun ei, dar tu nu ești asta. 

— Şi cine sunt eu? 

— Un ghimpe la mine-n coaste. 

Zâmbetul lui Bryce era mai strălucitor decât soarele care 
apunea în josul râului. Hunt râse, dar ea continuă: 

— Eşti prietenul meu. Care urmărește emisiuni și seriale 
tâmpite cu mine și îmi suportă toate prostiile. Ești persoana în 
faţa căreia nu trebuie să mă explic - nu atunci când contează. 
Tu vezi tot ceea ce sunt și nu fugi de mine. 

Hunt îi zâmbi. Lăsă zâmbetul să spună tot ceea ce se 
aprinsese strălucitor în interiorul lui în faţa cuvintelor ei. 

— Îmi place cum sună. 

Bryce se îmbujoră, dar respiră adânc și se întoarse spre cutie. 

— Ei, Danika! zise ea. La mulţi ani! 

Desfăcu eticheta și trase capacul. Într-o clipă, zâmbetul îi pieri 
de pe chip. Trase repede capacul la loc, înainte ca Hunt să vadă 
ce este înăuntru. 

— Ce e? 

Bryce își scutură capul și dădu să apuce cutia, însă Hunt o 
prinse primul, și-o trase în poală și desfăcu capacul. 

înăuntru se aflau șase cornuri, așezate cu grijă. Și, în vârful 
lor, se afla unul pe care era scris caligrafic, cu glazură de 
ciocolată, cuvântul Gunoi. 

Nu cuvântul plin de ură fu cel care-i sfâșie inima lui Hunt. Nu. 
Ci felul în care lui Bryce îi tremurau mâinile, felul în care i se 
înroși faţa și i se albiră buzele. 

— Arunc-o! șopti ea. 

Nici o urmă de sfidare sau furie. Doar durere - umilită, 
extenuată. 

În mintea îngerului se lăsă tăcerea. O tăcere teribilă. 

— Arunc-o și gata, Hunt! șopti Bryce din nou. 

În ochi îi luceau lacrimi. 

Așa că Hunt luă cutia. Și se ridică. 

Ştia el destul de bine cine făcuse asta. Cine modificase 
mesajul. Cine strigase același cuvânt - gunoi - la Bryce, cu o 
săptămână în urmă, când părăsiseră Bârlogul. 


— Nu! se rugă Bryce. 
Insă Hunt se ridicase deja spre cer. 


Amelie Ravenscroft râdea alături de prietenii ei, sorbind dintr-o 
bere, atunci când Hunt năvăli în barul din Codrul Lunii. Cei 
prezenţi țipară și se dădură înapoi în faţa valului de magie. 

Hunt nu o vedea însă decât pe ea. li văzu ghearele ieșindu-i 
când rânji la el. Îngerul așeză cu grijă cutia de la patiserie pe 
tejgheaua din lemn de la bar. 

Un apel la Aux și aflase unde se afla Alfa. lar ea părea să-l fi 
așteptat, pe el, sau cel puţin pe Bryce. Amelie se rezemă de bar 
și rânji: 

— Ei, iată-l pe nimeni altul decât... 

Hunt o lipi de perete, înfășurându-și mâna în jurul beregatei ei. 
Mârâiturile și încercările de atac ale haitei ei nu erau decât 
zgomot de fundal în spatele peretelui de fulgere pe care îl 
înălțase. Lui Amelie îi luci teama în ochii dilatați din cauza 
șocului, în timp ce Hunt îi mârâia în faţă. 

Îi zise însă ușor: 

— N-ai să-i mai vorbești, n-ai să te mai apropii de ea. La 
dracu', nici n-ai să te mai gândești la ea vreodată. 

Își concentră suficient fulger în atingere încât să fie sigur că 
femeia simte durerea în tot trupul. Amelie se înecă. 

— M-ai înţeles? 

Lumea își scosese telefoanele. Sunau la Legiunea 33 sau la 
Auxiliar. 

Amelie îi zgârie încheieturile și încercă să-l lovească cu 
picioarele. Hunt o strânse și mai tare. Fulgerele i se înlănţuiră în 
jurul gâtului. 

— Ai înţeles? 

Vocea lui era de gheaţă. Complet calm. Vocea Umbrei Morţii. 

Îngerul observă cu coada ochiului că se apropie de ei un 
bărbat. lthan Holstrom. Însă ochii lui lthan erau aţintiţi asupra lui 
Amelie atunci când șopti: 

— Ce-ai făcut, Amelie? 

— Nu face pe prostul, Holstrom, mârâi Hunt. 

Atunci lthan observă cutia de la patiserie pe bar. Amelie 
încercă să se zbată, însă Hunt o ţinu strâns, în timp ce Secundul 
ei desfăcea cutia și privea înăuntru. 

— Ce e asta? întrebă încet lthan. 


— Întreabă-ţi Alfa! șuieră Hunt. 

lthan încremeni. Dar ce îi trecea lui prin cap nu-l interesa pe 
Hunt, care întâlni din nou privirea plină de ură a lui Amelie. 

— Să o lași dracului în pace! Pentru totdeauna! Ai priceput? 

Amelie părea gata să-l scuipe, dar Hunt trimise încă un fulger 
prin ea, zguduind-o cu totul. Amelie șuieră, înecându-se, însă 
încuviinţă din cap. 

Hunt îi dădu imediat drumul, însă Amelie rămase ţintuită de 
perete de puterea lui. Îngerul o privi din cap până-n picioare, 
apoi se întoarse spre haita ei. Ochii i se opriră în cele din urmă 
asupra lui lthan, a cărui expresie se preschimbase din groază în 
durere. Îşi dăduse probabil seama ce zi era și pusese totul cap la 
cap - își amintise, cel puţin, cine își dorea mereu cornuri cu 
ciocolată în acea zi. 

Hunt le aruncă tuturor: 

— Sunteţi penibili. 

Și apoi plecă. Îi luă ceva timp să ajungă înapoi acasă. 

Bryce îl aștepta pe acoperiș cu telefonul în mână. 

— Nu! o auzi spunându-i persoanei de la celălalt capăt. Nu, s-a 
întors. 

— Bun atunci! 

Hunt auzi vocea lui Isaiah. Părea că bărbatul vrea să mai 
adauge ceva, însă Bryce închise și își strânse mâinile în jurul 
corpului. 

— Eşti un mare idiot! 

Hunt nu negă. 

— Amelie e moartă? 

Pe chipul lui Bryce se citea spaima - spaimă adevărată. 


— Nu. 

Cuvântul bubui, lăsând în urmă scânteie de fulger. 
— Tu... 

Bryce își frecă fruntea. 

— Eu n-am... 


— Să nu-mi spui că sunt un alfa-măgar sau că sunt posesiv și 
agresiv sau mai știu eu ce termeni folosești. 

Bryce își lăsă braţele în jos. Avea chipul întunecat de spaimă. 

— Ai să dai de mare necaz pentru asta, Hunt! N-ai cum să nu... 

Îi era frică pentru el. Era îngrozită din cauza a ceea ce i s-ar 
putea întâmpla /ui. f 

Hunt străbătu distanța dintre ei. li apucă mâinile. 


— Tu ești oglinda mea. Chiar tu ai spus-o. 

Îngerul tremura. Nu știa de ce, dar tremura în timp ce aștepta 
ca ea să răspundă. 

Bryce privi în jos la mâinile ei, strânse între mâinile îngerului, 
și răspunse: 

— Așa este. 


În dimineaţa următoare, Bryce îi trimise un mesaj fratelui ei. 

Care este numărul de telefon al vrăjidoctoriței tale? 

Ruhn îi răspunse imediat, fără să pună întrebări. 

O clipă mai târziu, Bryce o suna cu degete tremurânde. 
Vrăjidoctoriţa cu voce frumoasă putea să o strecoare în program 
- imediat. Așa că Bryce nu stătu prea mult pe gânduri și își luă 
pe ea pantalonii scurți și un tricou pentru alergat, apoi îi scrise 
Jesibei: 

Consultatie medicală în dimineața asta. Ajung la galerie până- 
n prânz. 

Bryce îl găsi pe Hunt pregătind micul dejun. Pentru că doar se 
holba la el, fără să spună un cuvânt, îngerul ridică din 
sprâncene. 

— Știu de unde putem obţine venin pentru testele vrăji- 
doctoriţei! zise ea. 

Clinica de un alb imaculat a vrăjidoctoriţei era mică, nu 
semăna cu cele uriașe în care mai intrase Bryce. În locul 
semnelor standard, cu lumină neon, care se vedeau aproape pe 
fiecare stradă din oraș, blazonul cu o mătură și un clopoțel 
fusese redat cu mult drag pe o plăcuţă poleită din lemn, care 
atârna afară. Era poate singurul lucru de modă veche din acel 
loc. 

Ușa din spatele tejghelei se deschise și vrăjidoctoriţa își făcu 
apariţia, cu părul negru și cârlionţat strâns la spate într-un coc 
care punea în evidenţă trăsăturile elegante ale chipului ei 
ciocolatiu. 

— Tu trebuie să fii Bryce! zise femeia. 

Zâmbetul ei cald o linişti imediat pe Bryce. Vrăjidoctoriţa își 
plecă ușor capul spre Hunt, arătându-i că îl recunoaște. Dar nu 
spuse nimic despre întâlnirea lor din grădina de noapte, ci se 
întoarse spre Bryce și îi zise: 

— Partenerul tău poate veni în spate cu tine, dacă vrei. 
Camera este suficient de mare pentru aripile lui. 

Hunt o privi pe Bryce și ea putu să-i citească întrebarea din 
privire: 

Vrei să vin cu tine? 

Bryce îi zâmbi vrăjitoarei. 

— Partenerul meu ar vrea să vină cu mine, într-adevăr. 


Camera albă pentru tratamente, în ciuda faptului că clinica era 
una mică, era dotată cu cea mai nouă tehnologie. Rezemate de 
un perete se aflau mai multe calculatoare, iar de un altul era 
fixat un braţ mecanic lung, pentru chirurgie cu lumină. 

Pe cel de-al treilea perete se afla un raft cu diferite tonice, 
poţiuni și pudre, depozitate în vase elegante din sticlă, iar în 
cabinetul din crom de pe al patrulea se găseau probabil 
instrumentele chirurgicale propriu-zise. 

Era departe de încăperile cu pereţi din lemn pe care Hunt le 
vizitase în Pangera, în care vrăjitoarele își preparau încă singure 
poţiunile în cazane de fier, pe care le moșteniseră de la 
generaţiile trecute. 


Vrăjitoarea mângâie ușor masa din piele albă din centrul 
încăperii. În părţi se vedeau lucind panouri extensibile pentru 
Vaniri de toate formele și mărimile. 

Hunt luă loc pe un scaun stingher din lemn, așezat lângă 
cabinet, în timp ce Bryce se urca pe masă, cu chipul ușor palid. 

— Mi-ai spus la telefon că te-ai ales cu această rană de la un 
demon kristallos și că nu s-a vindecat niciodată - veninul este 
încă în interiorul tău. 

— Da, zise Bryce, cu o voce șoptită. 

Hunt ura fiecare firicel de durere cu care era întrețesut acel 
cuvânt. 

— Și îmi oferi acordul de a folosi veninul pe care îl extrag 
pentru experimentele necesare găsirii unui antidot la synth? 

Bryce îi aruncă o privire lui Hunt, iar el dădu din cap ca săo 
încurajeze. 

— Antidotul pare ceva al naibii de important, așa că... da, ai 
permisiunea mea. 

— Bun. Mulţumesc. 

Vrăjidoctoriţa răsfoi un chestionar, probabil cel pe care Bryce îl 
completase pe site-ul ei web, alături de informaţiile medicale pe 
care fiecare cetăţean cu drepturi depline le avea la dosar. 

— Văd că trauma pe care ai suferit-o la picior datează de acum 
aproape doi ani? 

Bryce se juca nervos cu tivul tricoului. 

— Da. A... ăăă... s-a închis, dar mă doare încă. Atunci când 
alerg sau când merg pe jos mult, mă arde, în lungul osului. 

Hunt, supărat, se abţinu să zică ceva. 

Vrăjitoarea se încruntă și își ridică privirea din dosar ca să-i 
cerceteze lui Bryce piciorul. 

— De cât timp este prezentă durerea? 

— De la început. 

Vrăjidoctoriţa îi aruncă o privire lui Hunt. 

— Şi tu ai fost prezent atunci când a avut loc atacul? 

Bryce vru să răspundă ea, însă Hunt spuse primul: 

— Da. 

Bryce își întoarse capul spre el. Hunt o privea în continuare pe 
vrăjidoctoriţă. 

— Am ajuns la trei minute după ce se întâmplase. Piciorul ei 
era sfâșiat în dreptul coapsei, de dinţii demonului, adăugă și 
cuvintele îngerului se  învălmășiră în timp ce-și spunea 


spovedania. Am folosit un stapler chirurgical de-al legiunii ca să 
închid rana așa cum m-am priceput mai bine. 

Hunt continuă, fără să știe bine de ce îi bubuia inima-n piept. 

— Nota medicală legată de rană este făcută de mine. Nu a mai 
primit nici un fel de îngrijire medicală apoi. De aceea 
cicatricea... Hunt înghiţi nodul care i se pusese în gât. De aceea 
arată așa. 

Hunt îi întâlni privirea lui Bryce și o lăsă să citească în ochii lui 
cât de rău îi părea. 

— Din vina mea. 

Bryce îl privi intens. Nu era nici urmă de condamnare pe chipul 
ei, ci pură înţelegere. 

Vrăjitoarea se uită când la unul, când la celălalt, de parcă s-ar 
fi gândit că poate ar trebui să le ofere un moment de intimitate. 
În cele din urmă o întrebă însă pe Bryce: 

— Așadar, n-ai mai mers la vrăjidoctoriţe după acea noapte? 

Bryce îl privea încă pe Hunt. 

— Nu. 

— De ce? 

Cu ochii încă la înger, Bryce răspunse pe un ton răgușit: 

— Pentru că am vrut să mă doară. Am vrut să îmi amintesc în 
fiecare zi. 

Bryce avea ochii înlăcrimaţi. Era gata să plângă și Hunt nu știa 
de ce. 

Vrăjitoarea se prefăcu cu graţie că nu îi vede lacrimile. 

— Foarte bine. De ce-urile și cum-urile nu sunt la fel de 
importante precum ceea ce a rămas în rană. 

Vrăjidoctoriţa se încruntă. 

— Pot să te tratez azi și, dacă vrei să rămâi după, poţi să vezi 
și cum testez mostrele prelevate de la tine. Pentru ca antidotul 
să fie eficient, veninul trebuie să fie stabilizat, în așa fel încât să 
interacționeze cu synth-ul și să inverseze efectele acestuia. 
Magia mea vindecătoare poate face asta, însă trebuie să fiu de 
față pentru a crea acea stabilitate. Incerc să găsesc o metodă 
prin care magia să menţină stabilizarea permanent, în așa fel 
încât antidotul să fie trimis în lume și folosit la scară largă. 

— Sună destul de complicat. 

Bryce își luă în cele din urmă ochii de la Hunt. Îngerul se simţi 
de parcă o flacără caldă se stinsese în faţa lui. 


Vrăjitoarea își ridică mâinile. În vârful degetelor îi străluci o 
lumină albă, care apoi se stinse, de parcă vrăjidoctoriţa și-ar fi 
testat rapid magia, ca să se asigure că este gata. 

— Am fost crescută de tutori specializați în cele mai vechi 
forme de magie. Ei m-au învăţat o mulţime de lucruri. 

Bryce răsuflă. 

— În ordine. Să-i dăm drumul atunci. 

Faţa vrăjidoctoriţei deveni serioasă. 

— Bryce, trebuie să redeschid rana. Pot să te amorţesc, ca să 
nu simţi durerea, însă veninul, dacă este pe cât de adânc 
bănuiesc eu că este... Nu voi putea folosi lipitorile mithridate ca 
să-l extrag. 

Vrăjidoctorița arătă spre Hunt și continuă: 

— În cazul rănii lui, otrava nu se infiltrase încă. Însă în cazul 
unei răni ca a ta, adâncă și veche... Veninul este ca un soi de 
organism. Se hrănește din tine. Nu va vrea să se lase dus cu 
ușurință, mai ales după ce s-a impregnat în trupul tău. Va trebui 
să mă folosesc de magia mea pentru a ţi-l scoate din corp. E 
foarte posibil ca veninul să încerce să te convingă să mă oprești. 
Folosindu-se de durere. 

— O va durea? întrebă Hunt. 

Vrăjitoarea se încruntă. 

— Destul de rău. Anestezia locală nu va fi de ajutor. Dacă vrei, 
pot să sun la un centru chirurgical și să te programez pentru o 
anestezie totală, dar va mai dura o zi sau două... 

— O facem azi. Chiar acum! 

Privirea lui Bryce o întâlni din nou pe cea a lui Hunt. Îngerul nu 
putu decât să își plece capul cu încredere. 

— În ordine! zise vrăjitoarea, îndreptându-se grațios spre 
chiuvetă, ca să-și spele mâinile. 

— Să începem. 


Era pe cât de rău își închipuise. Ba chiar poate mai rău. 

Vrăjitoarea îi scană piciorul lui Bryce, mai întâi cu o mașinărie, 
apoi cu puterea ei, cele două îmbinându-se într-un final pentru a 
oferi o imagine completă pe ecranul de pe perete. 

— Observi banda neagră din lungul femurului tău? 

Vrăjitoarea arătă spre o linie tremurată care trimitea mici 
fulgere în coapsa lui Bryce. 


— Acela este veninul. De fiecare dată când alergi sau când 
mergi pe jos prea mult, se strecoară în zona din jurul lui și îţi 
provoacă durere. 

Apoi vrăjidoctorița arătă spre o zonă albă de deasupra. 

— Acela este ţesut cicatrizat. Trebuie să fac mai întâi o incizie 
prin el, ceea ce nu-mi va lua însă foarte mult timp. Ce s-ar putea 
să dureze mai mult este extracția. 

Bryce încercă să-și ascundă tremuratul și dădu din cap. 
Semnase deja o mulţime de declaraţii pe proprie răspundere. 

Hunt o privea de pe scaun. 

— Bun! zise vrăjitoarea, în timp ce se spăla din nou pe mâini. 
Schimbă-te într-un halat și putem începe. 

Aceasta se îndreptă spre dulapul din metal de lângă Hunt, în 
timp ce Bryce își scotea pantalonii scurți, tricoul. 

Hunt își feri privirea și vrăjidoctorița o ajută pe Bryce să 
îmbrace halatul din bumbac, după care i-l legă la spate. 

— Tatuajul tău este superb! îi zise ea lui Bryce. Dar nu 
recunosc alfabetul - ce scrie? 

Bryce simţea încă fiecare împunsătură care îi imprimase textul 
pe spate. 

— Prin iubire, totul este posibil. Adică eu și persoana cea mai 
apropiată sufletului meu nu vom putea fi niciodată despărțite. 

Vrăjidoctoriţța dădu din cap și o privi pe Bryce, apoi se uită 
spre Hunt. 

— Voi doi aveţi o legătură atât de puternică. 

Bryce nu se mai deranjă să îi corecteze presupunerea cum că 
tatuajul ar fi despre Hunt. Tatuajul pe care Danika insistase la 
beţie să și-l facă într-o noapte, pretinzând că, pentru că era într- 
o altă limbă, acel jurământ al prieteniei nu era la fel de siropos. 

Hunt se întoarse din nou spre ele și vrăjidoctoriţa îl întrebă: 

— Haloul te doare? 

— M-a durut doar atunci când mi l-au făcut. 

— Ce vrăjitoare ţi l-a făcut? 

— O cotoroanţă imperială! răspunse Hunt printre dinţi. Una 
dintre Cele Vechi. 

Vrăjitoarea se încordă. 

— Este un aspect întunecat al meseriei noastre - faptul că 
putem lega persoane cu ajutorul haloului. E un obicei care ar 
trebui interzis cu totul. 

Hunt îi zâmbi trist. 


— Nu vrei să mi-l scoţi? 

Vrăjitoarea rămase complet nemișcată, iar Bryce își pierdu 
respiraţia. 

— Ce-ai face dacă ţi l-aș scoate? 

Vrăjitoarea avea o voce blândă. Ochii negri îi străluceau de 
interes. În ei se citeau urmele unei puteri străvechi. 

— l-ai pedepsi pe cei care te-au ţinut captiv? 

Bryce își deschise gura ca să-i avertizeze că este o conversaţie 
periculoasă, însă, din fericire, Hunt spuse primul: 

— Nu mă aflu aici ca să vorbim despre tatuajul meu. 

Răspunsul i se citea însă în ochi. Da, i-ar fi ucis pe cei care-i 
făcuseră aceasta. Vrăjitoarea își înclină capul ușor, de parcă ar fi 
văzut și ea care-i era răspunsul. Apoi se întoarse spre Bryce și 
netezi suprafaţa mesei de examinare. 

— Bun. Întinde-te pe spate, domnişoară Quinlan! Bryce o 
ascultă, tremurând. Vrăjitoarea îi legă partea de sus a corpului, 
apoi picioarele și ajustă braţul luminii chirurgicale. Se auzi 
zăngănitul unui cărucior în timp ce vrăjitoarea își trase aproape 
o tavă cu diferite instrumente lucitoare din argint, tampoane din 
bumbac și un recipient din sticlă. 

— Te voi amorţi mai întâi. 

Vrăjidoctoriţa pregăti o seringă cu mâinile ei înmănușate. 

Bryce tremura și mai tare. 

— Respiră adânc! îi ceru vrăjidoctoriţa în timp ce scutura 
picăturile din vârful acului. 

Se auzi scârțâitul unui scaun și apoi Bryce simţi o mână aspră 
strângându-i mâna. 

— Respiră adânc, Bryce, o încurajă Hunt privind-o în ochi. 
Bryce trase aer în piept o dată și acul i se înfipse în coapsă, 
înţepătura aducându-i lacrimi în ochi. Îi strânse mâna lui Hunt 
tare, tare până la os. Hunt nici măcar nu clipi. 

Curând durerea se împrăștie și piciorul îi rămase amorţit. 
Înăuntru simţea niște furnicături. 

— Simti? întrebă vrăjitoarea. 

— Ce să simt? 

— Bun! Acum voi începe. Aș putea trage o perdeluţă dacă... 

— Nu! Scoate-l și gata. 

Fără întârzieri. Fără să mai aștepte. 

Bryce o văzu pe vrăjitoare ridicându-și bisturiul, după care 
simţi o presiune ușoară, dar fermă, în dreptul piciorului. 


Tremură din nou, dând drumul aerului din piept printre dinţii 
încleștați. 

— Ușurel, îi zise vrăjidoctoriţa. Fac incizia în țesutul cicatrizat. 

Ochii negri ai lui Hunt nu se dezlipeau de ochii ei și Bryce 
încercă să se gândească la el, și nu la picior. Îngerul fusese 
acolo în acea noapte. Pe alee. 

Amintirea îi reveni în faţa ochilor, ceva mai limpezită de ceața 
durerii și a terorii. Braţele lui puternice, care o apucaseră. Exact 
așa cum, acum, o ţineau de mână. Vocea care îi spunea ceva. 
Apoi nemișcare. De parcă vocea lui ar fi fost ca un clopot. După 
care mâinile acelea calde și puternice care o ţineau strâns, în 
timp ce ea plângea și ţipa. 

Sunt aici, îi zisese iar și iar. Sunt aici. 

— Cred că pot să îndepărtez cea mai mare parte a țesutului 
cicatrizat! observă vrăjitoarea. Dar... 

Femeia înjură. 

— Sfântă Luna, uitaţi-vă aici! 

Bryce refuză să privească, însă ochii lui Hunt alunecară spre 
ecranul din spatele ei, acolo unde rana însângerată era expusă. 
Îngerului îi tremură barba. Era suficient cât să trădeze ce se afla 
în acea rană. 

— Nu înţeleg cum de poţi să mergi! murmură vrăjitoarea. Zici 
că nu iei anestezice? 

— Doar atunci când durerile devin insuportabile, șopti Bryce. 

— Bryce... 

Vrăjitoarea ezită. 

Am să te rog să nu te mişti. Să respiri cât de adânc poți. 

— Bine. 

Vocea lui Bryce deveni doar o șoaptă. 

Hunt îi strânse mâna. Bryce respiră adânc... 

Simţi că cineva îi toarnă acid în picior, pielea îi ardea, oasele i 
se topeau... 

Inspiră și expiră, inspiră și expiră.... Bryce respira, strângând 
din dinţi. Ah, zeilor! Zeilor... 

Hunt își trecu degetele printre degetele ei și strânse. 

O ardea, o ardea, o ardea... 

— Când am ajuns pe alee în acea noapte... 

Cuvintele îngerului se amestecau cu respirația exasperată a lui 
Bryce. 


— Sângerai foarte rău. Și, cu toate acestea, ai încercat să-l 
protejezi pe el întâi. Nu ne-ai lăsat să ne apropiem până când nu 
ne-am arătat insignele, dovedind astfel că suntem din legiune. 

Bryce scânci, pieptul ei nemaifăcând față mișcărilor rapide și 
continue ale bisturiului... 

Mâna lui Hunt îi mângâie fruntea. 

— Mi-am zis: /ată o persoană pe care mi-aș dori-o ca prieten! 
Cineva în care aș avea incredere că mi-ar păzi spatele. Cred că 
m-am purtat atât de urât când ne-am reîntâlnit pentru că... 
pentru că o parte din mine știa asta și se temea de ce ar putea 
însemna. 

Bryce nu își putea opri lacrimile care-i alunecau pe faţă. 

Hunt nu își feri privirea o singură clipă. 

— Am fost și acolo, în camera de interogatorii. 

Îngerul îşi trecu degetele prin părul ei, delicat, liniştitor. 

— Am fost acolo încă de la început. 

Durerea o lovi adânc, și Bryce nu-și putu opri ţipătul care-i 
izbucni din piept. 

Hunt își lipi fruntea rece de fruntea ei. 

— Am știut dintotdeauna cine ești. Nu te-am uitat niciodată. 

— Încep extracția și stabilizarea veninului! anunţă vrăjitoarea. 
Va fi mai rău, dar ne apropiem de sfârșit. 

Bryce nu putea să respire. Nu se putea gândi decât la Hunt și 
la cuvintele lui și la durerea din picior, la cicatricea care i se 
întindea pe suflet. 

— Te descurci, îi șopti Hunt. Te descurci foarte bine, Bryce. 

Nu se descurca. Și acele flăcări din Hel care-i izbucniră în 
picior o făcură să se salte de pe masă, reţinută doar de chingile 
care o imobilizau. Simţi că-i pocnesc corzile vocale, în timp ce 
întreaga încăpere era inundată de strigătele ei. 

Hunt nu îi dădu drumul nici măcar o clipă. 

— Aproape a ieșit! șuieră vrăjitoarea, opintindu-se din cauza 
efortului. 

— Ţine-te bine, Bryce! 

Și Bryce se ţinu. Se agăţă de Hunt, de mâna lui, de blândeţea 
din ochii lui. Se ţinu strâns. Cu toate forţele pe care le mai avea. 

— Sunt aici! murmură îngerul. Dulceaţă, sunt aici. 

Nu-l mai rostise niciodată așa - cuvântul acela. Până atunci 
fusese mereu o tachinare, ceva ușuratic. Lui Bryce i se păruse 
întotdeauna iritant. Nu și de data aceasta. Nu acum, când 


îngerul o îmbrăţișa cu privirea, cu tot sufletul. Când îi 
împărtășea durerea. 

— Respiră! îi porunci. Poţi s-o faci. Vom răzbi. 

Să răzbească - împreună. Să răzbească prin haosul care era 
viaţa, împreună. Prin lumea aceea haotică. Bryce oftă, nu doar 
din cauza durerii de această dată. 

Şi Hunt, ca și cum ar fi simţit și el aceasta, se aplecă din nou. 
Își lipi ușor buzele de ale ei. 

O urmă de sărut doar - o atingere delicată. 

Și atunci, în interiorul lui Bryce explodă o stea. O lumină de 
mult adormită îi inundă pieptul, venele. 

— Solas arzător! șopti vrăjitoarea. 

Durerea încetase. Ca atunci când apeşi un întrerupător, 
durerea dispăruse. Totul se întâmplase atât de brusc și fusese 
atât de neașteptat, încât Bryce își luă ochii de la Hunt și își 
îndreptă privirea spre trupul ei acoperit de sânge, spre rana 
căscată. Ar fi leșinat probabil în faţa piciorului sfâșiat, dacă 
atenţia nu i-ar fi fost distrasă de ceea ce vrăjitoarea ţinea într-o 
pensetă, ca pe un fel de vierme. 

— Dacă magia mea nu ar fi stabilizat veninul, ar fi fost lichid. 

Cu grijă, vrăjitoarea puse veninul - care părea într-adevăr un 
vierme transparent zvârcolitor, acoperit de pete negre - într-un 
borcan de sticlă. Acesta se zbătea ca o fiinţă vie. 

Vrăjitoarea închise capacul borcanului. Magia zumzăi și, 
instantaneu, otrava se dizolvă într-o mică băltoacă. Aceasta 
vibra încă. De parcă ar fi încercat să găsească un mod de a ieşi 
de acolo. 

Hunt avea privirea încă aţintită asupra lui Bryce. Așa cum și-o 
ţinuse pe durata întregii operaţii. Nu o părăsise o clipă. 

— Dă-mi voie să te curăț și să îţi închid rana și apoi vom putea 
testa antidotul. 

Bryce abia dacă o auzi pe femeie, dar dădu din cap. Abia dacă 
mai auzea ceva în general, în mintea ei răsunând doar cuvintele 
lui Hunt. Sunt aici. 

Își împleti degetele cu ale îngerului. Și îi spuse din priviri ceea 
ce gâtul ei amorţit nu mai putea să articuleze. Și eu sunt aici 
pentru tine. 


Treizeci de minute mai târziu, Bryce stătea în picioare, cu 
braţul și aripa lui Hunt după umerii ei. Priveau amândoi cum 


magia pal luminoasă a vrăjitoarei se împletește în jurul bălții de 
venin din recipient și o subțiază, dându-i forma unui fir. 

— Mă veţi ierta dacă metoda mea de testare a antidotului nu 
se califică drept experiment medical științific. 

Vrăjidoctoriţa se îndreptă spre locul în care era așezată, într-o 
cutie transparentă din plastic, o pastilă albă obișnuită. Deschise 
cutia și dădu drumul firului de venin înăuntru. Acesta pluti 
deasupra pastilei înainte ca vrăjitoarea să închidă cutia la loc. 

— Ceea ce se vinde pe stradă este mult mai puternic decât ce 
avem noi aici. Vreau însă să văd dacă această cantitate din 
magia mea vindecătoare, păstrând veninul în loc și îmbinându- 
se cu el, va combate synth-ul. 

Vrăjitoarea aprinse cu grijă firul de venin infuzat cu magie. 
Într-o clipă, acesta dispăru, absorbit de pastilă. 

Vrăjidoctoriţa rămase însă încordată și încruntată. Ca și cum s- 
ar fi concentrat asupra a ceea ce se petrecea în interiorul 
pastilei. T 

— Aşadar, magia ta stabilizează acum veninul din pastilă? Il 
face să anihileze synth-ul? 

— În esență, da. 

Vrăjitoarea era încă atentă la pastilă. 

— Trebuie să mă concentrez intens ca să o păstrez stabilă 
suficient de mult timp, în așa fel încât synth-ul să fie neutralizat. 
De aceea aș vrea să găsesc o cale prin care să nu mai fie nevoie 
de mine. Astfel încât antidotul să poată fi folosit de oricine, chiar 
și fără ca eu să fiu prezentă. 

Bryce nu mai adăugă nimic, lăsând-o pe vrăjitoare să lucreze 
liniștită. Nu se întâmpla însă nimic. Pastila rămânea nemișcată. 

Se scurse un minut. Două. Și chiar când era pe cale să treacă 
și al treilea... 

Pastila se făcu gri. Apoi se dizolvă în particule minuscule, care 
pe urmă dispărură și ele. Până când nu mai rămase nimic. 

Vocea lui Hunt răsună în tăcerea care se lăsase: 

— A mers? 

Vrăjitoarea clipi din ochi în faţa cutiei goale. 

— Așa s-ar părea. 

Se întoarse apoi spre Bryce. Pe frunte îi lucea sudoarea. 

— Mi-ar plăcea să continui testele și să încerc să găsesc o cale 
prin care antidotul să funcţioneze fără ca magia mea să 
stabilizeze veninul. Dar îți pot trimite un recipient când termin, 


dacă vrei. Unora le place să păstreze astfel de suvenire, care să 
le amintească de luptele lor. ` 

Bryce dădu din cap, absentă. Işi dădea seama că nu avea nici 
cea mai vagă idee despre ce să facă mai departe. 

Jesibei nu păru să-i pese când Bryce îi explică faptul că avea 
nevoie de odihnă și că trebuia să-și ia liber restul zilei. Îi ceruse 
pur și simplu să fie la galerie a doua zi la prima oră, pentru că 
altfel avea să o transforme în măgar. 

Hunt o dusese pe Bryce în zbor de la biroul vrăjidoctoriţei până 
acasă. Coborâse chiar și scările de la acoperiș până la ușa 
apartamentului cu ea în braţe. Apoi o așezase pe canapea, unde 
insistase că trebuie să rămână pentru restul zilei, strânsă ghem 
lângă el, cocoloșită de căldura lui. 

Ar fi stat așa toată după-amiaza și toată seara, dacă lui Hunt 
nu i-ar fi sunat telefonul. 

Tocmai ce îi pregătea prânzul când Bryce îl auzi răspunzând: 

— Bună, Micah. 

Chiar și de acolo, din cealaltă parte a camerei, Bryce putea 
auzi vocea rece și frumoasă a Arhanghelului. 

— La mine la birou. Imediat. Adu-o și pe Bryce Quinlan cu tine! 


În timp ce se îmbrăca în costumul lui de luptă și își lua armele 
și casca, Hunt se gândea dacă n-ar fi mai bine să îi spună lui 
Bryce să se suie într-un tren și să plece naibii din oraș. Ştia că 
întâlnirea cu Micah nu va fi una plăcută. 

Bryce șchiopăta, rana îi era încă suficient de proaspătă încât 
să aibă nevoie de Hunt, care apucă o pereche de pantaloni sport 
largi și o ajută să intre în ei în mijlocul sufrageriei. Bryce se 
programase la un control peste o lună și abia atunci îi trecu prin 
minte îngerului că s-ar putea să nu mai fie lângă ea în acel 
moment. 

Fie pentru că ar fi rezolvat cazul, fie din cauza a ceea ce naiba 
știe ce avea să se întâmple la Comitium. 

Bryce încercă să facă un pas, însă Hunt o luă imediat în braţe 
și o duse afară, de unde se avântă spre ceruri. Pe drum, abia 
dacă rosti câteva cuvinte și nici el nu era mai vorbăreţ. După ce 
se întâmplase în acea dimineaţă, la ce ar mai fi folosit cuvintele? 
Sărutul acela mult prea scurt dintre ei spusese totul. La fel și 
lumina pe care ar fi putut să jure că i-o văzuse în ochi atunci 
când se retrăsese. 

Trecuseră un prag și acum nu mai era cale de întoarcere. 


Hunt ateriză pe un balcon din turnul Guvernatorului - cel care 
se afla în centrul celor cinci turnuri din Comitium. Holul care de 
obicei zumzăia de oameni era acum liniștit. Semn rău. Hunt o 
luă spre biroul Arhanghelului, cu Bryce în braţe. Dacă lumea 
fugise, ori dacă Micah le ordonase să plece... 

Dacă ar fi dat cu ochii de Sandriel, dacă ea și-ar fi dat seama 
că Bryce era rănită... 

Temperamentul lui Hunt se preschimbă în ceva viu, mortal. 
Fulgerul îi clocotea în vene, ameninţa să îi iasă prin piele, ca o 
cobră gata de atac. 

Îngerul o lăsă jos pe Bryce în faţa ușilor din sticlă mată ale 
biroului lui Micah. Se asigură că se ţine bine pe picioare înainte 
să-i dea drumul și să se tragă puţin înapoi, ca să-i cerceteze 
chipul. 

În ochi i se citea îngrijorarea, așa că se aplecă și îi sărută 
tâmpla. 

— Capul sus, Quinlan! murmură, cu buzele lipite de pielea ei 
moale. Hai să te vedem cum pui în aplicare trucul acela al tău 
prin care reușești să-i privești de sus pe cei mai înalţi cu un cap 
decât tine. 

Bryce chicoti, înghiontindu-l ușor în umăr. Hunt se trase cu un 
zâmbet în colţul gurii, apoi deschise ușile și o conduse pe Bryce 
înăuntru, cu o mână pe spatele ei. Știa că avea să fie probabil 
ultimul lui zâmbet pentru o bună bucată de vreme. Insă nu voia 
în nici un caz ca ea să știe aceasta. Nici măcar atunci când 
văzură cine se afla în biroul lui Micah. 

În stânga biroului Guvernatorului stătea Sabine, rigidă, cu 
braţele încrucișate - un portret rece al furiei. Lângă ea, 
încordată, era Amelie. 

Hunt știa foarte bine care era scopul întâlnirii. 

Micah stătea în faţa ferestrei, pe chipul lui citindu-se un 
dezgust glacial. Isaiah și Viktoria îi flancau biroul. Ochii celei din 
urmă luceau ameninţător. 

Bryce se uită când la unii când la ceilalţi și ezită. 

Hunt li se adresă încet lui Micah și lui Sabine: 

— Quinlan nu are de ce să ia parte la asta. 

Părul blond argintiu al lui Sabine luci sub primele-lumini când 
zise: 

— O, ba da! Vreau să fie prezentă de la început până la sfârșit. 


— N-am să mă obosesc să te întreb dacă este adevărat. 

Micah i se adresă lui Hunt. El și Bryce se opriseră în mijlocul 
camerei. Ușile se închiseră în spatele lor. Erau încuiate. 

Hunt se pregăti. 

— In bar se aflau șase camere. Toate au înregistrat ce i-ai 
făcut și ce i-ai spus lui Amelie Ravenscroft. Ea i-a raportat 
comportamentul tău lui Sabine, iar Sabine mi l-a adus la 
cunoștință direct mie. 

Amelie se înroși. 

— l-am menţionat doar asta. Nu m-am văitat ca un căţeluș. 

— E inacceptabil! șuieră Sabine la Micah. Crezi că poţi să-ţi 
trimiţi asasinul să atace un membru al haitei mele? Să o atace 
pe moștenitoarea mea? 

— Repet, Sabine... 

Micah părea plictisit. 

— Nu eu l-am trimis pe Hunt Athalar. El a acţionat singur, din 
proprie voinţă. 

Îi aruncă o privire lui Bryce. 

— A acţionat în numele companioanei lui. 

Hunt se grăbi să răspundă: 

— Bryce nu a avut nimic de-a face cu asta. Amelie a făcut o 
glumă proastă și eu am decis să-i fac o vizită. 

Ingerul rânji spre tânăra Alfa, făcând-o să înghită în sec. 

— Mi-ai agresat căpitanul, se răsti Sabine. 

— l-am spus lui Amelie să nu se apropie de ea! scrâșni din 
dinţi Hunt. Să o lase în pace. 

Işi înclină capul spre tânăra Alfa, fără să-și poată opri avalanșa 
de cuvinte. 

— Sau nu știai că Amelie o agresează pe Bryce de când a 
murit fiica ta? Că o batjocorește din cauza asta? Că îi spune 
„gunoi“? 

Sabine nici măcar nu tresări. 

— Ce mai contează, atâta timp cât acesta este adevărul? 

Hunt simţi că-i vâjâie capul. Bryce stătea însă nemișcată, ca 
un manechin lipsit de viaţă, cu privirea în pământ. 

— Trebuie să existe repercusiuni, îi zise Sabine lui Micah. Ai 
bâjbâit în investigarea asasinării fiicei mele. Le-ai permis ăstora 
să-și bage nasul, să mă acuze pe mine că am ucis-o. Și acum 
asta! Sunt aproape gata să expun în faţa orașului faptul că nici 


măcar sclavii tăi nu te ascultă. Sunt sigură că musafira ta ar fi 
foarte interesată să afle aceste mici detalii. 

Puterile lui Micah vuiră când Arhanghelul auzi de Sandriel. 

— Athalar va fi pedepsit. 

— Acum. Aici. 

Faţa lui Sabine avea o alură cu adevărat lupească. 

— Vreau să văd. 

— Sabine... murmură Amelie. 

Însă Sabine mârâi la tânărul ei căpitan. 

Sabine aștepta de mult acel moment. Se folosise de Amelie ca 
pretext. Știa foarte bine pentru ce a venit. Jurase că îi va face să 
plătească pentru că o acuzaseră că a ucis-o pe Danika. Şi 
Sabine avea, după cum bănuia Hunt, să se ţină de cuvânt. 

Micah i se adresă cu un calm terifiant: 

— Poziţia pe care o ai printre lupi nu îţi dă dreptul să îi spui 
unui Guvernator al Republicii ce să facă. 

Sabine nu dădu înapoi. Nici un pic. 

Micah răsuflă prelung. Îi întâlni ochii lui Hunt cu o privire 
dezamăgită. 

— Te-ai purtat prostește. Aș fi crezut că tu, dintre toţi, știi mai 
bine de atât. 

Bryce tremura. Însă Hunt nu îndrăzni să o atingă. 

— Istoria ne arată că un sclav care agresează un cetăţean 
liber trebuie în mod automat să își piardă viaţa. 

Hunt se abţinu să râdă amar în faţa cuvintelor ei. Nu tocmai 
asta făcea el pentru Arhangheli de câteva secole? 

— Te rog, șopti Bryce. 

Poate că Arhanghelul simţise ceva milă, pentru că i se mai 
îmblânzi chipul. 

— Acelea sunt tradiţii vechi. Pentru Pangera, nu Valbara. 

Sabine își deschise gura, ca să obiecteze, însă Micah își ridică 
mâna. 

— Hunt Athalar va fi pedepsit. Și va muri - așa cum mor 
îngerii. 

Bryce șchiopătă spre Micah. Însă Hunt o prinse de umăr și o 
opri în loc. 

— Moartea Îngerilor! declară Micah. 

Lui Hunt îi îngheţă sângele în vine. Își plecă însă capul. Fusese 
gata să înfrunte consecinţele din clipa în care se aruncase spre 
ceruri cu o zi în urmă, cu cutia de la patiserie în mână. 


Bryce privi spre Isaiah, al cărui chip era sumbru, în căutarea 
unei explicaţii. 

Comandantul i se adresă ei și lui Amelie, care îi privea 
confuză: 

— Moartea Îngerilor înseamnă că unui înger i se vor tăia 
aripile. 

Bryce își scutură capul. 

— Nu, te rog... 

Însă Hunt întâlni privirea de neclintit a Arhanghelului, citi în 
ochii lui că așa era drept. Îngerul îngenunche și își scoase haina, 
apoi tricoul. 

— Nu vreau să depun plângere! insistă Amelie. Sabine, eu nu 
vreau asta. Las-o baltă! Micah păși spre Hunt, cu o sabie 
strălucitoare cu două tăișuri în mână. 

Bryce i se aruncă în faţă. 

— Te rog... te rog... 

Mirosul lacrimilor ei umplu biroul. 

Viktoria apăru într-o clipă lângă ea. O trase înapoi. Furia îi 
șopti atât de încet, încât Hunt abia o putu auzi. 

— Îi vor crește la loc. În câteva săptămâni, aripile îi vor crește 
la loc. 

Avea să doară însă. Avea să-l doară atât de tare, încât Hunt 
începu să respire adânc, încercând să se pregătească. Se 
scufundă în adâncul lui, acolo unde era ascuns tot ceea ce Îi 
făcuseră, toate misiunile pe care le primise, toate vieţile pe care 
primise ordin să le ia. 

— Sabine, nu! insistă Amelie. S-a ajuns prea departe. 

Sabine nu scoase un cuvânt. Aștepta doar. 

Hunt își întinse aripile și le ridică, sus, deasupra spatelui, în 
așa fel încât tăietura să fie precisă și curată. 

Bryce începu să strige ceva, dar Hunt nu-și luă ochii de la 
Micah. 

— Fă-o! Micah nici măcar nu dădu din cap înainte de a lovi cu 
spada. 

Durere. O durere cum Hunt nu simţise în două sute de ani îl 
inundă, scurtcircuitând fie... 


Hunt fu trezit de ţipetele lui Bryce. 


Era suficient cât să îl facă să încerce să își limpezească 
mintea, în ciuda agoniei, a durerii pe care o simţea pe umeri și 
în suflet. 

Își dădu seama că își pierduse cunoștința doar pentru o clipă, 
pentru că din aripile lui ţâșnea încă sânge, de acolo, de pe 
podea, din biroul lui Micah, unde zăceau ca două crengi căzute. 

Amelie arăta de parcă era gata să i se facă rău. Sabine rânjea, 
iar Bryce, acum lângă el, cu sângele lui înmuindu-i pantalonii, 
acoperindu-i mâinile, plângea. 

— O, zeilor... Zeilor, zeilor... 

— Suntem mulțumite! îi zise Sabine lui Micah. 

Arhanghelul suna după o vrăjidoctoriţă. 

Plătise pentru ceea ce făcuse și acum totul se sfârșise. Putea 
să se ducă acasă cu Bryce... 

— Eşti o rușine, Sabine! 

Cuvintele lui Bryce străbătură camera ca o săgeată, în timp ce 
aceasta își încleșta maxilarul spre Prim Aparent. 

— Eşti o rușine pentru toţi lupii care au pășit vreodată pe 
această planetă. 

— Nu îmi pasă ce părere are despre mine o corcitură, îi 
răspunse Sabine. 

— Nu ai meritat-o pe Danika! ţipă Bryce, tremurând. Nu ai 
meritat-o niciodată! 

Sabine se opri. 

— Nu am meritat o răsfăţată egoistă fără coloană vertebrală 
ca fiică? Dar lucrurile au stat altfel până la urmă, nu? 

Slab, ca dintr-o mare depărtare, mârâitul lui Bryce răzbi prin 
vuietul din mintea lui Hunt. Nu reuși să se întindă după ea la 
timp însă. Bryce sări în picioare, încruntată din cauza durerii de 
la piciorul ei încă nevindecat. 

Micah i se puse în faţă. Bryce gâfâi, cu dinţii încleștaţi. Micah 
era însă în faţa ei, de neclintit, ca un munte. 

— Scoate-l pe Athalar de aici! Arhanghelul avea un ton calm, 
clar expeditiv. 

— Du-l la tine, la garnizoană, nu-mi pasă unde! 

Însă Sabine părea să se fi decis să rămână. Şi să îi zică lui 
Bryce câteva. 

| se adresă cu o voce joasă, plină de venin: 


— L-am căutat pe Regele din Adâncuri iarna trecută, știai? Ca 
să obţin niște răspunsuri din partea fiicei mele, de la ce scânteie 
de energie va mai fi rămas din ea în Orașul Adormit. 

Bryce înmărmuri. Acea nemișcare completă a Feelor. Ochii îi 
erau plini de groază. 

— Ştii ce mi-a spus? 

Chipul lui Sabine era inuman. 

— Mi-a spus că Danika nu dorește să se arate. Nu mi-a 
ascultat invocările. Jalnica mea fiică nu se învrednicește să dea 
ochii cu mine nici măcar în viaţa de apoi. Pentru că îi este rușine 
de ceea ce a făcut. li e rușine de felul în care a murit, lipsită de 
apărare, ţipând, implorând ca una de teapa ta. 

Sabine părea să clocotească de furie. 

— Şi știi ce mi-a spus Regele din Adâncuri când i-am cerut din 
nou să o invoce? 

Nimeni nu îndrăzni să scoată un cuvânt. 

— Mi-a spus că tu, gunoi nenorocit, ai făcut un târg cu el. 
Pentru ea. Că tu te-ai dus la el și ţi-ai dat la schimb locul în 
Cantonul Oaselor pentru Danika. Pentru că îţi era teamă că nu 
va fi primită din cauza morții ei rușinoase și l-ai implorat să îi 
dea ei locul tău. 

Hunt nici măcar nu-și mai simţi durerea la auzul acelor 
cuvinte. 

— Nu de aceea am mers la Rege! se răsti Bryce. Danika n-a 
fost lașă nici măcar o clipă în întreaga ei viaţă! 

Lui Bryce îi tremură vocea, ultimele cuvinte ieșindu-i din piept 
ca un strigăt răgușit. 

— N-aveai nici un drept! explodă Sabine. A fost o lașă și a 
murit ca o lașă și merita să fie aruncată pe fundul râului. 

Alfa zbiera. 

— Şi acum va trebui să îndure eoni de rușine din cauza ta! 
Pentru că n-ar trebui să fie acolo, târfă proastă! Și acum trebuie 
să sufere din cauza asta! 

— Ajunge! zise Micah autoritar. 

Cuvintele lui ascundeau ordinul: /eși/ 

Sabine râse rece, fără viaţă, și se răsuci pe călcâie. 

Bryce plângea încă, în timp ce Prim Aparentul ieșea pe ușă, 
urmată de o Amelie șocată. Cea din urmă murmură, înainte de a 
închide ușa. 

— Îmi pare rău! 


Bryce scuipă după ea. 
Fu ultimul lucru pe care Hunt îl văzu înainte să fie din nou 
înghiţit de întuneric. 


Bryce nu avea să-i ierte. Pe nici unul dintre ei. 

Hunt rămase inconștient cât timp vrăjidoctorițele se ocupară 
de el în biroul lui Micah. Îi cusură cioturile care-i mai rămăseseră 
din aripi, oprind sângele care se vărsa pe covor. Apoi îi 
acoperiră rănile cu bandaje care să-i accelereze vindecarea. 

Fără primă-lumină - din câte se părea, folosirea acesteia în 
vindecare nu era permisă pentru Moartea Îngerilor. Pedeapsa nu 
ar mai fi fost una legitimă. 

Bryce stătuse tot timpul îngenuncheată lângă Hunt, ţinându-i 
capul în poală. Nici nu îl auzi pe Micah când îi spuse că 
alternativa ar fi însemnat ca Hunt să fie mort - oficial și 
irevocabil mort. 

O oră mai târziu, așezați în patul ei, Bryce îi mângâia îngerului 
părul, în timp ce acesta respira încă sacadat. Dă-i poțiunea de 
vindecare din șase în șase ore, îi ordonase una dintre 
vrăjidoctoriţe. Îi va mai calma durerile. 

Isaiah și Naomi îi aduseseră acasă. Bryce abia dacă-i lăsase 
să-l așeze pe Hunt în pat, culcat, cu faţa la saltea, înainte de a le 
ordona să plece. 

Nu se așteptase ca Sabine să înțeleagă de ce renunţase la 
locul ei în Cantonul Oaselor pentru Danika. Sabine nu o 
ascultase niciodată pe Danika vorbind despre cum, într-o zi, 
avea să fie îngropată acolo, cu toate onorurile, alături de toţi 
marii eroi ai Casei ei. Că va trăi astfel, ca o mică scânteie de 
energie, pentru eternitate. Că va rămâne astfel parte din orașul 
pe care îl iubea atât de mult, pentru totdeauna. 

Bryce văzuse bărci răsturnându-se. Nu avea să uite niciodată 
rugăminţile pe jumătate înăbușite ale Danikăi, pe care le auzise 
înregistrate de camera de pe holul blocului lor. 

Bryce nu fusese dispusă să riște ca barca să nu ajungă la 
țărm. Nu putea risca în cazul Danikăi. 

Aruncase o Monedă a Morților în Istros ca plată pentru Regele 
din Adâncuri. Era o monedă din fier pur, făurită într-un regat 
străvechi, demult apus, de peste mare. Era preţul pe care un 
muritor trebuia să-l plătească pentru o barcă. 


Când ajunsese acolo, îngenunchease pe treptele surpate din 
piatră, cu râul la câţiva pași de ea, cu arcadele porţilor de os 
deasupra ei, și așteptase. 

După câteva clipe apăruse Regele din Adâncuri, învăluit de 
întuneric și tăcut ca însăși moartea. 

A trecut aproape o eră de când un muritor a îndrăznit ultima 
oară să pună piciorul pe insula mea. 

Vocea era în același timp tânără și bătrână, masculină și 
feminină, blândă și plină de ură. Bryce nu mai auzise niciodată 
ceva atât de hidos și de atrăgător. 

Vreau să-mi cedez locul. 

Ştiu de ce te afli aici, Bryce Quinlan. Şi pentru trecerea cui 
încerci să te tocmești. 

O pauză amuzată. 

Nu vrei ca într-o zi să ajungi aici, alături de cei onorati? 
Balanța ta este înclinată spre acceptare - continuă pe drumul 
tău și vei fi bine-venită aici când îţi va sosi ceasul. 

Vreau să-mi cedez locul. Danikăi Fendyr. 

Dacă faci asta, nici un alt Tărâm al Liniștii Vesnice din Midgard 
nu-ți va mai fi deschis. Nici Cantonul Oaselor, nici Catacombele 
Orașului Etern, nici Insulele Verii Eterne din nord. Nici unul, 
Bryce Quinlan. Dacă îţi cedezi locul aici, îl pierzi pretutindeni. 

Vreau să-mi cedez locul. 

Esti tânără și îndurerată. Gândește-te că poate viața îți pare 
lungă, însă este doar o clipă în faţa eternității. 

Vreau să-mi cedez locul. 

Esti într-atât de convinsă că Danika Fendyr nu va fi primită? Ai 
atât de puțină încredere în ea și în faptele ei incât te vezi 
nevoită să faci târgul acesta? 

Vreau să-mi cedez locul. 

Rostise cuvintele printre lacrimi. 

Târgul odată făcut, nu mai poate fi dezlegat. 

Vreau să-mi cedez locul. 

Atunci spune-o, Bryce Quinlan, și fie ca târgul să fie făcut. 
Spune-o a șaptea oară, pentru ultima dată, și fie ca zeii, morții și 
cei aflaţi între să îţi audă jurământul. Spune-o și se va face. 

Nu ezitase. Ştia că acesta este ritualul străvechi. Il căutase în 
arhivele de la galerie. De acolo furase și Moneda Morților. li 
fusese dată Jesibei de Regele din Adâncuri însuși, farmazoana îi 


spusese chiar ea, atunci când jurase credință Casei Focului și a 
Umbrei. 

Vreau să-mi cedez locul. 

Și astfel târgul fusese făcut. 

Bryce nu se simţise deloc altfel după aceea, după ce trecuse 
înapoi râul. Nici în zilele următoare. Nici mama ei nu văzuse 
vreo diferenţă - ea nici nu observase că Bryce se strecurase 
afară din camera ei de hotel în miezul nopţii. 

În anii care au urmat, Bryce se întreba câteodată dacă nu 
cumva fusese totul doar un vis. Insă atunci se ducea să caute în 
sertarul în care erau păstrate monedele vechi din galerie și 
vedea urma neagră, goală, acolo unde se aflase Moneda 
Morților. Jesiba nu observase niciodată că dispăruse. 

Lui Bryce îi plăcea să creadă că și șansa ei la odihna veșnică 
dispăruse odată cu moneda. Işi imagina că bănuţii cuibăriţi în 
compartimentele lor de catifea din dulap sunt sufletele celor pe 
care îi iubea, sălășluind împreună pentru totdeauna. Și apoi mai 
era și sufletul ei - pierdut, în derivă, îndepărtat din clipa în care 
avea să moară. 

Dar ceea ce Sabine pretinsese... Cum că Danika ar fi suferit în 
Cantonul Oaselor... Bryce refuza să o creadă. Pentru că nu avea 
de ales. Nu. Danika meritase să intre în Cantonul Oaselor, nu 
avea de ce să se simtă rușinată, fie că Sabine sau ceilalți măgari 
erau de acord sau nu. Chiar dacă era de acord sau nu Regele 
din Adâncuri sau cine naiba stabilea dacă suflete le erau demne. 

Bryce își trecu mâna prin părul mătăsos al lui Hunt. Sunetul 
respirației lui sacadate umplea camera. 

Era ca dracu'. Lumea aceasta stupidă în care trăiau era ca 
dracu'. 

Era ca dracu' și era plină de oameni îngrozitori. lar cei buni 
sfârșeau întotdeauna prin a plăti pentru bunătatea lor. 

Bryce își luă telefonul de pe noptieră și începu să scrie un 
mesaj. 

Îl expedie de îndată ce îl termină de scris, fără să-și lase la 
dispoziție timpul necesar pentru a se răzgândi în privinţa a ceea 
ce îi scrisese lui lthan. Era primul mesaj pe care i-l trimitea după 
doi ani. Mesajele lui frenetice din acea noapte îngrozitoare, 
urmate de ordinul lui rece de a nu se apropia, erau încă cele 
care încheiau o conversaţie începută cu cinci ani în urmă. 


Să îi transmiţi Alfei tale că motivul pentru care Connor nu s-a 
deranjat niciodată să o bage în seamă e acela că a știut 
dintotdeauna ce rahat e ea. Și spune-i lui Sabine că, dacă mai 
dau vreodată cu ochii de ea, o voi ucide. 

Bryce se întinse lângă Hunt, fără să îndrăznească să îi atingă 
spatele distrus. 

Îi vibră telefonul. Ithan îi scrisese: Nu am contribuit în nici un 
fel la ceea ce s-a întâmplat astăzi. 

Bryce îi răspunse: Sunteţi dezgustători. Cu toții. 

lthan nu-i mai scrise, iar ea își trecu telefonul pe modul 
silențios. Apoi răsuflă prelung și se rezemă cu fruntea de umărul 
lui Hunt. 

Avea să găsească o cale prin care să îndrepte lucrurile. 
Cumva. Cândva. 


Hunt își deschise ochii. Durerea pulsa ritmic în trupul lui. Nu 
mai era la fel de ascuţită - probabil, mulțumită vreunei poţiuni 
sau amestec de medicamente. 

Greutatea de pe umeri, care-l balansa, dispăruse. Golul acesta 
îl lovi ca un camion. Dar întunericul era încărcat de o respiraţia 
delicată, feminină. Un parfum paradiziac îi inundă nările, 
liniștindu-l. Alinându-i durerea. 

Ochii i se obișnuiră în curând cu întunericul și își dădu seama 
că se afla în camera lui Bryce. Şi că ea era întinsă lângă el. 
Lângă pat erau înșirate fiole și pansamente. Toate erau pentru 
el. Multe păreau deja folosite. Ceasul arăta ora patru dimineaţa. 
Câte ore petrecuse îngrijindu-l? 

Bryce avea mâinile strânse la piept, de parcă ar fi adormit 
rugându-se zeilor. 

Hunt îi șopti numele. Avea gura uscată, limba ca de șmirghel. 

Durerea îi vibra în tot trupul. Reuși însă să își întindă un braţ. 
Reuși să îl strecoare peste mijlocul ei și să o tragă spre el. Bryce 
oftă ușor și se cuibări la pieptul lui. 

Îngerul simţi ceva cutremurându-se în sufletul lui și apoi 
așezându-se. Ceea ce spusese și făcuse în acea zi, ceea ce 
arătase lumii atunci când se rugase pentru el... Era periculos. 
Pentru amândoi. Atât, atât de periculos. 

Dacă ar fi fost înţelept, ar fi găsit o cale prin care să se 
îndepărteze de ea. Înainte să ajungă la un final groaznic ceea ce 


era între ei, inevitabil. Așa cum se sfârșeau toate lucrurile în 
Republică. 

Și, cu toate acestea, Hunt nu se putea convinge să își tragă 
brațul. Nu putea să evite instinctul care îl îndemna să-i soarbă 
parfumul și să îi asculte respiraţia delicată. Nu regreta ceea ce 
făcuse. Nu regreta nici măcar o secundă. 

Însă era foarte posibil să vină o zi în care să regrete. O zi care 
poate nu era prea îndepărtată. _ 

Așa că Hunt savură senzaţia aceea. li savură parfumul și 
respiraţia lui Bryce. 

Savură fiecare secundă. 


Capitolul 63 
— Athie e bine, BB? 


Bryce se frecă la ochi în timp ce studia ecranul calculatorului 
din biblioteca galeriei. 

— Doarme, ca să-i treacă. 

Lehabah plânsese în acea dimineaţă când Bryce îi povestise ce 
se întâmplase. Abia dacă observase că nu o mai doare deloc 
piciorul. Ar fi vrut să stea acasă și să aibă grijă de Hunt. Insă 
atunci când o sunase pe Jesiba, răspunsul pe care îl primise 
fusese clar: Nu. 

Bryce își petrecuse prima parte a dimineţii completând 
aplicaţii pentru joburi. 

Şi le trimisese pe toate. 

Nu știa unde naiba avea să ajungă, însă primul pas era să 
scape de acolo. Primul din mulți. 

Făcuse câţiva în acea dimineaţă. 

Ruhn îi răspunsese de la primul apel și venise imediat la 
apartament. 

Hunt dormea încă atunci când Bryce plecase, lăsându-l în grija 
fratelui ei. Nu voia pe nimeni din legiunea aia nenorocită în casa 
ei. Nu voia să îi vadă prea curând nici pe Isaiah, nici pe Viktoria, 
pe nici unul dintre triari. 

Ruhn aruncase o privire spre spatele mutilat al lui Hunt și îi 
venise să oticnească. Îi promisese însă că va rămâne și va 
respecta programul de îngrijire a rănii și de administrare a 
pastilelor, pe care i-l stabilise. 

— Micah a fost blând cu el, îi zise Ruhn lui Bryce, jucându-se 
cu unul dintre cerceii lui, atunci când aceasta trecu pe la 
apartament, în pauza de prânz. 

Al dracului de blând. Sabine avea dreptul să îi ceară moartea. 

Ca sclav, Hunt nu avea nici un drept. Nici unul. 

— N-am să uit asta câte zile oi avea! îi răspunse Bryce, cu o 
voce monotonă. 

Lama strălucitoare a sabiei lui Micah. Ţipătul lui Hunt, de parcă 
i-ar fi fost sfâșiat sufletul. Zâmbetul lui Sabine. 

— Eu ar fi trebuit să fiu cel care să-i închidă gura lui Amelie. 

Umbrele pâlpâiră în cameră. 

— Ei bine, nu ai fost. 


Bryce măsură poţiunea pe care Ruhn trebuia să i-o dea lui 
Hunt peste o oră. 

Ruhn își întinse braţul în lungul canapelei. 

— Dar mi-ar plăcea să fiu, de acum încolo, Bryce. 

Bryce întâlni privirea fratelui ei. 

— De ce? 

— Pentru că ești sora mea. 

Bryce nu știa ce să-i răspundă - nu încă. 

Ar fi putut să jure că lui Ruhn îi alunecă pe chip o undă de 
tristeţe în faţa tăcerii ei. 

Într-un minut, Bryce ieși pe ușa apartamentului. Abia ajunsese 
la galerie, când Jesiba o și sună, tunând și fulgerând pentru că 
Bryce nu era pregătită pentru întâlnirea de la ora două cu 
metamorful bufniţă care era gata să cumpere o statuie din 
marmură în valoare de trei milioane de bani de aur. 

Bryce execută întâlnirea și încheie vânzarea și nu auzi 
jumătate din ceea ce se vorbise. 

Semnat, ștampilat, la revedere. 

Până-n ora trei se reîntorsese în bibliotecă. Lehabah îi încălzi 
umărul în timp ce își deschidea laptopul. 

— De ce ești pe pagina celor de la Industriile Redner? 

Bryce stătea și se holba la cele două căsuțe mici: 

Nume de utilizator. Parolă. 

Tastă aprtctr. Apoi săgeata de la cursor pluti deasupra parolei. 

Era posibil să atragă atenţia că încearcă să intre în cont. Ori, 
dacă ar fi obţinut acces, era foarte posibil să primească cineva o 
alertă în acest sens. Dar... erau riscuri care trebuiau asumate. 
Nu mai avea alte opţiuni. 

Lehabah citi numele de utilizator. 

— Are cumva legătură cu Cornul? 

— Danika știa ceva - ceva important! răspunse Bryce, 
gânditoare. 

Parolă. Ce parolă ar fi putut să aibă Danika? 

Industriile Redner i-ar fi spus să treacă ceva la întâmplare, cu 
multe simboluri. 

Danikăi nu i-ar fi plăcut că i se spune ce să facă și ar fi 
procedat exact invers. 

Bryce tastă: SabineeNasoală. 


Fără succes. Deși încercase și cu o zi în urmă, tastă din nou 
ziua de naștere a Danikăi. Apoi pe a ei. Apoi numerele divine. 
Nimic nu mergea. 

Lui Bryce îi vibră telefonul și un mesaj de la Ruhn îi lumină 
ecranul. 

S-a trezit, și-a luat poțiunile ca un băiat bun și a vrut să afle 
unde ești. 

Apoi Ruhn adăugă: Nu e un tip rău. 

Bryce îi răspunse: Nu, nu e. 

Ruhn îi scrise: Acum doarme din nou, dar pare să aibă o mină 
bună, având în vedere tot ce s-a întâmplat. 

O pauză, apoi fratele ei îi scrise din nou: Mi-a zis să-ţi spun că- 
ti mulțumește. Pentru tot. 

Bryce citi mesajele de trei ori înainte de a se uita din nou la 
interfață. Și tastă singura parolă care-i venea în minte. 
Cuvintele scrise pe spatele unei geci din piele pe care o purtase 
tot timpul în ultimii doi ani. Cuvintele tatuate pe spatele ei într-o 
limbă străveche. Fraza preferată a Danikăi, pe care i-o șoptise 
Oracolul la cea de-a șaisprezecea aniversare. 

Vechea Limbă a Feelor nu mergea. Nici cea formală a Asterilor. 

Așa că scrise cuvintele în limbaj comun. 

Prin iubire, totul este posibil. 

Pagina de înregistrare dispăru. Și în locul ei apărură o serie de 
dosare. 


Cea mai mare parte a lor erau rapoarte cu privire la cele mai 
recente proiecte de la Industriile Redner: îmbunătăţirea 
sistemelor de urmărire prin telefon; compararea vitezei 
necesare metamorfilor pentru a-și schimba forma; analiza ratei 
de vindecare a magiei vrăjitoarelor prin comparaţie cu 
medicamentele Redner. Cercetări plictisitoare de zi cu zi. 

Bryce aproape renunţase când observă un dosar cu numele 
Invitaţii pentru Petrecere. 

Danika nu fusese niciodată suficient de organizată pentru a 
păstra astfel de lucruri, cu atât mai puţin pentru a le ţine într-un 
dosar. Fie le ștergea imediat, fie le lăsa să putrezească fără să 
le deschidă măcar. 

Era o anomalie destul de mare, așa că Bryce deschise dosarul 
și în interiorul lui găsi o mulţime de alte fișiere. Inclusiv unul 
intitulat Bryce. 


Un dosar care îi purta numele. Ascuns într-altul. Exact așa cum 
Bryce își ascunsese și ea aplicaţiile pentru locuri de muncă în 
calculatorul ei. 

— Ce-i acela? îi șopti Lehabah de pe umăr. 

Bryce deschise dosarul. 

— Nu știu. Eu nu am trimis niciodată invitaţii pe adresa ei de la 
muncă. 

În dosar se afla o singură fotografie. 

— De ce are o poză cu geaca ei veche? întrebă Lehabah. Avea 
de gând să o vândă? 

Bryce se uită intens la imagine. Apoi se sculă, ieși din cont și 
alergă repede pe scări spre sala de expoziţii, de unde apucă 
geaca, aninată pe scaunul ei. 

— E un indiciu! îi spuse Bryce lui Lehabah, cu respiraţia tăiată, 
după ce alergase înapoi pe scări. 

Degetele îi pipăiau frenetic fiecare cusătură a jachetei. 

— La naiba! Fotografia asta este un indiciu! 

Bryce simţi ceva dur sub degete. O denivelare. Chiar în lungul 
„l“-ului din iubire. 

— Prin iubire, totul e posibil! șopti Bryce și apucă foarfeca din 
cana de pe masă. La dracu'! Danika îi tatuase indiciul chiar pe 
spate! Lehabah privea pe după umărul lui Bryce, în timp ce 
aceasta tăia pielea. 

Pe masă căzu un dreptunghi mic și subţire din metal. Un 
dispozitiv de memorie. 

— De ce-ar fi ascuns așa ceva în haină? se miră Lehabah. 

Însă Bryce era deja în mișcare. Cu mâini tremurânde introduse 
dispozitivul în laptop. 

Pe el se aflau trei înregistrări video nenumite. 

Bryce deschise prima înregistrare. Ea și Lehabah o urmăriră în 
tăcere. 

Șoaptele lui Lehabah umplură aerul din încăpere, acoperind 
chiar și zgârieturile nakkului. 

— Zeii să ne cruţe! 


Capitolul 64 


Hunt reușise să se ridice din pat și să-i demonstreze lui Ruhn 
Danaan că este suficient de viu încât acesta să plece, în sfârșit. 
Nu se îndoia că Prinţul Feelor își sunase verișoara ca să o 
informeze, însă nu mai conta: într-un sfert de oră Bryce era 
acasă. 

Avea fața palidă ca a unui cadavru, atât de cenușie încât 
pistruii îi ieșeau în evidenţă ca niște picături de sânge. 
Tulburarea nu îi era trădată de nimic altceva, rochia ei neagră 
nu avea nici măcar o cută. 

— Ce e? 

Într-o clipă era la ușă, cu chipul crispat de durere, după ce se 
ridicase din colţul lui de pe canapea, de unde îl urmărise pe 
Rigelus, Mâna Strălucită a Asterilor, ţinând un discurs frumos 
despre conflictul cu rebelii din Pangera. Ar fi trebuit să mai 
treacă o zi sau două până când să poată păși fără să simtă 
durere. Și mai multe săptămâni până ca aripile să îi crească la 
loc. După aceea, alte câteva zile pentru a putea încerca să 
zboare. A doua zi aveau să înceapă probabil mâncărimile 
teribile. 

Își amintea fiecare secundă de tortură de când îi fuseseră 
tăiate aripile prima oară. Toţi Îngerii Căzuţi care supravieţuiseră 
trecuseră prin aceasta. Fuseseră nevoiţi să îndure și insulta de 
a-și vedea aripile expuse în palatul de cristal al Asterilor, în chip 
de trofee și semne de avertizare. 

— Cum te simţi? îl întrebă Bryce mai întâi. 

— Bine. 

Era o minciună. Syrinx îi dădu târcoale îngerului și îi acoperi 
mâna cu pupici. 

— Ce s-a întâmplat? 

Bryce închise ușa fără nici un cuvânt. Trase draperiile. Apoi își 
scoase telefonul din buzunarul de la jachetă și deschise un e- 
mail - de la ea către ea - și deschise fișierul care era atașat. 

— Danika a ascuns un dispozitiv de memorie în dublura de la 
geacă. 

Lui Bryce îi tremura vocea. Îl conduse pe Hunt înapoi spre 
canapea și îl ajută să se așeze, în timp ce înregistrarea se 
încărca. Syrinx sări pe puii de pernă, lângă înger, și se făcu 


covrig. Bryce se așeză de cealaltă parte, atât de aproape, încât 
li se atingeau coapsele, deși ea nu părea să bage de seamă. 
După câteva clipe nici pentru Hunt nu mai conta. 

Era o înregistrare neclară, fără sunet, în care apărea o celulă 
căptușită. 

În colțul de jos scria: Amplificare Artificială pentru Disfuncţii de 
Putere, Subiect Test 7. 

O femeie om, mult prea slabă, stătea în acea cameră, într-un 
halat de spital. 

— Ce dracu’ e asta? întrebă Hunt. 

Dar știa deja. 

Synth. Erau teste pentru cercetarea synth-ului. 

Bryce mormăi - trebuia să privească în continuare. 

Un bărbat draki, tânăr, îmbrăcat într-un halat de doctor, intră 
în cameră cu o tavă încărcată. Înregistrarea o luă pe repede- 
nainte, ca și cum cineva accelerase ritmul filmării din motive de 
urgenţă. Bărbatul draki îi cercetă femeii semnele vitale și apoi îi 
injectă ceva în braţ. 

Apoi ieși. Și încuie ușa după el. 

— Ei fac... 

Hunt înghiţi un nod. 

— Nu cumva tocmai ce a injectat-o cu synth? 

Bryce confirmă printr-un sunet mic, gutural. 

Camera continua să înregistreze. Trecu un minut. Apoi trecură 
cinci. Zece. 

În cameră intrară doi Vaniri. Doi metamorfi serpentini, mari, 
care o măsurară din cap până în picioare pe femeia cu care 
fuseseră închiși în cameră. Lui Hunt i se întoarse stomacul pe 
dos. Se simţi și mai rău după ce observă tatuajele de sclav pe 
care le aveau pe mâini și înţelese că erau prizonieri. Inţelese - 
după reacţia femeii, care se făcuse mică, lipită de perete - de ce 
fuseseră închiși. 

Cei doi se aruncară asupra ei. 

Însă femeia de rasă umană se aruncă și ea la ei. 

Totul se petrecu atât de repede încât Hunt abia putu să vadă 
ce se întâmplă. Persoana care editase înregistrarea revenise 
însă și încetinise montajul. 

Așa că Hunt putu să vadă, lovitură după lovitură, cum femeia 
umană îi ataca pe cei doi masculi Vanir. 

Și cum îi sfâșia în bucățele. 


Era imposibil. Absolut imposibil! Doar dacă nu cumva... 
Tharion le spusese că synth-ul poate oferi oamenilor puteri 
temporare, mai mari decât ale celor mai mulţi Vaniri. Puteri 
suficient de mari încât să-i ucidă. 

— Îţi dai seama cât de mult și-ar dori oamenii din rebeliune să 
pună mâna pe asta? întrebă Hunt. 

Bryce își îndreptă doar fruntea spre ecran, unde înregistrarea 
continua să ruleze. 

Fură trimiși înăuntru încă doi bărbaţi. Mai mari decât cei din 
urmă. Şi ei sfârșiră în bucățele. 

Grămezi. 

O, zeilor! 

Încă doi. Apoi trei. După care cinci. 

Până când întreaga cameră se făcu roșie. Până când Vanirii 
ajunseră să zgârie cu ghearele în ușă, implorând să li se dea 
drumul afară. Implorând în timp ce tovarășii lor, apoi ei înșiși 
erau măcelăriți. 

Femeia urla, cu capul ridicat spre tavan. Zbiera din cauza 
furiei sau a durerii, ori cine știe de ce. Hunt nu-și putea da 
seama fără sonor. 

Hunt știa ce urmează. Ştia și, cu toate acestea, nu se putu opri 
să nu privească. 

Femeia se întoarse asupra ei înseși. Se sfâșie în bucăţi. Până 
când și ea ajunse să fie doar un morman de carne, pe podea. 

Înregistrarea se opri. 

— Danika trebuie să-și fi dat seama la ce lucrau în laboratoare, 
zise Bryce încetișor. Cred că cineva implicat în aceste teste... 
Crezi că ar fi putut să vândă formula vreunui traficant de 
droguri? Cel responsabil pentru uciderea Danikăi, a haitei și a 
celorlalți trebuie să fi luat synth. Sau să fi injectat pe cel care i-a 
atacat cu drogul. 

Hunt clătină din cap. 

— Poate, dar ce legătură are asta cu demonii și cu Cornul? 

— Poate că l-au invocat pe kristallos pentru antidotul din 
veninul lui și nimic mai mult. Au vrut să-și creeze un antidot, 
pentru cazul în care synth-ul ar fi ajuns să se întoarcă împotriva 
lor. Poate că n-are nici o legătură cu Cornul până la urmă. Poate 
că asta trebuia să descoperim. Mai sunt încă două înregistrări ca 
aceasta, cu alţi doi pacienţi oameni. Danika mi le-a lăsat mie. 
Trebuie să fi știut că cineva îi vrea răul. Trebuie să fi știut, încă 


de când a confiscat acea încărcătură de synth, că vor veni după 
ea cât de curând. Nu mai e nici un alt demon pe lângă kristallos. 
E vorba de o persoană - din această lume. Cineva care a luat 
synth și apoi s-a folosit de puterea lui ca să rupă farmecele de la 
apartamentul nostru. Și să îi ucidă pe Danika și pe toţi membrii 
haitei. 

Hunt își alese cuvintele cu grijă, luptându-se cu avalanșa de 
gânduri din mintea lui. 

— Ar putea fi adevărat, Bryce. Însă Cornul se află încă acolo, 
undeva. Și există un drog care s-ar putea să îl repare. Fie că eo 
coincidenţă sau nu. lar noi nu am reușit să găsim artefactul 
până acum. 

Nu. Nu făcuseră decât să dea și mai mult de necazuri. Hunt 
continuă: 

— Micah ne-a arătat deja ce înseamnă să ieși din rând. Nu 
trebuie să ne avântăm prea repede în vânătoarea de synth. 
Trebuie mai întâi să ne asigurăm că avem dreptate. Și trebuie 
să fim atenţi. 

— Nici unul dintre voi nu a fost în stare să descopere ce am 
descoperit eu. De ce să nu mă avânt, când este singurul indiciu 
pe care îl am despre criminalul Danikăi și al Haitei? Totul se 
leagă, Hunt. Sunt sigură! 

Şi, pentru că Bryce voia să mai adauge ceva, Hunt spuse 
cuvintele care știa că o vor opri. 

— Bryce, dacă urmăm această pistă și ne înșelăm și de 
această dată, nici nu se va mai pune problema târgului meu cu 
Micah. S-ar putea să nu mai scap viu după următoarea lui 
pedeapsă. 

Bryce tresări. 

Îl durea întregul trup, însă Hunt își întinse o mână ca să îi 
atingă genunchiul. 

— Toată această afacere cu synth este îngrozitoare, Bryce. 
Eu... Nu am văzut niciodată ceva asemănător. 

Asta schimba complet lucrurile. Schimba totul. Nici nu știa de 
unde să înceapă ca să încerce să înţeleagă tot ceea ce văzuse. 
Ar fi trebuit să dea niște telefoane - trebuia să dea niște 
telefoane în această privinţă. 

— Dar dacă vrem să găsim criminalul și poate și Cornul și să 
ne asigurăm că există un viitor pentru noi, trebuie să fim 
destepti. 


Cu siguranţă avea să existe un no; pentru ei; Hunt avea de 
gând să facă tot posibilul ca să se asigure de asta. 

Ingerul dădu din cap spre înregistrare. 

— Trimite-mi-le și mie. Mă voi asigura că ajung la Vik, prin 
serverul nostru criptat. Vom vedea ce poate descoperi ea 
despre aceste teste. 

Bryce îi cercetă fața. Deschiderea de pe chipul ei aproape îl 
făcu să îngenuncheze în faţa ei. Hunt aşteptă să se revolte, să îl 
sfideze. Să îi spună că este un idiot. 

Insă Bryce zise doar: 

— Bine. 

Răsuflă lung și se prăvăli înapoi pe perne. 

Era prea frumoasă. Ingerul abia își putu conteni pornirile când 
ea întrebă încet: 

— Ce fel de viitor ai în gând pentru noi, Athalar? 

Hunt nu se feri de ochii ei iscoditori. 

— Unul bun, îi răspunse, la fel de încet. 

Bryce nu îl întrebă însă cum avea să fie asta cu putință. Cum 
ar fi fost ceva, orice, cu putinţă pentru el, pentru ei. Nici ce avea 
de gând să facă pentru acel viitor. 

Îi zâmbi. 

— Mie îmi pare un plan bun! 

Se priviră în ochi o clipă, o eternitate. Și, în ciuda a ceea ce 
tocmai văzuseră, în ciuda a ceea ce bântuia în afara zidurilor 
apartamentului lor, Hunt zise: 

— Da? 

— Mada. 

Bryce își răsuci vârfurile părului. 

— Hunt, m-ai sărutat... în salonul vrăjidoctoriţei. 

Hunt știa că nu ar fi trebuit să o facă, știa că era mai mult 
decât nebunesc. 

— Şi ce-i cu asta? zise el. 

— Şi a fost la modul serios? 

Nu spusese niciodată ceva mai adevărat de atât. 

— Da. Voiai să fie la modul serios? 

Incepu să-i bată inima mai tare, într-atât de tare încât aproape 
că uită de durerea din lungul spatelui, atunci când ea îi spuse: 

— Ştii deja răspunsul, Athalar. 

— Şi vrei să o fac din nou? 


La naiba! Vocea îi devenise atât de joasă. Ochii lui Bryce erau 
senini, strălucitori. Neînfricaţi și plini de speranţă și de tot ceea 
ce îl făcea pe Hunt să nu se poată gândi decât la ea, atunci când 
era prin preajmă. 

— Vreau s-o fac eu. Dacă și tu ești de acord, adăugă ea. 

Hel, da! Hunt îi aruncă un început de zâmbet. 

— Arată-mi ce poţi, Quinlan! 

Bryce râse ușor și își întoarse faţa spre el. Hunt nu îndrăzni nici 
măcar să respire prea adânc, de teamă să nu o sperie. Syrinx, 
care părea să se fi prins despre ce era vorba, se retrase la el în 
cușcă. 

Bryce își ridică mâna tremurândă spre părul lui, îi îndepărtă o 
șuviță și apoi își trecu degetele pe deasupra coroanei de spini. 

Hunt îi prinse degetele tremurătoare. 

— Hei, ce-i asta? murmură. 

Nu se putu abţine să nu îi sărute unghiile pictate în culorile 
apusului. 

De câte ori nu își închipuise acele mâini atingându-l? 
Mângâindu-i fața, coborându-i pe piept, în jos. A 

Îngerul o auzi înghițind nodul care i se pusese în gât. Îi sărută 
din nou mâna. 

— Asta nu trebuia să se întâmple - ceea ce e între noi! șopti 
ea. 

— Știu. 

Și îi sărută din nou degetele tremurânde. Apoi i le deschise 
încet, dezvelindu-i miezul palmei. Își apăsă gura și acolo. 

— Dar, la naiba! Slavă lui Urd că s-a întâmplat. 

Mâinile lui Bryce se opriră din tremurat. Hunt își ridică privirea 
de la palma ei și îi descoperi ochii înlăcrimaţi - și plini de foc. Își 
trecu degetele printre degetele ei. 

— La dracu’, sărută-mă odată, Quinlan! 

Și Bryce îl sărută. Hel, cum îl sărută! Abia termină îngerul de 
rostit cuvintele că ea își și trecu mâna în jurul gâtului lui și îi 
trase gura spre gura ei. 


Din clipa în care buzele lui Hunt îi atinseră buzele, Bryce 
explodă. 

Nu știa dacă era din cauză că nu mai fusese de mult cu cineva 
sau datorită lui Hunt însuși, însă se dezlănţui. Era singurul mod 


prin care putea descrie ceea ce simţea în timp ce-și trecea 
mâinile prin părul lui și îi devora gura. 

Fără săruturi dulci, furișate. Nu erau pentru ei. N-aveau să fie 
niciodată pentru ei. 

Bryce își deschise buzele de la prima atingere și el o savură cu 
sete, feroce. Hunt gemu când îi simţi pentru prima oară gustul și 
sunetul acela o ațâță și mai tare. 

Bryce se ridică în genunchi, cu degetele înfipte în părul lui 
moale. Nu se putea sătura de el, de aroma lui - stropi de ploaie 
și cedru, sare și fulger pur. Hunt îi apucă șoldurile, încet și ferm, 
în ciuda gurii lui, care o devora pe a ei cu săruturi adânci, 
nebunești. 

Bryce suspină și el râse ușor, în timp ce își trecea mâna pe sub 
rochia ei, în lungul spatelui, zgâriind-o cu degetele lui aspre. 
Bryce se arcui sub atingerea lui și îngerul își dezlipi gura de a ei. 

Înainte să îl tragă înapoi spre ea, Hunt își lipi buzele deschise 
de gâtul ei. Îi mușcă ușor pielea sensibilă din spatele urechii și 
murmură: 

— Spune-mi ce vrei, Quinlan. 

— Totul. 

Nu era nici o urmă de îndoială în vocea ei. Nici una. 

Hunt își trecu dinţii în josul gâtului ei și Bryce își pierdu 
respiraţia, toată ființa concentrându-i-se asupra acelei senzaţii. 

— Totul? 

Bryce își lăsă mâna să alunece în jos. 

— Totul, Athalar. 

— Slavă zeilor! 

Bryce îi simţi respiraţia pe gât și râse, însă amuţi de îndată ce 
el își lipi din nou gura de a ei, de parcă ar fi vrut să-i simtă 
gustul râsului. 

Respiraţiile împletite, mâinile lui desfăcându-i cu îndemânare 
sutienul pe sub rochie. Îi ajunse în poală, cu picioarele 
împreunate în jurul coapselor lui. Ajunse cu rochia desfăcută 
până în talie, fără sutien. Şi gura lui Hunt era lipită de sânul ei, 
sărutând și mușcând și nimic, nimic, nimic niciodată nu mai 
simţise la fel, nimic nu fusese la fel de bine. 

Lui Bryce nu îi păsa că gemea suficient de tare cât să o audă 
toţi demonii din Gheena. Nu când Hunt își lipise gura fierbinte 
de celălalt sân. Se lipi mai tare de el, simțind deja cum în 
interiorul ei crește valul de extaz al orgasmului. 


— La dracu', Bryce! murmură Hunt, cu buzele lipite de pieptul 
ei. 

Bryce își cobori degetele sub talia pantalonilor lui. Însă îngerul 
o apucă de încheietură. Oprind-o la câţiva milimetri de ceea ce- 
și dorea de săptămâni întregi. 

— Nu încă! murmură Hunt, trasând cu buzele conturul sânilor 
ei, încântat doar să îi exploreze trupul, să se bucure de ea. Nu, 
până când nu mă satur. 

Cuvintele îngerului îi scurtcircuitară toate gândurile. Și toate 
încercările de a protesta se stinseră când el își strecură mâna 
sub rochia ei și îi mângâie coapsa. Mâna urcă, gura îi descoperi 
din nou gâtul, în timp ce degetele îi explorau lenjeria dantelată. 

Hunt șuieră din nou. Dantela nu putea să ascundă cât de mult 
îl dorea Bryce. O atinse. Întâi ușor, apoi apăsat - materialul 
subţire fiind singura barieră dintre ei. Bryce suspină adânc. 

ÎI simţi zâmbind, cu gura lipită de gâtul ei, în timp ce o atingea 
încet. Tortură și binecuvântare. 

— Hunt! 

Nu era convinsă dacă-i rostise numele ca pe o rugăminte ori 
ca pe o întrebare. 

Hunt îndepărtă lenjeria și îi atinse în sfârșit pielea. Ea suspină 
din nou și el o mângâie, atât de ușor și de delicat, încât Bryce 
simţi că își pierde minţile. Îngerul îi sărută gâtul, continuându-și 
tachinările. 

— Eşti la fel de delicioasă pe cât te simt? îi șopti, cu buzele 
lipite de pielea ei. 

— Te rog să descoperi chiar în această clipă! reuși ea să 
articuleze. 

Râsul lui reverberă în interiorul ei, fără ca Hunt să își oprească 
vreo clipă explorarea leneșă. 

— Nu încă, Quinlan. 

— Fă-o! 

Dacă nu avea să-l simtă curând în interiorul ei - cumva, oricum 
-, era gata să înceapă să implore. 

— Atât de autoritară! toarse Hunt, cu gura pe gâtul ei. 

Apoi o sărută din nou pe buze. Şi, în timp ce îi săruta și mușca 
gura, o pătrunse. 

Bryce își înfipse unghiile în pieptul îngerului. Îi simţea inima 
bătând nebunește sub palmele ei. Işi cobori capul pe pieptul lui 


Hunt, în ritmul mișcărilor mâinii lui, sărutând și mușcând pielea, 
însetată de el. 

— N-am să mă opresc până când n-am să te fac să-ţi uiţi 
numele. 

Zeilor, da! 

— Nici eu! 

Extazul se aprinse în interiorul ei ca o flacără, ca un cântec 
sălbatic și nesăbuit. Hunt îi prinse coapsele cu mâna liberă. 

— Să nu crezi că am uitat de ăsta! murmură Hunt și îi strânse 
fundul, ca să arate că vorbește serios. Am planuri pentru 
frumuseţea asta, Bryce! Planuri diabolice. 

Bryce oftă din nou, în timp ce el continua să o mângăie, iar și 
iar. 

— Dulceaţă... 

Hunt toarse, cu gura lipită de sânul lui Bryce, atingând în 
sfârșit cu degetele punctul acela din lăuntrul ei, aducându-i 
orgasmul. Cu numele lui Hunt pe buze, Bryce își lăsă capul pe 
spate și se abandonă plăcerii. Trupurile li se afundară în pernele 
de pe canapea. Hunt gemu, iar Bryce înghiţi fiecare sunet cu 
sărutul ei, în timp ce fiecare nerv din corpul ei explodă în lumină 
stelară. 

Apoi rămase doar aerul din plămâni, doar el - trupul lui, 
parfumul lui, puterea aceea. 

Lumina stelară începu să se stingă și Bryce își deschise ochii, 
descoperindu-l pe Hunt cu capul lăsat pe spate și dinţii dezgoliţi. 

Nu de plăcere. Ci din cauza durerii. 

Îl afundase între perne. Îi izbise spatele rănit de canapea. 

Oroarea i se strecură prin vene ca o apă îngheţată, stingându-i 
toată fierbinţeala din sânge. 

— O, zeilor! Îmi pare atât de rău... 

Hunt își întredeschise ochii. Geamătul pe care îl scosese atunci 
când ea avusese orgasm fusese provocat de durere, iar ea 
fusese atât de nebună după el încât nu băgase de seamă... 

— Eşti bine? ceru să afle Bryce cu glas autoritar, încercând să i 
se ridice din poală. 

Hunt o trase înapoi, cu mâna cu care o ţinea de talie. 

— Voi supravieţui. 

Privirea i se întunecă de dorinţă când privi din nou spre sânii ei 
dezgoliţi, la doar câţiva milimetri de buzele lui. Spre rochia pe 
jumătate scoasă, care-i dezvelea trupul. 


— Am alte lucruri la care să mă gândesc. 

Se aplecă spre sânul ei, ori mai bine zis - încercă să se aplece. 
Chipul i se schimonosi de durere. 

— Hel, Hunt! se răsti Bryce. 

Bryce i se smulse din strânsoare, gata-gata să îi cadă din 
poală. Hunt nici măcar nu se împotrivi când îi apucă umărul ca 
să-i vadă spatele. 

Bandajele îi erau îmbibate cu sânge proaspăt. 

— Ai înnebunit? ţipă Bryce. 

Se repezi imediat să apuce ceva din jur, ca să oprească 
sângerarea. 

— De ce nu mi-ai spus? 

— Pentru că, așa cum îţi place ţie să zici... Hunt răsuiflă, 
tremurând ușor. E corpul meu, eu îi decid limitele. 

Bryce își stăpâni avântul de a-l strangula și se întinse după 
telefon. 

— Chem o vrăjidoctoriță. 

Hunt o apucă din nou de încheietura mâinii. 

— Nu am terminat. 

— Oh, ba da! șuieră Bryce. Nu am de gând să fac sex cu tine 
în timp ce sângele îţi curge din spate ca dintr-o fântână. 

Era puţin exagerat. 

Hunt avea o privire întunecată - arzătoare. 

Așa că Bryce îl înghionti în spate, la câţiva centimetri de rană. 
Crisparea lui dureroasă puse punct discuţiei. 

Bryce își așeză lenjeria intimă și își trase rochia înapoi pe ea, 
apoi sună serviciul public de vrăjidoctoriţe. 


Într-o oră vrăjidoctorița venise și plecase. Rana lui Hunt era 
bine, declarase ea, spre ușurarea lui Bryce. 

Apoi Hunt avusese tupeul să întrebe dacă avea voie să facă 
sex. _ 

Spre meritul ei, vrăjidoctorița nu râsese. li spusese doar: 
Atunci când vei putea să zbori din nou, îţi vei putea relua și 
activitatea sexuală în siguranță. Apoi îşi plecase capul spre 
pernuțele de pe canapea - ale căror pete de sânge aveau 
nevoie de o vrajă ca să fie șterse. V-as recomanda ca orice tip 
de... interacţiune de felul celei care a provocat accidentul din 
această seară să fie amânată pentru când ţi se vor vindeca 
aripile. 


Hunt păruse gata să se revolte, însă Bryce se grăbise să 
scoată vrăjidoctoriţa pe ușă afară. Apoi îl ajutase pe înger să se 
suie în patul lui. În ciuda tuturor întrebărilor pe care le avusese 
pentru vrăjidoctoriţă, abia dacă se ţinea pe picioare. Se prăbuși 
aproape în pat. Răspunse la câteva mesaje pe telefon și, până 
să apuce ea să tragă jaluzelele, adormi. 

Nici vorbă de sex. 

Bryce dormi profund la ea în pat, în ciuda a tot ceea ce văzuse 
și aflase despre synth. 

Se trezi însă la ora trei dimineaţa, știind ce trebuie să facă. 

Trimise un e-mail cu cererea pe care o avea, în ciuda orei 
târzii, și primi un răspuns peste douăzeci de minute: trebuia să 
aștepte până când cererea avea să-i fie aprobată de Legiunea 
33. Bryce se încruntă. 

N-avea timp pentru așa ceva. 

Se strecură afară din dormitorul ei. Ușa de la camera lui Hunt 
era închisă, iar în spatele ei se vedea că lumina era stinsă. 
Îngerul nu simţi nimic cât ea se strecură afară din apartament. 

Și se îndreptă spre vechea ei casă. 


Bryce nu mai trecuse prin cartier de doi ani de zile. 

Însă, după ce dădu colţul și văzu luminile și mulţimea speriată, 
știu. 

Știu ce clădire ardea în mijlocul cartierului. 

Cineva observase probabil că intrase în contul Danikăi de la 
Industriile Redner. Ori poate că cineva îi monitoriza adresa de e- 
mail și văzuse mesajele pe care le trimisese administratorului. 
Oricine va fi fost, acționase rapid, pentru că își dăduse seama că 
voia să vină să caute indiciile pe care Danika ar fi putut să le 
lase prin apartament. 

Bryce era convinsă că mai erau indicii. Danika era suficient de 
inteligentă încât să nu lase tot ceea ce descoperise într-un 
singur loc. 

Persoane îngrozite, cu lacrimi pe obraji - foștii ei vecini - se 
adunaseră pe stradă, îmbrăţișându-se, cu ochii la incendiu, fără 
să le vină încă să creadă. Flăcările cuprinseseră întreaga clădire. 

Ea era vinovată - ea adusese nenorocirea pe capul oamenilor 
care-și priveau casele arzând. Își simţi inima grea, durerea 
alinându-i-se puţin când auzi o nimfă anunţându-și colegii 
pompieri că nu erau victime. 


Ea era vinovată. 

Dar... asta însemna că se apropie. Caută acolo unde doare cel 
mai tare, o sfătuise Regina Viperă cu săptămâni în urmă. 
Crezuse că metamorful făcuse referire la ceva care o durea pe 
ea. Insă poate că de fapt se referise la criminal. 

Şi dând târcoale synth-ului... Părea să fi atins un punct 
sensibil. 

Când era aproape la jumătatea drumului spre casă, lui Bryce îi 
vibră telefonul. Și-l scoase repede din geaca de piele pe care o 
cususe la loc. Opalul era încă în buzunar. Bryce se pregăti 
sufletește pentru toate întrebările pe care Hunt avea să i le 
pună. 

Mesajul era însă de la Tharion. 

Pe râu are loc o tranzacţie chiar acum. E aici o barcă. Trimite 
semnale. Chiar după Docul Negru. Să fii aici în cinci minute și 
am să te duc ca să vezi despre ce este vorba. 

Bryce strânse opalul alb din buzunar și scrise: O tranzacție de 
synth ? 

Tharion îi răspunse: Nu, una de vată de zahăr pe băț. 

Bryce începu să alerge. Nu îl sună pe Hunt. Nici pe Ruhn. 

Știa ce i-ar fi spus ei. Nu te duce fără mine, Bryce! Așteaptă. 

Insă ea nu mai avea timp de pierdut. 

Bryce îl strângea atât de tare pe Tharion de mijloc, încât era o 
minune că bărbatul mai putea să respire. Sub ei, skijetul sălta 
purtat de curent deasupra valurilor. Formele lucitoare care 
treceau pe sub suprafaţa întunecată erau singurele care arătau 
că mai era cineva sau ceva acolo, în afara lor. 

Bryce ezitase atunci când îl văzuse pe Tharion ajungând pe 
chei, cu skijetul lui negru mat. Fie asta, fie înotăm, Piciorușe! o 
informase el. 

Bryce alesese skijetul, însă ultimele minute și le petrecuse 
regretând alegerea făcută. 

— Acolo, sus! murmură bărbatul și opri motorul, care era 
oricum silențios. 

Trebuie să fi fost vorba despre un vehicul special din arsenalul 
Reginei Râului. Sau poate chiar din al lui Tharion însuși, în 
calitate de Căpitan al Serviciului de Informaţii. 

Bryce privi spre ambarcaţiunea mică de pe râu. Ceaţa aluneca 
în jurul lor, transformând cele câteva prime-lumini de pe punte 
în globuri tremurătoare. 

— Am numărat șase persoane! o informă Tharion. 

Bryce încercă să străbată întunericul din faţa ei. 

— Nu-mi dau seama ce sunt. Au forme umanoide. 

Trupul lui Tharion vibră și skijetul îi purtă înainte, dus de un 
curent pe care bărbatul îl crease. 

— Smecher truc, murmură Bryce. 

— Așa impresionez mereu domnișoarele! îi răspunse el în 
șoaptă. 

Bryce ar fi chicotit dacă nu s-ar fi apropiat de ambarcaţiune. 

— Păstrează-ne în direcţia vântului, ca să nu ne miroasă. 

— Știu cum să rămân nevăzut, Piciorușe. 

Însă Tharion o ascultă. 

Oamenii de pe barcă erau acoperiţi cu glugi, care să-i apere de 
ploaia mocănească, însă atunci când ajunseră mai aproape... 

— Este Regina Viperă! șopti Bryce. 

Nu exista nici o altă persoană în acel oraș care să poarte o 
astfel de haină mov, flamboaiantă. 

— Mincinoasă nenorocită! Mi-a zis că ea n-are de-a face cu 
synth-ul. 


— Nu sunt surprins! mormăi Tharion. Tot timpul pune la cale 
ceva dubios. 

— Da, dar de data asta cumpără sau vinde oare? 

— Nu putem afla decât într-un singur fel. 

Se traseră mai aproape. Ambarcaţiunea, observară, era 
pictată cu o pereche de ochi de șarpe. La fel și lăzile din capătul 
bărcii... 

— Vinde! observă Tharion. 

Bărbatul arătă cu capul spre o persoană înaltă, care se afla cu 
faţa la Regina Viperă, prinsă într-o discuţie aprigă cu cineva de 
lângă ei. 

— Aceia sunt cumpărătorii. 

Tharion făcu un semn spre persoana pe jumătate ascunsă în 
umbre, care se certa cu insul înalt. 

— Nu se pun de acord în privinţa preţului, probabil. 

Regina Viperă vindea synth. Oare ea fusese vinovata de la bun 
început? Fusese vinovată și pentru moartea Danikăi și a 
membrilor haitei, în ciuda alibiului ei? Sau pusese mâna pe 
substanţă după ce scăpase din laborator? 

Cumpărătorul care se certa cu Regina Viperă își scutură capul 
dezgustat. Însă asociatul lui păru să ignore tot ceea ce se 
discutase și îi aruncă Reginei Vipere, după câte se părea, un 
săculeţ negru. Ea se uită înăuntru și scoase ceva afară. Aurul 
străluci prin ceaţă. 

— Acolo sunt al dracului de mulţi bani! murmură Tharion. 
Suficient cât pentru întreaga încărcătură, fac pariu. 

— Ne putem trage mai aproape ca să auzim? 

Tharion încuviinţă din cap și alunecară din nou pe deasupra 
apei. Atenţia tuturor celor de la bord era îndreptată în principal 
asupra tranzacţiei și mai puţin asupra umbrelor din jurul bărcii. 

— Cred că veţi fi de acord că este suficient pentru a vă 
îndeplini scopurile, le zicea Regina Viperă. Bryce știa că ar fi 
trebuit să îi sune pe Hunt și pe Ruhn și să îi aducă acolo pe toţi 
membrii Legiunii și ai Auxiliarului, ca să îi oprească, înainte ca și 
mai mult synth să inunde străzile și să ajungă pe mâna unor 
persoane și mai diabolice. 

Bryce își scoase telefonul din buzunarul jachetei și apăsă un 
buton ca să împiedice ecranul să se lumineze. Încă un buton 
apăsat și camera fu activată. Făcu câteva poze ambarcaţiunii, 
Reginei Vipere și persoanei înalte, învăluită în umbră, din faţa ei. 


Om, metamorf sau Fee - nu-și putea da seama din cauza hainei 
și a glugii. 

Bryce căuta numărul lui Hunt în timp ce Regina Viperă le zicea 
clienţilor ei: 

— Cred că acesta este începutul unei frumoase prietenii, nu-i 
așa? 

Cel mai înalt dintre cumpărători nu răspunse. Se întoarse 
băţos cu spatele la tovarășii lui, cu nemulţumirea întipărită în 
fiecare mișcare, în timp ce se îndrepta spre lumina care-i 
descoperi chipul de sub glugă. 

— La dracu'! șopti Tharion. 

Lui Bryce i se frânseră toate gândurile. 

În mintea ei nu mai rămase decât zgomot alb. Chipul lui Hunt 
se profila din ce în ce mai clar în prima-lumină. 

Bryce nu știa cum ajunsese pe ambarcaţiune. Ce îi spusese lui 
Tharion ca să îl convingă să urce. Cum urcase de pe skijet pe 
barcă. _ 

Totul se întâmplase însă repede. Intr-atât de repede încât Hunt 
nu apucase să facă decât trei pași și ea se afla acolo, udă, 
întrebându-se dacă nu cumva avea să vomite. 

Se auziră sunete de pistoale, îndreptate spre ea. Ea nu le 
văzu. 

Îl văzu doar pe Hunt, răsucindu-se spre ea, cu ochii mari. 

Bineînţeles că nu îl recunoscuse de la depărtare. Nu avea 
aripi. Structura însă, înălțimea, profilul... Erau toate ale lui. 

Și colegul din spatele lui, cel care înmânase banii - Viktoria. 
Justinian apăru din umbră, cu aripile vopsite în negru, ca să le 
ascundă de lumina lunii. 

Bryce îl auzea ca prin vis pe Tharion, de undeva din spatele ei, 
spunându-i Reginei Viperă că este arestată în numele Reginei 
Râului. O auzi ca prin vis pe Regina Viperă râzând. 

Toată atenţia ei era îndreptată spre Hunt, care murmură un 
singur cuvânt: 

— Bryce. 

— Ce dracu-i asta? șopti ea. 

Ploaia îi biciuia faţa. Nu auzea, nu respira, nu gândea. Repetă, 
cu vocea tremurată: 

— Ce dracu' e asta, Hunt? 

— Este exact ceea ce pare! se auzi o voce rece și adâncă din 
spatele ei. 

Înconjurat de o învolburare de pene albe, Micah își făcu 
apariția prin ceaţă, flancat de Isaiah, Naomi și de încă alţi șase 
îngeri, cu toţii înarmaţi până-n dinţi, purtând costumele negre 
ale Legiunii. Nu făcură însă nici un gest spre Regina Viperă. . 

Nu, cu toţii se îndreptară spre Hunt și spre tovarășii lui. Işi 
îndreptară armele spre ei. 

Hunt se uită la Guvernator, apoi la Regina Viperă, spre care 
șuieră ușor: 

— Căţea nenorocită! 

Regina Viperă chicoti și îi zise lui Micah: 

— Acum îmi ești dator o favoare, Guvernatorule. 


Micah îi confirmă din cap. 

— Ne-ai întins o cursă, șuieră Viktoria către Regină, cu haloul 
de pe frunte încreţindu-i-se. 

Regina Viperă își puse mâinile-n sân. 

— Ştiam că va merita să văd cine vine să dea târcoale după ce 
răspândesc vorba că am pus mâna pe o încărcătură. 

Arătă spre lăzile cu synth. Apoi îi zâmbi lui Hunt, cu un zâmbet 
plin de otravă: 

— Speram că vei fi tu, Umbra Mortis. 

Lui Bryce îi bubuia inima în piept. 

— Despre ce vorbești? 

Hunt se răsuci spre ea, cu chipul sumbru în lumina 
reflectoarelor de pe barcă. 

— Lucrurile nu trebuiau să iasă așa, Bryce. Poate la început, 
dar am văzut înregistrarea aceea în seara asta și am încercat să 
opresc tranzacţia, să îi opresc - /a dracu”! - dar ei nu au vrut să 
asculte... 

— Ăştia trei s-au gândit că synth-ul ar fi o cale bună prin care 
să recapete ce le-a fost luat! comentă Regina Viperă. 

Făcu o pauză, sadică, și apoi adăugă: 

— Puterea de a-și răsturna stăpânii. 

Bryce simţi că-i fuge pământul de sub picioare. 

— Nu te cred. 

Însă unda de durere din ochii lui Hunt îi spuse că încrederea ei 
oarbă, stupidă în inocenţa lui îi sfâșia inima. 

— Este adevărat, spuse Micah, cu vocea lui ca de gheaţă. Cei 
trei au aflat despre synth cu câteva zile în urmă și de atunci 
caută o cale prin care să-l cumpere și să-l distribuie printre 
tovarășii lor, viitori rebeli. Pentru că vor să se folosească de 
puterea lui suficient cât să-și sfărâme halourile și să ducă la bun 
sfârșit ceea ce Shahar a început pe muntele Hermon. Micah 
arătă spre Regina Viperă, spunând: Ea a fost drăguță și m-a 
informat în privinţa acestui plan, după ce Justinian a încercat să 
recruteze o femeie care se afla sub... influenţa ei. 

Bryce își scutură capul. Tremura atât de tare încât Tharion o 
apucă de mijloc. 

— Ti-am zis că voi afla care-ţi este preţul, Athalar! îi zise 
Regina Viperă. 


Bryce începu să plângă. Ura fiecare lacrimă, fiecare convulsie, 
fiecare oftat stupid. Ura durerea din ochii lui Hunt, în timp ce el 
doar o privea și spunea: 

— Îmi pare rău! 

— De câteva zile? reuși Bryce să spună. 

Tăcere. 

— Ştiai de synth de câteva zile? întrebă Bryce. 

Inima ei - inima ei proastă se frângea, se frângea în bucăţi. 

— Micah mi-a fixat niște ţinte, explică Hunt. Trei traficanţi de 
droguri. Ei mi-au spus că, în urmă cu doi ani, o cantitate mică de 
synth a fost sustrasă din laboratoarele Redner și a ajuns pe 
străzi. În scurt timp însă a fost consumată. În mult prea scurt 
timp. Mi-au zis că, în sfârșit, după doi ani în care au încercat să 
recreeze drogul, cineva a reușit să descopere în cele din urmă 
formula și că acum putea fi produs. Că îţi amplifica puterile. Nu 
m-am gândit că are vreo legătură cu cazul, nu până recent. Nici 
măcar nu știam ce dracului poate să facă până când nu am 
văzut înregistrările de la testări. 

— Cum? 

Cuvântul ei despică aerul umed. Cum a ajuns pe străzi? 

— Nu contează, spuse Hunt clătinându-și capul. 

— Danika Fendyr, zise Micah rece. 

Bryce făcu un pas în spate, în strânsoarea lui Tharion. 

— Nu este posibil. 

Hunt îi răspunse cu o blândeţe care o ucise: 

— Danika îl vindea, Bryce. De aceea a fost văzută pe barcă cu 
încărcătura de synth. Mi-am dat seama de asta acum aproape o 
săptămână. A furat formula, a vândut stocul și... 

Hunt se opri. 

— Și ce? șopti Bryce. Şi ce, Hunt? 

— Şi Danika îl consuma ea însăși. Era dependentă de el. 

Bryce simţea că i se face rău. 

— Danika nu ar fi făcut niciodată așa ceva. Ea n-ar fi făcut 
nimic din toate astea. 

Hunt își scutură capul. 

— A făcut-o, Bryce. 

— Nu. 

Pentru că Micah nu îi întrerupse, Hunt zise: 

— Analizează probele. 

Vocea lui era ascuţită ca o lamă. 


— Uită-te la ultimele mesaje pe care le-aţi schimbat. Drogurile 
pe care ţi le-am găsit în corp în acea noapte - pentru voi era 
ceva normal. Așa că ce mai conta încă un tip de drog în plus? 
Unul care, folosit în doze mici, putea să ofere un extaz și mai 
intens? Un drog care să o ajute pe Danika să se relaxeze după o 
nouă zi în care Sabine o făcea praf? Un drog care o lăsa să simtă 
cum ar fi să fie Primul lupilor, care îi dădea puterea unui Prim, 
de vreme ce aștepta să facă Saltul odată cu tine? 

— Nu. 

Lui Hunt îi tremură vocea. 

— Consuma, Bryce. Toate indiciile arată că ea i-a omorât pe 
cei doi studenţi de la Universitatea din Orașul Semilunii, în 
noaptea în care a fost furat Cornul. Tinerii au văzut-o luând 
Cornul, așa că ea i-a urmărit și apoi i-a ucis. 

Bryce își aminti de paloarea Danikăi atunci când îi spusese 
despre morţile studenţilor, de privirea ei hăituită. 

— Nu este adevărat. 

Hunt își scutură capul. De parcă așa ar fi putut să-și scuture 
din minte lucrurile pe care le știa, să le uite. 

— Traficanţii pe care i-am ucis mi-au spus că Danika a fost 
văzută în zona Pieței de Carne. Că vorbea despre synth. Așa l-a 
cunoscut pe Maximus Tertian. Și el era dependent, la fel ca ea. 
lubita lui nu știa nimic. 

— Nu. 

Însă Hunt îşi îndreptă privirea spre Micah. 

— Presupun că acum vom pleca. 

Îngerul își întinse mâinile. Pentru cătușe. Și, într-adevăr, în 
mâinile lui Isaiah luceau cătușele groase din piatră gorsiană, 
care anulau magia. 

— N-ai de gând să-i spui și restul? spuse Arhanghelul. 

Hunt încremeni. 

— Nu-i nevoie. Să mergem. 

— Ce să-mi spui? șopti Bryce. 

Tharion o strânse mai tare, în chip de avertisment. 

— Că știe deja cine este ucigașul Danikăi. 

Cuvintele Arhanghelului erau reci. Plictisite. De parcă ar mai fi 
asistat la acea scenă de o mie de ori, într-o mie de variante. De 
parcă el știa deja totul. _ 

Bryce se uită la Hunt și i-o citi în ochi. Işi clătină capul, cu 
lacrimile curgându-i pe obraji. 


— Nu. 

— Danika a consumat synth în noaptea în care a murit, 
mărturisi Hunt. A luat prea mult. A înnebunit-o. Și-a măcelărit 
propria haită. Și apoi pe ea însăși. 

Strânsoarea lui Tharion era singurul lucru care o mai ţinea pe 
picioare. 

— Nu, nu, nu... 

— De aceea nu a fost înregistrat nici un sunet din partea 
ucigașului, Bryce. 

— Implora... 

— Se implora singură să se oprească. Singurele mârâituri și 
ţipete de pe înregistrare sunt ale ei. 

Danika. Danika îi ucisese pe cei din haită. Pe Thorne. Pe 
Connor. 

Și apoi se sfâșiase pe ea însăși. 

— Dar Cornul... 

— L-a furat probabil doar ca să o scoată din sărite pe Sabine. 
Apoi l-o fi vândut pe piaţa neagră. Nu avea nici o legătură cu 
cazul. Pentru Danika, totul se rezuma la synth. 

Micah interveni: 

— Știu din surse sigure că Danika a furat înregistrări cu testele 
pentru synth din laboratoarele Redner. 

— Dar demonul kristallos... 

— Un efect secundar al synth-ului, atunci când este folosit în 
doze mari, zise Micah. Supradoza de putere magică implică și 
abilitatea de a deschide portaluri, graţie sării obsidiene din 
formula drogului. Danika tocmai asta a făcut: a invocat din 
greșeală demonul kristallos. Sarea neagră din synth nu poate fi 
ușor controlată. Are un fel de sensibilitate proprie. Măsura 
acesteia în formula synth-ului se potrivește cu numărul demonic 
al lui kristallos. In cazul unui dozaj mare, puterea granulelor de 
sare devine acaparatoare și poate invoca astfel demonul. De 
aceea i-am văzut rasa atât de des în ultimul timp - drogul e pe 
străzi acum, în doze mai mari decât cele recomandate. După 
cum bănuiaţi, kristallos se hrănește cu organe vitale și se 
folosește de canalizare ca să își depoziteze cadavrele. Cele două 
victime recente - novicea și gardianul de la templu - au fost 
victimele nefericite al unor persoane drogate cu synth. 

Se așternu din nou tăcerea. lar Bryce se întoarse iar spre Hunt. 

— Tu știai. 


Îngerul o privi în ochi. 

— Îmi pare rău. 

Vocea i se ridică aproape de strigăt. 

— Ştiai! 

Hunt se întinse, făcu un pas spre ea. 

În întuneric se văzu lucind ţeava unui pistol. | se lipi de tâmplă 
și Hunt se opri în loc. 

Bryce cunoștea pistolul. Ştia aripile argintii gravate pe cilindrul 
negru. 

— Dacă te miști, îngerule, ești mort. 

Hunt își ridică mâinile, însă nu-și luă privirea de la Bryce, în 
timp ce Fury Axtar își făcea apariţia din umbrele care învăluiau 
lăzile cu synth. 

Bryce nu se întrebă cum reușise Fury să ajungă acolo fără ca 
nici măcar Micah să nu bage de seamă sau cum de știuse să 
vină. Fury Axtar era ca noaptea însăși - își clădise un renume 
din faptul că știa secretele lumii. 

Fury îi dădu roată lui Hunt și se așeză la dreapta lui Bryce, 
punându-și pistolul înapoi la brâu. Costumul ei negru mulat, pe 
care îl purta de obicei, lucea de ploaie, iar din părul lung până la 
bărbie picurau stropi. Fury se răsti la Regina Viperă: 

— Piei dracului din ochii mei! 

Regina Viperă zâmbi șiret. 

— E barca mea. 

— Atunci, du-te undeva, să nu-ţi mai văd faţa. 

Bryce nu mai avea putere să se mire de faptul că Regina 
Viperă îi ascultă ordinul lui Fury Axtar. 

Toată puterea pe care o mai avea în ea era concentrată în 
privirea aţintită asupra lui Hunt. 

— Ştiai! repetă. 

Hunt o privi în ochi. 

— N-am vrut niciodată să te rănesc. Nu am vrut ca tu să știi 
că... 

— Ştiai, știai, știai! 

Își dăduse seama care era adevărul de aproape o săptămână 
și nu îi spusese nimic. O lăsase să vorbească la nesfârșit despre 
cât de mult își iubea prietena, despre cât de grozavă fusese 
Danika, o amăgise. 


— Toată vorbăria ta despre cum synth-ul este o pierdere de 
timp... Abia putea să articuleze cuvintele. Era pentru că tu îţi 
dăduseși deja seama care este adevărul. Pentru că mă mințeai. 

Bryce arătă spre lăzile cu droguri. 

— Pentru că aflaseși adevărul și îți doreai synth-ul pentru tine? 
lar atunci când ai vrut să o ajuţi pe vrăjidoctoriţă să găsească un 
antidot... Era pentru că îl voiai pentru tine. Şi toate astea pentru 
ce... pentru o nouă rebeliune? 

Hunt se lăsă în genunchi, de parcă s-ar fi rugat să fie iertat. 

— La început, da, însă totul se baza doar pe un zvon despre 
posibilele efecte ale synth-ului. Apoi, în seara asta, am văzut 
înregistrarea pe care ai găsit-o și am vrut să mă retrag. Ştiam 
că nu este bine - că nimic nu este așa cum trebuie. Chiar și cu 
antidotul. Era prea periculos. Mi-am dat seama că este o cale 
greșită. Dar tu și eu, Bryce... Tu ești locul în care vreau să ajung. 
O viaţă cu tine. La dracu', tu ești calea mea! 

Hunt arătă spre Justinian și Viktoria, care stăteau împietriţi, cu 
cătușe la mâini. 

— Le-am trimis mesaj că s-a terminat, însă ei s-au speriat, au 
contactat-o pe Regina Viperă și au insistat să vină în seara asta. 
Îţi jur, am venit doar ca să-i opresc, înainte ca totul să se ducă 
de râpă. Eu niciodată... 

Bryce apucă opalul alb, pe care-l avea în buzunar, și aruncă cu 
el în Hunt. 

Îl aruncă atât de tare încât îl izbi pe înger drept în cap. Sângele 
îi acoperi tâmpla. Părea că îi sângerează coroana de spini de pe 
frunte. 

— Nu vreau să te mai văd în viaţa mea! șopti Bryce. 

Hunt privi pierdut spre opalul murdar de sânge de pe puntea 
bărcii. 

— Asta nu va fi o problemă, declară Micah. 

Isaiah făcu un pas în faţă cu cătușele din piatră gorsiană lucind 
ca un foc de ametist. Identice cu cele de la încheieturile Viktoriei 
și ale lui Justinian. 

Bryce nu se putea opri din tremurat. Se rezemă din nou de 
Tharion, cu Fury - o forță tăcută - lângă ea. 

— Bryce, îmi pare rău. 

Isaiah, cu chipul sumbru, îi prinse cătușele de încheieturi. 

— Nu am suportat gândul că tu... 

— Ajunge! i-o reteză Fury. Ai zis și ai făcut destul. 


Își mută apoi privirea asupra lui Micah. 

— A terminat-o cu voi. Cu voi toţi. 

Fury o trase pe Bryce spre skijetul ei, care se afla lângă cel al 
lui Tharion, în timp ce bărbatul le proteja spatele. 

— Dacă o mai deranjezi vreodată, Guvernatorule, am să-ţi fac 
și ţie o vizită. 

Bryce nici nu băgă de seamă când o coborâră pe skijet. Nici 
când Fury se așeză în faţa ei și dădu drumul la motor. Nici cum 
Tharion alunecă pe skijetul lui, și se ţinu după ele, ca să le 
păzească spatele până la mal. 

— Bryce! 

Hunt încercă din nou să o cheme, în timp ce ea își trecea 
braţele în jurul taliei lui Fury. 

— Aveai inima deja frântă și ultimul lucru pe care l-am vrut a 
fost să... 

Bryce nu își întoarse capul. Vântul îi spulberă părul și skijetul 
sfâșie ploaia și întunericul. 

— BRYCE! urlă Hunt. 

Ea nu se uită înapoi. 

Când ajunsese acasă, adusă de Fury, îl găsise pe Ruhn în holul 
clădirii. Tharion se despărţise de ele la docuri, spunându-le că 
avea de gând să ajute la confiscarea încărcăturii de synth. Fury 
plecă și ea destul de repede încât Bryce să își dea seama că se 
ducea să se asigure că Regina Viperă nu dosește vreo parte din 
captură. 

Ruhn nu scoase nici un cuvânt cât timp urcară cu liftul. 

Dar Bryce știa că Fury îi spusese. Că îl chemase acolo. 

Prietena ei schimbase câteva mesaje cu cineva, pe drumul 
dinspre docuri. lar ea îi văzuse pe Flynn și pe Declan stând de 
pază pe acoperișul de la clădirea ei, înarmaţi cu carabine. 

Ruhn nu vorbi până când nu ajunseră la apartament. Locul i se 
părea întunecat, gol și străin. Fiecare haină și fiecare armă de-a 
lui Hunt era ca o viespe, gata să atace. Cea mai rea dintre toate 
era pata de sânge de pe canapea. 

Bryce reuși să străbată jumătate de sufragerie. Apoi i se făcu 
rău și vomită pe covor. 

Într-o clipă, Ruhn era lângă ea. O strânse în braţe și umbrele 
lui o înconjurară și ele. 

Bryce își simţea suspinele și sughiţurile de plâns, le auzea, 
însă ca dintr-o mare depărtare. Întreaga lume era îndepărtată. 
Ruhn o ridică și o duse la canapea, departe de locul în care ea i 
se dăruise cu totul lui Hunt. Nu comentă nimic despre pata de 
sânge sau despre mirosurile care vor fi persistat. 

Nu era adevărat. Nu putea fi adevărat. 

Nu erau decât o adunătură de drogate. Asta insinuase Hunt. 
Ea și Danika nu erau decât niște dependente de droguri, care 
trăgeau pe nas tot ce prindeau. 

Nu era așa. Nu fusese niciodată așa. Se purtaseră prostește, 
însă de dragul amuzamentului, ca să se distreze și să se 
relaxeze, niciodată cu scopuri întunecate... 

Tremura atât de tare încât avea impresia că îi vor pocni 
oasele. Ruhn o strânse mai tare, de parcă ar fi putut astfel să o 
împiedice din a se frânge. 

Hunt știuse probabil că se apropia de adevăr atunci când îi 
arătase înregistrările cu testele. Așa că îi țesuse minciuni despre 
un sfârșit de poveste pentru ei doi, despre viitorul lor. li 


distrăsese atenţia cu gura și cu mâinile lui. Și apoi, fiind unul 
dintre triari, primise înștiinţarea de la proprietarul ei în privinţa 
solicitării de a vizita apartamentul - se strecurase afară, făcând- 
o să creadă că doarme. O scânteie din fulgerul lui aprinsese 
probabil focul. 

Işi aduse aminte că nimfa spusese că nu au fost victime - oare 
vreo fărâmă de decenţă îl făcuse pe Hunt să tragă alarmele de 
incendiu în încercarea de a-i avertiza pe oameni? Trebuia să 
creadă că așa fusese. 

Dar, după ce arsese clădirea din temelii, ca să nu mai rămână 
nici o urmă din probe, Hunt se întâlnise cu Regina Viperă ca să 
se tocmească pentru ceea ce-i trebuia ca să-și alimenteze 
rebeliunea. Bryce nu îi credea vrăjelile despre retragerea din 
înţelegere. Nici o secundă. Ştia ceea ce îl așteaptă. Ar fi fost în 
stare să spună orice. 

Danika îi ucisese pe cei din Haita Diavolilor. Îi omorâse pe 
Thorne și pe Connor. Și apoi pe ea însăși. lar acum Danika trăia 
mai departe, mânjită de rușine, printre mausoleele din Orașul 
Adormit. Suferea. Din cauza lui Bryce. 

Nu era adevărat. Nu putea fi adevărat. 

Când se întoarse Fury, Bryce se uita deja de ore întregi la 
același punct fix de pe perete. Ruhn o lăsă pe canapea și se 
retrase în bucătărie ca să discute cu mercenara. 

Insă Bryce le auzi șoaptele oricum. 


J) Athalar este într-una dintre celulele de detenție de sub 
Comitium! zise Fury. 

J Micah nu l-a executat? 

D Nu. Justinian si Viktoria... L-a crucificat pe înger, iar furiei i- 
a făcut o chestie oribil. 

D Sunt morti? 

2) Mai rău. Justinian sângerează încă în holul din Comitium. l- 


au dat o chestie care-i încetinește vindecarea. Va fi mort în 
curând, dacă are noroc. 


D Și furia? 
2) Micah i-a smuls esenţa din trup și i-a închis-o într-o cutie de 


sticlă, pe care a așezat-o la piciorele crucii lui Justinian. Se aude 
că are de gând să verse cutia - pe Viktoria - în Groapa Melino& 


și să o lase să cadă pe fundul mării, unde va înnebuni din cauza 
izolării și a întunericului. 


D Hel! Si tu nu poti face nimic? 


) Sunt trădători ai Republicii. Au fost prinsi conspirând 
împotriva acesteia. Deci, nu. 


D Dar Athalar nu e crucificat lângă Justinian? 


2 Cred că Micah a ticluit o altfel de pedeapsă pentru el. Ceva 
mai rău. 

2 Ce ar putea fi mai rău decât ce îndură cei doi? 

Se lăsă o tăcere lungă. Îngrozitoare. 

— Multe, Ruhn Danaan. 

Bryce se lăsă pătrunsă de acele cuvinte. Se ridică în capul 
oaselor și privi ţintă spre ecranul negru al televizorului. Privi în 
gheena neagră dinlăuntrul ei. 


PARTEA A IV-A. RÂPA 

Cumva, Hunt se așteptase la o temniţă din piatră. Nu știa de 
ce, de vreme ce fusese de nenumărate ori în celulele de sub 
Comitium, ca să îi închidă pe cei câţiva dușmani pe care Micah 
își dorea să-i lase în viaţă, dar se așteptase ca detenţia lui să fie 
la fel cum fusese cea din trecut, din Pangera: temniţele 
întunecate şi murdare ale Asterilor, apoi cele foarte 
asemănătoare din palatul lui Sandriel. 

Nu se așteptase la acea celulă albă, cu bare din crom, care 
zbârnâiau de magie, anulându-i-o pe a lui. Pe ecranul de pe hol 
erau transmise imagini din atrium: corpul răstignit pe crucea de 
fier din mijlocul holului și cutia de sticlă, acoperită de sânge, la 
picioarele lui. 

Justinian gemea încă din când în când, degetele de la mâini și 
de la picioare crispându-i-se în timp ce se asfixia încet. Trupul lui 
încerca, fără să reușească, să îi vindece plămânii perforaţi. 
Aripile îi fuseseră deja tăiate și lăsate pe podeaua de marmură 
de sub el. 

Viktoria, a cărei esenţă era invizibilă în cutia de sticlă, era 
forțată să îl privească murind. Să îndure sângele lui Justinian, 
care picura pe capacul recipientului în care era închisă. 

Hunt stătuse pe salteaua îngustă și urmărise fiecare secundă 
din supliciul lor. O auzise pe Viktoria urlând în timp ce Micah îi 
smulgea esenţa din trupul în care fusese prizonieră atâta timp. ÎI 
văzuse pe Justinian împotrivindu-se, chiar și atunci când îi 
bătuseră piroanele de fier în carne. Chiar și atunci când 
ridicaseră crucea și el începuse să urle de durere. 

Se auzi deschizându-se o ușă, în capătul holului. Hunt nu se 
ridică de pe saltea ca să vadă cine se apropia. Rana de la 
tâmplă i se vindecase, dar el nu se obosise să-și șteargă sângele 
care îi păta obrazul și maxilarul. 

Pașii de pe hol erau măsuraţi, lipsiţi de grabă. Isaiah. 

Hunt rămase jos în faţa tovarăşului său, care se oprise în faţa 
gratiilor. 

— De ce? 

Pe chipul frumos al îngerului nu se citea nimic blând, cald. 
Doar mânie, extenuare și teamă. 


Hunt, conștient de toate camerele din jur, de care nu îi păsa, 
zise: 

— Pentru că trebuia să se sfârșească la un moment dat. 

— Se va sfârși când vei fi mort. Când toti cei pe care îi iubim 
vor fi morți. 

Isaiah arătă spre ecranul din spatele lui, spre trupul pângărit al 
lui Justinian și spre cutia înecată în sânge, în care se afla 
Viktoria. 

— Asta te face să crezi că te afli pe calea cea bună, Hunt? A 
meritat? 

Când primise mesajul de la Justinian, care îl anunţa că târgul 
era ca și făcut, în timp ce se așeza în pat, Hunt își dăduse 
seama că nu merita. Nici măcar dacă ar fi avut antidotul 
vrăjidoctoriţei. Nu, după ce petrecuse acele săptămâni alături 
de Bryce. Nu, după ceea ce se petrecuse între ei pe canapea. 
Insă Hunt răspunse, pentru că încă era adevărat: 

— Nu s-a schimbat nimic de la rebeliunea de pe muntele 
Hermon, Isaiah. Nu s-a îndreptat nimic. 

— De când plănuiaţi voi trei chestia asta? 

— De când i-am ucis pe cei trei traficanţi. De când mi-au spus 
despre synth și despre ceea ce poate să facă. De când mi-au 
spus ce fel de puteri îi dădea Danikăi Fendyr, atunci când era 
luat în doza corectă. Ne-am hotărât că sosise timpul. Fără 
târguieli meschine cu Micah. Fără moarte pentru moarte. Doar 
moartea celor pe care noi îi condamnam. 

Toţi trei știau că există o singură persoană care ar putea pune 
mâna pe synth. Cu câteva zile în urmă îi făcuse Reginei Viperă o 
vizită, în persoană. O găsise în bârlogul ei de otrăvuri și îi 
spusese ce își dorește. Vik avea aurul, graţie salariilor pe care le 
economisise timp de secole. Nu îi trecuse prin minte că șarpele 
era în grațiile Arhanghelului. Sau că încerca să îi intre în graţii. 

Isaiah își scutură capul. 

— Și te-ai gândit că tu... că tu, Vik și Justinian și cine știe ce 
alţi idioţi vi s-ar fi alăturat, aţi putea lua synth-ul și apoi ce? L-aţi 
fi ucis pe Micah? Pe Sandriel? Pe toţi? 

— Asta era ideea. 

Plănuiseră să acţioneze la Summit. Mai apoi și-ar fi croit 
drumul spre Pangera. Spre Orașul Etern. Şi ar fi încheiat ceea ce 
fusese început cu atâţia ani în urmă. 


— Şi dacă ar fi avut efecte adverse? Dacă ai fi luat prea mult și 
apoi te-ai fi sfâșiat în bucăţi? 

— Încercam să pun mâna pe un antidot, spuse Hunt şi ridică 
din umeri. Dar am mărturisit deja totul, așa că, scutește-mă de 
interogatoriu. 

Isaiah lovi cu pumnul în zăbrelele de la celulă. Se formă un 
vaier pe coridorul din spatele lui. 

— N-ai putut să cedezi, să servești și să demonstrezi că... 

— Am încercat să-i opresc, ce dracu'! Eram pe acea barcă 
pentru că mi-am dat seama că... 

Hunt își plecă fruntea. 

— Nu mai contează acum. Dar am încercat. Am văzut 
înregistrarea aceea cu ce i-a făcut drogul cu adevărat unei 
persoane care l-a consumat și, chiar și având un antidot, era 
mult prea periculos. Însă Justinian și Vik n-au vrut să renunţe. 
După ce Vik i-a dat Reginei Viperă aurul, eu nu voiam decât să 
își vadă fiecare de drumul lui. 

Isaiah își scutură capul dezgustat. 

Hunt îi aruncă în faţă: 

— Poate că tu ești capabil să accepţi călușul în gură, dar eu nu 
sunt și nu voi fi niciodată. 

— Nu e vorba de căluș! șuieră Isaiah. Dar am motivele mele 
pentru care vreau să-mi răscumpăr libertatea, Hunt! Isaiah îl 
fulgeră cu privirea. Am crezut că și tu le ai pe ale tale. 

Hunt simţi o durere în piept. 

— Bryce n-a avut nimic de-a face cu toate astea. 

— Bineînţeles că nu. La naiba, i-ai frânt inima în faţa tuturor! 
Era clar că nu avea nici o idee. 

Hunt se crispă, durerea din piept ascuţindu-se. 

— Micah nu va merge după ea ca să... 

— Nu. Ești al dracului de norocos că nu! N-o va crucifica pentru 
a te pedepsi astfel pe tine. Însă nu fi suficient de naiv încât să 
crezi că gândul nu i-a trecut prin minte. 

Hunt nu-și putu opri suspinul de ușurare. 

— Micah știe că ai încercat să oprești tranzacţia, zise Isaiah. A 
văzut mesajele dintre tine și Justinian. De aceea ei sunt acum în 
atrium, și tu aici. 

— Ce va face cu mine? 

— Nu a declarat încă. 

Chipul lui Isaiah se înmuie ușor. 


— Am venit ca să-mi iau rămas-bun. În caz că nu vom avea 
ocazia să o facem mai târziu. : 

Hunt dădu din cap. Îşi acceptase soarta. Încercase și dăduse 
greș, și avea să plătească preţul. Din nou. Era un sfârșit mai 
demn decât o moarte sufletească lentă, în timp ce lua viaţă 
după viaţă pentru Micah. 

— Spune-i că îmi pare rău! îi zise Hunt lui Isaiah. Te rog! 

Până la urmă, în ciuda lui Vik și a lui Justinian, în ciuda 
sfârșitului brutal care îl aștepta, chipul lui Bryce era cel care îl 
bântuia. Lacrimile pe care i le adusese în ochi. li promisese un 
viitor împreună și apoi îi adusese pe chip toată acea durere și 
disperare. Nu se urâse niciodată în viață mai mult. 

Isaiah își ridică degetele spre gratii, de parcă ar fi vrut să îi 
apuce mâna lui Hunt, însă apoi le cobori din nou pe lângă corp. 

— Îi voi spune. 


— Au trecut trei zile! se văită Lehabah. Și Guvernatorul nu a 
anunţat ce va face cu Athie. 

Bryce ridică ochii din cartea pe care o citea în bibliotecă. 

— Închide televizorul ăla. 

Lehabah nici nu se gândea să-l închidă. Stătea cu chipul ei 
înflăcărat lipit de ecran. Privea ţintă imaginile transmise la știri 
din holul de la Comitium, care arătau cadavrul în descompunere 
al soldatului crucificat acolo. Şi cutia din sticlă, acoperită de o 
crustă de sânge de sub el. In ciuda tuturor discuţiilor de rahat 
ale ancorelor de la știri și ale analiștilor, nici o informaţie nu 
ajunsese la public, ceva care să explice de ce doi dintre soldaţii 
de top ai lui Micah fuseseră atât de brutal executaţi. Nici o 
menţiune cu privire la Hunt. Nu se știa nici măcar dacă era în 
viaţă. 

— E în viaţă! șopti Lehabah. Știu că este în viaţă. O simt. 

Bryce urmări cu degetul un rând din carte. Era a zecea oară 
când încerca să-l citească în ultimele douăzeci de minute, de 
când plecase mesagerul care îi adusese o fiolă cu antidotul de la 
vrăjidoctoriţa care îi extrăsese veninul din picior. Se părea că 
găsise o cale prin care să-l facă să funcţioneze, fără ca ea să fie 
prezentă. Însă Bryce nu era încântată. Pentru că fiola era un 
suvenir tăcut a ceea ce ea și Hunt împărtășiseră în acea zi. 

Se gândise dacă să o arunce, însă în cele din urmă alesese să 
încuie antidotul în seiful din biroul Jesibei, chiar lângă glonţul 


acela de cincisprezece centimetri, din aur, folosit pentru Piaza 
Zeilor. Viaţă și moarte, mântuire și distrugere, acum 
înmormântate împreună. 

— Violet Kappel a zis la știrile de dimineaţă că s-ar putea să fie 
mai mulți potenţiali-rebeli... ` 

— Stinge ecranul ăla, Lehabah! Inainte să-l arunc eu în 
acvariul. 

Cuvintele ei ascuțite șfichiuiră aerul din bibliotecă. Creaturile 
fojgăitoare din cuști împietriră. Până și Syrinx tresări din somn. 
Lumina lui Lehabah păli într-o nuanţă de roz. 

— Eşti sigură că nu putem... 

Bryce închise cartea cu zgomot și și-o puse sub braţ, în timp 
ce o lua spre scări. Nu mai auzi ultimele cuvinte ale lui Lehabah, 
care fură înecate de soneria de la ușa din faţă. 

Ziua se dovedise mai aglomerată decât în alte dăți - un total 
de șase mușterii îi irosiseră timpul punând întrebări despre tot 
felul de rahaturi pe care nu aveau nici un gând să le cumpere. 
Dacă avea să fie obligată să se mai ocupe de încă un idiot în 
acea zi... Aruncă o privire la camerele de filmat. Și înmărmuri. 


Regele Toamnei cercetă galeria, expoziţia ticsită cu artefacte 
nepreţuite, ușa care dădea spre biroul Jesibei și fereastra care 
dădea spre parter. Se uita atât de intens la fereastră, încât 
Bryce se întrebă dacă nu cumva putea să vadă prin geamul 
fumuriu, tocmai până la Piaza Zeilor, care era expusă pe 
peretele din spatele biroului Jesibei. Dacă nu cumva îi simţea 
prezenţa mortală și pe cea a glonţului de aur, din seif. Insă ochii 
Regelui Toamnei alunecară mai departe, spre ușa de fier din 
dreapta lui Bryce și, în cele din urmă, spre Bryce însăși. 

Nu venise niciodată să o viziteze. În toţi acei ani, nu venise 
niciodată. De ce acum? 

— Sunt camere peste tot! zise Bryce. 

Rămase așezată la biroul ei. Ura fiecare undă a parfumului său 
de cenușă și nucșoară, care o trăgea înapoi, cu doisprezece ani 
în urmă, pe când era doar o copilă cu lacrimi în ochi - ultima 
oară când vorbise cu el. 

— In caz că te gândești să furi ceva. 

Regele Toamnei îi ignoră ironia și își strecură mâinile în 
buzunarele de la blugii lui negri, continuându-și cercetarea 
tăcută. Tatăl ei era superb. Inalt, zvelt, cu un chip ireal de 


frumos, încadrat de părul acela roșcat, în aceeași nuanţă și cu 
aceeași textură mătăsoasă ca al ei. Nu arăta decât cu câţiva ani 
mai mare decât ea, așa cum era îmbrăcat, cu blugii aceia negri 
și o bluză din bumbac, cu mâneci lungi. 

Ochii lui de chihlimbar erau însă străvechi, iar privirea lor 
crudă atunci când în cele din urmă zise: 

— Fiul meu mi-a spus ce s-a întâmplat pe râu miercuri seara. 

Bryce nu pricepea cum reușise să transforme acea ușoară 
emfază din fiu/ meu într-o insultă. 

— Ruhn e un căţel credincios. 

— Prințul Ruhn a considerat că este necesar ca eu să știu, de 
vreme ce tu ai putea fi... în pericol. 

— Şi, cu toate acestea, ai așteptat trei zile? Sperai că voi fi și 
eu crucificată? 

Ochii tatălui ei scânteiară. 

— Am venit ca să te anunţ că ţi-a fost asigurată protecţia și că 
Guvernatorul știe că ești nevinovată. Nu va îndrăzni să îţi facă 
vreun rău. Nici măcar pentru a-i face rău lui Hunt Athalar. 

Bryce pufni. Tatăl ei era ca o statuie. 

— Eşti incredibil de inocentă dacă-i închipui că asta nu l-ar 
face pe Athalar să cedeze în sfârșit. 

Ruhn îi spusese probabil și despre asta. Despre dezastrul care 
fusese între ea și Hunt. Orice va fi însemnat el. Oricum se va fi 
numit felul în care el o folosise. 

— Nu vreau să vorbesc despre asta. 

Nu voia să vorbească nici cu el, nici cu nimeni. Fury dispăruse 
din nou. Juniper îi trimisese un mesaj, însă Bryce păstrase 
conversaţia scurtă. Apoi începuseră apelurile de la mama ei și 
de la Randall. Și, odată cu ele, marile minciuni. 

Nu știa de ce minţise în legătură cu implicarea lui Hunt. Poate 
pentru că era prea mult pentru ea să-și explice propria prostie - 
faptul că fusese într-atât de oarbă încât el o jucase pe degete, 
deși toată lumea o avertizase, deși până și el îi spusese că o va 
iubi pe Shahar până în ziua în care va muri. O durea până în 
străfundul inimii să știe că el o alesese pe Shahar și rebeliunea 
în locul ei, în locul viitorului lor împreună... Nu putea să discute 
cu mama ei despre asta. Nu fără să-și piardă complet abilitatea 
de a mai funcţiona normal. 


Așa că Bryce se întorsese la muncă, pentru că ce altceva 
putea să facă? Nu primise nici o veste de la locurile la care 
aplicase pentru un nou job. 

— Nu voi vorbi despre asta! repetă ea. 

— Vei vorbi. Regelui tău. 

Scânteile puterii lui făcură primele-lumini să pâlpăie. 

— Tu nu ești regele meu. 

— Din punct de vedere legal, sunt. Ești înregistrată drept 
cetățean pe jumătate Fee. Asta te plasează sub jurisdicţia mea, 
atât în acest oraș, cât și ca membră în Casa Cerului și a Aerului. 

Bryce pocni din degete. 

— Şi despre ce dorești să discutăm, Majestate? 

— Ai renunţat să mai cauţi Cornul? 

Bryce clipi nedumerită. 

— Ce importanţă are pentru tine? 

— Este un artefact mortal. Doar pentru că ai aflat adevărul 
despre Danika și Hunt, asta nu înseamnă că cel care își dorește 
să îl folosească și-a abandonat planul. 

— Nu ţi-a zis Ruhn? Danika a furat Cornul pentru că așa a avut 
ea chef. Și apoi s-a descotorosit de el într-unul dintre mirificele 
ei momente de extaz. Cornul e o pistă moartă. 

Pentru că tatăl ei se încruntase, explică: 

— Demonii kristallos au fost cu toţii invocaţi din greșeală de 
Danika și de ceilalți care consumau synth, din cauza sării negre 
pe care o conţine. Am greșit umblând după Corn de la bun 
început. Nu îl căuta nimeni. 

Nu putea să se decidă pe cine ura mai mult: pe Hunt, pe 
Danika sau pe ea însăși, pentru că nu le văzuse minciunile. 
Pentru că nu voise să vadă adevărul. Ura aceea o bântuia, îi 
bântuia fiecare pas, fiecare respiraţie. O ardea până în adâncul 
inimii. 

— Chiar dacă nu este căutat de nici un dușman, trebuie să ne 
asigurăm că nu ajunge în mâinile greșite. 

— Trebuie să ajungă doar pe mâna Feelor, nu-i așa? zâmbi 
Bryce glacial. Credeam că fiul tău ales se ocupă de asta. 

— El este ocupat cu alte lucruri. 

Ruhn îi spusese probabil să se ducă dracului. 

— Ei bine, dacă tu ai vreo idee unde l-ar fi putut lăsa Danika 
pe când era drogată cu synth, eu sunt numai ochi și urechi. 


— Nu e de glumit cu asta. Chiar dacă și-a pierdut demult 
puterile, Cornul păstrează încă un loc important în istoria Feelor. 
Ar însemna foarte mult pentru neamul meu dacă ar fi recuperat. 
Mă gândeam că, având în vedere expertiza ta profesională, o 
astfel de misiune ar prezenta interes pentru tine. Şi pentru 
angajatoarea ta. 

Bryce își mută din nou privirea spre ecranul calculatorului. 

— În fine. 

Regele Toamnei rămase tăcut o vreme. Apoi puterea lui vibră, 
bruind toate semnalele audio, înainte de a spune: 

— Ştii, am iubit-o pe mama ta foarte mult. 

— Da, atât de mult încât i-ai lăsat o cicatrice pe faţă. 

Bryce ar fi putut să jure că bărbatul tresărise. 

— Să nu crezi că trece vreo clipă în care să nu-mi regret 
acţiunile. Trăiesc în rușine. 

— Eu n-aș fi zis. 

Puterea lui zgudui camera. 

— Îi semeni atât de mult. Mai mult decât crezi. Nici ea nu ierta 
nimic nimănui. 

— lau asta ca pe un compliment. 

Lui Bryce îi ardea un foc neîmblânzit în creieri și în oase. 

Tatăl ei zise încet: 

— Aș fi făcut-o regina mea. Aveam actele gata. 

Bryce clipi. 

— Cât de surprinzător de populist din partea ta! 

Mama lui Bryce nu vorbise niciodată despre asta, nu făcuse 
nici un apropo. 

— Nu i-ar fi plăcut să fie regină. Ar fi refuzat. 

— Mă iubea suficient de mult încât să spună da. 

Cuvintele Regelui erau întreţesute cu o siguranţă de neclintit. 

— Crezi că asta șterge cumva ceea ce ai făcut? 

— Nu. Nimic nu va șterge vreodată ceea ce am făcut. 

— Hai să trecem peste drama ta personală. Ai venit aici, după 
atâția ani, ca să-mi spui porcăriile astea? 

Tatăl ei o privi lung pentru câteva clipe. Apoi se îndreptă agale 
spre ușă și o deschise în tăcere. Părul lui roșcat lucea în lumina 
soarelui de la amiază. Dar, înainte să pășească în stradă, zise: 

— Am venit aici, după atâţia ani, ca să-ţi spun că, deși îi 
semeni mamei tale, îmi semeni și mie - mai mult decât crezi. 

Ochii lui de chihlimbar - ochii ei - sclipiră. 


— lar acesta nu este un lucru bun. 

Inchise ușa și galeria se întunecă. Bryce se uită fix la ecranul 
din faţa ei, apoi tastă câteva cuvinte. Încă nu apăruse nimic 
despre Hunt. Nu era menţionat nicăieri la știri. Nici un zvon care 
să vorbească despre Umbra Mortis. Dacă era închis sau torturat, 
viu sau mort. De parcă nici n-ar fi existat vreodată. De parcă ea 
l-ar fi visat. 


Capitolul 69 


Hunt mânca pentru că trupul i-o cerea, dormea pentru că nu 
avea nimic altceva de făcut și se uita la ecranul de pe holul din 
faţa celulei lui pentru că el era de vină pentru tot ceea ce i se 
întâmplase, lui, lui Vik și lui Justinian, și nu exista nici o cale prin 
care să îndrepte lucrurile. 

Micah lăsase trupul lui Justinian pe cruce. Avea să stea atârnat 
acolo timp de șapte zile și apoi să fie coborât și aruncat în Istros. 
Trădătorii nu aveau parte de o Plecare în Larg. Doar de burţile 
creaturilor de pe fundul râului. 

Cutia Viktoriei fusese deja azvârlită în Groapa Melino€. 

Gândul că era prinsă pe fundul apei, în cel mai adânc loc din 
Midgard, înconjurată doar de întuneric și de tăcere, în acel 
spaţiu strâmt... 

Visele pe care le avusese cu chinurile Viktoriei îl făcuseră pe 
Hunt să-și verse stomacul deasupra vasului de toaletă. 

Apoi începuse mâncărimea. In adâncul spatelui îngerului și în 
osatura care acum începea să se refacă. Il mânca și-l mânca, 
neîncetat. Aripile care încercau să crească erau inflamate, iar 
dacă le scărpina își provoca o durere fără margini. Oră după oră, 
fiecare milimetru care creștea îl făcea să își încordeze maxilarul, 
împotrivindu-se. 

O pierdere de vreme, îi spunea trupului său în tăcere. O 
pierdere colosală de vreme să îi crească din nou aripile, când 
era cel mai probabil la doar câteva ore sau zile depărtare de 
execuţie. 

Nu mai avusese alţi vizitatori în afară de Isaiah, cu șase zile în 
urmă. Ţinuse socoteala zilelor urmărind cum se schimbă lumina 
soarelui în atrium, pe ecranul televizorului. 

Nu auzise nimic de la Bryce. Nu că ar fi îndrăznit să spere că 
ea ar fi putut să găsească cumva o cale de a-l vedea, măcar 
pentru ca el să poată îngenunchea în faţa ei, ca să implore 
iertare. Pentru a-i putea spune ceea ce trebuia să-i spună. 

Poate că Micah avea să-l lase să putrezească acolo jos. Să ÎI 
lase să înnebunească precum Vik, îngropat sub pământ. Fără să 
poată zbura, fără să mai poată simţi vreodată adierea vântului 
pe obraji. 


Ușile din capătul holului se deschiseră și Hunt clipi, trezindu-se 
din starea de amorţeală. Pentru o clipă, până și aripile lui 
dureroase își opriră chinurile. 

Însă parfumul feminin care ajunse într-o secundă la nările 
îngerului nu era al lui Bryce. Era un miros pe care îl cunoștea la 
fel de bine însă - pe care nu avea să-l uite niciodată. Un miros 
care îi impregna coșmarurile, care îi stârnea furia și îi întuneca 
judecata. 

Arhanghelul nord-vestului Pangerei se apropie zâmbind de 
celulă. N-avea să se obișnuiască niciodată cu faptul că îi semăna 
atât de mult lui Shahar. 

— Ce scenă familiară! zise Sandriel. 

Arhanghelul avea o voce frumoasă, catifelată, muzicală. lar 
chipul îi era la fel de frumos. 

Și, cu toate acestea, ochii ei de culoarea pământului reavăn o 
trădau. Privirea ascuţită, lustruită de milenii de cruzime și 
puterea aproape fără limite. Erau ochii unei persoane care se 
delecta în faţa durerii, a vărsării de sânge și a disperării. Aceea 
fusese dintotdeauna diferența dintre ea și Shahar - ochii. 
Căldura din privirea unei surori și distrugerea din ai celeilalte. 

— Am auzit că vrei să mă omori, Hunt. 

Arhanghelul își încrucișă mâinile și scoase limba. 

— Serios? Ne-am întors la vechile jocuri? 

Hunt nu spuse nimic. Rămase așezat pe saltea, privind-o în 
ochi. 

— Ştii, când ţi-au fost confiscate lucrurile, au găsit câteva 
chestii interesante, pe care Micah a fost destul de drăguţ să le 
împartă cu mine. 

Sandriel scoase un obiect din buzunar. Era telefonul lui. 

— În special ăsta. 

Își flutură mâna și ecranul telefonului apăru la televizorul de 
pe hol, conexiunea lui wireless sincronizând fiecare mișcare pe 
care Sandriel o făcea prin programele aparatului. 

— E-mailurile tale sunt, desigur, extrem de plictisitoare. Ştergi 
vreodată ceva? 

Nu așteptă ca îngerul să-i răspundă și continuă: 

— Mesajele însă... 

Rânji și deschise cea mai recentă conversaţie. Se părea că 
Bryce reușise să își mai schimbe numele de contact încă o dată, 
pentru ultima oară. 


Bryce Crede Că Hunt E Cel Mai Tare scrisese: Ştiu că nu vei 
vedea acest mesaj. Nici nu știu de ce îţi scriu. 

După un minut, trimisese un alt mesaj: Eu doar... O nouă 
pauză. Las-o baltă. Vreau ca acel care interceptează aceste 
mesaje să o lase baltă. Ignorați asta. 

Apoi nimic. În mintea lui Hunt se făcu liniște, o liniște teribilă. 

— Şi știi ce mi s-a părut absolut fascinant? întrebă Sandriel 
când închise mesajele și intră în galeria foto. Astea, adăugă ea 
chicotind. Uită-te și tu la astea! Cine ar fi crezut că poţi să te 
comporti atât de... ordinar. 

Sandriel lăsă fotografiile să ruleze automat. Hunt rămase 
nemișcat în fața imaginilor care începuseră să apară pe ecran. 
Nu se uitase niciodată la ele. La fotografiile pe care el și Bryce le 
făcuseră în ultimele săptămâni. 

lată-l bând o bere pe canapeaua ei, în timp ce urmărea un 
meci de sunball și îl mângâia pe Syrinx. lată-l pregătindu-i micul 
dejun lui Bryce, pentru că ajunsese să îi placă să aibă grijă de ea 
în acel mod. Bryce mai făcuse o poză în timp ce eltrebăluia prin 
bucătărie: doar fundul lui și degetul ei mare ridicat, în semn de 
aprobare. 

Ar fi râs poate, ar fi zâmbit, dar imediat apăru următoare 
fotografie. Una făcută de el de această dată: Bryce în timp ce 
spunea ceva. 

Apoi poza cu ei pe stradă, în care Hunt arăta vizibil iritat că 
este fotografiat, în timp ce Bryce râdea cu gura până la urechi. 

Poza pe care el i-o făcuse lui Bryce udă și murdară, lângă gura 
de canalizare. 

O fotografie cu Syrinx dormind pe spate, cu piciorușele întinse. 
O fotografie din bibliotecă, cu Lehabah pozând ca o divă. Apoi o 
fotografie cu râul la apus, pe care o făcuse în timp ce zbura 
deasupra lui. O poză în oglindă, cu spatele tatuat al lui Bryce, în 
timp ce ea făcea cu ochiul seducător. O poză cu o vidră 
îmbrăcată în vestuţa ei de un galben reflectorizant, apoi una în 
care reușise să prindă faţa încântată a lui Bryce. 

Hunt nu auzea ce îi spune Sandriel. 

Fotografiile fuseseră la început făcute în glumă, însă cu timpul 
deveniseră autentice. Plăcute. Erau și poze cu ei doi. Şi multe pe 
care le făcuse Hunt însuși. Cu mâncarea pe care o savuraseră, 
cu graffiti interesante de pe clădiri, cu nori și alte lucruri pe care 
înainte nici nu le băga în seamă, dar pe care brusc își dorea 


acum să le capteze. Apoi erau fotografiile în care el se uita la 
cameră și zâmbea. 

Cele în care chipul lui Bryce părea să strălucească mai tare, iar 
zâmbetul să i se înmoaie. 

Datele se apropiau de prezent. lată-i pe canapeaua ei, capul 
lui Bryce pe umărul lui, zâmbetul ei, el dându-și ochii peste cap, 
dar cu braţul trecut în jurul ei. Cu degetele încurcate în părul ei. 
După aceea, o poză pe care el i-o făcuse lui Bryce, cu șapca lui 
de sunball pe cap. Apoi un potpuriu caraghios, pe care Bryce ÎI 
crease, cu Jeleu Jubileu, Piersicuţa și Prinţesa Gogoșică, învelite 
în patul lui. Așezate pe noptieră. Și în baia lui. 

Apoi din nou fotografii lângă râu. Işi amintea vag că Bryce 
rugase un turist să le facă niște poze. Una câte una, apărură pe 
ecran. 

În prima, Bryce vorbea încă și el se strâmba. 

Apoi, una în care Bryce zâmbea, iar el o privea. 

În a treia ea zâmbea în continuare, iar Hunt continua să o 
privească. 

De parcă ar fi fost singura persoană de pe planetă. Din 
galaxie. 

Îngerul simţi un junghi în piept. În următoarele instantanee, 
Bryce se întorcea spre el. Li se întâlneau privirile. Ei îi tremurase 
zâmbetul. De parcă și-ar fi dat seama cu ce fel de ochi o 
privește îngerul. 

În următoarea fotografie, Bryce zâmbea, cu privirea în 
pământ, în timp ce Hunt se uita, încă, tot numai la ea. Era un 
zâmbet delicat, complice. De parcă ar fi știut totul și nu o 
deranja chiar deloc. 

Apoi, în ultima fotografie, Bryce își rezemase capul de pieptul 
lui Hunt și își trecuse braţele în jurul lui. El își pusese mâna și 
aripa după umerii ei. Și amândoi zâmbiseră. 

Zâmbete adevărate, din inimă. Zâmbetele celor care ar fi 
putut să fie dacă nu ar fi existat tatuajul de pe fruntea lui și 
durerea din inima ei și toată lumea aceea nenorocită care îi 
înconjura. 

O viaţă. Acelea erau fotografiile unei persoane care avea o 
viață, o viaţă bună. Îi amintea de ce înseamnă să ai un loc 
căruia să îi spui „acasă“ și pe cineva căruia să îi pese dacă mori 
sau trăiești. Cineva care te face să zâmbești doar atunci când 
pășește în cameră. 


Hunt nu mai trăise niciodată astfel de lucruri. Cu nimeni. 
Ecranul se întunecă, apoi fotografiile începură din nou să ruleze, 
de la început. 

Şi de această dată putu să vadă mai bine. Faptul că ochii ei 
fuseseră mai reci la început. Faptul că, în ciuda tuturor pozelor 
ei amuzante, zâmbetul nu i se reflecta în privire. Insă cu fiecare 
nouă fotografie, în ochi i se strecura din ce în ce mai multă 
lumină. Privirea îi devenea mai luminoasă. Lumina până și 
privirea lui. lar în ultimele fotografii, Bryce aproape strălucea de 
bucurie. 

Era cel mai frumos lucru pe care îl văzuse în viaţa lui. 

Sandriel zâmbea pe sub mustăţi. 

— Asta este ce ţi-ai dorit până la urmă, Hunt? 

Arătă spre fotografii. Spre chipul zâmbitor al lui Bryce. 

— Să fii liber într-o zi, să te căsătorești cu o fată și să trăiești o 
viaţă simplă, ordinară? chicoti ea. Mă-ntreb ce-ar zice Shahar! 

Numele nu îl săgetă însă. lar vina pe care se gândea că o va 
simţi nu își arătă colții. 

Buzele cărnoase ale lui Sandriel se contorsionară într-un 
zâmbet care nu era decât o caricatură a zâmbetului surorii ei 
gemene. 

— Ce dorinţe dulci și simple, Hunt! Însă nu așa merg lucrurile. 
Nu pentru cei ca tine. 

Lui Hunt i se făcu stomacul ghem. Fotografiile erau o formă de 
tortură, își dădu seama. Care să îi reamintească de viaţa pe care 
ar fi putut să o aibă. Al cărei gust îl simţise cu zile în urmă, 
alături de Bryce, pe canapeaua din camera ei de zi. Să îi 
reamintească de toate lucrurile la care dăduse cu piciorul. 

— Ştii, dacă ai fi jucat în continuare rolul căţelușului 
ascultător, Micah ar fi făcut demersurile necesare pentru a-ţi 
obţine libertatea. 

Cuvintele lui Sandriel îl loveau în inimă. 

— Dar n-ai avut răbdare. N-ai fost deștept. N-ai ales asta - 
Arhanghelul arătă spre fotografii - în locul răzbunării tale 
meschine. Așa că, iată-ne ajunși aici. lată-te aici, adăugă 
Sandriel, zâmbind din nou, ca un șarpe. 

Arhanghelul se opri să privească o fotografie pe care Hunt i-o 
făcuse lui Bryce cu Syrinx. Dinţișorii ascuțiți ai himerei erau 
dezveliți într-un zâmbet înspăimântător de asemănător cu unul 
uman. 


— Fata își va seca ochii plângând pentru o vreme. Apoi te va 
uita și va găsi pe altcineva. Poate că va da de un mascul Fee, 
dispus să se împerecheze cu cineva inferior. 

Hunt tresări, furia începând să îi clocotească în vene. 

Sandriel ridică din umeri. 

— Ori poate că va ajunge într-un tomberon, alături de celelalte 
corcituri. 

Hunt îşi strânse degetele-n pumni. În cuvintele lui Sandriel nu 
se simţea nici un soi de ameninţare. Erau pur și simplu afirmaţii, 
descriau felul în care lumea lor îi trata pe cei ca Bryce. 

Sandriel continuă: 

— Ceea ce vreau să spun e că ea își va vedea de viaţă. Și eu, 
și tu, Hunt, vom merge și noi mai departe. 

Ultimele ei cuvinte îl făcură pe înger să-și ia ochii de la Bryce, 
de la fotografiile cu viaţa, cu familia pe care și-o construiseră. 
Viaţa pe care încă și-o dorea în mod stupid, cu disperare. Aripile 
își reluară tortura. 

— Poftim? 

Zâmbetul lui Sandriel se ascuţi. 

— Nu ţi-au zis? 

Groaza i se scurse în vene, în timp ce privirea îi cobora spre 
telefonul din mâna Arhanghelului. Începu să înţeleagă de ce 
fusese lăsat în viaţă, de ce i se permisese lui Sandriel să îi ia 
lucrurile. 

Pentru că acum erau lucrurile e. 


Puțin după ora unsprezece, Bryce intră în barul aproape gol. 
Simţea lipsa acelei prezențe masculine, care îi păzea spatele, 
aproape ca pe o infirmitate. O ignoră însă, se forţă să o ignore. 

Îl descoperi pe Ruhn așezat la bar, sorbind dintr-un pahar cu 
whisky. Era însoţit doar de Flynn, care, mult prea ocupat să o 
seducă pe femeia cu care juca biliard, nu îi făcu decât un mic 
semn din cap, în chip de salut. Bryce îl ignoră și se așeză pe 
scaunul de lângă Ruhn. 

— Bună. 

Ruhn îi aruncă o privire dintr-o parte. 

— Hei! 

Barmanul veni mai aproape, cu sprâncenele ridicate 
întrebător. Bryce își scutură capul. N-avea de gând să stea cât 
să mai și bea, nici apă și nici altceva. Nu voia decât să termine 


cât mai repede, ca să se poată întoarce acasă, să își dea jos 
sutienul și să își tragă pe ea pantalonii de trening. 

— Am vrut să îţi mulțumesc. 

Ruhn se holbă la ea. Bryce privi spre meciul de sunball care se 
transmitea la televizorul de deasupra barului. 

— Pentru acum câteva zile. Nopți. Pentru că ai avut grijă de 
mine. 

Ruhn își mută privirea în tavan. 

— Ce e? întrebă Bryce. 

— Verificam doar să văd dacă se prăbușește cerul, de vreme 
ce îmi mulţumești pentru ceva. 

Bryce îl înghionti. 

— Măgarule! 

— Ai fi putut să suni sau să-mi trimiţi un mesaj. 

Ruhn sorbi din paharul lui de whisky. 

— M-am gândit că este un gest mai matur din partea mea să 
îți spun în persoană. 

Fratele ei o cercetă cu atenţie. 

— Cum îţi e? 

— Mi-a fost și mai bine! recunoscu Bryce. Mă simt ca o mare 
proastă. 

— Nu ești. 

— O, da? O grămadă de inși m-au avertizat, inclusiv tu, că 
trebuie să am grijă în privinţa lui Hunt, iar eu v-am râs în faţă. 
Bryce răsuflă. Ar fi trebuit să mă aștept. 

— În apărarea ta, am să mărturisesc că nu m-am așteptat ca 
Athalar să fie atât de crud. 

Ochii albaștri ai lui Ruhn scânteiară. 

— Am crezut că i s-au mai schimbat priorităţile în ultimul timp. 

Bryce își dădu ochii peste cap. 

— Mda, tu și drăguţul de tata. 

— Te-a vizitat? 

— Mda. Mi-a zis că sunt de tot rahatul, la fel ca el. Că așchia 
nu sare departe de trunchi. Că ce naște din pisică șoareci 
mănâncă și așa mai departe. 

— Tu nu ești deloc ca el. 

— Nu încerca scamatorii cu scamatorul-șef, Ruhn. 

Bryce își ţăcăni unghiile pe tejgheaua de la bar. 

— În fine, cam atât aveam de zis. 


Bryce băgă de seamă Sabia Stelară pe care Ruhn o avea 
atârnată pe o parte. Teaca ei neagră nu reflecta primele-lumini 
din cameră. 

— Eşti la datorie în seara asta? 

— De la miezul nopţii. 

Datorită metabolismului de Fee, alcoolul nu îi rămânea în 
sânge până atunci. 

— Ei bine... noroc! 

Bryce sări de pe scaun, însă Ruhn o prinse de cot și o opri. 

— Peste vreo două săptămâni am invitat câţiva inși la mine, ca 
să urmărim împreună marele meci de sunball. De ce nu vii și tu? 

— Va trebui să refuz. 

— Vino și stai doar la prima repriză. Dacă nu-i genul tău, nici o 
problemă. Poţi să pleci când vrei. 

Bryce îi cercetă chipul, cântărind invitaţia. 

— De ce? îl întrebă încet. De ce te mai deranjezi? 

— De ce mă tot îndepărtezi de tine, Bryce? întrebă Ruhn cu 
vocea tremurată. Nu este vorba doar de acea ceartă. 

Bryce înghiţi cu greu. | se pusese un nod în gât. 

— Tu erai cel mai bun prieten al meu. Înainte de Danika, tu ai 
fost cel mai bun prieten al meu. Și eu... Acum nu mai contează. 

Își dăduse seama atunci că adevărul nu conta - ea avea să-l 
facă să nu conteze. Ridică din umeri, de parcă asta ar fi ajutat-o 
să scape de povara pe care o avea pe umeri. 

— Poate că am putea să o luăm de la început. Doar cu o 
perioadă de probă. 

Ruhn începu să zâmbească. 

— Asta înseamnă că vei veni să vezi meciul? 

— Ar fi trebuit să mă întâlnesc cu Juniper în acea zi, dar voi 
vedea dacă este dornică să mă însoţească. 

Ochii lui Ruhn scânteiară ca stelele, însă Bryce adăugă repede: 

— Nu promit nimic însă. 

Fratele ei zâmbea încă după ce Bryce se ridică de pe scaun. 

— Îţi voi păstra un loc! 


Capitolul 70 


Când ajunse acasă, Bryce o găsi pe Fury la ea pe canapea. În 
același loc în care se obișnuise să îl vadă pe Hunt. Bryce lăsă 
cheile pe măsuţa de lângă ușă, îi dădu drumul lui Syrinx și apoi 
zise: 

— Hei! 

— Hei, tu! 

Fury îi aruncă o privire serioasă lui Syrinx, care-l făcu să se 
oprească din drum și să se așeze pe covoraș, așteptând ca ea să 
îl întâmpine pe el. Ceea ce Fury și făcu, după o clipă, 
smotocindu-i blana catifelată. 

— Ce s-a întâmplat? 

Bryce își aruncă pantofii cu toc, își răsuci de câteva ori 
picioarele amorţite și își întinse mâinile la spate ca să-și tragă 
fermoarul de la rochie. Zeilor, era grozav să nu mai simtă nici o 
urmă de durere în picior. O luă ușurel spre dormitor, înainte ca 
Fury să apuce să răspundă, știind că o va auzi oricum. 

— Am vești, răspunse Fury degajat. 

Bryce își dădu jos rochia, oftând ușurată după ce scăpă și de 
sutien, și se schimbă într-un tricou vechi și o pereche de 
pantaloni de trening. Apoi își prinse părul într-o codiţă. 

— Lasă-mă să ghicesc! zise ea, din dormitor, în timp ce lua în 
picioare o pereche de papuci. 

— Ti-ai dat seama, în sfârșit, că e plictisitor să porţi negru tot 
timpul și vrei să te ajut să găsești niște haine adevărate. 

Se auzi un râset înfundat. 

— Isteaţol! 

Bryce ieși din dormitor, iar Fury o analiză cu privirea aceea a ei 
aprigă, de asasin. Care nu semăna deloc cu a lui Hunt. 

Nici măcar pe vremea când mergeau împreună la petreceri, 
Fury nu-și pierdea niciodată strălucirea aceea rece din privire. 
Calculată și distantă. Ochii lui Hunt însă... 

Bryce alungă gândul. Comparatia. Focul acela aprig pe care îl 
avea în vene se aprinse. 

— Uite ce e... 

Fury se ridică de pe canapea. 

— Plec cu câteva zile mai devreme la Summit și m-am gândit 
că ar trebui să știi ceva înainte. 


— Că mă iubești și-o să-mi scrii des? 

— Zeilor, ești de groază! 

Fury își trecu degetele prin părul ei lucios, tuns bob. Lui Bryce 
îi era dor de codiţa lungă pe care prietena ei o avea în anii de 
facultate. Noua coafură o făcea cumva să arate și mai criminal. 

— Din clipa în care te-am cunoscut la cursul acela stupid ai 
fost mereu de groază! 

— Da, dar ţie asta ţi se pare încântător. 

Bryce o luă spre frigider. 

Fury pufăi. 

— Uite, am să-ţi spun ceva, dar mai întâi vreau să-mi promiţi 
că n-ai să faci vreo prostioară. 

Bryce îngheţă, cu degetele strânse pe mânerul de la frigider. 

— Așa cum Îmi ziceai tu adesea, prostioară este porecla mea. 

— De data asta vorbesc serios. Nici măcar nu cred că ai putea 
face ceva, dar aș vrea să îmi promiţi. 

— Promit. 

Fury îi cercetă chipul, apoi se sprijini de blatul de bucătărie. 

— Micah l-a dat pe Hunt. 

Focul din vine i se prefăcu în scrum. 

— Cui? 

— Cui crezi? Nenorocitei de Sandriel, bineînţeles! 

Bryce nu-și mai simţea mâinile, picioarele. 

— Când? 

— Ai zis că nu vei face nimic prostesc. 

— Faptul că cer niște detalii este prostesc? 

Fury își scutură capul. 

— În după-amiaza asta. Nenorocitul știa că, dacă i-l dă pe Hunt 
înapoi lui Sandriel, îl pedepsește pe înger mai rău decât dacă l- 
ar fi crucificat sau dacă i-ar fi închis sufletul într-o cutie de pe 
fundul mării. 

Era mai rău. Din atât de multe cauze. 

Fury continuă: 

— Sandriel și ceilalți îngeri pleacă mâine după-amiază spre 
Summit. Și am aflat din surse sigure că, odată ce se sfârșesc 
întâlnirile, săptămâna viitoare, se va întoarce în Pangera ca să îi 
distrugă pe rebelii Ophion. Cu Hunt în frunte. 

Îngerul n-avea să mai fie liber niciodată. Ce avea să-i facă 
Sandriel... Merita. La dracu'! Merita tot. 


— Dacă ești atât de îngrijorată că aș putea face ceva prostesc, 
de ce mi-ai mai spus? 

Ochii negri ai lui Fury o cercetară din nou. 

— Pentru că... M-am gândit doar că ar trebui să știi. 

Bryce se întoarse spre frigider și trase de ușă. 

— Hunt și-a săpat singur mormântul. 

— Deci voi doi nu eraţi... 

— Nu. 

— Mirosul lui e impregnat în pielea ta, totuși. 

— Am locuit în apartamentul acesta împreună pentru o lună. E 
de așteptat. 

Bryce dăduse o groază de bani de argint ca să scoată sângele 
lui Hunt din canapea. Și restul urmelor a ceea ce făcuse acolo. 

O mână mică și puternică trânti ușa de la frigider. Fury o 
privea încruntată. 

— Nu mă lua pe mine cu vrăjeli, Quinlan. 

— Nu sunt vrăjeli. 

Bryce o lăsă pe prietena ei să-i vadă adevărata faţă. Cea 
despre care vorbise tatăl ei. Cea lipsită de zâmbet, căreia nu-i 
păsa de nimeni și de nimic. 

— Hunt este un mincinos. M-a minţit. 

— Danika făcea niște chestii foarte nasoale, Bryce. Şi tu știai 
asta. Ai știut dintotdeauna, dar te-ai prefăcut că nu vezi. Nu 
prea cred că Hunt a minţit în această privinţă. 

Bryce își dezveli dinţii. 

— Am trecut peste. 

— Peste ce? 

— Peste tot. 

Bryce smuci din nou ușa de la frigider și o înghionti pe Fury din 
calea ei. Spre mirarea ei, Fury o lăsă. 

— De ce nu te întorci mai bine în Pangera, ca să mă ignori încă 
doi ani? 

— Nu te-am ignorat. 

— Pe dracu'! Ba m-ai ignorat! scuipă Bryce. Vorbești cu June 
tot timpul, dar mie îmi respingi apelurile și abia dacă-mi 
răspunzi la mesaje. 

— Cu June e altceva. 

— Mda, știu. Ea e specială. 

Fury clipi uluită la ea. 


— Aproape ai murit în acea noapte, Bryce. lar Danika chiar a 
murit. Asasinei îi tremură maxilarul. Ți-am dat droguri... 

— Eu am cumpărat mirtul. 

— Şi eu am cumpărat praful-de-lumină. La dracu’, Bryce! M- 
am apropiat mai mult decât trebuia de voi, iar atunci când mă 
apropii de cineva se întâmplă numai /ucruri rele. 

— Și, cu toate acestea, cu Juniper ai continuat să vorbești? 

Bryce simţi cum i se urcă nodul în gât. 

— Eu nu meritam să îţi asumi riscul? 

Fury șuieră: 

— Eu și Juniper avem o relaţie care nu-i treaba ta. 

Bryce se abținu să nu caște gura. Juniper nu sugerase 
niciodată că... 

— Mai degrabă mi-aș smulge inima din piept decât să nu mai 
vorbesc cu ea, bine? 

— M-am prins, m-am prins. 

Bryce răsuflă lung. 

— Dragostea e mai presus de orice. 

Păcat că Hunt nu își dăduse seama de asta. Ori poate că își 
dăduse, dar o alesese pe Shahar, pe care încă o iubea, și cauza 
lor. Păcat că Bryce fusese destul de proastă încât să creadă în 
dragoste și să se lase orbită de ea. 

Vocea lui Fury tremură. 

— Tu și Danika eraţi prietene. Eraţi ca doi cățe/uși bezmetici 
care au dat năvală în viaţa mea. Viaţă care mergea bine mersi 
înainte! Apoi una dintre voi a fost măcelărită. 

Fury își dezveli dinţii. 

— Şi eu. Nu am. Putut. Să fac. Faţă. 

— Am avut nevoie de tine. Am avut nevoie de tine aici. Danika 
a murit, dar eu te-am pierdut și pe tine. 

Bryce nu încercă să își oprească lacrimile care îi ardeau ochii. 

— M-ai lăsat baltă, ca și cum nici n-aș fi contat. 

— Nu a fost așa, răsuflă Fury adânc. La dracu’! Juniper nu ţi-a 
spus nimic? 

În faţa tăcerii lui Bryce, Fury înjură din nou. 

— Uite ce e, eu și June am trecut prin multe, bine? Ştiu că a 
fost aiurea că am fugit așa cum am făcut-o. 

Fury își trecu degetele prin păr. 

— Doar că... totul este mult mai complicat decât crezi, Bryce. 

— In fine. 


Fury își lăsă capul într-o parte. 

— Să o sun pe Juniper? 

— Nu. 

— Se repetă povestea de acum două ierni? 

— Nu. 

Juniper îi spusese cu siguranţă despre acea noapte, de pe 
acoperiş. Își povesteau chiar totul, din câte se vedea. 

Bryce apucă un borcan cu unt de migdale, îi desfăcu capacul și 
înfipse o lingură înăuntru. 

— Păi, distracţie plăcută la Summit. Ne vedem peste alţi doi 
ani. 

Fury nu zâmbi. 

— Să nu mă faci să regret ce ţi-am spus. 

Bryce întâlni privirea întunecată a prietenei ei. 

— Am trecut peste! repetă ea. 

Fury oftă. 

— Bine. 

Atunci îi sună telefonul și ea aruncă o privire la ecran, apoi 
zise: 

— Mă întorc peste o săptămână. Hai să ne vedem atunci, bine? 
Poate fără să mai ţipăm una la alta. 

— Sigur. 

Fury o luă spre ușă. Și se opri chiar în prag. 

— Lucrurile se vor așeza, Bryce. Știu că ultimii doi ani au fost 
de tot rahatul, dar va fi mai bine. Am trecut și eu prin asta și îţi 
promit că așa va fi. 

— Bine. 

Pentru că pe chipul de obicei împietrit al lui Fury se citea 
îngrijorarea, Bryce adăugă: 

— Mulţumesc. 

Fury își duse telefonul la ureche înainte să apuce să închidă 
ușa. 

— Da, sunt pe drum. Păi, de ce nu taci dracului din gură ca să 
pot conduce liniștită și am să ajung la timp, bulangiule! 

Bryce urmări prin vizor cum Fury se urcă în lift. Apoi traversă 
camera și o privi de la fereastră cum se suie într-o mașină sport 
neagră, foarte scumpă, și demarează în trombă. 

Bryce îi aruncă o privire lui Syrinx. Himera își flutură codiţa de 
leu. 


Hunt fusese dat. Monstrului pe care îl ura și de care îi era 
teamă mai mult decât de oricine altcineva. 

— Chiar am trecut peste! îi declară ea lui Syrinx. 

Apoi privi spre canapea. Aproape că-l vedea pe Hunt stând 
acolo, cu șapca lui pe cap, uitându-se la un meci de sunball la 
televizor. Aproape că-i vedea zâmbetul atunci când își întorcea 
capul spre ea. 

Focul arzător pe care îl avea în vene îngheţă pentru câteva 
clipe - și apoi își schimbă direcţia. Nu avea de gând să mai 
piardă încă un prieten. 

Cu atât mai puţin pe Hunt. Niciodată pe Hunt. 

Indiferent de ceea ce făcuse, de ceea ce alesese, chiar dacă n- 
avea să-l mai vadă niciodată după aceea... nu avea să lase 
lucrurile așa. După aceea putea să se ducă dracu’, însă ea 
trebuia să facă ceva. Pentru el. 

Syrinx se plânse, învârtindu-se în cerc, ţăcănind cu gheruţele 
lui pe podeaua din lemn. 

— l-am promis lui Fury că nu voi face nimic prostesc. 

Bryce avea privirea aţintită asupra tatuajului lui Syrinx. 

— Dar n-am zis că nu voi face ceva deștept. 


Capitolul 71 


Hunt avusese la dispoziție o noapte întreagă în care să își 
verse stomacul. 

O ultimă noapte în acea celulă, cel mai probabil ultima în care 
să se simtă în siguranţă pentru tot restul vieţii. 

Ştia ce se va întâmpla după Summit. Atunci când Sandriel 
avea să-l ducă înapoi în ţinutul sălbatic, învăluit de ceaţă, al 
Pangerei de nord-vest. În orașul din piatră gri din inima lui. 

Doar trăise acolo - mai bine de cincizeci de ani. 

Sandriel lăsase fotografiile să ruleze pe ecranul televizorului, 
în așa fel încât îngerul să o vadă pe Bryce iar și iar. Să vadă felul 
în care ajunsese să-l privească până la sfârșit: de parcă el n-ar fi 
fost o existenţă irosită în zadar. 

Arhanghelul nu voia doar să îl tortureze înfăţișându-i ce a 
pierdut. Voia să îl și atenţioneze. Voia ca Hunt să știe care avea 
să-i fie ţinta în caz că nu s-ar fi supus. În caz că ar fi îndrăznit să 
se revolte. 

Până la răsăritul soarelui nu mai avea ce să vomite. Își spălase 
faţa în chiuveta mică. li venise și un rând de haine de schimb. 
Obișnuita lui armură neagră. Fără cască. 

Spatele îl mânca fără încetare în timp ce se îmbrăca, 
materialul frecând locul în care începeau să-i crească aripile. În 
curând aveau să fie complet regenerate. După aceea, după o 
săptămână de pregătire fizică atentă, să poată zbura. 

Asta dacă Sandriel avea să-i mai dea vreodată drumul din 
temniţa ei. 

Îl pierduse odată, ca să-și poată plăti datoriile. Hunt nu-și 
făcea speranţe că avea să permită ca asta să se mai întâmple. 
Cel puţin nu până când n-ar fi găsit o cale prin care să-l facă să 
plătească pentru felul în care îi ţintise forțele pe muntele 
Hermon. Pentru faptul că el și Shahar fuseseră atât de aproape 
de a o distruge cu totul. 

Abia la apus veniră să-l ridice. De parcă Sandriel și-ar fi dorit 
să-l lase să fiarbă în suc propriu întreaga zi. 

Hunt îi lăsă să-i pună din nou cătușele din piatră gorsiană. Ştia 
foarte bine ce i-ar fi făcut cătușele dacă ar fi îndrăznit să facă un 
pas greșit. l-ar fi dezintegrat sângele și oasele, creierul i s-ar fi 
făcut supă și i s-ar fi scurs pe nas. 


Un gardian înarmat îl conduse pe Hunt spre lift. Acolo unde îl 
aștepta, cu zâmbetul pe buze, Pollux Antonius, comandantul cu 
părul de aur al triariilor lui Sandriel. 

Hunt știa foarte bine acel zâmbet crud. Pe care încercase din 
răsputeri să îl uite. 

— Ţi-a fost dor de mine, Athalar? 

Vocea lui melodioasă dezminţea monstrul care se afla la 
interior. Barosul putea să secere batalioane întregi pe câmpul 
de luptă și să se bucure de fiecare secundă a carnagiului. De 
fiecare secundă de groază și durere. Majoritatea Vanirilor nu 
scăpau întregi dintr-o confruntare cu el. Și nici un om nu 
scăpase vreodată. 

Însă Hunt nu-și lăsă furia și ura pe care acel chip frumos i-o 
trezeau să i se reflecte în vreun fel în ţinută. În ochii de cobalt ai 
lui Pollux pâlpâiră flăcări și își foi aripile ușor enervat. 

Sandriel aștepta în holul din Comitium. Ultimele raze ale 
apusului i se jucau în părul ondulat. 

În hol. Nu pe vreuna dintre pistele de aterizare de deasupra. În 
așa fel încât Hunt să poată vedea... Să îl poată vedea... pe 
Justinian, încă răstignit pe cruce, putrezind. 

— Ne-am gândit că poate vrei să-ţi iei rămas-bun! îi toarse la 
ureche Pollux. Furia este, desigur, pe fundul mării. Insă sunt 
sigur că știe că îi vei simţi lipsa. 

Hunt lăsă cuvintele bărbatului să treacă pe lângă el. Nu era 
decât începutul. Atât în cazul lui, cât și al lui Sanariel. 

Arhanghelul îi zâmbi lui Hunt în timp ce se apropiau de ea, 
cruzimea de pe chipul ei făcând rânjetul lui Pollux să pară de-a 
dreptul agreabil. Nu spuse însă nimic și se întoarse spre ușile de 
la ieșire. 

Afară aștepta o dubă armată, cu ușile din spate deschise larg. 
Îl aștepta pe el, de vreme ce nu putea zbura. După sclipirea 
batjocoritoare din ochii lui Pollux, Hunt presimţea cine îi va sta 
alături pe durata drumului. 

Holul era plin de îngeri din toate cele cinci clădiri din 
Comitium. Hunt băgă de seamă că Micah lipsea - lașul. 

Nenorocitul nu voia probabil să se mânjească de teroarea pe 
care o provocase. Însă Isaiah se afla în mijlocul mulţimii, cu o 
expresie sumbră pe chip. Naomi dădu din cap spre Hunt cu 
gravitate. 


Era singurul lucru pe care îndrăznea să-l facă, singurul lor 
rămas-bun. 

Îngerii din atrium îi priviră tăcuţi pe Sandriel, pe Pollux, pe el. 
Nu veniseră să îl batjocorească, să fie martori la disperarea și 
umilirea lui. Ci veniseră, și ei, să își ia rămas-bun. 

Fiecare pas pe care Hunt îl făcea spre ușile de sticlă părea o 
eternitate, părea imposibil. Fiecare pas îl umplea de groază. 

El făcuse asta, el era vinovat pentru ceea ce li se întâmplaseră 
tovarășilor lui și pentru ce avea să li se întâmple. Și avea să 
plătească pentru asta zi după zi, după zi... 

— Aşteptaţi! 

Vocea feminină răsună în lungul holului. 

Hunt înmărmuri. Cu toții înmărmuriră. 

— Aşteptaţi! 

Nu. Nu putea fi acolo. Nu ar fi suportat ca ea să îl vadă așa, cu 
picioarele tremurânde, gata să-și verse măruntaiele din nou. 
Pentru că Pollux era la dreapta lui, iar Sandriel pășea mândră în 
față și ar fi distrus-o... 

Dar... iat-o pe Bryce! Alerga spre ei. Spre el. 

Chipul îi era încordat din cauza fricii și a durerii, însă ochii larg 
deschişi îi erau aţintiţi asupra lui în timp ce alerga, strigând 
Asteptati! lui Sandriel, holului plin de îngeri. 

Mulțimea îi făcu loc să treacă, cu respiraţia tăiată. Sandriel se 
opri. Pollux și gardienii se alertaseră. Hunt se văzu nevoit să se 
oprească odată cu ei. 

Bryce se opri în faţa Arhanghelului. 

— Te rog! răsuflă ea. 

Își lăsă palmele pe genunchi, codița căzându-i peste umăr, în 
timp ce încerca să-și recapete respiraţia. Nu mai șchiopăta 
deloc. 

Sandriel o cercetă, ca și cum ar fi observat un ţânţar care-i 
păzâia deasupra capului. 

— Da, Bryce Quinlan? ` 

Bryce se îndreptă, răsuflând încă din greu. Il privi în ochi pe 
Hunt pentru o clipă, cât o eternitate, și apoi îi spusese 
Arhanghelului din nord-vestul Pangerei: 

— Te rog să nu-l iei. 

Hunt nu putea să suporte rugămintea din vocea ei. Pollux râse 
ușurel, cu ură. 

Sandriel nu era amuzată. 


— Mi-a fost dăruit. Actele au fost semnate ieri. 

Bryce scoase ceva din buzunar, ceea ce-i făcu pe gardienii din 
jur să-și întindă mâinile spre arme. Sabia îi apăruse lui Pollux în 
mână într-o clipă, îndreptată spre Bryce la un unghi letal. 

Ea nu scosese însă un cuţit sau vreun pistol. Ci o bucată de 
hârtie. 

— Dă-mi voie să-l cumpăr de la tine. 

Liniște de moarte. 

Atunci Sandriel râse, un râs plin, vioi. 

— Ştii cât... 

— Îţi voi da nouăzeci şi șapte de milioane de bani de aur. 

Pământul se cutremură sub tălpile lui Hunt. Toţi îngerii 
rămaseră cu gurile căscate. Pollux clipi uluit în faţa lui Bryce. 

Bryce întinse o bucată de hârtie spre Sandriel, deși 
Arhanghelul nu o luă. Chiar și din spatele ei, de la o oarecare 
depărtare, vederea ascuţită a lui Hunt reuși să descifreze ce 
scria. 

Dovada fondurilor. Era un cec de la bancă, cu numele lui 
Sandriel pe el. Pentru aproape o sută de milioane de bani de 
aur. 

Un cec de la Jesiba Roga. 

Pe înger îl străbătu un fior de groază. Rămăsese fără cuvinte. 
Câţi ani își mai adăugase Bryce la datorie? 

El nu merita. Nu o merita pe ea. Nici măcar o secundă. Nici 
într-o mie de ani... 

Bryce flutură cecul în faţa lui Sandriel. 

— Cu douăsprezece milioane mai mult decât preţul pentru 
care l-ai vândut, corect? Vei... 

— Știu să socotesc. 

Bryce rămase cu mâna întinsă. Cu speranţa întipărită pe chipul 
ei frumos. Apoi își întinse mâna, iar Pollux și gardienii se 
încordară din nou. Ea nu voia însă decât să își desprindă 
amuleta de aur din jurul gâtului. 

— Uite! Ca să încheiem târgul. O amuletă archesiană. Este 
veche de cincisprezece mii de ani și valorează în jur de trei 
milioane de bani de aur pe piaţă. 

Colierul acela micuţ valora trei milioane de bani de aur? 

Bryce întinse colierul și hârtia. Aurul luci. 

— Te rog! 


Nu putea să o lase să facă asta. Nu pentru ce-i mai rămăsese 
din suflet. Își întredeschise buzele, însă Arhanghelul luase 
colierul dintre degetele lui Bryce. Sandriel o privi pe ea, apoi pe 
el. Citi tot ce se afla în inima lui Hunt. Și gura i se contorsionă 
într-un zâmbet de șarpe. 

— Loialitatea ta pentru sora mea era singurul lucru bun la tine, 
Athalar. 

Își strânse pumnul în jurul amuletei. 

— Dar se pare că acele fotografii nu minţeau. 

Amuleta archesiană se topi în râuleţe de aur, care se scurseră 
la podea. 

Ceva se frânse în interiorul lui Hunt în fața devastării care se 
întipărise pe chipul lui Bryce. 

Îngerul îi spuse cu glas stins, primele cuvinte pe care le rostea 
în acea zi: 

— Pleacă de aici, Bryce! 

Însă Bryce băgă cecul în buzunar și apoi îngenunche. 

— Atunci, ia-mă pe mine! 

Teroarea îl zgudui pe Hunt atât de violent încât nu putu să 
scoată nici un cuvânt când Bryce, cu lacrimi în ochi, își ridică 
privirea spre Sandriel și zise: 

— la-mă pe mine în locul lui! 

Rânjetul se lăţi pe faţa lui Pollux. 

Nu. Își dăduse deja locul de odihnă din Cantonul Oaselor 
pentru Danika. Nu putea să o lase să-și dea viaţa de muritor 
pentru el. Nu pentru el... 

— Să nu îndrăznești! 

Strigătul bărbatului despică sala. Şi apoi Ruhn se arătă, 
înconjurat de umbre, flancat de Declan și de Flynn. Nu erau 
suficient de nebuni încât să își scoată pistoalele, cu gărzile lui 
Sandriel de faţă. Văzuseră că Pollux Antonius, Barosul, stătea cu 
sabia îndreptată spre inima lui Bryce, gata să lovească la cel 
mai mic semn din partea lui Sanariel. 

Prinţul Moștenitor al Feelor își îndreptă mâna spre Bryce. 

— Ridică-te de la podea! 

Bryce nu se clinti. Îi repetă lui Sandriel: 

— la-mă pe mine în locul lui! 

Hunt se întoarse spre Bryce și rosti răspicat: 

— Taci! 

În aceeași clipă, Ruhn strigă spre Arhanghel: 


— Să nu asculţi nici un cuvânt din ceea ce... 

Sandriel făcu un pas spre Bryce. Apoi încă unul. Până când 
ajunse în faţa ei și privi în jos spre chipul ei plâns. 

— Sandriel... se rugă Hunt. 

Însă Sanariel îi vorbi lui Bryce: 

— Îți dai viaţa, fără să fii în vreun fel constrânsă, fără să fii 
forţată. 

Ruhn se repezi spre Bryce, umbrele desfășurându-se în jurul 
lui, dar Sandriel își ridică o mână și un perete de vânt îl opri în 
loc. Umbrele prinţului fură sfâșiate ca un fum. Hunt fu și el oprit. 

Bryce o privi pe Sandriel în ochi și spuse: 

— Da. În schimbul libertăţii lui Hunt. Mă ofer în locul lui. 

Îi tremura vocea. Ştia cât suferise Hunt din cauza 
Arhanghelului. Ştia că ceea ce o aștepta pe ea avea să fie chiar 
mai rău. 

— Toţi cei de faţă m-ar crede nebună dacă aș accepta târgul! 
medită Sandriel. O metisă fără vreo putere specială și fără 
speranţa de a obţine vreuna - în schimbul libertăţii unuia dintre 
cei mai puternici malakimi care a întunecat vreodată cerurile. 
Singurul războinic din Midgard care poate stăpâni fulgerul. 

— Sandriel, te rog! imploră Hunt. 

Aerul îi fu smuls din plămâni și cuvintele i se înecară în gât. 

Pollux zâmbi din nou. Hunt își arătă colții spre el, în timp ce 
Sandriel își trecea ușor mâna pe obrazul lui Bryce, ștergându-i 
lacrimile. 

— Însă eu îţi cunosc secretul, Bryce Quinlan! șopti Sandriel. 
Știu cât de valoroasă ești. 

— Destul... interveni Ruhn. 

Sandriel îi mângâie din nou obrazul lui Bryce. 

— Unica fiică a Regelui Toamnei. 

Lui Hunt i se tăiară genunchii. 

— Oh, la naiba! murmură Tristan Flynn. 

Declan se albise ca varul. 

Sandriel toarse: 

— Da, știu cât de valoroasă ai fi pentru mine. 

Chipul vărului ei era vânăt de groază. 

Nu văr. Frate. Ruhn era fratele ei. lar Bryce era... 

— Ce părere are tatăl tău despre faptul că fiica lui bastardă a 
împrumutat o asemenea sumă de la Jesiba Roga? 

Sandriel chicoti. Bryce plângea acum în toată regula. 


— Ce rușine i-ar aduce casei sale regale faptul că ţi-ai vândut 
viaţa unei farmazoane de mâna a doua! 

Ochii plânși ai lui Bryce întâlniră ochii îngerului. Erau ochii de 
chihlimbar ai Regelui Toamnei. 

Sandriel continuă: 

— Credeai că te poţi ascunde de mine? Că, după scamatoria ta 
din ziua în care am ajuns aici, n-am să îţi cercetez trecutul? Am 
cei mai buni spioni. Au descoperit ce era de nedescoperit. 
Inclusiv testul cu durata ta de viaţă preconizată din urmă cu 
doisprezece ani și pe cine îl arăta ca fiindu-ţi tată. Deși ela 
plătit bani grei ca să ascundă asta. 

Ruhn făcu un pas în faţă, fie că reușise să învingă vântul lui 
Sandriel ori că ea îl lăsase să treacă. O apucă pe Bryce de braţ 
și o ridică în picioare. 

— Ea este membră a curţii regale a Feelor și cetăţean cu 
drepturi depline al Republicii. O revendic ca soră și neam. 

Cuvinte străvechi. Care făceau parte din legi rămase 
neschimbate, deși opinia publică se schimbase. 

Bryce se răsuci spre Ruhn. 

— Tu nu ai nici un drept să... 

Ruhn decretă: 

— Conform legilor Feelor, aprobate de Asteri, ea este 
proprietatea mea. A tatălui meu. Şi eu nu permit ca ea să ţi se 
ofere în schimbul lui Athalar. 

Hunt aproape se prăbuși de ușurare. Chiar dacă Bryce îl 
îmbrâncea pe Ruhn și îl zgâria, urlâna: 

— Eu nu sunt proprietatea ta... 

— Eşti o femeie Fee din linia mea! îi răspunse Ruhn rece. Eşti 
proprietatea mea și a tatălui nostru până atunci când te vei 
căsători. 

Bryce se uită spre Declan, apoi spre Flynn. Chipurile lor 
solemne îi spuneau însă că nu avea să găsească un aliat în ei. 
Așa că Bryce șuieră spre Ruhn: 

— Nu am să te iert niciodată! Niciodată nu te voi... 

— Am încheiat aici! îi zise Ruhn lui Sanariel. 

O trase pe Bryce după el, prietenii lui flancându-i. Hunt încercă 
să memoreze chipul lui Bryce, chiar dacă era chinuit de 
disperare și furie. 

Ruhn o trase din nou, însă ea se împotrivea. 


— Hunt! se rugă Bryce, întinzând o mână după el. Am să 
găsesc o cale! 

Pollux râse, iar Sanariel își întoarse spatele, plictisită. 

Însă Bryce nu se dădu bătută. Încerca să se întindă spre Hunt, 
chiar dacă Ruhn o trăgea spre ușă. A 

Hunt se uită intens spre degetele ei întinse. li văzu speranţa 
disperată din privire. 

Nimeni nu se mai luptase vreodată pentru el. Nimănui nu-i 
păsase suficient de mult ca să facă asta. 

— Hunt! imploră Bryce, tremurând. 

| se încordaseră degetele. 

— Am să găsesc o cale de a te salva. 

— Potolește-te! îi ordonă Ruhn și o apucă de încheietură. 

Sandriel o luă spre ușile de la hol, spre duba care aștepta 
afară. Înainte de a ieși, îi aruncă lui Ruhn: 

— Ar fi trebuit să îi tai beregata surorii tale atunci când ai avut 
ocazia, Prinţule. Vorbesc din proprie experienţă. 

Hohotele disperate de plâns ale lui Bryce îl sfâșiară pe Hunt, în 
timp ce Pollux îl împingea ca să se miște. 

Nu avea să renunţe niciodată la el, nu avea să-și piardă 
niciodată speranţa. Așa că, atunci când trecu pe lângă ea, Hunt 
încercă să i-o ucidă, chiar dacă fiecare cuvânt îl sfărâma în 
bucăţi: 

— Nu îţi datorez nimic, nici tu nu îmi datorezi ceva. Să nu mă 
mai cauţi niciodată. 

Bryce îi murmură numele. De parcă el ar fi fost singura 
persoană din acea cameră. Din oraș. De pe planetă. 

Abia după ce îl suiră în camionul armat, după ce îi prinseră 
cătușele de bara de metal din interior, iar Pollux își luă locul din 
faţa lui, rânjind, după ce șoferul porni mașina pe drumul de cinci 
ore spre orașul din inima Deșertului Psamathe, unde Summitul 
avea să se desfășoare... Abia atunci Hunt putu să respire ușurat. 


Ruhn privi cum Pollux îl încarcă pe Athalar în duba închisorii. O 
privi cum uruie și apoi demarează. Privi mulţimea care începea 
să se disperseze, marcând sfârșitul acelui nemaipomenit 
dezastru. 

Apoi Bryce i se smulse din strânsoare. O lăsă să se smulgă. 
Trăsăturile îi erau deformate de o ură pură, nemăsurată, atunci 
când repetă: 


— Nu te voi ierta niciodată pentru asta. 

Ruhn îi răspunse rece: 

— Ai idee ce le face Sandriel sclavilor ei? Ştiai că acela era 
Pollux Antonius, nenorocitul de Baros, la dreapta ei? 

— Da. Hunt mi-a spus totul. 

— Înseamnă că ești o mare idioată! 

Bryce se repezi spre el, dar Ruhn i-o tăie: 

— Nu am să-mi cer scuze pentru că te-am protejat - de ea și 
de tine însăţi. Înţeleg, chiar înţeleg. Hunt era... În fine, ce era el 
pentru tine. Însă ultimul lucru pe care și l-ar fi dorit... 

— Du-te dracu’! Bryce abia mai putea să respire. Du-te dracu’, 
Ruhn! 

Ruhn își întoarse faţa spre ușile de la hol, neimpresionat. 

— Plânge-te altcuiva de asta. Mă îndoiesc că vei găsi pe cineva 
care să fie de acord cu tine. 

Bryce își strânse degetele-n pumni. De parcă ar fi vrut să îl 
lovească, să îl zgârie, să îl rupă în bucăţi. 

Nu făcu însă decât să-i scuipe la picioare și apoi se îndepărtă. 

Se sui pe scuterul ei și demară în trombă, fără să privească 
înapoi. 

— Ce dracu', Ruhn! zise Flynn, cu glasul coborât. 

Ruhn respiră adânc. Nici nu voia să se gândească ce fel de 
înţelegere făcuse Bryce cu farmazoana ca să facă rost de atâţia 
bani. 

Declan își scutura capul. lar lui Flynn i se citeau pe chip 
dezamăgirea și faptul că se simţea trădat. 

— De ce nu ne-ai spus? Sora ta, Ruhn? întrebă Flynn și arătă 
spre ușile de sticlă. La dracu'! Ea este prințesa noastră. 

— Nu, nu este! bombăni Ruhn. Regele Toamnei nu a 
recunoscut-o și nu o va recunoaște niciodată. 

— De ce? întrebă Dec. 

— Pentru că este o bastardă. Pentru că nu o place. La dracu'! 
Nu știu. 

Ruhn nu putea - nu avea cum - să dezvăluie vreodată propriile 
motive. Spaima aceea cu rădăcini adânci în inima lui că profeția 
Oracolului s-ar putea referi la Bryce, în cazul în care ar fi primit 
un titlu regal. Pentru că, dacă linia regală era menită să se 
sfârșească cu Ruhn, iar Bryce era în mod oficial prinţesă... Ar fi 
însemnat că ea ar fi trebuit să dispară. Pentru totdeauna. Ruhn 
avea de gând să facă tot ce îi sta în putere ca să o apere de un 


astfel de sfârșit. Chiar dacă întreaga lume l-ar fi urât din această 
cauză. 

Așa că, în faţa privirilor încruntate și pline de dezaprobare ale 
prietenilor lui, se răsti: 

— Tot ceea ce știu este că am primit ordin să nu dezvălui 
niciodată acest secret, nici măcar vouă. 

Flynn își puse mâinile-n sân. 

— Crezi că noi am fi spus cuiva? 

— Nu. Dar nu puteam să risc ca Regele Toamnei să afle 
cumva. Și nici ea nu a vrut ca lumea să știe. 

lar acela nu era nici locul, nici momentul pentru a discuta 
despre asta. 

— Trebuie să vorbesc cu ea! zise Ruhn. 

Ce urma după ce vorbea cu Bryce nu era sigur că putea să 
ducă. 


Bryce merse la râu. Spre arcadele Docului Negru. 

Când se opri să își lege lanţurile de la scuter de un felinar, se 
lăsase deja noaptea. O noapte destul de răcoroasă încât să o 
facă pe Bryce să fie recunoscătoare că avea jacheta Danikăi să 
îi ţină de cald în timp ce stătea pe docuri, cu privirea la Istros. 

Se lăsase în genunchi, cu capul plecat. 

— Totul s-a dus dracului! șopti. 

Spera că vorbele îi vor fi purtate peste apă, spre mormintele și 
mausoleele ascunse de peretele de ceaţă. 

— Totul e atât de dat dracului, Danika. 

Dăduse greș. Dăduse greș cu totul. lar Hunt era... El era... 

Bryce își ascunse fața în mâini. Pentru o vreme, singurele 
sunete care se mai auzea rămaseră foșnetul vântului printre 
frunzele palmierilor și vuietul valurilor care se izbeau de doc. 

— Mi-aș fi dorit să fii aici! recunoscu Bryce în sfârșit. In fiecare 
zi îmi doresc asta, însă azi cu atât mai mult. 

Vântul se opri, iar palmierii rămaseră nemișcaţi. Parcă și râul 
își oprise curgerea. 

O înfiorare se strecură în aer, o învălui. Toate simţurile, de Fee 
și de om, intrară în alertă. Bryce cercetă ceața, așteptând, 
rugându-se să apară o barcă neagră. Aștepta cu atât de multă 
atenţie încât nu auzi atacul. 

Nu se întoarse ca să vadă demonul kristallos sărind din umbre, 
cu fălcile deschise, înainte de a o arunca în apele învolburate. 

Gheare și dinţi pretutindeni. Mușcau din ea, o zgăriau, o 
trăgeau în jos. 

Râul era negru ca smoala și nu era nimeni acolo, nimeni care 
să vadă sau să știe... 

Simţi o arsură în lungul braţului și urlă, apa inundându-i gâtul. 
Apoi ghearele își slăbiră strânsoarea. 

Bryce dădu din picioare, încercând să se ridice orbește spre 
suprafața apei, care era acolo undeva... în ce direcţie... o, zeilor, 
avea să aleagă greșit... 

O apucă ceva de umăr și o trase. Ar fi ţipat dacă ar mai fi avut 
aer în plămâni... Apoi aerul îi izbi faţa, proaspăt și rece, și auzi o 
voce de bărbat care îi spunea la ureche: 

— Sunt aici, sunt aici! 

Ar fi plâns, dacă n-ar fi scuipat apă, dacă ar fi putut să-și 
oprească accesul de tuse. Hunt îi spusese acele cuvinte și acum 
Hunt nu mai era acolo, iar vocea aceea... era a lui Declan 
Emmet. 

Ruhn strigă de la câţiva metri depărtare: 

— E la pământ! 

Bryce se zbătu, dar Declan o ţinea strâns, șoptind: 

— Totul e bine acum. 

La dracu'! Nimic nu era bine. Hunt ar fi trebuit să fie acolo. Ar 
fi trebuit să fie cu ea, ar fi trebuit să fie eliberat, ea ar fi trebuit 
să găsească o cale de a-l ajuta... 

Îi luă ceva lui Declan să o scoată din apă. Ruhn, cu chipul 
sumbru, o trase pe doc, înjurând fără oprire. 

— Ce mama dracu'?! 

Tristan Flynn răsufla greoi, cu carabina aţintită spre apele 
întunecate, gata să tragă la cea mai mică mișcare. 

— Ești bine? o întrebă Declan. 

Apa îi șiroia pe faţă, iar părul roșcovan îi era lipit de cap. 

Bryce se concentră suficient cât să își cerceteze corpul. Avea o 
rană pe braţ, însă făcută de gheare, nu de dinţii aceia veninoși. 
Avea și alte zgărieturi, dar... 

Declan nu așteptă să-i răspundă și îngenunche în faţa ei. Își 
trecu mâinile întrețesute cu lumină pe deasupra rănii pe care 
Bryce o avea pe braţ. Era un dar rar pentru Fee... darul 


vindecării. Nu era la fel de puternic ca al vrăjidoctoriţelor, îns 
era o putere extrem de valoroasă. Bryce nu știuse niciodată c 
Dec are darul. 

Ruhn se răsti: 

— De ce dracu’ stăteai pe Docul Negru după apusul soarelui? 

— Îngenuncheasem, murmură Bryce. 

— Răspunde-mi dracului la întrebare! 

Bryce întâlni privirea fratelui ei. Rănile i se închiseseră. 

— Aveam nevoie de un moment de liniște. 

Flynn mormăi ceva în barbă. 

— Ce e? întrebă ea, cu ochii mici. 

Flynn își puse mâinile-n sân. 

— Am zis că n-am aflat nici de o oră că ești prinţesă și mi-ești 
deja un ghimpe-n coaste. 

Bryce și Ruhn se răstiră amândoi deodată: 

— Nu sunt prinţesă! 

— Nu e prințesă! 

Declan pufăi. 

— Cum ziceţi voi, măgarilor. 

Se depărtă de Bryce, care era acum complet vindecată. 

— Ar fi trebuit să ne dăm seama. Ești singura care îi intră pe 
sub piele lui Ruhn aproape la fel de ușor ca tatăl lui. 

Flynn interveni: 

— De unde a apărut chestia aia? 

— Se pare că cei care iau cantităţi mari de synth pot invoca 
fără să vrea demonul kristallos. A fost probabil un simplu 
accident. 

— Sau un atac ţintit asupra ta! contră Flynn. 

— Cazul a fost rezolvat! i-o tăie Bryce. S-a sfârșit. 

Ochii lordului Fee luciră, plini de o furie rar întâlnită. 

— Sau poate că nu. 

Ruhn își șterse apa de pe faţă. 

— În eventualitatea în care Flynn are dreptate, tu vei sta cu 
mine. 

— Peste cadavrul meu! 

Bryce se ridică în picioare, cu apa șiroind de pe ea. 

— Uite ce e, mersi pentru că m-ai salvat. Și mersi pentru ce 
ne-ai făcut, mie și lui Hunt, mai devreme. Dar știi ce? 

Își dezveli dinţii și își scoase telefonul. Șterse apa de pe el, 
rugându-se ca vraja de protecţie împotriva apei pe care dăduse 


ă 
ă 


bani buni să fi funcţionat. Funcţionase. Bryce glisă pe ecran 
până ajunse la numărul de contact al lui Ruhn. 

Apoi îi arătă telefonul: 

— Tu? 

O mișcare și numărul lui fu șters. 

— Ești mort pentru mine. 

Bryce ar fi putut să jure că fratele ei, fratele ei care nu dădea 
doi bani pe nimeni și pe nimic, tresărise. 

Își îndreptă apoi privirea spre Dec și Flynn: 

— Mersi pentru că mi-aţi salvat fundul! 

Nu o urmăriră. Bryce abia își putea controla tremuratul, însă 
cumva reuși să-și conducă scuterul până acasă. Reuși să ajungă 
la apartamentul ei și să îl plimbe pe Syrinx. 

Apartamentul era mult prea tăcut fără Hunt acolo. Nu venise 
nimeni ca să-i ridice lucrurile. Dacă ar fi venit, nu ar fi găsit 
șapca de sunball. Care era acum ascunsă în cutie, alături de 
Jeleu Jubileu. 

Extenuată, Bryce își dădu jos hainele și se privi în oglinda de la 
baie. Își duse mâna la piept, acolo unde se aflase amuleta 
archesiană în ultimii trei ani. 

Avea pe piele linii roșii, aprinse, în locurile în care o zgâriase 
demonul, însă cu ajutorul magiei lui Declan, care-și făcea 
treaba, până la revărsatul zorilor n-avea să mai rămână nici o 
urmă. 

Se răsuci, pregătindu-se sufletește să vadă cât de afectat îi 
era tatuajul de pe spate. Ultima fărâmă din Danika. Dacă 
nenorocitul ăla de demon îl distrusese... 

Îi dădură lacrimile atunci când îl văzu aproape neatins. Putea 
să privească încă semnele acelea antice, în alfabetul 
necunoscut, știind că, deși totul se dusese dracu', cel puţin ele îi 
rămăseseră: cuvintele pe care Danika insistase să și le tatueze 
într-un moment în care Bryce era prea ameţită ca să se 
împotrivească. Danika alesese alfabetul dintr-un pliant de la 
salonul de tatuat, deși era unul pe care Bryce cu siguranţă nu ÎI 
recunoștea. Poate că artistul îl fabricase pe loc și le spusese că 
înseamnă ceea ce își dorea Danika: 

Prin dragoste, totul este posibil. 

Aceleași cuvinte de pe geaca de la picioarele ei. Aceleași 
cuvinte care fuseseră un indiciu... pentru contul ei de la Redner, 
pentru ca Bryce să poată găsi acel dispozitiv de memorie. 


Prostii fără sens. Toate erau doar prostii fără sens. Tatuajul, 
jacheta, faptul că pierduse amuleta, pe Danika, pe Connor și pe 
cei din Haita Diavolilor, faptul că îl pierduse pe Hunt... 

Bryce încercă, însă nu reuși să se smulgă din furtuna de 
gânduri, din vârtejul care le învârtea roată-roată, până când 
toate se învârtejiră la un loc, contopindu-se. 

Ultimul Summit la care participase Hunt se ţinuse într-un palat 
antic, care se întindea în Pangera, împodobit cu toate bogăţiile 
imperiului: tapiserii de mătase și candelabre din aur pur, pocale 
pline cu pietre preţioase și cărnuri suculente, garnisite cu cele 
mai rare condimente. 

Cel de acum se ţinea într-un centru pentru conferinţe. 

Spaţiul din sticlă și metal era foarte întins. Osatura îi amintea 
lui Hunt de o grămadă de cutii așezate una lângă alta și una 
peste alta. Holul central se înălța pe trei etaje. Scările și lifturile 
erau decorate cu însemnele purpurii ale Republicii, iar podelele 
erau acoperite de covoare albe. Fiecare teritoriu din Midgard își 
ţinea propriul Summit la fiecare zece ani, la acestea participând 
diverși lideri cu cabinetele lor, alături de un reprezentant din 
partea Asterilor și câţiva demnitari invitaţi pentru discutarea 
problemelor la zi. Nici acest Summit nu era diferit din acest 
punct de vedere, cu o mică excepţie: deși Valbara era cu mult 
mai mică decât Pangera, Micah ţinea patru întâlniri diferite, 
fiecare pentru câte un sfert din ţinutul lui. Cea de față, dedicată 
părții sud-estice - care îi avea în frunte pe conducătorii din 
Lunathion -, era prima dintre ele. 

Locul în care se ţinea, aflat în inima Deșertului Psamathe, la 
vreo cinci ore de mers cu mașina de Orașul Semilunii - o oră de 
zbor pentru un înger și doar o jumătate de oră cu un elicopter - 
își avea propriile celule rezervate pentru Vanirii periculoși. 

Hunt își petrecuse ultimele cinci zile acolo. Tinuse socoteala 
după mâncarea pe care o primea: mic dejun, prânz, cină. Cel 
puţin Sandriel și Pollux nu veniseră să își bată joc de el. Cel 
puţin avea parte de liniște. Abia dacă auzise încercările 
Barosului de a-l ațâța pe durata drumului. Abia dacă simţise sau 
auzise ceva în general. 

In acea dimineaţă însă, primise un set de haine odată cu micul 
dejun. Fără arme, însă uniforma era grăitoare. La fel și mesajul: 
urma să fie arătat ca la circ, într-o imitație parodică a paradelor 
imperiale, în așa fel încât Sandriel să se poată lăuda că îi este 
din nou stăpână. 

Hunt se îmbrăcă supus și îi lăsă pe gardienii lui Sandriel să îi 
pună cătușele din piatră gorsiană, care-i anulau cu totul 


puterile. Îi urmă apoi, în tăcere, până la lift. leșiră în holul măreț, 
gătit cu însemnele imperiale. 

Locul era plin de Vaniri din toate Casele, cei mai mulţi 
îmbrăcaţi business sau în ceea ce fusese cândva considerate 
ținute de curte. Ingeri, metamorfi, Fee, vrăjitoare... Delegaţiile 
flancau ambele părţi ale covorului roșu care se întindea spre 
scări. Fury Axtar era și ea în mulţime, îmbrăcată în costumul ei 
obișnuit de mercenar, atentă la tot ce mișcă. Nu-și îndreptă 
privirea spre Hunt. 

Hunt fu condus spre o delegaţie de îngeri, care se afla în 
apropierea treptelor. Cu toţii erau membri în Legiunea 45, 
legiunea lui Sandriel. Triarii ei. Pollux se afla în fruntea lor, 
statutul lui de comandant fiind marcat de armura din aur și capa 
albastru-cobalt. Rânjea. 

Rânjetul i se lăţi și mai tare atunci când Hunt își luă locul, 
înconjurat de gărzile lui Sandriel. 

Ceilalţi triari erau aproape la fel de răi ca Barosul însuși. Hunt 
n-avea să-i uite niciodată: femeia slabă, cu pielea palidă și părul 
negru, cunoscută drept Harpia; bărbatul cu aripi negre și chip 
împietrit, căruia i se spunea Copoiul; și Vulturul, îngerul trufaș 
cu privire de gheaţă. Insă toţi aceștia îl ignorau. Ceea ce, știa, 
era mai bine decât să îl bage în seamă. 

Căprioara, ultima dintre triari, nu se vedea pe nicăieri. Deși era 
posibil ca activitatea ei ca vânătoare de spioni în Pangera să fi 
fost mult prea valoroasă pentru Asteri, pentru a-i permite lui 
Sandriel să o ia după ea. 

De cealaltă parte se afla Isaiah și Legiunea 33. Ce mai 
rămăsese din triarii ei. Naomi arăta superb în uniformă, cu 
bărbia ridicată și mâna dreaptă pe mânerul spadei de protocol, 
cu aripile încrucișate, strălucind în lumina dimineţii. 

Lui Isaiah îi alunecă privirea spre Hunt. Așa, în armura neagră, 
îngerul era aproape dezbrăcat în comparaţie cu uniforma 
completă a Comandantului Legiunii 33: platoșa de bronz, 
epoleţii, cnemidele și vambracele... Hunt își amintea cât de 
grele erau. Cât de stupid se simţise de fiecare dată când se 
împodobise cu toate însemnele Armatei Imperiale. Ca un cal 
scos la paradă. 

În stânga îngerilor se aflau forţele din Auxiliarul Regelui 
Toamnei, cu armuri mai ușoare, însă tot la fel de împodobite. 
Vizavi de ei se aflau metamorfii, îmbrăcaţi cu cele mai bune 


haine pe care le aveau. Amelie Ravenscroft nici măcar nu privi 
spre Hunt. Alte grupuri mai mici de Vaniri umpleau restul sălii: 
cei din neamul Apelor și daemonaki. Nu se vedea nici un om. Și, 
în mod cert, nici vreo persoană metisă. 

Hunt încercă să nu se gândească la Bryce. La ce se întâmplase 
în Comitium. 

Prinţesa Feelor. Prinţesa bastardă, însă unica fiică a Regelui 
Toamnei. 

Poate că Bryce era supărată pe el pentru că o minţise, însă și 
ea, la rândul ei, îl minţise. 

Toboșarii - la naiba! nenorociţii de toboșari - dădură tonul. 
Trompetiștii îi urmară o clipă mai târziu. Imnul urâcios al 
Republicii umplu sala. Cu toţii se îndreptară de spate, pentru că 
în faţa ușilor oprise un cortegiu de mașini. 

Lui Hunt i se opri aerul în gât când o văzu pe Jesiba Roga 
ieșind prima, înveșmântată într-o rochie neagră, strânsă pe 
corpul ei cu forme generoase, cu aur străvechi la urechi și în 
jurul gâtului, cu o pelerină diafană de culoarea cernelii 
fluturându-i la spate, sub adierea unui vânt fantomatic. Chiar și 
așa, încălţată cu niște pantofi ameţitor de înalţi, plutea cu 
delicateţea stranie a celor din Casa Focului și a Umbrei. 

Poate că ea fusese cea care îi spusese lui Bryce să își vândă 
sufletul stăpânului din Orașul Adormit. 

Farmazoana își păstră ochii aţintiți asupra celor trei steaguri 
care atârnau deasupra treptelor, în timp ce se îndrepta spre ele: 
cel din stânga era steagul din Valbara; la dreapta se afla 
drapelul Orașului Semilunii, cu blazonul care înfățișa semiluna și 
arcul cu săgeată. lar în centru era steagul Republicii: SPQM și 
cele două ramuri îngemănate de stele. 

După aceea apărură vrăjitoarele. O femeie tânără, cu ten 
maroniu, îmbrăcată într-o robă azurie, păși pe covor, părul ei 
negru strălucind ca niște raze împletite. 

Regina Hypaxia purta de doar trei luni coroana de mure, 
făcută din aur și rubine, a mamei ei și, deși chipul îi era tânăr și 
frumos, în ochii ei negri se citea o oboseală care vorbea despre 
durerea pe care o purta încă în suflet. 

Se zvonea că Regina Hecuba o crescuse în adâncul pădurii 
boreale din Munţii Heliruna, departe de corupţia Republicii. Hunt 
s-ar fi așteptat ca o astfel de persoană să fie intimidată de 
mulţimea adunată acolo și de splendoarea imperială, sau cel 


puţin să rămână uimită, însă regina își păstră fruntea sus și păși 
fără să ezite. De parcă ar mai fi făcut asta de o mie de ori până 
atunci. 

Urma să fie recunoscută în mod oficial drept Regină a 
Vrăjitoarelor din Valbara la deschiderea oficială a Summitului. 
Erau ultimele clipe de dinainte de a moșteni în mod definitiv 
tronul. Dar... 

Când se apropie, Hunt îi văzu mai bine chipul. 

O cunoștea: era vrăjidoctorița de la clinică. Ea îl privi lung, 
dintr-o parte, semn că îl recunoscuse la rândul ei. 

Oare Ruhn știuse? Știuse cu cine se întâlnise, cine îi procurase 
cercetările despre synth? 

Ajunseseră și conducătorii din neamul Apelor: Tharion, care 
purta un costum gri-petrol, alături de o femeie îmbrăcată într-o 
rochie vaporoasă din mătase turcoaz. Nu era Regina Râului - ea 
își părăsea foarte rar Curtea. Însă frumoasa femeie cu ten închis 
la culoare ar fi putut să fie fiica ei. Probabil chiar era fiica ei, 
având în vedere că toţi cei din neamul Apelor pretindeau că 
Regina Râului le este mamă. 

Părul șaten-roșcat al lui Tharion era pieptănat pe spate, cu 
doar câteva șuviţe rebele lăsate pe frunte. Pășea acum pe 
picioare omenești. Nu tresări când îl descoperi pe Hunt în 
mulțime, însă în privirea lui strălucea compătimirea. 

Hunt îl ignoră. Nu uitase cine o adusese pe Bryce pe barcă în 
acea noapte. Tharion, spre meritul lui, nu-și feri ochii de ai lui 
Hunt. Îi zâmbi trist și apoi privi înainte, urmându-le pe vrăjitoare 
spre mezanin, unde se întrezăreau ușile deschise de la sala de 
conferinţe. 

Urmau lupii. Sabine pășea alături de silueta cocoșată a 
Primului, ajutându-l pe bătrân să înainteze. Ochii căprui îi erau 
lăptoși din cauza vârstei, trupul, cândva puternic, se sprijinea în 
baston. Sabine, înveșmântată într-un costum gri-perlat, rânji la 
Hunt și apoi îl conduse pe bătrânul Prim spre lift. Acesta se opri 
însă în loc când văzu unde avea de gând să îl ducă. Și o trase 
spre scări. Apoi începu să urce, dureros de încet, treaptă cu 
treaptă. Mândru moșneag! 

În acest timp, Feele ieșiseră din mașinile lor negre și pășşiseră 
pe covor. Regele Toamnei își făcuse apariţia cu o coroană din 
onix așezată pe pletele lui roșcate. Piatra străveche părea ruptă 
din noapte, chiar și în lumina dimineţii. 


Hunt nu înţelegea cum de nu își dăduse seama până atunci. 
Bryce semăna mai mult decât Ruhn cu tatăl ei. Era adevărat că 
multe dintre Fee aveau aceeași coloristică, însă răceala de pe 
chipul Regelui Toamnei... Văzuse aceeași expresie pe faţa lui 
Bryce de nenumărate ori. 

Regele Toamnei, nu un lord oarecare, fusese cel care o 
însoţise la oracol în acea zi. Cel care o aruncase în drum pe fata 
de treisprezece ani. 

Hunt își strânse pumnii. Nu putea să o învinuiască pe Ember 
Quinlan pentru că fugise în clipa în care văzuse ce monstru se 
ascundea în spatele măștii. După ce îi simţise furia rece. 

Și și-a dat seama că îi poartă pruncul. Un potenţial moștenitor 
al tronului - unul care ar fi putut să complice lucrurile pentru fiul 
lui cu sânge pur, pentru Ales. Nu era de mirare că Regele 
Toamnei le vânase nemilos. 

Ruhn, cu un pas în urma tatălui său, era de-a dreptul 
impozant. Cu ţinuta lui de prinţ, cu Sabia Stelară pe o parte, ai fi 
putut să juri că era unul dintre primii Născuţi din Stele cu acea 
coloratură a lui. Ar fi putut trece cu siguranţă drept unul dintre 
primele Fee care pășiseră prin Falia Nordică, cu atât de mult 
timp în urmă. 

Trecură pe lângă Hunt, iar regele nu-i aruncă nici măcar o 
privire. Însă Ruhn da. 

Ruhn privi cătușele de la încheieturile lui Hunt, îi privi pe triarii 
Legiunii 45, care îl înconjurau, și își plecă ușor capul. Cei din jur 
ar fi putut să creadă că era dezgustat, ori că îl condamna pe 
înger. Însă Hunt înţelesese mesajul: Îmi pare rău. 

Hunt păstră o mină neutră. Şi Ruhn trecu mai departe, cu 
coroana din frunze de mesteacăn lucindu-i pe frunte. 

Apoi, întreaga sală păru să-și ţină respiraţia. 

Îngerii nu veneau în mașini. Nu, ei coborau din ceruri. 

Patruzeci și nouă de îngeri din Garda Asteriană, înveșmântaţi 
în uniforme de gală, numai alb și aur, mărșăluiră în hol, cu 
aripile și suliţele pe care le duceau în mâini înmănușate 
strălucind. Fiecare dintre ei fusese ales și crescut pentru 
această viaţă de slujitor. Doar cei cu aripi de cel mai pur alb 
erau aleși. Nici o pată de culoare nu era acceptată. 

Hunt îi considerase întotdeauna niște măgari înfumurați. 

Îngerii se înșirară de-a lungul covorului, cu aripile ridicate și 
sulițele îndreptate spre plafonul de sticlă, cu pelerinele lor albe 


ca neaua măturând podeaua. Penele albe pe care le aveau 
prinse la căști luceau, de parcă ar fi fost pieptănate recent, iar 
vizierele rămăseseră trase. Fuseseră trimiși din Pangera pentru 
a le aminti tuturor, inclusiv Guvernatorului, că cei care-i ţineau 
în lesă monitorizau încă totul. 

Micah și Sandriel ajunseră amândoi deodată, îmbrăcaţi în 
armura de Guvernator. 

Vanirii îngenuncheară într-un picior în faţa lor. Garda Asteriană 
însă, care nu se pleca decât în fața celor șase stăpâni ai ei, 
rămase în picioare, cu suliţele ridicate, ca doi pereţi gemeni de 
spini, în lungul cărora Guvernatorii înaintară ca la paradă. 

Nimeni nu îndrăznea să vorbească. Nimeni nu încerca nici 
măcar să respire, în timp ce Arhanghelii treceau. 

Nu erau decât niște viermi amărâţi cu toții, la picioarele lor. 

Zâmbetul lui Sandriel îl arse pe Hunt, atunci când Arhanghelul 
trecu pe lângă el. Aproape la fel de tare ca sila și dezamăgirea 
pură a lui Micah. 

Micah își alesese bine metoda de tortură, Hunt trebuia să 
recunoască. Nu era nici o șansă ca Sandriel să îl lase să moară 
repede. Tortura pe care avea să o îndure odată ce se întorceau 
în Pangera avea să dureze secole întregi. Și nu mai exista nici o 
șansă pentru vreun târg ori vreo cale de a se salva. 

lar dacă Hunt ar fi îndrăznit să facă vreun pas greșit, Sandriel 
ar fi știut unde să lovească mai întâi. Pe cine. 

Guvernatorii urcară scările, cu aripile aproape atingându-li-se. 
Hunt nu înţelegea de ce nu se împerecheaseră cei doi. Probabil 
că Micah era destul de decent încât să o găsească pe Sandriel la 
fel de respingătoare precum o considerau toţi ceilalți. Dar tot 
era de mirare că Asterii nu le ordonase să își unească liniile. Nu 
ar fi fost nimic neobișnuit în asta. Sandriel și Shahar fuseseră la 
rândul lor rezultatul unei astfel de uniuni. 

Deși poate că faptul că Sanadriel își ucisese cel mai probabil 
părinţii pentru a pune mâna pe putere pentru ea și sora ei îi 
făcuse să ezite în cazul unor astfel de practici. 

Abia după ce Guvernatorii ajunseră în sala de conferinţă, cei 
adunaţi în hol se puseră în mișcare. Mai întâi îngerii se 
îndreptară spre scară, apoi și ceilalți îi urmară, la rând. 

Hunt, care era ţinut între doi dintre triarii Legiunii 45 - Copoiul 
și Vulturul, amândoi mârâind la el -, încercă să reţină cât mai 
multe dintre detaliile sălii în care pășeau. Era cavernoasă, cu 


cercuri concentrice de mese care se scurgeau spre un planșeu 
amplasat central, pe care se afla instalată o masă rotundă, la 
care aveau să stea liderii. 

Era Gheena însăși. Hunt se mira că prinții din Hel nu erau 
așezați acolo. 

Primul Lupilor, Regele Toamnei, cei doi Guvernatori, fiica 
Reginei Râului, Regina Hypaxia și Jesiba, cu toţii se așezaseră la 
acea masă centrală. Secunzii lor - Sabine, Ruhn, Tharion, o 
vrăjitoare bătrână - își revendicară locurile de la mesele din 
primul cerc. Alături de Jesiba nu mai venise nimeni din Casa 
Focului și a Umbrei, nici măcar vreun vampyr. Apoi, în funcţie de 
rang, fură ocupate și celelalte mese. Fiecare cerc era din ce în 
ce mai larg, pe măsură ce se îndepărta de centru. In total erau 
șapte. Garda Asteriană se alinie la ultimul nivel, lipită de perete, 
cu câte doi îngeri în dreptul fiecăreia dintre cele trei ieșiri. 

Erau, într-adevăr, cele șapte niveluri din Hel. 

Prin cameră erau răspândite video-ecrane, două dintre ele 
atârnând chiar din tavan, iar pe mese se aflau calculatoare. Fury 
Axtar, spre mirarea lui Hunt, ocupă un loc în al treilea cerc, și se 
rezemă de speteaza scaunului. Nu era însoţită de nimeni. 

Hunt fu condus spre un loc de lângă perete și cuibărit între doi 
dintre îngerii din Garda  Asteriană, care-l ignorară cu 
desăvârșire. Din fericire, unghiul în care stătea îi bloca vederea 
spre Pollux și restul triariilor lui Sandriel. Hunt se pregăti 
sufletește când văzu pâlpâind video-ecranele. Intreaga sală 
amuţi. 

Hunt cunoștea acele săli de cristal, cu torţe aprinse de prima- 
lumină prinse de coloanele din cuarţ sculptat, care se înălțau 
spre tavanele arcuite de deasupra. Ştia prea bine cele șapte 
tronuri de cristal, așezate în semicerc pe o estradă din aur, cu 
tronul gol în cel mai îndepărtat capăt. Cunoștea și orașul care 
licărea în spatele lor, dealurile care se pierdeau în lumina 
apusului, Tibrul, care nu era decât o fundă neagră, risipită 
printre ele. 

Cu toţii se ridicară în picioare în fața Asterilor care li se 
arătaseră. Apoi, cu toţii îngenuncheară. 

Hunt ar fi putut să jure că le simţea puterea, chiar și de la 
aproape o mie de kilometri depărtare. Ar fi putut să jure că 
sorbise toată căldura, aerul și viața din încăpere. 


Atunci când se aflase pentru prima oară în faţa lor, Hunt 
simţise că nu va mai trece niciodată printr-o experienţă la fel de 
groaznică. Încă avea pe armură sângele lui Shahar, gâtul îl 
durea de la cât strigase în timpul bătăliei, și, cu toate acestea, 
nu mai întâlnise niciodată ceva la fel de îngrozitor. De străin. 
Simţise că întreaga lui existență nu este decât cea a unei 
efemeride, puterea lui nimic mai mult decât o adiere ușoară în 
faţa unui uragan. Se simţise de parcă ar fi fost aruncat în 
măruntaiele universului. 

Fiecare dintre Asteri avea puterea uneia dintre stelele sacre, 
oricare dintre ei ar fi putut să transforme planeta pe care se 
aflau în pulbere. Însă în ochii lor reci nu era nici măcar o fărâmă 
de lumină. 

Pe sub genele plecate, Hunt îi identifică pe ceilalți care 
îndrăzniseră să își ridice privirea din mocheta gri, în timp ce cei 
șase Asteri îi cercetau: Tharion și Ruhn. Declan Emmet. Și 
Regina Hypaxia. 

Nimeni altcineva. Nici măcar Fury sau Jesiba. 

Ruhn îi întâlni privirea lui Hunt. O voce înceată de bărbat îi 
vorbi în gând: Curajoasă mișcare. 

Hunt își controlă uimirea. Ştia că printre Fee se află și telepaţi, 
mai ales dintre cei care proveneau din Avallen. Insă nu avusese 
niciodată vreo conversaţie cu unul. Cu siguranţă nu în mintea 
lui. $mecher truc. 

Un dar din partea neamului mamei mele - unul pe care nu l- 
am dezvăluit. 

Și ai suficientă încredere în mine pentru a-mi dezvălui 
mie acest secret? 

Ruhn rămase tăcut pentru o clipă. 

Nu trebuie să fiu văzut vorbind cu tine. Dacă ai nevoie de 
ceva, să-mi spui. Voi face tot ce pot pentru tine. 

Încă un șoc pentru Hunt, de parcă i-ar fi trecut prin corp unul 
dintre fulgere. 

De ce m-ai ajuta? 

Pentru că ai fi făcut tot ce ti-ar fi stat în putere ca să o 
împiedici pe Bryce să se dea la schimb lui Sanariel. Ti-am citit-o 
pe chip. 

Ruhn ezită, apoi adăugă, cu o umbră de îndoială: Si pentru că 
nu mai cred că ești chiar aşa măgar. 

Hunt zâmbi ușor. 


Asemenea. 

Asta e un compliment? O nouă pauză. Cum reziști, Athalar? 

Sunt bine. Ea cum e? 

S-a întors la muncă, din câte mi-au spus cei pe care i-am pus 
să o urmărească. 

Bun. 

Hunt nu credea că ar putea să îndure o conversaţie mai lungă 
despre Bryce fără să aibă o criză, așa că zise: Stiai că 
vrăjidoctoriţa aceea e Regina Hypaxia? 

La dracu’! Nu știam. 

Ruhn ar fi continuat poate, însă Asterii se pregăteau să 
vorbească. Toţi ca unul, așa cum o făceau întotdeauna. Telepaţi 
în legea lor. 

— V-aţi adunat pentru a discuta o chestiune care ţine de 
religia voastră. Vă oferim permisiunea noastră. 

Asterii se întoarseră spre Hypaxia. De-a dreptul impresionant, 
vrăjitoarea nu tresări, nu tremură în faţa celor șase Asteri care o 
priveau, nici a lumii, care o privea odată cu ei. 

— Te recunoaștem în mod oficial drept moștenitoarea 
răposatei Regine Hecuba Enador și, odată cu trecerea ei în 
neființă, te ungem acum Regină a Vrăjitoarelor din Valbara. 

Hypaxia își plecă fruntea, cu chipul grav. Pe faţa Jesibei nu se 
citea nici o emoție. Nici o umbră de durere sau regret pentru 
moștenirea pe care o abandonase. Așa că Hunt îndrăzni să 
arunce o privire spre Ruhn, care stătea încruntat. 

Asterii cercetară din nou sala, nici unul mai trufaș însă decât 
Rigelus, Mâna Strălucită. Trupul lui de adolescent slăbuț era o 
ironie față de puterea monstruoasă pe care o ascundea în 
interior. Într-un glas, Asterii continuară: 

— Puteţi începe. Fie ca binecuvântările zeilor și ale tuturor 
stelelor din raiuri să vă lumineze! 

Capetele se plecară și mai adânc, drept mulţumire pentru 
simplul fapt că li se permitea să existe în prezenţa lor. 

— Sperăm că veţi discuta despre aflarea unei căi prin care să 
se pună capăt acestui război lipsit de sens. Guvernatorul 
Sandriel este o martoră valoroasă a distrugerii pe care o 
creează. 

Cuvintele fură urmate de o cercetare oribilă, înceată, a întregii 
săli. Hunt știa că pe el îl privesc atunci când ziseră: 

— Şi sunt și alţii în această sală care pot depune mărturie. 


Singura mărturie care ar fi fost acceptată era aceea că 
oamenii sunt risipitori și nesăbuiţi, că războiul exista din vina 
lor, doar din vina lor și că trebuiau eradicaţi. Nu trebuia arătată 
nici o milă rebeliunii oamenilor, durerile lor nu trebuiau 
ascultate. Singura care exista era realitatea Vanirilor, ei erau 
partea bună, singura. 

Hunt înfruntă privirea lipsită de viaţă a lui Rigelius, de pe 
ecranul central. Un vânt rece, trimis de Sandriel, îl avertiză că 
trebuie să își coboare ochii. Insă el nu ascultă. Ar fi putut să jure 
că Fruntea Asterilor îi zâmbi. Lui Hunt îi îngheţă sângele în vene, 
și nu doar din cauza vântului trimis de Sandriel, și își plecă ochii. 

Imperiul fusese construit pentru a rezista o eternitate. In peste 
cincisprezece mii de ani nu se fisurase. Războiul de acum nu 
avea să fie cel care să-i pună capăt. 

Asterii spuseră într-un glas: 

— Rămas-bun! 

Încă un zâmbet din partea lor, cel mai rău dintre toate fiind al 
lui Rigelus, încă îndreptat spre Hunt. Și ecranele se făcură 
negre. 

Toţi cei din încăpere, inclusiv cei doi Guvernatori, răsuflară 
ușuraţi. Cineva vomitase, după sunetele și duhoarea care 
veneau dintr-un colţ mai îndepărtat. Și, într-adevăr, un 
metamorf leopard ţâșni spre uși, cu o mână la gură. 

Micah se rezemă de spătarul scaunului său, cu privirea aţintită 
la masa din lemn din faţa lui. Pentru câteva momente, nimeni 
nu vorbi. De parcă ar fi avut cu toţii nevoie de o clipă ca să își 
revină. Chiar și Sandriel. 

Apoi Micah se îndreptă, foșni din aripi și spuse, cu o voce clară 
și adâncă: 

— Declar deschis Summitul din Valbara. Slavă Asterilor și 
stelelor pe care le posedă! 

Incăperea răsună în răspuns, chiar dacă nu din toată inima. De 
parcă cu toţii și-ar fi amintit că, nici măcar acolo, în acel ţinut 
despărțit de o mare de Pangera, departe de tranșeele noroioase 
și de palatul strălucitor de cristal din orașul celor șapte coline, 
nici măcar acolo, nu exista scăpare. 


Capitolul 74 


Bryce încercă să nu se gândească prea mult la faptul că Hunt 
și întreaga lume știa ce și cine era ea cu adevărat. Cel puţin, din 
cine știe ce întâmplare norocoasă, presa nu aflase. De parcă, 
oricum, ar fi însemnat ceva să fii o prințesă bastardă. De parcă 
asta ar fi spus ceva despre cine era ea, ca persoană. Șocul pe 
care îl citise pe faţa lui Hunt era tocmai motivul pentru care nici 
nu îi spusese adevărul. 

Rupsese cecul de la Jesiba și, odată cu el, secolele de datorie. 

Oricum nimic nu mai conta de acum. Hunt nu mai era. 

Ştia că este în viaţă. Văzuse la știri transmisiunea de la 
ceremonia de deschidere a Summitului. Hunt arăta la fel ca 
înainte ca totul să se ducă dracului. Incă un mic noroc. 

Abia dacă îi observase pe ceilalţi: Jesiba, Tharion, tatăl ei, 
fratele... Nu, ea își ţinuse ochii aţintiţi asupra unui singur punct 
din mulţime, asupra acelor aripi cenușii, care acum crescuseră 
la loc. 

Jalnică. Era de-a dreptul jalnică. 

Ar fi făcut-o. Ar fi făcut cu plăcere schimb cu Hunt, chiar dacă 
știa ce i-ar fi făcut Sandriel. Ce i-ar fi făcut Pollux. 

Poate că asta însemna că este o idioată, așa cum spusese 
Ruhn. O naivă. Poate că avusese noroc că ieșise cu viaţă din 
holul de la Comitium. Poate că atacul demonului venise ca o 
pedeapsă pentru toate greșelile ei. 

Își petrecuse ultimele zile cercetând legile, ca să vadă dacă nu 
era ceva ce-ar fi putut să facă pentru Hunt. Nu era nimic. Făcuse 
deja singurele două lucruri care i-ar fi putut aduce libertatea: se 
oferise să îl cumpere și apoi se oferise pe sine însăși la schimb. 

Bryce nu credea ultimele cuvinte pe care Hunt i le spusese. Și 
ea ar fi spus același lucru dacă ar fi fost în locul lui. Ar fi fost cât 
mai rece și mai rea dacă asta i-ar fi adus lui siguranța. 

Bryce stătea așezată la biroul ei din expoziţie, cu ochii aţintiţi 
asupra ecranului negru al calculatorului. Orașul fusese liniștit în 
ultimele două zile. De parcă atenţia tuturor s-ar fi îndreptat 
asupra Summitului, deși nu participau la el decât câţiva dintre 
conducătorii și cetăţenii din Orașul Semilunii. 

Urmărise recapitulările știrilor doar ca să mai surprindă vreo 
imagine cu Hunt, dar nu avusese noroc. 


Dormea în camera lui în fiecare noapte. Își punea unul dintre 
tricourile lui, se cuibărea între cearșafurile care îi păstrau 
parfumul și se prefăcea că el doarme întins lângă ea, în 
întuneric. 

Cu trei zile în urmă, la galerie îi sosise un plic cu adresa de la 
Comitium la expeditor. Îi bubuise inima în piept în timp ce 
sfâșiase hârtia, întrebându-se dacă nu cumva Hunt putuse să 
trimită un mesaj... 

Pe birou alunecase opalul alb. Isaiah îi scrisese un bilet 
rezervat, conștient parcă de faptul că toate scrisorile le erau 
citite: 

Naomi l-a găsit pe ponton. S-a gândit că poate îl vrei înapoi. 

Apoi adăugase: /i pare rău. 

Bryce strecurase piatra în sertarul de la birou. 

Acum îl deschise din nou, oftând, și aruncă o privire la piatra 
de culoarea laptelui. Își trecu degetul pe deasupra suprafeţei 
reci. 

— Athie arată deplorabil! observă Lehabah. 

Silfa zbură pe deasupra capului lui Bryce și arătă spre tabletă. 
Pusese pauză procesiunii de deschidere a Summitului, la a treia 
vizionare, chiar când chipul lui Hunt se afla în cadru. 

— Şi tu la fel, BB. 

— Mersi. 

Syrinx se întinse la picioarele lor, căscând. Gheruţele lui 
curbate luceau în lumină. 

— Și acum, ce facem? 

Bryce se încruntă. 

— Ce vrei să spui? 

Lehabah își trecu braţele în jurul corpului, plutind în aer. 

— Ne întoarcem pur și simplu la vieţile noastre normale? 

— Da. 

Ochii ei strălucitori îi întâlniră pe ai lui Bryce. 

— Ce înseamnă normal până la urmă? 

— Mie îmi sună plictisitor. 

Lehabah zâmbi ușurel, căpătând o nuanţă ușor trandafirie. 

Bryce îi zâmbi la rândul ei. 

— Eşti o prietenă bună, Lele. O prietenă foarte bună. 

Oftă din nou și flacăra silfei pâlpăi. 

— Îmi pare rău dacă eu nu ţi-am fost o prietenă prea bună 
câteodată. 


Lehabah își flutură mânuţa și se făcu roșie ca purpura. 

— Vom trece și peste asta, BB. 

Se așeză pe umărul lui Bryce, căldura ei infuzându-i pielea, pe 
care nici nu o simţise cât de rece era. 

— Tu, eu și Syrie. Împreună, vom trece peste asta. 

Bryce își ridică un deget și Lehabah îl apucă cu amândouă 
mânuţele ei strălucitoare. 

— Ne-am înţeles! 

Ruhn anticipase că Summitul va fi intens, vicios, de-a dreptul 
periculos - că își va petrece fiecare clipă întrebându-se dacă nu 
cumva cineva își va pierde capul. Exact așa cum fuseseră toate 
celelalte Summituri la care participase. 

De data aceasta însă, singurul lui dușman părea a fi 
plictiseala. 

Lui Sandriel îi luaseră nu mai puţin de două ore ca să le spună 
că Asterii ordonaseră ca fiecare Casă să trimită mai multe trupe 
pe front. Nu avea nici un rost să se împotrivească cineva. 
Lucrurile nu aveau oricum să se schimbe. Ordinul venise din 
partea Asterilor. 

Apoi începuse discuţia legată de propunerile de comerţ. Și 
discuţia dăduse ocol peste ocol, peste ocol, încât până și Micah 
ajunsese să se încurce și să nu mai înţeleagă cine ce făcuse și 
așa mai departe și mai departe, încât Ruhn ajunsese să se 
întrebe dacă nu cumva Asterii gândiseră această întâlnire ca pe 
o formă de tortură. 

Se întreba câţi dintre soldaţii din Garda Asteriană moţăiau în 
spatele căștilor. Îi văzuse deja pe câţiva dintre membrii mai 
puţin importanţi ai delegaţiilor picotind. Însă Athalar era alert - 
părea să asculte fiecare secundă. Să observe. 

Poate că asta își dorea de fapt Guvernatorul: ca toţi să ajungă 
atât de plictisiţi și de disperaţi ca întâlnirea să se încheie încât 
să fie de acord cu termeni care nu le erau poate în favoare. 

Mai erau însă câţiva care se ţineau tari. Tatăl lui Ruhn era unul 
dintre ei, alături de cei din neamul Apelor și de vrăjitoare. 

O vrăjitoare în special. 

Regina Hypaxia vorbea puţin, însă observă că și ea asculta cu 
atenţie fiecare cuvânt care se rostea, în ochii ei căprui citindu-se 
o inteligenţă milenară, în ciuda tinereţii ei. 

Fusese un șoc pentru el să o vadă în acea primă zi - chipul ei 
familiar în noul context, înveșmântată în robă și cu coroana pe 
cap. Să își dea seama că vorbea de săptămâni întregi cu cea 
care i-ar fi putut fi logodnică, fără să aibă nici cea mai vagă 
idee. 

În acea primă zi, în timp ce se îndreptau spre sala în care se 
servea prânzul, reușise să se strecoare între două dintre 


vrăjitoarele din grupul ei și, ca un măgar, întrebase cu 
autoritate: 

— De ce nu mi-ai spus nimic despre adevărata ta identitate? 

Hypaxia își ţinea platoul pentru prânz cu graţia cu care ar fi 
ținut un sceptru. 

— Nu m-ai întrebat. 

— Ce naiba căutai în acea clinică? 

Clipise din ochii ei întunecați. 

— Am aflat de la sursele mele că în oraș bântuie lucruri rele. Și 
am venit să văd cu ochii mei - în mod discret. 

De aceea se aflase la locul crimei, în cazul gardianului, își 
dăduse Ruhn seama. Şi de aceea fusese de faţă în noaptea în 
care Athalar și Bryce fuseseră atacați în parc. 

_ — Am vrut și să văd cum este să fii... o persoană obișnuită. 
Inainte de toate astea. 

Işi fluturase mâna spre mulţime. 

— Ştii ce gânduri are tatăl meu cu tine? Și cu mine? 

— Am ceva bănuieli! îi răspunsese ea rece. Însă eu nu iau în 
considerare asemenea... schimbări în viața mea acum. 

Işi plecase ușor fruntea și, înainte să se îndepărteze, 
adăugase: 

— Alături de nimeni. 

Și cu asta basta. Îl făcuse praf. 

Acum, cel puţin încerca să fie atent. Să nu se mai uite la 
vrăjitoarea care nu era absolut deloc interesată să se 
căsătorească cu el, slavă zeilor! Oare datorită darurilor ei 
vindecătoare putea să simtă ce naiba era defect în interiorul lui? 
Ce îl făcea să fie ultimul din linia lui? Nici nu voia să afle. Ruhn 
dădu la o parte amintirea profeţiei Oracolului. Cel puţin nu era 
singurul care o ignora pe Hypaxia. Jesiba Roga nu-i spusese nici 
măcar un cuvânt. 

Deși, adevărul era că farmazoana nu vorbise prea mult în 
general. Făcuse însă clar faptul că, în Casa Focului și a Umbrei, 
haosul și moartea însemnau prosperitate și că nu aveau nici o 
problemă cu un război lung și devastator. Secerătorii erau 
întotdeauna bucuroși să culeagă sufletele morţilor, declarase 
ea. Până și Arhanghelii fuseseră puţin descumpăniţi la auzul 
acelor cuvinte. 

După ce ceasul anunţă ora nouă și toate persoanele din sală 
își ocupară locurile, Sandriel anunţă: 


— Micah trebuie să fie prezent în altă parte azi și ni se va 
alătura mai târziu. 

Exista o singură persoană - ei bine, șase mai precis - care l-ar 
fi putut face pe Micah să lipsească de la întâlnire. Sandriel, care 
părea bucuroasă să conducă ea discuţiile zilei, declară: 

— Vom începe cu cei din neamul Apelor, care ne vor explica 
viziunea lor îngustă ce îi face să se opună construirii unui canal 
pentru transportarea tancurilor noastre și pentru înlesnirea liniei 
de aprovizionare. _ 

Fiica Reginei Râului își mușcă buza de jos, ezitând. Insă 
Căpitanul Tharion Ketos fu cel care îi ţinu piept lui Sanariel: 

— Aș spune că atunci când mașinăriile voastre de război ne 
vor sfâșia bancurile de stridii și pădurile de varec, nu va mai fi 
considerat drept viziune îngustă faptul că industria pescuitului 
va fi distrusă. _ 

Ochii lui Sandriel luciră ca oţelul. Insă 
dulce: 

— Veţi primi compensații. 

Tharion nu dădu înapoi. 

— Nu este vorba doar despre bani. Este vorba despre grija pe 
care o purtăm acestei planete. 

— Războiul cere sacrificii. 

Tharion își puse mâinile-n sân, mușchii cizelându-i-se prin 
bluza neagră. 

După parada de la deschidere și întâlnirile nesfârșite din prima 
Zi, cei mai mulţi dintre participanţi optaseră pentru niște ţinute 
mult mai puţin formale. 

— Cunosc preţul războiului, Guvernatorule. 

Era curajos să rotească acele cuvinte, privind-o în ochi pe 
Sandriel. 

Regina Hypaxia interveni, cu o voce blândă, dar hotărâtă: 

— Grija lui Tharion este întemeiată. Și cunoaște precedente. 

Ruhn se îndreptă în scaun odată cu toate privirile care se 
aţintiră asupra reginei-vrăjitoare. Nici ea nu se dădu bătută în 
faţa furtunii din privirea lui Sandriel. 

— În lungul graniţei de est cu Marea Rhagan, bancurile de 
corali și de kelpi, distruse în Războaiele Sorvakkiane, cu două 
sute de ani în urmă, nu au fost refăcute nici până în ziua de azi. 
Cei din neamul Apelor, care le aveau în grijă, au primit 


As 


i răspunse bărbatului 


compensaţii, așa cum propui acum. Însă doar pentru câteva 
anotimpuri. 

În sală se lăsă o liniște mormântală. 

— Vei plăti, Guvernatorule, pentru o sută de sezoane? Pentru 
două sute? Și ce se va întâmpla cu fiinţele care își au casa în 
locurile pe care tu propui să le distrugem? Acestea ce 
compensaţii vor primi? 

— Sunt Inferiori. Sunt mai inferiori decât Inferiorii, răspunse 
Sandriel rece, neimpresionată. 

— Sunt copii care aparţin de Midgard. Copiii Cthonei! răspunse 
regina-vrăjitoare. 

Sandriel zâmbi larg, cu toţi dinţii: 

— Scutește-mă cu bazaconiile tale romanţioase! 

Hypaxia nu îi întoarse zâmbetul. O privi doar în ochi. Fără să o 
provoace, doar cu sinceră și pură hotărâre. 

Spre uluirea lui Ruhn, Sandriel fu prima care își cobori privirea. 
Își dădu ochii peste cap și își foșni foile. Până și Regele Toamnei 
fu surprins. Şi o studie pe tânăra regină mai atent. Intrebându- 
se, fără îndoială, cum de o vrăjitoare de douăzeci și șase de ani 
avea atât tupeu. Sau cu ce o avea Hypaxia la mână pe Sanariel, 
de putea să facă un Arhanghel să își plece fruntea în faţa ei. 

Se întreba probabil dacă regina-vrăjitoare ar fi fost cu adevărat 
o mireasă potrivită pentru Ruhn, ori dacă nu cumva, mai 
degrabă, un ghimpe în coaste. 

De cealaltă parte a mesei, Jesiba Roga îi zâmbi ușurel 
Hypaxiei. Era primul semn prin care o recunoștea pe tânăra 
vrăjitoare. 

— Despre canal..., începu Sandriel, băţoasă, așezându-și 
hârtiile, vom discuta mai târziu. Liniile de aprovizionare... 

Și Arhanghelul se avântă într-un nou discurs despre planurile 
ei de eficientizare a războiului. _ 

Hypaxia se întoarse la hârtiile pe care le avea în faţă. Insă 
ochii i se ridicară spre cel de-al doilea cerc de mese, spre 
Tharion. 

Bărbatul îi oferi un zâmbet mic, discret - mulţumiri și 
recunoaștere. 

Regina-vrăjitoare dădu la rândul ei din cap, aplecându-și ușor 
bărbia. 


Bărbatul își ridică, din întâmplare parcă, foaia pe care se 
văzură în jur de douăzeci de rânduri de însemnări - număra 
ceva. 

Hypaxia făcu ochii mari, aprinși de uimire și reproș, și Tharion 
își cobori hârtia, înainte ca și altcineva să o mai observe. Și mai 
adăugă o linie. 

Roșeaţa se strecură în obrajii reginei-vrăjitoare. 

Tatăl lui începuse însă să vorbească, așa că Ruhn le ignoră 
jocurile și își strânse umerii, încercând pe cât posibil să se 
prefacă atent. De parcă i-ar fi păsat. 

Nimic nu conta, până la urmă. Sandriel și Micah aveau să 
obţină tot ceea ce își doreau. Și totul avea să rămână 
neschimbat. 


Hunt era atât de plictisit încât avea impresia că i se va scurge 
creierul prin urechi. 

Încerca însă să se bucure de aceste ultime zile de linişte și 
relativ confort, chiar și așa, cu Pollux care-i urmărea fiecare 
mișcare din celălalt colț al sălii. Pollux, care aștepta momentul 
în care putea să nu se mai prefacă civilizat. Hunt știa că Barosul 
număra orele până când urma să se năpustească asupra lui. 

Așa că, de fiecare dată când măgarul zâmbea la el, Hunt îi 
rânjea la rândul lui. 

Lui Hunt i se vindecaseră aripile, în sfârșit. Le încercase așa 
cum putuse, întinzându-le și încordându-le. Dacă Sandriel i-ar fi 
permis să zboare, știa că l-ar fi putut duce. Așa credea. 

Așa, rezemat de perete, disecând fiecare cuvânt care se 
rostea în încăpere, trecea printr-o nouă formă de tortură. Insă 
continua să asculte. Fu atent, chiar și în momentele în care cei 
mai mulţi păreau să se lupte cu somnul. 

Spera că delegaţiile vor rezista - Feele, neamul Apelor și 
vrăjitoarele - până la finalul Summitului, înainte de a-și aminti 
că totul nu era decât o iluzie, controlul pe care credeau că îl au, 
și că Asterii puteau oricând emite un edict prin care să 
reglementeze noile legi ale comerţului. În același fel în care 
procedaseră cu noutăţile în privinţa războiului. 

Nu mai voia decât câteva zile în plus. Asta își zicea Hunt. 

În ultimele trei zile, Bryce își mutase cartierul general în 
biblioteca galeriei. Stătea mult peste ora de închidere și se 
întorcea în zorii zilei. Nu avea nici un rost să petreacă prea mult 
timp în apartament, de vreme ce frigiderul îi era gol, iar Syrinx o 
însoțea întotdeauna. Se gândise că putea foarte bine să stea la 
birou, până când nu și-ar mai fi simţit casa ca pe o cochilie 
goală. 

Jesiba, ocupată cu Summitul, nu verifica înregistrările video. 
Nu vedea că ambalajele de la mâncarea livrată acolo acopereau 
toate suprafeţele din bibliotecă, că mini-frigiderul era plin de 
brânzeturi, sau că Bryce începuse să-și poarte îmbrăcămintea 
sport la birou. Nici că începuse să se spele în baia din spatele 
bibliotecii. Sau că anulase toate întâlnirile cu potenţialii clienţi. 
Şi nici că luase o nouă amuletă archesiană direct din seiful 
Jesibei - ultima din acel teritoriu. Una dintre cele cinci care mai 
rămăseseră în întreaga lume. 

Era doar o chestiune de timp însă, până când Jesiba avea să se 
plictisească și să deschidă una dintre zecile de camere, 
descoperind astfel totul. Sau să verifice calendarul și să 
descopere toate întâlnirile reprogramate. 

Bryce fusese contactată de doi potenţiali angajatori și avea 
deja programate interviurile. Trebuia să se gândească, desigur, 
la niște scuze cu care să o vrăjească pe Jesiba. O programare la 
vrăjidoctoriţă sau la dentist - ceva obișnuit, dar necesar. lar 
dacă reușea să obţină vreunul dintre acele posturi, trebuia să 
ticluiască un plan ca să-și poată plăti datoria pentru Syrinx - 
ceva care să nu-i rănească egoul Jesibei, în așa fel încât Bryce 
să nu sfârșească transformată în vreo creatură oribilă, doar 
pentru că îndrăznea să plece. 

Bryce oftă și își trecu palma peste un volum vechi, scris într-un 
jargon juridic, pentru descifrarea căruia aveai nevoie de o 
diplomă de specialitate. Nu mai întâlnise niciodată în viaţă 
atâtea ergo și prin urmare, sau include, dar nu se limitează la. 
Dar continua să cerceteze. 

Același lucru îl făcea și Lehabah. 


— Ce zici de asta, BB? întrebă Silfa și se aprinse, arătând spre 
pagina pe care o avea în faţă. Scrie: Sentința unui condamnat 
poate fi schimbată dacă... 

— Ne-am uitat pe aia acum două zile. Ajungem inevitabil 
înapoi la sclavie. 

Un hârșâit slab umplu aerul din încăpere. Bryce se uită la nakk 
pe sub gene, atentă să nu lase creatura să observe că i-a atras 
atenţia. Nakkul rânjea oricum la ea. Ca și cum el ar fi știut ceva 
ce ea nu știa. 

Câteva secunde mai târziu înţelese de ce. 

— Mai e un caz, dedesubt. Femeia de rasă umană a fost 
eliberată după... 

Syrinx mârâi. Nu spre acvariu, ci spre scările acoperite de 
covorul verde. g 

Se auzeau pași degajați. Intr-o secundă Bryce era în picioare, 
cu mâna după telefon. 

O pereche de ghete, apoi blugi închiși la culoare și... 

Aripi albe ca zăpada. Un chip ireal de frumos. 

Micah. 

Lui Bryce i se scurtcircuitară toate gândurile. Arhanghelul păși 
în bibliotecă și își roti privirea în jurul rafturilor, se uită la scările 
care urcau spre mezaninul din aramă și alcovurile lui, la acvariu 
și la nøkkul care încă rânjea. Deasupra strălucea instalaţia de 
iluminat - o explozie solară. 

Nu trebuia să fie acolo jos. Nu trebuia să vadă acele cărți... 

— Excelenţă, bălmăji Bryce, ușa de la intrare era deschisă. 

Privirea Arhanghelului era atât de intensă încât te lovea în 
moalele capului. 

Bineînțeles că încuietorile și farmecele nu-l putuseră opri. 
Nimic nu-l putea opri. 

Bryce își domoli inima care-i bubuia în piept, suficient cât să 
spună: 

— M-aș bucura să vă primesc sus, Excelenţă. Dacă doriţi, o pot 
contacta pe Jesiba. 

Jesiba, care este la Summitul la care și tu ar trebui să fii în 
acest moment. 

— Aici jos este bine. 

Micah o luă încet spre unul dintre rafturile înalte. 

Syrinx tremura pe canapea; Lehabah se ascunsese în spatele 
unui morman de cărţi. Până și animalele se ascunseseră în 


cuștile și acvariile lor. Singurul care continua să rânjească era 
ngkkul. 

— De ce nu luaţi un loc, Excelenţă? 

Bryce începu să adune cutiile de la mâncare în braţe, fără să-i 
pese că se putea mânji de chili pe tricoul ei alb. Nu voia decât 
ca Micah să se îndepărteze naibii de rafturile acelea pline cu 
cărţi preţioase. 

Arhanghelul o ignoră și continuă să examineze titlurile pe care 
îi cădeau ochii. 

Urd apără și păzește! Bryce dădu drumul cutiilor în coșul deja 
vârfuit. 

— Sus avem o colecţie de artă fascinantă. Poate mi-aţi putea 
detalia ce căutaţi. 

Bryce îi aruncă o privire lui Lehabah, care căpătase o culoare 
verzuie, îngrijorătoare, și își scutură ușurel capul, avertizând-o 
că trebuia să fie atentă. 

Micah își strânse aripile și se întoarse spre Bryce. 

— Ce caut? 

— Da, șopti ea. Eu... 

Arhanghelul o ţintui cu ochii lui de gheaţă. 

— Pe tine te caut. 


Întâlnirea din acea zi era cea mai rea dintre toate. Cea mai 
înceată. 

Sandriel se delecta făcându-i să se învârtă în jurul cozii. De pe 
buzele ei alunecau doar minciuni și jumătăţi de adevăr, de parcă 
ar fi savurat preludiul a ceea ce avea să se întâmple: la sfârșit, 
cu toţii aveau să cedeze în fața dorințelor ei și ale Asterilor. 
Hunt se rezemă de perete, așa cum stătea, între cei doi soldaţi 
din Garda Asteriană, gătiţi în uniformele lor, și privi cum limba 
ceasului se apropie de ora patru. Ruhn arăta ca și cum ar fi 
ațipit cu o jumătate de oră în urmă. Cei mai mulţi dintre 
participanţii de nivel mai jos fuseseră expediaţi, sala rămânând 
astfel destul de goală. Până și Naomi fusese trimisă înapoi în 
Lunathion, ca să se asigure că Legiunea 33 era în formă. Nu mai 
rămăseseră decât liderii și ajutoarele lor. De parcă și-ar fi dat 
deja cu toţii seama că discuţiile nici nu-și mai aveau rostul. Că 
republica asta nu era decât o șarlatanie. Că nu existau decât cei 
care conduceau și cei care trebuiau să îngenuncheze. 


— Construirea unui nou port în lungul coastei de est, zise 
Sandriel pentru a o suta oară, ne va permite să creăm o zonă 
securizată pentru legiunea noastră acvatică... 

Se auzi țârâitul unui telefon. 

Jesiba Roga, spre surprinderea lui Hunt, își scoase telefonul din 
buzunarul interior al sacoului ei gri, asortat cu rochia pe care o 
purta. Apoi se foi în scaun, ferindu-și ecranul de privirea 
curioasă a bărbatului din stânga ei. 

Câţiva dintre conducători observaseră și ei că atenţia Jesibei 
se îndrepta acum spre telefon. Sandriel își continua discursul, 
fără să bage de seamă, însă Ruhn se trezise și acum o privea și 
el pe femeie. Fury, care stătea cu două rânduri în spatele ei, la 
fel. 

Jesiba glisă pe ecranul telefonului, cu buzele rujate roșu 
strânse, apoi ridică mâna. Până și Sandriel se opri din vorbit. 

— Imi cer scuze că întrerup, Guvernatorule, zise Roga, dar e 
ceva ce tu... ce noi cu toţii trebuie să vedem. 

Hunt nu avea nici un motiv raţional, care să justifice groaza 
care i se strecură în inimă. Pe telefonul Jesibei ar fi putut fi orice. 
Şi cu toate acestea, i se uscase gura. 

— Ce e? întrebă Sandriel autoritar, din celălalt capăt al sălii. 

Jesiba o ignoră și îi aruncă o privire lui Declan Emmet. 

— Poţi să conectezi telefonul meu la ecranele astea? 

Farmazoana arătă spre mulțimea de ecrane din sală. 

Declan, care stătuse pe jumătate adormit în spatele lui Ruhn, 
se îndreptă imediat de spate. 

— Da, nici o problemă. 

Declan era suficient de deștept încât să privească întâi spre 
Sandriel. Arhanghelul își dădu ochii peste cap, dar aprobă. Într-o 
clipă își deschise laptopul. Se încruntă în faţa a ceea ce-i 
apăruse pe ecran, însă apoi apăsă un buton. 

Se arătară zeci de înregistrări, de la diferite camere - toate din 
Griffin Antichităţi. In pătrăţelul din colţul de jos, din dreapta, 
într-o bibliotecă bine cunoscută... Hunt uită să mai respire. 

Mai ales pentru că telefonul Jesibei vibră din nou și un mesaj - 
în continuarea unei conversații începute anterior, din câte se 
părea - apăru pe ecrane. Inima îi îngheţă când citi numele: 
Bryce Quinlan. 

Și i se opri cu totul în piept atunci când citi mesajul: Sunt 
pornite ecranele? 


— Ce dracu'? șuieră Ruhn. 

Bryce stătea în fața camerei și turna într-un pahar ceva ce 
părea a fi vin. Şi, în spatele ei, așezat la masa centrală din 
bibliotecă, era Micah. 

Sandriel murmură: 

— A zis că are o întâlnire... 

Camera de filmat era ascunsă într-una dintre cărţi, chiar 
deasupra capului lui Bryce. 

Declan apăsă câteva taste și mări acea înregistrare video. 
După câteva clipe și partea de audio începu să funcţioneze, 
inundând sala de conferinţă. 

Bryce spuse peste umăr, cu un zâmbet degajat pe buze: 

— Ai vrea și ceva de mâncat? Niște brânzeturi? 

Micah se rezemă de masă, cercetând cărțile întinse acolo. 

— Da, mulţumesc. 

Bryce fredonă ușor, tastând pe ascuns în telefon, în timp ce își 
făcea de lucru în dreptul măsuţei cu gustări. 

Următorul mesaj către Jesiba apăru pe ecranele din sala de 
conferinţă. 

Un singur cuvânt, care îi îngheţă sângele în vene lui Hunt. 

Ajutor. 

Nu era o rugăminte jucăușă. Se citea în privirea lui Bryce 
atunci când își ridică ochii spre cameră. 

În ochii ei se citea groaza. Groază pură. Fiecare instinct din 
trupul lui Hunt intră în alertă. 

— Guvernatorule, i se adresă Regele Toamnei lui Sandriel. Aș 
vrea să mi se explice ce se întâmplă. 

Dar, înainte ca Sandriel să poată răspunde, Ruhn ordonă, cu 
ochii lipiţi de ecran: 

— Flynn, trimite o unitate Aux la Griffin Antichității. Acum. 

Într-o secundă, Flynn avea telefonul în mână. 

— Micah n-a făcut nimic rău! se răsti Sandriel la Prinţul Feelor. 
A demonstrat doar că are un gust foarte prost la femei. 

Hunt mârâi. Ştia că asta i-ar fi adus o biciuire din partea lui 
Sandriel, dar reacţia lui fusese acoperită de mărâiturile lui 
Declan și Ruhn. 

Tristan Flynn se răstea la cineva: 

— Duceţi-vă la Griffin Antichităţi, chiar acum! Da, în Piaţa 
Veche. Nu... Duceţi-vă doar! La dracu’! E un ordin! 


Ruhn îi mai comandă ceva lordului, însă Micah începuse din 
nou să vorbească: 

— Văd că ai fost ocupată, spuse Arhanghelul și arătă spre 
masă. Cauţi o portiță? 

Bryce își înghiţi nodul din gât și începu să așeze platoul pentru 
Micah. 

— Hunt este prietenul meu. 

Acelea erau... acelea erau cărți legislative, pe masă. Lui Hunt i 
se făcu stomacul ghem. 

— A, da! spuse Micah și se rezemă de speteaza scaunului. 
Admir asta la tine. 

— Ce dracu’ se întâmplă? zise Fury printre dinţi. 

Micah continuă: 

— Loială până la moarte... și după. Chiar dacă ai toate 
dovezile din lume, tu tot nu vrei să crezi că Danika a fost doar o 
târfă dependentă de droguri. 

Sabine și alţi lupi mârâiră. Hunt o auzi pe Amelie Ravenscroft 
șoptindu-i lui Sabine: 

— Ar trebui să trimitem o haită de lupi acolo. 

— Toate haitele de top sunt aici! murmură Sabine, cu ochii 
lipiti de ecran. Toate forţele de securitate de top sunt aici. Nu 
am lăsat decât câţiva acolo. 

Dar, ca și cum s-ar fi aprins un chibrit, întreaga ţinută a lui 
Bryce se schimbă. Frica se transformă în furie ascuţită, 
strălucitoare. Hunt era de obicei încântat să îi vadă acea privire 
dogoritoare. Nu și acum. 

La dracu’! Folosește-ți capul, se rugă tăcut. Fii deșteaptă! 

Bryce așteptă ceva timp, cu ochii la platoul de brânzeturi și 
struguri pe care îl pregătea. 

— Cine poate ști care este adevărul? întrebă ea pe un ton 
neutru. 

— Filosofii din această bibliotecă au avut cu siguranţă părerile 
lor în această privinţă. 

— În privinţa Danikăi? 

— N-o face pe proasta. 

Zâmbetul lui Micah crescu. Arătă cu mâna spre cărțile care îi 
înconjurau. 

— Ştiai că faptul că păstrezi aceste volume îţi poate aduce un 
bilet doar dus spre execuţie? 

— Mi se pare cam exagerat pentru niște simple cărți. 


— Oamenii au murit pentru aceste cărţi! toarse Micah, arătând 
spre rafturile înalte din jurul lor. Sunt titluri interzise aici, dacă 
nu mă înșel. Multe dintre ele nu ar trebui să existe decât în 
Arhivele Asterilor. Evoluție, matematici, teorii care contrazic 
superioritatea Vanirilor și a Asterilor. Unele dintre ele aparținând 
unor filosofi despre care oamenii afirmă că au existat înainte de 
Asteri, adăugă cu un râs moale, teribil. Mincinoși și eretici, care 
au recunoscut că greşesc după ce Asterii i-au torturat ca să 
scoată adevărul din ei. Au fost arși de vii, iar ereziile lor au fost 
folosite ca să aprindă focul. Şi totuși, aici, supraviețuiesc. Toate 
cunoștințele lumii vechi. Ale unei lumi de dinainte de Asteri. Și 
teoriile legate de o lume în care Vanirii nu vă sunt stăpâni. 

— Interesant, zise Bryce. 

Nu se întorsese încă spre Arhanghel. 

Ruhn o privi pe Jesiba: 

— Ce, mai exact, se află în acea bibliotecă? 

Jesiba nu răspunse. Nu scoase un cuvânt. Ochii ei cenușii 
promiteau însă moarte. 

Micah continuă, răspunzând fără să știe, întrebării prinţului: 

— Ai măcar idee ce te înconjoară, Bryce Quinlan? Aceasta este 
Marea Bibliotecă din Parthos. 

Cuvintele răsunară în sală. Jesiba refuză însă să-și deschidă 
buzele. 

Bryce, spre meritul ei, zise: 

— Mie îmi sună a teorie a conspirației. Parthos nu este decât o 
poveste de adormit copiii, spusă de oameni. 

Micah chicoti. 

— Zise femeia care poartă la gât o amuletă Archesiană. 
Amuleta preotesei care în vechime a păzit Parthosul. Eu cred că 
știi ce se află aici - știi că ţi-ai petrecut timpul în mijlocul a ceea 
ce a mai rămas din bibliotecă, după ce a fost arsă în mare parte 
de Vaniri, cu cincisprezece mii de ani în urmă. 

Lui Hunt i se căscă un gol în piept. Ar fi putut să jure că 
dinspre Jesiba se propagase o briză rece. 

Micah continuă, leneș: 

— Ştiai că, în timpul Primelor Războaie, după ce Asterii au dat 
ordinul, o armată de oameni au dus ultima bătălie împotriva 
Vanirilor la Parthos? Pentru că voiau să salveze dovezile despre 
ceea ce fuseseră înainte ca Falia să se deschidă - pentru că 
voiau să salveze cărțile? O sută de mii de oameni au mărșăluit 


în acea zi în luptă, știind că vor muri și că vor pierde războiul, 
spuse Micah, zâmbind. Și asta, doar pentru a-i oferi preotesei 
timp ca să poată salva cele mai importante cărţi. Le-au încărcat 
pe bărci și apoi au dispărut. Sunt curios să aflu cum au acostat 
la Jesiba Roga. 

Farmazoana care își vedea toate secretele dezvăluindu-i-se pe 
ecrane rămânea în continuare tăcută. Nu recunoștea ceea ce se 
spusese. Avea oare ceva de-a face cu hotărârea ei de a părăsi 
vrăjitoarele? Sau cu motivul pentru care i se alăturase Regelui 
din Adâncuri? 

Micah se lăsă pe spate, în scaunul lui, foșnindu-și aripile. 

— Bănuiam de mult că ceea ce a mai rămas din Parthos este 
găzduit aici - două mii de ani de cunoștințe omenești, de 
dinainte de venirea Asterilor. Am aruncat o privire asupra 
titlurilor de pe rafturi și acum știu că este adevărat. 

Nimeni din sală nu clipi măcar în fața adevărului dezvăluit. 
Jesiba arătă însă spre ecrane și le ceru lui Tristan Flynn și lui 
Sabine, cu vocea tremurândă: 

— Spuneţi-le celor din Aux se miște mai repede. Să salveze 
acele cărţi. Vă implor. 

Hunt strânse din dinţi. Bineînţeles că volumele erau mai 
importante pentru ea decât Bryce. 

— Auxiliarul nu va face așa ceva! interveni Sandriel rece, 
zâmbindu-i Jesibei, care se încordase. Şi orice va fi având de 
gând să-i facă Micah micuţei tale asistente, nici nu se compară 
cu ceea ce îţi vor face Asterii ţie, pentru că ai adăpostit 
asemenea erezii... 

Însă Bryce ridică platoul cu brânzeturi și paharul de vin și zise: 

— Guvernatorule, eu doar lucrez aici. 

ÎI privi în sfârșit în față pe Micah. Purta hainele ei sport: colanţi 
și un tricou alb, cu mâneci lungi. Încălţările ei sport, de un roz 
fosforescent,  străluciră ca niște scântei de zori în 
semiobscuritatea bibliotecii. 

— Fugi! strigă Flynn spre ecran, de parcă Bryce l-ar fi putut 
auzi. La naiba, fugi, Bryce! 

Sandriel îi aruncă o privire urâtă. 

— Îndrăznești să îl acuzi pe Guvernator de ceva? 

Însă în ochi i se citea și ei îndoiala. 

Lordul Fee o ignoră, cu ochii lipiți de ecran. 


Hunt îngheţase. Bryce așeză pe masă platoul cu brânzeturi și 
vinul și îi zise lui Micah: 

— Ai venit aici pentru mine. lată-mă! spuse cu un zâmbet 
aproximativ. Summitul acela trebuie să fi fost foarte plictisitor. 

Bryce își strânse mâinile la spate - o imagine a indiferenţei. Și 
făcu cu ochiul. 

— Ai de gând să mă inviţi din nou în oraș? 

Micah nu se vedea din unghiul în care era camera, deși Declan 
îl mărise acum: Bryce își mișca degetele la spate. Arăta spre 
scări. Un ordin tăcut, dar disperat către Lehabah și Syrinx: să 
fugă. Nici unul dintre ei nu se mișcă. 

Micah zise cu șarm: 

— Așa cum mi-ai răspuns tu odată... Nu sunt interesat. 

— Păcat! 

În sala de conferinţe liniștea era palpabilă. 

Bryce făcu din nou semne la spate, cu degetele tremurânde. 
Vă rog, părea să spună. Vă rog, fugiți. Cât e distras de mine. 

— la un loc! zise Micah, arătând spre scaunul din faţa sa. Să 
fim civilizaţi, totuși, în legătură cu asta. 

Bryce ascultă, fluturându-și genele. 

— In legătură cu ce? 

— În legătură cu faptul că tu îmi vei da Cornul Lunei. 

Bryce știa că șansele ca lucrurile să se termine cu bine erau 
foarte mici. 

Dar dacă Jesiba îi văzuse mesajele, poate că nu era totul în 
van. Poate că așa toată lumea avea să vadă ce i se întâmplase. 
Poate reușeau să salveze cărţile, dacă farmecele protectoare și 
vrăjile din jurul lor ar fi putut să reziste furiei unui Arhanghel. 
Chiar dacă farmecele galeriei nu îl opriseră. 

Bryce îi răspunse lui Micah dulce: 

— Nu am nici o idee unde se află Cornul. 

Zâmbetul de pe chipul Arhanghelului nu păli. 

— Mai încearcă o dată. 

— Nu am nici o ideea unde se află Cornul, Guvernatorule? 

Micah își rezemă braţele puternice de masă. 

— Vrei să știi ce cred eu? 

— Nu, dar ai să-mi spui oricum? 

Lui Bryce îi bubuia inima în piept. 

Micah chicoti. 

— Eu cred că te-ai prins. Cel mai probabil cu câteva zile în 
urmă, la fel ca mine. 

— Sunt flatată că mă consideri atât de inteligentă. 

— Nu pe tine. 

Arhanghelul râse din nou, rece. 

— Danika Fendyr era cea inteligentă. Ea a furat Cornul de la 
templu, iar tu o cunoșteai destul de bine încât să îţi dai seama 
ce a făcut cu el. 

— De ce ar fi vrut Danika să ia Cornul? întrebă Bryce cu 
inocenţă. Este stricat. 

— A fost fisurat. lar eu bănuiesc că te-ai prins deja cu ce se 
poate repara. 

Inima îi sări din piept când Micah se răsti: 

— Synth! 

Bryce se ridică în picioare, genunchii tremurându-i ușor. 

— Guvernator sau nu, aceasta este o proprietate privată. Dacă 
vrei să mă arzi pe rug odată cu toate cărţile acestea, vei avea 
nevoie de un mandat. 

Bryce ajunsese la scări. Syrinx și Lehabah nu se mișcaseră 
însă. 


— Dă-mi Cornul! 

— Ti-am zis, nu știu unde este. 

Puse un picior pe prima treaptă și într-o secundă Micah apăru 
lângă ea, cu mâna la gâtul ei. Arhanghelul șuieră: 

— Nu minţi. 


Hunt apucase să facă doar un pas spre scări când vântul lui 
Sandriel îl opri, izbindu-l înapoi de perete. | se încolăci în jurul 
gâtului, îi astupă corzile vocale. Reducându-l la tăcere în faţa a 
ceea ce se desfășura pe ecrane. 

Micah mârâi la urechea lui Bryce, animal mai degrabă decât 
înger: 

— Vrei să știi cum am aflat? 

Bryce tremură în timp ce Guvernatorul își trecu posesiv mâna 
în josul spinării ei. 

Hunt văzu roșu în faţa ochilor: posesivitatea acelei atingeri, 
oroarea care i se citea în privire lui Bryce. 

Bryce nu era proastă ca să încerce să fugă, în timp ce Micah îi 
mângâia spatele, cu dorinţa întipărită în fiecare atingere. 

Hunt își încleștă falca, până la durere. Respira greu. Avea să-l 
ucidă. Avea să găsească o cale prin care să scape de Sandriel și 
avea să-l ucidă pe Micah pentru acea atingere... 

Micah își trecu degetele pe deasupra lănţișorului delicat de la 
gâtul lui Bryce. Era unul nou, își dădu Hunt seama. 

Și Micah toarse, fără să știe de camera de la doar câţiva 
centimetri de el. 

— Am văzut înregistrarea cu tine, din holul de la Comitium. l-ai 
dat amuleta ta Archesiană lui Sandriel. Și ea a distrus-o. 

Mâna mare a Arhanghelului se înfășură în jurul gâtului ei. 
Bryce își închise ochii. 

— Așa mi-am dat seama că și tu te-ai prins de adevăr. 

— Nu știu despre ce vorbești! șopti Bryce. 

Micah strânse mai tare și, pentru Hunt era ca și cum mâna ar fi 
fost încolăcită în jurul gâtului său, într-atât de greu îi era să 
respire. _ 

— Timp de trei ani ai purtat acea amuletă. In fiecare zi, în 
fiecare oră. Danika știa asta. Ştia și că nu ai ambiţie și că nu vei 
părăsi niciodată acest loc de muncă. Și că, prin urmare, nu-ţi vei 
scoate niciodată amuleta. 

— Ești nebun! reuși Bryce să îngaime. 


— Oare? Atunci explică-mi de ce, după nici o oră de la 
momentul în care ţi-ai scos amuleta, kristallos te-a atacat? 

Hunt împietri. O atacase un demon în acea zi? li întâlni privirea 
lui Ruhn, și prinţul dădu din cap, cu chipul pal. Am reușit să 
ajungem la timp, fu tot ceea ce Danaan îi transmise în gând. 

— Am avut ghinion? încercă Bryce. 

Micah nu zâmbi, cu mâna încă strânsă în jurul gâtului ei. 

— Tu nu ai Cornul. Tu ești Cornul. 

Mâna Arhanghelului alunecă din nou în lungul spatelui ei. 

— Ai devenit purtătoarea lui în noaptea în care Danika l-a 
măcinat într-o pulbere fină și l-a amestecat cu cerneala- 
vrăjitoarelor, după care te-a îmbătat atât de tare încât n-ai mai 
fost în stare să pui întrebări sau să protestezi și ţi l-a tatuat pe 
spate. 

— Ce? șuieră Fury. 

Zeilor! Hunt își încleștă dinţii, neputând încă să vorbească din 
cauza lui Sandriel. 

Insă Bryce zise: 

— Oricât de șmecher ar suna asta, Guvernatorule, tatuajul 
meu spune... 

— Limbajul lui este mai presus de această lume. Este limbajul 
universului. Şi este o comandă directă care activează Cornul 
atunci când asupra tatuajului se revarsă putere pură. Exact așa 
cum a funcţionat pentru Prinţul Născut din Stele. Poate că tu nu 
ai darurile fratelui tău, dar cred că sângele neamului vostru și 
synth-ul vor compensa pentru asta atunci când îmi voi folosi 
puterea asupra ta. A revărsa putere asupra tatuajului, asupra ta 
- înseamnă, în esenţă, să sufli în Corn. 

Nările lui Bryce fremătară. 

— Îţi zic eu în ce să sufli, măgarule! 

Bryce își dădu capul pe spate atât de repede încât nici măcar 
Micah nu putu să oprească coliziunea dintre creștetul ei și nasul 
lui. Se clătină, dându-i timp lui Bryce să se răsucească și să 
fugă... 

Mâna Arhanghelului nu-și slăbise însă strânsoarea. 

O trase înapoi, rupându-i tricoul la spate, și o aruncă la podea. 

Strigătul i se înecă mut îngerului în piept, însă cel al lui Ruhn 
răsună în întreaga sală, când Bryce se prăvăli pe covor. 

Lehabah ţipă, iar Syrinx mărâi, însă Bryce reuși să le strige: 

— Ascundeţi-vă! 


Arhanghelul se oprise însă, cercetând-o pe femeia întinsă pe 
podea, în faţa lui. 

Cercetându-i tatuajul de pe spate, care conţinea Cornul Lunei 
în cerneala lui neagră. 

Bryce reuși să se ridice în picioare, de parcă ar fi avut unde să 
fugă, unde să se ascundă de Guvernator și de puterea lui 
teribilă. Ajunse până în celălalt capăt al camerei, până la 
treptele care urcau spre mezanin... 

Micah era însă mai rapid ca vântul. O apucă de gleznă cu o 
mână și o aruncă în celălalt colţ al încăperii. 

Țipătul lui Bryce atunci când se izbi de masa de lemn care se 
dezmembră sub ea era cel mai teribil sunet pe care Hunt îl 
auzise în viaţa lui. 

— La dracu'! O va ucide, gâfâi Ruhn. 

Bryce își făcu loc printre așchiile de lemn. Cu sângele 
curgându-i din gură, șopti: 

— Tu i-ai ucis pe Danika și pe cei din haită. 

Micah zâmbi. 

— Și m-am bucurat de fiecare clipă. 

Sala de conferinţe se cutremură. Ori poate că doar asta simţea 
Hunt. 

Şi apoi Arhanghelul o apucă din nou pe Bryce, iar Hunt nu mai 
putu să suporte cum o apucă de gât și o aruncă din nou, izbind- 
o de rafturi. 

— Unde dracu’ e Auxiliarul? urlă Ruhn la Flynn. La Sabine. 

Însă Sabine era împietrită, cu ochii largi și goi. 

Teribil de încet, Bryce se târî înapoi spre scările de la mezanin, 
agăţându-se cu ghearele de cărţi, ca să își croiască drum. O 
rană uriașă îi îmbibase de sânge colanţii. Osul i se vedea lucind 
sub o așchie înfiptă în carne. Bryce oftă, plângând aproape. 

— De ce? 

Lehabah se strecurase spre ușa de metal de la baia din 
spatele bibliotecii, pe care reușise să o deschidă, și îi făcea 
parcă semn lui Bryce să vină acolo - ca să se închidă înăuntru 
până când ar fi venit ajutoare. 

— Ai aflat, după atâtea cercetări, că sunt unul dintre 
investitorii de la Industriile Redner? Că am acces la toate 
experimentele lor? 

— O, la dracu’! se auzi vocea lui Isaiah din celălalt capăt al 
sălii de conferinţe. 


— Şi ai aflat, continuă Micah, ce făcea Danika pentru 
Industriile Redner? 

Bryce se târa încă pe spate, spre scări. Nu avea unde să se 
ducă însă. 

— Lucra cu jumătate de normă la pază și securitate. 

— Așa v-a zis ea? 

Micah rânji. 

— Danika îi găsea pe cei pe care Redner își dorea să îi 
găsească. Persoane care nu își doreau să fie găsite. Inclusiv un 
grup de rebeli din gruparea Ophion, care experimentaseră cu o 
formulă pentru magie sintetică - pentru a-i ajuta pe oameni. Au 
săpat adânc și au aflat din istorii demult uitate că veninul 
demonului kristallos anulează magia - magia noastră. Așa că, 
acești rebeli inteligenţi au decis să afle de ce, izolând proteinele 
care erau vizate de acel venin. Sursa magiei. Spionii de rasă 
umană ai lui Redner i-au vândut acestuia pontul și uite-așa 
Danika ne-a adus cercetările și pe cei din spatele acestora. 

Bryce încercă să respire, târându-se mai departe. Nici o 
persoană din sala de conferinţe nu scoase un cuvânt când Bryce 
întrebă: 

— Asterii nu aprobă magia sintetică. Cum de a reușit Redner 
să scape basma curată cu cercetările lui? 

Hunt se cutremură. Bryce încerca să tragă de timp. 

Micah părea mai mult decât fericit să îi răspundă. 

— Pentru că Redner știa că Asterii ar fi oprit orice fel de 
cercetări legate de magia sintetică, pentru că știa că eu le-aș fi 
oprit experimentele, a transformat discursul despre synth într- 
unul despre un medicament menit să vindece. Redner m-a 
invitat să fac investiţii. Primele teste au fost un succes: cu 
ajutorul lui, oamenii puteau să se vindece mai repede decât 
folosind orice fel de putere de-a Feelor sau de-a 
vrăjidoctorițelor. Însă testele ulterioare n-au mai mers conform 
planului. Vanirii, am aflat, își ieșeau cu totul din minţi atunci 
când li se administra synth. lar oamenii care luau prea mult... ei 
bine. Danika s-a folosit de trecerea pe care o avea la securitate 
ca să fure înregistrări de la teste. Şi bănuiesc că ţi le-a lăsat ţie, 
nu-i așa? 

Solas arzător! Ușor, ușor, treaptă cu treaptă, apucându-se de 
cărţile acelea preţioase, Bryce își croia drumul în sus, pe scară. 

— Cum a aflat ce aveai de fapt de gând? 


— Își băga nasul întotdeauna acolo unde nu-i fierbea oala. Voia 
întotdeauna să îi protejeze pe cei fără apărare. 

— De monștri ca tine! scuipă Bryce, târându-se încă în sus. 

Trăgând încă de timp. 

Zâmbetul lui Micah era de-a dreptul hidos. 

— N-a ascuns niciodată faptul că este interesată de teste, 
pentru că voia să-și ajute prietena slabă și vulnerabilă, pe 
jumătate om. Pe tine, care nu aveai să moștenești vreo putere. 
Se întreba dacă magia sintetică ţi-ar putea oferi o șansă în lupta 
cu prădătorii care conduc această lume. lar, după ce a văzut 
ororile pe care synth-ul le poate provoca, a început să își facă 
griji pentru cei supuși la teste. Să își facă griji pentru ceea ce li 
s-ar putea întâmpla oamenilor, dacă ar ajunge să se 
răspândească. Însă angajaţii de la Redner spun că Danika făcea 
și ea cercetările ei acolo. Nimeni nu știa ce fel de cercetări, însă 
ea își petrecea timpul în laboratoarele lor în afara orelor de 
muncă. 

Totul se afla probabil pe dispozitivul de memorie pe care Bryce 
îl găsise. Hunt se rugă ca ea să-l fi pus undeva bine. Se întrebă 
ce alte secrete zguduitoare mai conţinea. 

Bryce spuse: 

— Danika nu vindea synth în acea noapte, pe barcă, nu-i așa? 

— Nu. În acel punct îmi dădusem seama că am nevoie de 
cineva cu acces nerestricționat în templu, ca să ia Cornul - eu aș 
fi fost identificat cu ușurință. Așa că, după ce a furat 
înregistrările cu testele, am avut ocazia de a mă folosi de asta. 

Bryce reuși să mai urce o treaptă. 

— Tu ai dat drumul synth-ului pe străzi. 

Micah se luă după ea. 

— Da. Ştiam că nevoia constantă a Danikăi de a face pe eroina 
o va determina să îl caute, ca să salveze vieţile nenorociţilor din 
Lunathion. A reușit să-l strângă în mare parte, însă nu pe tot. 
După ce i-am spus că am văzut-o pe râu, după ce i-am spus că 
nimeni nu va crede că Prințesa Petrecăreaţă încerca să curețe 
străzile de droguri, s-a trezit cu mâinile legate. l-am spus că 
sunt dispus să uit totul dacă-mi va face o mică favoare, la 
momentul potrivit. 

— Tu ai provocat pana de curent în noaptea în care a furat 
Cornul. 


— Da. Dar am subestimat-o pe Danika. Avea suspiciuni în 
privinţa interesului meu pentru synth dinainte să îi dau drumul 
pe străzi, iar atunci când am șantajat-o ca să fure Cornul trebuie 
să-și fi dat seama de legătura dintre cele două. De faptul că 
artefactul putea fi reparat cu ajutorul synth-ului. 

— Așa că ai ucis-o din cauza asta? 

Incă o treaptă, încă o întrebare care să-i câștige timp. 

— Am ucis-o pentru că a ascuns Cornul înainte să am șansa de 
a-l repara. Și de a-mi ajuta astfel supușii. 

— Cred că puterea ta este îndeajuns pentru asta! zise Bryce, 
de parcă ar fi încercat să se salveze flatându-l. 

Arhanghelul păru să se întristeze cu adevărat pentru o clipă. 

— Nici măcar puterea mea nu este îndeajuns pentru a-i ajuta. 
Pentru a ţine războiul departe de țărmurile din Valbara. Pentru 
asta am nevoie de ajutor din afara lumii noastre. Cornul va 
deschide un portal și îmi va permite să invoc o armată care îi va 
decima pe rebeli și va pune capăt distrugerii lor. 

— Din ce lume? întrebă Bryce, albindu-se. Din Hel? 

— Cei din Hel nu ar îngenunchea în faţa mea. Însă legendele 
străvechi vorbesc și despre alte lumi, lumi care s-ar pleca în faţa 
unei puteri ca a mea - care s-ar pleca în faţa Cornului. 

Micah zâmbi, rece ca un pește din adâncul mării. 

— Cel care mânuiește Cornul la puterea lui desăvârșită poate 
face orice. S-ar putea încorona chiar ca unul dintre Asteri. 

— Puterea lor este înnăscută, nu creată! îi aruncă Bryce, chiar 
dacă chipul i se făcuse pământiu. 

— Cu ajutorul Cornului, nu ai mai avea nevoie de moștenirea 
unei stele pentru a conduce. lar Asterii ar recunoaște asta. M-ar 
accepta ca pe unul dintre ei. 

Râse din nou. 

— Tu i-ai ucis pe cei doi studenți. 

— Nu. Ei au fost măcelăriți de un satir care luase synth - în 
timp ce Danika era ocupată să fure Cornul în acea noapte. Sunt 
sigur că s-a simţit extrem de vinovată. 

Bryce tremura. Și Hunt tremura și el. 

— Şi ai mers pur și simplu la apartament și i-ai ucis, pe ea și 
pe cei din Haita Diavolilor? 

— Am așteptat eliberarea lui Philip Briggs. 

Bryce murmură: 

— El avea sarea neagră în laborator, ceea ce îl incrimina. 


— Da. Odată ce a fost lăsat din nou în libertate, am mers la 
apartamentul Danikăi - apartamentul vostru -, i-am oprit pe cei 
din Haita Diavolilor cu puterea mea, apoi i-am injectat Danikăi 
synth-ul. Şi am privit cum îi sfâșie în bucăţi și cum apoi se 
distruge pe ea însăși. 

Bryce plângea cu hohote. 

— Dar ea nu ţi-a spus. Nu ţi-a spus unde este ascuns Cornul. 

Micah ridică din umeri. 

— A rezistat. 

— Și ce?! Ai invocat demonul kristallos ca să-ți ascunzi 
urmele? L-ai lăsat să te atace pe acea alee pentru ca triarii tăi 
să nu suspecteze nimic? Sau doar pentru a-ţi oferi ocazia de a 
monitoriza cazul acesta atât de îndeaproape, fără a trezi 
suspiciuni? Și apoi, la dracu', ai așteptat doi ani?! 

Micah se încruntă. 

— Am petrecut ultimii doi ani căutând Cornul, invocând 
demoni kristallos ca să mi-l găsească, dar n-am dat de nici o 
urmă. Până când mi-am dat seama că nu eu trebuie să fac 
munca asta mundană. Pentru că tu, Bryce Quinlan, erai cheia 
care dezlega misterul Cornului. Ştiam că Danika l-a ascuns 
undeva și că tu, dacă îţi voi da ocazia să te răzbuni, mă vei 
conduce direct la el. Eu, cu toată puterea mea, nu-l putusem 
găsi, însă tu... tu ai iubit-o. Și puterea dragostei tale avea să mi- 
| aducă. Avea să-ţi alimenteze nevoia de dreptate și să te 
conducă drept la el, adăugă Micah pufăind. Însă era posibil să 
nu ajungi prea departe singură. Așa că am plantat o sămânță în 
mintea Regelui Toamnei. 

Toţi cei din sala de conferință își întoarseră capetele spre 
bărbatul cu chipul împietrit. 

Ruhn ţipă la tatăl lui: 

— Te-a jucat pe degete ca pe o marionetă! 

Ochii de chihlimbar ai Regelui Toamnei străluciră de furie 
aprigă. Insă Micah continuă, înainte ca el să poată rosti ceva: 

— Ştiam că, cu câteva ironii la adresa puterii din ce în ce mai 
slabe a Feelor, la pierderea Cornului, aveam să-i răscolesc 
suficient mândria încât să-i ordone Fiului său Născut din Stele să 
îl caute. 

Bryce respiră lung. 

— Pentru că, dacă eu nu-l găseam, poate Ruhn l-ar fi putut 
descoperi. 


Ruhn clipi. 

— Eu... De fiecare dată când am mers în căutarea Cornului... 

Prinţul păli. 

— Întotdeauna simţeam nevoia de a merge la Bryce. 

Se răsuci în scaun, căutându-i privirea lui Hunt, și îi transmise 
în gând: 

Am crezut că este vorba despre galerie, despre cunoștințele 
care se ascund acolo, dar... la naiba! era ea. 

Legătura ta, ca Născut din Stele, cu ea și cu Cornul trebuie să 
fi fost mai puternică decât puterea de ecranare a amuletei 
Archesiene, răspunse Hunt. Aveţi o legătură strânsă, Prinţule! 

Bryce ceru să afle: 

— Şi de ce ai invocat demonul kristallos în ultimele luni? 
Pentru ce crimele? 

Micah răspunse, cu glas tărăgănat: 

— L-am invocat pentru a vă împinge pe voi de la spate, știind 
că legătura dintre Corn și kristallos vă va conduce spre artefact. 
Şi faptul că i-am injectat pe Terţian, pe novice și pe gardianul de 
la templu cu synth, lăsându-i apoi să se sfâșie în bucăţi, a fost 
tot pentru a vă ajuta pe voi. L-am folosit pe Terţian ca pretext 
pentru a te implica în investigaţie, iar de ceilalţi doi m-am folosit 
ca să îți ghidez pașii spre Corn. Am ţintit două persoane care 
fuseseră la templu în noaptea în care Danika l-a furat. 

— Şi bomba de la Corbul Alb, cu acea efigie a Cornului de pe 
ladă? Tot pentru a ne împinge de la spate? 

— Da, și pentru a trezi suspiciunea împotriva oamenilor. Am 
pus bombe în mai multe puncte din oraș, în locuri în care m-am 
gândit că ai putea merge. Când dispozitivul de localizare din 
telefonul lui Athalar mi-a arătat că vă aflaţi la club, am știut că 
zeii ţin cu mine. Așa că am detonat bomba de la depărtare. 

— Aș fi putut să mor. 

— Poate. Dar eram gata să pariez că Athalar te va proteja. Şi 
de ce n-aş fi provocat puţin haos, ca să înteţesc resentimentele 
dintre oameni și Vaniri? Mă ajută să îi conving și pe alţii de 
înţelepciunea planului meu de a pune capăt acestui conflict. Mai 
ales când costul poate fi considerat de unii prea mare. 

Lui Hunt îi vâjâia capul. Nimeni, în întreaga sală, nu scotea 
vreun cuvânt. 

Bryce își încetini retragerea, crispându-se din cauza durerii. 


— Şi blocul? Am crezut că Hunt a dat foc, dar nu a fost el, nu-i 
așa? Tu ai fost. 

— Da. Cererea proprietarului a ajuns la toţi triarii mei. Şi la 
mine. Știam că Danika nu a lăsat nimic acolo. Însă ajunsesem să 
mă delectez cu suferința ta, Bryce Quinlan. Ştiam că planul lui 
Athalar de a face rost de synth va fi dejucat curând și am fost 
dispus să pariez că vei crede tot ce-i mai rău despre el. Că vei 
crede că și-a folosit fulgerul din vene ca să pună în pericol 
persoane nevinovate. Athalar este un ucigaș. M-am gândit că 
trebuie să îţi reamintesc. Faptul că planul meu s-a potrivit cu 
vina pe care el o simţea deja a fost un bonus neașteptat. 

Hunt ignoră privirile îndreptate asupra lui. Nenorocitul nu 
avusese de gând să-și onoreze târgul nici o clipă. Dacă ar fi 
rezolvat cazul, Micah l-ar fi ucis. l-ar fi ucis și pe el, și pe Bryce. 
Fusese jucat pe degete, ca un prost. 

Bryce întrebă, cu vocea îndurerată: 

— Când ai început să-ţi dai seama că este vorba despre mine? 

— In grădina de noapte, demonul l-a atacat pe Athalar. Abia 
mai târziu mi-am dat seama că intrase probabil în contact cu 
vreunul dintre obiectele personale ale Danikăi, care, la rândul 
lor, intraseră în contact cu Cornul. 

În acea zi, Hunt atinsese jacheta de piele a Danikăi. îi luase 
mirosul. 

— După ce l-am scos pe Athalar din joc, am invocat din nou 
demonul - și el s-a dus ţintă la tine. Singurul lucru care se 
schimbase era că, în sfârșit, în sfârșit îţi dăduseși jos amuleta. Şi 
apoi..., chicoti Arhanghelul. Am văzut pozele cu tine și cu 
Athalar. Inclusiv pe cea cu spatele tău. Tatuajul pe care ţi-l 
făcuseși cu câteva zile înainte de moartea Danikăi, conform 
listei cu ultimele locuri pe care aceasta le frecventase, pe care 
Ruhn Danaan vi-o trimisese, ţie și lui Athalar, al cărui cont îmi 
este extrem de ușor accesibil. 

Bryce își înfipse degetele în covor, de parcă îi crescuseră 
gheare. 

— Şi de unde știi că va mai funcţiona măcar Cornul, acum că îl 
am în piele? 

— Forma fizică a Cornului nu contează. Nu contează dacă este 
în formă de corn, de colier sau este o pudră amestecată cu 
cerneala-vrăjitoarelor - puterea lui rămâne intactă. 


Hunt înjură în gând. El și Bryce nu merseseră niciodată la 
salonul de tatuaje. Bryce spusese că știa de ce fusese Danika 
acolo. 

Micah continuă: 

— Danika știa că amuleta Archesiană te va ascunde de orice 
formă de detectare, fie ea magică sau demonică. Cu amuleta 
aceea la gât erai invizibilă pentru kristallos, demonul creat 
pentru a vâna Cornul. Am bănuit că Danika știa că Jesiba Roga 
are farmece similare în jurul galeriei și poate că a pus câteva și 
în apartamentele voastre - cel vechi și cel pe care ţi l-a lăsat - 
pentru a se asigura că vei fi cât mai ascunsă de el. 

Hunt cercetă camerele din faţa galeriei, de pe stradă. Unde 
dracu’ era Auxiliarul? 

Bryce îi aruncă cu ciudă: 

— Şi te-ai gândit că nimeni nu va afla? Cum rămâne cu 
mărturia lui Briggs? 

— Briggs este un fanatic descreierat care a fost prins de 
Danika înainte de un bombardament plănuit în detaliu. Nimeni 
nu-l va asculta. 

Mai ales având în vedere că avocatul îi fusese furnizat de 
Micah. 

Bryce aruncă o privire spre cameră. De parcă ar fi vrut să se 
asigure că funcţionează. 

Sabine șopti: 

— L-a tras de limbă ca să-l facă să mărturisească totul. 

În ciuda terorii care îi încorda trupul, Hunt se simţi inundat de 
mândrie. 

Micah zâmbi din nou. 

— Așa că, iată-ne aici. 

— Eşti un rahat. 

Însă atunci Micah își duse mâna spre buzunarul de la jachetă. 
Şi scoase o seringă. 

— Faptul că mă înjuri nu o să mă oprească să folosesc Cornul. 

Lui Hunt i se tăie respiraţia. 

Micah se apropie de Bryce. 

— Rămășițele Cornului sunt acum impregnate în carnea ta. 
Când îţi voi injecta synth-ul, proprietăţile lui vindecătoare vor 
tinti și vor vindeca orice vor găsi stricat. Și, astfel, Cornul va fi 
din nou întreg. Gata pentru mine, pentru ca eu să pot vedea, în 
sfârșit, dacă funcţionează. 


— Vei risca deschiderea unui portal spre o altă lume în mijlocul 
Orașului Semilunii... 

Bryce scuipa cuvintele, trăgându-se departe de el. 

— ...doar ca să vezi dacă funcţionează? 

— Dacă am dreptate, beneficiile vor cântări cu mult mai mult 
decât orice victime. 

Micah vorbise blând, în timp ce în vârful seringii strălucea un 
bob de lichid. 

— Păcat că tu nu vei supravieţui efectelor secundare ale 
synth-ului, ca să vezi cu ochii tăi. 

Bryce se întinse, ca să apuce o carte de pe unul dintre rafturile 
din lungul scării, dar Micah o opri cu o pală de vânt. 

Chipul lui Bryce se frânse când Arhanghelul se aplecă 
deasupra ei. 

— Nu. 

Nu putea să se întâmple așa ceva. Hunt nu putea să lase să se 
întâmple așa ceva. 

Însă Bryce nu putea să facă nimic. Hunt nu putea să facă 
nimic. Și Micah îi înfipse acul în coapsă. Goli tot conţinutul 
seringii. Bryce urlă, se zbătu, însă, la sfârșit, Micah se dădu 
singur la o parte. 

Probabil că puterea lui nu o mai ţinea la fel de strâns, pentru 
că Bryce se prăvăli pe trepte. 

Nenorocitul privi spre ceas. Măsurând cât timp mai era până 
când Bryce urma să se sfâșie singură în bucăţi. Incet, rănile de 
pe trupul ei chinuit începură să se închidă. Buza crăpată i se 
vindecă imediat, complet, deși rana până la os din coapsă lua 
ceva mai mult timp. 

Zâmbind, Micah întinse mâna spre tatuajul de pe spatele ei. 

— Să începem? 

Însă Bryce se mișcă din nou și, de data aceasta, puterea lui 
Micah nu mai reuși să o oprească înainte de a pune mâna peo 
carte de pe raft, pe care o strânse cu putere la piept. 

Din carte erupse o lumină de aur, o bulă care îi respinse mâna 
lui Micah. Arhanghelul insistă. Însă bula nu ceda. 

Slavă zeilor! Poate așa câștiga câteva minute până când 
venea ajutorul... Însă ce ar fi putut să facă o haită din Aux 
împotriva unui Arhanghel? Hunt se zbătu împotriva legăturilor 
lui invizibile. Își cercetă mintea în căutarea unei căi de salvare, 


în căutarea cuiva care se afla încă în acel nenorocit oraș și care 
ar fi putut să o ajute... 

— Prea bine, zise Micah. 

Zâmbetul nu îi părăsi buzele cât testă din nou bariera aurie. 

— Există și alte căi prin care să te fac să cedezi. 

Bryce tremura în bula ei aurie. Lui Hunt i se opri inima în loc 
urmărindu-l pe Micah cum coboară scările de la mezanin. 
Arhanghelul se îndreptă fix spre Syrinx, care stătea ghemuit în 
spatele canapelei. 

— Nu! șopti Bryce. Wu... 

Himera se zbătu, vrând să-l muște pe Arhanghelul care-l apuca 
de ceafă. ` 

Bryce dădu drumul cărţii. Bula aurie dispăru. Insă, atunci când 
încercă să se sprijine pe piciorul care încă se vindeca, se 
prăbuși. Nici măcar synth-ul nu reușise să o vindece suficient de 
repede încât să poată păși. 

Micah îl purtă pe Syrinx oricum. Spre acvariu. 

— TE ROG! urlă Bryce. 

Încercă să se miște din nou. Și apoi din nou, și din nou, şi din 
nou. 

Însă Micah nu ezită nici o clipă. Deschise ușa spre scările care 
duceau deasupra acvariului în care se afla ngkkul. Bryce urla 
fără încetare. 

Declan mută imaginea pe camera de deasupra acvariului chiar 
în momentul în care Micah deschidea trapa prin care creatura 
era hrănită. Şi îl aruncă pe Syrinx în apă. 


Capitolul 78 
Nu știa să înoate. 


Syrinx nu știa să înoate. Nu avea nici o șansă să iasă de acolo, 
să scape de ngkk... 

Din unghiul în care se afla, Bryce putea să întrezărească doar 
o frântură din piciorușele pe care Syrinx și le mișca cu disperare, 
luptându-se să rămână la suprafaţă. Bryce dăduse drumul cărții, 
bula aurie risipindu-se, și încercase să se ridice în picioare. _ 

Micah apăru din spatele ușii care ducea spre scara bazinului. li 
simţi puterea o secundă mai târziu. 

O răsuci și o lipi cu faţa de treptele acoperite de covor. 
Expunându-i spatele. 

Bryce se zvârcoli. Durerea sfâșietoare din picior nu era nici pe 
departe la fel de chinuitoare ca amorţeala care i se strecura în 
sânge. Syrinx se îneca, se... 

Micah se aplecă deasupra ei. Ea își întinse o mână... spre raft. 
Degetele, care o furnicau, îi trecură pe deasupra titlurilor. 
Despre numărul Divin; Mortii Vii Cartea sufletelor, Regina cu o 
mie de fețe... 

Syrinx se zbătea fără încetare, se lupta încă din greu... 

Apoi Micah trimise suflul unei flăcări albe, încinse, drept în 
spatele ei. In Corn. 

Bryce ţipă, chiar dacă focul nu ardea, ci absorbea doar 
cerneala. Putere pură trecea prin ea, flacăra se transforma în 
gheaţă și i se frângea în sânge, ca niște ghețari pe o mare 
învolburată. 

Aerul din încăpere părea să se contracte din ce în ce mai 
mult... 

Apoi, explodă în exterior, într-un val violent. Bryce urlă, gheaţa 
din vene topindu-i-se într-un calvar arzător. Deasupra se 
spărseseră geamurile. După care nimic. 

Nimic. Bryce tremura, la podea, tăișul gheții și arsura flăcării 
zbătându-se spasmodic în interiorul ei. 

Micah privi în jur. Aștepta. 

Bryce abia mai putea să respire, tremurând în timp ce aștepta 
să se deschidă vreun portal, să se caște o gaură spre o altă 
lume. Insă nu apărea nimic. 

În ochii lui Micah pâlpâi dezamăgirea: 


— Interesant. 

Din acel cuvânt, Bryce înţelesese totul: avea să încerce din 
nou. Și apoi din nou. Nu conta dacă ea era în viaţă sau doar o 
grămadă de carne. Trupul ei avea să păstreze cerneala Cornului 
- era Cornul însuși. Avea să se folosească de cadavrul ei dacă 
era nevoie, doar ca să deschidă portalul. 

Işi dăduse seama de tot în orele de după atacul demonului, de 
pe doc, atunci când se privise în oglindă. Atunci începuse să 
bănuiască faptul că tatuajul de pe spatele ei nu era scris în nici 
un alfabet cunoscut, pentru că nu era vorba despre vreun 
alfabet. Nu de unul din Midgard. Cercetase din nou toate locurile 
prin care Danika trecuse în acea ultimă săptămână și băgase de 
seamă că singurul care rămăsese neverificat era salonul de 
tatuat. Apoi își dăduse seama că nu mai avea amuleta și că 
fusese atacată. Exact așa cum fusese atacat Hunt de kristallos 
în grădină după ce atinsese geaca Danikăi la galerie. Atinsese 
ceva care purta mirosul Danikăi, impregnat de cel al Cornului. 

Bryce se zbătu, împotrivindu-se strânsorii invizibile în care o 
ţinea puterea lui Micah. Degetele îi alunecară pe cotorul unei 
cărţi indigo. 

Syrinx, Syrinx, Syrinx... 

— Poate că ar fi mai eficient să jupoi Cornul de pe tine! 
murmură Micah. 

Şi scoase un pumnal din teaca prinsă de coapsă. 

— Mi-e teamă că te va durea. 

Degetul lui Bryce se agăţă de cotorul cărţii. Te rog. 

Cartea nu se clinti. Micah îngenunche deasupra ei. 

Te rog, imploră Bryce cartea. Te rog. 

Cartea îi alunecă între degete. 

Apoi Bryce o trase de pe raft și o deschise. 

Şi din ea ţâșni o lumină verzuie. Drept în pieptul lui Micah. 

Îl aruncă în celălalt colț al bibliotecii, drept spre intrarea 
deschisă de la baie. 

Unde Lehabah aștepta în umbra ușii, ţinând la rândul ei o 
carte micuță în mâini, din paginile căreia fu eliberată o nouă 
rafală de putere care izbi ușa, închizând-o. 

Puterea cărţii șuieră peste ușa băii, sigilând-o. Încuindu-l pe 
Arhanghel înăuntru. 


Ruhn nu se trezise în acea dimineaţă așteptându-se să-și vadă 
sora murind. 

lar tatăl lor... Tatăl lui Ruhn nu scosese nici un cuvânt în faţa 
ororilor care se desfășurau în fața ochilor lui. 

Bryce stătu întinsă pe scări trei secunde, cât i se lipi definitiv 
osul de la picior, cu ochii aţintiţi asupra ușii de la baie. Poate că 
ar fi fost amuzant faptul că un semizeu era închis într-o baie, 
însă situaţia era mult prea terifiantă. 

In spatele lui Ruhn se auzi o voce strangulată: 

— Ajut-o! 

Era Hunt. Mușchii gâtului îi erau contractaţi, în luptă cu 
strânsoarea lui Sandriel. Și, într-adevăr, ochii îi erau aţintiţi 
asupra Arhanghelului, când șuieră: 

— Ajut-o! 

Ușa de metal de la baie, chiar și cu puterea cărţii, care o 
pecetluise, nu avea să-l oprească pe Micah pentru prea mult 
timp. Câteva minute, poate. lar synth-ul din corpul lui Bryce... 
Cât timp mai avea la dispoziţie până când avea să se sfâșie în 
bucăți? 

Lehabah alergă la Bryce, chiar în timp ce Hunt striga din nou 
la Sandriel: 

— Du-te și oprește-l! 

Nu conta că, și dacă ar fi zburat extraordinar de repede, lui 
Sandriel tot i-ar fi luat o oră să ajungă acolo. Treizeci de minute 
cu un elicopter. 

Hunt se înecă. Sandriel îl strânsese mai tare, reducându-l la 
tăcere. 

— Acesta este teritoriul lui Micah. Nu am autoritatea necesară 
pentru a interveni în treburile lui. 

Athalar reuși să mai scoată totuși câteva cuvinte, cu ochii lui 
negri arzând: 

— Du-te dracu'. 

Toţi triarii lui Sandriel își îndreptară atenţia asupra lui Hunt. Lui 
nu părea să-i pese însă. Pentru că Bryce tocmai ce-i striga lui 
Lehabah: 

— Deschide trapa bazinului! 

Rana adâncă din coapsa lui Bryce se închisese în cele din 
urmă, graţie synth-ului care-i curgea prin sânge, așa că într-o 
clipă era în picioare, alerga. 


Ușa de la baie se cutremură. Bryce nici măcar nu se uită într- 
acolo în timp ce sărea, încă șchiopătând, spre scările de la 
bazin. Apucase un cuţit de pe podea. Pumnalul lui Micah. 

Ruhn uitase să mai respire, privind-o pe Bryce cum urcă 
scările, rupându-și o bucată din tricou, cu care să-și prindă 
pumnalul de ea. O teacă improvizată. 

Declan schimbă unghiul transmisiei cu acela de la camera 
mică de deasupra bazinului. Apa pleoscăia prin podeaua de 
vergele. Un pătrat mare aflat în centru se deschise în întuneric, 
iar mica platformă susţinută de lanţuri cobori deasupra 
acvariului. Lehabah pluti spre panoul de control. 

— Nu îl atacă! plânse silfa. Syrie zace acolo nemișcat, e mort... 

Bryce îngenunche și începu să respire adânc. Repede, repede, 
repede... 

— Ce face? întrebă Regina Hypaxia. 

— Se hiperventilează! îi șopti Tharion. Ca să ia mai mult aer în 
plămâni. 

— Bryce! se rugă Lehabah. Este un... 

Însă Bryce mai trase o ultimă oară aer în piept și apoi se 
aruncă înăuntru. 

În bârlogul nakkului. Platforma pentru hrană căzu odată cu ea, 
lanţul desfășurându-se în întuneric și Bryce îl apucă, înotând în 
adânc, jos, mai jos, și mai jos... 

Bryce nu avea magie. Nu avea puteri, nici nemurirea care săo 
protejeze. Nici de nakkul care se afla în același bazin cu ea, nici 
de Arhanghelul care cel mai probabil într-un minut avea să se 
elibereze. Nici de synth-ul care avea să o distrugă, dacă ceilalţi 
ar fi dat greș. 

Sora lui, sora lui ireverenţioasă și sălbatică - știa toate astea și 
sărise oricum, ca să-și salveze prietenul. 

— Acesta este Calvarul ei! murmură Flynn. La dracu'! Acesta 
este Calvarul ei. 

Apa rece ameninţa să-i fure aerul preţios din plămâni. 

Bryce refuză să se gândească la frig, la durerea care persista 
în piciorul ei vindecat, la cei doi monștri care se aflau în 
bibliotecă, cu ea. Cel puţin unul dintre ei era pentru moment 
oprit de ușa de la baie. 

Celălalt... 

Bryce își păstră atenţia asupra lui Syrinx, refuzând să se lase 
dominată de teroare, refuzând să-și piardă respiraţia în timp ce 
se apropia de trupul nemișcat al himerei. 

N-avea să accepte așa ceva. Nici măcar o clipă. 

Începură să-i ardă plămânii. Se luptă împotriva ocluziunii și îl 
înhăță pe Syrinx, purtându-l înapoi spre platformă, afară din 
apă, departe de nøkk. Reuși să apuce cu degetele de lanţuri în 
timp ce docul se ridica spre suprafaţă. 

Cu plămânii contractaţi, Bryce îl ţinu pe Syrinx pe platformă, 
lăsând-o să-i tragă în sus, în sus... 

Atunci însă, din umbra pietrelor de pe fund, nøkkul ţâșni afară. 
Zâmbea deja. 

Știuse că Bryce va veni după Syrinx. O urmărea de săptămâni 
bune în bibliotecă. Însă platforma ajunsese la suprafaţă și Bryce 
odată cu ea. Bryce trase în piept aerul dulce, salvator, în timp 
ce-l arunca pe Syrinx peste marginea bazinului. Apucă să îi 
strige lui Lehabah: 

— Apasă-i pe piept... 

Mâinile cu gheare o apucară de glezne, tăindu-i pielea, și o 
traseră înapoi. Își lovi fruntea de marginea de metal a 
platformei, înainte ca apele reci să o înghită din nou. 


Hunt își pierduse respiraţia. Nakkul o izbise pe Bryce cu atâta 
putere de sticla acvariului, încât aceasta se fisurase. 

Impactul o trezi din stupoare exact în clipa în care creatura se 
avânta spre faţa ei. 

Se feri la stânga, însă nakkul își avea încă înfipte ghearele în 
umerii ei, tăind în carne. Bryce se întinse după cuțitul pe care şi- 
| prinsese de coapsă... 

Însă nøkkul îi apucă pumnalul și îl azvârli în apa întunecată. 


Asta era. Așa avea să moară. Nu de mâna lui Micah, nu din 
cauza synth-ului din corp, ci sfâșiată în bucăţi de nakk. 

Hunt nu putea să facă nimic, absolut nimic, nimic. Bestia se 
repezise din nou spre faţa ei... 

Bryce se feri și de această dată. Apoi se avântă, nu după cuţit 
de această dată, ci pentru un altfel de atac. 

Îi trase un pumn creaturii în abdomen și apăsă în pliul aproape 
invizibil din faţă. Totul se petrecea atât de repede încât Hunt nu 
era sigur ce făcea Bryce. Până când aceasta își răsuci 
încheietura și nøkkul se arcui de durere. 

Lui Bryce începură să-i iasă bolboci din gură în timp ce 
strângea creatura din ce în ce mai tare de testicule... Toţi 
bărbaţii din sala de conferinţă tresăriră. 

Nakkul îi dădu drumul și se lăsă la fund. Era șansa de care 
Bryce avea nevoie. Se sprijini de sticla fisurată, își strânse 
picioarele la piept, și apoi împinse. 

Își luă astfel avânt înspre suprafaţa apei. Sângele de la rana pe 
care o avea la cap se scurgea în urma ei, în timp ce synth-ul 
lucra să o închidă. O ajutase deja să nu își piardă cunoștința. 

Platforma se cobori din nou în apă. Lehabah îi dăduse drumul. 
O ultimă sforţare. Bryce sări ca un delfin ca să o apuce, cu 
braţele întinse în faţă. Sângele se învârteja la fiecare mișcare. 

Pe fundul stâncos al acvariului, ngkkul își revenise și acum își 
arăta colții spre femeia care fugea de el. In ochii lui lăptoși lucea 
furia. 

— Înoată, Bryce! strigă Tharion. Nu te uita înapoi! 

Platforma atinsese cel mai jos nivel. Bryce înota, cu dinţii 
încleștaţi. Ducea probabil o luptă aprigă împotriva instinctului 
care o îndemna să-și deschidă gura, ca să respire. 

Hai, se rugă Hunt. Hai! 

Degetele lui Bryce atinseră fundul platformei. Apoi muchia. 
Nakkul se avântă din străfunduri, cu moartea întipărită pe chipul 
lui monstruos. 

— Nu te opri, Bryce! o avertiză Fury Axtar prin ecran. 

Bryce nu se opri. Încetul cu încetul, se cățără pe lanţul care se 
ridica, luptând pentru fiecare centimetru câștigat, care o aducea 
mai aproape de suprafaţă. 

Mai erau trei metri până sus. Creatura ajunsese la baza 
platformei. Un metru. Nakkul înaintă, apropiindu-i-se de călcâie. 


Bryce ieși la suprafață și inspiră adânc, bătând din braţe. 
Ridicându-se, ridicându-se... 

Își scoase mai întâi pieptul. Abdomenul. Picioarele. 

Mâinile nakkului ţâșniră din apă, întinzându-se după ea. 

Însă Bryce nu mai putea fi ajunsă. Răsufla din greu, cu apa 
picurând de pe ea deasupra podelei cu gratii. Capul i se 
vindecase fără urmă. 

Nakkul, neputând face față atingerii aerului, își dădu drumul în 
adânc, exact când platforma se ridică, închizând accesul la apa 
de dedesubt. 

— Hel! La dracu’! șopti Fury, trecându-și mâinile tremurânde 
peste obraji. 

Bryce se grăbi spre himera care nu dădea semne de viaţă și o 
întrebă pe Lehabah: 

— Ai reușit ceva? 

— Nu, el... 

Bryce începu să-l apese pe piept. Îi închise fălcile și îi suflă în 
nări. Apoi o făcu din nou. Și din nou. Şi din nou. 

Nu scoase un cuvânt. Nu se rugă la nici unul dintre zei în timp 
ce încerca să-l resusciteze. 

Pe o cameră, instalată în cealaltă parte a bibliotecii, se putea 
vedea cum ușa de la baie începea să cedeze sub asaltul lui 
Micah. Bryce trebuia să iasă de acolo. Să fugă în acea clipă, 
înainte să fie preschimbată în așchii de os... 

Bryce rămase însă pe loc. Continuă să lupte pentru viața 
himerei. 

— Poţi să faci o conexiune audio? îi întrebă Ruhn pe Declan și 
pe Jesiba. Poţi să ne faci legătura? 

Prinţul arătă spre ecran: 

— Spune-i să iasă dracului afară, acum! 

Jesiba răspunse încet, cu chipul pământiu: 

— Transmisia se face doar dintr-o parte. 

Bryce continuă să apese pe pieptul himerei, cu părul ud 
leoarcă, cu tenul albăstriu în lumina de la acvariu, de parcă ea 
însăși ar fi fost un cadavru. Și, imprimat pe spatele ei, întrerupt 
doar de bustiera ei neagră - Cornul. Chiar dacă ar fi reușit să 
fugă din galerie, dacă ar fi supravieţuit cumva synth-ului, Micah 
ar fi... 

Syrinx se zbătu, scuipând apă. Bryce scăpă un oftat, dar se 
grăbi să întoarcă himera pe o parte, ca să tușească toată apa 


din plămâni. Syrinx era scuturat de convulsii, vomita, zbătându- 
se pentru fiecare gură de aer. 

Lehabah se îndreptă spre un sertar și trase un tricou afară. 
Bryce îl apucă și se schimbă de cel sfâșiat, apoi îl luă în braţe pe 
Syrinx, care era încă slăbit, și încercă să se ridice. 

Gemu de durere și aproape-l scăpă pe Syrinx în timp ce din 
piciorul ei ţâșni sânge în apa de pe jos. 

Hunt fusese atât de atent la rana de la cap încât nici nu 
observase că nakkul îi sfâșiase gamba. Pielea, care îi atârna pe 
jumătate ruptă, se întrezărea prin colanţi. Se vindeca încă, 
încet. Creatura își înfipsese probabil ghearele până la os, dacă 
rana era atât de gravă încât synth-ul încă lucra la vindecarea ei. 

Bryce zise: A 

— Trebuie să fugim. Acum. Inainte să scape. 

Nu aşteptă ca Lehabah să-i răspundă. Reușise să se ridice, cu 
Syrinx în braţe. 

Șchiopăta - rău. Şi o luă încet, atât de încet, spre scări. 

Ușa de la baie se încinse. Metalul devenise roșu din cauza 
fierbinţelii. Micah încerca să o topească. 

Bryce răsufla printre dinţi, un șuierat controlat. Pas cu pas. 
încerca să stăpânească durerea pe care synth-ul nu i-o luase 
încă. Încerca să urce cu o himeră de treisprezece kilograme pe 
scări, cu un picior sfâșiat. 

Ușa de la baie pulsa de lumină. Scânteile zburau printre 
crăpături. Bryce ajunsese la scări și făcu un pas pe treptele care 
duceau spre expoziţie, apoi scânci. 

— Lasă-l! mârâi Regele Toamnei. Lasă himera! 

Hunt știa deja că Bryce nu avea să o facă. Că ar fi preferat ca 
Arhanghelul să îi jupoaie spatele mai degrabă decât să-l 
abandoneze pe Syrinx. Şi își dădea seama că și Lehabah știa 
asta. 


Bryce urcase o treime din scări, cu scânteile de la ușă zburând 
în jurul bibliotecii din spatele ei, atunci când își dădu seama că 
Lehabah nu era cu ea. 

Se opri, gâfâind din cauza durerii din gambă, pe care nici 
măcar synth-ul nu putea să i-o amorţească, și își îndreptă 
privirea spre capătul de jos al scărilor. 

— Lasă cărțile, Lehabah! se rugă. 


Dacă supravieţuiau, avea să o ucidă pe Jesiba pentru că o 
făcuse pe silfă să ezite. Avea să o ucidă. 

Însă Lehabah nu se clinti. 

— Lehabah! 

Bryce îi rosti numele ca pe un ordin. 

Lehabah îi răspunse moale, cu tristeţe: 

— N-ai să ajungi la timp, BB. 

Bryce făcu încă un pas, durerea săgetându-i gamba. Fiecare 
mișcare pe care o făcea redeschidea rana. Lupta astfel 
împotriva synth-ului, care încerca să o vindece. Inainte să-i 
distrugă minţile. Bryce își înghiţi urletul și spuse: 

— Trebuie să încercăm. 

— Nu să încercăm, șopti Lehabah. Tu. Tu să încerci. 

Bryce simţi că i se scurge toată culoarea care-i mai rămăsese 
în obraji. 

— Nu poţi face asta. 

— Pot. Farmecele nu-l vor mai ţine departe mult. Lasă-mă să-ţi 
câștig ceva timp. 

Bryce înaintă mai departe, strângând din dinţi. 

— Putem să ieșim din situaţia asta. Împreună... 

— Nu. 

Bryce își întoarse capul și o văzu pe Lehabah zâmbind ușor. Nu 
se mișcase de la baza scărilor. 

— Dă-mi voie să fac asta pentru tine, BB. Pentru tine și pentru 
Syrinx. 

Bryce nu putu opri hohotul care o zgudui, din adâncul 
sufletului. 

— Eşti liberă, Lehabah. 

Cuvintele răsunară în bibliotecă, în timp ce Bryce plângea cu 
hohote. 

— Am făcut târgul cu Jesiba săptămâna trecută. Am 
documentele la mine în birou. Am vrut să organizez o petrece... 
să îţi fac o surpriză. 

Ușa de la baie începuse să se scorojească, să se îndoaie. 

Cu lacrimile șiroaie pe obraji, Bryce suspină: 

— Te-am cumpărat și acum îţi redau libertatea, Lehabah. 

Zâmbetul de pe chipul lui Lehabah rămăsese neschimbat. 

— Știu, spuse ea. Am tras cu ochiul în sertarul tău. 

Și, în ciuda monstrului care ameninţa să evadeze, Bryce râse 
printre lacrimi. Apoi imploră: 


— Eşti o persoană liberă - nu trebuie să faci asta. Eşti /iberă, 
Lehabah. 

Lehabah rămase însă în capătul scărilor. 

— Atunci, fie ca lumea să știe că primul lucru pe care l-am 
făcut atunci când am fost liberă a fost să-mi ajut prietenii. 

Syrinx se răsuci în braţele lui Bryce și dădu drumul unui urlet 
jalnic, îndurerat. Bryce își zise că era probabil sunetul propriului 
ei suflet, atunci când spuse, strivită de acea alegere: 

— Te iubesc, Lehabah. 

Singurele cuvinte care contaseră vreodată. 

— Și eu te voi iubi mereu, BB. 

Apoi silfa de foc șopti: 

— Mergi! 

Așa că Bryce merse mai departe. Scrâșnind din dinţi, urlând, 
târându-se pe ea și pe Syrinx în susul scărilor. Spre ușa de fier. 
Care avea să îi protejeze un timp, dacă synth-ul n-o distrugea 
mai întâi. 

Ușa de la baie urui. 

Bryce privi înapoi - o singură dată. Spre prietena care îi fusese 
alături atunci când toţi ceilalți o abandonaseră. Care refuzase să 
fie altfel decât veselă, chiar și în faţa întunericului care o 
înghiţise pe Bryce cu totul. 

Lehabah căpătă o culoare intensă, de un roșu rubiniu, și se 
puse în mișcare. 

Mai întâi își ridică braţul în sus. Apoi îl arcui în jos. O piruetă, 
care îi învârteji în spirală părul, deasupra capului. Era ca un 
dans, prin care își invoca puterea. Scânteia de putere pe care un 
silf ar fi putut să o aibă. 

O lumină blândă îi învălui trupul lui Lehabah. 

Așa că Bryce înaintă. Și, la fiecare pas dureros pe care îl făcea, 
o auzea pe Lehabah șoptind, incantând aproape: 

— Sunt descendenta Ranthiei Drahl, Regina Scânteilor. Ea este 
cu mine acum și nu îmi este teamă. 

Bryce ajunse în vârful scărilor. 

Lehabah șopti: 

— Prietenii mei sunt alături de mine, iar eu îi voi proteja. 

Urlând, Bryce trânti ușa de la bibliotecă. Și ușa se închise, 
farmecele o pecetluiră, amuţind vocea lui Lehabah. lar Bryce se 
rezemă de ea, alunecând la podea, hohotind printre dinţii 
încleștați. 


Bryce reușise să ajungă în expoziţie și să închidă ușa de fier 
după ea. Slavă zeilor...! slavă zeilor! 

Hunt nu-și putea însă dezlipi ochii de la transmisiunea din 
bibliotecă, unde Lehabah era încă în mișcare, invocându-și 
puterile, repetând aceleași cuvinte, iar și iar. 

— Sunt descendenta Ranthiei Drahl, Regina Scânteilor. Ea este 
cu mine acum și nu îmi este teamă. 

Lehabah strălucea, luminoasă ca miezul unei stele. 

— Prietenii mei sunt alături de mine, iar eu îi voi proteja. 

Partea de sus a ușii de la baie începuse să se îndoaie. 

Atunci Lehabah își folosi puterea. Trei lovituri. Ţintite perfect. 

Nu către ușa de la baie și către Arhanghelul din spatele ei. Nu, 
Lehabah n-ar fi putut să îl încetinească pe Micah. 

Dar patru sute de mii de litri de apă puteau să o facă. 

Rafalele sclipitoare de putere ale lui Lehabah loviseră în 
bazinul de sticlă. Chiar deasupra fisurii pe care Bryce o făcuse 
atunci când nøkkul o izbise de el. 

Creatura, care simţise agitația, se ridicase dintre pietrele de 
pe fund. Se retrase cuprins de groază când Lehabah lovi din 
nou. Și din nou. Sticla plesnind în jos. _ 

Apoi Lehabah se izbi ea însăși de acvariu. Işi izbi trupul micuţ 
de sticla fisurată. 

Continua să șoptească aceleași cuvinte, iar și iar. Acestea se 
amestecaseră și se uniseră într-o singură frază, o rugăciune, o 
provocare. 

— Prietenii mei sunt alături de mine, iar mie nu imi este 
teamă. 

Hunt se luptă să-și câștige controlul asupra propriului trup și 
reuși să își ducă mâna la inimă. Era singurul salut pe care îl 
putea face, în timp ce cuvintele șoptite ale lui Lehabah răsunau 
în difuzoare. 

— Prietenii mei sunt alături de mine, iar mie nu imi este 
teamă. 

Unul câte unul, îngerii din Legiunea 33 se ridicară în picioare. 
Apoi, Ruhn și prietenii lui. Și ei își duseseră mâinile la inimă, 
privind cum cea mai mică reprezentantă a Casei lor izbea iar și 
iar în peretele de sticlă, arzând ca o flacără de aur. Nakkul 
încerca să fugă, să se ascundă undeva, unde ar fi putut să 
supravieţuiască în faţa a ceea ce urma. 


Şi Lehabah șoptea, iar și iar: 

— Prietenii mei sunt alături de mine, iar mie nu îmi este 
teamă. 

Fisura se întinse, ca o pânză de păianjen. 

Toţi cei din sala de conferinţă se ridicaseră în picioare. 
Sandriel, cu ochii fixaţi pe ecran, era singura care nu observase. 
Stăteau cu toţii în picioare, martori la actul silfei care își sacrifica 
viața pentru a-și salva prietenii. Era singurul lucru pe care-l 
puteau face pentru ea, această ultimă dovadă de respect și 
onoare. 

Lehabah împingea încă. Tremura încă de groază. Dar nu se 
oprea. Nici măcar pentru o clipă. 

— Prietenii mei sunt alături de mine, iar mie nu îmi este 
teamă. 

Ușa de la baie fu sfâșiată, metalul îndoindu-se. Și Micah apăru, 
strălucind ca și cum atunci s-ar fi ridicat din flăcări, de parcă ar 
fi vrut să distrugă întreaga lume din temelii. Cercetă biblioteca, 
ochii oprindu-i-se asupra lui Lehabah și a bazinului fisurat. 

Silfa se răsuci, cu spatele lipit de acvariu. Și îi șuieră lui Micah: 

— Asta-i pentru Syrinx! 

Își izbi palma micuță de sticlă. 

Și patru sute de mii de litri de apă explodară în bibliotecă. 

Lumini roșii scânteietoare erupseră, cufundând totul în culori 
tremurânde. De jos se ridică un vuiet care cutremură galeria. 

Bryce știu. 

Ştiu că acvariul explodase și că Lehabah dispăruse odată cu 
el. Ştia că nakkul, expus la aer, fusese și el ucis. Ştia că toate 
astea nu îl vor încetini pe Micah decât pentru scurt timp. 

Syrinx îi scâncea încă în braţe. Podeaua galeriei era acoperită 
de cioburi de la fereastra biroului Jesibei, de deasupra, care 
fusese sfărâmată. 

Lehabah era moartă. 

Bryce își îndoi degetele ca niște gheare. Lumina roșie de la 
alarmă îi acoperea vederea. Ilmbrăţișă puterea synth-ului. Se 
lăsă pătrunsă până în adâncul inimii de fiecare strop din puterea 
lui de gheaţă, violentă, distructivă. 

Se târi spre la ușa de la intrare. Cioburile de pe podea 
zornăiră. În vârful degetelor îi pulsa putere, o putere rece și 
găunoasă. 

Apucă clanţa și se ridică în picioare. Trase de ușa care se 
deschise spre lumina de aur a după-amiezii târzii. 

Nu trecu însă pragul. 

Nu pentru asta se sacrificase Lehabah ca să-i câștige timp. 


Hunt știa că Lehabah fusese ucisă imediat, la fel ca o torță 
cufundată într-o găleată cu apă. 

Valul îl aruncase pe nøkk la mezanin, unde se zbătea, 
înecându-se cu aerul care îi devora pielea. Îl aruncase până și pe 
Micah înapoi în baie. 

Hunt se holba în gol la ecran. Silfa murise. 

— Rahat! șopti Ruhn. 

— Unde-i Bryce? întrebă Fury. 

Parterul galeriei era gol. Ușa de la intrare era deschisă, dar... 

— Zeilor! șopti Flynn. 

Bryce alerga pe scări. Spre biroul Jesibei. Era alimentată doar 
de synth. Singurul drog mai puternic decât durerea. Și decât 
judecata. 

Bryce îl lăsă pe Syrinx jos și intră înăuntru. Apoi sări peste 
birou. Spre arma dezmembrată de pe peretele din spatele lui. 


Piaza Zeilor. 

— Îl va ucide! șopti Ruhn. Îl va ucide pentru ceea ce i-a făcut 
Danikăi și haitei. 

Înainte să se lase pradă synth-ului, Bryce nu le-ar fi putut oferi 
prietenilor ei decât o astfel de răzbunare. Ultimele ei momente 
în care gândea clar. Ultimele momente din viaţa ei. 

Sabine era tăcută ca moartea. Tremura însă din toţi rărunchii. 

Lui Hunt i se frânseră genunchii. Nu putea să privească așa 
ceva. Nu putea. 

Puterea lui Micah zgudui biblioteca. Arhanghelul despărţise 
apele și traversa spaţiul. 

Bryce apucă cele patru părţi ale armei expuse pe perete și le 
dădu drumul pe birou. Apoi descuie seiful. Scoase o fiolă și dădu 
peste cap un soi de poţiune - un alt drog? Cine putea ști ce 
păstra farmazoana acolo? Și, în cele din urmă, scoase un glonţ 
subţire din aur. 

Avea cincisprezece centimetri și era gravat pe o parte cu un 
craniu rânjit, cu aripi. Pe cealaltă parte erau trecute doar două 
cuvinte: 

Memento Mori. 

Aminteste-ti că vei muri. 

În acel moment păreau mai mult o promisiune decât o 
atenţionare delicată, ca în Piaţa de Carne. 

Bryce strânse glonţul între dinţi și trase prima piesă a armei 
spre ea. O potrivi apoi pe a doua. 

Micah urca scările - moartea întruchipată. _ 

Bryce se răsuci spre fereastra deschisă în interior. Își întinse 
mâna și cea de-a treia piesă a armei, ţeava, zbură de pe birou 
direct în mâna ei, călăuzită de o magie pe care Bryce nu o avea 
în mod obișnuit, dar care acum o servea, graţie synth-ului care-i 
curgea prin vene. În câteva secunde prinse piesa la locul ei. 

Alergă apoi la fereastra spartă, asamblând arma din mers, 
chemând la ea ultima piesă de pe birou pe o pală invizibilă de 
vânt. Avea glonţul de aur strâns încă între dinţi. 

Hunt nu mai văzuse niciodată pe cineva asamblând o armă, 
fără să se uite la ea, în timp ce alerga spre ţintă. Bryce părea să 
mai fi făcut asta de o mie de ori. 

Și chiar o făcuse, își aminti Hunt. 

Poate că Regele Toamnei era tatăl biologic al lui Bryce, însă ea 
era fiica lui Randall Silago. Și ţintașul legendar o instruise bine. 


Bryce prinse ultima piesă la locul ei și apoi fandă, în timp ce 
încărca, în sfârșit, glonţul. Se opri în faţa ferestrei deschise și se 
ridică în genunchi, cu Piaza Zeilor rezemată pe umăr. 

Și cele două secunde care îi luară lui Bryce ca să ţintească, 
cele două secunde în care își controlă respiraţia, Hunt știu că 
fuseseră secundele dăruite de Lehabah. Știu că ele fuseseră 
plătite de silfă cu viaţa ei. Erau darul pe care Lehabah îl oferise 
prietenei ei și pe care Bryce îl acceptase, pentru că îl înţelesese. 

Nu îi oferise șansa de a fugi. Nu, n-ar fi putut să fugă niciodată 
de Micah. 

Lehabah îi oferise lui Bryce cele două secunde în plus de care 
avea nevoie pentru a ucide un Arhanghel. 

Micah aruncă în aer ușa de fier. Metalul se scurse în stucatura 
de lemn a galeriei. Guvernatorul se răsuci spre ușa deschisă de 
la intrare. Spre capcana pe care Bryce i-o întinsese la vedere. 

Pentru ca Arhanghelul să nu-și ridice privirea. Ca să nu arunce 
nici măcar o secundă privirea în direcţia lui Bryce, înainte ca ea 
să apese pe trăgaci. 

Și Bryce trase, trimițând glonţul de aur fix prin capul lui Micah. 

Timpul se încovoie, se dilată. 

Hunt avu sentimentul că se prăvălește pe spate, deși era 
rezemat deja de perete și nu se mișcase nici măcar un 
milimetru. 

Cu toate acestea, cafeaua din cana de pe cea mai apropiată 
masă se înclină, lichidul balansându-se fără oprire într-o parte... 

Moartea unui Arhanghel, puterea unei lumi, putea să afecteze 
timpul și spaţiul. O secundă se putea preschimba într-o oră. Intr- 
o zi. Un an. 

Așa că Hunt putu să vadă totul. Observă mișcările ireal de 
încete ale tuturor celor din încăpere, șocul care îi zgudui, revolta 
lui Sandriel, chipul alb, uluit al lui Pollux, teroarea lui Ruhn. 

Glonţul din Piaza Zeilor trecea încă prin craniul lui Micah. 
Sfârteca os și creier și, odată cu ele, timpul. 

Apoi Bryce apăru la fereastra spartă. Ţinând o sabie cu ambele 
mâini. 

Sabia Danikăi... pe care o lăsase probabil la galerie în ziua în 
care murise. lar Bryce trebuie să fi ascuns-o în biroul Jesibei, 
unde stătuse ferită timp de doi ani de zile. Hunt observă fiecare 
milimetru de pe chipul lui Sabine - felul în care i se dilataseră 
pupilele, alunecarea părului ei ca mătasea porumbului - când se 
cutremură în faţa moștenirii dispărute. 

Bryce sări de la fereastră în sala de expoziţie de dedesubt. 
Hunt îi văzu fiecare mișcare, felul în care trupul i se arcui atunci 
când ridică sabia deasupra capului, lăsând-o apoi în jos în timp 
ce cădea. 

Ar fi putut să jure că lama străveche despicase aerul însăși. Și 
apoi trecu prin Micah. 

Îi despică craniul în două. Mânuită de Bryce, sabia își croi drum 
prin trupul lui. Sfâșiindu-l. Sabia Danikăi era singura care ar fi 
putut face asta. 

Hunt savură acele ultime momente din viaţa lui Bryce, înainte 
ca synth-ul să pună stăpânire pe ea. Era oare acela primul 
semn? Acea nebunie, acea furie pură, frenetică? 

Bryce. Bryce a lui. Prietena lui și... tot ceea ce fusese între ei 
care era mai mult decât prietenie. Ea era a lui și el era al ei, și ar 
fi trebuit să îi spună asta. Ar fi trebuit să îi spună atunci, în holul 


din Comitium, că ea era singura care conta, singura care avea 
să conteze vreodată pentru el și că el o va regăsi, chiar dacă i-ar 
lua o mie de ani, că o va regăsi și vor trăi împreună viaţa aceea 
de care Sandriel își bătuse joc. 

Bryce era încă în salt, tăind încă prin trupul lui Micah. Sângele 
Arhanghelului se scurgea în sus. _ 

Dacă timpul ar fi curs normal, s-ar fi împrăștiat. Insă în acea 
existență distorsionată, sângele Arhanghelului se ridica spre 
tavan ca boabe de rubine, acoperind-o pe Bryce, inundându-i 
gura deschisă. 

În acea existenţă distorsionată, Hunt putu să vadă cum synth- 
ul vindecă fiecare tăietură, fiecare vânătaie de pe trupul lui 
Bryce, în timp ce ea își croia drum prin Micah. Il despicase pe 
din două. 

În cele din urmă, Bryce ateriză pe covorul verde. Hunt se 
aștepta să audă trosnetul osului. Însă gamba îi fusese cu totul 
vindecată. Ultimul dar al synth-ului, înainte de a o distruge. Dar 
în ochii ei... nu văzu ceața nebuniei, nici frenezia autodistrugerii. 
În ochii ei lucea doar răzbunarea rece. 

Cele două bucăţi ale corpului lui Micah de desprinseră una de 
cealaltă și Bryce se mișcă din nou. O nouă lovitură de sabie. 
Peste spate. Apoi încă una la cap. 

Luminile roșii de la alarmă urlau în continuare, însă sângele de 
pe chipul lui Bryce era de neconfundat. Tricoul alb era acum 
stacojiu. Privirea îi rămăsese clară însă. Synth-ul nu o controla 
încă. 

Hypaxia murmură: 

— Antidotul funcţionează. Funcţionează! 

Hunt se răsuci. 

— Am crezut că îi trimiţi doar veninul. 

Hypaxia nu își dezlipi ochii de ecran. 

— Am descoperit cum să stabilizez veninul fără să fiu prezentă 
și... i-am trimis antidotul în schimb. Pentru... pentru orice 
eventualitate. 

O văzuseră cu toţii pe Bryce dându-l pe gât ca pe o sticlă de 
whisky. 

Antidotului îi luase trei minute ca să distrugă cu totul synth-ul, 
în clinica Hypaxiei. Nici Hunt și nici regina-vrăjitoare nu își luară 
ochii de la Bryce cât să numere minutele până când drogul avea 
să îi dispară cu totul din corp. 


Bryce se îndreptă calmă spre dulapul cu provizii. Scoase un 
bidon din plastic roșu. Și turnă toată benzina peste cadavrul 
ciopârțit al Guvernatorului. 

— Zeilor! șoptea Ruhn, fără să se poată opri. Zeilor! 

Restul sălii nici nu îndrăznea să respire. Până și Sandriel își 
pierduse cuvintele în fața lui Bryce, care apucă o cutie de 
chibrituri dintr-un sertar de la birou. 

Aprinse un chibrit și îl aruncă deasupra corpului 
Guvernatorului. Flăcările izbucniră. În jurul ei sclipiră farmecele 
de protecţie împotriva focului ale pieselor de artă. 

N-avea să existe nici o șansă de salvare. De vindecare. Nu 
pentru Micah. Nu după cele ce îi făcuse Danikăi Fendyr. Haitei 
Diavolilor. Și lui Lehabah. 

Bryce privea flăcările, cu sângele Arhanghelului acoperindu-i 
încă faţa. Apoi, într-un sfârșit, își ridică ochii. Privi fix în cameră. 
La lumea care o urmărea. 

încarnarea răzbunării. Inima sângerândă a mâniei. Nu avea să 
se plece în fața nimănui. Fulgerul i se aprinse lui Hunt în vene în 
faţa acelui chip frumos. 

Timpul își reluă cursul, flăcările înghițind trupul lui Micah, 
transformându-i aripile în zgură. 

Afară se auziră sunând sirene. În cele din urmă ajunsese și 
Auxiliarul. 

Înainte ca primele unităţi ale Feelor și haitele de lupi să își facă 
apariţia, Bryce trânti ușa de la intrare. 

Nimeni, nici măcar Sandriel, nu rosti vreun cuvânt în timp ce 
Bryce scoase aspiratorul din dulapul de provizii. Și șterse ultima 
urmă a lui Micah din această lume. 

O explozie de la gaze, le transmise Bryce prin interfon celor de 
la Aux, care, din câte se vedea, nu primiseră detalii din partea 
superiorilor lor. Ea era bine. Era o problemă pe care urmau să o 
rezolve intern. 

Nu menţionase nimic despre Arhanghel. Despre cenușa pe 
care o adunase cu aspiratorul și apoi o aruncase în tomberonul 
din spate. 

Se dusese în biroul Jesibei apoi și îl luase pe Syrinx în braţe. îi 
mângâiase blăniţa, îi sărutase creștetul încă umed și îi șoptise 
fără încetare: Totul este bine. Esti bine. 

În cele din urmă adormise la ea în poală, iar Bryce, abia după 
ce se asigurase că respiră liniștit, își scosese telefonul din 
buzunarul de la spate al colanțţilor. 

Avea șapte apeluri pierdute, toate de la Jesiba. Şi un șir de 
mesaje. Abia dacă le putea înţelege pe cele mai vechi, însă 
ultimul, sosit cu un minut în urmă, cerea: Spune-mi că ești bine. 

Işi simţea degetele îndepărtate de corp, sângele îi bubuia în 
urechi. Răspunse însă: Bine. Ai văzut ce s-a întâmplat? 

Jesiba îi scrise înapoi imediat. 

Da. Totul. Apoi farmazoana adăugă: Toţi cei de la Summit au 
văzut. 

Bryce răspunse doar cu: Bine. 

Işi trecu telefonul pe modul silențios și și-l strecură înapoi în 
buzunar, apoi se aventură jos, spre ruinele înecate ale arhivelor. 

Nu era nici urmă de Lehabah în biblioteca în mare parte 
scufundată. Nici măcar o pată de cenușă. 

Cadavrul nakkului zăcea întins la mezanin, cu pielea lui uscată 
descuamându-se, cu o mână agăţată încă de zăbrelele de fier 
ale balconului. 

Jesiba pusese suficiente farmece asupra bibliotecii, așa că 
volumele, precum și terariile și acvariile mai mici fuseseră 
protejate de val, deși ocupanţii lor erau cuprinși de frenezie. 
Clădirea însă... 

Bryce era înconjurată de o tăcere asurzitoare. Lehabah nu mai 
era. Nu avea nicio voce mititică pe umăr, care să se vaite de 
dezordine. 


Și Danika... Bryce nu se gândi la adevărul pe care Micah i-l 
dezvăluise. La Cornul imprimat pe spatele ei, vindecat și 
funcţional din nou. Nu se simţea în nici un fel diferit - n-ar fi zis 
că fusese trezit dacă n-ar fi simţit suflul oribil al puterii pe care 
Micah o dezlănţuise asupra ei. Cel puţin nu fusese deschis nici 
un portal. Măcar atât. 

Ştia că lumea se apropie. Că va ajunge la ușa ei curând. Era 
foarte posibil să fie arsă pe rug pentru ceea ce făcuse. Așa că 
Bryce o luă încet pe scări, înapoi. Piciorul i se vindecase. Nu mai 
simţea nici o durere; synth-ul fusese curăţat din corpul ei... 

Bryce vomită în coșul de gunoi de lângă biroul ei. Veninul din 
antidot o ardea pe gât la fel de nemilos ca atunci când îi 
alunecase pe gât, însă nu se opri până când nu-i mai rămase în 
gură decât scuipat. 

Ar fi trebuit să sune pe cineva. Pe oricine. 

Clopoţelul de la ușă nu sună însă. Nu veni nimeni ca să o 
pedepsească pentru ceea ce făcuse. Syrinx dormea, strâns 
ghemotoc. 

Bryce traversă galeria și deschise ușa în faţa lumii. 

Atunci auzi urletul. Îl înhăţă pe Syrinx și alergă spre locul din 
care venea. 

Și, când ajunse acolo, înţelese de ce nu venise nimeni după 
ea, sau după Cornul pe care îl avea impregnat în piele. 

Aveau probleme mult mai mari de rezolvat. 


La Summit domnea haosul. Îngerii din Garda Asterilor își 
luaseră zborul, probabil pentru a primi instrucţiuni din partea 
stăpânilor lor, în timp ce Sandriel stătea în continuare cu gura 
căscată în faţa ecranului care o arătase pe Bryce Quinlan 
aspirând cu degajare cenușa unui Guvernator, de parcă ar fi 
vărsat doar niște chipsuri pe covor. 

Era într-atât de distrasă, încât Hunt reuși în sfârșit să se miște. 
Se strecură pe unul dintre scaunele goale de lângă Ruhn și 
Flynn și le spuse cu voce joasă: 

— Am dat din rău în mai rău. 

Regele Toamnei îl pusese pe Declan Emmet și pe încă doi 
tehnicieni să lucreze la șase calculatoare, de unde monitorizau 
tot, de la ceea ce se întâmpla la galerie până la știri și la 
mișcările Auxiliarului din oraș. Tristan Flynn vorbea din nou la 
telefon, se certa cu cineva de la postul de comandă al Feelor. 


Ruhn își frecă faţa. 

— O vor ucide pentru asta. 

Pentru că omorâse un Guvernator. Pentru că demonstrase că o 
femeie pe jumătate om și o silfă putuseră să ţină piept unui 
Guvernator, învingându-l. Era absurd. La fel de probabil cum ar 
fi fost ca un peștișor să sfâșie un rechin. 

Sabine se holba încă la monitoare, fără să vadă și să audă. 
Bătrânul Prim moţăia în scaunul de lângă ea. Era un lup bătrân 
și obosit, pregătit pentru somnul cel de veci. Amelie 
Ravenscroft, încă palidă, tremurând, îi întinse lui Sabine un 
pahar cu apă. Viitoarea Prim o ignoră. 

De cealaltă parte, Sanadriel se ridică, cu un telefon la ureche. 
Nu îi privi pe nici unul dintre ei în timp ce urca scările, părăsind 
gheena. Triarii o urmară. Pollux își recuperase deja ceva din 
tupeu. 

Lui Hunt i se strânse inima-n piept, întrebându-se dacă nu 
cumva Sandriel urma să fie încoronată în câteva clipe Arhanghel 
de Valbara. Rânjetul larg al lui Pollux confirma posibilitatea. La 
dracu'. 

Ruhn îi aruncă o privire lui Hunt. 

— Trebuie să punem la cale un plan, Athalar. 

Pentru Bryce. Ca să o protejeze cumva de ceea ce avea să se 
întâmple. Dacă era măcar cu putinţă. Dacă nu cumva Asterii îi 
ordonau deja lui Sandriel ce să facă împotriva ei. Pentru a 
elimina astfel ameninţarea în care Bryce se transformase, chiar 
și fără Cornul pe care îl avea tatuat pe spate. 

Cel puţin experimentul lui Micah dăduse greș. Măcar atât. 

Ruhn repetă, mai mult pentru el însuși: 

— O vor ucide pentru asta. 

Regina Hypaxia luă un loc lângă Hunt și îi aruncă o privire în 
chip de avertisment, înainte de a ridica o cheie. O răsuci în 
cătușele lui Hunt și pietrele gorsiane se prăvăliră pe masă. 

— Cred că au probleme mai mari de rezolvat! zise regina- 
vrăjitoare, arătând spre camerele din oraș, pe care Declan le 
deschisese. 

În camera de conferinţă se lăsă liniștea. 

— Spune-mi că nu-i ceea ce cred eu că este! zise Ruhn. 

Experimentul lui Micah cu Cornul nu dăduse greș deloc. 

Bryce aruncă o singură privire la Poarta Inimii din Piaţa Veche 
și apoi alergă spre casă, cu Syrinx în braţe. 

Intr-adevăr, Micah mânuise Cornul cu succes. Deschisese un 
portal chiar prin Poarta Inimii, care se hrănea din magia 
pereţilor ei de cuarț. Bryce aruncase o singură privire la ceea ce 
se târa afară din vidul căscat în Poartă și știu că Micah nu 
deschisese un portal spre vreo lume necunoscută, așa cum 
avusese de gând, ci unul drept spre Hel. 

Lumea urla în timp ce demoni cu aripi și solzi se avântau prin 
Poartă - demoni care veneau chiar din Gheena. 

Când ajunse la clădirea ei, Bryce strigă la Marrin ca să se 
ascundă în subsol, alături de toţi rezidenții pe care îi putea lua 
cu el. Și să își sune familia și prietenii și să îi avertizeze că 
trebuiau să se retragă undeva, unde ar putea fi în siguranţă - în 
adăposturi antiaeriene, dacă puteau - și să pună mâna pe orice 
fel de arme aveau la îndemână. 

II lăsă pe Syrinx în apartament, cu un bol uriaș cu apă și 
capacul de la coșul cu mâncare ridicat. Putea să se hrănească 
singur. Bryce adună un morman de pături pe canapea și îl înveli 
în ele, apoi îl pupă pe căpșorul lui blănos, își luă din apartament 
lucrurile de care avea nevoie. Apoi ieși din nou pe ușă. 

In timp ce alerga spre acoperiș, își trase geaca de piele a 
Danikăi pe ea și își prinse sabia familiei Fendyr de spate. Își 
îndesase pistoalele lui Hunt în buzunarele de la blugi, își pusese 
pușca pe umăr și luase câte pachete de muniţie putuse duce. 
Bryce privi de sus orașul și sângele îi îngheţă în vine. Era mai 
rău decât credea - cu mult mai rău. 

Micah nu deschise doar portalul spre Hel din Poarta Inimii. 
Deschisese câte unul în fiecare poartă. Fiecare dintre cele șapte 
arcade din cuarţ era acum o poartă spre Hel. 

Urletele se ridicară până la Bryce, în timp ce demonii își croiau 
drum prin vid în orașul lipsit de apărare. 

Se auzi vaierul unei sirene. Un strigăt de avertizare - și un 
ordin. 

Adăposturile antiaeriene se deschiseră, ușile lor automatizate 
lăsându-i să pătrundă pe cei care se adunaseră deja în faţa lor. 
Bryce își duse telefonul la ureche. 


Juniper, pentru prima oară-n viaţă, răspunse de la primul apel. 

— O, zeilor, Bryce... 

— Adăpostește-te într-un loc sigur! 

— Sunt bine, sunt adăpostită! îi răspunse Juniper printre 
suspine. Probam costume cu niște donatori importanţi... și acum 
suntem în adăpostul din capătul străzii și... 

Juniper scânci. 

— Bryce, donatorii zic că vor închide ușa cât de repede. 

O cuprinse groaza. 

— Lumea trebuie să se adăpostească. Fiecare clipă este 
importantă. 

Juniper plângea. 

— Le-am spus, dar sunt cuprinși de frenezie și nu vor să 
asculte. Nu îi lasă pe oameni să intre. 

— Ai dracului nenorociţi! șopti Bryce, cercetând adăpostul de 
pe strada ei, care era încă deschis. 

Lumea se bulucea înăuntru. Adăposturile puteau fi închise 
manual oricând, însă toate aveau să se închidă automat într-o 
oră. Și să rămână pecetluite până când ameninţarea era 
îndepărtată. 

Lui Juniper îi tremură vocea: 

— Îi voi obliga să lase deschise ușile. Dar, Bryce, este... 

Legătura se întrerupse, pentru că Juniper înainta probabil în 
interiorul adăpostului. Bryce privi spre nord, unde se aflau 
teatrele. La câteva străzi doar de Poarta Inimii. 

— Dezastru... 

O nouă întrerupere. 

— În siguranţă? 

— Sunt în siguranţă! minţi Bryce. Rămâi în adăpost. Ţine ușile 
deschise cât de mult timp poţi. 

Însă Juniper, blânda și curajoasa Juniper, n-avea să poată 
calma o mulţime cuprinsă de panică. Mai ales nu una 
înveșmântată în haine scumpe, convinsă de dreptul ei la viaţă, 
în defavoarea altora. 

Vocea lui Juniper se pierdu din nou, așa că Bryce spuse doar: 

— Te iubesc, June. 

Şi apoi închise. 

Îi trimise un mesaj Jesibei despre adevăratul Hel care se 
dezlănţuise în oraș, literalmente, și, cum nu primi nici un 


răspuns imediat, mai trimise unul prin care îi spunea că merge 
să îl înfrunte. Pentru că cineva trebuia să o facă. 

Demonii umpleau cerul de deasupra Porții din Codrul Lunii. 
Bryce putea doar să spere că Bârlogul fusese închis deja. Insă 
Bârlogul avea gărzi şi zeci de farmece puternice. În acel oraș 
existau locuri fără nici un fel de protecţie. 

Gândul acesta fu suficient pentru a o face să alerge spre 
scările de pe acoperiș, coborând prin clădire. 

Spre străzile cuprinse de haos de jos. 


— Demonii intră prin toate Porţile! raportă Declan. 

Sala era cuprinsă de clamoare. Liderii și echipele lor ţipau toţi 
în telefoane. Între arcadele Porţilor se aflau acum găuri negre, 
vid. De parcă un rând de uși invizibile fuseseră deschise în 
interiorul lor. 

Declan putea să vadă doar șase dintre Porţi pe ecrane, de 
vreme ce în Cantonul Oaselor nu se aflau camere, însă bănuia 
că în Poarta Morților de peste Istros se deschisese aceeași 
întunecime. Jesiba Roga nu încercă în nici un fel să ia legătura 
cu Regele din Adâncuri, însă rămase cu ochii aţintiți asupra 
ecranelor. Avea chipul cenușiu. 

Nu conta, își zise Hunt, privind peste umărul lui Declan. 
Rezidenţii din Cantonul Oaselor erau deja morți. 

Se dădeau multe telefoane. Majoritatea rămâneau fără 
răspuns. Sabine se răstea la Amelie, în timp ce amândouă, cu 
telefoanele la ureche, încercau să-i contacteze pe conducătorii 
haitelor din oraș. 

Pe fiecare dintre ecranele din sala de conferințe, camerele 
răspândite în Orașul Semilunii arătau un tărâm coșmaresc. Hunt 
nu știa unde să privească mai întâi. Fiecare nouă imagine era 
mai groaznică decât cea de dinainte. Demoni pe care îi 
recunoștea cu o claritate care îi îngheţa sângele-n vene - cei 
mai răi dintre cei mai răi - năvâăleau prin porţi. Demoni care 
fuseseră greu de ucis pentru e/. Cetăţenii din Lunathion nu 
aveau nici o șansă. 

Nu erau demoni civilizaţi și inteligenţi ca Aidas. Nu, aceștia 
erau animalici. Bestiile Gheenei. Sălbăticiuni însetate după o 
pradă ușoară. 

În Cvinta Rozelor, bulele irizate ale farmecelor de apărare din 
jurul vilelor străluceau deja. Încuindu-i în afara lor pe cei săraci 


ori mai puţin norocoși, de pe străzi. Și acolo, în faţa zidurilor de 
fier ale cetăţenilor bogaţi din oraș, li se ordonase echipajelor 
Aux să meargă. Pentru a-i proteja pe cei care se aflau deja în 
siguranţă. 

Hunt se răsti la Sabine: 

— Spune-le haitelor tale că sunt case lipsite de apărare, care 
au nevoie de ele. 

— Acestea sunt protocoalele! se răsti Sabine la rândul ei. 

Amelie Ravenscroft avu cel puţin decenţa de a roși și de a-și 
pleca fruntea. Nu îndrăzni însă să vorbească. 

Hunt mârâi: 

— Dă-le dracu’ de protocoale! Arătă spre ecrane. Măgarii ăia 
au farmece și camere securizate în vilele lor. Oamenii de pe 
străzi nu au nimic. 

Sabine îl ignoră. Însă Ruhn îi ordonă tatălui său: 

— Retrage forțele noastre din Cvinta Rozelor. Trimite-le acolo 
unde este nevoie de ele. 

Regele Toamnei își încleștă fălcile, dar răspunse: 

— Protocoalele au fost instituite cu un scop. Nu le vom 
abandona în faţa haosului. 

— La dracu'! Voi glumiţi? zise, uluit, Hunt. 

Soarele după-amiezii cobora pe cer. Nu voia să se gândească 
la cât de mult se vor înrăutăţi lucrurile după lăsarea 
întunericului. 

— Nu îmi pasă că nu vor să meargă! ţipa Tharion la telefon. 
Spune-le să meargă la mal. 

O pauză. 

— Spune-le să îi ia cu ei pe toți cei pe care îi pot duce în 
adânc! 

In cealaltă parte a sălii, Isaiah vorbea și el la telefon. 

— Nu, acea distorsiune temporală a fost cauzată de o vrajă 
care a dat greș, Naomi! Da, din cauza ei s-au deschis Porţile. Nu, 
trimite Legiunea 33 în Piaţa Veche. Du-i la Poarta din Piaţa 
Veche acum. Nu îmi pasă dacă vor fi sfâșiaţi în bucăţi... 

Isaiah își smulse telefonul de la ureche, clipind în faţa 
ecranului. 

Hunt îi întâlni privirea. 

— Districtul Central al Afacerilor este sub asalt. Legiunea 33 
este măcelărită. 


Nu se mai întrebă dacă Naomi pierise și ea sau doar pierduse 
semnalul în luptă. 

Ruhn și Flynn formau număr după număr. Nu răspundea 
nimeni. De parcă liderii Feelor, rămași în oraș, erau și ei morţi, 
cu toţii. 

Sabine reuși să prindă un apel. 

— lthan... raportează. 

Declan conectă imediat numărul lui Sabine la boxele din 
cameră. Respirația întretăiată a lui lthan Holstrom umplu 
încăperea. Îl localizară în faţa Bârlogului înconjurat de vrăji, 
impenetrabil. Cuvintele îi erau întretăiate de urlete îngrozitoare, 
care nu veneau de la lupi. 

— La dracu'! Sunt peste tot. Abia dacă putem să le ţinem 
piept... 

— Rămâneți pe poziţii! comandă Sabine. Rămâneţi pe poziții 
până la următoarele ordine. 

Oameni și Vaniri deopotrivă alergau, cu copii în braţe, în 
căutarea unui adăpost deschis. Multe dintre ele fuseseră deja 
închise de persoanele disperate dinăuntru. 

Hunt îl întrebă pe Isaiah: 

— Cât îi ia Legiunii 32 să ajungă din Hilene? 

— O oră! îi răspunse îngerul, cu ochii la ecran, la măcel, la 
orașul cuprins de panică. Va fi prea târziu. 

Şi dacă Naomi era la pământ, rănită sau moartă... 

Flynn tună la telefon: 

— Înconjuraţi Poarta Rozelor acum. Le daţi orașul pe mână. 

Hunt evaluă masacrul și luă în calcul opţiunile limitate ale 
orașului. Ar fi avut nevoie de armate întregi ca să înconjoare 
toate cele șapte Porţi deschise spre Hel, și să găsească o cale 
de a închide portalurile. 

Hypaxia se ridicase din scaunul ei. Cercetă ecranele cu o 
determinare sumbră și spuse calm la telefon: 

— Echipaţi-vă și puneţi-vă în mișcare. Mergem. 

Cu toţii se întorseseră spre ea. Tânăra regină nu părea să bage 
de seamă. Ordonă doar persoanei de la celălalt capăt al firului: 

— Spre oraș. Acum. 

— Veţi fi măcelărite cu toatele, șuieră Sabine. 

Și veţi ajunge prea târziu, gândi Hunt, fără să o mai rostească. 

Hypaxia încheie apelul și arătă spre ecranul de pe peretele din 
stânga, care transmitea imagini din Piaţa Veche. 


— Prefer să mor ca ea, decât să stau aici și să privesc cum 
mor inocențţii! 

Hunt se întoarse spre ecran, simțind cum i se ridică părul pe 
ceafă. Știind parcă ce avea să vadă. 

Pe ecran, alergând pe străzi cu jacheta de piele a Danikăi pe 
ea, cu sabia într-o mână și un pistol în cealaltă, era Bryce. 

Nu fugea din calea pericolului, ci spre el. 

Urla ceva, iar și iar. Declan se conectă la înregistrare, 
schimbând cameră după cameră, ca să o poată urmări în josul 
străzii. 

— Cred că pot să dau drumul la audio și să-i izolez vocea de 
zgomotul din fundal! zise el, fără să se adreseze cuiva anume. 

Şi apoi... 

— Intraţi în adăposturi! tipa Bryce. 

Cuvintele ei răsunară cu ecou în fiecare colţișor al sălii. 

Para, spinteca, împușca. Se mișca de parcă s-ar fi antrenat în 
Aux toată viaţa. 

— Intraţi acum! 

Bryce urla în timp ce se răsucea ca să ţintească un demon 
înaripat care acoperea soarele ironic auriu al după-amiezii. 
Trase și creatura ţipă, prăbușindu-se pe o alee. Declan își mișca 
degetele cu repeziciune pe tastatură, păstrând-o pe Bryce pe 
ecran. 

— Unde dracu' se duce? întrebă Fury uluită. 

Bryce continua să alerge. Să tragă. Nu rata niciodată. 

Hunt privi în jurul ei și înţelese încotro se îndrepta. 

Spre locul cel mai lipsit de apărare din Orașul Semilunii, plin 
de oameni fără nici un strop de magie. Fără puteri sau forță 
supranaturale. 

— Merge în Lunci! zise Hunt. 


Era mai rău decât își putuse vreodată Bryce închipui. 

li amorţise braţul de la reculul pistolului, era acoperită cu 
sânge împuţit, iar dinţii tăioși, aripile de piele și ochii orbi și 
turbaţi păreau să nu se mai termine. După-amiaza se 
transforma într-un apus sângeriu, cerul ajungând curând să 
reflecte masacrul de pe străzi. 

Bryce alerga, cu respiraţia tăioasă ca o lamă în piept. 

| se terminase muniţia pentru pistol. Așa că nu pierdu timpul 
căutând gloanţe pe care nu le avea și aruncă cu arma în 


demonul înaripat care plana spre ea, ameţindu-l, cât își trase 
pușca de pe umăr. Carabina lui Hunt. Parfumul lui de cedru și 
picături de ploaie o învălui. Incărcă și, când demonul se înfipse 
din nou spre ea, clănţănind din fălci, trase. 

Capul i se spulberă într-o ploaie de roșu. 

Continuă să alerge, croindu-și drum prin oraș. Trecu pe lângă 
cele câteva adăposturi care încă mai erau deschise, ai căror 
ocupanţi încercau din răsputeri să apere intrările. Pentru ca alţii 
să aibă timp să intre. 

Un alt demon sări de pe un acoperiș, cu ghearele lui curbate 
aţintite asupra ei... 

Bryce ridică sabia Danikăi, despicând pielea gri pătată a 
demonului de la stomac până în gât. Creatura se prăbuși pe 
pavaj, cu aripile ei împieliţate trosnind sub ea. Bryce era deja în 
mișcare. 

Să meargă mai departe. Trebuia să meargă mai departe. 

Toate orele de antrenament cu Randall, fiecare clipă petrecută 
printre pinii și stâncile din jurul casei ei, fiecare clipă din sala de 
sport, toate o pregătiseră pentru acel moment. 

Hunt nu-și putea dezlipi ochii de la ecranul care o arăta pe 
Bryce croindu-și drumul prin oraș. Telefonul Hypaxiei se auzi 
undeva, la stânga lui, și regina-vrăjitoare răspunse imediat, 
înainte ca primul ţărâit să se încheie. Ascultă. 

— Cum adică măturile sunt distruse? 

Declan îi făcu legătura cu boxele, pentru ca toţi să poată 
asculta vocea tremurată a vrăjitoarei de la celălalt capăt. 

— Au rămas doar așchiile, Majestate. Depozitul de arme al 
centrului a fost, de asemenea, distrus. Pistoalele, săbiile... la fel 
și elicopterele. Mașinile. Totul, distrus. 

Hunt simţi un fior de groază, în timp ce Regele Toamnei 
murmură: 

— Micah! 

Arhanghelul acţionase cu siguranţă înainte să plece, în liniște, 
fără să fie văzut. Voise să îi ţină departe cât experimenta el cu 
puterea Cornului. Cu Bryce. 

— Am eu un elicopter! le zise Fury. Pe care nu îl ţin la vedere. 

Ruhn se ridică în picioare. 

— Atunci, plecăm acum. 

Avea să le ia oricum treizeci de minute ca să ajungă. 

— Orașul e un abator! spunea Sabine la telefon. Păstraţi-vă la 
posturile din Codrul Lunii și Cvinta Rozelor. 

Fiecare haită din Aux era legată de apel, astfel încât să se 
poată auzi între ei cu toţii. Declan legase și telefonul lui Sabine 
de sistemul din sala de conferinţă, în așa fel încât și Auxiliarul să 
îi audă pe ei. Doar că unele dintre haite nu mai dădeau nici un 
răspuns. 

Hunt se răsti la Sabine: 

— Trimite dracului o haită de lupi în Piaţa Veche! Acum! 

Chiar și cu elicopterul lui Fury, ar fi ajuns prea târziu. Insă dacă 
măcar ajutoarele ar fi fost alături de Bryce, ca să nu intre 
singură în măcelul din Lunci... 

Sabine îi dădu replica, la fel de răstit: 

— Nu au mai rămas lupi pentru Piaţa Veche! 

Însă Primul lupilor se mișcă în sfârșit și arătă spre ecran cu 
degetul lui uscat și noduros: 

— Un lup a rămas în Piaţa Veche. 


Priviră cu toţii atunci. Spre ceea ce arăta. Spre cine arăta. 
Bryce alerga prin carnagiu, sabia lucind la fiecare lovitură. 
Sabine se înecă. 

— Aceea este sabia Danikăi, tată... ceea ce simți tu... 

Ochii obosiţi de timp ai Primului clipiră spre ecran. Și își duse 
mâna la inimă. 

— Lup, spuse el, bătând cu pumnul în piept. 

Bryce se lupta mai departe pe drumul ei spre Lunci, luptându- 
se pentru cei care fugeau spre adăposturi, asigurându-le calea. 

— Un lup adevărat, adăugă Primul lupilor. 

Lui Hunt i se strânse gâtul dureros. Își întinse mâna spre 
Isaiah. 

— Dă-mi telefonul tău. 

Isaiah îi întinse telefonul, fără să pună vreo întrebare. Hunt 
formă un număr pe care îl memorase, de vreme ce nu îndrăznea 
să și-l treacă în agendă. Telefonul sună și sună. Apoi, într-un 
sfârșit, persoana de la celălalt capăt răspunse: 

— Presupun că este ceva important. 

Hunt nu se obosi să se identifice și mârâi: 

— Îmi ești datoare cu o favoare! 

Regina Viperă, cu vocea ei bogată, plină de amuzament, zise 
doar: 

— Oh? 


Două minute mai târziu, Hunt, ridicat de pe scaun, era gata să- 
i urmeze pe Ruhn și pe Fury în elicopter. Deodată, sună 
telefonul Jesibei. Farmazoana anunţă, cu glasul încordat: 

— E Bryce. 

Hunt își întoarse capul spre ecran și, într-adevăr, o văzu pe 
Bryce cu telefonul prins la umăr, sub breteaua de la sutien, lăsat 
probabil pe difuzor. Se strecura printre mașini abandonate în 
timp ce trecea graniţa Luncilor Asphodel. Soarele era la apus. 
Părea că însuși Solas îi abandonase. 

— Trece-o pe difuzoare și în liniile de la Aux! îi ordonă Jesiba 
lui Declan. Apoi răspunse la telefon: Bryce? 

Bryce respira greu. Carabina ei trosnea ca tunetul. 

— Zi-le ălora de la Summit că am nevoie de întăriri în Lunci... 
Mă îndrept spre adăpostul de lângă Poarta Muritorilor. 

Ruhn ţâșni pe scări și alergă la staţia din centrul mesei. 


— Bryce, e un adevărat masacru. Intră în adăpostul acela 
înainte ca toate să se în... ` 

Pușca lui Bryce bufni și încă un demon căzu la pământ. Insă 
alții tot ieșeau pe Porţi și se răspândeau în oraș, acoperind 
străzile de sânge cu aceeași repeziciune cu care apusul vibrant 
păta acum cerul. 

Bryce se adăposti în spatele unui tomberon și continuă să 
tragă, foc după foc. Apoi reîncărcă. 

— Nu există întăriri pentru Luncile Asphodel! răspunse Sabine. 
Toate haitele sunt staționate... 

— Sunt copii aici! urlă Bryce. Bebeluși! 

Sala amuţi. În sufletul lui Hunt se strecură o groază adâncă, ce 
se întinse precum cerneala în apă. 

Apoi se auzi însă o voce bărbătească, gâfâind: 

— Vin, Bryce. 

Chipul acoperit de sânge al lui Bryce se frânse când îi șopti 
numele: 

— lthan? 

— Holstrom, rămâi dracului la postul..., mârâi Sabine. 

Însă Ithan repetă, cu mai multă grabă de această dată. 

— Bryce, vin. Rezistă! 

O pauză. Apoi adăugă: 

— Venim cu toţii. 

Lui Hunt i se înmuiară picioarele când Sabine zbieră la lthan: 

— Nesocotești un ordin direct de la... 

lthan opri apelul. Și toţi lupii de sub comanda lui își închiseră și 
ei conexiunea. 


Lupii puteau ajunge în Lunci în trei minute. 

Trei minute prin Hel, prin măcel și moarte. Trei minute de 
alergat, cu disperare, pentru a-i salva pe cei mai lipsiţi de 
apărare dintre ei. Pe copiii oamenilor. 

Șacalii li se alăturară. Și coioţii. Câinii comuni și câinii sălbatici. 
Hienele și câinii dingo. Vulpile. Era menirea lor. Aceea fusese 
dintotdeauna menirea lor. Erau apărătorii celor care nu se 
puteau apăra singuri. Ocrotitorii celor mici și neajutoraţi. 

Metamorfi sau animale comune, adevărul acesta era gravat în 
sufletul tuturor celor din rasa canină. 


lthan Holstrom alergă spre Luncile Asphodel cu greutatea 
acelui trecut, acelei istorii arzându-i inima. Se ruga să nu ajungă 
prea târziu. 

Bryce știa că doar norocul chior o mai ţinea în viaţă. Şi 
adrenalina pură care o făcea să ţintească cu atâta precizie. 
Calm. 

Însă cu fiecare stradă pe care o curăța, odată cu apusul, 
picioarele i se mișcau din ce în ce mai încet. Începuse să nu mai 
aibă aceeași repeziciune în reacţii. O dureau braţele, le simţea 
ca de plumb. Fiecare foc pe care îl trăgea o costa din ce în ce 
mai mult efort. _ 

Încă puţin - doar de atât mai avea nevoie. Încă puţin, până se 
asigura că toţi cei din Luncile Asphodel intrau în adăposturi, 
înainte ca acestea să se închidă. Nu mai era mult de-acum. 

Adăpostul de pe acea stradă era încă deschis. Intrarea era 
păzită, în timp ce familiile de oameni erau grăbite să intre. 
Poarta Muritorilor se afla la doar câteva colţuri depărtare, spre 
nord - și era încă deschisă. 

Așa că Bryce se opri în intersecţie, își trecu sabia Danikăi pe 
spate și apoi își potrivi din nou pe umăr pușca lui Hunt. Mai avea 
șase focuri. 

lthan avea să ajungă cât de curând. Din clipă-n clipă. 

De după colţ apăru un demon, scurmând cu copitele în pietriș. 
Trase și carabina îi mușcă din umăr. Până ca demonul să cadă la 
pământ, Bryce ochi din nou și trase. Incă un demon se prăvăli. 

Mai avea patru gloanţe. 

În spatele ei, oamenii strigau ordine. 

Grăbiţi-vă! În adăpost! Aruncă sacosa și fugi! 

Bryce trase într-un demon care plana deasupra intersecţiei, 
îndreptându-se fix spre adăpost. Demonul se prăbuși la câţiva 
metri de intrare și oamenii îl nimiciră. 

În intrarea deschisă a adăpostului plângeau copiii, se tânguiau 
bebeluşii. 

Bryce trase din nou. Apoi din nou. Şi din nou. 

De după colț se năpusti încă un demon, țintă spre ea. 

Trăgaciul țăcăni. 

Nu mai avea gloante. 

Demonul sări, căscându-și larg fălcile ca să-și dezvelească 
rândurile de dinţi ascuţiţi ca niște pumnale, îndreptaţi spre 
beregata ei. Bryce abia avu timp să-și ridice pușca și să o înfigă 


în fălcile acelea căscate. Lemnul și metalul părâiră și întreaga 
lume se înclină în urma impactului. 

Bryce și demonul se izbiră de pietriș, lui Bryce trosnindu-i 
dureros oasele. Demonul crănţăni pușca și aceasta se frânse în 
două. 

Bryce reuși să se tragă de sub bestia care scuipa bucăţi de 
metal. Apoi, cu saliva scurgându-i-se din gușă pe strada 
însângerată, acesta avansă spre ea. Părea să savureze fiecare 
pas. 

Pentru că nu putea ajunge la sabia de sub ea, Bryce se întinse 
după cuțitul prins de coapsă. De parcă ar fi putut să facă ceva 
cu el, de parcă ar fi putut să oprească acel... 

Demonul se lăsă pe vine, gata să atace. 

Pământul se cutremură sub Bryce când își ridică pumnalul și... 

O sabie trecu prin capul cenușiu al demonului. 

O sabie masivă, de cel puţin un metru, purtată de un bărbat 
înalt, în armură. În lungul lamei lucea o lumină albăstruie. La fel 
și pe armura neagră, cu cască asortată. Şi, pe pieptul 
bărbatului, strălucea emblema unei cobre. 

Era una dintre gărzile personale ale Reginei Vipere. 

Apărură încă șase bărbaţi în armură, cu pistoalele și săbiile 
trase, zguduind pietrișul sub tălpile lor. Influenţa veninului nu se 
arăta. Doar precizie letală. 

Şi, odată cu gărzile Fee ale Reginei Vipere, apărură lupi și vulpi 
și rase canine de toate soiurile, cu toții avântându-se în luptă. 

Bryce se puse pe picioare și își plecă fruntea spre războinicul 
care o salvase. Bărbatul se răsuci însă, braţele lui acoperite de 
metalul armurii apucând un demon de umeri, pe care îl sfâșie 
apoi în bucăţi, cu un urlet răsunător. Demonul zăcea rupt în 
două. 

Insă tot ce era mai rău în Hel continua să curgă spre ei. Așa că 
Bryce trase din nou sabia Danikăi. 

Se propti bine în pământ și își încordă braţul, în timp ce un alt 
demon galopa spre ea. Metamorfii canini se luptau pretutindeni 
în jurul ei cu demoni, formând o barieră de blană, colţi și gheare 
între hoardele fără sfârșit și adăpostul din spatele lor. Bryce se 
prefăcu că se apleacă spre stânga, ridicându-și sabia spre 
demonul care mușcase momeala. 

Lama nu reuși însă să străpungă osul, până la organele moi și 
vulnerabile de dedesubt. Creatura răgea. Se răsuci și apoi sări 


din nou la atac. Bryce strânse din dinţi și își ridică din nou sabia, 
provocator. Demonul, cuprins de turbare, nu observă că ea doar 
îi distrăgea atenţia. 

In timp ce un lup cenușiu, uriaș, atacă din spate. 

lthan sfâșie demonul, cu dinţii și ghearele, atât de repede și de 
brutal, încât pentru câteva clipe Bryce rămase înmărmurită. 
Uitase cât de gigantic era în această formă - toţi metamorfii 
erau de cel puţin trei ori mai mari decât animalele comune, însă 
lthan fusese dintotdeauna mai mare. 

Exact ca fratele lui. 

lthan scuipă beregata demonului și se metamorfoză, printr-un 
fulger de lumină lupul devenind un bărbat înalt. Tricoul albastru- 
închis și blugii îi erau acoperite de sânge la fel de mult ca 
propriile ei haine. Inainte să apuce să vorbească însă, ochii lui 
căprui se dilatară de panică. Bryce se răsuci și ajunse faţă în 
față cu un demon care sărise asupra ei. 

Bryce fandă și ridică sabia, înfigând-o în demonul al cărui urlet 
aproape îi sparse urechile, în timp ce lama aluneca în lungul 
burțţii lui, despicându-i-o. Risipindu-i matele. 

Sângele și intestinele i se vărsaseră pe încălțări, pe colanţii 
rupţi, însă Bryce se asigură că-i rostogolește la pământ și capul, 
apoi se răsuci spre lthan chiar în clipa în care acesta își trase 
sabia de la spate și despică un alt demon în două. 

Se priviră în ochi și toate cuvintele pe care voia să i le spună 
se concentrară acolo, în privire. Bryce le citi și ea în ochii lui 
lthan, care își dăduse seama a cui jachetă o poartă ea și sabia 
cui o mânuiește. 

Un zâmbet aprig. Mai târziu. Dacă aveau cumva să 
supravieţuiască, dacă mai rezistau câteva minute și intrau în 
adăpost... Aveau să vorbească atunci. 

lthan dădu din cap. Inţelesese. 

Și Bryce știu că forța cu care se avântă din nou în mijlocul 
carnagiului nu îi mai venea doar din pură adrenalină. 


— Adăposturile se închid în patru minute! îi anunţă Declan pe 
cei din sala de conferinţă. 

— De ce nu ţi-a ajuns elicopterul? o întrebă Ruhn pe Fury. 

Prinţul se ridică în picioare și, odată cu el, și Flynn. 

Axtar își verifică telefonul. 

— E pe drum dinspre... 


Ușile se deschiseră și pe ele intră Sanariel, ca o furtună. Nici 
urmă de triarii ei sau de Pollux. Nici o persoană din sală nu 
scoase vreun cuvânt. 

Hunt se pregăti pentru ce era mai rău, observându-i privirea 
îndreptată asupra lui. Stătea acum între Ruhn și Hypaxia, iar 
cătușele gorsiane zăceau pe masa din faţa lui. 

Însă ea se întoarse doar la locul ei de la masa cea mai de jos. 
Avea probleme mai mari de rezolvat, gândi Hunt. Cu atenţia 
mutându-i-se de la ecrane la mesaje și ultimele știri, Sanariel 
zise: 

— Nu putem face nimic pentru oraș cu Porţile deschise spre 
Hel. Am primit ordin să rămânem aici. 

— Este nevoie de prezenţa noastră..., începu Ruhn. 

— Trebuie să rămânem aici. 

Cuvintele bubuiră ca tunetul în sală. 

— Asterii trimit ajutor. 

— Slavă zeilor! mormăi prinţul, frecându-și faţa. 

Alertaseră probabil Garda Asteriană. Și alte întăriri. Poate că 
triarii lui Sandriel plecaseră spre Lunathion. Poate că erau cu 
toţii niște psihopati nenorociţi, dar cel puţin erau pricepuţi în 
luptă. La naiba, doar Barosul ar fi fost o adevărată 
binecuvântare pentru oraș în acele momente. 

— Trei minute până la închiderea adăposturilor! anunţă 
Declan. 

În haosul general al înregistrărilor audio, urletul unui metamorf 
se auzi distinctiv, prevenindu-i pe toţi cei din jur că trebuie să se 
adăpostească. Trebuiau să abandoneze graniţa pe care o 
ridicaseră împotriva hoardei de demoni și să alerge din toate 
puterile spre ușa de metal încă deschisă. 

Erau însă oameni care încă încercau să ajungă la adăpost. 
Adulţi cu copii și animăluţe de casă în braţe fugeau spre intrarea 
cu doar puţin mai mare decât ușa de la un garaj. Războinicii 
Reginei Vipere și câţiva dintre lupi rămăseseră la intersecţie. 

— Două minute! strigă Declan. 

Bryce și lthan luptau cot la cot. Când ezita unul dintre ei, 
celălalt lovea fără greș. Când unul momea demonul, celălalt îl 
executa. Sirenele începură să urle. Avertizau. Insă Bryce și lthan 
apărau în continuare colţul. 

— Treizeci de secunde! 

— Fugi! o grăbi Hunt. Fugi, Bryce! 


Bryce spintecă un demon și se răsuci în sfârșit spre adăpost, 
cu lthan după ea. Bun, avea să intre și să aștepte până când 
Garda Asteriană avea să nimicească toţi demonii. Poate că ei 
știau cum să închidă portalurile. 

Ușa de la adăpost începuse să se coboare. 

— Sunt prea departe, murmură Fury. 

— Vor reuși! scrâșni din dinţi Hunt. 

Era încrezător chiar dacă între ușa care se închidea încet și 
cele două figuri care alergau spre ea exista o anumită distanţă. 
Părul roșu al lui Bryce flutura ca un steag în urma ei. 

lthan se împiedică, dar Bryce îl apucă de mână înainte să cadă 
la pământ. Avea o rană oribilă în dreptul coastelor. Sângele îi 
înmuiase tricoul. 

Cum de putea bărbatul să mai alerge... 

Ușa era pe jumătate închisă. Pierdeau milimetru cu milimetru, 
cu fiecare secundă. 

O mână umanoidă, cu gheare, se agăţase de marginile 
dinlăuntru ale ușii. 

O urmară și alte mâini. 

O fată lup cu părul șaten încerca să împingă ușa, luptând 
împotriva inevitabilului scrâșnind din dinţi. Și toţi lupii din 
spatele ei apucaseră la rândul lor ușa, încercând să-i 
încetinească alunecarea. 

— Cincisprezece secunde! șopti Declan. 

Bryce alerga, alerga fără oprire. 

Unul câte unul, lupii din haita lui lthan scăpară din mâini ușa. 

Până când nu mai rămase decât tânăra femeie, cu un picior 
sprijinit de peretele din beton, trăgând, urlând sfidător... 

lthan și Bryce alergau spre adăpost. Lupul era concentrat doar 
asupra ușii. 

Mai aveau doar un metru. Nu mai era suficient loc pentru 
amândoi. Ochii lui Bryce se lipiră de chipul lui lthan. Erau plini 
de durere. Și determinare. 

— Nu! șopti Hunt. 

Ştia exact ce va face. 

Bryce rămase în urmă doar un pas. Suficient cât să-și adune 
forțele de Fee și să-l împingă pe lthan în faţă. Să îl salveze pe 
fratele lui Connor Holstrom. 

lthan se întoarse spre Bryce, cu ochii aprinși de furie și de 
disperare și durere, cu mâna întinsă, însă era prea târziu. 


Ușa se închise cu un bubuit care păru să reverbereze în întreg 
orașul. 

Și, într-adevăr, răsună în întreg orașul, pentru că în același 
timp se închiseseră ușile tuturor adăposturilor din oraș. 

Avântul lui Bryce era prea mare pentru a putea încetini, așa că 
se izbi de ușa de metal, cu un strigăt de durere. 

Apoi se învârti pe loc, cu chipul lipsit de culoare. Căutând o 
cale de salvare, fără să poată găsi nimic. 

Hunt i-o citi pe chip. Pentru prima oară, Bryce nu avea nici o 
ideea ce ar fi putut să facă. 

Fiecare părticică din trupul lui Bryce tremura. Se adăposti în 
micul alcov din faţa adăpostului. Apusul era o pictură vibrantă în 
oranj și rubiniu - ultimul strigăt de bătălie al lumii înainte de 
întunericul nopţii. _ 

Demonii se împuţinaseră, însă alţii aveau să vină. In curând. 
Atâta timp cât în Porţi erau deschise portalurile spre Hel, n- 
aveau să se oprească niciodată. 

Cineva - lthan, probabil - bătea cu pumnii în ușa din spatele 
ei. De parcă ar fi vrut să sape cu ghearele un pasaj, prin care 
Bryce să poată intra. Bryce ignoră sunetul. 

În capătul străzii, războinicii Reginei Vipere luceau ca fulgerele 
în armurile lor, încă luptând. Unii dintre ei căzuseră la pământ, 
mormane de sânge și metal. 

Dacă ar fi putut să ajungă la apartamentul ei, farmecele lui ar 
fi fost suficient de puternice încât să îi protejeze pe ea și pe cei 
pe care ar fi putut să-i bage înăuntru cu ea. Dar era douăzeci de 
străzi distanţă. Puteau foarte bine să fie douăzeci de kilometri, 
oricum nu avea cum să ajungă. 

Lui Bryce îi veni în minte o idee. O cântări atent. Ar fi putut să 
încerce. Trebuia să încerce. 

Respiră adânc. Sabia Danikăi îi tremura în mână ca o frunză-n 
vânt. 

Putea să o facă. Cumva, avea să găsească o cale. 

Se avântă pe strada umedă de sânge, cu sabia pregătită de 
atac. Nu se uită nici o clipă înapoi spre adăpost și începu să 
alerge, încercând să-și amintească harta orașului, ca să poată 
alege cea mai rapidă rută. Un mârâit vui de după colţ. Bryce 
abia avu timp să-și ridice sabia la timp pentru a întâmpina 
demonul. Îi seceră pe jumătate gâtul și o luă din nou la alergat, 


înainte ca trupul să-i atingă pământul. Trebuia să alerge mai 
departe. Trebuia să ajungă în Piaţa Veche... 

Metamorfii morţi și soldaţii Reginei Vipere zăceau pe străzi. 

Cu încă și mai mulţi oameni morţi în jurul lor. Cei mai mulți 
sfârtecaţi în bucăţi. Încă un demon coborî spre ea din înălțimile 
sângerii... 

Bryce ţipă. Demonul o azvâărli cu spatele într-o mașină, atât de 
puternic încât parbrizul se sparse în bucăţi. Bryce nu avu la 
dispoziție decât o secundă ca să tragă de ușa din dreptul locului 
pentru pasager și să intre, înainte ca demonul să aterizeze din 
nou. Și să atace mașina. 

Bryce se târî pe locul șoferului, spre cealaltă ușă. Trase cu 
forță de ea și aproape se prăvăli în stradă. Demonul era atât de 
distras de cauciucurile din spate, pe care le sfâșia cu ghearele, 
încât nici nu o văzu pe Bryce luând-o la fugă pe stradă. 

Piaţa Veche. Dacă ar fi putut să ajungă în Piaţa Veche... 

Doi demoni alergau pe urmele ei. Singurul lucru pe care putea 
să-l facă era să fugă în continuare, în lumina din ce în ce mai 
palidă a apusului. 

Singură. Era cu desăvârșire singură. 

Peste oraș începea să așterne liniștea. De fiecare dată când 
Declan verifica înregistrările audio din vreun district, ţipetele 
erau din ce în ce mai slabe. Amuţeau unul câte unul. 

Hunt știa că nu pentru că erau mai liniștiți ori pentru că se 
salvaseră. 

Portalurile rămâneau deschise. Apusul lăsase în urmă ceruri 
vineţii. Hunt putea doar să-și imagineze ce orori aveau să iasă 
din Hel odată cu lăsarea nopţii. Rase cărora nu le plăcea lumina, 
care fuseseră crescute și învăţate să vâneze în întuneric. 

Și Bryce era încă pe străzi. Un singur pas greșit și era moartă. 

Nu s-ar fi putut vindeca, nu s-ar fi putut regenera. Pentru că nu 
făcuse Saltul. p 

Ajunsese la granița cu Piața Veche. Insă ea nu alerga pentru a 
se adăposti. Nu, ea părea să alerge drept spre Poarta Inimii, 
acolo unde incursiunea demonilor se potolise. De parcă cei din 
Hel aşteptau într-adevăr adevăratul întuneric înainte de a 
trimite al doilea val. 

Lui Hunt îi bubui inima în piept când o văzu oprindu-se la o 
stradă depărtare de Poartă. Se ascunsese în alcovul unui 
adăpost. Sub lumina felinarului cu primă-lumină din faţa 
adăpostului, o văzu aplecându-se spre pământ, cu sabia într-o 
mână. 

Hunt cunoștea acea poziţie, acel unghi în care își ţinea aplecat 
capul. 

Era a unui soldat care luptase într-o bătălie lungă și grea. A 
unui soldat extenuat, care se oprise pentru o clipă ca să își 
adune forţele, pentru o ultimă oară. 

Hunt își încleștă dinţii în faţa ecranului: 

— Ridică-te, Bryce! 

Ruhn își scutură capul, îngrozit. Regele Toamnei nu rostea nici 
un cuvânt. Nu făcea nimic, stătea doar, așezat în faţa 
monitorului pe care își urmărea fiica. 

Bryce își scoase telefonul din tricou. Îi tremurau atât de tare 
mâinile, încât abia îl putea ţine. Reuși însă să apese un buton de 
pe ecran și îl ridică la ureche. Hunt știa și ce înseamnă și asta. 

Era ultima ei șansă de a-și lua rămas-bun de la părinţi, de la 
cei dragi. În sala de conferinţă se auzi un ţârâit slab. Venea de 


la masa din centru. Hunt își îndreptă privirea spre Jesiba, însă 
ecranul telefonului ei era întunecat. La fel și cel al lui Ruhn. 
Toată sala amuţi atunci când Sandriel scoase din buzunar un 
telefon. Telefonul lui Hunt. 

Sandriel îi aruncă o privire, uluită. Lui Hunt îi amuţiră toate 
gândurile în cap. 

— Dă-i telefonul, zise Ruhn încet. 

Sandriel privea ecranul. Gândindu-se încă ce să facă. 

— Dă-i dracului telefonul! îi ordonă Ruhn. 


Sandriel, spre uimirea lui Hunt, i-l întinse. lar el, cu mâini 
tremurânde, răspunse: 

— Bryce? 

Îi putea vedea ochii măriţi de surpriză pe ecrane. 

— Hunt? 


Glasul îi era ca o ranăvie. 

— Eu... Eu am crezut că va intra căsuţa vocală... 

— Vin ajutoare, Bryce! Curând. 

Groaza pură cu care Bryce cerceta ultimele raze ale soarelui 
dinspre apus îl distruse. 

— Nu... nu, va fi prea târziu. 

— Nu e prea târziu. Vreau să te ridici, Bryce. Mergi într-un loc 
sigur. Nu te apropia și mai mult de Poartă. 

Bryce își mușcă buza, tremurând. 

— E încă larg deschisă... 

— Mergi la apartamentul tău și rămâi acolo până vin 
ajutoarele. 

Teroarea și panica de pe chipul ei se metamorfozară în ceva 
calm în faţa ordinului lui. 

Concentrare. 

— Hunt, te rog să o suni pe mama. 

— Să nu începi cu astfel de lucruri... 

— Vreau să o suni pe mama. Trebuie să îi spui că o iubesc și 
că tot ceea ce sunt astăzi i se datorează ei. Puterii și curajului și 
dragostei ei. Și că îmi pare rău pentru toate necazurile pe care i 
le-am făcut. 

— Oprește-te... 

— Spune-i tatălui meu... 

Regele Toamnei se încordă. Își întoarse privirea spre Hunt. 

Bryce clarifică: 


— Spune-i lui Randall că sunt atât de mândră că i-am putut 
spune tată. Că el este singurul care a contat vreodată pentru 
mine. 

Hunt ar fi putut să jure că chipul Regelui Toamnei fusese 
acoperit de ceva ce părea a fi rușine. 

— Bryce, trebuie să mergi într-un loc mai sigur, acum..., o 
imploră el. 

Dar ea nu se urni. 

— Spune-i lui Fury că îmi pare rău că am minţit. Că i-aș fi spus 
până la urmă adevărul. 

In celălalt capăt al sălii, asasina asculta cu lacrimi pe obraji. 

— Spune-i lui Juniper... 

Bryce se înecă. 

— Spune-i că îi mulţumesc. Pentru ceea ce a făcut în acea 
noapte, pe acoperiș, adăugă înghiţindu-și lacrimile. Spune-i că 
știu de ce m-a împiedicat să sar. Totul a fost pentru ca astăzi să 
mă pot afla aici... pentru a putea ajuta. 

Lui Hunt i se sfărâmă inima în bucăţi. Nu știuse, nu bănuise 
vreodată că îi fusese atât de greu... 

După chipul devastat al lui Ruhn, își dădu seama că nici fratele 
ei nu știuse. 

— Spune-i lui Ruhn că îl iert. 

Bryce tremura. Pe faţa prinţului lacrimile curgeau șiroaie. 

— L-am iertat de mult. Doar că n-am știut cum să i-o spun. 
Spune-i că îmi pare rău că am ascuns adevărul și că am făcut-o 
doar pentru că îl iubesc și nu am vrut niciodată să-i iau ceva din 
ceea ce i se cuvine. El va fi întotdeauna cel mai bun dintre noi. 

Agonia de pe chipul lui Ruhn se preschimbă în confuzie. Insă 
Hunt nu mai putea suporta. Nu mai putea să asculte nici un 
cuvânt. 

— Bryce, te rog... 

— Hunt. 

Toată lumea amuţise. 

— Te aşteptam. 

— Bryce, dulceaţă, întoarce-te la apartamentul tău și într-o oră 
eu... 

— Nu, șopti. 

Işi închise ochii și își duse mâna la piept. Și-o lăsă deasupra 
inimii. 

— Te aşteptam... aici. 


Hunt nu-și putu opri lacrimile. 

— Și eu te aşteptam pe tine. 

Bryce zâmbi, printre lacrimi. 

— Te rog! imploră Hunt. Te rog, Bryce. Trebuie să pleci, acum. 
Înainte să treacă și alții prin poartă. 

Bryce își deschise ochii și se ridică în picioare. Se lăsase 
noaptea. Își îndreptă privirea spre Poarta Inimii. 

— Te iert... pentru porcăria cu synth-ul. Pentru tot. Nimic nu 
contează. Nu mai contează. 

Bryce închise și rezemă sabia Danikăi de peretele adăpostului. 
Își așeză și telefonul lângă ea, cu grijă. 

Hunt sări din scaun. 

— BRYCE!!! 

Însă ea deja alerga spre Poartă. 

— Nu! Nu, nu..., repeta Ruhn fără oprire. 

Însă Hunt nu mai auzea nimic. Nu mai simţea nimic. Toate 
resorturile din interiorul lui se frânseseră în clipa în care ea 
închisese telefonul. 

Bryce sări peste gardul care înconjura Poarta și se opri în faţa 
arcadei ei înalte. În faţa vidului îngrozitor din interiorul ei. 

În jurul lui Bryce începu să sclipească o irizaţie albă, delicată. 

— Ce e aia? șopti Fury. 

Pâlpâia în noapte, devenind din ce în ce mai strălucitoare. 
Suficient cât să îi lumineze palmele subțiri în care strângea, în 
dreptul pieptului, o lumină sclipitoare, care pulsa. 

Lumina venea din pieptul ei - fusese scoasă din interior. De 
parcă ar fi sălășluit acolo dintotdeauna. Bryce avea ochii închiși, 
chipul senin. Părul i se ridicase deasupra capului. Bucăţi de 
tencuială pluteau în jurul ei. Ca și cum gravitația ar fi încetat să 
mai existe. 

Lumina pe care o ţinea în mâini era atât de puternică încât 
restul lumii părea alcătuit doar din nuanţe de negru și gri. Incet, 
își deschise ochii de chihlimbar, strălucitori ca primele raze pure 
ale răsăritului. Pe buze avea un zâmbet mic, ascuns. 

Își ridică privirea spre Poarta care se înălța deasupra ei. Și 
lumina din mâinile ei deveni și mai puternică. 

Ruhn căzu în genunchi. 

— Eu sunt Bryce Quinlan, spuse ea Porții, Vidului, întregului 
Hel. Avea un glas seren - înţelept, și în același timp vesel. Sunt 
moștenitoarea Feei Născute din Stele. 

Lui Hunt îi alunecă pământul de sub picioare. Lumina din 
palmele lui Bryce, steaua pe care și-o smulsese din inima ei 
frântă, străluci la fel de puternic ca soarele. 


Danika îngenunche pe asfalt, cu mâinile lipite de ceafa udă de 
sânge. Cele dovă răni din picior nu mai sângerau, însă Bryce 
știa că gloanțele rămăseseră închise în coapsa ei. Durerea pe 
care o simţea îngenunchind trebuie să fi fost insuportabilă. 

— Curvă proastă! scuipă metamorful cobră. 


Își desfăcuse pistolul cu o precizie brutală. Gloanţele aveau să 
vină - de îndată ce le găsea asociatul lui. Pistolul acela avea să 
fie încărcat. 

Durerea pe care Bryce o simțea în brațul ei rănit era pe planul 
doi. Totul, în afară de acel pistol, era pe planul doi. 

Motocicleta fumega la nouă metri depărtare, carabina era și 
mai departe, azvârlită pe pământul arid. În capătul străzii, 
remorca era în așteptare, plină cu toate acele animale îngrozite 
care erau duse zeii știu unde. 

Dăduseră greș. Încercarea lor nebunească de a le salva 
dăduse greș. 

Ochii de caramel ai Danikăi îi întâlniră pe cei ai metamortului. 
Liderul acelei rețele oribile de traficanţi. Bărbatul care era 
responsabil pentru situația în care ajunseseră, după ce schimbul 
de focuri care avusese loc la o sută șaizeci de kilometri pe oră, 
se întorsese în defavoarea lor. Danika condusese motocicleta, 
cu un braț trecut peste picioarele lui Bryce, ca să o ţină bine, în 
timp ce tintea cu pușca. Oprise cele două sedanuri ale cobrelor, 
pline cu bărbați la fel de groaznici, care aveau de gând să 
rănească și să vândă acele animale. Erau cât pe ce să doboare 
și cel de al treilea vehicul, când bărbatul din fața lor trăsese 
gloanțele care le nimeriseră cauciucurile de la motocicletă. 

Când motocicleta se dăduse peste cap, Danika reacționase cu 
viteza unui lup. O protejase pe Bryce cu trupul ei. Și făcuse 
direct față impactului. 

Pielea sfârtecată, pelvisul fracturat - toate erau din această 
cauză. 

— Bryce, șopti Danika, cu lacrimile șiroindu-i pe obraji, acum 
că începea să înțeleagă cât de rău o dăduseră în bară. Bryce, te 
iubesc. Și îmi pare rău. 

Bryce își scutură capul. 

— Nu regret. 

Era adevărul. 

Și asociatul metamorfului cobră ajunse, cu gloanțele în mână. 
Zornăitul lor, în timp ce pistolul era încărcat, îi reverberă lui 
Bryce în oase. 

— Te iubesc, Bryce, hohoti Danika. 

Cuvintele se propagară până la ea. Íi sfâșiară inima lui Bryce. 

— Te iubesc! repetă Danika. 


Danika nu îi mai spusese niciodată acele cuvinte. În toţi cei 
patru ani de facultate, nici măcar o dată. Bryce știa că nu le 
spusese niciodată, nimănui. Nici măcar lui Sabine. 

Cu siguranță, nu lui Sabine. 

Bryce privi lacrimile care alunecau pe chipul mândru si 
neînfricat al Danikăi. Și un lacăt se deschise în inima ei. In 
sufletul ei. 

— Închide-ţi ochii, Danika! îi zise ea blând. 

Danika se uita la ea, fără să înțeleagă. 

Doar acum. Doar pentru Danika avea să facă asta, să riște. 

Pietrişul din jurul lui Bryce începu să se cutremure. Să se 
ridice. Pupilele Danikăi se dilatară. Părul lui Bryce flutura în aer, 
de parcă ar fi fost scufundată în apă, sau ar fi plutit în spațiu. 

Metamorful cobră terminase de încărcat pistolul, pe care îl 
îndreptă spre capul Danikăi. Tovarășul lui rânjea, un pas în 
spate. 

Bryce o privi în ochi pe Danika și îi ceru din nou: 

— Danika, închide-ţi ochii! 

Tremurând, Danika o ascultă. Îi închise strâns. 

Metamorful cobră trase siguranţa, fără să-i arunce măcar o 
privire lui Bryce și pietrișului care se ridica spre cer. 

— Așa, închide-ţi ochii, cu... 

Bryce explodă. Lumină albă, orbitoare irupse din ea, 
dezlănțuită din acel loc tainic din inima ei. Direct în ochii 
metamorfului cobră. Metamorful urlă, zgăâriindu-se pe față. 
Strălucind ca soarele, Bryce se puse în mișcare. 

Uitase de durere. Într-o secundă îi apucă mâna bărbatului. O 
răsuci și acesta scăpă pistolul la ea în palmă. Incă o mișcare și 
metamorful zăcea întins pe asfalt. 

Îi trăsese acel glonț, menit pentru Danika, fix în inimă. 

Complicele lui urla, îngenuncheat, și se zgâria pe ochi. Bryce 
trase din nou. 

Bărbatul se oprise din urlat. 

Însă Bryce continua să ardă. Alerga după ultima mașină - după 
ultima cobră, care încerca să pornească motorul. Danika 
tremura la pământ, cu mâinile la cap și ochii strânși tare în fața 
luminii orbitoare. Metamorful cobră renunță la motor și fugi din 
mașină, o luă la goană pe sosea. Bryce tinti, aşa cum o învățase 
Randall, și astept ca ținta să vină la ea. 

Încă o împușcătură. Bărbatul căzu la pământ. 


Bryce arse ca o flacără vie, lumea din jurul ei albindu-se în 
lumină orbitoare. 

Apoi, încet, cu grijă, strânse lumina înapoi în pieptul ei. O 
înăbuși - secretul pe care ea și părinţii ei il păstrau de atâta 
timp. Faţă de tatăl ei biologic, față de Asteri, față de toți cei din 
Midgard. Faţă de Ruhn. 

Lumina pură a unei stele - dintr-o altă lume. Din vremuri de 
demult. 

Darul Feei din vechime, renăscut. Lumină, însă nimic mai mult 
de atât. Nu ca Asterii, care posedau puterea brută a stelelor. 
Doar lumină. 

Pentru ea nu însemna nimic. Dar darurile Născuților din Stele, 
titlul... însemnaseră întotdeauna mult pentru Ruhn. Prima oară 
când îl întâlnise, voise să îi împărtășească secretul ei. Fusese 
bun și bucuros că are o soră. Știuse din prima clipă că îi poate 
încredința acest lucru secret, ascuns. 

Apoi văzuse însă cruzimea tatălui lor. văzuse cum acel dar îi 
dădea doar un mic avantaj lui Ruhn în fața monstrului. Văzuse 
mândria pe care fratele ei o nega, dar pe care cu siguranță o 
simțea pentru că era Născut din Stele, binecuvântat și ales de 
Urd. 

Nu putuse să îi spună adevărul lui Ruhn. Chiar și după ce 
relația dintre ei se deteriorase, își ascunsese secretul. Nu avea 
să-l spună niciodată, nimănui. Cu excepția Danikăi. 

Cerul redeveni albastru și verdele se reîntoarse în frunzele 
măslinilor. Lumea îşi recăpăta culorile, în timp ce Bryce își 
ascundea ultima rază de lumină stelară înapoi în piept. Danika 
tremura încă pe asfalt. 

— Danika! o strigă Bryce. 

Danika îsi coborî mâinile de pe chip. Îsi deschise ochii. Bryce 
așteptă să citească în ei teroarea pe care mama ei o avertizase 
că o vor arăta toți cei care ar fi aflat ce sălășluia în ea. Lumina 
aceea ciudată, teribilă, care venise dintr-o altă lume. Insă pe 
chipul Danikăi nu se citea decât uimire. 

Uimire... și dragoste. 


Bryce se așeză în fața Porții, ţinând în palme steaua pe care o 
păstrase ascunsă în inimă, și îi lăsă lumina să crească. O lăsă să 
îi curgă din piept, pură și neatinsă. 


Chiar și în faţa vidului, cu Hel la doar un pas, o liniște stranie îi 
învălui trupul. Păstrase acea lumină în secret atâta timp, trăise 
cu spaima că cineva o va descoperi atâta vreme, încât, în ciuda 
tuturor lucrurilor, se simţea ușurată. 

Existaseră atâtea momente în ultimul timp în care fusese 
sigură că Ruhn își va da seama, în sfârșit. Se temuse că 
dezinteresul pe care ea îl arătase pentru tot ceea ce avea 
legătură cu cei Născuţi din Stele, Prinţul Pelias și Regina Theia, 
ar fi putut trezi suspiciuni. lar în bibliotecă, atunci când Ruhn 
așezase pe masă Sabia Stelară și aceasta murmurase sclipind, 
Bryce fusese nevoită să se tragă la o parte ca să-și înfrângă 
instinctul care o îndemna să îi asculte chemarea tăcută, 
ademenitoare. 

Sabia ei - era sabia ei și a lui Ruhn. Datorită luminii care îi 
curgea prin vene și a stelei adormite în inima ei, Sabia Stelară o 
recunoscuse. Nu ca os domnesc, ca Fee adevărată și demnă, ci 
ca pe o rudă. Pentru că ea era înrudită cu cei care o făuriseră cu 
atât de mult timp în urmă. 

Ce se aseamănă se adună. Nici măcar veninul demonului 
kristallos pe care îl avea în picior nu reușise să-i distrugă esenţa. 
Îi blocase accesul la lumină, dar nu și ceea ce îi era amestecat în 
sânge. În clipa în care veninul îi cursese din picior, în timp ce 
buzele lui Hunt îi atingeau buzele pentru prima oară, simţise 
lumina trezindu-se din nou. Eliberată. 

Și acum ajunsese aici, cu lumina stelară crescându-i în palme. 

Era un dar inutil, decisese ea pe când era copilă. Nu putea 
face mare lucru în afară de a orbi lumea. Așa cum se întâmplase 
cu trimișii tatălui ei, atunci când veniseră după ea mama ei și 
Randall. Așa cum se întâmplase când mersese la Oracol și 
aceasta văzuse în viitorul ei doar lumina arzătoare. Și așa cum 
păţiseră acei cobre-măgari. 

Pura aroganță și snobismul de Fee fuseseră singurele care-l 
împiedicaseră pe tatăl ei să-și dea seama de adevăr, după vizita 
la Oracol. Bărbatul nu-și putea închipui că cineva care nu avea 
sânge pur de Fee ar putea fi binecuvântat de soartă. 

Binecuvântată! De parcă darul acesta o făcea în vreun fel 
specială. Nu o făcea. Era o putere veche și nimic mai mult. Nu 
avea nici un interes pentru tronul sau coroana ori palatul pe 
care i le-ar fi adus. Nici unul. 


Ruhn însă... Poate că el spunea altceva, însă atunci când îi 
povestise prima oară despre Calvarul lui, când câștigase sabia și 
o adusese din locul ei de odihnă din Avallen, Bryce văzuse cum 
îi strălucea chipul de mândrie pentru că putuse să tragă spada 
din teacă. : 

Aşa că ea i le lăsase lui: titlul și sabia. Incercase să îi arate lui 
Ruhn care era adevăratul caracter al tatălui lor de fiecare dată 
când avusese ocazia, chiar dacă asta îl făcuse pe Regele 
Toamnei să o urască și mai mult. 

Ar fi păstrat acel secret arzător în inima ei până în ziua morții. 
Își dăduse seama însă ce trebuia să facă pentru orașul ei. Pentru 
această lume. 

Ultimele raze de lumină se scurseră din pieptul ei. Era strânsă 
toată acum, între palmele ei. 

Nu mai făcuse niciodată asta - nu-și mai scosese niciodată 
steaua cu totul din piept. Îi folosise strălucirea doar, și orbise. 
Nu îi mai invocase niciodată miezul arzător. Îi tremurau 
genunchii. Strânse din dinţi, pentru că era dificil să stăpânească 
lumina, să o conţină într-un singur loc. 

Cel puţin vorbise cu Hunt pentru ultima oară. Nu crezuse că va 
putea să îi răspundă. Crezuse că va intra direct căsuţa vocală și 
că va lăsa acolo un mesaj, cu tot ceea ce avea de zis. Cuvintele 
pe care nu i le spusese încă cu voce tare. 

Îndepărtă gândul și făcu ultimul pas spre arcada de cuarţ a 
Porții. 

Era Născută din Stele, iar Cornul se afla în ea, reparat și plin 
acum cu lumina ei. 

Trebuia să meargă. 

Cuarțul Porții era un mediu conductor. O prismă. Putea absorbi 
lumină și putere, pentru ca mai apoi să le refracte. Işi închise 
ochii, amintindu-și de curcubeiele cu care fusese împodobită 
Poarta în ultima zi din viața Danikăi, când veniseră acolo 
împreună. Şi își puseseră dorinţele. 

Trebuia să meargă. O ultimă dorinţă. 

— Închide-te! șopti Bryce, tremurând. 

Şi își împinse lumina stelară în piatra transparentă a Porții. 

Hunt rămăsese fără cuvinte. În minte și în inimă. Bryce își 
vârâse lumina stelară în Poartă. 

Aceasta se refractă în pereţii transparenţi - o explozie de 
lumină albă. Umplea piaţa, străzile din jur. Demonii prinși în 
calea ei urlau, orbiţi, și se ascundeau. De parcă și-ar fi amintit 
cui aparținuse acea lumină odată. Și cum Prinţul Născut din 
Stele le înfrânsese hoardele în luptă, cu ajutorul ei. 

Linia celor Născuţi din Stele avea urmași - doi. 

Lui Ruhn nu îi revenise culoarea în obraji. Stătea îngenuncheat 
și își contempla sora, Poarta orbitoare. Contempla ceea ce Bryce 
se arătase lumii a fi. Cine se arătase a fi. 

Rivala lui. O ameninţare în faţa a tot ceea ce el urma să 
moștenească. 

Hunt știa ce făceau Feele ca să încheie rivalităţile la tron. 

Bryce avea lumina unei stele, o lumină așa cum nu se mai 
văzuse de la Primele Războaie. Jesiba arăta de parcă văzuse o 
fantomă. Fury privea ecranul cu gura căscată. Abia după ce 
strălucirea se mai estompă, Hunt simţi că poate din nou să 
respire. 

Gaura din Poarta Inimii dispăruse. Bryce își canalizase cumva 
lumina prin Corn și închisese portalul. 

Cuprinși de stupoare, o urmăriră cu toţii pe Bryce respirând 
din greu, rezemată de unul dintre pereții Porții, pentru ca mai 
apoi să alunece ușor la pământ. Arcada de cristal strălucea încă. 
Era un simbol care îi făcea cu siguranță pe demoni să se 
gândească bine înainte de a se apropia, temători în faţa 
descendentei celui Născut din Stele. 

Celelalte Porţi din oraș rămâneau însă deschise. 

Se auzi un telefon - cineva suna în afară. Apelul era legat de 
difuzoarele din sală. Hunt cercetă mulţimea în căutarea 
vinovatului și îl văzu pe Regele Toamnei cu telefonul în mână. 
Bărbatul părea mult prea pierdut în furia care-i încreţea chipul, 
ca să-i mai pese că apelul lui putea fi auzit de către toţi cei de 
faţă. Declan Emmet nu dădu nici un semn că ar avea de gând să 
facă acea convorbire privată. 

— Cine e la..., răspunse Ember Quinlan. 


— Ai știut că este o Fee Născută din Stele în toţi acești ani și 
m-ai minţit! îi aruncă regele. 

Ember nu ezită o clipă. 

— Așteptam telefonul acesta de mai bine de douăzeci de ani. 

— Târfă neno... 

Ember râse cu tristeţe. 

— Cine crezi că ţi-a omorât gorilele cu ani în urmă? Nu eu, nici 
Randall. O prinseseră - o ţineau de gât, iar asupra noastră își 
aţintiseră pistoalele. 

Femeia râse din nou. 

— A înţeles ce îmi vor face mie. Lui Randall. Și i-a orbit! 

Ce orbește un Oracol? 

Lumina. Lumina unui Născut din Stele. 

Bryce stătea încă rezemată de arcadă, respirând greoi. Părea 
că invocarea stelei, mânuirea Cornului îi luaseră toate forțele, o 
secătuiseră. 

Ruhn murmură, mai mult pentru el însuși: 

— În cărţile acelea se vorbea despre existența mai multor 
Născuţi din Stele în Primele Războaie. Eu i-am spus și ea... Ruhn 
clipi încet și spuse: Ea știa deja. 

— A minţit pentru că te iubește! mormăi Hunt. Pentru ca tu să- 
ţi poţi păstra titlul. 

Pentru că prin comparaţie cu ceea ce văzuse la Ruhn... 
puterile lui Bryce erau cele adevărate. Chipul cenușiu al lui Ruhn 
se crispă de durere. 

— Cine mai știe despre asta? ceru să afle Regele Toamnei. 
Nenorocitele alea de preotese? 

— Nu. Doar eu și Randall. Și Danika. Ea și Bryce au trecut 
printr-un mare pericol în facultate și puterile i-au ieșit la iveală 
atunci. l-a orbit și pe acei bărbați. 

Hunt își aminti de fotografia din camera pentru invitaţi, de pe 
noptieră. Fusese făcută după acea întâmplare. Apropierea dintre 
ele și extenuarea nu erau rezultatul unei simple lupte câștigate, 
ci ale unui secret de moarte, împărtășit în cele din urmă. 

— Testele nu au arătat vreo putere! șuieră Regele Toamnei. 

Ember îi răspunse liniștit: 

— Da. Sunt corecte. 

— Explică. 


— Este un dar de lumină stelară. Lumină, nimic mai mult. 
Pentru noi nu a însemnat niciodată nimic, dar pentru neamul 
tău... 

Ember făcu o pauză. 

— La treisprezece ani, Bryce a fost de acord să te viziteze. Să 
te cunoască. Să vadă dacă îţi poate spune despre darul ei fără 
ca tu să te simți amenințat de el. 

Ca să vadă cum reacționează în fața faptului că un astfel de 
dar a mers la o bastardă pe jumătate om, în loc să fie al lui 
Ruhn. 

Hunt nu citi însă teama pe chipul prințului. Nici invidie sau 
îndoială. Doar durere. 

— Dar apoi ţi-a cunoscut fiul. Şi mi-a spus că, atunci când a 
văzut cât de mândru este de titlul lui de Ales, și-a dat seama că 
nu-i poate lua această bucurie. Mai ales pentru că văzuse că era 
singurul lucru pentru care tu îl apreciai. Chiar dacă asta însemna 
că urma să i se refuze tot ceea ce era îndreptăţită să aibă, chiar 
dacă ar fi putut să se folosească de dar împotriva ta, nu voia să 
îl rănească pe Ruhn. Pentru că îl iubea mai mult pe el, decât te 
ura pe tine. 

Chipul lui Ruhn se frânse. 

Ember îi scuipă Regelui Toamnei: 

— Și apoi tu ai aruncat-o ca pe un sac cu gunoi! 

Femeia râse din nou. 

— Sper să îţi întoarcă și ea favorul, în sfârșit, măgarule! 

Și apoi închise. 

Regele Toamnei azvârli paharul cu apă din faţa lui cu atâta 
forță încât îl izbi de peretele opus, sfărâmându-l în bucăţi. 

Hunt își aminti de conversaţia pe care o avusese cu Bryce cu 
câteva săptămâni în urmă. Când el îi vorbise despre ce 
înseamnă să ai daruri pe care nu ţi le dorești. Bryce îl aprobase, 
spre surprinderea lui. Apoi ea glumise despre faptul că darul ei 
era acela de a atrage măgari, ascunzând adevărul. 

O mână moale de femeie se așeză deasupra mâinii lui Hunt. 
Regina Hypaxia. Ochii ei de un castaniu închis străluciră când își 
ridică surprins privirea spre ea. li simţea puterea ca pe un 
cântec cald, care curgea prin el. Era un ciocan care sfărâma 
fiecare zid, fiecare obstacol ridicat împotriva lui. Simţi cum acea 
putere se concentrează asupra vrăjii din haloul pe care îl avea 
pe frunte. 


Îl întrebase cu săptămâni în urmă ce ar face dacă i l-ar 
sfărâma. Pe cine ar omori. 

Prima lui ţintă se afla în acea cameră, cu ei. Ochii îi alunecară 
spre Sandriel și Hypaxia își plecă fruntea, aprobând parcă. 

Bryce era rezemată de Poartă încă. Încercând parcă să se 
adune. Întrebându-se parcă cum avea să poată face asta de 
încă șase ori. 

Demonii de pe străzile laterale văzuseră lumina stelară care 
reverbera încă din Poarta Inimii și păstrau distanţa. Da, își 
aminteau de cel Născut din Stele. Sau auziseră legendele. 

Aidas știuse. O urmărise atâţia ani, așteptând ca ea să se 
arate. 

Puterea Hypaxiei curgea în tăcere prin trupul lui Hunt, fără ca 
nimeni să bage de seamă. 

Sandriel își strecură telefonul în buzunar. De parcă tocmai ce-l 
folosise pe sub masă. 

Ruhn văzuse și el. Prinţul Feelor întrebă cu o furie abia 
controlată: 

— Ce ai făcut? 

Sandriel zâmbi. 

— Am rezolvat o problemă. 

Puterea lui Hunt vui în interiorul lui. Le spusese, desigur, 
Asterilor tot ceea ce văzuse. Nu doar despre lumina din venele 
lui Bryce, ci și despre Corn. ` 

Se puseseră probabil deja în mişcare. Rapid. Inainte ca 
altcineva să exploateze darurile lui Bryce. Ce ar fi însemnat 
pentru oamenii din întreaga lume să afle că o femeie pe 
jumătate om, moștenitoarea celui Născut din Stele, purta acum 
Cornul chiar în pielea ei! Şi că acesta putea fi folosit doar de 
ea... 

Piesele de puzzle se așezau. De aceea i-l tatuase Danika pe 
spate lui Bryce. Doar cei Născuţi din Stele puteau să îl 
mânuiască. 

Micah crezuse că synth-ul și sângele lui Bryce vor fi îndeajuns 
pentru ca el să poată folosi Cornul, anulând nevoia de a avea 
puterea unui Născut din Stele. Și Cornul fusese într-adevăr 
vindecat, dar  funcţionase doar pentru că Bryce era 
moștenitoarea celui Născut din Stele. Obiectul și cel care trebuia 
să îl mânuiască se contopiseră. 


Dacă Bryce l-ar fi folosit, Cornul ar fi putut să deschidă 
portaluri spre oricare lumi, spre orice tărâm. Exact așa cum își 
dorise Micah. Însă o astfel de putere - și în mâna unui semi-om - 
ar fi putut ameninţa suzeranitatea Asterilor. lar Asterii aveau să 
elimine orice ameninţare îndreptată împotriva autorităţii lor. 

În interiorul lui Hunt creștea un vuiet. 

Ruhn mârâi: 

— N-o pot ucide! Ea este singura care poate închide acele Porţi 
nenorocite! 

Sandriel se rezemă de speteaza scaunului ei. 

— Nu a făcut încă Saltul, Prinţule. Așa că, sigur, o pot face. 
Oricum, pare complet stoarsă de forță. Mă îndoiesc că va fi în 
stare să mai închidă o poartă, nu mai zic șase! 

Hunt își strânse degetele-n pumni. 

Hypaxia îi întâlni din nou privirea și zâmbi ușor. O invitaţie și o 
provocare. Magia ei străluci prin el, îi sclipi pe frunte. 

Sandriel îi anunţase pe Asteri - pentru ca aceștia să o ucidă pe 
Bryce. 

Pe Bryce a lui. Atenţia lui Hunt se concentră asupra gâtului lui 
Sandriel, care stătea întoarsă. Şi se ridică în picioare, în timp ce 
haloul de pe frunte i se dizolva sub magia Hypaxiei. 

Sala de conferinţă se cutremură. 

Ruhn o ţinuse pe Sandriel ocupată, îi distrăsese atenţia, în 
timp ce Regina Hypaxia îl elibera pe Hunt de puterea haloului. 
Prinţul simţise unda de putere reverberând în masă, apoi văzuse 
că haloul lui Hunt începe să strălucească și înţelesese de ce 
vrăjitoarea își așezase mâna pe mâna îngerului. 

În ochii lui Hunt nu se citea decât neîndurarea rece a morţii în 
timp ce haloul i se topea de pe frunte. Adevărata faţă a Umbrei 
Morții. 

Sandriel se răsuci, înțelegând prea târziu cine se afla în 
spatele ei. Fără nici un semn pe frunte. Pe fața Arhanghelului 
trecu o undă de teroare pură în timp ce Hunt își dezveli dinții la 
ea. Fulgerele i se încolăciră în jurul mâinilor. Pereţii se fisurară. 
Din tavan începu să cadă tencuiala. 

Sandriel era prea înceată. 

Ruhn știuse că Sandriel și-a semnat condamnarea la moarte 
când se întorsese fără triari. Şi înţelesese că și-a pecetluit 
sfârșitul când recunoscuse că o aruncase pe Bryce în linia de foc 
a Asterilor. 

Nici măcar măreţia ei de Arhanghel nu putea să o apere în faţa 
lui Athalar. În faţa a ceea ce simţea el pentru Bryce. 

Fulgerele lui Athalar zguduiră podelele. Sandriel abia avu timp 
să-și ridice braţele și să invoce o pală de vânt, înainte ca Hunt 
să se repeadă asupra ei. 

Fulgerul erupse și întreaga cameră trosni odată cu el. 

Ruhn se aruncă sub o masă, trăgând-o pe Hypaxia cu el. 
Deasupra mesei se prăvăliră bucăţi de piatră. Lângă el, Flynn 
înjura printre dinţi, iar Declan se strânsese deasupra unui 
laptop. Sala fu acoperită de un nor de praf de tencuială, 
înecându-i. Ruhn își simţi limba grea de eter. 

Fulgerele luceau, trosnind în lungul sălii. 

Apoi timpul se contorsionă și încetini... 

— La dracu'! murmura Flynn, respirând greoi. 

Fiecare cuvânt dura în același timp o eternitate și o secundă. 
Lumea se înclină din nou. 

— La dracu'! 

Şi apoi fulgerele încetară. Norul de tencuială pulsă și vui. 


Timpul își reluă cursul obișnuit și Ruhn se târî de sub masă. 
Ştia ce avea să găsească în centrul norului electric la care toți 
se holbau. Fury Axtar stătea cu pistolul întins spre locul în care 
se aflaseră Hunt și Arhanghelul, cu părul albit de var. 

Hypaxia îl ajută pe Ruhn să se ridice. Regina cerceta cu ochii 
mari norul. Regina-vrăjitoare știuse cu siguranţă că Sandriel o 
va ucide pentru că îl eliberase pe Hunt. Riscase, sperând că 
Umbra Mortis va fi cel care va sta în picioare la final. 

Norul se dizolvă, fulgerele se risipiră în aerul încărcat de praf. 
Riscul pe care și-l asumase meritase din plin. Chipul lui Hunt era 
acoperit de sânge, iar penele îi fluturau sub adierea unui vânt 
nevăzut. 

Și, din mâna lui, strâns de păr, atârna capul retezat al lui 
Sandriel. 

Gura îi era contorsionată încă de un urlet, iar din gură îi ieșea 
fum. Pielea din jurul gâtului era atât de distrusă încât Ruhn știu 
că Athalar o sfârtecase cu mâinile goale. 

Hunt ridică ușor capul în faţa lui, ca și cum ar fi fost unul dintre 
eroii antici din Marea Rhagan, care ucisese o creatură diabolică. 

Un monstru. 

Apoi lăsă capul Arhanghelului să cadă la pământ. Căpăţâna 
bufni și se lăsă pe o parte, cu fumul încă ieșindu-i pe gură, pe 
nări. O părjolise cu fulgerul lui, din interior. 

Toţi îngerii din sală îngenuncheară. Işi plecară capetele. Chiar 
și Isaiah Tiberian, cu ochii ieșiţi din orbite. Nimeni, de pe 
întreaga planetă, nu avea o asemenea putere. Nimeni nu o mai 
văzuse dezlănţuită astfel de secole. 

Doi Guvernatori morţi într-o singură zi. Răpuși de sora lui și 
de... ce va fi fost Hunt pentru ea. După șocul și groaza de pe 
chipul tatălui său, Ruhn înţelese că Regele Toamnei se întreba. 
Se întreba dacă Hunt avea să-l ucidă pe el acum, pentru felul în 
care se purtase cu Bryce. 

Bryce, sora lui Născută din Stele. 

Ruhn nu știa ce să creadă. Despre faptul că ea crezuse că 
pentru el contează mai mult prostia cu Alesul decât ea. lar 
atunci când se certaseră, lăsase relaţia dintre ei să se 
deterioreze pentru a-l împiedica astfel să afle vreodată cine era 
ea cu adevărat? Dăduse cu piciorul privilegiilor și onorurilor și 
gloriei... pentru el. Și toate acele avertismente pe care i le 
dăduse în privinţa Regelui Toamnei, în legătură cu faptul că 


tatăl lor îl ucisese pe precedentul Născut din Stele... Trăise și ea 
cu acea frică. 

Hunt îi aruncă Regelui Toamnei un rânjet animalic. 

Ruhn simţi o satisfacție bolnăvicioasă în fața palorii care îl 
cuprinsese pe tatăl lui. 

Însă îngerul își mută privirea la Fury, care îşi aduna tencuiala 
din păr, și mormăi: 

— Dă-i dracului pe Asteri! Adu-ţi naibii odată elicopterul ăla 
aici! 


Fiecare decizie, fiecare ordin veneau dintr-un loc care fusese 
mult timp amortit, în adâncul lui Hunt. Vibra de putere, fulgerul 
din vene voia să se reverse asupra lumii întregi, să ardă și să 
cutremure. Îl înăbuși. Îi promise că îl va lăsa dezlănţuit de îndată 
ce vor ajunge în oraș - trebuiau însă întâi să ajungă în oraș. 

Fury tremura ușor - de parcă până și ea uitase de ce era Hunt 
în stare. De ceea ce-i făcuse lui Sandriel, cu o satisfacţie 
primară, cufundându-se în adâncul furiei, acolo unde nu se aflau 
decât fulgerul lui, dușmanul și ameninţarea pe care acesta o 
reprezenta pentru Bryce. 

— Elicopterul aterizează chiar acum pe acoperiș, zise deodată 
Fury. 

Hunt dădu din cap și le ordonă îngerilor din sală, fără să-i 
privească măcar: 

— Mergem. 

Nici unul dintre ei nu obiectă în fața comenzii lui. Nu îi păsase 
că îngenuncheaseră - dracu' știe de ce. li păsa doar de faptul că 
trebuiau să zboare spre Lunathion, cât mai repede posibil. 

Fury era deja la ușă, cu telefonul la ureche. Hunt o luă după 
ea, prin sala plină de foșnet de aripi și tropot de ghete. Işi 
întoarse însă capul și întrebă: 

— Danaan, Ketos, vă băgaţi? 

Avea nevoie de ei. 

Ruhn sări în picioare imediat. Tharion așteptă aprobarea fiicei 
Reginei Râului și apoi se ridică. Amelie Ravenscroft păși în faţă, 
ignorând privirea urâtă a lui Sabine și zise: 

— Merg și eu cu voi. 

Hunt dădu din cap. 


Flynn era deja în mișcare, fără să mai fie nevoie să anunţe că 
își însoțea prinţul - pentru a-și salva prințesa. Declan arătă spre 
ecrane. 

— Eu voi fi ochii voștri pe teren. 

— Bun! zise Hunt și se îndreptă spre ușă. 

Regele Toamnei și Primul lupilor, singurii Capi ai orașului care 
mai erau de faţă, rămaseră jos, alături de Sabine. Jesiba și 
Hypaxia aveau datoria de a-i supraveghea. Nici una dintre cele 
două femei nu o băga în seamă pe cealaltă, însă între ele nu era 
decât animozitate. Și lui Hunt nu-i păsa. 

Urcă tăcut scările spre acoperiș, cu tovarășii lui în spate. Cu 
elicopterul, erau la treizeci de minute de oraș. Atâtea lucruri se 
puteau întâmpla până aveau să ajungă. lar când aveau să 
ajungă... avea să fie măcel. 

Elicele elicopterului răvășiră pletele negre ale lui Fury. Flynn o 
urma îndeaproape. 

Lordul fluieră impresionat. 

Nu era un mijloc de transport de lux. Era un elicopter militar. 
Garnisit cu artilerie la fiecare dintre uși și un depozit secret de 
arme în podea. 

Fury Axtar nu venise la acea întâlnire așteptându-se să fie una 
prietenoasă. Femeia luă căștile de la pilotul care adusese 
elicopterul și își strecură trupul zvelt în cabina de pilotaj. 

— Eu vin cu voi! 

Hunt arătă spre elicopter, în timp ce îngerii din jurul lor își luau 
zborul. 

— Aripile mele nu pot face încă faţă zborului. 

Ruhn sări înăuntru, în spatele lui Flynn și al lui Amelie. Tharion 
luă în primire artileria de pe partea stângă. Hunt era încă pe 
acoperiș. Striga ordine îngerilor care își luau zborul: 

— Stabiliti un perimetru în jurul orașului. Echipa de cercetași: 
investigati portalul. Trimiteţi supraviețuitorii pentru triaje la cel 
puțin opt kilometri depărtare de oraș. 

Hunt nu își dădu voie să se gândească la cât de ușor era să 
alunece iar în rolul de comandant. 

Și se sui în elicopter, luând artileria dreaptă. Fury lucra la 
panoul de control, apăsând buton după buton. Hunt o întrebă, 
cu glas aspru: 

— Ştiai despre ce s-a întâmplat pe acoperiș cu Bryce și 
Juniper? 


ÎI răvășşise să o audă pe Bryce lăsând să se înţeleagă... că ar fi 
sărit. Să audă că fusese atât de aproape să o piardă, înainte 
chiar de a o cunoaște. Ruhn se întoarse spre ei, durerea de pe 
chipul lui confirmând că și el simţea același lucru. 

Fury nu-și opri pregătirile. 

— Mult timp Bryce a fost doar o fantomă, Hunt. Ea se prefăcea 
că nu este, dar era. 

Elicopterul se ridică în cele din urmă în aer. 

— Tu ai readus-o la viaţă. 

Bryce tremura din tot trupul. Se rezemă de cuarțul strălucitor 
al Porții, extenuarea împiedicând-o să mai facă vreo mișcare. 

Funcţionase. Cumva, funcţionase. 

Nu stătu prea mult să se minuneze de reușită și de ceea ce 
implica, odată ce tatăl ei și Asterii aveau să afle. Pentru că nu 
știa cât va mai străluci lumina stelară în Poartă. Poate că avea 
să dureze suficient de mult timp, până la venirea ajutoarelor. 
Poate că ceea ce făcuse conta în vreun fel. Poate făcuse ceva 
care făcea o diferenţă. 

Fiecare respiraţie îi ardea pieptul. Nu mai era mult. Până când 
avea să vină ajutorul sau ea să moară. Nu știa. 

Nu mai era însă mult. Oricare va fi fost sfârșitul, Bryce știa că 
se apropia. 


— Declan zice că Bryce e încă la Poarta din Piaţa Veche! 
raportă Fury, peste umăr. 

Hunt își păstră privirea aţintită spre orizontul înstelat. Orașul 
era o umbră neagră, întreruptă doar de sclipirea slabă din inima 
lui. Poarta din Piaţa Veche. Bryce. 

— Şi Hypaxia zice că Bryce abia poate să se miște! adăugă 
Fury, puţin surprinsă. Se pare că e secătuită. Nu va putea 
ajunge la următoarea poartă fără ajutor. 

— Dar lumina din Poartă o protejează? strigă Ruhn, ca să 
acopere vâjâitul vântului. 

— Asta până când demonii nu se vor mai teme de lumina 
stelară. 

Fury trecu apelul în boxele din elicopter. 

— Emmet, pe radar îmi apar trei mașini de război, dinspre 
vest. Știi ceva despre ele? 

Slavă zeilor! Venea totuși cineva ca să îi ajute. Dacă ar fi reușit 
să o ducă pe Bryce la fiecare Poartă, iar ea ar fi putut canaliza 
suficientă lumină stelară ca să activeze Cornul, atunci carnagiul 
ar fi luat sfârșit. 

Lui Declan îi luară câteva clipe ca să răspundă. Vocea i se auzi 
gâjâit în boxele de deasupra lui Hunt. 

— Sunt înregistrate ca tancuri imperiale. 


Ezitarea din glasul lui Declan îl făcu pe Hunt să strângă mai 
tare trăgaciul. 

Hypaxia clarifică: 

— Este Garda Asteriană. Au lansatoare de rachete cu 
pucioasă. 

| se ascuţi vocea când îi zise Regelui Toamnei și Primului 
lupilor: 

— Scoateţi-vă forţele din oraș! 

Lui Hunt îi îngheţă sângele în vene. 

Asterii trimiseseră forțe care să le vină de hac demonilor. Și lui 
Bryce. 

Aveau să facă pulbere orașul. 

Rachetele cu pucioasă nu erau niște bombe obișnuite, din 
metal și chimicale. Erau magie pură, fabricate de Garda 
Asteriană: un amestec al puterilor lor angelice - vânt, ploaie și 
foc - într-o entitate hiperconcentrată, sigilată cu primă-lumină, 
care era lansată prin intermediul unei mașinării. În urma lor 
lăsau doar distrugere. 

Pentru a le face și mai mortale, le legaseră cu vrăji care 
încetineau vindecarea. Chiar și pentru Vaniri. Singurul lucru 
încurajator pentru ei era că dura destul de mult timp ca 
proiectilele să fie făcute, ceea ce asigura momente de respiro 
între atacuri. Slabă încurajare. 

Fury apăsa niște butoane pe panoul de control. 

— Recepţionaţi Unităţi Asteriene Unu, Doi și Trei. Aici Fury 
Axtar. Retrageţi-vă! 

Nici un răspuns. 

— Repet: retrageți-vă. Misiune anulată. 

Nimic. Declan le transmise: 

— Sunt Garda Asterilor. Nu te vor asculta pe tine. 

Prin boxe se auzi gâjâit vocea Regelui Toamnei: 

— Nu ne răspunde nimeni din Conducerea Imperială la apeluri. 

Fury întoarse elicopterul spre sud. Și atunci Hunt le văzu. 
Tancurile care înnegreau orizontul, fiecare dintre ele mare cât o 
clădire. Cu emblema imperială pictată pe ele. Toate trei 
îndreptându-se spre Orașul Semilunii. 

Se opriră chiar la graniţă. Cu lansatoarele de metal din vârf în 
poziţie de atac. 

Apoi rachetele de pucioasă sfârâiră cu boltă pe deasupra 
zidurilor. Ardeau cu o lumină de aur. In timp ce prima dintre ele 


lovea, Hunt se rugă ca Bryce să fi părăsit poarta și să-și fi găsit 
adăpost. 


Bryce se înecă cu praf și moloz. Încercă să se miște și nu reuși. 
Coloana ei... 

Nu, era piciorul! Prins între bucăţi de fier și beton. 

Auzise explozia cu un minut în urmă, recunoscuse penajul 
auriu al tancurilor imperiale mulţumită imaginilor transmise la 
știri de pe frontul din Pangera. Așa că traversase în fugă piaţa, 
încercând să ajungă la ușa de cărămidă a sălii de concerte, încă 
deschisă, sperând că are un subsol. Și atunci lovise. 

Urechile îi vuiau. Ţiuiau dureros. 

Poarta era încă în picioare, o învăluia încă ocrotitor cu lumina 
ei. Lumina lui Bryce practic. 

Cel mai apropiat proiectil părea să fi lovit cartierul alăturat. 
Fusese suficient încât să facă ravagii în Piaţă, să dărâme unele 
clădiri, dar nu o distrusese cu totul. 

Să se miște. Trebuia să se miște. Celelalte Porţi erau încă 
deschise. Trebuia să găsească o cale prin care să ajungă la ele, 
pentru a le închide. 

Trase de picior. Spre surprinderea ei, rănile superficiale se 
vindecau deja - mai repede decât văzuse vreodată. Poate că 
vindecarea era accelerată de Cornul pe care îl avea tatuat pe 
spate. 

Bryce se aplecă, încercă să miște blocul de beton de pe 
piciorul ei. Nu se clintea. 

Respiră din greu, cu dinţii strânși, și încercă din nou. 
Bombardau orașul cu pucioasă. Gărzile Asteriene trăseseră 
orbește, pentru a distruge Porţile sau pentru a ucide demonii. 
Trăseseră însă în ai lor, fără să le pese pe cine loveau... 

Bryce respiră adânc, regulat. Nu o ajuta ca să se liniștească. 

încercă din nou, degetele trosnindu-i pe beton. Însă se părea 
că nu avea cum să se elibereze, decât dacă și-ar fi tăiat piciorul. 


Gărzile Asteriene își reîncărcau lansatoarele de rachete. În 
jurul lor pâlpâia magie hiperconcentrată, de parcă miezul de 
pucioasă ar fi încercat să se elibereze din chingile primei-lumini. 
Dornică să dezlănţuie ruina angelică în orașul neajutorat. 

— Vor trage din nou, șopti Ruhn. 


— Pucioasa a lovit cel mai tare în Codrul Lunii! îi anunţă 
Declan. Bryce e în viaţă, dar are probleme. E prinsă sub un bloc 
de beton. Se zbate însă din toate puterile ca să se elibereze. 

Fury urlă în microfon: 

— ANULAȚŢI MISIUNEA. 

Nu îi răspunse nimeni. Lansatoarele se ridicară din nou spre 
cer, îndreptate spre noi ţinte. 

Ca și cum ar fi știut că Bryce este încă în viață. Aveau să 
bombardeze în continuu orașul până când o omorau, distrugând 
tot în jurul lor. Sperând poate și că, dărâmând porţile, vor 
închide și portalurile. 

Hunt fu cuprins de o stare de calm rece, brutală, ca de gheaţă. 

— Înalță-te! Cât de sus poate duce elicopterul! îi zise el lui 
Fury. 

Fury înţelese ce avea de gând îngerul. Nu putea să zboare din 
cauza aripilor slăbite. Dar nici nu era nevoie să o facă. 

— Țineţi-vă bine! le zise Fury. 

Elicopterul o luă în sus, sus, sus. Cu toţii strânseră din dinţi în 
faţa presiunii care îi izbea în faţă. 

Hunt se pregăti, cobori în acel loc din interiorul lui, care îl 
ajutase să treacă prin toate bătăliile, prin toţi acei ani petrecuţi 
în temniţele și în arena lui Sanariel. 

— Pregătește-te, Athalar! îi strigă Fury. 

Mașinile de război se opriseră, gata de atac. 

Elicopterul zbură deasupra zidurilor orașului. Hunt își desprinse 
centura. În timp ce treceau peste Istros, Cantonul Oaselor apăru 
dedesubt, ca un vârtej de ceaţă. _ 

În ochii lui Danaan se citea recunoştinţa. Înţelegea ceea ce 
doar Hunt putea să facă. 

începeau să se  întrezărească Piaţa Veche și Poarta 
strălucitoare din inima ei. 

Era singurul semn de care Hunt avea nevoie. Nu era urmă de 
îndoială în el. Nici teamă. 

Și Hunt sări din elicopter, cu aripile strânse. Un bilet doar dus. 
Ultimul lui zbor. 

Jos, jos de tot, privirea lui ascuţită reuși să o întrezărească pe 
Bryce în timp ce se strângea ghem, de parcă astfel ar fi putut să 
se protejeze de explozia care avea să o arunce în aer în câteva 
clipe. 


Rachetele cu pucioasă fură lansate una după alta, cea mai 
apropiată dintre ele arcuindu-se spre Piaţa Veche, sclipind cu 
puterea ei aurie, letală. In cădere, Hunt înţelese că unghiul ei nu 
era precis, că avea să lovească la câteva străzi depărtare. Era 
însă oricum prea aproape. Bryce se afla în faţa suflului oricum. 
Toată acea putere angelică avea să o spulbere. 

Proiectilul lovi, întregul oraș zguduindu-se sub impact. 
Blocurile se sfărâmau unul după altul, lovite de valul mortal. Cu 
aripile întinse, înconjurat de o explozie de fulgere, Hunt se 
aruncă deasupra lui Bryce în timp ce lumea se prăbușea în jur. 

Ar fi trebuit să fie moartă. Însă acelea erau degetele ei, 
strângând molozul. Era respiraţia ei, trăgând și eliberând aerul 
din plămâni. 

Pucioasa decimase piaţa, orașul era acum o ruină fumegânadă. 
Poarta era însă în picioare. Dar lumina i se stinsese, cuarțul 
redevenise alb, rece. În jurul ei ardeau flăcări înalte, care 
luminau cu pâlpâirea lor dezastrul. 

Din cer cădeau fulgi de cenușă, care se amestecau cu 
scânteile de foc. 

Lui Bryce îi vâjâiau surd urechile, deși nu la fel de rău ca după 
prima explozie. 

Nu era cu putinţă. Văzuse proiectilul sclipind auriu, știuse că 
va lovi la doar câteva străzi depărtare și că va muri curând. 
Poarta o protejase probabil, cumva. 

Bryce se lăsă în genunchi, oftând. Cel puțin bombardamentul 
încetase. Nu mai rămăseseră în picioare decât câteva clădiri. In 
jurul ei, scheletele mașinilor ardeau încă. Coloanele de fum acru 
se ridicau spre cer, acoperind primele stele ale serii. 

Și... în umbre, se agitau demonii. Îi ardea gâtul. Trebuia să se 
ridice. Să plece cât erau la pământ. 

Picioarele nu voiau să o asculte. Își mișcă degetele în încălțări, 
ca să se asigure că le avea încă, dar nu putea să se ridice de la 
pământ. Corpul refuza să o asculte. 

Un fulg de cenușă pluti pe genunchiul rupt al colanţilor ei. 

Mâinile începură să-i tremure. Nu era cenușă. Era o pană gri. 

Bryce se răsuci. Sângele i se scurse din vene. 

Apoi ţipă, atât de adânc, încât se întrebă dacă acela era 
vaierul lumii care se sfărâma în bucăți. 

Hunt zăcea întins la pământ, cu trupul însângerat, ars, cu 
picioarele... 

Nu mai rămăseseră decât fâșii. Își pierduse braţul drept, 
rămăsese din el doar sânge pe pavaj. lar pe spate, acolo unde-i 
fuseseră aripile... 

Se căsca o gaură însângerată. 

Se mișcă instinctiv, târându-se peste bucăţi de beton și metal, 
prin sânge. 


Îi fusese scut în faţa pucioasei. Scăpase cumva de Sandriel și 
venise. Ca să o salveze. 

— Terogterogterog... 

ÎI întoarse cu faţa, căutând un semn de viaţă, un semn că mai 
respiră... 

Buzele i se mișcară aproape imperceptibil. 

Bryce îi trase capul în poală, printre hohote de plâns. 

— Ajutor! strigă. 

Nici un răspuns. Doar un urlet îndepărtat, în întunericul 
arzând. 

— Ajutor! strigă din nou. 

Însă vocea îi era atât de răgușită încât strigătul abia traversă 
piaţa. Randall îi povestise despre puterile îngrozitoare ale 
rachetelor cu pucioasă pe care le avea Garda Asteriană. Cum 
vrăjile ţesute în magia condensată a îngerilor încetinea 
vindecarea Vanirilor suficient timp cât aceștia să își piardă tot 
sângele din corp. Şi să moară. 

Chipul lui Hunt era acoperit de atât de mult sânge încât abia 
putea vedea pielea de dedesubt. Tremurul slab al gâtului era 
singurul care-i spunea că e încă în viaţă. 

lar rănile care ar fi trebuit să se vindece... Din ele curgea 
sânge. Fuseseră retezate artere. Artere vitale... 

— AJUTOR! urlă ea. 

Însă nimeni nu îi răspunse. 


Suflul exploziei doborâse elicopterul. 

Priceperea lui Fury fusese singurul lucru care îi salvase de la 
moarte, deși se prăbușiseră oricum, dându-se de două ori peste 
cap înainte să pice undeva în Codrul Lunii. 

Tharion avea o rană la cap, Fury o tăietură la picior, Flynn și 
Amelie aveau amândoi oase rupte, iar Ruhn... Ruhn nu se obosi 
să se gândească la rănile lui. Nu când noaptea înflăcărată, plină 
de fum se arăta plină de urlete, din ce în ce mai apropiate. 

Atacul cu proiectile se oprise însă - măcar atât. Ruhn se rugă 
ca Gărzile Asteriene să aibă nevoie de mult timp pentru a mai 
crea și altele. 

Voința pură îl puse în mișcare. 

Pierduseră din arme atunci când se prăbușiseră. Flynn și Fury 
începură să împartă pistoalele și pumnalele care le mai 
rămăseseră, mișcându-se rapid, în timp ce Ruhn cerceta starea 


în care se afla singura mitralieră încă intactă, pe care o apucase 
în cădere, din lada din podeaua elicopterului. 

Vocea Hypaxiei se auzi prin radioul care în mod miraculos 
funcţiona încă: 

— Suntem cu ochii pe Poarta din Piaţa Veche. 

Ruhn se opri, așteptând veștile. Neîndrăznind să spere. 

Ultima oară îl văzuse pe înger aruncându-se spre Bryce, în 
timp ce Garda Asteriană trăgea cu proiectilele acelea luminoase 
peste zidurile orașului, de parcă ar fi fost un joc bolnav cu 
artificii. Apoi, exploziile care minaseră întreg orașul zguduiseră 
lumea. 

— Athalar e la pământ, anunţă Declan cu voce gravă. Bryce e 
în viaţă. 

Ruhn îi mulțumi în gând Cthonei pentru îndurare. Un moment 
de tăcere, apoi: 

— Corecţie: Athalar trăiește. Rănile însă... Rahat! 

Se auzi prin stație cum Declan înghite în sec. 

— Nu cred că are șanse de supravieţuire. 

Tharion își propti carabina pe umăr și privi prin lunetă în 
întuneric. 

— Avem vreo doisprezece demoni care ne cercetează de pe 
clădirea aceea de cărămidă de acolo. 

— Şi încă șase aici! anunţă Fury, privind și ea prin luneta 
puștii. 

Amelie Ravenscroft, care șchiopăta destul de rău, se 
metamorfoză în lup printr-un fulger de lumină și își arătă colții. 

Dacă nu închideau portalurile din celelalte Porţi, aveau doar 
două opţiuni: retragerea sau moartea. 

— Încep să fie curioși! murmură Flynn, fără să-și ridice ochii de 
la luneta armei lui. 

— Avem râul în spate! zise Tharion. Dacă suntem norocoși, cei 
din neamul meu ne-ar putea veni în ajutor. 

Curtea Albastră se afla suficient de adânc încât să fi evitat 
furia pucioasei. Ar fi putut să trimită ajutoare. 

Însă Bryce și Hunt rămăseseră în Piaţa Veche. 

— Suntem la doi kilometri și jumătate de Poarta Inimii. O luăm 
spre râu, apoi o tăiem pe Strada Principală, spuse Ruhn, apoi 
adăugă: Cel puţin eu acolo mă duc. 

Cu toţii dădură din cap, cu chipuri sumbre. 

Spune-i lui Ruhn că îl iert - pentru tot. 


Cuvintele răsunau în interiorul lui Ruhn. Trebuiau să înainteze, 
chiar dacă demonii i-ar fi pus la pământ unul câte unul. Spera 
doar că vor ajunge la timp la sora lui, ca să aibă ce să mai 
salveze. 


Bryce se aplecă deasupra lui Hunt. Viaţa i se scurgea printre 
degete. Și în tăcerea aceea fumegândă, usturătoare, Bryce 
începu să șoptească: 

— Cred că s-a întâmplat cu un motiv. Cred că totul s-a 
întâmplat cu un motiv. 

Îi mângâie părul îmbibat de sânge, tremurând: 

— Cred că nu a fost în zadar. 

Işi îndreptă privirea spre Poartă și îl lăsă ușor pe Hunt, printre 
ruine. Șopti din nou, ridicându-se în picioare: 

— Cred că s-a întâmplat cu un motiv. Cred că totul s-a 
întâmplat cu un motiv. Cred că nu a fost în zadar. 

Bryce se îndepărtă de trupul lui Hunt, care rămase sângerând 
în spatele ei. Işi croi drum printre dărâmături și moloz. Gardul 
din jurul Porții fusese spulberat. Insă arcada de cuarț era încă în 
picioare, cu placa de bronz și claviatura cu pietre preţioase 
intacte. Se opri în faţa lor. 

— Cred că nu a fost în zadar, șopti Bryce din nou. 

Işi puse palma pe discul de bronz al claviaturii. 

Metalul era cald, exact așa cum fusese în acea ultimă zi cu 
Danika. Puterea lui îi reverberă în corp, absorbind plata pe care 
o cerea pentru a fi folosit: un strop din magia ei. 

Porţile fuseseră folosite ca instrumente de comunicare în 
trecut - însă singurul motiv pentru care cuvintele puteau trece 
de la una la alta era puterea care le lega. Fiecare dintre Porţi 
era așezată la întretăierea unor linii energetice. Formau o 
adevărată matrice de energie. 

Poarta nu era doar o prismă. Era un mediu conductor. lar ea 
avea Cornul imprimat în piele. Demonstrase că putea închide un 
portal deschis spre Hel. 

Bryce șopti în micul interfon din centrul claviaturii acoperite de 
pietre preţioase. 

— Alo? 

Nu îi răspunse nimeni. 

— Dacă mă auzi, vino spre Poartă, spuse Bryce. Oricare 
Poartă. 


Nici un răspuns. 

— Numele meu este Bryce Quinlan. Mă aflu în Piaţa Veche. 
Şi... cred că știu cum pot pune capăt lucrurilor. Cum pot face ca 
totul să fie bine. 

Tăcere. Nici una dintre celelalte pietre nu se aprinse pentru a 
arăta astfel că o altă persoană, dintr-un alt district, atingea 
discul din fața lor. 

— Știu că lucrurile nu arată prea bine... Știu că lucrurile arată 
rău, rău de tot și că este întuneric și... Știu că pare imposibil. 
Dar, dacă poţi ajunge la o altă Poartă, doar... te rog. Te rog 
doar, vino! 

Respiră adânc. 

— Nu trebuie să faci nimic. Pune-ţi doar mâna pe disc. Doar de 
asta am nevoie... de o persoană la celălalt capăt. 

Îi tremura palma. Și-o apăsă mai tare de metal. 

— Poarta este un canal de putere - o putere care se transmite 
de la Poartă la Poartă, împânzind tot orașul. Și eu am nevoie de 
cineva la celălalt capăt, care să se lege de mine prin această 
arteră. 

Înghiţi nodul care i se pusese în gât. 

— Am nevoie de o Ancoră. Ca să fac Saltul. 

Cuvintele șoptite se risipiră în lume. 

Vocea răgușită a lui Bryce astupă sunetele scoase de demonii 
care se strângeau în jurul ei. 

— Prima-lumină pe care o voi genera când voi face Saltul se va 
transmite de la această Poartă spre celelalte. Va aprinde tot, va 
alunga toţi demonii. Va vindeca tot ceea ce va atinge. Pe toți; 
aceia pe care îi va atinge. Și eu... 

Bryce respiră adânc. 

— Eu sunt Fee Născută din Stele și port Cornul Lunei în trupul 
meu. Cu puterea primei-lumini pe care o voi genera voi putea 
închide portalurile spre Hel. L-am putut închide pe cel de aici. 
Pot să le închid și pe toate celelalte. Dar am nevoie de o 
legătură... și de puterea Saltului pentru a reuși. 

Nimeni nu răspundea. Nici un semn de viaţă în afara bestiilor 
din umbre. 

— Vă rog! imploră Bryce, cu glas tremurat. 

Se rugă în tăcere ca oricare dintre celelalte șase pietre să se 
aprindă, să îi arate că o persoană, din oricare district, îi 
ascultase rugămintea. 


Însă în jur era doar tăcere. 

Era singură. Și Hunt murea. 

Bryce așteptă cinci secunde. Apoi zece. Nu îi răspundea 
nimeni. Nimeni nu venea. 

Își înghiţi plânsul și respiră din nou, tremurat, apoi dădu 
drumul discului. 

Respirația lui Hunt încetinise. Se rărise. Bryce se târî înapoi 
până la el, cu mâini tremurânde. Vocea îi era însă calmă. Îi 
așeză iar capul în poală și îi mângâie faţa udă de sânge. 

— Va fi bine! îi spuse. Vin ajutoare, Hunt. Vrăjidoctorițele sunt 
pe drum. 

Își strânse pleoapele, ca să nu plângă. 

— Vom fi bine! îl minţi ea. Vom merge acasă, unde ne 
așteaptă Syrinx. Vom merge acasă. Tu şi eu. Împreună. Vom 
avea acel sfârșit fericit împreună, așa cum mi-ai promis. Dar 
doar dacă reziști, Hunt. 

Respirația îi urui în piept. O zbatere înaintea morţii. Bryce se 
aplecă asupra lui, îi inhală parfumul, puterea. Și apoi spuse cele 
două cuvinte care însemnau mai mult decât orice pe lume. | le 
șopti la ureche, odată cu tot ce mai rămăsese din ea. 

Adevărul ultim, cel pe care ea trebuia să i-l spună. 

Respirația lui Hunt se lungi, vaporoasă. Nu mai era mult. 

Bryce nu-și putu opri lacrimile, care alunecară pe obrajii lui 
Hunt, lăsând dâre curate prin sânge. 

Aprinde-o! îi șopti Danika. În inimă. 

— Am încercat, îi șopti la rândul ei. Danika, am încercat. 

Aprinde-o! 

— Nu a mers. 

Aprinde-o! Cuvintele erau ascuţite de grabă. De parcă... De 
parcă... 

Bryce își ridică fruntea. Privi spre Poartă. Spre placă și pietrele 
ei. 

Așteptă. Numără bătăile inimii. Unu. Doi. Trei. 

Pietrele prețioase rămâneau întunecate. Patru. Cinci. Șase. 

Nimic. Bryce își înghiţi lacrimile și se întoarse spre Hunt. 

Pentru ultima oară. El avea să se ducă și ea avea să-l urmeze, 
odată ce se prăvăleau și alte bucăţi de tencuială sau demonii își 
făceau curaj să o atace. 

Bryce respiră adânc. Şapte. 

— Aprinde-o! 


Cuvintele răsunară în Piaţa Veche. Răsunară în toate pieţele 
din oraș. 

Bryce își întoarse capul spre Poarta Inimii și vocea Danikăi se 
auzi din nou: 

— Aprinde-o, Bryce! 

Piatra de onix din Cantonul Oaselor strălucea ca o stea 
întunecată. 

Bryce sări în picioare și alergă transfigurată spre Poartă. 

Nu îi păsa cum era cu putinţă, pentru că Danika repetă: 

— Aprinde-o! 

Și Bryce strigă, printre hohote de râs și lacrimi: 

— APRINDE-O, DANIKA! APRINDE-O, APRINDE-O, APRINDE-O! 

Bryce își lipi palma de discul de bronz al Porții. 

Şi, cu sufletul legat de sufletul prietenei pe care nu o uitase, 
prietena care nu o uitase la rândul ei, nici măcar în moarte, 
Bryce făcu Saltul. 


Tăcerea învălui sala stupefiată în timp ce Bryce cădea în 
propria putere. 

Declan Emmet nu își ridică privirea de la imaginile pe care le 
monitoriza. Îi bubuia inima în piept. 

— Nu este cu putinţă! zise Regele Toamnei. 

Și Declan înclina să-i dea dreptate. 

Sabine Fendyr murmură: 

— Danika mai avea o scânteie de energie, mi-a spus Regele 
din Adâncuri. O fărâmă din sine. 

— Dar poate un suflet mort să servească drept Ancoră? 
întrebă Regina Hypaxia. 

— Nu! răspunse Jesiba, cu convingerea definită a unui emisar 
al Regelui din Adâncuri. Nu poate. 

Tăcerea deveni palpabilă în încăpere pentru că toţi începeau 
să își dea seama la ce erau martori. Un Salt nelegat, individual. 
Cădere liberă. Bryce ar fi putut la fel de bine să sară de pe 
vârful unui munte și să spere că va ateriza cu bine. 

Declan își mută privirea de la transmisia video și cercetă 
graficul de pe unul dintre cele trei computere - cel pe care era 
cartografiat Saltul lui Bryce, graţie sistemului eleusin. 

— Se apropie de nivelul ei de putere. 

Era abia o linie peste nivelul zero de pe scara puterii. 

Hypaxia se aplecă peste umărul lui, ca să studieze și ea 
graficul. 

— Nu încetinește însă. 

Declan se holbă la ecran. 

— la viteză. 


Își scutură capul. 

— Dar... dar este clasificată la un nivel jos. 

Aproape neglijabil, dacă era s-o spună p-aia dreaptă! 

— Dar Poarta nu, murmură Hypaxia. 

— Ce vrei să spui? întrebă Sabine autoritar. 

— Nu cred că este o placă memorială. Cea de pe Poartă, șopti 
Hypaxia. 

Vrăjitoarea arătă spre plăcuţa prinsă în cuarțul strălucitor. 
Bronzul ieșea în evidenţă, în contrast cu piatra incandescentă: 

— Puterea va fi întotdeauna a acelora care își dau viaţa pentru 
oraș. 

Bryce se adâncea în putere. Depășise nivelurile normale, 
respectabile. 

— Placa este o binecuvântare, spuse Regina Hypaxia. 

Declan murmură, cu respiraţia tăiată: 

— Puterea Porţilor - puterea dată de fiecare suflet care a atins- 
o vreodată... fiecare suflet care și-a dat un strop de magie. 

Declan încercă, fără să reușească, să calculeze câte persoane, 
timp de câte secole, atinseseră Porţile din oraș. Câţi își dăduseră 
un strop din putere, așa cum ai arunca o monedă într-o fântână. 
Şi își puseseră dorinţa pentru acel strop de putere cedată. 

Reprezentanți din fiecare Casă. Din fiecare rasă. Milioane și 
milioane de stropi de putere catalizau acest Salt individual. 

Bryce trecea nivel după nivel. Chipul Regelui Toamnei se 
albise. 

— Priviţi Porţile! strigă Hypaxia. 

Porţile de cuarţ răspândite în oraș începură să strălucească. 
Roșu, apoi oranj, auriu și în cele din urmă alb. 

Prima-lumină irupse din ele. Coloane de primă-lumină se 
răspândiră în toate direcţiile. Curgeau în josul liniilor de legătură 
dintre Porţi, conectându-le în marile bulevarde. Formau o stea 
perfectă, cu șase colţuri. 

Liniile de lumină începură să se întindă, curbându-se în dreptul 
zidurilor orașului. Săgetându-i pe demonii care încercau să fugă 
în ţinuturile dimprejur. 

Lumina se întâlnea cu lumină care întâlnea lumină. Până când 
orașul fu împânzit. Până când fiecare stradă ajunse să 
strălucească. 

lar Bryce făcea încă Saltul. 


Viaţă și bucurie, și moarte și durere, și cântec și tăcere. 

Bryce se cobori în putere, și puterea se cobori în ea, iar ei nici 
nu-i păsa, nu-i păsa, nu-i păsa, pentru că Danika era cu ea, 
cădea cu ea, râdeau împreună, în timp ce sufletele li se 
îmbrăţișau. 

Era acolo, era acolo, acolo... 

Bryce se avântă în lumina de aur, în cântecul din inima 
universului. 

Danika chiui de bucurie și Bryce o urmă și ea, chiuind. Danika 
era cu ea. Era îndeajuns. 


— Trece de nivelul lui Ruhn! șopti Declan, fără să-i vină să 
creadă. 

Fără să-i vină să creadă că sora petrecăreaţă a prietenului său 
îl depășise pe prinţ. La dracu’! Il depășise pe Ruhn Danaan. 

Regele lui Declan privea ca o stană de piatră cum Bryce 
depășea în viteză nivelul lui Ruhn. Asta ar fi putut să le schimbe 
ordinea cu totul. O prinţesă pe jumătate om, puternică, cu 
lumină stelară în vene... Hel! 

Bryce începu în sfârșit să încetinească. Se apropia de nivelul 
Regelui Toamnei. 

Declan înghiţi greu. 

Orașul era îmbăiat de lumina ei. Demonii îi fugeau din cale, 
alergând înapoi spre portaluri, alegând să riște trecerea prin 
Porţi, decât să rămână prinși în Midgard. 

Din Porţi ţâșnea lumină. Şapte stâlpi de lumină care se uneau 
în inima orașului... deasupra Porții din Piaţa Veche. O magistrală 
a puterii. Din voinţa lui Bryce. 

Portalurile care legau Midgard de Hel începură să se 
micșoreze. De parcă nu ar fi putut suporta lumina. De parcă 
acea primă-lumină pură, fără limite ar fi putut să vindece lumea. 

Și chiar asta făcu. Clădirile dărâmate se ridicară la loc. Molozul 
se strânse în pereţi, în străzi și fântâni. Răniţii se vindecau. 

Bryce încetinea. 

Declan strânse din dinţi. Vidul căscat în interiorul Porţilor se 
făcea din ce în ce mai mic. 

Demonii alergau înapoi în Hel prin portalurile micșorate. Orașul 
se vindeca din ce în ce mai mult, în timp ce Cornul închidea 
porţile. În timp ce Bryce sigila portalurile, puterea Cornului 
curgând prin ea, amplificată de prima-lumină pe care o genera. 


— Zeilor! se auzi cineva șoptind. 

Portalurile dintre lumi deveniseră simple fisuri. Apoi dispărură 
cu totul. 

Porţile se înălțau goale. Portalurile pieriseră. 

Bryce se opri, în sfârșit. Declan cercetă numărul exact al 
puterii ei. Era cu o zecimală deasupra celui al Regelui Toamnei. 

Declan râse încetișor, dorindu-și ca Ruhn să fi fost acolo ca să 
vadă expresia șocată de pe chipul bărbatului. 

Regele Toamnei se încordă și mârâi la Declan: 

— N-aș fi atât de încrezut în locul tău, băiete. 

— De ce? se crispă Declan. 

Regele Toamnei îi șuieră: 

— Pentru că poate că fata aia s-a folosit de puterea Porții ca să 
facă Saltul la un nivel rar întâlnit, însă nu va putea să facă 
niciodată Ascensiunea. 

Lui Declan i se opriră degetele pe tastatură. 

Regele Toamnei râse amar. Fără urmă de răutate, își dădu 
seama Declan, ci cu ceva ce părea a fi durere. Nu își închipuise 
niciodată că nenorocitul este capabil să simtă așa ceva. 

Bryce se prăbuși pe pietrele de lângă Poartă. Declan nu avea 
nevoie de un monitor medical ca să știe că îi cedase inima. 

Trupul ei de muritoare murise. 

Ceasul de la computerul care arăta sistemul eleusin începu 
numărătoarea inversă, de la șase minute. Timpul pe care îl avea 
la dispoziţie pentru Căutare și Ascensiune. Pentru a-și lăsa 
trupul de muritor, care îmbătrânea, să moară definitiv. Pentru a 
da piept cu ce se afla în adâncul sufletului ei. Și pentru a se 
întoarce la viaţă, cu puteri depline. Pentru a se naște ca 
nemuritor. 

Dacă ar fi făcut Ascensiunea, sistemul eleusin ar fi înregistrat- 
O. 
Regele Toamnei spuse, cu glas răgușit: 

— A făcut Saltul singură. Danika Fendyr este moartă - nu este 
o Ancoră adevărată. Bryce nu are cum să se întoarcă la viață. 

Acela era leagănul vieţii, acel loc. 

Sub ea se afla pământ, material, iar deasupra ei simţea o 
întreagă lume, plină de lumini distante, sclipitoare. Sau poate 
era fundul mării. Canalul adânc care trecea prin măruntaiele 
pământului. 

Nu conta. Nimic nu conta. Nu când Danika stătea în faţa ei. O 
îmbrăţișa. 

Bryce se trase cât să-i privească chipul frumos, ascuţit. Părul 
ca mătasea porumbului. Era neschimbat, cu șuviţele lui în 
nuanţe de ametist, safir și trandafiriu. Uitase cumva trăsăturile 
precise ale chipului ei, dar... iată-le! 

— Ai venit! zise Bryce. 

Danika zâmbi blând. 

— Ai cerut ajutor. 

— Tu... tu ești vie? Aici, vreau să zic. 

— Nu. Danika își scutură capul. Nu, Bryce. Asta, ceea ce vezi... 

Se arătă pe sine. Blugii cunoscuţi și tricoul vechi, cu o formaţie 
muzicală. 

— E doar scânteia care a mai rămas. Ce se odihnea aici. 

— Dar ești tu. Asta ești tu! 

— Da, spuse Danika, aruncând un ochi întunericului care se 
strecura în jurul lor, la oceanul de deasupra. Și tu nu ai foarte 
mult timp la dispoziţie ca să faci Ascensiunea, Bryce. 

— Nu fac Ascensiunea, pufăi Bryce. 

Danika clipi din ochi. 

— Ce vrei să spui? 

Bryce se trase un pas înapoi. 

— N-o fac. 

Pentru că acela era locul în care sufletul ei fără casă avea să 
rămână, dacă dădea greş. Trupul avea să moară, în lumea de 
deasupra, iar sufletul pe care se târguise cu Regele din Adâncuri 
avea să fie lăsat să rătăcească în acel loc. Cu Danika. 

Danika își puse mâinile-n piept. 

— De ce? 

Bryce clipi furioasă. 

— Pentru că a ajuns să fie prea greu. Fără tine. Este prea greu 
fără tine. 


— Asta-i o prostie! mârâi Danika. Deci ai de gând să renunţi la 
tot? Bryce, sunt moartă. Nu mai sunt. Şi tu ai de gând să-ţi dai 
întreaga viaţă pentru bucăţica asta din mine care a mai rămas? 

Ochii ei de caramel se închiseră de dezamăgire. 

— Prietena mea, așa cum o știam eu, n-ar fi făcut asta. 

Lui Bryce îi tremură vocea: 

— Trebuia să facem asta împreună. Trebuia să ne trăim vieţile 
împreună. 

Chipul Danikăi se înmuie. 

— Ştiu, B, spuse și își scutură capul. Dar n-a fost să fie. 

Bryce își plecă fruntea, simțind că se frânge în bucăţi. 

— Mi-e dor de tine. În fiecare clipă, din fiecare zi. 

— Știu! zise Danika, și își duse mâna la inimă. Şi am simtit-o. 
Am văzut-o. 

— De ce ai minţit în privinţa Cornului? 

— Nu am minţit! răspunse simplu Danika. Doar că nu ţi-am 
spus. 

— Ai minţit în privinţa tatuajului! i-o întoarse Bryce. 

— Ca să te protejez. Ca să protejez și Cornul, da, dar, în primul 
rând, ca să te protejez pe tine în caz că aveam să pățesc ce e 
mai rău. 

— Ei bine, chiar ai păţit ce e mai rău! 

Bryce regretă imediat cuvintele, când o văzu pe Danika 
tresărind. 

Însă apoi ea îi zise: 

— Ţi-ai cedat locul din Cantonul Oaselor pentru mine. 

Bryce începu să plângă. 

— Măcar atât puteam face și eu. 

Danikăi îi luciră lacrimi în ochi. 

— N-ai crezut că voi ajunge de una singură? 

Un rânjet ascuţit, în spatele căruia se ascundea multă durere. 

— Măgăriţo! 

Însă Bryce îşi scutură capul, printre suspine. 

— Nu am putut... Nu am putut să risc. 

Danika îi dădu la o parte o șuviţă de păr. 

Bryce își trase nasul și zise: 

— L-am ucis pe Micah pentru ceea ce v-a făcut. ie. Lui 
Lehabah. 

Simţi un junghi în inimă. 

— Ea... e și ea în Cantonul Oaselor? 


— Nu știu. Şi da... am văzut ce s-a întâmplat la galerie. 

Danika nu-i explică lui Bryce cum fusese asta cu putinţă. 

— Noi cu toţii am văzut. 

Cuvântul acela o dărâmă. Noi. 

Îi tremurară buzele lui Bryce. 

— Connor e cu tine? 

— Da. Și restul haitei. Ei mi-au câștigat timp în faţa 
Secerătorilor. Ca să ajung la Poartă. Îi ţin la distanţă, dar nu 
pentru mult timp, Bryce. Nu pot să rămân aici cu tine. 

Danika își clătină capul, apoi continuă: 

— Connor și-ar fi dorit mai mult pentru tine, spuse și îi 
mângâie dosul palmei lui Bryce cu degetul mare. N-ar fi vrut să 
te dai bătută. 

Bryce își șterse faţa. 

— Nu m-am dat bătută. Nu până acum. Dar acum, eu... Totul 
s-a dus dracu”. Şi eu sunt prea obosită de acest sentiment. Mi-a 
ajuns. 

— Şi cum rămâne cu îngerul? întrebă Danika încet. 

Bryce își ridică imediat fruntea. 

— Ce-i cu el? 

Danika îi zâmbi complice. 

— Dacă vrei să ignori faptul că ai o familie care te iubește 
necondiţionat, bine - dar cum rămâne cu îngerul? 

Bryce își trase mâna din strânsoarea Danikăi. 

— Tu chiar încerci să mă convingi să fac Ascensiunea pentru 
un băiat? 

— Hunt Athalar numai asta este pentru tine? Un băiat? 

Zâmbetul Danikăi se înmuie cu blândeţe. 

— Şi de ce ar fi o pată pentru puterea ta să recunoști că există 
cineva, care se întâmplă să fie băiat, pentru care merită să te 
întorci? Cineva care, știu, te-a făcut să simţi că lucrurile sunt 
departe de a fi date dracului. 

Bryce își puse mâinile-n sân. 

— Şi ce? 

— S-a vindecat, Bryce. L-ai vindecat cu prima-lumină. 

Bryce oftă adânc. Făcuse toate astea cu acea speranţă 
nebunească în minte. 

Înghiţi greu, privind pământul care nu era pământ, ci însăși 
baza Sinelui, a lumii. 

— Îmi e teamă, șopti Bryce. 


Danika o apucă de mână din nou. 

— Asta-i și ideea, Bryce! De viață! Să trăieşti, să iubeşti, știind 
că toate ar putea să se termine chiar mâine. Asta face lucrurile 
să fie cu atât mai preţioase! 

Danika îi strânse obrajii în palme și își lipiră frunţile una de 
cealaltă. 

Bryce își închise ochii și inhală parfumul Danikăi, prezent 
cumva încă, chiar și în acea formă. 

— Nu cred că pot să ajung. Inapoi, sus. 

Danika se trase și privi spre distanţa imposibil de mare de 
deasupra lor. Apoi la drumul care li se întindea în faţă. Un 
culoar. La capătul căruia cădeai pentru totdeauna în întuneric. 
În neființă. 

— Încearcă doar, Bryce. O încercare. Eu voi fi alături de tine, 
pas cu pas. Chiar dacă nu poţi să mă vezi. Eu voi fi mereu 
alături de tine. 

Bryce nu se uită la culoarul mult prea scurt. Nici la oceanul 
nesfârșit de deasupra lor, care o despărţea de viaţă. Ea o privea 
pe Danika, îi memora fiecare linie a feţei, așa cum nu avusese 
șansa să o facă înainte. 

— Te iubesc, Danika! șopti ea. 

Danikăi îi tremură barba. Își lăsă capul într-o parte cu o 
mișcare pur lupească. De parcă ar fi ascultat ceva. 

— Bryce, trebuie să te grăbești. 

O apucă de mână și strânse. 

— Trebuie să te hotărăști, acum! 


Cronometrul pentru viaţa lui Bryce arăta că mai rămăseseră 
două minute. Trupul ei neînsufleţit zăcea întins pe pietrele de 
lângă poarta care lumina slab. 

Declan își trecu mâna peste piept. Nu îndrăznea să îl 
contacteze pe Ruhn. Nu încă. Nu putea. 

— Nu există nici o cale prin care să o ajutăm? șopti Hypaxia în 
faţa sălii înmărmurite. Nici una? 

Nu. Declan folosise ultimele patru minute ca să caute în toate 
bazele de date, publice și private, din Midgard, în căutarea unui 
miracol. Nu găsise nimic. 

— Pe lângă faptul că a făcut Saltul fără o Ancoră, zise Regele 
Toamnei, a folosit și o sursă artificială pentru a ajunge la acel 
nivel. Corpul ei nu este biologic pregătit pentru a face faţă 


Ascensiunii. Chiar și cu o Ancoră reală, nu ar putea să își ia 
suficient avânt pentru acel prim salt în sus. 

jJesiba a dat din cap, confirmând, fără să scoată însă un 
cuvânt. 

Amintirile lui Declan despre Saltul și Ascensiunea lui erau 
întunecate, înspăimântătoare. Ajunsese mai departe decât 
anticipase, însă rămăsese în parametrii normali. Dar, chiar și cu 
Flynn ca Ancoră, fusese îngrozit că nu va putea reveni. 

Deși sistemul o înregistra pe Danika Fendyr ca pe o undă de 
energie, alături de Bryce, ea nu era o legătură cu viaţa, nu era o 
adevărată Ancoră. Ea nu era în viaţă. Danika fusese doar ceea 
ce îi dăduse suficient curaj lui Bryce ca să facă singură Saltul. 

Regele Toamnei continuă: 

— Am cercetat. Mi-am petrecut secole întregi cercetând. Sute 
de inși au încercat de-a lungul timpului să-și depășească nivelul 
prin mijloace artificiale. Nici unul dintre ei nu s-a întors la viaţă. 

Mai rămăsese un minut. Ceasul numărătorii inverse arăta 
secundele zburând. 

Bryce nu își începuse încă Ascensiunea. Era încă în Căutare, 
dădea piept cu ceea ce se afla înlăuntrul ei. Cronometrul s-ar fi 
oprit dacă și-ar fi început Ascensiunea, marcând astfel trecerea 
Între - spaţiul liminal dintre viaţă și moarte. Însă cronometrul 
continua să se miște. Spre zero. 

Nu conta însă. Bryce avea să moară fie că încerca, fie că nu. 

Treizeci de secunde rămase. Demnitarii care se mai aflau în 
sală își plecară capetele. 

Zece secunde. Regele Toamnei își frecă faţa, apoi privi 
numărătoarea inversă a ceasului. Ce mai rămânea din viaţa lui 
Bryce. 

Cinci. Patru. Trei. Doi. 

Unu. Milisecundele alergară spre zero. Moartea adevărată. 

Ceasul se opri la 0.003. 

O linie roșie sări de pe fundul graficului sistemului eleusian, în 
lungul culoarului spre neființă. 

— Aleargă, șopti Declan. 


— Mai repede, Bryce! 

Danika era pe urmele ei. 

Pas după pas, Bryce alerga în josul culoarului mental. Spre 
capătul care se apropia. 


— Mai repede! urlă Danika. 

O șansă. Avea o singură șansă. 

Bryce alergă. Alergă, și alergă, și alergă, cu braţele strânse pe 
lângă corp, strângând din dinţi. 

Soarta nu era de partea ei, reușita părea puţin probabilă. 

Insă ea încercă. Cu Danika alături, pentru ultima oară, putea 
să încerce. 

Făcuse Saltul individual, dar nu era singură. 

Nu fusese niciodată singură. Şi nu avea să fie niciodată. 

Nu când o avea pe Danika în inimă și pe Hunt alături. 

Capătul holului se apropia. Trebuia să ajungă în aer. Trebuia 
să înceapă Ascensiunea, altfel avea să se prăvălească în 
neființă. Pentru totdeauna. 

— Nu te opri! strigă Danika. 

Așa că Bryce nu se opri. 

Işi luă avânt. Spre acel punct final, mortal. 

Se folosi de fiecare centimetru al culoarului. De fiecare 
milimetru. 

Și apoi ţâșni în sus. 


Lui Declan nu îi venea să-și creadă ochilor! Regele Toamnei 
căzu în genunchi. Bryce se ridicase, purtată de un val de putere. 

Trecu de nivelurile cele mai adânci. 

— Nu e... Nu e cu putinţă! Este singură, șopti Regele Toamnei. 

Pe chipul aspru al lui Sabine alunecau lacrimile. 

— Nu, nu este! șopti. 

Scânteia de energie care era Danika Fendyr, forța care o 
propulsase pe Bryce, se stinse. 

Declan știu că nu se va mai întoarce niciodată, nici în lumea 
aceea, nici pe vreo insulă învăluită de ceață. 

Era posibil însă ca Bryce să fi întârziat prea mult, creierul ei să 
fi stat prea mult timp fără oxigen, chiar dacă avea să ajungă 
până sus. 

Insă prinţesa lui lupta pentru fiecare centimetru, puterea ei 
oscilând, urme ale tuturor celor care i-o dăduseră ieșind la 
iveală: neamul Apelor, metamorf, draki, om, înger, silf, Fee... 

— Cum? întrebă Regele Toamnei, fără să se adreseze cuiva în 
special. Cum? 

Cel care îi răspunse fu bătrânul Prim al lupilor, vocea lui 
acoperind ţiuitul graficelor. 


— Prin tăria celei mai puternice forțe din lume. Cea mai 
puternică forță dintre toate tărâmurile. 

Bătrânul arătă spre ecran: 

— Cea care aduce loialitate mai presus de moarte, neatinsă de 
trecerea anilor. Cea care nu șovăie atunci când nu mai există 
speranţă. 

Regele Toamnei se răsuci spre bătrânul Prim, scuturând din 
cap. Fără să înţeleagă. g 

Bryce era la nivelul vrăjitoarelor obișnuite acum. Insă încă 
departe de viaţă. 

O mișcare îi atrase atenţia lui Declan și îl făcu să se întoarcă 
spre imaginile din Piaţa Veche. 

încununat de fulgere, întreg și vindecat, Hunt Athalar 
îngenunchease deasupra trupului lui Bryce. Îi apăsa pieptul cu 
palmele - compresii toracice. 

Hunt mormăia printre dinţi, cu tunetele bubuind deasupra lui. 

— Am auzit ce-ai zis. 

Continua să pompeze, cu braţele lui puternice. 

— Ce-ai așteptat să recunoști până în clipa în care eram 
aproape mort, lașo! 

Fulgerul lui cobori în Bryce, făcându-i trupul să se arcuiască de 
la pământ, în timp ce Hunt încerca să-i repornească inima. Și 
îngerul îi mârâi la ureche: 

— Acum vino și zi-mi-o în față! 

Sabine șopti o frază sălii, Regelui Toamnei, și lui Declan îi 
tresăltă inima auzind-o. 

Era răspunsul la cuvintele bătrânului Prim. La întrebarea 
Regelui Toamnei, care se mirase cum, în ciuda tuturor 
statisticilor de pe ecranul computerului lui Declan, puteau fi 
martori la încercarea lui Hunt Athalar de a-i păstra inima lui 
Bryce Quinlan bătând. 

Prin iubire, totul este posibil. 

Ea era marea și cerul, era piatră și sânge, aripi și pământ, 
stele și întuneric și lumină, și os și foc. 

Danika dispăruse. Își dăduse ce mai avea din suflet, din 
putere, pentru a o ridica pe Bryce de pe culoar, pentru a-i da 
avântul iniţial, de care avea nevoie în Ascensiune. 

Danika îi șoptise Te iubesc, înainte de a se stinge în neființă, 
mâna ei alunecând din a lui Bryce. 

Însă Bryce nu fusese distrusă de ultimul rămas-bun. 

Răcnetul pe care îl scosese nu fusese de durere. Ci o 
provocare. 

Bryce se avântă mai sus. Putea să simtă suprafaţa, aproape. 
Vălul subţire dintre acel loc și viaţă. Puterea i se metamorfoza, 
luând diferite forme, diferite daruri. Fu împinsă în sus de o 
coadă măreaţă. Se răsuci și se ridică în bătaie de aripi uriașe. 
Era toate lucrurile - rămânând însă ea însăși. 

Apoi o auzi. Vocea lui. Răspunsul pe care îl dădea chemării ei. 

Era acolo. O aștepta. Se lupta să îi păstreze inima bătând. Era 
suficient de aproape de văl acum ca să vadă. 

De dinainte să-i stea întinsă în faţă, moartă, el se luptase 
pentru ca inima ei să bată în continuare. 

Bryce zâmbi, în acel spaţiu dintre tărâmuri, în sfârșit purtată 
spre Hunt. 


— Hai! răsuflă Hunt, continuându-și compresia toracică. 

Atent la respiraţia lui Bryce, pentru a ști când putea să 
folosească din nou fulgerul. 

Nu știa de cât timp era așa, însă când se trezise, întreg și 
vindecat, într-un oraș refăcut, Bryce era moartă. Părea că orașul 
nu fusese niciodată rănit de bombe magice sau de demoni. 

Văzuse Poarta strălucind, lumina orbitoare - prima-lumină - și 
știuse că doar cineva care a făcut Saltul ar fi putut să genereze 
o asemenea putere. lar când văzuse trupul lipsit de viaţă al lui 
Bryce în faţa Porții, înţelesese că găsise o cale ca să facă Saltul 
și că dezlănţuise prima-lumină vindecătoare pentru a folosi 
Cornul, pentru a putea închide și celelalte portaluri spre Hel. 

Așa că acţionase instinctiv. Făcuse singurul lucru la care se 
putea gândi. El o salvase și ea îl salvase pe el, iar el... 


Puterea lui o simţise venind o clipă mai târziu. O recunoscu, de 
parcă s-ar fi văzut într-o oglindă. 

Faptul că se întorcea cu o atât de mare putere, faptul că făcea 
Ascensiunea singură... nu îi păsa de nimic din toate astea. El se 
răsculase, supravieţuise, trecuse prin fiecare încercare, tortură, 
oroare... Totul fusese pentru acest moment. Pentru a putea fi în 
acea clipă acolo. 

Totul fusese pentru ea. Pentru Bryce. 

Din ce în ce mai aproape. Puterea ei se apropia. Hunt se 
pregăti sufletește și mai trimise un șoc electric spre inima ei. 
Trupul fără viaţă se mai arcui o dată de la pământ. 

— Hai! repetă. 

Îi apăsa din nou pieptul. 

— Te aștept. 

O așteptase din clipa în care se născuse. 

Ca și cum l-ar fi auzit, Bryce irupse în viaţă. 


Era caldă și ocrotită, și era acasă. Era lumină - în jurul ei, din 
ea, în inima ei. 

Bryce își dădu seama că respiră. lar inima ei bătea. 

Ambele lucruri erau pe locul doi. Intotdeauna aveau să fie pe 
locul doi, când în preajmă se afla Hunt. 

Înţelese vag că se aflau în Piaţa Veche. Aripile lui cenușii 
luceau ca jăraticul, așa cum le ţinea rotite, în jurul lor, 
strângând-o puternic la piept. Și, în acel cuib de pene moi ca 
mătasea, ca un soare ascuns înăuntrul unui boboc de floare, 
Bryce străluci. 

Își ridică ușor capul, îndepărtându-se cât să-i poată privi 
chipul. 

Hunt o privea deja, cu aripile desfăcându-i-se ca petalele la 
răsăritul zorilor. Fruntea nu îi mai era însemnată de nici un 
tatuaj. Haloul dispăruse. 

Își trecu degetele tremurânde pe deasupra pielii catifelate. 
Hunt îi șterse în tăcere lacrimile. 

Bryce îi zâmbi. Îi zâmbi cu inima ușoară, cu sufletul împăcat. 
Hunt își trecu mâna în lungul bărbiei ei și îi cuprinse faţa. 
Tandreţea din ochii lui îi șterse din suflet orice urmă de îndoială. 

Bryce își așeză palma pe inima lui, care bătea atât de tare. 

— M-ai făcut cumva lașă? 

Hunt își lăsă capul pe spate, spre stele, și râse. 


— Ei, și? 

Bryce își aplecă fața mai aproape de a lui. 

— Ce păcat că toată acea primă-lumină vindecătoare nu te-a 
transformat într-o persoană decentă! 

— Și care ar mai fi amuzamentul atunci, Quinlan? 

Pe Bryce o trecură fiorii când auzi felul în care îi rostise 
numele. 

— Presupun că va trebui să... 

În capătul străzii se deschise o ușă. Apoi încă una și încă una. 
Și, împiedicându-se, plângând de ușurare sau muţi din cauza 
șocului, cetăţenii din Orașul Semilunii ieșiră la lumină. Şi 
rămaseră uimiţi în faţa lor. A lui Bryce și Hunt. 

Bryce îi dădu drumul îngerului și se ridică. Puterea pe care o 
avea era ca o fântână adâncă, stranie. Care nu îi aparţinea doar 
ei - ci lor, tuturor. 

Bryce trase cu ochiul la Hunt, care o privea ca și cum nu-i 
venea să-și creadă ochilor. Ea îi strânse mâna. Își trecu degetele 
printre degetele lui. 

Și, împreună, pășiră înainte, ca să întâmpine lumea. 


Capitolul 95 


Syrinx stătea în ușa deschisă de la apartamentul ei, jelindu-se 
îngrijorat, când Bryce și Hunt pășiră afară din lift. 

Bryce cercetă holul pustiu, apoi himera. 

— Eu am lăsat ușa aceea închisă, începu ea, alegându-se cu 
un chicotit din partea lui Hunt. 

Syrinx alerga spre ea. 

— Îţi voi povesti despre darurile lui mai târziu! murmură Hunt, 
în timp ce Bryce mâna un Syrinx isteric în apartament. 

Înăuntru îngenunche în faţa bestiuţei și își petrecu braţele în 
jurul lui. 

Bryce și Hunt petrecuseră în total două minute în Piaţa Veche, 
înainte ca vaierele să se pornească. Mulţi dintre cei care pășeau 
atunci afară din adăposturi descopereau că cei dragi nu 
putuseră fi salvaţi. 

Cornul își făcuse bine treaba. Toate portalurile erau închise. lar 
prima-lumină - cu ajutorul porţilor - putuse vindeca totul: 
persoane, clădiri, lumea însăși. 

Însă nu putea face imposibilul. Nu îi putea aduce înapoi pe cei 
morţi. lar pe străzi erau multe, multe cadavre. Cele mai multe 
sfârtecate în bucăţi. 

Bryce îl strânse mai tare pe Syrinx. 

— Totul este bine! îi șopti ea, și îl lăsă să-i lingă faţa. 

Însă nu era totul bine. Nici pe departe. Ceea ce se întâmplase, 
ceea ce făcuse și ceea ce destăinuise, Cornul tatuat pe trupul ei, 
toți acei morţi, moartea lui Lehabah, faptul că o văzuse pe 
Danika, Danika, Danika... 

Cuvintele o  înăbușiră, apoi se transformară în plâns 
necontrolat. Hunt, care stătea în spatele ei, așteptând parcă, îi 
ridică, pe ea și pe Syrinx, în braţe. 

O duse în dormitorul ei. Se lăsară pe marginea patului, iar 
îngerul își păstră braţele în jurul lor, în timp ce Syrinx se elibera 
din strânsoarea lui Bryce, ca să-i poată linge și lui Hunt faţa. 

Mâna îngerului alunecă prin părul ei, iar Bryce se aplecă spre 
el, lăsându-se învăluită de puterea lui, de acel parfum familiar, 
minunându-se că ajunseseră până acolo, că, într-un fel, 
reușiseră... 


Bryce îi privi încheietura. Pe frunte nu mai avea haloul, însă 
tatuajul de sclav era tot acolo. 

Hunt băgă de seamă spre ce i se îndreptase atenţia și îi spuse 
încetișor: 

— Am ucis-o pe Sandriel. 

Avea privirea atât de calmă, de clară. Fixată doar asupra ei. 

— Eu l-am ucis pe Micah, îi șopti ea. 

— Ştiu, zâmbi el. Adu-mi aminte să nu mă pun rău niciodată 
cu tine. 

— Nu-i amuzant. 

— O, știu că nu e! 

Îi alunecară ușor degetele prin părul ei, delicat. 

— Abia am putut să privesc. 

Ea abia putea să reziste în fața amintirii. 

— Cum ai reușit să o ucizi? Să scapi de tatuaj? 

— E o poveste lungă. Aș vrea să aud mai degrabă detaliile 
poveștii tale. 

— Tu primul. 

— Nici o șansă! Vreau să aud cum ai reușit să ascunzi că ai o 
stea în interiorul tău. 

Hunt își cobori privirea spre pieptul ei, de parcă ar fi putut să o 
surprindă sclipindu-i sub piele în acea clipă. Insă cum i se 
ridicaseră sprâncenele a mirare, Bryce îi urmări privirea. 

— Ei bine..., oftă ea. Asta e nouă! 

Și, într-adevăr, abia vizibilă în decolteul în V al tricoului, se afla 
o pată albă - o stea cu opt colţuri -, o cicatrice așezată între 
sâni. 

— Îmi place, chicoti Hunt. 

Și unei mici părţi din ea îi plăcea. Zise însă: 

— Ştii că e doar lumină stelară, nu putere adevărată. 

— Mda, doar că acum ai și din aia! 

Hunt o ciupi de-o parte. 

— Şi o cantitate serioasă, din câte simt. Și al dracului Corn... 

Își trecu mâna în josul spatelui ei, pentru emfază. 

Bryce își dădu ochii peste cap. 

— În fine. 

Chipul lui Hunt devenise însă grav. 

— Va trebui să înveţi cum să o controlezi. 

— Tocmai ce am salvat orașul și tu vrei să mă pui din nou la 
muncă? 


Hunt chicoti. 

— Obiceiuri vechi, Bryce. 

Li se întâlniră din nou privirile. Apoi Bryce își cobori ochii spre 
gura lui, atât de aproape de gura ei, cu forma ei perfectă. Ochii 
lui, care o priveau cu atâta intensitate. 

Totul se întâmplase cu un motiv. Credea asta. Motivul era 
acesta... Motivul era el. 

Şi, deși calea pe care fusese obligată să pășească era dată 
dracului din atât de multe puncte de vedere, și o trecuse prin 
cele mai grele încercări, prin durere și disperare... Acolo, în faţa 
ei, era lumina. Lumina adevărată. Spre care alergase în timpul 
Ascensiunii. 

Şi ea voia să fie sărutată de acea lumină. Chiar în acea clipă. 

Voia să-i întoarcă sărutul și să-i spună lui Syrinx să meargă și 
să aștepte în cușca lui pentru o vreme. 

Ochii întunecaţi ai lui Hunt deveniră aproape sălbatici. De 
parcă i-ar fi putut citi gândurile pe chip, de parcă i le-ar fi putut 
simţi în miros. 

— Noi doi avem ceva de rezolvat, Quinlan! îi zise, cu vocea 
răgușită. 

Hunt îi aruncă o Privire lui Syrinx și himera sări din pat și tipăi 
spre hol, legănându-și codița de leu ca și cum ar fi vrut să le 
zică: Era și timpul! 

Când își întoarse privirea spre Hunt, Bryce îi descoperi ochii 
aţintiţi asupra buzelor ei. Brusc deveni extrem de conștientă de 
faptul că stătea întinsă în poala lui. Că erau la ea în pat. După 
cum se mișca Hunt, înţelese că și el își dăduse seama. 

Nu scoaseră însă nici un cuvânt, privindu-se încă în ochi. 

Și apoi Bryce se legănă ușor în poala lui, făcându-l să scape un 
șuierat printre dinţi. Își înăbuși râsul. 

— Doar ce îţi arunc o privire mai duioasă și deja... cum ai 
formulat tu cu câteva săptămâni în urmă? Îţi stârnesc atâtea 
emoții? 

Mâna îngerului îi alunecă de-a lungul spatelui, cu dorinţa 
pulsând în fiecare milimetru al drumului ei. 

— Îmi stârnești emoţii de ceva timp! 

Mâna i se opri în dreptul taliei lui Bryce. Degetele lui începură 
să o mângâie ușor, torturant, în jurul coastelor. Cu fiecare 
atingere, dorinţa din interiorul ei devenea mai intensă. 


Hunt zâmbi ușurel, de parcă ar fi știut el bine ce-i face. Apoi se 
aplecă și îi sărută gâtul, sub linia maxilarului. 

— Eşti pregătită? murmură, cu buzele lipite de pielea ei 
încălzită. 

— Zeilor, da! șopti. 

lar atunci când o sărută în continuare pe gât, făcând-o să se 
arcuiască ușor, îi zise: 

— Îmi amintesc că mi-ai promis că n-ai să te oprești până când 
n-ai să mă faci să-mi uit numele. 

Hunt își mișcă șoldurile, frecându-și membrul de ea și 
aprinzându-i întreg trupul, chiar și așa, cu hainele pe ei. 

— Dacă asta îţi dorești, dulceaţă, asta ai să primești. 

Zeilor! Ar fi trebuit să respire adânc în acea clipă. Gândurile nu 
se mai formau, cu gura lui flămândă pe gâtul ei, și mâinile 
acelea mari și bărbăţia lui masivă... Trebuia să îl simtă înăuntrul 
ei. În acea clipă. Trebuia să îl simtă cu totul, avea nevoie de 
căldura şi puterea lui în jurul ei. În interiorul ei. Ş 

Bryce îi încălecă șoldurile, aliniindu-se cu el. Il întâmpină cu 
totul, mulțumită să îi simtă respiraţia la fel de sacadată ca a ei. 
Mâinile îngerului îi apucară strâns talia, degetele mângâind și 
așteptând, ca un motor parcă, acordul ei ca să se pună în 
mișcare. 

Bryce se aplecă și își lipi gura de a lui. O dată. De două ori. 

Hunt, abținându-se cu greu, începuse să tremure. O lăsă să-i 
exploreze gura. 

Și apoi Bryce se trase puţin înapoi. Îi întâlni privirea arzândă, 
încețoșată de dorinţă. Cuvintele pe care voia să le spună i se 
înăbușiră în gât. Speră doar că el înţelegea, și îi sărută fruntea 
acum pură. Trasă o linie de săruturi delicate pe fiecare 
milimetru de piele care fusese acoperit de halou. 

Hunt își strecură o mână tremurătoare spre inima ei 
fremătândă. 

Bryce înghiţi un nod, surprinsă să-și simtă ochii înlăcrimaţi. 
Surprinsă să îi vadă pe ai îngerului tiviți cu lacrimi argintii. 
Reușiseră; erau acasă. Împreună. 

Hunt se aplecă, lipindu-și gura de a ei. Ea îl întâlni la mijlocul 
drumului, cu mâinile tremurânde în jurul gâtului, cu degetele 
încurcându-i-se în acel păr des și mătăsos. 

Un ţârâit ascuţit umplu apartamentul. 

Putea să îl ignore, putea să ignore lumea... 


Apel de... acasă. 

Bryce se retrase, gâfâind. 

— Răspunzi? întrebă Hunt, cu glas răgușit. 

Da. Nu. Poate. 

Apel de... acasă. 

— Va continua să sune până răspund! murmură Bryce. 

Se desprinse cu membrele amorţite din poala lui Hunt, 
degetele îngerului alunecându-i pe spate când se ridică. Incercă 
să nu se gândească la promisiunea acelei atingeri, care îi arăta 
că nici el nu voia să-i dea drumul ei, tot așa cum ea nu voia să-i 
dea lui drumul. 

Bryce alergă în camera de zi și ridică receptorul înainte ca 
apelul să intre în mesageria vocală. 

— Bryce? 

Mama ei plângea. Era ca și cum cineva ar fi aruncat o găleată 
cu apă rece pe ea. 

— Bryce? F 

Bryce respiră adânc și se întoarse în dormitor. li aruncă o 
privire plină de regrete lui Hunt, care își flutură mâna și apoi se 
prăvăli înapoi pe pat, foșnind din aripi. 

— Bună, mamă! 

Plânsul mamei ei ameninţa să o facă și pe ea să înceapă din 
nou să plângă, așa că se puse în mișcare, îndreptându-se spre 
baie. Arăta mizerabil: încălţările sport roz erau aproape negre, 
pantalonii rupţi și plini de sânge, tricoul sfâșiat. Din câte se 
vedea, prima-lumină nu reparase chiar totul. 

— Eşti bine? Eşti în siguranță? 

— Sunt bine! răspunse Bryce și dădu drumul la duș, lăsând să 
curgă apă rece. Sunt bine. 

Apoi începu să se dezbrace. 

— Ce-i apa aia? 

— Dușul meu. 

— Salvezi un oraș și faci Saltul și nici măcar nu poţi să-i acorzi 
toată atenţia mamei tale? 

Bryce chicoti, apoi dădu telefonul pe difuzor și îl așeză în 
Chiuvetă. 

— Cât de multe știi? 

Șuieră în faţa rafalei reci care o lovi când păși în duș. Însă asta 
o ajuta să scape de fierbinţeala din trup și să îi alunge dorinţa 
care îi înceţoșa judecata. 


— Tatăl tău biologic l-a pus pe Declan Emmet să-mi 
povestească totul. Presupun că nenorocitul și-a dat în sfârșit 
seama că măcar atât îmi datorează. 

Bryce dădu drumul la apă caldă, în sfârșit, în timp ce-și 
șampona părul. 

— Cât de ofticat e? 

— E furios, sunt sigură. Apoi Ember adăugă: La știri tocmai ce 
a apărut un reportaj despre... despre cine este tatăl tău. 

Bryce putea să o audă pe mama ei scrâșnind din dinţi. 

— Știu cantitatea exactă de putere pe care o ai. La fel de mare 
ca a lui, Bryce. Mai mare. Asta nu-i puţin lucru. 

Bryce încercă să nu se gândească la asta - la locul în care 
puterea ei o așeza acum. Lăsă asta pentru mai târziu. Işi clăti 
șamponul din păr și se întinse după balsam. 

— Știu. 

— Ce ai de gând să faci în legătură cu asta? 

— Să deschid un lanţ de restaurante cu tematică marină. 

— Am sperat prea mult crezând că odată cu atâta putere vei 
obține și ceva demnitate. 

Bryce scoase limba, deși mama ei nu putea să o vadă și își 
turnă balsam în palme. 

— Uite, am putea lăsa toată discuţia despre mare putere, 
mare povară pe mâine? 

— Da, doar că mâine în vocabularul tău înseamnă niciodată. 

Mama lui Bryce oftă. 

— Ai închis portalurile acelea, Bryce. Și nici nu pot să vorbesc 
despre ceea ce a făcut Danika pentru tine fără să... 

Îi tremură vocea. 

— Putem vorbi și despre asta mâine. 

În timp ce îşi clătea balsamul din păr, Bryce își dădu seama că 
mama ei nu știa... despre ceea ce se întâmplase cu Micah. 
Despre ceea ce îi făcuse ea. Sau despre ceea ce el îi făcuse 
Danikăi. 

Ember continuă să vorbească și Bryce continuă să o asculte, în 
timp ce teama creștea înlăuntrul ei ca o iederă, i se strecura în 
vene și i se împletea în jurul oaselor, strângând cu putere. 


Hunt făcuse la rândul lui un duș rapid și rece, și se schimbase 
de haine. Zâmbi ușor când auzi apa de la duș oprindu-se, în 
timp ce Bryce își continua discuţia cu mama ei. 


— Da, Hunt e aici. 

Cuvintele lui Bryce pluteau pe hol, prin sufragerie, până în 
camera lui. 

— Nu, mamă, n-am făcut-o. Şi nu, nici el n-a făcut-o. 

Se auzi un sertar trântindu-se. 

— Asta nu-i treaba ta și te rog să nu mă mai întrebi niciodată 
așa ceva. 

Hunt cam avea idee despre ceea ce își întreba Ember fiica. Și, 
ce să vezi, chiar fusese cât pe ce să o facă, cu fata ei, chiar 
înainte ca ea să sune. 

Nu îi păsase că îi privea un oraș întreg: își dorise să o sărute 
atunci când i se stinsese lumina, când își coborâse aripile și o 
descoperise în braţele lui, privindu-l cu acei ochi care îi spuneau 
că este important. Că el este tot ce își dorește. Și cu asta basta! 

Nimeni nu îl mai privise vreodată așa. 

Apoi, când se întorseseră acasă, și o avusese în braţe, la ea în 
pat... Când văzuse cum roșește atunci când îi privea buzele, 
fusese pregătit să facă acel ultim pas cu ea. Și să petreacă toată 
ziua și toată noaptea repetându-l. 

Având în vedere cum fusese vindecat de prima-lumină, ar fi zis 
că în mod cert era pregătit să facă sex. Chiar dornic... de ea. 

— Eşti o mare perversă, mamă! Ştiai asta? mormăi Bryce. 

Un oftat exasperat. 

— Ei bine, dacă tot îți pasă atât de mult de asta, de ce m-ai 
sunat? Nu te-ai gândit și tu că s-ar putea să fiu ocupată? 

Hunt zâmbi, deja pe jumătate excitat de sarcasmul din tonul 
ei. Ar fi putut să-i asculte replicile toată ziua. Se întrebă cât din 
acel sarcasm va ieși la iveală odată ce îi va scoate din nou 
hainele de pe ea. Odată ce o va face să suspine. 

Prima oară reușise să o aducă la orgasm folosindu-și doar 
mâna. De data aceasta... De data aceasta avea planuri mari 
pentru a o face să scoată iar sunetele acelea frumoase, 
înăbușite. 

Hunt o lăsă pe Bryce să se ocupe de mama ei și își porunci să 
se calmeze dracului puţin. Apucă telefonul de rezervă pe care-l 
avea în sertarul cu lenjerie intimă și formă numărul lui Isaiah, 
unul dintre puţinele pe care le știa din memorie. 

— Slavă zeilor! oftă Isaiah când auzi vocea lui Hunt. 

Hunt zâmbi în faţa reacției nefirești pentru bărbat. 

— Care-i treaba la tine? 


— La mine? Isaiah râse. Ce dracu’ se întâmplă la tine? 

Erau prea multe de spus. 

— Eşti la Comitium? 

— Da! Și, la dracu’, parcă-i o casă de nebuni! Tocmai ce mi-am 
dat seama că eu sunt la conducere acum. 

Având în vedere că Micah era o grămadă de cenușă într-un 
aspirator și nici Sandriel nu o ducea mai bine, Isaiah, în calitate 
de Comandant al Legiunii 33, era într-adevăr la conducere. 

— Felicitări pentru promovare! 

— Promovare pe dracu’! Nu sunt Arhanghel. Și măgarii ăștia o 
știu! 

Isaiah se răsti la cineva, pe fundal: Atunci sună dracului la 
mentenanţă ca să curețe! Oftă. 

— Ce s-a întâmplat cu nenorociţii ăia din Garda asteriană care 
au bombardat orașul? întrebă Hunt. 

Pe înger îl bătea gândul să zboare până acolo și să își 
dezlănţuie fulgerele asupra tancurilor. 

— Au plecat deja. 

Tonul sumbru al lui Isaiah îi spunea lui Hunt că și el ar fi fost 
dispus să ia parte la o răzbunare ca la carte. 

— Ce știi de Naomi? întrebă Hunt, cu teamă. 

— E în viaţă. 

Hunt îi mulţumi în gând Cthonei pentru îndurare. 

— Uite, știu că ești extenuat, zise Isaiah, dar crezi că ai putea 
veni până aici? Mi-ar prinde bine ajutorul tău ca să pun lucrurile 
în ordine. Toate competiţiile astea ca să se afle care-i mai cocoș 
vor înceta dacă ne văd pe amândoi la conducere. 

Hunt încercă să nu se zbârlească. Dezbrăcatul trebuia să mai 
aștepte, din câte se vedea. 

Pentru că tatuajul de sclav de pe încheietura lui însemna că 
încă trebuia să se supună Republicii, că aparţinea încă altcuiva, 
și nu lui înșiși. Lista cu alternative nu era prea grozavă. Ar fi 
norocos să rămână în Lunathion, în posesia celui care avea să Îi 
ia locul lui Micah, și să apuce să o vadă pe Bryce din când în 
când, în clipe furișate. Asta dacă urma să îi fie permis să mai 
iasă vreodată din Comitium. 

La dracu’! Dacă urma să îi fi permis să trăiască după ceea ce Îi 
făcuse lui Sandriel. 

Lui Hunt începură să-i tremure mâinile. Și orice urmă de 
excitare dispăru. 


Își luă însă pe el un tricou. Avea să găsească o cale prin care 
să supravieţuiască. O cale prin care să se întoarcă la viaţa lui cu 
Quinlan, pe care abia începuse să o savureze. Nu se putu abţine 
să nu își privească încheietura. 

Clipi din ochi o dată. De două ori. 


În timp ce Bryce își lua la revedere de la mama ei, telefonul 
sună din nou. Era un număr necunoscut, ceea ce însemna că 
apelul venea de la Jesiba, așa că Bryce îi promise lui Ember că 
vor vorbi a doua zi și îl preluă. 

— Hei! 

O voce tânără de bărbat întrebă: 

— Așa îţi întâmpini tu toţi apelanţii, Bryce Quinlan? 

Bryce cunoștea acea voce. Știa trupul deșirat de adolescent 
căreia îi aparţinea - o cochilie doar, care găzduia un spirit 
străvechi. Care îl găzduia pe unul dintre Asteri. O văzuse și o 
ascultase la televizor de atât de multe ori, încât pierduse 
socoteala. 

— Bună ziua, Luminăţia Ta! șopti Bryce. 

Rigelus, Mâna Strălucită a Asterilor, sunase la ea acasă. 

Lui Bryce îi tremura atât de tare mâna, încât abia putea ţine 
telefonul la ureche. 

— Am urmărit acţiunile tale de astăzi și dorim să ne exprimăm 
recunoștinţa! se auzi vocea subţire. 

Bryce își înghiţi nodul din gât, întrebându-se dacă cel mai 
măreț dintre Asteri știa cumva că ea era înfășurată doar într-un 
prosop, cu părul ud picurând pe covor. 

— Cu... plăcere? 

Rigelus râse ușurel. 

— Ai avut o zi interesantă, domnişoară Quinlan. 

— Da, Luminăţie. 

— A fost o zi plină de surprize pentru noi toţi. 

Știm ce ești și ce ai făcut. 

Bryce se forță să se pună în mișcare, să se îndrepte spre 
camera de zi. Unde se afla Hunt, în ușa de la dormitorul lui, cu 
chipul palid. Mâinile îi atârnau fără viaţă pe lângă corp. 

— Pentru a-ți arăta cât de mare este recunoștința noastră, 
dorim să îţi împlinim o favoare. 

Bryce se întrebă dacă pucioasa fusese și ea tot o favoare. Zise 
însă: 

— Nu este nevoie să... 

— A fost deja împlinită. Suntem încrezători că o vei găsi 
satisfăcătoare. 

Ştia că Hunt putea auzi vocea de la celălalt capăt al firului în 
timp ce se îndrepta spre ea. 

Însă el își ridică doar încheietura, arătându-și tatuajul, cu un C 
ștampilat peste însemnul de sclav. 

Eliberat. 

— Eu... 

Bryce îl apucă pe Hunt de încheietură, apoi îi cercetă chipul. 
Însă pe faţa lui nu se citea bucuria. Pentru că auzise vocea de la 
telefon și înțelesese cine îi dăruise libertatea. 

— Suntem încredințaţi și că această favoare va servi drept 
memento pentru tine și Hunt Athalar. Dorinţa noastră sinceră 
este să rămâneţi în oraș și să vă trăiţi zilele în pace și 
mulţumire. Să îţi foloseşti darurile strămoșilor tăi pentru a-ți 


aduce bucurii. Și să te oprești de la a folosi celălalt dar, care ţi-a 
fost imprimat în piele. 

Folosește lumina stelară ca pe o scamatorie, pentru 
divertisment, și niciodată, niciodată nu folosi Cornul. 

Poate că întrebarea avea să o transforme în cea mai mare 
fraieră din Midgard, însă Bryce zise: 

— Cum rămâne cu Micah și Sandriel? 

— Guvernatorul Micah a acţionat în afara ordinelor, 
amenințând să distrugă vieţile cetăţenilor inocenți ai imperiului 
prin abordarea lui nepotrivită orientată asupra conflictului cu 
rebelii. Guvernatorul Sandriel a primit pedeapsa care i se 
cuvenea pentru că nu a știut să își controleze în mod adecvat 
sclavii. 

Lui Hunt îi luci în ochi spaima. Aceeași spaimă i se citea și ei în 
ochi, Bryce era sigură. Nimic nu era niciodată atât de ușor, atât 
de simplu. Trebuia să existe un clinci. 

— Acestea sunt, desigur, probleme foarte sensibile, 
domnişoară Quinlan. Probleme care, dacă ar fi făcute publice, ar 
aduce o mulțime de necazuri tuturor celor implicați. 

Vouă, vouă v-ar aduce. Vă vom distruge. 

— Toţi martorii au fost înștiinţaţi în această privinţă. 

— Bine, șopti Bryce. 

— În ceea ce priveşte tragica distrugere a orașului Lunathion, 
ne asumăm cu totul responsabilitatea. Am fost informaţi de 
Sandriel că orașul a fost evacuat și am trimis Garda Asteriană ca 
să curețe infestarea demonică. Rachetele cu pucioasă au fost o 
soluţie de ultim moment, menită să ne salveze pe noi toţi. A fost 
un noroc extraordinar că tu ai găsit o altă soluţie. 

Mincinos. Mincinos străvechi, îngrozitor. Își alesese ţapul 
ispășitor perfect: unul mort. Furia care i se citea pe chip lui Hunt 
îi spunea că și el credea același lucru. 

— Am fost cu adevărat norocoasă! reuși Bryce să spună. 

— Da, poate datorită puterii care îţi curge prin vene. Un astfel 
de dar poate avea consecinţe grave dacă nu este mânuit cu 
înţelepciune. 

O pauză, de parcă ar fi zâmbit. 

— Sunt încrezător că vei învăţa să îţi folosești puterea 
neașteptată și lumina din interiorul tău cu... discreţie. 

Stai în banca ta. 

— O voi face, murmură Bryce. 


— Bun, zise Rigelus. Consideri că este necesar să o contactez 
pe mama ta, Ember Quinlan, ca să îi solicit și ei discreţia? 

Amenințarea luci, ascuţită ca lama unui pumnal. Dacă făceau 
un pas greșit, Asterii știau unde să lovească mai întâi. Hunt își 
strânse mâinile-n pumni. 

— Nu. Ea nu știe nimic despre Guvernatori. 

— Și nu va ști niciodată. Nimeni altcineva nu va afla vreodată, 
Bryce Quinlan. 

Bryce înghiţi din nou, cu greu. 

— Da. 

Un râs ușor. 

— Atunci, tu și Hunt Athalar aveţi binecuvântarea noastră. 

Apelul se încheiase. Bryce se holbă la telefon, ca și cum s-ar fi 
așteptat să-i crească aripi și să înceapă să zboare în jurul 
camerei. 

Hunt se prăbuși pe canapea, frecându-și tâmplele. 

— Trăiţi o viaţă cât mai normală, în tăcere, ţineţi-vă gurile 
închise, nu folosiţi niciodată Cornul și noi nu vă vom ucide, pe 
voi și pe toţi cei dragi vouă. 

Bryce se așeză pe braţul canapelei. 

— Dacă retezi un cap, două cresc imediat la loc! mormăi Hunt. 

Bryce își înclină fruntea. 

— De ce ești încălţat? 

— Isaiah are nevoie de mine la Comitium. | s-au suit în cap 
îngerii și are nevoie de întăriri. 

Hunt își ridică întrebător o sprânceană. 

— Vrei să vii cu mine ca să-i intimidăm? 

În ciuda a tot, în ciuda faptului că Asterii îi urmăreau, în ciuda 
a ceea ce se întâmplase, Bryce zâmbi: 

— Am ţinuta potrivită pentru asta! 


După ce făcură câţiva pași pe acoperiș, Bryce simţi un parfum 
cunoscut. Aruncă o privire peste balustradă și văzu cine alerga 
jos, în stradă. Își întoarse ochii spre Hunt și el o ridică imediat în 
braţe și o duse în zbor până pe trotuar. Și poate că ea îi sorbise 
adânc mireasma, cu nasul lipit de gâtul lui puternic. 

Hunt îi mângâie spatele, șoptindu-i înainte să o lase din braţe 
că o simţise. Însă Bryce se afla acum în faţa lui Ruhn. A lui Fury 
și a lui Tristan Flynn. 


Fury sări imediat spre ea, îmbrăţișând-o atât de tare, încât îi 
trosniră oasele. 

— Eşti o fraieră foarte, foarte norocoasă! îi zise ea, râzând. Și 
o tipă al dracului de isteață! 

Bryce zâmbi, cu râsul înăbușit în piept. Când Fury îi dădu 
drumul, își duse imediat mâna spre telefon. Dar telefonul 
rămăsese undeva, prin oraș. 

— Juniper... 

— E în siguranţă! Merg acum să o văd. 

Fury îi strânse mâna, apoi dădu din cap spre Hunt. 

— Bine lucrat, îngerule! 

Și cu asta, prietena ei o luă la fugă, dispărând în noapte. 

Bryce se întoarse spre Ruhn și Flynn. Cel din urmă o privea 
doar, cu gura căscată. Însă ochii ei erau la fratele ei, tăcut și 
nemișcat. Hainele îi erau atât de sfâșiate încât putea să-și dea 
seama că, înainte să fie vindecat de prima-lumină, fusese într-o 
formă destul de proastă. Se luptase probabil să își croiască 
drum prin oraș. 

Brusc, Ruhn începu să turuie: 

— Tharion a plecat să ajute sinistraţii din Curtea Albastră, iar 
Amelie a alergat la Bârlog, ca să se asigure că puii sunt bine, 
dar noi eram... Eram la un kilometru de Poarta din Codrul Lunii 
când te-am auzit. Când te-am auzit comunicând prin ea, adică. 
Erau atât de mulţi demoni încât nu am putut ajunge până acolo, 
dar apoi am auzit-o pe Danika și toată acea lumină a erupt și... 

Ruhn se opri, înghițind cu greu. Ochii lui albaștri străluciră în 
lumina felinarelor de pe stradă. Zorii zilei erau încă departe. O 
briză dinspre Istros îi răvăși părul negru. Şi lacrimile care îi 
umplură ochii, mirarea bucuroasă din ei, o făcură pe Bryce săi 
se arunce în braţe. O făcu să își strângă braţele în jurul fratelui 
ei și să nu-i mai dea drumul. 

Ruhn nu ezită nici o clipă și o îmbrăţișă la rândul lui. Tremura 
atât de tare încât Bryce știu că plânge. 

Sunetul unor pași îi spuse că Flynn le lăsase un moment de 
intimitate, iar parfumul de cedru al unei brize ușoare o anunţă 
că Hunt se ridicase în zbor. 

— Am crezut că ai murit! îi zise Ruhn. 

Vocea îi tremura la fel de tare ca trupul. 

— La naiba! De vreo zece ori am crezut că ai murit. 

Bryce chicoti. 


— Mă bucur că pot să te dezamăgesc. 

— Taci, Bryce! 

Ruhn îi cercetă chipul, cu obrajii umezi de lacrimi. 

— Ești... ești bine? 

— Nu știu! recunoscu Bryce. 

Pe faţa lui Ruhn se așternu umbra îngrijorării, însă Bryce nu 
îndrăzni să îi dea mai multe explicaţii, nu după telefonul de la 
Rigelus. Nu cu toate camerele acelea în jur. Ruhn se strâmbă, 
semn că înţelesese. Da, aveau să vorbească despre acea lumină 
stelară stranie, străveche care îi curgea prin vene mai târziu. 
Despre ce însemna pentru ei. 

— Îţi mulţumesc că ai venit după mine! 

— Eşti sora mea! 

Ruhn nu se mai deranjă să șoptească. Vocea îi era plină de 
mândrie. Și, la naiba, cum îi înmuie asta inima! 

— Bineînţeles că aveam să vin să-ţi salvez fundul! 

Bryce îi dădu un cot, însă zâmbetul lui Ruhn deveni ezitant. 

— Ai vorbit serios? Cu ce i-ai spus lui Athalar? Despre mine? 

Spune-i lui Ruhn că îl iert. 

— Da! răspunse ea, fără să ezite măcar o clipă. Foarte serios. 

— Bryce, spuse Ruhn devenind grav. Chiar ai crezut că mi-ar 
păsa mai mult de rahatul cu Născutul din Stele decât de tine? Tu 
chiar crezi că mie îmi pasă care dintre noi este? 

— Suntem amândoi! îi spuse Bryce. În cărțile alea pe care le-ai 
citit se vorbea despre faptul că în trecut se întâmpla să fie mai 
mulţi. 

— Nu dau doi bani pe asta! zâmbi el ușor. Nu îmi pasă dacă mi 
se spune Prinţ sau Născut din Stele sau Alesul! Nimic din toate 
astea nu contează, spuse Ruhn și îi strânse mâna. Singurul lucru 
pe care îl vreau acum este să mi se spună fratele tău. Dacă și tu 
îţi dorești asta, adăugă el încetișor. 

Bryce făcu cu ochiul, chiar dacă în piept inima stătea să îi 
explodeze. 

— Mă mai gândesc! 

Ruhn rânji și apoi chipul îi luă din nou o mină gravă. 

— Ştii că Regele Toamnei va vrea să îți vorbească. Să fii 
pregătită. 

— Păi, faptul că acum am o tonă de puteri șmechere nu 
înseamnă că nu trebuie să mai ascult de nimeni? Și doar pentru 
că te-am iertat pe tine nu înseamnă că îl iert și pe el. 


Pe el nu avea să îl ierte niciodată. 

— Știu. 

Lui Ruhn îi luciră ochii. 

— Dar trebuie să fii în gardă. 

Bryce ridică din sprâncene și lăsă deoparte avertismentul. 

— Hunt mi-a povestit despre faza cu cititul minţii. 

O menţionase în treacăt, odată cu sumarul a tot ceea ce se 
întâmplase la Summit, când urcaseră spre acoperiș. 

Ruhn aruncă o privire urâtă spre acoperișul din faţă, unde 
aștepta Hunt. 

— Hunt are o gură al dracului de mare! 

Bryce nu adăugă că era o gură pe care i-ar fi plăcut să o simtă 
prin mai multe părţi ale corpului. Nu voia ca Ruhn să verse pe 
hainele ei curate. 

— Și nu e vorba de cititul minţii! continuă Ruhn. E doar... grăit 
în minte. Telepatie. 

— Bătrânul nostru tată știe? 

— Nu. 

Apoi fratele ei îi spuse în minte: 

Si aș prefera nici să nu afle. 

Bryce tresări. 

Dubios. Te rog frumos să stai naibii departe de mintea mea, 
frate! 

Cu plăcere. 

Lui Ruhn îi sună telefonul și, după ce aruncă o privire 
ecranului, se strâmbă. 

— Trebuie să răspund! 

Corect, pentru că toţi aveau mult de lucru pentru a pune din 
nou orașul pe picioare. Și primul lucru de care trebuiau să se 
ocupe erau cei morţi. Numai numărul de Plecări în Larg avea să 
fie... Bryce nici nu voia să se gândească. 

Ruhn lăsă telefonul să mai sune o dată. 

— Pot să trec mâine pe la tine? 

— Da! rânji ea. Am să-ţi pun numele pe listă. 

— Mda, da! Acum ești mare și tare! 

Ruhn își dădu ochii peste cap și răspunse la telefon. 

— Hei, Dec! 

Și, cu un zâmbet șmecher de rămas-bun, Ruhn o luă agale 
spre Flynn, în josul străzii. 


Bryce își îndreptă privirea spre acoperișul de vizavi. Unde 
îngerul încă o aștepta, ca o umbră în noapte. 
Nu mai era însă Umbra Morții. 

Hunt rămăsese la Comitium în acea noapte. Bryce pierduse 
șirul orelor de lucru, care se întinseseră mai întâi pe toată 
durata nopţii, apoi și pe timpul zilei fără nori, pentru ca, în cele 
din urmă, la apus să se simtă atât de obosită încât îngerul îi 
ordonase lui Naomi să o ducă în zbor până acasă. Îi ordonase 
probabil și să rămână de veghe, de vreme ce Bryce observase la 
revărsatul zorilor o siluetă cu aripi negre pe acoperișul adiacent. 
O privire aruncată în camera lui Hunt îi arătă că patul rămăsese 
nedesfăcut. 

Însă Bryce nu se lăsă prinsă de toată munca pe care o 
făcuseră cu o zi înainte, sau de tot ceea ce li se pregătea. 
Reorganizarea conducerii orașului, Plecarea în Larg a morţilor, și 
marele anunţ care trebuia să fie dat: ce Arhanghel va fi ales de 
Asteri ca să conducă în Valbara. 

Şansele ca acesta să fie unul decent erau puţine spre deloc, 
însă Bryce nu se lăsă prinsă nici de asta, în timp ce pășea pe 
străzile slab luminate, cu Syrinx în lesă. Își puse noul telefon în 
buzunar. Cu o zi înainte sfidase soarta, așa că poate zeii aveau 
să se milostivească din nou de ei și să îi convingă pe Asteri să 
nu le trimită un psihopat. 

Cel puţin Hunt n-avea să mai aibă de-a face cu târguri pe viaţă 
și pe moarte. Nu mai avea păcate pe care să și le răscumpere. 
Nu, avea să fie un membru adevărat și liber al triariilor, dacă își 
dorea. Încă trebuia să se hotărască. 

Bryce îi făcu cu mâna lui Naomi și îngerul își flutură și ea 
mâna. Cu o zi în urmă fusese mult prea obosită ca să obiecteze 
împotriva gărzii, de vreme ce Hunt nu avea încredere că Asterii, 
tatăl ei și alți nebuni însetaţi de putere vor sta la distanţă. După 
ce Syrinx își făcu treaba, Bryce își scutură capul spre himera 
care se întorsese spre apartament. 

— Încă nu e vremea micului dejun, amice! îi zise ea și se 
îndreptă spre râu. 

Syrinx mârâi nemulţumit, însă se tinu după ea, amușinând tot 
ce-i ieșea în cale, până când în faţa lor apăru banda râului 
Istros. Faleza era goală la acea oră a dimineţii. Tharion o sunase 
cu o zi în urmă, promiţându-i ajutorul Reginei Râului pentru 
orice resurse ar fi avut nevoie. 


Bryce nu îndrăznise să-l întrebe dacă tot acest ajutor se datora 
faptului că era fiica bastardă a Regelui Toamnei, o Fee Născută 
din Stele sau purtătoarea Cornului Lunei. Ori poate toate trei. 

Bryce se așeză pe una dintre băncile de lemn de pe chei. 
Peste apă, Cantonul Oaselor era un zid învălătucit de ceaţă. Cei 
din neamul Apelor veniseră în ajutor, îi salvaseră pe atâţia. Până 
și vidrele îi apucaseră pe cei mai mici dintre rezidenții orașului și 
îi purtaseră jos, spre Curtea Albastră. Casa Apelor ajutase 
enorm. Și metamorfii ajutaseră. 

Feele însă... Cvinta Rozelor suferise cele mai puţine avarii. 
Feele aveau cei mai puţini morţi. Nu era de mirare, având în 
vedere că scuturile lor fuseseră primele care se ridicaseră. Și că 
nu se deschiseseră pentru a primi pe nimeni înăuntru. 

Bryce își alungă gândurile. Syrinx sărise pe bancă, gheruţele 
ţăcănindu-i pe lemn. Şi bestiuța blănoasă se propti lângă ea. 
Bryce își scoase telefonul din buzunar și-i scrise lui Juniper: 
Spune-i madamei Kyrah că am să vin la următorul ei curs. 

June îi răspunse aproape imediat: Orașul a fost atacat și tu la 
asta te gândești? Apoi, după câteva secunde, adăugă: Dar am 
să-i spun. 

Bryce zâmbi. Minute în șir, ea și Syrinx stătură împreună în 
tăcere, urmărind lumina metamorfozându-se în cenușiu, apoi 
într-o nuanţă pală de albastru. Apoi, un fir de aur apăru pe 
suprafața calmă a râului Istros. 

Bryce își deschise telefonul. Și citi ultimele mesaje ale Danikăi, 
pentru ultima oară. 

Lumina creștea pe ape, poleindu-le oglinda. 

Bryce zâmbi ușor, cu ochii înlăcrimaţi, apoi citi ultimele 
cuvinte pe care Connor i le scrisese. 

Să-mi dai un mesaj când ajungi acasă, ca să știu că ești în 
siguranţă. 

Bryce începu să tasteze. Răspunsul care îi luase aproape doi 
ani. 

Am ajuns acasă. 

Trimise mesajul în eter, dorindu-și cu tot sufletul să își 
găsească drumul peste râul aurit, spre insula acoperită de 
ceaţă. 

Apoi șterse conversaţia. Șterse și mesajele Danikăi. Fiecare 
mesaj șters îi lua o piatră de pe inimă, îi înălța spiritul, odată cu 
soarele de la răsărit. 


După ce nu mai rămase nici unul, după ce îi eliberase, Bryce 
se ridică și Syrinx sări și el pe pavaj, lângă ea. Vru să se întoarcă 
spre casă, însă privirea îi fu atrasă de o licărire, care venea de 
peste râu. 

Pentru o clipă, doar pentru o clipă, zorii ridicară vălul de ceaţă 
din Cantonul Oaselor. Lăsând la vedere un țărm acoperit de 
verdeață. Cu dealuri liniștite pierzându-se în zare. Nu era un 
tărâm de piatră și întuneric, ci de lumină și verdeață. Și, pe acel 
țărm încântător, zâmbindu.-i... 

Era un dar de la Regele din Adâncuri, pentru că salvase orașul. 
Lui Bryce începură să-i curgă lacrimile pe obraji în timp ce 
privea siluetele aproape invizibile. Erau toţi șase - cea de-a 
șaptea dispăruse pentru totdeauna, își cedase eternitatea ei. 
Însă cel mai înalt, care stătea în mijlocul lor cu mâna ridicată, 
salutând-o... 

Bryce își duse mâna la buze și îi trimise un sărut ușor. 

La fel de iute pe cât se ridicaseră, vălurile de ceață coborâră 
din nou. Însă Bryce continuă să zâmbească, pe tot drumul până 
la apartament. Apoi îi sună telefonul și mesajul lui Hunt apăru 
pe ecran: Sunt acasă. Tu pe unde ești? 

Abia reuși să tasteze, cu Syrinx trăgând-o de lesă. 

ÎI plimb pe Syrinx. Ajung într-un minut. 

Bun. Pregătesc micul dejun. _ 

Bryce zâmbea atât de larg încât aproape o dureau fălcile. Işi 
grăbi pasul, iar Syrinx se aruncă într-o adevărată cursă. De 
parcă și el știa ce îi așteaptă. Cine îi așteaptă. 

În apartamentul ei se afla un înger. Ceea ce însemna că putea 
fi orice zi a săptămânii! Ceea ce însemna că inima îi era plină și 
ochii larg deschiși spre drumul care i se deschidea în faţă. 


EPILOG 


Pisica albă, cu ochi ca opalele albastre, stătea pe o bancă din 
Parcul Oracolului și își lingea lăbuţa din faţă. 

— Ştii că nu ești o pisică adevărată, nu-i așa? zise Jesiba Roga, 
scoțând limba. Nu-i nevoie să te dichisești ca o pisică. 

Aidas, Prinţul Prăpastiei, își ridică fruntea. 

— Și cine zice că nu-mi place să mă dichisesc ca o pisică? 

Jesiba zâmbi ușor amuzată, însă apoi își întoarse privirea spre 
parcul tăcut, spre chiparoșii înalţi care sclipeau încă de rouă. 

— De ce nu mi-ai spus despre Bryce? 

Aidas își întinse gheruţele. 

— Nu am avut încredere în nimeni. Nici măcar în tine. 

— Am crezut că lumina Prințesei Theia fusese stinsă pentru 
totdeauna. 

— Așa am crezut și eu. Am crezut că s-au asigurat ca ea și 
puterea ei să moară pe acel ultim câmp de luptă, sub sabia 
Prințului Pelias. 

Ochii îi străluciră cu o furie străveche. 

— Însă Bryce Quinlan poartă lumina ei. 

— Simţi diferenţa dintre puterea stelară a lui Bryce și cea a 
fratelui ei? 

— Nu voi uita niciodată luciul și tonul lumini Prințesei Theia. 
Îmi cântă încă în sânge. 

Jesiba îl cercetă o vreme, apoi se încruntă. 

— Și Hunt Athalar? 

Aidas amuţi în timp ce un solicitant trecu în grabă pe lângă ei, 
sperând să ajungă înaintea mulțimilor care umpluseră Parcul 
Oracolului şi Templul Lunei de când fuseseră deschise 
portalurile spre lumea lui în Porţile de cuarț. Bestiile profitaseră 
din plin de asta. Toate cele care reușiseră să se întoarcă erau 
chiar atunci pedepsite de unul dintre fraţii lui Aidas. Avea să i se 
alăture și el în curând. 

În cele din urmă, Aidas răspunse: 

— Cred că tatăl lui Athalar ar fi fost mândru. 

— Ce sentimental ești! 

Aidas scutură din umeri, pe cât îi permitea trupul de felină. 

— Poţi să mă contrazici, desigur! zise și apoi sări de pe bancă. 
Tu l-ai cunoscut mai bine. 


Prinţul mustăci și își lăsă capul într-o parte. 

— Şi biblioteca? 

— A fost deja mutată. 

Ştia că nu are rost să o întrebe unde a ascuns-o. Așa că zise 
doar: 

— Bine. 

Abia după ce Prinţul din Hel se îndepărtase deja, Jesiba vorbi 
din nou. 

— Nu ne trăda și de data asta, Aidas. 

— Nu intenţionez! răspunse el. 

Și Prinţul dispăru în spaţiul dintre tărâmuri. Hel era un cântec 
întunecat, care-l chema acasă. 

— Nu tocmai acum, când lucrurile sunt pe cale să devină atât 
de interesante. 


MULTUMIRI 


Această carte a presupus o muncă extraordinară, din 
dragoste, încă de la început, și din acest motiv sunt mult prea 
mulți oameni decât ar putea vreodată să încapă în aceste 
pagini, cărora trebuie să le mulţumesc, dar eu mă voi strădui să 
o fac cum pot mai bine. Dragostea și recunoştinţa mea 
nețărmurită pentru: 

Noa Wheeler, redactor extraordinar. Noa, cum aş putea măcar 
începe să îți multumesc? Tu ai transformat această carte în ceva 
de care mă simt mândră, m-ai provocat să devin un scriitor mai 
bun și ai muncit din greu pentru fiecare pagină. Ești strălucită și 
o persoană pur încântătoare cu care să lucrezi, iar eu sunt atât 
de onorată să te numesc redactorul meu. 

Tamar Rydzinski: îți mulţumesc că m-ai susţinut pe tot 
parcursul acestei (lungi, lungi) călătorii. Ești o adevărată regină. 

Intregii echipe de la Bloombury: Laura Keefe, Nicole Jarvis, 
Valentina Rice, Emily Fisher, Lucy Mackay-Sim, Rebecca 
McNally, Kathleen Farrar, Amanda Shipp, Emma Hopkin, Nicola 
Hill, Ros Ellis, Nigel Newton, Cindy Loh, Alona Fryman, Donna 
Gauthier, Erica Barmash, Faye Bi, Beth Eller, Jenny Collins, 
Phoebe Dyer, Lily Yengle, Frank Bumbalo, Donna Mark, John 
Candell, Yelena Safronova, Melissa Kavonic, Oona Patrick, Nick 
Sweeney, Diane Aronson, Kerry Johnson, Christine Ma, Bridget 
McCusker, Nicholas Church, Claire Henry, Elise Burns, Andrea 
Kearney, Maia Fjord, Laura Main Ellen, Sian Robertson, Emily 
Moran, lan Lamb, Emma Bradshaw, Fabia Ma, Grace Whooley, 
Alice Grigg, Joanna Everard, Jacqueline Sells, Tram-Anh Doan, 
Beatrice Cross, Jade Westwood, Cesca Hopwood, Jet Purdie, 
Saskia Dunn, Sonia Palmisano, Catriona Feeney, Hermione 
Davis, Hannah Temby, Grainne Reidy, Kate Sederstrom, Jennifer 
Gonzalez, Veronica Gonzalez, Elizabeth  Tzetzo. Este un 
privilegiu să fiu publicată de voi. Vă mulţumesc pentru tot 
sprijinul. 

Mulţumiri speciale Kamillei Benko și lui Grace McNamee pentru 
munca grea depusă pentru această carte! 

Le mulțumesc editorilor mei străini de la: Record, Egmont 
Bulgaria, Albatros, DTV, Konyvmolykepzo, Mondadori, De 
Boekerij, Foksal, Azbooka Atticus, Slovart, Alfaguara și Dogan 


Egmont. Vă mulţumesc din suflet pentru că aduceţi cărţile mele 
în ţările voastre, la cititorii voștri extraordinari. 

O îmbrăţișare uriașă și un rând de aplauze pentru Elizabeth 
Evans, naratoarea audiobookurilor, care îmi aduce personajele 
la viaţă cu atâta drag și acuratețe. Este o plăcere și un privilegiu 
să lucrez cu tine! 

Îi mulţumesc lui Carlos Quevedo pentru designul coperţii, care 
captează atât de bine spiritul acestei cărți, și Virginiei Allyn 
pentru extraordinara ei hartă a orașului! 

Literalmente, nu aș fi putut termina această carte fără familia 
și prietenii mei. 

Așa că, îți mulțumesc din adâncul inimii J.R. Ward, pentru că 
mi-ai împărtășit din înţelepciunea ta atunci când aveam mai 
mare nevoie, pentru bunătatea ta fără seamăn și pentru faptul 
că ești o sursă de inspiraţie pentru mine (precum și pentru că nu 
te-ai supărat că amândoi avem câte un Ruhn!). J 

Lui Lynette Noni: Tu ești cea mai bună. Cea mai BUNA. Părerile 
tale istețe, generozitatea ta, faptul că ești absolut grozavă în 
general - te iubesc teribil de tare! 

Jenn Kelly, nu știu ce m-aș face fără tine. Ai devenit parte din 
familia mea și sunt recunoscătoare că te am în viața mea, în 
fiecare zi. 

Lui Steph Brown, dragul meu prieten, cu care împărtășesc 
pasiunea pentru hochei, persoana care mă face întotdeauna să 
râd. Te ador! 

Le mulţumesc lui Julie Eshbaugh, Elle Kennedy, Alice 
Fanchiang, Louisse Ang, Laura Ashforth și Jennifer Armentrout, 
pentru că sunt adevărate raze de soare în viața mea. Ca 
întotdeauna: îți mulțumesc, Cassie Homer, pentru tot! O 
îmbrăţișare uriașă și un mulţumesc lui Jillian Stein, pentru tot 
ajutorul. 

Un mulţumesc din inimă extrem de talentatului, grozavului 
Qusai Akoud - îți mulțumesc pentru extraordinara ta viziune și 
pentru aptitudinile tale neegalate de creare a site-urilor web. Un 
uriaș mulţumesc lui Danielle Jensen pentru lectură și pentru 
impresiile și părerile care mi-au fost absolut vitale. 

Mulţumiri nemărginite familiei mele (atât din naștere, cât și 
prin alianţă!), pentru sprijinul lor și dragostea necondiționată. 
(Și Lindei, care preferă cornuri cu ciocolată de ziua ei.) 


Cititorilor mei străluciți, încântători, minunaţi: Cum aș putea să 
vă mulţumesc? Voi sunteţi motivul pentru care fac asta, motivul 
pentru care mă scol din pat în fiecare zi, entuziasmată să mă 
apuc de scris. Nu voi înceta niciodată să fiu recunoscătoare 
pentru fiecare dintre voi în parte. 

Lui Annie, care mi-a stat alături/ la picioare/ în poală în timp ce 
am lucrat la această carte, timp de ani de zile, și mi-a servit ca 
muză pentru Syrinx. Te iubesc pentru totdeauna, bebe-căţeluș. 

Lui Josh: Nu cred că aș putea reda tot ce simt pentru tine, 
chiar dacă aș avea la dispoziţie 800 de pagini ca să scriu despre 
asta. Tu ești prietenul meu cel mai bun, sufletul meu pereche, 
motivul pentru care pot scrie despre dragostea adevărată. Tu 
m-ai ajutat să fiu întreagă în ultimul an, mi-ai fost alături în 
unele dintre cele mai grele momente prin care am trecut 
vreodată și nu am cuvinte ca să îţi spun cât înseamnă asta 
pentru mine. Cea mai norocoasă zi din viaţa mea a fost cea în 
care te-am întâlnit, iar eu sunt atât de binecuvântată să te am 
ca soţ și ca tată minunat pentru fiul nostru. 

Și, la final, lui Taran: Tu ești cu adevărat cea mai strălucitoare 
stea de pe cerul meu. Când lucrurile au fost grele și întunecate, 
la tine m-am gândit - la zâmbetul tău, la râsul tău, la chipul tău 
frumos - și asta m-a ajutat să merg mai departe. Probabil nu vei 
citi asta decât peste mult, mult timp, însă vreau să știi că tu ești 
motivul, motivaţia și bucuria mea - o bucurie atât de mare încât 
inima îmi e plină în fiecare zi. Te iubesc, te iubesc, te iubesc și 
voi fi întotdeauna mândră că sunt mama ta. 


